
CĂTRE CITITORI 


Prieteni, răsfoind această carte 
Venin şi scârbă-n ea n-o să aflați; 
Lăsând orice mâhnire la o parte, 


De scrisul meu să nu vă ruşinați. 

N-o să ieşiţi de-aici mai înzestrați, 

În schimb veţi învăța să râdeţi bine; 

Mai drepte gânduri n-am purtat cu mine. 
Văzând cum v-a cuprins tristețea hâdă, 
N-am stat să plâng, am râs cum se cuvine, 
Căci numai omului i-e dat să râdă. 


CUVÂNTUL ÎNAINTE AL 
SCRIITORULUI 


Băutori străluciți şi preasfrințite fete - căci nu altora, ci 
vouă vă-nchin aceste scrieri — în dialogul lui Platon, din cartea 
care se cheamă Ospăţul, lăudând Alcibiade pe învățătorul 
său Socrate, prințul de toți recunoscut al înțelepților, îl 
aseamănă între altele cu silenele. 

Silenele erau, pe vremuri, nişte cutioare ca acele ce se mai 
văd încă prin unele dughene ale spițerilor, având zugrăvite pe 
ele tot soiul de chipuri vesele şi deşucheate, ca scorpii, satiri, 
cerbi înhămați, iepuri încornorați, gâşte împiedicate, rațe cu 
samarul în spate, precum şi alte încondeieri meşteşugite, 
dinadins închipuite spre-a stârni hazul lumii necăjite (cum 
făcea Silene, dascălul bunului Bachus). Înăuntru se aflau 
însă numai mirodenii şi balsamuri alese; ambră şi tămâie; 
mosc şi chihlimbar, smirnă şi ienibahar; pietre nestemate şi 
alte daruri de preț. 

Aidoma fusese Socrate căci privindu-i înfăţişarea şi 
văzându-l cum arată pe dinafară, n-ai fi dat pe el nicio ceapă 
degerată, atât era de pocit la trup şi de caraghios în 
apucături. Avea nasul turtit şi căutătură de taur; față de om 


nebun, purtări necioplite şi îmbrăcăminte grosolană. Era 
sărac lipit pământului, iar noroc la femei n-avea nici pe-atăt. 
Nevrednic de a îndeplini vreo slujbă în Republică, se ținea 
numai de şotii; bea oricând, cu oricine şi de toate râdea, 
păstrând cu grijă sub lacăt dumnezeiasca lui înțelepciune. 
Dar dacă ridicai capacul, găseai în cutioară numai odoare 
nebănuite şi de neprețuit: minte mai pătrunzătoare decât a 
oricărui muritor, cinste neînchipuită, vitejie de neînfricat, 
cumpătare fără seamăn, deplină împăcare cu sine, gândire 
neşovâitoare şi un dispreț vrednic de uimire faţă de toate câte 
îi îndeamnă pe ceilalți oameni să-şi lase odihna, să alerge, să 
se trudească, să străbată mările şi să poarte războaie între 
ei. 

Şi ce tâlc socotiți că ar putea să aibă această întâmpinare 
cu sămânță de vorbă, când dau să pornesc la drum? 

Voi toți, bunii mei învățăcei, ca şi ceilalți împătimiţi ai lenei, 
văzând numele poznaş al cărților ce-am scris: Gargamela, 
Pantagruel, Bucă-Groasă, Mândria prohabului, Slănină pe 
fasole cum commento! altele, lesne ați putut crede că citindu- 
le veți găsi în ele numai glume hazlii, snoave pipărate şi 
minciuni şugubeţe; fiindcă nu v-aţi ostenit să le cercetaţi mai 
adânc, ci le-aţi judecat după înfăţişarea lor, adică după 
denumirea cărții, care stârneşte îndeobşte batjocură şi râs. S- 
ar cuveni însă a privi cu mai puțină pripeală rodul stăruințelor 
omeneşti de vreme ce voi singuri spuneți că nu haina îl face 
pe călugăr; că se arată unul în anteriu de monah, dar în el 
nimic duhovnicesc nu are, iar altul îşi azvârlă pe umăr o 
mantie spaniolească, dar vitejia lui n-a văzut Spania 
niciodată. 

Iată de ce, deschizând această carte, să cumpăniți cu multă 
luare-aminte cuprinsul ei. Veţi vedea astfel, că miezul pe care 


1 Cum commento - cu tâlcuri (lat.) 


îl ascunde are cu totul alt preț decât chipul zugrăvit pe 
deasupra, iar gândurile din adânc nu sunt atât de uşuratice, 
după cum ar putea să arate învelişul lor. Iar dacă veți afla în 
toate aceste cuvinte încredințate tiparului acea veselă 
pierdere-de-vreme pe care numele cărții v-o făgăduieşte, să 
nu vă opriţi aici, ca şi cum aţi asculta vrăjiți cântecul 
sirenelor, ci să tălmăciţi într-un înţeles mai cuprinzător ceea 
ce vi se pare că izvorăşte dintr-o inimă lipsită de griji. 

N-aţi destupat niciodată butelcile? Gâl! Gâl! Vă mai aduceţi 
aminte cam câte ați deşertat? Văzut-ați vreodată cum face 
câinele, când dă peste un os cu măduvă? Platon, în cartea a 
III-a despre Republică, spune că e dobitocul cel mai înțelept 
din lume. Uitaţi-vă mai bine la el şi o să băgaţi de seamă cu 
câtă evlavie miroase osul, cu câtă grijă îl păzeşte, cu câtă 
patimă îl prinde, cu câtă luare-aminte îl pipăie, cu câtă poftă îl 
zdrobeşte şi cu câtă grabă începe să-l sugă. Ce-l îndeamnă să 
se poarte astfel? Ce nădăjduieşte şi ce bunătate aşteaptă? 
Nimic mai mult decât puțină măduvă. E adevărat că această 
fărâmă de hrană e mai dulce decât toate celelalte, fiindcă aşa 
cum spune Galenus în Fa. cu. natural. III şi în De usu parti.?, 
XI, măduva e tot ce a plăsmuit firea mai desăvârşit. 

Fiți dar înţelepţi după pilda câinelui şi vă bucurați, 
adulmecând şi gustând aceste cărți săţioase, de preț deosebit 
şi de mare cinste: uşurele dacă le frunzăreşti în pripă, dar 
pline de cugetare dacă zăboveşti la sfat cu ele. Apoi, 
sfărâmaţi osul şi sugeți-i măduva hrănitoare! Nu mă îndoiesc 
nicio clipă că, după citirea acestora, veți fi mai înţelepţi şi mai 
pricepuţi; veţi simți un gust cu totul nou şi veți dobândi o 
învățătură ascunsă, care vă va ferici cu înalte daruri şi 


2 De facultaHbus naturahbus şi De usu partium corporis kumani - şi 
Despre funcțiile părților trupului omenesc (lat.), lucrări în care celebrul 
med (131-201) îşi expune teoria celor 4 temperamente. - Despre 
însuşirile fireşti „ic şi anatomist Galenus. 


minunate taine; nu numai în privința credinței, dar şi a 
treburilor obşteşti şi a schimbului de bunuri dintre oameni. 

Socotiți oare cu tot dinadinsul, că Homer scriind Iliada şi 
Odiseea s-a gândit la acele parabole, pe care i le-au pus în 
cârcă, mai târziu, Plutarh, Heraclit, Eustațiu, Fronțiu şi 
Polițian? Dacă vă închipuiți aşa ceva, sunteți la o poştă 
departe de gândul meu. După cum zic de asemenea, că nici 
Homer, nici Ovidiu în Metamorfozele lui, n-au putut să 
prevestească duhul Evangheliei, aşa cum numitul călugăr 
Lubin, cap de dovleac, a încercat s-o dovedească unor nebuni 
care aveau vreme să-l asculte. (Vorba aceea: cum e sacul, 
aşa-i şi peticul!) 

Dar dacă nici dumneavoastră nu dați crezare unor 
asemenea năzbâtii, binevoiți a primi tot astfel şi hronicul meu, 
vesel şi proaspăt-scris, pentru care nu m-am trudit mai mult 
decât domniile-voastre, care zăboviți cu mine la un pahar de 
vin. Căci pentru întocmirea acestei cărți împărăteşti n-am 
folosit mai mult răgaz decât îi e trebuincios omului să-şi 
întărească puterile trupului, adică să mănânce şi să bea. 
Acestea sunt ceasurile cele mai prielnice pentru scrierea 
marilor întâmplări şi a cugetărilor adânci, după cum obişnuia 
însuşi Homer, dascălul tuturor grămăticilor, ca şi Enius, 
părintele poeţilor latini, despre care ne aduce mărturie 
Horaţiu; deşi un mârlan a spus o dată, că stihurile acestuia 
din urmă miroseau mai mult a vin, decât a ulei de lampă. 

Tot astfel ar putea să vorbească despre cărțile mele oricare 
scamator de bâlci, dar să-i fie în nas, lui acolo! Cât de 
minunată, de veselă şi de îmbietoare e mireasma vinului! Cât 
de dulce şi de dumnezeiască e, pe lângă izul de ulei! Eu unul 
mă voi simți nespus de mândru, dacă se va spune despre 
cărțile mele că miros mai mult a vin, decât a ulei; nu cum s-a 
întâmplat cu Demostene, despre ale cărui Cuvântări s-a zis 
că miros mai mult a ulei de opaiț, decât a vin. 


E o cinste şi o laudă pentru mine să fiu prețuit ca un bun 
prieten, iubitor de petreceri, cu bucurie primit în toate 
adunările ucenicilor lui Pantagruel. 

Un cârcotaş găsise cusur acelor cuvântări ale lui 
Demostene, spunând că puțeau mai rău decât şorțul murdar 
al unui vânzător de uleiuri. Oricum ar fi, voi să alegeţi partea 
cea mai bună din tot ce-am îndeplinit cu vorba ori cu fapta; să 
cinstiți cum se cuvine creierul covăsit care v-a dăruit aceste 
plăcute fleacuri, iar mie să-mi daţi voie să fiu mereu vesel. 

Aşadar, bucurați-vă, dragii mei, şi citiți cu inimă râzătoare 
cele ce urmează, spre desfătarea voastră trupească şi folosul 
rărunchilor. Şi ascultați, capete de măgari mâncate de 
sfrinție, nu uitaţi să ridicați un pahar în sănătatea mea; pe 
urmă n-o să mai avem nimic de împărțit împreună. 


CAPITOLUL I 


Despre obârşia şi vechimea neamului lui 
Gargantua 


Dacă doriți să cunoaşteţi, aşa precum a fost, vechea 
obârşie a neamului lui Gargantua, v-aş îndruma să cercetaţi 
vechile hronici pantagruelice. De acolo veți afla cum s-au ivit 
pe lume uriaşii aceştia şi cum, coborând de-a dreptul din 
spița lor, s-a născut Gargantua, tatăl lui Pantagruel. N-o să 
vă supăraţi, însă, dacă din capul locului, în ceea ce mă 
priveşte, mă voi lăsa păgubaş; cu toate că e o poveste pe 
care aş putea s-o reiau mereu de la început, pentru sporita 
plăcere a înălțimilor voastre. Cel puțin aşa spune Platon în 
Philebo şi Gorgias, iar după el Flaccus’, că scrierile de felul 
acestora, cu cât le citeşti mai des, cu atât ți se par mai 
desfătătoare. 


3 Poetul latin Quintus Horatius Flaccus (Horaţiu). 


Bine-ar fi, dacă fiecare dintre noi ar putea să-şi numească 
strămoşii, începând cu cei care au încăput în corabia lui 
Noe şi până în zilele noastre. Mă gândesc uneori, că mulți 
dintre împărații, regii, ducii, prinții şi papii zilelor noastre, 
nu sunt decât urmaşii unor strângători de petice sau 
cărători de gunoaie; după cum e tot atât de adevărat, că 
destui cerşetori în zdrențe, care întind mâna pe la uşa 
bisericii, prăpădiţi şi nevoiaşi, poartă în vinele lor sângele 
unor regi şi împărați, care au ținut odinioară puterea în 
mâini şi au scăpat-o, potrivit minunatei treceri a domniei şi 
a măririi, de la asirieni la mezi, de la mezi la perşi, de la 
perşi la macedoneni, de la macedoneni la romani, de la 
romani la greci şi de la greci la francezi. 

lar ca să vorbesc despre mine însumi, mult îmi vine să 
cred că sunt coborâtor dintr-un crai bogat, sau dintr-un 
prinț al trecutelor vremi, căci rar am întâlnit pe unul mai 
dornic de a fi bogat şi de a fi prinț: să mănânc zdravăn, să 
nu fac nimic şi să n-am altă grijă decât să-mi pricopsesc toți 
prietenii, pe oamenii de ispravă şi pe învățați. Mă mângâi cu 
gândul că pe lumea cealaltă voi fi mai puternic şi mai avut 
decât ar putea să-mi treacă pe la poarta minţii în clipa de 
față. Dacă vă cercetează aceleaşi gânduri sau vreunul 
asemănător, îmbărbătaţi-vă în restrişte şi beţi din carafa 
brumată, de câte ori se iveşte prilejul. 

Întorcându-ne acum la oile noastre, se cuvine să adaug, 
că din mila cerului ne-au rămas cu privire la vechimea 
neamului lui Gargantua mărturii mai depline decât asupra 
oricărui muritor, afară bineînţeles de Mesia, despre care nu 
mi-e îngăduit să vorbesc, fiindcă nu-mi dau voie diavolii 
(clevetitorii şi fățarnicii). S-a întâmplat aşadar, ca în [...] 
lângă Bolta rece din Gualeau, (mai jos de Olive, cum mergi 
spre Narsay), săpând nişte oameni pământul mai adânc, să 
dea peste un sicriu de aramă uriaş, atât de ascuns sub 
stăvilarele râului Vienne, încât nu i se zărea niciunul din 


capete.  Anevoie  deschizându-l, pe latura însemnată 
dinadins deasupra unei ulcele, pe care era scris în limba 
etruscă: Hic bibitur+, săpătorii au găsit nouă butelci aşezate 
în cruce, ca popicele din țara Gasconiei; iar sub talpa 
popicului din mijloc era o cărticică plăcută la vedere, 
pântecoasă, unsuroasă, durdulie, cenuşie, bine împlinită şi 
puţin mucegăită, dar frumos mirositoare, ca un trandafir în 
floare. 

Aici s-a găsit însemnarea mai sus amintitei obârşii, scrisă 
pe de-a-ntregul cu slove de pisanie, dar nu pe hârtie, şi nici 
pe piele de vițel, ori pe table de ceară, ci pe scoarță de ulm; 
iar literele erau atât de şterse din pricina vechimii lor, încât 
anevoie se puteau desluşi trei din ele la şir. 

Deşi nevrednic de-o asemenea lucrare, am fost chemat să- 
i descurc ițele, şi ajutându-mă cu mai multe perechi de 
ochelari, folosind mijlocul de a citi semnele ascunse (după 
cheia pe care ne-a lăsat-o Aristotel), am izbutit, aşa cum 
vedeți, să tălmăcesc amintita scriere, pantagruelizând, adică 
citind cu paharul în mână minunatele fapte ale lui 
Pantagruel. 

La sfârşitul cărții am dat peste un mic adaos, intitulat 
Farafastăcurile doftoriceşti. Şoarecii, nevăstuicile şi alte 
rozătoare (ca să spun drept) făcuseră ferfeniță începutul. Cu 
toată cinstea cuvenită vechiturilor, aştern pe hârtie partea 
care a mai rămas. 


CAPITOLUL II 


„Farafastăcurile doftoriceşti” găsite într- 
un mormânt străvechi 


+ Aici se bea (lat.). Literele „etrusce” subliniază cripticismul inscripţiei. 


Al cimbrilor îmblânzitor temut 

Veni în zbor, căci se ferea de roită; 
Iar buţile deodată s-au umplut 
Vărsându-i unt în cismele-amândouă. 
Iar altul, când văzu că valul creşte Răcni: 
— „Seniori, hai, scoateți-l afară! 
Păcat de barba lui, că se mânjeşte; 
Sau cel puţin întindeți-i o scară.” 
Spun unii, că mai bine-ţi lingi papucul, 
Decât să ceri iertare stând pe brânci. 
Atunci în lacrimi s-a sculat flaimucul 
Ce pescuia obleţi în ape-adânci, 

Şi-a zis: — „Cinstiţi boieri, nu vă lăsaţi! 
Tipării sunt pe masă la casap, 

Iar dacă mai cu grijă vă uitaţi, 

O să vedeţi o pată pe potcap.” 

Dar când a fost în carți să citească, 
Găsiră numai coarne de vițel. 

— „Tiara a-nceput să se răcească, 
Mi-a înghețat creierul!” spuse el. 

L-au încălzit cu iz de baraboi 

Şi l-au lăsat tihnit să stea pe vatră, 
Punând bine-nţeles hulube noi 
Pizmaşilor ce la răspântii latră. 

De gaura lui sân-Patriciu-au zis, 

De Gibraltar şi alte borte-o mie; 

Să fi putut, pe toate le-ar fi-nchis, 

În lume guturai să nu mai fie. 

Iar toți spuneau: — „Auzi obrăznicie, 
Să vrea să-ncuie vântul pintenog, 
Să-l ţină strâns sub lăcat în robie, 

Ba poate să-l mai pună şi zălog!” 
Aici fu corbul jumulit în lege 

De Hercule din Lybia barbară. 


— „Cum? zise Miloşi, ce sunt eu? Nu-s rege? 
De ce să mă lăsaţi pe dinafară? 

Vreți voi, să-mi uit durerea mea amară, 
Să vă hrănesc cu broaşte pe curechi? 
Mai bine mort, decât aşa ocară, 

Să fiu vândut de voi la haine vechi!” 
Veni atunci Q. B. şontâc şi hop! 

Ca stihurile lui călcând cu pasul. 
Morarul, văr de-al marelui Ciclop, 

I-a măcinat pe toți, suflându-şi nasul; 
Căci tuturora le sosise ceasul 

Să se prefacă-n pulbere şi scrum. 
Sunati din trâmbiți şi vestiți cu glasul, 
Erau destui: sunt şi mai mulţi acum! 
În scurtă vreme, pasărea lui Joe 
Făcu prinsoare c-o să fie rău; 

Iar el rămase trist şi fără voe, 
Văzând că-i fiert şi copt regatul său; 
Şi s-a pornit s-aprindă focu-n hău, 
Decât scrumbii să taie de nevoe, 
Robind văzduhul, ca un nătărău, 
Profeţilor corăbiei lui Noe. 

Dar va veni o vreme-ncondeiată, 

Cu şapte fusuri şi c-un arc turcesc; 
Un rege cu spinarea pipărată 

Se va ivi în strai călugăresc. 

Şi cum? Pentr-un fățarnic mişelesc, 
Noi să lăsăm pogoanele să piară? 
Ajunge! Măscăriciul boieresc 

În gaură de şarpe să dispară! 

Apoi, un altu-n pace-o să domnească, 
De bunii lui prieteni sfătuit, 

Toţi cei curaţi vor şti să se-nsoțească, 
Cu hulă nimeni nu va fi lovit; 


Iar fericirea care s-a vestit 

Se va sui-n clopotnița cea mare, 

Când herghelia ce s-a răvăşit 

Va birui ca regele călare. 

Cu hocus-pocus lumea va trăi, 

CU timp lui Marte piedică-i vor pune; 
Dar unul fără seamăn va veni, 

Voios, frumos, glumet, cu gânduri bune. 
Sus inima! La masă să se-adune 
Flăcăâii mei, că nu s-a mai văzut 

Să dai cu tifla la aşa minune 

Şi să nu blestemi vremea ce-a trecut. 
Iar mai la urmă cel turnat în ceară 

Va fi-ncuiat sub clopotul din ornic; 

Şi măre-măre, câți o să mi-l ceară 

Pe clopotarul de ulcele dornic. 

Ar ține-n loc norocul nestatornic 
Cine-ar putea de limbă să mi-l prindă, 
Înfăşurând cu brâu de mare vornic 
Hambarul plin de rele până-n grindă! 


CAPITOLUL III 


Cum a fost purtat Gargantua unsprezece 
luni în pântecele maică-si 


Grandgousier era chefliul cel mai vesel al vremii sale şi 
băutorul cel mai harnic din câţi a cunoscut lumea. Îi plăcea 
să mănânce sărat, de aceea în cămările lui se aflau puse la 
păstrare, pentru oricând, grămezi întregi de şunci de Baiona 
şi de Maienţa, nenumărate limbi afumate, belşug de 
caltaboşi în lunile de iarnă, felurite cărnuri ţinute în muştar 
şi în saramură, icre de păstrugă în untdelemn şi câtime de 
cârnaţi, dar nu de Bolonia (căci se temea de otrăvurile 
italienilor), ci de Bigorre, de Lonquaulnay, de Brena şi de 


Rouerg. În anii bărbăţiei sale s-a însoţit cu Gargamela, fata 
regelui Parpaioţilor, o femeie chipeşă şi plină de nuri. Atât 
şi-au frecat şoriciurile şi de-atâtea ori s-au strâns în brațe, 
jucându-se de-a dobitocul cu două spinări, până ce 
Gargamela a rămas grea, zămislind un fecior pe care l-a 
purtat în pântecele ei unsprezece luni. 

Căci atât, ba chiar mai mult, se întâmplă să țină sarcina 
femeii, când e vorba de naşterea unui prunc cu stea în 
frunte, sortit să îndeplinească isprăvi mari la vremea lui. 
Aşa povesteşte Homer că s-a petrecut cu nimfa care, 
împreunându-se cu Neptun, a născut abia după un an 
împlinit, adică la douăsprezece luni. Aşa zice A. Gelu5 
(cartea sa a III-a), că sămânța mărețului zeu nici nu putea 
să rodească într-un timp mai scurt, pentru a da la iveală o 
făptură cu adevărat desăvârşită. Tot din această pricină, lui 
Jupiter i-a trebuit o noapte de patruzeci şi opt de ceasuri ca 
să facă dragoste cu Alcmena. Cum s-ar fi plămădit mai în 
grabă unul ca Hercule, care a mântuit lumea de balauri şi 
de tirani? 

Dumnealor, pantagrueliştii mai vechi, au întărit cele ce vă 
spun, arătând lămurit că orice prunc născut de-o femeie 
până în unsprezece luni de la moartea bărbatului ei, se 
cuvine, potrivit legii, să fie socotit al aceluia. Hipocrat în 
cartea Di alimentos, Pliniu în cartea VII, capitolul 5, Plaut în 
Cistellaria”, Marcus Varo în satira numită Diata (punând 
temei pe spusele lui Aristotel), Censorius în cartea De die 


5 Aulus Gellius, gramatic şi critic latin (sec. II e.n.), autorul lucrării 
Noctes atticae. 


6 Despre hrană, (lat.). 


7 Coşuleţul (lat.), comedie prelucrată după Menandru. 


natalis, Aristotel însuşi în Natura animalium?, Gellius în 
cartea III, capitolul 16, Servius, pornind în Eglo de la un 
vers al lui Virgiliu: 

Matri longa decern...10 

şi o mie de alți nerozi, al căror număr a mai sporit de- 
atunci cu oamenii legii, au statornicit că femeile văduve, 
timp de două luni după moartea bărbatului, pot să-şi dea 
poalele peste cap în toată voia. Eu v-aş ruga, aşadar, dacă 
ştiţi vreuna din acestea (pentru care face să te osteneşti) să 
mi-o aduceți de-a călare până aici. Şi dacă până în a treia 
lună se va întâmpla să rămână grea, plodul pe care îl va 
naşte va fi, în bună rânduială, vlăstarul legiuit al 
răposatului. Sarcina, bine întețită, îşi umflă foalele şi creşte. 
Întindeţi pânzele, băieţi, că burta corăbiei e plină! Aşa făcea 
şi Iulia, fata împăratului Octavian, care nu se întindea cu 
ibovnicii ei decât în lunile când era grea, după cum 
cârmaciul nu se suie pe punte, până ce nu-i corabia smolită 
cu grijă şi încărcată cum se cuvine. 

Iar dacă vreunul dintre dumneavoastră le-ar ţine de rău 
pe văduve că fac dragoste cu burta la nas (când nici iepele 
nu se mai lasă la armăsar după ce-au prins), dumnealor vă 
vor răspunde că nu sunt iepe, ci femei, şi că înțeleg să se 
folosească de plăcuta îngăduință, care le dă voie să se 
înfrupte fără teamă din ce prisoseşte; aşa a răspuns 
odinioară şi Populia, după cum zice Macrob în cartea a Ill-a 
din Saturnalii [...] păi grele, n-are decât să le pună astupuş 
şi să le coasă gura. 


8 Despre ziua naşterii (lat.). 


9 De natura animalium - Despre firea animalelor (lat.). 


10 Matri longa decern tulerunt fastidia menses - Zece luni i-au adus 
mamei îndelungi grețuri (lat.) (Virgiliu, Bucolice, IV, 61). 


CAPITOLUL IV 


Cum a mâncat Gargamela o portie 
zdravănă de tuslatna înainte de a naşte 


Să vă istorisesc acum în ce chip a născut Gargamela; iar 
dacă nu mă puteţi crede, înseamnă că aveți pe undeva o 
scăpăciune. 

Dumneaei s-a scăpat, să iertați, după prânz în a treia zi a 
lui februarie, după ce gustase dintr-o porţie zdravănă de 
tuslama. Tuslamaua e o mâncare făcută din măruntaie de 
bou gras. Boii se îngraşă în staul, cu fân proaspăt adus de 
pe imaş. Imaşul e o păşune care se coseşte de două ori pe 
an. 

Tăiatu-s-au în ziua aceea trei sute şaizeci şi şapte de mii 
paisprezece boi de-aceştia graşi, care au fost puşi la sărat în 
câşlegi, ca să fie pastrama din belşug toată primăvara, ştiut 
fiind că, la orice ospăț cumsecade, sărătura stârneşte 
băutura. 

Bucătarii gătiseră tuslama pe săturate, şi o brodiseră atât 
de gustoasă că toți se lingeau pe degete. Dar tuslamaua, 
vedeți dumneavoastră, dacă o laşi să stea, se strică, ceea ce 
e lucru de ruşine. Aşa fiind, Grandgousier a poruncit să se 
mănânce toată, ca nimic să nu se irosească; şi mai ales să 
nu se arunce! A poftit la ospăț pe toţi târgoveții din Saingais, 
din Suille, din Roche-Clermaud şi din Vaugaudray, la care 
s-au mai alipit megieşii lor din Coudray, din Montpensier, 
din Guy de Vede, precum şi alți buni băutori, frați de pahar 
şi straşnici jucători de popice. Cumătrul Grandgousier i-a 
primit pe toți cu mare bucurie, poruncind să i se dea 
fiecăruia câte o strachină. Iar pe femeia lui a sfătuit-o să nu 
înfulice prea lacom, aflându-se în preajma naşterii şi fiind 
tuslamaua un fel de mâncare anevoie de mistuit: „I s-a făcut 
mititelului poftă de borhot; nu-l lăsa, că-l papă tot!” 


Gargamela n-a ţinut însă seamă de nicio oprelişte şi a 
zvântat singură şaisprezece banițe, două ciubere şi şase 
vedre. Ah, ce mai mândreţe de băligar creştea şi dospea în 
ea! 

După ce s-au ospătat bine, au luat-o cu toţii pe Sub- 
Sălcii, şi-acolo în crâng, la iarbă verde, s-au prins la joc şi 
au săltat, în cântec vesel de oboaie şi ison dulce de 
cimpoaie, cu atâta foc şi-atâta pară, că inima ţi se umplea 
de primăvară, văzându-i cu câtă voie bună petrec şi la ulcele 


se întrec. 
CAPITOLUL V 
Vorbe de pahar 


Au pornit să bea şi să se veselească, pe pajiştea unde se 
aflau. Şi numai ce începură butelcile să gonească, şuncile să 
dănțuiască, băutorii să se avânte şi paharele să cânte. 

— Scoate vinul nou din bute şi toarnă-l în clondire, iute! 

— Fără apă, fârtate, fără apă! 

— 'Toarnă-aici, cu ochii-nchişi! 

— Uite cum plânge paharul, lacrimă de porfiriu! 

— Să cinstim sfânta Sete! 

— Ce arşiță! 

— Aş vrea şi eu, cumătră, să-ncep odată să beau! 

— Te cam ia cu frig, drăguțo? 

— Puţintel. 

— Sfântul Petru aşa zice: bea vinul, să nu se strice! Să 
cuvântăm despre băutură, fraților! 

— Eu beau la ceasuri anumite, ca măgarul papei. 

— Eu beau aghiasmă, ca părintele stariţ. 

— Ce-a fost mai întâi: băutura sau setea? 

— Setea! Nici copilul de țâță nu bea până nu-i e sete. 


— Să vă spun eu, că sunt diac: „La început a fost 
Băutura!” Privatio praesupponit habitumil. Scrie la carte: 
Fecundi calices quem non fecere diser. 

— Noi, cei fără prihană, bem numai când ni-e sete. 

— Eu, păcătosul, fără. Dacă nu mi-e sete acum, mâine o 
să-mi fie. Beau, ca să mă feresc de setea ce m-aşteaptă. 
Beau pentru setea viitoare! Beau la nemurire! Beţia mea e 
veşnică şi veşnicia mea-i beţia. 

— Să cântăm, să ne rugăm şi să bem. Domnul să ne ţină 
harul! 

— Cine mi-a luat paharul? Dat-am împuternicire cuiva, să 
bea în locul meu? 

— Udă-te şi te vei usca; usucă-te şi te vei uda! 

— Eu nu mă pricep la vorbe; mă ajut cum pot cu fapta. 

— Să nu pierdem vremea în zadar! Eu mă stropesc şi beau 
de frica morții. 

— Bea mereu şi n-ai să mori niciodată! 

— Stropeşte-mă, că mă usuc şi mor cu zile! Iar duhul 
meu, după moarte, o să-şi caute mântuirea în balta 
broaştelor. Sufletul omului nu poate viețui în uscăciune. 

— Pivniceri şi voi chelari, dătători de viață vie! Veniţi-mi în 
ajutor, să pot să beau în veacul-veacurilor, amin! 

— Vezi, să nu-ți rămână mațţele neudate! 

— Cine nu simte că bea, degeaba bea. 

— Vinul care îți intră în sânge, nu se pierde în 
scăldătoare. 

— la să clătim puţin măruntaiele vițelului pe care l-am 
încălțat azi-dimineață. 

— Dacă hârtia zapiselor mele ar suge atât vin ca mine, 
zarafii care m-au împrumutat, tot ar mai stoarce ceva în 
ziua plăţii. 


11 Lipsa presupune obiceiul (lat.). 


— Ai ridicat mereu mâna şi ţi s-a înroşit nasul. 

— Cât vin o să mai încapă în mine, până îl voi da afară pe 
cel pe care l-am băut? 

— Nu bea cu țârâita, că-ți face rău la lingurică! Parcă-ai 
trage vinul din butoi cu şipul! 

— Ştii ce deosebire e între un şip şi un clondir? 

— Mare deosebire! Clondirului îl pui dop, iar şipului, 
şurub. 

— Bunicii noştri erau mai harnici: beau cu oala. 

— A ieşit bine ce-a dat din tine. Hai să bem! 

— Nu te duci să stai puțin de vorbă cu gârla? Vecinul meu 
a plecat să-şi spele mațţele. 

— Eu mai mult decât un burete nu sug. 

— Eu ca un bun templier. 

— Eu sorb tanquam sponsus!2. 

— Eu, sicut terra sine aquală. 

— Ce-i şunca? 

— Un cărător de băutură. Cu scripetele cobori vinul în 
pivniță, cu şunca îi dai drumul pe gât. 

— Aia e! Toarnă să beau! 

— Nu mai am încărcătură. 

— Dacă aş putea să mă înalț, aşa cum coboară vinul în 
mine, de mult aş pluti prin văzduh. 

— „Astfel câniva Jacques Coeur s-a-mbogăţit. 

Astfel lăstarii-n crâng au înverzit, 

Astfel în Indii Bachus a pătruns 

Şi filosofi, melinzii au ajuns.” 

— Ploaia mică goneşte vântul mare, iar băutura lungă 
trăsnetele-alungă. 


12 Precum un mire (lat.). Joc de cuvinte între sponsus — spongia:(mire- 
burete). 


13 Ca țarina fără apă (lat.). 


— „Ia vericule şi bea Cât mai e vin în ulcea!” 

— Am să chem în judecată setea pentru silnicie şi 
prigoană. Să vie un copil de casă să-mi scrie plăngerea după 
dreptul legii. 

— Asta zic şi eu băutură! Mai demult goleam paharul 
întreg, acum nu mai las pe fund nicio picătură! 

— S-o luăm cu chibzuială, nimic să nu se piardă. 

— Uite colea în strachină, burtă drăgălaşă de bou gras şi 
măruntaie fripte după pofta inimii. Să le țesălăm puțin, 
pentru bucuria pântecelui. 

— Bea, sau te... Ia nu te mai codi şi bea... 

— Nu, mulțumesc. 

— Bea, când te rog! 

— Păsările nu mănâncă până nu le mângâi pe coadă; eu 
nu beau până nu mă pofteşti: Lagona edatera!4! 

— Vinul ăsta îmi culege setea de prin toate încheieturile. 

— Mie mi-o stârneşte, de mi-e mai mare dragul! 

— Teamă mi-e, fraților, să nu rămân fără sete! 

— Daţi de veste lumii, în sunet de şipuri şi clondire, să se 
ştie că cine şi-a pierdut setea să nu se ostenească s-o caute 
la noi: am dat-o afară cu clistirul băuturii! 

— Dumnezeu a pus un soare pe cer, să lumineze 
pământul, iar mie pe gât unsoare, să alunece vinul! 

— Eu port pe limbă cuvântul lui Dumnezeu: Sitio! Mi-e 
sete! 

— Nici lava nu se stinge mai anevoie decât setea pe care 
am moştenit-o de la tata. 

— Pofta vine mâncând, zicea popa Angest din Mans; setea 
o pui pe goană, bând. 

— Cum scapi de sete? 


14 Noroc, frate! (în lb. bască). 


— Ca de muşcătura câinelui. Dacă alergi în urma câinelui, 
câinele nu te muşcă; dacă bei înainte de a-ţi fi sete, setea nu 
te mai ajunge. 

— Drept ai grăit! Spune mai departe. Adu vin, vierule, cât 
mai suntem vii. Argus avea o sută de ochi şi cu toți vedea; 
chelarul ca să răzbească cu turnatul ar trebui să aibă o sută 
de mâini, ca Briareu. 

— Ce plăcut lucru, să te zvânți după ce te-ai udat! 

— Mie dă-mi din cel alb. Toarnă, toarnă! Cu vârf, 
păcătosule, cu vârf! Simt că mi se jupoaie limba de arşiță! 

— Să bem, fraţilor! În sănătatea ta, prietene, din toată 
inima, tot paharul! 

— Ha! Ha! Ha! Să bem pe săturate! O, lacrima Christi! îl 
cunosc. Asta-i vin de Deviniere, din struguri băşicați. 

— E un vin ca o mângâiere. Catifea, nu altceva! 

— Nu face nicio cută, e frumos ţesută, din lână bătută. 

— Haide, prietene, eu joc cinstit: am toate cupele! Uitaţi- 
vă la mine, cum amestec paharele. Nu-i nicio scamatorie, e 
numai iuțeală de mână. 

— Ce mai beţivi! Ce arşi de sete! Toarnă aici, paj drăgălaş! 

— Cu vârf! 

— Natura abhorret vacuum. 15 

— Cine-ar zice, că din vinul ăsta au băut şi muştele? 

— Umple paharul şi dă-l pe gât. E doftorie! 


CAPITOLUL VI 


În ce fel neobişnuit a venit pe lume 
Gargantua 


În vreme ce băutorii schimbau între ei aceste fărâmituri 
de cuvinte, Gargamela a început să se vaite de dureri în 


15 Natura are oroare de vid (lat.). 


pântece.  Socotind că i-a venit ceasul de a naşte, 
Grandgousier s-a ridicat de pe iarbă şi, ca s-o îmbărbăteze, 
a sfătuit-o să se lungească la umbra sălciei, spunându-i în 
glumă că în curând o să-i mai crească două picioare. A 
îndemnat-o să-şi ţină firea şi să aştepte cu răbdare sosirea 
pruncului. Chinurile facerii sunt grele, dar mult nu ţin; 
după aceea femeia simte o bucurie mare şi de durere nu-şi 
mai aduce aminte. 

— Adevărat îți vorbesc. Mântuitorul nostru spune în 
Evanghelia de la loan cetire: „Muierea în dureri va da 
naştere, dar după ce va fi născut, suferința ei va uita-o”. 

— Of, a răspuns Gargamela, frumos ştii sa grăieşti! Mai 
bucuroasă ascult cuvintele Evangheliei, decât povestea 
sfintei Margareta, sau altă trăsnaie. 

— Curaj, mieluşico! i-a strigat Grandgousier. Dă-i drumul 
ăstuia, că pe-urmă mai facem unul. 

— Ai! s-a văitat ea. Ce vă pasă vouă, bărbaților? Eu, cu 
ajutorul lui Dumnezeu, o să mă chinuiesc, dacă aşa ţi-a fost 
pofta; dar ar fi fost mai bine - Doamne! — să ţi-o fi tăiat! 

— Ce să tai? a sărit de colo Grandgousier. 

— Ah, ce bărbat de treabă te-ai făcut; numaidecât ai 
priceput. 

— Să mi-o tai! Adu încoace cuțitul, afurisite, dacă aşa ţi-e 
voia! 

— Ba să ferească Dumnezeu de una ca asta! lartă-mă, 
Doamne, că n-o spusei într-adins. Să nu-ți faci nici 
dumneata sânge rău. Azi o să am de furcă, după mila 
cerului, şi numai din pricina bărbăţiei dumitale, s-o porți 
sănătos! 

— Curaj, curaj! zicea Grandgousier. Nu-ţi fie teamă, lasă 
boii dinainte să tragă. Eu mă duc să mai ciocnesc o oală. 
Am să stau pe-aici, pe-aproape, dacă te vei simţi rău, să mă 
strigi; sunt înapoi cât ai bate din palme. 


Puțin după aceea, Gargamela a început din nou să se 
vaite, să plângă şi să țipe. Moagşele s-au strâns în jurul ei şi 
s-au apucat să-i pipăie pântecele. Cercetând-o cu de- 
amănuntul, au dat peste nişte cărnuri, care nu arătau 
tocmai bine. Moaşele au crezut că e copilul. Nu. Era mațul 
gros, care i se întorsese pe dos. Mâncase Gargamela prea 
multă tuslama, după cum parcă v-am spus. 

Atunci s-a desprins din ceata moaşelor o babă răpănoasă, 
căreia îi mersese faima de felceriță mare, şi care, cu vreo 
şaizeci de ani în urmă, se pripăşise pe-acolo, venind din 
Brisepaille, de lângă Saint-Genou. Baba i-a pus o 
cataplasmă atât de cumplită, încât toate larixurile i s-au 
strâns deodată, strâmtându-se atât de tare, că nici cu dinții 
nu le-ai fi putut desface; (aşa cum diavolul, voind în timpul 
slujbei sfântului Martin, să însemne în catastif clevetirile 
unor muieri din Galia, cu dinții s-a apucat să întindă 
pielicica pe care nu mai avea loc să scrie). 

Lărgindu-se boabele mitrei din pricina acelei tulburări, 
fătul a intrat în vâna cea mare, a ajuns prin diafragmă până 
sub umăr, unde sus-numita vână se desparte în două, apoi 
a cârmit-o spre stânga, ieşind afară prin ureche. 

De îndată ce-a văzut lumina zilei, plodul n-a început să 
miorlăie ca alți copii abia-născuțţi: „Miau! Miau!”, ci a strigat 
limpede şi desluşit: „Daţi-mi să beau!”, ca şi cum ar fi 
îndemnat la pahar pe toţi cei de față, cu un glas atât de 
puternic, că s-a auzit până în țara Beusseil6 şi dincolo de 
Bibarois. 

Ştiu bine, că nu veți da crezare acestei naşteri puțin 
obişnuite. Mie unuia prea puţin îmi pasă; dar un om de 
ispravă, cu mintea sănătoasă şi cu scaun la cap, nu se 
îndoieşte niciodată de ceea ce i se spune, sau vede cu ochii 


16 Beusse (Beuxe) - sat în regiunea Deviniere, vestită prin podgoriile 
sale. Bibarois — toponimic fictiv, derivat din bibere — a bea (lat.). 


că e scris. Nu zice înțeleptul Solomon în Proverbiorum!7, XIV: 
„Innocens credit omni verbo?”15 Iar sfântul Pavel în primo 
Corinthio19, XIII: „Charitas omnia credit?” Adică, pentru ce n- 
ați crede? Pentru că întâmplarea nu seamănă să se fi 
petrecut cu adevărat? Dar eu spun că se cuvine s-o primiți 
cu deplină încredere, tocmai fiindcă vi se pare de necrezut. 
Dascălii Sorbonei aşa ne învață, că numai prin credință se 
adevereşte a fi tot ceea ce parecă nu este. Găsit-aţi ceva 
împotriva legii? Împotriva dreptei credinţe? Împotriva 
Sfintelor Scripturi? În ceea ce mă priveşte, nu văd unde 
spune Biblia altminteri? De ce să vă îndoiți că lucrul s-a 
întâmplat, dacă aşa a fost voia lui Dumnezeu? 

Nu vă tulburați mintea cu gânduri deşarte: la Dumnezeu 
toate sunt cu putință! Şi dacă ar hotărî el astfel, toate 
femeile ar naşte, de azi înainte, pe urechi. 

Bachus nu s-a desprins din coapsa lui Jupiter? 

Sfarmă-Piatră n-a ieşit din călcâiul maică-si, iar Neghiniţă 
din papucul doicii? 

Minerva nu s-a născut din capul lui Jupiter? (Tot prin 
ureche.) 

Adonis nu s-a întrupat din scoarța unui mirt? 

Castor şi Pollux din coaja oului pe care l-a ouat (şi l-a 
clocit) Leda? 

Aţi rămâne cu gura căscată, dacă v-aş arăta aici întregul 
paragraf în care Pliniu' vorbeşte despre naşterile ciudate sau 
împotriva firii. Şi vă rog să mă credeţi, că eu nu-s nici pe 
departe atât de meşter în minciuni ca el. Citiţi Istoria 


17 Proverbiorum liber - Cartea proverbelor (lat.) (Vechiul Testament). 


18 Omul prost crede orice vorbă (lat.) (Prov. XIV, 15). 


19 Prima epistola către Corintieni (lat.) (Noul Testament). ' Dragostea 
toate le crede (lat.) (Corint. XIII, 7). 


naturală a lui (cartea VII, capitolul 3) şi nu-mi mai bateţi 


capul! 
CAPITOLUL VII 


Ce nume i-au dat lui Gargantua şi cum a 
început el să tragă la măsea 


În vremea aceasta, cumătrul Grandgousier bea şi petrecea 
cu prietenii. Auzind pe fiul său cum a răcnit de grozav la 
venirea pe lume: „Daţi-mi să beau!” a spus: 

— Cu vin vrea să-şi facă feciorul meu gargara-ntâia! 

La aceste cuvinte, cei de față şi-au dat cu părerea că, 
după obiceiul vechilor evrei, numele noului-născut ar trebui 
potrivit după cele rostite de tată la ivirea pe lume a 
băiatului, adică mai pe scurt: Gargantua. Grandgousier nu 
s-a împotrivit, Gargamela s-a arătat foarte bucuroasă, iar 
pentru ca pruncul să se liniştească, i-au dat să bea câteva 
vedre. Apoi, ca pe-un bun creştin, l-au dus în fața 
cristelniței şi l-au botezat cu apă. 

Şaptesprezece mii nouă sute treisprezece vaci de la 
Pautille şi de pe păşunile din Brehemond au fost alese să-l 
alăpteze; nici n-ar fi fost cu putință să se găsească în toată 
țara o doică având atâta lapte ca să-l poată hrăni. Totuşi, 
unii filosofi ca de-alde Scott (nu ştiu nici eu de unde o scot) 
spun că pe Gargantua l-ar fi alăptat chiar maică-sa, din țâța 
căreia țâşneau, la fiecare supt, o mie patru sute nouă vedre 
de lapte, ceea ce e aproape de necrezut. (Această susținere a 
avut darul să-i scoată din fire pe învățații Sorbonei, care au 
socotit-o drept o cumplită batjocură pentru bietele lor 
urechi, zicând că miroase a erezie cale de-o poştă!) 

Pruncul a fost crescut şi hrănit astfel până la vârsta de un 
an şi zece luni. Doftorii şi-au dat învoiala, ca în acest 
răstimp să fie scos la plimbare, iar meşterul Jean Denyau i- 
a întocmit un car frumos cu juguri pentru boi, în care 


slujitorii îl purtau toată ziua de colo până colo, spre marea 
lui desfătare. Îţi creştea inima văzându-l! Era chipeş la față, 
avea una peste alta nouăsprezece bărbii, iar de urlat, nu 
urla decât atunci când avea poftă. Nu prea stătea mult pe 
un loc, fiindcă mereu avea ieşire-afară, atât din pricina 
nevoilor fireşti cât şi a obiceiului pe care şi-l luase de a-şi 
uda necontenit gâtjelul cu zeamă de ciorchine. Nu bea 
niciodată fără rost, numai când era supărat sau mâniat, cu 
arțag sau cu pârțag; şi de câte ori pornea să scâncească, să 
răcnească sau să tropăiască, îi dădeau să bea şi pe loc se 
potolea, râdea şi se înveselea. 

Una din slujitoarele care i-au purtat de grijă în vremea 
aceea mi-a jurat pe ce-avea dumneaei mai scump că atât de 
bine se deprinsese să tragă la măsea, încât era de-ajuns să 
audă clondirele gâlgâind şi paharele cântând, ca să râdă 
fericit, de parcă ar fi intrat de-a dreptul pe poarta raiului. 
Ținând seamă de această dumnezeiască meteahnă, cu care 
firea îl dăruise, femeile îl trezeau dimineața în desfătare, 
dând glas potirelor de cleştar cu muchea cuţitului şi 
cântând din pâlnie pe pântecul damigenelor. lar plodul, 
auzind acea muzică plăcută, zburda şi se zbenguia, clătina 
din cap şi se legăna singur-singurel, plimbându-şi degetele 
pe strună şi ținând isonul cu şezutul. 


CAPITOLUL VIII 


Ce fel de veşminte purta Gargantua 


La vârsta de un an şi zece luni, tatăl lui Gargantua 
porunci să i se pregătească băiatului veşminte de culoarea 
pe care el însuşi o hotărâse pentru oamenii de la curtea lui: 
adică alb cu albastru. Meşterii s-au pus pe lucru şi în 
scurtă vreme hainele au fost gata tăiate şi cusute, după 
croiala care se purta pe timpul acela. 


Cercetând vechile condici, care se mai păstrează la Curtea 
de Socoteli din Montsoreau, iată cum am aflat că era 
îmbrăcat: 

Pentru cămaşă s-au folosit nouă sute coți de pânză ţesută 
la Chatellerault, iar alte două sute coți pentru buzunarele de 
la subsuori. Buzunarele nu făceau cute, fiindcă abia mai 
târziu au fost născocite cămăşile cu falduri, după ce 
cusutoresele şi-au rupt vârful acului şi au început să coasă 
cu dosul. 

Pentru pieptar au fost tăiați opt sute treisprezece coți de 
mătase albă, iar pentru eghileți o mie cinci sute nouă piei şi 
jumătate, de câine. De atunci au început oamenii să-şi lege 
nădragii de pieptar, iar nu pieptarul de nădragi, ceea ce era 
împotriva iegilor firii, după cum a dovedit cu prisosință 
învățatul englez Ockam, în Exponibilele domnului de 
Izmană-Lungă. 

Nădragii i-au fost croiți din o mie o sută cinci coți şi o 
treime de postav de lână albă, ferestruiți în chip de turnuri 
crestate, iar la spate crenelate, ca nu cumva să se 
înfierbânte rărunchii. Nădragii erau de ajuns de largi, iar 
pulpanele fluturau în voie pe sub despicăturile tăiate din 
damasc albastru. Trebuie să vă mai spun, de-asemeni, că i 
s-a dat băiatului o mândreţe de brăcinar, potrivit pe măsura 
întregii lui făpturi. 

Pentru prohab, adică pentru buzunarul dintre picioare, s- 
au folosit şaisprezece coți şi un sfert din acelaşi postav, croit 
în chip de seceră. Cele două capete erau prinse frumuşel în 
două verigi de aur, cu copcii smălțuite, iar în fiecare din ele 
era încrustat câte un smaragd de mărimea unei rodii. 
Fiindcă (cum spune Orfeu în libro de lapidibus2 şi Pliniu în 
libro ultimo2!), smaragdul e piatra care sporeşte bărbăția şi 


20 În cartea Despre nestemate (lat.). 


21 În Cartea ultimi (lat.). Ambele referiri sunt fictive. 


dă putere mădularului. Deschizătura prohabului avea 
lungimea unei prăjini şi era împodobită ca şi nădragii cu 
fâşii de damasc albastru. Minunata ei lucrătură în fire de 
argint, cu plăcute înflorituri bătute în aur şi împodobite cu 
puzderie de  diamanturi mărunte, rubine, peruzele, 
smaragduri şi mărgăritare persiene, semăna aidoma, cu 
faimosul corn al belşugului cum îl ştim de pe vremea când 
Rhea l-a dăruit nimfelor Adrasteea şi Ida, doicile lui Jupiter: 
cornul mereu-zâmbitor şi roditor, veşnic înverzit şi înflorit, 
plin de viață şi de dulceaţă, încărcat de flori şi de comori. Te 
uitai la el şi - Doamne! — nu te mai saturai privindu-l! Dar 
despre toate acestea voi vorbi mai pe îndelete în cartea mea 
Despre cinstea prohabului; până una-alta pot să vă spun că 
era măreț şi croit din belşug, frumos împodobit şi bine 
împlinit, spre deosebire de prohaburile altor domnişori, care 
sunt umplute cu vânt, spre marea supărare a frumoaselor 
doamne. 

Încălțările, pentru care s-au tăiat patru sute şase coți de 
catifea de un albastru strălucitor, erau croite în fâşii egale, 
rotunjite pe măsura piciorului. Pentru tălpi s-au tăbăcit o 
mie şi o sută piei de vacă neagră, croite în chip de coadă de 
peşte. 

Pentru pelerină s-au folosit o mie opt sute coți de catifea 
albastră, cu picățele. Marginea era cusută cu înflorituri 
alese, iar mai sus, către umeri, una lângă alta, butelci 
tesute în fir de argint şi înşirate pe un drug de aur cu boabe 
de mărgăritar, voind să arate în acest fel că pruncul va 
ajunge un vrednic vecin de pahar în ceata băutorilor. 

Cingătoarea (dacă nu mă înşel) i-a fost croită din trei sute 
coți şi jumătate de mătase, jumătate albă, jumătate 
albastră. 

La cingătoare nu i-au atârnat nici spadă de Valencia, nici 
jungher de Saragosa, căci tatăl său nu putea să sufere pe 
cavalerii spanioli şi nici pe arabi; ci i-au pus la şold o sabie 


frumoasă de lemn şi un baltag tăiat în piele arsă, toate 
poleite şi suflate cu aur, cum oricare dintre dumneavoastră 
ar fi doritor să aibă. 

Punga i-au croit-o din fuduliile unui elefant, primite în dar 
de la her Pracomital, proconsulul Libiei. 

Pentru haina cu poale lungi s-au tăiat nouă mii şase sute 
coți, mai puţin două treimi, de catifea albastră (ca mai sus), 
cu dungi piezişe de aur, închipuind o culoare încă 
nenumită, pe care numai la gâtul turturelelor ați mai văzut- 
o, şi pe care n-aţi fi putut s-o priviţi fără să vi se umple ochii 
de încântare. 

Pentru pălărie au fost folosiți trei sute doi coţi şi un sfert 
de catifea albă; pălăria era largă şi rotundă, pe măsura 
capului. Tatăl său spunea că acele scufii, răsucite ca nişte 
foi de plăcintă, care ne-au venit din țara arabilor, aduc 
nenoroc celor ce le poartă. 

La pălărie i-au pus să fluture, lângă urechea dreaptă, o 
pană mare, albastră, smulsă din coada unui onocrotal din 
Ircania-Sălbatică. 

Iar drept emblemă, o placă de aur, care cântărea şaizeci şi 
opt de funzi şi purta pe ea un chip smălțuit, înfățişând un 
trup de om cu două capete întoarse unul spre altul, cu 
patru braţe, patru picioare şi două şezuturi. Aşa spune 
Platon în Symposio, Ospăţul, că arăta făptura omenească în 
veacurile de la început; iar de jur împrejur era scris cu litere 
greceşti: AFAIOH OT ZHTEI TA EATIHS (IUBIREA 
ADEVĂRATĂ NU CERE NICIO RĂSPLATĂ). 

La gât i-au atârnat un lanț de aur, cântărind douăzeci şi 
cinci de mii şaizeci şi trei de funzi, alcătuit din boabe grele, 
despărțite prin pietre mari de jasp verde, şlefuite şi tăiate în 
chip de balaur, cu nimb de raze şi scântei, cum purta pe 
vremuri regele Necepsos. Lanţul acesta îi atârna până la 
buric, şi toată viața s-a bucurat de puterea făcătoare de 
minuni cu care medicii greci ziceau că e înzestrat. 


Mănuşile i le-au cusut din şaisprezece piei de spiriduşi şi 
alte trei de vrăjitoare, după sfatul cabaliştilor din 
Sainlouand, care astfel au hotărât. 

Tatăl său i-a dat să poarte inelele care păstrau semnul 
vechii lor obârşii: pe arătătorul mâinii drepte, un rubin mare 
cât un ou de strut, încrustat cu măiestrie în aur egiptean; 
pe cel mijlociu, un inel făurit din patru metaluri felurite, 
topite laolaltă în chipul cel mai minunat ce s-a văzut 
vreodată, fără ca oţelul să se împotrivească aurului şi fără 
ca arama să întunece argintul. Inelul acesta era lucrarea 
căpitanului Chappuis şi a vrednicului său faur, Alcofribas. 
În degetul mijlociu al mâinii drepte purta un inel încolăcit în 
chip de şarpe, pe care străluceau un rubin fără seamăn, un 
diamant crestat în vârf şi un smaragd de Physon, de un preţ 
neînchipuit. Hans Carvel, şlefuitorul de nestemate al regelui 
din Melinda, ca şi frații Fourques din Augsburg22, îl 
prețuiseră la şaizeci şi nouă de milioane opt sute nouăzeci şi 
opt de miei cu lână creaţă. 


CAPITOLUL IX 


Despre culorile vesmintelor lui Gargantua 


Aşa cum ați văzut, culorile alese pentru îmbrăcămintea lui 
Gargantua au fost: albul şi albastrul. Tatăl său a voit să 
arate în acest fel dumnezeiasca bucurie care cuprinsese 
inima lui. Căci, după cum le tălmăcea el, albul înseamnă 
veselie, încântare, plăcere şi desfătare, iar albastrul, 
înălțimile cereşti. 

Nu m-aş mira dacă, citind aceste rânduri, veţi râde pe 
socoteala bătrânului băutor, zicând că un asemenea tâlc dat 
culorilor e greşit şi fără nicio noimă; fiindcă, după 


22 Giuvaergii vestiți. 


închipuirea dumneavoastră, albul înseamnă credința, iar 
albastrul statornicie. Dar, fără să vă tulburaţi, să vă mâniați 
sau să vă înfierbăntați (fiindcă afară cam bate vântul), o să 
vă rog, dacă vă vine la îndemână, să răspundeţi la o 
întrebare. (Nu vreau să silesc pe nimeni; nici pe cei de față, 
nici pe alţii, oricare ar fi; voi rosti numai câteva cuvinte din 
adâncul paharului.) 

Cine v-a zăpăcit şi v-a întors pe dos? Cine v-a spus că 
albul arată credință, iar albastrul statornicie? V-aţi luat, 
ştiu eu, după o carte care se cheamă Blazonul culorilor, pe 
care o vând negustorii de mărunțişuri prin bâlciuri, dar pe 
care prea puţini au citit-o? Nu ştiu cine s-a încumetat s-o 
scrie, dar a făcut bine că nu şi-a dat în vileag numele. Că n- 
aş putea să spun ce mă uimeşte mai mult: neobrăzarea sau 
neghiobia lui? 

Neobrăzarea, fiindcă fără niciun rost, fără niciun reazim 
de gândire şi fără niciun fel de mărturie, a îndrăznit, cu de 
la sine putere, să hotărască el singur, ce anume tâlc are 
fiecare culoare; aşa fac samavolnicii, care vor ca bunul lor 
plac să ţină loc de lege, pe când înțelepţii şi învățații se 
străduiesc să lumineze pe cititori cu dreapta judecată a 
minții. 

Neghiobia, fiindcă şi-a închipuit, că fără niciun temei şi 
fără nicio judecată, cavalerii or să înceapă să-şi întocmească 
blazoanele după neroziile lui. E iarăşi adevărat (vorba aceea: 
multe muşte la coada calului), că s-au găsit destui zevzeci 
din tagma veche a marilor dregători, care, luând drept bune 
cele scrise în acea carte, după ele şi-au ticluit sentințele şi 
hrisoavele lor, şi-au înhămat catârii şi şi-au îmbrăcat copiii 
de casă, şi-au croit nădragii, şi-au înflorit mănuşile, şi-au 
pus ciucuri la aşternut, şi-au vopsit flamurile, au născocit 
cântări şi, ceea ce-i mai urât, au împuiat cu tot felul de 
minciuni şi năzbâtii capul cucoanelor evlavioase. 


În şirul acestor nepricepuţi se cuvine să fie puşi toți acei 
fuduli mărginiți şi schimonositori de cuvinte, care mâzgălesc 
pe blazonul lor o sferă, ca să ne arate că speră, scriu alune 
cu A mare, ca să ştim că sunt amare, fac dintr-un pat olog 
aşternutul unui patolog, îşi aşază pe blazon capul în cepe, ca 
să se laude că neamul lui de la el începe, şi aşa mai departe. 

Aceste potriviri de cuvinte sunt atât de idioate, de 
nesărate şi de grosolane, încât acum, după ce scrisul-frumos 
a reînviat în Franța, ar trebui să-i strângem grămadă pe toți 
cei care mai îndrăznesc să le folosească, să le atârnăm de 
gât o coadă de vulpe şi să le spoim fața cu baligă de vacă. 

Dacă m-ar bate gândul să mă iau după asemenea potriveli 
(sau aiureli, cum să le zic?), aş putea să pun o spadă lângă 
un asin, ca să arăt un spadasin, să încep scrisoarea cu un a 
mic, fiindcă o trimit unui amic, să aşez pe pernă un scul lat, 
ca să arăt că m-am sculat, să scriu un f lângă o cioară, ca să 
vorbesc despre o fecioară şi să vă cânt cu cetera, ca să 
închei corscaetera. 

Vechii egipteni se dovediseră mai înţelepţi, scriind cu 
hieroglife, fiindcă acestea erau bine înțelese de cei ce 
cunoşteau firea, însemnătatea şi însuşirea adevărată a 
lucrurilor pe care semnele le arătau. Orus Apollo33 a vorbit 
despre acestea în două cărți în limba greacă, iar Polifil24 în 
Visuri de iubire de asemeni. La noi în Franța, veți întâlni 
câteva crâmpeie pe stema domnului d'Admiral, ce-a fost 
odinioară a împăratului Octavian August. 

Cred însă că ar fi vremea să întorc cârma bărcii mele 
înapoi, părăsind aceste vârtejuri de apă şi vaduri 


23 Orus Apollo (Horapollo) — gramatic grec (sec. IV-III î.e.n.), autor al unei 
lucrări despre hieroglife. 


24 Polifil — personaj al cărții Visul dragostelor, scrisă de veneţianul 
Franciscus Columna (1449 — 1527). 


înşelătoare, pentru a reveni pe țărmul de unde am plecat. 
Într-o bună zi, după cum nădăjduiesc, mă voi învrednici să 
vorbesc despre acestea mai pe îndelete, arătându-vă cu 
temeiuri de filosofie şi cu mărturii demne de crezare întărite 
de cei vechi, câte şi de ce fel sunt culorile, precum şi tâlcul 
ce se cuvine să fie dat fiecăreia din ele; bineînțeles, dacă nu 
mi-oi lăsa până atunci potcoavele şi dacă s-o îndura 
Dumnezeu să-mi mai dăruiască vreo câțiva ani pe deasupra, 
cum spunea răposata mama. 


CAPITOLUL X 


Despre ceea ce arată culorile alb si 
albastru 


Va să zică, albul înseamnă bucurie, mângâiere şi voie- 
bună; dar nu fără rost, ci după toate temeiurile dreptei 
judecăți. Despre aceasta vă puteți încredința lesne, dând 
supărarea la spate şi ascultând cele ce vă spun. 

Aristotel ne arată, că punând față în față două lucruri 
potrivnice prin firea lor - cum ar fi binele şi răul, cinstea şi 
păcatul, frigul şi căldura, albul şi negrul, plăcerea şi 
durerea, bucuria şi întristarea - şi dacă apoi, despărțindu- 
le, împerechem ceea ce e potrivnic unui lucru cu ceea ce e 
potrivnic altuia, se vede lămurit că acestea din urmă se 
potrivesc între ele. De pildă: cinstea şi păcatul sunt 
potrivnice prin firea lor; tot astfel binele şi răul. Dacă cinstea 
si binele se împacă împreună (căci, fără îndoială, cinstea e 
un lucru bun), tot astfel se întâmplă cu răul şi păcatul, 
fiindcă păcatul e un lucru rău. 

Pornind de la această lege a dreptei judecăţi, să alegem 
două lucruri potrivnice: bucuria şi întristarea, apoi alte 
două: albul şi negrul, care sunt de asemeni, prin firea lor, 
potrivnice. Dacă negrul înseamnă întristare, albul, pe bună 
dreptate, înseamnă bucurie. 


Acest înțeles n-a fost hotărât sau impus de voința omului, 
ci e întărit de acea învoire a tuturor, pe care filosofii o 
numesc jus gentium (dreptul neamurilor), recunoscut 
pretutindeni şi în oricare țară. 

Ştiţi de asemeni, că toate popoarele (afară de siracuzi şi de 
unii argieni cu mintea întoarsă pe dos), voind să-şi arate 
întristarea, au purtat în toate vremile veşminte negre, iar 
culoarea morții a fost totdeauna cea neagră. Această învoire 
a tuturora nu ia ființă decât atunci când natura însăşi ne 
impune un anumit fel de a gândi şi o anumită judecată, pe 
care oricine o înțelege, fără să aibă nevoie de a mai fi 
îndrumat şi dăscălit de alţii. Noi îi spunem: dreptul natural. 

Potrivit aceluiaşi fel de a cugeta, toată lumea înțelege că 
albul înseamnă: bucurie, mângâiere, voie bună, plăcere şi 
desfătare. 

În vremurile vechi, tracii şi cretanii însemnau zilele 
prielnice şi norocoase cu o piatră albă, iar pe cele rele şi fără 
noroc, cu una neagră. 

Noaptea, jalnică şi apăsătoare, nu-i neagră şi întunecată? 
Lumina nu înveseleşte oare întreaga fire? E mai albă decât 
orice pe lume! Ca să vă mai dau o dovadă, aş putea să vă 
îndemn să citiți cartea lui Laurentio Valla împotriva lui 
Bartolius?5; dar mărturia Sfintelor Scripturi va fi de ajuns. 
Evanghelistul Matei zice că Isus Cristos, în ziua schimbării 
la față: vestimenta ejus facta sunt alba sicut lux: (veşmintele 
lui s-au făcut albe ca lumina zilei); iar această albă strălucire 
le-a dat celor trei apostoli, care erau de față, o icoană a 
veşnicei desfătări, căci lumina e născătoare de bucurie 
pentru toate inimile omeneşti. 


25 E vorba de pamfletul italianului L. Valla (1406 - 1457), Ad candidum 
decembrem, îndreptat împotriva lucrării jurisconsultului Bartolius (1314 
- 1357), De insignis e armiis. 


Vă aduceți aminte, de asemeni, povestea acelei babe 
ştirbe, care zicea: „Bona lux!” (Lumina este bună). După cum 
Tobie (cap. V), după ce pierduse vederea, întâlnind pe Rafael, 
care-i dăduse bună ziua, a răspuns: „Ce zi bună să mai fie 
pentru mine, când am ajuns să nu mai văd lumina cerului!” 
Înveşmântaţi în alb s-au arătat arhanghelii să vestească 
lumii întregi învierea din morți a Mântuitorului şi înălțarea 
lui la ceruri. Aşa a văzut sfântul Ion Evanghelistul 
îmbrăcămintea de sărbătoare a credincioşilor în cerescul şi 
preafericitul Ierusalim. 

Citiţi istoria veche a grecilor şi a romanilor, şi veți afla că 
oraşul Alba (prima matcă a Romei) a fost zidit şi numit astfel 
după povestea unei scroafe albe. 

Veţi mai vedea, cum generalii Romei, de câte ori se 
întorceau acasă biruitori, erau purtaţi în triumf prin cetate 
într-un car tras de boi albi. Iar cei cărora li se făcea cinstea 
ovațiilor erau primiţi la fel, căci bucuria reîntoarcerii lor nu 
se putea tălmăci mai nimerit decât prin semne albe. 

Veţi mai afla că Pericle, cârmuitorul Atenei, îngăduia 
ostaşilor care trăgeau la sorți boabe albe, să-şi petreacă ziua 
în tihnă şi desfătare, pe când restul oastei rămânea mai 
departe pe câmpul de luptă. Aş putea să vă mai dau alte o 
mie de pilde, dar nu e locul. 

Înţelegând toate acestea, veţi fi în măsură să dezlegaţi şi 
întrebarea pe care Alexandru din Afrodisias a socotit-o fără 
răspuns: „De ce leul, al cărui răcnet înspăimântă toate 
dobitoacele, se teme şi se fereşte de un cocoş alb?” Fiindcă — 
spune Proclus în cartea sa De sacrificio et magia26 — fața 
soarelui, izvorul de lumină al cerului şi al pământului, 
seamănă mai mult cu un cocoş alb, decât cu un leu. Şi tot 
Proclus mai zice, că diavolii au fost zăriți adeseori umblând 


26 Despre jertfa şi magie (lat.), lucrare a filozofului mistic neoplatonician 
Proclus Diadochus. 


în chip de leu, iar când întâlneau un cocoş alb, se făceau 
nevăzuți. 

Pentru acelaşi cuvânt, galii (francezii numiţi astfel fiindcă 
sunt de felul lor albi ca laptele, căruia grecii îi spun gala), 
poartă de obicei la cap pene albe. Ei sunt voioşi din fire, 
curațţi la suflet, sprinteni şi cu purtări plăcute; pe steagul lor 
au zugrăvit un crin, care-i floarea cea mai albă din toate. 

Dacă mă veţi întreba pentru ce firea însăşi ne dă să 
înțelegem că albul înseamnă bucurie şi desfătare, vă voi 
răspunde că e o potrivire statornic hotărâtă. Căci, după cum 
albul strălucitor vă ia văzul, topind în lumină toate 
înfățişările lumii dinafară, cum zice Aristotel în Problemele 
lui (iar despre aceasta puteţi să vă dați seama privind 
îndelung munţii acoperiți de zăpadă: strălucirea lor vă 
orbeşte, cum Xenofon povesteşte că s-a întâmplat ostaşilor 
lui şi cum Galen arată pe larg în De usu partium), tot astfel o 
bucurie mare face ca inima să sufere şi să-şi destrame 
puterile de viață. lar dacă această bucurie e prea puternic 
simțită, inima poate să înceteze de a mai bate, cum spune 
Galen în Lib. XII, Method., lib. V De locis affectiss, lib. De 
syptomaton causis?7. Aşa mărturisesc Marcu Tulliu, lib. I 
Questio Tuscul, Verrius, Aristotel, Titu Liviu, după bătălia de 
la Canae, Pliniu lib. VII, A Gellu, lib. III, şi alții, amintind că 
Diagoras din Rhodos, Chilon, Sofocle, Denis, tiranul Siciliei, 
Philipide, Filemon, Polycrat, Filiston, M. Juventi şi atâţi ca ei 
au murit din pricina unei bucurii prea mari. 

Căci, aşa cum arată Avicen, bucuria e ca şofranul, 
întăreşte inima, dar dacă întreci măsura, o ucide. 


27 Liber XII, De method modena; liber V, De locis afjectis, lib. 11, De 
symptomaton causis — Cartea a Xll-a Despre metoda de a lecui; Cartea a 
V-a, Despre locurile bolnave; Cartea a 11-a, Despre cauzele simptomelor 
(lat). 


Dar m-am luat cu vorba şi am lungit-o mai mult decât 
făgăduisem la început. De aceea voi strânge pânzele şi voi 
spune în două cuvinte că, albastrul înfăţişează, fără 
îndoială, lumea cerului, după cum albul înseamnă bucurie 


şi placere. 
CAPITOLUL XI 


Copilăria lui Gargantua 


De la trei până la cinci ani, Gargantua a fost hrănit şi 
crescut cum se cuvine, după bunele îndrumări ale tatălui 
său, petrecându-şi timpul ca toți ceilalți copii ai țării, adică 
mâncând, bând şi dormind; dormind, mâncind şi bând; 
bând, dormind şi mâncând. 

Se bălăcea prin noroi, se mânjea pe nas, îşi zgâria 
obrazul, strica încălțările, căsca gura la muşte şi alerga 
toată ziua după fluturii din împărăţia tatălui său. Făcea 
treaba mică pe ghete şi treaba mare în izmene; îşi ştergea 
nasul cu mâneca şi lăsa să-i pice mucul în ciorbă, tropăia 
prin toate odăile, bea dintr-un papuc şi se freca pe burtă cu 
un fund de paner. Îşi ascuţea dinții cu pila; îşi spăla mâinile 
în hârdăul cu lături; se pieptăna cu paharul; se aşeza cu 
fundul în două luntre; dormea pe burtă şi se învelea cu 
şezutul; bea sorbind din ciorbă; mânca plăcintă cu pâine; 
râdea muşcând şi muşca râzând; scuipa în cutia milelor; 
plesnea de gras ce era; se uşura împotriva vântului; se vâra 
în apă ca să nu-l plouă; închidea uşa în nasul oamenilor; 
credea că tot ce zboară se mănâncă;[...] se răstea la lighean; 
ținea Paştele cailor; trimitea gâştele la păscut; bătea şaua ca 
să priceapă iapa; punea boii în urma plugului; se lega la cap 
fără să-l doară; trăgea oamenii de limbă; se întindea mai 
mult decât îi era plapuma; punea colacul peste pupăză; avea 
sticleți în cap; se gâdila ca să râdă; umbla cu doi bani în trei 
pungi; vindea castraveți la grădinar; aştepta să-i pice mura 


în gură; vindea pielea ursului din pădure; îşi fura căciula 
singur; tocea cartea; scria cu picioarele şi iscălea cu laba 
gâştei; bătea câmpii şi tot el ţipa; credea că vârcolacii 
mănâncă luna; fugea după doi iepuri şi dădea în gropi; îşi 
făcea gura pungă şi mulgea capra trăsurii; împletea din 
coada mâței sită de mătase; căuta calul de dar la dinți; 
cosea nod la aţă; căuta sămânță de vorbă; făcea gaură în cer 
şi păzea iarna să n-o mănânce lupii. Când se căina aştepta 
să cadă potârnichile gata firipte; postea când n-avea ce să 
mănânce; juca de nevoie, ca ursul, şi puţin îi păsa, ori de-i 
tunsă, ori de-i rasă. Ducea calul la apă în fiecare dimineață 
şi mânca dintr-o strachină cu câinii din curtea lui taică-său; 
le muşca urechile şi ei îl zgâriau pe nas; le sufla sub coadă, 
iar potăile îl lingeau pe buze. 

Ştrengarul pipăia slujnicele, pe o parte şi pe alta, prin față 
şi pe la spate, începuse de timpuriu să se joace pe sub burtă 
cu ursulețul, iar îngrijitoarele lui i-l împodobeau în fiecare 
dimineață, punându-i  bucheţele de flori, panglicuţe 
frumoase şi cercei, ciucuri-ciucurei. Îl rotunjeau în palme ca 
pe un săpunel, iar când vedeau că ciuleşte urechile, râdeau 
şi se veseleau, ca de-un joc plăcut, cu care îşi treceau 
vremea. Una îi spunea „cepulețul meu”, alta „cerceluşul 
meu”, alta „crenguța mea de mărgean”, altele „ceparul meu”, 
„sfredeluşul meu”,  „burghiul meu”,  „dopşorul meu”, 
„sulişoara mea”, „ciucurelul meu” şi aşa mai departe. — „Al 
meu e tot!” zicea una. — „Ba e al meu!” răspundea alta. — „Şi 
mie ce-mi rămâne? Să ştiţi că eu i-l tai!” — „Auzi! Să i-l tai? O 
să-l doară! Aşa faci dumneata, cucoană? Tai ursulețul 
copiilor, să rămână bieţii de ei fără coadă?” 

Ca să aibă o jucărie, ca toți copiii din partea locului, i-au 
făcut o morişcă de vânt, cu aripi, după chipul şi asemănarea 
morilor din Mirebalais. 


CAPITOLUL XII 


Caii de lemn ai lui Gargantua 


Ca să se deprindă a fi în viață un bun călăreț, Gargantua 
a primit în dar un cal mare şi frumos, de lemn care necheza, 
sărea, se încura, se rotea, zburda şi zvârlea cu picioarele 
înapoi, mergea la pas, în trap, în buiestru, la galop, în pas 
spaniol, împiedicat, cruciş, în pas de cămilă şi pas de catâr. 
Tot aşa cum îmbracă popii odăjdii felurite de la o sărbătoare 
la alta, calul lui Gargantua schimba culoarea părului; din 
negru ori murg se făcea roib, sur, bălan, şarg, bălțat, 
pintenog, înstelat, rotat, porumbat şi aşa mai departe. 

Dintr-o bârnă groasă, Gargantua şi-a cioplit singur un 
fugar de vânătoare; dintr-o bute de teasc, un cal pentru 
toate zilele; iar din trunchiul unui stejar bătrân şi-a potrivit 
un catâr, cu teltie şi cu şa, pentru plimbările prin casă. 
Afară de aceştia, mai ţinea vreo zece-doisprezece cai de 
schimb şi şapte cai de poştă. Pe toţi îi culca cu el. 

O dată, domnul de Pâinensac a venit cu mare alai să-l 
cerceteze pe tată-său; şi tot în aceeaşi zi s-a potrivit să pice 
şi ducele de Frigepui cu contele de Prindevânt. Puteţi să mă 
credeți pe cuvânt, că nici odăile, nici grajdurile nu erau 
destul de încăpătoare pentru a adăposti atâți musafiri. 
Aşadar, stolnicul şi artelnicul numitului domn de Pâinensac 
porniră să cerceteze, dacă nu mai sunt şi alte acareturi ale 
casei, unde ar putea să aşeze caii. Socotind că adevărul iese 
totdeauna din gura copiilor, l-au întrebat pe Gargantua, 
băiețaşul drăgălaş, să le spună la ureche, încotro erau 
grajdurile pentru caii mari? 

Gargantua i-a purtat până la scara cea mare a palatului, 
apoi în iatacul al doilea, de unde au trecut într-o încăpere 
mai lungă, care dădea spre turn. 

Artelnicul zise postelnicului: 

— Mie îmi pare că băiatul ăsta îşi bate joc de noi; cine-a 
mai pomenit grajduri în podul casei? 


— Te înşeli, i-a răspuns postelnicul. Eu am văzut multe 
case, la Lyon, la Basmette, la Chinon şi în alte locuri, unde 
grajdurile se află sub acoperiş. Trebuie să mai fie undeva, pe 
sus, o uşă care dă de-a dreptul în curtea din dos. Să 
mergem să vedem cu ochii noştri cum stau lucrurile. 

— Drăguţule, i-au spus băiatului, unde ne duci? 

— La grajdurile cailor mei cei mari, a răspuns Gargantua. 
Ajungem numaidecât. Avem de urcat câteva trepte. 

Apoi, după ce mai trecură printr-o sală lungă, i-a poftit în 
odaia lui şi a închis uşa: 

— Aici sunt grajdurile pe care le căutaţi; uite roibul, 
şargul, murgul şi bălțatul. 

Dându-le apoi o bârnă mare de lemn, le-a spus: 

— Primiți din partea mea acest bidiviu, care mi-a fost 
trimis de curând de la Francfurt. Vi-l dăruiesc. E un căluț 
cuminte şi inimos. Cu un şoim bine-învăţțat, cu şase copoi şi 
cu doi ogari sunteți stăpâni toată iarna pe iepuri şi pe 
potârnichi. 

— Drace! a spus unul din ei, bine-am mai nimerit-o! Mi se 
pare, că ne-am păcălit. 

— A fost şi Păcală pe-aici, acum trei zile, a răspuns 
Gargantua. 

Cei doi au priceput că băiatul îşi bătea joc de ei, dar nu 
ştiau ce să facă; să-şi ascundă ruşinea, sau să râdă, 
prefăcându-se că nu bagă de seamă. Gargantua i-a întrebat: 

— De un căpăstru cu zăbală n-aveţi nevoie? 

— Dar asta ce mai e? 

— Sunt cinci felii de baligă uscată, să vă faceți botniță din 
ele. 

— Dacă nici acum nu ne-am ars, să ştii că putem să 
trecem prin foc şi pârjol fără frică. Băiețaşule, tu îți baţi joc 
de noi. O să ajungi papă. 

— Aşa cred şi eu. Dumneata o să fii papălapte, iar acest 
papagal frumos o să se facă paparudă. 


— Auzi, auzi! s-a mirat artelnicul. 

— la să-mi spui, dacă ştii, câte găurele sunt la cămaşa 
mamei. 

— Şaisprezece, a răspuns artelnicul. 

— Mai e şi una pe dinapoi, a spus Gargantua. Nu le-ai 
numărat bine. 

— Când le-am numărat? 

— Când ţi-ai făcut nasul cană, să tragi baliga din butoi, 
iar gâtul pâlnie, ca s-o treci în alt vas, fiindcă butoiului i se 
stricase fundul. 

— Mă, să fie al naibii! a înjurat stolnicul. Am dat peste 
unul, căruia nu i-a tors maică-sa pe limbă. Domnule 
Gurăslobodă, să te ţie Dumnezeu, că ai stupit la furcă! 

Coborând treptele câte patru, au lăsat să cadă sub bolta 
scării bârna cu care îi încărcase Gargantua. lar el le-a 
strigat: 

— Sunteţi nişte călăreți nepricepuți! Nu ştiţi să stăpâniți 
calul. De-aţi avea de mers de-aici până-n Cahusac, ce-aţi 
alege: să călăriți pe un boboc de gâscă, sau să mânațţi o 
scroafă înhămată? 

— Am vrea să bem! a răspuns artelnicul. 

Spunând vorbele acestea, au intrat amândoi în odaia de 
jos, unde se aflau ceilalți prieteni ai lor, care auzind cele 
întâmplate au râs cu poftă, ţinându-se cu mâinile de burtă. 


CAPITOLUL XIII 


Cum şi-a dat seama Grandgousier despre 
istețimea fiului său, aflând despre 
ştergătoarea pe care o născocise 


Către sfârşitul celui de-al cincilea an de la naşterea lui 
Gargantua, întorcându-se  Grandgousier din războiul 
norocos pe care-l purtase împotriva canarienilor, a făcut un 
popas ca să-şi vadă băiatul. Mult s-a bucurat, ca orice bun 


părinte, în fața unei asemenea odrasle. Sărutându-l şi 
îmbrățişându-l, i-a pus o sumedenie de întrebări potrivite cu 
mintea unui copil; apoi, zăbovind puțin să bea cu el şi cu 
îngrijitoarele lui, le-a luat la rost pe acestea, dacă l-au spălat 
şi l-au primenit la vreme. Gargantua a răspuns, că din 
partea lui şi-a dat toată silința şi a izbutit să fie flăcăul cel 
mai curat din ţara întreagă. 

— Cum aşa? s-a mirat Grandgousier. Gargantua a spus: 

— În urma multor încercări ce-am făcut, am găsit un 
mijloc de-a mă şterge la fund, cel mai domnesc, mai plăcut 
şi mai grabnic din câte s-au pomenit vreodată. 

— Care? a întrebat Grandgousier. 

— Îţi voi spune. Am folosit într-o zi masca de catifea a 
unei domnişoare, şi pot să spun că mi-a plăcut. Apoi am 
încercat o glugă, tot de-a domnişoarei aceleia, rămânând la 
fel de mulțumit. Am luat altă dată o năframă de-a ei; pe 
urmă o scufiță de mătase roşie, dar firele de argint cu care 
era țesută mi-au julit pielea. Focul sfântului Antonie să-i 
ardă matele giuvaergiului care a lucrat-o, şi domnişoarei cu 
scufița, de asemeni. Nu mi s-au alinat durerile, până n-am 
mângâiat locul cu pana de la pălăria unui paj elveţian. 

Pe când mă aflam o dată în dosul unui stufiş, am pus 
mâna pe un pui de jder, dar mi-a zgâriat cu ghearele tot 
perineul. M-am tămăduit a doua zi, folosind mănuşile, cu 
miros de apoponax, ale mamei. 

Am ales după aceea flori de salvie şi de maghiran, foi de 
varză şi de sfeclă, frunze de viță, de nalbă, de mărar, de 
coada-şoricelului, de lăptucă şi de spanac. Toate mi-au 
făcut bine la picior; dar cele de brei, de pătrunjel, de 
tătănească şi de urzici mi-au băşicat pielea, înfierbântându- 
mi sângele; şi numai ştergându-mă cu trandafirul meu m- 
am potolit. 


Am încercat, rând pe rând, cearşafuri, pături, perdele, 
perne, covoare, fețe de masă, ştergare, batiste, halaturi, 
simțind aceeaşi plăcere, ca râioşii când se scarpină. 

— Adevărat? s-a mirat  Grandgousier. Şi care-i 
ştergătoarea cea mai nimerită, pe care ai aflat-o? 

— Ai puţină răbdare, şi vei afla care sunt minunatele ei 
însuşiri. M-am şters cu fân, paie, mațe de bou, câlți, lână, 
hârtie, dar vorba aceea: 

După-un petic de hârtie, Tot rămâne murdărie... 

— Aşa? a spus Grandgousier cu uimire. Ai început să faci 
stihuri de pe acum? 

— După cum vezi, măria ta. Şi dau din mine, vers cu vers, 
de-mi pare că le vărs. Ascultă, te rog, această urare, pe care 
am închinat-o spârcâiţilor: 


Mâncăcios, scăpăcios, 
pârțâit, cufurit, 

cu miros necăcios 

de din jos, ne-ai trăsnit! 
Băligos, găunos, 
urdinos — 

arde-mi-te-ar foc sfinţit, 
dacă-n dos laşi prisos 
puturos 

şi cu fundul pleci mânjit! 


Mai doreşti şi altele? 
— S-auzim! 
— Poftim! 


RONDEL 


Pe oală stând azi-dimineață, 
Mă îmbătasem de miros; 


Veneau miresme pe din dos 

Şi mă lua, puțin cu greață. 
Chemasem una vorbăreață 

Şi-o aşteptam politicos, Pe oală. 
Aş fi dorit să-i suflu-n faţă 

Aroma unui iz duios, 

Şi s-o poftesc, năbădăios, 

Cu mine-alături călăreață, Pe oală! 


Să mai zici că n-am învățat nimic! Maica Domnului mi-e 
însă martoră, că stihurile acestea nu-s făcute de mine. Am 
auzit pe unul spunându-le cinstitei doamne, aici de față, şi 
le-am băgat la cutie să le țiu minte. 

— Să nu-ți uiţi povestea, i-a tăiat vorba Grandgousier. 
Spune mai departe. 

— Despre mâncăcioşi? 

— Nu, despre ştergătoare. 

— Dai un butoi de cidru breton, dacă te-oi întrece? 

— Mă învoiesc. 

— Mai întâi de toate, n-ai nevoie să te ştergi dacă nu eşti 
murdar. lar murdar nu poți să fii, până nu te uşurezi. 
Aşadar, trebuie mai întâi să te uşurezi, şi abia după aceea 
să te ştergi. 

— Judeci bine, băiețaşul tatii, a spus Grandgousier. Nu 
mă îndoiesc, că în curând vei fi primit la Sorbona. Anii tăi 
sunt puțini, dar mintea ta e coaptă. Du mai departe aceste 
şterg-gânduri ale tale, atât de preţioase, şi jur pe toate firele 
din barbă, că-ți voi da, nu un butoi, ci şaizeci de vedre din 
cidrul cel mai bun, care însă nu în Bretania se face, ci în 
binecuvântatul ţinut al Veronului. 

— Am încercat mai întâi, a zis Gargantua, o scufie, apoi o 
față de pernă, un papuc, o tolbă, un coş de răchită - a naibii 
ştergătoare! — apoi o pălărie. 


Trebuie să ştii, că unele pălării sunt netede, altele 
păroase; unele de catifea, altele de mătase; cea mai bună 
din toate e pălăria păroasă. Mai târziu am folosit o găină, un 
cocoş, un pui de găină, o pielicică de vițel, un iepure, un 
porumbel, un cormoran, o geantă de advocat, o glugă de 
călugăr, o broboadă şi un şoim împăiat. Dar, ca să închei, 
zic şi susțin că nu-i pe lume o ştergătoare mai minunată 
decât un boboc de gâscă pufos, dacă ai grijă să-i ţii capul 
între-picioare. Te încredințez, pe cinstea mea, că vei simți o 
plăcere dumnezeiască; atât sunt de mângâietori fulgii 
bobocului şi atât de blândă e atingerea lor, încât bucuria pe 
care o simți, înviorându-ți mațul gros şi altele mai mărunte, 
îți pătrunde până în inimă şi în creieri. Te-aş ruga să crezi, 
că eroii şi semizeii din Câmpiile-Elizee nu sunt senini şi 
fericiți fiindcă se hrănesc cu asfodel, nectar şi ambrozie, 
cum spuneau cei vechi, ci fiindcă se şterg numai şi numai 
cu boboci de gâsca. (Tot aşa spune, de-altminteri, şi 
meşterul învățat John, din Scoţia.) 


CAPITOLUL XIV 


Cum a învățat carte Gargantua de la un 
teolog care ştia latineşte 


Auzind acestea, tata-Grandgousier a rămas uimit de 
judecata sănătoasă şi de mintea ageră a fiului său. El a 
vorbit slujitoarelor astfel: 

— Filip, regele Macedoniei, şi-a dat seama de istețimea 
fiului său Alexandru, după îndemânarea pe care a dovedit-o 
izbutind să iîmblânzească un cal neînvăţat. Era un fugar 
atât de aprins şi de sălbatic, încât nimeni nu îndrăznea să-l 
încalece. Pe toți călăreţii îi trântise, zdrobindu-i unuia 
grumazul, altuia picioarele, unuia fălcile, altuia țeasta 
capului. Alexandru, privindu-l cu luare-aminte cum se 
încura pe câmpul de alergare, a înțeles că acel cal nărăvaş 


se speria de umbra lui. Încălecându-l, l-a îndreptat cu ochii 
spre soare, în aşa fel ca umbra să-i rămână în urmă, şi a 
izbutit să-l stăpânească. Văzând tatăl lui Alexandru 
dumnezeiasca înțelepciune care îi lumina mintea, l-a 
încredințat învăţăturii lui Aristotel, filosoful cel mai prețuit 
din toată Ţara Grecească, pe timpul acela. lar eu vă voi 
spune, că cele câteva cuvinte ce-am schimbat cu fiul meu 
Gargantua, mi-au fost de ajuns să înțeleg, că mintea lui i-a 
fost dăruită de-o zeiță a cerului, atât mi s-a arătat de ageră, 
de iscoditoare, de limpede şi de adâncă. Sunt pe deplin 
încredințat, că având parte de o bună îndrumare se va 
ridica până la cea mai înaltă treaptă a înțelepciunii. lată 
pentru ce voiesc a-l da în grija unui învățat, care să-l 
crească potrivit însuşirilor pe care le arată. Pentru aceasta 
nu voi cruța din partea mea nicio osteneală. 

I-a adus, într-adevăr, un dascăl vestit, pe magistrul 
Thumbal Holofern, doctor în teologie, care l-a învăţat atât de 
bine abecedarul, încât ştia să-l spună întreg pe de rost, de la 
început până la sfârşit, şi de-a-ndoaselea. Pentru aceasta i- 
au trebuit cinci ani şi trei luni. I-a dat apoi să citească pe 
Donatus şi pe Facetus, Teodoletul şi Alanus in Parabolis 
(Gâlceava în Parabole), ceea ce i-a mai luat treisprezece ani, 
şase luni şi două săptămâni. 

Să ţineţi seama, că în acest răstimp a mai învățat şi 
scrierea gotică, copiindu-şi singur toate cărțile, fiindcă pe 
vremea aceea tiparul nu fusese născocit încă. 

Purta cu el o călimară cântărind peste şapte mii de 
chintale; condeiul cu care scria era mai gros decât stâlpii cei 
mari ai cupolei de la Enay, iar sticla cu cerneală îi atârna 
legată în lanţuri grele de fier, cuprinzând mai bine de două 
mii de livre. 

A citit după aceea Modis significandi (Cum să cugeti), cu 
toate însemnările lui Hurtebise, Fasquin, Troptideux, 
Gualehaul, Jehan zis Viţelul, Billonic, Brelinguandus şi 


mulți alții; învățătura aceasta i-a mai luat încă optsprezece 
ani şi şase luni, la capătul cărora ştia cartea atât de bine, 
încât o spunea pe deasupra, de-a-ndăratelea, cu ochii 
închişi, dovedind maică-si, pe degete, că „De modis 
significandi non erat scientia”35. 

După aceea a venit la rând Compostul?9, pentru care i-au 
mai trebuit încă şaisprezece ani şi două luni; până când, 
prin anii o mie patru sute douăzeci, magistrul s-a molipsit 
de vărsat şi-n scurt timp a răposat. 

Murindu-i dascălul, Gargantua a încăput pe mâna unui 
bătrân răpciugos, meşterul Jobelin Bride, care i-a dat să 
citească pe Hugutio; Grecismele lui Hebrard; Doctrinalul; 
Părțile; Quid est30 şi Supplementum; pe Marmotrat: De 
moribus in mensa servandis“l; pe Seneca: De quattuor 
virtutibus cardinalibus*2; pe Passavantus cum commento, 
Dormi secure33, cu toate sărbătorile; şi altele, plămădite din 
acelaşi aluat. Învăţându-le din doască în doască pe 
dinafară, a ajuns cu mintea mai răscoaptă decât a tuturor 
învățaţilor din lume. 


CAPITOLUL XV 


Despre alți dascăli ai lui Gargantua 


28 „Despre modurile de cugetare nu era ştiinţă” (lat.). 
29 E vorba de un almanah popular. 

30 Ce-i asta? (lat.). 

31 Cum să te porți la masă (lat.). 

32 Despre cele patru virtuți cardinale (lat.). 


33 Dormi liniştit (lat.). 


Tatăl său văzuse bine cât de silitor la carte se dovedise 
Gargantua şi cum îşi petrecea toate ceasurile din zi 
învățând; dar nu era nicidecum mulțumit, fiindcă băiatul nu 
culegea din toate niciun folos, ba dimpotrivă se stricase la 
cap, vorbea în bobote cu gândul aiurea şi se năucise de tot. 

Plângându-se lui don Filip de Baltă, viceregele 
Papeligoşilor, acesta i-a spus că decât să aibă asemenea 
dascăli, ar fi fost mai bine să nu fi învăţat băiatul nimic. 
Ştiinţa acelora era o nerozie curată, iar aşa-numita lor 
înțelepciune, o vorbărie goală, făcută să tulbure frumusețea 
minţilor alese şi să ducă la stricăciune lamura tineretului 
nostru. 

— Pentru a te încredința despre aceasta, alege la 
întâmplarepe oricare din tinerii vremii acesteia, care să nu fi 
zăbovit la învățătură mai mult de doi ani. Dacă n-o dovedi o 
judecată mai sănătoasă, dacă n-o găsi cuvinte mai potrivite 
şi n-o avea o purtare mai cuviincioasă decât fiul tău, să nu- 
mi dai mai multă cinste decât unui cârnățar din Brena. 

Propunerea i-a plăcut lui Grandgousier şi a poruncit ca 
aşa să se facă. 

În aceeaşi seară, la cină, don Filip de Baltă a chemat la el 
pe-un paj al său din Villegongis, numit Eudemon un băiat 
atât de frumos pieptănat, atât de bine dichisit, cu atâta grija 
penat şi atât de plăcut la înfăţişare, încât semăna mai mult 
a hieruvim decât a om. Don Filip de Baltă îi spuse lui 
Grandgousier: 

— Priveşte pe-acest copilandru: n-are încă şaisprezece ani. 
Vei vedea, şi să nu te superi, câtă deosebire e între ştiinţa 
mincinoasă a învățaților năuci din alte vremuri şi purtarea 
tinerilor noştri de azi. 

Grandgousier a rămas încântat şi i-a făcut semn pajului 
să vorbească. 

Eudemon a cerut mai întâi învoirea viceregelui, stăpânul 
său. Apoi, cu pălăria în mână, cu fața zâmbitoare, cu gura 


rumenă şi cu ochii senini, îndreptându-şi privirile spre 
Gargantua cu o tinerească bună-cuviință, s-a sculat în 
picioare şi a început să-l laude şi să-l preamărească, 
ridicându-i în slavă, mai întâi cinstea şi bunele deprinderi, 
apoi ştiinţa, noblețea şi frumsețea trupească. Cu vorbe 
plăcute, l-a îndemnat să cinstească pe tatăl său, care îşi 
dădea atâta silință să-l învețe carte; iar la urmă, l-a rugat 
să-l socotească printre cei mai puţin însemnați dintre 
slujitorii lui. S-a închinat cerului, rugându-l să nu-i 
dăruiască altă bucurie decât pe aceea de a-i fi de folos lui 
Gargantua în orice împrejurare. 

A rostit aceste cuvinte cu mişcări ale mâinii atât de 
potrivite, cu o zicere atât de limpede, cu un glas atât de 
cald, într-o vorbire atât de frumos împodobită şi atât de 
latinească, încât semăna mai degrabă cu Grachus, cu Cicero 
sau cu Emiliu, decât cu un tânăr al veacului în care trăim. 

Gargantua a început să plângă ca un vițel şi şi-a ascuns 
fața în scufie; mai lesne ai fi scos un pârț dintr-un măgar 
mort, decât o vorbă din gura lui. 

Tatăl său s-a mâniat atât de tare, încât s-a năpustit 
asupra meşterului Jobelin, dascălul, gata-gata să-l spintece. 
Dar numitul don Filip de Baltă l-a dojenit cu atâta asprime, 
încât s-a potolit. A poruncit să-i plătească dascălului 
simbria cuvenită, să-i mai dea să bea un pahar la botul 
monacalului, iar pe urmă să se ducă la mama-dracului. 

— Cel puţin, a spus el, n-o să apuce să mai facă vreo 
pagubă, dacă s-o întâmpla să moară până diseară beat ca 
un englez. 

După plecarea meşterului Jobelin, Grandgousier a ținut 
sfat cu viceregele, pentru a cerceta ce alt magistru să-i 
aleagă lui Gargantua. Au hotărât să încredințeze această 
sarcină lui Ponocrat, dascălul lui Eudemon, apoi să-i trimită 
pe tustrei la Paris, unde Gargantua avea să primească 
învățătura din care se înfruptau tinerii acelor vremuri. 


CAPITOLUL XVI 


Cum a fost trimis Gargantua la Paris, 
purtat de o iapă uriaşă, şi cum această 
iapă a stărpit bondarii din pădurea 
Beauce 


Cam în aceeaşi vreme, Fayol al IV-lea, regele Numidiei, i-a 
trimis lui Grandgousier o iapă uriaşă, cum nu se mai 
pomenise vreodată; după cum prea bine ştiţi, lucrurile 
nemaivăzute la noi, din Africa vin totdeauna. 

Iapa, o namilă cât şapte elefanţi, avea copita despicată în 
două ca armăsarul lui Iuliu Cezar, urechile pleoştite ca ale 
caprelor din Languedoc, şi un corn sub coadă. Părul îi era 
roib-aprins, rotat cu pete sure. Dar ceea ce avea mai grozav 
era coada: o coadă groasă, ca turnul în patru colțuri al 
bisericii sfântului Marcu din Langeais. 

Mai vrednici de mirare nu fuseseră decât berbecii din 
Sciția de-odinioară, a căror coadă cântărea mai bine de 
treizeci de ocale; sau cei din Siria, care dacă Tenaud nu 
minte, îşi purtau coada pe-un căruț, atât era de lungă şi de 
grea. (Măcar de-aţi avea-o şi voi la fel, desfrânațţilor!) 

Iapa a fost adusă pe mare, în trei corăbii şi-un caic, până 
la țărmul Olonei, în Thalmondois. 

Văzând-o, Grandgousier a spus: 

— Aceasta e iapa de care aveam nevoie ca să-mi poarte 
băiatul la Paris. Slavă Domnului, toate merg cum se cuvine, 
şi fiul meu, în scurtă vreme, va ajunge un mare învăţat. 
Dacă n-ar fi pe lume dumnealor învăţaţi, am trăi cu toţii ca 
nişte dobitoace! 

A doua zi, după ce au băut zdravăn, cum lesne vă puteți 
închipui, Gargantua a pornit la drum, însoțit de dascălul 
său Ponocrat şi de ceilalți, printre care Eudemon, pajul cel 


tânăr. Fiind vremea frumoasă şi cerul senin, tatăl său i-a 
dat să poarte nişte încălțări uşoare din piele de căprioară, 
cărora cizmarul meu Babin le spune botfori. 

Până dincolo de Orleans, călătoria a fost plăcută şi 
mâncarea gustoasă. Tot glumind şi ospătându-se, au ajuns 
la o pădure mare, lungă de vreo treizeci şi cinci de leghe şi 
lată de vreo şaptesprezece, nespus de frumoasă, dar plină 
de muşte şi de bondari. Bieţii cai, catârii şi măgarii de 
asemenea, sufereau cumplit din pricina lor. Atunci iapa lui 
Gargantua, văzând cu mâhnire chinurile pe care le îndurau 
fraţii şi surorile ei, i-a răzbunat cu vârf şi îndesat, printr-o 
ispravă cu totul neaşteptată. 

De cum a intrat în pădure, bondarii s-au năpustit asupra 
ei, dar iapa a scos coada din teacă, şi-a învârtit-o cu atâta 
putere asupra gângăniilor vrăjmaşe, încât a doborât în jurul 
ei, de-a lungul şi de-a latul, în sus şi în jos, la dreapta şi la 
stânga, ici şi colea, toți copacii din pădure, la fel cum 
coseşte cosaşul iarba câmpului, cu coasa. Aşa se face, că 
de-atunci şi până azi, pe locurile acelea n-a mai rămas 
țipenie de bondari, dar nici copaci, numai şes cât vezi cu 
ochii şi câmpie netedă ca în palmă. 

Gargantua s-a arătat foarte mulțumit de această ispravă, 
şi fără să-şi aducă sieşi vreo laudă a spus: 

— Bună treabă a făcut iepşoara mea! Mă bucur, că de-acu 
înainte, nu va mai bâzâi pe meleagurile acestea niciun 
bondar scârbos. Bos! a repetat ecoul, şi Beauce3+ a rămas 
până în zilele noastre numele acelui ținut. S-au aşezat apoi 
la ospăț şi au aşteptat cu răbdare să se rumeneasă 
fripturile. În amintirea acelui popas, cavalerii din Beauce se 
hrănesc şi astăzi cu răbdări prăjite. 


34 Pronunțați: Bos (n. trad.). 


În cele din urmă au ajuns cu bine la Paris. Aici au stat să 
odihnească vreo două-trei zile, căutând să ştiricească mai 
întâi care erau învățații cei mai de seamă şi ce fel de vinuri 
se găseau în oraş. 


CAPITOLUL XVII 


Cum a mulțumit Gargantua parizienilor 
pentru primirea ce i-au făcut şi cum a dus 
cu el clopotele de la Notre-Dame 


După ce s-au odihnit câteva zile, Gargantua a pornit să 
dea o raită prin oraş, fiind întâmpinat pretutindeni cu mare 
uimire şi cu nemăsurate ploconeli; căci atât sunt de nerozi 
locuitorii Parisului, atât de nătărăi şi de rău-nărăviți, încât 
verice coțcar, fitece vânzător de acatiste - un măgar cu 
clopoței sau un scripcar de răspântie - strânge în jurul lui 
mai mulți gură-cască decât ar fi în stare să adune unul care 
vine să predice cuvântul Evangheliei. 

Atâta lume s-a ținut scai după el şi-atâţi nepricopsiți s-au 
îmbulzit să-l vadă, încât, ca să scape de liota lor, Gargantua 
s-a oprit din mers şi s-a aşezat cu fundul pe turnurile 
bisericii Notre-Dame; iar de-acolo, de pe creasta lor, a rostit, 
cu glas limpede şi pătrunzător, aceste puține cuvinte: 

— Mi se pare, cioflingarilor, că aşteptaţi să vă mulțumesc 
pentru primirea ce-mi faceți. Aveţi toată dreptatea! Staţi să 
vă botez puţin cu apă galbenă de răsfug, de-i zice pe 
latineşte paris! 

Apoi, râzând cu mare poftă, a scos stropitoarea şi 
aplecând-o asupra lor i-a udat atât de amarnic, încât s-au 
înecat două sute şaizeci de mii patru sute optsprezece, afară 
de femei şi de copii. 

Numai vreo câţiva, mai iuți-de-picior, au izbutit să scape 
de valul cutropitor care-i potopise. Şi când, cu sufletul la 
sură, tuşind şi scuipând, udațţi şi asudațţi, au ajuns sus pe 


dealul Universităţii, au început să blesteme şi să înjure în 
tot felul. 

— Unde eşti, Dumnezeule? - Doamne, rău îți mai baţi joc 
de noi! — Vez tu ben! — Spurcăciunea spurcăciunilor! — Ptiu! — 
Pro cab de biousf - Das dich Gott leiden schend! - Pote de 
Christo I —- Papucii Maicii Domnului! - Păcatele mele! — 
Sfântă Butcă! - Mântuieşte-ne, sfântă Născătoare! - M-a 
luat dracu! - Nu ne lăsa, tată Noe! - Sfinte Gudegrine, 
scapă-ne! - Patruzeci de mii de mucenici, îndurați-vă! — 
Pastele şi grijania voastră! - Crucea şi parastasul! - Maică 
Cristoase! - Auleo, ne prăpădim! - Fugiţi, că vă potopeşte 
răsfugul! — Ne-a botezat cu apă de paris! 

Astfel fu Parisul botezat a doua oară, căci, aşa cum ne 
arată Strabon, mai demult îi zicea Luteţia, care în greceşte 
înseamnă nalbă, iar acest nume i s-a dat fiindcă femeile au, 
prin partea locului, pielea albă. Aflând despre schimbarea 
numelui oraşului, mulțimea a început să înjure de toți 
sfinţii, ceea ce nu trebuie să vă mire, deoarece poporul 
Parisului, alcătuit din oameni de tot felul, se pricepe să jure 
şi să înjure, ştie după lege limba să-şi dezlege, iar 
Joanninus de Barango aşa zice, că Parrhesian, pe limba 
greacă înseamnă gură-slobodă. 

După ce mulțimea s-a risipit, Gargantua s-a uitat la 
clopotele cele mari din mai-sus-amintitele turnuri şi, 
jucându-se cu ele, le-a pornit să cânte. Apoi i-a venit în 
gând, că ar putea să facă din ele zurgălăi şi să le-atârne la 
gâtul iepei, pe care şi-altminteri voia s-o trimită acasă, 
tatălui său, cu brânză de Brie şi scrumbii proaspete. 

Aşa fiind, a luat clopotele cu el. Tocmai atunci trecea pe- 
acolo starostele cârnățarilor din Saint-Antoine, în căutare de 
porci. Ca să fie auzit de departe, şi ca să-şi frăgezească 


35 Exclamațţii scâlciate, pe tonul limbii latine, germane etc. 


şuncile în cămară, s-a gândit să şterpelească clopotele, dar 
fiind om cinstit, s-a lăsat păgubaş, nu că ar fi fost prea 
fierbinți, dar erau prea grele să le care cu el. Trebuie să 
spun că nu era cârnățarul din Bourg, care mi-e prea bun 
prieten pentru a-l da în vileag. 

În acest timp s-a iscat o răzmeriță în oraş. Totdeauna le-a 
plăcut parizienilor să pună la cale astfel de petreceri, iar 
popoarele lumii au ajuns să se mire de răbdarea regilor 
Franței, care (pe bună dreptate) nu încearcă să le pună frâu, 
socotind că ar putea să aibă, din pricina aceasta, o mulțime 
de neplăceri, de pe o zi pe alta. Dacă mă va ajuta 
Dumnezeu, o să dibuiesc eu o dată urma cuiburilor de unde 
pornesc aceste schisme şi răscoale, şi n-o să am linişte până 
nu le-oi dezvălui pe toate în fața enoriaşilor din parohia 
mea. 

Închipuiţi-vă acum, că mulțimea aceea, zăpăcită şi 
asmuțită deopotrivă, s-a năpustit asupra Sorbonei, unde 
fusese altădată (dar nu mai este) oracolul Luteţiei. Iar 
învățații Parisului, luând în cercetare toată întâmplarea, au 
dovedit cu prisosință pierderea clopotelor care lipseau de la 
locul lor. Tăind cu luare-aminte firul de păr în patru, cu 
temeiuri pro şi contra, au hotărât în  baralipton, 
îngaimaripton de silogismuri, ca bătrânul cel mai cu vază al 
Facultăţii de teologie să fie trimis la Gargantua, pentru a-i 
spune marele necaz pricinuit de răpirea clopotelor. Şi, 
împotriva susținerilor altor dascăli ai Sorbonei, care ziceau 
că pentru o asemenea însărcinare mai potrivit ar fi un bun- 
vorbitor, decât un teolog, a fost împuternicit să ducă solia 
meşterul nostru Janotus de Baligardo. 


CAPITOLUL XVIII 


Cum a fost trimis Janotus de Baligardo 
să ceară înapoi lui Gargantua clopotele 
cele mari 


Meşterul Janotus, tuns ca un împărat roman şi cu pălăria 
de teolog în cap, după ce s-a împărtăşit cu anafura la frigare 
şi cu agheasmă din butoi, a pornit spre locuința unde 
trăsese în gazdă Gargantua. Înaintea lui mergeau trei 
paracliseri rotofei, iar în urmă veneau, înşirați ca gâştele, 
alți cinci-şase diaci, țepeni şi jegoşi mai mult decât se poate. 
În pragul casei a ieşit să-i întâmpine Ponocrat, care s-a 
înspăimântat văzându-i astfel smoliți, ca nişte măscărici 
culeşi de pe gârlă. Dascălul lui Gargantua a întrebat pe 
unul din diacii răpănoşi ce rost avea acel vicleim? Iar diacul 
i-a răspuns ţâfnos că s-au înfățişat să ceară clopotele 
înapoi. 

Auzind plângerea acelora, Ponocrat porni în grabă să-i dea 
de ştire lui Gargantua. Împreună au ţinut sfat, spre a hotări 
ce să răspundă jegoşilor. Alături de dascălul său, Gargantua 
a chemat pe Filotim, mai-marele bucătarilor, pe scutierul 
Gimnast, care era căpetenia grajdurilor, şi pe pajul 
Eudemon. Laolaltă au stat să chibzuiască ce-i de făcut şi 
toți au fost de-o părere, ca oaspeţii să fie duşi într-un loc 
ferit, unde să li se dea de băut după canoane; iar ca să nu 
se laude răpciugosul, că la cererea lui s-au înapoiat 
clopotele, Gargantua s-a folosit de râvna cu care diacii 
deşertau paharul şi a trimis după judele oraşului, după 
mai-marele Sorbonei şi după vicarul bisericii, cărora le-a 
încredințat clopotele, mai înainte ca meşterul Baligardo să 
apuce să arate per longum et per latum®®! pricina pentru care 
venise. Ceea ce s-a şi făcut, iar după ce sus-numiţii au 


36 În întregime şi pe larg (lat.). 


sosit, solul fu poftit să vorbească. Şi a început, tuşind, după 
cum urmează. 


CAPITOLUL XIX 


Cuvântarea meşterului Janotus de 
Baligardo către Gargantua pentru 
înapoierea clopotelor 


— Hm! Hm! Hâc! Mna dies“7, domnul meu, mna dies. Şi 
dumneavoastră, domnilor, aşijderea. Aţi face o faptă bună 
dacă ne-ați da înapoi clopotele, că ne sunt de mare 
trebuință. Hm! Hâc! Hapciu! Mulţi au venit la noi din 
Londras-Cahors şi din Bordeaux-Brie să le cumpere cu preț 
bun, din pricina însuşirii lor fireşti şi a alcătuirii lor 
substanțiale, fiind înzestrate cu puterea telurică, esenţială şi 
elementară, întronificată în natura lor quidativă de a feri de 
negură şi de furtună nu numai viile noastre, ci şi pe cele 
vecine; ne-au ispitit cu bani grei, dar nu ne-am îndurat să le 
dăm clopotele, căci de-am lăsa viile fără apărare, am rămâne 
lipsiți de sângele Domnului şi ne-am pierde deopotrivă 
simțurile şi legea. De veți ține seamă de rugămintea mea şi 
ne veți înapoia clopotele, voi primi drept răsplată zece 
perechi de cârnaţi şi una de nădragi, de care bătrânele mele 
oase au mare nevoie. O pereche de nădragi sunt, Domine, un 
lucru foarte folositor, et vir sapiens non abhorrebit eam?8. 
Hâc! Hapciu! O pereche de nădragi nu se găseşte pe toate 
drumurile, vă rog să credeți! Gândiţi-vă, Domine, că sunt 
optsprezece zile de când mă silesc să compun această 
frumoasă cuvântare. Reddite quae sunt Cesaris, Cesari, et 


37 Pentru: bona dies - bună ziua (lat.), rostit repede. 


38 Şi bărbatul înțelept n-o va uri pre dânsa (lat.). 


quae sunt Dei, Deo. Ibi jacet lepus*%. Aveţi cuvântul meu, 
Domine, că ne vom ospăta împreună in camera, dacă doriţi; 
voi tăia unum porcum şi vă voi pune dinainte bon vino%0. lar 
dacă vinul va fi bun, la fel va fi şi latineasca. 

Aşadar, departe Dei, date nobis clochas nostras“. Vă 
dăruiesc aci din partea Universității noastre aceste 
Sermones de Utino, nădăjduind că ne veți da înapoi 
clopotele, care sunt de folos pentru toată lumea. Iapa 
dumneavoastră să fie sănătoasă şi Facultatea noastră de 
asemenea! Dar clopotele va trebui să ni le dați! Fiindcă: 
Omnis clocha clochabilis, in clocherio clochando, clochans 
clochativo, clochare facit clochabiliter clochantes. Parisius 
habet clochas. Ergo gluc+2. Ha! Ha! Ha! aşa e că am adus-o 
bine? Toate aceste le găsiți în tertio primo% în Darii*4 şi în 
alte cărți. Era o vreme când mă îndeletniceam şi eu cu 
Logica; acum mă mulțumesc cu gândurile mele, şi nu mai 
râvnesc altceva decât un vin bun, un aşternut moale, să 
stau cu şezutul la căldură, cu burta pe masă, şi cu o 
strachină cât mai adâncă dinainte. 


39 Daţi cezarului cele ce sunt ale cezarului şi lui Dumnezeu cele ce sunt 
ale lui Dumnezeu (Luca, XX, 25). Ăsta e tâlcul (lat.). 


40 Bon vino, greşit, pentru: bonum vinum (lat.) — vin bun. 

41 Pe Dumnezeu, dați-ne nouă clopotele noastre (lat.). 

42 Orice clopot bun de clopoţii clopoţitor în clopotniță, clopoțit în chip 
clopotarnic, face să clopoţească pe clopotarii buni de clopoţit. Parisul are 
clopote. Aşadar nimic (lat.). 


43 Al treilea [mod] al primei [figuri] (lat.). 


44 Darii - Termen mnemotehnic scolastic desemnând una din figurile 
silogismului (lat.). 


Domine, vă mai rog o dată in nomine Patris et Filii et 
Spiritus sancti+”, dați-ne înapoi clopotele. Dumnezeu să vă 
aibă în paza lui, iar Maica Domnului să vă ţină sănătoşi. Qui 
vivit et regnat per omnia secula secularum, amen“6. Hm! 
Hapciu! Hâc! 

Un oraş lipsit de clopote e ca un orb fără toiag, ca un 
măgar fără căpăstru şi ca o vacă fără talangă. Până nu vă 
veți hotărî să ne dați înapoi clopotele, vom plânge ca orbul 
care şi-a pierdut toiagul, vom zbiera ca un măgar fără 
căpăstru şi vom mugi ca o vacă fără talangă! Taponnus, 
adică nu Taponnus, ci poetul, laic Pontanus aminteşte 
despre un grămătic, care locuia lângă biserică, şi ar fi dorit 
ca toate clopotele să fie făcute din câlţi, iar limba lor din 
coadă de vulpe, ca dangătul să nu-i mai tulbure măruntaiele 
creierului şi să-l lase să-şi ticluiască în linişte rimele lui 
rimătoare. Dar noi ne-am pornit asupra lui cu puteri unite, 
l-am scărmănat cum i se cuvenea şi l-am înfierat ca pe un 
eretic. L-am făcut harcea-parcea! Şi cu aceasta am încheiat. 
Vaiete et plaudite. Aplaudațţi! 


CAPITOLUL XX 
Cum a primit meşterul Janotus o bucată 
de postav şi cum s-a judecat cu sorbonarii 


Abia sfârşi teologul vorba, că Ponocrat şi Eumedon au 
început să râdă atât de tare, încât mai-mai să-şi dea 
sufletul; ca altădată Crasus, când a văzut un măgar fudul 
păscând scaieți, sau ca Filimon, care a murit de râs, când 


45 În numele Tatălui şi al Fiului şi al Sfintului Duh (lat.). 


46 Care-i viu şi împărăteşte în veacul veacului, amin (lat.). 


un alt măgar i-a mâncat smochinele puse deoparte pentru 
prânz. 

Cu ei împreună, pe întrecute, s-a pornit să râdă şi 
meşterul Janotus: râdea cu lacrimi, căci râzând i se 
zguduiau creierii, iar umoarea lacrimală din ei i se scurgea 
prin nervul ochilor. Văzându-l cum râdea cu lacrimi, ai fi zis 
că tristul Heraclit s-a apucat de pozne, ca Democrit, iar pe 
veselul Democrit l-a podidit plânsul, ca pe Heraclit. 

După ce se săturară de râs, Gargantua s-a sfătuit din nou 
cu oamenii săi în privința celor ce trebuiau să urmeze; 
Ponocrat a fost de părere să i se mai toarne un pahar 
priceputului vorbitor, şi fiindcă îi făcuse să petreacă şi să 
râdă cu atâta poftă, cum nici Păcală n-ar fi fost în stare, să i 
se dăruiască cele zece perechi de cârnaţi despre care 
amintise în vesela lui cuvântare, o pereche de nădragi, cinci 
stânjeni de lemne, douăzeci şi cinci de vedre de vin, un pat 
cu trei saltele, una de lână şi două de puf, iar pe deasupra o 
strachină adâncă; adică tot ceea ce râvnea teologul pentru 
tihna bătrânețelor sale. 

Totul s-a îndeplinit după cum fusese hotărât; dar fiindcă 
Gargantua se cam îndoia că se vor găsi nădragi cusuți gata 
pe măsura picioarelor vorbitorului, şi neştiind ce croială i-ar 
plăcea mai mult (cu chingă la spate, ca să-i vie mai uşor 
fundului să răsufle; marinăreşti, pentru uşurarea mai 
lesnicioasă a rărunchilor; elveţieni, ca să-i țină cald la 
pântece, ori în coadă de peşte, ca să nu-i înfierbânte şalele) 
- a poruncit să i se taie din bucată şapte coți de postav 
negru, iar pentru căptuşeală alți trei coți de lânică albă. 

Lemnele i le-au cărat pălmaşii, iar ceilalți, paracliserii şi 
diacii, s-au încărcat cu cârnații, strachina şi aşternuturile. 
Postavul şi căptuşeala le-a luat însuşi meşterul Janotus, 
deşi unul din diaci i-a spus, că nefiind o treabă cuviincioasă 
pentru un teolog, ar trebui să lase pe unul din ei să i le ducă 
până acasă. 


— Urecheatule! i-a răspuns meşterul Janotus, nu judeci 
bine in modo-et figura+7. Postavul mi-a fost dat pro tibiis 
meis, pentru picioarele mele, prin urmare se cuvine să-l port 
eu însumi: sicut suppositum portal adpositum.45 

A înşfăcat postavul repede şi a plecat cu el subsuoară, ca 
Patelin din poveste. 

Dar hazul cel mai mare a fost când răpciugosul, mândru 
de biruința lui, s-a înfățişat înaintea Sorbonei, cerând să i 
se dea cârnațţii şi nădragii la care avea dreptul. Sorbonarii 
nici n-au vrut să audă, deşi Janotus le-a dovedit că darul pe 
care îl primise din partea lui Gargantua nu-i dezlega de 
făgăduiala dată. Aceia i-au răspuns să-şi atârne pofta în cui, 
iar făgăduiala s-o pună la păstrare şi s-o țină minte. 

— Să nu vorbiți despre minte, a spus Janotus. Aşa ceva 
pe-aici nu se găseşte. Trădători nefericiți! Nu faceți nici cât o 
ceapă degerată! În veacul veacurilor nu s-au prăsit pe 
pământ oameni mai ticăloşi decât voi! Vă cunosc şi ştiu că 
de neputincioşi nu vă e frică. Răutatea, de la voi am 
deprins-o. Dar vă jur pe țâța Maicii Domnului, că voi 
înştiința pe rege despre toate fărădelegile voastre, şi să mă 
mănânce lepra, dacă n-o să vă ardă de vii pe toţi, ca pe nişte 
tâlhari şi înşelători ce sunteți, vânzători, eretici, duşmani ai 
cinstei şi ai lui Dumnezeu! 

Pentru rostirea unor astfel de cuvinte, mai-marii Sorbonei 
l-au trimis, pe meşterul Janotus în judecată; dar el a luat-o 
cătinel pe calea amânărilor. Pricina a ajuns în fața înaltei 
Curți, unde se află şi astăzi. Sorbonarii au făcut legământ 
să nu se mai spele, până nu s-o sfârşi judecata, iar meşterul 
Baligardo cu ai lui au jurat să nu-şi mai sufle nasul. Aşa s-a 
făcut, că unii au ajuns jegosi, iar ceilalți răpciugoşi, fiindcă 


47 După modul şi figura (silogismului) (lat.). 


48 Precum substanța poartă accidentul (lat.). 


înalta Curte n-a avut vreme până acum să ia spre cercetare 
pricina. Hotărârea va fi dată la calendele greceşti, adică 
niciodată. Fiindcă, vedeți dumneavoastră, (judecătorii sunt 
în stare să facă ceea ce natura însăşi nu se pricepe) învățații 
Parisului spun că numai Dumnezeu singur e stăpân peste 
veşnicie. Firea n-a plămădit până acum nimic fără moarte, 
şi tot ce sânul ei rodeşte are o durată şi un sfârşit: omnia 
orta cadunt’, et caetera. Numai zăbavnicii din Palatul 
Dreptăţii, cărora le place să bată apa în piuă, lungesc 
judecățţile la nesfârşit şi până la nemurire, îndreptățind pe 
deplin vorba lui Chilon Spartanul, care zicea, cu privire la 
oracolul din Delfi că judecata te sărăceşte, iar advocații toți 
sunt nişte potlogari. Mai bine îşi pun lațul de gât, decât să 
lase să le scape din gheare aşa-numita lor dreptate. 


CAPITOLUL XXI 


Rânduiala la care a fost ținut Gargantua 
după chibzuinţă dascălilor săi sorbonari 


Mai trecură câteva zile, în răstimpul cărora clopotele au 
fost aşezate la locul lor. Cetăţenii Parisului, voind să-şi arate 
recunoştinţa pentru fapta cea bună a lui Gargantua, s-au 
legat cu jurământ să-i hrănească iapa câtă vreme va avea 
plăcere. Gargantua a primit darul cu multe mulțumiri. lapa 
a fost dusă la păscut în pădurea Bievre, unde nu cred că se 
mai găseşte în clipa de față. 

În ce priveşte învăţătura, Gargantua s-a învoit să asculte 
întru totul de îndrumările dascălului său Ponocrat; dar 
acesta, până una alta, hotări să nu schimbe nimic din 
obiceiurile învățăcelului, voind să-şi dea el însuşi seama în 


49 Tot ce se naşte piere (lat.). 


ce fel, de-a lungul anilor, foştii lui dascăli izbutiseră să-l 
facă atât de neştiutor şi de îngâmfat. 

Gargantua se scula dimineața între ceasurile opt şi nouă, 
fie că se lumina de ziuă, sau nu: aşa statorniciseră foştii lui 
învățători învățați, luându-se după spusele lui David: 
Vanum est vobis ante lucem surgere50. Se mai hârjonea 
oleacă în pat, tropăia şi se da de-a tumba, chipurile pentru 
a-şi limpezi mintea; apoi se îmbrăca, după cum era vremea 
afară, de obicei cu o haină lungă de lână păroasă, căptuşită 
cu blană de vulpe; se pieptăna cu pieptenele lui Mână- 
Lungă, adică cu cele cinci degete; aşa îi spuseseră dascălii 
lui, că spălatul, pieptănatul şi orice îngrijire a trupului e, pe 
lumea aceasta, vreme-pierdută degeaba. 

Apoi se uşura, îşi lăsa udul, vărsa puțin, râgâia, se 
pârțâia, căsca, scuipa, tuşea, sughița, strănuta şi îşi sufla 
mucii ca un arhidiacon. Ca să nu-l bată bruma şi să nu-l 
ofilească vântul, se ospăta din belşug cu măruntaie bine 
prăjite, cu fleici de vacă rumenite pe cărbuni, cu friptură 
mustoasă de căprioară şi cu fel de fel de trufandale în zeama 
lor. 

Ponocrat l-a mustrat pentru acest obicei, zicând că nu-i 
sănătos să te aşezi la masă de cum te scoli din pat, fără să- 
ți mişti puțin mădularele. Gargantua răspundea: 

— Nu m-am mişcat destul? Nu m-am tăvalit de şapte ori 
în aşternut înainte de-a mă scula? Nu-i de-ajuns? Papa 
Alexandru tot aşa făcea, după sfaturile unui doftor evreu, şi 
a trăit, slavă Domnului, în pofida răuvoitorilor, până în 
ceasul morții sale. Aşa m-au învățat dascălii pe care i-am 
avut, că mâncând gospodăreşte, ţinerea de minte sporeşte; 
de aceea, ei mâncau (şi beau) cei dintâi. Mă simt cum nu se 
poate mai vesel, şi cu cât mi-e prânzul mai îndestulat, cu 


50 De prisos vă este vouă să vă treziți înaintea zorilor (lat.) (Psalmi 
127,2). 


atât mai bine îmi cade cina. Meşterul Tubal, cel dintâi 
dascăl al Sorbonei, îmi spunea, că e mai cuminte să 
porneşti la drum din vreme, decât, zăbovind, s-o iei pe urmă 
la goană. Omenirea nu se va mântui decât obişnuindu-se să 
bea dis-de-dimineață, şi nu aşa câte un pic, ca rațele; unde 
versus: 

De vrei să-ți meargă bine-n viață, Să-ncepi să bei de 
dimineață. 

După ce se ospăta din belşug, Gargantua se ducea la 
biserică, purtând după el, într-o căruță cu coviltir, cartea lui 
de rugăciuni, frumos înfăşurată în cearşafuri, cântărind, cu 
încuietori şi pergamente, nici mai mult nici mai puţin de 
unsprezece chintale şi şase livre. Stătea să asculte douăzeci 
şi şase de liturghii, iar în răstimp sosea şi popa înfăşurat în 
odăjdii ca o pupăză, după ce avusese grijă să deşerte câteva 
clondire, ca să prindă ghiers. Cu el împreună, Gargantua îşi 
depăna rugăciunile, vânturându-le cu grijă, să nu pice nicio 
buche pe jos. 

La ieşirea din biserică îl aştepta, într-un car cu boi, un 
maldăr de mătănii, cu boabele mari cât capul omului. Apoi 
pornea la plimbare în jurul chiliilor, prin pridvoare şi prin 
grădină, spunând de-atâtea ori Tatăl-Nostru, cât şapte 
călugări la un loc. 

Învăţa apoi o biată jumătate de ceas, cu ochii în carte şi 
cu gândul la bucătărie. 

După ce îşi mai golea o dată băşica, se aşeza la masă. 
Nefiind pripit de felul lui, o lua agale, începând cu vreo 
câteva zeci de şunci, limbi afumate, tobă de creieri, cârnaţi 
de purcel şi alte ştafete ale vinului. Patru ajutoare îi 
azvârleau muştar în gură cu lopata, după care dădea pe gât 
o duşcă grozavă de vin alb, ca să-şi răcorească pipota. 
Iarnă, vară, înfulica tot soiul de cărnuri şi fripturi, cât îi 
cerea pofta, iar când simțea că-l taie la burtă, se oprea puţin 
şi făcea un popas, ca orice drumeț de cale lungă. 


În ce priveşte paharele, nu le ținea socoteală şi nici răgaz 
prea mult nu-şi lua, fiindcă băutorul adevărat nu se 
opreşte, până nu simte că i-a crescut talpa încălțărilor 
măcar cu o jumătate de picior5!. 


CAPITOLUL XXII 


Jocurile lui Gargantua 


Mormăind printre dinți un crâmpei de rugăciune, 
Gargantua se spăla pe mâini cu vin rece, se scobea în dinți 
cu un ciolan de porc şi zăbovea la un vesel taifas cu 
prietenii. Slujitorii aşterneau pe jos un covor, şi aduceau cu 
ei o mulțime de zaruri, cărți de joc, tăblii de şah şi altele. 
Jocurile lui Gargantua erau cam acestea: 

Rişca; Soţ ori făr' de; Ţintarul; Concina dreaptă; Concina 
oarbă; Concina prădată; Tabinetul; 

Toci; Popa-prost; Titirezul; Arşice; Uite-l, nu e; Poşta 
pleacă!; Zboară, zboară; Inelul pe sfoară; 

Scriitorul; V-aţi ascunselea; Table; Dame; Ghiulbahar; 
Şah; Leapşa pe ouate; Musca; 

Musca-n gaură; Musca la miere; Zece degete; Popiei; Uite- 
o lungă, uite-o scurtă; 

Mama şi copiii; De-a prinselea; Sfoara în două; Lupul şi 
oile; Barbut; Cine pierde — câştigă; 

Treizeci şi unu; Şaizeci şi şase; Douăzeci şi unu; Dardăr; 
Coarda; Pas, pasărea; Bile; 

Tot rondul şi ce-oi lua; Mingea de perete; Mingea-n gaură; 
Nasturi; Poarca; Oglinda; 

Iepurele şi vânătorul; Coada vulpei; Turca; Capra; 
Abiolanul; Sarea şi piperul; Alb şi negru; 


51 Unitate de măsură: 33 cm. 


Care dă mai tare; Pietricelele; Iladeş; Armaşul; Maica şi 
călugărul; Ceasul; Cine s-a mişcat?; 

Ghici cine a dat?; Bâz! Bâz!; Fă ca mine!; Puia-gaia; 
Panţarola; Pichet; Macaua; Tablele pe dos; 

Burtă peste burtă; Prinderea celui de-al treilea; Baba- 
oarba; Pe cine-oi lovi, vina mea n-o fi!; 

Septica; Şapte jumătate; Fripta; Şotron; Şoarecele şi 
pisica; Scaunul şchiop; Surorile gemene; 

Ţinta mişcătoare; Unde-i fluierul?; Ursul somnoros; Vama; 
Vânătoarea; Suveica; A cui e umbra?; 

Cumperi ovăz?; Da şi nu; Fereşte picioarele!; Pajura sau 
coroana; De-a dopurile; Du-te, vino!; 

Lumânarea; Ineluş-învârtecuş; Întrebările; Mingea în cuc; 
Mingea la colț; Năfrămuța; Oină; Ogoiul; 

Pândirea cerbului; Pipăitul; Prinde-l dacă poţi; Porcarul; 
Spânzurătoarea; Cald şi rece; Scaunul care fuge; Scara; 
Ultimul câştigă; Eu nu văd ce nu vezi tu; Găseşte papucul; 
Vânătoarea oalei; Micul purceluş; Cocostârcul. 

După ce se saturau de joc, cernind bine timpul şi 
trecându-l prin ciur, hotărau să mai bea puţin: cam 
unsprezece oale de fiecare gât. Pe-o bancă din grădină sau 
în mijlocul patului, Gargantua ațipea vreo două-trei ceasuri, 
fără gânduri urâte şi fără vorbe rele. 

Când se trezea îşi freca oleacă urechile şi cerea vin rece, 
din care bea mai mult ca în restul zilei. Zadarnic a încercat 
Ponocrat să-i spună că nu-i sănătos să bei cum te deştepţi 
din somn. 

— Aceasta-i adevărata viață a părinților noştri, răspundea 
Gargantua. Eu de felul meu dorm somn sărat şi pe mine 
somnul mă îngraşă. 

Pe urmă se apuca să mai citească puţin în cărți şi să-şi 
rostească rugăciunile; iar ca să meargă mai repede încăleca 
pe un catâr bătrân, care slujise sub nouă regi. Bolborosea 


din buze şi clătina din cap, mergând să vadă dacă nu s-au 
prins ceva iepuri în capcană. 

La întoarcere dădea o raită pe la bucătărie, întrebând ce 
fel de cărnuri s-au pus în frigare. Pot să vă spun cu mâna 
pe inimă că se ospăta zdravăn, poftind la masă totdeauna 
câțiva băutori de soi, prieteni de-ai lui mai vechi sau mai 
noi. 

Slujitorii săi cei mai de-aproape erau seniorii de Nebunar, 
de Godac, de Mestecat şi de Marigny. După cină jucau şah, 
zaruri şi dame, sau porneau pe la fetele din împrejurimi, în 
cinstea cărora se întindeau alte mese cu prelungire; apoi se 
culca şi dormea cu pumnii strânşi, până a doua zi de 
dimineață la opt. 


CAPITOLUL XXIII 


Cum l-a îndrumat Ponocrat pe 
Gargantua, învățându-l să nu piardă 
niciun ceas din zi 


Văzând Ponocrat felul cu totul necugetat în care îşi 
petrecea ziua Gargantua, a hotărât să-i dea de-aici încolo o 
altă îndrumare. Socotind însă, că firea omului nu se lasă 
întoarsă de la o zi la alta decât cu mare silnicie, s-a arătat la 
început mai îngăduitor. 

Aşadar, pentru a porni mai departe cu chibzuială, a rugat 
pe un doftor învățat din acea vreme, meşterul Teodor, să 
caute un leac, cu ajutorul căruia să-l readucă pe Gargantua 
pe calea cea dreaptă. Meşterul Teodor, după toată rânduiala 
canoanelor doftoriceşti, i-a dat un clistir cu fiertură de 
spânz, iarba-nebunilor, curățindu-i creierii de stricăciune şi 
de toate deprinderile rele. Folosind aceeaşi curățenie, 
Ponocrat l-a făcut să uite tot ce învățase de la foştii lui 
dascăli, aşa cum îi lecuia şi Timotei pe învăţăceii lui, ce-şi 
începuseră ucenicia pe la alți cântăreți. 


Pentru a izbândi mai lesne în cele ce-şi pusese în gând, 
Ponocrat l-a dus pe Gargantua în mijlocul învățațţilor, din 
partea locului, ca după pilda lor să-şi ascută mintea şi să-şi 
întărească dorința de o învățătură nouă, mai potrivită cu 
însuşirile lui. 

Îndrumat astfel, Gargantua s-a dedat învățăturii cu atâta 
râvnă, încât, nelăsând să se irosească niciun ceas al zilei, îşi 
petrecea tot timpul cu citirea cărților şi adâncirea ştiinţei 
adevărate despre lume. 

Se scula în fiecare zi la ceasurile patru de dimineaţă. În 
vreme ce slujitorii îl frecau cu ştergarele, Gargantua stătea 
să asculte câteva verseturi din Sfânta Scriptură, spuse 
limpede şi cu glas tare, după rostirea cuvenită unei 
asemenea citiri. Pentru treaba aceasta fusese ales un copil 
de casă tinerel, numit Anagnoste, născut şi crescut în 
palme, la Basche. Potrivit cu înțelesul şi pilda acelor 
învățături, Gargantua îşi îndrepta gândul cu închinăciuni şi 
rugi evlavioase către bunul Dumnezeu, a cărui mărită 
strălucire şi minunată înțelepciune o mărturisea cuvântul 
Evangheliei. 

Se îndrepta apoi spre un loc mai ferit, unde se uşura de 
rămăşiţele fireşti ale bucatelor ce mistuise. Acolo, pe 
îndelete, dascălul său venea să-i reamintească pildele ce 
ascultase, tălmăcindu-i cu de-amănuntul părțile mai adânci 
şi mai greu de înţeles. Iar la întoarcere se oprea să cerceteze 
dacă cerul s-a schimbat peste noapte şi ce vreme prevestesc, 
pentru ziua aceea, luna şi soarele. 

După aceasta îl îmbrăcau, îl pieptănau, îi potriveau părul 
în bucle, îl dichiseau şi-l stropeau cu miresme, în care timp 
se mai întorcea o dată cu gândul la cele învăţate în ajun. Îşi 
rostea lecţiile pe dinafară, căutând să desprindă învățăminte 
privitoare la firea oamenilor. Uneori se mai lăsa odihnei vreo 
două-trei ceasuri; dar de îndată ce slujitorii sfârşeau să-l 


îmbrace, se smulgea din aşternut şi vreme de trei ceasuri 
împlinite stătea să asculte ce spune înțelepciunea cărților. 

Gargantua cu dascălul său ieşeau după aceea împreună 
şi se îndreptau spre răspântia de drumuri de la Bracque, ori 
la iarbă verde, unde băteau mingea, jucau ogoiul, înviorâdu- 
şi trupurile cu mişcări dibace, după ce minţile şi le 
ascuțiseră cugetând. Se desfătau astfel în toată voia şi după 
bunul lor plac, ducând jocul mai departe până ce asudau 
leoarcă sau se simțeau osteniți. Se ştergeau de năduşeală şi 
îşi frecau bine tot trupul, schimbau cămăşile, şi pornind 
agale, se opreau să vadă dacă prânzul e gata. În aşteptarea 
bucatelor, mai rosteau o dată, răspicat şi limpede, 
învățătura desprinsă din lecţia zilei aceleia. 

Între timp, sosind şi doamna Poftă-Bună, se aşezau la 
masă fără zăbavă. Până să vină şelarul cu vinurile, 
Gargantua asculta cu plăcere câteva povestiri vesele despre 
marile isprăvi ale trecutelor vremi. Apoi, după cum avea 
bună-plăcere, cerea să i se citească şi altele; zăbovea la un 
plăcut taifas cu dascălul său, vorbind despre bunătatea, 
folosul şi alcătuirea osebitelor mâncăruri şi băuturi aduse 
pe masă, adică pâinea, vinul, apa, sarea, carnea, peştele, 
fructele, legumele, rădăcinoasele de unde vin şi cum se 
pregătesc? Astfel în scurtă vreme a ajuns să cunoască de-a 
fir a păr toate scrierile unde se pomeneşte despre acestea, 
ale lui Pliniu, Ateneu, Dioscoride, luliu Pollux, Galen, Porfir, 
Opian, Polib, Heliodor, Aristotel, Elian şi ale altora. Pentru a 
se lămuri mai bine, porunceau adeseori să li se aducă acele 
cărți la masă. Gargantua învățase pe de rost tot ce scria în 
ele, aşa că nu se afla doftor în lume, care să ştie măcar pe 
jumătate cât el. 

După ce mai vânturau o dată cele învățate în dimineața 
aceea, după ce sfârşeau cu dulciurile, după ce Gargantua se 
scobea în dinţi cu o tulpină de lemn de mastic şi se spăla pe 
ochi cu apă rece, înălțau amândoi rugăciuni de mulțumire 


lui Dumnezeu, preamărindu-l în frumoase cântece de laudă 
pentru bunătatea şi dărnicia lui. 

Li se aduceau pe urmă cărți de joc, dar nu pentru a-şi 
încerca norocul, ci pentru a învăța, mânuindu-le, o mulțime 
de născociri plăcute şi istețe dibăcii, cu înţelesuri luate din 
ştiinţa numerelor. Aritmetica îi plăcea lui Gargantua şi în 
fiecare zi, după masa de prânz şi după cină, îşi petrecea 
vremea cu această îndeletnicire, găsind în ea mai multă 
desfătare a minţii decât altă dată în jocul de cărți ori de 
zaruri. Atât de bine învățase să socotească în gând şi pe 
hârtie, încât englezul Tunstal, care a scris multe despre 
acestea, mărturisea că, dacă ar fi să se măsoare cu 
Gargantua, abia s-ar pricepe să deosebească cifrele. Dar, în 
afară de numere Gargantua cunoştea tot atât de bine şi 
celelalte ramuri ale matematicii: geometria, astronomia şi 
muzica, iar în timp ce aşteptau să se rumenească fripturile, 
ori să se mistuiască bucatele, cei doi se apucau să înjghebe 
tot felul de instrumente ale cântecului, însemnau figuri de 
geometrie şi căutau să desluşească legile ştiinţei despre 
stele. După care, alegând o melodie cu cinci-şase părți, se 
porneau să-i dea viers din adâncul bojocilor. Gargantua 
învățase să cânte din liră, din lăută, din spinetă, din harfă, 
din flautul nemţesc (cu nouă găuri), din violă şi din 
trombon. 

Petrecând astfel cam un ceas din zi, după ce mistuia 
mâncarea şi deşerta rămăşiţele, Gargantua se aşeza din nou 
la învățat, şi timp de alte trei ceasuri — câte o dată mai mult 
- lua de la capăt cărțile de dimineaţă, ori mergea cu cititul 
mai departe, scriind şi înşirând una după alta, fără greşeală, 
vechile litere latineşti. 

După aceea plecau la plimbare, însoțiți de un tânăr 
cavaler din Turena, scutierul Gimnast, care îl învăța pe 
Gargantua arta călăriei. Schimbându-şi îmbrăcămintea, 
încăleca pe rând un buiestraş voinic, un cal spaniol, un 


fugar arăbesc, un armăsar de luptă ori o iapă uşoară. Făcea 
de o sută de ori ocolul câmpului de alergare, călărea fără 
scări, sărea peste şanţuri, peste casă, se rotea în cerc, pe 
dreapta şi pe stânga. Apoi lua în mână lancea, dar nu ca s-o 
frângă, căci nu-i neghiobie mai mare decât să te lauzi: „Am 
rupt zece lănci într-o întrecere de luptă!” (Şi un potcovar ar 
fi în stare de o asemenea ispravă.) Adevărata vitejie e să rupi 
cu lancea ta zece de-ale potrivnicului. Gargantua, purtând 
în mână sulița lui puternică şi bine ascuţită, putea să 
dărâme o poartă, să străpungă o platoşă, să reteze un 
copac, să culeagă din goană un inel, să ia în vârf o şa de 
călărie cu călăreț cu tot, un coif sau o mănuşă de fier. Iar 
toate acestea le făcea înzăuat şi înarmat din creştet până la 
călcâie. 

Cât priveşte frumusețea pasului de paradă şi 
nenumăratele mişcări pe care le făcea călare, nimeni nu-l 
întrecea. Faţă de el, faimosul călăreț din Ferrara nu era 
decât o maimuţă. Se deprinsese să sară în goană de pe un 
cal pe altul într-un chip cu totul uimitor, fără să atingă 
pământul! (Caii aceştia se numeau cai de schimb.) Sărea în 
şa pe dreapta ori pe stânga, cu lancea în mână, fără să 
pună piciorul în scară, şi purta calul după voie, fără frâu. 
Toate aceste deprinderi erau foarte folositoare pentru 
pregătirea unui bun ostaş. 

Cu aceeaşi dibăcie ştia să mânuiască securea, să azvârle 
sulița, să poarte cu amândouă mâinile spada grea de luptă, 
ca şi sabia spaniolă, baltagul şi pumnalul, înveşmântat în 
zale sau fără, cu scut, cu coif sau cu pavăză. 

Vâna cerbi, căprioare, urşi, ţapi sălbatici, mistreți, iepuri, 
potârnichi, fazani şi dropii. 

Se juca cu mingea cea mare şi o zvârlea în aer, atât cu 
piciorul, cât şi cu pumnul. 

Lupta, alerga şi sărea, dar nu ca alţii, la fiecare trei paşi o 
săritură într-un picior - sau în salt nemţesc - fiindcă, după 


spusa lui Gimnast, aceste țopăieli n-aveau niciun rost şi nu 
foloseau în luptă; - ci dintr-un singur avânt sărea peste 
şanţuri, zbura peste garduri şi atingea fereastra la înălțimea 
unei lănci. Înota în apă adâncă, pe spate, pe burtă, pe-o 
coastă, cu tot trupul, numai cu picioarele sau cu un braț 
afară din apă. Trecea Sena cu o carte în mână, fără s-o ude 
şi, ca Iuliu Cezar, îşi purta hainele în dinți. Ajutându-se cu 
o singură mână sărea în luntre dintr-o dată şi se azvârlea 
din nou în apă cu capul în jos, până la fund; ocolea stâncile 
şi nu-i păsa de ochiuri şi de vârtejuri. Ducea luntrea în toate 
chipurile, mai repede sau mai domol, pe unda valului sau 
împotriva apei, o sucea şi o purta din cârmă, o ţinea pe loc 
pe creasta stăvilarului, o îndruma cu o mână, iar cu cealaltă 
mânuia vâsla; întindea pânzele, se urca pe frânghii până în 
vârful catargului, alerga peste vântrele, cerceta acul busolei, 
întindea odgoanele şi lega cârma. 

leşind din apă suia în fugă coasta munților şi cobora 
sprinten la vale; se cățăra prin copaci ca un cotoi; sărea de 
pe o cracă pe alta, ca veverițele, şi frângea crengile cele mai 
vânjoase, ca un al doilea Milon Crotonul; cu ajutorul a două 
pumnale tăioase şi-a două sule cu vârf ascuţit, se ridica 
până pe acoperişul casei, fără să-i fie teamă că o să-şi 
frângă oasele. Arunca săgeata, drugul de fier, piatra, sulița, 
țepuşa, halebarda; trăgea cu arcul, încorda pe-un şold 
arbaleta grea de luptă; ochea la semn cu archebuza, aşeza 
tunul pe roate, țintea în parapet şi la catarg, de sus în jos, 
de jos în sus, pe dinainte şi pe dindărăt, ca vechii sciți. Lega 
o frânghie de vârful turnului lăsând-o să atârne până la 
pământ, apoi urca şi cobora în mâini, cu o iuțeală şi o 
îndemânare, pe care dumneavoastră n-aţi fi în stare s-o 
dovediţi, nici pe o pajişte netedă ca în palmă. Se agăța cu 
mâinile de o prăjină groasă, sprijinită de-a lungul între doi 
copaci, şi se plimba dintr-o parte în alta fără să atingă 


pământul, cu o repeziciune despre care nu vă puteţi face 
închipuire. 

Pentru a-şi întări coşul pieptului şi plămânii, răcnea de 
parcă s-ar fi strâns în sobor toți diavolii din iad. L-am auzit 
o dată cum îl striga pe Eudemon de la poarta Sfântului 
Victor în Montmartre. Nici faimosul Stentor nu dovedise un 
asemenea glas în războiul Troiei. Pentru a-şi întări brațele, 
poruncise să i se toarne două greutăți de plumb, cântărind 
fiecare opt mii şapte sute de chintale. Le ridica de jos în câte 
o mână, le sălta deasupra capului şi le ţinea astfel trei 
sferturi de ceas şi mai bine, cum nimeni altul n-ar fi fost în 
stare. Biruia la trasul prăjinii pe cei mai tari. Când ajungea 
la semn, se proptea în picioare cu atâta dârzenie, încât 
nimeni nu izbutea să-l urnească din loc; la fel făcea şi 
Milon, după pilda căruia Gargantua prindea în mână o 
rodie, făgăduind-o în dar celui care va putea să-i desfacă 
pumnul. 

Astfel trecându-şi vremea, după ce slujitorii îl frecau, îl 
spălau şi îl îmbrăcau în veşminte curate, Gargantua o lua 
înapoi spre casă. Trecând pe lângă o luncă sau un alt 
ungher de verdeață, se oprea să cerceteze copacii, se apleca 
asupra ierburilor, reamintindu-şi ce-au scris despre ele 
Teofrast, Dioscoride, Marinus, Pliniu, Nicandru, Macer şi 
Galen. Se întorcea acasă cu brațele pline de ramuri şi de 
flori, dându-le în seama unui tânăr paj numit Rizotom, care 
avea în grija lui hârlețurile, târnăcoapele, sapele, lopeţile şi 
celelalte unelte trebuincioase grădinarului. 

Aşteptând să li se pregătească cina, mai răsfoiau o dată, 
cu coatele pe masă, câteva pagini din cărțile citite. Trebuie 
să vă spun că prânzul lui Gargantua era cumpătat şi cu 
măsură: mânca numai ca să-şi potolească foamea. Cina, 
însă era darnică şi îmbelşugată, iar el se ospăta din plin, ca 
să-şi hrănească trupul şi să-şi păstreze puterea, aşa cum ne 
sfătuieşte cinstitul şi binechibzuitul doftoricesc meşteşusg, 


deşi unii negiobi, zăpăciţi la cap de vracii arabi, spun tocmai 
dimpotrivă. 

În răstimpul mesei, dacă socoteau de cuviință, reluau 
lecţia începută la prânz, iar restul ceasurilor treceau în alte 
convorbiri, pe cât de folositoare, pe-atât de plăcute. După ce 
îşi rosteau rugăciunea, cântau din gură, sau din diferite 
instrumente armonioase, jucau cărți, dădeau cu zarurile, 
ospătându-se cu prisosință până la culcare. Alteori mergeau 
să cerceteze adunările cărturarilor şi ale celor care 
călătoriseră prin țări străine. 

În toiul nopţii, înainte de a se îndrepta fiecare spre odaia 
lui, alegeau dinadins locul cel mai îndepărtat şi mai 
descoperit al locuinţei, pentru a privi de-acolo înfăţişarea 
cerului, urmărind mersul cometelor (dacă erau), mărimea şi 
aşezarea aştrilor, apropierea sau depărtarea lor. 

Apoi, împreună cu dascălul său, Gargantua îşi reamintea 
pe scurt - după pilda lui Pitagora - tot ceea ce văzuse, citise, 
auzise şi făcuse în ziua care se încheia. Se rugau şi se 
închinau lui Dumnezeu,  preamărindu-i  necuprinsa 
bunătate, mulțumindu-i pentru cele ce sunt cerşindu-i milă 
şi îndurare pentru cele ce vor fi. După care se lăsau în voia 


somnului. 
CAPITOLUL XXIV 


Cum îşi petrecea ziua Gargantua pe 
vreme de ploaie 


Dacă se întâmpla să plouă, sau să fie vreme rea, ceasurile 
dinaintea prânzului păstrau aceeaşi întrebuințare ca de 
obicei, cu deosebirea că în cămin ardea un foc vesel, pentru 
a mai îmblânzi răceala aerului; după prânz, dascălul şi 
învățăcelul rămâneau acasă. 

Ca să le treacă de urât şi să înlocuiască jocurile de afară, 
împleteau mănunchiuri de paie, tăiau şi despicau lemne, 


băteau snopii în hambar, pictau pe pânză, ciopleau în 
piatră, sau încercau să reia vechiul şi frumosul joc de 
arşice, pe care îl descrie Leonicus şi pe care bunul nostru 
prieten Lascaris atât de bine îl cunoaşte. Iar în timp ce 
jucau, rosteau pe dinafară părți din scrierile care pomeneau 
despre acest joc. 

Se duceau să vadă cum se lucrează fierul, cum se toarnă 
puştile, cercetau pe  şlefuitorii de pietre scumpe, pe 
giuvaergii, pe alchimişti, pe topitorii de bani, pe țesătorii de 
covoare, de postavuri şi de catifea, pe ceasornicari, pe 
tăietorii de oglinzi, pe tipografi, pe organişti, pe vopsitori şi 
pe alți lucrători, îmbiindu-i cu câte un pahar de vin. Se 
minunau de lucrurile frumoase care ieşeau din mâinile lor 
dibace şi căutau să deprindă taina fiecărui meşteşug. 

Alteori mergeau să urmărească prelegerile cu lume multă, 
desfăşurarea adunărilor sărbătoreşti, pregătirea actorilor, 
declamările lor, cuvântările drăguţilor de advocați şi 
predicile propovăduitorilor Evangheliei. Trecând apoi în 
sălile de luptă cu sabia, Gargantua încerca pe rând toate 
loviturile istețte împotriva celor mai faimoşi meşteri 
spadasini, dovedindu-le cu prisosință că ştia tot atât, dacă 
nu mai mult decât ei. 

Neputând, pe vreme rea, să strângă ierburi şi flori, 
cercetau  dughenile  spițerilor, ale  băcanilor şi ale 
grădinarilor, privind cu luarea-aminte fructele, rădăcinile, 
frunzele şi semințele, apoi alifiile şi unsorile de tot felul, 
precum şi cele cu care se pot înlocui. De acolo plecau să 
privească la scamatorii de bâlci şi la măscărici, urmărindu- 
le iuțeala mâinilor, şiretlicurile, tumbele şi felul lor dibaci de 
a învârti vorba. Le plăcea cu deosebire îndemânarea 
şarlatanilor din Picardia, care sunt buni de gură şi ştiu să 
spună câte-n lună şi în stele, despre câini cu covrigi în 
coadă şi cai verzi pe pereți. 


Întorcându-se la cină, se ospătau, mai cumpătat decât în 
celelalte zile, cu mâncăruri scăzute şi sățioase, pentru a 
lupta împotriva umezelii care îi pătrunsese şi îi împiedicase 
să facă obişnuitele lor mişcări de înviorare. 

Astfel îndrumat şi mergând înainte pe calea cea bună, 
Gargantua s-a ales cu mult folos de pe urma învățăturilor 
primite, aşa cum se cuvenea unui tânăr de vârsta şi de 
istețimea lui. La început, lucrurile n-au mers atât de lesne, 
dar, cu răbdare şi cu stăruință, a ajuns să prețuiască 
plăcuta îndeletnicire a învățăturii, părându-i a fi mai mult o 
petrecere regească, decât truda silnică a unui şcolar. 

Totuşi, pentru a-l lăsa să se mai hodinească puţin după 
atâta încordare a minţii, Ponocrat alegea o dată pe lună o zi 
frumoasă, cu cer senin, şi porneau amândoi dis-de- 
dimineață afară din oraş, la Gentilly sau la Boulogne, la 
Montrouge, pe podul Charenton, la Vauvres sau la Saint- 
Cloud. Petreceau acolo ziua întreagă, ospătându-se bine, 
glumind, râzând, jucând, cântând (cu băutură din belşug), 
tăvălindu-se pe pajiştea unei livezi minunate, umblând după 
cuiburi de păsări, prinzând potârnichi, pescuind raci şi 
broaşte. 

Deşi nu duceau cu ei cărți în ziua aceea şi legaseră de 
gard învățătura, ziua nu trecea fără folos, căci la umbra 
crângului cu iarbă verde rosteau pe dinafară plăcute versuri 
din Georgicele lui Virgiliu, din Hesiod şi din Rustica lui 
Poliţian. Îşi aminteau unul altuia epigrame latine, 
preschimbându-le în rondeluri şi balade franțuzeşti. În 
timpul ospățului, din vinul amestecat cu apă scoteau afară 
apa cu o frunză de iederă - cum arată Pliniu şi Caton în De 
re rust5?. Clăteau vinul într-un vas, de unde îl trăgeau cu 


52 De re rustica — Despre viața la țară (lat.), lucrare a lui M. Porcius Calo, 
zis cel Bătrin (239 — 149 îe.n.). 


pâlnia; apoi lăsau să curgă apa, dintr-un căuş în altul, pe 
spițele unei maşinării care mergea singură, ca roata morii. 


CAPITOLUL XXV 


Cum s-a iscat sfada dintre plăcintarii din 
Lerne şi oamenii din tara lui Gargantua, şi 
cum a pornit de aici un război cumplit 


Era pe la început de toamnă şi se apropia vremea 
culesului. Ciobanii de prin împrejurimi păzeau viile, să nu 
se abată graurii asupra lor şi să mănânce strugurii. 

Tot cam pe-atunci, plăcintarii din Lerne au plecat într-o zi 
la oraş cu douăsprezece care de plăcinte. Ciobanii le-au ieşit 
în cale şi i-au rugat să le vândă şi lor mai multe tăvi pe 
prețul din târg. E adevărat, că nu se poate închipui ceva mai 
gustos decât un prânz cu plăcintă caldă şi struguri băşicați, 
razachiesau tămâioşi. (lar pentru cei încuiați: țâța-vacii sau 
must de aguridă.) 

Plăcintarii nici n-au vrut să audă. Ba mai rău, s-au pornit 
să le arunce ciobanilor în obraz ocări grele şi vorbe de 
ruşine, numindu-i derbedei, caraghioşi, pistruiați, ştirbi, 
golani, cacă-vacă, pilă-n pungă, puturoşi, mâncăcioşi, 
beţivani,  lăudăroşi,  secături, bădărani, zgârie-brânză, 
cioflingari, neciopliți, mojici, slăbănogi, sărăntoci, pierde- 
vară, păcătoşi, văcari de poiată - baligă uscată, ciobani de 
paie-căcăţiş de oaie şi alte asemenea drăgălaşii, adăugind 
totodată că plăcintele nu-s de nasul lor; să se mulțumească 
cu pâine uscată şi cu covrigi. 

La toate aceste sudalme, unul din ciobani, anume Forgier, 
băiat de ispravă în felul lui şi fruntaş între flăcăi, a răspuns 
fără răutate: 

— Dar de când aţi prins la rană, de v-aţi făcut atât de 
arțăgoşi? Până mai ieri-alaltăieri erați prea bucuroşi să ne 
vindeți plăcintele, iar acum, hodoronc tronc, nu mai vreți? 


Asta-i purtare de buni vecini? Aşa vă răspundem noi când 
veniți să cumpăraţi făină cernută pentru colaci şi plăcinte? 
V-am mai fi dat şi struguri pe deasupra. Naiba să vă ia! O să 
vă căiți într-o zi când veţi avea nevoie de noi; o să facem la 
fel, să ţineţi minte! 

Starostele cel mare al breslei plăcintarilor, Marquet, i-a 
răspuns: 

— Ţi-ai luat nasul la purtare, dis-de-dimineață. Se vede că 
ai mâncat aseară prea mult mălai. Ia fă-te încoa', să-ți dea 
neica plăcinte! 

Forgier, crezându-l pe cuvânt, s-a apropiat scoțând un 
ban din chimir şi aşteptând ca Marquet să-i dea plăcinta 
făgăduită, dar plăcintarul l-a plesnit atât de tare cu biciul 
peste fluierele picioarelor, că i-a rămas semn. Apoi a luat-o 
la fugă. Ciobanul a strigat ca din gură de şarpe: „Săriţi, că 
mă omoară!” şi, aruncând după el de-a azvârlita cu bâta pe 
care o purta subsuoară, l-a atins la încheietura frunții, 
peste vâna tâmplei pe partea stângă. Marquet, care umbla 
călare pe-o iapă, s-a răsturnat din şa, căzând jos mai mult 
mort decât viu. 

În vremea aceasta, nişte zileri care dezghiocau nuci s-au 
năpustit asupra plăcintarilor, lovind în ei, ca la fasole. 
Ceilalți ciobani şi băcițe, auzind răcnetele lui Forgier, s-au 
repezit cu praştiile, de zburau pietrele asupra plăcintarilor, 
ca grindina. Alergând după ei i-au ajuns din urmă şi le-au 
luat vreo patru sau cinci tăvi cu plăcinte (pe care le-au plătit 
cinstit, după prețul pe care [...] dându-le pe deasupra şi trei 
coşuri pline cu struguri albi). Plăcintarii l-au ajutat pe 
Marquet să încalice pe iapă, că fusese pălit, ce-i drept, 
destul de rău. Nu şi-au mai urmat însă drumul spre 
Pareille, ci s-au înapoiat acasă, la Lerne, suduind şi 
amenințând pe toți ciobanii, văcarii şi zilierii din Seuille 
până-n Sainnais. 


Văzând că plăcintarii au dat bir cu fugiţii, ciobanii şi 
băcițele s-au ospătat după poftă cu plăcinte gustoase şi cu 
struguri de soi; au petrecut în cântec de fluier şi oboaie, 
bătându-şi joc de vitejii plăcintari, care o păţiseră fiindcă, 
pasămite, se închinaseră de dimineață cu mâna stângă. l-au 
spălat picioarele lui Forgier cu must proaspăt de băbească, 
şi în scurtă vreme rănile i s-au vindecat. 


CAPITOLUL XXVI 


Cum au năvălit fără veste locuitorii din 
Lerne asupra ciobanilor lui Grandgousier, 
la porunca regelui Picrocol 


Făcând cale-întoarsă la Lerne, şi nemaigândindu-se la 
mâncare ori la băutură, plăcintarii au dat buzna în palat, 
unde față de regele lor, Picrocol, al treilea cu acest nume, au 
povestit ce-au păţit, arătând panerele rupte, scufiile boţite, 
hainele sfârtecate, plăcintele lipsă şi, mai cu seamă pe 
Marquet, care avea o rană cumplită la cap. Vinovaţii, după 
spusa lor, erau ciobanii şi zilerii lui Grandgousier, iar 
ticăloşia se săvârşise pe drumul de țară care duce la Seuille. 

Auzind cele petrecute, Picrocol a fost cuprins de o vajnică 
mânie şi, fără a mai căuta să afle pricina sfadei, a poruncit 
să se strângă gloatele din toată ţara, dând de ştire ca fiecare 
să se găsească înarmat, la ceasul prânzului, în piața cea 
mare din fața palatului: cine va lipsi va fi spânzurat! Pentru 
a întări porunca a pus să bată toba la toate răspmitiile 
cetăţii, iar el însuşi, lăsând bucatele să se răcească, s-a dus 
să aşeze tunurile pe roate, şi să desfăşoare steagurile, 
supraveghind cum se încarcă ghiulelele, armele, hamurile şi 
merindea. 

Întorcându-se la masă, a împărțit cuvenitele porunci 
pentru pornirea războiului. Cavalerul Trepăduş avea să 
ducă la luptă vârful armiei, care număra nu mai puţin de 


şaisprezece mii paisprezece arcaşi şi treizeci şi cinci de mii 
optsprezece ostaşi de strânsură. Marele spătar Taielemne a 
luat pe seama lui tunurile cu o ţeava şi cu două ţevi, şoimii, 
bombardierele, şopârlele şi celelalte guri de foc, fiecare după 
mărimea şi denumirea ei. Călărimea era sub porunca 
ducelui de Labălungă, iar regele şi prinții se păstrau pentru 
toiul luptei. 

Astfel pregătiți în mare grabă, înainte de a se urni la 
drum, au trimis trei sute de iscoade, călări, sub ascultarea 
căpitanului Păpăludă, spre a cerceta drumurile, nu cumva 
să fie, pe undeva, vreo capcană. Cercetând împrejurimile cu 
de-amănuntul, s-au încredințat că pretutindeni era linişte şi 
nu se arătau semne de primejdie de nicăieri. În aşteptarea 
bătăliei, Picrocol a poruncit ostaşilor lui să pornească 
înainte cu toată graba, fiecare lângă steagul cetei sale. 
Astfel, fără nicio împiedicare, gloatele au luat-o de-a valma 
peste câmp, prădând şi jefuind în calea lor, necruțând nici 
pe cel avut, nici pe cel sărac, nici casele oamenilor, nici 
locaşurile sfinte, luând cu ei boi, cai, vaci, tauri, iepe, viței, 
oi, miei, capre, ţapi, găini, claponi, pui de găină, gâşte, 
gânsaci, rațe, porci, scroafe, godaci. Au scuturat nucii, au 
dijmuit viile, au retezat butucii, au despuiat pomii de fructe, 
pricinuind pretutindeni o învălmăşeală cum nu se poate 
spune. 

Nimeni nu se încumeta să le stea împotrivă. Cei prădați se 
rugau de jefuitori să se poarte mai omeneşte, ţinând seama 
că trăiseră până atunci în bună vecinătate şi niciodată nu 
se întâmplase să le pricinuiască vreun rău sau să le aducă 
vreo ocară, ca să se răzbune acum cu atâta urgie şi prăpăd. 
Dumnezeu care le vede pe toate o să-i pedepsească într-o zi 
pentru fapta lor. 

La toate aceste rugăminți şi dojeni, năvălitorii răspundeau 
că au venit să-i învețe cum se mănâncă plăcintele. 


CAPITOLUL XXVII 


Cum un călugăr din Seuille a scăpat via 
mănăstirii de jaful duşmanilor 


Prădând, stricând şi răvăşind tot ce întâlneau în cale, 
jefuitorii au ajuns la Seuille. Dezbrăcau până la piele pe 
bărbați şi pe femei, ducând cu ei tot ce puteau să care. Nu 
lăsau nimic neluat şi nicio povară nu li se părea prea grea. 
Neţinând seama că cea mai mare parte din case erau atinse 
de ciumă, au dat buzna unii după alţii, au pus mâna pe tot 
ce-au găsit, fără ca vreunul din ei să se molipsească. A fost 
o întâmplare întrutotul ciudată, căci toţi ceilalți: popii, 
duhovnicii, doftorii, felcerii şi spiţerii, care veniseră să 
oblojească, să tămăduiască şi să spovedească pe cei atinşi 
de boală, muriseră ca muştele; numai prădalnicii şi ucigaşii 
niciun rău n-au suferit. Cum de s-a putut întâmpla una ca 
asta, fraților? Stați puţin, rogu-vă, şi cugetați. 

După ce-au jefuit cum au vrut, duşmanii s-au îndreptat, 
val-vârtej spre mănăstire. Aici au găsit porțile încuiate şi 
linişte pretutindeni. Grosul oastei a trecut mai departe, spre 
Vadul-Vedei; numai şapte sute de pedestraşi şi două sute de 
lăncieri au rămas din urmă, dărâmând zidurile împrejmuirii 
cu gând de-a prăda via. 

Călugării, vai de sufletul lor, nu ştiau la ce sfânt să se mai 
închine! Şi atunci, la noroc, s-au gândit să scoată prapurii, 
să ţină slujbă mare, cu cântări şi litanii, afurisind pe 
năvălitori şi dând acatiste pentru pace. 

Se afla în acea vreme la Seuille un tânăr călugăr legat de 
mănăstire, anume fratele loan zis Spintecătorul. Era isteț, 
voios, îndemânatic, îndrăzneț, răzbătător şi descurcăreţ. 
Înalt şi zvelt, cu gura frumos încondeiată, nasul potrivit, 
mare meşter ciripitor de rugăciuni, bun vânturător de 
liturghii şi priceput cărător de parastase. Adică, pentru a nu 


mai lungi vorba, era călugărul cel mai bine călugărit din 
toată tagma călugărească, iar pe deasupra, tobă de carte 
sfântă. 

Ajungând până la urechile lui zarva stârnită de duşmani 
în vie, a ieşit afară să iscodească ce se întâmplă. A văzut cu 
ochii lui cum jefuitorii dăduseră iama prin strugurii cei 
frumoşi, în care călugării îşi puseseră toată nădejdea; apoi 
s-a întors în biserică, unde i-a găsit pe ceilalți frați adunaţi 
în fața altarului. Călugării s-au uitat la el nedumeriți, ca şi 
cum i-ar fi stingherit de la vreo treabă. Auzindu-i cântând, 
fratele Ioan le-a spus: 

— Staţi, cântați şi pe voi vă scăpațţi! Să vă ia naiba! Mai 
bine ați cânta: „N-a rămas în deal la vie, niciun bob de 
razachie...” Să fiu al ciorilor, dacă nu ne calcă via duşmanii! 
Taie coardele, rup ciorchinii şi fac atâta prădăciune, încât, 
cu ajutorul lui Dumnezeu, patru ani de-acum încolo n-o să 
mai rămână un bob pe rod! Sfântă Născătoare, ce-o să bem, 
bieţii de noi, până va creşte via la loc? Of, Doamne! 

Starețul s-a răstit la el: 

— Ce caută aici bețivul ăsta! Băgațţi-l în beci, să se învețe 
minte să mai tulbure sfânta slujbă! Cinsteşte, păcătosule, 
măritul har divin! 

— Să nu uităm, părinte stareț, nici cinstea paharului de 
vin! După cât cunosc, nici sfinția ta nu disprețuieşti vinul şi, 
ca orice om doritor de bine, îl alegi pe cel mai bun. Vinul 
curat se cuvine inimilor curate, spune înțelepciunea 
călugărească. Martor mi-e Dumnezeu, că nu-i acum vremea 
potrivită pentru rugăciuni. 

De ce, rogu-te, zilele culesului şi ale secerişului par atât 
de scurte, iar ale iernii şi ale postului Crăciunului, atât de 
lungi?  Fie-iertatul frate al nostru Maceu  Pelosse, 
binecuvântată-i fie amintirea, că era suflet credincios şi 
creştin cucernic (dracu' să mă ia dacă mint), aşa îmi spunea 


şi n-am să uit, că vinul trebuie să-l tragi şi să-l pui la butoi 
toamna, dacă vrei să ai ce bea în lunile de iarnă. 

Ascultaţi, fraților! Toţi câți sunteţi aici buni creştini şi 
iubitori de vin, veniți cu mine! Focul sfântului Anton să mă 
ardă, de-o mai pune o picătură de vin pe limbă cel care n-o 
sări în ajutor să mântuim via! Dumnezeule mare, nu-i 
avutul mănăstirii? Sfântul Toma Englezul n-a pierit 
apărându-l? 

De-i vom urma pilda, ajunge-vom şi noi în rândul sfinților. 

Ba nu, eu n-o să pier: am să-i omor! 

În timp ce rostea aceste cuvinte, fratele loan şi-a scos 
anteriul şi a prins, în mână, zdravăn, crucea cea mare, 
tăiată în inimă de gorun, lungă cât o suliță si înflorită ici- 
colo cu crini, care abia se mai deosebeau din cioplitura 
lemnului. Apoi s-a năpustit afară aşa cum se găsea, numai 
în cămaşă, încins peste brâu cu anteriul făcut sul; şi 
învârtind crucea ca pe un buzdugan a început să izbească 
în duşmani. Aceştia, rămaşi fără căpetenii, fără steaguri, 
fără toboşari şi fără trâmbițe, culegeau via de zor. Stegarii 
îşi rezemaseră flamurile de zid, toboşarii îşi desfundaseră 
tobele ca să le umple cu struguri, iar pe trâmbiţe atârnau 
ciorchini spânzurați. Toţi forfoteau de colo până colo. 

Călugărul, fără să-i pese, bătea în ei de mama focului, 
doborându-i la pământ ca pe nişte porci şi plesnind în 
grămadă cu măciuca lui Hercul. Unora le zbura creierii, 
altora le zdrobea mâinile şi picioarele; câtorva le-a rupt 
oasele grumazului, multora le-a frânt şalele; le-a turtit 
nasul, le-a umflat ochii, le-a crăpat fălcile, le-a sfărâmat 
dinţii, le-a mutat din loc umărul, le-a retezat gleznele, le-a 
scos din țâțâni şoldurile şi i-a lăsat fără braț. 


53 Thomas Becket, episcop de Canterbury, apărător al privilegiilor 
ecleziastice, asasinat (1170) din ordinul lui Henric al II-lea. 


Dacă vreunul căuta să se ascundă sub un butuc mai gros, 
îi făcea țeasta țăndări, pocnindu-l drept la încheietura 
lambdoidală. Pe cei care încercau să se cațăre prin copaci, 
închipuindu-şi că astfel or să scape, îi trăgea în țeapă, 
vârându-le un braț al crucii prin şezut. Câte unul care îl 
cunoştea striga: - „Stai, frate Ioane, cruță-mă că mă dau 
prins!” Dar fratele loan îi răspundea: „Te dai, că n-ai încotro, 
dar de luat, o să te ia dracu!” Şi se repezea cu crucea, 
snopindu-l. Dacă se întâmpla ca vreunul să încerce să i se 
împotrivească, abia atunci îşi dovedea toată puterea, 
străpungându-i într-o clipă pieptul prin inimă şi prin 
plămâni. Pe alții îi pocnea la lingurică zdrobindu-le 
stomacul şi ucigându-i pe loc. Pe unii îi pălea în buric cu 
atâta înverşunare, încât le scotea măruntaiele afară; pe alții 
îi străpungea prin boaşe şi le rupea gura mațului gros. O 
privelişte mai înspăimântătoare nici nu s-ar putea închipui! 

Unii chemau în ajutor pe sfânta Varvara, alții pe sfântul 
Gheorghe, pe sfânta Nitouche, pe Maica Domnului din 
Cunault, din Laurette, din Bonne-Nouvelle, din Lenou şi din 
Riviere. Unii pomeneau pe sfântul Iacob, alții îşi aduceau 
aminte de sfintele moaşte din Chambery (care de altminteri 
au şi luat foc, trei luni mai târziu, de n-a rămas din ele 
niciun petic). Alții se rugau sfântului lon din Angery, 
sfântului Eutrop din Saintes, sfântului Martin din Candes, 
sfântului Clouaud din Sinais, moaştelor din Jaurezay şi 
altor sfinți de treabă, dar mai mărunți. Unii mureau fără să 
se vaiete, alții se văietau fără să moară, unii se văietau 
murind, alții mureau văietându-se. Vreo câțiva strigau cât îi 
ținea gura: „Vreau să mă spovedesc! Vreau să mă 
spovedesc! Confiteor! Miserere! In manus 54,. 


54 Mărturisesc! Îndurare! În mâinile (tale, Doamne, îmi pun sufletul) 
(at.). 


Nefericiţii urlau atât de amarnic, încât părintele stareț a 
ieşit din biserică, târând pe toți călugării după el. Văzând 
atâta omenire căzută printre araci, şi cum unii trăgeau să 
moară, s-a îndurat ca pe cei care mai trăiau să-i 
spovedească, în vreme ce părintele stareț se îndeletnicea cu 
spălarea păcatelor, călugăraşii alergară la fratele Ioan, 
întrebându-l cum i-ar putea veni în ajutor. 

Fratele loan le-a dat poruncă să-i înjunghie pe toți câți 
zăceau la pământ. Atunci, agățându-şi comanacele pe bolta 
viței, frații s-au năpustit asupra celor doborâți şi i-au trimis 
pe lumea cealaltă, tăindu-le beregata. Ştiţi cu ce? Cu nişte 
cosoare, asemeni cuțitaşelor cu care copiii din partea locului 
curăță nuci. 

Învârtind buzduganul lui cu cruce, fratele Ioan a trecut 
mai departe pe pârtia ce-o deschisese în rândul duşmanilor. 
Călugăraşii au pus mâna pe steaguri şi şi-au făcut din ele 
obiele. Unii din tâlharii spovediţi au încercat să scape pe la 
spatele fratelui loan; dar acesta, cum prindea de veste, îi 
pocnea în moalele capului, zicându-le: „V-aţi spovedit şi v- 
ați pocăit; sunteți spălați de păcate şi vrednici să porniţi pe 
drumul cel mai scurt, spre împărăţia cerului”. 

Aşa s-a făcut că, mulțumită vredniciei fratelui loan, au 
fost răpuşi toţi tâlharii care pătrunseseră în vie, adică 
treisprezece mii şase sute douăzeci şi doi, fără să socotim, 
bineînțeles, pe femei şi pe copii. Nici pustnicul vrăjitor 
Maugis n-a luptat mai vitejeşte cu toiagul lui împotriva 
Sarazinilor (după cum scrie în Povestea celor patru fii ai lui 
Aimon), decât călugărul nostru cu prăjina crucii împotriva 
plăcintarilor jefuitori de struguri. 


CAPITOLUL XXVIII 


Cum a luat Picrocol cu asalt La Roche- 
Clermaud şi cu câtă părere de rău a pornit 
Grandgousier la război 


În vreme ce fratele Ioan îi zvânta astfel pe mârlanii care 
năvăliseră în via mănăstirii, Picrocol a trecut în grabă mare 
cu oamenii lui prin Vadul-Vedei şi a luat cu asalt Roche- 
Clermaud neîntâmpinând nicio împotrivire. Şi fiindcă între 
timp se înnoptase, a hotărât să poposească în oraş, lăsând 
să se mai potolească puțin mânia care îl muncea. În zorii 
zilei următoare a pornit şi a cuprins meterezele şi castelul, 
pe care l-a întărit adunând acolo armele ce strânsese, ca să 
aibă un adăpost ferit, de va fi cumva el însuşi lovit din altă 
parte. Locul acela, prin aşezarea lui firească şi prin ceea ce 
mâna omului adăugase, era o cetate lesne de apărat. 

Dar să-i lăsăm pe aceştia, şi să ne întoarcem la bunul 
nostru Gargantua, care se află la Paris, plin de râvnă pentru 
învățătura minţii şi pentru îndemânările trupului; apoi la 
bătrânul cumătru Grandgousier, tatăl lui, care după cină îşi 
încălzeşte pântecele la flacăra unui foc cuminte, limpede şi 
liniştit; aşteaptă să se coacă castanele, scrie pe albul 
căminului, cu vârful ars al bățului cu care ațâţă focul, şi 
istoriseşte alor lui minunate întâmplări din vremile de 
altădată. 

Unul din ciobanii care păzeau viile, anume Pillot, a venit 
spre seară să-i povestească de-a fir-a-păr toate fărădelegile 
şi jafurile pe care Picrocoi, regele din Lerne, le abătuse 
asupra pământurilor sale; cum a prădat şi a răvăşit toată 
țara, afară de mănăstirea din Seuille, pe care fratele Ioan 
Spintecătorul a ferit-o de prădăciune; pentru care faptă, 
cinste mare i se cuvine. Numitul rege Picrocol se găsea 
acum cu oastea lui la Roche-Clermaud, unde se întărea. 


— Vai! Vai! a oftat Grandgousier. Ce înseamnă una ca 
asta, oameni buni? Visez sau e adevărat ce aud? Picrocol, 
vechiul meu prieten de totdeauna, cu care de când mă ştiu 
am trăit în bună vecinătate, a pornit cu război împotriva 
mea? Cine l-a stârnit? Cine-l ațâță? Cine l-a îndemnat? Cine 
îl sfătuieşte? Of, of, of, of! Isuse Cristoase, Mântuitorule, 
vino-mi în ajutor, luminează-mă şi arată-mi ce trebuie să 
fac. Spun şi jur în fața ta, cerându-ți ocrotire, că niciodată 
nu i-am căşunat vreun rău şi nici oamenilor lui vreo 
pagubă; nu m-am gândit nicicând să-i calc sau să-i jefuiesc 
pământurile; ba dimpotrivă, l-am ajutat cu oameni, cu 
arme, cu bani, cu înlesniri şi cu sfaturi, de câte ori am 
putut, spre folosul lui. Ce duh rău îl stăpâneşte, de-a pornit 
asupră-mi cu o astfel de ocară? Dumnezeule mare! Tu care 
le cunoşti pe toate, ştii că tăria inimii nu-mi lipseşte. Iar 
dacă i-a fost dat să fie cuprins de nebunie; dacă pentru a-l 
aduce în simțiri mi l-ai trimis să-l vindec, dă-mi putere şi 
luminează-mă, să-l îndrum spre ascultare, sub stăpânirea 
sfintei tale voințe. 

Of, of, of! buni prieteni ai mei şi credincioşi slujitori, 
veniți-mi întru ajutor şi dăruiți-mi sprijinul vostru în acest 
ceas de grea cumpănă. Toată viața am fost dornic de pace; 
bpătrânețele mele au nevoie de odihnă, şi iată-mă-s nevoit să 
port pe umerii mei slabi şi osteniți platoşa de luptă, să prind 
cu mâinile mele firave sulița şi ghioaga, pentru a ocroti şi a 
ajuta pe supuşii mei izbiți de urgie. Aşa cere judecata cea 
dreaptă: căci prin munca lor mi-am ţinut zilele şi din 
sudoarea lor ne-am hrănit, eu, copiii mei şi tot neamul. N-aş 
dori, totuşi, să pornesc la război, până nu voi încerca toate 
căile, pentru a ajunge la înțelegere. Astfel m-am gândit şi 
aşa găsesc cu cale. 

Grandgousier a chemat pe sfetnicii săi şi le-a înfățişat 
lucrurile aşa cum erau. Toţi au hotărât într-un glas să fie 
trimis la Picrocol cu solie unul dintre bărbaţii cei mai 


chibzuiți şi să-l întrebe: de ce stricase pacea şi încălcase 
pământurile asupra cărora n-avea niciun drept să 
poruncească. Au mai hotărât de asemeni, să plece cineva 
să-l caute pe Gargantua şi pe oamenii lui, chemându-i să 
apere țara. 

Grandgousier a întărit cu voie bună aceste hotărâri şi a 
poruncit ca aşa să se facă. Apoi, fără zăbavă, a trimis pe 
unul din slujitorii lui, anume Basque să-i ducă lui 
Gargantua scrisoarea de mai jos. 


CAPITOLUL XXIX 


Scrisoarea lui Grandgousier către fiul 
său Gargantua 


Cunoscând silința cu care te-ai dedat învățăturii, nu mi-aş 
fi îngăduit multă vreme de-aici înainte să tulbur tihna 
înțeleptelor tale gânduri, dacă tocmai acei prieteni în care îmi 
pusesem toată încrederea, vecinii cu care aveam vechi învoieli 
de viețuire paşnică, nu mi-ar fi răpit în aceste zile liniştea 
bătrâneţilor mele. Dar fiindcă aşa mi-a fost scris, ca 
supărările să-mi vină tocmai de la cei pe care mă bizuiam mai 
mult, iată-mă nevoit să te chem întru apărarea oamenilor şi a 
bunurilor de care eşti legat prin însăşi legea firii; căci armele 
luptei rămân neputincioase, dacă lipseşte din casă sfatul 
chibzuinței, după cum, de asemeni, învățătura se dovedeşte 
zadarnică, iar sfatul de prisos, când nu sunt folosite la timpul 
potrivit. 

N-am de gând să ațâț războiul, ci să-l înlătur; nu vreau să 
lovesc pe nimeni, ci să mă apăr; nu râvnesc la bunul altuia, ci 
doresc să rămân ca şi până acum ocrotitorul supugşilor mei 
credincioşi şi al pământului strămoşesc, asupra căruia 
Picrocol s-a năpustit vrăjmăşeşte, fără nicio pricină sau temei, 
stăruind în pornirea lui bezmetică şi săvârşind ticăloşii, pe 
care nicio fiinţă iubitoare de dreptate nu le poate îngădui. 


Am socotit de a mea datorie să încerc să-i astâmpăr trufaşa 
mânie, făgăduindu-i tot ceea ce, după judecata mea, s-ar 
cuveni să-l mulțumească. I-am trimis în mai multe rânduri 
solie prietenească, rugându-l să-mi spună cine şi cu ce l-a 
vătămat. Dar el, în loc de orice alt răspuns, a pornit cu război 
împotrivă-mi,  închipuindu-şi pesemne că are drept să 
poruncească în ţara mea, după bunul lui plac. Aşa fiind, am 
înțeles că Dumnezeu cel veşnic l-a părăsit, lăsându-l să-şi 
poarte cârma după cum l-o ajuta mintea şi l-o povăţui cugetul, 
care, aşa se vede, numai la rele îl îndeamnă. Voia cerească, 
pe care el a nesocotit-o, mi l-a trimis mie în aceste împrejurări 
atât de supărătoare, pentru a-l aduce la dreapta judecată. 

Aşadar, fiul meu mult iubit, de îndată ce îți va fi la 
îndemână, după ce vei fi văzut aceste rânduri, grăbeşte-te şi 
vino să ne dai ajutor; nu numai mie, față de care ai o fiiască 
îndatorire, ci tuturor alor tăi, pe care eşti ținut să-i ocroteşti şi 
să-i mântui de la pierzare. Vom duce treburile noastre la bun 
sfârşit cu cât mai puţină vărsare de sânge şi, după cum se va 
putea, cu arme cât mai repezi, cu istețime şi dibăcie de luptă. 
Vom avea grijă de mântuirea tuturor sufletelor, trimițându-le 
să se aşeze liniştite în sălaşul ce li se cuvine. 

Preaiubitul meu fiu, pacea lui Cristos, mântuitorul nostru, 
să fie cu tine. Spune vorbe bune din parte-mi lui Ponocrat, 
Gimnast şi Eudemon. 

În a douăzecea zi a lui septembrie, 

Tatăl tău, 

GRANDGOUSIER 


CAPITOLUL XXX 
Ulric Gallet duce solie lui Picrocol 
După ce şi-a întocmit scrisorile şi le-a însemnat cu 


pecetea lui, Grandgousier a chemat la sine pe marele 
dregător al jalbelor, Ulric Gallet, un bărbat chibzuit şi de 


toată încrederea, a cărui cinste o prețuia şi ale cărui sfaturi 
cuminţi îi fuseseră de folos în multe împrejurări anevoioase. 
Acestuia i-a poruncit să meargă la Picrocol, acolo unde se 
află, pentru a-l înştiința despre cele hotărâte. Jupân Gallet a 
pornit fără tocmeală, iar după ce a trecut vadul cu bine, s-a 
oprit la o moară, să ştiricească locul unde l-ar putea găsi pe 
Picrocol. Morarul i-a spus că oamenii regelui, după ce i-au 
zvântat toate găinile (fără să cruţe cocoşii), s-au închis în 
cetatea Roche-Clermaud; dar nu l-a sfătuit să pornească 
într-acolo, din pricina  străjerilor care sunt foarte 
înverşunați; lucru pe care Gallet l-a crezut fără greutate, şi 
de aceea a cerut morarului să-l găzduiască la el peste 
noapte. 

A doua zi de dimineață a pornit să sune din trâmbiță la 
poarta castelului, cerând paznicilor să-l lase să vorbească 
regelui, spre binele acestuia. Regele, fiind înştiințat, a 
poruncit să nu i se deschidă porțile, apoi, arătându-se pe 
creasta zidului, i-a pus solului două întrebări: 

— Ce veşti aduci şi ce-ai venit să-mi spui? 

Solul i-a împărtăşit cele ce urmează: 


CAPITOLUL XXXI 


Cuvântarea lui Gallet către Picrocol 


„Nu-i prilej de mâhnire mai mare pentru oameni decât 
atunci, când, aşteaptă cu gând ascuns milă şi îndurare de 
la alții, primesc în schimb numai supărări şi paguba. Nu 
fără pricină întemeiată, mulți din cei care au ajuns să sufere 
asemenea ocară, au socotit-o mai greu de îndurat decât 
viața, şi neputând s-o înlăture nici cu puterea, nici prin alt 
mijloc, şi-au făcut seama singuri. 

E de minune, cum regele Grandgousier, stăpânul meu, 
văzând năvala ta nestăpânită şi vrăjmaşă, nu s-a lăsat 
cuprins de mânie şi nu şi-a pierdut cumpătul. Ar fi fost însă 


şi mai ciudat, dacă ar fi rămas nesimţitor față de 
neînchipuitele răutăți pe care tu şi oamenii tăi le-aţi săvârşit 
asupra țării şi supuşilor săi; atâtea nelegiuiri, din care ați 
avut grijă să nu lipsească niciuna! Toate acestea l-au 
mâhnit nespus, căci el iubeşte din inimă pe supuşii săi, 
după cum ei îi dau, la rândul lor, mai multă cinste decât a 
avut vreodată parte un muritor pe pământ. 

Punând în cumpănă greşelile fiecăruia, regele nostru a 
văzut cu adâncă mâhnire, că tu şi cu ai tăi sunteți cei 
vinovați; tocmai voi, care din adâncul vremilor, de când ne 
ştim, ați avut legământ de prietenie cu el şi cu părinții lui. 
Nu numai el şi cu ai lui, dar chiar neamurile barbare din 
Poitou, Bretania şi Marceau, până dincolo de Insulele 
Canare, socoteau că ar fi fost mai lesne să se dărâme bolta 
cerului sau să se înalțe prăpăstiile dincolo de nori, decât să 
se smintească acea legătură a noastră, care atât de cumplit 
i-a înfricoşat pe duşmani, încât în năvălirile lor n-au 
îndrăznit niciodată să lovească sau să prade pe vreunul din 
noi, de teama celuilalt. 

Mai mult decât atât. Faima acestei prietenii dintre noi s-a 
răspândit pe întreg pământul, şi puţini erau aceia, de aici 
până în ostroavele Oceanului, care să nu fi râvnit să vi se 
alăture vouă şi să nu îndeplinească orice le-aţi cere, 
socotind prietenia voastră mai scumpă decât neamul şi 
decât pământul lor. N-a fost pe lume, de când ne-am 
pomenit, un prinț atât de trufaş sau o putere atât de 
lacomă, care să cuteze a călca, nu numai ținuturile voastre, 
dar nici pe ale prietenilor voştri. Iar dacă, nestând prea mult 
să cugete, ar fi încercat, totuşi, să-i lovească pe aceştia, 
repede şi-ar fi schimbat gândul, ştiind bine că le veţi sări în 
ajutor. 

Ce mânie oarbă te-a cuprins deodată, de-ai pornit să 
sfărâmi această legătură, să calci în picioare jurămintele de 
prietenie, să treci dincolo de dreptul tău şi să cotropeşti 


pământurile regelui meu, fără ca vreunul dintre ai lui să te 
fi supărat, să te fi înfruntat sau să-ţi fi pricinuit vreo 
pagubă? 

Unde ţi-e credința? Unde ţi-e legea? Unde ţi-e judecata? 
Unde ţi-e omenia? Unde ţi-e teama de Dumnezeu? Crezi tu, 
că nelegiuirile tale nu sunt ştiute de duhurile cerului şi de 
Domnul, stăpânul lumii, care ne răsplăteşte pe toți după 
faptele noastre? 

Dacă astfel îți închipui, greşeşti, căci toate vor veni odată 
în fața dreptăţii sale. Te-a ajuns cumva blestemul morții sau 
ţi-a fost ursită zodia să-ți pierzi liniştea şi odihna? Toată 
puterea îşi are sfârşitul ei; şi chiar de-ajunge pe culmile cele 
mai de sus, se prăbuşeşte odată şi se dărâmă, fiindcă multă 
vreme să se țină deasupra, nu poate. Aşa sfârşesc toți aceia 
care prin felul lor de a fi şi de a gândi nu se pricep să pună 
o măsură norocului şi nici stavilă lăcomiei lor. 

Dar dacă aşa ţi-a fost scris, ca tihna şi mulțumirile tale să 
se încheie, de ce te-ai năpustit să tulburi tocmai liniştea 
regelui meu, care el însuşi te-a înscăunat? Dacă neamului 
tău i-a fost dat să cadă, de ce, prăbuşindu-se, să se-abată 
asupra căminului celui care l-a înzestrat? E o faptă atât de 
necugetată şi de respingătoare pentru orice om cu mintea 
întreagă, încât rămâne aproape de neînțeles. Străinii nu-i 
vor da crezare, până în clipa când vor pricepe cu adevărat, 
că nu-i nimic sfânt şi neprihănit pentru cel care uită de 
Dumnezeu şi de dreapta judecată, lăsându-se purtat de 
pornirea lui ticăloasă. 

Săvârşit-am vreo nelegiuire pe pământurile tale sau 
împotriva supuşilor tăi? Ocrotit-am pe cei ce-ţi vor răul? Nu 
te-am fi ajutat în treburile tale? Adus-am vreo vătămare 
numelui şi cinstei tale? Dacă ponegririle care au căutat să te 
ducă în greşeală prin cuvinte mincinoase sau închipuiri 
înşelătoare, ti-au strecurat bănuiala că am fi urzit împotriva 
ta uneltiri nevrednice de vechea noastră prietenie, ar fi 


trebuit mai întâi să le cercetezi temeinicia şi să ne dai de 
ştire. Te-am fi lămurit cum se cuvine şi ai fi rămas pe deplin 
mulțumit. Dar tu, Dumnezeu să te înțeleagă! Ce-ai de gând? 
Vrei, ca un viclean cotropitor, să prădezi şi să pustieşti 
regatul stăpânului meu? Îl socoteşti atât de fricos şi de 
becisnic, lipsit de bani şi de sfetnici, de oameni şi de 
pricepere la luptă, încât să nu poată răspunde lovirii tale 
nedrepte? 

Să părăseşti cât mai în grabă aceste locuri; iar până 
mâine la asfinţitul soarelui să te găseşti înapoi acasă, fără 
zarvă şi prădăciuni în calea ta. Pentru stricăciunile ce-ai 
săvârşit, vei plăti regelui meu o mie de ducați de aur: 
jumătate mâine, iar jumătate cel mai târziu în a 
cincisprezecea zi a lunii viitoare. Ne vei lăsa până atunci, 
drept ostateci, pe ducii de Piuamorii, de Bucălată şi de 
Ceapămică, dimpreună cu prinții de Scărpiniş şi de 


Râiaveche.” 
CAPITOLUL XXXII 


Cum a dat Grandgousier plăcintele 
înapoi, ca să aibă pace 


Isprăvind ce-avea de spus, jupân Gallet a tăcut, iar 
Picrocol, la toată cuvântarea, n-a răspuns decât atât: 

— Poftiți de-i luaţi! Poftiţi de-i luaţi! Au bucile frumoase şi 
moi: o să vă dea să păpațţi plăcinte! 

Gallet s-a întors la Grandgousier. L-a găsit în genunchi, 
cu capul descoperit, într-un ungher al odăii, bătând mătănii 
şi rugându-se lui Dumnezeu să astâmpere mânia lui 
Picrocol şi să-i redea minţile, fără să mai fie nevoie de 
război. 

Văzând pe Gallet intrând în iatac, l-a întrebat: 

— Prietene, ce veşti aduci? 


— Veştile mele, a răspuns solul, nu sunt bune. Omul 
nostru nu mai are mintea întreagă; Dumnezeu l-a părăsit. 

— Spune, prietene, a mai întrebat o dată Grandgousier, 
care-i pricina grozavei lui mânii? 

— Nu mi-a arătat niciuna. Mi-a pomenit, furios, despre 
nişte plăcinte. Atât. După cât am înțeles, e vorba de 
supărarea unor plăcintari. 

— Înainte de a lua vreo hotărâre, a spus Grandgousier, 
vreau să cunosc cele ce s-au petrecut. 

Cercetând, aşadar, cum stau lucrurile, Grandgousier a 
aflat că ciobanii săi luaseră cu puterea câteva plăcinte de la 
oamenii lui Picrocol, iar unul din ei, anume Marquet, se 
alesese cu o lovitură zdravănă de băț în cap. Plăcintele au 
fost însă plătite cu bani peşin, iar acel Marquet se năpustise 
el însuşi asupra lui Forgier, plesnindu-l cu biciul peste 
picioare. Sfetnicii au spus că Forgier, fiind cel dintâi lovit, 
era îndrituit să-şi apere pielea. 

— Dacă e vorba numai despre plăcinte, a chibzuit 
Grandgousier, voi încerca să-l mulțumesc, căci nu mi-ar 
plăcea să port război pentru un lucru atât de neînsemnat. 

Întrebând câte plăcinte fuseseră luate şi aflând că 
numărul lor nu trecea de cincizeci de bucăţi, a poruncit să 
se scoată din cuptor chiar în noaptea aceea cinci care de 
plăcinte; un car întreg de plăcinte cu unt proaspăt, 
gălbenuş de ou, şofran din cel mai bun şi mirodenii alese, 
să-i fie dus în dar lui Marquet; iar ca să-l despăgubească şi 
să-i înlesnească plata felcerilor care îl oblojiseră, a hotărât 
să-i numere în palmă şapte sute de mii de scuzi. l-a mai dat 
pe deasupra pământurile de la Pomardiere, în veşnică şi 
deplină stăpânire pentru el şi urmaşii lui. 

Gallet fu însărcinat să ducă darurile. În drum s-a oprit la 
lunca dintre sălcii şi a poruncit însoțţitorilor lui să culeagă 
fire de trestie, cu care au împodobit căruțele. Cărăuşii au 
luat în mână câte un fir, iar solul însuşi s-a înfățişat 


purtând o trestie, spre a arăta că dorea pace şi venise s-o 
răscumpere. 

Ajungând încă o dată la poarta castelului, a cerut să-i 
vorbească lui Picrocol, ca din partea lui Grandgousier. 
Picrocol n-a voit să-l lase să intre, si nici nu s-a mai ostenit 
să vie să-l asculte. I-a trimis vorbă că are alte treburi şi să 
spună ce are de spus căpitanului Taielemne, care tocmai îşi 
rânduia puştile pe metereze. 

Căpitanul Taielemne s-a arătat şi jupân Gallet a vorbit 
astfel: 

— Căpitane, pentru a pune capăt neînțelegerii noastre şi 
pentru a nu vă lăsa nicio îndreptăţire de a rupe vechea 
prietenie dintre noi, am adus cu noi plăcintele care au fost 
pricina supărării voastre. Ciobanii au oprit cincizeci de 
bucăţi, plătind pentru ele prețul cuvenit; noi, doritori de 
pace, vă înapoiem cinci care pline; unul pentru Marquet, 
ținând seamă că el a avut de suferit mai mult. Pe lângă 
aceasta, pentru a-l despăgubi cu prisosință, îi dăm şapte 
sute de mii trei scuzi, pe care i-am adus cu mine. lar ca să 
nu mai fie vorbă, îi mai dăruim de veci şi pământurile de la 
Pomardiere, pentru el şi urmaşii lui, fără nicio sarcină: iată 
aici hrisovul de danie. lar acum, cinstind numele lui 
Dumnezeu, să trăim împreună în pace. Întoarceţi-vă cu bine 
la căminurile voastre şi părăsiți această cetate, asupra 
căreia, cum singuri recunoaşteți, niciun drept nu aveți. Şi 
să rămânem prieteni cum am fost. 

Taielemne a dus aceste vorbe lui Picrocol, dar în aşa fel, 
încât mai mult l-a îndârjit, spunându-i: 

— Li-e frică, mârlanilor! Grandgousier s-a scăpat în 
nădragi, beţțivul; bietul de el nu se pricepe la războaie, ştie 
numai să deşerte paharele. Eu aşa zic, să le luăm plăcintele 
şi banii. Să ne întărim în grabă şi să ducem mai departe ce- 
am întreprins. Dumnealor îşi închipuiesc că au de-a face cu 
nerozi, pe care să-i momească cu plăcinte. lată ce ai folosit, 


dacă te-ai purtat bine cu ei. Îşi bat joc de tine. Vorba aceea: 
dacă-i dai obraznicului un deget, îți ia mâna toată! 

— Bine, bine, a zis Picrocol, o să le dăm ceea ce li se 
cuvine. Fă aşa cum ai spus. 

— Vreau să te mai înştiințez de ceva, a lungit vorba 
Taielemne. Stăm rău cu merindele; de-ale gurii avem prea 
puţine. Dacă Grandgousier ne sileşte să ne închidem în 
cetate şi nu ne dă răgaz, nu ne mai rămâne decât să ne 
scoatem măselele din gură, ca să nu mai avem cu ce mânca. 

— Mâncare aveţi destulă, a spus Picrocol. Pentru ce am 
venit aici? Să mâncăm sau să ne batem? 

— Să ne batem, fără îndoială, a răspuns Taielemne, dar 
cu burta goală nu faci mare scofală, iar cine flămânzeşte, 
puteri nu dovedeşte. 

— Nu mai lungi vorba, l-a scurtat Picrocol. Pune mâna pe 
tot ce ne-au adus duşmanii. 

Aşadar, au luat banii, boii şi carele, trimițând la plimbare 
pe Gallet şi pe însoțitorii lui, urmând ca răspunsul, după ce 
vor lua-o din loc, să-l primească altădată. Trimişii lui 
Grandgousier s-au întors cum au venit şi, arătându-i cele 
întâmplate, au mai adăugat, că dinspre pace nu-i nicio 
nădejde, ci, dimpotrivă, vor trebui să se pregătească de un 
război aprig şi greu. 


CAPITOLUL XXXIII 


Cum unii din sfetnicii lui Picrocol l-au 
adus în mare primejdie prin îndemnuri 
necugetate 
După ce au luat în primire plăcintele lui Grandgousier, 


trei cavaleri: ducele de Ceapămică, contele de Baltag şi 
căpitanul Baligă s-au înfățişat lui Picrocol şi i-au spus: 


— Măria ta, te recunoaştem şi te slăvim ca pe cel mai 
viteaz şi mai înțelept dintre toţi regii care au fost pe lume de 
la Alexandru Machedon până în zilele noastre. 

— Pune-ţi pălăria în cap, a spus Picrocol. 

— Mulţumesc. Îți aducem închinarea noastră, stăpâne, şi 
iată ce zicem noi. Să laşi aici un căpitan cu un pâlc de 
ostaşi să păzească cetatea, pe care o socotim destul de tare, 
atât prin aşezarea ei, cât şi prin întăriturile pe care le-ai 
ridicat. Oastea să se împartă în două. Jumătate să 
pornească fără zăbavă asupra lui Grandgousier şi a 
oamenilor lui, pe care, cu putere lovindu-i, îi va răpune 
lesne. Vei găsi la el bani destui, fiindcă bădăranul e putred 
de bogat. Bădăran îi zicem, fiindcă un prinț adevărat n-are 
niciodată o lescaie; numai bădăranii pun bani la ciorap. În 
vremea aceasta, cealaltă jumătate a oastei se va îndrepta 
spre Aunis, Saintonge, Angoumoys şi Ţara Gasconiei; iar de 
aici, spre Perigord, Medoc şi Lande. Vei cuprinde fără 
împotrivire toate oraşele, castelele şi cetățile. Ajungând la 
Baiona, la Saint-Jean-de-Luz şi la Fontarbie, vei pune mâna 
pe toate corăbiile aflate acolo; urmând apoi ţărmul Spaniei 
şi al Portugaliei, vei prăda toate porturile până la Lisabona, 
unde vei găsi marinari destui ca să-ți duci cuceririle mai 
departe. Nicio grijă să nu-ţi faci. Vei cuprinde Spania lesne, 
fiindcă spaniolii sunt nişte pierde-vară. Vei trece prin 
strâmtoarea Gibraltarului, unde vei ridica două columne 
mai mărețe decât ale lui Hercule, ca să rămână în veacul 
veacurilor faima numelui tău şi a strălucitelor tale fapte. 
Strâmtoarea se va numi de-aici înainte Marea Picrocolină. 
Trecem dincolo de Marea Picrocolină şi iată-l pe Kair-Edin, 
Barbăroşie, care vine să ţi se închine. 

— Voi lua sub ocrotirea mea pe Barbăroşie, a spus 
Picrocol. 

— Mai întâi să se boteze! Urmându-ţi cuceririle începute, 
vei lovi pe regii Tunisului, Hiponiei, Algerului, Bonului, 


Cyrenei şi ai întregii Ţări a Berberilor. Trecând mai departe, 
vei lua în stăpânire ostroavele Majorca, Minorca, Sardinia, 
Corsica, Balearele şi toate celelalte din cotul Genovei. Vei 
domni peste Galia narboneză, Provența, Genova, Florența, 
Luca, şi vei intra triumfător în Roma. Bietul domnu' papă 
tremură de frică de pe-acum! 

— Vă dau cuvântul meu că n-am să-i pup papucul! 

— După ce vei cuprinde toată Italia, vei lovi cu folos 
Neapolul, Calabria, Apulia şi Sicilia, cu Malta dimpreună. 
Vreau să-i văd pe-acei cavaleri caraghioşi, pe unde vor 
scoate cămaşa? 

— Mai bucuros aş fi luat-o spre Loretta, a spus Picrocol. 

— Nu, nu, las-o la întoarcere, au spus aceia. Trebuie să 
cuprindem mai întâi Candia, Cipru, Rhodosul şi Cicladele, 
după care vom trece în Moreea. E în mâna noastră! Sfinte 
Anton, Dumnezeu să ocrotească Ierusalimul! Sultanul nu-şi 
poate măsura puterile cu tine. 

— Voi ridica un templu mai măreț decât al lui Solomon, 
le-a făgăduit Picrocol. 

— Aşteaptă puţin. Nu te pripi. „Festina lente”, „grăbeşte-te 
agale”, a spus Octavian August. Trebuie să cuprindem mai 
întâi Asia Mică şi țările până la apa Eufratului. 

— Vedea-voi Babilonul şi Muntele Sinai? a întrebat 
Picrocol. 

— Nu-i nevoie deocamdată, au răspuns sfetnicii. E de 
ajuns să străbatem Marea Hircană, cele două Armenii şi 
Ţările Arabe, care sunt în număr de trei. 

— Dumnezeule, Doamne, sunteți nebuni? Vreți să-mi 
pierd ostaşii? 

— Cum adică? 

— Unde vom găsi apă de băut, în mijlocul deşertului? N-a 
murit Iuliu August de sete în pustie cu oastea lui întreagă? 

— Am avut grijă. În Marea Siriei ne aşteaptă nouă mii 
paisprezece corăbii, încărcate cu cele mai bune vinuri care 


se află, iar la Iafa vom găsi două milioane două sute de mii 
de cămile, afară de cei o mie şase sute de elefanţi pe care i- 
ai vânat în Libia. Vom avea băutură îndeajuns. 

— Fără îndoială, numai atât că vinul n-o să fie tocmai 
rece. 

— Un viteaz cuceritor - împăratul lumii! - nu trăieşte 
numai în huzur. Mulțumeşte lui Dumnezeu că vei ajunge 
teafăr la apa Tigrului. 

— Şi ce va face în timpul acesta cealaltă jumătate de 
oaste, care a rămas să-i vie de hac mârlanului, beţivului de 
Grandgousier? 

— Nu-ţi fie teamă, că n-o să stea cu mâinile în sân! Ne 
vom întâlni cu ea în curând. Căpitanii tăi vor cuprinde 
Bretania, Normandia, Flandra, Brabantul, Artois, Olanda şi 
Noua Zeelandă. Vor trece Rinul, zdrobind pe nemți şi pe 
elvețieni; o parte din ei vor supune Luxemburgul, Lorena, 
Cliampagne şi Savoia, până la Lyon, unde se vor întâlni cu 
cei întorşi după cucerirea Mării-de-Mijloc. Se vor aduna din 
nou laolaltă în Boemia, după ce au trecut prin foc şi sabie 
ținuturile  Suabiei, ale  Wiirtembergului, ale Bavariei, 
Austriei, Moraviei şi Stiriei. De-aici, fără nicio împiedicare, 
se vor îndrepta spre Liibeck, Norvegia, Suedia, Dania, Ţara 
Goţilor, Groenlanda, Estonia, până la Oceanul înghețat. 
După care vor cuceri Scoţia, Anglia, Irlanda şi, străbătând 
Marea Nisipoasă şi Marea Sarmată, vor cuprinde Prusia, 
Polonia, Lituania, Rusia, Valahia, Transilvania, Ungaria, 
Bulgaria şi Turcia. lată-i la Constantinopol! 

— Să mergem întru întâmpinarea lor, a spus Picrocol. Voi 
fi împăratul Trebizundei! Nu mai încape vorbă ca pe toţi 
câinii de turci şi de musulmani îi vom tăia! 

— Dar ce nu vom face? Pământurile necredincioşilor le vei 
împărți celor care te-au slujit cu credinţă. 

— Aşa spune mintea înțeleaptă şi aşa cere buna dreptate. 
Îţi dăruiesc Siria, Carmania şi toată Palestina. 


— Măria ta, ce darnic eşti! Îți mulțumesc din toată inima. 
Dumnezeu să te ţină. 

La acest schimb de cuvinte înflăcărate mai era de față şi 
un bătrân cavaler hârşit în lupte, anume Echefron, care 
păţise în viață multe şi adunase oarecare brumă de 
înțelepciune. Auzind acele planuri mărețe a spus: 

— Teamă mi-e ca toate aceste isprăvi de vitejie să nu 
semene cu povestea cizmarului care se îmbogăţise, în vis, 
dintr-o oală cu lapte, iar când s-a trezit din somn a găsit 
oala spartă, şi a rămas flămând. Ce aveți de gând să faceți 
cu atâtea țări cucerite? Care va fi răsplata atâtor osteneli şi 
atâtor căi umblate? 

— Întorcându-ne acasă, a răspuns Picrocol, ne vom putea 
odihni în voie. Echefron a întrebat din nou: 

— Şi dacă n-o să vă mai întoarceţi nicicând? Drumurile 
sunt anevoioase şi pline de primejdii. N-ar fi mai bine să 
treceţi la odihnă de pe-acum, decât să porniţi razna pe unde 
nu puteţi şti ce v-aşteaptă? 

— Ah! a strigat Baltag. Fie-ţi milă, Doamne, de un biet 
nebun care aiurează. Cum adică? Să stăm la gura sobei şi 
să ne trecem vremea cu muierile laolaltă întorcând frigarea 
sau torcând ca Sardanapal? „Cine nu îndrăzneşte, nici cal, 
nici măgar nu găseşte”, a zis înțeleptul Solomon. 

— Iar cine merge cu îndrăzneala prea departe, a răspuns 
Echefron, îşi pierde potcoavele pe drum. 

— Ei! a zis Picrocol. Să ne vedem de treabă. Mie de-un 
singur lucru mi-e teamă, ca nu cumva cetele lui 
Grandgousier să ne cadă în spate, tocmai când ne vom găsi 
în Mesopotamia. Cum am putea să le tăiem drumul? 

— Foarte lesne. Trimite o solie moscoviților, şi cât ai bate 
din palme vei aduna într-o singură tabără patru sute 
cincizeci de mii de ostaşi de mâna întâi. Dacă te vei gândi să 
mă numeşti locţiitorul tău, mă leg să fac moarte de om 


pentru un fir de păr, să rup cu dinţii, să vărs sânge, să 
izbesc, să cio-pârțesc, să prăpădesc... 

— Ajunge, ajunge! a zis Picrocol. Să ne grăbim. Cine mi-e 
credincios, mă urmează! 


CAPITOLUL XXXIV 


Cum a părăsit Gargantua Parisul pentru 
a-şi apăra tara şi cum s-a întâlnit Gimnast 
cu duşmanul 


De îndată ce-a primit şi a citit scrisoarea tatălui său, 
Gargantua a pus şaua pe iapa lui cea mare şi a pornit la 
drum. Se găsea acum dincolo de podul din Nonnain. 
Ponocrat, Gimnast şi Eudemon îl urmau pe cai de poştă; 
ceilalți veneau iavaş-iavaş, ducând cu ei cărțile şi celelalte 
calabalâcuri ale învățăturii. 

Ajungând la Parille, Gargantua a aflat de la un plugar din 
Gourguet, în ce chip cuprinsese Picrocol oraşul La Roche- 
Clermaud şi cum trimisese pe căpitanul Maţegoale, cu 
multă oaste, să împresoare pădurea de la Vede şi 
Vaugaudry; a mai aflat că duşmanii ajunseseră până la 
crama din Biliard, săvârşind pretutindeni prădăciuni şi 
omoruri de neînchipuit. La auzul acestora, Gargantua a 
rămas atât de tulburat, încât nici ce să zică, nici ce să facă 
nu mai ştia. 

Ponocrat l-a sfătuit să meargă la seniorul din Vauguyon, 
care, ca prieten şi binevoitor al lor de totdeauna, va putea 
să-l lămurească mai bine cum stau lucrurile. Aşa făcură. Îl 
găsiră pe prietenul lor hotărât să le vină în ajutor. 

Pentru a cunoaşte ce se întâmplă în țară, pentru a afla ce 
gânduri are duşmanul şi pentru a lua hotărârile cele mai 
potrivite, Gargantua s-a gândit să trimită în cercetare pe 
unul din însoțitorii săi. Gimnast s-a arătat gata să ia asupra 


lui această sarcină; iar pentru a fi mai liniştit, Gargantua i-a 
dat o călăuză, care cunoştea ca în palmă toate drumurile, 
potecile şi văile din împrejurimi. 

Gimnast a plecat, aşadar, însoţit de Prelungan, scutierul 
seniorului din Vauguyon şi a cutreierat netulburat tot 
ținutul. În vremea aceasta, Gargantua şi-a împrospătat 
puterile, ospătându-se cu oamenii săi. lepei i-a pus dinainte 
un ciubăr cu ovăz, în care au intrat cam şaptesprezece măji 
şi trei banițe. 

Gimnast şi însoțitorul său au mers călare până au întâlnit 
o ceată răzleață de ostaşi duşmani, care umblau în 
neorânduială, prădând şi jefuind în calea lor fără cruțare. 
Zărind de departe pe cei doi călăreți s-au repezit asupra lor 
să-i dezbrace. Gimnast le-a strigat: 

— Fie-vă milă, domnilor, sunt un biet drac, care a rămas 
fără cămaşă. Mai am la mine vreo câțiva scuzi de aur, buni 
de băut: aurum potabile. Am să vând după aceea calul, ca să 
am cu ce plăti aldămaşul. Sunt omul vostru, fraților! Să mă 
bată Dumnezeu, dacă vă pricepeți vreunul să tăiați, să 
împănațţi, să frigeți şi să rumeniți o găină mai bine decât 
mine, aşa cum mă vedeți. Beau în sănătatea voastră, 
fraţilor, bine v-am găsit! 

Şi destupând şipul, de care nu se despărțea niciodată, a 
tras o duşcă bună cu ochii închişi. 

Mârlanii se uitau la el, căscând o gură cât o şură şi 
scoțând limba ca nişte ogari. Aşteptau să le vină rândul. 
Căpitanul Maţegoale a venit în grabă să vadă ce se întâmplă. 
Gimnast i-a întins şipul: 

— Pofteşte, căpitane, dă-l pe gât, că i-am făcut proba. E 
alb de La Fay-Moncau. 

— Ce vorbeşti? s-a răstit Maţegoale. Măscăriciul ăsta îşi 
bate joc de mine. Cine eşti tu? 

— Sunt un diavol sărman, care a rămas fără cămaşă. 


— Aha! a spus Maţegoale. Dacă eşti drac, vezi-ți de cale. 
Voi, diavolii, umblaţi peste tot şi nu plătiți vamă. Dar, după 
cât ştiu, băieţii lui Scaraoțchi nu obişnuiesc să călărească 
pe cai atât de buni. Ia fă bine şi descalecă, jupân diavole, că 
tocmai aveam nevoie de un bidiviu ca ăsta. Şi dacă n-o fugi 
bine, meştere împielițat, am să pun şaua pe tine, că de 
multă vreme mi-e poftă să mă ducă dracul în spinare! 


CAPITOLUL XXXV 


Cum a ucis Gimnast pe căpitanul 
Mațegoale şi pe ceilalți oameni ai lui 
Picrocol 


Auzind aceste cuvinte, unii dintre ostaşii duşmani s-au 
înfricoşat, închipuindu-şi că ar putea să aibă în fața lor pe 
însuşi diavolul în chip de călăreț. Scuipând în sân, au 
început să-şi facă cruce cu amândouă mâinile. Unul dintre 
ei, anume Bon-loan, căpitan de glotaşi, a scos cartea de 
rugăciuni din nădragi (unde o ţinea) şi a început să strige cu 
glas învârtoşat: 

— Agios ho Theos!” Dacă eşti trimisul lui Dumnezeu, 
vorbeşte! Dacă eşti de-al Celuilalt, pleacă! 

Văzând că Gimnast nu se clinteşte din loc, vreo câțiva s- 
au desprins din rânduri ca să-l privească mai de aproape. 
Gimnast s-a ridicat din scări, ca si cum ar fi voit să 
descalice; dar săltându-se dinspre stânga, s-a învârtit ca o 
sfârlează, cu spada la şold, pe deasupra scărilor, a sărit 
peste oblânc şi s-a avântat în aer, căzând în picioare pe şa, 
cu spatele înspre capul calului. 

— Merg de-a-ndaratelea! a strigat. 


55 Sfinte Dumnezeule! (Grec). 


Apoi, aşa cum se afla, a sărit într-un picior, şi răsucindu- 
se spre stânga, s-a lăsat cu şezuta în şa. 

Maţegoale a zis: 

— Eu n-aş putea să fac la fel; nu mă mai întreba de ce. 

— Ptiu, drace! a scuipat Gimnast, cu un fel de supărare. 
Nu mi-a plăcut săritura. Am s-o mai încerc o dată. 

Smucindu-se din şa cu o iuțeală şi o putere neînchipuită, 
Gimnast a făcut o altă săritură, răsucindu-se acum pe 
dreapta. S-a proptit cu degetul cel mare al mâinii drepte pe 
oblânc şi s-a săltat în sus, sprijinindu-şi tot trupul numai 
pe vinele degetului. S-a învârtit astfel de trei ori, iar a patra 
oară s-a dat peste cap, fără să atingă calul, şi i s-a lungit 
între urechi, cu tot trupul în aer, sprijinit numai pe degetul 
cel mare de la mâna stânga. S-a mai răsucit o dată ca un 
titirez, apoi, lovind cu palma dreaptă mijlocul şeii, s-a 
azvârlit înapoi cu atât meşteşug, încât a căzut pieziş pe 
coapsa calului, cam în felul cum călăresc domnişoarele. 

Pe urmă, fără nicio sforțare, a trecut piciorul drept de 
deasupra şeii şi a rămas la coada calului, călărind 
bărbăteşte. 

— Parcă mi-ar sta mai bine în şa! a spus el. 

Sprijinindu-se numai cu două degete pe spinarea calului, 
s-a mai dat o dată de-a tumba, şi a rămas înfipt în oblânc. 
Apoi, ridicându-se din nou în picioare şi ținând călcâiele 
alăturate, s-a învârtit de vreo sută de ori cu brațele 
încrucişate, strigând în gura mare: 

— Diavolilor, simt că turbez! Ţineţi-mă, diavolilor, nu mă 
lăsaţi! în vreme ce sărea şi se răsucea astfel, mârlanii 
zăpăciţi spuneau: 

— Doamne, apără-ne! Ăsta ori e un spiriduş, ori e dracul 
gol. Ab haste maligno, libera nos, Domine!56 


56 De vrăjmaşul cel viclean izbăveşte-ne, Doamne! (lat.). 


Şi toți s-au împrăştiat, uitându-se mereu înapoi, cum fuge 
câinele cu găina în dinți. 

Văzând că lucrurile iau o întorsătură prielnică, Gimnast a 
descălecat şi, trăgând sabia, s-a năpustit asupra lor, 
aruncându-i la pământ unii peste alţii, aiuriți şi învălmăşiţi, 
tăiați şi însângerați. Niciunul nu îndrăzni să se apere. 

Zăpăciţi de giumbuşlucurile pe care le făcuse călărețul şi 
tulburaţi de vorbele rostite de Maţegoale, îşi închipuiau că 
au de-a face cu însuşi dracul. 

Aruncându-se asupra lui cu gând viclean, Maţegoale a 
încercat să-i sfărâme țeasta capului cu lancea; dar Gimnast 
era bine apărat şi n-a simțit lovitura; întorcându-se asupra 
lui Maţegoale l-a pălit din zbor cu un jungher, şi pe când 
căpitanul îşi ferea fața, i-a retezat dintr-o singură lovitură de 
spadă stomacul, mațul gros şi jumătate din ficat. Maţegoale 
a căzut la pământ, vărsând din el mai bine de patru 
străchini cu zeamă neagră, în care se găsea amestecat şi 
sufletul lui. 

După această ispravă, Gimnast a părăsit în grabă câmpul 
de luptă. Ştia că nu e bine să înfrunți până la capăt norocul 
armelor, şi că orice războinic chibzuit îşi cinsteşte biruința 
fără s-o pună prea mult la încercare. Sărind în şa, a dat 
pinteni calului şi a luat-o de-a dreptul spre Vauguyon, cu 
Prelungan după el. 


CAPITOLUL XXXVI 


Cum a dărâmat Gargantua castelul de la 
Vede şi cum au trecut ai lui prin vad 


La întoarcere, Gimnast a povestit cum s-a întâlnit cu 
duşmanii şi prin ce dibăcie făcuse harcea-parcea toată 
haita. Erau, spunea el, oameni fără căpătâi, jefuitori şi 
tâlhari, neştiind să asculte de nicio rânduială ostăşească. L- 
a îndemnat pe Gargantua să pornească cu hotărâre mai 


departe, întrucât nu-i va fi greu să-i căsăpească pe toți, ca 
pe nişte vite. 

Gargantua a pornit călare pe iapa lui cea mare, însoţit de 
prietenii lui bine-ştiuţi. În cale a ochit o tulpină de arin. 
Oamenii din partea locului îl numesc pomul sfântului 
Martin, fiindcă, după cum se spune, a crescut dintr-un 
ciomag sădit în pământ de cuviosul mai-sus-pomenit. 
Zărindu-l, Gargantua a strigat: 

— Iată ce-mi trebuie! Această tulpină îmi va sluji în luptă, 
drept suliță şi buzdugan. 

Scoțându-l din pământ ca pe un fulg, a curățat copacul de 
crengile mărunte şi l-a potrivit cum îi venea la îndemână. În 
vremea aceasta iapa îşi făcuse nevoile, şi lăsându-şi udul a 
revărsat asupra întregului ținut un puhoi de şapte leghe. 
Prisosul iepei, curgând în şuvoaie spre vadul Vedei, atât de 
mult a umflat apele, încât toată hoarda de duşmani s-a 
înecat fără scăpare, afară de câţiva, care apucaseră să urce 
coasta dealului pe malul stâng al gârlei. 

Ajungând în pădurea de la Vede, a întâlnit pe Eudemon, 
care venea să-i dea de veste, că mai rămăseseră câteva cete 
de vrăjmaşi sub zidurile castelului. Pentru a se încredința 
despre aceasta, Gargantua a strigat cât a putut: 

— Care sunteți acolo? Sunteţi ori nu sunteți? Dacă 
sunteți, luaţi-o din loc; dacă nu sunteţi, n-am ce să vă mai 
spun. 

Un lefegiu, tunar din pedestrime, care se găsea pe 
metereze, a tras asupra lui o ghiulea, pocnindu-l în tâmpla 
dreaptă, fără să-i facă mai mult rău decât un sâmbure de 
prună. 

— Ce v-a găsit? s-a răstit Gargantua. Zvârliți în oameni cu 
sâmburi de struguri? O să plătiți scump culesul ăsta! 

Gargantua îşi închipuia că ghiuleaua fusese un bob dintr- 
un ciorchine. Ostaşii duşmani din castel, care prădau şi 
chefuiau, auzind larmă au alergat la tunuri pe creasta 


zidurilor, şi ochind asupra capului lui Gargantua, i-au 
trimis peste nouă mii douăzeci şi cinci de încărcături de tun 
şi de archebuze. Ploaia de plumbi şi de ghiulele era atât de 
deasă, încât Gargantua, crezând că sunt muşte, a strigat: 

— Ponocrat [...], m-au chiorât muştele! Dă-mi o ramură de 
salcie să le gonesc! 

Ponocrat a încercat să-l lămurească, spunându-i că nu-s 
muşte, ci puştile care trag de pe zidurile cetăţii. Atunci 
Gargantua, strângând în mâna dreaptă tulpina de arin, a 
dărâmat turnurile şi meterezele de-a rândul, făcând praf şi 
pulbere pe toți câţi se găseau acolo. 

Pornind mai departe, au ajuns la podul morii şi au găsit 
tot vadul plin de leşurile pe care le adusese puhoiul apei. Se 
strânsese atâta grămadă de stârvuri, încât gâtuiseră cu 
totul albia râului. Oamenii stăteau pe loc şi se întrebau, 
cum o să treacă râul? Gimnast a spus cel dintâi: 

— Dacă au putut să treacă diavolii, o să trec şi eu! 

— Diavolii, a răspuns Eudemon, au trecut ducând cu ei şi 
sufletele lor blestemate. 

— Sfinte Antoane! a spus Ponocrat. Trebuie să treacă 
flăcăul, fiindcă altă cale nu-i! 

— Fireşte, fireşte, a spus Gimnast. Din două una: sau trec 
sau aici rămân! 

A dat pinteni calului şi a trecut pe malul celălalt, fără ca 
fugarul să fi arătat cel mai mic semn de teamă. Gimnast 
(după pilda lui Elian) îl deprinsese să nu se sperie nici de 
arme, nici de leşuri; dar nu ucigând oameni, cum ucidea 
Diomed pe traci, şi nici ca Ulise, care după spusele lui 
Homer arunca pe duşmanii înfrânți sub copitele cailor; ci 
ridicând o momâie în vârful unei căpițe de fân şi învățând 
calul să sară peste ea după grăunțe. 

Ceilalți trei îl urmară fără poticneală, afară de Eudemon, 
al cărui cal, păşind peste stârvul unui țopârlan borțos înecat 
cu fața în sus, intrase până la genunchi cu un picior în 


burta mortului şi nu mai putea să-l scoată. Acolo ar fi 
rămas, dacă Gargantua cu vârful parului, n-ar fi împins în 
apă ce mai rămăsese din mațele mârlanului, ajutând calul 
să-şi tragă piciorul afară. Şi, lucru nemaipomenit în toată 
hipologia, acel cal, călcând peste maţele înecatului, s-a 
vindecat ca prin minune de un os mort pe care îl avea la 


chişiță. 
CAPITOLUL XXXVII 


Cum i-au căzut lui Gargantua ghiulelele 
din păr, pieptănându-se 


După ce au trecut fără necaz prin valea Vedei, au ajuns în 
curând la palatul lui Grandgousier, care îi aştepta cu 
nerăbdare. Au fost primiți cu mare alai şi purtaţi pe brațe; 
de când e lumea-lume, nu se mai văzuse atâta voie bună 
între oameni! Un adaos din Supplementum supplementi 
Chronicorum?” spune că Gargamela ar fi murit de bucurie (în 
ceea ce mă priveşte nu ştiu nimic, şi la drept vorbind nici 
nu-mi pasă.) 

Ceea ce ştiu e că Gargantua, schimbându-şi hainele şi 
netezindu-şi părul cu pieptenele lui, lung de treizeci de 
prăjini şi tăiat dintr-un dinte de elefant, a adunat de pe jos 
vreo şapte grămezi de ghiulele, din cele ce-i rămăseseră în 
păr, pe când doborâse pădurea din Vede. 

Văzându-le şi crezând că sunt păduchi, tatăl său, 
Grandgousier, i-a spus: 

— Bine, fiule, venişi acasă cu şoimi din ăştia, crescuţi la 
şcoala din Mointagu? Puteai să nimereşti la altă gazdă! 

Ponocrat a răspuns: 


57 Supliment du supliment la Cronici (lat.). 


— Măria ta, cum ai putea să crezi, că l-aş fi lăsat în acea 
păducherniță? Mai bine l-aş fi dat pe mâna răpănoşilor de la 
Sfântul Inocenţiu, cu toată nemaipomenita cruzime şi cu 
toată ticăloşia pe care am văzut-o la ei. Nici maurii şi nici 
tătarii nu se poartă mai neomeneşte cu robii lor; nici tâlharii 
în temniță şi nici câinii din ograda ta n-o duc mai rău decât 
topârlanii oploşiți în şcoala aceea! Dacă aş fi regele 
Parisului, ptiu, drace! aş da foc şandramalei şi aş arde de vii 
pe toți dascălii, mari şi mici, care îngăduie să se săvârşească 
sub ochii lor acele sălbăticii. 

Prinzând apoi în mână o ghiulea, i-a spus lui 
Grandgousier: 

— Acestea sunt loviturile de tun, pe care duşmanii 
trădători le-au tras asupra fiului tău Gargantua, pe când se 
afla în marginea pădurii de la Vede. Dar ei au fost pedepsiți 
cu vârf şi îndesat pentru îndrăzneala lor, căci au pierit cu 
toții sub zidurile cetății dărâmate, precum altădată filistenii 
răpuşi de puterea lui Samson, sau necredincioşii zdrobiți de 
turnul din Siloe, despre care aminteşte Luca Evanghelistul, 
în cartea a XIII-a. 

Eu aş zice să nu întârziem a porni din nou asupra lor, 
acum când împrejurările ne sunt prielnice; fiindcă norocul 
numai o dată îţi iese în cale, iar dacă nu-i pui mâna în gât, 
în zadar alergi în urma lui, după ce ţi-a întors spatele. 

— E foarte adevărat, a spus Grandgousier, dar aş dori ca 
seara aceasta s-o petrecem împreună şi să bem în cinstea 
întoarcerii voastre. Bine ați venit sănătoşi! 

S-au aşezat cu toţii la masă-întinsă, iar pentru acel ospăț 
s-au fript şaisprezece boi, trei văcuțe, treizeci şi doi de viței, 
şaizeci şi trei de iezi, nouăzeci şi cinci de miei, trei sute de 
purcei de lapte, două sute douăzeci şi două de potârnichi, 
şapte sute de becaţine, patru sute de claponi (de Laudunois 
si Cornouailles) şase mii de pui (şi tot atâţi porumbei), şase 


sute de găinuşe, o mie patru sute de iepuri, trei sute trei 
dropii şi o mie şapte sute de alte orătănii puse la îngrăşat. 

În privinţa soiurilor de vânat, au fost nevoiţi să se 
mulțumească cu ce s-a găsit: unsprezece mistreți trimişi 
plocon de starețul din Turpenay, optsprezece cerbi, 
căprioare şi capre negre (din partea cavalerului Grandmont), 
şapte sute douăzeci de fazani, cu care venise cavalerul 
Essarts, câteva zeci de perechi de porumbei sălbatici şi 
păsări de apă, ca lişițe, gâşte, rațe, sitari, stârci, bâtlani, 
flamanzi, găini de India ş. a. m. d. (Fără să mai socotim 
câtime de aluaturi şi prologurile de ciorbe.) 

Drept vorbind, mâncărurile au fost din belşug, potrivite cu 
tot meşteşugul cuvenit, de bucătarii lui Grandgousier, 
numiții Frigepui, Bagănoală şi Zeamădulce. Despre ale 
băuturii au avut grijă chelarii: Janet, Michel şi Verenet. 


CAPITOLUL XXXVIII 


Cum a mâncat Gargantua şase pelerini în 
salată 


Povestea adevărată îmi cere să vă spun acum întâmplarea 
celor şase pelerini, care venind de la Saint-Sebastien, de 
lângă Nantes, se ascunseseră noaptea aceea în grădină, de 
frica duşmanilor, printre verze, lăptuci şi cuiburile de 
mazăre. Fiind Gargantua cam însetat, a dorit o salată de 
lăptuci; şi auzind că în grădina tatălui său cresc lăptucile 
cele mai mari şi mai frumoase din toată ţara, cât nucii şi cât 
prunii, a coborât să le aleagă cu mâna lui. A cules după 
pofta inimii câteva grămezi de salată-verde, iar o dată cu 
frunzele şi pe cei şase călători, care, de frică, nu îndrăzneau 
nici să vorbească, nici să tuşească. S-a dus apoi să spele 
lăptucile la fântână; şi pe când le clătea în mai multe ape, 
pelerinii înspăimântați şopteau între ei: 


— Aici o să pierim toți, înecați în salată... Ar trebui să 
strigăm si să dăm de veste; dar dacă pun mâna pe noi, o să 
ne ia drept iscoade şi o să ne spânzure. 

În timp ce sporovăiau astfel şi se sfătuiau ce să facă, 
Gargantua i-a azvârlit de-a valma cu salata într-o strachină 
(mare cât butoiul care se păstrează la mănăstirea din 
Citeau) şi i-a amestecat cu sare, oțet şi untdelemn. Până să 
se aşeze la masă înfulecase vreo cinci din ei, când ieşi la 
iveală, afară din strachină, toiagul celui de-al şaselea, care 
stătea pitit, mai mult mort decât viu, după un sfârc de 
lăptucă. 

— Mi se pare că e un corn de melc, a spus Grandgousier, 
zărind toiagul. Nu-l mânca! 

— De ce nu? a întrebat Gargantua. Melcii sunt buni toată 
luna. 

A apucat între degete toiagul, l-a tras afară cu călător cu 
tot şi l-a supt cu poftă, stropindu-l cu o duşcă grozavă de 
tămâios, în aşteptarea ospățului. 

Pelerinii, pomenindu-se fără veste în gura căpcăunului, s- 
au strecurat cum au putut prin râşnița măselelor, 
închipuindu-şi că au fost aruncați într-un adânc de temniță. 
lar când Gargantua a dat vinul pe gât (dintr-o înghițitură) 
erau mai-mai să se înece, purtați de puhoiul care se 
revărsase peste ei, târându-i în prăpastie. Sărind în toiag şi 
într-un picior (aşa cum obişnuiesc plozii noştri să țopăie de 
ziua Sfinţilor Arhangheli), s-au adăpostit cum au putut, pe 
după gardul dinţilor. Din nefericire unul din ei, căutând să 
dibuiască drumul prin beznă cu vârful toiagului (ca să-şi 
dea seama cam pe unde se află), a pătruns într-o măsea 
găunoasă, şi lovind destul de tare firul nervului din falcă, i-a 
pricinuit lui Gargantua o durere atât de simțită, încât a 
început să urle. Ca să se uşureze, a luat o scobitoare şi 
scormonind în gaura măselei cu tulpina unui nuc bătrân, i- 
a scos afară, unul câte unul pe toți cei şase. L-a apucat de 


picioare pe cel dintâi, de umeri pe cel de-al doilea, de desagi 
pe cel de-al treilea, de mânecă pe cel de-al patrulea, de 
brăcinar pe cel de-al cincilea, iar pe cel din urmă (care îl 
atinsese la măsea) l-a înşfăcat de fundul nădragilor. 
Adevărul e că, bietul de el, îi făcuse un bine fără să ştie, 
spărgându-i o coptură, care îl necăjea grozav încă de când 
plecase din Ancenis. 

Văzându-se descoperiţi, pelerinii s-au făcut nevăzuțţi, iar 
durerea lui Gargantua s-a potolit ca şi cum i-ar fi luat-o cu 
mâna. Atunci s-a arătat şi Eudemon, vestind că ospățul era 
gata. 

— Adăstați puţin, să mă duc să-mi deşert durerea. 

Atâta durere a deşertat, încât udul care a curs din el, 
revărsându-se, a tăiat calea pelerinilor, făcându-i să se lupte 
cu valurile. lată însă, că ajungând cu chiu, cu vai la 
marginea unui crâng, toți afară de unul (anume Fournillier) 
au căzut într-o capcană, ascunsă în iarbă pentru lupi. N-au 
scăpat decât mulțumită lui Fournillier, care a izbutit să taie 
lațul şi sforile unde tovarăşii săi de drum se prinseseră. Au 
petrecut restul nopţii într-o colibă din apropiere de Coudray. 
Găsind acolo adăpost s-au mai liniştit puţin, iar unul dintre 
ei, anume Lasdaler, le-a spus că ceea ce li s-a întâmplat 
fusese prorocit mai demult în Psalmii lui David: „Cum 
exsurgerent homines in nos, forte vivos deglutissent nos5 
(când au fost mâncaţi în salată, cu untdelemn şi oțet); cum 
irasceretur furor eorum in nos, forsitan aqua absorbuisset 
nos*” (când a dat vinul peste noi); torrentem pertransivit 


58 Când se ridicară oamenii împotriva noastră, poate că ne mincau de vii 
(at.). 


59 Când s-a învolburat mânia lor împotriva noastră, poate că apa ne-ar fi 
înghițit (at.). 


anima nostra? (când ne-a năpădit potopul pe câmp); 
forsitan pertransisset anima nostra aquam intolerabilemâ! (a 
udului cu care ne-a tăiat drumul). Anima nostra, sicut 
passer erepta est de laqueo venantium? (când am căzut în 
capcană); Laqueus contritus est? (de Fournillier); et nos 
liberați sumus 264 


CAPITOLUL XXXIX 


Cum l-a primit Gargantua cu cinste pe 
fratele Ioan şi ce vorbe frumoase a spus 
acesta ospătându-se 


Aşezându-se Gargantua la masă, în timp ce se înfrupta 
din primele feluri de bucate, Grandgousier a început să 
spună despre pricina războiului ce se iscase între el şi 
Picrocol, povestind printre altele biruința pe care fratele Ioan 
Spintecătorul o dobândise întru apărarea avutului 
mănăstirii. Mult l-a lăudat pentru fapta sa, socotind-o mai 
vitejească decât toate isprăvile lui Camil, Scipio, Pompei, 
Cezar şi Temistocle. Drept aceea, Gargantua a poruncit să 
fie chemat acel călugăr, ca împreună să chibzuiască asupra 
celor ce mai aveau de făcut. Un vătăşel a pornit să-l caute şi 
s-a întors cu bine, însoţit de fratele Ioan, care venea călare 


60 Sufletul nostru răzbi prin puhoi (lat.). 

61 Poate că sufletul nostru ar fi străbătut potopul de nesuferit (lat.). 

62 Sufletul nostru s-a smuls, precum pasărea din lațul vânătorilor (lat.). 
53 Laţul a fost rupt (lat.). 


64 Şi noi fost-am izbăviţi (lat.). 


pe catârul ce-i trimisese Grandgousier, purtând prăjina cu 
cruce în vârf. 

Toţi l-au întâmpinat cu bucurie şi l-au îmbrățişat, dându-i 
bineţe din toate părțile. 

— Fii blagoslovit, frate Ioane! 

— Să trăieşti, frate Ioane! 

— Lasă-mă să te pup, frate Ioane! 

— Dumnezeu să te ţie, frate Ioane! 

— Vino să te strâng la pieptul meu, frate Ioane! 

Fratele loan râdea şi nu mai prididea să-şi arate 
mulțumirea către fiecare. Nicicând nu s-a văzut pe lume un 
bărbat mai vesel şi mai prietenos. 

— Ei! a poruncit Gargantua, aduceţi un scaun şi aşezați-l 
aici lângă mine, în capul mesei! 

— Facă-se cum ţi-e voia, a spus călugărul. Copile, te-aş 
ruga pentru un pahar de apă. Toarnă, băiețaş, toarnă! să-mi 
răcoresc ficații cu puţină udeală. 

— Deposita cappa! Scoate anteriul, a spus Gimnast. 

— Doamne fereşte! a răspuns călugărul. Nu mă lasă 
rânduiala scrisă în Statutis ordinis®: nu ne e îngăduit să 
scoatem anteriul. 

— Îmi bag picioarele în Statutis ordinis, a spus Gimnast. 
Anteriul ăsta ţi-e prea greu în spinare, ia fă bine şi leapădă- 
l. 

— Nu, iubitule, că-mi ține cald la şale, iar de la băut nu 
mă ține. Dacă m-aş potrivi şi l-aş scoate, domnişorii paji s- 
ar repezi numaidecât să-i scurteze poalele şi să-şi croiască 
din ele calțavete; am mai pățit-o o dată, la Coulaines, de mi- 
a pierit toată pofta de mâncare! De aceea, îngăduie-mi să 
stau la masă cu straiele mele de-acasă. Nu voi pregeta - cu 
ajutorul Celui-de-sus - să închin din toată inima un pahar, 


65 În statutele ordinului (lat.). 


pentru dumneata şi iapa dumitale. Cerul să-i păzească de 
rele pe toți cei de față! Eu-unul, ca să mărturisesc drept, am 
mâncat pe ziua de azi, ceea ce nu mă împiedică să mai cinez 
o dată, fiindcă Dumnezeu s-a îndurat să-mi dăruiască o 
pipotă bine argăsită, largă ca cizmele sfântului Benedict şi 
totdeauna deschisă, ca o geantă de advocat. Decât toți peştii 
(afară de plătică) mai bună e o aripă de potârniche sau o 
pulpă de măicuță tânără. Nimic nu-i mai vrednic de jale 
decât să te găsească moartea cu pofta în cui! Starețului 
nostru îi place la nebunie pieptul de clapon: carne albă! 

— În privința aceasta, a spus Gimnast, se deosebeşte de 
vulpe, care nu mănâncă niciodată pieptul claponilor, al 
găinilor şi-al puilor pe care-i vânează. 

— Şi de ce? a întrebat călugărul. 

— Fiindcă n-are cine să i-l frigă. Pieptul de pasăre, dacă 
nu-i pătruns bine, nu se albeşte! Carnea care nu-i friptă de- 
ajuns rămâne roşie. Afară de raci şi de stacoji, care tocmai 
la fiert se roşesc. 

— Mari sunt minunile tale, Doamne! Va să zică de aceea 
are subfirurgul mănăstirii noastre ochii roşii ca două găvane 
de arin, fiindcă nu i-am fiert capul îndestul? Pulpa de iepure 
face bine la podagră. Şi pentru că veni vorba: ai putea să-mi 
spui, de ce domnişoarele au totdeauna pulpele răcoroase? 

— Despre aceasta nici Aristotel, nici Alexandru din 
Afrodisia, nici Plutarh nu pomenesc nimic, a răspuns 
Gargantua. 

— Să te lămuresc eu, a spus călugărul. Întâi, fiindcă sunt 
stropite mereu; al doilea, fiindcă nu le bate soarele şi al 
treilea, fiindcă le face vânt cămăşuța! Toarnă, băiețaş, că mi 
s-a uscat gâtul. Gâl! Gâl! Lăudat să fie Domnul, care a lăsat 
pe lume vinațurile! Martor mi-e unul Dumnezeu, că de-aş fi 
trăit pe vremea lui Isus, nu l-aş fi lăsat să-l prindă saducheii 
pe Muntele Măslinilor. Să fiu al naibii, dacă nu le-aş fi rupt 
oasele domnilor apostoli, care au spălat putina ca nişte 


mişei, după ce s-au îndopat bine, lăsând pe învățătorul lor 
în primejdie. Urăsc mai rău decât otrava pe omul care fuge, 
când trebuie să pună mâna pe cuţit! Ah, de ce nu sunt eu 
rege al Franței, măcar pe vreo opt-zeci-o sută de ani. l-aş 
jugăni pe toți vitejii care au dat dosul în lupta de la Pavia, 
slei-i-ar frigurile cele rele! Mai bine să fi murit până la unul, 
decât să-l lase singur pe regele lor în primejdie! Nu-i oare 
mai cinstit să cazi luptând cu sabia în mână, decât să-ţi pui 
pielea la fereală, spălând putina mişeleşte? Gâştele n-au 
scos boboci în ăst-an. Prietene, dacă mă iubeşti, omeneşte- 
mă cu o felioară de purcel. Ptiu, drace! S-a isprăvit 
tulburelul! Germinavitradix Jesse.56 Mă las păgubaş de 
viață, mor de sete! Vinul ăsta nu e rău. Ce fel de vin aţi băut 
pe la Paris? Şase luni am ţinut casă deschisă pentru 
oaspeţi, să fiu al naibii dacă mint. Îl cunoaşteţi pe fratele 
Claudiu de la mănăstirea Saint-Denis? Ah, ce prieten de 
ispravă! Dar nu ştiu ce l-o fi găsit de la o vreme? Stă toată 
ziua cu nasul în carte. Mie unuia învățătura îmi face rău. La 
noi la mănăstire nu învăţăm, ca să nu cădem în ispită. 
Răposatul nostru stareț spunea că nimic nu-i pricinuieşte 
mai multă silă decât un călugăr-cărturar. Iubite prietene, 
Dumnezeu să mă ierte, dar magis magnos clericos non sunt 
magis magnos sapientes67. Niciodată n-au fost atâţi iepuri ca 
anul acesta, în schimb, n-am văzut nicăieri nici şoimi, nici 
ulii. Domnul de Belloniere mi-a făgăduit un erete, dar 
deunăzi, mi-a scris că s-a îmbolnăvit de țâfnă. Potârnichile 
or să ne mănânce şi urechile anul ăsta. Nu-mi place să stau 
la umbră, că mă ia cu frig. Dacă nu alerg, dacă nu mă mişc, 
nu mă simt în apele mele. E drept, că sărind peste garduri şi 
luând-o prin stufişuri, mi-a cam chelit anteriul. Am făcut 


66 Dete rădăcina lui Jesse (lat.). 


67 Cei mai de seamă monahi nu sunt şi cei mai de seamă înţelepţi (lat.). 


rost de un ogar acătării. Dracii să aibă grijă să-i tăbăcească 
pielea, de-o scăpa vreun iepure! 

M-am întâlnit deunăzi cu un slujitor, care îl ducea 
domnului de Prostogar: i l-am şterpelit! Rău am făcut? 

— Nicidecum, frate Ioane, bine-ai făcut, a spus Gimnast. 
Iadul să mă înghită, bine-ai făcut! 

— Ei, în sănătatea dracilor, câtă vreme mai sunt. Anafura 
şi grijania lui de şchiop, la ce i-o fi trebuit lui ogar? Pentru el 
ar fi fost mai potrivită o pereche bună de boi. 

— Cum, frate Ioane, sfinția ta înjuri? a întrebat Ponocrat. 

— Ca să-mi împodobesc vorbirea, a răspuns călugărul. 
Aşa obişnuia şi Cicero. 


CAPITOLUL XL 


Pentru ce lumea nu vede cu ochi buni pe 
călugări şi pentru ce unii oameni au nasul 
mai mare decât alţii 


— Mărturisesc ca un bun creştin, a spus Eudemon, că mă 
simt cuprins de o adâncă smerenie, văzând cugetul curat al 
acestui călugăr, care pe toți ne-a încântat; şi mă întreb: de 
ce oare, din toate adunările oamenilor aleşi, călugării sunt 
izgoniți, ca nişte oaspeţi nepoftiți şi stricători de bucurie, 
asemeni trântorilor netrebnici, pe care albinele îi alungă din 
stupul lor? Ignavum fucos pecus, zice Maro, a praesepibus 
arcent.68 

Gargantua a răspuns: 

— E foarte adevărat că toți purtătorii de glugă şi de 
anteriu, numai hulă, batjocură şi ocară stârnesc în jurul lor, 
aşa cum vântul de la miazăzi, căruia îi zice Cecias, strânge 


68 Izgonesc din stupuri roiul leneşilor trântori (lat.)(Virgiliu, Georg. IV, 
168). 


norii grămadă, întunecând bolta cerului. Ştiţi de ce? Din 
pricină că aceşti călugări se hrănesc cu spurcăciunea 
pământului, care sunt păcatele noastre. Drept aceea, noi ca 
pe nişte mâncători de scârnăvie îi trimitem la haznaua lor, 
în schiturile şi mănăstirile, care departe de sfatul treburilor 
obşteşti sunt zidite, ca privăţile în spatele casei. Dacă veți 
sta să judecaţi pentru ce, între oameni, maimuța are parte 
totdeauna de râs şi de chelfăneală, n-o să vă mirațţi nici de 
ce călugării sunt rău văzuţi, de oamenii tineri ca şi de 
bătrâni. Căci maimuța nici ograda n-o păzeşte precum 
câinele, nici la jug nu trage precum boul, nici lapte şi lână 
nu dă precum oaia, nici poveri nu poartă precum calul. 
Nicio ispravă nu face, decât stricăciuni şi murdărie, din care 
pricină numai cu sudălmi se alege şi cu bețe la fund. 

Asemeni şi călugării (vorbesc despre cei leneşi). Ei nici 
pământul nu-l ară ca plugarii, nici hotarul țării nu-l apără 
ca ostaşii, nici pe bolnavi nu-i tămăduiesc ca doftorii, nici 
predici nu țin ca învățătorii Scripturii şi nici nu pun la 
îndemâna republicii, ca negustorii, lucrurile ce sunt de 
trebuinţă. lată de ce sunt huliți şi urgisiți în lumea întreagă. 

— Ei se roagă totuşi pentru mântuirea noastră, a spus 
Grandgousier. 

— Nici aceasta nu-i adevărat, a răspuns Gargantua. 
Asurzesc pe vecini cu zarva clopotelor. Atâta fac. 

— Aşa e, a recunoscut călugărul, dar o liturghie, o utrenie 
sau o vecernie, frumos cântată din clopote, e ca slujită pe 
jumătate. 

— Dumnealor îndrugă psalmi şi bolborosesc din viețile 
sfinților, fără să priceapă o iotă din ce bolborosesc. Înşiră la 
Tatăl-Nostru cu tocătură de Ave-Maria, gândindu-se aiurea 
şi neînțelegând ce spun. Nu se roagă: îşi bat joc de 
Dumnezeu! lar dacă se ostenesc să mai ţină câte o slujbă, n- 
o fac de dragul nostru, ci de teamă să nu-şi piardă colacii şi 
ciorba grasă. În toate ţările şi în toate timpurile, bunii 


creştini s-au rugat lui Dumnezeu pentru sufletul semenilor 
lor, iar Dumnezeu, în necuprinsa lui milostenie, s-a îndurat 
să-i asculte. Adevărat, că şi bunul nostru frate Ioan, aici de 
față, se cheamă că e călugăr, dar pe acesta îl dorim cu toții 
în mijlocul nostru, fiindcă nu-i nici fățarnic şi nici răpănos, 
ci e vesel, cinstit, hotărât la faptă şi bun tovarăş de 
petrecere. Munceşte şi îşi dă silința, ocroteşte pe cei 
năpăstuiţi, ajută pe suferinzi, iar avutul mănăstirii îl apără. 

— Mai mult decât atât, a spus călugărul. După ce, cu 
inima curată, îndeplinesc rugăciunile utreniei, mă apuc să 
tai coarde pentru arbalete, cioplesc şi încrestez săgeți, 
împletesc capcane pentru iepuri, şi multe altele. Nu stau pe 
loc, nici cât stă un câine în coadă. Ei, toarnă în pahar şi hai 
să bem! Adu şi poamele, dacă sunt. Hm, astea-s castane de 
Estroc, le cunosc! Stropiţi-le cu puţin tulburel de soi şi o să 
vă minunați singuri câte vânturi o să trageţi! Nu prea 
sunteți vorbăreți, după cum bag de seamă. Domnul fie 
lăudat, eu beau la toate vadurile, ca un cal-înaintaş! 

Gimnast a spus: 

— Şterge-ţi mucul, frate Ioane, că ţi-e nasul leoarcă! 

— Hi, hi! a râs călugărul. Vrei să spui că mi-a ajuns apa 
până la gură şi ţi-o fi teamă să nu mă înec? Nu-i nicio 
primejdie. Quarel Quia.659 

Din apa care creşte, un strop nu intrăâ-n mine, 

Că mi-e smolită gura, cu zeamă de ciorchine. 

De-şi va face careva la iarnă cizme din pielea nasului meu, 
poate să intre cu toate picioarele în baltă şi să culeagă 
scoici, că nu se udă. 

— De ce are fratele Ioan nasul atât de frumos? a întrebat 
Gargantua. 


69 De ce? De aia (lat.). 


— Fiindcă aşa i l-a plămădit Cel-de-sus, a răspuns 
Grandgousier. Dumnezeu e meşterul-olar, care frământă 
lutul mădularelor noastre, potrivindu-le după atotputernica 
lui voinţă. 

— Ba eu cred, a spus Ponocrat, că fratele Ioan a ajuns cel 
dintâi la bâlciul nasurilor şi l-a ales pe cel mai mare şi mai 
frumos. 

— Nu-i nici aşa, l-a îndreptat călugărul. Judecând după 
dreapta ştiinţă mănăstirească, pricina e alta. Doica la 
pieptul căreia am supt avea țâţțele moi. Intram cu nasul în 
ele când sugeam, iar nasul meu creştea şi se umfla, ca 
aluatul pe care îl dospeşti în covată... Copilul care suge la 
sânul unei doici cu țâţe tari are nasul cârn... Veseli să fim şi 
paharul să-l golim!... Ad formam nasi cognoscitur ad te 
levavi'0... Eu nu mănânc lucruri dulci niciodată. Toarnă 
aici, băiețaş! Şi nu uita nici castanele! 


CAPITOLUL XLI 


Cum l-a adormit călugărul pe Gargantua 
şi ceva despre cartea lui de rugăciuni 


După ce zvântară bucatele s-au aşezat cu toţii la sfat, 
hotărând ca pe la miezul nopţii să iasă la pândă pentru a 
iscodi unde se află duşmanul şi ce gânduri are; iar până 
atunci au zis să se lase puțin odihnei şi să-şi întărească 
puterile. Dar Gargantua se sucea când pe-o parte când pe 
alta şi nu ajungea să ațipească. Călugărul i-a spus: 

— Eu nu dorm niciodată mai cu spor decât în timpul 
predicii sau când îmi spun rugăciunea. Drept aceea te-aş 


70 După forma nasului se cunoaşte cât de tare „ad te levavi” (lat.). — 
înțeles obscen. 


îndemna, dacă n-ai nimic împotrivă, să începem cu cei şapte 
psalmi. Vei vedea cât de repede o să te fure somnul. 

Gargantua s-a arătat bucuros de o asemenea încercare, şi 
pornind la drum cu psalmul întâi, până să ajungă la beati 
quorum, dormeau amândoi buştean. Călugărul n-a uitat 
însă a se trezi înainte de miezul nopții, fiind obişnuit cu 
veghea utreniilor mănăstireşti. Deşteptându-se din somn, s- 
a grăbit să-i scoale din aşternut şi pe ceilalți, cântând cu tot 
glasul: 

Haide, frate, şi te scoală, Nu mai zăboui... 

După ce i-a trezit pe toţi, le-a spus: 

— Cavalerilor, o vorbă înţeleaptă a noastră zice, că trebuie 
să începi să tuşeşti înaintea slujbei de dimineață, iar de 
băut, să bei înainte de a te aşeza la masă. 

Noi o să facem altminteri: o să bem acum, iar de tuşit, o 
să tuşim diseară. La care Gargantua a spus: 

— Doftorii aşa ne învaţă, că nu-i sănătos să te grăbeşti a 
bea numaidecât după ce te-ai trezit din somn. Se cuvine mai 
întâi să-ți cureți pipota de prisosuri, şi de celelalte. 

— Aşa o fi după doftoricescul meşteşug, a spus călugărul, 
dar să mă ia naiba, dacă nu-s pe lume mai mulți bătrâni 
bețivi, decât doftori bătrâni. Eu am cu setea o învoială: să 
nu ne despărțim niciodată! Împreună ne culcăm, laolaltă ne 
sculăm. Ia-te, dacă vrei, după sfatul felcerilor. Eu rămân la 
sertăraşul meu. 

— Care? 

— Sertăraşul unde îmi țin cartea cu rugăciuni, a răspuns 
călugărul. Asemenea  şoimarilor, care înainte de-a da 
eretelui să mănânce, îi azvârlă câte o labă de găină, ca să-i 
curețe creierii şi să-i ațâțe pofta, eu iau dis-de-dimineață 
această drăgălaşă carte de rugăciuni şi îmi limpezesc inima 
ca să pot să beau. 

— Şi cum împărți rugăciunile? a întrebat Gargantua. 


— Aşa cum spune Fecamp: trei psalmi şi trei parabole, 
nici mai mult, nici mai puţin. Eu nu sunt un rob al 
rugăciunilor. Rugăciunile sunt pentru oameni, nu oamenii 
pentru rugăciuni. În ce mă priveşte, le scurtez sau le 
lungesc după voie, ca scările la şaua de călărie. Brevis oratio 
penetrat coelos, longa potatio evacuat scyphos”!. Unde scrie? 

— Naiba să mă ia, dacă ştiu, a răspuns Ponocrat. Dar 
bine le mai potriveşti, mânzule! 

— Îţi semăn dumitale, a răspuns călugărul. Venite 
apotemus.72 Hai să bem! 

Le-au pus dinainte fel de fel de ciorbe drese cu mirodenii 
şi cărnuri rumenite pe cărbuni încinşi; iar călugărul n-a 
băut niciun strop mai mult decât şi-a turnat. 

Unii au rămas să-i țină isonul, alții s-au ridicat de la masă 
mai în grabă; dar până la urmă toți s-au dus să-şi aleagă 
armele şi să se îmbrace în zale de luptă. Mai cu voie, mai 
fără voie, l-au înarmat şi pe fratele Ioan, deşi lui i-ar fi fost 
de-ajuns anteriul înfăşurat peste burtă, prăjina cu cruce în 
vârf şi puterea pumnului. Ca să le facă celorlalți pe plac, s-a 
lăsat înzăuat din creştet în călcâie, a pus şaua pe unul din 
fugarii cei mai iuți ai regelui, şi şi-a aninat un paloş la 
cingătoare. 

Gargantua, Ponocrat, Gimnast, Eudemon, cu alți douăzeci 
şi cinci de războinici dintre cei mai viteji ai lui Grandgousier, 
înarmați până în dinţi, au plecat împreună cu călugărul, 
călări ca sfântul Gheorghe purtând câte-un puşcaş la coada 


calului. 
CAPITOLUL XLII 


71 Rugăciunea scurtă ajunge la ceruri, băutura lungă usucă paharele 
(lat.). 


72 Veniţi să bem în loc de: venii! adoremus - veniţi să ne Închinăm (lat.) 


Cum i-a îmbărbătat călugărul pe 
tovarăşii lui şi cum a rămas spânzurat de 
un copac 


Porniră, aşadar, în cercetare vitejii cavaleri, hotărâți să 
adulmece urma duşmanului şi să ocolească primejdiile, 
aşteptând ceasul cel mare al cumplitei bătălii. Călugărul, ca 
să-i îmbărbăteze, le spunea: 

— Copii, să n-aveţi teamă şi să mă urmaţi cu încredere. 
Domnul să fie cu noi, şi sfântul Benedict de-asemenea! Dacă 
aş avea atâta putere pe cât sunt de hotărât, vi i-aş jumuli pe 
toți ca pe nişte boboci de rață. De nimic nu mi-e teamă, 
decât numai de puşti. Cristelnicul mănăstirii noastre m-a 
învățat o rugăciune care te fereşte de plumbi; din păcate nu- 
mi va fi de niciun folos, fiindcă nu cred în puterea ei. În 
schimb, crucea mea o să facă minuni! Să-l ferească pe 
oricare din voi să dea bir cu fugiţii, că-l călugăresc în locul 
meu, lua-m-ar naiba! Îi pun anteriul în spinare şi-l vindec 
de boala fricii. Nici ogarul domnului de Meurles Mierloiul, 
după cum ştiţi, nu era bun de nimic, dar după ce i-au legat 
la gât un anteriu, nu mai scăpa nicio vulpe, necum vreun 
iepure. Cu toate căţelele din împrejurimi îşi făcea de lucru, 
deşi fusese până atunci vlăguit et de frigidis et maleficiatis73. 

Rostind de-a călare aceste vorbe cam aspre, călugărul a 
trecut pe sub un nuc din marginea drumului spre Sălcii; şi, 
fără să bage de seamă, deschizătura coifului i s-a aninat de 
ciotul unei crengi mai joase. Fratele Ioan a înfipt cu putere 
pintenii în burta calului, iar acesta, simţitor de felul lui, a 
țâşnit ca o săgeată. Încercând să desprindă coiful, care 
rămăsese agăţat, călărețul în goană a dat drumul frâului, şi 


73 Despre cei neputincioşi şi fermecaţi (lat.), capitol al unei lucrări 
privind drepturile şi îndatoririle papilor. 


s-a apucat cu amândouă mâinile de cracă; dar simți cum 
şaua fuge de sub el, şi rămase spânzurat în nuc. A început 
să strige după ajutor, văitându-se că moare şi că a fost 
trădat. Eudemon, care l-a zărit cel dintâi, i-a spus lui 
Gargantua: 

— Stăpâne, vino să vezi pe Avesalom spânzurat. 

Gargantua s-a oprit, s-a uitat mai de aproape la călugăr, 
şi văzând cum stătea atârnat de cracă, a spus: 

— Asemănarea cu Avesalom nu-i potrivită, căci fiul lui 
David a rămas spânzurat de chică, pe când călugărul 
nostru, fiind ras în creştet, s-a agăţat de urechi. 

— Ajutor! Dracu m-a luat! striga călugărul. Acum v-aţi 
găsit să trăncăniți? Sunteţi ca predicatorii papei, care când 
văd pe aproapele lor în primejdie de moarte, în loc să-i vină 
în ajutor, îl îndeamnă sub afurisenie, să se spovedească şi 
să se spele de păcate. Când i-oi vedea şi eu căzând în râu 
gata să se înece, în loc să le întind mâna să-i scap, o să le 
tiu o predică lungă, până i-oi vedea că s-au dus la fund. 

— Nu te mişca, îngerelule, l-a îmbărbătat Gimnast, că viu 
să te slobod din ştreang. N-o să las eu să piară spânzurat 
un monachus atât de drăgălaş! 

Monachus in claustro Non valet ova duo: Sed quando est 
extra, Bene valet triginta. 74 

Am văzut, de când sunt pe lume, pe puţin cinci sute de 
spânzurați, dar niciunul nu arăta atât de frumuşel cu laţul 
de gât. Dacă aş şti că îmi stă şi mie tot atât de bine, m-aş 
învoi să rămân spânzurat până la adânci bătrâneți. 

— Lasă predica! a strigat călugărul. Ajută-mă, pentru 
numele lui Dumnezeu, dacă de numele Celuilalt nu vrei să 


74 Călugărul în mănăstire / Nu preţuieşte nici două ouă; Dar când e 
afară / Preţuieşte chiar treizeci (lat.). 


ştii. Jur pe poalele anteriului, că o să-ți pară rău, tempore et 
loco ftrelabitis”5. 

Gimnast a descălecat, şi suindu-se în nuc l-a înşfăcat pe 
călugăr cu o mână de subsuori, iar cu mâna cealaltă i-a 
desprins coiful agăţat de cracă. Fratele loan s-a lăsat binişor 
la pământ, iar Gimnast a sărit din copac alături de el. 

Cum s-a văzut pe picioare, călugărul şi-a desprins 
platoşa, a aruncat coiful pe câmp, apoi, una după alta, toate 
părțile armurii, păstrând în mână numai crucea cu prăjina; 
a încălecat din nou pe calul pe care Eudemon îl strunise din 
fugă, şi a pornit mai departe, alături de soţii lui de luptă, de- 
a lungul drumului spre Sălcii. 


CAPITOLUL XLIII 


Cum s-a întâlnit Gargantua cu vârful 
oastei lui Picrocol şi cum călugărul a 
răpus pe căpitanul Tragevânt, fiind apoi 
prins de duşmani 


Aflând din spusele celor scăpaţi cu fuga felul cum 
Maţegoale fusese măcelărit, Picrocol fu cuprins de o 
straşnică mânie, auzind că o ceată de diavoli tăbărâseră 
asupra oamenilor lui. Sfatul căpitanilor a ţinut toată 
noaptea. Căpitanii Repezel şi Taielemne au ajuns la 
încheierea că puterea lui Picrocol era atât de cumplită, încât 
lesne va răpune pe toți dracii din iad, ceea ce Picrocol nu 
prea credea, şi de aceea nici linişte n-avea. 

A trimis sub ascultarea contelui de Tragevânt o poteră de 
şase sute de călăreți iuți, cu arme uşoare, stropiți toți cu 
agheasmă şi purtând fiecare un patrafir în spinare, ca prin 


75 La timpul şi locul potrivit (lat.). 


puterea apei sfințite şi a binecuvântatelor odăjdii, dracii să 
se împrăştie, chiar dacă le-ar ieşi cumva în cale. 

Cercetaşii lui Picrocol au ajuns într-o goană până la 
Vauguyon şi Maladerye, dar neîntâlnind ţipenie de om, au 
trecut mai departe şi, luând-o la deal, au ajuns la un sălaş 
de ciobani. Aici au dat peste cei cinci pelerini, pe care, 
batjocorindu-i şi legându-i ca pe nişte iscoade, i-au mânat 
din urmă, cu toate țipetele, plângerile şi jurămintele lor. 
Apoi au coborât spre Seuille. 

Gargantua, care le auzise paşii, a spus oamenilor lui: 

— Prieteni, în curând vom da față cu duşmanii. Sunt de 
zece ori mai numeroşi decât noi. Ce spuneţi? Să pornim 
asupra lor? 

— Şi ce naiba alta am putea face? a zis călugărul. 
Oamenii nu preţuiesc după numărul, ci după vitejia lor. 

Apoi a strigat: 

— Pe ei, diavolilor! Pe ei! 

Auzind această chemare la luptă, duşmanii n-au mai stat 
la îndoială că au de-a face cu dracii, şi-au luat-o toți la 
sănătoasa, afară de Tragevânt, care cu lancea în cumpănire 
s-a aruncat asupra călugărului, izbindu-l în piept. Fierul, 
lovindu-se de platoşa fermecată a anteriului, s-a sfărâmat în 
bucăţi ca o lumânare frântă pe nicovală. Năpustindu-se la 
rândul lui asupra potrivnicului, călugărul l-a pălit cu 
prăjina crucii în spate, drept între gât şi umăr, dar atât de 
fulgerător şi de vârtos, că Tragevânt şi-a pierdut cumpătul şi 
s-a prăbuşit împleticindu-se, sub picioarele calului. 

Zărind patrafirul pe care căpitanul îl purta de gât, 
călugărul i-a spus lui Gargantua: 

— Ăştia-s popi, iar popii sunt numai jumătăţi de călugăr. 
Sfinte loane, eu sunt călugăr pe de-a întregul, şi am să-i 
omor pe toţi ca pe nişte muşte! 


A pornit în goana mare asupra fugarilor şi ajungându-i 
din urmă, a început să izbească în grămadă, secerându-i ca 
pe-un lan de secară. 

Gimnast a întrebat dacă trebuie să intre şi el în luptă, dar 
Gargantua i-a spus: 

— Nicidecum. Buna socoteală a luptei cere să nu împingi 
pe duşman până la deznădejde, fiindcă îi întăreşti puterile 
şi-i sporeşti curajul. Învinşii n-au decât o scăpare, să nu 
mai nădăjduiască în ea. Multe biruințe le-au fost smulse 
biruitorilor, fiindcă nu s-au mulțumit cu ce-au dobândit, ci 
au vrut să treacă totul prin foc şi sabie, nelăsând în viață 
nici măcar un războinic dintre cei învinşi, care să ducă 
acasă vestea înfrângerii. Lasă duşmanului tău porțile 
deschise şi întinde-i mai degrabă o punte de aur pe drumul 
lui de întoarcere. 

— Aşa e, a spus Gimnast, dar călugărul îi goneşte din 
urmă. 

— Cu atât mai amarnică le va fi soarta, a spus Gargantua. 
Pentru orice împrejurare, noi să nu ridicăm tabăra şi să 
aşteptăm în linişte. Cunosc apucăturile vrăjmaşului. El nu 
se călăuzeşte după nicio judecată, ci orbecăieşte la 
întâmplare. 

Au rămas, aşadar, în aşteptare sub nuci, în vreme ce 
călugărul urmărea pe fugari, pocnind pe toți câți îi ieşeau în 
cale, fără să cruțe pe niciunul; până când a întâlnit un 
călăreț, care purta la coada calului pe unul din cei cinci 
pelerini din salată. Acesta, văzând că fratele loan se 
pregătea să-l pălească, a strigat: 

— Domnule stareț, părinte, sfinția ta, nu mă lăsa, scapă- 
mă! Auzind aceste cuvinte, duşmanii s-au oprit din fugă, şi 
văzând că un singur călugăr dezlănțuise acel iureş, au 
tăbărât asupra lui şi au început să dea în el ca într-un 
măgar de lemn. Dar fratele loan avea pielea tare şi nimic nu 
simțea. Lăsând pe călugăr în paza a doi arcaşi, duşmanii s- 


au reîntors la luptă, şi nemaivăzând pe nimeni venind 
asupra lor, şi-au închipuit că Gargantua a luat-o la fugă cu 
toată ceata lui. S-au îndreptat spre nuci în goana mare, cu 
gândul de a-i prinde din urmă, lăsând pă călugăr în seama 
celor doi arcaşi. 

Gargantua, desluşind de departe tropotul şi nechezatul 
cailor, a spus oamenilor săi: 

— Fraţilor, aud cum duşmanul se apropie şi zăresc pe 
câțiva venind asupra noastră. Să ne ascundem pe aproape 
şi să le aținem calea. Vom şti să-i primim cum se cuvine, 
spre cinstea noastră şi spre pieirea lor. 


CAPITOLUL XLIV 


Cum a doborăt fratele Ioan pe cei doi 
arcaşi şi cum a fost înfrântă potera lui 
Picrocol 


Călugărul, văzând pe călăreţii vrăjmaşi pornind în goană, 
şi-a închipuit că vor năvăli asupra lui Gargantua şi-a 
oamenilor săi, şi era nespus de mâhnit că nu le putea sări 
în ajutor. A privit cu luare-aminte la cei doi arcaşi lăsaţi să-l 
păzească, şi care se arătau foarte supăraţi că n-au pornit 
dimpreună cu ceilalți, pentru a mai prăda ce-a rămas. 
Mereu îşi întorceau ochii spre vâlceaua pe unde se lăsau la 
vale călăreţii. Călugărul chibzuia aşa în gândul lui: 
„Oamenii aceştia nu se pricep să lupte; nici jurământ nu mi- 
au cerut, nici buzduganul nu mi l-au luat”. 

Mai înainte ca arcaşii să prindă de veste, a apucat în 
mâini crucea şi l-a pocnit pe cel din dreapta, retezându-i în 
întregime vinele jugulare, arterele sfagicide ale gâtului şi 
gargareonul până la cele două adene; apoi izbindu-l încă o 
dată, i-a fărâmat măduva spinării între a doua şi a treia 
vertebră. Arcaşul a căzut mort. În aceeaşi clipă, călugărul a 
întors calul spre dreapta şi s-a năpustit asupra celui de-al 


doilea, care, văzându-şi soțul răpus şi primejdia morții 
deasupra capului, a început să strige din adâncul bojocilor: 

— Stai, domnule părinte, nu da! Nu da, sfinția ta, iartă- 
mă! Călugărul i-a răspuns: 

— Domnule fiu, până aici ţi-a fost! Ţi-ai găsit naşul. 

— Nu da, cuvioşia ta! Să dea Dumnezeu să ajungi vlădică! 

— Să n-am parte de haina pe care o port, dacă nu te-oi 
face cardinal? Îndrăzniţi voi să luaţi ostatic pe-un om al 
bisericii? Am să-ți pun pălărie roşie în cap, cu mâna mea! 

Arcaşul striga şi mai amarnic: 

— Domnule călugăr, domnule vlădică, domnule cardinal, 
domnule ce vrei să fii... Vai de mine! aoleo! hâc! Nu da, 
sfinția ta, mă predau... 

— O să te prea-dau eu, dracului! a spus călugărul, şi 
dintr-o singură lovitură i-a scurtat capul, retezându-i 
scăfârlia sub osul petrux, zdrobindu-i cele două oase 
bregmatice, legătura sagitală şi cea mai mare parte din osul 
coronal; i-a tăiat cele două meninge şi i-a despicat în 
adâncime ventricolele dinapoi ale creierului. Ţeasta îi atârna 
pe umăr, prinsă numai în pielea pericranului, ca o scufie de 
doftor: neagră pe dinafară, roşie pe dinăuntru. Arcaşul a 
căzut fără suflare la pământ. 

Călugărul a dat pinteni calului, pornind pe urmele 
vrăjmaşilor, care între timp se întâlniseră în drum cu 
Gargantua şi însoțitorii săi. Gargantua, cu trunchiul lui de 
arin, Gimnast, Ponocrat, Eudemon şi ceilalți cu armele, îi 
căsăpiseră atât de cumplit, că rândurile lor se răriseră, iar 
cei rămaşi fugeau care încotro, zăpăciți, aiuriți, îngroziți, ca 
şi cum le-ar fi ieşit moartea în fată. Văzut-aţi vreodată un 
măgar, căruia i s-a vârât o muscă sub coadă, cum o 
zbugheşte la fugă, rupe căpăstrul, zvârlă povara din spinare, 
nu mai răsuflă si nu se mai opreşte, nimic nu mai vede şi de 
nimic nu mai ține seamă, gonind bezmetic în lungul 
drumului, fără să ştie încotro porneşte şi cine îl mână de la 


spate? Aşa goneau oamenii aceia, ca nişte ieşiţi din minți, 
fără să ştie unde fug, mânațţi dinapoi de spaima care le 
pătrunsese în oase. 

Văzând călugărul, că fugarii nu se mai gândeau decât să- 
şi scape pielea, a descălecat, s-a suit pe un prag de stâncă 
la marginea drumului şi prinzând în mână ciomagul cu 
cruce, s-a pornit să izbească în dreapta şi-n stânga, fără 
milă şi fără cruțare. Atât de mulți a ajuns să doboare şi să 
ucidă, încât prăjina i s-a rupt în două. Atunci, socotind în 
gândul lui că măcelărise destui, i-a făcut scăpațţi pe ceilalți, 
ca să poată spune acasă ce-au păţit. 

Apucând securea din mâna unuia care zăcea mort, s-a 
întors pe muchea de stâncă, privind în urmă cum fug 
duşmanii, şi fără a uita, călcând printre leşuri, să adune 
sulițele, săbiile şi archebuzele celor căzuți. A dat drumul 
celor cinci pelerini, lăsându-le caii duşmanilor care îi 
duceau legați; iar pe Taielemne l-a luat ostatic. 


CAPITOLUL XLV 
Cum i-a însoțit călugărul pe pelerini şi ce 
vorbe frumoase le-a spus Grandgousier 


Potolindu-se dâldora bătăliei, Gargantua cu toți oamenii 
săi (mai puţin călugărul) a întins-o spre casă, iar pe la 
revărsatul zorilor i s-a înfățişat lui Grandgousier, pe care l-a 
găsit în pat, rugându-se la icoane pentru viața şi biruința 
alor lui. Văzându-i pe toți teferi şi nevătămați, i-a îmbrățişat 
fierbinte şi le-a cerut veşti despre călugăr. Gargantua i-a 
răspuns, că fratele Ioan rămăsese în mâna duşmanilor. 

— N-o să le meargă bine! a spus Grandgousier. Aşa crede 
lumea că se întâmplă când îţi iese un popă în cale. 

Grandgousier porunci să se pregătească pe seama 
luptătorilor un ospăț straşnic, pentru împrospătarea 
puterilor şi bucuria inimii. Când s-au adus bucatele, l-au 


poftit pe Gargantua la masă dar Gargantua se simțea atât 
de îngrijorat de lipsa călugărului, încât n-a voit nici să 
mănânce, nici (mai ales) să bea. Deodată, fratele Ioan s-a 
arătat în carne şi în oase, începând să strige de la poartă: 

— Un ulcior de vin rece! Gimnast, prietene, am sosit! 

Gimnast a ieşit în curte şi l-a văzut pe fratele Ioan venind 
cu cei cinci pelerini după el, şi cu Taielemne prins. 
Gargantua şi ceilalți prieteni i-au ieşit înainte, 
întâmpinându-l cu bucurie mare şi l-au dus în fața lui 
Grandgousier, care l-a întrebat despre cele întâmplate. 
Călugărul i-a povestit cum l-au încolțit duşmanii, cum i-a 
răpus pe cei doi arcaşi, ce măcel făcuse în calea lui, cum a 
scăpat viața pelerinilor şi cum l-a luat cu el pe Taielemne. 
Apoi s-au aşezat la masă şi s-au ospătat cu voie bună 
laolaltă. 

Grandgousier a chemat apoi la sine pe cei cinci călători, 
întrebându-i de unde au venit şi încotro se îndreptau. Unul 
din ei, anume Lasdaler, a răspuns pentru toţi: 

— Măria ta, eu sunt din Saint-Genou-Berry; ăsta e din 
Pallau; dumnealui din Onzay; ăstălalt din Argy; cel de colo 
din Villebrenin. Venim de la Sfântul-Sebastian, de lângă 
Nantes, şi ne întoarcem acasă fără grabă: două poşte şi-un 
popas. 

— Bine, bine, a spus Grandgousier. Şi cu ce treburi ați 
fost la Sfântul-Sebastian? 

— Am dat acatiste pentru ciumă, a răspuns Lasdaler. 

— Aşa? Bieţii oameni! Credința voastră e că ciuma vine de 
la Sfântul-Sebastian? 

— Popii noştri aşa spun. 

— Profeți mincinoşi, care vă bagă în cap fel-de-fel de 
eresuri şi pângăresc numele sfinților cei drepți ai Domnului, 
punându-i în rând cu duhurile răului! Homer zice că ciuma 
a fost trimisă în rândurile oştilor greceşti de Apolo; aşa îşi 
închipuiesc poeţii o puzderie de zei răzbunători. Venise o 


dată un fățarnic de popă să predice la Sinais, spunând că 
Sfântul Anton ologeşte picioarele, sfântul Eutrop stârneşte 
dropica, sfântul Gidas tulbură minţile, iar podagra vine de la 
Sfântul-Genunchi. L-am certat aspru şi l-am pus la 
popreală. S-a burzuluit şi m-a numit eretic, dar de-atunci 
niciun negustor de acatiste n-a mai îndrăznit să calce pe 
pământurile mele. Mă mir, cum regele vostru îngăduie la el 
acasă asemenea predicatori lipsiți de ruşine, mai ticăloşi 
decât vrăjitorii, care prin farmece şi blesteme ar răspândi 
molima în țară. Ciuma nu ucide decât trupul oamenilor, dar 
aceşti semănători de minciuni otrăvesc sufletele. 

Rostind Grandgousier aceste cuvinte, a intrat în vorbă şi 
călugărul: 

— Voi de unde sunteți, prăpădiţilor? 

— Din Saint-Genou”6, au răspuns aceia. 

— Ce face părintele Deleu? Tot atât de straşnic bea? Dar 
ceilalți călugări? Ce feluri de mâncare au învățat să mai 
gătească? Sfinte Dumnezeule, voi pornirăți să vă închinați la 
sfinți, iar în lipsa voastră, sfinţiile lor vă încalecă muierile. 

— Hi, hi! a râs Lasdaler. Despre a mea nu-mi fac nicio 
grijă. Cine o vede ziua, nu-şi mai primejduieşte oasele să 
sară noaptea pârleazul. 

— Să nu zici vorbă mare! a răspuns călugărul. Mai urâtă 
să fie decât Proserpina, tot găseşte, cu ajutorul lui 
Dumnezeu, unul care să-i umble pe sub fuste. Călugăraşii 
de primprejur ce păzesc? Meşterul bun nu lasă nicio roată 
neunsă. Lepra să mă mănânce, dacă n-o să vă găsiți acasă 
nevestele cu burta plină! Pământul e rodnic la umbra 
mănăstirii. 

— Ca apa Nilului în Eghipet, cum arată Straboniu şi după 
el Pliniu, în cartea a VIl-a, cap. 3, care se revarsă pentru 
îndestularea trupului cu hrană, a spus Gargantua. 

lar Grandgousier a încheiat: 

— Umblaţi sănătoşi, oameni buni. Dumnezeu-ziditorul să 
vă aibă în paza lui. Dar de-acum înainte să nu mai porniţi 
cu atâta uşurătate pe drumuri primejduite şi fără folos. 
Aveţi grijă de casă. Munciţi fiecare pe seama, voastră, 
creşteți-vă copiii şi trăiţi după cum ne învaţă bunul apostol, 
sfântul Pavel. Urmând această cale vă veți bucura de 
ocrotirea lui Dumnezeu, a îngerilor şi a sfinților, şi nici 
ciuma, nici altă năpastă nu vă va ajunge. 

Gargantua i-a luat cu el şi le-a dat să mănânce, dar aceia 
nu mai conteneau cu oftările spunând: 

— Ce fericită e ţara asupra căreia domneşte un bărbat ca 
acesta! Vorbele pe care le-a rostit ne-au luminat şi ne-au 
întărit inima mai mult decât toate predicile pe care le-am 
auzit în oraşul nostru. 

— Aşa zice Platon în cartea a V-a despre Republică: fericite 
sunt republicile unde regii filosofează şi filosofii domnesc. 

Le-a umplut straițele cu de-ale gurii şi ulcioarele cu vin 
bun. Le-a dat la fiecare câte un cal să le poarte povara pe 
drum şi câțiva bănuți să aibă de cheltuială. 


CAPITOLUL XLVI 


Cum s-a purtat de omeneşte Grandgousier 
cu prinsul său Taielemne 


Taielemne fu adus înaintea lui Grandgousier, iar acesta l- 
a întrebat despre cele puse la cale de Picrocol, voind a 
cunoaşte cu ce gânduri anume  dezlănțuise atâta 
învălmăşeală. La care Taielemne a răspuns, că dorința lui 
Picrocol şi pofta lui ar fi fost să cuprindă ţara întreagă, dacă 


se putea, drept răzbunare pentru ocara ce-o suferiseră 
plăcintarii. 

—E o pornire mult prea cutezătoare, a spus 
Grandgousier. Să nu te întinzi niciodată mai mult decât ţi-e 
pătura! A trecut  leatul năvălitorilor, care răsluiau 
pământurile altora, jefuind pe semenii lor frați creştini! Să 
mai încerci în zilele noastre să calci pe urmele unora ca 
Hercule, Alexandru, Anibal, Scipio, Cezar şi alții ca ei, e o 
faptă potrivnică duhului Evangheliei, care ne porunceşte să 
păstrăm, să ocrotim şi să muncim ogoarele noastre, iar nu 
să tăbărâm cu vrăjmăşie asupra altora, asuprindu-i. 
Sarazinii şi varvarii de-altădată numeau aceasta vitejie; dar 
noi spunem că e răutate şi prădăciune. Stăpânul tău ar fi 
făcut mai bine să fi rămas la el acasă, văzându-şi de 
regeasca lui gospodărie, decât casa mea să mi-o calce, 
jefuindu-mă ca un duşman; căci o ţară cârmuită cu 
înțelepciune sporeşte, pe când jaful şi tâlhăria numai 
pagube şi pustiire lasă în urma lor. Du-te cu Dumnezeu şi 
apucă-te de treburi folositoare; arată stăpânului tău 
greşeala de care acum îți dai seama; gândeşte-te la binele 
tău şi nu-l îndemna la primejdie, căci dacă avutul obştii se 
prăpădeşte, pierdute sunt şi ale noastre ale fiecăruia. Nimic 
nu-ți cer a-mi plăti pentru răscumpărarea ta şi voi da 
poruncă să ţi se înapoieze armele şi calul. Aşa se cuvine să 
se poarte vecinii şi prietenii vechi între ei. Neînțelegerea ce 
între noi s-a ivit, eu nu pot s-o numesc război. Tot astfel zice 
şi Platon în Republica lui, că grecii, când ridicau armele unii 
împotriva altora, nu se războiau, ci se răzvrăteau; iar dacă, 
din păcate, aceasta se întâmplă uneori, cuvine-se a cântări 
lucrurile cu măsură şi chibzuială. Dar chiar război de i-am 
spune, nu-i decât o sfadă fără însemnătate, care nu din 
adâncul inimii porneşte, căci niciunul din noi lovit în cinstea 
lui n-a fost, iar dacă bine judecăm, nu-i vorba de altceva 
decât de îndreptarea unor greşeli săvârşite de oamenii 


noştri, de-ai noştri şi de-ai voştri vreau să spun, greşeli pe 
care, cunoscându-le, ați fi putut să le treceţi cu vederea, de 
vreme ce pârâtorii erau mai vrednici de mustrare decât de 
ocrotire, după ce m-am arătat gata să-i despăgubesc. 
Dumnezeu va judeca după dreptate neînțelegerea dintre noi. 
Dar mai bine să-mi pierd viața şi să văd cum mi se 
prăpădeşte avutul, decât numele lui să fie hulit de mine sau 
de vreunul din ai mei! 

Spunând aceste cuvinte a chemat la el pe călugăr şi 
înaintea tuturor l-a întrebat: 

— Frate Ioane, iubite prietene, dumneata ai fost acela care 
l-ai prins în luptă pe acest căpitan Taielemne? 

— Măria ta, a răspuns călugărul, dumnealui e aci de față, 
are vârsta legiuită şi pare întreg la minte. Mi-ar veni mult 
mai lesne, dacă ar spune-o el însuşi, decât să mă laud 
singur. 

Căpitanul a mărturisit: 

— Într-adevăr, măria ta, omul acesta m-a prins în luptă şi 
mă recunosc a fi ostaticul lui. 

— Îi îngădui să se răscumpere? a întrebat Grandgousier 
pe călugăr. 

— Nici nu mă gândesc. 

— Cât ceri să-l laşi în voia lui? 

— Nimic! Nimic... Altele m-au îndemnat în luptă. 

Grandgousier a poruncit ca în fața lui Taielemne să i se 
numere călugărului şaizeci şi două mii de scuzi, ca răsplată 
pentru fapta sa. Precum s-a şi făcut, iar în timp ce 
Taielemne se ospăta, Grandgousier l-a întrebat dacă 
primeşte să rămână pe lângă el sau ţine să se întoarcă la 
regele său. Taielemne a răspuns că aşa va face cum îl va 
sfătui. 

— Dacă e aşa, i-a spus Grandgousier, atunci întoarce-te la 
regele tău şi Domnul să te-ajute! 


I-a dăruit o sabie frumoasă de Vienne, cu teaca de aur şi 
minerul întrețesut în filigran, precum şi un colan, tot de 
aur, cântărind şapte sute două mii de mărci, încrustat cu 
pietre nestemate şi preţuite la o sută şaizeci de mii de 
ducați. lar pe deasupra o danie cuviincioasă de zece mii de 
ducați. 

În sfârşit, Taielemne a încălecat pe calul lui, iar 
Gargantua i-a dat treizeci de călăreți şi o sută douăzeci de 
arcaşi sub ascultarea lui Gimnast, să-l păzească pe drum, 
însoțindu-l la nevoie până în porțile cetății Roche-Clermaud. 

După plecarea lui Taielemne, călugărul a înapoiat lui 
Grandgousier cei şaizeci şi două de mii de scuzi, spunând: 

— Măria ta, nu-i acum vremea să faci asemenea daruri. 
Aşteaptă sfârşitul luptei, că nu se poate şti ce se mai 
întâmplă. Războiul purtat fără bani îşi pierde răsuflarea 
degrabă. Banii sunt puterea războiului. 

— Fie! a răspuns Grandgousier. La încheierea războiului, 
vă voi răsplăti regeşte, pe tine şi pe toţi cei care mă veți sluji 


cu credință. 
CAPITOLUL XLVII 


Cum şi-a strâns Grandgousier oştile sale, 
cum a răpus Taielemne pe Repezel şi cum 
a fost ucis la rându-i, din porunca lui 
Picrocol 


În zilele acelea început-au să sosească împuterniciții din 
Besse, Marche-Vieux, Saint-Jacques, Trainneau, Parille, 
Riviere, Roches Saint-Paoul,  Vaubreton, Pautille, 
Brechemont, Bourdes, Villeau-Mere, Huymes, Segre, Husse, 
Saint-Louant, Panzoust, Couldeaux, Verron, Coulaines, 
Chose Varenes, Borgueil, Ile Boucard, Croulay, Nassay, 
Cande, Montsoreau şi alte locuri vecine, spre a-i da de veste 


lui Grandgousier, că aflând despre prădăciunile lui Picrocol 
hotărâseră, în temeiul vechilor legături de prietenie, să-i 
vină în ajutor, din toate puterile, cu bani, cu oameni şi cu 
arme. 

Banii, după socotelile ce-i trimiteau, însumau din partea 
tuturor, de şase ori douăzeci şi paisprezece milioane şi doi şi 
jumătate scuzi de aur. Oamenii erau în număr de 
cincisprezece mii lăncieri, treizeci şi două mii călărime mai 
uşoară, optzeci şi nouă mii puşcaşi, o sută patruzeci mii 
glotaşi de strânsură, unsprezece mii două sute puşti, 
bazilice, spirole, precum şi patruzeci şi şapte mii săpători: 
toți oştenii cu leafă plătită înainte şi cu hrană pusă la 
păstrare pentru şase luni şi patru zile. 

Acest ajutor, Grandgousier nici nu s-a grăbit să-l 
nesocotească şi nici pe de-a întregul nu l-a primit; ci 
mulțumind din toată inima trimişilor. le-a spus că va purta 
războiul în aşa fel, ca să nu mai fie de trebuință să 
pornească la drum atâți oameni cumsecade. A dat unuia 
dintre ei împuternicire să vină cu oştile pe care le ținea sub 
arme la Deviniere, la Chaviny, la Gravot şi la Quinquenais, 
adică două mii cinci sute de călăreți înzăuați, şaizeci şi şase 
de mii pedestrime, douăzeci şi şase de mii tunari, două sute 
guri de foc, douăzeci şi două de mii săpători şi şase mii 
călărime uşoară, toți împărțiți în cete bine întocmite, având 
socotitorii lor, potcovarii, artelnicii, armurierii şi celelalte 
ajutoare trebuincioase pentru purtarea războiului. Ostaşii 
erau atât de dibaci în mânuirea armelor şi atât de bine 
înzestrați; atât de strâns uniţi în jurul fiecărui steag şi 
răspunzând atât de grabnic la poruncile căpitanilor; atât de 
repezi la fugă, atât de tari în bătălie şi atât de isteți în 
primejdie, încât, dacă ar fi să caut o asemănare pentru 
rânduiala cu care se avântau la luptă, m-aş gândi mai 
degrabă la nişte tuburi de orgă, ori la rotițele unui 
ceasornic, decât la o oaste de lefegii. 


Întorcându-se Taielemne acasă, i s-a înfățișat lui Picrocol 
şi i-a povestit cu de-amănuntul ce văzuse cu ochii şi ce 
pătimise el însuşi. L-a sfătuit să cadă la învoială cu 
Grandgousier, care după socotința lui era omul cel mai bun 
din lume. I-a mai spus, că niciun rost n-avea să dea năvală 
cu atâta înverşunare asupra unui vecin din partea căruia 
nu avusese nicicând vreo supărare. Toate acestea numai 
pagubă şi nenorocire îi vor aduce, nefiind puterea lui atât de 
mare, încât Grandgousier să n-o poată răpune. 

Nici n-a sfârşit bine vorba, că Repezel a strigat: 

— Nefericit e regele care ajunge să fie slujit de asemenea 
oameni lesne de năimit, cum îl cunosc acum pe Taielemne. 
Atât de puţin seamănă vitejia lui cu ceea ce a fost, încât 
după cum văd, s-ar fi dat bucuros de partea vrăjmaşilor, şi 
ca un trădător ar fi luptat împotriva noastră, dacă duşmanii 
s-ar fi învoit să-l primească în slujba lor; dar după cum 
cinstea e de toți prețuită, fie prieteni ori duşmani, tot astfel 
ticăloşia se dă pe față lesne şi e zvârlită la o parte, ca o 
zdreanță. Vrăjmaşul se slujeşte bucuros de mişei şi de 
vânzători dar cu aceeaşi scârbă îi disprețuieşte. 

Auzind aceste vorbe de ocară şi neputând a se mai 
stăpâni, Taielemne a scos sabia şi l-a străpuns pe Repezel, 
puțin mai sus de țâța stângă, ucigându-l pe loc. Apoi a tras 
fierul din pieptul celui mort şi a spus liniştit: 

— Aşa să piară toți cei care pe slujitorii credincioşi îi 
hulesc! 

Picrocol a fost cuprins dintr-o dată de o cumplită mânie, 
şi văzând în mâna lui Taielemne sabia cea scumpă şi teaca 
atât de frumos împodobită, a răcnit: 

— Ticălosule, ai primit în dar acest fier ca să ucizi în fața 
mea, mişeleşte, pe cel mai iubit prieten al meu, pe Repezel? 

Apoi a poruncit arcaşilor să-l rupă în bucăţi, ceea ce s-a 
săvârşit cu atâta cruzime, încât toată încăperea s-a înroşit 
de sânge. Pe Repezel l-au îngropat cu mare cinste, iar trupul 


lui Taielemne a fost zvârlit într-un şanţ, dincolo de zidurile 
cetăţii. 

Vestea despre această cruntă ucidere s-a împrăştiat în 
rândurile oastei întregi şi mulți au început să mârâie 
împotriva lui Picrocol, până când căpitanul Cotoi i-a spus: 

— Măria ta, nu ştiu în ce fel se vor sfârşi toate acestea. 
Oamenii au început să şovăie. Rândurile lor se răresc şi 
merindele se împuținează. Vrăjmaşii s-au întărit. Dacă vor 
porni să ne lovească, ne vor prăpădi cu totul. 

— Pârț! a răspuns Picrocol. Ţipi ca un ţipar de apă dulce 
înainte de-a fi jupuit. Lasă-i să vie! 


CAPITOLUL XLVIII 


Cum l-a îimpresurat Gargantua pe 
Picrocol şi i-a nimicit toată oastea 


Gargantua a luat sub porunca lui întreaga oaste. Tatăl 
său a rămas în cetate, îmbărbătând pe oşteni cu vorbe 
bune, el a făgăduit daruri bogate tuturor celor care vor fi 
săvârşit fapte de vitejie. 

Ajungând la vadul Vedei, oastea a trecut pe malul 
dimpotrivă, în luntre şi pe poduri plutitoare, fără să mai 
facă popas. Ţinând seamă de aşezarea cetăţii, care era zidită 
pe-o înălțime priicioasă, Gargantua a hotărât să aştepte 
căderea nopţii. Dar Gimnast a spus: 

— Măria ta, ştii cum sunt francezii; dacă vrei să faci o 
ispravă cu ei trebuie să-i iei repede. Atunci se dovedesc mai 
aprigi decât diavolii; dar dacă-i laşi pe tânjală, se moleşesc 
mai rău ca muierile. De aceea, eu aş zice să nu mai 
zăboveşti, ci, după ce oamenii îşi vor astâmpăra foamea şi 
vor mai răsufla puţin, să-i porneşti la luptă de îndată. 

Gargantua a găsit sfatul bun şi şi-a rânduit oastea de-a 
lungul câmpului de bătălie, lăsând ajutoarele în partea 
dinspre deal. Călugărul a luat cu el şase cete de pedestraşi 


dimpreună cu două sute de lăncieri, şi cu multă băgare de 
seamă a trecut prin mlaştini, până mai sus de Puy, pe 
drumul Loudon-ului. 

Între timp s-a dezlănţuit bătălia. Oamenii lui Picrocol nu 
ştiau ce să facă: să iasă din bârlog în întâmpinarea 
duşmanului? sau să stea cuibăriți în cetate, aşteptând? Dar 
Picrocol, în fruntea câtorva pâlcuri de lăncieri, s-a repezit 
furios dincolo de ziduri, fiind primit ca la nuntă, cu o 
grindină de ghiulele, care se abăteau dinspre coasta unde 
Gargantua aşezase tunurile. Cei din cetate răspundeau cum 
puteau mai bine, dar fără niciun folos, căci împuşcăturile 
lor băteau prea sus şi nu ajungeau la ţintă. Vreo câțiva din 
ceata lui Picrocol, scăpând de sub bătaia puştilor, s-au 
aruncat valvârtej asupra alor noştri, dar s-au pomenit 
împresurați şi azvârliți la pământ. Au încercat să dea înapoi, 
dar călugărul le-a tăiat calea, risipindu-i în neorânduială. 
Câţiva din oştenii lui Gargantua au pornit asupra lor să-i 
căsăpească, dar fratele Ioan i-a oprit de teamă să nu se 
resfire prea mult pe câmp în urmărirea fugarilor, iar cei din 
cetate să nu tabere asupra lor zărindu-i împrăştiați. 
Aşteptând o bucată de vreme şi văzând că duşmanul nu se 
mai arată, călugărul a trimis pe ducele Frontist la 
Gargantua, îndemnându-l să cuprindă coasta din stânga 
dealului, pentru a-l împiedica pe Picrocol să se întoarcă pe 
poarta cea mare în cetate. Ceea ce Gargantua a îndeplinit în 
grabă, trimițând într-acolo patru companii din garda lui 
Sabast; dar nici n-au atins bine creasta şi s-au întâlnit față- 
n față cu Picrocol şi cu lăncierii care îl urmau în retragere. 
Oamenii lui Gargantua s-au aruncat asupra lor lovindu-i cu 
toată puterea; dar ghiulelele şi săgețile zvârlite de pe ziduri 
le pricinuiau alor noştri pierderi grele. Văzând aceasta, 
Gargantua n-a mai zăbovit şi a pornit în ajutorul lor, bătând 
vârtos cu toate puştile acea parte a cetăţii şi silind întreaga 
oaste duşmană să se strângă în apărarea locului primejduit. 


lar călugărul, dându-şi seama că zidurile sub care se 
găsea rămăseseră fără pază şi fără apărare, s-a năpustit cu 
o mână de oameni asupra meterezelor şi le-a cuprins lesne; 
fiindcă orice oaste care izbeşte fără veste, mai multă spaimă 
stârneşte în rândurile duşmanului, decât aceea care nu se 
bizuie decât pe puterea ei. S-a ferit fratele Ioan să facă cel 
mai mic zgomot, până când toţi ai lui au ajuns pe creasta 
zidului; numai cei două sute de lăncieri au rămas în vale, 
pentru a face față oricărei împrejurări neaşteptate. 

Înfiorând întreg văzduhul de strigăte, fără a mai întâlni 
vreo împotrivire, călugărul cu cei din ceata lui se năpustiră 
asupra străjerilor din poartă omorându-i pe toți. Au deschis 
poarta şi au dat drumul în cetate celor două sute de 
lăncieri; apoi au pornit în goana mare către poarta de la 
răsărit, unde era învălmăşeala cea mare; izbind pe duşman 
din spate l-a dat peste cap. 

Cei din cetate, văzându-se copleşiți şi împresurați, de 
toate părțile, de ostaşii lui Gargantua, s-au dat prinşi în 
mâna călugărului, cerându-i îndurare. Fratele loan le-a 
poruncit să lepede armele, după care, gonindu-i din urmă, i- 
a grămădit şi i-a încuiat prin biserici, având grijă să strângă 
de peste tot crucile de lemn şi să pună pază la uşi, ca nu 
cumva vreunul să fugă. 

Deschizând poarta de la răsărit, călugărul a ieşit afară din 
cetate în ajutorul lui Gargantua. Picrocol, crezând că sunt ai 
lui, a prins curaj şi şi-a mai strâns o dată rândurile, până ce 
Gargantua a strigat: 

— Frate Ioane! Prietene! Bine-ai venit! 

Atunci, dându-şi seama că e pierdut, Picrocol a luat-o la 
goană ca un desmetic, cu toată ceata după el. Gargantua i-a 
fugărit până aproape de Vaugaudry, tăind la ei şi ucigându- 
i. Apoi a poruncit trâmbițaşilor să sune sfârşitul luptei. 


CAPITOLUL XLIX 


Cum a fugit Picrocol, ce nenorociri l-au 
ajuns şi ce-a hotărât Gargantua după 
sfârşitul luptei 


În prada deznădejdii, Picrocol a încercat să răzbată spre 
Ile-Bouchard, dar pe drum, aproape de Riviere, calul i s-a 
poticnit şi s-a rostogolit în şanţ. Cuprins de furie, Picrocol a 
tras sabia şi l-a înjunghiat. Neavând alt fugar la îndemână 
s-a repezit să încalece pe măgarul care trăgea la moară, dar 
morarii au prins de veste, l-au luat la bătaie, l-au dezbrăcat, 
sol-goluț şi i-au aruncat pe umeri în batjocură un sac 
zdrenţuit. 

Regele becisnic a plecat ca vai de el mai departe. Trecând 
gârla la Port-Huaulx, a întâlnit o babă-vrăjitoare, căreia i-a 
povestit prin ce-a trecut; iar zgripțuroaica i-a profeţit că va 
ajunge din nou rege, când vor face plopii pere şi răchita 
micşunele. De la această întâmplare nu se mai ştie ce s-a 
ales din Picrocol. Am auzit deunăzi că ar fi ziler la Lyon şi că 
e tot atât de negru la suflet ca şi altădată. Umblă serta-ferta 
şi întreabă pe unii şi pe alţii, dacă plopii vor face pere în ăst- 
an, nădăjduind ca la culesul lor să-şi redobândească 
domnia. 

După ce a curăţit locul de duşmani, Gargantua şi-a 
numărat oamenii, aflând cu bucurie că prea puţini căzuseră 
în luptă, printre care vreo câțiva din  pedestrimea 
căpitanului Tolmer. Ponocrat se alesese cu o lovitură 
zdravănă în platoşă. Gargantua a împărțit hrană ostaşilor 
pe căprarii, poruncind socotitorilor să plătească tot ce 
cumpără cu bani peşin. Ținând seama că cetatea era acum 
a lui, nu voia să pricinuiască nicăieri nicio pabugă. 
Oamenii, după ce se vor fi ospătat, să fie chemaţi în piața 
cea mare a oraşului şi să i se dea fiecăruia leafa pe-o 
jumătate de an. 


Acestea îndeplinindu-se, Gargantua a strâns resturile 
oastei lui Picrocol, cu prinții şi căpitanii în frunte, vorbindu- 
le după cum urmează: 


CAPITOLUL L 


Cuvântarea lui Gargantua către învinşi 


„Părinţii şi strămoşii noştri aşa s-au deprins şi mintea 
astfel îi povăţuia, că voind a preamări amintirea bătăliilor 
câştigate, mai bucuros înălțau prin bunătatea lor porți şi 
altare în inima potrivnicilor, decât ziduri de piatră pe 
pământurile ce le-au cuprins. Ei prețuiau mai mult 
recunoştinţa pe care dărnicia lor o sădea în cugetele vii, 
decât epitafurile fără grai, scrise pe columne, pe arcuri de 
triumf ori pe piramide, supuse măcinişului vremii şi pizmei 
oamenilor. Vă aduceți aminte de bunăvoința pe care 
înaintaşii noştri au arătat-o bretonilor, după ce i-au înfrânt 
la Saint-Aubin-du-Cormier şi când fu dărâmată cetatea 
Parthenay. Aţi aflat de asemeni, şi aflând n-aţi putut să nu 
vă minunaţi de îngăduința ce-au dovedit-o față de păgânii 
din Spania, care prădaseră, pustiiseră şi trecuseră prin foc 
şi sabie întreg țărmul Mării, de la Olonne la Thalmondois. S- 
a umplut cerul de laudele şi mulțumirile pe care părinții 
voştri şi voi înşivă i le-aţi adus, când Alfarbal, regele 
Canariei, pornit în nesățioasa lui poftă de avere să jefuiască 
ostroavele Armoricului şi toate ţinuturile vecine, a fost biruit 
într-o luptă pe apă şi prins de tatăl meu, Dumnezeu să-l 
apere şi să-l ocrotească. Oricare alt rege ori împărat, chiar 
dintre cei care se numesc pe sine creştini, l-ar fi pedepsit 
fără cruţare, azvârlindu-l în temniță şi silindu-l să se 
răscumpere cu bani grei. Tatăl meu s-a purtat cu el blând şi 
prietenos. L-a găzduit în palatul său şi, alduindu-l cu 
negrăită milostenie, i-a dat răvaş de drum şi l-a trimis acasă 
încărcat de daruri, de vorbe bune şi multe alte dovezi de 


prietenie. Ce s-a întâmplat după aceea? Reîntors în țara lui, 
Alfarbal a adunat pe toți prinții şi pe toţi dregătorii, 
arătându-le omenia de care s-a bucurat şi cerându-le sfatul, 
pentru a da în fața lumii întregi o dovadă a inimii lor 
voitoare-de-bine, drept răspuns la cinstita noastră 
bunăvoință. Într-un singur glas au hotărât să ne îmbie toate 
pământurile şi moşiile lor, întreg regatul, lăsându-ne 
puterea deplină de-a hotări asupra lor, după bunul nostru 
plac. Alfarbal însuşi s-a înapoiat curând în fruntea a nouă 
mii treizeci şi opt de corăbii încărcate, aducând cu el nu 
numai bogăţiile sale şi ale neamului său regesc, ci avutul 
mai tuturor ţărilor stăpânite de el; căci pe țărmul de unde 
pornise şi oriunde a poposit în drumul său, s-au strâns 
mulțime de oameni, aruncând în corăbii aur, argint, inele, 
giuvaeruri, mirodenii, balsamuri şi miresme, pelicani, 
maimuțe, arici şi alte vietăți. N-a rămas niciun urmaş de 
neam mai înstărit, care să nu aducă în dar ce-avea la casa 
lui mai de preț. Sosind la noi, Alfarbal s-a închinat înaintea 
tatălui meu şi a vrut să-i sărute picioarele; dar tatăl meu nu 
l-a lăsat ca astfel să se umilească, ci l-a îmbrățişat față de 
toți ca pe un prieten, iar darurile aduse nu s-a învoit să le 
primească, fiind din cale-afară de scumpe. Alfarbal s-a legat 
să-i fie rob pe viață cu întreg neamul lui, ceea ce de asemeni 
tatăl meu n-a primit, socotind că nu era lucru drept. 
Alfarbal a întocmit atunci un hrisov, prin care ne-a lăsat 
nouă toate pământurile şi întregul lui regat, dând pentru 
aceasta învoire scrisă, iscălită cu mâna lui şi întărită de 
mărturia celor îndrituiți a o face. Nici această danie n-a fost 
primită; pergamentul a fost aruncat în foc, iar tatălui meu i- 
au lăcrimat ochii de bucurie, văzând cinstea minunată şi 
cugetul drept al canarienilor. Prin vorbe potrivite şi cu grijă 
alese i-a încredințat, că purtarea lui nu era vrednică de 
atâta răsplată, iar binele pe care li-l făcuse nu prețuia mai 
mult ca podoaba unui nasture; dacă le-a arătat oarecare 


îngăduinţă, era de datoria lui s-o facă. Dar Alfarbal cu atât 
mai mult stăruia să-şi arate mulțumirea şi să-i ridice în 
slavă bunătatea. Şi sfârşitul sfârşitului care a fost? În loc de 
o răscumpărare smulsă prin silnicie, pentru care am fi 
putut să cerem de douăzeci de ori o sută de mii de scuzi 
luând ostatici pe fiii lui vârstnici, Alfarbal s-a legat singur să 
ne plătească, an de an, un tribut de două milioane, aur 
curat de douăzeci şi patru de carate, pe care ni l-a numărat, 
din primul an, fără amânare. În al doilea an, canarienii ne- 
au plătit, de bună-voia lor, douăzeci şi trei de sute de mii de 
scuzi, în al treilea, douăzeci şi şase de sute de mii, în al 
patrulea, trei milioane, şi tot astfel până când ne-am văzut 
siliți noi înşine să-i rugăm a nu se mai socoti datori cu 
nimic. Aceasta e puterea recunoştinței, căci vremea care 
şterge şi macină totul, face să crească şi să sporească fapta 
frumoasă; iar binele pe care l-ai dăruit o dată unui om cu 
mintea sănătoasă, necontenit rodeşte în sufletul lui curat şi 
în dreapta lui amintire. Nevoind, aşadar, să trec peste 
bunătatea moştenită de la străbunii mei, vă las în voia 
voastră, nesupărațţi şi stăpâni pe viaţă ca şi până acum. Mai 
mult decât atât, la plecare veţi primi fiecare simbria pe trei 
luni, ca să vă puteți reîntoarce acasă, în mijlocul alor voştri. 
Şase sute de lăncieri şi opt mii de pedestraşi vă vor însoți şi 
vă vor apăra, sub ascultarea scutierului meu Alexandru, ca 
să nu fiți cumva supăraţi pe drum de țărani. Dumnezeu să 
vă ajute! Îmi pare rău din toată inima, că Picrocol nu se află 
printre voi. L-aş fi făcut să înțeleagă, că n-am voit acest 
război; nici să-mi măresc avutul, nici să-mi sporesc 
renumele. Dar, fiindcă s-a făcut el însuşi nevăzut şi nu 
poate fi aflat nicăieri, voiesc ca regatul să rămână fiului său, 
care nevrâstnic fiind, căci n-a împlinit încă cinci ani, va sta 
sub îndrumarea şi privegherea prinților mai bătrâni şi a 
învățațţilor țării. 


Şi fiindcă regatul, lăsat în părăsire, s-ar destrăma cu totul 
dacă ar cădea pradă lăcomiei unor cârmuitori nesățioşi, 
vreau şi hotărăsc ca Ponocrat să privegheze asupra lor cu 
toate drepturile, rămânând alături de regescul prunc, până 
când acesta va fi în stare prin priceperea lui să cârmuiască 
singur țara. Socotesc, de asemeni, că a ierta cu pripită şi 
neprevăzătoare uşurinţă pe răufăcători, ar însemna să-i 
îndemnăm mai departe la jaf şi ticăloşie prin îngăduința pe 
care le-am arătat-o. Tot astfel Moise, care a fost în vremea 
lui cel mai blând dintre oameni, pedepsea cu străşnicie pe 
toţi cei din neamul lui Izrael care se răzvrăteau. Împăratul 
Iuliu Cezar, cel atât de darnic, despre care Cicero spunea că 
puterea îi dăduse bogăție ca să poată s-o împartă altora, ştia 
în mărinimia lui să ierte pe cei greşiți ajutându-i să se 
întoarcă pe calea dreaptă, dar lovea fără cruţare pe 
ațâțătorii la răscoală. Având în fața noastră aceste pilde, vă 
cerem ca înainte de plecare să ne dați pe drăgălaşul 
Marquet, care prin purtarea lui neobrăzată a fost pricina 
acestui război; apoi pe ceilalți plăcintari, care s-au făcut 
vinovaţi de a nu-l fi ţinut în frâu, şi în sfârşit pe acei 
sfetnici, căpitani şi dregători ai lui Picrocol, care l-au ațâţat, 
l-au linguşit şi l-au îndemnat să treacă dincolo de hotarele 
dreptului său pentru a tulbura liniştea noastră.” 


CAPITOLUL LI 


Cum au fost răsplătiți luptătorii după 
biruință 


Aceasta a fost cuvântarea lui Gargantua, după care i s-au 
adus toți răsculații ce-i ceruse, afară de Baltag, Ceapămică 
şi Baligsă, care, cu şase ceasuri înainte de luptă, se făcuseră 
nevăzuți, fugind val-vârtej, fără să mai privească înapoi şi 
fără să răsufle, unul până pe valea Laignal-ului, altul până 
la pasul Vyre, iar al treilea până în Longroine. Mai lipseau 


doi plăcintari, care între timp muriseră. Celorlalți nu le-a 
făcut Gargantua niciun rău, ci i-a trimis să învârtească la 
teascurile tiparniței, pe care tocmai în zilele acelea o 
pornise. Pe cei căzuți în luptă i-a îngropat cu toată cinstea 
cuvenită; pe unii în valea Noirette-i, pe ceilalți în câmpul de 
la Bruleveille. Răniții au fost adăpostiți în Spitalul cel Mare. 
Socotind pagubele pricinuite oraşului şi locuitorilor lui, le-a 
plătit pe toate cu bani numărați, după mărturia făcută sub 
jurământ de fiecare. Apoi a întărit cetatea, punând străji 
pretutindeni, pentru a feri oraşul de alte tulburări. 
Despărțindu-se de oştenii lui, a mulțumit tuturor celor 
care luaseră parte la luptă, trimițându-i să ierneze în 
taberele lor. A oprit numai pe câţiva din Legiunea de Fier, a 
X-a, precum şi pe căpitanii de steag, ducându-i laolaltă în 
faţa lui Grandgousier. La vederea lor, unchiaşul s-a bucurat 
cum nu se poate spune şi i-a adunat pe toți la un mare 
ospăț; cel mai minunat din câte s-au pomenit de pe vremea 
regelui Assur. Ridicându-se de la masă, Grandgousier a 
împărțit vitejilor întreaga zestre a sufrageriei sale, în 
greutate de opt sute de mii paisprezece bizanţi de aur: tăvi 
mari, castroane, talere întinse si talere adânci, potire, căni, 
sfeşnice, pocaluri, blide şi căldări de argint, cutii pentru 
cofeturi şi alte vase, numai de aur curat şi de argint, 
nemaipunând la socoteală pietrele nestemate, giuvaierurile 
smălțuite şi alte podoabe, preţuind prin frumusețea lor mai 
mult decât aurul şi argintul din care erau lucrate. Nu numai 
atât. A numărat în mâna fiecăruia, din visteria lui, câte 
douăsprezece sute de mii de scuzi, iar pe deasupra le-a 
dăruit pe veci (dacă nu mureau fără urmaşi) pământurile şi 
castelele vecine, după cum le era mai la îndemână. Pe 
Ponocrat l-a aşezat la Roche-Clermaud, pe Gimnast la 
Couldray, pe Eudemon la Montpensier, pe Tolmer la Rivau, 
pe Ithybol la Montsoreau, pe Acames la Cande, pe Sabast la 


Gravot, pe Alexandru la Quinquenais, pe Sofronie la Ligre şi 
aşa mai departe. 


CAPITOLUL LII 


Cum a ctitorit Gargantua mănăstirea din 
Telem pentru fratele Ioan 


Mai rămăsese nerăsplătit numai fratele Ioan. Gargantua 
voise să-l facă stareț la Seuille, dar călugărul n-a primit. I-a 
îmbiat apoi mănăstirea Bourgueil sau pe cea de la Saint- 
Florent, care i-o plăcea din ele sau pe-amândouă de-ar fi 
dorit. Fratele Ioan a răspuns însă hotărât, că nu vrea să-şi 
facă de lucru cu călugării; nici să le poarte de grijă, nici să 
le poruncească. „Cum aş putea (zicea el) să cârmuiesc pe 
alții, când nu-s în stare să mă stăpânesc nici pe mine. Dacă 
socoteşti că ţi-am fost de folos -— şi aş putea să-ți mai fiu — 
îngăduie-mi să înalt o mănăstire după gândul meu.” 

Rugămintea aceasta i-a plăcut lui Gargantua, care i-a dat 
în seamă întreg ţinutul Telemei, până la apa Loarei, cam 
două leghe depărtare de pădurea din Port-Huault; iar 
călugărul s-a legat să întemeieze o aşezare mănăstirească, 
fără asemănare în toată lumea. 

— Mai înainte de toate, a spus Gargantua, să nu ridici 
împrejurul ei ziduri de cetate, cum sunt celelalte mănăstiri, 
dinadins întărite şi de restul lumii despărțite. 

— Drept ai vorbit! Zidurile despărţitoare sunt rău- 
sfătuitoare. În ţarcul închis cu muruială se-aude numai 
mârâială; cei de dincolo de poartă, pizmă şi necaz ne poartă, 
iar noi, din chilii tânjim şi unii pe alţii ne bârfim. 

Fiindcă la unele tagme călugăreşti e obiceiul, ca de câte 
ori pătrunde în mănăstire o femeie (vorbesc despre cele 
cucernice şi ruşinoase), să se spele cu leşie locul pe unde a 
călcat, fratele Ioan a hotărât, la rându-i, ca treaba aceasta 


să se facă temeinic şi cu băgare de seamă, ori de câte ori s- 
ar strecura în mănăstire (din întâmplare) un călugăr sau o 
maică. Şi, pentru că în celelalte mănăstiri din lume toate 
trebile sunt socotite, şi orânduite de la ceas la ceas, fratele 
loan a statornicit ca în mănăstirea lui să nu fie, nicăieri, nici 
cadran, nici ornic, ci toate să se îndeplinească după nevoie 
şi la vremea lor. 

— E adevărat, a spus Gargantua, că ținând socoteala 
ceasurilor, pierzi vremea degeaba. Ce foloseşti? Nu se poate 
închipui o neghiobie mai mare decât să-ți rânduieşti viața 
după bătaia clopotului şi nu după simțul cel bun şi judecata 
minții. 

Pe vremea aceea nu se călugăreau decât femeile chioare, 
şchioape, gheboase, strâmbe, zălude, pocite sau betege, ca 
şi bărbații ologi din naştere, răpciugoşi, nerozi sau trândavi. 
( — „La drept vorbind, a spus fratele Ioan, când femeia nu-i 
nici harnică şi nici frumoasă, ce faci cu ea?” — „O trimiți la 
mănăstire”, a răspuns Gargantua. - „Să facă umbră 
pământului”, a spus călugărul.) Aşadar, s-a hotărât ca în 
mănăstirea fratelui loan să fie primiți numai bărbaţi întregi, 
zdraveni şi frumoşi, iar femeile să fie tinere, plăcute şi, mai 
ales, bine făcute. 

Fiindcă în mănăstirile de maici, bărbaţii nu puteau să 
pătrundă (decât fără voie şi pe ascuns), s-a statornicit ca în 
mănăstirea fratelui loan femeile să n-aibă drept de intrare în 
lipsa bărbaţilor, precum nici bărbaţii, dacă nu s-ar afla pe- 
acolo nicio femeie. 

Şi pentru că, atât maicile cât şi călugării, o dată intraţi în 
mănăstire, erau legați, după un an de încercare, să rămâna 
monahi şi călugărițe toată viața, s-a hotărât ca din 
mănăstirea fratelui loan, atât bărbaţii, cât şi femeile, să 
poată pleca oricând vor pofti, în plină şi desăvârşită voie. 

Şi fiindcă, îndeobşte, călugării făceau trei legăminte: de 
înfrânare, de sărăcie şi de ascultare, s-a hotărât ca în 


mănăstirea fratelui loan fiecare să-şi poată lua femeie, să 
aibă avere şi să trăiască după bunul său plac. 

Vârsta legiuită pentru a intra în mănăstire s-a statornicit 
după cum urmează: femeile de la zece la cincisprezece ani, 
bărbaţii de la doisprezece la optsprezece. 


CAPITOLUL LIII 


Cum a fost zidită şi înzestrată 
mănăstirea telemiţilor 


Pentru zidirea şi înzestrarea mănăstirii, Gargantua a dat, 
bine numărați, douăzeci şi şapte de sute şi opt mii treizeci 
de miei cu lână creață, plătiţi în fiecare an până ce întreaga 
lucrare va fi sfârşită; a mai pus la o parte, din dările de la 
Divemille, şase sate şaizeci şi nouă de mii de scuzi însoriți şi 
tot atâția înstelați. 

Pentru a întregi avutul şi gospodăria mănăstirii, i-a dăruit 
de veci douăzeci şi trei de sute nouă mii cinci sute 
paisprezece roze de aur englezeşti în scrisuri de pământ, 
fără nicio sarcină şi pe de-a întregul răscumpărate, urmând 
ca dobânzile să fie numărate în fiecare an, la poarta 
mănăstirii. A iscălit şi a întărit cu pecetea lui toate aceste 
danii. 

Mănăstirea era o zidire în şase laturi. La cele şase 
unghiuri ale ei se ridicau şase turnuri înalte şi rotunde, 
întru totul asemenea, având fiecare o grosime de şaizeci de 
paşi. 

Apa Loarei curgea pe lângă turnul numit Arctic. Spre 
răsărit se înălța turnul Calear, apoi celelalte patru: Anatol, 
Mesembrin, Hesper şi Crier. Depărtarea de la un turn la 
altul era de o sută de paşi. Clădirea întreagă avea şase 
caturi, socotind şi pivnițele. Catul al doilea era boltit ca o 
toartă de paner, iar celelalte caturi se arcuiau în brâuri de 
piatră, cioplite după chipul unor crengi de vâsc, cu 


sprâncene încondeiate deasupra ferestrelor. Acoperişul era 
din ţigle arse, îmbrăcate în cămaşă de plumb, iar sub 
marginea lui erau rânduite tot felul de chipuri bine potrivite 
şi frumos aurite. Olanele pentru scurgerea ploii, zugrăvite 
cu aur şi în albastru, erau prinse de zid între ferestre şi 
dădeau în şanțurile care purtau apa pe sub temeliile casei 
până la râu. 

Clădirea se ridica de o sută de ori mai măreață decât 
castelele din  Bonivet, Chambord sau Chantilly, căci 
cuprindea nu mai puțin de nouă mii trei sute treizeci şi 
două de locuinţe, având fiecare iatac, cămară, odaie de 
lucru, altar de rugăciune şi ieşire spre sala cea mare. 
Înăuntrul clădirii, străbătând fiecare turn, suia o scară 
răsucită în chip de melc, cu trepte tăiate în porfir, piatră 
arabă şi marmură însângerată; lungimea fiecărei trepte era 
de douăsprezece picioare, iar grosimea ei de trei degete. 
Doisprezece stâlpi sprijineau scara de la un cat la altul. 

Lumina pătrundea pe locurile de odihnă ale scării prin 
două arcade frumoase de templu vechi, care mărgineau o 
încăpere cu ferestre înalte, de aceeaşi lărgime ca şi scara. 
Treptele urcau până sub aripa acoperişului, răspunzând, de 
fiecare parte, într-o sală mare de unde se despărțeau 
celelalte odăi. 

De la turnul Arctic pornind şi până la Crier se înşirau 
rafturi mari cu felurite cărți în limba greacă, latină, ebraică, 
franceză, toscană şi spaniolă, rânduite după cuprinsul lor. 

Drept la mijloc se desfăcea o scară minunată, prin care, 
intrând de-afară, treceai pe sub o boltă largă de treizeci şi 
şase de coți. Scara era atât de cuprinzătoare, încât şase 
ostaşi înarmaţi cu sulițele în cumpănire puteau să urce, 
umăr la umăr, până în vârful ei. 

Turnul Anatol era legat de Mesembrin prin mai multe săli 
mari şi frumoase, pe care se vedeau zugrăvite fapte de vitejie 
din vremurile vechi, întâmplări deosebite şi privelişti din 


toate ținuturile lumii. De aici pornea altă scară, asemenea 
celor care coborau până pe țărmul râului. Pe uşa de la 
intrare se aflau scrise, cu slove vechi, cele ce urmează: 


CAPITOLUL LIV 


Pisania scrisă pe poarta cea mare a 
mănăstirii din Telem 


Să nu intraţi, fățarnici şi bigoți, 
Maimute rebegite, ipocriti, 

Gămani coborâtori din ostrogoți, 
Cu gât sucit şi capete de goți, 
Călugări desfrânați şi urgisiți, 
Târcovnici păduchioşi şi nărăviţi, 
Gâlcevitori, măsluitori de cărți, 
Mutaţi-vă năravu-n alte părți! 
Fapta voastră rea în grădina mea 
De s-ar oploşi, 

M-ar înăbuşi 

Şi m-ar îneca 

Fapta voastră rea. 

Să nu intraţi, clănțăi nesăţioşi, 
Jălbari şi scribi ce jăcmăniți norodul, 
Ticluitori de pâre, mincinoşi, 

Juzi ucigaşi, ce ne vânaţi cu codul 
Mai rău decât pe clinii cei râioşi, 
În ştreang, de gât să vi se strângă nodul! 
Zbieraţi aiurea, că-n această casă 
De pricini şi de certuri nu ne pasă. 
Cu pricini şi ceartă 

Nimeni nu ne ceartă, 

Vieţuim în pace; 

Numa-n voi mai zace 

Ura ce vă poartă 


Cu pricini şi ceartă. 

Să nu intraţi, voi lacomi cămâătari, 
Pleşcari de pantahuze, lipitori, 
Cotoi vicleni, mişelnici dobândari, 
Zgăârciţi îngropători de bani murdari. 
Scuipaţi-vă spurcatele comori, 

Ați supt destul, flămânzi socotitori, 
Lingăi cu matul spart şi chip pocit, 
Aici ospățul vostru s-a sfârşit! 
Faţă otrăvită 

De fiară lihnită, 

Piei din calea mea, 

Du-te, piază-rea, 

Moartea să te-nghită, 

Față otrăvită! 

Să nu intraţi, nerozi şi gugumani, 
Irozi bătrâni, zăluzi şi cârcotaşi, 
Semănători de vrajbe, bădărani 
Din ceata lui Tândală, țopârlani, 
Greci sau latini, la fel de pătimaşi 
Nici voi, râioşi, betegi şi nărăvaşi, 
Urlaţi pe câmp cu lupii răpănoşi, 
Huliţi de lume, scârnavi şi buboşi! 
Cinste şi plăcere 

Inima ne cere, 

Bună mulțumire, 

Veselă-nvoire, 

Trupuri în putere, 

Cinste şi plăcere. 

Intraţi, cinstiți şi vrednici cavaleri, 
Bine-aţi venit şi bine-aţi revenit, 
Tovarăşi buni de jocuri şi plăceri! 
În orice vreme, ca pe nişte veri, 

Pe oamenii de cinste i-am cinstit, 


Oricât au fost de mulți, i-am mulțumit, 
Glumeți şi sprinteni, veseli şi vioi, 
Prieteni multdoriți, poftiți la noi! 
Prieteni iubiti, 

Oaspeți străluciți, 

La inimă darnici, 

La pahare harnici, 

Fiți bineveniţi, 

Prieteni iubiți! 

Intraţi, toți cei ce-n lume, cu dreptate 
Cuvântul din Scripturi îl tălmăciți. 
Veţi fi păziţi la noi ca-ntr-o cetate, 
Feriţi de răzbunări şi strâmbătate 

Şi de otrava celor rătăciți. 

Aici, credința dreaptă s-o zidiți. 

Să biruiţi în pilde şi-n cuvinte 


Pe stricătorii legii cele sfinte. 

Din sfânta Scriptură, 
Dreaptă-nvăţătură 

Veniţi să vă dăm 

Şi toți să luăm 

Cuminecătură 

Din sfânta Scriptură. 

Intraţi de voie, tinere domnițe, 
Veniti la noi cu suflet liniştit, 
Sfioase şi sprințare porumbiţe, 
Frumoase doamne, nobile mlădițe, 
La han de bun renume-aţți poposit. 
Stăpânul care-aici ne-a ctitorit, 
Om milostiv şi vrednic Gospodar, 
Spre cinstea voastră ni l-a dat în dar. 
Darul dat în dar, 

Nu-i dat în zadar, 


Fiecare plată 

Culege răsplată, 
Şi se-ntoarce iar, 
Darul dat în dar. 


CAPITOLUL LV 
Cum era împărțită clădirea mănăstirii 
din Telem 


În mijlocul curții celei mari se ridica o minunată fântână 
de alabastra - trei zâne albe purtau pe brațe cornurile 
încărcate ale belşugului, iar apa le ţâşnea prin sâni, prin 
gura, prin urechi, prin ochi şi prin celelalte despicături ale 
trupului. Partea de clădire care dădea spre curtea cea mare 
era înălțată pe stâlpi groşi de casidoniu şi de porfir, 
alcătuind frumoase bolți romane, înăuntru se despărțeau 
de-a lungul mai multe săli încăpătoare, zugrăvite cu picturi 
frumoase şi împodobite cu coarne de cerb, de inorog, de 
rinocer, de hipopotam, dinţi de elefant şi alte trofee rare. 

Odăile femeilor cuprindeau aripa care se întindea de la 
turnul Arctic până la poarta Mesembrinei. Bărbaţii erau 
aşezaţi de cealaltă parte. Între cele două turnuri în fața 
iatacurilor destinate femeilor, se afla, spre desfătarea lor, 
locul de alergare al cailor numit hipodrom; apoi un teatru şi 
un şir de minunate băi, înzestrate cu toate cele de trebuinţă; 
coborai în apă pe trei trepte, iar apa avea mireasmă de mirt. 

Lângă țărmul râului se întindea o pajişte pentru jocuri, 
brăzdată de cărări, pe care se pierdeau paşii trecătorului. 
Între celelalte două turnuri mai era un loc, dinadins potrivit 
pentru bătutul mingii. Înspre partea turnului Crier se afla o 
livadă plină cu pomi de tot felul, frumos rânduiți în 
mănunchiuri de câte cinci. La capătul livezii începea un 
crâng, în care hălăduia o puzderie de vânat cu păr şi cu 
pene. Între celelalte turnuri erau aşezate ţinte pentru 


tragerea cu arcul, cu arbaleta şi cu archebuza. Cămările se 
aflau dincolo de turnul Hesperiei, la catul întâi; grajdurile, 
sub cămări; tot acolo se aflau, şoimii-vânători şi celelalte 
păsări de pradă: vultani, acvile, ulii şi ereţi, aduşi de 
departe, din Creta, din Veneţia şi din Sarmațţia, bine învățați 
de meşteri pricepuţi, să se abată peste câmp şi să aducă la 
poruncă sălbăticiunile ce le ieşeau în cale. Odăile cu cele 
trebuincioase pentru vânătoare se găseau mai departe în 
drumul spre crâng. 

Toate sălile, încăperile şi cămările aveau pereţii zugrăviți 
cu felurite chipuri, înfățişând timpurile anului. Podelele 
erau acoperite cu postav verde; aşternuturile minunat 
împodobite cu horbotă şi brodate pe mărgini cu iglița. În 
fiecare odaie se afla o oglindă de cleştar, prinsă în chenar de 
aur curat cu mărgăritare, destul de înaltă ca un om stând în 
picioare să se privească în apa ei, întreg. La capătul sălilor 
ce duceau spre odăile femeilor, se găseau bărbierii, care 
pieptănau frumos şi stropeau cu parfumuri pe bărbații 
veniți la taifas. Tot bărbierii aceia aduceau în fiecare 
dimineaţă la iatacul femeilor apă de trandafiri, de năramze 
şi de mirt, precum şi un vas de mare preţ, în care ardeau 
miresme îmbălsămate. 


CAPITOLUL LVI 


Cum erau îmbrăcați călugării şi 
călugărițele din Telem 


În primii ani de la întemeierea mănăstirii, femeile îşi 
croiau rochiile după pofta şi plăcerea lor. Apoi, la buna lor 
voie, au hotărât să se îmbrace toate la fel. 

Purtau izmenuțe roşii şi scurte, care le veneau până 
aproape de genunchi. Marginea de jos a izmenuțelor era 
împodobită cu horbotă aleasă. Calțavetele aveau aceeaşi 
culoare ca şi brățările, strângând piciorul deasupra şi 


dedesubtul genunchiului. Încălțările, botforii, condurii şi 
papucii erau de catifea roşie sau viorie, cu vârful crestat ca 
o coadă de rac. 

Sub cămaşă purtau un pieptar uşor de mătase şi un 
jupon de tafta albă, roşie sau sură; iar pe deasupra o fustă 
țesută în fire de argint, cu frumoase cusături de aur şi râuri 
împletite din beteală; după cum se arăta vremea, mai caldă 
sau mai răcoroasă, fusta era de mătase, de damasc ori de 
catifea (portocalie, verde, argintie, albastră, galbenă, roşie 
sau albă), de postav auriu, de brocart sau de horbotă. 
Rochiile, după timpurile anului, erau din pânză cu urzeală 
de aur şi ițe împletite în fire de argint; de satin roşu 
împodobit cu râuri de beteală; de tafta albă, albastră, 
neagră ori castanie; de borangic, de lânică uşoară, de catifea 
sau de satin ţesut cu fire de aur şi cusături în fel de fel de 
fețe. 

În unele zile calde de vară purtau, în loc de rochii, 
măntălute frumoase, potrivite după giuvaerurile cu care se 
găteau, ori pelerine uşoare de catifea viorie, glugă, ciucuri 
de aur cu tiv de argint şi un şnur împletit din fire aurite, 
prins la capete în copci de mărgăritare. 

larna îmbrăcau rochii de tafta, în culorile mai sus 
amintite, căptuşite cu blănuri scumpe, de râs, de vidră, de 
lutru calabrez, de zibelină şi altele. 

Mătăniile, inelele, brățările, colanurile erau alcătuite din 
pietre preţioase: rubine roşii, rubine trandafirii, diamanturi, 
safire,  smaralduri,  peruzele,  granade, agate, topaze, 
mărgăritare şi altele, de toată frumusețea. 

Podoaba capului şi-o schimbau după starea timpului: 
iarna se pieptănau ca toate celelalte femei din Franţa; 
primăvara, ca cele din Spania, vara, ca cele din Țara- 
turcească. Duminica şi sărbătorile, fără osebire, îşi 
potriveau părul după obiceiul franțuzesc, mai plăcut şi mai 
cuviincios decât toate celelalte. 


Bărbaţii erau îmbrăcaţi în felul lor. Purtau ciorapi lungi de 
lânică sau de mătase roşie, cu alb şi negru. Nădragii erau de 
catifea din aceeaşi culoare, brodați şi ferestruiți după acelaşi 
tipar. Eghileţii erau de mătase şi armătura lor de aur 
smălțuit. 

Hainele de sărbătoare erau croite din postav țesut cu aur 
şi argint, sau din catifea de culori potrivite după dorință. 
Hainele bărbăteşti erau tot atât de scumpe ca şi ale femeilor. 
Cingătoarele aveau aceeaşi culoare ca şi pieptarul; fiecare 
bărbat purta la şold o sabie frumoasă cu mâner aurit; teaca, 
îmbrăcată în catifea de culoarea nădragilor, avea vârful de 
aur. Jungherul era împodobit la fel. Scufia de catifea 
neagră, era prinsă în nasturi şi inele de aur; împodobită cu 
o pană albă şi presărată cu fluturi de aur şi cu mici 
mănunchiuri de rubine, smaralduri şi altele. 

Bărbaţii şi femeile se înțelegeau atât de bine între ei, încât 
în fiece zi se îmbrăcau la fel şi purtau podoabe 
asemănătoare. Ca să nu se întâmple vreo greşeală, câțiva 
cavaleri aveau îndatorirea să treacă în fiecare dimineaţă pe 
la odăile bărbaţilor pentru a le spune ce rochii şi ce 
giuvaeruri vor purta femeile în ziua aceea. Căci toate se 
îndeplineau după dorința femeilor. 

Să nu vă închipuiți însă că unii sau altele pierdeau prea 
multă vreme cu îmbrăcatul acelor veşminte atât de bogate. 
Cămăraşii le pregăteau gătelile în fiecare dimineață, iar o 
seamă de fete-în-casă fuseseră atât de bine învăţate, încât 
într-o clipă femeile ieşeau îmbrăcate din cap până-n 
picioare. 

Pentru pregătirea acelor veşminte şi găteli, se aflau în 
jurul pădurii din Telem mai multe acareturi înşirate pe vreo 
jumătate de leghe, unde se ţineau giuvaergiii, şlefuitorii de 
nestemate, ceaprazarii, croitorii, țesătorii de postavuri, de 
catifea, de covoare şi de velințe; fiecare era priceput în 


meşteşugul lui şi toți lucrau pentru fraţii şi surorile 
mănăstirii. 

Seniorul din Naziclet le punea la îndemână ştofele, 
căptuşelile şi celelalte podoabe, iar în fiece an şapte corăbii 
se întorceau din ostroavele Perlate şi Canibale, încărcate cu 
drugi de aur, mătăsuri, mărgăritare şi alte mărfuri de preț. 
Când giuvaerurile începeau să îmbătrânească şi îşi pierdeau 
strălucirea, le dădeau unui cocoş frumos să le înghită, şi 
ieşeau din el, cu găinațul o dată, mai strălucitoare decât 


înainte. 
CAPITOLUL LVII 


Cum trăiau telemiții în mănăstirea lor 


Viaţa în mănăstire nu era supusă nici unor legi, rânduieli 
ori porunci, întrucât fiecare trăia după voia lui nestingherită 
şi după bunul lui plac. Se ridica din aşternut când se sătura 
de somn, bea, mânca, îşi vedea de treburi, şi se culca din 
nou, cum şi când găsea de cuviință. Nimeni nu-l trezea, 
nimeni nu-i poruncea să se aşeze la masă ori să se scoale; 
nicio silă şi nicio constrângere nu-l zorea. Aşa hotărâse 
Gargantua. Întreaga lege a mănăstirii se cuprindea în aceste 
patru cuvinte: 

FĂ CE-I PLACE! 

Oamenii liberi şi de neam bun, doritori de plăcută 
însoţire, au din firea lor înclinări cuminţi şi cuviincioase, 
ferindu-se de orice rele deprinderi; dar atunci când sunt 
supuşi prin silnicie să sufere umilințele robiei, ei pierd 
râvna de a trăi în cinste, căutând să sfărâme jugul ce-i 
apasă. Căci aşa ne-a fost dat: să ne ispitească lucrurile 
oprite şi să poftim a face ceea ce nu ne e îngăduit. 

Lăsaţi în voia lor, telemiții se împăcau între ei atât de 
bine, încât, dacă unul singur arăta o dorinţă, toţi ceilalți se 
grăbeau a-i face pe plac. Era de ajuns ca oricare din ei să 


spună: - „Hai să bem!” şi toți se apucau de băut. Dacă altul 
zicea: — „Hai să jucăm!”, toți veneau să joace. — „Hai să ne 
plimbăm în pădure!”, toți porneau la plimbare. Când ieşeau 
la vânătoare, femeile călăreau pe cai buiestraşi, frumos 
înşeuațţi, ţinând în pumnul lor mic, înmănuşat, un uliu ori 
un erete; bărbații purtau şoimii. 

Erau toți deprinşi numai în cele alese; nu se afla printre ei 
niciunul care să nu ştie a citi, a scrie şi a cânta din cele mai 
plăcute instrumente; fiecare vorbea cinci-şase limbi, 
pricepându-se să alcătuiască povestiri şi să potrivească 
stihuri. 

Nu se mai pomeniseră nicicând cavaleri atât de viteji şi 
atât de chipeşi, mai îndemânatici şi mai iscusiți în mânuirea 
armelor, călare şi pe jos. Niciodată nu se văzuseră femei mai 
curate, mai drăgălaşe, mai puţin mofturoase şi mai meştere 
la lucrul mâinilor, la cusut sau orice altă îndeletnicire 
potrivită unei femei cinstite şi stăpână pe voia ei. 

De aceea, când se întâmpla ca vreun tânăr din cuprinsul 
mănăstirii, fie la îndemnul părinţilor, fie din altă pricină, să 
părăsească într-o bună zi aşezările Telemei, de foarte multe 
ori lua cu sine pe femeia căreia îi fusese prieten credincios şi 
se însura cu ea; şi după cum la Telem, în mănăstire, 
trăiseră cu credinţă şi prietenie unul față de altul, tot astfel 
rămâneau şi în căsnicie uniți până la sfârşitul vieţii lor, ca şi 
în ziua cea dintâi în care s-au luat. 

N-as vrea acum să uit a vă împărtăşi prevestirea ce s-a 
găsit la temelia mănăstirii, scrisă pe o tablă mare de aramă. 
Stihurile ei sunau astfel: 


CAPITOLUL LVIII 
Profetia găsită la temelia mănăstirii 
telemiți lor 


Sărmani muritori ce norocul râvniți, 

Cu inimă tare cuvântu-mi primiţi. 

De e cu putință ca omul, văzând 
Mulțimea de stele pe cer luminând, 

În cartea cu semne să ştie-a citi, 

Puţind să ghicească ce vremi vor veni, 
De-l poartă cu gândul ştiinţa cerească 

A veacului taină din timp s-o cunoască, 
Şi-apoi să despice cu minte-nțeleaptă 

Ce soartă în drumul vieții-l aşteaptă, 

Voi spune eu însumi, cui vrea să m-asculte, 
Că-n iarna aceasta — şi nu-n zile multe — 
Pe locul în care ursita ne paşte, 

Un alt soi de oameni curând, se vor naşte; 
Sătui de şedere, stricați de tânjală, 
Stârni-vor de-a dreptul şi fără sfială, 

În lumea întreagă, de sus până. jos, 
Mânie şi ceartă şi gând duşmănos. 

Iar cei ce prealesne le-or da ascultare, 
Oricât va fi-n urmă osânda de mare, 
Prieteni şi rude porni-vor grămadă, 
Morţiş să se-nfrunte cu hulă şi sfadă. 
Uita-va ruşinea copilul semeț, 

În bunul lui tată lovind cu dispreț. 

Iar când fi-va ceasul să cadă sus-puşii, 
Porni-vor la luptă cumplită supușii. 

Nici semn de cinstire, nici loc după nume 
Ci toți vor fi una, o singură lume, 

Şi vrând fiecare destinul să-şi schimbe, 
Pe culmi să se-nalțe şi-n văi să se plimbe, 
Va fi atât umblet şi-atâta-mbrânceală, 
Atâta mişcare şi-atâta-mbulzeală, 

Cum alta mai mare n-a fost, nici nu este 
Minune cuprinsă-n a lumii poveste. 


Vedea-vor puzderii de oameni vestiți 

În anii lor tineri de pofte-mboldiţi, 
Gustând din plăcerea vieții cu jind, 
Murind fără vreme şi-n goană trăind. 

Şi toți laolaltă, bocind în litanii, 

Porniţi spre gâlceavă şi roşi de zâzanii, 
Veni-vor să umple, haini şi pizmaşi, 
Văzduhul de glasuri, pământul de paşi. 
Găsi-vor crezare cei răi şi netrebnici 
Aceeaşi cinstire ca oamenii vrednici, 

Şi toate vor merge pieziş, fără rost, 

Aşa cum le-ndrumă, de-a valma, cel prost, 
Când prăul ajunge înalt dregător; 

Potop de ruşine atotstricător! 

Potop, spus-am bine, căci reaua-ntocmire 
Va merge-nainte şi fără oprire, 

Precum nici pământul robit n-o să scape, 
Decât năpădindu-l noianul de ape. 
Zadarnic lupta-vor voinicii-oțeliți 
Vâltoarea-i va duce, în val înveliți. 

Pe bună dreptate, căci inima lor, 
Ce-acum se cufundă, cu mult prea uşor 
Sărmanele vite punea să le taie, 
Vărsând sânge proaspăt, spurcând măruntaie, 
Şi nu pentru jertfe pe-altare cereşti, 

Ci pentru flămânde nevoi pământeşti. 
Aşa veți pricepe, cu duhul gândirii, 

Cum toate se-aşază în cumpăna firii, 

Ce dor de odihnă din hău va pătrunde, 
În larma nebună-a drăciei rotunde. 

Iar cei ce pământu-l cuprind, înrăiti, 

Cu mâna lor strânsă, stăpânii zgăârciți, 
De teamă de-a-l pierde, veni-vor cu lege 
Să-l țină-n robie şi-n lanţuri să-l lege. 


Şi iată că robul va fi mântuit, 

De-acela ce însuşi cândva l-a zidit. 

Iar soarele tânăr, în volbura mare, 

Pe valuri apune şi nu mai răsare. 

O grea-ntunecime purcede să crească, 
Cu mult mai grozavă ca noaptea firească. 
Pământul se-afundă în beznă deplină, 
O temniță-adâncă şi fără lumină, 
Lipsită de viață, ca-ntinsa pustie! 
C-un ceas mai-nainte de-această urgie, 
Veni-va pe lume un semn lămurit: 

Un groaznic cutremur, cu mult mai cumplit 
Ca-n ziua când Etna, uriaşul vulcan, 
În luptă trântise pe-un fiu de Titan. 

Va fi un răsunet ca-n clipa aceia 

Când grecul Tufeos în Iramineia 

Lovit ca de trăsnet de-un zeu nevăzut, 
Cu munţii de-a valma în mare-a căzut. 
O altă-ntocmire, născută deodată, 

Va pune-n mişcare o lume schimbată, 
Şi-n starea cea nouă, stăpânii-nvechiți 
Cu alții mai vrednici vor fi-nlocuiți. 
Atunci va să vie o vreme mai bună, 
Grozavei primejdii un capăt să-i pună, 
Iar apele toate, de care-am vorbit, 
Curând se vor trage în vad liniştit, 
Apoi, fără veste, țâşni-va din zare, 
Umplând tot văzduhul, o flacără mare! 
Veni-va pe ape o undă fierbinte 

Şi iar va fi totul la fel ca-nainte, 
Cumplita-ncercare ce-n lume-a trecut 
Lăsa-va pământul cel bun renăscut. 
Belşugul prielnic va prinde să crească 
Prisos de bucate şi mană cerească, 


Răsplată cinstită şi roade-mplinite; 

Iar unele locuri, de-or fi mai lipsite, 

Aşa e-ntocmită întreaga lucrare, 

Să-şi poarte destinul menit, fiecare. 

E bună-ntocmirea. 

Iar lumea cinsteşte 

Pe cel ce, spre țintă mergând, stăruieşte! 


Ascultând aceste stihuri, Gargantua le-a spus celor de 
față, oftând adânc: 

— Prigoniți au fost totdeauna cei cu dreaptă credință. 
Fericit va fi însă acela care nu se va înfricoşa, ci, fără să fie 
ispitit de plăcerile trupului, se va îndrepta spre limanul 
mântuirii. 

Călugărul a întrebat: 

— După înțelegerea voastră, ce-ar putea să însemne 
această prevestire? 

— Ce-ar putea să însemne, a răspuns Gargantua, decât 
lupta şi biruința sfintei dreptăți? 

— Pedeapsa cuviosului Goderan să mă ajungă, dar eu 
cred altminteri. Am recunoscut în aceste stihuri felul de a 
scrie al prorocului Merlin; puteţi să-i tălmăciţi şi să-i 
răstălmăciți scrisul cu pilde câte veţi voi; în ceea ce mă 
priveşte, am înțeles că zugrăveşte în vorbe ocolite jocul cu 
mingea, care se cheamă oină. 

Dezbinatorii de oameni sunt cei care strâng de o parte şi 
de alta cele două tabere ale jocului; cei care joacă în aceeaşi 
tabără sunt prieteni, iar după ce au sfârşit jocul, intră alții 
în locul lor. Se feresc toți deopotrivă să nu fie loviți. Drăcia 
rotundă e mingea cu care joacă, croită din piele de vițel şi 
umplută cu câlți. Apele sunt năduseala jucătorilor. Încetând 
jocul, se hodinesc toți la un foc mare şi îşi schimbă 


cămăşile; după care petrec şi beau cu voioşie, mai ales cei 
care au câştigat. Poftă bună! 


CARTEA A DOUA 


PANTAGRUEL REGELE DIPSOZILOR ÎNFĂȚIŞAT AŞA 
CUM A FOST CU FAPTELE ŞI ISPRĂVILE LUI 
ÎNFRICOŞATE DE FIE-IERTATUL ALCOFRIBAS 
ABSTRĂGĂTOR DE CHINTESENȚĂ 


Dizen 


ALCĂTUIT DE MEŞTERUL HUGES SALEL ÎN CINSTEA 
SCRIITORULUI ACESTEI CĂRȚI - 


Dacă-mpletind folos şi desfătare, 
Un scriitor de toţi e lăudat, 

Nu te-ndoi, vei fi la cinste mare; 
De-aceasta poți să fii încredințat, 
Căci scrisul tău, pe glumă-ntemeiat, 
Bogate-nvăţături ne-a dăruit, 

Ca-n vremuri, înțeleptul Democrit 
Râzând de întâmplările-omeneşti. 
Tu stăruie, şi fi-vei răsplătit, 

De nu aici, în lumile cereşti. 


TRĂIASCĂ TOŢI BUNI UCENICI AI MARELUI 
PANTAGRUEL! 


CUVÂNTUL ÎNAINTE AL 
SCRIITORULUI 


Prealuminaţi şi preadestoinici luptători, cavaleri, gentilomi 
şi aşa mai departe, care bucuros vă dedați plăcutelor şi 
cuviincioaselor îndeletniciri de tot felul, văzut-ați, citit-ați şi 
învățat-ați pe de rost frumoasele şi bogatele cronici despre 
grozavul uriaş Gargantua; şi ca nişte buni creştini ce vă 
aflaţi, crezut-aţi în ele aidoma ca-n cuvântul Bibliei şi-al 
Sfintelor Scripturi. Petrecându-vă timpul vostru de răgaz cu 
cinstitele jupânite şi jupânese, multe din întâmplările 
însemnate în acea carte le-aţi povestit, de câte ori altceva mai 
bun n-aveaţi a le spune; lucru pentru care vrednici sunteți de 
laudă şi de neistovită amintire. 

Gândul meu a fost că fiecare dintre dumneavoastră, lăsând 
la o parte orice trebi, să nu-şi mai bată capul cu ele, ci uitând 
necazurile, să folosească fără altă grijă sau împiedicare toate 
ceasurile din zi cu cititul acelor pagini până va ajunge a le şti 
pe dinafară în aşa fel, că dacă meşteşugul tiparului s-ar 
pierde, sau toate câte au fost scrise s-ar irosi, să poată a o da 
drept învățătură copiilor şi moştenire celor ce vor veni după el, 
trecând-o astfel din mână în mână, ca pe-o ştiinţă de taină; 
căci din cuprinsul ei mai mult folos vor culege, decât îşi 
închipuiesc toți acei lăudăroşi, înfoiați şi scorțoşi, care nu 
pricep dintr-o glumă nici cât moş-Greblă din Institutele lui 
Justinian. 

Cunoscut-am sumedenie de mari şi puternici seniori, aflați 
la vânătoare de fiare sau la pândă de rațe, care văzând că 
salbătăciunea s-a pierdut în hățiş sau eretele nu s-a ridicat 
destul de grabnic să apuce prada, se mâniau foarte, după 
cum lesne vă puteți închipui, şi nu le trecea supărarea decât 
citind din carte faptele fără de seamăn ale sus-amintitului 
Gargantua. 


Mai ştiu pe alții (şi vă poftesc să credeţi că nu-s basme) mai 
ştiu pe alţii, care suferind cumplit de măsele, după ce au 
cheltuit fără folos o avere întreagă cu felcerii, s-au tămăduit 
înfăşurând într-o cârpă curată acele cronici, şi punându-le 
fierbinţi pe partea dureroasă, cu oblojeală de muştar şi puțin 
praf de rugăciune. 

Ce să vă mai spun despre bieții bolnavi de sfrinţie ori de 
podagră? De câte ori nu i-am privit în ceasul lor din urmă, 
unşi cu sfântul mir şi parcă umjlați cu țeava? Fața lor 
strălucea ca broasca uşii; făceau spume la gură ca nişte vieri 
prinşi în capcană şi încolțiți de copoi, iar dinții le clănțăneau 
asemeni clapelor de orgă când încep să cânte. Ce puteau să 
mai aştepte, sărmanii? Altă mângâiere n-aveau în clipa 
aceea, decât să asculte câteva citiri din cartea mai sus- 
pomenită. Am auzit pe mulţi jurându-se, cu un picior în 
groapă, că simțeau tot atâta uşurare, ca o femeie în durerile 
Jfacerii când îi citeşti din viața sfintei Margareta, îndrăzneşte 
cineva să spună, că e un lucru de nimic? Pun rămăşag pe-o 
burtă de vin că nu-mi veți putea numi altă carte, în orice limbă 
ar fi scrisă şi despre orice ştiinţă ar vorbi, care să aibă 
aceleaşi însuşiri şi să dovedească aceeaşi putere. Nu, cinstite 
fete, nu! E fără asemănare, una singură şi neîntrecută! O 
spun sus şi tare: puteți să mă ardeți pe rug, că nu-mi iau 
înapoi vorba. lar cei care altfel spun, sunt nişte coțcari, 
potlogari, înşelători, amăgitori, măsluitori, şi nimic altceva. E 
drept, că s-au mai tipărit vreo câteva cărți de mare preț, 
înzestrate cu anumite însuşiri tainice, cum ar fi Bucăgroasă, 
Orlando-furiosul, Robert Diavolul, Fierabras, Vilhelm-fără- 
frică, Huon Bordelezul, Montevielle şi Babarada77, dar nu se 
pot asemăna cu aceea despre care am amintit. Oamenii au 


77 Bucăgroasă şi Babarada - Personaje fictive ale altor romane 
cavalereşti. Montevielle, de fapt Mandeville, cunoscut autor al unor 
istorisiri de călătorie. 


ajuns să se încredințeze singuri despre folosul şi rodnicia 
acestor cronici garganteşti, iar tipografii au vândut în răstimp 
de două luni mai multe din ele decât se vor cere cele patru 
Evanghelii, de azi în nouă ani. 

Dorind, aşadar, preaplecata dumneavoastră slugă, să vă 
sporesc din parte-mi clipele de plăcut răgaz, vă dăruiesc aci- 
de-față o altă carte, plămădită din acelaşi aluat, poate mai 
cumpănită şi mai vrednică de crezare decât cealaltă. Şi să nu 
ziceți (de nu vreţi să cădeţi dinadins în greşală) că aş vorbi 
despre scrisul meu precum evreii despre Legea lor. Eu sunt 
născut într-o altă zodie. 

Nu mi s-a întâmplat nici să mint, nici să încerc a vă 
încredința despre lucruri  neîntemeiate. Agentes et 
consentientes78 Cine nu are cugetul curat, nu are nimic. Cum 
spune în Apocalips, sfântul Ioan Evanghelistul: Quod 
vidimus testamur. (Mărturisesc ce-am văzut!). 

Vă voi povesti, aşadar, grozavele fapte şi marile isprăvi ale 
acelui Pantagruel, căruia i-am fost slujitor de când am ieşit 
din pruncie şi până în zilele noastre, când m-am întors la 
coada vacii, să văd câte rude mi-au mai rămas în viață. Şi ca 
să pun capăt acestui cuvânt-premergător, zic: Blestemat să 
fiu si o mie de diavoli să mi se bage în suflet şi în oase, în 
pipotă şi în rărunchi, de voi rosti un singur neadevăr de-a 
lungul acestei povestiri; iar pe voi aşijderea, focul sfântului 
Anton să vă ardă, ducă-se pe pustii să vă apuce, buba 
neagră să vă roadă, damblaua să vă lovească, un coş în 
şezut să vă iasă (subțire ca firul de păr şi iute ca argintul-viu), 
în genune de foc şi pucioasă, ca Sodoma şi Gomora să vă 
prăbuyşiţi, de veţi pune la îndoială cele scrise în paginile care 
urmează. 


78 Cei ce făptuiesc şi cred (lat.). 


DIZEN 
SCRIS DE CURÂND ÎN CINSTEA DUHULUI VESEL AL 
SCRIITORULUI CĂRȚII ACESTEIA 


Cinci sute de dizene şi rondeluri, 

Şi alte stihuri, cel puţin o mie, 
Încondeiate în alese feluri, 

Marot şi Saint-Gelais de-ar sta să scrie, 
Plătiți şi răsplătiți cu dărnicie, 
Încununaţi de zânele-Oreade 

Şi celelalte Nimfe şi Driade, 

N-ar prididi, nici ei, nici Saint-Alais, 

Să preamărească-n ode şi-n balade 

Pe micul şi-nvățatul Rabelais. 


CAPITOLUL I 


Despre obârşia şi vechimea neamului 
marelui Pantagruel 


Nu va fi vreme cheltuită degeaba, şi nici lucru fără folos, 
întrucât ne aflăm laolaltă, să vă amintesc vechea obârşie şi 
spița cea dintâi din care se trage bunul nostru Pantagruel. 
Căci după câte ştiu, aşa pornesc cu povestirea lor toți 
cronicarii cei mari, nu numai grecii, arabii şi băştinaşii, ci 
înşişi scriitorii sfintei Evanghelii, ca Luca şi Matei. 

Cuvine-se de aceea să ştiţi, că la începuturile lumii 
(vorbesc despre cele întâmplate demult, sunt de-atunci de 
patruzeci de ori câte patruzeci de nopți, dacă stăm să 
socotim ca vechii druizi”9) - după ce Abel a fost ucis de 


79 Vechii gali (ai căror preoți erau druizii) „măsoară toate răstimpurile nu 
cu numărul zilelor, ci cu al nopţilor; zilele de naştere, începutul lunilor 


fratele său Cain, pământul stropit cu sângele celui drept, 
din sânul lui a zămislit şi rod bogat ne-a dăruit; mai cu 
seamă moşmoane, rămânând de pomină acel an, în care 
moşmoanele crescuseră atât de mari, că numai trei tufe 
laolaltă făceau cât o livadă, în anul acela, martie a căzut 
afară din post, iar toamna a început la mijlocul lui mai în 
octombrie (sau poate în septembrie, căci n-aş dori să mă 
înşel) s-a pomenit acea săptămână năzdrăvană, în care, din 
pricina bisextilelor încălecate, a fost joi de trei ori. Soarele s- 
a aplecat puțin spre dreapta, luna s-a abătut din drumul ei 
cu mai bine de zece coți, iar stelele zise mişcătoare au prins 
să se fugărească pe bolta cerului în aşa fel, că Pleiada 
mijlocie, părăsindu-şi suratele, a luat-o pieziş spre echinox, 
pe când steaua numită Espi s-a despărţit de Fecioară, 
pătrunzând în aria Cumpenei. Acestea sunt nepotriviri atât 
de grozave şi întâmplări atât de încurcate, încât astrologii n- 
au cutezat să se atingă de ele. Niciunul n-avea degete atât 
de lungi ca să se-apuce să descurce, din depărtare, ițele. 

Nici nu vă puteţi închipui, cu câtă poftă s-au apucat 
oamenii să mănânce moşmoane; atât erau de frumoase la 
înfăţişare şi de plăcute la gust. Dar aşa după cum Noe, omul 
sfânt (a cărui amintire veşnic vom slăvi-o), sădind mai întâi 
vița de vie (de unde culegem sucul dumnezeiesc, dulce ca 
nectarul şi nespus de vesel, căruia i s-a dat numele de vin), 
necunoscând puterea băuturii a întrecut măsura, tot astfel 
bărbaţii şi femeile din vremea lui, înfruptându-se cu nesat 
din poama plină şi gustoasă care atât le plăcea, multe au 
avut de pătimit şi cu multe beteşuguri s-au ales. 


şi al anilor le socotesc astfel încât ziua să înceapă cu noaptea” (Cezar, 
Gal. VI,18). 


Unora le-a crescut pântecele: ventrem omnipotentem,80 
dând la iveală o burtă cât un poloboc. Aceştia au fost 
oameni cumsecade şi buni prieteni de petrecere. Din neamul 
lor se trage Marţea grasă şi Lăsatul secului. 

Altora li s-a umflat spinarea, ajungând toţi atât de 
gheboşi, încât li s-au dat tot felul de porecle, ca 
Traistănspate, Cocoşilă, Muşuroi şi altele; din aceştia ne-au 
mai rămas destui, de toate tagmele, bărbaţi şi femei. Din 
spița lor s-a născut Esop, ale cărui frumoase pilduiri le 
cunoaşteţi. 

Altora li s-au lungit picioarele, de-ai fi zis că sunt berze, 
cocostârci sau nişte călători pe catalige; în cărțile de citire 
ale şcolarilor poartă numele de iambi. 

Altora li s-a umflat nasul, ajungând să semene cu ţeava 
cazanului de fiert rachiu: aveau un nas lucitor şi strălucitor 
de bube, presărat din belşug cu coşuri stacojii; înmugurit, 
smălțuit şi cu mărgele roşii tivit. Nas ca acela puteți vedea 
oricând doriți la canonicul Panzoult sau la felcerul din 
Angers, căruia îi mai spune şi Piciordelemn. Prea puţini din 
neamul acestora au gustat apă de fântână, fiind obişnuiţi a- 
şi uda gâtlejul numai cu zeamă septembrală, de butuc. 
Ovidiu-Nazone din sămânța aceasta s-a prăsit, ca şi toți 
aceia despre care s-a scris: Ne reminiscaris8l. 

Altora li s-au lățit urechile, crescând atât de mari, că 
dintr-una îşi făceau surtuc, nădragi şi scurteică, iar pe 
cealaltă o azvârleau peste umăr în chip de mantie 
spaniolească. Zice-se că unii coborâtori din neamul acestora 


80 Pântece atotputernic, în loc de: Patrem omnipotentem - Tată 
atotputernic (lat.) — (Crezul). 


81 Să nu-ți aduci aminte (lat.), gluma se bazează pe rostirea identică, în 
limba franceză, a cuvîntului ne din acest citat biblic şi a lui nez - nas, 
din cognomenul Naso al poetului latin. 


s-ar mai afla în Ţara Burbonilor, de unde a rămas şi vorba 
aceea: urechi de burbon! 

Altora le-a crescut trupul întreg, în înălțime, dând naştere 
uriaşilor din care se trage Pantagruel. Cel dintâi a fost 
Calbrot, din care s-a născut Sarabrot; din care s-a născut 
Faribrot; din care s-a născut Hurtali, marele mâncător de 
cioite, cel ce-a domnit pe vremea potopului; 

din care s-a născut Nembrot; 

din care s-a născut Atlas, cel ce ţinea pe umerii lui cerul, 
să nu cadă; 

din care s-a născut Goliat; 

din care s-a născut Erix, cel ce-a jucat mai întâi în zaruri; 

din care s-a născut Titu; 

din care s-a născut Erion; 

din care s-a născut Polifem; 

din care s-a născut Cacius; 

din care s-a născut Etion, cel ce s-a îmbolnăvit mai întâi 
de pojar, fiindcă n-a pus vinul să se răcească; 

din care s-a născut Encelad; 

din care s-a născut Ceea; 

din care s-a născut Typhoe; 

din care s-a născut Aloe; 

din care s-a născut Anete; 

din care s-a născut Qeogh; 

din care s-a născut Briareu, cel cu o sută de mâini; 

din care s-a născut Porfirios; 

din care s-a născut Adamastor; 

din care s-a născut Anteu; 

din care s-a născut Agatho; 

din care s-a născut Por, împotriva căruia a purtat război 
Alexandru cel Mare; 

din care s-a născut Aiantus; 

din care s-a născut Gabara, cel ce ne-a învățat să bem cu 
hurta; 


din care s-a născut Goliat Filistinul; 

din care s-a născut Ofot, care avea nasul frumos, fiindcă 
bea cu balerca; 

din care s-a născut Aratheu; 

din care s-a născut Oromedon; 

din care s-a născut Gemagog, cel ce-a născocit botforii cu 
vârful răsfrânt în sus; 

din care s-a născut Sisif; 

din care s-au născut Titanii, părinţii lui Hercul; 

din care s-a născut Enay, cel ce curăță mâinile de negi; 

din care s-a născut Fierabras, cel ce-a fost biruit 

de Olivier, pair al Franței şi soțul de luptă al lui Roland; 

din care s-a născut Morguan, cel dintâi care a jucat în 
zaruri cu ochelarii; 

din care s-a născut Fracasus, cel pomenit în cronica lui 
Merlin Coceaie; 

din care s-a născut Prindemuşte, cel ce ne-a învățat cum 
să afumăm limbile de bou în hornul sobei, fiindcă până la el 
oamenii le puneau la sărat, ca pe şunci; 

din care s-a născut Bolivorax; 

din care s-a născut Longis; 

din care s-a născut Roadefân; 

din care s-a născut Batefier; 

din care s-a născut Înghitevânt; 

din care s-a născut Bubădulce, născocitorul butelcilor; 

din care s-a născut Mirlangu; 

din care s-a născut Galafru; 

din care s-a născut Roboast; 

din care s-a născut Sortibrant din Conimbru; 

din care s-a născut Brayer, cel ce-a fost biruit de Ogier 
Danezul, pair al Franței; 

din care s-a născut Mabrun; 

din care s-a născut Fotanon; 

din care s-a născut Hachelbac; 


din care s-a născut Prăsilă; 

din care s-a născut Grandgousier; 

din care s-a născut Gargantua; 

din care s-a născut stăpânul meu, Pantagruel. 

Ştiu bine că citind aceste rânduri veți fi cuprinşi de-o 
îndoială, pe care o socotesc întemeiată. Vă întrebaţi, 
desigur, cum e cu putință să fi fost astfel, de vreme ce în 
grozăvia potopului au pierit toți oamenii, afară de Noe şi de 
cei şapte pe care i-a luat cu el în corabie, şi printre care 
despre acel Hurtali nu se pomeneşte? Întrebarea îşi are 
rostul ei, dar răspunsul cred că vă va mulțumi; iar dacă nu, 
înseamnă că n-am mintea destul de bine smolită. Şi fiindcă, 
ce-i drept, n-am apucat acele vremuri pentru a vă spune ce- 
am văzut cu ochii, mă voi întemeia pe mărturia 
masorețilors?, iscusiți tălmăcitori ai scripturilor evreieşti, 
care spun că Hurtali, într-adevăr, nu se afla în arca lui Noe 
(unde nici n-ar fi încăput pe cât era de uriaş), ci s-a suit pe 
ea călare, cu picioarele răscrăcărate, cum gonesc în loc 
copiii pe caii lor de lemn. (Sau ca marele-trâmbițaş, care a 
sunat din corn începerea bătăliei de la Marignan şi a pierit 
călare pe-o bombardieră; fugarul cu nasul cel mai bine 
cumpănit din câţi a pomenit lumea.) 

În felul acesta Hurtali, al doilea după Dumnezeu, a 
mântuit corabia din volbura apelor, făcându-i vânt cu 
piciorul şi îndreptând-o, când într-o parte, când în alta, cum 
ar fi purtat-o din cârmă. Cei din corabie l-au hrănit cu 
îndestulare prin deschizătura unui horn, dovedindu-se 
recunoscători pentru bunul ajutor ce li-l dădea. Din când în 
când, veneau să stea cu el de vorbă, ca odinioară 


82 Masoreţi — comentatori ebraici ai Bibliei. 


Icaromenip83 cu Jupiter, dacă aveți timp să-l credeţi pe 
Lucian. 

Lămuritu-v-ați acum? Daţi pe gât o duşcă de vin (fără apă) 
iar dacă veţi pune la îndoială ce v-am spus, paguba va fi a 
dumneavoastră. 


CAPITOLUL II 


Despre naşterea preatemutului 
Pantagruel 


La vârsta de patru sute patruzeci şi şapte de ani împliniți, 
Gargantua a avut parte de un fiu, pe care i l-a născut 
nevastă-sa, Badebec, fata regelui amoruțţilor din Utopia; dar 
femeia a murit în durerile facerii. Pruncul era atât de mare 
şi de greu, cum nu se mai pomenise, încât n-a putut să vie 
pe lume, fără să nu curme viața maicii sale. 

Acum, pentru a înțelege de ce i s-a dat la botez numele pe 
care îl poartă, se cuvine să aflaţi, că în anul acela a domnit 
o secetă atât de amarnică prin ţinuturile Africii, încât 
treizeci şi şase de luni, trei săptămâni, patru zile, 
treisprezece ceaiuri, ba chiar mai mult, n-a căzut un strop 
de ploaie; iar arşița soarelui era atât de fierbinte, că tot 
pământul rămăsese pustiu. 

Nici în vremea prorocului Ilie nu bântuise un pojar atât de 
cumplit. Copacii pierduseră veşmântul frunzelor, cât despre 
flori, nici nu mai amintim. Păşunile rămăseseră fără un fir 
de iarbă, râurile secaseră, fântânile se istoviseră, peştii 
lipsiți de apa vieţii lor se zbăteau pe uscat şi urlau cumplit, 
păsările însetate cădeau din văzduh ca plumbul, lupii, 


83 Icaromenip, lucrare a scriitorului grec Lucian din Samosate (125 — 
190 e.n.). 


vulpile, cerbii, mistreţii, ciutele, iepurii, nevăstuicile, dihorii, 
bursucii şi celelalte sălbăticiuni piereau pe câmp, cu dinții 
rânjiți. 

Cât despre oameni, ți se rupea inima văzându-i cum 
scoteau limba de-un cot, ca nişte ogari după şapte ceasuri 
de goană la vânătoare. Unii se aruncau în fântână, alţii se 
culcau sub burta vacii, căutând un petic de umbră. (Pe toți 
aceştia, Homer i-a numit alibanți, adică: uscături.) 

De-a lungul şi de-a latul pământului nu se mai zărea 
mişcând ţipenie de om. Le plângeai de milă bietelor 
viețuitoare, cum dădeau din colț în colț, încercând să-şi 
astâmpere setea. Cu multă anevoinţă a fost pusă la fereală 
apa sfințită din biserică. Poruncile date de sfatul cardinalilor 
şi de sfântul-părinte au fost păzite cu străşnicie şi nimeni 
nu cuteza să soarbă din agheasmă mai mult de o 
înghițitură. De-aţi fi ajuns până în fața altarului, aţi fi văzut 
de-a valma, unii peste alții, douăzeci de însetoşați, 
îmbulzindu-se în jurul aghesmătarului şi căscând ciocurile 
să nu piardă nicio picătură. Fericiți au fost aceia care în 
anul acela au putut să stea la răcoare, în pivniță, la umbra 
butoiului. 

În acest fel ne-au lămurit filosofii, pentru ce apa de mare e 
sărată. Lăsând adică, în vremea aceea, Febus-Apolo frânele 
carului de lumină pe seama fiului său Faeton, iar Faeton, 
ageamiu în acel meşteşug, neştiind să urmeze calea ocolită 
care desparte cele două tropice de discul soarelui, s-a 
abătut din drum şi s-a apropiat de pământ atât de mult, 
încât a secătuit toate ţinuturile dedesubtul lui şi a dat foc 
acelei fâşii din văzduh, căreia învățații îi spun Calea 
Laptelui, pe care beţivii o numesc Poteca sfântului Iacob şi 
despre care poeții cei mai de seamă cred că e locul stropit cu 
laptele Junonei, pe când îi dădea lui Hercule să sugă. 
Pământul s-a înfierbântat, deci, atât de tare, încât din 
pricina căldurii a asudat, iar sudoarea lui vărsându-se în 


mare a sărat-o, fiindcă sudoarea, după cum se ştie, e 
sărată. Despre adevărul celor spuse de mine puteţi să vă 
încredințați gustând sudoarea dumneavoastră sau a unui 
bolnav de sfrinție, ceea ce e totuna. 

Astfel s-a întâmplat şi în anul acela. Într-o zi de vineri, pe 
când toată obştea credincioasă pornise cu alaiul 
rugăciunilor şi dădea acatiste, cerând atotputernicului 
Dumnezeu să coboare asupra oamenilor mila şi îndurarea 
lui mântuindu-i de năpastă, s-a zărit țâşnind din pământ 
câţiva stropi mari de apă, ca din trupul unuia care asudă 
greu. Bieţii oameni au prins să se bucure, ca şi cum le-ar fi 
venit alinare, închipuindu-şi că apa, care nu mai pica din 
cer, începuse să izvorască din pământ! Învățaţii spuneau că 
era ploaia antipozilor, asemenea aceleia despre care 
pomeneşte Seneca în cartea a IV-a din Questiorum 
naturalium, vorbind despre obârşia şi izvoarele Nilului; dar 
oamenii s-au înşelat, fiindcă după sfârşitul slujbei, când au 
voit să culeagă rouă şi s-o toarne în pahare, şi-au dat seama 
că nu era decât o apă sărată, mai rea şi mai amară decât 
apa din mare. Născându-se Pantagruel în aceeaşi zi, tatăl 
său i-a dat numele acesta; fiindcă panta în greceşte 
înseamnă tot, iar gruel în limba arabă înseamnă însetat. 
Gargantua a vrut să arate că în ceasul naşterii lui 
Pantagruel lumea întreagă era însetoşată, profețind totodată 
că fiul său va ajunge, într-o zi, mai marele băutorilor. Ceea 
ce s-a arătat, tot atunci, printr-un semn şi mai lămurit. În 
clipa când maică-sa, Badebec, îl aducea la viață, şi în vreme 
ce moaşele se ațineau să-l primească, au ieşit din pântecele 
lăuzei şaizeci şi opt de catâri încărcați cu droburi de sare, 
după care au urmat două cămile cărând şunci şi limbi 
afumate şi alte şase, cu peşte sărat; apoi douăzeci şi cinci de 
căruțe cu praz, usturoi, ceapă şi cimbru. Moaşele s-au 
speriat foarte, dar una din ele a spus: „lată, suratelor, 
gustări îndeajuns, n-aveţi ce zice. Să nu ne pripim, şi să 


bem cu socoteală. Semnul pare a fi prielnic, fiindcă, după 
cum se ştie, sărătura stârneşte băutura”. 

Apoi, pe când schimbau între ele aceste fărâmituri de 
cuvinte, Pantagruel a ieşit la lumină păros ca un urs, iar 
altă moaşă a strigat cu glas de prorocită: „S-a născut cu păr 
pe el! Va săvârşi fapte mari şi va ajunge la adânci bătrâneți, 
dacă va avea zile!” 


CAPITOLUL III 


Despre jalea care l-a cuprins pe 
Gargantua la moartea soției sale 


Nimeni n-a fost mai tulburat şi mai răvăşit la naşterea lui 
Pantagruel decât tatăl său, Gargantua. Căci, văzând de o 
parte pe Badebec, soția lui moartă, iar de partea cealaltă pe 
fiul său Pantagruel, atât de frumos şi de voinic, nu ştia nici 
ce să spună, nici ce să facă. O îndoială cumplită îi sfâşia 
sufletul, nepricepând dacă trebuie să jelească moartea 
nevestei sau să râdă de bucurie pentru naşterea fiului său. 
Simțăminte potrivnice îi sugrumau judecata şi, prins în 
cleştele a două întrebări, nu găsea nicio ieşire. Se zbătea 
printre gândurile lui, ca un şoarece lipit de clei sau ca un 
sticlete în lat. 

— Să plâng! zicea Gargantua. Cum n-aş plânge? Nevasta 
mea cea bună şi cuminte a răposat. Era, aşa şi pe dincolo, o 
femeie cum nu s-a mai aflat pe lume. N-o voi mai vedea 
niciodată, şi alta ca ea nu voi mai găsi curând. Am pierdut o 
ființă de neprețuit. O, Doamne, cu ce ţi-am greşit de m-ai 
lovit atât de greu? De ce nu m-ai chemat la tine pe mine mai 
întâi? Viața fără ea, chin şi osândă îmi va părea. Ah, 
Badebec, drăguța mea, iubita mea, gurița mea dulce (de trei 
stânjeni şi un cot) mângâierea inimii mele, haina trupului 
meu, papucul meu scump, nu te voi mai vedea niciodată! 


Vai, Pantagruel, bietul de tine, ai pierdut pe măicuțţa ta, pe 
nana ta dulce, pe regina ta mult-iubită! O, moarte vicleană, 
rău m-ai lovit, răpindu-mii pe aceea, care în veci ar fi trebuit 
să trăiască. 

Astfel se bocea şi plângea ca o vacă; după aceea începea 
să râdă ca un vițel, aducându-şi aminte de fiul său: 

— O, prichindelul meu, cât e el de vesel, de zburdalnic şi 
de frumuşel! Ah, cât mă simt de fericit! Hai să bem! Să 
lăsăm mâhnirea la o parte. Scoate vin din cel mai bun, 
clăteşte bine paharele, pune masa, goneşte câinii, aprinde 
focul, adu lumânările, închide uşa, prăjeşte pâinea, dă-le 
săracilor de pomană şi spune-le să plece, dă-mi haina cea 
nouă şi  pieptarul albastru, vreau să mulțumesc 
cumetrelor... 

Apoi, auzind rugăciunile şi prohodul popilor care îi 
petreceau nevasta la groapă, lăsa vorba neisprăvită şi, 
întorcându-se la durerea lui, striga: 

— Doamne-Dumnezeule, de ce trebuie din nou sufletul 
meu să se întristeze? Nu mai sunt tânăr, am început să 
îmbătrânesc, vremea e a ploaie şi ar putea să mă apuce 
frigurile. Sunt nemângâiat! Poate că aş face bine, oricum, să 
vărs mai puţine lacrimi şi să deşert mai multe pahare. Mi-a 
murit nevasta... Ei, Doamne-sfinte, plânsul meu n-are s-o 
învie! A ajuns în rai, poate mai departe, se roagă lui 
Dumnezeu pentru noi, e fericită, nu mai poartă povara 
grijilor şi a nevoilor noastre. Cu atât mai mult n-o vom 
putea uita! Dumnezeu să ocrotească pe cei care au rămas! 
Trebuie să încep să mă gândesc să-mi iau alta. 

— Voi ce faceți? le-a spus moaşelor. Unde sunteți? Să nu 
vă văd în ochi. Duceţi-vă la înmormântare. O să legăn eu 
copilul. Mă simt însetat şi mi-e teamă să nu mă 
îmbolnăvesc. Beți şi voi un pahar, o să vă simțiți mai bine... 


Moaşele s-au supus şi au plecat la îngropăciune. Bietul 
Gargantua a rămas acasă şi a scris acest epitaf pentru 
piatra de pe mormântul răposatei: 


Muri născând, preabuna Badebec, 
N-aş fi gândit că dintr-atâta moare, 
C-avea, sărmana, frunte de berbec, 
Un piept voinic şi burtă-ncăpătoare. 
Aicea zace trupul ei curat, 

S-o ierte Dumnezeu, blagoslovitul, 
Că i-a fost viața fără de păcat, 

Şi-a răposat, când i-a venit sfârşitul. 


CAPITOLUL IV 


Despre copilăria lui Pantagruel 


După spusele vechilor cărturari şi scriitori de cronici m- 
am învrednicit a şti, că mulți oameni au venit pe lume într- 
un chip neobişnuit; dar pomelnicul lor ar fi prea lung. Citiţi 
cartea a VII-a din Pliniu, dacă aveți vreme de pierdut. Nu 
veți afla însă nicăieri o naştere mai minunată decât a fost 
aceea a lui Pantagruel. Nici pe la poarta minţii nu vă trece, 
cât a crescut de repede, în trup şi în putere. Se pomeneşte 
despre Hercule că fiind încă în leagăn ar fi ucis doi şerpi; 
dar isprava lui a fost floare la ureche, căci acei şerpi erau 
destul de firavi. Pantagruel a săvârşit isprăvi mult mai 
grozave. Aş dori mai întâi să vă spun, cum sorbea de trei ori 
pe zi mulsul a patru mii şase sute de vaci şi cum s-au 
strâns toți ca haram din Saumur-Anjou, Villedieu- 
Normandia şi Bramont-Lorena, să meşterească un ceaun în 
care să-i fiarbă terciul. Îi dădeau să mănânce dintr-un 
cazan mare, care se mai vede şi acum lângă patul din 
Bourges; dar atât de puternici îi crescuseră dinții, încât într- 


o zi a muşcat din el o bucată zdravănă, asa cum a rămas 
semnul până azi. 

Într-o dimineaţă, pe când sugea la țâța vacii (cronicarii 
spun toţi la fel, că n-a avut doică), pruncul s-a desprins din 
legăturile care îl ţineau în leagăn, şi înşfăcând vaca de 
glezne i-a înfulecat ugerul şi jumătate de burtă (cu ficați şi 
rărunchi cu tot). Ar fi hăpăit-o toată, dacă vaca n-ar fi mugit 
o dată atât de cumplit, ca şi cum ar fi sfâşiat-o lupii. Argații 
au venit într-un suflet şi au scos-o din mâinile lui 
Pantagruel; dar o ciozvârtă din pulpă tot i-a rămas. A 
mâncat-o ca pe un cârnăcior, iar când au încercat să-i ia 
osul din mână, l-a înghiţit dintr-o dată, cum ar ciuguli 
cormoranul un oblet. 

Deşi nu învățase încă să vorbească, a strigat: „Bun! Bun!” 
voind să spună astfel că i-a plăcut bucăţica, şi că ar mai fi 
gustat bucuros încă una. Ceea ce văzând slujitorii săi, l-au 
legat cu un odgon zdravăn, asemeni celor care se împletesc 
la Tain pentru căratul sării până la Lyon, sau pe care le 
folosesc corăbiile franțuzeşti pe ţărmul Normandiei, la 
Havre-de-Grace. 

În vremea aceea s-a întâmplat să scape din lanţ un urs pe 
care îl creştea tatăl lui Pantagruel. Fiara s-a apropiat de 
leagăn, şi fiindcă dădacele n-avuseseră grijă să spele copilul 
pe bot, ursul a început să-l lingă. Pantagruel a rupt 
odgoanele, mai lesne decât Samson frânghiile cu care îl 
legaseră filistinii, a pus mâna pe moş-Martin, l-a rupt în 
bucăţi ca pe un pui de găină şi s-a ospătat cu şuncă 
proaspătă. 

Gargantua, temându-se pentru viața fiului său, a pus să-l 
lege cu patru lanțuri de fier, zidind împrejurul leagănului 
patru bolți zdravăn întărite. Unul din lanțurile acestea se 
mai păstrează încă în cetatea La Rochelle, legând în timpul 
nopții cele două turnuri de pe țărm. Al doilea lanț se află la 
Lyon, altul e la Angers, iar pe-al patrulea l-au dus diavolii, 


ca sa-l pună în fiare pe Scaraoțchi, pe care îl apucaseră 
năbădăile, din pricina durerii de burtă ce l-au ajuns, fiindcă 
mâncase fript sufletul unui sergent de jandarmi. (Aşadar, 
puteţi da crezare şi celor scrise de Nicolas din Lyon în 
psalmul Et Og regent Basan8, arătând că acel Og fusese 
atât de puternic şi de voinic în pruncia lui, încât a trebuit să 
fie legat cu lanţuri de fier.) 

Pantagruel, astfel pironit, s-a mai astâmpărat, căci nu 
putea să sfărâme lanţurile atât de lesne, după cum rupsese 
odgoanele, şi nici n-avea, în leagăn, destul lărgământ pentru 
a-şi mişca în voie braţele. 

Dar iată că s-a ţinut, în timpul acela, un mare ospăț la 
curtea tatălui său. Gargantua poltise la o masă bogată pe 
toți prinții din țara lui. Căpitanii de oaste, zorind cu 
pregătirea celor cuvenite ospățului, au uitat de grija bietului 
Pantagruel şi l-au lăsat, reculorumă, singur-singurel, de 
capul lui. Şi ce socotiți că a făcut băiatul? 

Ce-a făcut? Oameni buni, să vedeți! A încercat, mai întâi, 
să sfărâme în mâini lanțurile cu care era legat de leagăn; 
dar n-a izbutit, că prea erau groase. Atunci a început să 
frământe cu picioarele capătul leagănului şi l-a rupt, măcar 
că era cioplit dintr-un trunchi lat de şapte coți. Scoțând 
picioarele afară prin spărtură, s-a întins bine-bine, până a 
atins pământul. Apoi, opintindu-se încă o dată, s-a ridicat 
cu toată puterea în călcâie, purtând leagănul în spinare, ca 
o broască țestoasă care s-ar sui pe un perete sau ca un 
butoi de-o mie de vedre, cu fundul în sus. A pătruns astfel 
în încăperea cea mare unde se ținea ospățul, înfricoşând pe 


84 Nicolas din Lyon, franciscan italian din sec. al XIV-lea, comentator al 
Bibliei, ironizează pe comentatorii ebraici, potrivit cărora Og regele 
Basanului, ar fi fost un adevărat uriaş. 


85 Deoparte, stingher (lat.). 


toți cei de față. Având însă braţele în lanţuri, Pantagruel nu 
se putea atinge de bucate; abia dacă a izbutit, aplecându-se 
asupra mesei, să ia în gură o înghițitură-două. Tatăl său, 
văzându-l, şi-a dat seama că îl uitase flămând şi, ascultând 
rugămintea celorlalți seniori şi prinți care se aflau la ospăț, 
a dat poruncă să i se dezlege lanțurile; cu atât mai mult cu 
cât şi doftorii spuneau că, ţinut în leagăn peste vreme, 
băiatul era primejduit să pătimească toată viața de piatră la 
băşică. 

Desprinzându-l din lanțuri, l-au aşezat la masă, iar 
Pantagruel, izbind de necaz în talpa leagănului, cu o lovitură 
l-a sfărâmat în cinci sute de mii de bucăţi, strigând cât îl 
ținea gura, că nu se mai culcă în el, cât va trăi. 


CAPITOLUL V 


Isprăvile din tinereţe ale neasemuitului 
Pantagruel 


Pantagruel creştea de la o zi la alta şi se împuternicea 
văzând cu ochii, spre îndreptăţita bucurie a tatălui său. 
Acesta i-a pus în mână, de mic copil, arbaletă cu carp să 
vâneze vrăbii. (E arbaleta cea mare, ce se mai păstrează si 
astăzi în topitoria de arme de la Chantelle.) 

L-a dat apoi la şcoală, ca să-şi petreacă anii cei dintâi ai 
vieții cu învățătura. L-a trimis pentru început la Poitiers 
unde băiatul a dovedit osebită tragere de inimă la carte, spre 
marele lui folos. Văzând că ceilalți şcolari nu se pricep să se 
bucure de răgazul ce-l aveau între ceasurile de învățătură, i 
s-a iăcut milă de ei, şi într-o zi, dezghiocând din muntele cel 
mare care se cheamă Passelourdin o bucată de stâncă, 
lungă de doisprezece stânjeni şi groasă de douăsprezece 
palme, a aşezat-o pe patru stâlpi, drept în mijlocul 
câmpului. Astfel, în ceasurile când n-aveau altceva de făcut, 
şcolarii veneau aici să petreacă, suindu-se cu băutură, 


şunci şi plăcinte în vârful stâncii, unde îşi ciopleau numele 
în piatră cu briceagul. Această stâncă se numeşte astăzi 
Masa-de-Piatră, şi, în amintirea vremilor de demult, oricine 
vine să învețe carte la Poitiers, trebuie mai întâi să bea apă 
din Izvorul-Calului de la Croustelle şi să se urce pe Masa- 
de-Piatră. 

Aflând din frumoasele cronici ale străbunilor săi, că 
Geoffroy de Lusignac, zis Geoffroy Colţosul, bunicul vărului 
vitreg al surorii mai mari a mătuşii unui ginere de-al 
unchiului uneia din nurorile soacră-si fusese îngropat la 
Maillezais, a pornit într-o zi să-i cerceteze mormântul, ca 
orice om care ține la neamuri. Plecând din Poitiers însoțit de 
câțiva prieteni, a trecut prin Leguge, unde a poposit la 
cuviosul abate Ardillon; apoi prin Lusignan, Sansay, Celles, 
Colonge şi Fontenay-le-Comte, cercetând aici pe învățatul 
doftor Tiraqueau, a ajuns la Maillezais, unde se află locaşul 
de veşnică odihnă a suspomenitului Geoffroy Colţosul. 

Un simțământ de nedesluşită teamă l-a cuprins pe 
Pantagruel, privindu-şi strămoşul zugrăvit pe un perete, sub 
înfăţişarea unui bărbat foarte supărat, trăgând pe jumătate 
din teacă sabia lui cumplită. Voind să ştie pentru ce fusese 
închipuit astfel, a întrebat pe călugării din partea locului, 
dar aceştia i-au răspuns că aşa e obiceiul zugravilor şi 
scriitorilor - pictoribus atque poetis - să-i înfățişeze pe 
oameni după cum găsesc ei de cuviință şi le vine mai la 
îndemână. Pantagruel nu s-a mulțumit cu acest răspuns şi 
a zis: 

— Nu cred că a fost zugrăvit astfel fără un anumit înţeles. 
Eu bănuiesc că s-a sfârşit din viață urgisit de o cumplită 
jignire, pentru care cere răzbunare urmaşilor săi. Voi căuta 
să aflu adevărul, şi voi face aşa cum voi chibzui că se 
cuvine. 

Dorind să cerceteze şi celelalte şcoli înalte ale Franței, 
Pantagruel nu s-a mai înapoiat la Poitiers, ci s-a îndreptat 


spre La Rochelle, iar de acolo, pe apă, a ajuns la Bordeaux, 
unde n-a avut prea multe de văzut; numai câțiva corăbieri, 
care jucau în bile pe nisipurile de la marginea mării. 

De la Bordeaux trecut la Toulouse, unde a învățat să 
dănțuiască şi să minuiască spada cu amândouă mâinile, 
după obiceiul şcolarilor de acolo; dar când a văzut pe aceştia 
cum îşi pârjolesc dascălii de vii ca pe nişte scrumbii 
afumate, a luat-o din loc, spunând: „Să mă ferească 
Dumnezeu să-mi sfârşesc zilele pe jeratic! Port destulă 
arşiță în mine, nu mai am nevoie de altă fierbințeală...” 

A făcut apoi popas la Montpellier, unde a găsit vinuri 
minunate de Mirevaux şi prieteni foarte plăcuți. S-a gândit o 
bucată de vreme să înveţe tainele doftoricescului meşteşug, 
dar această ştiinţă i s-a părut tristă şi amărâtă, iar felcerii, 
nişte diavoli boşorogi, miroseau toți a clistir. A voit mai pe 
urmă să învețe drepturile, dar văzând că, dintre oamenii 
legii, trei erau mâncaţi de molii, iar al patrulea răpănos, a 
făcut calea întoarsă şi a plecat din acel oraş. În mai puţin de 
trei ceasuri, trecând peste podul din Gard, a ajuns în fața 
amfiteatrului din Nimes: o lucrare zeiască, ce nu pare a fi 
ieşit din mâna omului. 

Abia sosise la Cvignol de trei zile, când dragostea l-a prins 
în mrejele[...]. Aici n-a găsit prea multă forfotă de lume, dar 
a fost cuprins de mare scârbă, văzând cum haimanalele 
oraşului îi chelfăneau pe bieţii şcolari. Într-o zi frumoasă de 
duminică, pe locul unde lumea se strângea la joc, unui 
şcolar i-a venit pofta să dănțuiască şi el; dar derbedeii l-au 
înşfăcat. Văzând atâta neobrăzare, Pantagruel s-a mâniat şi 
a luat la goană pe bătăuşi; zor-nevoie să-i înece pe toți în 
apa Ronului! Norocul golanilor a fost că s-au ascuns în 
pământ ca nişte cârtițe, la o jumătate de leghe sub albia 
râului. (Gaura prin care au trecut se mai vede şi astăzi în 
locul cu pricina.) 


Pantagruel a pornit de la Valenţța mai departe, şi în trei 
sărituri a fost la Anger unde s-a simțit foarte bine, şi unde 
ar fi rămas mai multă vreme, dacă nu l-ar fi alungat ciuma. 

S-a oprit, aşadar, la [...] unde s-a dedat învățăturii 
drepturilor. Atât a învățat, până a ajuns sa spună că pravila 
legilor seamănă cu o haină scumpă de aur strălucitor, unsă 
pe poale cu baligă... Nu se află pe lume, zicea el, cărți mai 
frumos împodobite şi mai arătoase decât Pandectele; dar 
răstălmăcirile adăugate pe margini, de-alde Accurus şi alții, 
sunt atât de scârnave, încât totul se preface în gutui şi 
ticăloşie... 

De la Bourges a trecut la Orleans, unde s-a împrietenit cu 
o seamă de şcolari veniți de la ţară; aceştia l-au luat cu ei la 
petreceri şi l-au învățat să bată mingea, un joc pe care a 
ajuns să-l stăpânească mai bine decât toți. Nu se ostenea 
prea mult cu cititul de teamă să nu-i slăbească vederea. (N- 
a spus odată, nu ştiu cine, că nimic nu vatămă văzul mai 
rău decât o boală de ochi?) 

Nu peste multă vreme, unul din prietenii lui, sfârşind 
învățătura legilor, s-a înfățişat să-şi primească patalamaua. 
Nu ducea cu el mai multă ştiinţă decât îi încăpuse în 
scăfârlie, dar se pricepea ca nimeni altul să ţopăie şi să 
lovească mingea. În cinstea lui, Pantagruel a întocmit un 
blazon şi o deviză, pentru toţi aceia care ieşeau din acea 
înaltă şcoală a drepturilor de la Orleans: 


Cu o minge-n buzunar, 
Cu lopata-n brăcinar, 

Şi cu legea în samar, 
Dacă-nveţi să dănțuieşti, 
Învăţat şi doftor eşti! 


CAPITOLUL VI 


Cum a întâlnit Pantagruel pe unul din 
Limoges, care stâlcea limba franțuzească 


Într-o zi, n-aş putea să spun care, Pantagruel ieşise la 
plimbare cu prietenii săi spre poarta oraşului, pe drumul 
care duce la Paris; când în faţa lui s-a ivit deodată un şcolar 
frumuşel, care venea dinspre partea aceea. După ce şi-au 
dat bineţe, l-a întrebat: 

— De unde vii, prietene? 

— Din opidul unde ființează ilustra şi notoria academie 
denumită Luteţia. 

— Ce zice? a întrebat Pantagruel pe unul din prietenii lui. 

— Vrea să spună că vine de la Paris. 

— A, vii de la Paris? a întrebat din nou Pantagruel. Şi cum 
îşi petrec vremea domnişorii care învaţă la Paris? 

Şcolarul a răspuns: 

— Traversăm Secvana86 în dilicul şi crepuscul; ambulăm 
prin compitele şi cvadriviile urbei; expectorăm locuțiunile 
latine şi, ca nişte amatori autentici, perseverăm în captarea 
amabilităţilor omnipotentului şi omnigenului sex feminin. În 
tranzițiile  crepusculare  descindem în lupanarele din 
Champgaillard, Matcon, Cul-de-Sac, Bourbon, Glattigny, 
Huslieu etcetera, şi în extaz bipartit depunem laborioase 
ofrande zeiței Venus, generatoarea de indicibile voluptăți 
afrodiziace. După care ne transferăm în abundentele 
taverne, denumite La Bradul Verde, La Castel, La 
Magdalena şi La Peştele-de-Mare, îngurgitând opulente 
spatule de ovine, agrementate de petroselinonul adiacent. 
Considerând anemia pecuniară a buzunarelor şi având în 
vedere, în general, penuria metalului feruginos, pentru a 
lichida obligațiunile contractate, abandonăm în garanție 

caietele şi ornamentele noastre vestimentare, aşteptând 
magnificența larilor şi penaţilor paterni. 

— Ce naiba de limbă o fi asta? a strigat Pantagruel. Nu vei 
fi, Doamne fereşte, eretic? 

— Nu, ilustrisime. De câte ori aurora cu degetele ei de 
roză deschide porțile orientului, mă refugiez într-un edificiu 
monahal, stropindu-mă cu apă sanctificată şi purificându- 
mă cu invocaţiuni liturgice. În mistica rogaţiunilor îmi 
purific sufletul de păcatele comise în libațiuni nocturne, 
onorez forța celestă şi mă închin marelui imperator al 
astrelor. Ador şi preţuiesc pe aproapele meu. Păzesc 
preceptele decalogului şi în măsura puterilor mele nu mă 
abat de la ele, nici cât e negru sub unghie. E adevărat că 
Mamona refuzând să-mi alimenteze peculiul, nu sunt în 
situația de a distribui donaţiuni ființelor mizere, care 
peregrinează din poartă în poartă, solicitând o monedă. 

— Pârţ! a zis Pantagruel. Ce spune nebunul ăsta? Îmi pare 
că vorbeşte limba diavolului, ca să ne zăpăcească dinadins 
cu descântece vrăjitoreşti. 

Unul din cei de față a încercat să-l lămurească: 

— Măria-ta, acest domnişor se căzneşte să maimuțţărească 
limba parizienilor, dar nu face altceva decât s-o împestrițeze 
cu zdrențe latineşti. Se crede mai iscusit decât Pindar şi, 
disprețuind vorbirea obişnuită, îşi închipuie că e un mare 
orator, pe franțuzeşte! 

Pantagruel l-a întrebat pe şcolar, dacă acest lucru e 
adevărat, iar acela a răspuns: 

— Ilustrisime, ingeniul rațiunii mele nu e apt a distinge 
divagațiunile acestui plebeu ignar, care îşi debitează 
insanitățile într-o franceză vulgară; ci, a contrario, eu îmi 
dau silința s-o înfrumusețez per longum et per latum, 
redându-i rezonanța latină. 


— Să te ia naiba! a izbucnit Pantagruel. Am să te învăţ eu 
să vorbeşti ca lumea! Dar mai întâi, ia spune-mi, din ce 
parte a locului eşti? 

Şcolarul a răspuns: 

— Originea primordială a bunicilor şi străbunilor mei a 
fost în ținuturile limuzine, unde repauzează corpul sfântului 
Martial. 

— Aha! a spus Pantagruel. Eşti din Limoges, de la coada 
vacii, şi ai venit aici să faci pe parizianul? Am să-ți rup 
urechile! 

Apoi, punându-i mâna în gât, a strigat: 

— Te-ai apucat să stâlceşti limba țării, schimonositule! 
Am să te stâlcesc şi eu, să mă ţii minte! 

Văzând că se îngroaşă gluma, şcolarul din Limoges a 
început să se vaite: 

— Văleleu,  tăticule, mânca-ţi-aş sufletul, maica ta, 
Cristoase, îndură-te, tălică, nu mă păli, nu mă stâlci, nu mă 
stropşi, că n-oi mai greşi, cât oi trăi! 

Iar Pantagruel a spus: 

— Aşa? Va să zică ştii să vorbeşti ca oamenii? 

Apoi i-a dat drumul, fiindcă bietul limuzin, de frică, se 
scăpase pe el, iar nădragii lui, croiți în coadă de peşte, fund 
neavând, se spurcaseră de sus până jos. 

— Sfinte Pafnutie! a spus Pantagruel, ce mai pupăză! 
Naiba să-l ia de spârcâit, că rău mai pute! 

Şcolarul a şters-o, ruşinat, şi toată viața a suferit de-o 
arşiță cumplită, simțind mereu mâna lui Pantagruel, care îl 
strângea de gât. A murit de sete, câtiva ani mai târziu, 
adeverind prin cereasca pedeapsă ce l-a ajuns, spusele lui 
Aulu-Gelu, care ne învață să rămânem la graiul nostru 
firesc. Aşijderea ne îndeamnă şi Octavian August, să ne 
ferim de vorbele fără înțeles, aşa cum ocolesc cârmacii 
corăbiilor, pe mare, colțurile de stâncă. 


CAPITOLUL VII 


Cum a ajuns Pantagruel la Paris şi 
despre frumoasele cărti din librăria 
Sfântul Victor 


Încheind cu bine anii lui de învățătură în Orleans, 
Pantagruel a hotărât să plece la Paris. Dar tocmai când se 
pregătea de drum, a auzit că la Saint-Aignan din Orleans se 
află un clopot mare, îngropat în pământ de mai bine de 
două sute paisprezece ani. Clopotul era atât de greu, încât, 
cu toate uneltele pe care le folosiseră enoriaşii, nu numai că 
nu izbutiseră să-l aşeze din nou la locul lui, dar nici măcar 
cu o palmă nu-l clintiseră de la pământ. Au încercat, rând 
pe rând, toate mijloacele arătate de Vitruviu, Alberti, 
Euclide, Teon, Arhimede şi Hero, în De Arhitectura, De re 
oedificatoria şi De ingeniis37, dar degeaba, că nimic n-au 
isprăvit. 

Plecând urechea cu bunăvoință la rugămintea oamenilor 
din acel oraş, Pantagruel a hotărât să ridice clopotul şi să-l 
suie în clopotniţă. S-a dus pe locul unde era clopotul şi l-a 
săltat de la pământ cu degetul cel mic, atât de lesne, ca şi 
cum ar fi fost clopoţelul de la gâtul unui erete. Înainte de a-l 
atârna în clopotniță, a dat o raită prin cetate, ţinându-l în 
mână şi făcându-l să sune. Poporul s-a veselit foarte, dar ce- 
a urmat nu i-a mai fost pe plac, fiindcă, din pricina bătăii 
clopotului, tot vinul cel bun din Orleans s-a tulburat în 
butoaie şi s-a borşit. Băutorii n-au băgat de seamă decât în 
noaptea următoare, când, gustând din acel vin stricat, au 
început să scuipe un fel de scamă albă, strigând: 


37 Despre arhitecturi, Despre  iîndeletnicirea clăditului; Despre 
meşteşuguri (lat.). 


— Ne-am umplut de Pantagruel! Ni s-a aprins gâtlejul! 

După această ispravă, Pantagruel a plecat cu însoțitorii lui 
la Paris. Aici toată lumea a dat buzna să-l vadă, căci aşa 
sunt făcuți parizienii, totdeauna gata la îngrămădeală şi 
nerozi din firea lor, de la alfa la omega. Se uitau la el cu 
gura căscată, aiuriți şi oarecum înfricoşaţi, temându-se să 
nu ia cu el zidurile Luvrului, aşa cum tatăl lui ridicase, 
oarecând, clopotele de la Notre-Dame, ca să le atârne, 
zurgălăi, la gâtul iepei ce-o călărea. 

Zăbovind câtăva vreme la Paris, Pantagruel a învățat 
temeinic cele şapte ştiinţe ale gândirii, dar n-a voit să-şi mai 
lungească şederea, fiindcă - după cum spunea el — în Paris e 
plăcut să trăieşti, dar nu-i bine să mori: toți calicii oraşului 
dau târcoale prin cimitirul Sfântul Inocentiu şi îşi încălzesc 
şezutul cu osemintele morţilor. S-a minunat în schimb de 
frumoasele cărți pe care le-a găsit în prăvălia librarului de la 
sfântul Victor şi pe care le-a însemnat după cum urmează: 


Scripetum salutis88. 

Prohabum juris. 

Papucum Decretorum. 

Rodia Vitiorum. 

Despre oastea Domnului. 

Mătura şi făraşul predicatorului, de părintele Hocus- 
Pocus. 

Fuduliile de elefant ale vitejilor. 

Mătrăguna episcopilor. 

Marmotretus de bubonis et maimucis, cum commento 
Dorbellis. 


88 Bibliografie fantezistă, în care numeroase cuvinte din titlurile 
„latineşti” sunt de fapt cuvinte franțuzeşti (respectiv româneşti) cărora li 
s-a dat, în scop burlesc, aspectul latin. 


Decretum universitatis Parisiensis super profunditate 
muliercurarum ad pladtum. 

Cum i s-a arătat sfânta Gertruda unei călugărițe din 
Poissy, care sta să nască. 

Ars honeste besendi in societate, de Mortuinum. 

Borcanul cu muştar al pocăinței. 

Formicarum artium. 

De paharorum usu et honestate chefuendi, per Silvestrem 
erhieratent Jacobibemus. 

Concina, pe scurt. 

Traista notarilor. 

Aldămaşul măritişului. 

Ciubărul cu visuri. 

Pleava şi tărâţele legilor. 

Gustarea vinurilor. 

Diferitele mirosuri ale brânzei. 

Spalatorium scholarium. 

Tartaretus: De modo cacandi. 

Fanfarele Romei. 

Bricot: De diferentis ciorbarum. 

Temeiul ascultătorilor. 

Încălțările smereniei. 

Scaunul cu trei picioare al înțelepciunii. 

Hârdăul darurilor. 

Poticneala duhovnicilor. 

Plesnitoarea popilor. 

Reverendi patris fratris Lubini provincialii taclalia, de 
afumandis carnatibus, libri tres. 

Pasquilli, doctoris marmorei, de Capreoliscum  ciulinis 
comendendis, tempora papali ab Ecclesia interdicto. 

Căldăruşa, în şase persoane, jucată de Diaconii-Parşivi. 

Ochelarii călătorilor care merg la Roma. 

Majoris: De modo faciendi carnatos. 

Cimpoiul prelaților. 


Beda: de Optimitate burtorum. 

Plângerea notarilor împotriva puținătății plăcintelor. 

Coada de cotoi a procurorilor. 

Slănină pe fasole, cum commento. 

Dulceaţa iertărilor. 

Praeclarissimi  jurisutriusque doctoris Magister  Piloţi. 
Raquedenari de bobelidandis glossae Accursiane mofturis 
repetitio enucidilucurisissima. 

Stratagemata francacatoris, de Baignolet. 

Frantopinus: De re militari, cum figuris Ştefani. 

De usu et utilitate belituri equos et equas, authore Nostro de 
Chur. 

D. N. Rostocostopiciorongus: De mustarda post prandium 
servienda, lib, quatrodecim, apostolati per D. Fleacus. 

Jabolenus: De cosmographia purgatorii. 

Questio subtilissima utrum chimera, in vacuo burtispossit 
comendere secundas intentiones? et fuit debatuta per decern 
hebdomadas in concilio Constantiensi. 

Pofta de mâncare a judecătorilor. 

Cucuvaia cardinalilor. 

De calcaribus removendis decades undecim per Albericum 
de Rosata. 

Ejusdem: De castrametandis crinibus, lib. tres. 

Intrarea în Brazilia a lui Antoniu de Leiva. 

Marfori  bacalarii,  cubentis Rome de mascardiis 
cardinalium Mulis. 

Apologia aceluiaşi împotriva celor ce spun că măgarul 
papii nu bea decât apă. 

Pronosticatio que incipit Silvio Pipotamaris, balata per D. N. 
Aiuritus. 

Bamburini episcopi, de mulgetiarum profectibus enneades 
novem, cum privilegia papali ad trienium, et postea non. 

Fandoseala fetelor mari. 

Jucăria femeilor văduve. 


Guturaiul călugărilor. 

Cuvioasa gângăveală a părinților celestini. 

Pomul pomenilor. 

Obrăznicia calicilor. 

Capcana teologilor. 

Muştiucul maeştrilor cântăreți. 

Leneveţii lui Olcam, la prima lor tunsoare. 

Magistri N.  Frigepuium: De  jumulitibus horarum 
canonicarum, lib. quadraginta. 

Clevetitorium confratriarum, incerto autore. 

Pantahuza măicuțelor sărmane. 

Mirosul spaniolilor nespălați, hiperaromatizați de Frai 
Inigo. 

Băuturica nevoiaşilor. 

Poltronismus rerum Italicarum, autore magistro Frigifer. 

R. Lullius: De moftoribus principum. 

De partibus  secretibus hypocrisia, adore Jacobo 
Hocstralem, hereticomaestra. 

Caldaburtis de magistronostradorumque Beutoris, lib. octo 
galantissimi. 

Pârțurile copiştilor, scriitorilor, pisarilor, prescurtătorilor 
şi diacilor papali, culese de Regis. 

Calendarul pe o sută de ani pentru podagroşi şi sfrințiți. 

Manieres maturandi cuptoris, per D. Eccium. 

Frânghia negustorilor. 

Plăcerile vieții mănăstireşti. 

Rapănul călugărilor fățarnici. 

Istoria farfadetilor sau a strigoilor cerşetori. 

Starea jalnică a ostaşilor schilodiţi în război. 

Înşelătoria dregătorilor. 

Cântarul vistiernicilor. 

Moftarium Sorbonifornium. 

Rimele vânătorilor de râme. 

Foalele alchimiştilor. 


Ţintarul pantahuzelor, adunat de fratele Serratis. 


— Volth mnarbothim dai gousch pal frapin duch im scoth 
pruch galeth dai Chinon, min foulthrich al conin butbathen 
doth dai prim.89 

— Ati înțeles ceva? a întrebat Pantagruel pe însoțitorii săi. 

Epistemon a răspuns: 

— Bănuiesc că ar fi limba antipozilor; naiba să mă ia dacă 
am înţeles o silabă! 

Pantagruel a spus străinului: 

— Prietene, nu ştiu, poate că zidurile vor fi având urechi, 
cum se spune, dar niciunul dintre noi nu pricepe ce spui. 

Noul venit a vorbit atunci în italieneşte: 

— Signor mio, voi vedete per essempio che la Cornamusa 
non suona mai sela non a ii venirepieno. Cosi io parimente 
non visaprei contare le mie fortune, se prima ii tribulato ventre 
non a la solită refectione. A quale e adviso che le mani et li 
dent habbiano perso ii loro ordini naturale et del tute 
annichillati.90 

Epistemon a spus: 

— Limba aceasta încă n-am ajuns a o cunoaşte. Călătorul 
a vorbit pe englezeşte: 

— Lord, if you beso vertuous of intelligence, as you be 
naturally releaved io the body, you should have pity of me; 
for nature hath made us equal, but fortuna hath some 
exalted, and others deprived: nevertheless is vertue often 


89 Cuvinte într-o limbă inexistentă. 


90 Vezi bine, doamne, că nici cimpoiul, bunăoară, nu răsună dacă n-are 
burta plină; tot asemenea nici eu nu-ți pot depăna istoria mea, dacă 
tulburatu-mi pântece nu-şi dobândeşte o temeinică îndestulare; căci am 
început a cugeta că mâinile şi măselele şi-au pierdut slujba lor firească 
şi sunt pe cale de a pieri cu totul (italiană diformată.) 


deprived, and the vertuous men despised: for before the last 
end none is good. 

— Nici atâta! a spus Pantagruel. Panurge a dat-o pe 
ungureşte: 

— Jona andie guaussa soussy etan beharda er remedio 
beharde versela ysser landa. Anbates otoy y es nausu ey 
nessassu gourray proposian ordine den Non-yssena batya 
Jacheria egabe gen herassy badia sadassu nouraa ssia. Ar 
an Hon-duan gual de cydassu naydassuna. Estou oussyc 
eguinan soury hin er darstura eguy harm. Genicoa plasar 
vadu.92 

— Genicoa, fă-te-ncoa! a strigat Eudemon. lar Carpalin a 
spus: 

— Să-mi sară ochii, dacă am priceput cât îi negru sub 
unghie! 

Străinul a vorbit apoi în limba cehilor: 

— Prug frest frins  sorgmand  strochdt  drhas pag 
brlelangGravot  chavygny  pomardiere rusth  pkalhdracg 
Deviniere preş Nays. Beuille kalmuch monach drupp 
delmeuppuUst rincq dirndodelb up drent loch mine stz ringuald 
de vins ders cordelis bur jocst stzampenards.9%3 


91 Dacă eşti, doamne, tot atât de tare la minte pe cât eşti de voinic la 
trup, va să te milostiveşti de mine, căci firea ne-a plăsmuit deopotrivă, 
dar norocul a crescut pe unii şi pe alţii i-a scăzut. Şi totuşi virtutea e 
adesea nesocotită şi oamenii virtuoşi disprețuiți, căci nimeni nu este cu 
adevărat bun înainte de ceasul cel de pe urmă, idem). 


92 La toate relele trebuie, doamne, să fie şi un leac; să trăieşti cum se 
cade, iată anevoința. Cât m-am rugat de domnia-ta! Fă să fie rânduială 
în cuvântarea noastră; şi va fi, de bună seamă, dacă vei spune să vină 
ce trebuie ca să mă saturi. Pe urmă, întreabă-mă tot ce vei voi. Şi nu vei 
greşi dacă vei cheltui, cu ajutorul lui Dumnezeu, îndoit (bască, idem). 


93 Cuvinte într-o limbă inexistentă. 


— Creştinească o fi limba aceasta, prietene, sau e limba 
lui Păcală? E o limbă pe ghiceală, a spus Epistemon. 

Călătorul a luat-o prin graiul olandezilor: 

— Heere, ie en spreeke anders geen taale dan kersten 
taele: my dunct no-chtans al, en seg ie u niet een woordt 
mynen nood verklaart ghenonch wat ie be-gere; geef my wyt 
bermherticheigt yet waer van ie ghevoed maghzunch.94 

— Tot aia! a spus Pantagruel. 

Străinul a vorbit spanioleşte: 

— Seignor, de tanto hablar yesoy cansado por que suplico 
avostra reverenda que mire a los perceptos evangelicos, para 
que ellos movan vuestra reverenda a lo que es de consciencia; 
y si ellos non bastaren para mover vuestra reverenda a 
piedad, yo supplico que mire a la piedaă natural, la qual yo 
creo que le movera como es de razon, y coneso non digo 
mas.95 

Pantagruel a spus: 

— Bine, prietene. Nu pun nicio clipă la îndoială că ştii să 
vorbeşti mai multe limbi: dar alege din ele una, pe care s-o 
înțelegem şi noi. 

Călătorul a început atunci în limba daneză: 


94 Nu mă rostesc, doamne, în grai necreştinesc; şi totuşi, chiar dacă n-aş 
spune un singur cuvânt, zdrențele cu care mă acopăr ar fi singure în 
stare să-ți dezvăluie ce doresc. Fii atât de milosârdnic şi dă-mi ceva de 
mâncare (olandeză, diformată). 


95 Sunt, doamne, ostenit de atâta vorbă; rog aşadar pe cuvioşia-ta să ia 
în seamă poruncile Sfintei Evanghelii, care vor îndupleca pe cuvioşia-ta 
la o faptă în cuget curat; şi dacă acestea nu vor fi volnice să îndemne pe 
cuvioşia-ta la milă, o rog să ia în seamă mila firească, aceea care, sunt 
încredințat, fără greşeală, o va mişca; şi după asta nu mai zic nimic 
(spaniolă, idem). 


— Myn Herre, endog ie g med inge tunge ta Iede, lygeson 
boeen ocg uskuulig cveatner: Myne Kleebon och my ne legoms 
magerhed udviser alligue klalig huuad tyng meg meest behoff 
girereb somder sandeligh mad och drycke: hvuarpor for- 
barme teg omsyder offuermeg: oc befarlat gyffuc meg 
nogneth: affhvylket ieg kand styve myne groendes magher 
lygeruff son man Cerbero en soppe forsetthr. Soa shal 
tuloaffue lenge och lycksaltigth.9 

— Îmi pare că astfel vorbeau goții, şi să mă ierte 
Dumnezeu, tot aşa îi zicem şi noi din şezut. 

Atunci străinul a spus: 

— Adoni, scholom lecha: im ischar harob hal habdeca, 
bemeherah thithen ii kikar lehem, chancathule: laah al 
adonai cho nen ral”.lar Epistemon a răspuns: 

— De data aceasta sunt lămurit. E limba ebraică şi îmi 
dau seama că o vorbeşte ca un cărturar. 

Călătorul a spus mai departe: 

— Despota tinyn panagathe, diatisy mi uc artodotis, horas 
gar limo anali-scomenon eme athlios, ke en to metaxy eme uc 
eleis udamos, zetis de par emu ha u chre. Ke komos philologi 
pantas homologusi tote logus te kerhemata perita hypar-chin, 
opote pragma afto paşi delonesti. Entha gar anankei monon 


2% Chiar dacă, precum copiii şi dobitoacele, n-aş grăi, în nici o limbă, 
doamne, şi încă straiele şi slăbiciunea trupului meu ar arăta limpede ce- 
mi lipseşte: de mâncare şi de băut; milostiveşte-te aşadar şi spune să-mi 
dea cu ce să-mi ogoiesc lătratul stomacului, tot astfel precum aşezi un 
blid cu ciorbă dinaintea câinelui Cerber. Astfel vei viețui îndelung şi 
fericit (daneză, idem). 


97 Pacea fie cu tine, doamne! Dacă voieşti a face un bine slugii tale, dă- 
mi de îndată o coajă de pâine, căci scris este: „Cine pe săraci ajută, pe 
Dumnezeu împrumută” (ebr.). 


logiisin, hina pragmata (hon peri amphisbetumen) me 
prosphoros epiphenete.98 

Iar Carpalim, unul din însoțitorii lui Pantagruel a spus: 

— Aha! Mi se pare că vorbeşti greceşte. Ai fost în Ţara 
Grecească? 

Călătorul a răspuns: 

— Agenou dont oussys vou denaguez algarou, nou den 
farou zamist vou mariston ulbrou, fousquez vou brol tam 
bredaguez moupreton den goul houst, daguez, daguez nou 
croupys fost bardou noflist nou grou. Agou paston toi 
nalprissys hourtou los ecbatonous, prou dhouquys brol 
panygou den bascrou nou dous caguous goulfren goul oust 
troppassou.9 

— Am început să mă dumiresc, a spus Pantagruel. Asta e 
limba care se vorbeşte la noi în Utopia. Sau, după cum sună 
la ureche, una asemănătoare. 

Dar înainte de a sfârşi vorba, străinul şi-a schimbat 
graiul: 

— Jam toties vos, per sacra, perque deos, deasque omnis, 
obtestatus sum, ut, si qua vous pietas permovet, egestatem 
meam solaremini nec hilum proficio clamans et ejulans. Sinite 
quaeso, sinite, virii impii, quo me fata vocant abire, nec ultra 


98 De ce, prea bunule stăpân, nu-mi dai o bucată de pâine? Mă vezi 
pierind mişeleşte de foame, şi n-ai nicio milă de mine, şi mă întrebi o 
sumedenie de lucruri fără nici o noimă. Şi totuşi, prietenii înțelepciunii 
se învoiesc cu toții să creadă că orice cuvântare sau cuvânt sunt de 
prisos când faptele sar în ochi. Cuvintele nu sunt de trebuință decât 
acolo unde faptele pe care le cercetăm nu se arată cu limpezime (elină, 
cu pronunțare modernă). 


99 Alt limbaj închipuit. 


vanis vestris interpellationibus obtundatis, memores veteris 
illius adagii, quo venter famelicus auriculis carere dicitur. 100 

— Ascultă prietene, l-a întrebat încă o dată Pantagruel. 
Nu ştii să vorbeşti franțuzeşte? 

— Foarte bine, seniore. Mulţumesc lui Dumnezeu, e limba 
pe care am supt-o la sânul maicii mele. Sunt născut şi 
crescut de mic copil în grădina Franţei, adică în Tourraine. 

— Dacă-i aşa, te rog să-mi spui: cum te cheamă şi de 
unde vii? Căci atât de mult te-am îndrăgit, încât dacă vei 
asculta de dorința mea, vei rămâne lângă mine toată viața şi 
vom fi prieteni împreună, cum au fost Eneea şi Achates. 

— Seniore, numele meu adevărat, pe care l-am primit la 
botez, e Panurge. Acum viu din Țara Turcului, unde am fost 
ținut în robie de când pornisem la Metalin cu război 
împotriva păgânilor. Bucuros mă voi învrednici să-ţi 
istorisesc pățaniile mele, care sunt mai minunate decât ale 
lui Ulise: dar fiindcă ţi-a fost voia să mă iei pe lângă 
domnia-ta (ceea ce primesc, făgăduindu-ți să te urmez până 
la mama-dracului), avea-vom destule clipe de răgaz pentru 
poveşti. În această clipă simt grabnica nevoie de a mă 
întrema, aflându-mă cu burta goală, gâtlejul uscat, iar 
măselele (toate) crăpate de foame. Gata sunt să mă aşez la 
înfulecat, şi te încredințez că îţi va fi plăcut să mă priveşti 
mâncând. Dă poruncile cuvenite — şi Doamne-ajută! 

Pantagruel a hotărât să fie dus la locuinţa sa şi să i se dea 
de mâncare pe săturate. Ceea ce s-a făcut. Panurge a 
îimbucat din toate, ospătându-se până în fapt de seară, când 


100 De mai multe ori te-am rugat, pe cele sfinte, pe zei şi pe zeițe, să-mi 
alini, dacă ai un pic de milă, sărăcia, dar strigătele şi jelaniile mele nu 
mi-au ajutat la nimic. Lăsaţi-mă dar, Lăsaţi-mă, ameni fără milă, să mă 
duc unde mă cheamă ursita, şi nu mă mai osteniți cu întrebările voastre 
deşarte, ci vă aduceţi aminte de vorba veche, care zice că pântecele 
flămând urechi n-are (lat.). 


s-a vârât în aşternut, o dată cu găinile. A dormit fără vise 
până a doua zi la ceasul prânzului, iar de cum a făcut ochi, 
s-a strămutat, în trei paşi şi-o săritură, din culcuş de-a 
dreptul la masă. 


CAPITOLUL X 


Cum a judecat Pantagruel o pricină 
încurcată, dovedindu-se mai înțelept decăt 
Solomon 


Amintindu-şi despre sfaturile tatălui său şi voind să-şi 
încerce puterile minţii, Pantagruel a chemat pe toţi învățații 
la întrecere pe la diferitele răspântii ale oraşului, punându- 
le în față nouă mii şapte sute şaizeci şi patru de întrebări, 
toate îndoielnice. 

La capătul uliței Fouarre a ţinut piept cu dascălii, 
magistrii şi retorii Parisului, lăsându-i pe toți cu gura 
căscată. Apoi s-a războit la Sorbona cu teologii vreme de 
şase săptămâni, de dimineaţă de la ceasurile patru şi până 
seara la şase, lăsând un răgaz de două ceasuri la prânz, ca 
să nu stingherească prea mult tabietul de odihnă şi băutură 
al acelora. Au venit şi au stat de față cei mai mulți din 
nobilii de la curte, preşedinţii, perceptorii, sfetnicii oraşului, 
advocațţii, socotitorii, scriitorii şi atâţi alţii, laolaltă cu 
dregătorii, doftorii si popii. Unii din aceştia şi-au luat inima 
în dinți şi s-au amestecat în vorbă, dar Pantagruel, 
răsturnând sofistica lor şubredă, i-a pus cu botul pe labe pe 
toți, dovedindu-le că nu sunt altceva decât nişte vite 
încălțate. 

Astfel s-a lăţit faima despre ştiinţa lui minunată. Gura 
lumii a început să turuie şi să poarte vorbele, încât până şi 
lelițele din târg, precupeţțele, spălătoresele, vânzătoarele de 
plăcinte, ascuțţitoarele de cuțite şi codoaşele îşi dădeau 
coatele şi şuşoteau când îl vedeau trecând: 


— Uite-l! 

Ceea ce văzând, Pantagruel s-a bucurat, ca altădată 
Demostene atenianul, prințul oratorilor, când îl arăta cu 
degetul vreo babă pricăjită, zicând: 

— Ăsta-i, maică! 

Tocmai atunci venise spre judecată în fața înaltei curți o 
pricină între doi mari seniori: de o parte domnul Pupăndos 
ca pârâtor şi de partea cealaltă domnul Soarbezeamă, 
pârâtul. 

Neînţelegerea dintre ei era atât de încurcată şi atât de 
greu de dezlegat după litera legii, încât juzii nu înțelegeau o 
buche. Regele dăduse poruncă să se adune laolaltă patru 
din cele mai de seamă şi mai învățate Parlamente ale 
Franţei, dimpreună cu Sfatul cel Mare al Sorbonei şi cu cei 
mai renumiți dascăli, nu numai din Franța, dar şi din 
Englitera şi Italia, ca Jason, Filip Dece, Petrus de Petronibus 
şi o grămadă de alți cărturari, bătrâni cititori de pravili; şi 
cu toate că au stat şi şi-au bătut capul timp de patruzeci şi 
şase de săptămâni, n-au izbutit să lămurească pricina, şi 
nici să-i găsească o dezlegare după temeiul dreptului, 
rămânând pentru aceasta atât de ruşinați, încât se scăpau 
pe ei de ciudă şi de necaz. 

Până într-o zi, văzând că li s-au sleit creierii de-atâta 
cugetare, unul, anume Du Douhet, cel mai învățat, mai 
priceput şi mai chibzuit dintre toţi, s-a ridicat şi a spus: 

— Domnilor, vreme îndelungată s-a scurs, de când ne-am 
adunat aici, şi iată că nimic nu isprăvirăm, neputând nici să 
adâncim, nici să limpezim această pricină, pe care cu cât o 
cercetăm mai cu luare-aminte, cu atât mai puţin o 
pricepem, spre marea noastră ruşine şi  neiertată 
nevrednicie. După a mea părere, numai cu hulă şi cu ocară 
ne vom alege până la sfârşit, fiindcă nimic altceva nu facem 
decât să tăiem frunză la câini. lată, aşadar, ce-am socotit. 
Aţi auzit cu toţii vorbindu-se despre acel mare bărbat numit 


magistrul Pantagruel, care, după cuvântările ce-a ţinut şi 
după biruinţele ce-a câştigat în fața lumii asupra, tuturora, 
s-a dovedit a fi cel mai de seamă învățat al vremii noastre. 
Cred şi spun că ar fi bine să-l chemăm şi să-i supunem spre 
judecată întreaga pricină, fiind cel din urmă si singurul care 
va putea să-i găsească o dezlegare dreaptă. 

Toţi ceilalți sfetnici şi dascăli şi-au dat învoirea lor, şi fără 
să întârzie au trimis să-l caute pe Pantagruel, cu 
rugămintea de-a binevoi să cerceteze pricina de-a fir-a-păr, 
aducând hotărârea pe care o va găsi de cuviință. Apoi i-au 
pus la îndemână dovezile scrise ale împricinațţilor: câțiva 
saci plini până în vârf, cam cât ar duce în spinare patru 
măgari zdraveni. 

Pantagruel a întrebat: 

— Domnilor, cei doi seniori care se judecă, sunt în viață? 

— Da. 

— Atunci, la ce naiba poate să slujească mormanul ăsta 
de hârtii şi de hârțoage, pe care v-aţi ostenit să mi-l puneţi 
dinainte? N-ar fi mai nimerit să-i ascultăm pe împricinați, 
poftindu-i să-şi dovedească dreptatea prin viu grai, decât să 
ne pierdem vremea cu cetania acestor bazaconii, care nu-s 
altceva decât minciuni ticluite dinadins, şiretlicuri diavoleşti 
de-ale lui Cepota şi altor răstălmăcitori de legi? N-am nicio 
îndoială, că atât domniile-voastre cât şi ceilalți care au luat 
pe seama lor această judecată, mai rău aţi încurcat pricina, 
altminteri lesne de cumpănit, născocind singuri o puzderie 
de teoieiuri pro şi contra, răscolind tot soiul de chichițe 
lipsite de noimă şi luându-vă după susținerile prosteşti ale 
unor nerozi ca alde Accursius, Baldius, Bartolius, Castro, 
Imola, Hipolit,  Panormus,  Bertachinus, Alexandru, 


Curtius!0! şi alți clănțăi bătrâni, care n-au fost în stare să 
lămurească nici cel mai prizărit paragraf din Pandecte, ca 
nişte viței la poartă nouă, fără nicio pătrundere a legilor, 
neştiind nici greceşte, nici latineşte, ci numai limba goților şi 
a altor barbari. Să nu uităm că cele dintâi legi ne-au fost 
lăsate de greci, după cum însuşi Ulpian mărturiseşte, 
primind de la ei o mulțime de cugetări şi ziceri elineşti; 
aceste legi au fost scrise apoi în cea mai aleasă şi mai 
bogată limbă din câte au vorbit oarecând neamurile 
latineşti. Nu voi lăsa deoparte pe Salustiu, pe Varo, pe 
Cicero, pe Seneca, pe Titus Livius şi pe Quintilian. Cum 
puteau să adâncească înțelesurile dreptului bătrânii noştri 
iurişti-aiurişti, când în viața lor n-au avut sub ochi o carte 
latinească adevărată, după cum prea îndeajuns o dovedesc 
prin felul lor de a scrie, care poate fi al unui hornar, al unui 
bucătar sau spălător de vase, dar nicidecum al unui om de 
legi. 

Mai mult decât atât. Legile sunt rodul firesc al unor silinți 
de filosofie şi morală. Cum vor putea să le priceapă nişte 
zăluzi, care n-au învățat din filosofie şi morală nici cât 
măgarul meu? Cât priveşte umanioarele şi ştiinţa despre 
aşezările lumii vechi - care îşi au însemnătatea lor - aş 
putea să-i asemăn mai degrabă cu o broască râioasă, 
împodobită cu pene, sau cu un guşat care şi-ar agăța de 
grumaz o cruce, ca să nu i se vadă beteşugul. Nu numai 
atât, dar din tot ce-au scris acei nerozi nimic nu se poate 
înțelege, după cum voi dovedi într-o zi negru pe alb. 

De aceea, dacă doriți cu adevărat să iau spre cercetare 
această pricină, aruncați mai întâi în foc toate hârțoagele şi 
chemați înaintea mea pe cei doi seniori. După ce îi voi fi 


101 Accursius, Baldius etc. — principalii glosatori ai dreptului roman, care 
îl aduseseră în starea de neclaritate de unde se străduiau să-l scoată 
oamenii Renaşterii. 


ascultat, vă voi împărtăşi judecata mea, fără aiureli şi 
falsicării. 

După cum bine ştiţi, în orice adunare sunt mai mulți 
nebuni decât înţelepţi. (Titus Livius adăuga, vorbind despre 
cartaginezi, că întotdeauna nebunii îi răpun pe înţelepţi.) S- 
au găsit, aşadar, destui care s-au ridicat împotriva celor 
spuse de Pantagruel; dar numitul Du Douhet i-a ținut cu 
dârzenie partea, recunoscând că toate acele condici şi 
catastife, cercetări şi încheieri, întâmpinări şi îndreptări, nu 
sunt decât tertipuri drăceşti întru măsluirea dreptăţii şi 
amânarea judecății, pe care va trebui să le lase în plata 
Domnului, dacă vor să hotărască după măsura cinstită a 
înțelepciunii şi după duhul Evangheliei. 

În cele din urmă, toate terfeloagele au fost arse, iar cei doi 
împricinați au venit să se înfățişeze, în carne şi oase. 
Pantagruel i-a întrebat: 

— Dumneavoastră vă judecaţi? 

— Da, domnule, au răspuns amândoi într-un glas. 

— Care dintre dumneavoastră e pârâtorul? 

— Eu, a răspuns seniorul de Pupăndos. 

— Prea bine. Arată-mi cu de-amănuntul dreptatea 
domniei-tale. Dar să spui adevărul, tot adevărul şi numai 
adevărul, fiindcă - asta mi-i crucea! — la cea dintâi minciună 
îți voi lua capul de pe umeri, ca să afli odată că în fața 
judecății nu trebuie să umbli cu înşelăciuni. Să nu ascunzi 
nimic şi să nu născoceşti ce n-a fost. Vorbeşte! 


CAPITOLUL XI 


Cum s-au apărat singuri cavalerii de 
Pupăndos şi Soarbezeamă, înaintea lui 


Pantagruel 
Cavalerul de Pupăndos a început astfel: 


— Domnule, adevărul adevărat este că o femeie de la 
curtea mea s-a dus la târg cu nişte ouă să le vândă. 

— Pupăndos, pune-ți pălăria în cap, a spus Pantagruel. 

— Mulţumesc. Tocmai atunci treceau şase firfirici între 
cele două tropice şi o lescaie, mai ales că pe Munţii Rifani 
bântuise în vara aceea o secetă cumplită de şmecherii, din 
pricina răfuielii de baliverne, care se iscase între baranguini 
şi acursieri, după răscoala elveţienilor adunaţi în număr de 
trei, şase, nouă şi zece, pentru a culege vâsc de Anul nou, la 
zi-ntâi, când se adapă boii cu ciorbă şi fetele mari primesc o 
cheie de cărbune, ca să dea ovăz la câini. Toată noaptea ne- 
am trudit (cu mâna pe ulcică) să trimitem ştafete călări şi pe 
jos, pentru a opri corăbiile, fiindcă croitorii încercaseră să 
taie ciucurii pe care îi şterpeliseră şi să facă din ei 


un puşcoci de soc, 
să mute marea din loc, 


care între timp se-ngroşase dintr-o oală de varză (după 
spusa strângătorilor de fân). Dar doftorii, cercetând semnele 
udului, n-au putut să spună dacă 


dropia, în vârf de par, 
gusta cuie cu muştar, 


ci numai atât, că domnii de la curtea regelui puseseră 
oprelişte sfrinției, să nu mai dea târcoale căldărarilor şi să 
nu mai umble serta-ferta în timpul slujbelor bisericeşti, 
întrucât  mârlanii începuseră să joace furlana după 
diapazon, 

cu călcâiele în foc şi cu capul la mijloc, 

după cum spunea bunul nostru Bondoc. Ah, domnilor 
mei, Dumnezeu pe toate le întocmeşte după voia lui, dar a 
fost odată un căruțaş, care a dat cu tifla ursitei sale, 


pocnind din bici, ceea ce s-a întâmplat pe când se întorcea 
de la bâlci cu magistrul Anton Lăptucă, uns de curând 
doftor în anafura, cum spun tâlcuitorii canoanelor. Dar ceea 
ce face măreția paresemilor - opt cu a brânzii, sfinte Sisoe, e 
că 


poți s-o duci într-o mâncare, 

de la Paşti la înălțare, 

fiindcă, după cum se ştie, 

buturuga mică răstoarnă carul mare. 


Dar sutaşul n-a aşezat banul în ţintă destul de sus ca să 
nu-l ajungă aprodul ce-şi lingea de jur împrejur degetele cu 
pană de gâscă, anevoindu-se să vadă de departe hornul 
hanului „La patruzeci de şopârle”, vârâte în cei douăzeci de 
ciorapi ai datornicului păsuit pe cinci ani. Dar dacă mai 
bine te gândeşti, nu dai vrabia din mână pe cioara de pe 
gard, fiindcă ţinerea de minte se pierde dacă ţi se întâmplă 
să îmbraci nădragii pe dos. Asta e! Dumnezeu să aibă în 
paza lui pe nădrăgari! 

Pantagruel l-a îmbărbătat: 

— Foarte bine, prietene, foarte bine! Vorbeşte domol şi nu 
te mânia. Am început să înțeleg cum stau lucrurile. Grăieşte 
mai departe. 

— E foarte adevărat ce spun unii, că omul trebuie să fie 
cu ochii în patru, fiindcă prevederea e mama înțelepciunii. 
Dar femeia despre care vă vorbesc n-a putut, sărmana, 
rostindu-şi rugăciunea - gaudes şi audi nos102 — să-şi pună 
pe umeri muchea de cuţit a diplomelor Sorbonei, fără să se 
stropească îngereşte, acoperindu-se cu un şapte de caro şi 
trăgând o sabie zburătoare pe locul unde se vând steagurile 


102 Primele cuvinte ale unor rugăciuni catolice (lat.). 


vechi, rămase în urma zugravilor din Flandra, după ce 
aceştia isprăviseră cu potcovitul greierilor. Şi mă mir că 
oamenii nu s-au deprins să clocească, de vreme ce e atât de 
plăcut să stai pe ouă. 

Seniorul de Soarbezeamă a încercat să-i taie vorba, dar 
Pantagruel l-a repezit: 

— Ei, fire-ai tu să fii, cine ţi-a dat voie să vorbeşti? Mă trec 
toate năduşelile căutând să descurc pricina voastră, şi tu vii 
să mă mai baţi la cap? Linişte, la naiba, linişte! Ai să dai din 
tine tot ce ştii, când ţi-o veni rândul. Vorbeşte mai departe, 
Pupăndos, şi nu te grăbi. 

— Aşadar, văzând că în această privință Sancțiunea 
pragmatică rămâne enigmatică, deşi papa a făgăduit 
fiecăruia să dea drumul vânturilor după buna lui plăcere, 
dacă flanelele albe n-ar fi vărgate şi oamenii n-ar fi atât de 
săraci, făcându-şi cruce cu mâna stingă, curcubeul măcinat 
de curând la Milan pentru a face să răsară ciocârliile, ar fi 
îngăduit ca femeia despre care vorbesc să-şi potolească 
durerile de şale cu lapţi de peşte luați pe datorie - fără de 
care n-am putea să aflăm cum sunt croite cizmele vechi. 

Şi cu toate acestea, Ioan Viţelul, vărul ei dinspre mamă, 
bine scuturat într-un cazan cu scrisori tipărite, a sfătuit-o 
să nu spele rufele în albia ei mişcătoare, fără să dea mai 
întâi foc hârtiilor: soț sau făr'de, fiindcă 


Non de ponte vădit 
Qui cum sapientia cădit, 193 


mai cu seamă că dumnealor de la Curtea Condicilor nu se 
pot înțelege la numărătoarea flautelor nemțeşti, cu care s-a 


103 Cine cade cuminte nu merge de pe pod - parodiere a proverbului: 
Non de ponte cădit iui cum sapientia vădit: cine merge cuminte nu cade 
de pe pod (lat.). 


tipărit la Anvers Ochelarii prinților. Dar, iată, domnilor, că e 
de ajuns o mărturie mincinoasă, ca judecata să dea dreptate 
părții potrivnice! Noi, dorind a ne supune dorinţei regelui, 
ne-am înarmat din cap până în picioare cu petice de burtă, 
spre a vedea cum culegătorii viilor noastre şi-au sfârtecat 
pălăriile şi s-au preschimbat în sperietoare, fiind vremea 
târgului neprielnică şi o mulțime de arcaşi nevoind a ieşi la 
paradă, cu toată înălțimea hornurilor (şi prisosul de rapăn 
şi de oase-moarte) ale prietenului meu Măgăreaţă. De altfel, 
anul acela se făcuseră scoici multe în ținutul Artois, spre 
marea bucurie a tăietorilor de lemne, care mâncau pe 
nespălate până le plesnea bârnețul. Dacă, după pofta inimii 
mele, toată lumea ar avea glas frumos ca aceia, jocul cu 
mingea la perete ar merge mai uşor şi tertipurile folosite la 
tălpuirea gramaticii ar luneca mai lesne pe apa Senei, sub 
Podul Morarilor, aşa cum a hotărât regele Canarilor în 
diploma care se mai păstrează printre hârtiile vechi ale 
cancelariei acestui ținut. 

... Drept aceea, domnule, vă rog să binevoiți a hotărî cele 
de cuviință cu despăgubiri, cheltuieli de judecată şi dobânzi. 

Pantagruel l-a întrebat: 

— Prietene, mai ai ceva de spus? Pupăndos a răspuns: 

— Nu, domnule, am spus tot ce a fost tu autem şi nimic n- 
am schimbat, pe cuvântul meu de cinste. 

— Aşadar, domnule de Soarbezeamă, a spus Pantagruel, e 
rândul dumitale. Vorbeşte cât mai scurt, fără să laşi 
deoparte nimic din ceea ce ar putea să lumineze judecata. 


CAPITOLUL XII 


Cuvântarea seniorului Soarbezeamă 


Seniorul Soarbezeamă şi-a început astfel cuvântarea sa: 
— Domnule, domnilor, dacă dreptatea oamenilor ar ieşi la 
iveală într-o judecată cumpănită, tot atât de lesne precum 


musca se zăreşte în lapte, lumea - naiba să mă ia! - n-ar 
mai fi roasă de şoareci precum este, după cum mulţi care și- 
au pierdut potcoavele în chip mişelesc ar fi fost feriți de 
asemenea pacoste. Susținerile părții potrivnice ar putea să 
pară, pe deasupra, adevărate; în ceea ce priveşte însă 
temeiurile de jure şi de facto104, înşelăciunea, viclenia şi 
tertipurile mărunte se ascund ca într-un ghiveci cu flori. 

Pot oare să rămân nepăsător, când vine unul să-mi sufle 
în ciorba din care mă ospătez, să-mi tulbure liniştea şi să- 
mi zăpăcească mintea, făcând dragoste şi cântând: 


Cine bea, mâncând din ciorbă, 
Nu mai suflă, mort, o vorbă! 


Maică-precistă! câți viteji căpitani de oaste n-am văzut pe 
câmpul de bătaie împărțind verilor lor ghionți de apă 
sfințită, ca să se fâțâie dumnealor mai în voie, cântând din 
lăută, trâmbițând din şezut şi dându-se de-a tumba pe 
acoperiş în botfori noi, împodobiți cu mustăți de stacoji? 
Astăzi lumea s-a stricat la cap din pricina postavului 
englezesc de Leicester; unii cad în desfrâu, alții se leagă la 
falcă de teama iernilor geroase. lar dacă judecata nu va face 
dreptate, nimic nu vom mai secera în ăst-an! 

De câte ori un om sărac se apropie de cazanul cu aburi 
să-şi spele gura de baliga vacii, sau porneşte la târg să-şi 
cumpere încălțări de iarnă, căprarii aflați în trecere sau 
armaşii de pază primesc pe de-a rândul câte o fiertură de 
clistir cu prisosuri de burtă, trecute printr-un scaun găurit, 
deasupra capului. Dar, pentru atât de puţin lucru, să se 
apuce unii să roadă țâțele şi să facă tocană din linguri de 
lemn? Oamenii gândesc de multe ori într-un fel, iar 


104 De drept şi de fapt (lat.). 


Dumnezeu hotărăşte altminteri, căci după ce apune soarele, 
toate dobitoacele stau la umbră. Puteţi să mă credeţi pe 
cuvânt, fiindcă vă voi aduce în privința, aceasta dovezi 
temeinice şi limpezi ca lumina zilei. 

În anul treizeci şi şase, am cumpărat un dulău nemțesc 
cu urechile tăiate, din lână bună, vopsit pestriț, cum mă 
încredințară toți giuvaergiii. S-a întâmplat însă, că notarul a 
mai pus de la el un et-caetera. Nu sunt destul de învățat ca 
să apuc soarele cu mâna, dar din strachina cu unt, în care 
se călesc uneltele vulcanului, am auzit că pastrama de vacă 
te-ar face să nimereşti butoiul cu vin noaptea fără 
lumânare, chiar de ar fi pitit în traista unui cărbunar 
încălțat cu cizme şi înveşmântat cu platoşa şi genunchierele 
ce-i trebuiesc pentru a rumeni capul de miel la tavă. De 
asemeni am auzit spunându-se, că e bine să te dai în 
dragoste într-o pădure care a ars de curând, şi e semn de 
noroc dacă îţi trece o vacă neagră pe dinainte. 

Am întrebat pe dumnealor cărturarii, iar aceştia, adâncind 
lucrurile, m-au sfătuit să secer la vară într-o pivniță cu 
hârtie, cerneală, pene şi bricege lioneze pescuite în Ron şi 
adunate talmeş-balmeş; fiindcă hamurile, dacă intră la apă, 
rugina le roade ficaţii, ca să nu mai pomenim despre cârceii 
care te-apucă uneori după masă, din care pricină zic unii că 
s-ar fi ridicat prețul la sare. 

Să nu credeţi, domnilor, că în clipa când numita femeie îşi 
ungea buricul cu clei pentru a-l lăsa drept amintire 
ostaşului ce-şi alesese, şi pe când tocătura caltaboşului 
trecea în punga cămătarilor, ea n-avea altceva de făcut, 
pentru a scăpa de furia mâncătorilor de oameni, decât să 
lege un pumn de ceapă cu o sută de Ave Maria şi cu 
praporul unui vițel de soi, din crescătoria alchimiştilor; apoi 
să-şi scuture papucii şi să-i prăjească puțintel, târâş-grăpiş, 
cu sos de sfeclă, ascunzându-se în gaură de şarpe ca să 
ferească jumările. Dacă zarurile, cum vedeţi, nu vor să cadă 


decât la unu-unu, la trei-trei, şi iar la unu-unu, îi aştern 
iubitei culcuş într-un colț al patului, o giugiulesc uite-aşa şi 
iar aşa, sorbind cu nesaț din gavanosul coturnurilor frumos 
croiți după măsură. Se vor bucura bobocii de gâscă ieşiţi din 
găoace, care joacă fripta aşteptând să bată fierul pe nicovală 
şi să pună ceara la fiert pe seama băutorilor de bere. E drept 
că, cei patru boi despre care e vorba aveau ținerea-de-minte 
cam scurtă; totuşi, fiindcă doreau a învăţa să cânte, nu se 
temeau nici de cormorani, nici de rațele leşeşti, încât 
oamenii de pe moşia mea spuneau plini de nădejde: „Pruncii 
aceştia vor creşte mari şi vor fi cei dintâi în ştiinţa 
numerelor, ceea ce va întări cu prisosință drepturile 
noastre”. 

Noi socotim că vom putea prinde lupul, ridicând gardurile 
peste moara de vânt de care pomenea partea protivnică. Dar 
diavolul-cel-mare s-a năpustit asupra noastră cu prigoană, 
a trimis pe nemți pe dinapoi, din care pricină dracii toţi au 
început să cam bea. Şi mult mă minunez, văzând pe 
astrologi încurcându-se în astrobalurile şi almuncantaridele 
lor, din pricina dublelor care cad la jocul de table. Nimic nu 
ne îndreptățeşte însă a spune, că pe Podul-cel-Mic, de găini 
împăiate, din Paris, ei s-ar fi înfoiat ca nişte păuni de baltă, 
afară dacă nu cumva n-au risipit, într-adevăr, stropii de 
cerneală roşie, căzuți din literele mari sau aplecate, ceea ce 
pentru mine e acelaşi lucru, câtă vreme cotorul cărților nu 
s-a hotărât să scrie şi el stihuri. Şi în presupunerea că, la 
coțăitul câinilor de pe uliţă, codanele au sunat din trâmbițe 
năvala cea mare, mai înainte ca notarul să-i fi trecut în 
catastif după ştiinţa Cabalei, nu urmează de aici (afară 
numai dacă judecata va hotări altfel) că şase pogoane de 
livadă preţuiesc mai mult decât trei căldări de cerneală, fără 
să sufli în havuz, de vreme ce la îngropăciunea regelui 
Charles puteai 


La târg să cumperi stofă foarte bună, 
Cu cinci pitaci, pe cinstea mea, de lână. 


Am văzut cu ochii mei, în cele mai de seamă case, 
gospodari de frunte, care, plecând la vânat de vrăbii, 
măturau hornul de trei ori şi, aşteptând să fie puşi în 
slujbă, îşi oblojeau zalele şi îşi făceau vânt din găoază, dacă 
le era prea cald. 


Judecata de apoi, 
Să-i dea vacile-napoi! 


Această hotărâre a fost dată la opritoarea anului al 
şaptesprezecelea de cârmuirea vitregă a lui Luzfoagerus, 
despre care judecata va binevoi sa țină seama. 

Nu vreau să spun că după dreptate s-ar cuveni să li se 
oprească bunurile băutorilor de aghiasmă, cum ai înghiți 
undreaua din care se fac de obicei săpunelele pentru 
şezutul celor ce nu vor să se pocăiască şi să joace cu cărțile 
pe față. Tune quid juris pro minoribus10%. Căci aşa spune 
Legea Salică, după cât ştiu, că cea dintâi feştilă făcută să 
pingelească vacile bolnave de răpciugă, care îşi suflă botul 
în muzicuță fără să cânte după împunsăturile cizmarului, 
poate, cât e cu burta plină, să-şi aburească slăbiciunea 
mădularelor în timpul vecerniei cu muşchi cules în pădure 
pentru a spânzura vinurile de Anjou, care se apucă de ceafă 
şi îşi pun piedică, după obiceiul din Bretania. 

Aceste zise, închei. Cu cheltuieli de judecată, despăgubiri 
şi dobânzi. 

Seniorul de Soarbezeamă a tăcut. Pantagrue l-a întrebat 
pe seniorul de Pupăndos: 


105 Aşadar ce decide legea pentru minori? (lat.). 


— Prietene, mai ai ceva de zis? 

Pupăndos a răspuns: 

— Nu, domnule, căci nu v-am arătat decât adevărul. În 
numele lui Dumnezeu, atotputernicul, vă rog să puneţi 
capăt neînţelegerii noastre, întrucât stăm aci pe bani grei. 


CAPITOLUL XIII 


Hotărârea ce-a dat Pantagniel în pricina 
celor doi seniori 


Pantagruel s-a ridicat de la locul lui şi strângând laolaltă 
pe toți preşedinţii, sfetnicii şi ceilalți învățați, le-a spus: 

— Domnilor, ați ascultat pe cei doi împricinați vive vocis 
oraculo1% şi vă rog acum să-mi spuneți ce gândiţi. 

— l-am auzit pe amândoi, au răspuns aceia, dar să 
plesnească fierea în noi, dacă am înțeles, care din ei are 
dreptate. Astfel fiind, te rugăm una voce!07, să binevoieşti a 
hotărî după cum socoteşti cu cale. Îţi dăm de mai-nainte 
încuviințarea noastră ex nune prout ex tunc’, neavând 
nicio îndoială că hotărârea domniei-tale va fi dreaptă. 

— Prea bine, domnilor, a spus Pantagruel. Fiindcă aceasta 
vă e dorința, mă voi supune; dar ţin să vă arăt de la început, 
că pricina nu-i atât de anevoioasă cum vi se pare. Toate 
paragrafurile din Caton, apoi legile: Gallus, Frater, Quinque 
pedurn, Vinum, Si Dominus, Mater, Mulierbona, Si quis, 


106 Printr-un oracol vorbit (lat.). 
107 Într-un glas (lat.). 


108 De acum, precum de atunci (lat.). 


Pomponius, Fundi, Emptor, Prator, Venditori0, şi atâtea 
altele, sunt după socotința mea, mult mai încurcate. 

Pantagruel a făcut apoi de două-trei ori ocolul încăperii, şi 
părea sa cugete adânc, fiindcă icnea ca un măgar strâns în 
chingi, la gândul că va trebui să facă dreptate, fără să 
părtinească ori să vateme pe vreunul. Întorcându-se la locul 
lui, s-a lăsat în jilț şi a vorbit în felul acesta: 

— Văzând, ascultând şi bine-chibzuind pricina ivită între 
seniorii de Pupăndos şi Soarbezeamă, judecata hotărăşte 
cele ce urmează: 

Ținând seama de scârba liliecilor care înclină bărbăteşte 
spre crugul verii pentru a se hârjoni cu cimpoaiele 
înnebunite din pricina băutorilor şi a vicleniilor lucifugilor 
nictocoracici aduşi în suferință sub cerul Romei pe urma 
unui crucifix călare purtând la şold o arbaletă - pârâtorul 
era îndrituit să smolească corabia, pe care numita femeie o 
umfla, cu un picior încălțat şi cu altul descult, 
răscumpărând-o fără nicio tocmeală în cugetul ei, cu tot 
atâtea neadevăruri, câte fire de păr sunt sub şaua a 
doisprezece armăsari sau în capul unui pungaş. În acelaşi 
timp, recunoaştem că nu i se poate aduce o vină pentru 
împrejurarea deosebită prin care se pare că a trecut, 
neputând să se uşureze după voie din pricina îndărătniciei 
unei perechi de mănuşi aromate cu pârțuri şi mirosind a 
opaiț de nucă - cum se obişnuieşte în ținutul Myrebalais — şi 
astfel a dat drumul pânzelor cu ghiulele de bronz, ai căror 
bucătari plămădeau de-a-ndoaselea zarzavaturile umplute 
cu veveriță din clopoțelul eretelui cusut după izvoade 
ungureşti, purtate de cumnatul ei, drept amintire, într-un 
paner alături, împodobit cu noduri în trei ițe şi bătaie de 
cap, din cuşca unde se vânează viermele-papagal, cu pene. 


109 Gallus, Frater etc. - numele sub care sunt cunoscute în dreptul 
roman legile respective, pare-se cele mai greu de interpretat. 


Iar în ceea ce priveşte partea pârâtă, nu se poate dovedi că 
ar fi un derbedeu mâncător de brânză sau măsluitor de 
mumii îmbălsămate, nici că ar fi fost văzut dându-se în 
leagăn, după cum pârâtorul a arătat; judecata îl cheamă să 
plătească trei ulcele de lapte prins, prelorelitantat şi 
şafranizat după obiceiul pământului; aceasta până la 
toamnă, în luna mai, când numitul pârâtor va fi ținut să dea 
firele şi câlţii trebuitori pentru astuparea capcanelor din gât, 
împletite în pelerine bine pietruite cu rotocoale. 

Amândoi sa rămână prieteni ca şi până acum; fără 
cheltuieli, după cum am hotărât. 

Isprăvindu-se judecata, cei doi împricinați s-au depărtat 
mulțumiți, ceea ce părea tuturor aproape de necrezut, căci 
de pe vremea ploilor celor mari nu se mai văzuse şi nu se 
mai pomenise de peste şase veacuri şi jumătate, ca două 
părți potrivnice, care s-au înfruntat cu atâta înverşunare, să 
rămână deopotrivă de împăcate cu hotărârea judecătorului. 

Cât despre preşedinţi şi ceilalți cărturari care se aflau de 
față, atât de uimiţi au fost, încât au rămas în nesimţire mai 
bine de trei ceasuri, zăpăciți de chibzuinţă supraomenească, 
pe care o dovedise Pantagruel lămurind o pricină atât de 
încurcată şi de spinoasă... 

.. Şi nici acum nu s-ar fi trezit, dacă nu i-ar fi frecat cu 
oțet şi apă de trandafiri, ca să-şi vină în fire şi să-şi 
redobândească luminile minţii, pentru care lăudat să fie 
numele Domnului. 


CAPITOLUL XIV 


Panurge povesteşte cum a scăpat din 
mâinile turcilor 


Judecata rostită de Pantagruel a fost împărtăşită tuturor 
şi încuviințată de întreaga obşte. Ea s-a tipărit pe mai multe 


foi şi s-a aşezat spre păstrare printre hârtiile înaltei Curți; 
iar unul din cei de față a spus: 

— Nici Solomon, care numai printr-o întâmplare a dat 
pruncul mamei adevărate, n-a dovedit atâta chibzuinţă ca 
înțeleptul Pantagruel, pe care spre norocul tuturor îl avem 
în mijlocul nostru. 

Toţi au fost într-un singur gând, să-i încredințeze lui 
Pantagruel slujba de mare-dregător al Dreptăţii, dar el n-a 
primit, mulțumindu-ie cu următoarele prietenoase cuvinte: 

— E prea multă primejdie în îndeplinirea acestei înalte 
slujbe, iar cei care au luat pe umerii lor răspunderile ei 
anevoie au izbutit să nu se molipsească de stricăciunea 
lumii. Dacă asemenea judecători ar sta în scaunul îngerilor, 
judecata din urmă nu s-ar mai ține nici peste două mii de 
ani, şi s-ar dovedi neîntemeiată profeția lui Nicolaus 
Cusanus. V-o spun din bună-vreme, ca să ştiţi. Dar dacă 
aveți de prisos vreo câteva vedre de vin bun, le primesc 
bucuros. 

Dorinţa i-a fost ascultată şi orăşenii i-au trimis vinul cel 
mai bun pe care ii aveau; iar Pantagruel l-a băut pre el. 

Nici bietul Panurge nu s-a lăsat pe tânjală, că era slab ca 
un țâr şi se clătina pe picioare ca o pisică flămândă. Unul 
din cei de față, privindu-l cum zvântă din două înghițituri o 
doniță de porfiriu, l-a mustrat în glumă: 

— Ai arşiță mare, cumetre, bei de stingi! 

— Să mă calce vaca-neagră, dacă aş vrea să semăn cu 
acei domnişori gingaşi din Paris, care beau cu picătura, ca 
puii de găină, şi nu sorb o înghițitură până nu-i mângâi pe 
coadă, ca pe sticleți. Ah, vericule, de-aş putea să mă înalț 
tot atât de uşor precum coboară vinul în mine, de mult aş fi 
ajuns în lună, cu Empedocle de mână. Orice-aţi spune, 
zeama asta de ciorchine e cât se poate de bună şi are un 
buchet minunat. Din ce beau mai mult, tot aş mai bea. Îmi 


vine a crede, că umbra monseniorului Pantagruel stârneşte 
setea, precum luna nouă guturaiul. 

Cei de față s-au pornit să râdă, iar Pantagruel a întrebat: 

— De ce râzi, Panurge? 

— Măria-ta, a răspuns acesta, povesteam prietenilor mei 
că turcii sunt oamenii cei mai nefericiți de pe lume: nu pun 
în gură un strop de vin! De n-ar mai fi altă oprelişte în 
Coran, şi tot n-aş primi să mă supun legilor lui. 

— Ia, istoriseşte-ne: cum ai scăpat din mâinile păgânilor? 

— Martor mi-e Dumnezeu, seniore, că nu voi spune niciun 
cuvânt care să nu fie adevărat: 

Blestemațţii aceia de turci mă vârâseră în frigare, împănat 
cu bucăți de slănină, ca pe un iepure; atât eram de sfrijit, că 
fără grăsime, numai din carnea mea, n-ar fi scos o friptură 
cumsecade. Se porniseră să mă frigă de viu şi începusem să 
mă rumenesc. Am chemat în ajutor mila cerului şi duhul 
sfântului Laurenţiu, nădăjduind că Dumnezeu mă va 
mântui de acele chinuri cumplite; ceea ce s-a întâmplat într- 
un chip mai mult decât ciudat. În vreme ce mă rugam lui 
Dumnezeu din adâncul inimii mele pe jumătate fripte: 
„Doamne-Dumnezeule, ajută-mă, Doamne, mântuieşte-mă! 
Scapă-mă de chinurile la care aceşti câini necredincioşi mă 
supun fiindcă ascult de poruncile tale!” — turcul care mă 
frigea a aţipit; aşa a fost voia cerului, sau a bunului Mercur, 
care a adormit oarecând pe Argus cel cu o sută de ochi. 

Când am băgat de seamă că nu se mai învârteşte frigarea, 
m-am uitat la turc şi am văzut că doarme. Am apucat 
repede cu dinţii un ciot pe jumătate ars şi l-am repezit: 
țuşti! drept în poala bucătarului care mă frigea. Am cules 
din foc un cărbune aprins şi am ochit cum am putut mai 
bine patul de lângă sobă, unde-şi întinsese salteaua călăul 
meu. Paiele au luat foc cât ai clipi din gene, iar flăcările au 
cuprins  aşternutul, întinzându-se pe duşumeaua de 
scânduri. Ciotul pe care-l azvârlisem în poala păcătosului de 


turc i-a pârlit pântecele şi începuse să miroase a piele arsă; 
era însă atât de jegos şi puțea el însuşi atât de rău, încât n-a 
simțit nimic până spre ziuă. Atunci, deodată, a sărit pe 
tălpi, zăpăcit, strigând la geam cât îl ținea gura: — „Foc! Foc!” 
Şi s-a repezit asupra mea să mă arunce pe jeratic, cât eram 
de mare. Tăiase frânghia cu care îmi prinsese mâinile şi se 
silea acum să reteze legăturile de la picioare, când stăpânul 
casei, care ieşise la plimbare pe uliţă cu alte paşale şi 
niscaiva imami, l-a auzit răcnind şi a zărit fumul. În goană 
mare a venit să stingă pojarul şi să-şi scoată afară 
buclucurile. 

Năvălind în odaie, a scos frigarea din mine şi-a înfipt-o în 
turcul care mă prăjea, ucigându-l pe loc, drept pedeapsă 
pentru neghiobia lui. Frigarea a pătruns în el deasupra 
buricului, lângă şoldul drept, i-a străbătut al treilea lob al 
ficatului, a pătruns în diafragmă, a trecut prin punga inimii 
şi a ieşit prin umăr, între şira spinării şi omoplatul stâng. În 
clipa când paşa a smuls frigarea din mine, m-am prăbuşit la 
pământ pe marginea grătarului, lovindu-mă oarecum, dar 
nu prea rău, fiindcă am căzut pe slănina cu care eram 
împănat. Văzând turcul cel mare că îi arsese casa până în 
temelii şi nu mai era nicio scăpare, l-au apucat toate 
năbădăile şi s-a pornit să înjure - de câte nouă ori - de 
Frigegot, de Astarot, de Raspalos şi de Arsulis. Iar eu, fript 
cum eram, înghețasem de frică! Mă temeam, că dracii care 
vor veni să-l ducă or să mă ia şi pe mine. „Sunt prăjit pe 
jumătate (oftam în gândul meu) iar moartea de la slănină mi 
se va trage, fiindcă diavolilor grozav le place mâncarea 
grasă!” Am făcut semnul crucii cu limba şi am strigat: Agios 
athanatos, ho theos!110 Dar n-am văzut pe nimeni. 


110 Sfinte Dumnezeule, sfinte fără de moarte! (grec.). 


În vremea aceasta, spurcatul de paşă se apucase să-şi 
străpungă inima cu frigarea, proptind-o în coşul pieptului şi 
împingând-o cu toată puterea. Dar frigarea nu-l pătrundea, 
că nu era destul de ascuţită la vârf. M-am apropiat de el şi i- 
am spus: 

— „Domnule turc, îți pierzi vremea de haram; n-ai să 
izbuteşti să te omori, ci abia te vei schilodi, şi-ai să te 
chinuieşti toată viata în mâinile felcerilor. Dă-mi voie să te 
ucid eu, cum se cuvine, şi n-ai să simți nicio durere. Te rog 
să mă crezi, că am mai omorât destui, şi toți au rămas 
foarte mulțumiți!” 

— „Ah, prietene, a suspinat el, dacă îmi faci acest bine, îţi 
voi dărui punga mea; iat-o, sunt într-însa şase sute de lire si 
o seamă de diamanturi şi rubine dintre cele mai frumoase.” 

— Să le văd! a strigat Epistemon. 

— Slavă Domnului, a răspuns Panurge, trebuie să fi ajuns 
departe, după cum o luaseră la goană! Unde e neaua de 
mai-an? lată întrebarea, care nu-l lasă să doarmă pe 
Francois Villon, cântărețul din Paris. 

— Spune mai departe, vrem să auzim cum l-ai dat gata pe 
paşă. 

— Să-mi sară ochii dacă vă mint, măcar câtu-i negru sub 
unghie! s-a jurat Panurge. lată. L-am înfăşurat ca-n scutece 
în nişte zdrențe pe jumătate arse; i-am prins mâinile şi 
picioarele cu frânghia în care stătusem eu însumi, şi l-am 
legat cobză. I-am vârât frigarea prin gâtlej şi l-am spânzurat 
între două piroane zdravene, de care atârnau două 
halebarde. Apoi am aprins sub tălpile lui un foc drăgălaş, şi 
l-am prăjit pe lordul meu ca pe-o scrumbie pusă la afumat 
în hornul sobei. 

Ducând cu mine punga şi o suliță pe care o ochisem într- 
un cui, am luat-o la sănătoasa, şi ştie Dumnezeu, dacă mai 
simțeam că mi-e spinarea friptă ca unui miel la frigare. 
Când am ajuns în uliţă, am zărit o mulțime de oameni care 


alergau la foc şi azvârleau găleți de apă ca să-l stingă. 
Văzându-mă pe jumătate prăjit, li s-a făcut milă de mine şi 
m-au udat leoarcă, ceea ce mi-a priit de minune şi m-a 
răcorit cumsecade; apoi mi-au dat să mănânc. N-am putut 
însă să mă ospătez după plac, fiindcă de băut n-am avut 
decât apă: aşa e legea lor! Niciun rău nu mi-au făcut, afară 
de un turcaleț pricăjit, ghebos pe dinainte, care tot venea pe 
furiş să-mi ciugulească slănina. l-am tras una cu sulița 
peste degete şi s-a lăsat păgubaş. O grecoaică tinerică mi-a 
adus un gavanos cu dulcețuri grozave, uitându-se cu multă 
mirare la mădularul meu pe jumătate ars, care abia îmi 
ajungea până la genunchi. Trebuie să vă mai spun, că 
rumenindu-mă în frigare, m-am vindecat de o durere de şale 
afurisită, care mă chinuia de vreo şapte ani, tocmai în 
partea pe care călăul, înainte de-a adormi, mi-o potrivise pe 
jeratic. 

Dar în vreme ce turcii petreceau pe socoteala mea, iată că 
focul s-a întins atât de aprig, încât a mistuit vreo două mii 
de case; până când unul a băgat de seamă şi a început să 
strige: „Alah! Alah! Arde oraşul, şi noi stăm la taifas!” 

Văzând primejdia, s-au răspândit toți pe la casele lor. Eu 
am apucat-o spre poarta cetăţii, iar când am ajuns pe-o 
colină din apropiere, m-am întors, ca femeia lui Lot, să văd 
oraşul arzând, aşa precum altădată Sodoma şi Gomora. Şi 
atât de mult m-am bucurat, că era cât pe-aci să mă scap pe 
mine. Dar Dumnezeu m-a pedepsit. 

— Cum aşa? a întrebat Pantagruel. 

— Pe când priveam şi mă veseleam, văzând cum ardea 
focul de frumos, râdeam în mine şi îmi spuneam: „Ah, bieţii 
păduchi! Sărmanii şobolani! Grea iarnă i-a ajuns, cu focul 
în casă!” Când, dintr-o dată, o haită de câini, mari şi mici, 
mai mulți de şase şi mai bine de treisprezece sute 
unsprezece, au dat buzna afară din oraş, fugind de pârjolul 
focului. Adulmecând mirosul de carne rumenită, năvăliră 


asupra-mi, şi m-ar fi sfâşiat ca pe un cârnat, dacă îngerul 
meu păzitor nu mi-ar fi suflat la ureche un leac împotriva 
durerii de măsele. 

— Şi de ce mai sufereai de măsele? Durerile de şale nu-ţi 
trecuseră? 

— Maica ta, Cristoase! a răspuns Panurge. Cum să nu te- 
apuce durerea de măsele, când sar asupra ta câinii să te 
rupă? Atunci mi-am adus aminte de slănina cu care eram 
împănat! Am ciugulit-o, am adunat-o în pumni şi am 
azvârlit-o în mijlocul haitei. Câinii s-au năpustit asupra 
bucăţilor de grăsime şi au început să se bată şi să se muşte 
între ei, care pe care, lăsându-mă să-mi văd de drum. Le-am 
dat şi eu voie să se scarmene între ei, cât vor pofti. 

Astfel am scăpat cu fața curată, vesel şi voinic. Trăiască 
friptura la frigare, împănată cu slănină! 


CAPITOLUL XV 


Cum a născocit Panurge un nou fel de a 
întări cetatea Parisului 


Dorind a se odihni după ceasurile petrecute cu cititul 
cărților, Pantagruel ieşise la plimbare în marginea Parisului, 
spre Saint-Marceau, iar de-a-colo până la Folie-Gobelin. 
Panurge îl însoțea, purtând în buzunar, ca de obicei, câteva 
felii de slănină şi o butelcă; nu pornea niciodată la drum 
fără străjeri, cum le zicea. Alte arme nici nu purta cu sine, 
iar când Pantagruel a încercat o dată să-i atârne o sabie la 
brâu, a mulțumit, dar n-a voit s-o primească, spunând că-i 
înfierbântă rărunchii. 

— Aşa o fi, a spus Epistemon, dar dacă îți caută vreunul 
gâlceavă, cu ce te aperi? 

— Cu încălțările, a răspuns Panurge, întrucât lupta cu 
spada grea e oprită. 


La întoarcere, privind Panurge zidurile care împrejmuiesc 
Parisul, i-a spus lui Pantagruel, în derâdere: 

— la uite, ce mai mândrețe de ziduri! Zdravăn sunt 
întărite, şi tocmai bine întocmite ca să păzească nişte 
gâscani ieşiţi din găoace. Să-mi razi mie mustața, dacă o 
vacă n-ar fi în stare să dărâme şase stânjeni dintr-o dată, cu 
un singur pârţ. 

— Iubite prietene, a zis Pantagruel, ştii ce-a răspuns 
Angesilas, când a fost întrebat, de ce un oraş atât de mare 
ca Sparta nu e împrejmuit cu ziduri? Arătând cu mâna pe 
cetățenii care îl însoțeau - toți pricepuţi în meşteşugul 
războiului, voinici şi bine înarmați — a răspuns: „lată zidurile 
cetății!” Ceea ce înseamnă, că cea mai bună apărare a unui 
oraş e vitejia oamenilor care trăiesc într-însul. Tot astfel, 
această cetate se socoteşte a fi tare, bizuindu-se pe bărbăția 
unui popor războinic. N-are nevoie de alte întărituri, şi chiar 
de-ar hotări să le zidească, după pilda Strasbourgului, a 
Orleansului sau a Ferrarei, tot nu i-ar fi cu putință, din 
pricina cheltuielilor prea mari. 

— Aşa-i cum zici, a răspuns Panurge; dar tot nu strică să- 
i arăţi puţin un obraz de piatră duşmanului care te loveşte, 
măcar de n-ar fi decât să-l întrebi: „Care-i acolo?” Cât 
priveşte cheltuiala, adică banii trebuitori pentru ridicarea 
zidurilor, dacă dregătorii oraşului s-ar învoi să mă 
cinstească, punându-mi dinainte un vin mai acătării, i-aş 
învăța cum să le dureze, fără prea multă bătaie de cap. 

— Cum? s-a mirat Pantagruel. 

— Ţi-oi spune, a răspuns Panurge, dar să nu sufli o vorbă! 
După cum am băgat eu de seamă, şezutul femeilor din Paris 
e mai tare decât piatra, iar de găsit se găseşte lesne. În acest 
chip ar trebui zidite întăriturile oraşului, clădite şi rânduite 
cu socoteală, după planul meşterilor zidari; la temelie, 
şezuturile mari; apoi, îngustând meterezele ca spinarea 
măgarului, cele mai potrivite, la mijloc, iar cele mici, sus pe 


creastă; toate prinse în tencuială de diamanturi, ca turnul 
din Bourges, şi încinse cu mătănii călugăreşti. Cine ar fi în 
stare să dărâme asemenea ziduri? Nici turnate în fier n-ar fi 
mai tari, şi nici trăsnetul nu le-ar putea vătăma! De ce? 
Fiindcă şezutul femeii e descântat si e blagoslovit. O singură 
primejdie ar fi să se arate. 

— Care? 

— Muştele care s-ar strânge în partea locului ar trebui 
luate la goană cu o coadă de vulpe. Şi fiindcă veni vorba, am 
să vă spun în drum spre masă, o întâmplare drăgălaşă, pe 
care o povesteşte Frater Lubinus în libro De compotutionibus 
medicamentium: 

Cică pe vremea când dobitoacele vorbeau (nu-s de atunci 
decât trei zile) un biet leu, care se plimba prin pădurea din 
Bievre, rostindu-şi rugăciunea de dimineaţă, a trecut pe sub 
un copac, în care un păcătos de cărbunar se urcase să taie 
lemne. Văzând leul, a azvârlit în el cu securea, 
însângerându-l cumplit la unul din  şolduri. Leul, 
şchiopătând, a luat-o razna prin pădure, răcnind după 
ajutor. Un dulgher cumsecade, pe care îl întâlni în drum, i-a 
pipăit rana, a curățat-o cum s-a priceput mai bine şi i-a 
acoperit-o cu muşchi, sfătuindu-l să alunge muştele, până 
s-o întoarce cu ierburi de leac, să nu se pună murdărie de 
muscă pe locul însângerat. Tămăduindu-se leul cu ajutorul 
dulgherului, a plecat mai departe prin pădure, până când a 
dat peste o babă uitată de vreme, care strângea vreascuri 
pentru foc. Baba, trezindu-se cu leul dinainte, s-a speriat şi 
a căzut pe spate, iar vântul i-a ridicat rochia, fustele şi 
cămaşa până mai sus de umeri. Milos cum e din fire, leul s- 
a apropiat de ea, întrebându-se dacă nu s-a lovit, şi, 
privind-o în partea cum îi zice, a spus: „Sărmană femeie, 
cine te-a tăiat atât de rău?” Zărind apoi un vulpoi care 
trecea pe-acolo i-a strigat: „Ei, cumetre vulpoiule, ia fă-te- 
ncoa, să-ți arăt ceva!” 


Când vulpoiul veni mai aproape el zise: „Cumetre 
vulpoiule, dragă prietene, nu ştiu cine a spintecat-o între 
picioare pe această nefericită femeie! Priveşte ce rană 
grozavă i-a făcut, din buric până în şezut, lungă de-o palmă 
şi jumătate! Credea a fost tăiată cu securea, şi nu demult. 
Vântur-o, să nu se aşeze pe ea muştele! Vântură mereu, 
prietene, vântură bine, goneşte muştele din rană, să n-o mai 
supere cu bâzâitul lor pe dumneaei! Vântur-o, cumetre, 
vântur-o, că ţi-a dăruit Dumnezeu coadă zdravănă! Alungă 
muştele şi le goneşte, nu te lăsa pe tânjală, vântură-le, 
vânturătorule, cu vânturătoarea, nu lăsa, muşchetarule, s-o 
muşte muştele pe biata femeie! 

A plecat leul să adune muşchi de pus la rană, strigând 
încă o dată, de departe, vulpoiului: „Dă din coadă, cumetre, 
şi alungă muştele, că am să te bag vânturător cu simbrie la 
muscăria reginei Măria şi a lui don Pietro de Castilia. Nu 
pregeta, goneşte muştele!” Sărmanul vulpoi nu mai prididea 
dând din coadă şi alungind muştele, ici şi colo, pe 
dinăuntru şi pe dinafară, dar muierea cea rea puțea nu ştiu 
pe unde, mai rău ca o sută de diavoli! Vulpoiul, bietul de el, 
nu ştia încotro să-şi mai cârnească nasul, să scape de 
mirosurile babei; şi, ferindu-se într-una, zări alături o altă 
bortă, mai strâmtă, din care, pasămite, venea toată 
duhoarea. Leul s-a întors în cele din urmă, cărând muşchi, 
mai mult decât ar încăpea în optsprezece legături, şi începu 
să-l vâre în despicătură, ajutându-se cu un băț, pe care îl 
adusese cu el. Băgase, una după alta, vreo şaisprezece 
legături şi jumătate, şi se mira: “Naiba s-o ia, dar adâncă 
mai e rana! Nu mi-ar ajunge, s-o umplu, nici două căruțe şi 
jumătate, ba chiar mai mult, cu ajutorul lui Dumnezeu!” A 
tot îndesat muşchiul în spintecătură, până când vulpoiul l-a 
oprit, rugându-l:. “Cumetre leule, dragă prietene, nu vâri tot 
muşchiul în borta cea mare, mai pune o legătură deoparte şi 


pentru găurica ceastălaltă, care îmi pute în nas, ca cinci 
sute de diavoli. Simt că mă înăbugş! 

Va trebui, aşadar, să tocmim un vânturător, care să 
gonească muştele de pe zidurile cetăţii.” 

— Dar de unde ştii, a întrebat Pantagruel, că femeile din 
Paris îşi vor îmbia trupul lor pentru o asemenea lucrare? 
Căci în acest oraş trăiesc destule doamne ruşinoase, iar fete 
mari o mulțime! 

— Et ubi firenus!11? a spus Panurge. Nu vreau să mă laud, 
dar în cele nouă zile, nu mai multe, de când sunt în acest 
oraş, am pipăit patru sute zece şi încă vreo şapte. Azi- 
dimineață am întâlnit un unchiaş, care purta într-o desagă, 
la fel cu aceea din pilda lui Esop, două fetițe, de vreo doi-trei 
ani fiecare: una în traista dinainte, alta în traista dinapoi. 
Mi-a cerut de pomană, iar eu i-am răspuns că sunt mai 
bogat în pârțuri decât în gologani. Apoi l-am întrebat: 

— „Unchiaşule, fetiţele dumitale sunt fete-mari?” 

— „Vericule, mi-a răspuns, aşa cum mă vezi, le port pe 
umăr de doi ani; despre cea din față, pe care n-am pierdut-o 
din ochi nicio clipă, aş putea oarecum să spun că-i fată- 
mare, dar mâna în foc n-o bag. Cât despre cea dinapoi, 
habar n-am!” 

— „Eşti un plăcut tovarăş de drum, i-a spus Pantagruel, şi 
doresc să te văd îmbrăcat la fel cu toţi cei pe care îi am în 
slujba mea.” 

I-au dat veşminte frumoase, croite după tiparul care se 
obişnuia pe vremea aceea; atât numai că Panurge a cerut 
să-i lase fundul nădragilor mai larg şi cu trei palme mai 
lung; nu rotund, ci în patru colțuri. Ceea ce s-a şi făcut. 
Panurge se arăta tuturor, spunând că lumea nu s-a 
încredințat încă de folosul şi de binefacerile nădragilor cu 

fundul larg, dar se va lămuri cu încetul, cum se întâmplă, 
de obicei, ori de câte ori e vorba de o nouă născocire a minții 
omeneşti. 

Dumnezeu să-l ție pe fratele, căruia nădragii largi i-au 
scăpat viața! Dumnezeu să-i ajute celui care, într-o singură 
zi, a adunat în prohab o sută şaizeci de mii nouă scuzi, 
mântuind de la foamete un oraş întreg. Dacă Dumnezeu mă 
va milui cu zile, voi întocmi o carte despre rostul şi 
însemnătatea nădragilor cu fundul larg; odată, când voi 
avea mai mult răgaz decât am acum. 

Panurge şi-a ţinut făgăduiala. A scris o carte mare şi 
frumoasă, cu chipuri în ea; dar, după câte ştiu, n-a fost 
tipărită până azi. 


CAPITOLUL XVI 


Despre firea şi obiceiurile lui Panurge 


Panurge să tot fi avut pe-atunci vreo treizeci şi cinci de 
ani. Era de statură potrivită, nici prea înalt şi nici prea 
scund, avea nasul puțin vulturesc, încovoiat ca minerul 
briciului, arăta zvelt ca un ostaş de plumb şi părea a fi un 
bărbat cu inimă largă, deşi rămăsese cu unele obiceiuri rele 
şi pătimea de acea boală, despre care un cântec din vremea 
lui zicea: 


Să nu ai un ban în pungă, 

E o suferință lungă. 

Totuşi, când nevoia de bani îi dădea ghes, se pricepea să-i 
scoată din piatră seacă în şaizeci şi trei de chipuri, dintre 
care cel mai cinstit (şi mai obişnuit) era furtişagul. Rău- 
nărăvit, măsluitor, hoinar, bătând ulițele Parisului, în felul 
lui, băiatul cel mai bun, avea totdeauna de pus la cale o 
păcăleală pe seama caraulelor şi a străjilor de noapte. 
Strângea de pe drum trei-patru haimanale, le dădea de băut 


ca unor buni-templieri, iar înspre seară îi gonea până mai 
sus de Sfânta Genoveva sau în împrejurimile mănăstirii 
Navara, la ceasul când straja trecea prin partea aceea. 
(Puneau sabia pe caldarâm şi urechea deasupra mânerului; 
iar când sabia începea să zbârnâie, era semn că paznicii-s 
pe aproape.) Atunci dumnealui cu ceilalți ortaci culeşi de pe 
uliţă luau o cotigă, îi dădeau brânci şi o repezeau cu toată 
puterea la vale, în calea străjerilor, răsturnându-i la pământ 
ca pe nişte porci. Apoi o luau la fugă pe altă uliţă şi se 
făceau nevăzuți. Panurge, în mai puțin de două zile, 
ajunsese să cunoască toate străzile, ulicioarele şi trecătorile 
Parisului. 

Altă dată, ochind din vreme un colț al pieței pe unde avea 
să treacă straja, presăra pe jos o dâră de iarbă de puşcă şi îi 
dădea foc tocmai în clipa când ostaşii se apropiau. Panurge 
murea de râs, văzându-i cum o luau la goană, închipuindu- 
şi că i-au ajuns flăcările sfântului Anton. 

Cât priveşte pe dascăli şi pe teologi, îi prigonea mai 
amarnic decât pe toți ceilalți. Când se întâlnea cu vreunul 
din ei pe uliţă, nu se lăsa până nu-i juca un renghi, 
strecurându-i un găinaț în scufie sau, agățându-i la spate, 
măcar o ureche de iepure, dacă nu vreo două-trei cozi de 
vulpe. 

Într-o zi, pe când toți teologii erau chemaţi la Sorbona 
spre a hotărî asupra dreptei-credinţe, a plămădit o plăcintă 
dintr-o amestecătură de usturoi, assa foetida, galbanuml12, 
castoremn!15şi baligă proaspătă, a dospit-o într-o coptură de 
şancru moale şi, dis-de-dimineaţă, a uns şi a binecuvântat 

cu ea toată împrejmuirea Sorbonei, încât nici dracul, cu 
mâna la nas, nu se putea apropia. Bieţii oameni care 
încercau să intre îşi vărsau mațţele în văzul tuturor. Vreo 
zece-doisprezece au murit de ciumă, opt s-au molipsit de 
bubat, iar mai bine de douăzeci şi şapte, de sfrinție. Dar 
Panurge trecea pe lângă ei, fluierând! 

Purta de obicei, sub pulpana hainei, un bici cu care 
plesnea din mers, fără cruțare, pe toți pajii trimişi de 
stăpânii lor după vin. 

Avea mai bine de douăzeci şi şase de buzunare şi de 
pungi, întotdeauna pline; într-una păstra cuţitaşul, ascuţit 
ca un tăiş de brici, cu care culegea pungile trecătorilor; în 
alta ținea zeamă de aguridă, pe care obişnuia să le-o azvârle 
în ochi; purta ciulini amestecați cu fulgi de gâscă sau de 
clapon, cu care împodobea haina sau scufiile cetățenilor 
cumsecade. Unora le punea pe furiş câte o pereche 
frumoasă de coarne, cu care umblau prin oraş câteodată 
toată viața. 

Într-un alt buzunar ţinea o mulțime de punguţe pline cu 
purici şi păduchi, pe care îi culegea din poala cerşetorilor de 
la Sfântul Inocenţiu şi-i sufla printr-un vârf de trestie sau o 
pană de gâscă drept în ceafa jupânițelor mai simandicoase 
care treceau pe stradă. În biserică nu se suia niciodată pe 
treptele corului, ci rămânea în naos, printre femei, la 
liturghie, la vecernie ori în timpul predicii. 

În alt buzunar avea o puzderie de undițe şi cârlige, cu care 
agăța, doi câte doi, pe bărbații şi femeile din biserică, mai 
ales pe cele care purtau rochii de mătase scumpă, iar când 
se hotărau să se despartă de vecinii lor, toate se pomeneau 
cu fustele sfârtecate. 

În alt buzunar păstra un amnar cu iască, chibrituri, pietre 
de scăpărat şi alte unelte potrivite pentru asemenea 
întrebuințări de aprindere; apoi câteva oglinzi cu care orbea 
pe bărbați şi pe femei, trimițându-le în ochi lumina soarelui. 


Ce deosebire e, spunea el, între o femeie cu ruga-n poale şi 
alta cu buca moale? 

Mai avea, în sfârşit, o câtime de ace şi mosoare cu aţă, 
punând cu ele la cale tot felul de pozne. 

Într-o bună zi, la ieşirea din Palatul Dreptăţii, pe când în 
sala cea mare un călugăr franciscan se pregătea să 
slujească liturghia dinaintea domnilor juzi, Panurge, 
prefăcându-se că-l ajută pe cucernicia-sa, să-şi îmbrace 
odăjdiile, i-a cusut patrafirul de anteriu şi anteriul de 
poalele cămăşii. Când s-au arătat domnii juzi şi s-au aşezat 
să asculte sfânta slujbă, omul nostru s-a făcut nevăzut; iar 
după ce liturghia a ajuns la ite, missa est!!4 şi călugărul a 
început să se dezbrace, bietul frate, scoțându-şi patrafirul, a 
rămas despuiat de anteriu şi de cămaşă, care erau cusute 
laolaltă, şi s-a trezit gol până în brâu, cum l-a născut maică- 
sa, arătându-şi în văzul lumii toate mădularele, mari şi mici. 
Trăgea sfinția-sa de patrafir, dar cu cât se silea mai 
amarnic, cu atât rămânea mai dezbrăcat; până când unul 
din domnii de la Curte i-a strigat: „Ascultă, părinte, ce 
aştepţi dumneata, să-ți sărutăm dosul? Săruta-te-ar focul 
sfântului Anton pe toate părțile, neruşinatule!” 

De-atunci li s-a dat poruncă popilor să nu-şi mai lepede 
odăjdiile în văzul lumii, ci numai în dosul altarului; şi 
niciodată față de femei, spre a nu le face să păcătuiască cu 
gândul. 

Lumea se întreba, de ce au frații întru Domnul fuduliile 
atât de mari? Tot numitul Panurge a răspuns cu limpezime 
şi la această întrebare. Iată: Măgarii au urechile lungi, 
fiindcă mama lor nu le pune scufie în cap, când sunt mici. 
(Aşa zice De Aeliaco în Presupunerile lui.) Tot astfel, desagii 
bieților monahi sunt largi, fiindcă ei nu poartă izmene, şi de 


114 Mergeti, slujba s-a sfârşit (lat.). 


aceea mădularul lor creşte în voie, ajungând până la 
genunchi, ca mătăniile cucernicelor doamne. 

Într-un alt buzunar, Panurge ţinea praf de scărpinat, pe 
care îl azvârlea pe sub fustele muierilor fudule, silindu-le să 
se dezbrace în văzul enoriaşilor; unele săreau în sus, ca 
peştele pe grătar (şi ca beţele pe tobă); altele o luau la fugă 
pe uliţă, iar el după ele; pe cele care rămâneau în pielea 
goală le acoperea cu mantaua lui, peste umeri, ca un bărbat 
îndatoritor şi binecrescut ce era. 

Purta în nădragi un şip cu ulei rânced şi, când întâlnea o 
femeie ori un bărbat în straie noi, le ungea cu grăsime şi le 
mânjea pe unde erau mai arătoase, prefăcându-se că le 
pipăie şi le laudă: „Bun postav (zicea), bună mătasă; 
Dumnezeu să vă dea după pofta inimii, doamnă! Ţi-ai făcut 
haine noi, prietene, să le porți sănătos!” Şi, rostind aceste 
îndatoritoare cuvinte, punea mâna unsuroasă pe gulerul 
hainei, iar pata de ulei acolo rămânea pentru totdeauna. 


În trup şi-n suflet pătrundea, 
Ca un sigil de faimă rea, 
Nici naiba nu i-o mai ştergea! 


La despărțire spunea: „la seama să nu cazi, doamna mea, 
drept în fața dumitale e o baltă de noroi.” 

Într-o punguliță avea praf de strănutat. Îl presăra pe-o 
batistă cu horbotă aleasă (şterpelită de sub ochii frumoşi ai 
spălătoresei, într-o dimineaţă, pe când îi culegea din sân un 
păduche pe care tot el îl azvârlise). Iar de se afla împreună 
cu mai multe cucoane de neam mare, aducea vorba despre 
lucrătura cămăşilor, le punea mâna în sân şi le întreba: 

— „Dantelă de Flandra ori de Hainaut?” 

Apoi îşi scotea batista, lăudând-o: 

— E ţesută la Foutignan, în patru ițe!” Şi le-o flutura pe 
sub nas, făcându-le să strănute câte patru ceasuri de-a 


rândul. Dădea drumul la vânturi, mai abitir ca o gloabă 
răpănoasă, iar femeile îl întrebau, râzând: 

— „Ce faci, Panurge, tragi pârțuri?” 

— „Nu, doamnă, îţi țin isonul, cât trâmbițezi dumneata 
din nas.” 

Avea la el oricând un cleşte, un cârlig, o menghină, o 
daltă, un şperaclu şi alte asemenea unelte; nu era broască 
la vreo uşă sau încuietoare de cufăr, pe care să n-o 
deschidă. Mai ținea într-un alt buzunar o mulțime de zaruri, 
pe care le învârtea în pahar cu mare dibăcie, având degete 
meştere (ca Minerva şi ca Arachneea), ceea ce i-a prins bine 
pe timpul când ajunsese scamator de bâlci. Dădea 
negustorului să-i schimbe un teston de argint sau alt ban, şi 
putea să fie acela mai isteț ca un coțcar, tot nu băga de 
seamă cum Panurge zvânta de fiecare dată câte cinci-şase 
gologani de sub nasul omului, la vedere şi fără durere; iar 
cel păcălit nimic altceva nu simţea, decât adierea vântului. 


CAPITOLUL XVII 


Cum cumpăra Panurge iertările, cum 
mărita babele şi cu câți s-a judecat la 
Paris 


Văzându-l într-una din zile pe Panurge în toane rele, 
încruntat şi tăcut, am înțeles fără multă greutate că n-avea 
în pungă nicio lăscaie şi i-am spus: 

— Panurge, te cunosc după nas că nu ţi-e bine şi ţi-am 
ghicit boala: ai răcit la pungă. Nu-ţi face sânge rău dintr- 
atât. 

Am cinci bănuţi într-o năframă, 

Orfani de tată şi de mamă. 

lar dacă îți sunt de trebuinţă, ai tăi să fie, ca folos şi cu 
sfrinție! El mi-a răspuns: 


— [...] partea banilor nu mă sinchisesc. O să am în curând 
mai mulți decât îmi trebuie, întrucât am găsit piatra 
filosofală, care trage la ea banii din pungă, precum 
magnetul pilitura de fier. Vrei să vii cu mine, să cumpărăm 
iertări? 

— Drept să-ţi spun, eu nu râvnesc să fiu iertat, nici pe 
lumea aceasta, nici pe cealaltă. Să mergem dacă vrei; dar, 
asta mi-e crucea! mai mult de un dinar n-am de dat. 

— Mi împrumuțţi cu dobândă? a întrebat Panurge. 

— Nu, nu! i-am răspuns. Ţi-l dăruiesc din toată inima. 

— Grates vobis dominos115! 

Am pornit amândoi, oprindu-ne mai întâi la biserica 
Sfântul Gervais, unde n-am cumpărat decât o iertare la 
trunchiul dintâi: eu mă mulțumesc cu puțin. Am spus 
câteva rugăciuni scurte pentru sfânta Brigita, în vreme ce 
Panurge a luat trunchiurile pe rând, zăbovind la cutia 
fiecărui vânzător de iertări. 

Am dat apoi o raită pe la Notre-Dame, pe la Sfântul Ioan, 
pe la Sfântul Anton şi pe la celelalte biserici unde se vând 
iertări. Eu m-am lăsat păgubaş, dar Panurge a sărutat toate 
moaştele sfinte şi a cumpărat iertări cu ridicata. La 
întoarcere, m-a dus la cârciuma Castelului şi mi-a arătat 
vreo zece-douăsprezece pungi din ale lui, pline cu bani. Mi- 
am făcut cruce şi l-am întrebat: 

— De unde ai strâns atât bănet, şi-aşa de repede? 

— I-am luat din căldăruşa iertărilor, mi-a răspuns. Când 
am azvârlit primul dinţar, răsucitu-l-am pre el între degete, 
cu dibăcie, ca să pară un șfanț de argint; cu mâna dreaptă 
am cules din grămadă alți doisprezece dinari, poate mai 
mult, iar cu cealaltă trei-patru duzini; şi tot aşa în fiecare 
biserică pe unde am umblat. 


115 Grates vobis (lat.) — vă mulțumesc; la aceasta se adaugă o terminație 
fantezistă: io-mi-nes - domnilor. 


— Dumnezeule, cum e cu putință? Ţi-ai vândut sufletul 
diavolului, săvârşind furtişag şi nelegiuire! 

— Aşa ți se pare, dar eu gândesc altfel. Banii aceştia 
însuşi vânzătorul de iertări mi i-a dăruit, spunându-mi în 
timp ce sărutam cu evlavie sfintele moaşte: „Centuplum 
accipies!” Am luat, bineînţeles, o sută de dinari pentru unul, 
fiindcă latinescul accipies, bine tălmăcit după vechea limbă 
ebraică!!6, nu înseamnă: vei primi (de-aici înainte) ci: 
primeşte (acum). Aşadar, când duhovnicul mi-a spus: 
„Centuplum accipies”, el a înțeles: Centuplum accipe! 
Primeşte de o sută de ori pe-atât! 

Afară de aceasta, trebuie să mai ştii că papa Sixt mi-a dat 
o mie cinci sute de livre, în scrisuri asupra bunurilor 
mănăstireşti, fiindcă l-am vindecat de-un şameru moale, 
care atât de rău îl chinuia, încât se temea să nu rămână 
olog pentru tot restul zilelor sanctității-sale. 

Aşadar, luând din banii bisericii, am luat din ce mi se 
cuvine. Ei, prietene, nici nu-ți trece prin gând ce bună vacă 
de muls au fost pentru mine cruciadele! Mi-au adus mai 
bine de şase mii de fiorini. 

— Şi unde naiba sunt, că nu mai ai nicio lăscaie? 

— S-au dus pe apa sâmbetei, la alți stăpâni. Trei mii de 
fiorini am cheltuit măritând - nu fete mari, căci acelea 
găsesc bărbaţi cu duiumul - ci babe uitate de vreme, fără 
dinți în gură. Am să-ți spun pentru ce. M-am gândit că acele 
femei bătrâne s-au înfruptat din plin, în anii tinereţii lor, 
jucându-se de-a musca-n gaură cu cine le-a plăcut; până în 
ziua când nu s-a mai uitat nimeni la ele. Li se cuvenea (cu 
ajutorul lui Dumnezeu) să mai aibă o mică bucurie, înainte 
de a închide ochii. Iată de ce le-am înzestrat; pe una cu o 
sută de fiorini, pe alta cu o sută douăzeci, pe alta cu trei 


116 După vechea limbă ebraică, unde viitorul indicativului are aceeaşi 
formă cu imperativul. 


sute, după cum erau de smochinite, de urâte şi de puţin 
dorite. Cu cât erau mai slute şi mai urgisite trebuia să le fac 
zestre mai mare, fiindcă altminteri nici dracul nu le-ar fi 
primit în aşternut. Mă tocmeam pe şleau cu fericitul mire şi 
făceam nunta. Mai întâi îl duceam să-i arăt baba. Apoi îi 
puneam dinainte fiorinii şi-i spuneam: 

— „Vericule, ăştia toți sunt ai tăi, dacă te hotărăşti să te 
însori”. Bieţii mârlani nechezau ca nişte catâri bătrâni şi se 
aşezau pe mâncare şi pe băutură. Beau vârtos şi mâncau 
pipărat, ca să-şi facă curaj şi să prindă putere. Până la 
urmă, cu puţini gândăcei, se mai înfierbântau şi babele, iar 
treaba mergea strună ca la toate nunțile. Atât numai, că 
celor prea pocite trebuia să le pun un sac în cap. Pe urmă 
am mai cheltuit o mulțime de bani cu judecățile. 

— Ce fel de judecăţi ai purtat, că n-ai nici casă, nici bani, 
nici pământ? l-am întrebat. 

— Să-ţi spun. Jupânițele din acest oraş născociseră (după 
îndemnul necuratului) un soi de guler sau de gât-legău, 
cum vrei să-i zici, pe care îl purtau sub bărbie, ascunzându- 
şi sânii. Nici n-aveai pe unde să vâri mâna, fiindcă gulerul 
cu pricina, despicat în spate, era în față îmbumbat, ceea ce 
nu putea să fie pe placul sărmanilor îndrăgostiți, care se 
uitau, jinduiau şi tânjeau. Într-o zi frumoasă de marţi, m- 
am înfățişat la Curte cu o plângere împotriva acelor 
jupânițe, dovedind ce pagube suferisem şi arătând că, 
întrucât judecata nu-mi va face dreptate, întemeiat la 
rândul meu pe aceeaşi lege a bunului plac, îmi voi muta 
despicătura nădragilor, la spate. 

Ce să-ți mai spun? Femeile, le ştii cum sunt, s-au înțeles 
între ele şi au purtat judecata prin împuterniciţi, arătând 
temeiurile ce aveau întru susținerea pricinii lor; dar nici eu 
nu m-am dat bătut, am stăruit cu atâta înverşunare în 
plângerea mea, încât Curtea, după o lungă chibzuire, a 


hotărât ca femeile să nu mai aibă voie a purta gulere înalte, 
sau cel puţin să fie cât-de-cât despicate în față. 

Am mai purtat de asemeni o judecată destul de proastă 
împotriva meşterului Fify şi a librarilor săi, cerând ca 
Luleaua, Putinica, Traista cu proverbe, şi alte asemenea cărți, 
să nu mai fie citite noaptea pe ascuns, ci la lumina zilei, în 
toate şcolile Sorbonei, de față cu toți teologii. Am fost 
osândit la cheltuieli, din pricina mărturiei unui paznic de 
noapte. 

Altă dată am înaintat o plângere împotriva catârilor 
domnilor judecători, cerând să li se pună dinainte un 
hârdău, din care să se adape când sunt legați la gard, ca să 
nu mai spurce caldarâmul cu balele lor, iar pajii să nu-şi 
mai murdărească genunchii nădragilor, când joacă între ei 
soț ori-făr'de sau barbut. Am câştigat o hotărâre frumoasă, 
dar m-a costat bani mulți. 

Nici nu bănuieşti apoi cât cheltuiesc în fiecare zi cu hrana 
pe care o împart pajilor de la Curte. 

— Şi pentru ce? 

— Iubite prietene, dumitale nu-ţi place să faci câteodată 
haz? Eu petrec adeseori mai bine ca un rege. Dacă ai vrea să 
ne însoțim amândoi, am face minuni. 

— Nu, nu! am spus. Sfântul Anton să te păzească, dar 
teamă mi-e că ai să sfârşeşti în spânzurătoare. 

— lar dumneata vei putrezi în pământ! Nu-i mai curat 
aerul decât pământul? Isus Cristos n-a murit spânzurat în 
văzduh? Şi aşa cum îți spuneam, în vreme ce pajii înfulică, 
eu păzesc catârii; ca să mai râd puţin, tai unuia şi altuia 
cureaua scării şi tai, tai, până nu se mai ține decât pe-o 
muche. Când un dolofan burduhănos de jude îşi face vânt 
în şa, cade pe burtă în văzul lumii, tăvălindu-se ca un porc, 
iar eu fac haz pe socoteala lui, cel puţin de o sută de franci. 
Râd cu tot atâta poftă, când dumnealor, ajungând acasă, îi 


iau la bătaie pe paji; şi dă-i şi trage-i, ca la fasole! Nu-mi 
pare rău că le-am dat să mănânce şi să bea. 

Panurge cunoştea şaizeci şi trei de tertipuri, ca să facă 
rost de bani; dar ştia alte două sute paisprezece feluri ca să- 
i cheltuiască, fără să mai socotesc ce băga în el. 


CAPITOLUL XVIII 


Cum a venit din Anglia un mare cărturar, 
să se măsoare cu Pantagruel, şi cum a fost 
biruit de Panurge 


În vremea aceea, un vestit cărturar cu numele de 
Thaumast, aflând din zvon şi din renume despre ştiinţa fără 
asemănare a lui Pantagruel, a venit din Anglia, cu gândul de 
a-l vedea şi de a-l cunoaşte, spre a se încredința dacă 
înțelepciunea lui e la înălțimea faimei ce dobândise. 

Ajungând la Paris, i s-a înfățişat lui Pantagruel, care 
trăsese la hanul Saint-Denis. În ziua aceea se plimba prin 
grădină împreună cu Panurge, filozofând în mers, după 
obiceiul peripateticilor din Atena. Văzându-l cât e de înalt şi 
de puternic, a tresărit puţin de frică, dar i s-a închinat cu 
multă curtenie, după cum cerea cuviința, spunând: 

— Dacă e adevărat, cum ne învață Platon, regele 
filosofilor, că ştiinţa și înțelepciunea sunt întrupate aievea, 
iar chipul lor viu poate fi văzut de ochii omului, drept ar fi 
ca lumea să nu se mai sature privindu-le. Faima lor, 
ajungând la urechile cărturarilor, nu le-ar da răgaz nici să 
doarmă, nici să se odihnească, zorindu-i să alerge până la 
locul unde se află acel muritor, în care ştiinţa şi-a ridicat 
altarul şi şi-a aşezat oracolul ei. Aşa a făcut, pe vremuri, 
regina din Saba, care a pornit de la hotarele Răsăritului şi 
ale Mării Persane, pentru a cerceta rânduiala din casa 
înțeleptului Solomon şi pentru a-i asculta cuvântul; aşa a 
făcut Anacharsis, care din Sciția a venit la Atena, ca să-l 


vadă pe Solon; aşa a făcut Pitagora, care a cercetat pe 
profeții din Memfis; aşa a făcut Platon, care s-a dus să stea 
de vorbă cu magii Eghipetului şi cu Architas din Tarent; aşa 
a făcut Appolonius din Tyan, care a ajuns până la muntele 
Caucaz, a trecut prin țara sciţilor, a masageţilor şi a 
indienilor, a lopătat pe râul cel mare al Pysonului, până la 
brahmani, ca să-l vadă pe Hiarchas; iar de-acolo în Babilon, 
Caldeea, Mezia, Asiria, Părtia, Siria, Fenicia, Arabia, 
Palestina, Alexandria, până în Etiopia, pentru a se întâlni şi 
a vorbi cu gimnosofiştii. Aş putea să-l mai amintesc şi pe 
Titus Livius. Mulţi cărturari au venit la Roma, din părțile 
Franței şi ale Spaniei, să-l vadă şi să-l asculte vorbind. Nu 
îndrăznesc să mă număr printre oamenii atât de înzestrați 
ca aceia, dar mă socotesc a fi un cercetător harnic al 
adevărului, iubind nu numai cărțile, dar şi pe cărturari. 
Ajungând până la noi vestea despre ştiinţa ta neasemuită, 
mi-am părăsit ţara, rudele şi căminul, venind aici, fără să 
țin seama de depărtare, de neplăcerile drumului pe apă sau 
de primejdia unor locuri necunoscute, numai pentru a te 
vedea şi a vorbi cu tine despre marile întrebări ale filosofiei, 
ale geomanciei şi ale ştiinţelor tainice, care toate îmi trezesc 
îndoieli şi stârnesc în mine dorința de a cunoaşte. Dacă tu 
vei fi în stare a le da răspuns, mă fac de pe-acum robul tău, 
eu cu toți urmaşii mei, căci pentru a te răsplăti n-aş putea 
să-ți dau nimic mai de preț. Voi însemna în scris 
răspunsurile tale şi le voi împărtăşi tuturor învățațţilor din 
acest oraş, pentru ca în faţa lor şi a lumii întregi să stăm de 
vorbă asupra lor. Dar iată în ce fel aş dori să purcedem. Nu 
cu temeiuri pro şi contra, ca sofiştii fără minte de pe-aici şi 
de-aiurea. Nici declamând, după obiceiul academicienilor; 
nici numărând, cum făcea Pitagora (şi cum a încercat, de 
asemeni, Pico de la Mirandola la Roma). Aş dori să ne 
înțelegem prin semne, fără cuvinte, căci întrebările pe care 
le-am amintit sunt atât de spinoase, încât graiul omenesc 


nu izbuteşte să le cuprindă după cum am dori. Aşadar, dacă 
înălțimea-voastră n-are nimic împotrivă, ne vom întâlni 
mâine în sala cea mare a mănăstirii Navara, la ceasurile 
şapte dimineața. 

Sfârşind englezul ce avea de spus, Pantagruel i-a răspuns 
cu toată cuviinţa: 

— Seniore, darurile pe care Dumnezeu mi le-a hărăzit, 
bucuros le împărtăşesc oricui, căci de la Dumnezeu sunt 
toate, iar voia lui este a le trece mai departe oamenilor 
vrednici de-a primi cereasca mană a ştiinţei adevărate. 
Văzând că printre aceştia, pe drept cuvânt, ţi se cuvine locul 
întâi, te încredinţez că la oricare ceas din zi sau din noapte 
mă vei afla gata de a răspunde, după puterile mele, 
întrebărilor pe care vei binevoi a mi le pune. La rândul meu 
voi învăța de la tine mai mult decât aş putea eu însumi să te 
învăţ; dar dacă aceasta ţi-e dorința, vom sta împreună de 
vorbă asupra îndoielilor ce te frământă şi vom căuta 
dezlegarea lor până în adâncul cel nepătruns, unde zicea 
Heraclit că se ascunde adevărul. Mă învoiesc întru totul a 
face precum ai spus, înțelegându-ne prin semne, iar nu prin 
cuvinte. Vom fi apărați de zarva acelor sofişti neajutorați, 
care bat din palme de câte ori li se pare că vorbitorul a 
nimerit drumul cel drept. Aşadar, mâine voi fi de față la 
ceasul şi la locul hotărât; dar te-aş ruga să nu fie între noi 
nici gâlceavă, nici larmă; să nu căutăm nici faimă şi nici 
aclamări, ci numai adevărul. 

La care Thaumast a răspuns: 

— Seniore, Dumnezeu să te aibă în paza lui! îți 
mulțumesc pentru înalta mărinimie pe care binevoieşti a o 
arăta nevrednicului de mine. La revedere, pe mâine! 

— Cu bine, a zis Pantagruel. 

Dumneavoastră, care citiți aceste rânduri, să fiți 
încredințaţi că niciodată n-au fost pe lume oameni cercetaţi 
de gânduri mai înalte şi stăpâniți mai puternic de ele decât 


Thaumast şi Pantagruel în noaptea aceea. Thaumast a 
mărturisit pivnicerului de la hanul Cluny, unde trăsese, că 
nicicând în viața lui nu suferise mai amarnic de sete ca în 
acele ceasuri de veghe. 

— „Simt, zicea el, cum mă strânge de gât Pantagruel! Dă 
poruncă, te rog, să-mi aducă de băut, şi sileşte-te să fie 
udătură destulă pentru arşița gurii.” 

Pantagruel, cuprins de aceeaşi înfrigurare, nu vedea 
înaintea ochilor: decât cărți: De numeris et signis!!7 a lui 
Beda, De inenarabilibus!!5 a lui Plotin, De magia a lui 
Proclu, Peri Semion!!* a lui Anaxagoras, Peri Aphaton!% a lui 
Dynnarisis, Peri Anecfthonetoni7! a lui Hipponax şi altele. 
Panurge i-a spus: 

— Stăpâne, lasă grijile la o parte şi du-te la culcare. Te 
văd atât de pătruns de gânduri, încât mi-e teamă să nu te- 
apuce frigurile. Bea mai întâi vreo douăzeci-treizeci de vedre, 
apoi treci în iatac şi dormi în voie. Mâine dimineaţă voi 
răspunde eu englezului, iar dacă nu-l voi dovedi, să nu mai 
aud din gura ta nicio vorbă bună. 

— Aşa să fie, a spus Pantagruel. Dar, Panurge, iubite 
prietene, cum vei izbuti să ţii piept unui învăţat atât de 
mare? 

— Vei vedea, a răspuns Panurge. Nu-ţi mai bate capul şi 
lasă-l pe seama mea. Poate să fie pe lume un învățat mai 
iscusit decât diavolul? 


117 Despre numere şi semne (lat.). 

118 Despre cele ce nu se pot spune (lat.). 
119 Despre semne (grec). 

120 Despre cele ce nu se pot spune (grec). 


121 Despre cele despre care nu trebuie vorbit (grec). 


— Nu, în adevăr, a răspuns Pantagruel, afară numai dacă 
nu coboară asupra lui, duhul sfânt. 

— Eu, a spus Panurge, de câte ori m-am măsurat cu 
aceşti învățați i-am pus cu botul pe labe şi i-am lăsat năuci; 
fii încredințat, aşadar, că mâine, de față cu toată lumea, o 
să-l fac pe acest straşnic englez să scuipe fiere! 

Panurge şi-a petrecut toată noaptea ciocnind pahare cu 
pajii şi pierzând toți bumbii nădragilor la primus et secundus 
şi la rişcă. 

A doua zi, dis-de-dimineaţă, l-a însoţit pe Pantagruel la 
locul întâlnirii. N-o să mă credeți când vă voi spune, că tot 
Parisul, cu mic, cu mare, se găsea de față, zicând fiecare în 
sinea lui: — „Diavolul ăsta de Pantagruel, care i-a băgat în 
cofă pe toți sorbonarii, a dat peste un drac mai împielițat 
decât el. O să aibă de furcă cu englezul. Să vedem: care pe 
care?” 

Lumea se adunase de cu vreme. Thaumast aştepta pe 
Pantagruel şi pe Panurge. Când, în sfârşit, aceştia au sosit, 
toți dascălii şi şcolarii Sorbonei, în frunte cu Sfatul cel mare, 
au pornit să bată din palme după prostescul lor obicei. Dar 
Pantagruel a strigat o dată, cu un glas cât două tunuri: 

— „Tăcere, să vă ia naiba! Pentru numele lui Dumnezeu, 
tăcere! Dacă mă mai plictisiți mult, o să vă retez capetele la 
toți, nătărăilor!” 

Auzind aşa, au tăcut toţi ca nişte curci plouate. Nici dacă 
ar fi înghiţit fiecare cinci ocale de câlți n-ar fi îndrăznit să 
tuşească! Îşi simțeau gura uscată şi scoteau limba de un 
cot, însetoşațţi, ca şi cum glasul lui Pantagruel le-ar fi turnat 
pe gât saramură. 

Panurge a spus englezului: 

— Seniore, ai venit să ne pierdem vremea, răsucind şi 
învârtind întrebările pe toate părțile, sau vrei să afli 
adevărul? 

Thaumast i-a răspuns: 


— Seniore, niciun alt gând nu mă stăpâneşte, decât 
dorința de a şti şi de a afla cele despre care nu m-am putut 
lămuri până acum; fiindcă niciun om şi nicio carte nu mi-au 
dat încă un răspuns îndestulător, care să limpezească 
îndoielile mele. Nu doresc să ne înfruntăm într-o zadarnică 
ceartă de cuvinte. O asemenea josnică îndeletnicire o las pe 
seama  potlogarilor de  sofişti, sorbonari,  sorbonişti, 
sorbonizați,  sorbonisiți,  sorborşiți,  sorbonicaţi, sorbo- 
năcriți, care în gâlcevile lor nu caută adevărul, ci numai 
sămânță de vorbă. 

— Aşadar, a spus Panurge, întrucât eu, aici de față, 
ucenic al meşterului meu Pantagruel, voi fi vrednic a-ți da 
un răspuns mulțumitor, cred că ar fi fără cale şi de 
batjocură să-l mai stingherim pe el însuşi. Să ne fie numai 
îndrumător şi să judece susținerile noastre; iar dacă îţi va 
mai rămâne o nedumerire, el te va lămuri pe de-a-ntregul. 

— Prea bine, a răspuns Thaumast. Mă învoiesc. Să 
începem. 

Am uitat să vă spun, că Panurge îşi atârnase la 
deschizătura nădragilor un ciucure mare de mătase în patru 
culori: roşu, alb, verde şi albastru, cu o portocală frumoasă 


înăuntrul lui. 
CAPITOLUL XIX 


Cum a răspuns Panurge englezului care îi 
vorbea prin semne 


Toţi cei de față priveau în tăcere. Englezul a ridicat 
amândouă mâinile deasupra capului fără să le apropie, şi a 
îndoit vârful degetelor în felul cum se zice la Chinon: dos-de- 
găină; a lovit o mână cu cealaltă peste unghii, de patru ori; 
apoi a întins degetele şi a bătut în podul palmei cu putere 
încă o dată, după care, alăturând din nou mâinile ca mai 
sus, le-a plesnit una de alta de două ori şi iar de patru ori, 


cu palmele deschise. Apoi, le-a ţinut lipite una de alta, ca 
pentru rugăciune. 

Panurge i-a răspuns. A ridicat dintr-o dată mâna dreaptă 
în aer, apoi a proptit degetul cel mare de nară, ținând 
celelalte patru degete lipite şi întinse de-a lungul nasului; a 
închis ochiul stâng cu totul, privind chiorâş cu cel drept pe 
sub sprânceana încruntată şi printre pleoapele pe jumătate 
deschise. A ridicat apoi mâna stângă, strângând mai întâi 
cu putere şi-apoi desfăcând cele patru degete, afară de cel 
mare, pe care l-a ţinut în sus, la fel ca mâna dreaptă, 
păstrând între cele două mâini o depărtare de un cot şi 
jumătate. A coborât spre pământ amândouă mâinile, apoi 
le-a dus până în dreptul pieptului, ţinându-le ca şi cum ar fi 
vrut să ochească nasul englezului. 

— Şi dacă Mercur... a spus acesta. 

Panurge i-a tăiat glasul: 

— Zbârci! Ai vorbit! 

Atunci englezul a făcut alt semn. A ridicat mâna stângă în 
sus, cu palma deschisă, apoi, strângând degetele în pumn, a 
culcat degetul cel mare pe vârful nasului. Ridicând deodată 
mâna dreaptă, deschisă ca şi cea stângă, a lăsat-o în jos, 
alăturând degetul cel mare al mâinii drepte de degetul cel 
mic al mâinii stângi, în vreme ce mişca uşor din celelalte 
patru degete. 

Panurge, fără să arate vreo mirare, a scos cu mâna stângă 
batista din buzunarul nădragilor, fluturând-o de trei ori; 
după aceea un rest dintr-o fleică de vacă şi două bucăţi de 
lemn, având aceeaşi mărime, una de abanos, cealaltă de 
lemn de Brazilia, de culoarea cireşei coapte; le-a potrivit pe 
măsură între degete, lovindu-le una de alta, cu zgomot 
asemănător clopoţeilor pe care îi poartă leproşii din 
Bretania, dar sunând oarecum mai plăcut şi mai limpede; 
apoi a început să murmure un cântec vesel, plesnind din 
când în când din limbă şi privind drept în ochi pe englez. 


Teologii, doftorii cei mari şi dascălii au tălmăcit acest 
semn în înțelesul că englezul ar fi atins de lepră. Oamenii 
legii, judecătorii şi avocaţii credeau că Panurge a voit să 
preamărească lepra ca pe-o fericire trupească, după cum a 
spus, nu ştiu când, Isus Cristos. 

Englezul nu s-a înfricoşat, ci a ridicat amândouă mâinile, 
a strâns laolaltă cele trei degete din mijloc, iar amândouă 
degetele mari le-a petrecut între degetul arătător şi cel 
mijlociu, întinzându-le spre Panurge; după aceasta a 
împreunat mâinile, astfel ca degetul cel mare al mâinii 
drepte să atingă degetul cel mare al mâinii stângi, iar 
degetul cel mic al mâinii stângi pe cel al mâinii drepte. 

Panurge, fără a scoate o vorbă, a ridicat amândouă 
mâinile şi a făcut acest semn: a lipit unghia degetului 
arătător al mâinii stângi de unghia degetului mare, în chip 
de copcă, iar degetele celelalte ale mâinii drepte le-a strâns 
la un loc, întinzând numai arătătorul, pe care îl tot vâra şi îl 
scotea mereu, între cele două degete amintite ale mâinii 
stângi. Apoi, a întins degetul arătător şi pe cel mijlociu al 
mâinii drepte, desfăcându-le cât putea mai mult şi 
îndreptându-le spre Thaumast; ducând degetul cel mare al 
mâinii stângi la coada ochiului de-aceeaşi parte, a desfăcut 
palma ca o aripă de pasăre (sau ca o coadă de peşte) 
fluturând-o uşurel încoace şi încolo; la fel cu mâna dreaptă, 
la coada ochiului drept. 

Thaumast s-a făcut galben la față şi a început să tremure. 
A lovit cu degetul mijlociu al mâinii drepte în podul palmei 
sub degetul cel mare, apoi a vârât degetul arătător al mâinii 
stângi printre celelalte două degete; dar pe dedesubt, nu pe 
deasupra cum făcuse Panurge. 

Acesta i-a răspuns, izbind mâinile una de alta şi suflând 
în palmă. A vârât de mai multe ori degetul arătător al mâinii 
drepte printre două degete ale mâinii stângi făcute inel, a 
proptit bărbia în piept şi s-a uitat ţintă la englez. 


Cei de față, care nu pricepeau tâlcul acestor semne, şi-au 
dat seama, totuşi, că Panurge, fără să scoată un cuvânt, îl 
întrebase pe Thaumast: 

— Ce vrei să spui? 

Thaumast începuse să asude din greu şi părea a fi 
cuprins de o adâncă tulburare. Venindu-şi puţin în fire, a 
aşezat unghiile tuturor degetelor de la mâna stângă peste 
unghiile degetelor de la mâna dreaptă şi, încovoind degetele 
în jumătate de cerc, a ridicat mâinile deasupra capului, cât 
putea mai sus. 

Văzând aşa, Panurge şi-a înfipt deodată degetul cel mare 
al mâinii drepte sub falcă, iar degetul mijlociu l-a vârât, ca 
într-o verigă, prin degetele făcute inel ale mâinii stângi. Apoi 
a început să cânte, clănțănind din dinți. 

Englezul, stors de puteri şi vlăguit, s-a ridicat verde la 
față, şi simțind că îl cuprinde greața, a început să scuipe 
fiere. Puţea mai rău ca un dihor. Cei de față se ţineau toți cu 
mâna de nas, fiindcă englezul se scăpase pe el. Thaumast a 
ridicat mâna dreaptă şi a strâns atât de tare pumnul, încât 
degetele i se închirciseră ca o gheară; palma mâinii stângi, 
desfăcută, a aşezat-o de-a latul pe piept. 

Atunci Panurge şi-a smuls ciucurele din prohabul 
nădragilor şi, ridicându-l cu mâna stângă, a scos portocala 
zvârlind-o în sus de şapte ori; a opta oară, a prins-o în 
pumnul drept, a ţinut-o câteva clipe în aer, nemişcată, apoi 
a început s-o plimbe pe sub nasul lui Thaumast. 

Englezul se umflase ca un cimpoi şi sufla din greu ca într- 
o băşică de porc. 

Panurge, văzându-l în această stare, a dus un deget al 
mâinii stângi pe stinghia şezutului, a sorbit în gol ca şi cum 
ar fi vrut să înghită un miez de scoică sau o lingură de 
ciorbă; apoi deschizând gura, s-a lovit peste dinți cu palma 
mâinii drepte, scoțând un sunet puternic şi adânc, ce părea 


că vine de la diafragmă prin traheea-arteră; a scos acest 
sunet de şaisprezece ori! 

Thaumast gâfâia ca o gâscă. Panurge a băgat în gură 
degetul arătător al mâinii drepte, l-a strâns cu putere între 
bucile obrazului, apoi le-a tras repede afară, cu mare 
zgomot, cum răsună puşcociul de soc cu care trag copiii la 
țintă. Făcu aşa de nouă ori. 

Atunci englezul a strigat: 

— Da, domnilor, iată taina cea mare! Omul acesta a 
pătruns-o până în miezul ei. 

A scos un pumnal pe care îl purta cu el şi l-a întors cu 
vârful spre pământ. 

Panurge a apucat încă o dată ciucurele, scuturându-l 
între genunchi cu putere, apoi şi-a aşezat mâinile deasupra 
capului, în chip de pieptene, scoțând limba de-un cot şi 
dând ochii peste cap, ca o capră care trage să moară. 

— Am înţeles! a strigat Thaumast. Şi pe urmă? 

Rostind aceste cuvinte, a îndreptat mânerul stiletului spre 
piept, cu vârful în palmă, încovoind puţin degetele. 

Panurge a aplecat capul spre stânga şi şi-a vârât degetul 
mijlociu în ureche, ridicând uşor pe cel mare. Şi-a încrucişat 
apoi brațele pe piept, a tuşit de cinci ori, iar a cincea oară a 
izbit în pământ cu piciorul drept; a ridicat brațul stâng şi a 
dus degetul cel mare la frunte, cu pumnul strâns, lovindu- 
se cu mâna dreaptă peste inimă, de şase ori. 

Thaumast, ca şi cum n-ar fi fost mulțumit cu atât, a pus 
degetul cel mare al mâinii stângi pe vârful nasului, ținând 
celelalte degete întinse. 

Atunci Panurge a băgat amândouă degetele arătătoare în 
colțurile gurii, a tras în lături cât a putut, arătându-şi toți 
dinţii, iar cu degetele mari de la amândouă mâinile şi-a lăsat 
pleoapele în jos, strâmbându-se (după părerea celor de față) 
destul de urât. 


CAPITOLUL XX 


Thaumast laudă ştiinţa şi iscusința lui 
Panurge 


Thaumast s-a sculat în picioare şi, scoțându-şi scufia din 
cap, a şoptit lui Panurge la ureche câteva vorbe de 
mulțumire; apoi a spus cu glas tare celor de față: 

— Domnilor, în clipa aceasta pot să rostesc cuvântul din 
sfânta Scriptură: Et ecce plusquam Salomon hic.122 Aveţi aici, 
printre dumneavoastră, o comoară de nepreţuit: pe domnul 
Pantagruel, a cărui faimă m-a făcut să viu din depărtările 
Engliterii, pentru a cerceta împreună întrebările încă 
nedezlegate ale magiei, alchimiei, cabalei, geomanciei, 
astrologiei şi filosofiei, pe care de multă vreme le purtam în 
minte. Astăzi însă mă ridic şi spun, că renumele de care se 
bucură îl nedreptățeşte, căci nu arată lumii nici a mia parte 
din ce prețuieşte cu adevărat. 

Văzut-aţi cu toţii, cum ucenicul său, unul singur, a izbutit 
să-mi dea răspunsul ce căutam, dezvăluindu-mi mai multe 
decât îl întrebasem; nu numai atât, dar a scos la iveală şi 
alte întrebări, pe care aşijderea le-a dezlegat. Pot să spun că 
a deschis înaintea ochilor mei adevăratele izvoare din adânc 
ale ştiinţei despre toate, deşi n-aş fi crezut până acum că se 
află pe lume un om care să le cunoască măcar începutul; 
mi-am dat seama despre aceasta, înțelegându-mă cu el 
numai prin semne, fără glas şi fără o fărâmă de vorbă. Voi 
aşterne la timpul său pe hârtie ceea ce ne-am spus unul 
altuia şi am tălmăcit, pentru a nu vă închipui cumva că n-a 
fost decât un joc. Având la îndemână acea carte, fiecare va 
putea să înveţe ceea ce eu însumi abia acum am aflat. Vă 


122 Iată aci mai mult decât Solomon (lat.) (Mat. XII, 42; Luc. XI, 31). 


puteți da seama cât e de minunată învățătura meşterului, 
dacă învățăcelul său ne-a dovedit o ştiinţă atât de uimitoare, 
căci non est discipulus super magistrum!2%. Într-un cuvânt, 
Domnul să fie lăudat! Vă mulțumesc pentru cinstea ce mi- 
ați făcut-o. Dumnezeu să vă răsplătească în veci! 

Pantagruel a dat celor de față binecuvintarea lui şi l-a 
poftit pe Thaumast să se ospăteze împreună. 

Au băut până le-au sărit bumbii de pe burtă (fiindcă 
nădragii, pe vremea aceea, se încheiau cu nasturi, nu se 
strângeau cu bârnețul, ca acum). — „Din ce parte a locului 
eşti, fârtate?” se întrebau oaspeţii, unii pe alții. - „Dar 
repede mai dai pe gât pocalele, Isuse Cristoase!” — „Toarnă, 
pajule, în oală; cum îţi vine s-o laşi goală?” — „Mişcă-te, nu 
sta, naiba să te ia!” 

Niciunul n-a băut mai puțin de douăzeci de vedre; că 
fusese cald peste zi şi toți sufereau cumplit de sete. 

În ce priveşte amănunțţitul cuprins al întrebărilor lui 
Thaumast, ca şi tâlcul acelor semne prin care s-a înțeles cu 
Panurge, voi avea grijă să vă dau lămuriri mai târziu. Am 
auzit că englezul ar fi scris o carte groasă, pe care ar fi 
tipărit-o la Londra şi în care spune tot, fără să lase nimic la 
o parte. De aceea, eu, unul, pot s-o las pe altă dată. 


CAPITOLUL XXI 


Cum s-a îndrăgostit Panurge de o nobilă 
doamnă din Paris 


După întrecerea din care a ieşit biruitor asupra 
englezului, Panurge a ajuns vestit în tot Parisul, iar el, ca să 
pară mai fudul, şi-a pus prohab nou la nădragi, 
împodobindu-l cu horbotă italienească. Toţi din toate părțile 


123 Nu-i ucenicul mai presus de meşter (lat.). 


îl lăudau, şi nu ştiu cine i-a făcut un cântec, pe care îl 
cântau copiii pe stradă când se duceau să cumpere muştar. 
Era bine primit în mijlocul jupânițelor şi al jupâneselor, dar 
lăsându-se prea lesne amăgit de faima ce câştigase, s-a 
apucat să dea târcoale, cocoşeşte, uneia din cele mai nobile 
doamne ale oraşului. 

Dispreţuind vorbăria dulceagă şi oftările de inimă albastră 
ale celor care postesc şi nu se ating de frupt, Panurge i-a 
spus de-a dreptul, într-o zi, aceste cuvinte: 

— Ar fi, nobilă doamnă, spre folosul acestui oraş, spre 
cinstea neamului din care vă trageţi, spre mulțumirea 
dumneavoastră şi spre binele meu, dacă v-aţi îndura să ne 
împreunăm amândoi. Încercaţi o dată, şi n-o să vă pară rău! 

Auzind asemenea cuvinte, nobila doamnă l-a trimis la 
plimbare: 

— Cum îndrăzneşti să-mi vorbeşti astfel, obraznicule? Ți- 
ai pierdut minţile? Piei din fața mea, şi să nu-mi mai ieşi în 
cale, că-ți rup picioarele! 

— Poţi să-mi rupi picioarele, dacă îţi face plăcere, a spus 
Panurge, dar cu ce mai rămâne să gustăm împreună din 
fructul oprit: 


Tu să-mi numeri stelele, 
Iar eu floricelele... 


— Pleacă, ticălosule! O vorbă dacă mai spui, chem 
slujitorii şi-i pun să te snopească în bătaie. 

— Nu! a strigat Panurge. Nu se poate să fiți atât de haină! 
Să mă fi înşelat, privindu-vă ochii? Nu-i cu putință! Mai 
degrabă se va ridica pământul până la cer, se va prăbuşi 
cerul în prăpastie şi se va răsturna rânduiala lumii pe dos, 
decât să se strecoare un strop de răutate în minunata 
dumneavoastră frumusețe! Adevărat, se spune, că 


Jemeia care-i frumoasă, 
mândră e şi năzuroasă! 


Dar aşa se poartă numai femeile de rând. Frumusețea 
voastră, doamnă, e atât de aleasă, atât de neasemănată, 
atât de dumnezeiască, încât aş putea să jur, că natura v-a 
dăruit-o dinadins, ca să arate oamenilor ce minuni ştie să 
plăsmuiască măiestria ei. Miere dulce, zahăr şi mană 
cerească vă e întreaga ființă. Vouă v-ar fi dat Paris mărul lui 
de aur, nu Venerei, nici Junonei, nici Minervei; căci nici 
Junona n-avea atâta măreție, nici Minerva atâta 
înțelepciune, nici Venus atâta farmec, ca dumneavoastră. O, 
zei şi zeițe ale cerului! Fericit va fi muritorul căruia îi veți 
îngădui să vă pipăie frumusețea şi să guste din dulceațţa ei! 
Eu voi fi acela, cu ajutorul tău, Doamne! A mea va fi, căci pe 
mine m-a ales. Mie mi-au dat-o ursitoarele, să mă iubesc cu 
ea. Haide, să nu pierdem vremea, să ne grăbim... 

A vrut s-o prindă în brațe; dar dumneaei a dat fuga la 
fereastră, ca şi cum ar fi voit să cheme vecinii în ajutor. 
Atunci Panurge, luându-şi în grabă picioarele la spinare, a 
spus: 

— Nu vă mai osteniți, doamnă, aşteptaţi puţin, mă duc eu 
singur să-i chem... 

Apoi s-a făcut nevăzut, fără să se sinchisească prea mult 
de bobârnacul pe care îl primise, şi fără să-şi piardă, mai cu 
seamă, pofta de mâncare. 

A doua zi, întâlnind-o în biserică, la ceasul liturghiei, a 
întâmpinat-o în tindă şi a stropit-o cu agheasmă, 
aplecându-se în fața ei până la pământ. A îngenuncheat 
aproape de ea şi i-a spus: 

— Doamna mea, sunt atât de îndrăgostit de 
dumneavoastră, încât nu mai am linişte, şi nici ieşire-afară. 
Nu ştiu ce gândiţi; dar de m-oi îmbolnăvi, ce-o să se 
întâmple? 


— Puțin îmi pasă! a răspuns ea. Pleacă şi lasă-mă să-mi 
fac rugăciunea. 

— Rugaţi-vă lui Dumnezeu să-mi dăruiască ceea ce inima 
dumneavoastră doreşte, şi dați-mi voie să spun un tatăl- 
nostru pe mătăniile dumneavoastră. 

— Pofteşte, a răspuns ea, ridicând din umeri, şi nu mă 
mai plictisi. 

Zicând acestea i-a întins frumoasele ei mătănii, strunguite 
din lemn aromat de santal şi prinse laolaltă cu boabe grele 
de aur; dar Panurge a scos pe negândite unul din cuțitaşele 
lui şi, tăindu-le legătura, cât ai clipi din ochi le-a înhățat. 

— Nu doriți cuțitaşul meu? a întrebat-o. 

— Nu, nu! s-a răstit ea. 

— E al dumneavoastră, doamnă, dimpreună cu tot ce am, 
avere, aur, bunuri, pipota şi maţțele din mine! 

Dumneaei însă, supărată de pierderea mătăniilor pe care 
obişnuia să se roage, îşi spunea în gând: 

— „Flecarul ăsta îmi pare a fi un venetic fără căpătâi. N-o 
să-mi mai dea înapoi mătăniile. Ce-o să spună soțul meu? O 
să mă certe, dar îi voi povesti că mi le-a tăiat un pungaş în 
timpul slujbei. Văzând capătul şiretului atârnând la 
cingătoare, o să mă creadă.” 

În după-amiaza aceleiaşi zile, Panurge s-a dus din nou 
acasă la ea, purtând sub mânecă o pungă plină cu bani 
mărunți, de tinichea. Intrând în odaia ei, a întrebat-o: 

— Care din noi doi iubeşte mai mult pe celălalt? Eu pe 
dumneavoastră sau dumneavoastră pe mine? 

— Eu nu te urăsc, a răspuns ea, căci Dumnezeu aşa ne 
porunceşte, să iubim pe aproapele nostru şi pe toți oamenii. 

— Şi nu sunteți îndrăgostită de mine? 

— Te-am mai rugat să nu-mi vorbeşti astfel. Iar dacă nu 
te astâmperi, domnule, îți voi arăta că nu sunt o femeie pe 
care s-o necinsteşti cu asemenea neruşinate cuvinte. Pleacă 


şi dă-mi înapoi mătăniile! Soțul meu ar putea să-mi ceară 
socoteală. 

— Mătăniile dumneavoastră, doamnă? Nici nu mă 
gândesc! Dar dacă îmi îngăduiţi, vă voi dărui altele. Cum 
doriți să fie? Din boabe mari de aur smălțuit? Din funde 
mici, frumos împletite? Înşiruite pe-un lanț de aur greu? 
Şlefuite din lemn de abanos? Tăiate în pietre de hiacint? 
Granate vreți, prinse în horbotă de peruzele? Doriţi topaze, 
safire şi rubine, legate între ele cu diamanturi de douăzeci şi 
opt de carate? Nu, nu! Toate de le-aş strânge laolaltă, ar fi 
prea puţin! Dar am văzut undeva un şir de mătănii din 
smaragduri încrustate într-un chihlimbar alb, stropit cu aur 
şi încheiat cu piatră persană, mare cât o portocală; prețul 
lor se ridică la aproape douăzeci şi cinci de mii de ducați; vi 
le dăruiesc cu o negrăită plăcere! 

Şi în timp ce vorbea astfel, suna mărunțişul din pungă, ca 
şi cum ar fi fost scuzi de aur însoriți. 

— Doriţi un val de catifea viorie? O rochie de mătase, 
țesută în urzeală de aur? Doriţi brățări, lanțuri daurite, 
năframe, inele? N-aveţi să rostiți decât cuvântul: da! 
Cincizeci de mii de ducați nu înseamnă nimic pentru mine. 

Auzind atâtea făgăduieli, doamnei îi lăsa gura apă, dar a 
spus: 

— Nu, mulțumesc; nu vreau să primesc nimic de la 
dumneata. 

— Eu nu pot să spun la fel. Aş dori să-mi daţi ceva... care 
nu vă costă nimic şi nici nu se pierde. Am cu mine un 
frățior, care vă roagă să-l primiți... 

A încercat s-o prindă în braţe, dar dumneaei a început să 
strige; dar nu prea tare. Panurge, reluându-şi înfăţişarea 
obişnuită, i-a spus: 

— Nu vreţi să ne facem puţin de lucru amândoi? Pagubă 
în ciuperci, nobilă doamnă! Văd că această cinste şi plăcere 


nu vi se cuvine; cu ajutorul lui Dumnezeu am să vă las pe 
seama câinilor. 

Spunând acestea a luat-o la goană de frica bătăii pe care 
n-o prea dorea. 


CAPITOLUL XXII 


Cum s-a răzbunat Panurge împotriva 
doamnei care l-a izgonit 


A doua zi era sărbătoarea Rusaliilor, când femeile scoteau 
la iveală veştmintele lor cele mai frumoase. Doamna cu 
pricina îmbrăcase o rochie bogată de mătase lucitoare şi o 
fustă de catifea albă, foarte scumpă. 

În ajun, Panurge a cutreierat tot oraşul să caute o cățea în 
călduri, pe care a dus-o la el acasă. I-a dat să mănânce cât 
a putut, o zi întreagă şi noaptea următoare, iar dis-de- 
dimineață a spintecat-o. A scos din burta ei măruntaiele 
despre care vorbesc geomancienii greci, le-a tocat bucățele şi 
le-a dus cu el pe furiş la biserică, unde doamna inimii lui 
trebuia să vină pentru slujba care se ţine de obicei în ziua 
aceea. Panurge i-a ieşit întru întâmpinare, a stropit-o cu apă 
sfințită, s-a înclinat cuviincios în fața ei, apoi aşezându-se în 
strană alături de ea, i-a strecurat în mână un rondel, care 
suna aşa: 


Acum-o iată, 

Doamnă preafrumoasă, 

Cu dorul meu n-ai vrut să fii miloasă, 

M-ai alungat, zicând să nu mai viu, 

Deşi nu te-am mâhnit, după cât ştiu, 

Cu nicio vorbă rea ori mincinoasă. 

De nu doreai iubirea-mi credincioasă 

Să-mi fi şoptit: — „Prietene, mă lasă, 

Nu stărui, te du, e prea târziu!” Acum-o dată, 


Dă-i voie inimii înflăcărate 

De calda-ți frumusețe, să arate 

Ce foc o arde, fără mângâiere; 

Şi altceva nici nu-ndrăznesc a-ţi cere, 
Decât să mi te laşi puţin pe spate, 
Numai o dată. 


Şi în vreme ce doamna desfăcea răvaşul să-l citească, 
Panurge a presărat asupra ei amestecul ce-l pregătise, 
strecurându-i-l prin cutele mânecii şi ale fustei, pe când îi 
vorbea: 

— Îndrăgostiţii, doamnă, îşi au suferințele lor. În ceea ce 
mă priveşte nădăjduiesc, că 


Atâtea nopți ce n-am dormit 
Şi zilele ce-am pătimit 

De când cu gândul te doresc 
Şi-am început să te iubesc... 


vor trage în cumpănă, şi-mi vor fi scăzute din canoanele 
ce m-aşteaptă în Purgatoriu. Roagă-te lui Dumnezeu, 
doamna mea, să-mi dea putere răbdătoare, spre a îndura 
chinurile mele. 

Nici n-a apucat să sfârşească vorba, şi toți câinii de pe 
stradă s-au năpustit asupra doamnei din biserică, stârniți 
de mirosul amestecului pe care Panurge îl presărase 
asupra-i. Javre mici şi dulăi mari, copoi şi ogari, veneau 
asupra ei cu limba scoasă, o miroseau, ridicau piciorul şi o 
botezau pe rând. Nu se pomenise niciodată, de când sunt 
câinii pe lume, o porcărie mai mare! 

Panurge s-a prefăcut că încearcă să-i alunge; apoi s-a 
depărtat, furişându-se după un perete al paraclisului, să 
vadă ce se întâmplă. Câinii se îmbulzeau, care mai de care, 
să-i aghesmuiască iubita. Un ogar a stropit-o pe cap; câțiva 


prepelicari, pe mâneca rochiei; nişte şoricari, pe poale, iar 
potăile mai mărunte, pe încălțări. Zadarnic au încercat 
femeile de primprejur să-i vină în ajutor, că prea erau câini 
mulți. lar Panurge râdea pe înfundate, spunând unor 
seniori care se aflau în biserică: 

— Mi se pare să doamna e în călduri, ori s-a dat în 
dragoste cu vreun copoi! 

Când a văzut că toți câinii se strânsesera împrejur şi 
mârâiau în preajma ei, ca şi cum ar fi fost o cățea în călduri, 
a luat-o din loc, plecând să-l caute pe Pantagruel. Cum 
întâlnea un câine pe uliţă îi trăgea un picior, asmuţindu-l: 

— Hai, şterge-o! 'Te-aşteaptă nunta la biserică! Nu te lăsa, 
dă-i zor, goneşte! 

Ajungând acasă, i-a spus lui Pantagruel: 

— Vino, meştere, să vezi cum s-au strâns câinii în jurul 
celei mai frumoase femei din Paris... şi fac nuntă! 

Pantagruel nu s-a lăsat rugat şi privind vicleimul, i s-a 
părut vesel, plăcut şi până atunci nemaivăzut. 

La ieşirea din biserică s-a întâmplat mai rău. Peste şase 
sute de mii paisprezece câini se adunaseră în jurul nobilei 
doamne şi se țineau după ea. Pe unde trecea se strângeau 
alții, tot mai mulți, mari şi mărunți, adulmecându-i urma. 
Trecătorii se opreau din drum, privind cum năvăleau 
potăile, până când, cu chiu, cu vai, alaiul a ajuns acasă. 
Dar nici aici nu s-a spart nunta! Doamna a intrat în casă, 
slugile pufneau de râs, iar câinii au rămas în uliţă întinzând 
hora până la jumătate de leghe împrejur şi stropind poarta 
atât de amarnic, încât se făcuse o gârlă de-ar fi putut să 
înoate rațele. Gârla aceasta trece acum pe lângă biserica 
Sfântului Victor şi în ea se vopsesc covoarele meşterului 
Gobelin, folosind culoarea roşie pe care o dă udul câinilor 
pişăcioşi (după cum a dovedit-o, în fața lumii întregi, 
dascălul nostru Doribus). 


Ar fi putut să umble şi o moară cu roată, dar nu chiar atât 
de mare, cum sunt cele de pe Bazade, la Toulouse. 


CAPITOLUL XXIII 


Cum a plecat Pantagruel din Paris, 
aflând că dipsozii au năvălit în țara 
amoroților, şi pentru ce în Franța leghele 
sunt mai mici 


La puţine zile după aceea, Pantagruel a primit vestea că 
tatăl său Gargantua pornise la drum prin Morg în Ţara 
Zânelor, ca altă dată Artus şi Ogier, fiindcă dipsozii 
încălcaseră hotarul Utopiei şi o prădaseră în mare parte, 
împresurând cetatea de scaun a amoroțţilor. 

Aflând despre acestea, Pantagruel a părăsit Parisul în cea 
mai mare grabă; fără a-şi mai lua rămas bun de la prieteni, 
a pornit-o de-a dreptul spre Rouen, fiindcă n-avea vreme de 
pierdut. 

Pe drum a băgat de seamă, spre marea lui mirare, că în 
Franța leghele sunt mai mici decât în alte țări. Voind să afle 
pricina, l-a întrebat pe Panurge, care i-a istorisit cele ce 
urmează (după Faptele regilor Canariei, de Monachus 
Marotus, dinspre Lac). 

— Cică în vremile foarte vechi, pământul nu se măsura în 
stânjeni, leghe sau poşte, până când regele Faramond a 
hotărât astfel: a ales din Paris o sută de flăcăi zdraveni, iar 
din Picardia o sută de fete nurlii, i-a chemat pe toţi la curtea 
lui, i-a ţinut opt zile pe mâncare şi pe băutură, apoi i-a 
împerecheat doi câte doi, le-a dat bani de cheltuială şi i-a 
pornit la drum, care încotro. Şi aşa le-a poruncit, ca la 
fiecare popas unde se vor opri să facă dragoste, să aşeze 
drept semn o piatră albă. Până la piatra aceea să fie o leghe; 
şi tot astfel mai departe. 


Perechile au plecat, zburdând. Cum erau bucuroşi şi 
hodiniți, mereu se opreau şi la fiecare popas se încălecau. 
lată de ce leghea e atât de mică în Franța. Având o cale mai 
lungă de străbătut, au ostenit. Nu mai aveau ulei în lampă, 
şi nu se mai opreau atât de des. Se mulțumeau (vorbesc 
despre bărbați) cu un singur popas pe zi. lată de ce, în 
Bretania, în Lande, în Țara Nemţțească şi în alte ținuturi mai 
depărtate, leghea e mai mare, iar pietrele de hotar mai rare. 
Unii spun altminteri, dar eu cred că aşa a fost precum am 
arătat. 

Pantagruel a încuviințat şi el, că povestea era întemeiată. 

Părăsind oraşul Rouen, au ajuns la Honfleur. De aici mai 
departe, Pantagruel, Panurge, Epistemon, Eusten şi 
Carpalim au apucat calea mării. Pe când corăbiile stăteau 
încărcate în aşteptarea unui vânt prielnic, Pantagruel a 
primit din partea unei doamne cu care fusese în dragoste o 
bucată de vreme, la Paris, un răvaş cu această însemnare: 


Celui mai iubit de femei şi mai nerecunoscător dintre viteji. 
P. N. T. G. R. L. 


CAPITOLUL XXIV 


Răvaşul trimis lui Pantagruel de o 
doamnă din Paris şi tâlcul unui cuvânt 
înscris într-un inel de aur 


Citind Pantagruel rândurile de mai sus, a rămas foarte 
mirat. A încercat să-l descoasă pe trepăduşul care venise cu 
răvaşul, întrebându-l cine îl trimisese; apoi a despăturit 
hârtia, dar n-a aflat înăuntru decât un inel de aur, cu un 
diamant tăiat pe-o singură față. Arătând răvaşul lui 
Panurge, acesta şi-a arătat presupunerea că a fost scris 
într-un fel tainic, aşa ca slovele să nu se deosebească la 
vedere. A apropiat hârtia de flacăra focului, bănuind că ar fi 


fost scrisă cu sare de amoniac topită în apă. A muiat-o apoi 
în apă, cercetând dacă nu iese cumva la iveală urma sucului 
de titymal, apoi a privit-o lung la lumânare, să vadă dacă n- 
a fost scrisă cu zeamă de ceapă albă. 

Bănuind că a fost scris cu leşie de smochin, a uns o parte 
a răvaşului cu ulei de nucă; a stors apoi câteva picături de 
lapte de la sânul unei femei care născuse prima fată, 
presupunând că scriitorul a folosit sânge de broască 
veninoască. A încercat să frece colțul din dreapta cu cenuşa 
unui cuib de rândunele, ca să vadă dacă nu s-a scris cu 
rouă strânsă în zori de pe fructul merilor din Alicacabut. 
Apoi colțul din stânga cu ceară din ureche (pentru scrierea 
cu fiere de corb). A muiat hârtia în oțet, ca să vadă dacă n-a 
fost scrisă cu lapte de cucută; a uns-o cu grăsime de 
bufniță, ca pentru scrierea cu scârnăvie de balenă (care se 
cheamă chihlimbar alb), apoi a clătit-o încă o dată în apă 
rece, scotând-o repede afară, ca să desluşească urmele de 
piatră-acră. 

Văzând că nu izbuteşte în niciun chip, a încercat să-l 
descoasă pe acel trepăduş. 

— Prietene, doamna care te-a trimis, nu ţi-a dat cumva să 
aduci un băț? l-a întrebat Panurge, amintindu-şi o pilduire 
cu subînțeles despre care vorbeşte Aulu-Gelu. 

— Nu, a răspuns omul. 

Panurge s-a gândit o clipă să-i radă părul din cap, spre a 
vedea dacă doamna din Paris nu scrisese cu cerneală pe 
scăfârlia goală a trepăduşului, dar văzând câtă mai chică 
are, s-a lăsat păgubaş, fiindcă, zicea el, într-un timp atât de 
scurt n-ar fi putut să-i crească asemenea bogăţie de plete. 

Întorcându-se spre Pantagruel i-a spus: 

— Să mă ia naiba, meştere, dacă ştiu ce să mai zic şi să 
mai cred. Am folosit, pentru a afla taina acestui răvaş, toate 
cele arătate de messir Francesco di Nianto, toscanul care a 
cercetat feluritele mijloace de-a scoate la iveală orice scriere 


ascunsă; n-am uitat nici pe cele ştiute încă de la Zorastru, 
dar n-am putut să văd altceva decât inelul. 

Uitându-se mai cu luare-aminte la inel, au băgat însă de 
seamă, că înăuntrul lui era scris în limba ebraică: Lamah 
sabacthani. L-au chemat pe Epistemon, întrebându-l ce 
înseamnă aceste cuvinte, iar Epistemon le-a tălmăcit: 
„Pentru ce m-ai părăsit?” 

Panurge a spus numaidecât: 

— M-am lămurit! Priviţi acest diamant. Îl vedeţi? Nu-i 
diamant adevărat. Aşadar, iată tâlcul celor ce-a voit să 
spună doamna care l-a trimis: „Răspunde, iubit fățarnic, de 
ce m-ai părăsit?” 

Pantagruel a înțeles numaidecât, aducându-şi aminte, că 
în dâldora plecării nu-şi luase rămas bun de la acea 
doamnă. Mult s-a întristat din pricina aceasta şi s-ar fi 
înapoiat grabnic la Paris s-o împace, dar Epistemon i-a 
amintit cum s-a despărțit Enea de Didona şi i-a lămurit 
cugetarea lui Heraclit din Tarent: „Când corabia aşteaptă 
legată de țărm şi graba te zoreşte, nu pierde vremea să mai 
deznozi frânghiile: taie-le!” Astfel l-a îndemnat să lase la o 
parte gândurile şi să se întoarcă repede acasă, pentru a-şi 
apăra țara de primejdie. 

În ceasul următor s-a ridicat un vânt prielnic dinspre 
apus şi miazănoapte. Au întins pânzele şi au ieşit la larg. În 
câteva zile au trecut de Porto-Santo, de Ostrovul Maderei şi 
au poposit în Ostroavele Canare. De acolo au pornit mai 
departe, pe la Capul Blanco, Senega, Capul Viride, Sagres, 
Melli, dincolo de Capul Bunei Speranţe, făcând al doilea 
popas în regatul melinzilor. S-au îndreptat apoi, odată cu 
vântul de miazănoapte, trecând prin Meden, [...], Uden, 
Gelasim, ocolind Ostroavele Zânelor, de-a lungul regatului 
ahorilor, până au ajuns cu bine în portul Utopiei, la trei 
leghe depărtare de cetatea amoroțţilor. 

Lăsându-se puțin odihnei, Pantagruel a spus: 


— Copii, cetatea nu mai e departe. Dar înainte de a porni 
din nou, să chibzuim asupra celor ce avem de făcut. Să nu 
greşim ca atenienii, care nu se adunau să se sfătuiască 
decât după ce dădeau de greu. Sunteţi gata să staţi alături 
de mine, pe viață şi pe moarte? 

— Da, măria-ta! au răspuns toți. Poţi să te bizui pe noi, ca 
pe brațul tău. 

— O singură întrebare mă tulbură şi nu-mi dă răgaz: nu 
ştiu cât de mulţi sunt vrăjmaşii şi în ce chip au împresurat 
cetatea. Dacă s-ar cunoaşte numărul şi aşezarea lor, aş 
porni mai încrezător la luptă. Să judecăm, cum am putea să 
aflăm toate acestea? 

Toţi au răspuns într-un cuvânt: 

— Lasă-ne să cercetăm şi aşteaptă-ne aici. Înainte de 
apusul soarelui vom fi înapoi şi îți vom aduce veşti lămurite. 

— Eu, a spus Panurge, iau asupra mea să străbat până în 
tabăra lor, printre străji şi caraule, să beau şi să mă joc cu 
ei în săbii, fără să mă dau de gol; să cercetez puştile, 
corturile căpitanilor şi să mă plimb printre ostaşii duşmani, 
ca şi cum aş fi de-ai lor. Nici dracul n-o să mă ghicească: eu 
sunt din neamul lui Zopir!24. 

— Eu, a spus Epistemon, cunoscând isprăvile şi 
îndemânarea căpitanilor de odinioară, meşteşugul şi dibăcia 
armelor, îi voi iscodi şi le voi fura gândul; iar de mă vor 
prinde, voi şti să scap povestindu-le despre măria-ta tot ce- 
mi va trece prin minte: eu sunt din neamul lui Sinon125. 


124 Zopir, persan care, tăindu-şi singur nasul şi urechile, s-a dat drept 
dezertor, pentru a iscodi pe babilonienii asediați de Darius. 


125 Sinon, grec care, de asemenea, s-a dat drept dezertor în tabăra 
troiană (Virg. En., cartea a li-a). 


— Eu, a spus Eusten, voi călca şanțurile şi dând buzna 
peste străji, le voi rupe oasele, chiar de-ar fi mai tari ca 
necuratul: eu sunt din neamul lui Hercule. 

— Eu, a spus Carpalim, mă voi strecura pe unde zboară 
pasărea, mă voi furişa printre întărituri şi voi da ocol taberei 
pe nesimţite; nimeni nu va prinde de veste, atât sunt de 
isteț şi iute de picior. Nu mi-e teamă nici de suliți, nici de 
săgeți, nici de goana calului; nu mă vor ajunge din urmă, 
de-ar veni călare pe Pegasul lui Perseu sau pe fugarul 
năzdrăvan din poveste. Eu zbor peste spicele grâului şi 
peste firele de iarbă, fără să le ating: sunt din neamul 
Camiliei, regina amazoanelor. 


CAPITOLUL XXV 


Cum Panurge, Carpalim, Eusten şi 
Epistemon, oamenii lui Pantagruel, au 
răpus prin dibăcie şase mii şaizeci de 

călăreți 


Pe când vorbea Carpalim, au zărit o oaste de şase mii 
şaizeci de călăreți pe cai iuți, care veneau în goana mare să 
vadă ce fel de călători au legat corabia la țărm. Se apropiau 
valvârtej, cu gândul de a-i prinde, dacă s-ar fi putut. 

Pantagruel a strigat: 

— Copii, întoarceţi-vă în corabie! Duşmanul vine asupra 
noastră! Nu vă temeți. De-ar fi de zece ori mai mulți, îi voi 
ucide pe toți ca pe nişte muşte. Duceţi-vă şi vă vedeți de 
treburile voastre. 

Dar Panurge a spus: 

— Nu, măria-ta, n-are niciun rost. Dimpotrivă, să intre 
înălțimea-ta-n corabie dimpreună cu toți ceilalți. Lăsaţi-i pe 
seama mea. Grăbeşte-te, măria-ta, numai zăbovi. 

Ceilalți trei au spus la fel: 


— Are dreptate. Pleacă, măria-ta. Noi rămânem aici să-i 
fim de ajutor lui Panurge. Ştii de ce suntem în stare. 

— Prea bine, a hotărât Pantagruel, dar de nu veți putea 
răzbi, să mă strigați. 

Panurge a ales două parâme de pe corabie, le-a legat de 
cabestanul de la prora şi întinzându-le pe punte le-a răsucit 
în două inele, unul mai larg, iar altul mai mic, vârât 
înăuntrul celui dintâi. Apoi i-a spus lui Epistemon: 

— Stai pe corabie, şi când voi suna din clopot să învârteşti 
cât poți de repede cabestanul, trăgând spre tine cele două 
parâme. 

Şi către Eusten şi Carpalim: 

— Băieți, voi aşteptaţi aici, să ieşiţi în calea duşmanilor. 
Nu vă împotriviți. Lăsaţi-i să creadă că vă dați prinşi; dar nu 
cumva să călcați din greşeală peste parâme. 

Coborând înăuntrul corăbiei, s-a întors cu o grămadă de 
paie şi un pumn de praf de puşcă, răspândind paiele şi 
pulberea printre parâme. Apoi s-a aşezat la pândă, ținând în 
cleşte un cărbune aprins. 

Călăreții năvăleau în goana mare. Cele dintâi rânduri, 
ajungând până aproape de corabie, s-au izbit de marginea 
ei; şi cum țărmul era alunecos, s-au dat peste cap cu cai cu 
tot, în număr de patruzeci şi patru. Ceilalți s-au năpustit să 
le dea ajutor, crezând că au fost doborâţi în luptă. Panurge, 
văzându-i cum vin, le-a strigat de pe punte: 

— Domnilor, îmi pare nespus de rău că v-aţi cam lovit. Vă 
rog să ne iertaţi, nu e vina noastră, ci a țărmului mării, care 
are prostul obicei să-i facă pe călăreţi să alunece. Noi ne 
dăm prinşi. 

Ceilalți doi au vorbit la fel, iar Epistemon, care se găsea la 
capătul punţii, aşijderi. 

Panurge a făcut câţiva paşi înapoi. În clipa următoare, 
văzând că toți călăreţii duşmani pătrunseseră în inelul 


parâmelor, iar cei doi prieteni ai lui se depărtaseră ca să le 
facă loc, a strigat deodată lui Epistemon: 

— Trage! 

Epistemon a tras. Caii s-au împiedecat în ochiul 
frânghiilor şi s-au rostogolit la pământ, târând după ei pe 
călăreți. Văzând capcana în care au căzut, duşmanii au scos 
săbiile şi au încercat să taie parâmele, dar Panurge în 
aceeaşi clipită a dat foc prafului de puşcă şi dintr-o dată a 
țâşnit o vâlvătaie de flăcări cuprinzând pe toți duşmanii şi 
pârjolindu-i ca pe nişte draci. Nici oamenii, nici caii n-au 
scăpat cu viață, afară de un singur călăreț, care, sărind din 
fugă pe o iapă turcească, a izbutit s-o ia înapoi. Dar 
Carpalim l-a ochit şi, ajungându-l din urmă cu o 
nemaipomenită repeziciune, l-a înhățat la mai puțin de-o 
sută de paşi, a sărit în spatele calului şi l-a adus înapoi pe 
corabie. 

Văzând această biruință, Pantagruel s-a bucurat mult, a 
lăudat minunata dibăcie a prietenilor săi, şi i-a lăsat 
împreună cu prinsul lor, să bea şi să se ospăteze veseli pe 
țărmul mării. Bietul călăreț căzut în robie se temea cumplit 
că Pantagruel o să-l mănânce de viu; ceea ce n-ar fi fost 
prea greu, având Pantagruel gâtlejul atât de larg, încât l-ar fi 
înghițit mai lesne de cum ați lua dumneavoastră un hap, şi 
nu l-ar fi simţit printre dinţi, nici cât simte măgarul un bob 
de mei sub limbă. 


CAPITOLUL XXVI 


Cum s-au plictisit oamenii lui Pantagruel 
să mănânce carne sărată şi cum a plecat 
Carpalim după vânat 


Pe când se ospătau cu toţii, Carpalim a început să strige: 


— S-o ia naiba de treabă! Când o să punem şi noi în gură 
oleacă de vânat? Carnea asta sărată îmi stârneşte o sete 
cumplită. Mă duc să aleg o pulpă de cal mai bine friptă. 

Pe când se ridica de la masă, căutând printre frânghii o 
ciozvârtă rumenită, iată că s-a ivit la marginea pădurii un 
cerb mare şi frumos, care după cum bănuiesc zărise focul 
aprins de Panurge. Mai iute ca o săgeată, Carpalim s-a 
repezit asupra lui şi l-a înşfăcat. În fugă, a mai doborât cu 
latul palmei vreo douăzeci şi şase de prepelițe pestrițe, alte 
treizeci şi două roşcate, patru dropii dolofane, şapte 
spârcaci, nouă becațe, nouăsprezece stârci, şaisprezece 
fazani şi treizeci şi doi de porumbei sălbatici. A mai călcat în 
picioare zece-doisprezece iepuri şoldani şi mai bătrâni, 
optsprezece sitari împerecheațţi, cincisprezece mistreți, doi 
bursuci şi trei vulpi. A omorât cerbul spintecându-i ţeasta 
capului cu sabia, iar la întoarcere a cules de pe jos iepurii, 
mistreții şi sitarii. A strigat cât a putut, până unde ajunge 
glasul: 

— Panurge! Oţet! Adu oţet! 

Panurge şi-a închipuit că i s-a făcut rău vânătorului şi a 
poruncit să i se ducă în grabă oţetul cerut; dar în clipa 
următoare a priceput că e vorba de o sălbăticiune care 
trebuie atârnată la vânt şi i-a arătat lui Pantagruel pe 
Carpalim cum venea cu cerbul pe după gât şi cu un brâu de 
iepuri la cingătoare. 

Fără să mai stea pe gânduri, Epistemon a cioplit, în 
cinstea celor nouă muze, nouă frigărui de lemn, aidoma ca 
în pădurile Eladei. Eusten s-a apucat să jupoaie iepurii, iar 
Panurge a aşezat frigarea pe crăcane, între două şei de 
călărie; pe ostaşul prins l-au căftănit bucătar şi au fript 
vânatul la focul unde se prăjeau călăreţii. Au stropit iepurii 
cu oțet din belşug şi au încins un ospăț în lege. Îți creştea 
inima, văzând cu câtă poftă înfulică! 

Pantagruel a spus: 


— Dumnezeu să mă ierte, dar nici dacă aţi avea fiecare la 
gât câte două perechi de clopote, iar eu ornicele cele mari de 
la Renes, Poitiers şi Cambray, n-am stârni împreună mai 
multă larmă, decât mestecând din fălci. 

— Am face mai bine, a spus Panurge, să ne gândim la 
treburile noastre şi să chibzuim cum am putea să răpunem 
pe duşman. 

— Foarte cuminte ai vorbit, a încuviințat Pantagruel. Apoi 
l-a întrebat pe ostaşul prins: 

— Ascultă, prietene, să ştii că dacă ne minți te jupuim de 
viu. Eu obişnuiesc, şi îmi face mare plăcere să mănânc 
carne de om. Îmi plac mai mult copiii de lapte, dar nu-i 
găsesc oricând. Ai să ne spui cum e alcătuită oastea voastră, 
în ce fel şi-a aşezat tabăra şi ce putere are. 

Prinsul a răspuns: 

— Măria-ta, trebuie să ştii adevărul-adevărat, că în 
rândurile noastre se află trei sute de uriaşi înarmaţi cu 
bolovani mari de cremene. Nu sunt atât de mari ca 
înălțimea-ta, afară de unul, căpetenia lor, căruia îi zice 
Căpcăunul. Armele lui sunt nicovalele ciclopilor. Afară de 
aceştia, mai sunt o sută şaizeci şi trei de mii de pedestraşi 
înzăuați cu piei de vârcolaci, tot oameni voinici şi îndrăzneți; 
apoi unsprezece mii patru sute de ostaşi cu arme grele, trei 
mii şase sute de tunuri cu două ţevi, puşti nenumărate, 
nouăzeci şi patru de mii de săpători şi o sută cincizeci de 
mii de târfe, frumoase ca nişte zâne. („Astea-s pentru mine”, 
a spus Panurge.) Unele sunt din țara amazoanelor, altele de 
prin Lyon, Paris, Poitou, Normandia, Germania, de toate 
neamurile şi de toate limbile. 

— Prea bine, a zis Pantagruel. Dar regele? Regele e cu ei? 

— În carne şi oase, măria-ta. Noi îl numim Anarhie, regele 
dipsozilor, adică al însetaţilor, căci rar s-au pomenit oameni 
care să bea mai zdravăn şi cu mai multă poftă. Cortul 
regelui îl păzesc uriaşii. 


— Ajunge! a poruncit Pantagruel. Ei, copii, sunteți 
hotărâți să veniți cu mine? 

— Să-l trăsnească Dumnezeu pe cel ce te va părăsi! a 
jurat Panurge. Eu m-am şi gândit cum să ţi-i aduc plocon 
pe toţi, ca pe nişte porci înjunghiați. Unul n-o să scape, nici 
în gaură de şarpe! Un singur lucru mă cam pune pe 
gânduri. 

— Anume? a întrebat Pantagruel. 

— Nu ştiu cum o s-o scot la capăt cu cele o sută cincizeci 
de mii de zâne? 

Că mi-am pus în gând 

Să le iau pe rână,... 

— Ho, ho! a râs Pantagruel. Iar Carpalim, de colo: 

— Zi Doamne-ajută, şi să-mi laşi şi mie vreo trei. 

— Şi mie! a sărit Eusten. Postesc de când am plecat din 
Rouen şi îmi stă limba ceasului la douăsprezece. 

— Fii liniştit, i-a spus Panurge, am să ţi le pun deoparte 
pe cele mai durdulii. 

— Cum adică? s-a supărat Epistemon. Voi o să vă 
destrăbălați iar eu să pasc bobocii? Dracu să vă ia! Vă 
închipuiți că o să stau cu degetul în gură, uitându-mă cum 
petreceți? E pradă de război, nu? 

— Bine, bine, a spus Panurge. O să laşi pe altul să pască 
bobocii şi ai să vii cu noi. 

Pantagruel a mai râs una bună, apoi a spus: 

— Vindeţi pielea ursului din pădure, băieți. Mi-e teamă că, 
înainte de-a se face seară, o să vă treacă pofta de ştrengării 
şi de zâne. O să strângeți în braţe suliți şi săgeți! 

— Ei şi? a zis Epistemon. Să poftească! Am să-i vânez pe 
toți! Să-i frigeţi, să-i fierbeţi, să-i faceți cârnaţi, cum v-o 
plăcea. Nu sunt mai mulți decât ostile lui Xerxe, care avea 
cu el trei sute de mii de oameni, după spusele lui Herodot 
şi-ale lui Trogus-Pompei; iar Temistocle, numai cu o mână 
de viteji i-a răpus pe toţi. Nu-ţi face griji, Doamne iartă-mă! 


— Înainte, copii! La luptă! a dat poruncă Pantagruel. 


CAPITOLUL XXVII 


Cum a ridicat Pantagruel un semn de 
cinstire a biruinței, iar Panurge un altul în 
amintirea iepurilor 


— Înainte de a părăsi aceste locuri, a spus Pantagruel, 
vreau să înalț un semn de aducere-aminte în cinstea faptei 
mari pe care ați săvârşit-o. 

Aşadar, în cântece de veselie şi jocuri câmpeneşti, au 
ridicat un stâlp înalt de lemn şi au aşezat în vârful lui o şa 
de călărie, un căpăstru, un mănunchi de genunchiere, scări, 
pinteni, zale, arme cu oţele, o secure, o sabie, o mănuşă de 
fier, un buzdugan, frânturi de platoşă şi alte podoabe 
potrivite unei porți a biruinței. Iar Pantagruel, în amintirea 
izbânzii celor patru, a scris aceste stihuri de pomenire: 


Aici s-a săvârşit măreața faptă 

A celor patru vrednici luptători, 
Ce-au biruit în luptă înțeleaptă, 
Ca Scipio şi Fabiu alteori, 

O hoardă de mârlani cutropitori, 
Arzându-i ca pe şoareci, cu grămada. 
Aflaţi voi regi, nebuni neştiutori, 
Că mintea e mai tare decât spada. 
Căci biruința 

Şi folosința 

Vor fi mereu 

Lângă credința 

Şi stăruința 

În Dumnezeu. 

Nu cel ce-i mai puternic şi mai rău, 
În luptă, cum zic unii, biruieşte. 


Tu apără-ți cu cinste dreptul tău 
Şi-ncrezător în el, nădăjduieşte! 


În vreme ce Pantagruel alcătuia aceste stihuri, Panurge a 
înfipt într-o ţeapă pielea, coarnele şi pulpa dreaptă a 
cerbului, urechile a trei iepuri cu spinarea lor, aripile a trei 
dropii, picioarele a patru porumbei, un şip cu oţet, un corn 
umplut cu sare, o frigare de lemn cu crăcanele ei, o căldare 
găurită, o ceaşcă cu zeamă, o solniță de lut şi un pocal. 
Apoi, ca o îngânare a închinării lui Pantagruel, a scris 
următoarele: 


Aici s-au pus cu burta la pământ 
Patru bețivi din cei mai năzdrăvani, 
Cinstind pe Bacus, zeul lor cel sfânt, 
Mai însetaţi ca patru şobolani. 

Aici pierdu şi pulpă şi spinare 
Jupânul iepure, iar ei ca zmeii îl fugăriră, cu oțet şi sare, 
Pin'ce, iertati, i-au apucat cârceii. 
Când simţi căldură 

Şi-n gât arsură, 

Voinice, hai 

Toarnă-o măsură 

De băutură, 

Că alt leac n-ai. 

(Iar iepurele-n țeapă dacă-l pui, 

Să-l potriveşti cu-oleacă de oțel. 
Oţetu-i face bunătatea lui. 

Să nu uitaţi cumva acest secret.) 


Pantagruel a spus: 
— Hai, băieți, destul ați cântat şi ați cuvântat despre ale 
burţii. Mâncăii nu fac nicio ispravă pe câmpul de bătaie. Noi 


să căutăm umbra steagurilor, aburul cailor în goană şi 
cântecul zalelor. 

Epistemon l-a îndreptat, râzând: 

— Eu preţuiesc mai mult umbra butoiului, aburul 
plăcintelor şi cântecul paharelor. 

Nici Panurge nu s-a lăsat mai prejos: 

— Eu zic altfel: umbra să fie a patului, aburul al sânilor, 
cântecul al săruturilor. 

Apoi s-a ridicat, a sunat din trâmbiţă în fundul nădragilor, 
s-a dat de-a tumba şi a strigat: 

— Trăiască Pantagruel! 

Atunci Pantagruel a dat dintr-o dată un pârț atât de 
cumplit, că întreg văzduhul s-a cutremurat pe o întindere de 
nouă leghe împrejur. În clipa aceea s-au născut cincizeci de 
mii de băieți pitici, bicisnici şi schilozi. Dând drumul unui al 
doilea pârț, au ieşit din pântecele mamei lor tot atâtea fete 
pitice, strâmbe şi turtite (cum cred că ați mai văzut), mai 
scurte decât coada vacii şi noduroase ca guliile de Limoges. 

— Cum, adică? a spus Panurge. Pârțul măriei-tale are 
darul de-a zămisli asemenea roadă: bărbați de-o şchioapă şi 
femei cât un găinaț? Ar fi bine să-i împerechezi, ca să se 
prăsească din ei muşte de cal. 

Precum Pantagruel a şi făcut. Le-a dat numele de pigmei 
şi împerechindu-i între ei, i-a gospodărit într-un ţinut nu 
prea îndepărtat, unde de atunci s-au înmulțit. Berzele nu-i 
lasă în pace, dar ei se apără cu multă înverşunare, fiindcă 
aceste fărâmituri de oameni (cărora în Scoţia li se spune: 
coadă de tesală) sunt de felul lor iuți şi arțăgoşi; din pricină, 
spun unii, că li-e inima prea aproape de şezut. 

Între timp, Panurge a ales două pahare de aceeaşi 
mărime, le-a umplut cu apă şi le-a aşezat pe câte un scaun, 
la cinci picioare departe unul de altul. A luat apoi o lance de 
aceeaşi lungime şi a aşezat-o culcată peste pahare, aşa ca 
cele două capete ale lăncii să se reazime pe buza paharelor. 


Ridicând de jos un drug de fier, a spus lui Pantagruel şi 
celorlalți: 

— Domnii mei, am să vă arăt cu câtă uşurinţă vom 
răpune pe duşmanul nostru. Aşa cum se va rupe în două 
această lance deasupra celor două pahare, fără ca paharele 
să se spargă şi fără ca un singur strop de apă să se verse, 
tot astfel voi sfărâma capul dipsozilor, fără ca vreunul din 
voi să fie vătămat şi fără să vă daţi vreo osteneală. Nu-i la 
mijloc nicio vrăjitorie. Haide! (i-a spus lui Eusten) loveşte cu 
drugul acesta drept la mijloc şi cât mai tare! 

Ceea ce Eusten a făcut. Lancea s-a rupt în două, fără ca o 
singură picătură de apă să fi curs pe jos. 

— Mai ştiu şi altele, a spus Panurge. Să aveți încredere în 


| CAPITOLUL XXVIII 


Cum a biruit Pantagruel pe uriaşii 
dipsozi 


După ce au schimbat între ei aceste cuvinte, Pantagruel a 
chemat la sine pe ostaşul prins, şi i-a dat voie să se întoarcă 
la steagurile lui. 

— Du-te în tabăra regelui tău şi povesteşte-i ce-ai văzut. 
Spune-i că-l poftesc să stăm la masă împreună, mâine la 
ceasul prânzului, când îmi vor veni galerele cu cei 
optsprezece sute de mii de războinici şi şapte mii de uriaşi, 
unul şi unul mai mari decât mine. Îi voi dovedi cât de nebun 
şi de nesocotit a fost, năvălind din bun senin asupra ţării 
mele. 

Pantagruel, spunând că aşteaptă să-i sosească pe mare o 
puternică oaste, minţea. 

Prinsul a răspuns că i se dă rob, fiind gata să lupte alături 
de el împotriva alor lui, dacă Dumnezeu îl va ţine în viață. 
Dar Pantagruel nu s-a învoit, ci i-a poruncit să plece cât mai 


degrabă la ai săi. Ostaşul duşman a plecat, ducând cu el din 
partea lui Pantagruel o chisea plină cu magiun de alior, 
amestecat cu boabe de piper sălbatic dospite în rachiu, s-o 
dea regelui şi să-i spună că va putea să pornească fără 
teamă la luptă, dacă va fi în stare să mănânce măcar o 
uncie din acel magiun, fără să bea. Ostaşul l-a rugat în 
genunchi să aibă milă de el şi să-l cruțe când l-o întâlni pe 
câmpul de bătaie. Pantagruel i-a răspuns: 

— După ce vei spune cele cuvenite regelui tău, pune-ți 
nădejdea în Dumnezeu, care nu te va părăsi. Eu însumi, 
deşi sunt atât de puternic după cum ai văzut, şi cu toate că 
am sub porunca mea o puzderie de ostaşi, nu mă bizui nici 
pe braţul, nici pe istețimea mea, ci numai şi numai pe cel 
atotputernic, ocrotitorul meu, care nu lasă niciodată în 
părăsire pe cei ce-i dau credința şi cugetul lor. 

Prinsul l-a rugat să-i facă un preț mai lesnicios pentru 
răscumpărare, dar Pantagruel i-a răspuns că gândul lui nu 
e să despoaie şi să jefuiască pe oameni, ci dimpotrivă, să-i 
lase slobozi şi să-i înstărească. 

După plecarea ostaşului duşman, Pantagruel a spus 
oamenilor lui: 

— I-am dat a înțelege acestui prins al nostru, că aşteptăm 
să sosească pe apă o oaste mare, cu care îl vom lovi mâine 
la vremea prânzului. Vreau să-l fac pe regele duşman să se 
pregătească de luptă în noaptea aceasta şi să dea porunci 
pentru apărare. Planul meu e să cădem asupra lor cât mai 
grabnic şi anume la ceasul somnului celui dintâi. 

Să-l lăsăm acum pe Pantagruel şi pe prietenii lui, ca să 
vorbim despre regele Anarhie şi despre oastea acestuia. 

Întorcându-se în tabără, ostaşul s-a înfățişat regelui şi i-a 
arătat de-a fir-a-păr, cum s-a ivit un uriaş grozav numit 
Pantagruel, şi cum i-a prăjit pe ceilalți şase sute patruzeci şi 
trei de călăreţi, lăsându-l în viață numai pe el, ca să poarte 
vestea. Uriaşul îi trimite răspuns să se pregătească pentru 


mâine la ceasul prânzului, fiind, pare-se, hotărât să-l 
lovească la acea vreme. I-a dat apoi chiseaua cu magiun. 

Abia a apucat regele să guste un vârf de lingură şi i s-a 
înfierbântat gâtlejul atât de cumplit, că omuşorul îi era 
numai o rană, iar limba numai pielițe jupuite. l-au dat 
slujitorii lui tot felul de leacuri, dar niciunul nu l-a uşurat, 
decât numai băutura. Cum lua paharul de la gură simțea 
foc pe limbă; îi turnau vinul pe gât cu pâlnia. Văzând aşa, 
căpitanii, scutierii şi ostaşii de pază au încercat să guste şi 
ei din acel magiun, spre a se încredința dacă stârneşte cu 
adevărat setea; dar au păţit-o toți la fel ca şi regele lor. S-au 
pornit cu atâta osârdie să bea, încât în tabără s-a răspândit 
vestea, că un călăreț din cei plecați asupra corăbiei se 
întorsese, că a doua zi vor fi loviți de duşman şi că regele, 
căpitanii şi scutierii se pregătesc de luptă, îmbătându-se. 

Atunci toată oastea s-a pornit să bea, ciocnind şi golind 
paharele, până au adormit toți, unii peste alţii, ca nişte 
porci. În tabără nu mai era nicio rânduială. 

Să ne întoarcem acum din nou la bunul nostru 
Pantagruel, şi să vă arătăm care a fost purtarea lui în 
această împrejurare. 

Plecând de lângă semnul ridicat în cinstea celor patru, 
Pantagruel a smuls catargul cel mare al corăbiei, 
mânuindu-l ca pe un buzdugan; a învelit în pânza corăbiei 
două sute treizeci şi şapte de butoaie cu vin alb (de Anjou si 
Rouen); şi-a atârnat la cingătoare o luntre plină cu sare, aşa 
cum lefegiii nemți poartă sacul lor cu merinde; apoi a pornit 
împreună cu oamenii lui. Când au fost aproape de tabăra 
duşmană, Panurge a spus: 

— Măria-ta, vrei să faci un lucru cuminte? Coboară vinul 
din vârfui catargului, şi hai să-l bem cinstit, călugăreşte. 

Pantagruel n-a zis ba, şi au băut, au băut, până ce n-a 
mai rămas, din cele două sute treizeci şi şapte de butoaie, 
niciun strop, afară de un şip de piele, pe care Panurge îl 


botezase vademecum şi pe care şi-l umpluse pe seama lui; 
iar pe fundul butoaielor o drojdie tulbure, tocmai bună 
pentru oţet. 

După ce au băut zdravăn, Panurge i-a dat lui Pantagruel 
să înghită un hap de-al lui, făcut din magiun de gutui, 
cantaridă,  litotripon,  nefrecatericon şi alte leacuri 
priincioase pentru limpezirea udului. 

Pantagruel i-a spus lui Carpalim: 

— lată ce vei avea de făcut. Te vei cățăra pe ziduri ca un 
şobolan, lucru la care ştiu că te pricepi, şi vei pătrunde în 
cetate dând de ştire ostaşilor să pornească asupra 
dușmanului, adică asupra noastră, cu toată puterea; vei lua 
o făclie aprinsă şi, dând o raită prin tabără, vei aprinde 
toate corturile; vei striga o dată cât vei putea de tare cu 
glasul tău cumplit, cum a strigat Stentor peste larma 
bătăliei, când a fost războiul cu Troia; pe urmă vei părăsi 
tabăra în cea mai mare grabă. 

— Aşa voi face, a spus Carpalim, dar n-ar fi bine să le 
fărâm şi tunurile? 

— Nu, a răspuns Pantagruel. Mulțumeşte-te să dai foc 
pulberăriei. 

Carpalim, supus la poruncă, a pornit într-o clipă şi a făcut 
întocmai cum îi spusese Pantagruel. A aprins toate corturile, 
furişându-se atât de uşor printre ele, încât duşmanii care 
dormeau adânc şi sforăiau, n-au simțit nimic. S-a îndreptat 
apoi spre locul unde erau rânduite tunurile şi a dat foc 
lăzilor cu pulbere. Aici era s-o pățească, fiindcă focul a 
izbucnit dintr-o dată cu atâta putere, încât bietul Carpalim 
s-a pomenit pe negândite în mijlocul flăcărilor. Şi s-ar fi 
pârjolit ca un porc, dacă n-ar fi fost atât de sprinten de 
picior şi n-ar fi zbughit-o, ca o săgeată scăpată din arc. 

Ajungând dincolo de şanţuri, a început să strige, dar atât 
de grozav, cum nici diavolii din iad, dacă s-ar fi speriat, n-ar 
fi răcnit. Auzind acel strigăt, ostaşii duşmani s-au trezit din 


somn, tot atât de buimaci ca şi credincioşii din Luconnois 
când sună utrenia la clopotul cel mare, căruia ei îi spun 
„sparge-urechi”. 

În vremea aceasta, Pantagruel izbutise să toarne peste ei 
sarea din luntre, şi cum toți dormeau cu gura căscată, li s-a 
umplut mârlanilor gâtul cu sare şi au început, bieţii de ei, 
să tuşească mai rău ca vulpile, strigând: 

— Aoleo! Vai! Pantagruel! Pantagruel! Ne-a turnat pe gât 
cărbuni aprinşi! 

Atunci, nu ştiu cum, Pantagruel a simțit nevoia grabnică 
să-şi deşerte băşica udului (poate din pricina leacului pe 
care i-l dăduse Panurge) şi atât de mult a curs din el, că 
toată tabăra s-a înecat în acel puhoi, care se revărsase de 
jur împrejur, pe-o întindere de zece leghe. 

Hronicul spune că, dacă în locul lui Pantagruel şi-ar fi 
lăsat udul iapa tatălui său, ar fi fost un potop mai cumplit 
decât al Deucalionului; căci de câte ori iapa se oprea să se 
uşureze, se pornea o apă mai mare decât Ronul şi Dunărea 
la un loc. 

Cei care apucaseră să iasă din cetate strigau cât îi ținea 
gura: 

— l-a căsăpit pe toți! Uite cum curge sângele! 

Ei îşi închipuiau că udul lui Pantagruel e sângele ostaşilor 
ucişi; de altminteri nici nu vedeau bine la lumina lunii şi a 
corturilor care ardeau. 

Trezindu-se din somn şi văzând, pe de o parte cum arde 
tabăra, iar pe de altă parte cum creşte puhoiul, duşmanii nu 
mai ştiau nici ce să creadă, nici ce să facă. Unii strigau că e 
sfârşitul lumii şi judecata de apoi cu osânda focului; alții 
zbierau că e răzbunarea zeilor mării, a lui Neptun, Proteu şi 
Triton cu toată familia, fiindcă apa care-i potopise făcea 
valuri şi era sărată. 

Cine ar fi în stare să povestească acum lupta lui 
Pantagruel cu cei trei sute de uriaşi? O, bunele mele muze, 


Caliope şi Talia! Daţi putere glasului meu şi înaripați-mi 
gândul, să trec puntea măgarului, şi să nu mă poticnesc în 
vorbă, încercând să arăt pe de-a rândul războiul cumplit 
care a fost! 

O, de-aş avea alături de mine măcar un butoiaş din vinul 
de soi, pe care îl vor da pe gât cei ce vor citi o dată această 
poveste adevărată! 


CAPITOLUL XXIX 


Cum a răpus Pantagruel pe cei trei sute 
de uriaşi înarmați cu pietre şi pe 
căpitanul lor, Căpcăunul 


Înspăimântaţi de potopul care se abătuse asupra taberei, 
uriaşii l-au luat în cârcă pe regele lor Anarhie, precum Enea 
pe tatăl său Anchise, când cu războiul din Troia. 

Panurge i-a zărit şi i-a spus lui Pantagruel: 

— Priveşte măria-ta, vin uriaşii! Pocneşte-i la mir cu 
catargul, cum scrie la carte, că a sosit ceasul şi acum este 
să faci şi măria-ta o faptă bună. Nu vom sta nici noi degeaba 
şi-ţi vom sări în ajutor, omorând câți vom putea. David l-a 
răpus cu uşurinţă pe Goliat, deşi la vremea aceea nu era 
decât un puțţoi; iar eu, care aş fi biruit zece ca Goliat, să nu 
fiu în stare să răpun zece din ăştia? Eusten e tare cât patru 
boi şi nu-şi va cruța nici el osteneala. Nu te lăsa, izbeşte-i! 
Loveşte şi împunge! Coraj! 

— Coraj am, să mai dau şi altora, a răspuns Pantagruel. 
Dar nici Hercule nu îndrăznea să se lupte cu doi deodată. 

— M-ai umplut de brânză! a spus Panurge. Dumneata vrei 
să te asemeni cu Hercule? Las-o încurcată! Dumneata ai 
mai multă putere într-o măsea şi mai multă minte în şezut 
decât a avut vreodată Hercule în tot trupul şi sufletul lui. 
Omul atât cântăreşte cât singur se prețuieşte. 


Pe când schimbau între ei aceste cuvinte, iată că le-a ieşit 
în față Căpcăunul cu toți uriaşii lui. Căpcăunul, văzându-l 
pe Pantagruel singur, a prins inimă şi s-a repezit asupra lui 
cu îndrăzneală, socotind că îl va răpune lesne, întorcându- 
se către celelalte namile, le-a spus aşa: 

— Păcătoşilor! Jur pe barba lui Mahomet, că-i voi suci 
gâtul oricăruia dintre voi, care se va îmbulzi să lupte 
împotriva acestuia. Lăsaţi-mă să-l judec de unul singur. 
Stați la o parte şi priviţi în tihnă. 

Uriaşii s-au înşiruit în jurul regelui lor, unde erau 
butelcile cu vin; acolo se trăseseră şi Panurge cu prietenii 
lui. Panurge, prefăcându-se că e cuprins de friguri, îşi 
frângea mâinile, tremura din buze şi se văita cu glas răguşit: 

— Să-l dăm dracului de război, prieteni! Lăsaţi să se bată 
stăpânii între ei. Mie dați-mi să mănânc şi să beau. 

Regele şi ceilalți uriaşi nu s-au împotrivit şi s-au aşezat să 
se ospăteze cu toții; iar Panurge, mâncând şi bând, bând şi 
mâncând, le-a istorisit isprăvile lui Turpin, pildele sfântului 
Nicolae şi povestea cocostârcului. 

Căpcăunul se năpusti asupra lui Pantagruel, mânuind un 
buzdugan de oțel care cântărea pe puţin nouă mii şapte 
sute de chintale şi 2/4 de livră, țintuit la capăt cu 
treisprezece colți de diamant, cel mai mărunt fiind cât 
clopotul cel mare de la Notre-Dame şi toate ascuţite pe 
muche, ca briciul. Buzduganul acesta era vrăjit să sfărâme 
tot ce-i ieşea în cale fără să se rupă. În vreme ce Căpcăunul, 
plin de trufie, se pregătea să-l pălească, Pantagruel a ridicat 
ochii spre cer şi, chemând asupra sa ajutorul lui Dumnezeu, 
s-a rugat astfel: 

— Dumnezeule-Doamne, tu care ai fost totdeauna pavăza 
şi scutul meu, vezi primejdia în care mă aflu. Nu m-a adus 
aici decât râvna pe care tu al sădit-o în inima oamenilor, de 
a-şi apăra viața lor, pe femeia şi copiii lor, ţara şi neamul 
lor, împotriva celor care calcă legea ta; căci tu nu-i primeşti 


alături de tine decât pe cei ce mărturisesc credinţa ta şi stau 
în slujba cuvântului tău. Poruncitu-ne-ai să nu ridicăm 
nicicând armele uciderii şi ale răzbunării; căci tu eşti 
atotputernicul, care, pentru lucrarea ta şi biruința dreptăţii 
tale, însuşi tu ne aperi cu mai multă înțelepciune decât 
mintea noastră ar putea să cuprindă. Tu stăpâneşti asupra 
sutelor de milioane de îngeri, dintre care numai unul, dacă 
ar voi, ar fi în stare să ucidă toți oamenii şi să răstoarne 
cerul şi pământul, aşa cum s-a arătat altădată în fața oastei 
lui Senaşerib. De te vei îndura să-mi vii în ajutor în acest 
ceas de grea cumpănă, când toată nădejdea şi mântuirea 
mea e la tine, mă leg şi făgăduiesc în fața ta, ca pretutindeni 
în ţinuturile Utopiei, ca şi în celelalte țări unde se va întinde 
puterea şi stăpânirea mea, să propovăduiesc sfânta 
Evanghelie a ta, cea curată, nestrămutată şi adevărată, iar 
înşelăciunile încercate de ceata fățarnicilor şi a profeților 
mincinoşi, care au înveninat lumea cu legi lacome şi 
răstălmăciri mincinoase, să le nimicesc pe unde voi trece. 

Un glas în înaltul cerului s-a auzit atunci: „Hocfac et 
vinces!” Aşa să faci şi vei birui! 

Văzând Pantagruel cum se apropie de el Căpcăunul cu 
dinții rânjiți, i-a ieşit înainte şi a răcnit cât a putut: 

— „Moarte, netrebnicule! Moarte!” (ca să bage groaza în el, 
cum făceau spartanii). 

Apoi a aruncat asupra lui, din luntrea pe care o purta la 
brâu, mai bine de optsprezece banițe de sare (şi un cinzec) 
umplându-i gura, gâtlejul, nasul şi ochii. Astfel stârnit, 
Căpcăunul a ridicat buzduganul, încercând să-i fărâme 
creierii. Pantagruel, sprinten de picior şi ager în privire, a 
apucat să facă un pas înapoi, dar n-avu timp să ferească 
luntrea, care s-a sfărâmat în patru mii optzeci şi şase de 
bucăți, risipind sarea pe jos. La rându-i, Pantagruel a 
repezit brațul cu toată puterea, împungându-l pe Căpcăun 
cu vârful catargului deasupra țâței; apoi, rotind încă o dată 


catargul spre stânga, l-a izbit între umeri şi grumaz; a mai 
făcut un pas înainte cu piciorul drept şi i-a înfipt în pântec 
vârful, rupând pânza şi răsturnând la pământ cele trei- 
patru butoaie care mai erau. Căpcăunul s-a înspăimântat, 
crezând că i s-a spart băşica şi curge udul din el. 

Pantagruel nu s-a mulțumit cu atât, ci, lunecând uşor, a 
mai făcut un pas înainte, pregătindu-se să lovească. 
Căpcăunul a ridicat şi el buzduganul şi s-a avântat cu atâta 
putere, încât dacă Dumnezeu nu l-ar fi ferit pe bunul 
Pantagruel, s-ar fi ales cu ţeasta capului zdrobită şi cu 
pieptul spintecat până la splină. Dar Pantagruel s-a ferit cu 
istețime, iar buzduganul Căpcăunului a intrat în pământ, 
până la o adâncime de şaptezeci şi trei de picioare, 
sfărâmând o stană de piatră, din care a țâşnit o flacără 
înaltă de nouă mii şase stânjeni. 

În vreme ce Căpcăunul se căznea să scoată afară 
buzduganul care se înțepenise între stânci, Pantagruel s-a 
năpustit asupra-i, hotărât să-i zboare scăfârlia; dar, spre 
nenorocul lui, catargul a atins buzduganul vrăjit şi s-a frânt 
la trei degete aproape de pumn, lăsându-l pe Pantagruel mai 
mirat şi mai uimit decât un vițel la poarta nouă. 

— Ei, Panurge, unde eşti? a strigat el. 

Panurge l-a auzit şi a spus regelui şi celorlalți uriaşi: 

— Doamne sfinte, dacă nu-i despărțim, să ştiţi că o să-şi 
spargă capetele! 

Uriaşii însă habar n-aveau şi petreceau ca la nuntă. 
Carpalim a încercat să se ridice şi să vină în ajutorul lui 
Pantagruel, dar unul din uriaşi l-a oprit: 

— Jur pe Gulfarin, nepotul lui Mahomet, că dacă te mişti 
de aici, te fac săpunel şi mi te vâr în şezut, că mi s-a încuiat 
mațul şi nu mă pot uşura decât scrâşnind din dinți. 

Pantagruel, văduvit de ghioagă, a apucat ciotul catargului 
şi a început să-l ciomăgească pe uriaş la nimereală: 
uriaşului însă nici că-i păsa, cum nu-i pasă nicovalei dacă-i 


tragi un bobârnac. Căpcăunul izbutise să smulgă 
buzduganul din crăpătura stâncii şi se pregătea acum să se 
arunce asupra lui Pantagruel; dar acesta, iute ca argintul- 
viu, se ferea de fiecare lovitură. Potrivnicul lui îi striga: 

— Ticălosule, am să te toc ca pe-o chiftea, să te înveţi 
minte să mai faci pe oameni să se chinuiască de sete! 

Atunci, Pantagruel i-a tras cu toată puterea un picior în 
burtă, azvârlindu-l cu potcoavele în sus şi l-a târât astfel ca 
pe o piele belită, până dincolo de bătaia unui arc. 
Căpcăunul urla, vărsând sânge pe gură: 

— Mahomet! Mahomet! Mahomet! 

Auzind acel răcnet, uriaşii s-au ridicat să-i sară în ajutor, 
dar Panurge le-a spus: 

— Domnilor, ascultați ce vă spun, staţi pe loc, că stăpânul 
meu e cam într-o ureche şi loveşte fără socoteală, cu ochii 
închişi. Să nu vă pocnească pe careva din greşeală! 

Uriaşii, văzându-l pe Pantagruel fără catarg, n-au ținut 
seama de vorbele lui Panurge. Dar Pantagruel, cum i-a zărit 
că se apropie, l-a apucat pe Căpcăun de picioare şi, 
ridicându-l în sus ca pe un ciocan şi abătându-l ca peste o 
nicovală, a început să lovească în uriaşii înarmaţi cu pietre, 
doborându-i cum ar dărâma zidarul un perete. Unul după 
altul, i-a culcat la pământ pe toţi. Prăbuşirea acelei oştiri de 
piatră a stârnit o larmă atât de grozavă, cum s-a auzit 
numai o dată, când s-a prăbuşit în plină zi turnul bisericii 
din Bourges, a sfântului Unt. 

În vremea aceasta, Panurge, Carpalim şi Eusten le făceau 
de petrecanie celor căzuţi la pământ; pot să vă spun că n-a 
mai rămas niciunul teafăr. lar Pantagruel, cum secera la ei, 
purta în mâini pe Căpcăun, ca pe-o coasă, cu care tăia 
grămezi de iarbă: uriaşii! 

Slujind drept armă de luptă, Căpcăunul rămăsese fără 
cap. lar în clipa când Pantagruel dobori pe unul din uriaşi, 
numit Înghitepeşte, o aşchie de cremene din ghioaga 


acestuia i-a retezat gâtul lui Epistemon. (Ceilalți erau 
înarmați mai uşor, cu pietre de var şi cărămizi.) 

Văzând că toţi uriaşii zăceau întinşi fără suflare, 
Pantagruel a azvârlit stârvul Căpcăunului în mijlocul cetăţii. 
Namila a căzut ca o broască, iar în cădere a omorât un cotoi 
năpârlit, o mâţă plouată, un spârcaci şi o gâscă împiedicată. 


CAPITOLUL XXX 


Cum l-a vindecat Panurge pe Epistemon, 
care avea gătul tăiat, şi ce veşti a adus 
Epistemon din iad 


Încheind cu izbândă această bătălie între uriaşi, 
Pantagruel s-a îndreptat spre locul unde se aflau butelcile şi 
a chemat la el pe Panurge şi pe ceilalți. Au venit toţi, afară 
de Eusten, căruia un uriaş îi zgâriase obrazul în timp ce-l 
înjunghia, şi de Epistemon. 

Pantagruel a fost cuprins de o mâhnire atât de adâncă, 
încât voia să-şi facă seama. Dar Panurge i-a spus: 

— Lasă, măria-ta, nu te pripi. Îl vom căuta printre cei 
căzuți şi vom vedea ce se mai poate face. 

L-au găsit pe Epistemon mort şi înțepenit, ținându-şi în 
mâini capul însângerat. Eusten a strigat: 

— Ah, moarte neîndurată, ai răpit dintre noi pe omul cel 
mai vrednic din câți au trăit vreodată! 

Auzindu-i glasul, Pantagruel s-a ridcat, purtând pe umerii 
lui povara unei dureri cum n-a fost pe lume. 

— Vai, dragă prietene! i-a spus lui Panurge, pilda ta cu 
lancea şi paharele s-a dovedit înşelătoare. 

Panurge a răspuns: 

— Nu plângeți, băieți! Trupul lui e cald încă şi-l voi 
tămădui, readucându-l la viață mai voinic decât a fost 
vreodată. 


Spunând acestea, a luat capul lui Epistemon şi l-a ţinut la 
pieptul său, să nu se răcească. Eusten şi Carpalim i-au 
adus trupul pe locul unde se ospătaseră mai înainte, dar nu 
fiindcă mai nădăjduiau să fie readus la viață, ci pentru a-l 
vedea pe Pantagruel. 

Panurge i-a îmbărbătat, spunându-le: 

— Să-mi tăiați capul, dacă nu-l voi vindeca! (Numai un 
nebun putea să facă un asemenea legământ.) Ştergeți-vă 
lacrimile şi dați-mi o mână de ajutor. 

A spălat capul şi gâtul mortului cu vin alb din cel mai bun 
şi l-a oblojit cu praf de băligariță (pe care îl păstra într-un 
buzunar); apoi l-a uns cu nu ştiu ce fel de alifie, legând 
capul de trup vână cu vână, nerv cu nerv, oscior cu oscior, 
având grijă să nu rămână strâmb (fiindcă nu putea să 
sufere pe oamenii cărora li se zice: gât-sucit). A făcut de jur 
împrejurul gâtului cincisprezece împunsături de ac, ca să se 
prindă capul, apoi l-a uns cu o altă alifie, pe care el o 
numea: sculativă. 

Dintr-o dată, Epistemon a început să răsufle, a deschis 
ochii, a căscat şi a strănutat; apoi a tras un pârț, care l-a 
făcut pe Panurge să se bucure: 

— Acum pot să spun că e vindecat! 

I-a dat să bea un pahar de vin alb şi să mănânce o bucată 
de carne friptă. 

Deşi vindecat într-un chip atât de iscusit, Epistemon a 
rămas mai bine de trei săptămâni răguşit, şi s-a ales cu o 
tuse uscată, de care n-a scăpat decât cu băutură din 
belşug. 

Reîntors la viață, a început să vorbească, povestind cum 
s-a întâlnit cu diavolii şi a stat ia taifas cu Lucifer, 
ospătându-se pe săturate, atât în iad cât şi în Câmpiile 
Elizee. Spunea, că dracii sunt oameni cumsecade, iar 
printre cei osândiți să coboare în iad s-a simţit atât de bine, 
încât îi pare rău că Panurge l-a readus la viață. 


— Simțeam o plăcere nespusă, privindu-i, a spus 
Epistemon. 

— Cum aşa? a întrebat Pantagruel. 

— N-o duc atât de rău cum îşi închipuie lumea; atât 
numai că starea lor s-a schimbat într-un chip ciudat: L-am 
văzut pe Alexandru Machedon cârpind încălțări vechi şi 
câştigându-şi viața cu destulă trudă; Xerxe vinde muştar; 
Romulus e negustor de sare; Numa îndreaptă cuie; 
Tarquiniu e scriitor de calendare; Pison, plugar; Sylla, 
luntraş; Cirus, văcar; Temistocle, topitor de sticlă; 
Epaminonda, poleitor de oglinzi; Brutus şi Cassius, 
grădinari; Demostene, vier; Cicero, tăietor de lemne; Fabian, 
şlefuitor de mărgele; Artaxerxe, frânghier; Enea, tâmplar; 
Ahile, tăbăcar; Agamemnon, ajutor de bucătar; Ulise, cosaş; 
Nestor, tâlhar de drumul mare; Darius, căcănar; Ancus 
Martius, spoitor; Camil, papucar; Marcellus, vânturător de 
grăunțe; Drussus, măcelar; Scipio Africanul vinde drojdie 
dintr-o ciubotă veche; Hasdrubal e fânar; Hanibal, vânzător 
de ouă; Priam, negustor de steaguri vechi; iar Lancelot du 
Lac umblă după cai morți să le ia potcoavele. 

Cavalerii Mesei-Rotunde sunt hamali şi trag la lopeţi pe 
apa Cecitului, pe Flageton, pe Stix, pe Acheron şi pe Lete, ca 
luntraşii din Lyon şi ca gondolierii din Veneţia, de câte ori 
domnişorii draci au poftă de plimbare. Dar pentru trecerea 
de pe un țărm pe altul nu primesc decât o tiflă, iar seara o 
bucată uscată de chiflă. 

Am văzut pe cei doisprezece pairi ai Franței, care 
bineînţeles că nu fac nimic şi îşi câştigă pâinea cea de toate 
zilele înghițind bobârnaci, scatoalce şi ghionți peste măsele. 

Traian e pescuitor de broaşte; Antoniu, argat; Commodus, 
şlefuitor de nasturi; Pertinax, curăţitor de nuci; Lucullus, 
plăcintar; Justinian, negustor de jucării; Hector, bucătar; 
Paris, cerşetor; Patrocle, strângător de fân; Cambise, 
îngrijitor de catâri; Hamilcar, pomanagiu; Neron e lăutar, iar 


Fierrabras, slujitorul lui, îşi bate joc de el în fel şi chip, îi dă 
să bea vin acru şi să mănânce pâine uscată; iar pentru 
burta lui pune deoparte ce-i bun; luliu Cezar şi Pompei sunt 
smolitori de corăbii; Valentin şi Orson sunt rândaşi la băile 
iadului; Giglan şi Gauvin, porcari; Geoffroy labă-lungă e 
negustor de amnare; Godeffroy de Bouillon vinde cărți de 
joc; Boudin e epitrop la o biserică; don Pedro de Castilia, 
vânzător de iertări; Morgant, berar; Huon Bordelezul, dogar; 
Pirus, spălător de vase; Nerva, băiat de prăvălie; Papa Iuliu 
vinde plăcinte, dar nu mai poartă barbă bulgărească; Jean 
de Paris e lustruitor de ghete; Artus de Bretania, curăţitor 
de pălării; Strâmbă lemne culege surcele; Bonifaciu VIII e 
ciorbagiu; papa Nicolae al III-lea, papugiu; papa Alexandru 
vânează şoareci; iar papa Sixt face alifii pentru sfrinție. 

— Cum? a întrebat Pantagruel. Sunt şi în iad bolnavi de 
sfrinție? 

— Ba bine că nu, a răspuns Epistemon. Nicăieri n-am 
văzut atâția. Cei care n-au avut sfrinție pe lumea asta o vor 
avea pe lumea cealaltă. 

— Mulțumescu-ţi ție, Doamne, a spus Panurge, că n-am 
rămas dator! Am cules ce-a fost mai copt în borta 
Gibraltarului, şi-am umplut Poarta lui Hercule! 

— Ogier Danezul e negustor de coifuri; regele Tigran, 
învelitor de case; Galien, vânător de cârtițe; cei patru fii ai 
lui Aymon scot măsele; papa Caliste e bărbier de găoaze; 
papa Urban, cârnățar; Melusina, rândăşoaică; Matabruna, 
spălătoreasă; Cleopatra, vânzătoare de ceapă; Elena, 
codoaşe de slujnice; Semiramida, băieşiță la despăduchere; 
Didona, vânzătoare de ciuperci; Pantesilea, vânzătoare de 
salată, Lucreția ţine un spital; Hortensia e torcătoare, iar 
Livia curăţă zarzavat. 

Toţi câți au fost odată mari seniori, la vremea lor, îşi 
câştigă o amărâtă de viață muncind din greu pe lumea 
cealaltă. Şi dimpotrivă, toți oamenii înţelepţi care au fost 


nevoiaşi pe lumea aceasta, trăiesc dincolo de moarte ca 
nişte adevăraţi seniori. L-am văzut pe Diogene plimbându-se 
măreț, cu un sceptru în mâna dreaptă: se răstea la 
Alexandru cel Mare şi îl croia cu sceptrul pe spinare, de câte 
ori uita să-i şteargă încălțările. L-am văzut pe Epictet, 
îmbrăcat ca un prinț în haine franțuzeşti, petrecând în 
umbra unui crâng şi dănțuind cu fetele; mânca bine, bea 
vârtos şi avea punga plină de galbeni! Deasupra bolții cu 
frunză de viță scrisese această urare: 


În joc săltând să te întreci, 

Vin bun să bei, pus la răcoare, 
Şi toată ziua să-ți petreci 
Sunându-ți galbenii la soare. 


Cum m-a zărit, m-a poftit domneşte să beau cu el, ceea ce 
am primit bucuros. Am golit împreună paharele, popeşte, cu 
o păhărnicie vrednică de toată lauda. Cirus a venit să ne 
ceară un dinar de sufletul lui Mercur, să-şi cumpere o 
legătură de ceapă pentru prânz. 

— „Nu, nu, i-a spus Epictet. N-am dinari de dat. Ţine, 
janghinosule o lăscaie, şi să te faci om de treabă.” Cirus a 
plecat foarte mulțumit cu pomana pe care o primise. Mai 
sunt, ce-i drept, şi câţiva regi, ca Alexandru, Darius şi alții, 
care umblă noaptea după furtişaguri. L-am văzut, mai 
departe, pe Patelin, vistiernicul lui Radamante, tocmindu-se 
cu papa luliu pentru plăcinte şi întrebându-l cât cere pe-o 
tavă. 

— „Trei dinari”, a răspuns papa. 

— „Zău? a spus Patelin. Ţine aici trei scatoalce! Dă 
încoace plăcintele şi mai vezi de altul!” Bietul papă a plecat 
văicărindu-se, iar când l-a luat stăpânul său la rost, s-a 
plâns că vistiernicul i-a furat plăcintele. Plăcintarul i-a tras 
papii o mamă de bătaie, că n-ai mai fi putut să alegi din 


pielea lui nici cât ţi-ar trebui să croieşti un cimpoi. Am văzut 
pe jupân Jehan, zis Primarul, făcând pe papa şi punând pe 
papi să-i pupe papucul. Se uita la ei de sus şi le împărțea 
binecuvântări, spunându-le: 

— „Cumpăraţi iertări, pungaşilor, că le dau ieftine. Vă 
dezleg de pâine şi de ciorbă şi vă îngădui să nu fiți buni de 
nimic.” A chemat pe bunii lui prieteni Tândală şi Păcală şi 
le-a spus: 

— „Domnilor cardinali, să-i ungeţi pe toţi cu câte un băț la 
şezut”. Ceea ce s-a şi făcut. L-am văzut pe meşterul 
Frangois Villon, întrebându-l pe Xerxe: 

— „Cum vinzi muştarul?” 

— "Un dinar paharul”, a răspuns regele. 

— „Mânca-te-ar păduchii, păcătosule, nu-ți dau nicio 
lăscaie! Ai venit aici să ne otrăveşti mâncarea cu muştarul 
tău împuțit!” Şi zicând aşa, şi-a făcut nevoile în ciubăr, cum 
obişnuiesc să facă negustorii de muştar din Paris. Arcaşul 
Bagnolet a ajuns inchizitor al ereticilor. Văzând pe uriaşul 
Strâmbălemne făcându-şi treaba lângă un zid pe care era 
zugrăvit focul sfântului Anton, l-a judecat să fie ars de viu, 
iar păcătosul ar fi pierit în flăcări, dacă nu sărea Morgant 
să-i cumpere iertarea şi alte dezlegări mai mărunte, cu nouă 
butoaie de bere. 

— Bine, bine, a spus Pantagruel, o să ne istoriseşti 
altădată aceste frumoase întâmplări. Atât să ne mai spui, ce 
soartă au cămătarii? 

— I-am văzut, a răspuns Epistemon, căutând ace ruginite 
şi cuie vechi prin şanțurile drumurilor, cum fac în lumea 
noastră cerşetorii. Dar zece banițe de asemenea gunoaie nu 
fac un dumicat de pâine, mai ales când secerişul a fost 
sărac. Bieţii mârlani rabdă câte trei săptămâni încheiate, 
fără să bage in gură o bucăţică, în aşteptarea unui târg mai 
bun. Nici nu-şi mai aduc aminte de spurcata lor 
îndeletnicire, atât sunt de trudiți şi de urgisiți. E mare noroc 


pe capul lor, dacă la capătul anului se aleg cu un câştig de 
câțiva șfanți. 

— Hai, copii, a încheiat Pantagruel. Să bem şi să ne 
ospătăm. Niciodată n-a fost o lună a anului mai prielnică 
pentru golirea paharelor! 

Au desfundat buţile şi s-au înfruptat cu prisosință din 
merindele pe care le-au aflat în tabără. Numai sărmanul 
Anarhie, regele, nu se înveselea de loc. Panurge a spus: 

— Ce meserie să-i dăm domnului rege, să se deprindă cu 
ea înainte de-a ajunge în cetele drăceşti? 

— Bine te-ai gândit, a spus Pantagruel. Ai voia mea 
întreagă să faci din el ce vrei. Ţi-l dăruiesc. 

— Mulţumesc din toată inima, a spus Panurge. Primesc 
cu bucurie acest dar, ca tot ce vine de la măria-ta. 


CAPITOLUL XXXI 


Cum a pătruns Pantagruel în cetatea 
amoroților şi cum l-a însurat Panurge pe 
regele Anarhie 


După această strălucită biruință, Pantagruel l-a trimis pe 
Carpalim în cetatea amoroților să vestească şi să 
povestească tuturor, cum a fost prins regele Anarhie şi cum 
au fost răpuşi duşmanii. La auzul acestora, tot poporul a 
ieşit înaintea lui, cu mare alai şi în deplină rânduială, 
ducându-l în mijlocul oraşului, unde s-au aprins focuri de 
sărbătoare în cinstea zilei aceleia; iar la răspântii au fost 
întinse mese mari şi bogate, încărcate cu toate bunătățile 
gurii. Nu se mai pomeniseră asemenea ospețe de pe vremea 
lui Saturn. Adunând sfatul bătrânilor, Pantagruel a 
cuvântat astfel: 

— Domnilor, să batem fierul cât e cald! Înainte de a ne 
ospăta mai departe, voiesc să mergem şi să cuprindem 
întreaga țară a dipsozilor. Cei ce se învoiesc să mă urmeze 


să mai bea un pahar şi să fie gata de plecare. Mâine în zorii 
zilei, după cum am hotărât, vom porni. Nu fiindcă mi-ar 
trebui mai mulți ostaşi spre a îndeplini ce-am de gând; atâţi 
câți am îmi sunt de-ajuns. Am văzut însă prisos de oameni 
în acest oraş, unde nu mai ai loc să te mişti pe ulițe. Vă voi 
duce să vă gospodăresc în țara dipsozilor şi vă voi da în 
stăpânire ţinuturi frumoase şi bogate, mai plăcute şi mai 
roditoare decât oricare din lume, aşa cum pot să 
mărturisească aceia dintre dumneavoastră care le-au 
cercetat pe vremuri. Toţi cei ce voiesc să mă urmeze, să fie 
gata precum am spus. 

Această chemare a fost trâmbițată în tot oraşul şi a doua 
zi de dimineață, mai bine de optsprezece sute cincizeci şi 
şase de mii unsprezece locuitori, afară de femei şi copii, s-au 
adunat în fața palatului din mijlocul cetăţii. Porneau cu toții 
spre ţara dipsozilor, în aceeaşi bună rânduială ca şi fiii lui 
Israel, când s-au urnit din Egipt ca să treacă Marea Roşie. 

Înainte de-a porni însă şi noi cu firul povestirii mai 
departe, aş dori să vă spun ce-a făcut Panurge cu robul lui, 
regele Anarhie. El şi-a adus aminte de cele ce-i istorisise 
Epistemon despre felul în care regii şi oamenii bogați trăiesc 
pe lumea cealaltă în Câmpiile Elizee şi cum îşi câştigă 
pâinea cea de toate zilele, îndeplinind cele mai josnice şi mai 
scârboase îndeletniciri. 

Aşadar, l-a îmbrăcat pe rege cu un preafrumos pieptar 
făcut din zdrențe, cum sunt legăturile de la gâtul 
albanezilor; i-a dat nişte nădragi vechi de marinar, dar l-a 
lăsat fără ciubote, zicând că nu-i stă bine încălțat. I-a pus în 
cap o scufie albastră cu o pană mare de clapon (or fi fost şi 
două, poate că mă înşel), şi l-a încins cu un brâu negru, 
cum îi era şi sufletul. Astfel dichisit, i l-a înfățişat lui 
Pantagruel. 

— Cunoşti pe-acest voinic? 

— Nu, a răspuns Pantagruel. 


— E domnul rege de pripas. Vreau să fac din el un om de 
treabă. Regii ăştia, naiba să-i ia, sunt nişte porci: nu ştiu să 
facă nimic. Sărăcesc poporul şi tulbură lumea cu războaie, 
pentru a lor urâtă plăcere. Pe ăsta, care mi-a căzut în mână, 
vreau să-l învăţ o meserie. Am de gând să-l fac precupeț şi 
să-l pun să vândă sos de măcriş. la încearcă, măria-ta, şi 
strigă: „Hai sos de măcriş! Sos de măcriş! Sosul!” 

Nerodul a început să strige. 

— Cânțţi prea jos! a spus Panurge. Luându-l de urechi s-a 
răstit la el: 

— Ia-o mai sus: sol, re, do... Aşa, naiba să te ia! Altminteri 
ai glas bun, şi văd că-ți place să nu mai fii rege. 

Pantagruel făcea mare haz de toate acestea, fiindcă 
îndrăznesc să spun că era hâtrul cel mai bun de glume din 
câți puteți să numărați pe degete. 

Aşadar, Anarhie, regele, a ajuns precupeț de sos de 
măcriş. Panurge l-a însurat cu o curvă bătrână şi au făcut 
nuntă mare, cu cap de miel la tavă, țipar tăvălit în muştar şi 
tuslama de burtă cu usturoi (din care i-au trimis vreo cinci 
porții lui Pantagruel, iar acesta le-a mâncat cu mare poftă, 
fiindcă îi plăcea tuslamaua). De băut le-a dat proştină şi 
rachiu de coarne. Pentru danț a tocmit un scripcar chior, 
apoi, după ospăț, i-a dus la palat în fața lui Pantagruel. 
Panurge a spus mirelui, arătându-i mireasa: 

— Să n-ai teamă, că n-o să se pârțâie. 

— De ce? a întrebat Pantagruel. 

— Fiindcă e crestată, a răspuns Panurge. 

— Vorbeşti în parabole, a spus Pantagruel. 

— N-ai văzut, a spus Panurge, cum plesnesc în foc 
castanele, când sunt întregi? la crestează-le, să vezi că nu 
mai pocnesc. Aşa-i şi mireasa: a fost crestată bine pe 
dedesubt, şi nu mai pârâie. 

Pantagruel le-a dat o odăiță în fundul curții şi un mojar de 
piatră, îa care să mestece sosul. S-au gospodării acolo şi 


Anarhie a rămas cel mai de-treabă precupeţț de sos de 
măcriş, din câți s-au pomenit vreodată în Utopia. Am auzit 
că nevastă-sa îl bate ca pe un sac cu fasole, dar el tace şi 
înghite, atât e de nerod. 


CAPITOLUL XXXII 


Cum a adăpostit Pantagruel sub limbă o 
oaste întreagă şi ce-am văzut în gura lui 


Ajungând Pantagruel cu oamenii săi pe pământul 
dipsozilor, aceştia s-au arătat bucuroşi şi l-au primit drept 
stăpân. De buna lor voie i-au încredințat cheile de la poarta 
tuturor oraşelor unde se pregătea să meargă. Numai 
almirozii s-au împotrivit, trimițând răspuns că nu se vor da, 
decât cu luptă. 

— Cum? s-a mâniat Pantagruel. Nu-s mulțumiți că viu la 
ei cu strachina plină şi cu paharul în mână? Să mi-i ştergeţi 
de pe fața pământului! 

Cetele s-au strâns în rânduri şi au pornit la luptă. Dar 
iată că în drum, pe când străbăteau o câmpie întinsă, 
asupra lor s-a abătut o ploaie mare. Oamenii, udaţi până la 
piele, au început să tremure şi să se înghesuie unii în alții. 
Pantagruel le-a trimis vorbă, că s-a uitat deasupra norilor şi 
a văzut că stropeala n-o să țină mult; dar şi până atunci va 
avea grijă să-i pună la adăpost. Scoțând limba pe jumătate, 
i-a acoperit pe toți, cum îşi fereşte găina puii ei zgribuliți. 

În vremea aceasta, eu care vă povestesc aceste întâmplări 
întru totul adevărate, mă pitisem sub o frunză lată de 
bardan, cam cât bolta podului de la Monstrible; văzându-i 
pe toți ceilalți la adăpost, am venit să mă strecor şi eu 
printre ei; dar erau prea mulți şi n-am găsit loc. (Vorba ceea: 
Nepoftitul n-are scaun.) Neavând încotro, m-am suit pe 
podişul limbii, mergând aşa vreo două leghe, până am ajuns 
în gură. Doamne-Dumnezeule, ce-am văzut! Jupiter să mă 


fulgere cu trăsnetul lui în trei colțuri, dacă vă mint! M-am 
plimbat ca prin biserica Sfânta Sofia din cetatea Bizanțului; 
am întâlnit stânci înalte ca munţii Daniei — aş zice că erau 
măselele — apoi livezi întinse, păduri adânci, oraşe mari, cam 
cât Lyonul sau Poitiersul. 

Cea dintâi vietate pe care am întâlnit-o a fost un unchiaş 
care sădea nişte varză. Neputând să-mi stăpânesc uimirea, 
l-am întrebat: 

— Ce faci aici, unchiule? 

— Sădesc varză. 

— Aşa? Şi de ce? 

— Ei, domnule dragă, n-are toată lumea desaga plină, iar 
oamenii de pe aici sunt săraci. Mă trudesc şi eu să fac puţin 
zarzavat şi să-l duc la târg în oraş. 

— Isuse Cristoase! am strigat. Am ajuns în lumea cea 
nouă? 

— Lume e câtă vrei, dar nu-i tocmai nouă, mi-a răspuns 
unchiaşul. Am auzit, că dincolo de meleagurile noastre ar 
mai fi fiind şi alte țări, cu soare, cu lună şi alte multe 
minuni. Noi însă suntem mai vechi. 

— Adevărat? Şi cum se numeşte oraşul unde vrei să te 
duci să-ți vinzi varza? 

— Asfaragus îi zice. Oamenii sunt creştini cumsecade. Le 
place să mănânce zdravăn. 

Am luat-o şi eu într-acolo. În drum m-am întâlnit cu un 
alt om, care vâna porumbei. L-am întrebat: 

— Prietene, cum au ajuns aici aceste zburătoare? 

— Au venit de pe celălalt tărâm, măria-ta. 

Am priceput atunci, că de câte ori Pantagruel căsca, 
intrau stoluri de porumbei în gura lui, închipuindu-şi că se 
întorc în porumbar. 

Am intrat în oraş, care mi s-a părut frumos, bine întărit şi 
cu ulițe curate. La poarta cetăţii paznicii mi-au cerut să le 


arăt dreptul de trecere. Am rămas foarte nedumerit şi i-am 
întrebat: 

— Bântuie cumva ciuma pe-aici? 

— Vai, măria-ta, sunt atât de mulți morți în oraşul vecin, 
că zi, noapte umblă dricurile forfota pe uliţă. 

— Sfinte Dumnezeule, unde anume? 

Mi-au spus, că molima a început în Laringia şi Faringia, 
două oraşe mari, cum ar fi Rouen şi Nantes, târguri 
înfloritoare, negustoreşti. Ciuma s-ar fi ivit din pricina unor 
miasme otrăvitoare care începuseră să iasă de la o vreme 
încoace din străfundul prăpastiei de la marginea oraşului. 
În opt zile au pierit mai bine de douăzeci şi două sute de mii 
şaisprezece suflete. M-am gândit bine, am numărat zilele şi 
m-am lămurit, că acele miasme veneau din pântecul lui 
Pantagruel, din pricina unei tocane cu usturoi pe care o 
mâncase şi despre care mi se pare că v-am vorbit. Am pornit 
mai departe, am trecut printr-un şir de stânci, care erau 
măselele stăpânului meu. M-am cățărat pe una din ele şi m- 
am trezit în mijlocul celor mai minunate locuri: pajişti 
pentru bătaia mingii, chioşcuri frumoase, poieni întinse, vii 
bogate şi o mulțime de căscioare, împrejmuite, ca în Italia, 
cu grădini înflorite. Am rămas acolo patru luni, şi niciodată 
n-am trăit mai bine. 

Am coborât apoi pe povârnişul măselelor de minte şi am 
ajuns la întorsura fălcilor. Pe drum mi s-a întâmplat să fiu 
jefuit de nişte tââhari, care îşi aveau sălaşul într-o pădure 
dinspre partea urechii. Ajungând în vale, am dat peste un 
târg mai mic, al cărui nume l-am uitat, unde am fost primit 
bine şi am izbutit chiar să câştig ceva bani. Şi ştiţi cum? 
Dormind! În acel oraş se tocmeau oameni cu ziua la dormit, 
fiind plătiți cu câte cinci-şase gologani, pentru o dimineață 
de somn; cei care ştiau să sforăie frumos, primeau până la 
şapte gologani şi jumătate. 


Am povestit căpeteniilor oraşului cum fusesem jefuit în 
valea măselelor. Mi-au spus că prin părțile acelea hălăduiau 
nişte oameni răi din născare. Am înțeles din vorba lor, că 
aşa cum sunt la noi țări de dincoace şi de dincolo de munți, 
la ei ținuturile erau de dincolo şi de dincoace de măsele. De 
partea cealaltă a dinţilor, aerul era mai curat şi viața mai 
plăcută. 

Mă gândeam cât e de adevărat, că o jumătate a lumii 
acesteia habar nu are cum trăieşte cealaltă jumătate. 
Nimeni nu s-a ostenit încă să străbată pământul acelor 
douăzeci şi cinci de regate locuite de oameni, fără să mai 
socotim deşerturile şi un ochi de mare. Eu am scris o carte 
groasă, pe care am numit-o Hronicul gâtlanilor, arătând viața 
şi obiceiurile popoarelor care trăiesc sub fălcile lui 
Pantagruel. 

În cele din urmă am făcut cale întoarsă şi, trecând prin 
barba lui, m-am urcat pe un umăr, de unde am coborât la 
pământ, căzându-i la picioare. Zărindu-mă, m-a întrebat: 

— De unde vii, Alcofribas? 

— Din gâtlejul măriei-tale, i-am răspuns. 

— De când eşti acolo? 

— De pe vremea când porniseşi împotriva almiorizilor. 

— Sunt şase luni de-atunci. Şi din ce ai trăit în acest 
timp? Ce-ai mâncat şi ce-ai băut? 

— Ce-a mâncat şi ce-a băut şi măria-ta. Am vânat 
bucatele cele mai gustoase cu care te-ai hrănit. 

— Adevărat? Dar nevoile unde ţi le făceai? 

— Tot acolo, măria-ta. 

— Băiete dragă, îmi placi. Află că am cucerit cu ajutorul 
lui Dumnezeu toată ţara dipsozilor. Îţi dăruiesc pământurile 
de la Salmigondin. 

— Îți mulțumesc, stăpâne. Mă răsplăteşti mai mult decât 
prețuieşte credința cu care te-am slujit. 


CAPITOLUL XXXIII 


Cum s-a îmbolnăvit Pantagruel şi ce fel 
de leacuri a folosit 


Nu mult după aceasta, Pantagruel a căzut bolnav, 
suferind atât de cumplit de pântece, încât nu mai putea nici 
să mănânce, nici să bea. Şi cum răul nu vine niciodată 
singur, a mai dat peste el şi o aprindere a băşicii, care îl 
chinuia cum nu vă puteți închipui. Doftorii l-au îngrijit cu 
multă râvnă şi i-au dat tot felul de fierturi să-i spele 
măruntaiele şi să-i potolească durerile. Udul lui era atât de 
fierbinte, încât nici până azi nu s-a răcit. Aşa au rămas 
până astăzi, în diferite locuri din Franţa, băi calde ca cele de 
la Cauterets, Limoux, Dax, Balaruc, Neris, Bourbonne şi 
altele; în Italia la Appone, la Sfântul Petru din Padua, la 
Sfânta Elena, la Casanova, la Sfântul Bartolomeu şi în alte o 
mie de părți. 

Stau şi mă minunez, cum îşi pierd vremea atâţi filosofi 
nebuni şi doftori la fel, să lămurească de unde vine 
fierbințeala acelor ape: ba din pricina boraxului, ba a 
pucioasei, ba a salpetrului, ba a pietrei-acre de sub 
pământ... Aiureli! Mai bine şi-ar freca fundul cu urzici, decât 
să taie frunză la câini, încercând să vorbească despre 
lucruri pe care nu le cunosc. Nu-i nicio taină la mijloc. E 
foarte lămurit, că acele băi sunt calde, fiindcă au izvorât din 
udul înfierbântat al bunului Pantagruel. 

Iar pentru a vă arăta cum s-a vindecat de boala lui dintâi, 
e de ajuns să vă spun că a luat pentru ieşire-afară patru 
chintale de scamonee cu sacâz, o sută douăzeci de care cu 
drojdie de vin, unsprezece mii nouă sute de livre de revenit, 
fără a mai socoti alte amestecuri. 

Trebuie să mai adaug, cum au hotărât felcerii să-i curețe 
răutatea din pântece. Pentru această lucrare au adus 


şaisprezece măciulii mari de aramă, goale pe dinăuntru, 
cam cât aceea care atârnă de limba ornicului lui Virgiliu la 
Roma. Măciuliile erau astfel întocmite, că puteau să se 
desfacă în două şi să se închidă la loc cu ajutorul unui arc. 
În cea dintâi a intrat un slujitor, purtând un felinar şi o 
făclie aprinsă. Pantagruel l-a înghițit ca pe un hap. În alte 
cinci s-a vârât câte un argat voinic, având fiecare un 
târnăcop la brâu. În alte trei, câte un plugar cu o sapă pe 
umăr. În fiecare din celelalte şapte, s-a băgat câte un 
pădurar cu o prăjină lungă în mână şi un paner atârnat de 
gât. Pe toţi i-a hăpăit ca pe nişte sâmburi. 

Ajungând în burtă, oamenii au deschis capacele şi au ieşit 
din găoacea lor: cel dintâi purta felinarul. Au umblat astfel 
mai bine de o leghe prin peştera întunecoasă unde se 
găseau umorile înveninate. Miasmele acestei peşteri erau 
mai stricate şi mai urât-mirositoare decât gurile lui Mefitis, 
mlaştinile Camarinei sau lacul puturos al Sorbonei!3%, 
despre care pomeneşte Strabon. Şi dacă n-ar fi avut cu ei 
nişte leacuri care să le ferească de înveninare inima, maţele 
şi burdihanul, ar fi pierit toţi, înăbuşiţi de duhoarea care îi 
otrăvea. 

Răscolind şi  adulmecând adâncurile unde era 
stricăciunea, au dat peste un morman de scârnăvie fecală. 
Au lovit cu târnăcoapele, au adunat cu sapa şi au umplut 
toate panerele. lar după ce au curățat bine locul, au intrat 
înapoi în găoacele lor de aramă. Pantagruel a icnit o dată şi 
i-a vărsat pe toţi, cu aceeaşi uşurinţă cum aţi trage 
dumneavoastră un pârț pe nas. Săpătorii au ieşit la lumină 
sănătoşi şi veseli, cum au coborât pe vremuri grecii, din 
burta calului lor, în Troia. 


126 Sorbonei — e vorba de lacus Serbonis (Strabo 1, XVI), astfel diformat 
cu intenţii satirice la adresa celebrei universități. 


Astfel s-a tămăduit Pantagruel, şi în scurtă vreme şi-a 
redobândit puterile. Iar una din acele măciulii de aramă se 
află şi astăzi pe clopotnița bisericii Sfânta Cruce din 


Orleans. 
CAPITOLUL XXXIV 


Încheierea cărții acesteia şi cuvântul de 
iertare al scriitorului 


Aşadar, domnii mei, ați ascultat partea întâia a grozavei 
povestiri despre stăpânul şi meşterul meu Pantagruel. Voi 
încheia aici această carte, căci au început să-mi fumege 
creierii, iar condicile din capul meu s-au încurcat puțin, din 
pricina brumei de pe struguri. Veţi putea citi urmarea 
acestor isprăvi, cu prilejul bâlciului din Francfurt. Veţi afla 
atunci, cum s-a însurat Panurge şi cum a fost încornorat în 
cea dintâi lună după nuntă; cum Pantagruel a găsit piatra 
filosofală şi în ce chip aceasta poate fi folosită; cum a trecut 
munții Caspiei, a străbătut marea cea mare a Atlanticului, a 
biruit pe canibali şi a cuprins ostroavele Perlasului; cum a 
luat de soție pe fata preotului loan, regele Indiei; cum a 
purtat război cu dracii şi a aprins cele cinci încăperi ale 
iadului, trecând prin foc şi sabie odaia neagră; cum a 
aruncat în flăcări pe Proserpina; cum a rupt patru dinți şi 
un corn din şezutul lui Lucifer; cum a cercetat ţinuturile din 
lună, spre a vedea dacă luna e cu adevărat întreagă sau 
femeile poartă în cap trei pătrare din ea; şi o mie de alte 
întâmplări vesele, toate adevărate. Acestea sunt sfintele 
noastre Scripturi, pe franțuzeşte. 

Noapte bună, domnilor, perdonnatemi şi treceţi peste 
greşelile mele, cum trec şi eu peste ale dumneavoastră. 

lar dacă îmi veți spune: — „Meştere, te-ai cam stricat la 
cap, scriind asemenea năzbâtii şi glume prea uşoare”, vă voi 
răspunde că nici dumneavoastră nu dovediți mai multă 


minte citindu-le şi înveselindu-vă cu ele. Dar, după cum 
dumneavoastră le citiți ca să vă treceţi vremea, bine să ştiţi 
că tot astfel le-am scris şi eu. Iar dumneavoastră şi cu mine 
suntem mai vrednici de iertare decât acei călugări desfrânați 
şi întinaţi, la vorbe darnici şi în cuget fățarnici, mincinoşi, 
răpănoşi şi păcătoşi, care, ca şi alții de teapa ior, îşi smolesc 
obrazul ca să înşele lumea mai bine. Ei vor să arate 
poporului că sunt milostivi şi cucernici, că postesc şi îşi 
înfrânează poftele trupului îndestulându-şi puţinătatea 
ființei lor firave, când, dimpotrivă, toți se ospătează din 
belşug şi nu se dau înapoi să se înfrupte din toate felurile de 
carne. Et Curios simulant, sed bachanalia vivunt. 127 

Ca într-o carte scrisă cu slove mari şi cu chipuri, poţi să le 
citeşti poftele pe râtul lor trandafiriu, pe burta lor țuguiată, 
cu miros de pucioasă! 

Cât priveşte cititul cărților, le caută şi dumnealor pe-ale 
mele, dar nu pentru plăcerea de a-şi trece vremea, ci pentru 
a unelti şi a vă face rău dumneavoastră: răstălmăcind, 
ticluind, măsluind, minţind, dosind, drăcuind, bolborosind; 
adică: bârfind. Ei seamănă cu acei derbedei de prin bâlciuri, 
care răscolesc prin privăți pe timpul cireşelor şi al vişinelor, 
adună sâmburii şi-i vând spiţerilor să facă din ei ulei de 
nalbă. 

Feriți-vă de ei; disprețuiți-i şi urâţi-i ca şi mine, ca să vă 
fie vouă bine. Iar dacă voiți să intrați în rândurile ucenicilor 
lui Pantagruel, să trăiţi în pace, sănătate şi bucurie, 
ospătaţi-vă bine şi nu vă încredeți niciodată în oamenii care 
se uită prin gaura uşii. 


127 Şi zic că sunt Curii (Curius Dir.latus, tipul romanului plin de o aspră 
cumpătare), dar trăiesc in dezmăț (lat.) (Juv, II, 3). 


SFÂRŞITUL HRONICULUI LUI 
PANTAGRUEL, REGELE 
DIPSOZILOR, ÎNFĂŢIŞAT ÎN 
FIREA SA ADEVĂRATĂ, 
DIMPREUNĂ CU ISPRĂVILE-I 
ÎNFRICOŞATE, CARTE 
ALCĂTUITĂ DE RĂPOSATUL 
ALCOFRIBAS, ABSTRĂGĂTOR DE 
CHINTESENȚĂ 


CARTEA A TREIA 


DESPRE FAPTELE ŞI PILDELE MARI ALE BUNULUI 
PANTAGRUEL, ALCĂTUITĂ DE DOMNUL FRANCOIS 
RABELAIS, DOCTOR ÎN MEDICINĂ ŞI MONAH AL 
OSTROAVELOR HIERE. 


_ CITITORII SUNT RUGAŢI SĂ NU RÂDĂ 
ÎNAINTE DE-A AJUNGE LA CARTEA 
LXXVIII-A 


FRANCOIS RABELAIS CĂTRE DUHUL REGINEI DIN 
NAVARA 


O, duh înalt, pătruns de marea taină, 
Ce-n cer, la tine acasă-ai revenit, 

Şi părăsindu-ţi pământeasca haină, 
De trupul tău frumos te-ai despărțit, 
Lăsându-l să tânjească, surghiunit, 
Pe cel ce ţi-a fost slugă prea plecată; 
Din lumea ta de-apururi luminată 
Cobori o clipă printre noi, să-ți spun 
Povestea cea de-a treia, închinată 
Vieţii lui Pantagruel-cel-Bun. 


CUVÂNT ÎNAINTE LA CARTEA A 
TREIA 


Oameni buni, băutori de mare faimă, şi voi iubiții mei 
hodorogi, văzut-ați vreodată pe Diogene, filosoful cinic? Dacă 
l-ați văzut, vederea vi s-a luminat (sau eu sunt cu-adevărat 
lipsit de dreapta judecată). 

E un lucru între toate plăcut, să priveşti strălucirea (în vin şi 
în aur) a soarelui. Mă gândesc la orbul din naştere, despre 
care spune Biblia, şi care, având voie, după porunca 
Atotputernicului, să ceară a i se îndeplini orice dorință, nimic 
altceva n-a vrut decât să vadă. 

Nu mai sunteți nici dumneavoastră tineri, şi dobândind cu 
vârsta darul de a şti să prețuiți paharul, ați fost primiţi în 
sfatul beţivilor, ca să cugetați mai temeinic şi să chibzuiți cu 
ulciorul alături, despre soiul, culoarea, buchetul, bunătatea, 
minunăția, puterea, încântarea, dărnicia şi celelalte însuşiri 
de mare cinste a preaslăvitului şi multdoritului Vin. 

Dacă pe Diogene nu l-aţi văzut (după cum înclin a crede) cel 
puțin ați auzit vorbindu-se despre el; căci faima şi numele lui 
au rămas pâna azi pretutindeni cunoscute, în cer şi pe 
pământ. Şi, dacă nu mă înşel, toți sunteţi coborâtori din 


acelaşi neam al frigienilor. N-aveţi atât aur cât avea regele 
Midas, dar i-aţi moştenit măcar acea parte a trupului, pe care 
l-au cunoscut odinioară iscoadele perşilor; care împăratului 
Antoniu îi lipsea, dar pe care o puteţi vedea oricând în drumul 
ce urcă şerpuind pe dealul Rohanului, numindu-se Urechea- 
Mare. 

Iar dacă despre Diogene nici cel puțin n-aţi auzit, am să vă 
povestesc o întâmplare, ca să aveţi prilej de băutură (hai, 
noroc!) şi puțină sămânță de vorbă (ascultați!): Pentru a nu 
rămâne în neştiință ca nişte păgâni, țin să vă arăt dintru 
început că acest Diogene a fost la vremea lui un filosof 
neîntrecut, şi vesel cum nu s-a mai pomenit un altul. Avea, nu 
zic, şi unele cusururi, dar acelea nici dumneavoastră nu vă 
lipsesc; toți le avem pe ale noastre. Desăvârşit nu-i nimeni, 
afară de Dumnezeu. Alexandru cel Mare prețuia atât de mult 
pe acest înțelept, încât, deşi avusese dascăl şi sfătuitor pe 
Aristotel, obişnuia să spună, că de n-ar fi fost Alexandru, ar fi 
vrut să fie Diogene din Sinopa. 

Când Filip, regele Macedoniei, a pornit să bată cetatea 
Corintului şi s-o nimicească, aflând corintienii prin iscoade, că 
o oaste puternică se îndreaptă asupra lor cu arme grele ca să- 
i lovească, s-au înfricoşat şi s-au pregătit, fiecare la locul lui, 
să apere oraşul. Unii aduceau în cetate, de pe pământurile 
lor, vite, grâne, fructe şi alte merinde, lucruri de-ale casei şi 
toate cele de trebuință la vreme de război. Alţii întăreau 
zidurile, înălțau metereze, săpau şanţuri, potriveau capcane, 
cărau saci cu pământ, ridicau redute, curățau adăposturile de 
sub pământ, astupau locurile de trecere, întregeau 
împrejmuirile, croiau drumuri de legătură între turnuri, 
adânceau marginea parapetelor, potriveau barbacanele pe 
spinarea ferestrelor, deschideau ochiuri în zid pentru 
aruncarea ghiulelelor, legau între ele gardurile de apărare, 
aşezau străji şi trimiteau cercetaşi să pândească drumurile 
până departe. Toţi stăteau de pază, fiecare cu rostul lui. 


Unii frecau de zor platoşele şi lustruiau zalele; alții puneau 
coarde arcurilor, curățau arbaletele, ghioagele, scuturile, 
lăncile, cazanele vărsătoare de apă fiartă şi cercurile 
aruncătoare de flăcări; toate maşinăriile şi celelalte 
helepolide, cum se numeau uneltele de prăpăd şi de apărare 
ale războiului. Alţii ascuțeau sulițele, halebardele, securile, 
țăruşii de lemn, paloşele, spadele, baltagurile, pumnalele, 
jungherele, cuţitele. Toţi învățau mânuirea armelor şi fiecare 
îşi ştergea spada lui de rugină. Nu era femeie, oricât de 
plăpândă sau de bătrână, care să nu-şi frece pavăza; căci 
după cum gândesc că ştiţi, corintienele de altădată erau 
luptătoare vajnice şi neînfricate. 

Văzând Diogene acea forfotă din toată cetatea, şi aşteptând 
zadarnic să i se dea şi lui o întrebuințare, a stat şi a privit 
câteva zile frământarea celorlalți, fără să sufle un cuvânt; 
apoi, ca şi cum ar fi fost cuprins dintr-o dată de-o măreață 
pornire vitejească, şi-a azvârlit mantia pe umeri, şi-a suflecat 
brațele până în cot (ca la culesul viilor), a încredințat unuia 
din prietenii lui traista, cărțile şi însemnările opistografe, şi s- 
a apucat să împingă de-a berbeleacul, până dincolo de cetate, 
pe țărmul îngust al mării înspre măgura Cranieil25, butoiul 
care [...], l-a îmbrâncit, l-a ridicat din vale la deal, l-a rostogolit 
din deal la vale, cărându-l până în vârful Craniei şi dându-i 
drumul să se ducă de-a dura, cam aşa cum se trudise Sisif, 
oarecând, cu bolovanul lui. Puțin a lipsit să nu iasă butoiul 
din cercuri şi să nu-i sară fundul! 

Unul din prietenii lui zărindu-l, l-a întrebat de ce îşi 
Jrământă astfel mintea; pentru ce se osteneşte degeaba şi nu 
lasă butoiul în pace? Filosoful a răspuns, că întrucât 
Republica nu-l găsise bun de nimic, îşi făcea de lucru cu 

butoiul, ca să nu rămână, în tot oraşul, singurul cetățean fără 
nicio treabă. 

După pilda lui Diogene, deşi nu sunt stăpânit de aceeaşi 
spaimă care îi cuprinsese pe corintieni, nu pot să rămân 
nesimțitor, văzând că lumea mă socoteşte nevrednic de vreo 
ispravă, în vreme ce pe toată întinderea mărețului regat al 
Franţei, de-o parte şi de alta a munților, fiecare se sileşte 
pentru binele şi apărarea patriei, împotrivindu-se duşmanului 
şi înfruntându-l într-o rânduială atât de desăvârşită, după o 
îndrumire atât de pricepută şi pentru un folos atât de vădit al 
zilei de mâine (căci hotarele Franciei vor fi temeinic aşezate, 
iar francezii se vor bucura de linişte deplină), încât mă simt 
îndemnat să mă alătur gândirii lui Heraclit, care spunea că 
războiul e tatăl tuturor bunătăților. Socotesc că războiul se 
cheamă pe latineşte bellum, (ceea ce în limba franțuzească 
înseamnă frumos), nu pentru a arăta cu acelaşi cuvânt două 
înțelesuri potrivnice - cum bâiguiesc unii cârpaci ai vechilor 
ciubote latineşti - ci fiindcă în adevăr războiul scoate la 
lumină tot ce-i mai bun şi mai frumos, ascunzând ce-i rău şi 
ce-i urât. De aceea Solomon, regele paşnic şi înțelept, voind să 
înfățişeze desăvârşirea neasemuită a cugetării dumnezeieşti, 
a asemuit-o cu rânduială unei tabere de ostaşi. 

Aşadar, deşi unii dintre ai mei m-au socotit prea nerod şi 
prea netrebnic pentru a mă lua cu ei în iureşul luptei, ba nici 
nu mi-au îngăduit măcar să fiu de folos în apărarea cetăţii: să 
car cu spinarea, să duc bălegarul şi să greblez pământul (n- 
aş mai sta să aleg) — totuşi, mai multă ruşine aş simţi dacă 
aş privi cu nepăsare pe alți cavaleri viteji sau vorbitori 
pricepuţi, care săvârşesc atâtea fapte însemnate şi trăiesc în 
văzul lumii o tragică poveste, fără a-mi da eu însumi vreo 
silință şi fără a jertfi din parte-mi acel puțin — totul pentru 
mine! — ce mi-a mai rămas. Căci prea slabă cinste se cuvine 
celor care nu se ostenesc decât cu ochii, îşi cruță puterile, 
dosesec banii, se scarpină cu degetul după ceafă ca 


trândavii, cască gura la muşte ca viţeii şi ciulesc urechile ca 
măgarii din Arcadia, care ascultau cântecele prosopopee, 
arătând prin tăcerea lor că n-au nimic de spus împotriva 
cântăreților. 

Astfel cumpănind lucrurile, m-am gândit că nu întreprind o 
lucrare fără de folos, rostogolind în pierdere de vreme butoiul 
lui Diogene (singurul bun ce mi-a mai rămas după ce mi s-au 
înecat corăbiile lângă farul Nenorocului). Împingând butoiul la 
deal şi privindu-l cum se duce de-a dura la vale, ce credeţi că 
voi folosi? Jur pe poala fecioarei Maria din Egipt, că nu ştiu să 
vă răspund. Aşteptaţi o clipă, să sorb o înghiţitură! Vinul e 
singurul şi adevăratul meu Helicon!29, fântâna mea minunată 
şi bucuria zilelor mele. Beau, şi cu paharul în mână gândesc, 
mă dumiresc, vorbesc şi mă hotărăsc. Enius bea scriind şi 
scria bând. Eschil (dacă credeți ce spune Plutarh în 
Symposiacis) declama bând şi bea declamând. Homer nu se 
apuca niciodată să scrie pe inima goală. Caton nu lua stiletul 
în mână, înainte de a trage o duşcă. Cum aş putea să 
nesocotesc aceste pilde frumoase şi vrednice de laudă? Vinul 
e bun şi de-ajuns de rece. Bunul Dumnezeu, domnul Sabaot 
(al vitejilor) să fie pomenit în veci! Beţi şi dumneavoastră o 
înghițitură  zdravănă, sau două mai mici: n-am nimic 
împotrivă, dacă ridicând paharul i-l închinați Celui-de-sus. 

Aşadar, fiindcă aceasta pare să-mi fie ursita, soarta şi 
destinul (că nu-i dat oricui să intre în cetatea Corintului), m- 
am hotărât să slujesc deopotrivă pe toți cum se cuvine, şi să 
nu stau cu mâinile în sân. Ajutând pe cosaşi, pe săpători şi 
pe zidari, voi face ca Neptun şi Apolo în Troia, pe vremea 
regelui Laomedon, sau ca Regnaud de Montauban în zilele 
noastre. Voi avea grijă de lucrători şi le voi fierbe mâncarea: 
iar după ce se vor ospăta, voi lua lăuta să-i înviorez, zicându- 

le câte în lună şi în stele. Aşa a întemeiat, a zidit şi a înălțat 
Amfion cetatea cea mare şi frumoasă a Tebei: cântând din 
liră. 

În cinstea războinicilor am să dau cep butoiului, şi din 
acelaşi teasc, al cărui must l-ați gustat în celelalte două cărți 
ale mele (dacă nu cumva s-o fi apucat să-l prefacă tipograful), 
voi turna vinul plăcerilor uşoare într-a treia carte, tot atât de 
veselă, apoi în a patra, plină până la buza paharului cu acea 
înțelepciune pantagruelică, pe care vă pojtesc s-o socotiți 
vrednică de Diogene. Fiindcă războinicii nu m-au luat cu ei la 
luptă, le voi fi pivnicer cinstit, întărindu-i după puținele mele 
puteri când se vor întoarce acasă. Voi fi crainicul neostenit al 
mărețelor fapte ce-au săvârşit, şi nu voi lipsi de la datorie, 
cum nu lipseşte martie din post (o greşeală de care se fereşte, 
păcătosul!). 

Mi-aduc aminte să fi citit o dată, că Ptolemeu, fiul lui Lagus, 
între alte prăzi şi bogății cu care s-a înapoiat din războaiele 
sale, a înfățişat poporului, la circ, o cămilă neagră adusă din 
Bactriana şi un rob bălțat, jumătate alb, jumătate negru, 
ciudățenii pe care Egiptul nu le mai văzuse până atunci. 
Ptolemeu credea că, arătând mulțimii asemenea minunății, 
poporul îl va îndrăgi şi mai mult. Dar ce s-a întâmplat? 
Văzând acea cămilă neagră, lumea a fost cuprinsă de spaimă 
şi de nemulțumire; cât despre robul bălțat, unii l-au luat în 
batjocură, iar alții au întors fața de la el cu scârbă, socotindu- 
l drept o stirpitură, născută dintr-o greşeală a firii. 

Astfel s-a dovedit înşelătoare socoteala pe care regele şi-o 
făcuse, închipuindu-şi că prin acest mijloc va izbuti să fie pe 
placul egiptenilor săi. Înţelegând că e mult mai plăcut şi mai 
desfătător să priveşti lucruri frumoase şi desăvârşite, decât 
sminteli şi urâţenii, el a ajuns să nu mai poată suferi acea 
cămilă neagră si acel rob bălțat, care, lăsați în părăsire, fără 
îngrijiri şi fără hrană, au trecut în scurtă vreme de la viaţă la 
moarte. 


Această pildă mă face să nădăjduiesc şi să mă tem 
deopotrivă. Să mă tem, că dorind a scoate la iveală lucruri 
plăcute, nu cumva să dau tocmai peste ceea ce e de nesuferit; 
să răscolesc o mină de cărbuni, acolo unde căutam o 
comoară; în loc de chipul lui Venus, să-mi cadă în zaruri 
Clinele; în loc de a fi de folos oamenilor, să-i supăr; în loc de 
a-i înveseli, să-i jignesc; în loc de a-i bucura, să-i amărăsc; să 
pățesc, adică, la fel cu acel cocoş al lui Euclion (pomenit de 
Plaut în Căldăruşa!% şi de Auson în Gryphon!3! şi-n altă 
parte), care s-a ales cu gâtul tăiat, fiindcă râcâind în țarină a 
găsit o comoară. O asemenea nedreptate nu te face să-ți ieşi 
din fire? Şi dacă s-a întâmplat o dată, nu înseamnă că s-ar 
mai putea întâmpla şi a doua oară? 

Nu, nu, jur pe Hercule că aşa ceva nu va mai fi! În noi toți 
se află o anumită înclinare şi o însugşire a fiecăruia, pe care 
înaintaşii noştri o numeau pantagruelism, mulțumită căreia 
nu privim niciodată partea rea a lucrurilor, când ştim că ele 
pornesc dintr-o inimă curată şi deschisă. Astfel v-am văzut şi 
eu, arătând înțelegere şi primind cu îngăduinţă rodul puţin al 
cinstitelor mele osteneli. 

Şi acum să ne întoarcem la butoiul nostru. Fraților, trăiască 
vinul! Beţi cu oala plină, băieți! Iar dacă vinul nu vi se pare 
de soi, dați-l la o parte. Nu sunt dintre acei băutori, care silesc 
pe alții cu anasâna să bea şi iar să bea. (Care nu se face!) 
Orice bun băutor, doritor de bine, să poftească la crama mea, 
dacă îi e sete. Să nu bea, dacă nu-i place vinul. Iar dacă-l 
găseşte pe gustul domnesc al dumnealui, să bea pe săturate, 

fără ură şi fără părtinire; să nu-l cruțe şi nici, carecumva, să-l 
plătească. Aceasta este voința mea. Şi să nu vă fie teamă că 
se va sfârşi vinul, ca la nunta din Cana Galileii. Cum veţi lăsa 
să curgă pe cană, atât voi turna la loc pe vrană. Butoiul meu 
n-are fund. E un izvor nesecat de viață vie. Aşa era băutura 
din cupa lui Tantal; aşa era în Iberia muntele de care 
pomeneşte Caton; aşa era creanga sfântă, de aur, a zeiței 
subpământene pe care a cântat-o Virgil. E un corn al 
belşugului, al veseliei şi al glumei. Dacă vi se pare uneori că e 
pe drojdie, vă înşelați. 

Nu seacă niciodată! Am aşezat la fund nădejdile cele mai 
bune, ca în clondirul Pandorei, iar nu disperarea, ca în butoiul 
Danaidelor. 

Să ţineţi minte vorbele mele, şi să nu uitaţi ce fel de oaspeți 
doresc. Ca şi Lucilius, care spunea că nu scrie decât pentru 
tarentini şi consentini, tot astfel şi eu, ca să fiu înțeles am dat 
cep gândurilor mele numai pentru voi, oameni de bine, băutori 
de soi şi damblagii de mâna întâia. Înălțimile lor, care trăiesc 
ca viermele în măr, ca şi cârcotaşii de tot soiul, au destule 
bube în şezut şi destule tolbe de vânătore pe umăr; să se 
ducă unde or vrea! Aici nu se găseşte vânat pentru 
dumnealor. 

Despre capetele seci şi scormonitorii de păcate, să nu mai 
vorbim, vă rog în numele cinstitelor pântece care s-au 
împreunat ca să vă dea viață! Cu atât mai puțin despre acei 
fățarnici, care sunt toți nişte bețivi fără seamăn, roşi de 
sfrinție, plini de jeg, stăpâniți de-o sete neistovită şi de o poftă 
de mâncare fără leac. De ce? Fiindcă nu sunt oameni buni, ci 
oameni răi, care, prefăcându-se smeriți, săvârşesc toate acele 
păcate de care zilnic ne rugăm lui Dumnezeu să ne păzească. 
Maimuţe bătrâne, care îşi închipuie că se strâmbă frumos! 

În lături, javrelor! La o parte din calea mea şi din lumina 
soarelui, păcătoşii dracului! Aţi venit aici de-a-ndărătelea, Să- 
mi bârjiți vinul şi să vă spurcaţi în butoiul meu? Uite aici 


ciomagul lui Diogene, pe care l-a lăsat cu limbă de moarte să-i 
fie pus în mormânt, ca să-i ia la goană şi să-i pocnească la 
mir pe strigoii pământului şi cerberii clănțoşi din Infern. 
Înapoi, fariseilor! La haita voastră, dulăilor! Naiba să vă ia, 
păduchi de icoană! Ei! Tot aici sunteţi! Să ştiu bine că mă 
lepăd de papă, n-am să las pe niciunul nepăpat! Cs! Cs! Cs! 
Aţi plecat? 

Să dea Dumnezeu să vi se astupe maţul, să nu vă încălziți 
decât cu bețe la şezut şi să vă scăpaţi pe voi în 


spânzurătoare! 
CAPITOLUL I 


Cum a strămutat Pantagruel pe utopieni 
în țara dipsozilor 


Cuprinzând în întregime țara dipsozilor şi voind a o 
împrospăta, a-i da viață şi a o îmbogăţi - căci era puțin 
locuită şi în mare parte pustie - Pantagruel a strămutat 
acolo o mare mulțime de utopieni, în număr de nouă 
miliarde opt sute şaptezeci şi şase de milioane cinci sute 
patruzeci de mii două sute zece bărbaţi, afară de femei şi 
copii: meşteşugari de toate felurile şi cărturari pricepuţi în 
toate ramurile ştiinţei despre om. 

A dus atât de mulţi din pricina prisosului prea mare de 
bărbați şi de femei care se sporiseră în Utopia ca lăcustele. 
Ştiţi prea bine şi nu trebuie să vă mai reamintesc, că 
utopienii sunt atât de grăbiţi la aşternut şi utopiencele atât 
de puioase, încât la fiecare nouă luni, din aceeaşi pereche, 
se năşteau cel puțin şapte prunci. Tot aşa se înmulțise 
neamul evreiesc în Egipt, dacă nu cumva Scriptura, care ne 
aduce aminte, minte, iar de Lyra, tălmăcind-o, delirează. 

Pământul noilor ţinuturi era rodnic şi sănătos. Dar 
Pantagruel, mai înainte de toate, se gândea că aşezând pe 
vechii şi credincioşii săi supuşi în țara dipsozilor, o va ţine 


mai lesne sub ascultarea sa. Utopienii, de când s-au 
pomenit, nu cunoscuseră şi nu slujiseră unui alt domn. De 
cum veneau pe lume, o dată cu laptele pe care îl sugeau la 
sânul maicii lor, se înfruptau din bunătatea unei stăpâniri 
îngăduitoare, de care, zi de zi, se simțeau tot mai strâns 
legați. Atât erau de mulțumiți, încât mai lesne s-ar fi 
despărțit de viață decât să se lepede de ocrotirea unui prinț 
atât de bun, chiar dacă le-ar fi mutat aşezarea lor într-o altă 
țară. Dar nu numai odraslele răsărite pe aceeaşi tulpină 
creşteau în această credință şi în această ascultare, ci şi 
neamurile noi, care se alipeau de stăpânii lor. 

Aşa s-a întâmplat şi de data aceasta. Pantagruel nu s-a 
înşelat în aşteptările lui. Utopienii îi fuseseră recunoscători 
şi credincioşi de totdeauna; iar dipsozii, numai după câteva 
zile de conviețuire cu aceştia, se arătară mai zeloşi chiar 
decât ei. Oamenii, nu ştiu prin ce înclinare a firii lor, 
pornesc totdeauna cu mare avânt pe drumul care dintru 
început li se pare plăcut. De un singur lucru, după cum 
jurau, se plângeau etiopienii: că faima numelui lui 
Pantagruel nu ajunsese mai demult până la ei. 

Însemnaţi-vă undeva, băutorilor, că o ţară cucerită nu se 
ține şi nu se păstrează cum, spre ruşinea şi necinstea lor, îşi 
închipuie acei tirani dezmetici, care se năpustesc să 
jefuiască poporul, să-l prigonească şi să-l lovească, să-l 
sărăcească şi cu bici de foc să-l cârmuiască, să-l sfâşie şi 
să-i sugă sângele, meritând cu prisosință numele de 
demovori (mâncători de popor) pe care li l-a dat Homer. Nu 
mă voi întemeia pe fapte petrecute în lumea veche, vreau să 
vă amintesc numai cele trăite de părinții voştri şi de aceia 
dintre voi care nu sunteți prea tineri. Pe pruncul nou- 
născut trebuie să-l alăptezi, să-l legeni, să-l dădăceşti, să-l 
păzeşti şi să-l aperi de orice primejdie, de orice lovire şi de 
orice l-ar putea vătăma, ca pe un puiet, pe care l-ai sădi în 
livada ta. Omul care a trecut printr-o boală grea asemenea 


trebuie îngrijit şi cruțat, pentru a-l ajuta să-şi 
redobândească puterile; iar poporului să-i laşi credința, că 
nu-i pe lume un prinț sau rege, pe care să nu şi-l dorească 
mai degrabă ca prieten, decât ca duşman. 

Osiris, regele cel mare al Egiptului, a cuprins întreg 
pământul, nu atât prin puterea armelor, cât prin 
îndepărtarea prigoanei, prin deprinderea binelui şi a vieţii 
curate, prin legi potrivite, prin dărnicia şi binefacerile sale. 
lată de ce Jupiter însuşi, la o sărbătoare dată în cinstea 
Pamylei, l-a numit pe Osiris: evergetul, adică binefăcătorul. 
Hesiod, în Teogonia lui, ne spune, că duhurile bune (numiţi- 
le genii, îngeri sau cum voiți) sunt mijlocitorii între zei şi 
oameni; mai presus de oameni şi mai prejos de zei. Şi 
fiindcă ele ne apără de rele, după cum din mâna lor primim 
toate bucuriile cerului, pe care ni le împart cu dărnicie, 
Hesiod le socoteşte a fi în slujba regilor, întrucât a face 
totdeauna binele şi niciodată răul, e o faptă întru totul 
regească. 

Purtându-se astfel, Alexandru Machedon a ajuns 
împăratul lumii. Hercule a stăpânit pământul mântuind pe 
oameni de căpcăuni, de tâlhari şi de tirani, cârmuindu-i cu 
blândeţe după dreptate, sub legi şi porunci chibzuite şi 
potrivite fiecărei țări, împlinind ceea ce lipsea şi acoperind 
cu veşnică uitare toate vrăjmăşiile trecutului. În acest gând 
a fost dată la Atena, „marea iertare”, după ce Thrasybul, 
prin istețimea şi vitejia lui, răpusese pe tirani. Cicero a 
dăruit-o Romei, iar, mai târziu, împăratul Aurelian la fel. 

Acestea sunt leacuri tămăduitoare şi dovezi de iubire, care 
îți îngăduie să păstrezi sub semnul păcii ceea ce cu putere şi 
anevoință ai dobândit. Biruitorul, fie rege, prinț ori filosof, 
nu poate domni fericit decât cumpănind poruncile cu 
dreptate. Puterea şi-o arată biruind, dreptatea o dovedeşte 
ținând seama de voința şi de simțămintele poporului, 
dându-i legi, împărtăşind hotărâri, ridicând altare şi dând 


fiecăruia ce i se cuvine, după cum spunea marele poet Virgil 
despre Octavian August: 


EL, care prin putere-a biruit, 
Dreptate celor biruiți le-a dăruit. 


Iată de ce Homer, în Iliada sa, numeşte „cununa lumii” pe 
prinții cei buni şi pe marii regi. 

Tot astfel gândea Numa Pompiliu, al doilea rege al Romei, 
om drept, bun cârmuitor şi filosof, care a poruncit ca pentru 
sărbătoarea zeului Termus să nu se mai jertfească nicio 
ființă vie. El a vrut să arate, că înțelege să păzească hotarele 
regatului şi să domnească peste pământurile lui în pace, 
fără jaf şi vărsare de sânge. Cel care altfel face, nu numai că 
va irosi ce-a dobândit, dar se va alege cu hulă şi ocară, fiind 
socotit nevrednic de a stăpâni puterea, pe care, folosind-o 
fără pricepere, o va scăpa din mâini. Căci bunurile prin 
silnicie smulse sunt sortite pieirii. Chiar dacă s-ar bucura 
cotropitorul de ele toată viaţa, şi numai urmaşii lui ar fi 
sortiți să le piardă, numele celui din mormânt tot nu va 
scăpa de ruşine, iar oamenii îl vor blestema după moarte, ca 
pe un stăpân nedrept şi hapsân. Povestea vorbei: „Cu 
minciuna poți să prânzeşti, dar n-apuci să cinezi cu ea”. 

Mai ţineţi seama, bețivi nărăviţi, că prin chibzuinţă lui, 
Pantagruel a făcut, dintr-un înger, doi, spre deosebire de 
Carol-Magnul, care voise să despice diavolul în două, 
strămutând pe saxoni în Flandra şi pe flamanzi în Saxonia. 
Neizbutind să supună şi să ţină în frâu pe saxoni, după ce 
şi-a întins stăpânirea asupra lor, de teamă ca nu cumva, de 
la o zi la alta, să se răzvrătească împotriva lui, i-a aşezat în 
Flandra, ţară care îi era credincioasă. lar pe flamanzi, 
supuşii lui fireşti, i-a trimis în Saxonia, socotind că îi vor 
păstra mai departe credință, chiar de se vor gospodări într-o 
țară străină. S-a întâmplat însă, că saxonii nici în Flandra 


nu s-au potolit, iar flamanzii, strămutați în Saxonia, s-au 
molipsit de neascultarea saxonilor, ajungând până la urmă 
tot atât de îndărătnici ca şi ei. 


CAPITOLUL II 


Cum a ajuns Panurge castelan la 
Salmigondin în țara dipsozilor şi cum nu 
s-a priceput să-şi chivernisească averea 


Chibzuind cum să gospodărească mai bine țara dipsozilor, 
Pantagruel i-a dăruit lui Panurge pământurile de la 
Salmigondin, care aduceau an cu an 6 789 106 789 galbeni 
regeşti, bani numărați, afară de câştigurile întâmplătoare 
din vânzarea cărăbuşilor şi a găoacelor de melci, care se 
ridicau, una peste alta, de la 2 435 768 până la 2 435 769 
de miei cu lână creață. Când se făceau melci şi cărăbuşi 
mulți, câştigul sporea până la 1 234 554 321 de serafi; dar 
aceasta nu se întâmpla în fiecare an. 

Cu atâta pricepere şi cumpătare (vorbă să fie!) şi-a 
chivernisit însă avutul, stăpânul cel nou, încât în mai puțin 
de paisprezece zile a zvântat câştigurile pe trei ani: pe cele 
obişnuite ca şi pe cele întâmplătoare. Nu (cum ați putea 
crede) întemeind mănăstiri, ridicând biserici, şcoli şi spitale, 
nici măcar hrănindu-şi haitele de câini cu slănină, ci 
pornind nenumărate petreceri, ospețe vesele cu mese întinse 
pentru toată lumea, prieteni buni de pahar, fete nurlii şi 
ştrengărițe sprintene. A tăiat pădurile; a ars buştenii şi a 
vândut cenuşa; a luat drept arvună bani grei, cumpărând 
scump şi vânzând ieftin; a cules adică grâul înainte de a se 
coace, cum se spune. 

Aflând Pantagruel despre acestea, nici nu s-a mirat, nici 
nu s-a mâniat, căci era, după cum v-am spus, omul cel mai 
bun dintre toți câți au purtat vreodată sabie la bâru. El ştia 
să privească totdeauna numai partea plăcută a lucrurilor şi 


pe toate le tălmăcea în înțelesul cel bun. Nicicând nu-şi 
făcea sânge rău şi nu-şi pierdea cumpătul. Nu se depărta 
nici cu un pas de hotarul binecuvântat al dreptei-judecăți şi 
nu se lăsa tulburat de necazuri sau de mâhnire. Căci, zicea 
el, bunurile pe care cerul le adăposteşte sub aripa lui, ca şi 
cele pe care pământul le cuprinde în lung şi în lat, în adânc 
şi în înălțime, nu sunt făcute să ne învenineze simțirea sau 
să ne adumbrească gândurile. 

Aşadar, chemându-l la sine pe Panurge, l-a luat deoparte 
şi l-a mustrat cu blândețe, spunându-i că trăind asemenea 
viață fără socoteală, îi va fi cam greu, dacă nu cu neputinţă, 
să ajungă vreodată un om avut. 

— Avut? a răspuns Panurge, întrebând. Asta ţi-e voia? Ți- 
ai pus în gând cu adevărat să mă pricopseşti? Oare nu-i 
lucru mai înțelept să trăieşti fără bătaie de cap, mulțumit şi 
vesel în tovărăşia lui Dumnezeu şi a oamenilor de treabă? 
Binecuvântatul tău creier să n-aibă altă grijă în sfântul lui 
locaş, iar liniştea să nu-i fie tulburată de vântul cel rău al 
întristării. Să fiu mereu sprinten, glumet şi voios, iată 
bogăţia mea! Îi aud pe toţi strigând: „Chibzuială! 
Cumpătare!” dar niciunul dintre cei care vorbesc despre 
cumpătare şi despre chibzuială nu ştiu ce înseamnă ele cu 
adevărat. Să mă întrebe pe mine! Află dar din gura mea, că 
păcatul care mi se pune în seamă l-am deprins de la dascălii 
cei mari şi de la judecătorii din Paris, unde se află 
adevăratul izvor al înțelepciunii şi ştiinţa vie a panteologiei 
şi a dreptății. 

Eretic îl numesc pe cel ce s-ar îndoi şi n-ar crede! Dascălii 
şi judecătorii despre care vorbesc mănâncă în fiecare zi un 
episcop, sau măcar dijmele episcopiei (ceea ce e totuna) pe- 
un an întreg, ba adeseori pe doi. Dar ei răspândesc lumină, 
şi dacă altfel ar face, ar fi buni de ucis cu pietre. Purtarea 
lor se întemeiază pe cele cinci virtuți de căpetenie. 


I. Mai întâi: prevederea. Omul prevăzător cheltuieşte 
banii din timp, căci nu se ştie niciodată cum se învârteşte 
roata. Cine poate să spună dacă lumea va mai fi, de-aici în 
trei ani? Şi chiar dacă nu s-ar sfârşi până atunci, care 
muritor are înscris la mână că va mai fi în viață? 


Căci soarta nimeni nu şi-o stăpâneşte, 
Să ştie câte zile mai trăieşte. 


II. Legea schimbului: să cumperi scump (pe datorie) şi să 
vinzi ieftin (pe bani numărați). Ce spune despre aceasta 
Cato, în De re rustica lui? Orice gospodar, tată de copii, 
trebuie să aibă totdeauna ceva de vânzare. E singurul mijloc 
de a se îmbogăţi, dacă are grijă să pună mereu deoparte. 

III. Dreptate pentru toată lumea: să ospătezi din belşug 
pe toţi prietenii buni (am zis: buni) şi plăcuțţi, care au fost 
azvârliți de soartă, ca Ulise, pe stâncile Poftei-de-Mâncare, 
fără merinde; apoi pe frumoasele (am zis: frumoasele) şi 
tinerele ştengărițe, căci după cum ne învață Hipocrat, 
tinerețea e totdeauna înfometată, mai cu seamă când e 
sănătoasă, sprintenă, vioaie, neastâmpărată şi uşurică. 
Fetițele noastre sunt oricând gata, de bunăvoia lor, să fie pe 
placul oamenilor cumsecade; ele purced de la Plato şi de la 
Cicero, ştiind bine că n-au venit pe lume numai pentru 
plăcerea lor, ci pentru a se dărui patriei, şi, din când în 
când, prietenilor. 

IV. Puterea: să dobori, ca Milone, copacii bătrâni; să 
cureți pădurile întunecoase în care îşi fac sălaş lupii, 
mistreţii, vulpile, unde se ascund tâlharii şi ucigaşii, se 
oploşesc plăsmuitorii de bani şi se adună ereticii; să le 
prefaci pe toate în poieni luminoase şi pajişti vesele, unde, 
în cântec de oboaie, să aşezi la rând jilțurile pentru judecata 
de apoi. 


V. Cumpătarea: culegând grâul înainte de a se coace, să-l 
mănânci cât e verde, după pilda pustnicilor, care trăiesc 
numai cu ierburi şi rădăcini, în felul acesta, nu mai ai 
nevoie de secerători, care cer bani mulți şi beau laptele fără 
apă; nici de treierători, care cer plăcinte la masă şi nu-ți 
lasă în grădină un fir de ceapă şi de usturoi; nici de morari, 
care sunt nişte pungaşi, nici de brutari, care nu-s nici ei 
mai breji. Fără să mai pun la socoteală pacostea şobolanilor, 
pleava din hambare, prăpădul gărgărițelor şi a altor 
sgângănii rozătoare. Din iarba grâului se face o zeamă 
minunată, care fierbe repede şi se mistuie lesne; curăță 
creierii, luminează mintea, limpezeşte vederea, deschide 
pofta de mâncare, ascute gustul, înviorează inima, 
îndulceşte limba, netezeşte pielea, întăreşte vinele, potoleşte 
sângele, uşurează bojocii, răcoreşte ficaţii, desfundă splina, 
spală rărunchii, subțiază mijlocul, dezmorțeşte bucile, 
goleşte băşica, împrospătează fuduliile, rotunjeşte burta şi 
te ajută să scuipi, să verşi, să strănuți, să dai drumul 
vânturilor, să sughiți, să-ți goleşti maţul, să tuşeşti, să-ți 
sufli nasul, să gâfâi, să sufli, să răsufli, să sforăi, să 
năduşeşti, să ţii sus steagul şi aşa mai departe. 

— Am înţeles, a spus Pantagruel, vrei să arăţi că un nerod 
n-ar fi în stare să cheltuiască atâți bani într-un timp atât de 
scurt. Au mai căzut şi alții în aceeaşi greşeală, nu eşti cel 
dintâi. Neron îl lăuda pe unchiul său Caligula şi îl ținea mai 
presus de ceilalți oameni, fiindcă, nu ştiu prin ce mijloc 
făcător de minuni, izbutise în câteva zile să risipească toate 
bogăţiile pe care i le lăsase moştenire Tiberiu. lar tu în loc să 
păzeşti legea împotriva risipei (după care, la Roma, cetățenii 
n-aveau voie să cheltuiască într-un an mai mult decât 
câştigau), ai nesocotința să mănânci tot ce găseşti la 
îndemână (şi se poate mânca), azvârlind pe foc ce rămâne şi 
nepăstrând nimic pentru a doua zi. Aş putea să spun despre 
tine, ceea ce Cato spunea despre Albidius. Albidius îşi 


risipise tot avutul în cheltuieli deşănţate, şi fiindcă îi mai 
rămăsese o casă i-a dat foc, pentru a putea striga: 
Consummatum est!!5 cum a strigat sfântul Toma din 
Aquino, după ce a mâncat o mreană întreagă. Dar nu te 
sileşte nimeni sa faci la fel. 


CAPITOLUL III 


Cum laudă Panurge pe datornici şi pe 
împrumutători 


— Şi datoriile când ţi le vei plăti? a întrebat Pantagruel. 

— La calendele greceşti, a răspuns Panurge. Când toată 
lumea va fi mulțumită şi fiecare se va moşteni pe el însuşi. 
Să mă ferească Dumnezeu să scap vreodată de ele! N-aş mai 
găsi pe nimeni să mă împrumute cu o lăscaie! Cine nu 
seamănă, nu culege. Eşti dator cuiva? Împrumutătorul tău 
se va ruga zi şi noapte să-ți dea Dumnezeu viață lungă şi 
fericită (ca să nu rămână el păgubaş) şi pretutindeni te va 
vorbi numai de bine. Mulțumită laudelor ce-ţi aduce să mai 
găseşti şi pe alții care să te împrumute, şi să-i plăteşti ceva 
din datorie, umplând groapa din ograda lui cu pământ luat 
de la altul. Pe vremea când, după legea statornicită de 
druizii din Galia de odinioară, robii, slujitorii şi grămăticii 
erau arşi de vii la îngropăciunea stăpânilor lor, aceia 
tremurau de frică în fiecare clipă, ca nu cumva stăpânul să 
moară cu zile. De ce? Fiindcă ştiau, că vor pieri o dată cu el. 
Se rugau necontenit lui Mercur şi lui Pluto (tata banilor) să-l 
țină cât mai mulți ani în deplină sănătate; îl slujeau şi îl 
îngrijeau cu toată râvna, nădăjduind să trăiască cel puțin 
până la moartea lui. 


132 Consummatum est — Săvârşitu-s-au! 


Crede-mă, că împrumutatorii mei, cu aceeaşi evlavie se 
roagă lui Dumnezeu să-mi dăruiască zile, fiindu-le teamă că 
aş putea să dau ortul popii, fără a-i plăti; căci oamenii 
aceştia țin mai mult la pălărie decât la cap, şi li-s mai 
scumpi banii decât viața. Dovadă ce s-a petrecut cu nişte 
cămătari din Landerousse, care s-au spânzurat când au 
văzut că se îndreaptă vremea şi scade prețul vinului şi-al 
bucatelor. 

Pantagruel n-a răspuns nimic, iar Panurge a vorbit mai 
departe: 

— Ei, ştii, că mi-ai plăcut! Dumneata mă cerți pentru 
datoriile mele! Dar vezi, că tocmai în ele stă puterea mea, 
sfântă şi neasemănată. Filosofii spun, că din nimic nu se 
naşte nimic; în nimic nu se cuprinde nimic şi cu nimic nu 
se clădeşte nimic. Aşadar, eu sunt un ziditor de viață: un 
demiurg! Cui am dat naştere? Unor frumoşi şi drăgălaşi 
cămătari. Cămătarii - voi spune-o şi în spânzurătoare! — 
sunt ființele cele mai bune şi mai folositoare. Cel care nu dă 
cu împrumut e un om rău şi scârbos, trimis pe lume de 
tartorul cel mare din iad. Ce-am făcut anume? Am făcut 
datorii. Ce lucru de ispravă! Ce datină minunată! Da-to-rii, 
spun iarăşi, despărțind silabele, cum însemna şi despica 
odinioară cuvintele cinstitul Xenocrat. Prețuind pe fiecare 
datornic după numărul împrumutătorilor lui, nu vei greşi 
niciodată. Te rog a crede, că mă simt nespus de bine când 
văd în fiecare dimineață strângându-se în jurul meu smeriţii 
cămătari, care se grăbesc să-mi dea binețe şi să-mi facă 
adânci plecăciuni. Când îl privesc mai prietenos pe unul şi-i 
arăt o față mai râzătoare, păcătosul îşi închipuie că îl voi 
plăti înaintea celorlalți şi ia zâmbetul meu drept bani- 
gheață. Parcă aş fi Dumnezeu însuşi, înconjurat de îngeri şi 
de heruvimi, cum l-am văzut cu ochii mei în Patimile lui 
Isus, la Saumur. Cămătarii sunt prietenii mei, voitorii mei 
de bine, curtenii mei, colăcarii mei, colindătorii mei de 


fiecare dimineață. Mă gândesc, că deasupra datoriilor mele 
se ridică acel Munte-al-Vitejilor, pe care îl zugrăveşte 
Hesiod, şi în vârful căruia am ajuns cel dintâi, cucerind o 
cinste la care năzuiesc toți muritorii, dar pe care puţini o 
dobândesc; căci toată lumea e stăpânită astăzi de dorința 
fierbinte de a face datorii şi de a găsi noi împrumutători 
(ceea ce nu-i atât de lesne). Vrei dumneata să-mi răpeşti 
această bucurie? Şi mă întrebi, când îmi voi plăti datoriile? 
Dar nu numai atât. Lua-m-ar sfântul Babolin cel Bun să mă 
ia, dacă n-am socotit totdeauna, că datoriile sunt ca o punte 
de trecere şi ca o legătură între cer şi pământ, o hrană de 
toate zilele a neamului omenesc, fără de care, în scurtă 
vreme, toți ne-am prăpădi; datoriile sunt marele suflet al 
lumii de pretutindeni, care, după cum arată învățații, dă 
viață tuturor lucrurilor. Stau deci şi cuget cu mintea 
limpede: cum ar fi alcătuită şi cum s-ar ţine în picioare 
lumea, fără datornici şi împrumutători? (la, dacă vrei, drept 
pildă, a treisprezecea parte din lumea gândită de filosoful 
Metrodor sau a şaptezeci şi opta parte din a lui Petroniu.) O 
lume fără datorii? S-ar sminti drumul stelelor şi toate s-ar 
învălmăşi într-o cumplită  neorânduială. Jupiter, 
nemaisocotindu-se dator lui Saturn, i-ar răpi globul, şi cu 
lanțul său homeric ar ţine pe loc toată gândirea lumii: zeii, 
cerurile, demonii, geniile, eroii, dracii, pământul, marea şi 
toate elementele. Saturn i s-ar alătura lui Marte şi ar porni 
împreună o răzmeriță nemaipomenită. Mercur nu s-ar mai 
osteni să poarte veştile altora şi nemaiprimind să fie 
datornicul nimănui, n-ar mai fi vrednic să poarte numele de 
Camil, cu care îl cinstiseră etruscii. Nici Venus, nemaidând 
nimic pe datorie, n-ar mai fi preamărită aşa cum este. Luna 
ar fi cufundată în beznă şi în sânge; de ce i-ar mai 
împrumuta, soarele, lumină? Cine l-ar sili? Soarele n-ar mai 
încălzi pământul; stelele n-ar mai îndruma soarta bună a 
oamenilor şi nici pământul nu le-ar mai hrăni cu aburii şi 


sudorile lui. (Cum spuneau Heraclit, filosofii stoici şi Cicero 
însuşi.) Elementele nu şi-ar mai recunoaşte semnele lor; n- 
ar mai sta în legătură unele cu altele şi ar încremeni fără 
mişcare; căci niciunul nu s-ar simți dator şi niciunul n-ar 
mai împrumuta pe altul cu nimic. Pământul n-ar mai da din 
el apă; apa, în aer, ar rămâne apă; aerul n-ar mai lăsa să 
ardă focul şi focul n-ar mai încălzi pământul. Nu s-ar mai 
naşte pe lume decât căpcăuni, uriaşi şi titani. Ploaia n-ar 
mai ploua, lumina n-ar mai lumina şi vântul n-ar mai sufla; 
n-ar mai fi nici iarnă, nici vară. Lucifer s-ar năpusti din 
adâncul iadului cu toate furiile după el; durerile şi diavolii 
încornorați ar goni din cer pe toți zeii. Nimeni nemaidând pe 
datorie, am duce o viață de câine. Ar fi în lume o zăpăceală 
mai cumplită decât în capul marelui meşter al Sorbonei, şi o 
încurcătură mai încâlcită decât în blestemățţiile măscăricilor 
pe care i-am văzut jucând păpuşile la Doue. Oamenii nu s- 
ar mai ajuta unii pe alţii; ai putea să strigi ca din gură de 
şarpe că ai luat foc, că te îneci, că te omoară, nimeni n-ar 
sări să te scape. Şi de ce? Fiindcă n-ai dat cu împrumut şi 
nu ai datornici. Nu-i pasă nimănui dacă pierzi averea, dacă 
te duci la fundul apei, dacă dai ortul popii; căci dacă n-ai 
împrumutat pe nimeni, nimeni nu-ţi datorează nimic. Într- 
un cuvânt, încrederea, nădejdea şi mila ar fi izgonite din 
mijlocul oamenilor, care sunt făcuți să se ajute unii pe alţii; 
în schimb s-ar strecura bănuiala, disprețul, duşmănia, cu 
tot alaiul lor de răutăţi, de dureri şi de blesteme. Vei putea 
să spui atunci, că Pandora şi-a deşertat toată lada! Oamenii 
s-ar sfâşia între ei ca lupii: toți s-ar preschimba în căpcăuni, 
în diavoli, în tâlhari, în bârfitori, în vrăjmaşi, în ucigaşi, 
fiecare privind cu ură pe celălalt, ca Ismael, ca Metabus sau 
ca Timon din Atena, căruia i s-a spus Mizantropul, adică 
duşmanul oamenilor. Mai lesne ar zbura peştii în văzduh şi 
ar cobori cerbii să pască iarbă în adâncul mărilor, decât ar 
putea oamenii să trăiască într-o asemenea lume de 


cerşetori, în care nimeni n-ar da pe datorie! Eu pe cerşetori 
n-am putut să-i sufăr nicicând. lar dacă omul însuşi ar trăi 
după legea unei lumi nefericite, în care nimeni nu dă pe 
datorie, dezmățul lui te-ar înspăimânta. Capul n-ar mai 
împrumuta vedere ochilor, iar mâinile şi picioarele ar 
orbecăi în întuneric; şi nici picioarele n-ar mai binevoi să 
poarte capul, nici mâinile să se trudească pentru el. Inima, 
sătulă de a mai bate pentru a pune în mişcare vinele atâtor 
mădulare, nu le-ar mai împrumuta viață. Plămânii n-ar mai 
împrumuta inimii foalele lor. Ficatul nu i-ar mai trimite 
sânge s-o hrănească. Băşica nu s-ar mai învoi să fie 
îndatorată rărunchilor şi udul s-ar opri. Creierul, văzând 
atâta zăpăceală, n-ar mai da simţire nervilor, nici muşchilor 
putere. În această lume risipită, unde nimeni nu dă nimic şi 
nimeni nu datorează nimic, s-ar înstăpâni o zâzanie mai 
nimicitoare decât aceea pe care şi-o închipuia Esop în 
pilduirile sale. Oamenii s-ar prăpădi în scurtă vreme şi nici 
Esculap nu i-ar mai putea mântui de la pieire. Trupul li s-ar 
nimici, iar sufletul lor ar cobori, mânios, să-şi caute dinarii 
în fundul iadului. 


CAPITOLUL IV 


Urmarea cuvântării lui Panurge întru 
lauda datornicilor şi a împrumutătorilor 


— Închipuieşte-ţi acum o altă întocmire a lumii, în care 
fiecare dă cu împrumut şi rămâne dator, fiind toți 
deopotrivă  împrumutători şi  îndatoraţi. Ce rânduială 
minunată va fi în rotirea lumii! O văd, o simt şi o înțeleg, tot 
atât de lămurit ca şi Plato. Ce bună învoire între elemente! 
Cu ce bucurie şi-ar îndeplini natura lucrările sale! Iată: 
Ceres poartă pe brațe spice pline; Bachus, struguri copti; 
Flora, flori învoalte; Pamona, roade rumene. Junona 
răspândeşte în jurul ei numai pace, lumină, voie bună şi 


sănătate. Privesc în jurul meu şi nu mă mai satur! Între 
oameni domneşte înțelegere, iubire, credință, tihnă, traiul- 
bun; e petrecere şi veselie; aur şi argint; sunt bani, 
giuvaeruri şi mărfuri de tot felul, trecând din mână în mână. 
Nici judecăţi, nici pricini, nici certuri, nici războaie, nici 
cămătari, nici hămesiți, nici zgârciți care să strângă, nici 
cărpănoşi care să nu dea. Sfinte Dumnezeule! Aceasta ar fi 
vârsta de aur a omenirii, domnia lui Saturn, aşezarea 
cerească a Olimpului, unde toate pornirile inimii se topesc 
în una singură, biruitoare, poruncitoare, atotstăpânitoare: 
dărnicia! Toţi oamenii sunt buni, drepți la cuget şi frumoşi! 
Ce lume fericită! Ce fericiți trăitori ai acelei lumi! De trei şi 
de patru ori fericiți! Parcă mă văd în mijlocul lor! lar dacă 
papa, cu alaiul lui de cardinali, nu va lipsi nici el din lumea 
aceasta îndestulată, care împrumută pe toți şi nu lasă pe 
nimeni în suferință, s-ar prăsi în câţiva ani la sfinți - cu 
predici, rugăciuni, lumânări şi cârji - mai mulți decât se află 
în toate cele nouă eparhii ale Bretaniei (afară, bineînţeles, de 
Saint-Yves). Aş vrea să-ți mai amintesc că preacinstitul 
Pantelin din poveste, voind să laude şi să preamărească pe 
bătrânul Jossau, n-a găsit să spună despre el altceva, decât 
că: 


Bucuros da cu-mprumut, 
Orişicui i-ar fi cerut! 


Ah! ce vorbă frumoasă! la gândeşte-te, ce bine i-ar sta 
microcosmului numit om, dacă ar trăi cu trup şi suflet în 
starea lui firească, adică luând şi dând cu împrumut, 
datornic fiind el însuşi şi pe alţii îndatorând. Nici în 
cuprinsul tăriilor cereşti n-ar domni o rânduială mai deplină 
ca între oameni. A vrut ziditorul lumii să aşeze în noi suflet 
dătător de viață. Iar viața sălăşluieşte în sânge. Sângele e 
locaşul vieții. O singură lucrare a ființei noastre e între toate 


ostenitoare: plămădirea fără răgaz a sângelui. În necontenita 
lui primenire, toate mădularele trupului îşi au partea lor de 
trudă, iar legătura dintre ele cere ca unul să împrumute pe 
celălalt, împrumutându-se la rându-i, fiind fiecare totodată 
datornic şi împrumutător. Natura ne-a pus la îndemână 
aluatul din care se plămădeşte sângele: pâinea şi vinul. 
Toată hrana omului se cuprinde în pâine şi în vin. E 
companajul, cum i se spune în limba provensală. Culesul, 
pregătirea vinului şi coptul pâinii sunt lucrarea mâinilor şi 
osteneala picioarelor, pe care se reazemă toată cheresteaua 
trupului; iar călăuza cea bună sunt ochii. Tot astfel, pofta 
de mâncare, cuibărită în cimpoiul stomacului şi stropită cu 
puţină fiere trimisă prin splină ne sfătuieşte să frigem 
carnea. Limba o gustă, dinții o macină, stomacul o primeşte, 
o mistuie şi o preface în chil. Vinele mezinterului păstrează 
sucul prielnic şi hrănitor, lepădând prisosurile (care sunt 
date afară pe calea mațului), iar lamura rămasă o trec 
ficatului, care o preface în sânge. Gândeşte-te, de câtă 
bucurie sunt cuprinşi harnicii noştri slujitori, adăpându-se 
din acest râu de aur, care le dă viață şi putere. Nici 
alchimiştii nu se simt mai fericiți, când după multă trudă şi 
cheltuială de răbdare, izbutesc să preschimbe metalurile în 
cuptoarele lor. Tot astfel, fiecare mădular se sileşte să curețe 
şi să limpezească această comoară. Rărunchii, prin vinele 
numite mulgătoare, aleg partea apoasă, adică udul, şi pe 
făgaşul uretrelor o trimit în băşica pregătită să-l primească 
şi să-i deşerte preaplinul la timp potrivit. Splina culege 
drojdia care se cheamă fierea neagră. Punga biliară alege 
prisosurile fierii, după care sângele e purtat într-o altă 
încăpere, unde se limpezeşte. Inima, cu mişcările ei 
diastolice şi sistolice, îl curăță şi-l înroşeşte, apoi, prin 
ventricul, îl trimite, limpede şi curat, în vinele tuturor 
mădularelor. Fiecare mădular păstrează sângele care îi 
trebuie şi îl foloseşte după nevoie: picioarele, mâinile, ochii 


şi toate celelalte, care după ce au dat, acum primesc. În 
ventriculul stâng al inimii, sângele se subțiază atât de mult, 
încât îl numim suflet; şi, ajungând prin artere în toate 
părțile trupului, aeriseşte sângele din celelalte vine. 
Plămânii îl împrospătează necontenit, suflând din foaie. 
Mulţumindu-i pentru acest ajutor, inima îi trimite prin vâna 
arterială sângele ei cel mai curat. Această alcătuire în 
întregimea ei atât de minunat întrețesută, încât duhul vieţii 
care se desprinde din ea vorbeşte, gândeşte, socoteşte, 
chibzuieşte, judecă, hotărăşte şi îşi aduce aminte. Ţine-mă, 
Doamne! să nu mă rătăcesc şi să nu mă pierd, pătrunzând 
în adâncurile acestei lumi de împrumutători şi de datornici. 
Te rog să mă crezi, a împrumuta e o faptă dumnezeiască, iar 
a fi dator o mare virtute! Nu numai atât. Lumea aceasta, în 
care toți dau şi fiecare e dator, e atât de bine înjghebată, 
încât, îndeplinindu-şi rosturile clipei de față, nu uită să 
împrumute pe cei care încă nu sunt, pentru ca astfel să 
ducă viața mai departe, născând alte ființe asemănătoare 
nouă: copiii noştri. Întru această menire, fiecare mădular 
rupe partea cea mai bună din hrana lui şi o dă pântecului. 
Natura a rostuit căile priincioase prin care, după lungi 
şerpuiri şi ocoluri, hrana trupului ajunge la locul potrivit, 
dând bărbatului şi femeii puterile trebuincioase pentru a 
păstra şi a nu lăsa să se stingă neamul omenesc. Totul se 
săvârşeşte prin împrumut de la unul la altul şi astfel 
izvorăsc îndatoririle dintre soți. Pe cel ce nu vrea să dea, 
firea îl loveşte cu o pedeapsă bine hotărâtă: istovirea 
mădularelor şi zăpăcirea simțurilor. Pe cel care dă, îl 
răsplăteşte cu plăceri, bucurie şi desfătare. 


CAPITOLUL V 


Cum îi judecă Pantagruel pe datornici şi 
pe împrumutători 


— M-am lămurit, a spus Pantagruel, şi văd că te pricepi 
să învârteşti vorbele. Dar poţi să predici şi să pălăvrăgeşti 
până la paştile cailor, tot n-ai să mă încredințezi că ai 
dreptate. Şi miră-te cât vei vrea, n-ai să mă hotărăşti să 
rămân dator. Dator să nu rămâi, zic eu, decât cu dragoste şi 
cu simțire împărtăşită. Ai folosit asemănări şi descrieri 
frumoase, care mi-au fost întru totul plăcute, dar pot tot 
astfel să-ți spun şi eu, că un datornic neruşinat şi fără 
obraz, care s-ar întoarce în oraşul unde năravul lui a ajuns 
de pomină, i-ar face pe cetățeni să fugă din calea lui care 
încotro, mai grăbiţi şi mai înfricoşaţi decât dacă s-ar fi 
întâlnit cu ciuma, înveşmântată aşa cum a văzut-o filosoful 
Apollonios din Thyane!3%, la Efes. Şi socotesc de asemeni, că 
perşii aveau dreptate când spuneau că minciuna e numai al 
doilea păcat: cel dintâi e să fii dator, căci minciuna şi 
datoriile merg mână în mână. 

Nu vreau să spun prin aceasta, că nu trebuie niciodată să 
te împrumuţți sau să împrumuțţi pe altul. Nu-i pe lume 
niciun om, cât de bogat, care să nu fie dator, şi nici om atât 
de sărac, pe care să nu-l împrumuţi la nevoie. Lucrurile 
stau aşa cum le-a înfățişat Plato în legile sale, adică să nu 
laşi pe vecin să scoată apă din puţul tău, dacă el însuşi n-a 
săpat pământul lui până la acel strat de lut pe care îl 
folosesc olarii, şi sub care se găsesc izvoarele de apă; acea 
humă grasă, cleioasă, netedă şi vârtoasă, care păstrează 
umezeala şi n-o lasă să sece. Nu sunt oare lipsiţi de ruşine 
cei care se împrumută mereu şi în toate părțile, în loc să-şi 
câştige pâinea muncind? După a mea judecată, nu se 
cuvine să-i împrumutăm decât pe aceia care, trudindu-se cu 
osârdie, n-au izbutit să ajungă la liman, sau pe cei căzuți în 
lipsă din pricina nimicirii avutului lor. Dar să lăsăm acestea. 


133 Apollonios din Thyane, filozof neopitagorician din Asia Mică (sec. I) . 


De aici înainte să nu mai faci datorii. De cele trecute te 
dezleg. 

— Altceva nu am a face, a spus Panurge, decât să-ți 
mulțumesc. lar dacă mulțumirea mea ar putea să se înalțe 
până la inima binefăcătorului meu, ar fi veşnică şi 
nesfârşită, căci dărnicia pe care milostenia ta mi-o arată nu 
se poate cântări, nu se poate măsura, e fără margine şi fără 
istov, şi aş rămâne cu mult mai prejos de bunătatea ei, dacă 
m-aş mărgini s-o preţuiesc numai după bucuria celui care o 
primeşte. Nici prin faptele mele, nici prin credința cu care 
te-am slujit nu sunt vrednic de dragostea pe care mi-o 
dăruieşti; nevoit sunt s-o recunosc, dar nu într-atât cât ai 
putea să crezi. A mai rămas ceva care mă întristează, mă 
roade şi mă arde: nu ştiu care va mai fi rostul meu pe lume, 
după ce-mi voi plăti datoriile? Mi-e teamă, că vreo câteva 
luni de aici încolo n-o să mă simt în apele mele. Nu sunt nici 
pregătit, nici deprins. Şi nu numai atât; de azi înainte, 
nimeni nu va mai trage un pârț la Salmigondin fără să mi-l 
trimită în nas, şi toți pârțâiţii îmi vor striga: „Suntem chit!” 
Mă voi sfârşi cu zile, ştiu bine. Să-mi scrii te rog pe 
mormânt, că am murit înăbuşit! Iar dacă vreodată felcerii 
nu vor şti alt leac pentru uşurarea femeilor suferind de 
pântecăraie, să folosească moaştele mele, aromate şi bine 
zvântate; gustând cât de puţin din mine, vor slobozi mai 
multe vânturi decât pot să numere şi se vor tămădui fără 
greş. lată de ce te-aş fi rugat, să-mi laşi de sămânță măcar 
vreo sută de datorii. La fel s-a căinat şi Miles d'Irviere, 
episcopul din Chartres, când l-a scos din scaun regele 
Ludovic al XI-lea, rugându-l să-i lase măcar o parohie, ca să 
aibă cu ce să-şi piardă vremea. Mai bine le dau toate 
pătulele cu melci şi cărăbuşeria întreagă, fără să scad nimic 
din capete! 

— Lasă vorba, l-a scurtat Pantagruel. 


CAPITOLUL VI 


De ce sunt iertati de a merge la război 
tinerii însurăței 


— Aş vrea să-mi aduc aminte, a spus Panurge, în ce lege 
scrie, că cel care sădeşte o vie, zideşte o casă sau s-a însurat 
de curând e iertat de a merge la război timp de un an? 

— În legea lui Moise, a răspuns Pantagruel. 

— De ce să fie iertați însurățeii? a întrebat Panurge. Cu 
cei care sădesc via nu-mi bat capul; sunt prea bătrân, eu 
port grija celor care o culeg. Nici cei care durează case din 
pietre neînsuflețite nu sunt trecuţi în catastiful meu; eu 
zidesc cu pietrele vii, care sunt oamenii. 

— După judecata mea, a spus Pantagruel, tinerii însurăței 
sunt lăsaţi la vatră ca să se bucure în voie de plăcerile 
dragostei, să-şi sporească neamul şi să nu rămână fără 
urmaşi; dacă vor cădea în luptă după un an, numele şi 
armele lor vor rămâne moştenire copiilor. Se va vedea, de 
asemeni, în acest timp, care neveste sunt sterpe şi care sunt 
vrednice de-a naşte. Un an de încercare e de ajuns pentru o 
femeie în puterea vârstei. Rămânând, unele, văduve după 
bărbatul dintâi, se vor putea mărita a doua oară, după cum 
urmează: cele născătoare, cu bărbaţi care vor să aibă 
prunci, iar cele sterpe, cu aceia care, nedorindu-i, îşi iau 
femeie numai pentru destoinicia ei, pentru bunătatea ei, 
pentru liniştea casei şi pentru grija gospodăriei. 

— Predicatorii din Varennes, a spus Panurge, sunt 
împotriva însurătorii de-a doua, socotind-o drept necinste şi 
sminteală. 

— Au şi ei gărgăunii lor, a spus Pantagruel. 

— Întocmai, a întărit Panurge. Tot aşa şi fratele nostru 
Bagănteacă,  predicând  deunăzi la Parille împotriva 
însurătorii de a doua, se jura pe toţi sfinţii, că mai bine s-ar 


anevoi cu o sută de fete-mari, decât să-şi facă de lucru cu o 
femeie văduvă. Judecata domniei-tale o găsesc dreaptă şi 
întemeiată. Dar n-ai fi înclinat a crede, că tinerii însurăței 
sunt iertați de-a merge la război şi din altă pricină? Căci în 
anul cel dintâi, după bucuria nunții, cu atât nesaț se 
înfruptă din bunătăţile cele fragede ale dragostei - după 
cum e drept şi se cuvine — încât cheltuindu-şi puterile, 
ajung fără vlagă, osteniţi, istoviţi, secătuiţi; iar dacă ar fi 
duşi în ăst timp pe câmpul de bătaie, mai degrabă s-ar pune 
cu burta la pământ ca rațele, decât să se-avânte în luptă cu 
vitejii şi să înfrunte trăsnetul puştilor, în focul dezlănțuit de 
Enyo!34, zeița războiului. Nicio ispravă n-ar săvârşi sub 
steagurile lui Marte, căci toată bărbăţia lor se va fi cheltuit 
sub plapuma lui Venus, ibovnica aceluia. 

În casele oamenilor cumsecade mai dăinuieşte încă vechea 
datină, după care tinerii de curând însurați sunt trimişi 
plocon la vreun unchi sau mătuşă, departe de nevastă, ca 
să-şi întremeze puterile şi să poată s-o ia mai cu nădejde de 
la capăt; deşi de multe ori, nici unchi şi nici mătuşă n-au. 
Naşa bunicului meu îmi spunea când eram mic, că: 


Închinăciuni şi slujbe sfinte 
Sunt bune dacă le ţii minte; 
Dar doi flăcăi care-au cosit, 
Nu fac cât unul odihnit. 


Tot atât e de adevărat, că podgorenii nu mănâncă 
struguri, iar vinul, înainte de a împlini anul, nu-l gustă; cei 
care îşi zidesc casă nouă o lasă un an să se zvânte, de 
teamă să nu moară înăbuşiți, cum scrie cu multă ştiinţă 
Galien în cartea lui Despre greutatea de a răsufla. Aşadar, 


134 Enyo - la vechii greci, divinitate care patrona prădarea oraşelor 
cucerite. 


să nu-ţi fie cu supărare, întrebarea mea îşi avea rostul ei şi 
n-am pus-o fără o pricină bine întemeiată. 


CAPITOLUL VII 


Ce fel de gărgăuni avea Panurge şi cum 
şi-a lepădat nădragii 


A doua zi, Panurge şi-a găurit urechea dreaptă, ca evreii, 
şi şi-a pus în sfârc un cercel de aur încrustat, sub piatra 
căruia a închis doi gărgăuni: gărgăuni din cei negri, de toată 
frumusețea, cum se găsesc foarte rar. V-o spun s-o aflați, 
fiindcă e bine ca omul să le ştie pe toate. 

Nu l-au costat mai mult decât ospăţțul de nuntă a unei 
tigroaice din Hircania, să zicem şase sute de mii de firfirici, 
în rate. Prețul i s-a părut cam mare şi s-a necăjit puţin 
plătindu-l; iar de atunci îşi hrănea gărgăunii cum fac tiranii 
şi advocaţii, cu sângele şi sudoarea supuşilor lui. Apoi a luat 
patru coți de postav gros de culoarea pământului, şi dintr-o 
singură cusătură şi-a croit o haină lungă până în glezne. Şi- 
a lepădat nădragii şi şi-a cusut ochelarii pe scufie. 

Astfel înveştmântat s-a dus şi i s-a înfățişat lui 
Pantagruel, căruia i s-a părut îmbrăcămintea cam 
deşucheată. S-a mirat, mai ales, când l-a văzut pe Panurge 
lipsit de frumoşii lui nădragi, în care obişnuia să păstreze 
ce-avea el mai scump: un talisman purtător de noroc şi 
păzitor de ceasuri rele. Bunul Pantagruel nu pricepea ce 
taină putea să fie la mijloc şi l-a întrebat pe Panurge despre 
rostul acelei ciudate schimbări. 

— Am gărgăuni, a spus Panurge; vreau să mă însor. 

— Să fie într-un ceas bun, a spus Pantagruel. Mă bucur 
din toată inima. Dar mi se pare că îndrăgostiților nu le stă 
bine să umble fără nădragi, cu cămaşa scoasă afară şi cu 
un sac în spinare; după cum nici această culoare pământie 
nu mi se pare potrivită pentru o haină cu poale lungi, cum 


obişnuiesc să poarte bărbații cumsecade şi cinstiți. Dacă 
unii eretici sau oameni de altă credință s-au îmbrăcat 
vreodată astfel, nu i-am ţinut de rău şi n-am aruncat 
asupra lor osândă; deşi mulți i-au socotit drept nişte 
înşelători şi fățarnici, care caută să maimuțărească portul 
lumii nevoiaşe. Fiecare din noi rămâne cu judecata lui, mai 
ales față de lucrurile străine, care nu ne ţin nici cald, nici 
rece, nu ne par bune, nici rele, fiindcă nu pornesc din inima 
şi din gândurile noastre, ca singurele izvoare ale binelui şi 
ale răului; ale binelui, dacă ne însuflețeşte dragostea de 
oameni, ale răului, dacă trecem hotarul dreptății şi ne lăsăm 
ispitiți de diavol. Mie, însă, îmi displac înnoirile nepotrivite 
şi nici cu nesocotirea obişnuitelor deprinderi nu mă împac. 
— Haina mea, a răspuns Panurge, e frumos tivită şi 
culoarea e potrivită. Postavul îl alesesem dinadins pentru 
masa mea de scris, fiindcă am de gând de aici înainte să-mi 
tiu socotelile mai cu băgare de seamă. Şi de vreme ce îmi voi 
plăti datoriile, nici nu bănuieşti ce om sucit o să mă fac, 
dacă m-o ajuta Dumnezeu. Priveşte, rogu-te, ochelarii mei. 
Nu ţi se pare că semăn (de departe) cu fratele Jean 
Bourgeois135? Să ştii că la anul am să încep să țiu şi eu 
predici pentru o nouă cruciadă! Dumnezeu să aibă în paza 
lui ostile creştinătăţii! Nu-ţi place haina mea? Te rog să afli, 
că acest postav are însuşiri tainice, pe care puţini le cunosc. 
Nu-l port decât de azi-dimineaţă şi simt că fierb, stau pe 
jeratic şi ard de nerăbdare să mă însor, să-mi dezmierd 
nevasta, fără să-mi mai fie teamă de ciomăgeală. Ah! ce 
însurăţel de treabă am să fiu! După moarte să mă ardeți pe- 
un rug de sărbătoare, iar cenuşa să mi-o păstraţi la loc de 
cinste, drept pildă şi amintire a unui bărbat fără cusur! 


135 Jean Bourgeois (m. 1494) celebru predicator franciscan, supranumit 
„Cordelierul cu ochelari”. 


Uită-te la mine, pe față şi pe dos. Am îmbrăcat toga pe 
care vechii romani o purtau în timp de pace. E aidoma cum 
am văzut-o pe columna lui Traian şi pe arcul de triumf al lui 
Septimiu Sever. M-am săturat de războaie, de coifuri şi de 
zale. Mi s-a tocit spinarea de câte platoşe am purtat pe 
umeri. Să lăsăm armele şi să îmbrăcăm toga păcii, măcar în 
anul cel dintâi al însurătorii, după legea lui Moise, despre 
care pomeneai ieri. Cât priveşte nădragii, mătuşa mea 
Laurenţia îmi spunea oarecând, că sunt croiți dinadins ca 
să ne purtăm în ei bărbăția. Ceea ce cred că aşa este, după 
cum spune despre cap pârdalnicul de Galien (în cartea a IX- 
a Despre folosința mădularelor), că e făcut să poarte ochii. 
Natura ar fi putut să ne aşeze capul la genunchi sau în cot; 
dând însă ochilor slujba de a privi departe, i-a potrivit în 
cap, iar capul l-a ridicat pe culmea trupului, cum sunt 
farurile şi turnurile înălțate la țărmul mării, ca lumina să se 
vadă din larg. 

Şi fiindcă aş vrea ca o bucată de vreme, măcar un an, să 
mă las de războaie, adică să mă însor, nu mai port nădragi, 
fiindcă orice ostaş care pleacă la luptă mai întâi nădragii şi-i 
trage. lată de ce spun, sus şi tare — chiar de m-aţi arde de 
viu - că turcii nu ştiu să se bată, fiindcă n-au voie, după 
legea lor, să poarte nădragi, ci numai şalvari. 


CAPITOLUL VIII 


Cum se cuvine ca la război să fie apărați 
mai întâi nădragii 


— Vrei să spui că ostaşul, îmbrăcându-se pentru luptă, 
începe prin a-şi trage nădragii? E o rânduială nouă şi-o 
găsesc nepotrivită, fiindcă, după câte ştiu, mai întâi îşi pune 
pintenii! 

— Aşa spun şi aşa cred, pe bună dreptate, a răspuns 
Panurge. Priveşte, rogu-te, cum firea, voind ca arborii, pomii 


roditori, florile, toate ierburile, ca şi zoofițele (care nu-s nici 
plante, nici dobitoace) o dată ce au fost aduse la viață să 
rodească şi să se înmulțească pentru a nu li se pierde soiul 
(deşi fiecare în parte e supus pieirii), a ferit într-un chip 
deosebit sămânța prin care sporesc; printr-o minunată 
alcătuire a avut grijă să le înzestreze cu un veşmânt de 
apărare: teacă, păstaie, coajă, sâmbure, spic, puf, scoarță, 
ţepi, ghimpi şi alți nădragi, care de care mai bine croiți şi 
mai  zdraveni. lată mazărea, bobul, nuca, pătlăgica, 
castravetele, grâul, macul, lămâia, castana şi toate fructele, 
a căror sămânță e mai cu grijă păzită, mai ascunsă şi mai 
bine înarmată decât toate celelalte părți ale tulpinii. Tot 
astfel s-a îngrijit firea de păstrarea ființei omeneşti. Omul 
însă se naşte gol, firav şi plăpând, fără arme de apărare, 
nevinovat şi neştiutor, ca în vârsta de aur a lumii. Se naşte 
ca o făptură însuflețită, nu ca un arbore; făptură însuflețită 
am spus, făcută pentru pace, nu pentru război; născută 
pentru a se înfrupta din minunatul belşug al tuturor 
fructelor şi al tuturor ierburilor şi pentru a domni în linişte 
asupra tuturor dobitoacelor. Dar încuibându-se între 
oameni duhul răului, s-a înstăpânit pe pământ puterea lui 
Jupiter şi a urmat vârsta de fier; au început să crească 
spinii, mărăcinii, scaieţii, ciulinii, mătrăguna şi alți vrăjmaşi 
ai omului, între ierburi şi pomi roditori. Tot astfel 
dobitoacele s-au răzvrătit împotriva omului şi s-au înțeles să 
nu-l mai slujească, să nu i se mai supună, să nu-l mai 
asculte, păgubindu-l şi primejduindu-l, după puterea şi 
înțelegerea lor. De aceea omul, voind să-şi păstreze partea 
lui de folosință şi neputând să se lipsească de ajutorul 
celorlalte dobitoace, s-a văzut silit să se înarmeze şi el, 
pentru a nu pierde stăpânirea asupra lumii. 

— Ei, pe sfânta gâscă a sfântului Guenole! dar mare 
dezmățat, vreau să zic învăţat ai ajuns, de când s-a pornit 
din nou să plouă! 


— Priveşte, rogu-te, cum firea l-a ajutat pe om să se 
înarmeze, şi vezi care parte a trupului l-a învățat s-o apere 
mai întâi? Înțeleptul căpitan al evreilor, Moise, şi-a croit el 
însuşi o preafrumoasă pereche de nădragi din frunze de 
smochin, care prin luciul, tăria, mărimea, tăietura, culoarea 
şi mireasma lor sunt cele mai potrivite să îmbrace şi să 
apere părţile trupului cu care orice bărbat se fuduleşte. Să 
nu-mi vorbeşti despre flăcăii din Lorena, cărora le atârnă 
nădragii până la pământ, fără niciun rost; l-am văzut într-o 
zi de întâi mai, la Nancy, pe Viardere, nobilul Valentin, june 
logodit, care, ca să se arate mai dichisit, îşi întinsese traista 
cu fudulii pe masă şi le curăța de noroi, ca pe-o mantie 
spaniolească... Aşadar, când pleacă ostaşii la război, să nu 
le mai strigi din urmă: „Fereşte dovleacul!”, ci: „Păzeşte-ţi 
fuduliile!” că omul dacă numai capul şi-l pierde, el singur se 
prăpădeşte, dar dacă îşi pierde desagii, se duce pe copcă 
toată omenirea. Aşa spune şi ştrengarul C. Galen (lib. I de 
Spermate) ajungând la încheierea, că mădularul nostru cel 
mai de preț nu-i inima, ci acel altar al trupului nostru, în 
care purtăm, ca într-un sfânt potir, sămânța păstrătoare de 
viață a neamului omenesc. Şi pun rămăşag pe cinci șfanți, 
că acesta a fost aluatul din care Deucalion şi Pyrrha!5 au 
plămădit încă o dată lumea, după ce faimosul potop o 
prăpădise. Ceea ce l-a îndemnat pe bunul Justinian să 
spună în lib. de Cagotis tollendis137, că summum bonum in 


136 Deucalion, în mitologia greacă, fiul lui Prometeu şi soțul Pyrrhei. 
Singuri supraviețuitori ai potopului cu care Zeus voise să prăpădească 
lumea, au repopulat pământul aruncând peste cap bolovani: cei 
aruncaţi de Deucalion s-au făcut bărbaţi, iar cei aruncaţi de Pyrrha, 
femei. 


137 Titlu făcând parte din „Bibliografia” din cartea II, cap. VII. „Citatul” 


într-o „latinească” la fel de fantezistă, poate fi lesne înţeles de cititorul de 
limba romană. 


nadragibus et prohabis est. Din această pricină (şi din multe 
altele) pe când seniorul de Merville, în ajun de a pleca cu 
regele său la război, încerca o platoşă nouă (fiindcă cea 
veche, pe jumătate ruginită, nu-l mai încăpea), văzând 
femeia lui cât de puţină grijă are de partea cea mai prețioasă 
a trupului, pe care nu şi-o apăra decât cu o za uşoară, l-a 
rugat s-o ferească mai bine şi să-şi pună sub burtă pavăza 
cea grea, care stătea fără întrebuințare pe-un perete din 
iatacul lui. Despre această întâmplare vorbesc stihurile de 
mai jos din Fandoselile fetelor mari (cartea a III-a): 


Văzând că pleacă soțul ei la luptă, 

Şi platoşă nu-şi pune la nădrag, 

I-a spus: — „De ce te duci cu zaua ruptă 

Şi laşi primejduit ce mi-e mai drag?” 

Nu pot s-o țiu de rău în niciun fel; 

Femeii grijulii îi era frică, 

Bărbatul să nu-şi piardă în răzbel, 

Prosteşte, cea mai bună bucăţică! 

Aşadar, nu te mai mira văzându-mă astfel îmbrăcat. 


CAPITOLUL IX 


Panurge întreabă pe Pantagruel dacă ar 
face bine să se însoare 


Pantagruel nedând niciun răspuns, Panurge a oftat o dată 
adânc şi a vorbit mai departe: 

— Stăpâne, ţi-am mărturisit că vreau să mă însor, dacă n- 
oi găsi cumva toate porțile încuiate. Bizuindu-mă pe vechea 
dragoste ce-mi arăţi, aş vrea să-ți cer sfatul în această 
privinţă. 

— De vreme ce ai aruncat zarurile, ai chibzuit şi ai 
hotărât, să nu mai vorbim. Rămâne să îndeplineşti ce ţi-ai 
pus în gând. 


— Da, a răspuns Panurge, dar aş dori mai întâi să ştiu, ce 
crezi şi ce mă sfătuieşti? 

— Cred că faci bine şi te sfătuiesc să te însori. 

— Dar, a spus din nou Panurge, dacă, totuşi socoteşti că 
ar fi bine să rămân aşa cum sunt şi rostul vieții să nu mi-l 
schimb, bucuros nu m-aş mai însura. 

— Nu te mai însura, a spus Pantagruel. 

— Adevărat? Şi te-ai îndura să mă ştii singur-singurel, 
fără un suflet lângă suflețelul meu? Aminteşte-ţi ce spune 
Scriptura: „Vae soli 1'1355 Omul care trăieşte singur nu 
cunoaşte plăcerea îmbrățişării. 

— Atunci, însoară-te! a spus Pantagruel. 

— Dar dacă nevastă-mea o să mă înşele? Ştii bine că se 
cam întâmplă, a spus Panurge. N-aş putea să rabd una ca 
asta şi mi-aş ieşi din fire. Nu zic, bărbaţii încornoraţi nu-mi 
displac şi îi cercetez bucuros, dar n-aş vrea o dată cu capul 
să mă prenumăr printre ei. Nu vreau nici mort, coarne să 
port! 

— Dacă nu vrei să porți coarne, nu te însura. Seneca 
spune foarte lămurit: „Ce-ai făcut tu altuia, şi altul ţie îți va 
face!” 

— Altminteri nu se întâmplă niciodată? a întrebat 
Panurge. 

— Niciodată. Aşa spune Seneca. 

— Ei, ei! s-a mirat Panurge. Dar vorba e: pe lumea aceasta 
sau pe lumea cealaltă? De femeie, oricum, nu mă pot lipsi, 
după cum orbul, ca să umble, nu se poate lipsi de băț. Iar 
dacă stau pe loc mă prăpădesc! N-aş face mai bine să mă 
însoțesc cu o femeie cinstită şi cucernică decât să schimb în 
fiecare zi alta, trăind iepureşte, de frică să nu mănânc 


138 Vai de cel singur! (lat.) (Eccl., IV, 10). 


bătaie sau să mă ajungă sfrinția? (Ceea ce e mai rău.) Căci, 
să nu se supere bărbaţii, femeie cuminte încă n-am întâlnit. 

— Atunci  însoară-te, omul lui Dumnezeu, a spus 
Pantagruel. 

— Dar dacă, după voia aceluiaşi Dumnezeu, dau peste o 
femeie rea? a vorbit mai departe Panurge. O să mă bată, o 
să ajung mai becisnic decât lov, sau o să mă apuce 
turbarea. Am auzit eu, că toate femeile cinstite se apucă din 
prima zi de-asemenea isprăvi; oţetul din cămara lor se 
acreşte repede! O să iasă rău, fiindcă o să-i stâlcesc 
trupuşorul (mâinile, picioarele, capul, ficaţii, rărunchii şi 
splina), şi-o să-i croiesc atâtea porții de ciomag, până oi 
lăsa-o lată şi-oi vedea venind pe dracul să-i ducă sufletul 
blestemat! Aş vrea să mă feresc în ăst-an de asemenea 
gâlcevi şi aş fi prea mulțumit să n-am parte de ele. 

— Nu te însura, a spus Pantagruel. 

— Dacă voi rămâne aşa cum sunt, adică neînsurat şi 
plătindu-mi datoriile (rău voi face, căci împrumutătorii mei 
nu se vor mai ruga pentru mine), nimeni nu va mai avea 
grija mea şi nicăieri nu voi găsi dragostea pe care mi-ar 
purta-o nevasta. lar de s-ar întâmpla să mă îmbolnăvesc, aş 
pieri ca un câine. O vorbă înțeleaptă spune că acolo unde 
lipseşte femeia (adică mama copiilor tăi şi nevasta ta după 
lege), omul bolnav n-are parte de-o mână care să-l 
îngrijească. Am văzut ce pătimesc papii, cardinalii, episcopii, 
egumenii, călugării şi popii; n-aş dori să am soarta lor. 

— Atunci, pentru numele lui Dumnezeu, însoară-te! 

— Dar dacă, a spus din nou Panurge, fiind bolnav, nu voi 
putea să-mi îndeplinesc îndatoririle de soț? Nevastă-mea, 
văzându-mi neputința, se va înhăita cu altul, şi nu numai 
că nu va sta lângă mine să mă ajute, dar îşi va bate joc de 
suferințele mele şi, ceea ce e mai rău, mă va fura, cum mi s- 
a mai întâmplat să văd. Mi-aş face seama singur sau aş lua- 
o peste câmpi, numai în cămaşă. 


— Nu te însura! 

— Dar rămânând neînsurat, voi pierde nădejdea de a mai 
avea vreodată fii legiuiți, cărora să le las numele şi stema 
casei mele, avutul şi toate bunurile ce voi dobândi de aici 
înainte (căci am de gând să mă îmbogățesc zilele acestea şi 
să ajung cel mai mare strângător de câştiguri). Copiii mei 
mi-ar lumina viața, mi-ar mângâia ceasurile de întristare şi 
mi-aş petrece vremea aşa cum face bunul dumitale părinte 
şi atâți oameni de ispravă, în sânul familiei lor. Căci 
altminteri, plătindu-mi datoriile şi rămânând neînsurat, 
când m-ar ajunge vreo supărare, mă tem că în loc de a-mi 
spune o vorbă bună, mă veți lua în râs şi vă veți bate joc de 
necazurile mele. 

— Însoară-te, a spus Pantagruel, şi Domnul să fie cu tine! 


CAPITOLUL X 


Cum îi arată Pantagruel lui Panurge că 
nu-i uşor să dai sfaturi despre 
însurătoare, şi ce prevestiri pot face 
Homer şi Virgiliu 


— Sfaturile ce-mi dai, a spus Panurge, sunt ca basmul cu 
cocoşul roşu. Îţi baţi joc de mine. O dată spui una, o dată 
alta, le suceşti, le învârteşti, le întorci când pe față, când pe 
dos, că nici eu nu ştiu ce să mai aleg din toate. 

Tu vorbeşti? s-a supărat Pantagruel. În judecăţile pe 
care mi le vânturi sunt atâți „dacă” şi atâţi „însă”, încât nu 
mai pricep nimic şi nici a te sfătui nu mai sunt în stare. 
Lucrul de căpetenie e să ştii ce vrei: restul rămâne la voia 
întâmplării şi în cereasca putere a destinului. Am cunoscut 
unii oameni, atât de norocoşi în soarta lor, încât viața pe 
care au dus-o în căsnicie părea a fi o răsfrângere a 
bucuriilor raiului; în vreme ce pe alții i-am văzut mai 


amărâţi decât diavolii care umblă să ducă în ispită pe 
pustnicii din deşertul 'Tebaidei şi al Monserratului. Porneşte 
cu ochii închişi, la noroc; pleacă-ţi fruntea şi roagă-te lui 
Dumnezeu s-o păzească. Altă nădejde n-aş putea să-ți dau. 
lată ce cred c-ar fi cu cale să faci, dacă bineînţeles vei găsi 
de cuviință. Du-te şi adu-mi scrierile lui Virgil. Vom cerceta 
cuprinsul lor, despărțind filele cu unghia în trei locuri; după 
alegerea pe care vom hotări-o împreună, vom citi în 
hexametri soarta însurătorii tale. Mulţi şi-au cunoscut astfel 
destinul din cuvintele lui Homer. Ascultând Socrate în 
închisoare acel vers din Iliada (IX, 362) în care vorbeşte 
Ahile: 

„Voi fi, fără popas, peste trei zile, în Ftia mândră, cu câmpii 
fertile...” 
a prevăzut că va muri a treia zi şi i-a spus-o lui Eschine, 
după cum ne încredințează Plato în Criton, Cicero în De 
Divinatione şi Diogene Laertius. Tot astfel, dorind Opilius 
Macrinus să ştie, dacă va ajunge împărat al Romei, a găsit 
în Iliada (VIII, 102) această prevestire: 


Vezi, omule bătrân, soldații tăi 

Sunt tineri, sunt puternici şi sunt răi; 
Puterile, din zi în zi te lasă, 

Şi anii, cu povara lor, te-apasă. 


Adevărul, e că Opilius trecuse pragul bÞbătrâneții şi 
ajungând împărat, după un an şi cinci luni, a fost răsturnat 
şi ucis de Heliogabal, care era tânăr şi voinic. Astfel Brutus, 
voind să cunoască de mai înainte soarta bătăliei de ia 
Pharsale, în care a pierit, citise în Iliada (XVI, 849) aceste 
vorbe ale lui Patrocle: 


Ursita rea m-a osândit, o ştiu, 
Să fiu ucis de al Latonei fiu. 


Iar parola în ziua luptei de la Pharsale a fost: „Apolo T”. 
Aşijderea, multe alte întâmplări mărunte ca şi fapte de mare 
însemnătate au fost profețite după tâlcul dactililor lui Virgil. 
Alexandru Sever, înainte de a fi împărat al Romei, şi-a văzut 
soarta scrisă în această prorocire a Eneidei (VI, 851): „Vei 
stăpâni, tu fiu al Romei, lumea-ntreagă!” Ceea ce s-a 
îndeplinit după câţiva ani. Împăratul Adrian, doritor a şti ce 
gânduri îi nutreşte Traian şi câtă dragoste îi poartă, s-a 
lămurit din stihurile Eneidei (VI, 809) care spun: 


Cine-i acel bărbat, ales de soartă, 

Ce creanga de măslin în mână poartă? 
Căruntul păr şi haina lui arată 

A fi un rege-al Romei de-altădată. 


Nu mult după aceea Traian l-a înfiat, lăsându-i 
moştenire împărăția Romei. Claudiu al II-lea, multlăudatul 
împărat al romanilor, şi-a citit destinul în Eneida (I, 269): 
Trei veri în Roma vei domni... Şi în adevăr, n-a domnit decât 
doi ani... Tot acela, voind să cunoască soarta fratelui său 
Quintilius, căruia ar fi dorit să-i lase stăpânirea Romei, a 
fost prevestit de un alt hexametru al Eneidei (VI, 869): 
Pământurile sale abia le va vedea... Ceea ce s-a şi întâmplat. 
Ajungând Quintilius împărat, a fost omorât după şapte sau 
zece zile. Acelaşi sfârşit l-a avut şi Gordian cel tânăr. 
Claudiu Albin, dorind să ştie ce soartă îl aşteaptă, a citit în 
Eneida (VI, 858): 


Un cavaler, domnind cu zarvă mare, 
În Roma va aduce tulburare; 
Cartagina sub arme-o va zdrobi, 

Ca şi pe gali, de se vor răzvrăti. 


Tot Claudiu al II-lea, împăratul după care a venit la 
domnie Aurelian, arătându-se îngrijorat de soarta urmaşilor 
săi, a aflat în Eneida (|, 278) această prevestire: 


Ascultă glasul meu şi nu te teme, 
Ei vor domni îndelungată vreme. 


Aşa s-a întâmplat. Urmaşii lui au fost mulți, iar şirul lor a 
dăinuit până târziu. Pierre Amy, căutând să ştie dacă va 
scăpa cu viață din ghearele popilor, a găsit în Eneida sfatul 
priincios (III, 44): 


Să părăseşti acest ținut barbar, 
Departe de pustiul lor hotar. 


Şi astfel a fugit de prigoana lor... Aş pierde prea multă 
vreme arătându-ți cu de-amănuntul atâtea alte întâmplări, 
ale celor care şi-au citit soarta în stihurile Eneidei. Dar nu 
mă încumet să spun că aceste prevestiri sunt fără greş. Ar 
însemna să te amăgesc. 


CAPITOLUL XI 


Cum a dovedit Pantagruel că a da cu 
zarurile nu-i lucru cinstit 


— Mai repede m-aş lămuri dând cu zarurile, a spus 
Panurge. 

— Nu, a răspuns Pantagruel. Zarurile sunt amăgitoare, 
necinstite şi vrednice de dispreț. Să nu te încrezi în ele. Acea 
carte blestemată despre Jocul cu zarurile a fost scrisă de 
diavolul însuşi, pe când umbla prin ţara aheilor. Se aciuiase 
la Bura, lângă chipul cioplit al lui Hercule, ducând în ispită, 
ca şi astăzi, pe mulți săraci cu duhul, care se lăsau prinşi în 
mrejele lui. După cum bine ştiţi, tatăl meu, Gargantua, le-a 


izgonit din ţările sale, le-a ars pe toate, dimpreună cu 
tiparele lor, stârpindu-le şi nimicindu-le ca atinse de ciumă. 
Aşa a făcut şi cu arşicele. Toate acestea sunt momeli şi 
unelte ale înşelăciunii, cu care diavolul ispiteşte cugetele 
curate, pentru a le arunca în ghearele pierzării. Totuşi, ca 
să-ți fiu pe plac, iată, mă învoiesc să arunci trei zaruri pe 
masă. După numerele care vor cădea, vom hotări foile din 
carte şi versurile ce vom citi. Ai zaruri la tine? 

— Am o tolbă întreagă, a răspuns Panurge. Merlin 
Coccaius zice că sunt frunza verde a dracului. De m-ar 
prinde fără zaruri, şi-ar bate joc de mine, ca şi cum aş 
umbla fără frunză verde de întâi mai. 

A scos zarurile din tolbă şi le-a aruncat pe masă. Au căzut 
numerele 5, 6 şi iar 5. 

— Cinci cu şase şi cu cinci fac şaisprezece, a spus 
Panurge. Să luăm al şaisprezecelea stih, de sus în jos. 
Numărul îmi place şi cred că sorții îmi vor fi prielnici. S- 
ajung în mijlocul dracilor, ca o bilă în popice sau ca o 
ghiulea de tun între pedestraşi, dacă n-oi face tot de-atâtea 
ori dragoste cu nevastă-mea în noaptea nunții! 

— Nici nu mă îndoiesc, a răspuns Pantagruel. N-aveai 
nevoie să te legi cu un jurământ atât de cumplit. Dacă vei 
da greş întâia oară numărând până la cincisprezece, îţi vei 
îndrepta greşeala dimineața şi vei ajunge la şaisprezece. 

— Aşa socoteşti? a spus Panurge. Mă pui în rând cu toți 
jucătorii nepricepuţi? Eu nu dau greş niciodată! 

Acestea zise, a pus pe masă cartea lui Virgiliu. înainte de 
a o deschide i-a spus lui Pantagruel: 

— Tremură sufletul în mine ca un văl de mireasă. Pune 
mâna şi vezi cum îmi bate inima. Parcă m-aş fi luat la trântă 
cu toată Sorbona. Nu crezi că s-ar cuveni, înainte de a porni 
mai departe, să cerem ajutorul lui Hercule şi al zeițelor 
Tenite, care țin în mâna lor tablele destinului? 


— Nu, a răspuns Pantagruel. Nici pe unul, nici pe 
celelalte. Deschide cartea cu unghia. 


CAPITOLUL XII 


Cum a căutat Pantagruel să citească în 
Eneida soarta lui Panurge 


Deschizând cartea şi oprindu-se la rândul al 
şaisprezecelea, Panurge a citit: 

Nec Deus hune mensa, Dea nec dignita cubili est. (Nici zeul 
la ospăț nu l-a pofitit, Şi nici zeița-n pat nu l-a primit.) 

— Sorții nu-ți sunt prielnici, a spus Pantagruel. Aici se 
arată că femeia ta va fi o desfrânată şi te va înşela. Zeița 
care te prigoneşte e Minerva, fecioara neînduplecată, 
răzbunătoare şi aprigă, vrăjmaşa  încornorațţilor, a 
craidonilor şi a preacurviei; osânditoarea acelor femei 
dezmățate, care nu păstrează bărbatului credința făgăduită 
şi se dăruiesc altora. Zeul e Jupiter, detunătorul şi stăpânul 
trăsnetelor din cer. Nu uita că, după credința vechilor 
etrusci fulgerele făurite de Vulcan (manubiile cum le 
numeau ei) nu-i sunt date decât Minervei (cum s-a dovedit 
în lupta corăbiilor lui Ajax Oileus) şi lui Jupiter, din capul 
căruia acea zeiță s-a născut. Ceilalți zei ai Olimpului n-au 
dreptul să fulgere; de aceea nici nu sunt atât de temuţi de 
oameni. Întemeindu-mă pe adânca cunoaştere a mitologiei, 
îți voi spune mai mult. Când titanii au pornit războiul 
împotriva zeilor, aceştia la început i-au luat în râs, spunând 
că îi vor trimite pe paji să-i cumințească. Văzând însă că 
titanii au ridicat pe brațe piscul Pelionului, peste muntele 
Osse, şi au început să zgâlțâie Olimpul cu gând să-l arunce 
deasupra, au fost cuprinşi de o mare spaimă. Jupiter a 
chemat Marele Sfat al zeilor şi cu toţii au hotărât în glas, să 
se apere. Dar, fiindcă multe războaie au fost pierdute din 
pricina muierilor care veneau să se amestece în rândurile 


luptătorilor, au trimis în Egipt toată plevuşca de zeițe ale 
cerului, preschimbate în nevăstuici, dihori, lilieci, şobolani 
şi alte întrupări de jivine. Singură Minerva a rămas alături 
de Jupiter să mânuiască trăsnetele, ca una ce era, în gând 
şi faptă, zeița înțelepciunii şi a războiului, temută deopotrivă 
în cer şi în văzduh, pe apă şi pe uscat. 

— Burtă peste burtă! a strigat Panurge. Să fie oare soarta 
mea aceea a lui Vulcan, care a rămas de pomină? Nu! Că eu 
nu-s nici şchiop, nici plăsmuitor de bani şi nici fierar ca el. 
Nevastă-mea va fi tot atât de frumoasă şi nurlie ca şi Venera 
lui; dar nu va fi rea de piciorul stâng ca aceea şi nici coarne 
nu voi purta ca dumnealui. Şchiopul şi-a scos dovadă de 
încornorat, iscălită cu mărturie de toți zeii! Cu mine va fi 
dimpotrivă. Sorţii spun că nevastă-mea va fi cuvioasă, 
ruşinoasă şi devreme-acasă; nu certăreață pe uliţă şi mereu 
cu mâna pe suliță, ca o descreierată. Mie n-o să-mi facă zile 
fripte drăguțul de Jupiter, nici n-o să-mi sufle în ciorbă, 
când vom sta amândoi la masă. Mândre isprăvi a mai făcut 
şi frumos s-a mai purtat în viaţa lui, ce zici? Nu ştiu să se fi 
pomenit cândva pe lume un destrăbălat mai mare şi un zeu 
derbedeu mai ticălos! Şi nici nu-i de mirare, când te 
gândeşti că a fost alăptat de o scroafă (sub un munte din 
Creta, dacă Agatocles Babiloneanul nu minte). Mai umblă 
vorba, că ar fi supt la țâța unei capre, Amalteia, rămânând 
de atunci cu apucături neruşinate de tap. Puteri ale 
Acheronului! N-a gonit dumnealui, într-o zi, a treia parte a 
lumii, cu oameni, cu dobitoace, cu munți şi cu ape (adică pe 
Europa)? Din pricina aceasta (şi ce mai pricină!) amonienii l- 
au înfățişat ca pe un berbec berbant, berbec cu coarnele-n 
sus. Dar eu, de-ale lui coarne voi şti să mă păzesc! Crezi că 
o să mai găsească un al doilea prost ca Amfitrion? Un nerod 
cu o sută de ochelari, ca Argus? Un becisnic ca Acrisius? 
Unul care să-i țină lumânarea, ca Lycus din Teba? Unul cu 
capul prin nori ca Agenor, un nepăsător ca Esop, un 


fățarnic ca Lycaon, un trândav ca toscanul Corytus sau un 
Atlas cu spinarea groasă? Zadarnic se va preschimba în 
lebădă, în taur, în satir, în ploaie de aur, în bărbat înşelat 
(cum a făcut când i-a răpit fecioria Junonei), în vultur, în 
tierbec, în porumbel (ca atunci când s-a îndrăgostit de Ftio, 
fecioara din Egina), în flacără, în şarpe, în purice, în atomii 
lui Epicur şi în alte atâtea meşteşugite întrupări. Am să-i 
pun mâna în gât, şi ştii ce-am să-i fac? Ce i-a făcut Saturn 
tatălui său, Cerul! (Seneca a spus-o cel dintâi, iar Lactanţiu 
aidoma ca el.) Ce i-a făcut Rhea lui Athis: am să-l jugănesc. 
Nici mai mult, nici mai puţin. Şi nici papă n-o să poată să 
mai ajungă, fiindcă testiculos non habet. 159 

— Foarte bine, flăcăule, a spus Pantagruel, foarte bine. Ia 
mai deschide o dată cartea. 

Panurge a citit: 

Membra quatit, gelidusque coit formidine sanguis. (îi rupe 
trupu-n două şi brațele îi frânge, în vine îi îngheață 
înspăimântatul sânge.) 

— Ceea ce vrea să însemne, a spus Pantagruel, că îți va 
rupe oasele. 

— Ba dimpotrivă, a răspuns Panurge. Prevestirea spune, 
că o voi sfâşia ca un tigru, dacă o să mă scoată din țâțâni. 
Am să-l iau pe sfântul Nicolae din cui, iar dacă biciul îmi va 
lipsi, o s-o mănânc de vie, cum şi-a mâncat-o pe-a lui regele 
Lydiei, Camblu. 

— Eşti foarte viteaz, a spus Pantagruel. Nici Hercule nu-ți 
va sta împotrivă, cu câte ajutoare vei avea. 

— Vrei să spui că n-am să fiu singur la nevastă? 


139 Potrivit unei legende izvorâte din fabulistica „papesei Ioana”, jeţul de 
porfir pe care se aşază papa după încoronare ar fi astfel construit încât 
cei de față să se poată încredința de bărbăţia noului ales. ! Vergiliu, En., 
III, 30. 


— Mă gândesc, că un bărbat însurat găseşte totdeauna pe 
lângă el unul care să-i dea o mână de ajutor. Nici Hercule 
nu îndrăznea să lupte cu doi deodată. 

Au deschis cartea a treia oară şi au găsit stihul acesta: 

Femineo praedae et spoliorum ardebat amore... 

(Ardea de dorul scumpei lui soţii, Şi nu se da-napoi de la 
hoţii.) 

Aceasta vrea să însemne că te va fura. Câteşitrei sorții 
arată lămurit. Vei fi înşelat, vei fi bătut, vei fi furat. 

— Dimpotrivă, a răspuns Panurge. Stihul vrea să spună 
că nevastă-mea îmi va păstra o dragoste neştirbită. Persius 
spunea odată şi pe drept cuvânt, că femeia, din patimă 
pentru bărbatul iubit, fură de plăcere lucruri de-ale lui, ca 
să se joace cu ele. Dar ştii anume ce? O mănuşă, un 
nasture, mărunțişuri, silindu-l să le caute asupra ei. 
Fleacuri fără însemnătate, nimic de preț. Un prilej de glumă, 
o hârjoneală nevinovată ce se iscă din când în când între 
însurăței, ca să le ațâțe dragostea şi s-o învioreze, cum 
ciocănesc tocilarii gresia, ca să ascută tăişurile mai bine. 
lată de ce eu spun, că sorții îmi sunt de trei ori prielnici. lar 
de n-o fi aşa, fac cerere de îndreptare: merg la judecată! 

— Nicicând nu poți să îndrepţi hotărârile soartei şi ale 
norocului. Aşa zic toți vechii oameni de legi şi aşa spune 
Baldus in L. ult. C. de leg.14%0 Norocul nu cunoaşte stăpân, şi 
nu-i niciun scaun de judecată, care să schimbe hotărârile 
lui. Şi nimănui nu-i mai înapoiază ce i-a luat, cum desluşit 
arată în L. ait praetor... v. de Minor. 


CAPITOLUL XIII 


140 L. uit. C. de leg etc. Trimiteri la diverse titluri, cărți şi capitole din 
dreptul canonic şi din comentatorii dreptului roman. 


Cum l-a sfătuit Pantagruel pe Panurge să- 
şi ghicească norocul şi nenorocul în cartea 
visurilor 


— Văd că nu ne înțelegem în tălmăcirea profeţiilor lui 
Virgiliu, a spus Pantagruel. Să alegem un alt mijloc de a 
ghici viitorul. 

— Care? a întrebat Panurge. 

— Cel mai bun, cel mai vechi, şi cel mai neîndoios dintre 
toate: visurile. Căci în vis, sufletul omului îşi cunoaşte 
soarta. Aşa ne arată Hipocrate, Platon, Plotin, Jambicur, 
Eynesius, Aristotel, Xenofon, Galen, Plutarh, 
Antemitodorus, Doldianus, Herofil, Calaber, Teocrit, Pliniu, 
Ateneu şi atâția alții. N-am nevoie de prea multe pilde 
pentru a te încredința despre aceasta. Însuţi ai văzut, de- 
atâtea ori, cum pruncul alăptat, îmbăiat şi legănat, 
adoarme, adânc, iar doica lui în timpul acesta pleacă pe-aici 
încolo, socotind că nu are de ce să mai stea de pază lângă 
talpa leagănului lui. Aşijderea, când trupul nostru doarme şi 
când mistuirea hranei ce i-am dat s-a săvârşit, sufletul 
nemaiavând niciun rost de îndeplinit până la trezirea 
noastră din somn, îşi ia zborul şi porneşte să dea o raită 
prin ţara lui de baştină, care e Cerul, regăsindu-şi 
dumnezeiasca lui obârşie. Privind spre sfera cugetării fără 
sfârşit, al cărei sâmbure e pretutindeni în nemărginire 
(adică Dumnezeu, după învățătura lui Hermes Trismegistul) 
şi ajungând în locul unde nimic nu se schimbă, nimic nu se 
mistuie, nimic nu se iroseşte, ci toate timpurile sunt de față, 
sufletul cunoaşte nu numai ce-a fost, dar şi ce va fi; şi, 
reîntors din trupul din care s-a desprins, vorbeşte prin 
simțuri împărtăşind prevestirile ce-a cules. 

E adevărat, că nu le înfăţişează aidoma cum le-a văzut, 
din pricina slăbiciunii simțurilor noastre; la fel ca luna, 


care, primind lumina de la soare, n-o răsfrânge asupra 
noastră tot atât de limpede, de curată şi de fierbinte, după 
cum i-a fost dăruită. În aceste prevestiri ale visurilor se află 
totuşi un tâlc ce poate fi adevărat, folositor, înțeles, bine 
chibzuit şi desăvârşit: onirocrit şi oniroftol!41, cum zic grecii. 

lată pentru ce Heraclit ne învaţă că visurile nimic nu ne 
dezvăluie, după cum nimic nu ne ascund; ne dau numai 
semnul şi înțelesul celor ce vor fi spre norocul sau 
nenorocul nostru, spre norocul sau nenorocul altora. Aşa 
spun sfintele Scripturi şi cronicarii vieții lumeşti, arătându- 
ne nenumărate întâmplări prevestite în somn celui ce le-a 
visat sau altora. Oamenii de prin părțile Atlasului ca şi cei 
din ostrovul Thasos din Ciclade sunt lipsiți de acest dar; 
aceia dorm fără visuri. La fel a fost Trasymedes, Cleon din 
Daulis, iar în vremile noastre preaînvăţatul francez 
Villanovanus, care în viața lui n-a visat niciodată. Aşadar, 
mâine la ceasul când aurora cea veselă va da la o parte 
vălurile întunericului cu degetele ei trandafirii, încearcă a te 
cufunda într-un vis adânc. Desparte-te de orice pornire a 
inimii: iubire, ură, nădejde sau teamă. Astfel marele 
prezicător Proteu, care se preschimba după voie în foc, în 
apă, în tigru, în balaur şi în alte întrupări felurite, nu putea 
să profețească întâmplările viitoare decât reluându-şi 
înfăţişarea lui cea adevărată. Nici omul nu primeşte harul 
cerului şi puterea de a prezice, decât atunci când partea lui 
de dumnezeire (vovs142 sau mens143) s-a liniştit şi s-a potolit 
în plin repaos, netulburată de patimi sau de simțăminte 
străine. 


141 'Tălmaci de vise şi care scrie despre vise (grec). 
142 Înțelepciune (grec). 


143 Minte (lat.). 


— Primesc, a răspuns Panurge. Cum ar fi bine să mă 
ospătez în astă-seară? Din belşug sau cu măsură? Nu întreb 
fără o pricină întemeiată; dacă nu mănânc bine, somnul 
meu nu face doi bani. Moţăi toată noaptea şi visurile îmi 
sunt tot atât de deşarte, ca şi burta. 

— Să nu mănânci nimic ar fi mai bine, de vreme ce în 
celelalte zile nu te culci flămând, l-a sfătuit Pantagruel. 
Amphiarus, prezicătorul din vechime, cerea celor care caută 
oracole în vis să nu mănânce nimic în ziua aceea, iar vin, 
trei zile de-a rândul să nu bea. Eu nu te voi sili la un post 
atât de aspru, deşi credința mea este că omul sătul şi 
shiftuit de mâncare anevoie se împărtăşeşte din harul celor 
sufleteşti; după cum nu pot să fiu nici de partea celor care 
îşi închipuiesc că, postind cu străşnicie vreme îndelungată, 
vor ajunge mai lesne în împărăţia cerurilor. 

Adu-ți aminte, cum tatăl meu Gargantua (al cărui nume 
cu evlavie îl cinstesc) ne povestea adesea, cât erau de lihode, 
de nesărate şi de sarbede - ca şi trupul şi scuipatul lor — 
scrierile acelor pustnici care cugetau pe nemâncate. Căci 
lucru anevoios este, ca mintea să-ți rămână limpede şi 
întreagă, când trupul tânjeşte fără hrană. Pentru aceea 
doftorii şi filosofii ne arată, că puterile sufleteşti izvorăsc, se 
nasc, şi trăiesc din sângele arterelor, limpezit şi curățat în 
minunata țesătură de vase, care se află sub ventricolele 
creierului. 

Să ne fie spre pildă acel înţelept care, socotind că va găsi 
în singurătate, departe de oameni, liniştea trebuincioasă 
pentru a cugeta, a chibzui şi a scrie, s-a pomenit înconjurat 
din toate părțile de câini care lătrau, lupi care urlau, lei care 
răgeau, cai care nechezau, elefanți care mugeau, şerpi care 
şuierau, măgari care răcneau, greieri care țârâiau, turturele 
care suspinau: era, cu alte cuvinte, tot atât de hărțuit, ca şi 
cum s-ar fi aflat în mijlocul bâlciului din Fontenay sau din 
Niort. Ajungând să flămânzească, maţele îi chiorăiau, 


vederea i se întuneca, vinele căutau să-şi tragă hrana din 
însăşi vlaga trupului, slăbindu-i puterile vii ale minții şi 
lăsând să tânjească ființa trupească în care sufletul 
sălăşluieşte; pasărea pe care o ţii strâns în pumn, zadarnic 
se zbate, cu aripile prinse, să-şi ia zborul. În privința 
aceasta am putea să ne bizuim pe cuvântul lui Homer, 
părintele înțelepciunii, care ne povesteşte, că grecii n-au 
contenit a plânge de jalea morții lui Patrocle, prietenul de 
nădejde al lui Achile, decât în clipa când li s-a făcut foame. 
Vintrele lor nu mai aveau de unde să stoarcă lacrimi! Omul 
istovit de nemâncare nici să plângă sau să lăcrimeze nu-i în 
stare. Să ţii cumpăna de mijloc cu dreapta măsură şi vei fi 
mulțumit. Fasole nu vei mânca, nici iepure, nici alte 
cărnuri; nici peşte, nici varză, nici alte bucate care ar putea 
să-ți tulbure şi să-ți ştirbească puterile sufletului. Aşa după 
cum oglinda, când îi e luciul umbrit de aburul răsuflării sau 
de ceața vremii de-afară, nu răsfrânge lămurit chipul pe 
care îl are dinainte, nici sufletul nu poate oglindi fața 
visurilor prevestitoare, dacă e stânjenit sau tulburat de 
aburii şi miasmele mâncărurilor, din pricina nedespărțitei 
legături dintre trup şi suflet, care una sunt. Vei gusta, 
aşadar, câteva pere dulci şi zemoase, un măr de 
Courtpendu, prune de 'Tours şi o mână de cireşe din livada 
mea. Şi nu vei avea a te teme că visurile îți vor fi mincinoase 
şi amăgitoare, cum credeau filosofii peripatetici că ar fi în 
toamnă, când oamenii mănâncă fructe mai multe decât în 
celelalte timpuri ale anului. Profeţii şi scriitorii vechi ne-au 
învățat prin puterile tainei, că visurile zadarnice şi 
înşelătoare zac ascunse sub frunzele care cad la pământ; iar 
frunzele tocmai toamna se desprind de pe crengile lor. 
Puterea de viață, pe care în chip firesc o cuprinde din belşug 
rodul cel nou, prinde să fiarbă şi se însuflețeşte (cum ai 
văzut că mustesc strugurii sub teasc), dar după aceea se 
istoveşte şi piere. Şi vei bea apă rece din fântâna mea. 


— Îmi va veni cam greu, a răspuns Panurge. Fie ce-o fi! 
Rămâne să mă ospătez mâine dimineață, după ce-oi visa. 
Voi ruga, aşadar, cele două porți ale lui Homer să mă 
primească; pe Morfeu, Icelon, Fantasio şi Fobetor să mă 
ocrotească. Dacă îmi vor veni în ajutor şi îmi vor da la 
nevoie sprijinul lor, făgăduiesc să le ridic un altar vesel, pe 
perne de puf. Îmi pare rău că nu trăiesc în Laconia; m-aş 
duce la templul lui Ino, între Oetyl şi Talames, unde aş 
dormi fără grijă, cu vise bune şi frumoase. Apoi l-a întrebat 
pe Pantagruel: 

— N-ar fi bine să pun sub căpătâi o creangă de dafin? 

— Nu-i nevoie, a răspuns Pantagruel. E un eres. Să nu te 
iei după spusele unora ca Serapion, Antifon, Filocorus, 
Artemon ori Fulgenţiu. Sunt amăgiri. Nici în pielea de pe 
umărul stâng al crocodilului să nu crezi şi nici în cameleon 
(cu toată cinstea pe care o datorăm bătrânului Democrit). 
Nici în piatra de Bactriana, căreia i se mai spune şi 
eumetridă. Nici în cornul lui Hamon, cum numesc egiptenii 
acea nestemată de culoarea aurului, răsucită în felul unui 
corn de berbec, cum e fruntea lui Jupiter Hamonitul. (Spun 
unii, că purtând asupra ta o asemenea piatră, visurile îți vor 
fi mai lămurite şi mai adevărate decât prevestirile oricărui 
oracol ceresc.) Mai adevărate îmi par cele ce-au scris Homer 
şi Virgiliu despre cele două porți pe care le-ai amintit, 
punându-te sub ocrotirea lor. Poarta cea dintâi e de fildeş şi 
prin ea pătrund visurile tulburi, nelămurite şi amăgitoare, 
deoarece prin ivoriu, oricât de subţiat ar fi, văzul nu 
pătrunde. Cealaltă poartă e făcută din aşchii subţiri de corn 
şi prin ea trec visurile limpezi şi adevărate, fiindcă, prin 
țesătura lor luminoasă şi străvezie ca unghia, se zăresc 
lămurit şi fără greş, toate lucrurile. 

— Vrei să spui, a încheiat fratele Ioan (care se găsea de 
față) că visurile unui încornorat, cum o să fie Panurge cu 


ajutorul lui Dumnezeu şi al nevestei, sunt totdeauna drepte 


şi adevărate? 
CAPITOLUL XIV 


Visul lui Panurge şi tâlcul acestui vis 


A doua zi, către ceasurile şapte de dimineaţă, Panurge i s- 
a înfățişat lui Pantagruel. Se mai aflau acolo Epistemon, 
fratele loan, Ponocrat, Eudemon, Carpalim şi alţii, care, 
văzându-l pe Panurge intrând, i-au spus lui Pantagruel: 

— Iată pe visătorul nostru de visuri! 

— Aceste cuvinte, a adăugat Epistemon, au fost odată la 
mare preț şi au fost vândute scump fiilor lui Iacob. 

Panurge a răspuns: 

— Mai bine îl visam pe Guillot, birtaşul din Amiens! Am 
visat multe şi de toate, dar n-am priceput nimic. Se făcea că 
aveam o femeie tinerică, plăcută şi chipeşă pe cât se poate, 
care mă îngrijea şi mă răsfăța ca pe un prunc. N-a fost de 
când lumea, un bărbat mai bucuros şi mai mulțumit decât 
mine. Mă mângâia, mă giugiulea, mă săruta, mă pieptăna, 
şi din joacă cum glumea, două cornițe îmi făcea şi fruntea 
mi-o împodobea. O rugam râzând, să mi le pună deasupra 
sprâncenelor, să le pipăi mai bine şi să le răsucesc frumos, 
nu cumva să râdă Momus de ele, cum a râs de coarnele 
boului. Ştrengărită, nepăsătoare la rugămințile mele, mi le 
potrivea tot mai sus. Ceea ce îmi pare ciudat, e că nu 
simțeam nicio durere. Puțin după aceasta, nu ştiu cum s-a 
făcut, că m-am preschimbat într-o tamburină, iar ea în 
cucuvaie. În aceeaşi clipă m-am trezit din somn şi am sărit 
în picioare, zăpăcit, aiurit şi destul de necăjit. V-am pus 
dinainte tava cu visuri: poftă bună! Rumegațţi-le cum ştiţi. 
Hai la masă, meştere Carpalim! 

— Oricât de puţină pricepere aş avea în tălmăcirea 
visurilor, a spus Pantagruel, eu aş crede că nevasta nu-ți va 


pune coarne văzute, ca cele pe care le poartă satirii; ci, 
nesocotind credința ce-o datorează soțului, se va da altuia şi 
te va înşela. În privința aceasta, crede-mă, Artemidor 
vorbeşte lămurit. Nu te vei preschimba în tamburină, nici ea 
în cucuvaie, ci te va bate ca pe-o tobă şi te va fura, după 
cum e năravul cucuvaielor. Şi iată că visul ce-ai visat se 
potriveşte aidoma cu prevestirile cărții lui Virgiliu. Vei fi 
înşelat, bătut şi furat. 

Fratele Ioan a sărit şi el: 

— Adevărat a grăit! Nevastă-ta, cu voie de la Dumnezeu, te 
va înşela şi vei purta cu cinste o pereche minunată de 
coarne. Hei! Hei! Uite-l pe seniorul de Cornibus! Domnul să 
te aibă în paza lui! Să ţii o predică frumoasă, iar eu îţi 
făgăduiesc să umblu cu căldăruşa printre credincioşi. 

— Dimpotrivă, a spus Panurge, visul îmi arată că 
însurându-mă voi avea parte numai de bucurii, iar asupra 
mea se va revărsa cornul belşugului. Ai pomenit despre 
coarnele satirilor? Amen, amen, fiat, fiatur, ad differentiam 
papae.144 Asemenea satirilor, voi fi gata oricând şi neostenit 
în dragoste, ceea ce mulți doresc, dar puţini sunt cei 
învredniciți de pronia cerească. Aşadar, având ceea ce le 
lipseşte bărbaților înşelați, nu voi purta coarne niciodată. De 
ce umblă să cerşească săracii? Fiindcă n-au acasă cu ce să- 
şi umple traista. De ce iese lupul din pădure? Să vâneze 
carnea pe care o râvneşte. Şi ce anume le îndeamnă pe 
femei să calce alături? E de prisos să vă mai spun. Mărturie 
stau toți aprozii, judecătorii, advocaţii, preşedinţii şi 
tâlcuitorii preacinstitelor paragrafe de Frigidis et Maleficiatis. 

lertaţi-mă dacă o fi altminteri, dar eu cred că ați căzut în 
greşeală, luând coarnele drept o podoabă a bărbatului 


144 Amen, amen, fiat - Amin, amin, facă-se (lat.). Fiatur nemaifiind un 
cuvînt latinesc, autorul adaugă: ad dijferentiam papae - „spre deosebire 
de papă”, care fireşte n-ar fi comis o asemenea eroare. 


înşelat. Diana nu le purta pe frunte, în chip de crai-nou? Şi 
nu se poate spune că o înşela bărbatul, fiindcă n-a fost 
măritată nicicând. Nu răstălmăciți vorbele, dacă nu vreți s-o 
pățiți ca Acteon. Drăgălaşul Bachus poartă şi el coarne. Zeul 
Pan, Jupiter Hamonitul şi alții de asemenea. îi înşală 
nevestele? Să fie Junona o târfă? Înseamnă să vorbiţi în 
metalepsă!45, adică dați cuvintelor un alt înțeles. Când spui, 
de pildă, despre un prunc în fața părinţilor lui, că e „copil de 
pripas”, sau „de mâna stângă”, înseamnă pe ocolite, dar 
prea lămurit, că bărbatul e un încornorat, iar nevastă-sa o 
deşănțată. 

Aşadar, iată ce zic eu. Coarnele pe care mi le răsucea 
femeia mea, erau semnele belşugului şi ale tuturor 
bunătăţilor! Despre aceasta n-am nicio îndoială. Cât priveşte 
tamburina, ea înseamnă că voi fi vesel ca o urare de nuntă, 
mereu cântând, jucând şi chiuind. Voi fi un bărbat fericit. 
lar nevastă-mea va fi nostimă şi cu picățele, ca un pui de 
cucuvea. 


Cine se-ndoieşte 
Să piară hoțeşte 
În spânzurătoare, 
Iarna viitoare! 


— Am înţeles, a spus Pantagruel, dar mă gândesc din nou 
la visul ce ni l-ai povestit. La început te simţiseşi fără griji, 
răsfățat şi fericit, apoi te-ai trezit din somn, mânios şi 
supărat, aşa-i? 

— Da, a răspuns Panurge, fiindcă m-am culcat cu burta 
goală. 


145 Figură de retorică, constând în schimbarea ordinii normale a ideilor 
prin înlocuirea termenilor. 


— O să se lase cu necaz şi cu supărare, după cât se vede. 
Ar trebui să ştii, că visul din care te trezeşti tresărind, furios 
şi speriat, nu înseamnă şi nu prevesteşte a bine. Arată boală 
lungă şi grea, racilă încuibată în miezul măruntaielor, 
primejdioasă, ascunsă şi rău-mirositoare. În timpul 
somnului, când după toate legile doftoricescului meşteşusg, 
se îndeplineşte mai în voie lucrarea mistuirii, boala prinde 
putere şi iese la iveală. Frământarea ei îți tulbură odihna, 
iar simțurile stârnite suferă şi caută apărare. O vorbă 
înțeleaptă spune, că nu-i bine să răscoleşti un cuib de 
viespi, nici să tulburi apa mlaştinii, nici să trezeşti din somn 
leul care doarme. Visul nu prevesteşte a bine, fiindcă de câte 
ori în somn sufletul omului presimte nenorocirea care îl 
aşteaptă, năpasta nu întârzie să se arate, cu tot alaiul ei de 
supărări. Astfel a fost visul de spaimă al Hecubei şi aşa a 
visat Euridice, nevasta lui Orfeu, despre care Enius ne 
spune că s-a trezit din somn înfricoşată. Hecuba, după 
pieirea lui Priam, şi-a visat copiii ucişi, iar țara ei nimicită. 
Euridice, la puţină vreme după visul ei, s-a sfârşit de-o 
moarte tristă. Tot astfel Enea, visând că vorbeşte cu umbra 
lui Hector, s-a trezit din somn buimac şi săgetat de spaimă; 
în noaptea aceea căzuse Troia, prădată şi mistuită de flăcări. 
Altă dată i-au apărut în vis zeii ocrotitori ai neamului său, 
penații, iar el s-a smuls din somn, îngrozit; a doua zi a avut 
de înfruntat pe mare o furtună cumplită. Turnus, ațâțat de 
o arătare a furiilor din infern să pornească război împotriva 
lui Enea, s-a deşteptat cuprins de o aprigă mânie, iar după 
îndelungate deznădejdi a fost ucis de acelaşi Enea. Aş putea 
să mai amintesc alte o mie de pilde. Vorbeam despre Enea. 
Fabius Pictor spune, că toate câte i s-au întâmplat în viaţă, 
ca şi cele pe care le-a întreprins el însuşi, n-au fost decât 
prevestiri ale unui vis pe care îl avusese. Judecata minții 
întăreşte temeinicia acestor pilde. Somnul şi odihna sunt 


daruri şi îngăduinţe ale cerului, cum ne învaţă filosofii şi ne 
încredințează poeţii: 


Ceasul fericit când somnul, dar al cerurilor, dulce, 
Omului trudit i-aşterne patul moale, să se culce. 


Sfârşindu-se însă în mânie şi supărare această dulce 
odihnă, numai jale şi nenorocire vor urma după trezire. Căci 
odihna va fi neodihnă şi darul va fi în zadar, nu de la zei 
venind, ci de la diavolul însuşi. Aşa cum un gospodar, 
aşezându-se la o masă îmbelşugată şi cu poftă mâncând, s- 
a ridicat deodată speriat, lăsând bucatele abia începute şi 
luând-o la fugă. Dacă n-ai cunoaşte pricina acestei spaime, 
ai rămâne mirat. Ce s-a întâmplat însă? Slugile dăduseră 
buzna în odaie, strigând că arde casa; hoţii tăbărâseră în 
curte şi copiii țipau că îi omoară. Atunci omul şi-a lăsat 
prânzul şi a sărit să dea porunci şi să se apere. Îmi 
amintesc, că masoreţii şi cabaliştii, tâlcuitorii Sfintelor 
Scripturi, învățându-ne cum am putea ajunge să cunoaştem 
adevărul cu privire la prevestirile îngerilor (fiindcă de multe 
ori geniul răului ia înfăţişarea unui arhanghel al luminii), ne 
arată că deosebirea dintre ei e aceasta: îngerul bun şi 
mângâietor ne înfricoşează la început pentru a ne dărui 
după aceea liniştea şi mulțumirea, pe când îngerul viclean şi 
ispititor, mai întâi ne încântă, ca să ne lase apoi tulburați, 
înrăiți şi nefericiţi! 

CAPITOLUL XV 
Apărarea lui Panurge şi cabala 
mănăstirească despre afumături 

— Dumnezeu să aibă în paza lui pe cei ce bine văd, dar nu 


aud, a spus Panurge. De văzut vă văd, dar nu vă aud, nici 
nu înțeleg ce spuneți. Când flămânzeşti, n-ai timp de 


poveşti. Doamne, Doamne, îmi vine să urlu de foame! M-am 
silit şi m-am anevoit peste puteri. Nici cel mai isteț coțcar 
din lume n-o să mă facă să mă mai apuc de visuri, până la 
anul. Ei drăcie cu pălărie! S-a mai pomenit aşa ceva 
vreodată, să rămân nemâncat? Frate loane, hai la masă! 
După ce m-am săturat bine la prânz şi mi-e burta plină- 
plinuță, aş mai putea, la nevoie, să nu pun nimic în gură, 
până spre seară; dar să mă culc fără să cinez, nu se poate! 
Ptiu, drace! Asta-i ruşinea ruşinilor! Ziua i-a fost lăsată 
omului să-şi vadă de treburi, să umble şi să robotească, iar 
pentru înlesnirea lucrărilor sale i-a fost pusă la îndemână 
lumina vie şi limpede a soarelui. Amurgul coboară şi-o 
stinge cu-ncetul, şoptind pe-ndelete: „Băiete, ai fost de 
ispravă şi îndestul te-ai trudit”. Ceasurile muncii se încheie 
cu noaptea, iar omul se-aşază tihnit să-şi întremeze puterea, 
cu pâine bună, cu mâncare bună şi cu vin bun. lar după 
câteva clipe de răgaz se lasă somnului, ca a doua zi de 
dimineaţă, bucuros şi sprinten, să-şi ducă munca lui mai 
departe. Aşa fac şi şoimarii: după ce şi-au săturat 
zburătoarele, nu le aruncă asupra vânatului cu guşa plină, 
ci le dau răgaz să-şi mistuie hrana. De aceea, papa cel 
înțelept, care a rânduit posturile, ne-a poruncit să ajunăm 
până la al patrulea pătrar al zilei, după care ni-e îngăduit a 
ne ospăta în voie. 

În vremile de demult, oamenii prânzeau mai rar, afară 
bineînțeles de popi şi de călugări, care nici altminteri nu au 
altă treabă; pentru ei orice zi e sărbătoare şi trec, cum 
spune zicătoarea mănăstirească, demissa admensam, de la 
slujbă la drujbă. Nu lasă să se răcească bucatele, până vine 
starețul; îl aşteaptă mestecând. Să vie când o pofti; n-or să- 
şi strice, de hatârul lui, obiceiurile! În schimb, seara, toată 
lumea se aşeza la masă, în afară de câţiva zăpăciţi, cu 
gândul aiurea. Cinau, fiindcă vorba caena înseamnă un 
lucru de obşte, împărtăşit de toți. Toate acestea îți sunt 


cunoscute, frate loane. Hai la masă, prietene, să ne 
ospătăm! Dracul să mă ia, latră câinele foamei în mine! Am 
să-i dau să înfulice o strachină cu ciorbă, să-l potolesc, cum 
a făcut Sibila cu Cerber. Ţie ştiu că-ți place zeama de 
legume noi; eu mă dau în vânt după o ciorbă cu bucățele de 
arător, afumat cu nouă rugăciuni şi dreasă cu foi de dafin. 

— Am priceput, a răspuns fratele loan. Vorbirea ta cu 
subiînțelesuri ai  ciugulit-o din bucătăria noastră 
călugărească. Arătorul e un bou care a tras la plug; afumat 
în nouă rugăciuni înseamnă că s-a frăgezit de ajuns. Pe 
vremea mea, cucernicii părinţi ai bisericii, urmând o veche 
rânduială a Cabalei, nescrisă, ci trecută din mână în mână 
de-a lungul anilor, când se sculau pentru utrenie, se 
pregăteau sufleteşte înainte de slujbă cu o deosebită grijă. 
Umblau la umblătoare, scuipau în scuipătoare, tuşeau în 
tuşitoare, se scăldau în scăldătoare, căscau în căscătoare şi 
vorbeau în vorbitoare, ca nimic necurat şi nicio spurcăciune 
să nu rămână în cugetul lor, mergând la biserică, 
îndeplinindu-le pe acestea, intrau cu smerenie în sfântul 
paraclis (cum se numea, în graiul lor de taină, bucătăria) şi, 
cu toată evlavia, aveau grijă să fie puse la fiert, fără 
întârziere, bucatele pentru prânzul fraților, întru Domnul 
Isus Cristos monahi. Nu pregetau să aprindă ei înşişi focul 
sub cratița cea mare. Şi fiindcă, după cum se ştie, utrenia 
are nouă rugăciuni; cu cât cucernicii monahi se sculau mai 
de dimineaţă, cu atât, bolborosind buchiile, pofta de 
mâncare le sporea şi setea li se lămurea, cu mult mai bine 
decât în timpul slujbelor numai cu una sau două rugăciuni. 
Şi cu cât se sculau mai devreme cu atât puneau mâncarea 
la foc mai degrabă. 

Mult la foc stătea, bine se frigea; Bine se frigea, mult se 
Jrăgezea. 

.. Dinţii nu-i tocea, pe limbă se topea şi uşor se mistuia. 
Gândul cel dintâi, ca şi ţinta cea din urmă a ziditorului a 


fost, ca omul să nu mănânce pentru a trăi, ci să trăiască 
pentru a mânca, întrucât pe lumea aceasta numai o viață 
are. Panurge, hai la masă! 

— Te-am ascultat cu toată luarea-aminte, berbec 
mănăstiresc şi cabalistic, a spus Panurge. Ai socotit după 
socotelile mele. Capetele şi dobânda le iert; mă mulțumesc 
cu frumoasa cuvântare ce-ai ținut despre tainele bucătăriei 
şi ale cabalei mănăstireşti. Hai, Carpalim! Frate Ioane, 
bârnețul pântecului meu, să mergem la masă! Bunii mei 
seniori, la revedere. Visurile mi-au făcut sete. Să mergem! 

Abia rosti Panurge aceste cuvinte, când Epistemon s-a 
pornit să vorbească: 

— E un lucru prea obişnuit şi la îndemâna oricui, să 
tălmăcească şi să prezică nenorocirile altora. Mai puțini 
sunt aceia care îşi prezic şi îşi tălmăcesc propria lor 
nefericire. Aşa m-a lămurit cu înțelepciune pilda lui Esop, 
care zicea că fiecare dintre noi se naşte cu o desagă pe 
umăr: în traista dinainte îngrămădim cusururile şi nevoile 
altora, ca să le avem necontenit sub ochi, iar în traista 
dinapoi nevoile şi cusururile noastre, ca noi nici să nu le 
vedem, nici să nu le auzim, ci să le audă şi să le vadă numai 
aceia pe care cerul i-a învrednicit cu harul lui. 


CAPITOLUL XVI 


Cum l-a sfătuit Pantagruel pe Panurge să 
întrebe pe ghicitoarea din Panzust 


După câtva timp, Pantagruel a chemat la el pe Panurge şi 
i-a spus: 

— Dragostea pe care ţi-o port mai de mult, şi care de 
atunci a crescut, mă îndeamnă să mă gândesc la binele şi la 
folosul tău. Iată ce-am chibzuit. Am auzit vorbindu-se, că la 
Panzust, în apropiere de Croulay, s-ar afla o ghicitoare 


dibace, care prezice viitorul fără greş. la cu tine pe 
Epistemon şi du-te de vezi ce-ţi va spune. 

— E, de bună seamă, o babă mincinoasă. O scorpie şi o 
strigoaică. Bănuiesc acest lucru, fiindcă prin partea locului, 
după câte ştiu, s-au ivit mai multe vrăjitoare decât au fost 
pe vremuri în Tesalia. Nu m-aş duce bucuros, căci e o faptă 
neîngăduită, pe care legea lui Moise o osândeşte. 

— Noi nu suntem evrei, a răspuns Pantagruel, şi nici nu-i 
dovedit că baba aceea ar fi o vrăjitoare. Vom vorbi despre 
toate mai cu temei după întoarcerea voastră. Putem noi să 
ştim, dacă nu-i cumva a unsprezecea Sibilă sau o altă 
Casandră? Şi chiar de n-ar fi o Sibilă, nici vrednică de a 
purta acest nume, zic: ce vei pierde, sfătuindu-te cu ea 
despre nedumerirea în care te afli, câtă vreme, oricum, mai 
multe ştie şi înțelege decât alții sau decât altele? Totdeauna 
ai de învățat ceva 


Dintr-o oală, 
Dintr-o cizmă goală 
Şi-o vorbă cu rost 
De la unul prost. 


Amintiţi-vă că Alexandru cel Mare, după ce biruise pe 
regele Darius, la Arabela, fiind de față toţi satrapii lui, n-a 
voit să asculte sfatul unuia, care ceruse să-i vorbească; iar 
după aceea nespus de rău i-a părut, dar zadarnic. 
Cuprinzând țara  Perşilor şi afându-se departe de 
Macedonia, regatul pe care îl moştenise, ar fi dorit să 
găsească un mijloc, prin care să primească veşti de-acasă; 
nu era uşor, atât din pricina drumului lung, cât şi a apelor, 
a munților şi a pustiurilor, pe care călătorul trebuia să le 
străbată. Pe când se frământa astfel, tulburat de acele 
gânduri şi griji însemnate - căci în lipsa lui se putea 
înstăpâni un alt rege dintr-un alt neam, fără ca el să prindă 


de veste şi să se apere - iată că s-a înfățişat înaintea lui un 
om din Sidon, un negustor cu ştiinţă de carte şi chibzuit, 
dar cam ponosit şi nu prea arătos la chip, spunând că a 
găsit mijlocul şi calea, prin care vestea despre biruința lui 
Alexandru să ajungă în Macedonia şi Egipt, în trei zile. 
Regele a socotit această făgăduială atât de îndrăzneață şi 
lipsită de temei, încât nici nu l-a lăsat pe negustor să 
vorbească, dându-i poruncă să plece. Ce-ar fi pierdut, dacă 
l-ar fi ascultat, şi ascultându-l ar fi aflat ce născocise 
negustorul? Ce pagubă ar fi avut şi ce primejdie l-ar fi 
amenințat, dacă ar fi stat să cunoască mijlocul pe care acela 
spunea că l-a găsit? Natura l-a înzestrat pe om cu urechi 
mereu deschise, cărora nu le-a pus dinainte perdele, cum 
le-a pus ochilor, şi nici nu i le-a ascuns, cum a ascuns 
limba şi alte părţi ale trupului. De ce? Pentru ca necontenit 
să fie în măsură de a auzi şi a cunoaşte ceea ce se petrece în 
jurul lui, fiind auzul dintre simţuri cel care ne serveşte cu 
mai multă credință. Mă întorc şi zic: poate că omul acela era 
un trimis al cerului, aşa cum fusese Rafael, care l-a vestit pe 
Tobie. Cu prea multă uşurătate l-a izgonit şi mult s-a căit 
după aceea. 

— Frumos ai grăit, a răspuns Epistemon, dar eu unul 
nicicând nu mă voi îndupleca să cer sfat şi îndrumare de la 
o femeie, şi mai ales de la una trăitoare în acele locuri 
deocheate. 

— Eu, dimpotrivă, a spus Panurge, bucuros cer sfatul 
femeilor, cu deosebire al celor bătrâne. De câte ori le-am 
ascultat, am avut un scaun minunat. 

Eu nu spun că n-ar fi curate, ci sunt, ca Junona, 
preacurate; nu sunt neveste nevestitoare, ci 
bineprevestitoare, cu îndemnuri bune şi folositoare. Martor 
îmi sunt Pitagora, Socrate, Empedocle şi meşterul nostru 
Ortuinus. Nu găsesc destule cuvinte de laudă pentru vechea 
datină a germanilor, care prețuiau ca pe un altar şi primeau 


cu cinste mare povața bătrânelor; după sfaturile şi 
îndrumările lor bine primite, numai folos şi belşug culegeau. 
Aşa au fost, pe vremea lui Vespasian, bătrâna Aurinia şi 
buna maică Veleda. Vă rog să mă credeți, că femeile bătrâne 
sunt pline de însuşiri prearăcitoare, vreau să spun 
prorocitoare. Să mergem! Dumnezeu să ne aibă în paza lui. 
Rămas bun, frate Ioane, şi să ai grijă de nădragii mei. 

— Bine, s-a înduplecat Epistemon, te voi însoți, dar te 
vestesc că dacă baba umblă cu vrăji şi cu descântece, acolo 
te las şi n-ai să mă mai vezi! 


CAPITOLUL XVII 


Cum i-a vorbit Panurge ghicitoarei din 
Panzust 


Au umblat cei doi, cale de trei zile. A treia zi, pe coasta 
unui munte, la poalele unei păduri mari de castani, au zărit 
înaintea lor casa ghicitoarei. Era o colibă prăpădită, cu 
pereții afumaţi, gospodărie săracă. Au pătruns înăuntru fără 
greutate. 

— Ei, drăcia dracului! a strigat Epistemon. Marele filosof 
al întunecimilor, Heraclit, intrând o dată într-o asemenea 
cocioabă, n-a pregetat a spune învățăceilor lui, că zeii se 
simt tot atât de bine într-un bordei, ca şi în oricare palat al 
plăcerilor şi al desfătării. Aşa trebuie să fi arătat la față 
coliba în care faimoasa Hecala l-a primit cu bucurie pe 
tânărul Teseu; la fel aceea a lui Hireus ori Eunopion, în care 
unii ca Jupiter, Neptun şi Mercur au binevoit să intre, 
cerând de mâncare şi adăpost pentru noapte; iar când a fost 
să plătească, drept mulțumire l-au făurit pe Orion. 

Într-un colț după sobă au văzut-o pe babă. 

— E o sibilă adevărată, aşa cum a zugrăvit-o Homer, a 
spus Epistemon. 


Bătrâna era puţintică la trup, înfăşurată în zdrenţe şi 
topită de nemâncare: ştirbă, cocoşată, urduroasă, mucoasă, 
rebegită. Păzea o ciorbă de varză verde, în care pusese la 
fiert şoricul unui crâmpei de slănină râncedă, un os cu 
măduvă şi câteva fărâme de carne. 

— Ne-am ars! a spus Epistemon. Am nimerit-o rău, nu ne 
vom alege cu nicio profeție. N-am adus cu noi creanga de 
aur a lui Virgiliu! 

— Am avut grijă, a răspuns Panurge. O port în tolba mea, 
într-o vergea de aur greu, împreună cu câțiva galbeni veseli 
şi lucitori. 

Panurge s-a ploconit în fața babei şi i-a pus dinainte şase 
limbi afumate de vițel, o oală de unt cu cuşcuş, un ulcior cu 
vin şi o fudulie de berbec, plină cu bani de aur noi. Făcând 
încă o plecăciune, i-a vârât în degetul mijlociu un inel de 
aur, în care era încrustată o piatră de mare preț. Apoi în 
puţine cuvinte i-a arătat pricina pentru care venise, rugând- 
o să-i spună sfatul şi prezicerile ei despre soarta însurătorii 
pe care o plănuia. 

Baba a rămas o bucată de vreme cufundată în tăcere, 
adânc cugetând şi din cei trei dinți ai ei mestecând; după 
care, a luat în mână trei fusuri vechi; le-a sucit şi le-a 
răsucit între degete, în felurite feluri; pe urmă le-a încercat 
vârfurile: pe cel mai ascuţit l-a păstrat, iar pe celelalte două 
le-a aruncat sub o piuă cu mei. Trecând la vârtelniță, a 
învârtit-o de nouă ori; a noua oară a privit cu luare-aminte 
mişcarea spițelor, aşteptând în linişte să se oprească roata. 

Şi-a scos din picioare unul din galențţi, şi-a pus şorțul în 
cap, ca popii patrafirul când slujesc leturghia, şi şi-a legat 
sub bărbie o basma vărgată. Astfel îmbrobodită a tras o 
duşcă din ulciorul pe care i-l adusese Panurge, a scos trei 
bani de aur din fudulia de berbec şi i-a pus în trei coji de 
nucă, pe care le-a înşirat pe fundul unei oale cu fulgi. A tras 
de trei ori cu mătura prin odaie, a aruncat în foc jumătate 


dintr-un fir de iarbă-neagră şi o ramură întreagă de dafin 
uscat, privind în tăcere cum ard. Ardeau fără să pârâie şi 
fără să trosnească. Baba a scos un țipăt înfricoşat şi a 
început să mormăie între dinți un cântec într-un grai 
barbar, cu sunete atât de ciudate, încât Panurge i-a spus lui 
Epistemon: 

— Fereşte-mă, Doamne! Vezi-mă cum tremur, mi-e teamă 
că m-a vrăjit; vorbeşte într-o limbă păgână! Uită-te, parcă a 
crescut cu patru palme, când şi-a pus şorțul în cap. De ce-o 
fi tremurând aşa din buze? Scutură din umeri şi mestecă 
din fălci, ca o maimuţă când mănâncă nuci. Urechile îmi 
vâjâie, îmi pare că aud strigătele Proserpinei... Vin diavolii 
peste noi! Ah, ce urâte dobitoace! Să fugim! Sfinte 
Dumnezeule, mor de frică! Nu-mi plac dracii. Au obiceiul să 
facă glume proaste. Să fugim! Rămâi sănătoasă, coană 
mare, mulțumesc foarte mult pentru bunătatea dumitale. 
Nu mă mai însor, mi-am mutat gândul. 

Se pregătea să părăsească bordeiul, dar baba i-a luat-o 
înainte şi, ţinând fusul în mână, s-a îndreptat spre un petic 
de grădină din spatele casei. Era acolo un sicomor bătrân, 
pe care l-a scuturat de trei ori. A cules, din frunzele care 
cădeau, opt, şi a scris pe ele cu vârfui fusului câteva rânduri 
scurte, apoi le-a lăsat să le poarte vântul, spunând: 

— Du-te şi le culege, dacă vrei. Găseşte-le, dacă poți. 
Soarta însurătorii tale e scrisă pe fața lor. 

Spunând aceste vorbe, s-a întors în coliba ei şi, ajungând 
în pragul uşii, şi-a ridicat fustele şi cămaşa până la 
subsuori, arătându-şi dosul. Panurge, văzând-o, i-a spus lui 
Epistemon: 

— Ptiu, drace! Uite ghiocul ghicitoarei! 

Dar baba a închis repede uşa în urma ei şi s-a făcut 
nevăzută. 

Cei doi au alergat după frunze să le prindă, adunându-le 
de pe jos cu destulă anevointă, căci vântul le risipise prin 


stufişurile din vale. Le-au înşirat una lângă alta şi au găsit 
această profeție, în opt stihuri: 


Te va scutura 

Ca pe boabe pline; 
Va rămâne grea, 
Însă nu cu tine. 

O să ţi se-ascundă, 
Pupându-te-n bot, 
Şi-o să mi te tundă, 
Însă nu de tot. 


CAPITOLUL XVIII 


Cum au tălmăcit Pantagruel şi Panurge 
în chip felurit stihurile ghicitoarei 


După ce au adunat frunzele de pe jos, Epistemon şi 
Panurge s-au întors la curţile lui Pantagruel, pe jumătate 
bucuroşi, pe jumătate supăraţi. Bucuroşi de întoarcere şi 
supăraţi din pricina drumului înglodat, plin de pietre şi 
părăsit. Povestindu-i lui Pantagruel cele pățite şi vorbindu-i 
despre purtarea ciudată a babei, i-au pus dinainte frunzele 
de sicomor, pe care cu trăsături subțiri erau scrise stihurile. 
Pantagruel le-a citit şi i-a spus lui Panurge, oftând: 

— Soarta ți s-a lămurit. Prevestirea ghicitoarei din 
Panzust întăreşte întru totul ceea ce au spus deopotrivă 
hexametrii lui Virgiliu şi visul pe care l-ai avut. Nevastă-ta 
necinste îți va purta; te va înşela şi se va da altuia, cu care 
va rămâne grea; îți va fura o parte din avut, te va bate şi-ţi 
va frânge oasele. 

— Te pricepi în tălmăcirea profeţiilor, cum ştie să citească 
mâţa în calendar, a spus Panurge. Te rog să mă ierți că ţi-o 
spun, dar prea rău m-ai supărat. Adevărul-adevărat e altul. 
lată înțelesul acelor cuvinte. Baba zice aşa: După cum nu 


ajungi la boabe dacă nu scuturi păstăile, tot astfel bărbăția 
şi vrednicia mea nu vor ieşi la lumină decât însurându-mă. 
De câte ori nu te-am auzit spunând, că pe om numai când îl 
pui la treabă îl cunoşti, şi numai îndeplinirea unei slujbe 
scoate la iveală ce-i în burta lui, arătându-ţi cât prețuieşte. 
Altminteri însuşirile lui rămân nevăzute ca, în păstaia lor, 
boabele pline. Acesta e tâlcul celor două stihuri dintâi. 
Celelalte două spun, că femeia mea va rămâne grea 
(dăruindu-mi cea mai mare fericire în căsnicie), dar nu cu 
mine. Ei, Doamne iartă-mă, mai lămurit nici nu se poate! Va 
rămâne grea cu un copilaş dolofan, pe care îl va naşte spre 
bucuria mea. Mititelul de el, mi-e drag de pe acum! N-o să 
fie supărare ori necaz, care să nu-mi treacă văzându-l cum 
zburdă şi auzindu-l cum gungureşte în graiul lui copilăresc! 
Binecuvântată să fie baba! Am să-i fac o leafă bună la 
Salmigondin, nu întâmplătoare ca a diacilor nepricopsiţi, ci 
statornică şi aşezată, ca a doftorilor mari şi a dascălilor 
învățați. Cum adică? Aţi vrea ca nevastă-mea să mă poarte 
pe mine însumi în pântecele ei? Să mă zămislească şi să-mi 
dea naştere ca unui al doilea Bachus? Acela da, a venit pe 
lume de două ori, născut şi renăscut, ca Hipolit şi Proteu; o 
dată de Tetis şi a doua oară de mama filosofului Apolo. (Aşa 
au fost cele două Palicii de lângă apa Simethosuhii din 
Sicilia.) Nevasta lui Bachus l-a purtat în pântece pe soțul ei, 
reînnoind vechea  palintochie!%6 a  megarienilor şi 
palingeneza!+ lui Democrit. E o erezie! Nici nu vreau să aud 
vorbindu-se despre ea! A treia pereche de stihuri zice: Ţi se 
va ascunde, pupându-te în bot. Dumneavoastră le tălmăciți 
aşa, că mă va prinde în mrejele dragostei spre a mă fura. 
Mie vorbele îmi plac, dar în alt înțeles. Poate că prietenia pe 


146 Palintochia în sensul de „recuperare de interese, de doblndă” (grec). 


147 Palingenetă — renaştere (grec). 


care mi-o purtați vă face să vedeţi lucrurile de-a-ndoaselea, 
uitând că iubirea adevărată, cum spun scriitorii, nu-i lipsită 
de teamă şi de ascunzişuri. Voi înşivă (precum socot) când 
vorbiți despre furtişag, s-ar cuveni să vă gândiţi ca poeţii 
latini şi cei mai vechi, la dulcele frupt al dragostei, care în 
taină şi pe furiş se culege, după cum Venus însăşi doreşte. 
Mai staţi să întrebaţi pentru ce? Fiindcă trebşoara aceea, 
săvârşită pe negândite, hoțeşte, între două uşi, sub o scară, 
după o perdea sau pe un butuc răsturnat, mai multă 
plăcere îi face zeiței din Cipru, decât în văzul lumii la lumina 
zilei, sub un polog străveziu, între perdele aurite, cu burta 
plină şi cu răgazuri îndelungi, vânturând un evantaliu de 
mătase sau gonind muştele cu un pămătuf de pene, pe când 
iubita se scobeşte în dinți cu un pai smuls din saltea. Aţi 
vrea să mai spuneți, că mă va fura pupându-mă în bot, cum 
sorbi stridiile, sau cum femeile din Cilicia (după spusa lui 
Dioscorid) culeg semințele de rodie? Mare greşeală! Cine 
fură, nu pupă! Înhaţă! Pune mâna, nu umblă cu dulcețuri! 
Stihurile din urmă spun că nevastă-mea mă va tunde, dar 
nu chiar de tot. Ce grijă drăgălaşă pentru chica mea! 
Dumneavoastră tălmăciți aşa, că mă va bate şi mă va lăsa 
ca şi mort. Vorbe în vânt! Rogu-vă să vă înălțați cu gândul 
mai presus de cele pământeşti şi să chibzuiți mai bine 
asupra marilor taine ale firii. 

Singuri cădeţi în greşeală şi voi înşivă vă osândiţi, 
răstălmăcind în chip vinovat prevestirile ghicitoarei 
înzestrate cu sfântul duh chiar dacă (să zicem) nevastă-mea, 
după îndemnul diavolului, ar vrea să-mi joace un renghi şi 
să mă facă de râs, punându-mi coarne, furându-mă şi 
încercând să mă bată nu-şi va putea îndeplini gândul şi nu 
va merge până la capăt: adică nu mă va tunde de tot, ci 
numai cât trebuie, ca să-mi stea bine. Mă întemeiez pe cele 
ce mi-a spus o dată fratele Artus, zis Curdefier, într-o luni 
de dimineaţă, pe când mâncam împreună dintr-o strachină 


cu perişoare. Ploua, dacă mi-aduc bine aminte. Dumnezeu 
să-l ţie. Cică la începutul lumii, sau nu multă vreme după 
aceea, femeile, ca să se răzbune pe bărbaţii lor, au uneltit 
între ele să-i jupoaie de vii, începând cu ceea ce le plăcea 
mai mult. O, biată slăbiciune femeiască! Dar, de şase mii de 
ani încoace, n-au izbutit decât să întoarcă pe dos un te-miri- 
ce de tot hazul! Aşa înțeleg eu profeția, că nevastă-mea nu 
mă va tunde de tot. Mă învoiesc, măria-ta, cu plăcere! 

— Dar de ce nu spui, i-a tăiat vorba Epistemon, că baba, 
văzând cum arde lemnul în foc fără să trosnească, a țipat o 
dată cu glas înspăimântat? Ştii prea bine, că acesta e un 
semn de rea prevestire şi de mari nenorociri, cum arată 
Properțiu, Tibul, Eustațiu şi atâția alții. 

— Alți măgari mai ştii? Nişte dezmetici ca toți poeții şi 
nişte zănatici ca toți filosofii; cu mintea plină de aiureli, ca şi 
poezia şi filosofia lor. 


CAPITOLUL XIX 


Cum l-a îndemnat Pantagruel pe Panurge 
să ceară sfatul unui mut 


Pantagruel a tăcut câtva timp, cufundat într-o adâncă 
gândire, apoi i-a spus lui Panurge: 

— Ai căzut în ispita duhului celui rău, dar ascultă. Am 
citit că în vremile de demult, prevestirile cele mai drepte şi 
mai adevărate nu se scriau şi nici prin viu grai nu se 
rosteau. Se înşelau de multe ori chiar aceia care păreau a fi 
mai pătrunzători şi mai isteți: greşeau, fie din pricina 
cuvintelor nelămurite şi cu două înţelesuri, fie din pricina 
unor răspunsuri prea scurte. Oracolul cel mai adevărat şi 
mai drept era socotit cel arătat prin semne. Aşa credea şi 
Heraclit. Aşa profețea Jupiter din Amon şi Apolo printre 
asirieni. 


Aceştia şi-l închipuiau cu o barbă lungă, înveşmântat ca 
un bătrân împovărat de ani, iar nu gol, tânăr şi fără barbă, 
ca grecii. Să folosim deci acest mijloc şi să cerem prin semne 
sfatul unui mut. 

— Mă învoiesc, a răspuns Panurge. 

— Dar, a vorbit mai departe Pantagruel, acel mut va 
trebui să fie şi surd din naştere, căci mutul cel mai nestricat 
la suflet e acela care nici n-a auzit vreodată. 

— Cum vine asta? a întrebat Panurge. Dacă e adevărat, că 
omul nu începe a vorbi până nu aude vorbind pe altul, te-aş 
pofti să te gândeşti la o presupunere foarte încurcată. Dar s- 
o lăsăm baltă. Nu ştii ce-a scris Herodot despre cei doi copii 
închişi într-o cuşcă la porunca lui Psametic, regele 
Egiptului, şi crescuți în cea mai desăvârşită tăcere? După o 
trecere de vreme, ei au rostit cuvântul becus, ceea ce în 
limba frigiană înseamnă „pâine”. 

— Nimic nu-i adevărat din toate acestea. E o greşeală a 
spune că graiul ne-a fost dat din fire. Vorbirea s-a născut 
din voința şi buna înțelegere a popoarelor. Glasurile, cum le 
numesc  dialecticienii, nu spun nimic de la sine, fără 
cuvintele în care se înveşmântă gândirea. Nu fac o asemenea 
susținere fără temei. Bartolo povesteşte că pe vremea lui 
trăia la Euguba un oarecare messer Nello Gabrielis, care 
întâmplător asurzise. Totuşi, după mişcarea buzelor şi prin 
semne se înțelegea cu orice italian care-i vorbea. Am mai 
citit în scrisoarea unui cronicar învățat, că Tiridat, regele 
Armeniei, a venit la Roma pe timpul lui Neron. Acesta l-a 
primit cu mare alai şi cu strălucite serbări, pentru a-i 
câştiga prietenia statornică față de Senatul şi poporul 
roman. Toate frumuseţile şi minunățţiile oraşului i-au fost 
arătate şi despre toate a primit lămuriri. La plecare, 
împăratul l-a încărcat cu daruri de mare preț, iar pe 
deasupra l-a rugat să-şi aleagă ce i-a plăcut mai mult din 
ce-a văzut, făgăduindu-i să-i dea orice îi va cere. Regele i-a 


cerut un măscărici pe care îl văzuse la teatru. Nu înțelesese 
niciun cuvânt din ce spunea, dar pricepuse tot, numai din 
semnele şi strigătele lui. Zicea Tiridat că, având sub 
stăpânirea sa neamuri cu graiuri deosebite, era nevoit să se 
folosească de tălmaci pentru a le asculta şi a le răspunde. 
Măscăriciul însă putea să-i înlocuiască pe toți, căci se 
pricepea atât de bine să-şi arate gândurile prin semne, încât 
parcă degetele lui vorbeau! Totuşi, eu aş zice să alegi un 
surd din naştere, ca semnele şi mişcările mâinilor lui să fie 
nemeşteşugite şi fireşti, iar nu ticluite, potrivite dinadins 
sau prefăcute. Mai rămâne să hotărăşti, dacă vrei să ceri 
sfatul unui bărbat sau al unei femei. 

— Aş alege bucuros o femeie, dar mă tem de două lucruri. 
Mai întâi că femeile, orice ar vedea şi orice ar gândi, se duc 
numaidecât cu închipuirea spre sfintele porți ale cetăţii 
Ithyfalusului. Orice semne şi mişcări ale mâinilor ai face, ele 
cred că e vorba despre o poftire a dulcii împreunări. 
Tălmăcindu-le pe toate în graiul dragostei, o femeie prea 
lesne ne-ar putea duce în greşeală. Aminteşte-ţi ce s-a 
întâmplat la Roma, în al două sute şaizecilea an de la 
întemeierea ei. Un tânăr patrician a întâlnit pe muntele 
Celion, o matroană cu numele Verona, surdă şi mută din 
naştere. Necunoscând beteşugul de care suferea, a întrebat- 
o dacă n-a întâlnit pe drum oarecare senatori? Matroana, 
neauzind ce-i spunea, şi-a închipuit că-i cere ceea ce, de 
obicei, un tânăr doreşte de la o femeie. Tot prin semne (care 
în dragoste sunt mai grăitoare şi mai ispititoare decât 
vorbele) l-a poftit la ea acasă, unde i-a dat a înţelege, tot pe 
muteşte, cât de mult îi plăcea să vorbească fără cuvinte. În 
al doilea rând, fiindcă femeile nici nu se mai ostenesc să 
răspundă la semnele pe care li le facem, ci numaidecât se 
lasă pe spate, voind să ne arate astfel, cât sunt de grăbite să 
ne fie pe plac. Şi chiar dacă dau întrebărilor noastre un 
răspuns prin alte semne, acestea sunt atât de deşucheate şi 


de deşănțate, încât ne dau a înțelege că tot la dragoste le 
duce gândul. i-aduci aminte de sora Bucădulce de la 
mănăstirea Brignole, care, rămânând grea cu tânărul 
egumen don Roydimet şi ajungând ca starea ei să fie ştiută, 
a fost chemată de maica-stareță şi mustrată pentru 
nelegiuirea ce  săvârşise. Păcătoasa s-a  dezvinovăţit, 
spunând că n-a fost cu învoirea ei, ci fratele Roydimet a 
luat-o prin silnicie. Stareţa a întrebat-o: — „Nemernico, de ce 
n-ai strigat? Ţi-am fi sărit în ajutor”. Sora a răspuns că n-a 
îndrăznit să tulbure liniştea dormitorului, unde maicile n- 
aveau voie să vorbească. — „De ce n-ai făcut un semn măcar, 
vecinelor tale de pat? a întrebat-o stareța. — „Le-am făcut 
semn cu dosul, cât am putut, dar niciuna n-a venit să mă 
scape!” a răspuns sora. — „Şi de ce n-ai venit îndată după 
aceea să mi te plângi, arătând purtarea ticăloasă a 
siluitorului? Eu, în locul tău, aşa aş fi făcut ca să-mi 
dovedesc nevinovăția”. Bucădulce a răspuns: - „Fiindcă, 
temându-mă că voi rămâne în păcat cu blestemul cerului 
asupră-mi şi voi muri pe loc nedezlegată, m-am spovedit 
părintelui Roydimet, când da să plece. Iar părintele, m-a pus 
să jur întru iertarea păcatului, că nu voi vorbi niciodată 
despre cele întâmplate. Păcatul meu ar fi fost neasemănat 
mai mare, dacă aş fi nesocotit taina spovedaniei. Dumnezeu 
şi îngerii nu m-ar fi iertat. Flăcările cerului ar fi mistuit 
mănăstirea şi noi toate ne-am fi prăbuşit în adâncul 
genunei, cu Dathan şi Abiron.” 

— Acestea nu sunt lucruri de râs, a spus Pantagruel. Ştiu 
bine, că orice călugăr mai amarnic se teme să nu calce 
poruncile lui Dumnezeu, decât rânduielile mănăstirii. 
Aşadar, te sfătuiesc să alegi un bărbat: pe Nasdecapră, care 
mi se pare potrivit, fiind surd şi mut din naştere. 


CAPITOLUL XX 


Cum i-a răspuns Nasdecapră lui Panurge, 
prin semne 


Au trimis, aşadar, după Nasdecapră, care a sosit a doua 
zi. Panurge l-a întâmpinat cu un vițel gras, o jumătate de 
porc, două butoaie de vin, un car de grâu şi treizeci de şfanți 
mărunțiş. Apoi l-a dus înaintea lui Pantagruel, fiind de față 
toţi slujitorii acestuia. 

Panurge i-a făcut surdomutului următorul semn: 

A căscat o dată prelung şi, căscând, a făcut cu degetul cel 
mare al mâinii drepte la gură forma literii care se cheamă în 
greceşte Tau; aceasta de mai multe ori. Apoi a ridicat 
privirea spre cer şi a început să învârtească ochii, ca o capră 
când o apucă durerile facerii. Tuşea şi răsufla adânc. A 
arătat că-i lipsesc nădragii, a băgat mâna pe sub cămaşă şi 
s-a plesnit peste coapse, după care a pus genunchiul stâng 
la pământ şi a rămas cu braţele încrucişate peste piept. 

Nasdecapră l-a privit cu luare-aminte, a ridicat mâna 
stângă cu degetele strânse pumn, lăsând afară degetul cel 
mare şi arătătorul, apoi a culcat încet o unghie peste 
cealaltă. 

Pantagruel a tălmăcit astfel: 

— Am înțeles. Semnul pe care l-a făcut înseamnă 
căsătorie şi numărul treizeci după tabla lui Pitagora. Te vei 
însura. 

Întorcându-se către Nasdecapră, Panurge i-a spus: 

— Iubitul meu temnicer, mâna mea cea dreaptă, zbirule, 
îți mulțumesc! 

Nasdecapră a ridicat din nou în sus mâna stângă, cu 
palma întinsă, răsfirând degetele cât putea mai mult. 
Pantagruel a spus: 

— Vrea să arate şi mai lămurit că te vei însura. Acesta e 
înțelesul numărului cinci. Nu numai că te vei logodi şi te vei 
cununa, dar vei trăi cu femeia ta înainte de nuntă. Pitagora 


spune că numărul 5 însemnează căsătorie, cununie şi 
împerechere săvârşită, fiind alcătuit din 3 care e număr- 
prim nepereche şi din 2, care e număr-prim pereche, cum 
sunt femeia şi bărbatul împreunaţi unul cu altul. În Roma 
de altădată se aprindeau de ziua nunții cinci lumânări de 
ceară, şi nu era îngăduit a aprinde mai multe, oricât de 
bogat ar fi fost neamul celor căsătoriţi. În vremile mai vechi, 
păgânii chemau asupra celor care se însoțeau ocrotirea a 
cinci zei sau a unui zeu cu cinci întruchipări deosebite: pe 
Jupiter, tatăl, pe Junona, ocrotitoarea nunțţilor, pe Venus 
cea frumoasă, pe Pytho, zeița vorbirii alese şi pe Diana, 
pentru uşurarea durerilor facerii. 

— Ce băiat de ispravă e Nasdecapră al meu, a spus 
Panurge. Am să-i dăruiesc o moşie lângă Cinais şi o moară 
de vânt la Mirebalais. 

Mutul s-a întors spre stânga şi a strănutat o dată cu atâta 
putere, încât tot trupul i s-a cutremurat. 

— Ei drăcia dracului! a strigat Pantagruel. Asta ce mai 
vrea să zică? E semn rău! Nefericit vei fi în căsnicie! 
Strănutul (cum ne arată Terpsion) e unul din demonii lui 
Socrate. Dacă strănuți spre dreapta, se cheamă că vei izbuti 
în cele hotărâte, iar ceea ce vei întreprinde, cu bine vei 
începe şi vei duce la bun sfârşit. Dacă strănuţi spre stânga, 
va fi dimpotrivă. 

— De ce alegi totdeauna fața cea rea a lucrurilor? a spus 
Panurge. Le vezi pe toate de-a-ndoaselea, ca Davus. Eu unul 
nu mă las amăgit şi nu cred nicio iotă din acea scriere 
învechită a prea puţin cititului Terpsion. 

— Cu toate acestea, undeva în Cartea a doua Despre Zei, 
Cicero spune la fel, a răspuns Pantagruel. 

Panurge s-a întors spre Nasdecapră şi i-a făcut acest 
semn: Şi-a întors pe dos amândouă pleoapele, a început să 
mestece din fălci la stânga şi la dreapta, scoțând limba afară 
pe jumătate. Apoi, deschizând palma mâinii stângi, cu 


degetul mijlociu în palmă, a aşezat-o la despicătura 
nădragilor; iar mâna dreaptă strânsă pumn, cu degetul cel 
mare în afară, a trecut-o pe subsuoară, până deasupra 
bucilor, pe locul căruia arabii îi spun al katim!48. A făcut 
această mişcare de nouă ori. A noua oară şi-a îndreptat 
pleoapele, a contenit cu mestecatul fălcilor, a băgat limba în 
gură şi, uitându-se cruciş spre Nasdecapră, a început să 
bată din buze ca maimuţele sau ca iepurii când mănâncă 
ovăz înspicat. 

Nasdecapră, la rândul lui, a ridicat palma dreaptă 
deschisă, a vârât degetul cel mare, pe jumătate, între 
degetul mijlociu şi arătător, a întins degetul cel mic şi 
arătătorul ca pe două coarne şi le-a proptit pe buricul lui 
Panurge, mişcând necontenit degetul cel mare. Şi-a plimbat 
mâna, rând pe rând, peste pântecele, pieptul şi grumazul lui 
Panurge, apoi pe sub bărbie. I-a băgat degetul cel mare în 
sură, i-a frecat cu el nasul şi trecând spre frunte l-a 
împuns, ca şi cum ar fi voit să-i scoată ochii. Panurge s-a 
supărat şi a încercat să-l dea la o parte, îmbrâncindu-l. Dar 
mutul şi-a văzut de treabă, pipăind cu degetul ochii, fruntea 
şi moțul scufiei lui Panurge. Panurge a strigat: 

— Ei, nebunule, dă-mi pace, că te snopesc! Dacă mă mai 
necăjeşti mult, o să-ți mut fălcile, mutule! 

— Degeaba te răsteşti la el, trandafirule, că e surd, a spus 
fratele loan. Fă-i semn cu o ploaie de pumni în spinare. 

— Ce naiba vrea să spună meşterul Aliboron? Mi-a 
învinețit ochiul, lua-l-ar mama dracului! O să-i dau o porție 
de scatoalce cu umplutură de ghionţi, să se sature! 

Apoi i-a întors spatele, trimițându-i în semn de rămas bun 
câteva pârțuri. Mutul văzând pe Panurge că vrea să plece, l- 
a oprit în loc şi i-a făcut semnul acesta: 


148 Al katim - sacrul. 


A lăsat brațul drept cât a putut mai jos, până aproape de 
genunchi şi a închis pumnul, băgând degetul cel mare între 
degetul arătător şi cel mijlociu. Şi-a frecat cotul drept cu 
mâna stângă şi tot frecându-l a ridicat mâna până peste cot; 
apoi a lăsat-o în jos şi iar a ridicat-o de mai multe ori, până 
când i-a pus-o lui Panurge sub ochi. 

Panurge, ieşindu-şi din fire, s-a repezit cu pumnii asupra 
mutului, dar dând cu ochii de Pantagruel, s-a oprit. 
Pantagruel a spus: 

— Dacă numai aceste semne te-au supărat, ce vei face 
atunci când prezicerea lor se va îndeplini? Adevărul iese 
totdeauna la iveală, ca untdelemnul deasupra apei. Mutul 
arată şi spune, că te vei însura, vei fi înşelat, bătut şi jefuit. 

— De însurat mă voi însura. Atât. Celelalte sunt nişte 
născociri, pe care nici nu vreau să le iau în seamă. Fă-mi, 
rogu-te, plăcerea şi crede că n-a fost nicicând om pe lume, 
care să aibă la cai şi la femei mai mult noroc decât mi-a fost 


hărăzit mie. 
CAPITOLUL XXI 


Cum a cerut Panurge sfatul unui bătrân 
cântăreț francez, numit Rimanogrobis 


— Nu mi-am închipuit niciodată să am de-a face cu un om 
atât de încăpățânat, a spus Pantagruel. Nu vrei cu niciun 
preț să ieşi dintr-ale tale. Şi totuşi, ca să te lămureşti 
cumsecade, va trebui să baţi la toate porțile. Iată ce socotesc 
eu că e bine să faci. Ştii că lebăda, care e pasărea sfântă a 
lui Apolo nu cântă decât în clipa morţii. Îndeosebi cele de pe 
apa Meandrei din Frigia (spun acestea, fiindcă Elian şi 
Alexandru Mindius ar fi văzut prin alte părți lebede care mor 
fără să cânte). Cântecul lebedei e aşadar un semn 
neîndoielnic al sfârşitului ei apropiat. Nicio lebădă nu moare 
înainte de a cânta. Aşijderea poeții (care sunt şi ei ocrotiți de 


Apolo), când simt că li se apropie clipa din urmă, au darul 
profeţiei şi pot să prevestească întâmplările viitoare. Am 
auzit de altminteri, că orice om bătrân, înainte de a-şi da 
obştescul sfârşit, presimte ce se va întâmpla după moartea 
lui. Mi-aduc aminte că Aristofan spune, în nu ştiu care din 
comediile lui, că bătrânii au darul ghicirii, ca şi Sibilele. 
Când stai pe malul mării şi priveşti departe pânzele plutind 
în zare, te rogi în gând pentru norocoasa întoarcere a 
corăbierilor şi a călătorilor care înfruntă largul; iar de îndată 
ce îi vezi apropiindu-se, le faci semn cu mâna, le spui bun 
sosit şi te bucuri că au ajuns sănătoşi acasă. Tot astfel 
îngerii, eroii şi duhurile bune (cum spune Plato) când văd pe 
om apropiindu-se de țărmul neființei, lângă limanul 
mântuirii, al liniştii şi al păcii, departe de frământările şi 
încercările pământeşti, îi spun bun-venit, îl mângâie şi îi 
vorbesc, împărtăşindu-i, cu o clipă mai curând, însuşirea lor 
de a vesti ce va să fie. N-am să-ți vorbesc despre cei vechi, 
de Isac şi de Iacob, de Patrocle şi de Ahile, de Polimnestra 
lui Agamemnon şi a Hecubei, de Rodianul pe care îl 
pomeneşte Posidonios, de Calamus, indianul lui Alexandru 
cel Mare, şi de atâţia alții; mă mulțumesc să-ți aduc aminte 
de viteazul cavaler Guillaume de Bellay, fie-iertatul senior 
din Langey, care a murit pe muntele Tarara în a zecea zi a 
lunii ianuarie a anului 1543. Cu două-trei ceasuri înainte de 
a se sfârşi, ne-a prezis în cuvinte bărbăteşti, cu înțeles 
limpede şi în deplină linişte, cele ce ne aşteptau în viitor, şi 
de-atunci s-au întâmplat, după cum e adevărat că în clipa 
aceea profeţiile lui nu ni se păreau nici ciudate, nici 
înfricoşătoare, fiindcă niciun semn prevestitor de rău nu 
întrezăream. Aici, aproape de noi, lângă Villaumere, trăieşte 
un om în vârstă şi poet, numit Rimanogrobis, care a luat de 
nevastă pe Guramare, mama frumoasei Bazilica. Am auzit 
că s-ar afla în ultimele ceasuri ale vieţii lui. Să mergem la 


dânsul şi să-i ascultăm cântecul. Poate că vei afla de la el 
ceea ce te frământă, iar prin gura lui, Apolo te va lumina. 

— Primesc, a spus Panurge. Să ne grăbim, Epistemon, ca 
nu cumva moartea să ajungă înaintea noastră. Vii cu noi, 
frate Ioane? 

— Viu, de hatârul tău, porumbelule, a răspuns fratele 
loan, că-mi eşti drag ca lumina ochilor! 

Au pornit la drum fără zăbavă şi ajungând la casa 
poetului, l-au aflat pe bunul moşneag trăgând să moară, dar 
vesel, cu chipul senin şi cu lumină în priviri. 

Panurge, dându-i bineţe, i-a pus în degetul mijlociu de la 
mâna stângă un inel de aur cu un safir mare turcesc, apoi, 
cum obişnuia Socrate, i-a dăruit un cocoş alb de toată 
frumusețea, care a sărit pe pat şi bătând din aripi a început 
să cânte cu tot glasul. Panurge l-a rugat pe bătrânul poet 
să-l asculte şi să-i spună ce gândeşte despre gândurile lui 
de însurătoare. 

Rimanogrobis a cerut hârtie, cerneală şi condei, care i-au 
fost aduse fără întârziere. Apoi a scris cele ce urmează: 


Însoară-te, nu te-nsura; 
Dacă te-nsori, n-ai să greşeşti. 
Neînsurat, tot bine eşti. 

Să hotărăşti după noroc, 
Mergi înainte, stai pe loc, 
Aşteaptă dacă te grăbeşti, 
Însoară-te, nu te-n... 

În post mănâncă de opt ori, 
Ia şi desfă ce-ai început, 
Fă iar la loc ce-ai desfăcut, 
Fii sănătos, trăieşte, mori... 


însoară-te, nu te-n... 


Le-a dat aceste stihuri şi le-a spus: 


— Mergeţi cu bine, copii. Atotputernicul să vă aibă în paza 
lui şi să nu-mi mai bateți capul cu niciun fel de întrebări. 
Astăzi, în cea din urmă zi a lunii mai şi a vieții mele, am dat 
afară din casă, cu mare trudă şi osteneală, o puzderie de 
jivine supărătoare, scârnave şi împuţite, negre, vărgate, 
roşcate, albe, cenuşii şi pestrițe, care nu mă lăsau să mor în 
pace, şi, cu înțepături de muscă, împunsături de scorpie şi 
bâzâit de bondari îmi tulburau gândurile senine cu care 
râzând mă desfătam, simțind şi prețuind marea fericire pe 
care bunul Dumnezeu o dăruieşte pe cealaltă lume aleşilor 
şi credincioşilor lui, acum şi pururea şi-n veacul veacurilor, 
amin! Feriți-vă din calea lor şi să nu vă asemănați cu ele; nu 
mă mai plictisiți şi dați-mi, vă rog, pace... 


CAPITOLUL XXII 


Cum a luat Panurge apărarea 
călugărilor-cerşetori 


Părăsind locuința lui Rimanogrobis, Panurge a spus, ca şi 
cum o mare teamă l-ar fi cuprins: 

— Doamne sfinte, îmi vine a crede că omul acesta e un 
eretic! Naiba să mă ia, de n-o fi aşa! L-aţi auzit cum clevetea 
împotriva călugărilor-cerşetori, şi cum îi vorbea de rău pe 
iacobini şi pe franciscani, cele două jumătăţi ale lumii 
creştine, a căror învârtire girognomică, ca pe două 
filopendule ale cerurilor, face să se rotească în jurul 
aceluiaşi punct homocentrical maşina matagrabolică a 
bisericii romane, de câte ori se poticneşte în vreo greşeală 
sau erezie. Ce rău au putut să-i facă sărmanii capuţini şi 
cordelieri? Nu sunt şi-altminteri destul de urgisiți, bieții de 
ei? Nu sunt afumați şi parfumați cu destule necazuri, 
amărâții mâncători de peşte? Spune după cugetul tău, frate 
Ioane: curăţitu-s-a el de păcate, şi putea-va trece în lumea 
drepţilor cu sufletul mântuit? Nici pomeneală! Moare 


blestemat, Dumnezeule mare, purtând în cârcă o mie de 
diavoli! Să se apuce el să ponegrească pe vrednicii stâlpi ai 
bisericii! Asta se cheamă cântec? Nu pot să-mi viu în fire! E 
un păcătos, care pângăreşte credința! Simt că înnebunesc! 
Uf! 

— Nu-mi pasă de călugări, nici cât negru sub unghie, a 
răspuns fratele Ioan. Bârfesc pe toată lumea, iar lumea le 
plăteşte cu aceeaşi măsură. Să le fie de bine! Ia arată ce-a 
scris. 

Panurge a citit cu luare-aminte stihurile bătrânului 
cântăreț, apoi a spus: 

— Vorbeşte într-aiurea bietul bețiv. Eu îl iert, fiindcă e cu 
un picior în groapă. Am putea să-i întocmim epitaful. I-am 
văzut răspunsul şi m-am lămurit buştean. Ascultă, 
Epistemon, băiete, tu ce-ai priceput? E un sofist, un vorbă- 
lungă şi un neştiutor. Răspunsurile lui sunt în doi peri: 
disjunctive, cum se zice. Oricum ar ieşi lucrurile, se cheamă 
că a spus adevărat... măcar pe jumătate. Ce măscărici! 
Sfântul Iago de la Bressuire din aceeaşi spiță se trăgea. 

— Marele ghicitor Tiresias, a răspuns Epistemon, îşi 
începea toate profețiile spunând: „Cele ce îți voi arăta, se vor 
întâmpla sau nu se vor întâmpla”. Aşa vorbeşte orice proroc 
chibzuit. 

— Şi cu toate acestea, Junona i-a luat vederea. 

— Da, a răspuns Epistemon, de necaz că dezlegase mai 
bine decât ea o întrebare a lui Jupiter. 

— Dar, a întors din nou vorba Panurge, ce diavol îl 
stăpâneşte pe meşterul Rimanogrobis, care fără niciun temei 
ponegreşte pe preasărmanii şi preafericiții frați iacobini, 
minoriți şi franciscani? Sunt foarte supărat din pricina 
aceasta şi trebuie să v-o spun. A păcătuit greu. Sufletul lui 
se va duce dracului! 

— Nu te înțeleg, a spus Epistemon. La rândul meu sunt 
destul de mâhnit, că pui pe seama fraților-cerşetori cele ce-a 


pomenit bunul moşneag despre jivinele negre, vărgate şi 
celelalte. După judecata mea, el a vrut să arate cu totul 
altceva. A vorbit limpede şi lămurit despre purici, ploşnițe, 
păduchi, muşte, țânțari şi alte gângănii, care sunt unele 
negre, altele roşcate, cenuşii, cafenii sau galbene, tot atât de 
neplăcute, de sâcâitoare şi de plicticoase pentru oamenii 
sănătoşi ca şi pentru cei bolnavi. Poate că o fi având 
limbrici! Poate că pătimeşte, la mâini şi la picioare, de 
muşcăturile acelor şopârle mici şi pistruiate, cărora arabii le 
spun venes meden; o boală foarte răspândită în Egipt şi pe 
țărmurile Mării Roşii. Faci rău că răstălmăceşti vorbele lui, 
nedreptățind deopotrivă pe cântăreț şi pe fraţii călugări. Se 
cuvine a da totdeauna cuvintelor înțelesul lor cel bun. 

—O să mă înveți dumneata pe mine de unde sare 
puricele! a spus Panurge. Pentru Dumnezeu, ţi-am spus că 
e eretic! Un eretic reformat, clavelat, bun de pus pe foc, să 
ardă ca un ornic!4%! Zece mii de draci îi duc mugetul, ştii 
unde? 

Drept sub scaunul găurit al Proserpinei, în haznaua 
iadului, unde îşi deşartă dumneaei clistirele, pe partea 
stângă a cazanului celui mare, la zece paşi de gheara lui 
Lucifer, lângă odaia cea neagră a lui demiurg, Păcătosul! 


CAPITOLUL XXIII 


Panurge vrea să se întoarcă înapoi la 
Rimanogrobis 


— Să ne întoarcem şi să-l mustrăm pentru a-l mântui, a 
spus mai departe Panurge. In numele Domnului- 
Dumnezeului nostru, să mergem! Pierzându-şi viața 


149 La începutul Reformei, un ceasornic construit de hughenotul Clavel 
ar fi fost ars pe rug în virtutea unei sentințe a Inchiziției. 


trupească, să nu-şi osândească şi sufletul. Întru izbăvirea 
păcatelor sale, să-l facem să-şi ceară iertare de la călugării 
în viață şi de la cei care nu mai sunt; să stăm martori ai 
pocăinţei lui, ca să nu fie, după moarte, trecut printre 
eretici, cum au făcut călugării farfadeți cu femeia judelui din 
Orleans. Pentru a-i îndemna să uite vătămarea ce li s-a 
adus, vom cere cuvioşilor părinţi de la toate mănăstirile din 
țară să slujească acatiste şi leturghii, să facă rugăciuni şi 
parastasuri, iar în ziua morții lui să-şi primească cinci porții 
de mâncare; plosca cea mare, plină cu vinul cel mai bun, să 
salte de la o treaptă a cinului la alta, şi nu numai la masa 
călugărilor şi a fraţilor laici, ci şi la aceea a preoților, a 
diaconilor, a dascălilor şi a paracliserilor. Poate că astfel se 
va îndura Dumnezeu să-l ierte! Ei, m-am întins cu vorba şi 
am început să bat câmpii. Nu mă duc! Să mă ia naiba dacă 
m-oi duce. Toată casa, Doamne iartă-mă, trebuie să-i fie 
plină de diavoli! Parcă-i văd trăgându-se de păr şi luându-se 
la bătaie, care să se înfrupte mai întâi din sufletul lui 
Rimanogrobis şi să-l ducă pe tavă lui signor Lucifer. Nu-mi 
mai bateți capul, că nu merg. Dracul să mă ia, dacă oi 
merge! De unde ştiu eu, că din greşeală, qui pro quo, diavolii, 
în loc să-l ducă pe Rimanogrobis, n-o să pună gheara pe 
bietul Panurge? Au mai vrut de câteva ori să mă înhațe, 
zicând că sunt pârlit şi plin de datorii. Daţi-vă la o parte, că 
nu mai merg! Tremură inima în mine când mă gândesc, că 
m-aş putea trezi în mijlocul cetelor de draci flămânzi, draci 
negustori de suflete, draci care stau la pândă! Lăsa-ți-mă! 
Mă prind pe ce vreți că niciun iacobin, niciun carmelit, 
niciun cordelier n-o să vină la înmormântarea lui. Foarte 
bine fac, de vreme ce după moarte nimic nu le-a lăsat. Mai 
bine să mă ia dracul, decât să-l mai văd! Dacă moare 
blestemat, cu atât mai rău pentru el. De ce-a clevetit 
împotriva cuvioşilor părinți ai bisericii? De ce i-a luat la 
goană, în ceasul când avea mai mare nevoie de ajutorul lor, 


de sfintele lor rugăciuni şi de duhovniceasca lor mustrare? 
De ce nu le-a lăsat după moarte măcar câteva fărâmituri de- 
ale gurii, o mâncărică bună, o gustare pe limbă, pentru a 
potoli cât de cât foamea acestor sărmani muritori, care n-au 
pe lume decât viața? Să meargă cine o pofti; naiba să mă ia 
dacă m-oi duce! Cum m-o vedea, pune împielițatul mâna pe 
mine! Mai vedeți de altul. Spălați putina! Frate Ioane, vrei să 
te ia pe sus o mie de draci? Fă trei lucruri, după cum îţi 
spun. Mai întâi, lasă-mi mie punga, fiindcă pe tine crucea te 
apără îndestul de farmece; s-ar putea s-o pățeşti, cum a 
păţit-o perceptorul din Coudray, unul Jean Dodin, la vadul 
Vedei, mai demult, când nişte ostaşi în trecere rupseseră 
podul. Perceptorul adică, întâlnindu-se pe malul apei cu 
fratele Adam Cuscoil, un frate franciscan din Mirebeau, i-a 
făgăduit un rând de straie noi, dacă îl va trece gârla 
purtându-l pe umeri ca pe-o oaie moartă; că era altminteri 
călugărul un mârlan voinic şi zdravăn. Zis şi făcut! Fratele 
Cuscoil s-a suflecat până la buric şi l-a luat în spate pe 
nevoiaşul Dodin, ca pe un sfânt Cristofor, mic şi drăgălaş. 
(Aşa l-a dus Enea în cârcă pe tatăl său Anchise, când cu 
războiul din Troia.) Fratele Adam a intrat în apă, cântând cu 
glas frumos Ave maris stella!5. Ajungând pe la mijlocul 
vadului, unde e locul mai adânc, cam prin dreptul morii, 
călugărul l-a întrebat pe perceptor, dacă are bani asupra 
lui? Perceptorul i-a răspuns că duce cu el o teşcherea plină 
şi nu va uita să-şi țină făgăduiala. - „Cum aşa? s-a supărat 
fratele Cuscoil, ştii bine că după legile călugăreşti n-avem 
voie să purtăm bani cu noi. M-ai făcut, nefericitule, să cad 
în păcat şi va fi rău de tine! De ce nu ţi-ai lăsat turbinca la 
moară? Pedepsit vei fi pentru aceasta! Şi când te voi vedea 
în biserică la Mirebeau, pe năsălie, o să-ți cânt de la 

miserere până la vitulos!5!, toată slujba!” Apoi, zvârlindu-l de 
pe umeri, l-a lăsat să cadă în apă cu capul la fund. Aşadar, 
frate Ioane, dacă vrei să te ia dracul mai uşor, adu punga 
încoace şi leapădă crucea. Altminteri te afli în mare 
primejdie. Având bani asupra ta şi purtând cruce, diavolii te 
vor izbi de cine ştie ce colț de stâncă, cum fac vulturii când 
vor să sfărâme broaştele țestoase (dovadă capul pleşuv al 
poetului Eschil). Vei suferi, prietene, şi o să-mi pară rău. 
Sau te vor lăsa să cazi în mare, undeva departe, cum s-a 
prăbuşit Icar, iar marea aceea se va numi mai târziu a 
Spintecătorului. În al doilea rând să-ți plăteşti datoriile; 
diavolilor nu le plac datornicii. Îi văd cum se poartă cu 
mine, blestemaţii! Au început să-mi dea târcoale şi să-mi 
spună vorbe dulci, ceea ce nu se întâmpla pe vremea când 
eram dator. Sufletul datornicului e stricat şi miroase rău; 
nu-i pe gustul diavolului. În sfârşit, în anteriul tău semeţ, 
întoarce-te la cântăreț; 

Ia-o întins pe calea dreaptă, Rimanogro bis te-aşteaptă! 

Iar dacă astfel dichisit nu te-or lua în cârcă o mie de draci, 
plătesc o oală plină din vinul cel mai bun! Nu încerca să mă 
iei cu tine, că nu merg. Să n-avem vorbe. Dă-te la o parte, că 
nu merg. Să fiu al naibii, dacă merg! 

— Nici că mi-ar păsa, a spus fratele loan, dacă aş avea 
sabia cu mine! 

— Drept ai vorbit şi cu temei, ca unul care cunoaşte 
ştiinţa despre draci. Pe vremea când învățam carte la 
Toledo,  reverendisimul părinte întru diavoli, Picatris, 
predicator la şcoala de diavologie, ne spunea că dracii se 
tem de strălucirea tăişului de sabie, ca de lumina soarelui. 
lată de ce, când Hercule a coborât în infern cu pielea leului 
pe umăr şi cu măciuca în mână, nu i-a înfricoşat pe diavoli 

atât de rău, ca Enea mai târziu, cu platoşa lui sclipitoare şi 
cu sabia bine curățită de rugină, cum îl sfătuise oracolul din 
Cumes. De aceea, poate, seniorul Jean-Jacques din 
Chartres, simțind că i se apropie sfârşitul, a cerut sabia, şi 
cu sabia în mână a murit, luptând ca un viteaz cavaler în 
jurul patului împotriva liotei de draci, care venise să-i aţie 
calea spre mormânt. lar dacă îi vei întreba pe masoreţi şi pe 
cabalişti, pentru ce nu îndrăznesc diavolii să intre în rai, îți 
vor răspunde că la o poartă stă de strajă un arhanghel, 
ținând în mână o sabie de foc. În ceea ce mă priveşte 
întemeindu-mă pe adevărata diavologie a învățațţilor din 
Toledo, recunosc că dracii nu pot fi ucişi cu lovituri de 
sabie, dar spun şi susțin, că sufăr dacă sunt retezați în 
două, cum ai tăia o flacără cu spada sau o trâmbă de fum 
des şi întunecat. Astfel încrestaţi, ei urlă ca nişte draci ce 
sunt, căci tăietura e dureroasă a-naibii! Când două oştiri se 
înfruntă şi se lovesc, de unde crezi tu, puţoiule, că se ridică 
larma cea cumplită care se aude? Ce răsună până în 
marginea zărilor? Strigătele luptătorilor? Zăngănitul zalelor? 
Şuieratul săbiilor? Ciocnirea ghioagelor? Freamătul lăncilor? 
Pârâitul sulițelor rupte? Grindina tobelor? Chemarea 
trâmbiţei? Gemetele răniților? Trăsnetul puştilor? Bubuitul 
tunurilor? Nechezatul cailor? Bineînţeles, nimic nu lipseşte; 
dar zgomotul cel mai asurzitor şi gălăgia cea mai mare o fac 
dracii, care urlă şi se chinuiesc în învălmăşeală, pândind 
sufletele celor căzuţi. Făptura lor nevăzută şi una cu 
văzduhul, tăiată în două de sabie pe negândite, suferă 
durere, ca şi un argat din curte, care vine să ciupească 
bucăţile de slănină din frigare, iar bucătarul îi trage una cu 
coada lingurii peste mână. Ei ţipă şi se vaită ca nişte draci, 
ca însuşi zeul Marte, când fu rănit de Diomed în fața Troiei. 
Homer ne spune că a strigat mai tare şi mai înfricoşat decât 
zece mii de glasuri omeneşti laolaltă. Am vorbit despre 
platoşe strălucitoare şi săbii de foc. Nici paloşul tău nu 


prețuieşte mai puţin. Lăsatu-l-ai însă în părăsire, nu l-ai 
folosit şi a ruginit, drept să-ți spun, mai rău decât 
încuietoarea unei cămări fără stăpân. Din două una, frate 
loane: sau freac-o de rugină, vitejeşte, sau las-o aşa 
ruginită; dar fii cu ochii în patru, dacă ai de gând să te 
întorci la casa lui Rimanogrobis. Eu, unul, nu merg! Al 
naibii să fie care-o merge! 


CAPITOLUL XXIV 


Cum a cerut Panurge sfatul lui 
Epistemon 


Plecând din Villaumere şi făcând calea întoarsă spre 
curțile lui Pantagruel, Panurge i-a spus lui Epistemon: 

— Dragă cumetre şi bătrâne prietene, vezi în ce tulburare 
a sufletului mă aflu. Dumneata, care cunoşti atâtea leacuri, 
n-ai vrea să-mi vii într-ajutor? 

Epistemon a folosit această împrejurare pentru a-i spune 
cât de rău priveşte lumea purtarea lui schimbată; l-a sfătuit 
să bea un ceai de siminichie ca să-şi deşerte supărarea, şi 
să-şi îmbrace veşminte obişnuite. 

— Epistemon, frățioare, după cum bine ştii, mă bate 
gândul să mă însor; dar teamă mi-e să nu port coarne şi să 
fiu nefericit în căsnicie. lată de ce m-am juruit sfântului 
Francisc cel Tânăr (căruia i se închină la Plessis-les-Tours 
femeile, mulțumindu-i că a întemeiat o tagmă călugărească 
atât de plăcută lor), m-am legat cu jurământ, zic, să port 
ochelari la scufie şi să umblu fără nădragi, până voi lămuri 
îndoiala care mă munceşte. 

— Vesel şi drăgălaş legământ! a spus Epistemon. Mă mir 
că nu ţi-ai venit încă în fire şi nu te-a întors din această 
rătăcire, redând minţii tale judecata firească. Auzindu-te 
vorbind, mi-am adus aminte de argivii cei pletoşi, care, 
pierzând la 'Thyreea războiul împotriva lacedemonienilor, au 


jurat să umble tunşi chilug, până în ziua când îşi vor 
redobândi cinstea şi pământurile pierdute. Asemeni fu 
legământul glumețului spaniol Michel Doris, care a umblat 
toată viața cu zale la un singur picior. Şi nu ştiu care din ei 
ar fi mai vrednic să poarte scufia verde-galbenă, cu urechi 
de iepure? Acel vestit luptător, sau Enguerrant însuşi, 
cronicarul care a pus întâmplarea cu pricina într-o poveste 
lungă, sucită şi plicticoasă, nesocotind întru totul legile 
meşteşugului de-a povesti, aşa cum le arată filosoful din 
Samosate, Lucian. Pornind cu cititul acelei cronici, ai putea 
crede că e vorba despre începutul unui război cumplit sau 
despre o schimbare deosebită în soarta popoarelor; iar când 
colo, până la urmă, o batjocură se alege: şi din blândul 
cavaler, şi din englezul care l-a stârnit la luptă, şi din 
Enguerrant, cronicarul lor flecar, umflat ca o oală cu 
muştar. La fel a rămas de batjocură şi muntele, despre care 
scrie Horaţiu că se văita ca o muiere în durerile facerii; 
auzindu-i gemetele, lumea s-a strâns la poalele lui, 
aşteptând naşterea minunată a unui uriaş cum nu s-a mai 
pomenit; şi ce să vezi? Muntele s-a scremut, un biet şoricel 
a născut, şi de râsul lumii s-a făcut! 

— Mie nu-mi vine să râd de loc, a spus Panurge. Cine o 
râde, gura să i se strâmbe! Eu, unul, îmi voi ţine 
legământul. Noi doi, frate Epistemone, ne-am jurat unul 
altuia, pe Jupiter şi pe Philios, credință şi prietenie. 
Sfătuieşte-mă, ce să fac? Să mă însor sau ba? 

— Întrebarea mi se pare foarte anevoioasă, a răspuns 
Epistemon, şi nu mă simt în stare s-o dezleg. Spun şi eu 
vorba bătrânului Hipocrat din Lango: „E boală greu de 
lămurit”. Îmi umblă prin minte destule întorsături de 
cuvinte, pentru a răspunde într-un fel ori altul îndoielilor 
care te frământă, dar niciuna din ele nu mă mulţumeşte. 
Filosofii din şcoala lui Plato spun, că fiecare dintre noi 
poartă în el un genius, iar cine se pricepe să stea de vorbă 


cu el, ştie ce soartă îl aşteaptă. Eu n-am pătruns destul de 
bine această filosofie şi nici nu te sfătuiesc să te încrezi în 
ea. E prea amăgitoare. Am văzut ce a pătimit de pe urma ei 
un cavaler plin de râvnă şi doritor de a şti, din țara 
Estanguriei. Una la mână! Şi mai e ceva. Dacă ar mai 
stăpâni asupra lumii oracolul lui Jupiter din Amon; 
oracolele lui Apolo din Lebadia, Delphos, Delos, Cyra, 
Patara, Tegyra, Prenesta, Lycis, Colophon şi de la fântâna 
Castaliei, lângă Antiohia, în Siria; oracolul lui Mercur la 
Patras; al lui Apis în Egipt; al lui Serapis la Canoba; al lui 
Faun în Melania; al lui Mopsus în Cilicia; al lui Orfeu la 
Lesbos; al lui Torophonius în Leucadia - aş fi de părere (sau 
poate tot n-aş fi) să mergi să le asculți hotărârea în privința 
celor ce ţi-ai pus de gând. Dar bine ştii, că toți aceia au 
amuţit şi tac precum peştii, de când s-a ivit în lume 
împăratul-mântuitor, la vederea căruia toți oracolii s-au 
risipit, cum dispar la lumina zilei spiriduşii, vrăjitoarele, 
stafiile, farfadeţii şi toate duhurile întunericului. lar dacă, 
totuşi, acei oracoli ar mai fi, nu te-aş îndemna să iei drept 
bune răspunsurile lor. Prea mulți au fost aceia care s-au 
înşelat. Îmi amintesc că Agripina a pus în fiare pe frumoasa 
Lolia, care întrebase oracolul lui Apolo Clasius dacă 
împăratul Claudiu va lua-o de soţie. Surghiunită a fost din 
pricina aceasta, apoi mişeleşte dată morții. 

— Să facem altminteri, a spus Panurge. Nu departe de 
Saint-Malo sunt ostroavele Ogive; să mergem acolo, după ce 
vom cere încuviințarea regelui nostru. Într-unul din acele 
patru ostroave şi anume în cel mai apropiat de soare-apune, 
trăiesc, după cum am citit în nişte cărți vechi şi vrednice de 
crezare, o seamă de ghicitori şi de proroci. Într-o peşteră de 
aur se află întemnițat Saturn, legat în strălucitoare cătuşe 
de aur şi hrănit cu ambrozia şi nectarul ceresc, pe care i le 
aduc din belşug în fiece zi nu ştiu ce soi de păsări (poate că 
sunt corbii, care l-au hrănit în deşert pe sfântul Pavel, cel 


dintâi pustnic al lumii). El prezice lămurit soarta tuturor 
celor care vor să ştie ce le va aduce ziua de mâine. Căci nici 
ursitoarele nu torc un singur fir, iar Jupiter nu cugetă şi nu 
hotărăşte nimic, fără ca bătrânul, dormind, să nu afle. Ne 
vom osteni mai puţin, şi mă voi lămuri în privința îndoielilor 
mele. 

— E o poveste cusută cu aţă albă şi o minciună gogonată, 
a spus Epistemon. Nu merg! 


CAPITOLUL XXV 


Cum a cerut Panurge sfatul lui Herr 
Trippa 


— Ascultă aici, a vorbit mai departe Epistemon. lată ce 
gândesc că ar trebui să faci, înainte de a ne reîntoarce la 
regele nostru. În apropiere de ostrovul Bouchart locuieşte 
Herr Trippa. Omul acesta, care cunoaşte de-a fir-a-păr 
astrologia, geomancia, necromancia, chiromancia, 
metopomancia şi alte asemenea fierturi, prezice tot ce se va 
întâmpla de azi înainte. Să ne sfătuim cu el asupra 
îngrijorărilor care te muncesc. 

— N-am nicio cunoştinţă despre prezicerile lui. Atât pot să 
spun, că într-o zi, pe când vorbea despre filosofie cu regele 
nostru în palat, am văzut cum slugile din curte îi 
înghesuiau nevasta (frumuşică altminteri) pe sub scară şi 
între uşi. lar dumnealui, care iscodeşte fără ochelari toate 
ungherele cerului şi-ale pământului, care ştie tot ce-a fost, 
ce este şi ce va fi, pe nevastă-sa n-o vedea cum îşi dădea 
poalele peste cap! Şi nici măcar din zodiac n-a aflat. Dar 
dacă vrei să-i cerem sfatul, eu n-am nimic împotrivă. Să 
mergem. De la oricine mai ai câte ceva de aflat. 

A doua zi de dimineaţă au ajuns la casa lui Herr Trippa. 
Panurge i-a dus în dar o blană de lup, o sabie grea cu 
mâner aurit şi cu teaca îmbrăcată în catifea, precum şi 


cincizeci de îngeraşi!52 frumoşi, de aur. Apoi s-a sfătuit cu 
el, prieteneşte, asupra celor ce-i stăteau pe suflet. 

Herr Trippa l-a privit drept în ochi şi i-a spus: 

— Toată înfăţişarea ta e aceea a unui soț înşelat. Înşelat 
fără ruşine, de râs şi de batjocură. 

Uitându-se apoi cu de-amănuntul în palma lui Panurge, a 
vorbit mai departe: 

— Această cută uşoară, pe care o văd deasupra Muntelui 
lui Jupiter, nu se găseşte decât în palma unui încornorat. 

A luat în mână un stilet, a însemnat cu el mai multe 
puncte, apoi, unindu-le între ele după socotelile geomanciei, 
a zis: 

— Adevărul adevărat este că vei fi înşelat la puţină vreme 
după nuntă. Ghicitorul i-a cerut apoi lui Panurge 
horoscopul zilei lui de naştere. Panurge i l-a spus, iar Herr 
Trippa i-a întocmit numaidecât casa cerului, cu toate 
despărțiturile ei, privindu-i îndeaproape aşezarea şi întreita 
ei înfăţişare. A oftat din greu şi a vorbit: 

— Ți-am arătat dintru început, prea lămurit, că nevasta te 
va înşela; e un destin de care nu poți să scapi. lată aci 
întărirea celor ce ţi-am prezis. Nu mai încape nicio îndoiala: 
vei fi încornorat! Femeia ta te va bate şi, pe deasupra, te va 
fura, căci zăresc în a şaptea despărțitură tot felul de semne 
necurate şi chipuri purtătoare de coarne, ca Aries, Taurus, 
Capricornul şi altele, în a patra despărțitură se desluşeşte 
amurgul lui Jupiter şi aşezarea în patru unghiuri a lui 
Saturn, însoţit de Mercur. O să fii scărmănat zdravăn, 
omule bun! 

— Frigurile să te scuture, nebun bătrân, nerod afurisit ce 
eşti! i-a răspuns Panurge. Când o porni alaiul încornorațţilor, 

pe tine o să te aleagă să porți în frunte praporul breslei! Ia 
priveşte, ce neg mi-a ieşit între degete. 

A întins spre Herr Trippa două degete ale mâinii drepte, 
desfăcute ca nişte coarne, şi i-a spus lui Epistemon: 

— Îl vezi? Ăsta-i faimosul Ollus, despre care spune Martial 
că stătea să descoasă necazurile altora, în vreme ce nevastă- 
sa îşi făcea de cap cu golanii. Era mai nepricopsit decât 
Irus, cerşetorul, dar se ţinea mândru, arțăgos şi ciufut, 
parcă ar fi purtat în el o mie de draci. Hai să mergem. Să-l 
lăsăm cu diavolii lui pe acest nebun de legat, să aiureze 
până n-o mai şti de el! Nu pot să cred că dracii se învoiesc 
să slujească unui asemenea mârlan. N-a învățat nici cea 
dintâi poruncă a filosofiei, care spune: „Cunoaşte-te pe tine 
însuți!” El zăreşte paiul din ochiul altuia, dar bârna din 
ochiul lui n-o vede. Despre un astfel de polipragmon1%% 
pomeneşte Plutarh. Aşa era vrăjitoarea Lamia, care când se 
afla în mijlocul mulțimii sau într-o casă străină avea văzul 
mai pătrunzător decât al uliului, dar când se întorcea acasă, 
era mai oarbă decât o cârtiță; nimic nu vedea baba, fiindcă 
de câte ori intra la ea în odaie, îşi scotea ochii din cap, ca pe 
nişte ochelari, şi-i băga într-o gheată agățată în cui lângă 
uşă. 

Herr Trippa a luat în mână o ramură de tamarisc. 

— De data asta a nimerit-o, a spus Epistemon. Nicander 
ne învață că este o iarbă prevestitoare. 

Herr Trippa a vorbit: 

— Doreşti, poate, să ajungi la cunoaşterea adevărului cu 
ajutorul piromanciei şi aeromanciei, pe care atât de mult o 
laudă Aristofan în Norii lui? Vrei să încercăm cu 
hidromancia şi leconomancia, pe care le proslăveau asirienii 
şi le folosea Ermoleo Barbaro? 

Îţi voi arăta într-o găleată cu apă pe nevastă-ta 
giugiulindu-se cu doi vlăjgani! 

— Când îţi vei băga nasul în curul meu, să nu uiţi să-ți 
scoţi ochelarii, i-a spus Panurge. 

— Sau să întrebăm catoptromancia, cu ajutorul căreia 
Didius Julianus, împăratul romanilor, a prevăzut tot ce avea 
să i se întâmple? N-ai nevoie de ochelari. O s-o vezi pe 
nevastă-ta hârjonindu-se cu ibovnicii, mai limpede decât ți- 
aş arăta-o în fântâna templului Minervei de la Patras. Vrei, 
poate, să încercăm cosciomancia, pe care cu atâta cinste o 
foloseau romanii la sărbătorile lor? Ia un ciur şi o pereche 
de foarfeci, şi vei zări pe toți diavolii ținând adunare. Ce 
alegi? Alphitomancia, despre care pomeneşte Theocrit în 
Pharmacsutria lui? Doreşti să amestecăm boabele de grâu în 
făină, cum cere ale uromancia? Ai poate mai multă 
încredere în astragalomancie? lată aici pregătite toate 
semnele. Te ispiteşte tiromancia? Am pus deoparte o bucată 
de brânză de Brehemont. Giromancia? Voi arunca cercurile 
să se învârtească în fața ta şi vei vedea cum toate vor cădea 
pe partea stângă. Sternomancia? Hm, ai coşul pieptului cam 
îngust. Limbanomancia? N-avem nevoie decât de puțină 
tămâie.  Gastromancia? De care s-a folosit vreme 
îndelungată la Ferrara signora Jacoba Rodogina, vorbind din 
burtă pe toate glasurile? Cefalomancia nemților, care frigeau 
pe grătar căpățâni de măgar? Ceromancia? Voi topi ceară în 
apă fierbinte şi vei vedea aievea chipul nevestei tale şi al 
golanilor care o înghesuiesc. Capnomancia? Voi azvârli pe 
cărbuni aprinşi câteva semințe de mac şi de susan, cu miros 
plăcut. Axinomancia? Îmi trebuie o secure şi o piatră de 
agată, pe care o voi pune pe jar. Homer a folosit acest mijloc 
împotriva pețitorilor Penelopei. Onimancia? Am nevoie de 
untdelemn şi de ceară. Tephramancia? Vei vedea ridicându- 
se un nor de cenuşă, închipuind pe nevastă-ta aşa cum îi 
sade femeii mai bine. Botanomancia? lată aici frunzele de 


salvie de care avem nevoie. Sicomancia? Ce însuşiri 
minunate au frunzele de smochin! Ichtimancia, folosită şi 
lăudată odinioară de Tiresias şi Polydames? Choeromancia? 
Vom frige mai mulți purcei de lapte, ţie o să-ţi rămână 
cozile. Cleromancia: cum aştepţi să vezi cui îi pică banul din 
plăcinta de Anul nou? Antropomancia, de care s-a folosit 
Heliogaball împăratul romanilor? E puțin cam dureroasă, 
dar vei răbda-o destul de bine, de vreme ce eşti sortit să 
porți coarne. Stichomancia sibilină? Onomatomancia? Cum 
te cheamă? 

— Pupămăncur! a răspuns Panurge. 

— Să punem la încercare alectriomancia? lată, voi 
însemna aici un cerc închis, pe care, privindu-te în ochi, îl 
voi despărți în douăzeci şi patru de părți asemenea. În 
fiecare voi scrie o literă a alfabetului şi pe fiecare literă voi 
aşeza un bob de grâu. Voi lăsa să intre în cerc un Cocoş 
nedat la găini şi vei vedea că va ciuguli fără greş boabele de 
pe literele I. N. C. O. R. N. O. R. A. T. aşa cum împăratul 
Valens, doritor a cunoaşte numele urmaşului său, cocoşul 
alectriomantic a mâncat grăunțele de pe literele E. O. A. 

Doreşti să afli mai multe despre ştiinţa aruspicină? 
Despre extispicină? Despre profeția citită în zborul păsărilor, 
în cântecul oscinelor, în boabele care cad la pământ din 
ciocul rațelor sfinte? 

— Eu aleg balegospârcina, a răspuns Panurge. 

— Necromancia? Voi reînvia pe unul care a răposat de 
curând, cum a făcut Apollonios din Tyane cu Ariile, sau 
ghicitoarea care i-a profețit lui Saul. Iar dacă ţi-e teamă de 
morți, ca oricărui bărbat înşelat, mă voi folosi numai de 
sciomancie. 

— Dracul să te ia, nebun turbat, vedea-te-aş la casap, cu 
fes de albanez în cap! De ce nu mă pui să ţiu un smarald 
sub limbă sau să-mi leg de gât limbi de pupăză şi inimi de 
broască? Să mănânc ficat de balaur, ca să-mi aud soarta în 


glasul lebedei şi în cântecul păsărilor, ca arabii din 
Mesopotamia de odinioară? Să-l ia naiba de încornorat! 
Solomonar împielițat! Arap blestemat! Vrăjitor de-al lui 
Anticrist! Să ne întoarcem la regele nostru. El ne va primi cu 
mustrare, că am intrat în vizuina acestui diavol îmbrobodit. 
Îmi muşc degetele de necaz că n-am rămas acasă. Aş plăti 
bucuros o sută de scuzi şi paisprezece groşi unuia care mi-a 
mai suflat o dată în fundul nădragilor, să vie să-i scuip în 
barbă. Sfinte Dumnezeule! M-a umplut de mânie, de 
blesteme, de vrăjitorie şi de deochi. Să-l ia dracul! Zi: amin, 
şi hai să bem. Mi-a pierit pofta de mâncare pe două zile! Dar 
nu mai mult. 


CAPITOLUL XXVI 


Cum a cerut Panurge sfatul fratelui Ioan 


Foarte supărat de vorbele lui Herr Trippa, trecând prin 
târgul Huymes, Panurge i-a spus fratelui loan, bâlbâindu-se 
puţin şi scărpinându-se după urechea stângă: 

— Înveseleşte-mă, rotofeiule, să-mi mai treacă necazul. 
Nebunul ăla, lua-l-ar dracul, m-a întors pe dos cu aiurelile 
lui. Sunt, cum să zic? Matagrabolizat! Ascultă, cocoşel 
frumuşel, tinerel, tras ca prin inel, crestat, înaripat, 
împintenat, bătăios, caraghios, smolit, plumbuit, văruit, 
cântăreț, iubăreţ, certăreț, urcat pe coteț, micuţ, grăsuț, 
târgoveț, la coadă creț, turcesc, arăpesc, călugăresc, călit, 
păcălit, frumos, lucios, cu dos de abanos, pântecos, piele şi 
os, răsfățat, îndopat, găinățat, tare în târtiță, cu ochi de 
cârtiță, lustruit, dichisit, ferchezuit, uşure şi sprinten, înfipt 
în pinten, călăraş, nărăvaş, cu ciocul de caş, voinicos, 
arțăgos, năbădăios, mic şi hotărât, cu trâmbiță-n gât, 
glumet, descurcăreț, ştiutor de carte, cu creasta-ntr-o parte, 
paşă năzdrăvan, sultan otoman, de puicuțe dornic, la 
prăsilă spornic, cocoşel mititel, mânca-l-ar neică pe el, 


spune-mi, frate Ioane, spune, sfatul tău cu vorbe bune. Viu 
la tine încrezător: ce să fac? Să mă însor? 

Fratele Ioan i-a răspuns foarte vesel: 

— Însoară-te, prietene, nu mai sta pe gânduri. Sună 
clopoțeii! Trage limba clopotului cel mare! Scoate praporul, 
cât mai mult şi cât mai des! Să sune de leturghie, din zori 
până în asfințit. Pentru numele lui Dumnezeu, ce mai 
aştepţi? Grăbeşte-te, că ne ajunge sfârşitul lumii! Suntem 
cu doi stânjeni şi un cot mai aproape de pieire, decât 
alaltăieri. Anticrist s-a şi născut, după câte aud. Până una- 
alta îşi face de cap cu doica şi cu slugile care îl îngrijesc, şi 
nu-şi arată încă toată puterea, că e mic. Crescite. Nos qui 
vivimus, multiplicamini!54. Stă scris în cartea de rugăciuni. 
Dă-i zor, câtă vreme se mai vinde sacul de grâu cu trei 
lăscaie şi vadra de vin cu şase pitaci. Vrei să te găsească 
judecata de apoi flămând, dum venerit judicare1%5! 

— Frate Ioane, iubitul meu cocoşel mănăstiresc, a spus 
Panurge, ai capul limpede şi judeci bine. Când Leandru 
pornea din Abyda, de pe țărmul Asiei, să treacă Helespontul 
înot la iubita lui Hero, astfel se ruga lui Neptun, zeul mării: 

S-ajung cu bine pân-la ea mă lasă; 

De voi pieri la-ntoarcere, nu-mi pasă! 

Voia să moară sătul, ştrengarul! De aceea mă gândesc, că 
de aici înainte, pe pământurile mele din Salmigondin, de 
câte ori judecata va osândi un tâlhar la spânzurătoare, cu o 
zi-două înainte de a-i pune ştreangul de gât am să-l 
împerechez ca pe-un bâtlan, să nu mai rămână în el 
picătură de sămânță, nici cât să torni un Y grec. Şi dacă se 
va întâmpla să i se nască după moarte un urmaş, cu atât 
mai bine. Va muri cu mângâierea, că a lăsat un om în loc. 


154 Creşteţi. Noi care trăim, ne înmulțim (lat.). 


155 Când va veni să judece (lat,). 


CAPITOLUL XXVII 


Ce sfaturi vesele i-a dat fratele Ioan lui 
Panurge 


— Panurge, dulcele meu prieten, jur pe barba sfântului 
Rigomeu, că nu te-ndemn să faci decât ceea ce eu însumi aş 
face, dacă aş fi în locul tău. 

De aceea ascultă, rogu-te, sfatul ce-ţi dau şi urmează-l. 
Pune-ţi bărbăţia în necontenită lucrare, altminteri pățeşti ce 
i se întâmplă doicii care uită să dea sân pruncului: rămâi 
fără lapte! Aşa cum spun oamenii legii: dreptul de care nu te 
foloseşti se pierde. Mâna pe care n-o mişti, amorțeşte şi 
calul pe care îl ţii în grajd, se leneveşte. Pune şaua pe 
bidiviu şi dă-i pinteni! 

— Aşa e, frate Ioane, a răspuns Panurge. Ai vorbit ca din 
carte, cocoşelule! Mi-ai luat cu mâna îndoielile care mă 
munceau. Nu mai mi-e teamă. Să-ţi dăruiască Dumnezeu 
curajul leului şi puterea ursului! Voi urma sfatul ce-mi dai 
şi mă voi însura fără a mai sta la tocmeală. Oricând vei veni 
să mă vezi, vei afla în casa mea câteva slujnicuțe frumuşele, 
pe care ţi le voi lăsa în grijă să le spovedeşti. Întâia parte a 
predicii nu ţi-a fost degeaba, frate Ioane. 

— Ascultă glasul clopotelor din Varennes! Ce spun 
clopotele? l-a îndemnat fratele Ioan. 

— Le-am auzit, a răspuns Panurge, şi mi se pare că ştiu 
să prevestească mai bine decât toate căldările lui Jupiter şi 
ale Dodonei. Ascultă: însoa-ră-te, însoa-ră-te! Bine-ai să faci, 
bine-ai să faci, bine-ai să faci! Dacă te-nsori, dacă te-nsori, 
dacă te-nsori, n-ai să mai mori, mori, mori, mori! însoară-te, 
însoa-ră-te! Să ştii, frate Ioane, că mă-nsor. Toate glasurile 
cerului şi ale pământului mă îndeamnă. Cât despre treaba 
aceea, te rog să crezi că nu te voi face de ruşine. Poţi să te 
bizui pe mine, ca pe o poartă de aramă. Eu sunt ca un 


dulău, căruia numai o dată să-i strigi: „Şo pe ea! şi se 
repede să înhațe potârnichea. Se aruncă la poruncă, 
adulmecă vânatul şi e gata oricând! Chiar de-ar fi nevastă- 
mea tot atât de nesăţioasă în dragoste ca Mesalina sau ca 
marchiza Oincester din Anglia, şi tot voi mulțumi-o, cu vârf 
şi îndesat! N-am uitat ce spune Solomon, care era un bărbat 
înțelept şi se pricepea la treburi din astea; nici ce-a scris 
mai târziu Aristotel, că firea femeii e să nu se sature 
niciodată. Trebuie să ştii însă, frate Ioane, că nici eu nu mă 
dau bătut cu una, cu două. Să nu-mi vorbeşti despre 
faimoşii  muieratici, ca Hercule, Proculus, Cezar sau 
Mahomet (care se laudă în Coranul lui, că nici şaizeci de 
hamali la un loc nu-l întreceau; mințea, păcătosul!). Nu-mi 
pomeni nici despre acel indian, care, după spusele lui 
Theofrast, Pliniu şi Atheneu, nu ştiu ce ierburi folosea şi 
într-o zi de şaizeci de ori iubea, ba şi mai mult. Eu, unul, zic 
că nu ştia să numere şi se înşela la socoteală. Cât despre 
mine, te rog să crezi (fiindcă e adevărat), că dinspre partea 
bărbăției sunt primo del mondo: întâiul în lume. Ascultă, 
cocoşelule, ai auzit vreodată despre anteriul călugărului din 
Castro? În orice loc ai fi atârnat acel anteriu, fățiş sau pe 
ascuns, ca prin farmec, dintr-o dată, toate viețuitoarele de 
primprejur, oameni şi dobitoace, bărbați şi femei, până şi 
şoarecii şi pisicile, începeau să zburde şi porneau să se 
împerecheze. Pot să jur, că nici fuduliile mele nu-s mai 
prejos! Nu-ţi mai spun ce isprăvi sunt în stare să facă în 
orice casă, în orice bordei, în orice biserică şi la orice târg; 
îmi aduc aminte, că mă găseam o dată la Saint-Maixent, la 
vicleimul Patimilor lui Isus şi, căutându-mi loc prin 
mulțimea care căsca gura, am văzut deodată cum toți cei de 
față, comedianţii ca şi privitorii, au fost cuprinşi de o 
asemenea ispită trupească uitându-se la nădragii mei, încât 
n-a mai rămas niciun înger, niciun drac, nicio drăcoaică şi 
niciun bun creştin, care să nu intre în călduri. Cel care 


sufla vorbele după carte a azvârlit foile cât colo, să le ducă 
vântul; altul care făcea pe arhanghelul Mihail a sărit pe 
fereastră; diavolii au ieşit din iad de gât cu mironosițele; 
până şi Scaraoțchi îşi căuta perechea... S-a iscat o 
învălmăşeală atât de smintită, încât am luat-o din loc, ca 
bătrânul Cato, cenzorul, care văzând la o sărbătoare a 
florialelor dezmăţul ce se dezlănțuise în jurul lui, a plecat 
acasă, nevoind să fie martor la acea destrăbălare. 


CAPITOLUL XXVIII 


Cum l-a liniştit fratele loan pe Panurge în 
privința coarnelor 


— Am înţeles, a spus fratele loan, dar timpul macină orice 
stâncă. Nici marmora şi nici porfirul nu dăinuiesc în veci. 
Dacă nu eşti până acum în scădere, va veni o zi şi nu-i 
departe, când singur va trebui să mărturiseşti că ţi-ai urcat 
sculele în pod. Ai început să încărunțeşti pe la tâmple. În 
barba ta e o amestecătură de alb, de cenuşiu, de negru şi de 
castaniu, care seamănă cu harta lumii. Uite-aici Asia, cu 
Tigrul şi Eufratul. Uite Africa şi muntele Lunii. Uite 
mlaştinile Nilului. Iar dincoace, Europa; uite Telemul! Şuvița 
asta albă seamănă cu muntele Hiperboric. Să-mi piară setea 
dacă o fi altminteri; când cade zăpada pe creştet şi-n barbă, 
nu mai e cald nici în valea nădragilor. 

— Hodoronc-tronc! a zis Panurge. Vorbeşti anapoda şi nu 
te pricepi să judeci. Când ninge pe culmile munților, toate 
fulgerele, toate furtunile, toate trăsnetele şi toți dracii 
coboară şi se strâng în vale. Dacă vrei să te încredințezi, du- 
te pe malul lacului Wunderblich, în Elveţia, pe drumul 
Sionului, la patru leghe de Berna. Te legi de părul meu 
cărunt? Dar ai uitat, că şi capul prazului e alb, dar coada e 
verde, fire-ar a dracului! 


E adevărat, că eu însumi am băgat de seamă, la mine, 
unele semne de bătrânețe. Bătrâneţțe tânără, frate Ioane! Să 
rămână între noi şi să nu mai spui nimănui: am început să 
găsesc vinul mai gustos decât altădată. Nu numai atât, vinul 
acru nici nu-mi mai place! E un semn lămurit că mă apropii 
de asfințit şi că amiaza, vieții mele a trecut. Ei, dar ce-are a 
face! Ţiu pasul la pahar ca şi mai demult, ba chiar mai bine. 
Dinspre partea asta nu mă tem. S-ar putea, însă, ca plecând 
cu regele nostru Pantagruel, pe care m-am legat să-l 
întovărăşesc pretutindeni (şi la mama dracului, dacă i-o veni 
poftă să se ducă), în lipsa mea de acasă, să mă înşele 
nevasta! Aici e buba. Toţi cei cărora le-am cerut sfatul mi-au 
profeţit că aşa se va întâmpla, şi mi-au mai spus că de ce 
mi-e scris n-am să scap. 

— Nu-i e dat oricui să poarte coarne! a răspuns fratele 
loan. Dacă nevasta te va înşela, înseamnă, ergo, că va fi 
frumoasă; ergo, cu tine drăgăstoasă; ergo, mulți prieteni vei 
avea; ergo, te vei bucura. Aşa judecă mintea mea 
călugărească. Îţi va merge bine, păcătosule! Vei fi sănătos şi 
vesel. Cu nimic nu vei fi păgubit şi avutul tău va creşte. 
Dacă aşa ţi-a fost scris, ce poţi să faci? Spune, cocoşel 
bătrânel, puțintel, fleşcăit, mucegăit, plouat, scărmănat, 
încornorat, mofturos, urâcios, întors pe dos, fărâmat, bun 
de lepădat, olog, slăbănog, pisălog, prăpădit, claponit, 
istovit, bubos,  râios, urduros, păduchios, cărpănos, 
străveziu, sanchiu, îngropat de viu, amărât, doborât, 
omorât, cu lațul de gât, pârțâit, rebegit, ruginit, curdegăină 
dat prin făină, îmbrobodit, blagoslovit, miruit, la față 
zbârcit, puturos, răpănos, pişăcios, friguros, neputincios, 
murat, tocat, împănat, furat, înşelat, scuturat, Panurge, 
cocoşelul naibii, dragă prietene, dacă aşa ţi-a fost menit, 
poți tu mersul stelelor să-l schimbi? Să sfărâmi găoacea 
sferelor cereşti? Să întorci pe dos voința care pune lumea în 
mişcare? Să retezi vârful fusului cu care torc ursitoarele? Să 


alegi tu  mosoarele? Să împiedici roțile? Să opreşti 
vârtelnița? Să rupi firul de tort şi să strici sculurile? Nici pe 
la poarta minţii să nu-ţi treacă, bobocelule! N-au fost nici 
uriaşii în stare de o asemenea ispravă! Haide, puişorule, 
spune-mi mie, ce ţi-ar plăcea mai bine: să fii zuliar fără 
pricină, sau să porți coarne fără să ştii? 

— Niciuna, nici alta, a răspuns Panurge, şi întrucât ştiu 
ce mă aşteaptă, voi face rânduială la mine acasă, cât mai 
sunt pe lumea aceasta ciomege! Frate Ioane, aşa să mă ajute 
Dumnezeu, mi se pare că aş face mai bine să nu mă însor. 
Ia ascultă ce spun clopotele, când le aud mai de aproape: Nu 
te-nsu-ră, nu te-nsu-ră, nu te-nsu-ră, nu, nu, nu, daca te- 
nsori, nu te-n-su-ră, nu te-nsu-ră, dacă te-nsori, dacă te-nsori, 
rău ţi-o pă-re, nevăstă-tă, ne-văstă-tă, te vă-nşelă, te vă- 
nşelă... hi, drăcie cu pălărie! Simt că încep să mă supăr. Voi, 
ăştia, capete mănăstireşti, nu cunoaşteţi niciun leac 
împotriva coarnelor? Astfel şi-a bătut joc firea de viața 
omului, încât n-a lăsat pe lume niciun bărbat însurat, pe 
care să nu-l pasca primejdia de a fi încornorat? 

— Aş putea să-ți arăt un mijloc, pe care, dacă-l vei folosi 
la vreme, nevastă-ta nu te va înşela niciodată, fără ştiinţa şi 
învoirea ta. 

— Spune, cocoşel drăgălaş, iubite frate Ioane, spune! 

— Foloseşte inelul lui Hans Carvel, a spus fratele Ioan. 
Hans Carvel, marele giuvaergiu al craiului melinzilor, era un 
bărbat învățat, priceput în meşteşugul lui, om harnic şi de 
ispravă, chibzuit şi darnic, evlavios şi înțelept, glumeț 
altminteri, prieten bun şi voios, rotunjor la trup, tremura 
puţin din cap, dar încolo bine făcut şi zdravăn. Spre 
amurgul zilelor sale s-a însurat cu fata judelui Concordat, o 
femeiuşcă tânără şi nurlie, fâşneaţă şi cam iute de piciorul 
stâng, care da cam prea mult de pomană vecinilor şi chiar 
slugilor din casă. Nu i-au trebuit bietului om nici două 
săptămâni ca să intre la bănuială, că nevastă-sa se 


zbenguieşte cu alţii. Se făcuse zuliar ca un tigru, iar ca să 
înlăture primejdia îi ţinea femeii tot felul de predici, 
arătându-i nenorocirile legate de păcatul preacurviei şi 
citindu-i pilde întru lauda femeilor cinstite şi ruşinoase. I-a 
împuiat capul cu poveşti despre credința în căsnicie, 
osândind cu vorbe de ocară răutatea muierilor desfrânate; 
iar ca să țină mai bine minte, i-a dăruit un colan frumos de 
safire turceşti. Toate acestea n-au împiedicat-o să se întindă 
mai departe cu vecinii, iar bărbatul se făcea din zi în zi mai 
bănuitor. Într-o noapte ca toate celelalte, pe când stătea el 
alături de nevastă, muncit de aceleaşi gânduri duşmane, l-a 
furat somnul şi dormind a visat că stătea de vorbă cu 
Aghiuţă, căruia îi spunea păsul lui. Dracul l-a îmbărbătat şi 
i-a pus în degetul mijlociu un inel, zicându-i: — „Îţi dau acest 
inel. Cât timp îl vei avea în deget, femeia ta nu va fi a altuia, 
fără să ştii sau să-i dai învoire.” - „Mulţumesc frumos, 
domnule drac, a spus Hans Carvel, şi jur pe barba lui 
Mahomet, că nimeni nu-mi va scoate inelul din deget!” 
Aghiuţă s-a făcut nevăzut, iar Hans Carvel s-a trezit din vis 
foarte vesel. Dar, pasămite, pe când dormea, vârâse degetul 
în vorba-aia a nevestei! Femeia, speriată, a tresărit din somn 
şi l-a plesnit peste mână, spunând: — „Degetul ţi-ai găsit să-l 
bagi?” lar lui i s-a părut că cineva încercase să-i 
şterpelească inelul. lată, aşadar, un mijloc care nu dă greş. 
Ascultă pilda mea şi ai grijă să porți veşnic inelul nevestei 
tale în deget. Aci s-a sfârşit şi vorba dintre ei, o dată cu 


drumul. 
CAPITOLUL XXIX 


Cum a chemat Pantagruel un popă, un 
felcer, un judecător şi un filosof pentru a-i 
întreba asupra îndoielilor lui Panurge 


Îndată ce au ajuns în palat, i-au povestit lui Pantagruel 
cele vorbite pe drum şi i-au arătat oracolul lui 
Rimanogrobis. Pantagruel l-a citit o dată, apoi a doua oară, 
şi a spus: 

— N-am avut până astăzi sub ochii mei un răspuns care 
să-mi placă mai mult. El vrea să însemne, că în ceea ce 
priveşte însurătoarea, fiecare trebuie să fie judecătorul 
gândurilor sale şi să nu se sfătuiască decât cu el însuşi. 
Aceasta a fost şi credința mea, pe care ţi-am împărtăşit-o 
din clipa cea dintâi când ai venit să-mi vorbeşti. Dar după 
cum îmi amintesc, n-ai ținut seamă de cele ce ţi-am spus. 
Ştiu că cei care se preţuiesc prea mult pe ei înşişi nu-ți plac. 
Să facem, deci altcumva. lată: 

În tot ce suntem şi în tot ce avem, trebuie să deosebim trei 
părți: sufletul, trupul şi bunurile noastre. Trei feluri de 
oameni cunosc pe lume, care se îngrijesc de acestea: teologii 
de partea sufletului, felcerii de sănătatea trupească şi 
oamenii legii de apărarea avutului. Eu aş zice să chemăm la 
prânzul de duminică un popă, un doftor şi un judecător. 
Vom sta cu ei de vorbă şi ne vom sfătui asupra îndoielilor 
tale. 

— Sfinte Pafnutie! a izbucnit Panurge. Pot să spun de pe 
acum, că n-o să facem nicio brânză! Aşa se vede că ne-a fost 
dat, să n-o scoatem la capăt nicicum. Încredințăm sufletele 
noastre popilor, care sunt de cele mai multe ori nişte 
necredincioşi; lăsăm trupul nostru pe mâna felcerilor, care 
n-au nicio evlavie pentru meşteşugul lor şi nu iau niciodată 
leacuri, iar avutul îl dăm în grija advocațţilor, care între ei nu 
se judecă niciodată. 

— Vorbeşti cu uşurinţă, a spus din nou Pantagruel. Nu zic 
că n-ai dreptate în privința popilor. Am văzut eu însumi cu 
câtă stăruință se prefac a fi buni slujitori ai bisericii, 
căutând a sădi în sufletele oamenilor adevărata credință 
catolică; şi nu fac altceva decât să lupte cu vorba, cu scrisul 


şi cu fapta împotriva unor greşeli şi eresuri de care ei înşişi 
sunt molipsiți, în privința felcerilor însă n-ai dreptate, căci ei 
sunt atât de grijulii în a-şi păzi sănătatea, încât, nefiind 
niciodată bolnavi, n-au nevoie de leacuri. Cât despre 
advocaţi pot să spun, văzând pe cei buni punând atâta 
râvnă în apărarea şi sprijinul dreptului altora, că nu mai 
găsesc nici vreme, nici răgaz, să se îngrijească de al lor. Dar 
duminică nădăjduiesc să avem la prânz pe bunul nostru 
părinte Hipotodeu, pe doftorul Rondibilis şi pe prietenul 
nostru Bridoye, omul legii. Socotesc, de asemeni, pentru a 
întregi cele patru laturi ale lui Pitagora, să mai chemăm şi 
un cetlăiaş la înțeleaptă treime, pe supusul nostru 
credincios, filosoful Gaurigan, întrucât e un desăvârşit 
înțelept, care s-a dovedit în stare a răspunde fără şovăire 
oricărei nedumeriri i s-ar pune în față. Carpalim! Dă 
poruncă să fie poftiți cu toţii pentru duminica viitoare la 
prânz. 

— Cred că în toată ţara n-ai fi putut face o alegere mai 
potrivită, a spus Epistemon. Nu numai pentru că fiecare din 
aceştia au atins desăvârşirea în privința îndeletnicirii lor, 
ceea ce nu mai poate fi pus la îndoială, dar şi din altă 
pricină. Rondibilis e însurat şi n-a mai fost; Hipotadeu n-a 
fost, nu este şi n-are să fie; Bridoye a fost şi nu mai este; 
Gaurigan este şi a mai fost. Am să-l scutesc pe Carpalim de- 
o grijă. Mă voi duce eu însumi să-l poftesc pe Bridoye, dacă 
n-aveţi nimic împotrivă. Suntem cunoscuți de multă vreme 
şi aş dori să-i vorbesc în privința unuia din vrednicii şi 
preacinstiţii lui fii, care se află la Toulouse, sub îndrumarea 
bunului şi învățatului Boissone. 

— Fă cum crezi că e mai bine, a răspuns Pantagruel, şi 
spune-mi dacă pot, la rândul meu, să fac ceva în folosul 
fiului lui Bridoye şi pentru mulțumirea seniorului Boissone, 
pe care îl iubesc şi îl cinstesc ca pe unul din învățații cei mai 


de seamă ai țării mele. Îi voi ajuta pe amândoi din toată i- 


| CAPITOLUL XXX 


Ce sfaturi i-a dat părintele Hipotadeu lui 
Panurge în privința însurătorii 


Nici nu se rumeniseră bine fripturile, când oaspeţii de 
duminică au sosit, afară de Bridoye, care mai avea oarecare 
treburi la Fonsbeton. 

După cel de-al doilea fel de mâncare, Panurge a făcut o 
adâncă plecăciune şi a spus: 

— Domnilor, nu-i vorba decât de-o singură întrebare: Să 
mă însor sau să nu mă însor? Dacă dumneavoastră, aici de 
față, mă veți lăsa fără răspuns, nimeni pe lumea aceasta nu 
va izbuti să mă dumirească, după cum de nedezlegat au 
rămas Insolubilia156 de Ailyaco. Căci dumneavoastră sunteți 
cei mai vrednici ai tagmei din care faceţi parte, aleşi şi 
vânturațţi, ca făina trecută prin ciur şi prin dârmon. 

Părintele  Hipotadeu, la rugămintea lui Panurge, 
închinându-se celor de față, a vorbit cu o neasemănată 
smerenie: 

— Ai cerut sfatul nostru, fiule, dar mai înainte de toate ar 
trebui să te lămureşti cu tine însuți. Te simți îmboldit de 
poftele trupului? 

— Foarte, a răspuns Panurge, să fie cu iertare, sfinția ta. 

— Nu face nimic, fiule, a răspuns Hipotadeu. Datu-ți-a 
Dumnezeu, stăpânul nostru, puterea de a-ți înfrâna 
pornirea simțurilor? 

— Mărturisesc că nu, a răspuns Panurge. 


156 Insolubilia - lucrare a filozofului scolastic cardinalul Pierre d'Ailly 
(1350 — 1420). 


— Atunci însoară-te, fiule, căci tot e mai bine să-ţi iei 
femeie, decât să suferi şi să te chinuieşti, ars de pârjolul 
dorinţei. 

— Iată o vorbă limpede; fără să mai tai firul de păr în 
patru, a spus Panurge. Mulţumesc, domnule părinte. Am să 
mă însor fără să mai stau pe gânduri şi foarte curând. Să 
pofteşti şi dumneata la nuntă. Corpo di gallina!157. Are să fie 
un ospăț, să se ducă vestea! Am să-ți prind beteala în piept 
cu mâna mea şi o să mâncăm împreună gâsca pe care o s-o 
frigă nevastă-mea. 

Ai să-mi faci plăcerea să joci cu surorile miresei. 
Mulţumesc, asemenea... Mai am numai o singură grijă. Una 
mică şi neînsemnată. O nimica toată. Ce crezi, părinte, o să 
mă înşele nevasta? 

— Ei, fiule, ce să zic? a răspuns Hipotadeu. Cum o fi voia 
Celui-de-sus! 

— Ah! a strigat Panurge. Voia Celui-de-sus! Ce faceți cu 
mine, oameni buni? Mă luați cu dacă şi cu poate, care în 
filosofie înseamnă de toate şi nimic. Dacă măgarul meu ar fi 
făcut să zboare, ar avea aripi. Dacă o vrea Dumnezeu, voi 
purta coarne. Dacă n-o vrea, n-am să le port. Scârț! Dacă aş 
putea să mă feresc de ce mi-e frică, nu m-aş prăpădi cu 
firea. Dar dumneata, părinte, mă trimiți la chibzuința lui 
Dumnezeu, în odăile Domnului! Voi, francezii, pe ce drum o 
luaţi, să ajungeţi până acolo? Sfinția-ta cred că ar fi mai 
bine să nu vii la nuntă. Sfinţiei-tale îi place liniştea, odihna 
şi tăcerea; chiotul şi larma nuntaşilor n-o să-ţi priască. N-ai 
să vii, nu-i aşa? De altminteri, nici să dănțuieşti nu prea 
ştii, şi o să te simţi stingherit între fete. O să-ți trimit acasă 
un copan de gâscă şi panglica cu beteală. O să ne faci 


157 Corpo di gallina [it.) - eufemism pentru interjecția „cordieul” (fr.) (pe 
trupul Domnului). 


plăcerea să bei, singur-singurel, un pahar în sănătatea 
miresei. 

— Fiule, a spus Hipotadeu, să nu înţelegi greşit cuvintele 
mele. Te-am supărat când am zis: cum va voi Cel-de-sus? E 
ceva rău într-aceasta? E blestem şi ocară? Nicidecum! Am 
cinstit numele lui Dumnezeu, tatăl şi ocrotitorul zilelor 
noastre, care ne apără şi ne păzeşte pe toți. Nu-i el singurul 
ziditor şi păstrător al bunurilor lumii? Nu atârnă toate de 
voința şi de dărnicia lui? Noi nu prețuim nimic, nu suntem 
nimic şi nu săvârşim nimic, fără sfânta lui milostivire. Nu 
hotărăşte el despre faptele noastre? Tot ce ne punem noi în 
gând să îndeplinim, nu-i oare supus voinței lui, atât în cer 
cât şi pre pământ? Şi gândind în acest fel, nu înseamnă că 
slăvim numele lui binecuvântat? Nevastă-ta, fiule, nu te va 
înşela, dacă aşa va voi Dumnezeu. Şi dorind a cunoaşte voia 
lui, nu se cade să-ţi pierzi nădejdea, ca şi cum ar fi la mijloc 
o taină ascunsă, pentru a cărei ştiinţă ar trebui să pătrunzi 
în odăile Domnului, până la scaunul lui de judecată. Pe 
toate acestea Dumnezeu însuşi ni le-a lămurit şi ni le-a 
arătat în sfintele Scripturi. De-acolo vei afla, că nu vei fi 
nicicând înşelat, iar nevasta ta nu va fi rea, dacă vei şti să 
ţi-o alegi dintr-un neam de oameni cumsecade, crescută în 
cinste şi curăție, departe de pilda stricăciunii, iubind pe 
Dumnezeu şi temându-se de el, plăcându-i să asculte cu 
credinţă sfintele lui porunci, temându-se de a-l mânia şi de 
a pierde îndurarea lui prin călcarea legilor care osândesc 
preacurvia şi cer femeii să stea lângă bărbatul ei, iubindu-l 
şi slujindu-l pe el cel dintâi şi pe nimeni altul în afară de 
Dumnezeu. lar pentru a o sprijini pe calea ei dreaptă, te vei 
purta frumos cu ea, îi vei pune în față numai pilde bune, vei 
trăi în cinste şi fără păcat, credincios soţiei tale aşa cum 
doreşti ca ea însăşi să-ți fie; căci după cum cea mai bună 
oglindă nu e aceea înrămată în aur şi împodobită cu pietre 
scumpe, ci aceea care răsfrânge mai limpede chipul din fața 


ei, tot astfel femeia nu se cuvine a fi prețuită nici după 
bogăţia ei, nici după neamul din care se trage, nici după 
frumusețea ei, nici după hainele scumpe pe care le poartă, 
ci după râvna cu care năzuieşte cu ajutorul lui Dumnezeu 
să aibă o purtare curată şi potrivită cu aceea a bărbatului 
ei; aşa după cum luna nu-şi primeşte lumina nici de la 
Mercur, nici de la Jupiter, nici de la Marte, nici de la alta 
din stelele de pe cer, ci de la soțul ei, Soarele, mulțu-mindu- 
se cu atâta, cât acesta găseşte de cuviință să-i dea. Fiind 
astfel sprijinul şi îndrumătorul femeii tale, îi vei da pilda 
cinstei şi a credinței. Şi necontenit să te rogi lui Dumnezeu, 
cerându-i ajutor şi milostivire. 

— Aşadar, a spus Panurge, numărându-şi firele din 
barbă, sfinția-ta ai dori să mă-nsor cu femeia cea bună, pe 
care o preamăreşte Solomon. Atât numai, că aceea, fără 
îndoială, e moartă demult; iar o a doua ca ea, Dumnezeu să 
mă ierte, n-am văzut şi nu văd. Oricum ar fi, eu îţi 
mulțumesc, părinte. la şi gustă o bucată de turtă dulce: 
ajută la mistuit. După aceea bea un pahar de porfiriu, e 
gustos şi face bine jos. Să trecem mai departe. 


CAPITOLUL XXXT 


Ce sfaturi i-a dat lui Panurge doctorul 
Rondibilis 


Panurge a vorbit mai departe astfel: 

— Când a venit felceru să-i jugănească pe călugării 
benedictini la Saussignac, cel dintâi cuvânt pe care l-a 
rostit, după ce l-a dat gata pe fratele Cauldaureil, a fost: 
„Altul la rând!” Aşa spun şi eu. Altul la rând! Hai, meştere 
Rondibilis, dă-i drumul! Să mă însor sau să nu mă însor? 

— Jur pe toate cele patru picioare ale catârului meu, că 
nu ştiu cum să răspund la această întrebare. Ai spus că te 
simţi stăpânit de poftele trupului. Noi cunoaştem din 


învățătura doftoricescului nostru meşteşug, şi după cum 
sună spusele vechilor ucenici ai lui Plato, că cinci sunt 
mijloacele prin care omul poate să înfrâneze pornirea 
simțurilor sale. Mai întâi: vinul. 

— Adevărat, a spus fratele Ioan, eu când mă îmbăt, nu 
mai doresc altceva decât să dorm. 

— Aşa am înţeles şi eu, a spus Rondibilis. Băutura fără 
măsură, adică vinul băut cu necumpătare răceşte sângele, 
înmoaie vinele, amorțeşte simțurile, zăpăceşte mişcările şi 
seacă puterile zămislirii. Aşa e zugrăvit Bachus, zeul 
beţivilor, beat, în haine muiereşti, fără barbă, dolofan şi 
scopit ca un eunuc. Altminteri se petrec însă lucrurile, când 
vinul e băut cu socoteală şi cumpătare. Înţelepciunea celor 
vechi n-a greşit spunând, că fără Ceres şi Bachus, Venera 
stă şi tânjeşte. Aşa spun lampsacienii, după cum povesteşte 
Diodor din Sicilia şi la rândul lui Pausanias, că domnişorul 
Priap e fiul lui Bachus şi al Venerei. În al doilea rând, sunt 
acele ierburi şi felurite leacuri, care amorțesc simțurile 
omului, îl răcesc şi îl fac neputincios. Aş putea să vă 
amintesc vreo câteva, cu nymphea heraclia!58, amerina, 
salcia, sămânța de cânepă, periclymenosul!%, tamariscul, 
vitexul, mătrăguna, izma, orhideea, pielea de hipopotami aşa 
mai departe, care prin însuşirile şi lucrarea lor îngheață 
sămânţa vieţii şi n-o lasă să iasă din traista semănătorului. 
După cum sunt şi altele care înfierbântă sângele şi ațâță 
dorința împreunării. 

— Mulţumesc, n-am nevoie, slavă Domnului, a spus 
Panurge. Dar dumneata? lartă-mă, meştere, n-am spus-o ca 
să te supăr. 


158 Nufărul. 


159 Caprifoiul. 


— În al treilea rând: munca fără odihnă. Orice trudă a 
trupului îi stoarce puterile în aşa măsură, încât sângele, 
care se răspândeşte pentru a-l hrăni, n-are nici vreme, nici 
răgaz să ajungă până la mădularele zămislirii. Natura astfel 
a rânduit lucrurile, ca hrana să fie folosită mai întâi de toate 
pentru susținerea vieții şi numai ce prisoseşte să slujească 
la înmulțirea neamului omenesc. Diana a rămas fată-mare, 
fiindcă gonea toată ziua după vânat. Aşa era pe vremuri 
casta castraților şi aşa sunt şi astăzi cei care se trudesc fără 
răgaz: luptătorii din circuri şi ostaşii. Hipocrate pomeneşte 
în De aere, aqua et locis160, despre unii barbari din ţara 
sciților, care erau mai neputincioşi decât eunucii, fiind tot 
timpul când la lucru, când călare. Filosofii spun că, 
dimpotrivă, trândăvia e mama desfrâului. Ovidiu, fiind 
întrebat o dată pentru ce a căzut Egist în păcatul 
preacurviei, a răspuns: „Fiindcă n-avea nicio treabă!” Dacă 
s-ar şterge de pe lume odihna, nici arcul lui Cupidon n-ar 
mai avea vreo putere; ar purta, ştrengarul, tolba lui de 
săgeți ca pe-o povară nefolositoare, şi pe nimeni n-ar mai 
răni. Căci nu e nici el atât de bun ţintaş, să doboare cocorii 
în zbor şi cerbii gonind prin hățiş (cum făceau Parcele), 
adică oamenii prinşi în forfota muncii. Îi nimereşte numai pe 
cei care stau într-o rână sau culcați, odihnind sau lenevind. 
Teofrast, întrebat fiind în mai multe rânduri ce e dragostea, 
a răspuns că e patima gândului care trândăveşte. Diogene 
spunea la fel, că desfrâul e îndeletnicirea celor care n-au 
altă îndeletnicire. Iar sculptorul Canachus din Sicya, lăsând 
să se înțeleagă că lenea şi nelucrarea sunt prielnice 
dragostei, a cioplit în marmură pe Venera şezând, iar nu în 
picioare, cum o înfățişaseră cei dinaintea lui. Al patrulea 
mijloc e: învățătura. Învățătura cere o asemenea sforțare a 


160 Despre aer, apă şi locuri (lat.). 


minții, încât sudoarea zămislitoare nu mai poate ajunge la 
locul cuvenit şi nici nervul găunos nu mai are puterea de a 
răspândi sămânța menită să rodească vieți omeneşti. Pentru 
a vă încredința despre aceasta n-aveţi decât să priviți un 
cărturar aplecat asupra muncii sale: cum toate vinele 
capului îi sunt încordate, ca arcul unei arbalete, pentru a da 
minţii puterea de a umple ventricolele înțelegerii, ale 
pătrunderii, ale ținerii de minte, ale judecății chibzuite şi ale 
închipuirii, trecând cu uşurinţă de la un ventricol la altul, 
pe calea pe care o arată anatomia, până la acea minunată 
țesătură unde se sfârşesc arterele pornite din partea stângă 
a inimii; iar viața trupească, subțiindu-se prin atâtea treceri, 
dă naştere vieții sufleteşti. Astfel, orice ființă adânc 
cugetătoare pare că se desprinde din ea însăşi, şi, lipsită de 
simțuri, rămâne dincolo de lumea dinafară, suflet fără trup; 
pe bună dreptate spunea Socrate că „filosofia nu-i altceva 
decât moartea care gândeşte”. De aceea, poate, Democrit şi- 
a luat singur vederea, socotindu-se mai puțin stânjenit de 
orbire, decât de priveliştile care nu-l lăsau să se adâncească 
cu totul în cugetarea lor. De aceea Pallas, zeița înțelepciunii 
şi ocrotitoarea celor înţelepţi, a rămas fecioară. Toate cele 
nouă muze sunt fete-mari. Nici cele trei grații n-au păcătuit 
vreodată. Am citit undeva, că fiind întrebat Cupidon de 
maică-sa, Venus, pentru ce le cruță pe muze, puştiul a 
răspuns că sunt atât de frumoase, atât de curate, atât de 
cinstite, atât de ruşinoase, şi au atât de lucru, una 
cercetând stelele, alta socotind numerele, alta măsurând 
corpurile, alta potrivind cuvintele, alta dând viață 
cântecului, încât, de câte ori încearcă să se apropie de ele îşi 
destinde arcul, îşi închide tolba şi îşi stinge torța, de teamă 
şi de ruşine să nu le stingherească. Apoi, îşi scoate legătura 
de pe ochi pentru a le privi mai bine şi a asculta în desfătare 
cântările lor. Atât de mult îl fermecau, încât adeseori, răpit 
de dulceața şi frumuseţea lor, adormea, nevoind să le 


ispitească sau să le tulbure. În această privință m-am 
încredințat de adevărul celor spuse de Herodot în cartea 
amintită, despre sciți, ca şi în De genitura!6! unde arată că 
orice om căruia i se taie artera parotidă de lângă ureche e 
lovit de neputinţă, din aceeaşi pricină pe care v-am arătat-o 
vorbind despre viaţa sufletească, pe care o hrăneşte sângele 
din artere: căci o mare parte din puterea de zămislire 
porneşte din creier şi din măduva spinării. În sfârşit, al 
cincilea mijloc e faptul împreunării. 

— Ştiam eu că aici vrei s-ajungi! a spus Panurge. Arunci 
pietre în grădina mea. Dar din parte-mi, poţi să dai pilde 
câte vrei. 

Fratele Ioan a vorbit şi el: 

— Fratele Scilino, egumenul de la Sfântul Victor din 
Marsilia, spune că e pedepsirea cărnii (după cum credea şi 
sihastrul de la Sfânta Radegonda de lângă Chinon). 
Pustnicii din deşertul Tebaidei, pentru a-şi potoli răzvrătirea 
cărnii şi pârdalnica pornire a simțurilor, se pedepseau astfel 
de la cinci până la treizeci de ori pe zi. 

— Îl văd pe Panurge bine zidit, a spus Rondibilis, cu toate 
mădularele întregi, cumpănit sufleteşte şi cu mintea 
limpede. El şi-a mărturisit, la o vârstă potrivită, cinstita 
dorință de a se însura. Dacă se va însoți cu o femeie care să- 
i semene întru toate, vor zămisli amândoi urmaşi vrednici 
de-a domni într-o împărăție de peste ape. 

Cu cât vor veni pe lume mai curând, cu atât vor fi mai 
zdraveni şi mai sănătoşi. 

— Meştere doftor, a spus Panurge, mă voi însura cât mai 
în grabă. Te rog să crezi. În timp ce vorbeai, gărgăunii mei 
îmi zbârnâiau la ureche mai stăruitor ca niciodată. Ai 
cuvântul meu. Te rog să pofteşti la nuntă, vom bea şi vom 


161 Despre reproducere (lat.). 


mânca pe săturate. Să poftească şi doamna, dacă-i face 
plăcere; cu toate prietenele dumneaei, se înțelege. Vor fi 


binevenite. 
CAPITOLUL XXXII 


Cum a dovedit Rondibilis că toți bărbații 
au dreptul să fie înşelați 


— Mai rămâne de lămurit o întrebare, a spus Panurge. Un 
p. s. pe care îl adaugi la scrisoare, adică pe scurt. Mă va 
înşela nevasta? 

— Sfinte Dumnezeule! a strigat Rondibilis. Ce întrebare! 
Dacă te va înşela nevasta? Iubite prietene, eu sunt însurat. 
Te vei însura şi dumneata. Dar să-ți intre bine în cap, că 
oricare bărbat însurat se află în primejdie de coarne, adică, 
mai bine zis, are dreptul să le poarte. Însurătoarea şi 
coarnele sunt ca omul şi umbra lui. Când auzi spunându-se 
despre cineva aceste două cuvinte: e însurat, poți să adaugi 
fără nicio teamă: este, a fost sau va fi încornorat. 

— Ce vorbe sunt astea, cobea dracului? a strigat Panurge. 

— Prietene, a spus Rondibilis, filosoful Hipocrate, plecând 
într-o zi de la Lango la Polistilo, să stea de vorbă cu 
Democrit, a scris unui bun prieten al său, Dionis, rugându-l 
să-i ducă nevasta la părinții ei, nişte oameni foarte de 
treabă, nevoind ca femeia să rămână singură acasă în lipsa 
bărbatului. Totodată, să bage bine de seamă şi s-o 
urmărească pas cu pas, în ce loc se duce şi ce fel de oameni 
vin s-o caute. „Nu că m-aş îndoi despre cinstea şi credința 
ei, scria Hipocrate, căci niciodată nu mi-a dat pricină de 
bănuială, dar e femeie, şi ajunge.” Firea femeii, prietene, ne- 
o spune luna. Ca şi luna, femeia se ascunde, se ruşinează şi 
se preface în fața bărbatului său. Dar în lipsa acestuia, se 
dă de gol, îşi leapădă fățărnicia, zburdă, hoinăreşte, îşi dă 
poalele peste cap, precum luna care, când se află în 


întâlnire cu soarele nu se zăreşte nici pe cer, nici pe 
pământ, dar când se depărtează de soare, luminează în 
toată strălucirea ei, mai cu seamă noaptea. 

Aşa sunt toate femeile: femei. Când spun femeie, înțeleg o 
ființă atât de plăpândă şi de schimbătoare, atât de 
nestatornică şi de slabă, încât (cu toată cinstea cuvenită) îmi 
vine să cred că natura, când a zămislit-o, s-a depărtat de la 
buna rânduială şi de la măsura potrivită pe care a pus-o în 
toate lucrările sale. Am stat de-atâtea ori să cuget şi am 
ajuns la credinţa că, dând viață femeii, firea s-a gândit mai 
mult la plăcerea bărbatului şi la înmulţirea neamului 
omenesc, decât la plămădirea unei făpturi desăvârşite. Nici 
Platon nu ştia pe ce treaptă s-o aşeze: printre ființele 
cugetătoare sau printre cele care trăiesc numai cu 
simțurile? Natura a ascuns în trupul femeii o jivină, care în 
bărbat nu se găseşte. O fiară fără astâmpăr, care muşcă şi 
râcâie, zburdă şi gâdilă, înțeapă şi ustură, răscolind 
simțurile, tulburând pornirile sufletului şi răvăşind toate 
gândurile. Aşa încât, dacă nu li-e stropită fruntea cu puțină 
ruşine, ai să vezi pe unele ca nişte ieşite din minţi, cum se 
dau celui dintâi venit, mai dezmățate decât proetidele, 
mimalonidele şi tiadele lui Bachus în desfrânata sărbătoare 
a bacanalelor; căci acea jivină cumplită le stăpâneşte toate 
mădularele trupului, cum o arată foarte lămurit ştiinţa care 
se cheamă: anatomie. Nu vreau să mai lungesc vorba. Voi 
spune numai atăt, că femeile cinstite şi fără de păcat sunt 
cu atât mai vrednice de laudă, cu cât găsesc în ele puterea 
de a înfrâna acea neimblânzită fiară, care caută să le 
tulbure judecata. Şi voi încheia spunând, că numai atunci 
când bărbatul izbuteşte să sature acea jivină nesătulă şi să-i 
astâmpere (pe cât e cu putință) poftele, furia ei se potoleşte 
şi năbădăile i se liniştesc. Aşadar, să nu te miri, că noi, 
aceştia, care n-avem de unde să-i dăm să înfulice şi s-o 


îndestulăm zi de zi, suntem în necontenită primejdie de-a fi 
încornorați. 

— Bună pomană pentru un om sărac, a spus Panurge. Şi 
n-ai la îndemână, felcere, niciun leac împotriva unei astfel 
de primejdii? 

— Cum de nu, a răspuns Rondibilis. Ştiu unul foarte bun, 
pe care îl folosesc eu însumi. L-am găsit în cartea unui 
învățat cu mare faimă, care a trăit acum optsprezece 
veacuri. Să ţi-l spun... 

— Eşti un om aproape cumsecade, i-a tăiat vorba 
Panurge. Dumnezeu mi-e martor, că mi-eşti drag de nu mai 
pot. la gustă din magiunul ăsta de gutui, care strânge mațul 
şezutului, şi prin însuşirile lui stiptice înlesneşte mistuirea. 
Ei, asta-i bună! M-am apucat să vând castraveți la grădinar! 
Dă-mi voie să-ți torn în acest pocal bătrânesc o duşcă de 
tămâios. Să nu-ţi fie teamă de anghină, că n-am pus în 
pahar anghinare. Nici piper, nici semințe de mere pădurețe, 
ci numai puțină scorţişoară cernută, praf de zahăr şi vin din 
cel mai bun, de Deviniere, din Valea Sorbului, de sub nucul 


cel mare. 
CAPITOLUL XXXIIL 


Rondibilis cunoaşte un leac împotriva 
coarnelor 


— Era pe vremea când Jupiter se apucase să pună 
rânduială în gospodăria lui din Olimp, a început Rondibilis 
povestea. Întocmise calendarul zeilor, pe zile şi anotimpuri, 
dând fiecăruia o sărbătoare a lui; hotărâse locurile lor de 
plimbare şi împărțise aşezarea oracolelor, arătând cu de- 
amănuntul ce jerfe vor primi. 

— N-o fi făcut ca Tinteville, episcopul din Auxerre? a 
întrebat Panurge. Marele ierarh avea patima vinului - ca 
orice om de ispravă - dar mai cu seamă prinsese slăbiciune 


pentru un altoi de viță bătrână, moştenit din moş-strămoşi, 
de la însuşi Bachus. S-a întâmplat însă, că după câțiva ani 
altoiul a degerat şi a pierit, iar coardele n-au mai dat 
muguri, pălite fiind de îngheț, de brumă, de polei, de 
chiciură, de grindină şi alte pedepse ale cerului, care se abat 
pe rând, o dată cu sărbătorile cuprinse în zodia Taurului: 
sfântul Gheorghe, sfântul Marcu, sfântul Vital, sfântul 
Eutropiu, sfântul Filip, Ziua Crucii şi Înălțarea. Nemaiavând 
înaltul ierarh nicio îndoială că toţi aceşti sfinți sunt 
aducători de grindină şi stricători de altoaie, s-a gândit să 
mute sărbătorile lor în lunile de iarnă, între Crăciun şi 
Bobotează (maica celor trei regi, cum o numea el, 
îngăduindu-le cu toată cinstea să aducă ger şi îngheț la 
vremea aceea cât vor pofti: frigul n-o să facă viței nicio 
pagubă, iar mugurii nu vor suferi. În locul acelora, a aşezat 
sărbătorile sfântului Cristofor, Tăierea capului sfântului 
loan, a sfintei Magdalena, a sfintei Ana, a sfântului Dominic, 
a sfântului Laurenţiu; iar pe sfânta Maria a mutat-o în luna 
mai. 

— Jupiter, a vorbit mai departe Rondibilis, luând pe zei şi 
pe zeițe la rând şi dând fiecăruia locul cuvenit, a uitat de 
sfintele Coarne, care din întâmplare nu se găseau de față, 
fiind plecate la Paris, cu o judecată pe care o aveau 
împotriva unor arendaşi de-ai lor. Nu mai ştiu după câtă 
vreme, Coarnele au aflat de nedreptatea pe care le-o făcuse 
Jupiter, dar n-au vrut să-şi strige prea tare supărarea, de 
teamă să nu-şi piardă dreptul de intrare în Olimp. S-au 
înfățişat, amândouă, zeului zeilor, aducându-i aminte 
ajutorul prielnic pe care i l-au dat în atâtea rânduri şi 
cerându-i cu stăruință să nu le lase fără sărbătoare, fără 
slujbe şi fără jertfe. Jupiter le-a rugat să-l ierte, dar 
împărțeala se făcuse şi toate zilele din calendar erau date. 
Dar Coarnele exoflisite, atât de mult s-au rugat şi au stăruit, 
încât, până la urmă, Jupiter le-a trecut în condica 


Olimpului şi le-a dat în seamă un număr însemnat de 
capete bărbăteşti, cu toată cinstea cuvenită şi partea lor de 
jertfe. Cum însă nu mai rămăsese neimplinit niciun loc pe 
răbojul anului, le-a rânduit aceeaşi zi de sărbătoare, ca şi 
potrivnica lor, zeița Gelozia. 

De asemeni le-a lăsat stăpânire deplină asupra bărbaţilor 
însurați, îndeosebi asupra celor cu neveste frumoase, 
hotărând ca îndatoririle lor să fie bănuiala, neîncrederea, 
îndoiala, cearta, pânda şi iscodirea femeilor, cu poruncă 
pentru toți să închine sfintelor Coarne slujbele ce li se cuvin 
şi să le aducă amintitele jertfe. Iar pe cei care nu vor ţine 
seama de acele rânduieli, Coarnele să-i ocolească şi să nu le 
intre în casă, oricât s-ar ruga. Să-i lase să tânjească singuri 
cu nevestele lor, fără ajutorul unui al treilea, ca nişte 
pângăritori şi eretici. (Aşa se răzbună zeii asupra celor care 
nu le dau cinstea cuvenită: Bachus asupra podgorenilor, 
Ceres asupra plugarilor, Pomona asupra grădinarilor, 
Neptun asupra corăbierilor, Vulcan asupra fierarilor şi aşa 
mai departe.) După cum, dimpotrivă, cei care vor ţine toate 
sărbătorile, lăsând în părăsire lucrul lor şi orice altă 
îndeletnicire pentru a-şi pândi nevestele, a le închide în casă 
şi a le hărțui cu bănuieli, să aibă parte necontenit de 
podoaba sfintelor Coarne, să se bucure de răsfățul lor, să le 
aibă în casă zi şi noapte şi să nu fie lipsiți de ele niciodată. 
Am zis! 

— Ah, ah, ah! a spus Carpalim. lată un leac mai lesnicios 
decât chiar inelul lui Hans Carvel. Naiba să mă ia, dacă nu 
spun ce gândesc. Aşa e firea femeilor. Nici trăsnetul nu arde 
şi nu fărâmă decât ceea ce e tare şi se împotriveşte, ocolind 
ce-i moale, puhav şi deşert; frânge în două sabia de oţel, dar 
nu atinge catifeaua care înfăşoară teaca; zdrobeşte oasele 
trupului, fără să atingă carnea. Tot astfel, femeia nu se 
răzvrăteşte decât împotriva celor ce-i sunt oprite. 


— Fără îndoială, a spus Hipotadeu. Mulţi din învățații 
noştri cred, că cea dintâi femeie care a fost pe lume - Eva, 
cum o numesc evreii - n-ar fi muşcat nicicând din fructul 
păcatului, dacă Vicleanul care a dus-o în ispită nu i-ar fi 
spus că n-are voie să-l guste. Ca şi cum ar fi voit s-o 
îndemne: - „E fruct oprit: mănâncă-l! Altminteri n-ai mai fi 


femeie.” 
CAPITOLUL XXXIV 


Cum râvnesc de obicei femeile la lucrul 
oprit 


Pe vremea când eram flăcău şi trăiam în desfrânare la 
Orleans, a spus Carpalim, iscodisem un mijloc îndemânatic 
de-a prinde femeile în laț şi a le ispiti să se joace de-a 
dragostea cu mine. Nu cu vorbe dulci, nici cu jurăminte, ci 
arătându-le limpede şi lămurit (cu mare ticăloşie) cât erau 
de bănuitori bărbaţii lor. Nu născocisem nimic, fiindcă aşa 
stă scris în cărți şi astfel a fost mersul lumii de totdeauna. 
Asemenea pilde şi pățanii îți scoate viața la iveală, în fiecare 
zi. Vârându-şi în cap tot felul de gânduri poznaşe, nevestele 
îşi înşală bărbaţii cu toată sârguința, făcând de altminteri la 
fel ca Semiramida, ca Egesta, ca femeia din insula Mandes a 
Egiptului (despre care pomenesc Herodot şi Strabon) şi ca 
atâtea alte ştrengărite de acelaşi soi. 

— Adevăr a grăit, a spus Ponocrat. Ştiam pe vremuri o 
poveste, cum papa loan al XXI-lea, trecând într-o zi pe la 
mănăstirea Fonthevrault şi ieşindu-i înainte maica stareță 
cu celelalte măicuţe, l-au rugat să le dea învoiala de a se 
spovedi între ele. Miresele lui Isus, ziceau mironosițele, au 
ca toate femeile unele metehne ascunse, pe care se 
ruşinează să le mărturisească unui duhovnic-bărbat, ci 
mult mai lesne le-ar veni să şi le destăinuiască unele altora. 
- „N-aş pregeta să vă dau o asemenea învoire, ca şi altele, a 


răspuns papa, dar se iveşte o piedică, după cum socot. 
Spovedania, bine ştiţi, e o taină; iar voi femeile nu prea ştiţi 
să vă ţineţi gura.” — „Ba ştim, au sărit de colo măicuțele. Mai 
bine decât bărbaţii!” Atunci sfântul părinte le-a încredințat o 
lădiță în care, fără să-l fi văzut maicile, ascunsese o 
păsărică. Le-a poruncit să aşeze lădița într-un loc ferit, 
făgăduind pe cinstea lui de papă că le va îndeplini 
rugămintea, dacă vor răbda să nu ridice capacul, orice s-ar 
întâmpla, sub amenințarea judecății episcopeşti şi a veşnicei 
afurisenii. Abia au auzit călugărițele opreliştea şi stăteau ca 
pe ghimpi, să vadă ce-i în lădiță? Sfântul părinte le-a dat 
binecuvântarea şi s-a dus să se culce. Dar n-a făcut nici 
zece paşi, că toate măicuţele s-au repezit buluc la lădiță, să- 
i cerceteze cuprinsul. A doua zi dimineața, papa le-a chemat 
cu gândul să le dea dezlegarea cerută. (aşa îşi închipuiau 
ele.) Dar, înainte de orice altă vorbă, le-a cerut să-i aducă 
lădița cu pricina. l-au adus-o, nu zic ba, dar pasărea... 
zburase! Iar papa le-a ocărât, întrebându-le cum vor fi în 
stare să păstreze taina spovedaniei, când nu s-au putut 
răbda să nu umble la lădița păsăruicii. 

— Fii binevenit între noi, cinstite meştere! Am simțit o 
mare bucurie ascultându-te, şi îi aduc laudă Domnului 
pentru aceasta. N-am mai avut mulțumirea de-a fi laolaltă, 
de când ne-ai înfățişat la Montpellier, cu vechii noştri 
prieteni Guy Bourguier, Balthazar Nayer, Jean Quentin, 
Franşois Robinet şi Francois Villon, acea poznă veselă şi 
plină de învățăminte a bărbatului care luase de nevastă o 
femeie mută. 

— Eram şi eu de față, a spus Epistemon. Vrednicul bărbat 
ținea cu orice preț ca femeia lui să-şi recapete graiul. L-a 
recăpătat în adevăr, cu ajutorul unor vraci, care i-au tăiat 
nu ştiu ce pieliță de sub limbă. Dar când a început muierea 
să vorbească, a vorbit, a vorbit, a vorbit vrute şi nevrute, 
verzi şi uscate, de baba-Rada şi de Rada-baba, până când 


bărbatul, ieşindu-şi din fire, a alergat într-un suflet la vraci, 
rugându-l să-i ia nevestei graiul înapoi, aşa cum i-l dăduse. 
Vraciul i-a răspuns, ridicând din umeri, că el cunoaşte 
multe leacuri cu care poate să redea graiul femeii, dar n-a 
aflat până acum niciunul, care s-o facă să tacă! Singurul 
mijloc ar fi surzenia bărbatului. Omul nostru nu-ş ce-a 
făcut şi ce-a dres, că şi-a pierdut auzul; iar femeia, dându-și 
seama că bărbatul n-o mai aude, şi că melița ei toacă 
degeaba, a turbat. Când vraciul a venit să-şi ceară plata, 
surdul i-a răspuns că nu-l aude. Vraciul, de necaz, i-a 
turnat în cap un praf de-al lui şi l-a făcut să-şi piardă 
mințile. Până la urmă, bărbatul nebun şi femeia turbată l- 
au luat la bătaie pe vraci, lăsându-l pe jumătate mort! 
Nicicând n-am râs mai cu poftă, ca la pozna asta! 

— Să ne întoarcem la oile noastre, a zis Panurge. 
Dumneata spuneai, după cum am înțeles, că pot să mă 
însor în toată voia, fără să-mi mai bat capul cu întrebarea, 
dacă mă va înşela nevasta sau nu. Rău ai grăit, cinstite 
meştere! Ştiu bine, că în ziua nunții mele te vei găsi cu 
treburile dumitale prin alte părți şi nu vei fi de față. N-am să 
te țiu de rău că nu vei veni la ospăț. 

Stercus et urina sunt medici prandia prima, Ex aliis paleas, 
ex istis collige grana. 162 

— N-ai spus bine, l-a îndreptat Rondibilis. Stihul al doilea 
zice aşa: Nobis sunt signa, vobis sunt prandia digna. 165 

— lar dacă, între timp, nevastă-mea nu s-o simți bine... 


162 Excrementele şi urina sunt gustarea dintâi a medicului. / Ia de 
aiurea paiele, şi din astea grăuntțele (lat.). 


163 Pentru noi sunt doar nişte semne, pentru voi sunt bune de mîncat 
(lat.). 


— Va trebui să-i cercetez mai întâi udul, să-i ascult inima, 
să-i pipăi partea de jos a pântecelui şi împrejurimile 
buricului, cum ne învață Hipocrate, în 2 Aphorism 35. 

— Nu! Nu! a spus Panurge. Până una-alta, nici nu-i 
nevoie. Noi, oamenii legii, avem pravila noastră: de venire 
inspiciendo!5%. Am să-i pregătesc eu însumi un clistir. Nu-ţi 
părăsi treburile dumitale, care sunt fără îndoială mai 
grabnice. Îți voi trimite un plocon şi vom rămâne buni 
prieteni. 

Panurge s-a apropiat de el şi i-a strecurat în palmă patru 
scuzi. Rondibilis i-a înşfăcat repede, spunând cu glas 
tresărit şi aproape supărat: 

— Domnul meu, nu trebuia să te osteneşti... Oricum, îţi 
mulțumesc cu plecăciune. De la oamenii de rând nu 
primesc niciodată, dar pe prieteni nu pot să-i jignesc. Sunt 
la porunca dumitale, ori de câte ori vei avea nevoie. 

— Cu plată? a întrebat Panurge. 

— Bineînţeles! 


CAPITOLUL XXXV 


Cum priveşte filosoful Gaurigan 
însurătoarea 


După acest schimb de vorbe, Pantagruel i-a spus lui 
Gaurigan, filosoful: 

— Făclia luminii, prietene de credință, trecând din mână 
în mână a ajuns la dumneata, înțeleptule! Ţi-a venit, adică, 
rândul să răspunzi la întrebare: Să se însoare Panurge ori 
să nu se însoare? 

— Şi una şi alta, a răspuns Gaurigan. 

— Ce-ai spus? a întrebat Panurge. 

— Ce-ai auzit. 

— Şi ce-am auzit? 

— Ce-am spus. 

— Aşa ţi-e vorba? Ia scurteaz-o şi spune lămurit: Să mă 
însor sau să nu mă însor? 

— Niciuna, nici alta. 

— Naiba să mă ia, dacă pricep. Stai să-mi pun ochelarii la 
urechea stângă, să te-aud mai bine. 

În clipa aceea, Pantagruel a zărit în pragul uşii pe Kyn, 
cățelul lui Gargantua, şi a spus celor de față: 

— Regele trebuie să fie pe aproape. Să ne ridicăm în 
picioare. 

Nici n-a apucat să sfârşească vorba şi Gargantua a intrat 
în odaia unde se ținea ospățul. Toți s-au sculat de la locurile 
lor şi l-au întâmpinat cu plecăciuni, după cum se cuvenea. 
Gargantua le-a răspuns tuturor cu bunătate şi a spus: 

— Iubiţi prieteni, dacă voiți să-mi fiți pe plac, nu vă 
părăsiți nici locurile, nici vorba. Aduceţi-mi un jeţ în capul 
mesei şi dați-mi să beau în sănătatea voastră. Fiți bineveniți 
în casa mea. Despre ce vorbeaţi? 

Pantagruel i-a spus, că la al doilea fel de mâncare, 
Panurge pusese întrebarea, dacă ar face bine să se însoare 
sau nu. Părintele Hipotadeu şi meşterul Rondibilis vorbiseră 
fiecare în felul lui, iar în clipa când regele se pregătea să 
intre, înțeleptul Gaurigan începuse să răspundă la rândul 
său. Panurge l-a întrebat: - „Să mă însor sau să nu mă 
însor?”. „Şi una şi alta”, i-a spus la început, apoi: — 
„Niciuna, nici alta”. Panurge s-a arătat nemulțumit de 
aceste răspunsuri care, zice el, se bat cap în cap. 

— După înțelegerea mea, a spus Gargantua, aceste 
răspunsuri seamănă aidoma cu vorba filosofului din 
vechime, care, fiind întrebat dacă e însurat cu o anumită 
femeie, a spus: „Am soție, alții s-o ţie; trăiesc cu ea, dar şi 
fără ea”. 


— Tot cam aşa a răspuns şi o slujnică din Sparta, care, 
fiind întrebată dacă s-a dat vreodată un bărbat la ea, a 
răspuns: „Niciodată!”, fiindcă ea se dădea la ei. 

— Aşadar, a spus Rondibilis, în filosofie ca şi în medicină 
să păstrăm calea de mijloc, amestecând laolaltă nepotrivirile 
şi punându-le în cumpănire. 

— Trimisul cel sfânt, a spus părintele Hipotadeu, astfel 
ne-a învăţat, ca cei ce au femeie să trăiască precum n-ar 
avea, iar cei ce nu sunt însurațţi, ca şi cum ar fi. 

— Eu tălmăcesc astfel vorbele: „Să ai şi să nu ai femeie”, a 
spus Panurge. Să ai femeie la treburile pentru care a 
înzestrat-o firea, adică pentru ajutorul, plăcerea şi tovărăşia 
bărbatului. Să n-ai femeie, dacă-i vorba să te ţii după fustele 
ei, să uiţi a te ruga lui Dumnezeu, să nu-ți mai îndeplineşti 
îndatoririle tale față de ţară, de republică şi de prieteni, să-ți 
laşi în părăsire cărțile şi alte folositoare treburi, numai ca 
să-i faci muierii pe plac. Astfel înțelegând: „Să ai şi să nu ai 
femeie”, eu nu văd nicio nepotrivire, nici îndemnuri care nu 
s-ar împăca laolaltă. 


CAPITOLUL XXXVI 


Răspunsurile lui Gaurigan, filosoful 
sceptic şi ucenicul lui Pyron 


— Vorbiţi ca nişte ursitoare, a spus Panurge, dar mie- 
unuia mi se pare că am căzut în fundul acelui put 
întunecat, în care, după cum zicea Heraclit, s-a înecat 
adevărul. Nu mai văd şi nu mai înțeleg nimic. Sunt buimac, 
şi pot să spun că vorbăria dumneavoastră nu-mi face nicio 
plăcere.  (Potoleşte-te, filozofule, nu mai băga atât în 
dumneata!) Ia să schimbăm cântecul, şi să nu mai despicăm 
firul de păr în patru. Nici dumitale nu-ţi place să baţi 
câmpii, după cum cred. Aşadar, în numele bunului 
Dumnezeu, drăguțul, răspunde-mi: să mă însor? 


Gaurigan — Însoară-te. 

Panurge — Şi dacă nu vreau? 

Gaurigan — Nu văd cine te-ar putea sili. 

Panurge — Nu vezi? 

Gaurigan — Nu văd, şi nu sufăr de orbul găinilor. 

Panurge - Eu văd o mie de pricini care mă îndeamnă să 
mă însor. 

Gaurigan - Să le numărăm. 

Panurge - O mie, aşa vine vorba. Am spus un număr 
hotărât, ca să arăt un număr nehotărât. Vreau să spun: 
multe. 

Gaurigan — Te ascult. 

Panurge — La naiba! Nu pot să trăiesc fără femeie. 

Gaurigan — Lasă-l pe naiba la o parte. 

Panurge - Pentru numele lui Dumnezeu, poftim! Toți 
înțelepții lumii spun că a te culca în aşternut de unul 
singur, adică fără femeie, înseamnă să trăieşti ca o vită, 
cum ofta Didona, suspinând printre lacrimi. 

Gaurigan — Sluga dumitale! 

Panurge - Eu ştiu ce vorbesc, filozofule. Ce zici, să mă 
însor? 

Gaurigan - N-am zis nu. 

Panurge — Şi o să-mi fie bine? 

Gaurigan - După cum vei nimeri. 

Panurge — Şi dacă voi nimeri bine, fi-voi fericit? 

Gaurigan - De-ajuns. 

Panurge — la s-o luăm acum în răspăr. Dar dacă nimeresc 
rău? 

Gaurigan - Să nu te amărăşti pentru atât. 

Panurge - Dar bine, omule, fie-ți milă de mine şi 
sfătuieşte-mă ce să fac? 

Gaurigan - Faci ce vrei. 

Panurge —- Hodoronc-tronc! 


Gaurigan — Te rog, fără descântece! 

Panurge - Bine, filosoful lui Dumnezeu, eu nu-ţi cer decât 
un sfat. Ce sfat îmi dai? 

Gaurigan - Niciunul. 

Panurge - Să mă însor? 

Gaurigan - Eu nu mă amestec. 

Panurge — Atunci să nu mă însor? 

Gaurigan - N-am spus asta. 

Panurge - Dacă rămân neînsurat, n-am să port coarne? 

Gaurigan — Aşa cred. 

Panurge — Să zicem că mă însor. 

Gaurigan — De ce: să zicem? 

Panurge - Închipuieşte-ţi, vreau să spun, că sunt însurat. 

Gaurigan - Nu pot acum. Mi-e gândul în altă parte. 

Panurge - M-ai pricopsit! Ah, dacă aş putea să trag o 
înjurătură... măcar pe şoptite. M-aş mai răcori. Dar, 
răbdare... Prin urmare, dacă mă voi însura voi purta coarne! 

Gaurigan — Aşa se pare. 

Panurge - Dar dacă femeia mea va fi cinstită şi 
credincioasă, nu mă va înşela, nu-i aşa? 

Gaurigan - Vorbişi ca din carte. 

Panurge — Ascultă-mă... 

Gaurigan - Sunt numai urechi. 

Panurge - lată care e întrebarea: nevastă-mea va fi cinstită 
şi credincioasă? Numai atât aş vrea să aflu. 

Gaurigan - Mă cam îndoiesc. 

Panurge — O cunoşti? 

Gaurigan - Nu. 

Panurge - Atunci cum poți să te îndoieşti de un lucru pe 
care nu-l cunoşti? 

Gaurigan - lac-aşa! 

Panurge — Dar dacă ai cunoaşte-o? 

Gaurigan - Mai vârtos. 


Panurge - Ascultă, pajule, mititelule, uite, ţine aici scufia 
mea -— lasă-mi ochelarii! — coboară în curte şi înjură pentru 
mine o jumătate de ceas. O să înjur şi eu în locul tău o dată, 
când vei avea nevoie... Şi cu cine o să mă înşele? 

Gaurigan - Cu cine s-o nimeri. 

Panurge - Băga-s-ar dracul în el! O să-i rup oasele! 

Gaurigan — Aşa să faci. 

Panurge - Să mă ia în coarne o mie de draci, dacă nu i-oi 
pune lacăt femeii când voi pleca de-acasă! 

Gaurigan — Ai putea să-ţi alegi cuvintele. 

Panurge - Cuvinte am ales şi am ouat destule! Acum 
vreau să hotărăsc ce am de făcut. 

Gaurigan — Hotărăşte, eu nu te împiedic. 

Panurge - la stai puţin! Văd că n-am izbutit până acum 
să-ți las sânge. Am să te încrestez în altă parte. Dumneata 
eşti însurat sau ba? 

Gaurigan - Niciuna, nici alta. 

Panurge - Sfinte Dumnezeule, ține-mă! Nu mă lăsa! Am 
asudat leoarcă. Parcă aş fi muncit la sapă, mânca-m-ar 
viermii! Mi s-a întors rânza pe dos şi mi s-a încuiat mațul! 
Nu pot să încomofistibulizez în tolba minții mele 
răspunsurile pe care mi le dai. 

Gaurigan — Atâta grijă să am. 

Panurge - Să pornim mai departe, înțeleptule! Eşti 
însurat? 

Gaurigan — Aşa mi se pare. 

Panurge — Ai mai fost însurat vreodată? 

Gaurigan - Parcă. 

Panurge -— Şi ai avut noroc întâia oară? 

Gaurigan - Oarecum. 

Panurge — A doua oară ai nimerit-o mai bine? 

Gaurigan — Cine poate să ştie! 

Panurge - Pune mâna pe inimă şi răspunde: te simţi bine 
însurat? 


Gaurigan — Aşa şi aşa. 

Panurge - Pe barba sfântului Cristofor, mai degrabă aş 
stoarce un pârț dintr-un măgar mort, decât o vorbă lămurită 
din gura dumitale! Nu pot s-o scot la capăt cu dumneata în 
niciun fel. Adevăr mărturisesc, filozofule, că şi dracului i-ar 
fi ruşine de amândoi. Răspunde: purtat-ai coarne, da sau 
ba? Cu dumneata vorbesc, ăsta care stai lângă mine, nu cu 
dumneata, ăla care ai plecat să baţi mingea. 

Gaurigan - Dacă s-a întâmplat să nu port coarne, 
înseamnă că am avut noroc. Aşa mi-a fost scris! 

Panurge — Pe carnea, pe trupul şi pe sângele meu, mă las 
păgubaş, îmi iau catrafusele şi plec. Pe ăsta nu pot să-l 
apuc de nicăieri. 


Auzind aceste cuvinte, Gargantua s-a ridicat şi a spus: 

— Lăudat să fie Domnul în toate lucrările lui. După cum 
văd, lumea s-a făcut mai frumuşică de când m-am întâlnit 
cu ea întâia oară. Bine am ajuns! Va să zică filosofii cei mai 
învățați şi mai iscusiți s-au înhăitat cu şleahta schepticilor 
şi s-au întors înapoi la şcoala lui Pyron. Slavă ție, Doamne, 
slavă ţie! Adevăr zic vouă, că mai lesne vei prinde pe lei de 
coamă, pe cai de urechi, pe zimbri de grumaz, pe bivoli de 
coarne, pe lupi de coadă, pe țapi de barbă şi pe ulii de plisc 
decât pe filosofi de cuvânt! Rămânețţi cu bine, dragi prieteni. 

Gargantua s-a depărtat, iar Pantagruel a spus celor de 
față: 

— Timeu din cartea lui Platon număra oaspeţii la 
începutul fiecărei adunări; noi ne vom număra la sfârşit. 
Unul, doi, trei... Unde-i al patrulea? Cine lipseşte? Nu 
cumva e prietenul nostru Bridoye? 

Epistemon a răspuns că ducându-se să-l poftească nu l-a 
găsit acasă. Un aprod de la Curtea din Mirelingues venise 
mai înainte să-l cheme pentru a da seama în fața 
Parlamentului despre o hotărâre pe care o rostise. Bridoye 


plecase în grabă ca să fie de față şi să nu se pomenească 
tras la răspundere în lipsă. 

— Voi vedea despre ce e vorba, a spus Pantagruel. Se 
împlinesc patruzeci de ani, de când Bridoye e judecător în 
Fonsbeton, şi în răstimpul acesta a rostit mai bine de patru 
mii de hotărâri. Două mii trei sute nouă din ele au mers mai 
departe înaintea Parlamentului din Mirelingues, în urma 
plângerii celor care pierduseră, dar toate au rămas în 
picioare şi au fost întărite, plângerile dovedindu-se 
neîntemeiate. Dacă acum, la sfârşitul zilelor sale, s-ar vedea 
lovit cu mustrare, încercarea ar fi prea grea pentru el, după 
ce a trăit în cinste şi dreptate o viață întreagă. Vreau să-l 
ajut din toate puterile mele. Ştiu că lumea s-a făcut atât de 
rea, încât dreptatea are nevoie de apărare. O voi face fără 
zăbavă, pentru a-l feri de orice năpastă. 

Mesele s-au strâns, Pantagruel a împărțit oaspeţilor săi 
daruri de preț şi de mare cinste: inele, giuvaeruri, potire de 
aur şi talere de argint, după care, mulțumind încă o dată 
din inimă tuturor, s-a îndreptat spre odăile sale. 


CAPITOLUL XXXVII 


Cum l-a îndemnat Pantagruel pe Panurge 
să ceară sfatul unui nebun 


În drum spre iatac, Pantagruel l-a zărit lângă o fereastră 
pe Panurge trist şi îngândurat, clătinând din cap cu 
amărăciune. Pantagruel i-a spus: 

— Semeni cu un şoarece care a căzut într-o mlaştină şi cu 
cât se zbate să scape, cu atât mai adânc se afundă. Te 
zvârcoleşti într-un lanț încâlcit de îndoieli, şi din ce te 
smuceşti căutând dezlegare, cu atât te încurci mai rău. 
Ascultă! Am auzit o vorbă din popor, că un nebun judecă de 
multe ori mai bine decât zece învățați. De vreme ce 
răspunsurile înțelepciunii nu te-au lămurit, ce-ar fi dacă ai 


cere sfatul unui nebun? S-ar putea s-o nimereşti şi să rămâi 
mulțumit. Mulţi regi au scăpat de primejdie şi multe țări s- 
au păstrat întregi; multe războaie s-au câştigat şi multe 
încercări au fost biruite după sfatul şi prevestirile unor 
nebuni. Gândeşte-te şi vei recunoaşte că am dreptate. Cel 
care poartă grija treburilor lui, dovedindu-se gospodar 
harnic şi priceput; cel care îşi păstrează judecata limpede şi 
nu pierde niciun prilej prielnic pentru a-şi spori avutul; cel 
care cu dibăcie izbuteşte să scape de lipsuri şi de necaz e 
socotit de noi toți drept un înţelept. Dar înaintea gândirii 
cereşti nu-i prețuit tot astfel; în cumpăna ei nu e cu 
adevărat înțelept, adică vrednic de a vedea pe cele de faţă şi 
de a prevedea pe cele viitoare decât omul care pe el însuşi se 
uită, care se înalță deasupra ființei sale, se curăță de toate 
îndemnurile pământeşti şi se desprinde cu gândul de toate 
slăbiciunile omeneşti, nepăsător la toate. Astfel spunem noi 
că sunt nebunii. Pe marele proroc Faunus, fiul lui Picus, 
regele latinilor, poporul neştiutor l-a numit Fatuel, adică pe 
limba lui: Nebunul. Asemeni, în păcălelile pe care le joacă 
măscăricii, tichia Nerodului şi scufia Nebunului o pun în 
cap, nu cei mai proşti, ci cei mai isteți dintre ei. Astrologii 
spun că împărații şi nebunii vin pe lume sub acelaşi semn 
al zodiacului. Enea şi Choroebus (despre care Euphorion 
spune că a fost nebun) au avut la naştere acelaşi horoscop. 
Nu mă voi depărta prea mult, dacă îți voi aminti ce 
povesteşte loan Andre despre cuprinsul unui canon al nu- 
ştiu-cărui papă către primarul şi pârgarii din La Rochelle; 
Barbaţiu o spune despre pandectele lui Justinian, iar acum 
de curând Jason, în proverbele lui, şi Jean Seigny, faimosul 
nebun al Parisului, străbunicul lui Caillette de mai târziu. 
lată întâmplarea: Un derbedeu din Paris, trecând într-o zi 
prin fața unei ospătarii de lângă fortăreața Chastelet, s-a 
oprit în faţa grătarului, a scos din traistă o bucată de pâine 
şi a început s-o mănânce, sorbind cu nesațiu mireasma 


cărnii fripte. Birtaşul l-a lăsat în pace şi nu i-a spus nimic; 
dar după ce mârlanul şi-a mestecat codrul de pâine şi a dat 
să plece, l-a prins frumuşel de guler şi i-a cerut să-i 
plătească... mirosul fripturii! Omul a răspuns, că nici măcar 
nu s-a atins de cărnuri, deci cu nimic nu l-a păgubit şi cu 
nimic nu i se socoteşte dator. Aroma cărnii fripte, 
răspândindu-se în văzduh, s-ar fi pierdut oricum, şi nu s-a 
mai pomenit încă la Paris să se vândă miros de friptură pe 
stradă! Birtaşul a răspuns, că el nu-i ținut să hrănească pe 
toți derbedeii Parisului cu aromă de la grătarul lui, şi l-a 
amenințat că dacă nu-i plăteşte îi mută fălcile. Mârlanul a 
pus mâna pe băț să se apere, şi s-a încins o zarvă 
nemaipomenită. Mulțimea de gură-cască s-a strâns din 
toate părțile să privească încăierarea. Între ei se afla şi Jean 
Seigny, nebunul oraşului. Zărindu-l, birtaşul a spus 
mârlanului: - „Vrei să-l punem pe marele Jean Seigny 
judecător peste noi?” — „Vreau, cum să nu vreau, lua-te-ar 
naiba!” a răspuns flămândul. Jean Seigny, după ce i-a 
ascultat pe amândoi, i-a cerut derbedeului să scoată din 
pungă un şfanț de argint. Mârlanul, neavând încotro, s-a 
supus şi i-a pus banul în mână. Nebunul l-a luat, l-a aşezat 
pe umărul stâng ca şi cum ar fi vrut să-i cumpănească 
greutatea, l-a lovit pe unghie ca să audă cum sună, apoi, 
închizând un ochi, s-a uitat cu luare-aminte să-i citească 
scrisul. Mulțimea căsca gura la el, birtaşul aştepta 
încrezător, iar mârlanul schimba fețe-feţe. După o tăcere 
destul de îndelungată, nebunul s-a dus să mai sune o dată 
banul pe tejghea, apoi cu o măreție de jude-preşedinte, 
ținând în mână paiața lui ca pe un schiptru, înfundându-şi 
pe cap scufia de blană cu urechi de hârtie zdrențuită, a tuşit 
de trei ori şi a spus: — „Curtea găseşte de cuviință că, 
împricinatul care şi-a mâncat pâinea cu miros de friptură, a 
plătit birtaşului cu sunetul banului. Aşadar şi prin urmare, 
Curtea îndrumă pe fiecare să-şi vadă de treaba lui. Fără 


cheltuieli de judecată şi spre ştiinţa părţilor”. Hotărârea 
nebunului li s-a părut tuturor judecătorilor din Paris atât de 
dreaptă şi de minunată, încât au recunoscut că nici 
Parlamentul însuşi, cu legea în mână, n-ar fi putut să 
chibzuiască mai bine. Aşadar, gândeşte-te dacă n-ar fi mai 
nimerit să ceri sfatul unui nebun. 


CAPITOLUL XXXVIII 


Ce porecle i-au dat Pantagruel şi Panurge 
lui Tribulet!:65 


— Pentru mântuirea sufletului meu, primesc, a spus 
Panurge. Aveam mațul încuiat; acum simt că mi s-a uşurat 
pântecele. Dar, după cum, pentru a le cere sfatul, am ales 
lamura înțelepţilor, tot astfel aş dori să găsim pe nebunul 
cel mai nebun dintre toți nebunii. 

— Tribulet îmi pare a fi nebunul care ne trebuie, şi-a dat 
cu părerea Pantagruel. 

— E nebun sută-n sută! a încuviințat Panurge. 


PANTAGRUE PANURGE 


L 
Nebun din Nebun 
născare, cîntăreț, 
fatal, cu bemol la 
cheie, 
ceresc, pămiîntesc, 
voios, vesel, 
mercurial, drăgălaş, 


165 Tribut-Triboulet, bufonul lui Ludovic al XII-lea şi apoi al lui Francisc 
I. 


lunatic, 


rătăcitor, 
ciudat, 
eretic, 
eroic, 
înghețat, 
genial, 
predestinat, 
împărătesc, 
regesc, 
august, 
cezarian, 
patriarhal, 
ducal, 
seniorial, 
credincios, 
stegar, 
palatin, 
principal, 
pretorial, 


total, 
înaripat, 

curial, 
fruntaş, 


biruitor, 
vulgar, 


cu nasul 
roşu, 
pisălog, 
cu clopoței, 
veneric, 
de pripas, 
orfan, 
clocit, 
plimbăretț, 
papal, 
consistorial, 
canonic, 
aulic, 
sinodal, 
episcopesc, 
doftoricesc, 
călugăresc, 
impunător, 
cu toane, 
căptușit, 
la prima 


tunsoare, 


iubăreț, 


cu diplomă, 


musafir, 
cu premiul 
întii, 
cu coadă, 
cetlăiaş, 


casnic, lăturalnic, 


exemplar, însetat, 
rătăcitor şi nerod, 
rar, 
civil, trecător, 
popular, de pe cracă, 
familiar, haihui, 


de seamă, favorit, latinesc, de toate zilele, temut, filosof, 
metafizic, suveran, special, extatic, 

categoric, predicator, uriaş, oficial, cu perspectivă, 
aritmetic, algebric, cabalistic, talmudic, 

ermetic, explicativ, prescurtat, hiperbolic, antonomatic, 
alegoric, foarte logic, pleonasmic, 

princiar, cerebral, cordial, indestinal, hepatic, splenetic, 
cu vânturi, legiuit, la azimut, pe meridian, 

binefăcut, cu pervaz, pe piedestal, chibzuit, celebru, 
binecrescut, înzăuat, prădalnic, cu coada-n sus, cenuşiu, 
aiurit, lovit cu leuca, bosumflat, superlativ, de dimineață, de 
mâna stângă, mătăsos, 

lână-n lână, cu picățele, burghez, cu mătură, de 
batjocură, de toate felurile, cu zăbavă, taciturn, 

eteroclit, teologic, prescurtat,  arăbesc, pecetluit, 
împuternicit, cu glugă, titular, ascuns, îndărătnic, 

zdravăn, jefuit, fudul, de mâna întâi, uşuratic, de 
bucătărie, de neam mare, la frigare, la tavă, 

la cuptor, cu guturai, de 24 de carate, sprinten, solemn, 
anual, sărbătoresc, distractiv, de la țară, 

slumeț, cu hrisov, necioplit, grosolan, de toate zilele, cu 
diapazon, hotărât, cu hieroglife, adevărat, 

de mare preţ, măsurat, fanatic, fantastic, limfatic, 
înfricoşat, distilat, nesupărător, întors pe dos, 

ciufut, cu moț, cu cârje, cu paiaţă, pieziş, împiedicat, croit 
pe măsură, răscopt, necioplit, de ars pe rug, împăunat, 


împopoţonat, fără oprire, cu şaradă, după tipar, cu glugă, 
înțelept, încrustat, persan, baritonal, rău de muscă, cu 
pielea groasă. 

Pantagruel - în Roma de altădată, quirinalele erau 
sărbătorile nebunilor. Am putea să întemeiem şi noi în 
Franţa: tribuletinalele!66. 

Panurge — Dacă nebunii ar purta platoşe, ar umbla toți cu 
bucile goale pe ulite. 

Pantagruel - Dacă el e Fatuel, zeul nebunilor despre care 
am pomenit, bărbatul Fatuei, zeița nebunelor, tatăl lui se 
chema Bunăziua, iar bunică-sa Ziuabună. 

Panurge - Dacă toţi nebunii ar merge în buiestru, el le-ar 
lua-o înainte cu un stânjen, măcar că are picioarele 
strâmbe. Să mergem la Tribulet. Sunt încredințat că-mi va 
da un sfat bun. 

Pantagruel — Eu plec la Mirelingue. Vreau să fiu de față la 
judecata lui Bridoye. Între timp, voi trimite pe Carpalim la 
Blois să-l cheme aici pe Tribulet. 

Carpalim a pornit la drum. Pantagruel, însoțit de slujitorii 
săi, de Panurge, Epistemon, Ponocrat, fratele Ioan, Gimnast, 
Rizotom şi ceilalți, s-a îndreptat spre Mirelingue. 


CAPITOLUL XXXIX 


Cum a fost judecat în fața lui Pantagruel 
judele Bridoye, care dădea hotărârile după 
cum picau zarurile 


Ziua următoare, la ceasul hotărât pentru judecată, 
Pantagruel a ajuns la Mirelingue. Preşedintele, senatorii şi 
consilierii l-au rugat să stea alături de ei, pentru a asculta 
lămuririle şi susținerile lui Bridoye privitoare la hotărârea 


166 'Tribuletinalele, vezi p. 152, nota 164. 


ce-o dăduse împotriva unuia Toucheronde. Curtea celor o 
sută nu socotea hotărârea dreaptă. 

Pantagruel a primit bucuros şi a intrat în sala judecăților, 
unde l-a zărit pe Bridoye şezând pe scaun în mijlocul 
încăperii. Fiind întrebat, n-a răspuns decât atât, că din 
pricina anilor i-au slăbit ochii şi nu mai vede bine; acestea 
sunt beteşugurile şi nevoile bătrâneţii — vezi not. per Archid. 
D. LXXXVT C. tanto. lată pentru ce nu mai deosebeşte 
numerele zarurilor atât de bine ca altădată. Şi aşa precum 
Isac, bătrân şi cu văzul tulbure, l-a luat pe Iacob drept 
Esau, tot astfel, având a hotări asupra pricinii de care era 
vorba, a citit 5 în loc de 4, mai ales că folosise zarurile lui 
cele mici. Dar după toate legile dreptăţii, slăbiciunile fireşti 
ale omului nu pot fi socotite drept crimă, după cum scrie în 
[...]. Căci ar trebui să fie trasă la răspundere natura, nu 
omul, după cum reiese din 7. maximum vitium C. de lib. 
praetor. 

— Despre ce zaruri e vorba? a întrebat preşedintele Curţii, 
Trinquamelle. 

— Zarurile cu care judec, a răspuns Bridoye. Alea 
judiciorum!67, despre care aminteşte [...]. Dumneavoastră ce 
zaruri folosiți pentru hotărârile înaltei Curți? Toţi ceilalți 
judecători hotărăsc potrivit celor arătate de D. Hen. 
Ferrandat et not. gl. in c. fin. de sortii, et 1. sed cum ambo ff. 
de jud. Ubi doct., care spune că zarurile sunt mijlocul cel 
mai cinstit, cel mai folositor şi cel mai priincios pentru 
judecarea pricinilor şi neînțelegerilor dintre părți. Mai 
lămurit vorbeşte Bald. Bartol şi Alex: C. communia de leg. Si 
duo. 

— Şi cum faci, prietene? a întrebat Trinquamelle. 


167 Norocul judecății (lat.). 


— Iată, a răspuns Bridoye, vă voi arăta pe scurt, cum ne 
învață legea ampliorem & in refutatoriis, C. de appela şi 
gloss. 1. i. j. ff. quod met. causa. Gaudent brevietate moderni. 
Fac ca dumneavoastră toți, domnilor, şi după cum e obiceiul 
judecăților, pe care trebuie să-l urmăm: ut noi. extra de 
consuet. c. ex literis et Ibi Innoc. 

Adică: văzând şi revăzând, citind şi recitind, răsfoind şi 
puricând toate plângerile, înfățişările, amânările, mărturiile, 
cercetările, arătările, dovezile, chemările, duplicatele, 


triplicatele, depunerile, opunerile, transpunerile, 
jurămintele, faptele nepermise,  încheierile scrise, 
semnăturile, procedurile, examinările, înfruntările, 


trimiterile, admiterile, apărarea, învinuirile şi toate celelalte 
ițe şi chichițe, înfăţişate dintr-o parte şi alta (cum se cuvine 
să facă fiecare judecător). Aşez alături, pe colțul mesei, mai 
întâi sacii cu hârtiile pârâtului, dându-le precădere (cum 
faceți şi dumneavoastră). Pun apoi, pe colțul celălalt, sacii 
pârâtorului (cum faceţi şi dumneavoastră). Fiecare cu 
norocul lui. 

— Şi cum deosebeşti de care parte e dreptatea? 

— Ca şi dumneavoastră, domnilor, a răspuns Bridoye. Mă 
uit, mai întâi, să văd câţi saci sunt de o parte şi câți de alta. 
Dacă sunt saci mai mulți, scot zarurile mici. Mai am o 
pereche de zaruri mari, frumos tăiate şi bine şlefuite, pe 
care le folosesc când pricina mi se pare mai uşoară, adică 
atunci când sunt saci mai puţini. 

— Şi pe urmă cum hotărăşti? 

— Ca şi dumneavoastră, domnilor. Dau câştig celui care a 
avut mai mult noroc la zaruri. După cum cred că e şi drept. 


CAPITOLUL XL 


Cum arată Bridoye pentru ce judeca 
pricinile dând cu zarurile 


— Foarte bine, a spus preşedintele, dar dacă soarta 
pricinilor o hotărăşti după cum dă norocul, pentru ce nu 
arunci zarurile din prima zi când ţi se înfăţişează părțile, 
fără să mai amâni judecata? La ce-ţi mai slujesc sacii, cu 
toate scriptele lor? 

— Îmi slujesc, ca şi domniilor voastre, domnilor, la trei 
lucruri, deopotrivă de prielnice, folositoare şi plăcute. Mai 
întâi, pentru a îndeplini formele, fără de care nicio hotărâre 
n-are putere, după cum o dovedeşte Spec. I tit. de instr. edit. 
et tit. de rescript. praesent. Ştiţi foarte bine, că de multe ori, 
în judecăţile noastre, forma schimbă şi preface conținutul, 
căci forma mutata, mutatur substantia!68. în al doilea rând, 
fiindcă îmi prieşte mişcarea, ca şi domniilor voastre, 
domnilor. 

Răposatul Othoman Vadare, un doftor priceput, mi-a spus 
în mai multe rânduri că lenevirea trupului primejduieşte 
sănătatea si scurtează viața tuturor oamenilor legii, ca şi pe- 
a dumneavoastră, domnilor. De aceea nouă ne sunt 
îngăduite unele jocuri cuviincioase şi plăcute, cum scrie în 
Thomae in secunda secundae quaest. ca şi Albert de Ros, 
care a fuit magnus practicus169, iar după el Bărbăţia in prin. 
consil. Interpone tuis interdum gaudia curis170. 

Într-adevăr, într-o zi a anului 1489, având oarecari treburi 
băneşti la curtea domnilor consilieri generali, şi ajungând să 
pătrund până la dumnealor, cu învoirea bine răsplătită a 
aprodului - fiindcă după cum ştiţi pecuniae obediunt 
omnial”l - i-am găsit jucând „musca”, un joc sănătos, 


168 Schimbându-se forma, se schimbă substanța (lat.). 
169 A fost un mare practician (lat.). 
170 Strecoară din când în când şi câte o bucurie printre grijile tale (lat.). 


171 Totul ascultă de bani (lat.). 


cuviincios şi foarte vechi, îngăduit de lege. Îmi aduc aminte 
chiar, că domnul Tielman Picquet făcea pe musca şi glumea 
spunând celorlalți domni de la curte, că tot lovindu-l or să-şi 
rupă scufiile pe spinarea lui şi o să-i certe nevestele când s- 
or întoarce acasă. Or, resolutorie loquendo172 voi spune, ca şi 
dumneavoastră, domnilor, că nu-i o mişcare a braţelor şi a 
trupului mai înviorătoare în lumea dreptății decât să deşerți 
sacii cu dosare, să răscoleşti hârtiile pricinilor, să umpli 
coşurile şi să cercetezi temeinic fiecare dovadă. 

În al treilea rând, ca şi dumneavoastră, domnilor, socotesc 
că orice rod are nevoie de timp ca să se coacă. Timpul le 
scoate la iveală pe toate. Timpul e părintele adevărului. lată 
de ce, ca şi dumneavoastră, domnilor, nu mă pripesc 
niciodată. Ţiu în loc şi amân hotărârea, până ce pricina, 
între timp, se limpezeşte, se dospeşte şi se coace; abia 
atunci arunc zarurile, iar părțile, după îndelungă aşteptare, 
primesc mai uşor hotărârea sorților. Portatur leviter, quod 
portat quisque libenter!73. 

Judecând o pricină nedospită bine, adică la începutul ei, 
aş face aceeaşi greşeală ca şi felcerul care s-ar apuca să taie 
o bubă înainte de a se coace, sau ar încerca să curețe o 
umoare rea a trupului, când abia s-a ivit. Quod 
medicamenta morbis exhibent, hoc jura negotiis174. Natura de 
asemeni ne învaţă, că fructele nu se culeg şi nu se mănâncă 
verzi, după cum nici fetele nu-s de măritat, cât sunt încă 


172 Vorbind hotărâtor (lat.). 
173 Oricine rabdă lesne ceea ce rabdă de bunăvoie (lat.). 


174 Ceea ce fac leacurile la boli, fac judecăţile la afaceri (lat.). 


prea crude. Jam matura thoris plenis adoleverat annis 
virginitas”175. 
Toate lucrurile sunt a se îndeplini la vremea lor. 


CAPITOLUL XLI 


Bridoye povesteşte pățania unui 
împăciuitor de pricini 


— În această privință îmi amintesc, a vorbit mai departe 
Bridoye, că pe vremea când învățam legile la Poitiers, sub 
brocadium juris176, trăia la Semerve un oarecare Perrin 
Dendin, gospodar de ispravă, plugar harnic, cântăreț în 
strană şi om de cuvânt, cam tot atât de vârstnic ca cel mai 
bătrân dintre dumneavoastră. (Spunea că apucase în 
tinerețe marele şi înțeleptul Conciliu din Latran, cu pălărie 
roşie în cap, alături de soția dumnealui, Pragmatica 
Sancţiune, înveşmântată în mătase liliachie şi cu mătănii 
groase din boabe de chihlimbar.) Acel bărbat de nădejde 
descurcase el singur mai multe pricini decât întreaga curte 
de la Poitiers, cu judecătorii din Monsmorillon şi Parthenay 
la un loc. Era bine cunoscut şi mult prețuit în toată 
împrejurimea. Nu se isca o pricină de ceartă sau vreo 
neînțelegere în Chauvigny, Nouaille, Croutelles, Aisgne, 
Leguge, la Motte, Lusignan, Vivonne, Mezeaulx, Estable şi în 
alte părţi, care să nu ajungă în fața lui la judecată. În toate 
hotăra cu putere deplină, deşi nu era om de legi, ci numai 
om cumsecade. Nu se tăia un porc în toată vecinătatea, fără 
să-i sosească acasă, plocon, toba şi cârnațţii. Nu trecea o zi 
de la Dumnezeu, să nu se țină un ospăț, o nuntă, un botez, 


175 Un număr deplin de ani hrănise o fecioară coaptă acum pentru patul 
nupţial(lat). 


176 Axiome de drept (lat.). 


o cumetrie sau o petrecere la crâşmă după lehuzie; în 
cinstea împăcării, fireşte, căci, după ce părțile cădeau la 
învoială, împăciuitorul nu uita să-i strângă pe toţi laolaltă şi 
îi îndemna să închine un pahar-două, în semn de 
mulțumire şi de bună înțelegere. Perrin Dendin avea un fiu, 
pe Tenot, flăcău voinic şi chipeş, prietenos, aş putea să 
spun ca şi taică-său. Tenot Dendin râvnea şi el să judece 
neînțelegerile dintre oameni, fiindcă după cum ştiţi: Saepe 
solet similis filius esse patri!77. Îi plăcea să se numească 
singur: împăciuitor de pricini. Se dovedise altminteri 
îndeajuns de isteț şi de harnic. Cum auzea, sau numai 
bănuia, că s-a iscat undeva vreo ceartă, se şi înfățişa s-o 
descurce. Fiindcă: qui non laborat non manige ducat!75. A 
greşit însă o dată destul de rău; şi de atunci nimeni nu-l 
mai punea judecător, oricât de neînsemnată ar fi fost 
pricina. Astfel, în loc să împace oamenii, mai mult îi 
învrăjbea; în loc să-i potolească, mai amarnic îi stârnea. 
Ştiţi, domnilor, că sermo datur cunctis, animi sapientia 
paucis179. lar hangiii din Semerve spuneau că de pe urma 
lui nu mai vindeau, tot anul, nici atât vin cât se bea altădată 
într-o jumătate de zi la o împăciuire de-a lui taică-său. 
Tenot i s-a plâns părintelui său, vorbind cu amărăciune 
despre răutatea oamenilor vremii, şi adăugând că dacă mai 
demult lumea ar fi fost tot atât de certăreață, de pornită şi 
de îndărătnică, nici el, Perrin Dendin, n-ar fi ajuns la acea 
faimă de împăciuitor fără greş, de care se bucura. Băiatul a 


177 Adesea fiul îi seamănă tatălui (lat.). 


178 În pronunțare franceză: maniiducat — cine nu munceşte, nu vede un 
ducat, pentru: qui non aborat, non manducet — cine nu munceşte să nu 
mănânce (lat.). (Tkes. II. 3, 10). 


179 Cuvântul le e dat tuturora, înțelepciunea minții nu. 


păcătuit grăind astfel, căci nu li-e îngăduit copiilor a judeca 
pe părinţii lor. - „N-ai luat-o din loc cum trebuie, a spus 
Dendin fiului său. 

Când ai pe oportet!80 în fața, Să joci aşa cum te învață. 

Uite unde-i buba. Nu izbuteşti să împaci pe împricinațţi! Şi 
ştii de ce? Fiindcă iei în mână pricinile cât sunt prea crude, 
adică necoapte. Eu, în schimb, pe toate le descurc. Ştii 
pentru ce? Pentru că aştept să se dospească bine şi să se 
coacă! Dulcior est fructus, post multa pericula ductus!15l. E o 
vorbă care spune, că treaba felcerului e mai uşoară către 
sfârşitul bolii, decât la începutul ei. Fiindcă, vezi tu, până să 
vină doftorul, boala şi-a făcut mendrele, şi se apropie de 
capătul ei. Pricinile aşijderea, se istovesc de la sine, când 
împricinaţilor nu le mai rămâne niciun ban în pungă şi au 
ostenit a se mai război între ei. Deficiente pecu, deficit omne, 
nia!%2. În clipa aceea, nu mai lipseşte decât unul care să 
mijlocească înțelegerea, precum peţitorul nunta, ducând 
vorbele de la o casă la alta şi punând la cale împăciuirea 
celor învrăjbițţi, cruțându-i fiecăruia ruşinea de a se spune 
despre el că a închinat cel dintâi steagul şi că s-a dat bătut, 
fiindcă ştia că n-are dreptate şi simțea că i se scufundă 
corabia. Şi iată că se arată Dendin! Multdorit şi binevenit, ca 
sarea în bucate! Atunci soseşte ceasul meu! Norocul meu! 
Culesul! În felul acesta, fătul meu, aş putea să mijlocesc 
pacea, sau cel puţin un răgaz de luptă, între marele nostru 
rege şi venețieni, între împărat şi helvetici, între englezi şi 
scoțieni, între papa şi cetatea Ferrarei. Aş merge şi mai 


180 Trebuie (lat.). 


181 Mai dulce e roadă dobândită cu strădanii mari (lat.). 


182 Pentru: deficienta pecunia, dejicit omne - când lipsesc banii, lipseşte 
totul (lat.). 


departe, cu ajutorul lui Dumnezeu: aş împăca pe turci cu 
sofioții, pe tătari cu moscoviţii. Ai priceput? Aş aştepta să-i 
prind la acel impas, când şi unii şi alţii ar fi sătui de 
războaie, când le-ar fi goală visteria şi pungile supuşilor 
stoarse, când şi-ar fi vândut bunurile şi şi-ar fi zălogit 
moşia, când li s-ar fi isprăvit merindea şi şi-ar fi împuşcat 
toți plumbii. Atunci, mama lui Dumnezeu! De voie, de nevoie 
s-ar opri să mai răsufle şi, vrând-nevrând, şi-ar înfrâna 
neînfrânarea. Cum ne învață gloss. XXXVI d. c. Si quando: 
Odero si potero; si non, invitus amabo185. 


CAPITOLUL XLII 


Cum se nasc pricinile şi cum ajung să se 
coacă 


— Iată de ce, a spus Bridoye, amân şi lungesc pricinile, 
aşteptând, ca şi dumneavoastră, domnilor, să se coacă 
formele şi să se pârguiască bine dovezile din saci. Orice 
pricină, la începutul ei mi se pare, ca şi dumneavoastră, 
domnilor, nelămurită şi şchioapă. Aşa cum puiul de urs, 
când se naşte, n-are nici labe, nici piele, nici păr, nici cap, ci 
e numai un boț de carne, fără chip şi fără nume. Abia după 
ce, cu răbdare de mamă, ursoaica se apucă să-l lingă, 
ursulețul începe să semene cu ceea ce se cuvine să fie. Aşa 
văd eu, ca şi dumneavoastră, domnilor, că vin pe lume 
pricinile: fără cap şi fără picioare, neîmplinite şi 
neînchegate, ca ciozvârta de urs la naştere. Dar, după ce 
sunt toate părțile bine linse, întinse şi prelinse, unse, tunse 
şi pătrunse, labele încep să crească, iar dobitocul mişcă din 
urechi. Cum spune gloss. fiem q. I c. Paulus: Debile 


183 Voi uri dacă voi putea dacă nu, voi iubi fără să vreau (lat.). (Ov. Am, 
III, XX, 35). 


principium melior fortuna sequetur!8. Aşa şi dumneavoastră, 
domnilor, cu toţi portăreii, aprozii, procurorii, advocații, 
ipistaţii, notarii, scriitorii şi judecătorii fără scaun, de quibus 
tit. est lib. III C, pipăiți necontenit buzunarele împricinaţilor 
şi, având grijă să le lingeţi pungile, puneţi pricinii nou- 
născute labe, cap, gheare, dinţi, vine, muşchi şi sânge: adică 
umpleți sacii! Qualis vestis erit, talia corda gerit!s5. Adică în 
această privință sunt mai fericiți  împricinaţii decât 
împărțitorii de dreptate, fiindcă beatius est dare quam 
accipere186. Astfel pricina creşte, frumoasă şi bine împlinită, 
cum spune gloss. canonice: Accipe, sume, cape, sunt 
verbaplacentia papae!57. Mai lămurit spune Alber. de Ros: 
Roma manus rodit, quas roderenon valet, odit. Dantes 
custodii, non dantes spernit et odit!85. De ce? Ad praesens 
ova, cras pullis sunt meliora189. 

— Foarte bine. Dar ce faci cu pricinile de furt şi tâlhărie, 
când vinovatul a fost prins flagrante crimine190? 

— Ca şi dumneavoastră, domnilor, a răspuns Bridoye. Cer 
părții păgubite să doarmă una-bună, înainte de a se înfățişa 
la judecată, aducând despre aceasta cuvenita dovadă, 


184 Un noroc mai bun să urmeze unui slab început (lat.). 
185 Cum vor fi hainele, aşa şi inima (lat.). 

186 Mai plăcut e să dai, decât să primeşti (lat.). 

187 Primeşte, ia, apucă sunt cuvinte plăcute papei (lat.). 


188 Roma roade mâinile (care dau) şi urăşte pe cele ce nu le poate roade. 
Pe cei ce dau pe cei ce nu dau îi disprețuiește şi îi urăşte (lat.). 


189 Mai bune-s ouăle de azi, decât găinile de mâine (lat.). 


19% Asupra faptului (lat.). 


întărită după toată rânduiala legii. Quandoque bonus 
dormitat Homeru!9!. La dovada aceasta vine de se mai 
alătură încă una. 

Fiecare hârtie naşte altă hârtie, iar sacul creşte, ca 
ochiurile cu care se împletesc zalele. Şi până la urmă pricina 
se întregeşte în toate părțile ei, rotunjită, închegată şi bine- 
mplinită. Atunci, domnilor, scot zarurile! Aşa m-am deprins, 
şi lucrurile au ieşit totdeauna bine, ca după cea mai bună 
chibzuială. Mi-aduc aminte de-o întâmplare. În tabăra de la 
Stockholm un gascon, anume Gratianauld, de felul lui din 
Sainsever, pierduse toți banii la cărți şi, bineînțeles, era 
foarte necăjit din această pricină, căci, după cum ştiţi, 
pecunia est alter sanguis, vita hominis et optimus fidejussor 
in necessitatibus1%2. Părăsind jocul, a strigat cu glas 
puternic în fața soţilor săi de luptă: - „Pao cap de bious, 
hillotz, que mau de pipe bous tresbyre! ares que pergudes 
sont las miesbingt et quouatre baguettes ta pla donnerindics, 
trucs et patacis. Sein degun de bous aulxqui boille truquar 
ambe iou a bels embis?”19%3 Nerăspunzându-i nimeni, a 
trecut în tabăra nemțească şi a răcnit la fel, poftindu-i pe 
toți să se bată cu el. Dar nemții i-au răspuns aşa: - „Der 
Guascogner thut sich us mitteim ieden zu schlagen, ober er ist 
geneigter zu staelen; darumb, liben frauwen, hend serg zu 


191 Câteodată mai ațipeşte şi bunul Homer (lat.) (Hor., Ars. poet, 359). 


192 Banii sunt un al doilea sânge, sunt viața omului şi cel mai bun 
chezaş la nevoie (lat.). 


193 „Mititeilor, boilor, vedea-v-aş la pămînt morți de băutură! Am pierdut 
la joc douăzeci şi două de văcuţe (bani de argint) şi au început să mă 
mănânce ghearele, palmele şi pumnii. E vreunul dintre voi gata să se 
măsoare în luptă dreaptă cu mine?” 


inuerm hausraut”194. Nici dinspre partea aceasta n-a ieşit 
vreunul să se bată. Gasconul s-a îndreptat atunci, sărind şi 
țopăind, spre tabăra pedestraşilor franțuji, cărora le-a 
strigat aceeaşi chemare voinicească la bătaie. Nu i-a 
răspuns nimeni. Văzând aşa, gasconul s-a lăsat păgubaş. S- 
a culcat frumos la marginea taberei, lângă cortul cavalerului 
Cristian de Crisse, şi a adormit. 

În vremea aceasta, un alt ostaş, care de asemeni îşi 
pierduse argintii la cărți, a ieşit pe câmp cu sabia scoasă, 
zor-nevoie să se bată cu gasconul, ca doi mofluzi ce erau 
amândoi.  Ploratur lacrymis amissa pecunia  veris1%. 
Căutându-l prin toată tabăra, l-a găsit dormind. L-a 
scuturat de umeri şi i-a strigat: — „Ei scoală, voinice! Sus, 
flăcăule, să vedem, care pe care? Hai, lua-te-ar naiba, să-ți 
arăt că nu mi-e sabia mai scurtă decât frigarea ta!” 
Gasconul, buimac de somn, i-a răspuns: - „Cap de Saint 
Arnaud, quau seys tu, qui me rebeilles. Que mau de taoverne 
te [...] cap de Guascoigne, tapla dormie iou, quond aquoest 
tacuainme bingut estee”1%. Francezul l-a stârnit încă o dată 
să se bată, dar gasconul i-a spus: „He, pauret, iou te 
esquinerie ares que son pla reposat. Vayne unpauc qui 
teposar comme iou, puesse truqueron!%.” Uitase paguba 
dormind şi nu-i mai ardea de bătaie. Într-un cuvânt, în loc 


194 Gasconul se laudă că se luptă cu oricare, dar mai bine se pricepe să 
fure; femeie dragă, fii cu ochii în patru şi păzeşte-ţi lucrurile din casă.” 


195 Banii pierduţi se plâng cu lacrimi adevărate (lat.). (Juv., XIII, 134.). 


19 „Sfinte Arnoalde! care eşti tu ăla de nu mă laşi să dorm? Ţi-ai băut 
mințile, mă? Sfinte Seerr, tata gasconilor, ce bine ațipisem şi derbedeul 
ăsta m-a trezit din somn.” 


197 „Ei, păcătosule, eu sunt odihnit şi am să te tai bucăţi! Du-te de te 
culcă şi tu oleacă, iar după aceea ne-om bate.” 


să se încaiere, şi-au băgat săbiile în teacă şi s-au dus să se 
cinstească împreună. 

Somnul i-a liniştit pe-amândoi şi le-a potolit arțagul. Pe 
bună dreptate spune cuvântul de aur al lui loan: Sedendo et 
quiescendo fit anima prudens19%8. 


CAPITOLUL XLIII 


Cum îndreptățeşte Pantagruel hotărârile 
pe care Bridoye le da cu ajutorul zarurilor 


Atât a vorbit Bridoye şi nu mai mult. Preşedintele i-a 
poruncit să părăsească locul, iar Bridoye s-a supus. 

— Se cuvine acum, mărite-prinț, a spus preşedintele, să 
supunem judecății tale purtarea neobişnuită şi întru totul 
ciudată a lui Bridoye, care în fața noastră, văzându-l şi 
ascultându-l, a mărturisit că judecă pricinile după cum cad 
zarurile. Nu numai ca o îndatorire față de necurmata 
bunăvoință pe care înălțimea-ta a arătat-o față de acest 
Parlament, ca şi față de întregul marchizat al Mirelingue- 
ului, dar drept recunoaştere a înțelepciunii, a judecății 
chibzuite şi a minunatei învățături cu care te-a înzestrat 
Dumnezeu (de la care purced toate bunurile), te rugăm a 
hotări asupra lui, aşa cum socoteşti că e bine după lege şi 
după dreptate. 

Pantagruel a răspuns: 

— Domnilor, după cum ştiţi, nu e în căderea mea să 
hotărăsc soarta judecăților. Dar, fiindcă v-aţi gândit să-mi 
faceţi această cinste, îngăduiți-mi să nu rostesc înaintea 
dumneavoastră o hotarâre, ci să vă înfăţişez o rugăminte. Îi 
găsesc lui Bridoye câteva însuşiri, care îl fac vrednic de 
iertare. Mai întâi: bătrâneţea lui. În al doilea rând: cinstea. 


19% Oprindu-se şi odihnindu-se, cugetul se înțelepțeşte (lat.). 


Ştiţi bine că dreptul şi legile noastre țin seamă de 
amândouă, şi nu pregetă să ierte pe cei care, bătrâni şi 
cinstiți fiind, cad în greşeală. În al treilea rând, mai cunosc 
un temei de dreptate care vine în ajutorul lui: aceasta e cea 
dintâi şi singura lui greşeală, şi se cuvine a fi uitată şi 
îngropată în mulțimea covârşitoare a hotărârilor drepte pe 
care le-a dat în trecut; căci vreme de patruzeci de ani şi mai 
bine nimeni nu s-a plâns împotriva judecăților lui. Dacă aş 
lăsa să picure în apa Loarei un strop din valul mării, cine ar 
mai putea să simtă, bând din râu, gustul sărat? Şi înclin a 
crede că însăşi voința lui Dumnezeu a vorbit, de vreme ce 
toate ale sale hotărâri, date după soarta zarurilor, au fost 
întărite de înalta voastră Curte. 

Aşa vrea adeseori Cel-de-sus, ca puterea lui să se 
dovedească în rătăcirea celor înţelepţi, în slăbiciunea celor 
tari şi în luminarea celor săraci cu duhul. 

Le voi lăsa însă pe toate acestea la o parte, rugându-vă — 
nu pentru datoria de recunoştinţă pe care spuneţi că o aveți 
față de mine, şi de care nu vă socotesc legați — ci de hatârul 
prieteniei nefățărite pe care v-am arătat-o totdeauna în 
sprijinul tagmei dumneavoastră, ca acum o dată să vă 
înduplecaţi a-l ierta, cu două făgăduieli din parte-i: să 
răsplătească pe cei nedreptăţiți prin hotărârea ce-a dat-o, şi 
să primească pe lângă el ajutorul unuia mai tânăr, mai 
învățat şi mai chibzuit, după sfatul căruia să-şi întocmească 
de acum încolo hotărârile. lar dacă totuşi veţi voi să-l 
îndepărtați cu totul din scaun, vă rog să mi-l dați mie. Voi 
găsi pentru el în regatul meu o slujbă unde să fie de folos. 
Bunul Dumnezeu, atotțiitorul şi dătătorul de viață, să vă 
dăruiască mila şi îndurarea lui, acum şi totdeauna. 

Rostind aceste cuvinte, Pantagruel a făcut o adâncă 
plecăciune în fața Curţii, apoi a părăsit locul. Pe pragul uşii 
l-au întâmpinat Panurge, Epistemon, fratele Ioan şi ceilalți 
însoțitori ai săi. Au încălecat pe cai şi au luat calea-ntoarsă, 


spre Gargantua. Pe drum, Pantagruel le-a povestit de-a fir- 
a-păr întâmplarea cu judecăţile lui Bridoye. Fratele loan a 
spus că l-a cunoscut pe Pierre Dendin, pe vremea când era 
ajutor al abatelui Ardillon, la Fontaine-le-Comte. Gimnast 
şi-a adus aminte că se găsea în cortul lui Cristian, cavalerul 
de Crisse, când gasconul era cât pe-aci să se bată cu ostaşul 
francez. Numai Panurge nu voia să creadă în buna reuşită a 
judecăților hotărâte după cum cad zarurile; mai ales atâția 
ani în şir. Epistemon i-a spus lui Pantagruel: 

— O întâmplare asemănătoare mi-a povestit unul din 
judecătorii din Monslehery. E totuşi de mirare, cum zarurile 
au putut să arate dreptatea de-a lungul atâtor ani. O 
judecată-două nu m-ar mira să iasă bine; mai ales când 
pricina e încurcată, anevoioasă şi greu de lămurit. 


CAPITOLUL XLIV 


Cum povesteşte Pantagruel o întâmplare 
ciudată privitoare la strâmbătatea 
judecății omeneşti 


— Aşa a fost pricina care a venit mai demult spre judecată 
înaintea lui Cn. Dolabella, proconsulul Asiei, a spus 
Pantagruel. lată cum s-a întâmplat: 

O femeie din Smirna avusese de la primul ei bărbat un fiu 
numit Abeceu. Rămânând văduvă, s-a măritat din nou şi cu 
cel de-al doilea soț a mai născut un băiat, pe Egeu. După 
cum însă ştiţi, se întâmplă foarte rar ca părinții şi fraţii 
vitregi să iubească pe cei născuţi dintr-un alt tată sau dintr- 
o altă mamă. Astfel, cel de-al doilea bărbat al femeii 
dimpreună cu fiul lui l-au atras într-o capcană pe Abeceu şi 
l-au răpus mişeleşte. Văzând răutatea şi ticăloşia ucigaşilor, 
femeia nu s-a putut răbda să lase fapta lor nepedepsită şi, 
la rândul ei, i-a omorât pe amândoi. Dusă la judecată în fața 


lui Cn. Dolabella, ea şi-a mărturisit fapta fără să şovăiască, 
spunând numai atât, că era în dreptul ei să-i ucidă. 

Aceasta era întreaga pricină. Proconsulului i s-a părut 
atât de încurcată, încât nu ştia ce hotărâre să dea. Femeia 
săvârşise fără îndoială o grea fărădelege, luând viața 
bărbatului şi fiului ei; dar răzbunarea îi era întemeiată pe 
un drept al omului, căci cei doi ucigaşi îi răpuseseră pe 
copilul ei întâi-născut, pândindu-l şi omorându-l, fără ca 
acesta să le fi făcut vreun rău, numai din pofta lacomă de a 
pune mâna pe moştenirea lui. 

Stând astfel în cumpănă, Cn. Dolabella s-a îndreptat spre 
areopagul din Atena, cu rugămintea de a-l îndruma ce 
hotărâre ar trebui să ia. Sfatul înțelepţilor i-a cerut ca într- 
un răstimp de o sută de ani, cel mult, să-i trimită pe toți 
împricinații pentru a răspunde prin viu grai asupra unor 
fapte care nu erau destul de lămurite. Li se păruse şi 
bătrânilor din Atena că pricina era atât de încâlcită, încât 
nu se pricepeau s-o dezlege. Dar dacă ar fi fost supusă sorții 
zarurilor, hotărârea judecății n-ar fi dat greş nicicum: 
arătându-se norocul potrivnic femeii, ea ar fi primit 
pedeapsa ce i se cuvenea, fiindcă îndrăznise să-şi facă 
singură dreptatea, pe care numai judecata era împuternicită 
să i-o dea; iar dacă se întâmplă ca zarurile s-o părtinească, 
însemna că a tras în cumpănă durerea nestăpânită pe care 
o încercase, văzându-şi fiul ucis. E de mirare, totuşi, cum 
Bridoye a reuşit să judece după dreptate, cu zarurile, o 
vreme atât de îndelungată! 

— N-aş putea să răspund mulțumitor la această întrebare, 
a spus Epistemon. Recunosc. Aş fi înclinat, totuşi, să cred 
că hotărârile întemeiate pe norocul sorților sunt un dar al 
cerului şi un semn de bunăvoință a puterii cugetătoare care 
pune în mişcare lumea. Văzând curăţia sufletească şi 
cinstea judecătorului Bridoye, care se îndoieşte el însuşi de 
priceperea lui, fiindcă ştie nepotrivirea dintre atâtea felurite 


legi, edicte, obiceiuri ale pământului şi porunci regeşti; 
cunoscând apoi viclenia întunecimii-sale diavolul, care se 
preschimbă adeseori în purtător de lumină, şi sub chipul şi 
asemănarea advocațţilor răi, a judecătorilor, a procurorilor şi 
a altor interpuşi de-ai lui face din alb negru şi lasă pe 
fiecare împricinat să-şi închipuie că are dreptate (orice 
pricină nedreaptă găseşte apărător, fiindcă altminteri n-ar 
mai fi judecăți); întrucât cu smerenie judecătorul cel drept a 
cerut ajutorul şi mila lui Dumnezeu întru lămurirea 
adevărului prin harul sfinţit al sorţilor, care înfăţişează voia 
Celui-de-sus; şi ținând seama de toate acestea, duhurile 
cugetătoare ale cerului amestecă zarurile şi le fac să cadă 
spre câştigul celui care se îndreaptă înaintea scaunului 
judecății cu plângere întemeiată. Aşa spun şi tălmăcitorii 
Talmudului, că a întreba norocul nu e păcat, fiindcă, atunci 
când mintea omenească se găseşte în cumpăna îndoielii, 
voia Domnului se arată prin tragere la sorți. 

La drept vorbind, atât de mare e stricăciunea celor care 
judecă în acest Parlament al mirelingienilor din Mirelingue, 
încât nu cred că o hotărâre dată după cum cad zarurile ar fi 
mai rea decât acelea care ies din mâinile lor pătate de sânge 
şi de urâte apucături. Nici n-ar putea să fie altfel, de vreme 
ce întreaga alcătuire a judecăților a fost statornicită de 
Tribunian, un om fără nicio credință, barbar şi viclean, 
prefăcut şi hain, nedrept şi zgârcit, care vindea pe bani 
edictele, rescriptele, legile şi hotărârile lui, înclinând 
cântarul dreptăţii de partea celui care plătea mai mult. El a 
fărâmițat legile, ca nu cumva să se mai vadă întregul lor, şi 
ca nu cumva rămânând în putere cărțile vechilor 
Jurisconsulți, cuprinse în cele 12 Table şi în Edictele 
pretorilor, ticăloşia lui să se dea pe față în văzul tuturor. De 
aceea ar fi mai bine (adică mai puţin rău) ca împricinaţii să 
înfrunte primejdia oricăror alte noroace, decât să se bizuie 
pe hotărârile unor asemenea judecători; aşa spunea pe 


vremuri Caton, că „drumul până la locul judecății ar trebui 
semănat cu guri-de-lup”. 


CAPITOLUL XLV 


Cum a cerut Panurge sfatul nebunului 
Tribulet 


După alte şase zile de drum, Panurge s-a întors acasă. Tot 
atunci a sosit de la Blois, pe calea apei, şi Tribulet. 

Panurge i-a dăruit o băşică de porc în care suna frumos o 
mână de grăunțe; apoi o sabie de lemn aurit, o tolbă mică, 
croită din piele de broască ţestoasă, o butelcă îmbrăcată în 
împletitură de nuiele şi un coş cu mere crețeşti. 

— Trăieşte nebunul ca viermele în măr! a spus Carpalim. 

Tribulet a încins sabia, şi-a atârnat tolba la şold, a luat 
băşica în mână şi a scuturat-o, a mâncat din mere cât a 
putut şi a băut tot vinul. Panurge l-a privit cu uimire şi a 
spus: 

— Am văzut în viața mea destui nebuni — preț de vreo zece 
mii de franci - dar n-am întâlnit niciunul care să toarne pe 
gât cu atâta poftă! 

I-a arătat apoi pe larg nedumerirea lui, în cuvinte frumos 
potrivite. Nici n-a sfârşit vorba şi Tribulet i-a repezit un 
pumn în spinare, i-a întins butelca goală, l-a mângâiat peste 
nas cu băşica şi, în loc de orice alt răspuns, i-a strigat 
clătinând din cap: 

— Sfinte Dumnezeule! Omul ăsta e nebun! Nebun de 
legat! Fereşte-te de călugări! Dă încoa cimpoiul! 

După aceste ciudate cuvinte, s-a tras la o parte şi a 
început să se joace cu băşica, ascultând sunetul plăcut al 
boabelor dinăuntru. N-a fost cu putință să mai scoată 
careva o vorbă din gura lui. Panurge a încercat să-i mai 
pună o întrebare, dar Tribulet a scos sabia de lemn, gata- 
gata să-l lovească. 


— Ei, drăcia dracului! a strigat Panurge. Am nimerit-o 
bine! Nebunul ăsta e nebun de-adevărat! Dar mai nebun a 
fost cine mi l-a adus; şi mai nebun sunt eu, care m-am 
apucat să-i cer sfatul. 

— Asta-i o piatră în grădina mea, a zis Carpalim. 

— Să nu ne pripim, a spus Pantagruel. Să căutăm mai 
bine a desluşi tâlcul purtării şi spuselor lui. Eu unul am 
întrezărit unele înțelesuri destul de lămurite, şi nu mă mai 
mir că turcii îi numesc pe nebuni musafiți, adică profeți. Aţi 
văzut cum nebunul nostru, înainte de a deschide gura să 
vorbească, a început să tremure şi să clatine din cap? 
Ţinând seamă de ştiinţa filosofilor din vechime, de 
descântecele magilor şi de însemnările jurisconsulților, 
aceste mişcări ale capului sunt dezlănțuite de puterea 
duhului  prevestitor, care, pătrunzând într-un loc 
neîncăpător (fiindcă un cap cât pumnul nu poate cuprinde 
prea mult creier), dă naştere unor zdruncinări, despre care 
doftorii spun că se prelungesc în toate părțile trupului, 
datorită pe de o parte unei poveri prea grele, pe de alta 
slăbiciunii mădularelor care o poartă. Tot astfel cei istoviți 
de nemâncare nu pot să prindă în mână nici măcar o cană 
de vin, fără să le tremure mâna. Vrăjitoarea Pitia, înainte de 
a-şi rosti oracolele îşi scutura creanga ei de laur; iar după 
spusele lui Lamprid, împăratul Heliogabal dădea tot timpul 
din cap, ca să creadă lumea că are darul ghicirii. Aşa îl 
înfăţişează Plaut pe Saurias în Măgarul, mergând pe drum, 
pălăbănind din cap ca un dezmetic şi băgând spaima în cei 
cu care se întâlnea. Poetul Catul ne spune, că menadele, 
preotesele lui Bachus şi straşnice ghicitoare, purtau în 
mâini ramuri de iederă şi tremurau din cap, ca şi preoții 
jugăniți ai Cibelei, din țara galilor. Titus Livius scrie, că la 
sărbătoarea bacanalelor, bărbaţii şi femeile, voind să-şi 
ghicească viitorul, începeau să tremure din tot trupul. Toţi 
filosofii spun, că darul profeției nu se abate asupra nimănui, 


fără să-l zdruncine din toate încheieturile, de îndată ce 
puterea duhului coboară asupra celui ales şi îl face să 
vorbească. Faimosul om de legi Iulian, întrebat o dată 
despre un sclav, care stătea de vorbă cu nebunii şi se 
pricepea să ghicească viitorul fără să clatine din cap, a 
răspuns că acela nu era nebun, ci întreg la minte. De aceea 
vedem în zilele noastre, cum unii dascăli zgâlțâie zdravăn 
capetele şcolarilor (cum ai prinde o oală de toarte ca s-o 
scuturi), trăgându-i de urechi (care sunt, după ştiinţa 
înțelepților Egiptului, mădularele ținerii de minte) pentru a 
le limpezi judecata şi a-i aduce la ascultare, de câte ori 
pornesc cu gândul aiurea sau se lasă cuprinşi de o simtire 
care îi tulbură. 


CAPITOLUL XLVI 


Cum au tălmăcit Pantagruel şi Panurge 
în chip deosebit cuvintele lui Tribulet 


— Ţi-a spus mai întâi că eşti nebun. Ce fel de nebun? 
Nebun de legat, fiindcă în amurgul zilelor tale, spre sfârşitul 
vieții, vrei să-ți vâri gâtul în iuvățul însurătorii. Ţi-a mai 
spus să te fereşti de călugări. Poţi să fii încredințat şi îți dau 
cuvântul meu, că nevastă-ta te va înşela cu un popă. Ți-am 
dat cuvântul meu, pe care îl socotesc drept lucrul cel mai de 
preț, chiar de-aş domni peste toată Europa, Africa şi Asia la 
un loc. Vezi cât temei pun pe vorba nebunului nostru 
înțelept, Tribulet. Ceilalți ghicitori numai atât ti-au prevestit 
că, vei fi încornorat; dar nu ţi-au spus cu cine anume ţi se 
va destrăbăla nevasta. Marele Tribulet te-a lămurit. Vei fi de 
râsul şi de batjocura lumii! Aşa ţi-a fost scris, se vede, ca în 
patul tău să se strecoare preacurvia şi păcatul desfrânării 
duhovniceşti! Şi ţi-a mai spus: dă-mi încoa cimpoiul! Ei? 
Cimpoiul n-are coarne? Are. A cerut un cimpoi, cum ar fi 
cerut regele Ludovic al XII-lea, pentru frate-su, dreptul de 


arendă al birului pe sare. Aşadar, râvnind să iei de nevastă 
o femeie cumsecade şi cinstită, te vei însura cu o trăsnită, 
plină de toane, ţipătoare şi umflată ca un cimpoi! Nebunul 
te-a pocnit peste nas cu băşica şi ţi-a tras un pumn în 
spinare. Aceasta vrea să însemne, că nevasta te va bate, te 
va plesni peste nas şi te va fura, cum ai furat şi tu băşica de 
la copiii care se jucau cu ea la Vaubreton. 

— Dimpotrivă! a răspuns Panurge. Nu că aş vrea să mă 
lepăd de nebunie; sunt nebun şi nu mi-e ruşine s-o spun. 
Fiecare om are în cap păsărică lui. Solomon spunea, că 
nimeni n-a fost în stare până acum să numere câți nebuni 
sunt pe lume. Mulțimea lor e fără sfârşit iar nesfârşitului nu 
poți să-i adaugi şi nu poți să-i mai scazi nimic. Aşa zice 
Aristotel. Aş fi cu adevărat nebun de legat, dacă n-aş 
recunoaşte că sunt nebun. Nesfârşită e şi mulțimea ticniților 
şi a oamenilor suciți. Avicena spune că felurile de sminteală 
sunt nesfârşite. Celelalte vorbe ale nebunului le tălmăcesc 
spre binele meu. El ar voi să spună femeii mele: — „Fereşte- 
te de călugări!” temându-se ca nu cumva să iau drumul 
mănăstirii şi să nu mă mai însor. Îmi va fura inima şi mă va 
face fericit. Va fi veselă, glumeață şi sprințară, ca un cântec 
de cimpoi. Tribulet, cu darul lui de ghicitor, a citit în sufletul 
meu şi a văzut, că mie îmi plac țărăncuţele zglobii şi 
neastâmparate, fetele fără zorzoane, cărora le cântă greierul 
în călcâi. Îmi plac mai mult decât cucoanele de la curte, cu 
podoabe bogate şi miros de tămâie; după cum găsesc mai 
frumos ciripitul voios al cimpoiului, decât scârțâitul lăutelor 
şi zdrăngănitul cobzei. Mi-a tras un pumn în gingaşa mea 
spinare, ca să-mi aducă aminte de suferințele ce mă 
aşteaptă în Purgatoriu. N-a făcut-o, Doamne fereşte! cu 
gând rău. A voit să glumească şi m-a bătut prieteneşte pe 
umăr, ca pe un paj. E un nebun cumsecade şi neştiutor. Aş 
face păcat să-i port pică. Îl iert din toată inima. Mi-a dat un 
bobârnac peste nas, fiindcă asemenea jocuri ştrengăreşti 


sunt obişnuite între tinerii însurăței. Aşa ne vom hârjoni în 
glumă, nevastă-mea şi cu mine.” 


CAPITOLUL XLVII 


Cum s-au înțeles Pantagruel şi Panurge 
să întrebe oracolul sfintei Butelci 


— A mai rămas un singur semn pe care l-aţi trecut cu 
vederea şi care îşi are tâlcul lui. Nebunul mi-a dat butelca 
înapoi. Ce înseamnă aceasta? Ce-a voit să spună? 

— A voit să spună, fără îndoială, că nevestei tale îi va 
place să bea, a răspuns Pantagruel. 

— Nici vorbă despre aşa ceva, a întors-o Panurge. Butelca 
era goală! Aş putea să jur pe spinarea sfântului Fiacru din 
Brie că înțeleptul-nebun, lunatecul Tribulet, cel dintâi şi cel 
din urmă, mi-a dat a înțelege că în butelcă şi nu în altă 
parte stă dezlegarea îndoielilor ce mă frământă. De aceea, în 
fața dumneavoastră reînnoiesc legământul ce-am făcut de a 
purta ochelari la scufie şi de a umbla fără nădragi, până în 
ceasul când voi afla cuvântul sfintei Butelci. Voi cere 
îndrumarea unui prieten al meu, isteț şi priceput, care 
cunoaşte ţara şi locul unde se află altarul ei. El ne va 
călăuzi până acolo. Să mergem împreună! Vă rog din toată 
inima să mă însoțiți. Voi fi pentru toți un tovarăş de drum 
credincios, ca Achates, în rătăcirile lui Enea şi ca Damis, 
prietenul cel bun al lui Apollonius din Tyana. Ştiu că ați 
avut totdeauna patima drumeţiei şi sunteți dornici de a 
vedea şi de a cunoaşte lumea. Vă rog să mă credeți, că vă 
voi arăta lucruri minunate! 

— Bucuros, a răspuns Pantagruel. Dar înainte de a porni 
la un drum atât de lung, plin de încercări nebănuite şi de 
mari primejdii... 

— Ce fel de primejdii? i-a tăiat vorba Panurge. Primejdiile 
fug din calea mea la o depărtare de şapte leghe, pe oriunde 


aş trece! Aşa cum încetează puterea judecătorului, când e 
de față regele; cum se risipesc umbrele nopţii, când răsare 
soarele; cum o ia molima la goană, când sunt scoase din 
biserică moaştele sfântului Martin de la Candes. 

— Totuşi, a vorbit mai departe Pantagruel, înaintea 
plecării avem de îndeplinit unele îndatoriri. Mai întâi, să-l 
trimitem înapoi pe Tribulet la Blois. (Ceea ce s-a făcut fără 
întârziere, după ce Pantagruel i-a dăruit o haină frumoasă 
de postav ţesut cu fire aurite.) În al doilea rând, va trebui să 
ne luăm rămas bun şi să cerem sfatul tatălui meu, regele. În 
sfârşit, cred că va fi bine să ducem cu noi un cititor în stele, 
care să ne călăuzească şi să ne slujească drept tălmaci. 

Panurge a răspuns că prietenul său Xenoman le va fi de- 
ajuns. Trecând prin țara Luminilor, vor lua cu ei un înțelept 
Felinar, care să-i îndrume cu folos în călătoria lor mai 
departe, aşa cum l-a însoţit Sibila pe Enea când a coborât în 
Câmpiile Elizee. 

Carpalim, care se pregătea să plece cu Tribulet, s-a oprit 
din mers şi a spus: 

— Panurge, băiete, să ai grijă să-l iei pe milord Debitis din 
Calais, căruia îi luceşte atât de frumos nasul, şi să nu uiţi 
pe Debitoribus din țara Luminilor. Vom avea astfel două 
felinare. 

— Nădăjduiesc că va fi o călătorie veselă. Despre aceasta 
n-am nicio îndoială. Numai de un lucru îmi pare rău, că nu 
pricep limba care se vorbeşte în țara Luminilor, a spus 
Pantagruel. 

— Eu o cunosc, ca graiul pe care l-am supt la sânul maicii 
mele, a răspuns Panurge. Voi vorbi pentru dumneavoastră 
toți. 

Briszmarg d'algotbric nubstzme zos Isquebfzz prusq: albok 
cinqs zacbac, Misbe dibbarlkz morp nipp stanczbos Stromtz, 
Panurge weltnap quost grufz bac. 

— Ghiceşte, Epistemon! 


— Bănuiesc oarecum ce-ar putea să însemne, a spus 
Epistemon. Sunt nume de diavoli zburători, diavoli târâtori 
şi diavoli agățători. 

— Drept ai grăit, frumuşelule, a spus Panurge. E graiul 
care se vorbeşte la curtea Luminilor. Pe drum te voi învăța o 
seamă de cuvinte cu care te vei deprinde mai lesne decât cu 
o pereche de ciuboţele noi. Într-o noapte, până la răsăritul 
soarelui, le vei şti pe dinafară pe toate. În vorbirea noastră 
obişnuită cântecul pe care ți l-am spus adineaori sună 
astfel: 


În dragoste ades m-am înşelat 

Şi n-am avut un strop de bucurie; 
Mai fericit e omul însurat; 

Aşa-i Panurge, şi numai el o ştie. 


— Rămâne, aşadar, să ne înfățişăm regelui şi să-i cerem 
buna lui învoire, a încheiat vorba Pantagruel. 


CAPITOLUL XLVIII 


Cum arată Gargantua că nu li-e îngăduit 
copiilor să se însoare fără învoirea 
părinților 


Pătrunzând în sala cea mare a palatului părintesc, 
Pantagruel l-a întâlnit pe bătrânul Gargantua, care ieşea 
tocmai atunci de la un sfat al dregătorilor lui. Povestindu-i 
în puţine cuvinte întâmplările pe care le cunoaşteţi, i-a 
vorbit despre călătoria plănuită şi l-a rugat să le dea buna 
lui învoire. Unchiaşul purta pe brațe două maldăre de 
plângeri: unele la care dăduse răspuns, altele care aşteptau 
dezlegare. Le-a lăsat pe toate în grija lui Ulrich Gallet, 
vechiul sfetnic al jalbelor, şi luând la o parte pe Pantagruel, 
i-a vorbit cu mai multă voie bună ca oricând: 


— Mulţumesc cerului, iubitul meu fiu, că Domnul ţi-a 
dăruit numai gânduri curate şi îți urez noroc deplin în 
drumul pe care vrei să porneşti. Dar tot atât de mult m-aş fi 
bucurat să aflu că inima te îndeamnă şi doreşti să te însori. 
Socotesc, în adevăr, că ai ajuns în pragul vârstei când s-ar 
cuveni să-ți iei soție. Văd cu câtă osârdie se sileşte Panurge 
să înlăture piedicile care îl fac să mai stea la îndoială. 
Vorbeşte-mi despre tine. 

— Preabunul meu părinte, a spus Pantagruel, adevărul e 
că nu m-am gândit până azi la însurătoare, dar oricând va 
fi, nu voi pregeta a mă supune voiei tale, urmând întru totul 
poruncile ce vei crede nimerit a mi le da. Mai bine să-mi ia 
Dumnezeu zilele şi să cad mort la picioarele tale, decât să 
fac un asemenea pas ieşind din cuvântul tău. Nu cunosc 
nicio lege, fie sfântă, lumească sau barbară, care să 
îngăduie copiilor să se însoare după capul lor, atunci când 
părinţii sau rudele nu le dau învoire. Niciun dătător de legi 
n-a lăsat dreptul acesta copiilor, ci l-au încredinţat pe de-a- 
ntregul părinţilor. 

— Iubitul meu fiu, a spus Gargantua, cred în 
înțelepciunea  cugetului tău şi-i sunt mulțumitor lui 
Dumnezeu că te-a învrednicit a-ți însuşi numai lucruri 
drepte şi vrednice de laudă, iar poarta minţii tale nu se 
deschide să primească decât marile adevăruri ale ştiinţei 
despre oameni. Am cunoscut în zilele noastre o țară unde 
nişte cârtițe de popi, duşmani ai cununiei (ca şi pontifii 
frigieni ai Cibelei) au încercat să țină sub porunca şi 
ascultarea lor pe cei uniți laolaltă ca soț şi soție. N-aş putea 
să-ți spun ce mă scârbeşte mai mult: îndrăzneala acelor 
şobolani, care în loc să stea ascunşi în vizuina altarului lor 
se amestecă în treburi care nu-i privesc, sau teama 
prostească a oamenilor care se învoiesc a primi şi a întări 
prin supunerea lor nişte legi pe cât de viclene pe atât de 
sălbatice! Ei nu văd, sărmanii, un lucru limpede ca lumina 


zilei, că toate câte le rânduiesc popii sunt numai întru 
folosul lor şi nicidecum spre binele şi mulțumirea obştii. 
Atât ar fi de ajuns, să le arate cât de necinstite şi de strâmbe 
sunt acele legi. N-ar fi, zic eu, mai puțin întemeiată 
îndrăzneala credincioşilor care s-ar apuca să poruncească şi 
ei, la rândul lor, popilor cum să-şi ţină slujbele şi cum să-şi 
săvărşească jertfele; căci guzganii aceştia nu fac decât să 
ronțăie bunurile pe care oamenii le câştigă cu sudoarea 
brațelor lor, ca să-i îngraşe pe ei şi să-i țină în trândăvie. 
Legile lumeşti, care i-ar înstruni pe popi, n-ar fi, după 
judecata mea, nici mai rele şi nici mai deşănțate decât cele 
pe care credincioşii înşişi le îndură. Ai spus bine, că nicio 
lege din lume nu dă voie copiilor să se însoțească fără ştirea 
şi dezlegarea părinţilor. Dar după legea țării aceleia, orice 
tâlhar, orice desfrânat, orice potlogar, orice răpănos, orice 
descreierat poate să pună ochii pe o fată frumoasă, cuminte, 
cinstită şi de neam bun, răpind-o prin silnicie de la casa 
părinților ei, de sub ochii tatălui şi din brațele mamei ei 
(oricât s-ar împotrivi neamurile), dacă la această ispravă îl 
ajută un popă, cu care după aceea nu pregetă să-şi împartă 
prada. Mai răi nu erau nici goții, nici sciții, nici masageţii, 
când se năpusteau să jefuiască cetatea pe care, după un 
război îndelungat, o cotropeau. Ce jale pe bieții părinţi, care 
priveau cum un străin, un venetic, un barbar, un răpciugos, 
un hoit puturos, cu trupul bubos, un sărăntoc, un golan, se 
repezea să le smulgă din mâini fata lor gingaşă ca o floare şi 
cu zestre roditoare, pe care se pregăteau s-o mărite la 
vremea ei cu feciorul unui vecin cumsecade, prieten de-al 
lor, nădăjduind să aibă urmaşi care să moştenească nu 
numai numele lor cinstit, dar şi casa cu lucrurile din casă şi 
ogorul. Ce grozavă privelişte se arăta dintr-o dată ochilor lor 
înspăimântați! Nici romanii şi popoarele prietene lor n-au 
vărsat lacrimi mai amare la moartea lui Drusus 
Germanicus! Nici spartanii nu s-au simțit mai crunt loviți, 


când desfrânatul din Troia a venit să le fure pe Elena, 
grecoaica cea frumoasă! Nici Ceres n-a rămas mai 
nemângâiată, când Pluto i-a răpit-o pe Prosperina! Nici Isis, 
când l-a pierdut pe Osiris, nici Venus la moartea lui Adonis, 
nici Hercule când a pierit Hilas, nici Hecuba la uciderea 
Polixeniei! Dar cei supuşi legilor despre care am pomenit, 
temându-se de afurisenie, de puterea diavolului şi de alte 
închipuiri, nu cutează a se împotrivi popilor părtaşi la 
răpire. Rămân nemângâiați, bieții de ei, plângând pierderea 
copilei dragi; bărbatul blestemând ziua şi ceasul când şi-a 
luat soţie, femeia ocărându-şi pântecele şi strigând, că mai 
bine ar fi lepădat fătul sortit unei ruşini atât de cumplite! 
Jelesc şi bocesc amândoi până la sfârşitul vieţii, în loc să-şi 
trăiască zilele bătrâneţii în linişte, împăcare şi bucurie. 
Mulţi dintre aceia, cuprinşi de gânduri nebune, cu sufletul 
copleşit de tristețe, pierzând dorința de viață, s-au aruncat 
în fântână ori şi-au pus ştreangul de gât. Alții, mai bărbați, 
urmând pilda fiilor lui Iacob care au răzbunat răpirea 
surorii lor, Diana, au pornit în căutarea tâlharilor şi, 
prinzându-i în mârşavă cârdăşie cu popa, i-au tăiat şi i-au 
omorât pe toți, aruncându-le stârvurile pe câmp să le 
mănânce lupii. Cucernicii guzgani au început să mişune şi 
să chițcăie în vizuina lor, au pornit plângeri pline de spaimă 
şi au cerut ajutorul judecății lumeşti, strigând ca din gură 
de şarpe, că o asemenea fărădelege nu poate să rămână 
nepedepsită. Moarte în cazne grele să fie pedeapsa 
ucigaşilor! Dar nici în dreptul ginţilor, nici în hotărârile 
împărăteşti şi nici în legea sângelui nu s-a găsit un temei, 
un cuvânt scris sau un paragraf, care să osândească o faptă 
atât de tulburătoare şi de neobişnuită; căci nu-i pe lume 
niciun om cinstit, care să nu fie cuprins de-o mânie 
nestăpânită, văzându-şi fiica răpită, necinstită, pângărită; 
nici dacă ar fi fost ucisă înaintea ochilor lui n-ar fi încercat o 
durere mai cumplită! Socotind pe răpitor drept un ucigaş 


nelegiuit, care i-a pândit copila luându-i viața, părintele era 
îndrituit să-l omoare pe loc, fără ca judecata să-i poată cere 
socoteală pentru fapta sa. Aşadar, oricine pune mâna pe 
desfrânatul care, după îndemnul popii, i-a necinstit copila 
răpindu-i-o din casă, chiar de a fost cu învoirea ei, poate şi 
trebuie să-l dea unei morți de mişel, azvârlindu-i leşul 
fiarelor sălbatice, ca nevrednic de a primi în mormânt 
dulcea îmbrăţțişare a bunului nostru părinte, pământul. 
Iubitul meu fiu, când zilele mele se vor sfârşi, să ai toată 
grija ca asemenea legi să nu ia ființă în regatul meu; iar câtă 
vreme voi fi în viață, voi veghea eu însumi cu ajutorul lui 
Dumnezeu, ca bunele obiceiuri să nu se strice. Şi deoarece 
în privința însurătorii tale primeşti a te bizui pe îndrumările 
mele, aşa cum le doresc şi le voi îndeplini, poți să te 
pregăteşti pentru călătoria plănuită de Panurge. Du cu tine 
pe Epistemon, pe fratele Ioan şi pe alții pe care îi vei alege. 
la din visteria mea atât cât crezi că-ți va fi de trebuinţă. 
Oricât va fi de mult, îţi voi da cu plăcere. În fortăreața 
Thalasei vei afla însoțitorii de care ai nevoie: cârmaci, năieri 
şi tălmaci, iar când vântul îţi va fi prielnic, întinde pânzele şi 
porneşte sub paza şi ocrotirea lui Dumnezeu cel 
atotputernic. În timpul lipsei tale îţi voi alege o soţie şi voi 
pregăti un ospăț de nuntă, cum n-a mai fost altul pe lume 


nicicând. 
CAPITOLUL XLIX 


Cum s-a pregătit de drum Pantagruel şi 
despre iarba care îi poartă numele 


Câteva zile mai târziu, după ce şi-a luat rămas bun de la 
bătrânul Gargantua, care s-a rugat pentru întoarcerea lui 
norocoasă, Pantagruel s-a oprit pe țărmul Thalasei, în 
apropiere de Saint-Malo, însoţit de Panurge, Epistemon, 
fratele Ioan, starețul mănăstirii din Telem, şi de alți slujitori 


ai curții sale, în frunte cu Xenoman, marele călător şi 
deschizător de drumuri primejduite, care, ca vecin apropiat 
al castelului din Salmigondin, răspunsese la chemarea lui 
Panurge. 

Pantagruel a adunat lângă țărm acelaşi număr de corăbii 
ca şi Ajax, când a pornit din Salamina la război împotriva 
Troiei. Năierii, cârmacii, vâslaşii, tălmacii, războinicii cu 
armele lor, s-au încărcat în corăbii, dimpreună cu merindea, 
tunurile, praful de puşcă, ghiulelele, banii şi celelalte 
trebuincioase pentru un drum atât de lung şi primejduit, 
cum era acela pe care îl plănuiseră. Între altele, Pantagruel 
a luat cu sine o câtime îndestulătoare de pantagruelion19: 
atât iarbă proaspăt culeasă şi crudă, cât şi fire date la 
meliță şi fierte. 

Iarba lui Pantagruel are o rădăcină subţire, rotunjoară, 
mustăcioasă, cu vârful alb şi teşit, pătrunzând în pământ 
cam de-o palmă. Din rădăcină porneşte o singură tulpină, 
rotundă ca o nuia, verde pe dinafară, albă pe dinăuntru, 
găunoasă ca aceea a bobului şi a dințurii, lemnoasă, 
dreaptă, fărâmicioasă, uşor crestată, alcătuită din fire 
nenumărate, care sunt partea ei cea mai de preț, cu 
deosebire spre mijlocul tulpinii. Înălțimea ierbii, cu frunze 
cu tot, nu trece de cinci-şase picioare. Uneori depăşeşte 
lungimea unei sulițe, mai cu seamă când a fost semănată 
într-un pământ afinat, mlăștinos, umed, fără a fi rece (cum 
e câmpul la Olone şi Rose-en-Sabine) şi când are ploaie de 
ajuns în preajma zilei pescarilor şi în toiul verii. Câteodată 
întrece înălțimea unui pom mijlociu, cu toate că tulpina ei 
piere în fiecare an; dar nici rădăcina, trunchiul şi crengile 
unora dintre copaci nu dăinuiesc prea mult. De-a lungul 
tulpinii se desprind ramuri puternice şi mari. Frunzele sunt 

de trei ori mai lungi decât late, pururi verzi, uşor înăsprite 
ca ale limbii-boului, tari şi crestate de jur împrejur ca dinții 
ferăstrăului sau ca betuniile, cu vârful ascuţit ca sulițele 
macedonenilor sau ca lanţeta felcerului. Înfăţişarea lor nu 
se deosebeşte prea mult de aceea a frunzelor de frasin şi 
sunt atât de asemănătoare cu ale şovârfului, încât mulți 
învățați au numit şovârful: pantagrulionul sălbatic. Frunzele 
cresc în jurul tulpinii la aceeaşi depărtare unele de altele: 
cinci sau şapte. Natura a dăruit acestei ierbi, în frunzele ei, 
două numere fără soț, cu însuşiri tainice şi supraomeneşțti. 
Mirosul lor e puternic şi nu tocmai plăcut nasurilor mai 
gingaşe. 

Semințele se coc în partea de sus a tulpinii, aproape de 
vârf. Numărul lor nu întrece pe al frunzelor. Sunt arcuite şi 
lunguieţe, de un negru-deschis bătând în arămiu, destul de 
vânjoase şi îmbrăcate într-o coajă subţire, fiind foarte 
plăcute păsărilor cântătoare, ca sticleţii, scatiii, cintezoii, 
ciocârliile şi altele. Omul, dacă mănâncă prea multe, pierde 
o parte din puterea lui de zămislire. Grecii de odinioară le 
foloseau totuşi la diferite feluri de mâncăruri, turte şi 
pogace, pe care le gustau la sfârşit de masă, pentru a da 
vinului un gust mai plăcut. Semințele sunt anevoie de 
mistuit, lenevesc mațul, strică sângele şi răscolesc valuri de 
căldură, încingând creierii cu aburi nesănătoşi şi stârnind 
dureri de cap. 

Iarba lui Pantagruel are o parte bărbătească şi o parte 
femeiască, asemeni  dafinului,  palmierului, stejarului, 
asfodelului,  mătrăgunei, ferigii ş. a. m. d. Partea 
bărbătească nu înfloreşte, dar poartă sămânța, în vreme ce 
partea femeiască face flori mici şi albe, care nu dau rod. 
Frunzele ei sunt mai puţin late, mai puţin vânjoase şi nu 
cresc atât de înalte. 

Iarba lui Pantagruel se seamănă când se întorc acasă 
rândunelele şi se culege când încep greierii să răguşească. 


CAPITOLUL L 


Cum se pregăteşte şi se lucrează iarba 
lui Pantagruel 


larba lui Pantagruel se culege, aşadar, la începutul 
toamnei şi se lucrează în diferite feluri, după cum fiecare se 
pricepe şi după obiceiul osebitelor țări. Pantagruel, care a 
folosit cel dintâi această iarbă, o pregătea în chipul următor: 
curăța mai întâi tulpina de frunze şi de sămânță; o punea la 
înmuiat în apă stătătoare; cinci zile dacă apa era încropită şi 
vremea uscată, nouă până la douăsprezece zile dacă era 
ceață şi apa rece; o lăsa să se zvânte la soare şi o descojea la 
umbră; desprindea din carnea tulpinii firele preţioase, 
lăsând la o parte partea lemnoasă (care nu-i bună la altceva 
decât să aprinzi focul sau s-o dai ştrengarilor să umfle cu 
ea, suflând în țeava, băşicile de porc.) Unii băutori folosesc 
acele tulpini, rămase după scărmănat, pentru a gusta vinul 
nou din butoi, pe borta vranei. 

Unii pantagruelişti mai noi, socotind că desprinderea 
firelor cu mâna cere prea multă osteneală, au născocit o 
unealtă dințată, asemănătoare cu aceea pe care şi-o 
prinsese în palmă Junona, pentru a nu-i îngădui Alcmenei 
să-l nască pe Hercule. Cu ajutorul acelei unelte, partea 
lemnoasă a tulpinii e crestată, smulsă şi despărțită de firele 
folositoare. Acest fel de a lucra iarba lui Pantagruel şi-au 
însuşit-o toți aceia care, spre mirarea unora şi într-un chip 
cu totul neînțeles pentru filosofi, îşi câştigă viața mergând 
de-a-ndaratelea20%. Alţii, care vor să aibă un folos şi mai 
simţitor, fac ceea ce se spune că ar fi îndeletnicirea de 
fiecare zi a Parcelor, plăcerea de fiecare noapte a nobilei 


200 Adică frânghierii. 


Circeea şi viclenia cu care Penelopa i-a tot amânat pe 
pețitori în lipsa lui Ulise. 

După aceasta, iarba e gata să-şi dovedească însuşirile ei, 
pe care le voi arăta în altă parte, fiindcă mi-ar fi cu 
neputinţă să vorbesc acum despre toate. 

După ştiinţa mea, denumirea ierburilor şi a copacilor le-a 
fost dată în diferite chipuri. Unele sunt arătate după numele 
aceluia care le-a cunoscut mai întâi, le-a răsădit, le-a 
crescut, le-a îngrijit şi le-a răspândit în lume, cum ar fi 
mercuriala, de la Mercur; artemisia glauca, adică pelinul, de 
la Artemis, care nu-i alta decât Diana; eupatoria de la regele 
Eupator; panaceia de la Panaceu, fiul lui Esculap; euforbul 
sau aliorul, de la Euphorbus, doftorul regelui Iuba; gențiana 
sau ghințura, de la Gentius, regele Esclavoniei; climenul de 
la Clymenus; Adonis estivala, sau cocoşeii de câmp, de la 
frumosul grec pe care Venus l-a prefăcut în floare. Dreptul 
acesta de a da ierburilor numele celui care le-a găsit mai 
întâi, a fost atât de mult prețuit în vremurile de altădată, 
încât a stârnit o ceartă cumplită între Neptun şi Pallas, când 
a fost vorba să se dea un nume pământului pe care ei cei 
dintâiu îl văzuseră şi căruia, de atunci, i s-a spus Atena, 
după numele grecesc al Minervei. Odinioară, tânărul 
Triptolem, trimis de Ceres să învețepe oameni cum să 
semene şi să crească grâul, a fost pândit şi ucis prin trădare 
de Lyncus, regele sciților, care voia să-şi însuşească cinstea 
şi faima nepieritoare de-a fi aflat grăunțele atât de 
trebuitoare vieții omului; dar Ceres, drept pedeapsă, i-a dat 
chip de fiară şi l-a preschimbat în linx, adică în râs. 

Războaie nesfârşite s-au ţinut lanţ pe vremuri între regii 
din Capadochia, din pricina numelui ce avea să fie dat unei 
flori, care până la urmă, după lupte crâncene, s-a chemat 
polemonia, adică purtătoare de război. 

Unii arbori şi-au luat numele după ținuturile de unde au 
fost aduse, ca piersicul venit din Persia şi rodia sau Punica 


granatum venită din Cartagina. Rubarba îşi trage numele de 
la râul barbar numit Rha (cel puțin aşa ne încredințează 
Amianus). 

Altor ierburi li s-a dat un nume cu înțeles tocmai 
potrivnic, cum ar fi jaleşul, care potoleşte durerile şi 
holosteonul, care vrea să zică: numai-os, deşi nu se află 
frunză mai moale şi mai gingaşă ca a lui. Unele sunt numite 
după însuşirile lor plăcute ori primejdioase: creasta- 
cocoşului e o ciupercă bună de mâncat, pălăria-şarpelui e 
otrăvitoare. Culcuşul-vacii ajută pe femei în durerile facerii, 
măselarița astâmpără suferința măselelor, odoleanul îi alină 
inimii aleanul, callibricum dă strălucire părului, leuşteanul e 
bun pentru lingoare, strigoaica vindecă râia. Numai vorbim 
de buruiana de ceas rău, sau iarba de făcut copii şi atâtea 
altele. 

E minunată rotirea pe care o împlineşte floarea-soarelui 
din zori până seară. Fața ei zâmbeşte răsăritului şi se 
întoarce necontenit spre lumină, iar când soarele apune, 
floarea care îi poartă numele îşi pleacă mâhnită fruntea spre 
pământ. Adiantum creşte la marginea apelor şi nu prinde 
umezeală niciodată, chiar dacă o cufunzi în apă timp 
îndelungat. Unele ierburi şi-au luat numele lor de la ființele 
din care s-au întrupat: mirtul de la Myrsina, dafinul de la 
Daphnaia, narcisul de la Narcis. Altele, după o asemănare 
oarecare, ca hippuris, care aduce cu coada-calului, 
alopecuros cu coada vulpii, psyllion cu un purice, delfinii cu 
un delfin. Tot astfel: talpa-ursului, şopăârlița, ochiul-boului, 
coada-şoricelului, coronopus, adică piciorul-ciorii, rochița- 
rândunicii, năsturaşii. Aşijderea s-au numit: condurul- 
doamnei, barba-împăratului, traista-ciobanului, gura-leului, 
coiful lui Jupiter, carul lui Venus. 

Trifoiului îi zice aşa fiindcă are trei frunze; cinci-clopoței se 
numeşte astfel fiindcă are cinci; trandafirul fiindcă în floarea 


lui sunt treizeci de foi, zorelele, fiindcă se desfac în zorii zilei, 
urzica, fiindcă ustură, şi aşa mai departe. 


CAPITOLUL LI 


Pentru ce iarba lui Pantagruel se 
numeşte astfel şi despre minunatele ei 
însuşiri 


Pentru toate aceste temeiuri, lăsând la o parte pe cele 
închipuite (căci în cartea de față nu veţi găsi decât lucruri 
adevărate) iarba lui Pantagruel se numeşte aşa, nu fiindcă el 
ar fi cunoscut-o cel dintâi, ci pentru că i-a dat o 
întrebuințare anumită, mai neplăcută pentru gâtul 
tâlharilor decât e cucuta pentru in, papura pentru ferigă, 
grindina pentru secerători, neghina pentru grâu, iedera 
pentru stejar, nufărul alb pentru călugării desfrânați, 
ascultarea pentru şcolarii din Navara, varza pentru vița-de- 
vie, usturoiul pentru magnet, ceapa pentru ochi, sămânța 
de ferigă pentru femeile însărcinate, floarea de salcie pentru 
călugărițele rele de muscă, umbra de nuc pentru cei care 
dorm sub ea, omeagul pentru lupi şi leoparzi, mirosul de 
smochin pentru taurii înfuriați, mătrăguna pentru gâscani, 
porcina pentru dinți şi uleiul pentru copaci. Pe mulți 
răufăcători i-am văzut sfârşindu-şi zilele, repede şi la 
înălțime, ca Phyllis, regina Traciei. Bonussus, împăratul 
romanilor, Amata, femeia regelui latin, Acheus, regele Lidiei 
şi alţii care au murit în ruşine, nu de boală, ci pentru că li 
se astupase cu iarba lui Pantagruel gaura prin care ies 
vorbele şi intră bucatele, înăbuşindu-i mai rău decât 
anghina. 

Am auzit pe mulți cum strigau, că Atropos%! le taie 
răsuflarea cu foarfeca şi se văitau ca din gură de şarpe, că 

mâna lui Pantagruel îi sugrumă. Pantagruel n-a fost însă 
niciodată călău. Ştreangul de gât i-l punea iarba lui 
Pantagruel. Ei săvârşeau adică acea greşeală de vorbire, 
care se cheamă în greceşte solecism, schimbând înțelesul 
cuvântului, cum spun unii: Ceres în loc de pâine si Bachus 
în loc de vin. 


Vă jur pe toate vorbele drepte care sunt în această butelcă 
pusă la răcit în ciubăr, că Pantagruel n-a strâns de gât pe 
nimeni (afară, bineînţeles, de aceia care, când li-e sete, nu 
se grăbesc să bea). 

larba lui Pantagruel a fost numită astfel, fiindcă 
Pantagruel, la naşterea lui, era tot atât de înalt ca şi iarba 
despre care vorbesc. A mai fost şi o altă potrivire, fiindcă 
Pantagruel, cum v-am spus, a venit pe lume în timpul 
secetei mari, când se culegea iarba aceea şi când câinele lui 
Icar, lătrând la soare, îi silea pe oameni să trăiască în 
pivnițe şi în vizuini subpământene, ca sobolii. 

larba lui Pantagruel, sau pantagruelionul, poartă acest 
nume din pricina însuşirilor lui deosebite. Şi fiindcă 
Pantagruel a fost privit ca o întrupare desăvârşită a bucuriei 
de a trăi (lucru de care sunt încredințat că niciun băutor nu 
se îndoieşte), tot astfel în iarba care îi poartă numele, 
sălăşluieşte atât a putere, atâtea însuşiri minunate şi atâta 
desăvârşire, încât dacă ar fi fost cunoscute pe vremea când 
copacii (cum spun prorocii) şi-au ales un rege al pădurilor 
care să-i stăpânească şi să le dea porunci, pantagruelionul 
ar fi avut pe seama lui, fără îndoială, cele mai multe glasuri. 
Ce să vă mai spun? Dacă l-ar fi zămislit Oxylus, fiul lui 
Orius, împreunându-se cu sora lui, Hamadrias, s-ar fi 
bucurat de vrednicia lui mai mult decât de aceea a celor opt 
copii ai săi, pe care îi pomeneşte Mitologia, şi al căror nume 
au rămas de neistovită aducere-aminte. Fiica cea dintâi 
născută s-a chemat Vița-de-vie. Fiul cel de-al doilea: 


Smochinul. Al treilea: Nucul. Apoi: Stejarul, Cornul, 
Păducelul, Plopul, iar al optulea şi cel din urmă: Ulmul, care 
a fost pe vremea lui vraciul cel mai renumit. 

Trebuie să vă mai spun că zeama de pantagruelion, 
picurată în ureche, topeşte cleiul care se strânge din pricina 
murdăriei şi ucide orice jivină ar fi pătruns înăuntru. Dacă 
torni câțiva stropi din acel suc într-o găleată cu apă, apa se 
prinde ca laptele când îi pui cheag. lar această apă 
închegată e cel mai bun leac pentru caii care şchiopătează 
sau sunt bolnavi de pântecăraie. 

Rădăcina fiartă în apă e bună pentru cârcei, pentru 
durerile de la încheieturi şi pentru podagră. Dacă te-ai ars la 
foc sau cu apă clocotită şi vrei să-ți treacă repede, pune pe 
arsură iarba lui Pantagruel, proaspăt smulsă din pământ, 
fără nicio altă oblojeală; să ai grijă numai s-o schimbi, când 
vezi că s-a uscat pe locul ranei. 

Dacă această iarbă le-ar lipsi, bucătarii nu s-ar pricepe să 
gătească şi mâncărurile n-ar mai avea gust, chiar de-ar fi 
făcute din cea mai fragedă carne; aşternutul nu v-ar 
îndemna la odihnă, de v-ar fi patul împodobit cu aur, argint, 
chihlimbar, fildeş sau porfir; morarii n-ar izbuti să macine 
grâul şi nici faină albă n-ar cerne; advocaţii n-ar fi în stare 
să vorbească, nici zidarii să-şi care tencuiala. Cu ce s-ar 
scoate apa din fântână? Ce-ar face diacii, scriitorii, caligrafii 
şi pisarii? Toate zapisele şi hrisoavele s-ar prăpădi fără 
urmă, ca şi însuşi alesul meşteşug al tiparului. Cu ce-am 
mai lega lăzile? Cu ce-am trage clopotele? Cu această iarbă 
se încingeau slujitorii zeiței Isis în trecutele vremi şi s-a 
înveşmântat omenirea întreagă, de la începutul începutului. 
Apără teatrele şi circurile împotriva căldurii; împrejmuieşte 
hățişurile spre folosul vânătorilor şi coboară în apa dulce 
sau în adâncurile mării, scoțând pentru pescari pradă 
îmbelşugată. Nu s-ar putea folosi încălțările de tot soiul: 
cizmele, papucii, ciubotele, botforii, galențţii, târlicii. Nici 


arcurile nu s-ar întinde, nici arbaletele n-ar putea să tragă, 
nici praştia n-am izbuti s-o zvârlim. Iarba lui Pantagruel e 
sfântă şi însuflețită, preamărită de zeii casei şi de duhurile 
nopții; fără ea nici morții n-ar putea fi coborâți în mormânt! 

Nu numai atât: cu ajutorul ei sunt oprite şi strânse la un 
loc, ca într-o închisoare, acele fărâme de substanță, pe care 
cu ochiul nu le putem vedea. Pietrele de moară se învârtesc 
şi se macină pentru îndestularea noastră, şi mult mă 
minunez cum se face că vechii filosofi n-au cunoscut 
această iarbă şi nu i-au folosit minunatele însuşiri, atunci 
când, neavând-o la îndemână, oamenii cheltuiau atâta 
trudă pentru a învârti singuri roata morilor. 

Prinzând în pânză puterea vântului, corăbiile mari, 
puternicele galere, purtând în pântecele lor, unele o mie, 
altele zece mii de oameni, se desprind de la țărm mulțumită 
ei şi străbat, purtate din cârmă, depărtările fără hotar ale 
mării. Datorită ei, neamurile care trăiau despărțite unele de 
altele, ascunse şi neştiute, s-au apropiat şi s-au cunoscut; 
ceea ce n-ar fi putut să facă nici păsările cerului, oricât de 
uşor le-ar fi zborul cu care firea le-a înzestrat. Taprobana a 
văzut Lapia; Java a văzut munții Rifani; Febolul va vedea 
Telemul, islandezii şi groenlandezii vor bea din apa 
Eufratului. Austrul se va întâlni cu Mistralul şi Zefirul va da 
mâna cu Crivăţul. 

Puterile gândirii cereşti, zeii mării şi ai pământului, s-au 
înspăimântat văzând cum folosind binecuvântata iarbă a lui 
Pantagruel, popoarele din miazănoapte, urmând pilda celor 
din miazăzi, au străbătut marea Atlanticului, au trecut 
peste cele două tropice, au măsurat zodiacul întreg, au 
intrat în ţinuturile calde, au depăşit echinoxul şi au ajuns 
până în preajma celor doi poli ai pământului. 

Zeii din Olimp, cuprinşi de teamă, astfel au gândit: 
„Pantagruel cu iarba lui ne-a dat o îngrijorare nouă, mai 
tulburătoare decât aceea pe care am cunoscut-o pe timpul 


urmaşilor uriaşului Aloe. În curând îşi va lua soţie şi va 
avea fii. La aceasta nu putem să ne împotrivim, căci viitorul 
lui a fost ţesut de surorile ursitoare, fiice ale Nevoii, care 
torc destinele omenirii. Copiii copiilor lui vor născoci poate 
altă iarbă, la fel de minunată, cu ajutorul căreia oamenii vor 
ajunge până la izvoarele grindinei, până la zăgazul ploilor, 
până la nicovala pe care se făuresc fulgerele. Vor pătrunde 
în coclaurile lunii, vor călca peste semnele ariei cereşti şi se 
vor gospodări după plac în ţinutul Vulturului-de-Aur, al 
Berbecului, al Coroanei, al Harfei şi al Leului-de-Argint, se 
vor aşeza la masa noastră, se vor culca cu zeițele noastre, 
ajungând astfel ei înşişi în rândul zeilor.” 

Şi zeii s-au strâns la sfat pentru a chibzui între ei, cum ar 
putea să pună stavilă destinului omenirii. 


CAPITOLUL LII 


Cum un anumit soi de iarbă a lui 
Pantagruel nu poate fi mistuit de flăcări 


Tot ce v-am spus pâna acum e măreț şi e minunat. lar 
dacă vă veți încumeta a crede într-o altă însuşire şi mai 
uimitoare a sfântului pantagruelion, sunt gata să v-o arăt. 
Veţi pune temei pe vorbele mele sau nu, îmi e totuna. Cum 
însă va fi greu de înțeles şi respingător oarecum, să-mi 
îngăduiți mai întâi o întrebare: 

Dacă în această butelcă, turnând două măsuri de vin şi 
una de apă, le-aş amesteca bine laolaltă, ați mai putea să le 
despărțiți? Cum aţi face să le alegeți şi să-mi turnați din 
nou, într-un pahar apă fără vin, iar într-alt pahar vinul fără 
apă, în aceeaşi măsură cum le-am amestecat în butelcă? 

Sau să zicem altfel: dacă, de pildă, cărăuşii care vă aduc 
acasă pentru beciurile dumneavoastră butoaiele şi 
boloboacele cu vin de Graves, Orleans, Beaume sau 
Mirevaux, le-ar bea în drum pe jumătate şi le-ar umple cu 


apă (cum fac limuzinii când cară vinul de la Argenton şi din 
Saint-Gaultier), cum ați putea să scoateţi apa din bute şi să 
rămână vinul curat? O să-mi spuneţi despre nu ştiu ce 
pâlnie răsucită din frunză de iederă. Ştiu, e scris pe hârtie, e 
dovedit şi e adevărat. Dar cei care nu cunosc acest mijloc şi 
nu l-au încercat niciodată nu vă vor crede. 

Să mergem mai departe. Dacă ați fi trăit pe vremea lui 
Sylla, a lui Marius, a lui Cezar, a împăraților romani sau în 
veacul druizilor gali de odinioară, care ardeau trupurile 
neînsuflețite ale părinților şi stăpânilor lor, şi dacă ați fi 
dorit să sorbiți cenuşa nevestei sau a mamei voastre într-un 
pahar de vin alb, cum a făcut Artemiza cu pulberea regelui 
Mausoleu, soțul ei, sau dacă ați dori s-o păstraţi într-o urnă 
sau într-un jertfelnic, vă întreb: cum ați izbutit s-o alegeți 
dintre tăciunii rugului pe care trupul celui mort a fost ars? 
Răspundeţi! Nu sunteţi în stare, nu-i aşa? Ei bine, eu am să 
vă scot din încurcătură, spunându-vă că dacă ați fi avut la 
îndemână iarba lui Pantagruel şi aţi fi înfăşurat trupul celui 
mort, legându-l şi cusându-l cu grijă în acest culcuş de 
iarbă, ați fi putut să-l azvârliţi în focul cel mai mare şi mai 
mistuitor: flacăra, trecând prin înveliş, ar fi ars şi-ar fi 
prefăcut în scrum carnea şi oasele trupului, fără ca învelişul 
însuşi să se fi aprins sau să fie mistuit. Cenuşa cuprinsă în 
el s-ar fi păstrat neatinsă, un singur atom din trupul ars nu 
s-ar fi pierdut, după cum nici în pantagruelion n-ar fi 
pătruns un atom din cenuşa rugului: l-aţi fi scos din flăcări 
mai alb, mai curat decât înainte! lată pentru ce iarba 
aceasta a primit numele de azbest, ceea ce vrea să spună că 
nu arde. În Ostrovul Carpasiei, acest azbest se găseşte din 
belşug, iar în ţinuturile Cyenesului se vinde pe bani puțini. 

Ce lucru minunat şi de neprețuit! Focul care arde, mistuie 
şi prăpădeşte totul, nu atinge azbestul carpasian, ci îl 
curăță, îl înălbeşte şi îl înfrumusețează. Dacă vă mai îndoiți 
(ca evreii şi necredincioşii), faceți o încercare. Luaţi un ou 


proaspăt şi-l înfăşurați în iarba lui Pantagruel. Puneţi-l pe 
un jeratic aprins şi lăsați-l o bucată de vreme. Veţi scoate 
din foc oul răscopt şi prăjit, fără ca iarba să se fi înfierbântat 
măcar! Pentru cincizeci de mii de scuzi bordelezi, mai puțin 
o lețcaie, puteți să faceți încercarea oricând. 

Să nu-mi aduceți drept pildă salamandrele. E o greşeală. 
Un foc de paie le-o fi făcând plăcere, nu zic, dar într-un 
cuptor bine încins se pârjolesc şi se înăbuşă ca orice altă 
jivină. Am văzut! Galien a dovedit-o şi Dioscorid îi dă 
dreptate. Să nu-mi vorbiţi nici despre piatra-acră. Cunosc şi 
eu povestea cu turnul de lemn din Pireu, căruia Sylla n-a 
putut să-i dea foc, fiindcă mai-marele cetății, împuternicit al 
regelui Mithridate, îl stropise de sus şi până jos cu apă în 
care topise piatră-acră. Nici despre copacul pe care 
Alexandru Cornelius îl asemuia cu trunchiul de stejar al 
catargului, şi care nu putea fi mistuit de foc sau rupt de 
valuri, ca şi gorunul din care a fost cioplită faimoasa corabie 
Argos. Căutaţi pe altul care să vă creadă, pe mine să mă 
iertați. 

Nu se poate asemăna cu iarba lui Pantagruel nici chiar 
acel arbore minunat din munţii Briancon şi Embrun, a cărui 
rădăcină e bună de mâncat ca o ciupercă, şi din tulpina 
căruia se scoate faimoasa răşină pe care Galien o socoteşte 
tot atât de folositoare ca şi terbentina. Frunzele lui gingaşe 
sunt pline de mană cerească, iar aceasta, deşi moale şi 
lipicioasă, nu arde. În greceşte şi latineşte se cheamă larix, 
iar venețienii şi cei din Padua îi spun: laregio, după cum a 
fost numit Larignum, cetatea din Piemont, care i-a făcut atât 
de mult sânge rău lui Iuliu Cezar, la întoarcerea lui din 
Galia. 

Iuliu Cezar poruncise locuitorilor din Alpi şi din Piemont 
să-i aducă bucate şi altele de trebuință la anumite locuri 
hotărâte în drumul pe care aveau să treacă legiunile lui. Toți 
s-au supus, afară de cei din Larigno, care, bizuindu-se pe 


aşezarea priincioasă a cetăţii lor, n-au vrut să îndeplinească 
porunca. Pentru a-i pedepsi, luliu Cezar a pornit cu toată 
oastea către cetatea neascultătoare. La poarta cetăţii se afla 
un turn clădit din bârne groase din lemn de melez, ridicate 
unele peste altele, ca o stivă. Turnul era destul de înalt şi de 
după metereze apărătorii cetăţii puteau să arunce cu 
bolovani şi cu trunchiuri de copac asupra oricui încerca să 
se apropie. Aflând Iuliu Cezar că cei din cetate n-aveau alte 
arme decât pietre şi buturugi, pe care prea departe nu 
puteau să le azvârle, a poruncit ostaşilor săi să înconjoare 
zidurile cu legături de crengi uscate şi să le dea foc. Ceea ce 
s-a făcut. Flăcări mari s-au ridicat de jur împrejur, 
cuprinzând întreaga cetate. Părea că în scurtă vreme nu vor 
mai rămâne din ea decât ziduri arse şi cenuşă. Dar când 
flăcările s-au potolit şi focurile aprinse în jurul zidurilor s-au 
stins, turnul s-a ivit întreg şi nevătămat, fără să fi suferit 
nici cea mai mică stricăciune. Atunci, văzând Iuliu Cezar că 
n-a izbutit să ardă cetatea, a hotărât s-o împresoare cu un 
brâu de şanţuri şi întărituri, dincolo de bătaia pietrelor şi-a 
trunchiurilor de copac cu care se apărau cei dinăuntru. 
Abia atunci larignanii s-au dat bătuți. 

Din spusele lor a aflat Iuliu Cezar minunatele însuşiri ale 
acelui lemn, care nu se aprinde, nu face flacără, nu dă 
cărbune, asemănându-se în această privință cu iarba lui 
Pantagruel. De aceea, Pantagruel poruncise ca toate uşile, 
ferestrele, straşinile, pridvoarele şi podul mănăstirii din 
Telem să fie cioplite din acel lemn care nu arde; tot astfel 
pupa, prova, puntea, cala, cămările şi apărătoarele 
corăbiilor, galerelor, galioanelor, caravelelor şi ale celorlalte 
nave ale arsenalului său din Thalasa. S-a întâmplat însă, că 
larixul, pe care focul nu-l mistuie, în apă se macină şi se 
fărâmă ca piatra cuptoarelor de var; pe când azbestul nu 
numai că nu se strică şi nu se roade, dar se curăță şi se 
împrospătează mereu. 


Arabi şi indieni, ce vă mândriți 

Cu mirt, cu smirnă şi cu abanos, 
Veniti în țara noastră, să primiţi 
Sămânța unei ierbi mai de folos. 
Iar de veți şti la voi s-o răsădiți, 
Mulţumitori să fiți, în chip şi fel, 
Şi-al Franţei nume mare să-l slăviți, 
Că v-a dat iarba lui Pantagruel 


CARTEA A PATRA 


DESPRE FAPTELE ŞI PILDELE MARI ALE 
VREDNICULUI PANTAGRUEL, ALCĂTUITĂ DE DOMNUL 
FRANCOIS RABELAIS, DOCTOR IN MEDICINA. 


PRECUVÂNTARE 


Băutori preastrăluciţi şi podagroşi neprețuiți! Primit-am, 
văzut-am, auzit-am şi înțeles-am solia pe care domnia- 
domniilor voastre a trimis-o înălțimii-mele; împuternicitul 
vostru mi s-a părut a fi un bun şi iscusit vorbitor. 

Am adunat în trei cuvinte cuprinsul înştiințărilor sale. 
Aceste cuvinte au o însemnătate atât de mare, încât, în Roma 
de-odinioară, pretorii le foloseau pentru a răspunde tuturor 
întrebărilor supuse judecății lor. Cu aceste trei cuvinte 
hotărau în privința tuturor neînțelegerilor, plângerilor şi 
pricinilor ce li se puneau în faţă. Zilele când nu le rosteau 
erau numite blestemate şi fără noroc; zilele în care le vesteau 
erau socotite binecuvântate şi prielnice. Aşadar: ați dat, ați 
spus şi ați hotărât! Oameni buni, eu nu vă pot vedea. Domnul 


să vă aibă în veşnica lui pază, ca şi pe mine. Aşa e cu cale ca 
nimic să nu întreprindem, fără a lăuda mai întâi sfântul lui 
nume. 

Mi-aţi dat! Ce anume? O minunată şi cuprinzătoare carte de 
rugăciuni. Pentru aceasta vă mulțumesc: e destul de puțin din 
ceea ce aş dori să fie mai mult. Nici pe la poarta minţii nu mi- 
a trecut, că ar putea să fie o carte de rugăciuni, văzându-i 
tiparul, chipul înflorit ce-o împodobeşte, încuietorile, legătura 
şi scoarțele, cu cataramele lor şi cu frumoasele coțofene, 
zugrăvite una lângă alta pe învelitoare. Aţi vrut să-mi spuneți, 
ca într-o scriere cu înțeles ascuns, că nimic nu-i mai vrednic 
de laudă decât lucrul desăvârşit al mâinilor de meşter, şi 
nicio vitejie nu-i mai mare decât a vânătorilor de coțofene; 
„înhaţă coțofana!” e o pilduire glumeaţă, păstrând până azi 
amintirea unei întâmplări ciudate, care s-a petrecut în 
Bretania, cu puțin înainte de faimoasa bătălie de la Saint- 
Aubin-du-Cornier. Povestea ne-a rămas de la părinții noştri, şi 
se cuvine s-o trecem mai departe celor care vor veni după noi. 

Fusese un an de rod îmbelşugat în podgorii: cu o para 
chioară puteai să cumperi o comoară, adică un butoiaş de vin 
din cel mai bun. Dinspre ținuturile lui Soare-Răsare au venit 
atunci în zbor, pe drumuri deosebite, stoluri de coțofane şi de 
gaite, îndreptându-se către Soare-Apune. Şi-au tot dat 
târcoale şi s-au împărțit în aşa fel, încât spre seară gaițele au 
luat-o la stânga (aţi prins înțelesul norocoasei prevestiri), iar 
coțofenele la dreapta, destul de apropiate între ele. Toate 
coțofenele din partea locului au intrat în tabăra semenelor lor, 
iar gaițele s-au alăturat gaițelor. Astfel s-au ridicat în zbor şi 
au trecut pe deasupra oraşului Angers din Franța, până 
dincolo de hotarul Bretaniei, în rânduri atât de dese, încât 
întunecaseră tot cerul. 

Trăia pe atunci în Angers un bătrân încărcat de ani, 
seniorul de Saint-Georges, poreclit Călugărul; cel care a ticluit 
şi a scris acele frumoase şi vesele colinde, în graiul care se 


vorbeşte prin Poitou. Unchiaşul avea o gaiță de care făcea 
mare haz, cum sporovăia şi îndemna pe oaspeți la băutură. 
Nu ştia să cânte altceva decât de băut. Stăpânul ei o 
poreclise: Guşata. 

Guşata, în neastâmpărul ei vitejesc, a sfărâmat colivia şi a 
pornit cu ceata gaiţelor călătoare. 

Un bărbier din vecini, cu numele de Bahuart, ținea o 
coțofană îmblânzită şi foarte prietenoasă: a luat-o şi ea din 
loc, să sporească oastea coțofenelor şi să lupte alături de ele. 

Acestea au fost întâmplări pe cât de cumplite pe atât de 
ciudate; dar văzute, ştiute şi adevărate. Ascultaţi cu luare- 
aminte ce s-a petrecut. Vreţi să cunoaşteţi urmarea? Doriţi să 
aflați cum s-a sfârşit povestea? Minunea minunilor, oameni 
buni; în apropiere de crucea de la Malchara s-a încins o 
bătălie atât de groaznică, încât mi se zburleşte părul numai 
când mă gândesc! Coţofenele au fost înfrânte, lăsând pe 
câmpul de luptă două miliarde cinci sute optzeci şi nouă de 
mii o sută nouă morți, fără femei şi copii, adică pui şi păsări 
ouătoare. Aţi înțeles. Gaiţele au rămas biruitoare, dar au 
pierdut la rândul lor pe multe dintre luptătoarele lor cele mai 
bune. A fost jale mare în întreaga țară! 

Bretonii, aşa cum îi ştiţi, sunt din firea lor oameni veseli; 
văzând cele întâmplate, ar fi putut totuşi să se întristeze, ca 
de-o prevestire rea: căci hermina care împodobeşte blazonul 
lor e presărată cu cozi de coțofană, pe când veşmântul de 
pene al gaiței aminteşte armele zugrăvite pe scutul Franţei. 

Iată cum s-a făcut că Guşata, după trei zile de lipsă, s-a 
întors acasă, deşelată, cu un ochi scos şi sătulă de război 
până peste cap. Dar în câteva ceasuri s-a înzdrăvenit; s-a 
îndopat bine şi şi-a venit în fire. 

Poporul plin de voie bună şi toți şcolarii din Angers dădeau 
buzna să vadă gaița chioară. Guşata, astfel dichisită, îi 
îndemna să bea ca de obicei, mai punând şi două vorbe de la 
ea: „înhaţă coțofana!” După cum bănuiesc, acela fusese 


strigătul de adunare al gaiţelor şi porunca de care trebuiau să 
asculte în luptă. Coțofana lui Bahuart nu s-a mai întors 
acasă. Fusese mâncatăl Şi de-atunci a rămas vorba: „Nu-i 
băutor mai harnic decât un vânător de coțofene!” 

Spre neistovita aducere-aminte a acestor isprăvi, seniorul 
de Saint-Georges, Călugărul, a pus să zugrăvească coţofene 
pe tavanul sălii lui celei mari. Le puteți vedea pe măgura lui 
Saint-Laurent, la Angers. 

Chipurile  încondeiate pe cartea ce mi-ați dat-o, mă 
îndeamnă să cred că e vorba de ceva mai mult decât de 
rugăciuni. Pentru ce să-mi fi dăruit o carte de rugăciuni? Cărți 
de rugăciune, mulțumită lui Dumnezeu şi dumneavoastră, am 
destule, şi vechi şi mai noi. Astfel gândind, deschis-am acea 
carte şi am văzut că e minunat întocmită; vorbeşte despre 
lucruri cu rost şi în pilduiri potrivite. Mă îndemnați să beau în 
primul ceas al dimineții vin alb; în al treilea, în al şaselea si în 
al nouălea, la fel; la vecernie şi după încheierea slujbei, 
porfiriu. Aşa beau, adică, mâncătorii de coțofene. Voi pleca la 
vânat. 

Aţi spus. Ce anume? Că nicio scârbă nu v-au adus cărțile 
ce am tipărit până acum. Nu vă veţi supăra dacă voi folosi 
prilejul acesta pentru a vă aminti vorbele unui vechi ucenic al 
lui Pantagruel: 

E greu (zicea) să izbuteşti, 

Pe prinți s-ajungi să-i mulțumeşti. 

Mai mult încă. Spuneți că vinul celei de-a treia cărți a fost 
bun şi v-a plăcut. E adevărat că şi mie mi s-a părut cam 
puțin: puțin şi bun, cum se zice; dar dumneavoastră aţi dori, 
ca prietenul meu Evispande Verron: mult şi bun! M-aţi 
îndemnat să duc mai departe povestea lui Pantagruel, 
amintind folosul şi roadele ce le-aţi aflat, citind-o în tovărăşia 
altor oameni cumsecade. Îmi cereţi să vă iert că nu mi-aţi 
putut îndeplini rugămintea de a nu râde decât la a şaptezeci 
şi opta carte. Vă dezleg de greşeală din toată inima. Nu sunt 


nici atât de aprig, nici atât de neîndurat precum ați putea să 
credeţi; dar ceea ce vă rugasem era spre binele 
dumneavoastră. Vă voi răspunde, deci, cu vorbele lui Hector, 
amintite de Nevius: nu-i lucru mai plăcut decăt să fii lăudat 
de oamenii vrednici de laudă. 

Aşijderea spun şi întăresc, ars de viu dacă aş fi (pricepeți 
unde bat), că sunteți cu toții oameni foarte de treabă, născuți 
din părinţi de ispravă. Vă făgăduiesc, pe cinstea mea de 
pedestraş, că de ne vom întâlni vreodată în Mesopotamia, am 
să mă fac luntre şi punte, ca micul conte George al Egiptului- 
de-Jos să vă dăruiască la fiecare câte un frumos crocodil din 
apele Nilului şi câte o coropişniță de pe malul râului Eufrat. 

Aţi hotărât! În folosul cui? Şi-anume ce? Toate pătrarele 
vechi de lună, câte au fost şi n-or să mai fie, lăsați-le pe 
seama  fățarnicilor,  habotnicilor, fariseilor, călugărilor, 
papistaşilor, ticluitorilor de jalbe, cotoilor pocăiți, labelor 
îmblănite. Numai auzind despre aceştia, solului vostru i s-a 
zburlit părul în cap! Eu nu pricep nemțeşte şi nu ştiu ce fel de 
jivine se ascund sub acele nume. 

Cercetând dinadins şi întrebând în mai multe locuri, n-am 
întâlnit un singur om, care să primească a fi numit sau 
poreclit astfel. Înclin a crede, că sunt nişte dobitoace 
sălbatice, rămase de pe vremea grangurilor celor mari. Astăzi 
sunt o batjocură şi o înşelare a firii, ca toate lucrurile de pe 
pământ cărora le-a sunat ceasul. Nici nu ştim cum să le mai 
numim, căci ceea ce s-a sfârşit, nici nume nu mai are. 

Dacă, prin acele porecle înțelegeţi pe băârfitorii scrierilor 
mele, puteţi să le spuneți mai de-a dreptul: diavoli! Căci în 
greceşte ponegrirea se cheamă diabole. Ştiţi cât de urât e 
privită această patimă a clevetirii (vorbirea de rău a faptelor 
bune) în fața lui Dumnezeu şi a îngerilor lui. Deşi alte ale lor 
păcate par să fie mai mari, diavolii iadului după năravul 
ponegririi se aleg şi se cunosc. Iar cei despre care pomeneam, 
nici măcar diavoli nu sunt, ci numai slugile şi trepăduşii lui 


Satana. Eu i-aş împărți în draci negri, draci albi, draci de- 
alergătură şi draci de bătătură. Cum au bârfit cărțile mele, 
vor mai bârfi şi pe alții, dacă nu-i ținem înfrâu. Nu vreau să 
amintesc aici născocirile lor; o spun ca să nu mai scoată capul 
atâția, dornici să-şi însuşească faima bătrânului Cato 
Cenzorul. 

Ştiţi ce înseamnă să-i scuipi cuiva în strachină? Când, pe 
vremuri, premergătorii acestor draci fără ruşine, meşteri în 
desfrânare şi spurcători ai cinstei, ca Filoxen, Gnatho sau alții 
de aceeaşi teapă, vedeau, în cârciumile unde îşi țineau de 
obicei predicile, ce fel de bucate gustoase se puneau 
dinaintea oaspeților, scuipau ca nişte mârlani în blide, ştiind 
că nimeni nu se va mai atinge de mâncarea pe care cu balele 
lor au spurcat-o şi vor lăsa-o pe masă, ca să le rămână. lor. 
Cam la fel, deşi mai puțin scârboasă, e povestea acelui felcer 
de apă dulce, nepotul răposatului avocat Amer, care spunea 
bolnavilor că aripa de clapon le face rău, târtița e otravă 
curată, ci numai gâtul (fără piele) le e îngăduit, ca să înfulece 
el bucăţile cele bune. 

Aşa fac aceşti diavoli de lege nouă. Văzând atâta lume 
dornică de a se înfrupta din cartea mea, după ce le gustase 
cu plăcere pe cele de mai înainte, s-au năpustit să-mi scuipe 
în strachină; mi-au spurcat, mi-au răstălmăcit şi mi-au 
ponegrit scrierile, ca nimeni să nu le mai citească, nimeni să 
nu le mai aibă, afară de ticăloşiile lor. I-am văzut cu ochii mei 
(nu cu urechile) cum țineau cărțile mele printre hainele de 
noapte şi se slujeau de ele ca de-o oală pentru nevoile lor 
zilnice. 

I-au oprit pe bolnavi, pe ologi şi pe alți nefericiti să se 
folosească de ele — deşi pentru aceia le-am scris, ca să le mai 
treacă de urât şi să-şi astâmpere durerile. De-aş fi putut să 
am sub îngrijirea mea pe toți cei ce sufăr de boală sau de 
întristare, n-ar mai fi fost nevoie să dau aceste cărţi la iveală 
şi să le încredințez tiparului. Hipocrate a scris dinadins o 


carte: Despre îndatoririle medicului desăvârşit (pe care 
Galien a întregit-o cu lămuriri prețioase), sfătuind pe dojtori 
ca prin nimic să nu supere pe bolnavi: el nu uită să vorbească 
până şi de îngrijirea unghiilor! Toate ale medicului, mişcările 
mâinii, fața, îmbrăcămintea, vorba, privirile, pipâitul, astfel se 
cuvine a fi potrivite, ca să placă bolnavului şi să-l încânte. Eu 
însumi, fără să mă fudulesc, aşa am încercat a mă purta cu 
toți cei pe care i-am avut în îngrijirea mea: după cum fac toți 
ceilalți din breasla noastră, deşi unii se numesc „şarlatani cu 
coate goale şi cu mână lungă”, luând drept bune născocirile 
prosteşti ale unor lepădături. 

Mai mult, în cartea a doua despre Bolile molipsitoare a 
aceluiaşi Hipocrate, se află o parte care a stârnit multă 
gâlceavă printre noi: nu pentru a şti dacă doftorul încruntat, 
morocăânos, ursuz şi nemulțumit întristează pe bolnav, iar cel 
zâmbitor, senin, glumet şi prietenos îl înveseleşte (căci toate 
acestea sunt ştiute şi dovedite) — ci dacă această întristare 
sau această voie bună izvorăsc din starea însăşi a 
bolnavului, ori dacă, dimpotrivă, purtarea ursuză sau 
prietenoasă a dojtorului se răsfrânge asupra sufletului 
bolnavului, făcându-l vesel sau trist. Filosofii din şcoala lui 
Platon şi Averrhoes aşa cred. De aceea, fiindcă nu mi-e cu 
putință să mă găsesc la căpătâiul tuturor bolnavilor şi să-i iau 
sub îngrijirea mea, de ce să-i lipsesc de bucuroasa şi plăcuta 
trecere a timpului pe care (fără a jigni pe Dumnezeu, pe rege 
şi pe alții) le-o dăruieşte, în lipsa mea, citirea cărților mele 
hazliii. 

Şi fiindcă, prin hotărârea dumneavoastră, toți aceşti 
bârfitori şi clevetitori au fost legați laolaltă şi trimişi în lună, 
eu îi iert. N-am mai avea de cine să râdem de-acum încolo, 
dacă i-am vedea pe toți aceşti smintiţi lunatici, unii leproşi, 
alții eretici, mulți dintre ei şi eretici şi leproşi, bătând câmpii, 
rupând băncile, scrâşnind din dinţi, spărgând geamurile, 
umblând pe toate drumurile, spânzurându-se, înecându-se, 


ducându-se val-vârtej la toți dracii, fiecare după scrânteala 
lui şi după ciozvârta de lună pe care o poartă în căpățână: 
crai-nou, primul-pătrar, lună plină, al doilea pătrar sau lună 
nouă. Vrând să-i răsplătesc pentru răutatea şi viclenia lor, voi 
urma pilda lui Timon, mizantropul care s-a răzbunat împotriva 
nerecunoştinței atenienilor, după cum vă voi spune. 

Amărât de purtarea poporului din Atena, Timon a pătruns 
într-o zi în sfatul cetăţii, cerând să i se dea ascultare într-o 
pricină privitoare la nevoile obşteşti. La dorința lui s-a făcut 
tăcere şi toți erau nerăbdători să-l asculte cu atât mai mult cu 
cit, de ani întregi, nu mai venise în mijlocul sfatului, fugea de 
lume şi trăia în singurătate. Iată cum le-a vorbit: 

— Dincolo de zidul grădinii mele, în care nimeni nu intră, 
creşte un smochin mare şi stufos, sub ale cărui ramuri toți 
disperaţii Atenei, bărbați, femei, tineri şi fecioare, vin să-şi 
pună latul de gât şi să se spânzure. Vă dau de veste, că 
pentru a-mi lărgi gospodăria, am de gând să tai acel smochin 
de azi în opt zile. Aşadar, dacă printre voi sau în întreg oraşul 
se află vreunul care doreşte să se spânzure, îl poftesc să se 
grăbească. După ce voi tăia smochinul, nu veţi mai găsi 
nicăieri un alt loc atât de prielnic şi un copac atât de potrivit. 

Ca şi Timon din Atena, îi vestesc pe toți bârfitorii mei să se 
spânzure înainte de ultimul pătrar al lunii acesteia: de 
ştreang mă voi îngriji eu. Le-am ales un loc bun de 
spânzurătoare, între Midy şi Faverolles. După prima lună 
nouă nu se vor mai putea spânzura atât de ieftin; vor fi 
nevoiţi să-şi cumpere frânghia pe banii lor şi să-şi aleagă 
copacul singuri, ca signorina Leontium, cea care l-a ponegrit 
pe învățatul şi iscusitul vorbitor Teofrast. 


CAPITOLUL I 


Cum a pornit Pantagruel pe mare pentru 
a întreba oracolul sfintei Butelci 


În luna iunie, de sărbătoarea vestalelor, ziua în care 
Brutus a cuprins Spania, iar zgârcitul Crasus a fost răpus 
în luptă cu partii, Pantagruel şi-a luat rămas bun de la 
Gargantua (care după cinstitul obicei al celor dintâi creştini 
s-a rugat pentru întoarcerea norocoasă a fiului său) — şi a 
luat calea mării, pornind de pe țărmul Thalasei, însoţit de 
Panurge, de fratele Ioan Spintecătorul, de Epistemon, de 
Gimnast, de Eusten, de Rizotom, de Carpalim şi de ceilalți 
slujitori mai vechi, printre care l-a luat şi pe Xenoman, mare 
călător şi deschizător de drumuri neumblate, care sosise cu 
câteva zile mai înainte, la chemarea lui Panurge. Prevăzător 
întru toate, Pantagruel l-a rugat pe Gargantua să le arate, 
pe cartea cea mare a apelor, calea ce trebuiau să urmeze 
până la oracolul sfintei Butelci. 

În cartea mea a Il-a v-am înşirat câte corăbii erau. 
Numărul lor a fost sporit cu mai multe trireme, nave cu 
vâsle şi galioane, toate bine înzestrate, smolite cu multă 
grijă şi din belşug încărcate cu iarba lui Pantagruel. 
Tălmacii, timonierii, căpitanii, năierii şi ceilalți lupi-de-mare 
s-au adunat pe corabia lui Pantagruel. La pupa navei 
flutura un steag pe care era ţesută o butelcă pântecoasă: 
jumătate în fire de argint, netede şi sclipitoare, iar 
jumătatea cealaltă în fire de aur, acoperite cu un smalţ de- 
un roşu-aprins. Era lesne de înțeles pentru oricine, că albul 
şi roşul erau culorile alese de nobilii călători, care porniseră 
să afle cuvântul sfintei Butelci. 

La pupa celei de a doua corăbii atârna un felinar vechi, 
alcătuit cu deosebit meşteşug din pereţi foarte subțiri de 
marmură străvezie; acesta era semnul că vor trece prin țara 
Luminilor. A treia corabie purta în cioc, ca pe o deviză, o 
carafă frumoasă şi cuprinzătoare de porțelan; a patra, o 
cană de aur cu două toarte, semănând cu o urnă grecească; 
a cincea, un ibric uriaş stropit cu smaragd; a şasea un şip 
călugăresc, făurit din patru metaluri felurite, topite laolaltă; 


a şaptea, o pâlnie din lemn de abanos încrustată cu aur; a 
opta, un căuş tăiat din plută şi prins în aur bătut; a noua, 
un ulcior cu toarte subțiri de aur; a zecea, o ceaşcă mare 
din lemn frumos-mirositor de aloes, legată într-un cerc de 
aur cipriot cu tivitură persană; a unsprezecea, un paner de 
aur, lucrat ca un mozaic; a douăsprezecea, un butoiaş cu 
doage de aur-mort, şi cercuri bătute în perle indiene şi smalţ 
verde. 

Oricât de trist şi de amărât ai fi fost, oricât de îngrijorat şi 
de mâhnit, Heraclit-cel-plângăreţ să te fi chemat, n-ai fi 
putut să nu te înveseleşti, văzând acel şirag de corăbii atât 
de strălucit împodobite. Ai fi înțeles fără greutate, că 
drumeţii aceia erau băutori straşnici şi bărbați de ispravă, a 
căror călătorie, atât la ducere cât şi la întoarcere, se va 
săvârşi în deplină sănătate, sub semnul glumei şi al voioşiei. 

Strângându-şi oamenii laolaltă, Pantagruel le-a ţinut mai 
întâi o scurtă cuvântare despre călătoriile pe apă, folosind 
pe ici pe colo pilde din Evanghelie. A sfârşit destul de repede 
ce-avea de spus, apoi a rostit cu glas limpede şi pătrunzător 
o rugăciune către Cel-de-sus, pe care au stat s-o asculte toți 
târgoveţii şi pârgarii din 'Thalasa, îngrămădiți pe țărm să 
vadă plecarea corăbiilor. 

După ce s-au rugat îndeajuns, au pornit să cânte cu 
evlavie şi pătrundere, psalmul care începe cu vorbele: „Când 
a plecat Israel din Egipt”. Isprăvind în cele din urmă şi 
psalmul, oamenii au întins mesele pe punte şi s-au ospătat. 
Thalassienii, după ce îşi potriviseră şi ei glasurile la 
cântarea psalmilor, au scos, la rândul lor, merindele şi 
băutura, pe care nu uitaseră s-o ia cu ei din belşug. A 
închinat fiecare în sănătatea tuturor şi toți în sănătatea 
fiecăruia. Aşa s-a întâmplat, că niciunul din călătorii de pe 
corăbii n-a avut de suferit mai târziu de răul mării; nici 
capul şi nici pântecele nu le-au făcut vreo supărare. N-ar fi 
scăpat atât de lesne nici dacă ar fi băut, cu o zi înainte, apă 


de mare sau de izvor, amestecată cu vin; nici dacă ar fi 
mâncat o gutuie, coajă de lămâie sau zeamă dulce-acrişoară 
de rodie; nici dacă ar fi ajunat aşternând hârtie pe burtă, 
sau ar fi ascultat celelalte sfaturi pe care le dau doftorii cei 
nerozi călătorilor pe mare. 

Au mai închinat câteva pahare la botul corăbiei, apoi 
oamenii s-au împărțit pe la locurile ce li s-au încredințat. 

Dis-de-dimineață au ridicat pânzele în bătaia vântului de 
la răsărit, iar timonierul Jamet Brayer, căpetenia celorlalți 
cârmaci, a însemnat drumul şi a potrivit acul busolei. 
Planul lui, pe care Xenomen l-a încuviințat pe de-a-ntregul, 
era să ajungă la oracolul sfintei Bacbuc, adică în India de 
Sus, lângă hotarul Chinei, pe-o altă cale decât aceea folosită 
de portughezi. Călătorii portughezi treceau ecuatorul, 
ocoleau vârful Bunei Speranţe, la capătul de miazăzi al 
Africii, încălecau echinoxul şi făceau un înconjur mare, 
ferindu-se de a se apropia prea mult de pol. Mai nimerit era, 
aşadar, să ţină paralel linia cercului care trece prin India, să 
înconjoare polul spre asfințit, aşa încât, pătrunzând în 
ținuturile de miazănoapte să rămână tot timpul în apele 
Mării Înghețate, la înălțimea portului Olone, fără a se ridica 
mai sus. 

Acest plan le-a fost călătorilor noştri de mare folos, căci, 
fără să întâmpine vreo primejdie şi fără să piardă un singur 
om, au făcut drumul până în India de Sus în patru luni, pe 
când portughezii, înfruntând încercări nenumărate şi 
suferind pagube grele, n-ar fi ajuns acolo nici în trei ani. Eu, 
unul, dacă nu greşesc, aş înclina a crede că pe această 
cutezătoare cale au venit odinioară indienii în țara 
germanilor, unde au fost primiţi cu toată cinstea de regele 
Suediei — în anul când era proconsul în Galia, O. Mettelus 
Celer, după cum arată Cornelius Nepos, Pomponius, Mela 
şi, după ei, Pliniu. 


CAPITOLUL II 


Cum a ajuns Pantagruel în ostrovul 
Medamoti si ce lucruri minunate a 
cumpărat acolo 


În ziua cea dintâi şi în zilele următoare, nici pământ n-au 
întâlnit, şi nici privelişti neobişnuite n-au zărit, întrucât pe 
această cale mai umblaseră şi o cunoşteau. A patra zi au 
ajuns la un ostrov numit Medamoti, plăcut la vedere, pe-al 
cărui țărm, cel puțin atât de lung ca al Canadei, se înălțau 
turnuri înalte de marmură şi un şir întreg de faruri 
luminoase. 

Pantagruel a întrebat cine e mai mare peste acel ținut, şi a 
aflat că acolo stăpâneşte regele Filofan, care lipsea de-acasă, 
fiind dus la nunta fratelui său Filoteam[...] regelui enginilor. 
Am coborât pe țărm, privind cum luntraşii de apă dulce îşi 
cumpărau cele trebuincioase pentru drum. Pe malul mării 
erau înşirate o mulțime de dugheni şi de tarabe, cu tot felul 
de mărfuri rare: covoare, chipuri frumos zugrăvite, peşti, 
păsări şi alte vietăți ale locurilor acelora. Era cea de-a treia 
zi de sărbătoare a târgului celui mare, când o dată pe an 
veneau cei mai bogați şi mai vestiți neguțători din Africa şi 
Asia. Dintre toate acele minunăţii, fratele loan a ales două 
chipuri frumoase şi de preţ; cel dintâi înfățişa un împricinat 
înaintea judecății, celălalt, o slugă care îşi căuta stăpânul, 
arătând cu privirea ochilor, cu mişcarea mâinilor şi cu 
umbletul paşilor grija de care era cuprins. Amândouă 
chipurile ieşiseră din mâna meşterului Charles Chamois, 
zugravul regelui Megist. Fratele loan a făgăduit să le 
plătească pe amândouă la sfântul-Aşteaptă. 

Panurge a cumpărat o pânză mai mare, pe care era 
zugrăvit în culori faimosul covor, ţesut odinioară cu acul de 
Filomela, pentru a arăta surorii ei Progneia, cum Tereus, 


soțul acesteia, a necinstit-o şi i-a tăiat limba, ca să nu-i 
destăinuiască ticăloşia. Vă jur pe mânerul acestui felinar, că 
era o pictură plăcută şi măreaţă. Să nu vă închipuiți că 
înfățişa un bărbat împreunându-se cu o fecioară. Ar fi fost 
un lucru prostesc şi grosolan. Zugravul a dat dovadă de 
istețime şi a închipuit cu totul altceva. Vă veţi încredința 
privindu-i lucrarea, care se păstrează la mănăstirea 
Thelemului, cum intri în sala cea mare, pe mâna stângă. 

Epistemon a cumpărat o altă pânză, pe care erau 
zugrăvite cugetările lui Platon şi atomii lui Epicur. 

Rizotom a ales una care înfățişa ecoul în carne şi în oase. 

Gimnast a cumpărat pe seama lui Pantagruel treizeci şi 
opt de covoare de perete, lungi de patru stânjeni şi largi de 
trei, ţesute în mătase grecească, tivite cu aur şi argint, 
înfățişând viaţa şi luptele lui Ahile; nunta lui Peleu cu zeița 
Tetis, naşterea lui Ahile, tinerețea lui (povestită de Stațiu 
Papinian), isprăvile lui vitejeşti (preamărite de Homer), 
moartea şi punerea lui în mormânt, (cântate de Ovidiu şi 
Quintus Calabrezul), apoi arătarea umbrei lui şi jertfa 
Polixenei (cum le-a scris Euripide). 

Pantagruel a mai ales pentru el trei rinoceri tineri şi 
frumoşi, un armăsar roib, două iepe sure şi un tarand, pe 
care i l-a vândut un scit din ținutul Geloniei. Tarandul e o 
vietate sălbatică, de mărimea unui taur tânăr, având capul 
ceva mai mare decât al cerbului, coarnele încrengate, copita 
crăpată, părul lung ca al ursului şi pielea aproape tot atât 
de tare ca o platoşă. Nu se găsesc nici în Sciția prea mulți, 
iar acel om din Gelonia spunea că tarandul îşi schimbă 
înfăţişarea după aceea a locului unde trăieşte sau 
obişnuieşte să pască, luând culoarea copacilor, a tufelor, a 
ierburilor şi a celorlalte lucruri înconjurătoare. 

Aceeaşi însuşire le-a fost dată caracatițelor de mare, adică 
polipilor, ca şi unor maimuțe din Africa, numite papion, apoi 
licornului din India şi cameleonului, care e un soi de şopârlă 


atât de minunată, încât Democrit a scris o carte întreagă 
despre ea, arătându-i înfăţişarea, părțile trupului, însuşirile 
şi deprinderile ei vrăjitoreşti. Am văzut-o eu însumi cum îşi 
schimbă culoarea, nu numai pentru a semăna cu lucrurile 
dimprejur, dar chiar din pricina fricii pe care o simte. 
Aruncat pe un covor verde, cameleonul se înverzea, iar după 
un oarecare timp se făcea, rând pe rând, galben, albastru, 
vioriu, aşa cum îşi schimbă culoarea crestei cocoşul de 
India, când încearcă o durere. 

Tarandul nu-şi schimbă însă numai culoarea pielii, ci şi a 
părului, ceea ce ni s-a părut cu atât mai ciudat şi mai 
vrednic de uimire. Alături de Panurge, care era îmbrăcat în 
haina lui sură, se făcea cenuşiu; lângă mantia purpurie a 
lui Pantagruel, pielea şi părul lui se făceau roşii; lângă 
cârmaciul, care era înveşmântat ca preoţii egipteni ai lui 
Isis, se făcea alb. Cameleonul nu se face alb sau roşu 
niciodată. Când nu e stăpânit de teamă sau de o altă 
pornire, culoarea tarandului e sură, ca a măgarilor din 


Meung. 
CAPITOLUL III 


Cum a primit Pantagruel veşti de la tatăl 
său şi despre felul minunat cum se pot 
trimite scrisori în tări depărtate 


Pantagruel îşi petrecea timpul cumpărând aceste vietăți 
ciudate, când deodată a auzit de departe zece lovituri de 
tun, apoi strigăte de bucurie pornind de pe puntea tuturor 
corăbiilor. Întorcându-se la țărm, a zărit una din corăbiile 
uşoare ale tatălui său, numită Chelidonia, fiindcă purta la 
pupă un peşte zburător, turnat în aramă de Corint. Acest 
peşte, căruia i se spune rândunica mării, seamănă cu o 
scrumbie de Loara, cărnos şi lipsit de solzi, având înotătoare 
osoase ca aripile liliacului, foarte lungi şi destul de largi, cu 


ajutorul cărora poate să zboare, cum l-am văzut adesea, la o 
palmă deasupra apei, într-un salt cât o bătaie a arcului. 
Marsiliezii îl numesc: landol. Corabia era mică, iute ea însăşi 
ca o rândunică, şi părea mai mult că zboară decât că 
pluteşte. Pe puntea ei se afla Malicorn, scutierul lui 
Gargantua, trimis anume pentru a întreba despre sănătatea 
lui Pantagruel şi a-i aduce scrisori de la tatăl său. 

Pantagruel l-a întâmpinat cu vorbe prieteneşti, l-a 
îmbrățişat şi l-a întrebat: 

— Ai adus cu dumneata pe Gozal, ştafeta văzduhurilor? 

— Da, a răspuns Malicorn, e închis în acest paner. 

Era o porumbiță din hulubăria lui Gargantua. Când a 
pornit Malicorn cu Chelidonia la drum, porumbița tocmai 
scosese pui, şi era nerăbdătoare să revină la cuibul ei. Ea 
urma să se întoarcă acasă cu un semn de la cei aflați 
departe; o panglică neagră la un picior, dacă i s-ar fi 
întâmplat lui Pantagruel vreun rău. Dar, fiindcă toate erau 
bune, Pantagruel a dezlegat porumbița, i-a prins la picior o 
fâşie de mătase albă şi, fără să mai întârzie, i-a dat drumul 
să plece în drumul ei. Porumbița a țâşnit în văzduh, cu acea 
repeziciune a păsării clocitoare căreia îi e dor de puii ei, 
purtată în zbor zorit de grija pentru cuibul ce-o aşteaptă. În 
mai puţin de două ore, Gozal a străbătut o depărtare pe 
care, cu cea mai mare silință, corăbierii abia o călcaseră în 
trei zile şi trei nopţi, întinzând toate pânzele şi vâslind fără 
răgaz cu vântul în spate. 

Ajungând acasă, porumbița a coborât de-a dreptul la 
hulubărie, îndreptându-se ca o săgeată spre cuibul unde şi- 
a regăsit puii ei. Vrednicul Gargantua, văzând că poartă la 
picior o panglică albă, s-a liniştit în inima lui şi s-a bucurat 
de sănătatea fiului său. Acest mijloc îl foloseau preacinstiții 
Gargantua şi Pantagruel, de câte ori voiau să afle o veste cu 
nerăbdare aşteptată şi multdorită, cum ar fi sfârşitul unei 
bătălii pe mare sau pe uscat, căderea sau împotrivirea unei 


cetăți, înfăţişarea vreunei neînțelegeri, fericita uşurare sau 
facerea grea a cine ştie cărei regine, moartea sau 
însănătoşirea unor prieteni bolnavi şi aşa mai departe. 

Alegeau un porumbel călător şi, din mână în mână, de la 
o poştă la alta, îl trimiteau până la locul de unde aşteptau 
ştiri. Porumbelul se întorcea cu o panglică albă sau neagră 
la picior, după împrejurare, străbătând pe aripile 
văzduhului, într-un ceas, cale mai lungă decât făceau, pe 
pământ, treizeci de poşte într-o zi. În felul acesta primeau 
veştile mai degrabă şi câştigau timp. Şi nu-i un lucru de 
mirare, că în fiecare lună a anului se aflau în cuiburile lor 
mulțime de porumbei având pui mici sau stând să 
clocească. (La aceasta ajută, în orice gospodărie, praful de 
salpetru şi florile făcătoare de minuni ale verbinei.) 

Dând drumul porumbelului să-şi ia zborul, Pantagruel a 
desfăcut şi a citit scrisoarea primită de la tatăl său. Iată ce 
scria Gargantua: 


„Fiul meu multiubit, dragostea pe care în chip firesc orice 
părinte o poartă copilului său, a crescut cu atât mai puternică 
în inima mea, văzând şi prețuind alesele însuşiri cu care 
darul cerului te-a înzestrat; şi din clipa plecării tale gândul 
meu te-a însoțit necontenit, stăpânit de-o singură grijă, ca nu 
cumva să ţi se întâmple pe drum vreun rău. Căci, după cum 
ştii, iubirea cea adevărată e întotdeauna temătoare. Hesiod 
ne arată că orice lucru început e pe jumătate îndeplinit, iar o 
veche zicatoare ne învață că până nu porneşti, nu ajungi; de 
aceea, pentru a-mi potoli frământarea gândurilor, l-am trimis 
spre tine pe Malicorn, dorind a afla ştiri liniştitoare despre 
sănătatea ta şi despre întâmplările primelor zile ale călătoriei 
tale. Căci, dacă până acum drumul tău s-a îndeplinit cu 
noroc, ceea ce nădăjduiesc a fi, lesne voi putea să înțeleg şi 
să prevăd cum se va desfăşura mai departe. 


Ti-am ales aici câteva cărți vesele, pe care ţi le va înmâna 
purtătorul acestora. Le vei citi când vei avea câtva clipe de 
răgaz în şirul altor îndeletniciri mai de seamă. Trimisul meu îţi 
va împărtăşi pe larg veşti de la curtea noastră. Pacea celui 
veşnic să [fie cu tine! 

Salută pe Panurge, pe fratele loan, pe Epistetnon, pe 
Xenoman, pe Gimnast şi pe ceilalți slujitori ai tăi, bunii mei 
prieteni. 

Din casa părintească, în a treisprezecea zi a lunii iunie. 

Al tău părinte şi prieten 

GARGANTUA” 


CAPITOLUL IV 


Cum a răspuns Pantagruel tatălui său, 
trimițându-i o seamă de lucruri frumoase 
şi rare 


După citirea acestei scrisori, Pantagruel a zăbovit câtva 
timp de vorbă cu Malicorn, până când Panurge şi-a pierdut 
răbdarea şi a strigat: 

— Dar noi nu bem nimic? Măriei-tale nu-i e sete? Domnul 
scutier nu obişnuieşte? Nu vi s-a uscat gura vorbind? 

— Bine ai grăit, a spus Pantagruel. Du-te şi pregăteşte un 
ospăț cum se cuvine la hanul de peste drum, unde ai să vezi 
atârnând deasupra uşii un țap călare pe cal. 

Panurge a luat-o din loc, iar Pantagruel între timp a 
alcătuit această scrisoare, pe care avea s-o încredințeze 
scutierului: 


„Preabunul meu părinte, 

În fața oricărei întâmplări neobişnuite sau nebănuite, cu 
care ne întâmpină trecerea vieţii, simțurile şi puterile noastre 
sufleteşti sunt adânc zdruncinate, uneori atât de mult, încât 
sufletul se desprinde de trup, chiar dacă ştirile sunt 


multumitoare şi plăcute; ceea ce nu se petrece, când aceeaşi 
întâmplare e presimţită sau prevăzută. Sosirea fără veste a 
scutierului tău Malicorn m-a înduioşat şi m-a tulburat nespus, 
căci nu nădăjduiam să văd curând pe vreunul din oamenii 
tăi, nici să am veşti de la tine înainte de sfârşitul călătoriei 
noastre. M-am lăsat în voia dulcii amintiri pe care inima mea 
o poartă şi în gândul meu a răsărit aievea chipul tău regesc în 
toată strălucita lui măreție. 

Dar fiindcă ai depăşit aşteptările mele cu darul plăcutei tale 
scrisori, şi solia scutierului tău mi-a liniştit sufletul cu veşti 
bune despre sănătatea ta şi alor tăi, mulțumi-voi mai întâi 
Mântuitorului, rugându-l să te ţină în deplină voie-bună, iar 
ție îți voi rămâne veşnic îndatorat pentru dragostea fierbinte 
şi statornică pe care o porți fiului tău prea-supus şi 
nevrednicului tău slujitor. 

În vremea Romei de altădată, un anume Furnius, al cărui 
tată fusese părtaş la răzvrătirea lui Antoniu, primind iertare 
de la Cezar-August pentru fapta părintelui său, a spus 
împăratului: Făcându-mi acest bine, m-ai sortit astăzi 
nevredniciei; căci nefiind în stare a te răsplăti, voi fi socotit de 
toți, în viață ca şi după moarte, drept un nerecunoscător. 

Ca şi acela aş putea să spun, că preamarea bunătate a 
iubirii tale de părinte mă sileşte să trăiesc şi să-mi sfârşesc 
zilele ca un nerecunoscător, afară dacă nu-mi voi spăla vina 
cu înțelepciunea filosofilor stoici, care spun că orice facere de 
bine are trei înfățişări: una a celui care dă, a doua a celui 
care primeşte, a treia a celui care o răsplăteşte. Cel care 
primeşte îşi arată recunoştinţa bucurându-se de darul primit 
şi păstrându-i o amintire neştearsă. lar dacă, dimpotrivă, îl 
nesocoteşte şi îl uită, se dovedeşte a fi cu adevărat omul cel 
mai nevrednic din câţi trăiesc pe lume. 

Copleşit de neistovita îndatorire născută din marea ta 
bunătate şi neînvrednicindu-mă a-ţi mulțumi în cea mai 
neînsemnată parte, voi fi ferit de hulă şi de ponegrire întru 


aceea, că niciodată n-o voi da uitării; iar buzele mele nu vor 
conteni să mărturisească şi să-ți aducă mulțumire, după 
înțelegerea şi puterile mele. 

Cât despre celelalte, nădâjduiesc că, datorită ajutorului şi 
milosteniei lui Dumnezeu, sfârşitul călătoriei noastre va fi 
asemenea începutului ei, încheindu-se cu bucurie şi deplină 
sănătate. Nu voi uita să fac însemnări zilnice despre 
întâmplările mai de seamă ce se vor petrece în acest răstimp, 
pentru a-ți înfățişa la întoarcere o povestire întru totul 
adevărată a drumului ce-am făcut. 

Am aflat aici un tarand din Scitia, un dobitoc minunat şi 
nemaiîntălnit, care îşi schimbă culoarea părului şi-a pielii 
după aceea a lucrurilor înconjurătoare. Ti-l trimit, nădăjduind 
că îți va face plăcere. E tot atât de ascultător şi de lesne de 
purtat ca un miel. Mai adaug trei pui de rinocer, blânzi şi 
cuminţi ca nişte mâțişoare. I-am arătat scutierului cum trebuie 
ținuți: neputând să pască din pricina cornului din frunte, ei 
mănâncă fructe de pe crengile pomilor roditori, din iesle sau 
din mână; de asemenea iarbă, spice, mere, pere, orz, grâu şi 
orice fel de poame sau legume. Mă mir, că scriitorii noştri cei 
vechi au spus despre ei că sunt sălbatici, cruzi şi primejdioşi, 
şi că niciun om viu nu i-a văzut până acum cu ochii lui. Te vei 
încredința singur, dacă vei avea bunăvoie, văzându-i cât sunt 
de blânzi, când îi laşi în pace şi nu-i ațâți cu răutate. 

Ñi trimit totodată viaţa şi isprăvile lui Ahile, închipuite într-o 
tapiterie foarte frumoasă, şi cu mult meşteşug țesută. Să fii 
încredințat, că orice vietăți necunoscute, păsări, ierburi, 
dobitoace sau pietre nestemate şi alte lucruri de preț voi 
întâlni în drumul nostru, ţi le voi aduce, dacă Domnul- 
Dumnezeul nostru ne va ajuta. Îl rog să te ţină sănătos şi să- 
ți dăruiască bunătatea lui. 

Din Medamoti, în a cincisprezecea zi a lunii iunie. 


Panurge, fratele loan, Epistemon, Xenoman, Gimnast, 
Eusten, Rizotom, Carpalim îți sărută dreapta şi îţi înapoiază 
înmiit vorbele bune ce le-ai trimis. 

Preasupusul tău fiu şi slujitor 

PANTAGRUEL” 


În vreme ce Pantagruel scria tatălui său, scutierul 
Malicorn fu întâmpinat şi înconjurat de ceilalți călători, cu 
mare bucurie. Toţi îl îmbrățişau din toate părțile, 
copleşindu-l cu semne de prietenie şi cu urări de sănătate. 

Sfârşind scrisoarea, Pantagruel l-a poftit pe scutier la 
masă, a închinat cu el şi i-a dăruit un lanț greu de aur, 
cântărind opt sute de galbeni. Lanţul era alcătuit din alte 
şapte lănţişoare, prinse din loc în loc cu diamante mari, 
rubine, smaralde şi peruzele. Fiecărui corăbier de pe 
Chelidonia i-a dat câte cinci sute de scuzi însoriți. Tatălui 
său, Gargantua, i-a trimis tarandul, acoperit cu o pătură de 
mătase, înflorită cu aur, apoi covoarele care înfățişau viata 
lui Ahile şi cei trei rinoceri, îmbrăcați în postav cu ciucuri de 
aur. 

Apoi s-au despărțit, urmând fiecare calea lui. Malicorn s-a 
întors la Gargantua, iar Pantagruel a plecat mai departe 
spre ţinta călătoriei sale. 

În largul mării, Epistemon i-a citit lui Pantagruel cărțile pe 
care i le adusese scutierul. A petrecut de minune în 
tovărăşia lor, fiindcă erau plăcute şi vesele. Am să vi le 
împrumut şi dumneavoastră, dacă mă veți ruga frumos. 


CAPITOLUL V 


Cum a întâlnit Pantagruel o corabie care 
venea din țara Luminilor 


În a cincea zi, pe când, depărtându-ne de echinox, 
începusem să facem înconjurul polului pământului, am zărit 


o corabie cu mărfuri, care trecea la stânga noastră. Ne-am 
bucurat şi unii şi alții de această întâlnire. Negustorii au 
primit de la noi veşti de pe mare, iar ei ne-au adus ştiri de 
pe uscat. Stând de vorbă cu ei, am înţeles că sunt francezi 
din Saint-Orgeais. Pantagruel i-a întrebat despre drumul lor 
şi a aflat că vin din țara Luminilor, ceea ce cu atât mai mult 
ne-a bucurat. Rugându-i să ne dea lămuriri despre rosturile 
țării şi despre obiceiurile de-acolo, am aflat că pe la sfârşitul 
lunii iulie urma să se țină soborul cel mare al Luminilor şi, 
sosind la vreme, vom avea prilejul să luăm parte la vesela şi 
frumoasa sărbătoare a felinarelor. Se făceau pregătiri mari 
pentru ziua în care toți oamenii din partea locului aveau să 
fie luminaţi. Ne-au mai spus, că vom trece pe lângă marele 
regat Gebarim, unde vom fi primiți cu mare alai de craiul 
Ohabe, stăpânul acelui ostrov, care, ca toţi ceilalți supuşi ai 
săi, vorbeşte graiul din Tourraine. 

În vreme ce culegeam aceste veşti, Panurge se luase la 
ceartă cu un negustor din Taillebourg, pe numele lui 
Dindenault. Acesta, văzându-l pe Panurge fără nădragi şi cu 
ochelarii prinşi de scufie, l-a arătat celorlalți negustori, 
spunând: - „la uitați-vă, ce mutră de încornorat!” Panurge, 
care de când purta ochelari auzea mai bine decât de obicei, 
s-a mâniat şi de aici a început sfada. 

— Cum naiba să fiu încornorat, câtă vreme nici însurat 
nu sunt, cum bănuiesc că eşti, judecând după mutra ta 
tâmpită? 

— Ai ghicit, a răspuns negustorul. Sunt însurat, dar nici 
pentru toți nădragii din Europa şi pentru toți ochelarii din 
Africa n-aş vrea să nu fiu, căci nevastă-mea e femeia cea 
mai frumoasă, cea mai cinstită şi cea mai vrednică din tot 
ținutul Saintonge, să nu se supere celelalte. Îi duc ca dar, de 
pe unde am umblat, o creangă minunată de mărgean roşu, 
lungă de unsprezece degete. Ce te bagi şi ce te amesteci? De 


unde eşti şi cum îţi zice? Diavol cu ochelari, răspunde: eşti 
omul lui Dumnezeu, sau sluga lui Anticrist? 

— la ascultă, a spus Panurge, ce-ai face, dacă după toată 
rânduiala şi cu încuviințarea cerului şi a pământului, aş fi 
înghesatingimierlit-o puţin pe frumoasa şi vrednica ta 
nevastă, şi i-ar fi rămas în carne o țepuşă din grădina lui 
Priap? O s-o laşi acolo pentru totdeauna, sau ai s-o tragi 
afară cu dinții? Răspunde, berbecul lui Mahomet, lua-te-ar 
dracul! 

— Am să-ți tai urechile cu ochelari cu tot şi am să te frig 
ca pe un berbec! a strigat negustorul, repezindu-se să tragă 
sabia. Dar sabia n-a ieşit din teacă, fiindcă, după cum bine 
ştiţi, armele ruginesc pe mare din pricina aerului umed şi 
sărat. 

Panurge a chemat pe Pantagruel în ajutor. Fratele loan a 
pus mâna pe paloşul lui proaspăt ascuţit şi l-ar fi ucis pe 
negustor fără milă, dacă stăpânul corăbiei şi ceilalți călători 
n-ar fi sărit de la locul lor, rugând pe Pantagruel să 
potolească lucrurile, să nu iasă încăierare cu zarvă şi 
ruşine. Până la urmă vrăjmaşii s-au împăcat, Panurge a dat 
mâna cu negustorul şi s-au aşezat să bea împreună în semn 
de pace şi prietenie. 


CAPITOLUL VI 


Cum, după ce s-a potolit cearta, Panurge 
a cerut negustorului să-i vândă un berbec 


După ce s-au liniştit lucrurile, Panurge le-a şoptit lui 
Epistemon şi fratelui loan: 

— Staţi deoparte şi veți avea de ce să râdeţi. O să-l dau 
puțin în leagăn, de nu s-o rupe frânghia. 

Întorcându-se din nou spre negustor, a turnat pe gât o 
cană cu vin straşnic din ţara Luminilor, iar negustorul i-a 
răspuns cu toată cinstea şi voioşia cuvenită. Apoi, Panurge 


l-a rugat frumos să binevoiască a-i vinde un berbec din ai 
lui. 

— Ei, ei, iubite prietene şi vecin de pahar, bine te pricepi 
să-ți baţi joc de oameni! Frumos mugşteriu, n-am ce zice! 
Vrei să cumperi un berbec, nu-i aşa? Hm! Dumneata semeni 
mai degrabă cu un pungaş de buzunare decât cu un 
cumpărător de berbeci. Eu unul, Doamne fereşte, n-aş trece 
pe lângă dumneata, noaptea, cu punga la brâu. Hm! hm! 
Cine nu te cunoaşte, ar putea s-o păţțească. la uitaţi-vă, 
oameni buni, cine vrea să mă tragă pe sfoară! 

— la-o mai domol, a spus Panurge, şi nu te pripi. Hai fă- 
mi hatârul şi vinde-mi berbecul. Cât ceri pe el? 

— Vecine dragă, fă bine, treci de partea ceastălaltă şi 
vorbeşte-mi la urechea dreaptă. 

Panurge - Cum doreşti. 

Negustorul — Mergi în țara Luminilor? 

Panurge — Precum zici. 

Negustorul — Ai plecat să cutreieri lumea? 

Panurge — Chiar aşa. 

Negustorul — De plăcere? 

Panurge — Ai ghicit. 

Negustorul — Nu te cheamă cumva Robinel-Berbecu'? 

Panurge — Întocmai. 

Negustorul — Fără supărare. 

Panurge — Sluga dumitale. 

Negustorul — N-oi fi vreun măscărici? 

Panurge - Sunt. 

Negustorul - Nu mai spune? Aha, va să zică cutreieri 
lumea, eşti măscărici şi te cheamă Robinel-Berbecu'. Bun! 
Pe berbecul meu tot aşa îl cheamă, ca pe dumneata: 
Robinel, Robinel! Robinel! Bee! Bee! Ce glas frumos! 

Panurge — Frumos şi plăcut. 

Negustorul - Vecine, hai să facem amândoi un rămăşag. 
Dumneata,  Robinel-Berbecu, aşază-te pe un taler al 


cântarului, iar berbecul Robinel să stea pe talerul celălalt. 
Uite, mă prind pe-o sută de stridii bordeleze, că la greutate 
şi la preț, berbecul meu te rămâne; aşa cum o să rămâi 
dumneata, într-o zi, atârnat ca un cârnat. 

— la-o mai domol, negustorule! a spus Panurge. Eu cred 
că ai face mai bine, spre folosul meu şi norocul copiilor 
dumitale, dacă mi-ai vinde berbecul; pe ăsta, ori pe altul din 
turma dumitale. Te rog! 

— Prietene, i-a spus negustorul, află că din lâna acestui 
berbec se țese cel mai bun postav de Rouen. Lâna 
englezească e o cârpă pe lângă lâna berbecilor mei. Din 
pielea lor se tăbăceşte marochinul cel mai scump, pe care 
oricând poți să-l treci drept turcesc, spaniolesc, sau cel 
puţin de Montelimar! Din mate se fac strune de lăută şi de 
harpă, tot atât de preţțuite ca şi cele de [...] sau de Aquila. 
Aud? 

— Fii bun, a spus din nou Panurge, şi vinde-mi berbecul: 
altminteri nu scapi de mine. Îţi plătesc bani-gheaţă. Cât? 

Spunând acestea, a scos o pungă plină cu henrici noi- 
nouți şi a făcut-o să sune. 


CAPITOLUL VII 


Cum s-a târguit Panurge cu negustorul de 
oi 


— Iubitul meu prieten şi vecin de pahar, a răspuns 
negustorul, din carnea berbecilor mei se înfruptă numai 
regii şi împărații. Carnea lor e fragedă şi gustoasă ca o mană 
cerească. Îi aduc dintr-o ţară unde purceii - Dumnezeu să-i 
ție — se îngraşă cu migdale dulci, iar scroafelor, când sunt — 
să iertați - după nuntă, li se dă să mănânce numai flori de 
lămâiță. 

— Vinde-mi berbecul, a spus Panurge, şi ţi-l plătesc 
regeşte, pe cuvântul meu de călător. Cât? 


— Dragă vecine şi scumpe prietene, oile mele sunt din 
sămânța celor pe care le-au purtat Phrixus şi Helle pe marea 
Helespontului. 

— Ei, drăcia dracului! Eşti clericus vel adicens202, care va 
să zică. 

— Ita?” sunt miei, vere204 sunt ai mei. Behe — he! Behe — 
he! Ia auzi-l pe Robinel. Înţelegi ce spune? Trebuie să mai 
ştii, că pe brazda unde îşi lasă udul oile mele creşte grâul ca 
şi când le-ar uda Dumnezeu. Nu mai e nevoie nici de gunoi, 
nici de băligar. Mai mult decât atât, din udul lor se scoate 
cel mai bun salpetru din lume. Cu baliga lor, nu vă 
supăraţi, felcerii de la noi vindecă şaptezeci şi opt de feluri 
de racile, dintre care cea mai nevinovată e dropica, boala 
sfintei Eutropa - să vă ferească Dumnezeu s-o aveți! Mai ai 
ceva de zis, iubite vecine şi dragă prietene? Trebuie să ştii, 
că le-am plătit cu preț mare. 

— Cât face, atâta dau, a răspuns Panurge, vinde-mi un 
berbec şi ţi-l voi plăti bine. 

— Dragă prietene şi iubite vecine, te rog să ţii seama, că 
aceste dobitoace sunt o adevărată comoară; până şi părțile 
pe care le-ai crede nefolositoare au însuşiri minunate şi îţi 
dau câştig bun. la două coarne de berbec, pisează-le cu un 
ciocan de fier sau cu vătraiul (e totuna), apoi seamănă-le în 
pământ la un loc bătut de soare şi stropeşte-le des; în 
câteva luni vei vedea răsărind cel mai frumos sparanghel din 
lume (socotind şi pe cel de Ravena, dacă nu te superi). 

Te rog să-mi răspunzi: coarnele dumneavoastră, a soților 
înşelați, au asemenea însuşiri minunate? 


202 Cleric sau învățăcel (lat.). 
203 Astfel (lat.). 


204 Adevărat (lat.). 


— Domol, domol! a spus Panurge. 

— Nu ştiu dacă dumneata eşti cărturar, a spus 
negustorul, eu însă am văzut în viața mea mulți cărturari 
încornorațţi, ba chiar dintre cei mari, să fie cu iertare. lar 
dacă eşti într-adevăr cărturar, trebuie să ştii că aceste 
binecuvântate vietăți au la amândouă picioarele un os al 
călcâiului: astragalul, pe care nu-l găseşti la alte dobitoace — 
afară de măgarul indian şi de cerbii din Libia; cu aceste oase 
se juca în vremea veche regescul joc de arşice, împăratul 
Octavian August a câştigat într-o seară la arşice cincizeci de 
mii de scuzi. Dumneavoastră, bărbaţii încornorați, nu veţi 
avea niciodată atât noroc. 

— Domol, domol! a spus Panurge. Treci mai departe. 

— Ce-aş putea să mai spun, dragă prietene şi iubite 
vecine, întru lauda celorlalte mădulare şi măruntaie ale lor: 
spinarea, pulpa, muşchiul, pieptul, ficatul, splina, băşica 
din care se fac mingile, burta şi coastele, cărora copiii din 
Pygmion le pun o coardă de arc şi trag în ciori cu sâmburi 
de cireşe. Capul se fierbe cu puţină pucioasă, iar zeama lui 
e cel mai bun leac pentru câinii cu mațul încuiat. 

— Zât! i-a spus, ca din partea lui, stăpânul corăbiei. 
Vinde-i berbecul dacă vrei, iar dacă n-ai de gând, nu-i mai 
bate capul! 

— O să i-l vând de hatârul dumitale, a spus negustorul. 
Dar să-mi plătească pe el trei livre. 

— E prea mult, a răspuns Panurge. În ţara noastră aş 
putea să cumpăr cinci, ba chiar şase, cu aceiaşi bani. Nu ţi 
se pare că ceri prea mult? Am mai văzut eu asemenea 
negustori lacomi, care, voind să se îmbogăţească repede, au 
ajuns până la urmă în neagră sărăcie, iar unii dintre ei şi-au 
frânt gâtul. 

— Scutura-te-ar frigurile, mârlan nepricopsit ce eşti! a 
spus negustorul. Jur pe sfânta clopotniță a mănăstirii din 
Charrous, că cel mai tinerel dintre cârlanii mei prețuieşte de 


patru ori mai mult decât berbecii pe care coraxienii din 
Tuditania, un ţinut al Spaniei, îi vindeau cu un talant de 
aur bucata. Ştii cât face un talant de aur, muşteriu de vorbă 
lungă, fără niciun șfanţ în pungă? 

— Milostive jupâne, a spus Panurge, ai luat-o razna, după 
cum te văd şi te aud. Să nu mai lungim vorba: uite aici, cât 
ai cerut! 

Panurge a plătit negustorului şi a ales din turmă un 
berbec mare şi frumos, care a început numaidecât să 
behăie. Auzindu-l, toate oile i-au răspuns, jelindu-se că le 
pleacă berbecul. Negustorul le-a spus ciobanilor săi: 

— A ştiut, ticălosul, ce să aleagă! Mi-a luat berbecul pe 
care îl pusesem deoparte pentru seniorul din Cancale, 
căruia îi ştiu gusturile. E vesel şi fericit, când îi pui dinainte 
o pulpă de berbec mustoasă şi bine rumenită. O mânuieşte 
ca pe-o lopată cu care bate mingea, iar până la urmă, 
luptând cu un cuţit bine ascuţit, o răpune! 


CAPITOLUL VIII 


Cum a înecat Panurge în mare pe 
negustor şi toate oile lui 


Dintr-o dată, nici eu nu ştiu cum, că n-am prins de veste, 
Panurge a luat în braţe berbecul şi, fără o vorbă, l-a azvârlit 
în mare. Berbecul tipa şi behăia, iar după el, țipând şi 
behăind, toate oile s-au repezit să sară în mare, buluc, pe 
urma lui. Se grămădeau şi se îmbrânceau, care de care, să 
se arunce în apă mai degrabă. Era cu neputinţă să le 
opreşti; căci aşa e obiceiul oilor, cum ştiţi: una o ia după 
alta, ori încotro ar porni-o cea dintâi. (Aristotel spune că nu 
se află pe lume un dobitoc mai prost şi mai nătâng). 

Negustorul, văzând cu groază cum toate oile i se înecau şi 
piereau sub ochii lui, se silea din răsputeri să le ațină calea 
şi să le oprească. Dar în zadar, una după alta săreau de pe 


punte şi piereau în valuri. În cele din urmă şi-a încleştat 
mâinile în lâna unui berbec voinic şi a încercat să-l țină pe 
loc, nădăjduind că astfel se vor opri din goană şi oile 
celelalte. Dar berbecul, cum era puternic şi îşi luase vânt, l- 
a târât cu el în mare, iar negustorul s-a înecat; aşa i-a scos 
afară din peşteră pe Ulise şi pe însoțitorii lui, oile lui 
Polifem, uriaşul cu ochiul în frunte. Ceilalţi ciobani şi 
paznici ai turmei au păţit la fel. Încercând să oprească oile, 
apucându-le care de coarne, care de picioare, care de coadă, 
au fost târâți în mare şi înecați fără urmă. 

Pe puntea corăbiei, înspre partea unde erau bucătăriile, 
Panurge se proptise cu o lopată în mână, dar nu pentru a 
veni în ajutorul ciobanilor, ci pentru a-i da peste cap, de 
câte ori încercau să se urce înapoi în corabie şi să scape de 
înec. Le vorbea, în cuvinte alese, despre zădărnicia lumii 
acesteia şi despre mulțumirea care îi aşteaptă pe lumea 
cealaltă, încredințându-i că morții sunt mai fericiți decât cei 
ce rămân să-şi poarte amarul în această vale a plângerii... 
Nici fratele Olivier Maillard şi nici părintele Jean Bourgeois 
n-ar fi ținut o predică mai frumoasă! Făgăduia fiecăruia că-i 
va ridica o cruce şi-i va aşeza o lespede de piatră drept 
amintire pe muntele Cenis, după ce se va fi întors din țara 
Luminilor. Le-a urat să aibă noroc şi să întâlnească pe 
valuri un chit care să-i înghită, iar după trei zile să iasă din 
pântecele lui, pe un țărm liniştit, întregi şi sănătoşi ca 
Ionas. 

Văzând că s-a golit puntea de turmă şi de păstori, 
Panurge a întrebat pe fratele Ioan: 

— A mai rămas în corabie vreun suflet de laie-bucălaie? 
Unde-s mieii lui Păcală? Unde-s berbecii lui Tândală, care 
dormeau, pe când oile păşteau în poiană? Nu ştiu, n-am 
văzut! Lovitură hoață, frate Ioane, ce zici? A mers ca la 
război! 


— Pe toate ştii să le potriveşti, a răspuns fratele Ioan. Nu 
mai am de spus decât atât: altădată, la vreme de război, 
ostaşilor li se făgăduia, în ziua bătăliei, simbria îndoită; 
dacă biruiau se găsea de unde să li se plătească, iar dacă 
pierdeau lupta, le era şi lor ruşine să mai ceară; aşa s-au 
lăsat păgubaşi elveţienii fugari după lupta de la Cerisoles. 
Trebuia să mai amâni plata berbecului, şi să ţii frumuşel 
banii în pungă. 

— Nu-mi pasă de pagubă, a zis Panurge. Să mă bată 
Dumnezeu, dacă o asemenea petrecere nu preţuieşte cel 
puțin cincizeci de mii de franci. Să ne întoarcem la berbecii 
noştri. Vântul îmi pare prielnic pentru plecare. Frate Ioane, 
ascultă ce-ţi spun! Niciodată n-am uitat să răsplătesc pe 
omul care mi-a venit în ajutor, şi i-am păstrat în inima mea, 
oricând, o bună amintire. Nu sunt din fire nerecunoscător. 
Dar tot astfel, nimeni nu mi-a făcut până astăzi vreun rău, 
fără să se căiască; dacă nu pe lumea asta, măcar pe lumea 
cealaltă; că nici atât de prost nu m-a făcut mama. 

— Eşti vândut Satanei! i-a răspuns fratele Ioan. Mihi 
vindictam?’ şi celelalte. Deschide cartea de rugăciuni şi 


citeşte. 
CAPITOLUL IX 


Cum a ajuns Pantagruel în ostrovul 
Enasinilor şi despre ciudatele inrudiri ale 
oamenilor de-acolo 


Se pornise vântul despre apus şi o zi întreagă am mers 
fără să întâlnim țărmul. A treia zi spre amiază, pe la ceasul 
când se trezesc mugştele, am zărit o limbă de pământ în trei 
colțuri, care prin aşezarea ei amintea oarecum înfăţişarea 


205 A mea este răzbunarea (lat.) (Paul Ai Rom. XII, 19). 


Siciliei. Era ostrovul Rubedeniilor. Bărbaţii şi femeile 
semănau aidoma cu roşcovanii din Poitou, cu singura 
deosebire că toţi, până şi pruncii, aveau nasul crestat în 
chip de trifoi. Din pricina aceasta, vechiul nume al 
ostrovului fusese al Enasinilor, adică al Cârnilor. Toţi erau 
înrudiți unii cu alții prin legături de sânge şi se mândreau 
cu aceasta. Marele lor dregător ne-a spus fără înconjur: 

— Dumneavoastră, oamenii din restul lumii, socotiți că a 
fost o faptă de mare cinste, când într-o zi (la 13 februarie) pe 
aceeaşi poartă a cetăţii (Poarta Carmentală, zidită pe 
vremuri la poalele Capitoliului între Tibru şi stânca Tarpee) 
au ieşit împotriva unor duşmani ai Romei (etruscii din 
cetatea Veies) trei sute şase războinici, toți înrudiți între ei 
(din neamul flaminilor) şi au căzut în luptă dimpreună cu 
cinci mii de slujitori ai lor, (alături de apa Cremenei, care 
porneşte din lacul Băcan). În ţara noastră, la o asemenea 
primejdie, s-ar ridica mai bine de trei sute de mii din acelaşi 
sânge. 

Înrudirile lor erau foarte ciudate, căci fiind toți neamuri 
unii cu alții, nu se mai ştia care e tată sau mamă, soră sau 
frate, unchi sau nepot, noră sau ginere, naş sau nănaşă. 
Am văzut astfel un moşneag cârn, care îi spunea „tăticule” 
unei fetițe de trei ani, în vreme ce aceasta îi spunea 
moşneagului „copila mea”. 

Înainte de a părăsi această țară, după ce am cercetat 
locurile şi am aflat multe despre obiceiurile oamenilor fără 
nas, am intrat într-un han să ne odihnim puţin. Aici am dat 
peste o nuntă. N-am să mă plâng, de-ale mâncării se găseau 
din belşug. Am fost de față la cununie: o pară, numai foc şi 
pară pe dinafară, rumenă şi nurlie (unii care au pipăit-o 
spuneau că era cam moale) lua un tânăr caş, cavaler cu 
pufuşor bălăior pe botişor. (Auzisem mai demult despre 
faima mirelui şi-a miresei, şi ştiam că în multe părți s-au 
mai pus la cale asemenea împreunări, iar la noi în țara 


vacilor se spunea, că domnişoara Pară-Mălăiaţă se 
potriveşte foarte bine cu un Caşcavaler ceva mai dospit). În 
altă încăpere am văzut nunta unei cizme bătrâne cu un 
tânăr şi sprinten papuc. Tânărul papuc i-a spus lui 
Pantagruel că se însoară cu bătrâna cizmă, fiind o femeie de 
treabă, zdravănă, grasă şi frumoasă, care îi era de trebuință 
în gospodărie, mai ales când mergea la pescuit. În altă 
odaie, o gheată nouă se însoțea cu un ciorap de lână. 
Nuntaşii ne-au spus, că gheata primise să se mărite cu 
ciorapul, nu pentru frumusețea şi voinicia lui - Doamne 
fereşte! — ci fiindcă era plin, până în vârf, cu arginti. 


CAPITOLUL X 


Cum a ajuns Pantagruel în ostrovul 
Plăcintelor, unde stăpânea regele Panigon 
cel Sfânt 


Am părăsit, cu vântul de apus în spate, ostrovul acestor 
urâcioase corcituri fără nas şi am ieşit la larg. Spre 
asfințitul soarelui ne-am oprit la ostrovul Plăcintelor, un 
ținut întins şi mănos, unde trăiau oameni mulți şi bogați. 

Țara o stăpânea regele Panigon cel Sfânt. Însoţit de fiii săi 
şi de ceilalți prinți ai curţii, regele a ieşit pe țărm întru 
întâmpinarea lui Pantagruel şi, primindu-l cu prietenie, l-a 
poftit în palatul său. 

În fața turnului cetăţii aştepta regina, cu fiicele şi 
doamnele de la curte. La dorința lui Panigon, toate au venit 
să-l îmbrățişeze pe Pantagruel şi pe însoțitori, după obiceiul 
şi buna-deprindere a țării aceleia. Numai fratele loan, care 
se strecurase printre căpitanii regelui, lipsea. 

Panigon a stăruit pe lângă Pantagruel să primească a fi 
oaspetele lui în ziua aceea şi cea următoare. Pantagruel şi-a 
cerut iertare, spunând că va trebui să se folosească de 
marea liniştită şi de vântul prielnic, pe care toți călătorii pe 


apă îl doresc, dar nu li-e la îndemână totdeauna. (Dacă nu 
porneşti la drum când e vreme bună, zadarnic o aştepţi mai 
târziu, că nu vine.) 

După ce fiecare dintre oaspeţi a golit douăzeci-treizeci de 
pahare, ne-am luat rămas bun de la Panigon. Întorcându-ne 
pe corabie, Pantagruel a băgat de seamă lipsa fratelui Ioan. 
A întrebat: unde poate să fie şi pentru ce nu se află 
împreună cu noi? Panurge nu mai ştia cum să-l apere şi se 
pregătea să se întoarcă după el la palat, când iată că îl 
văzură pe fratele loan venind în goana mare, sprinten şi 
voios, strigând cât îl ținea gura: 

— Trăiască marele Panigon! o mie de frigări şi de 
străchini! Să vedeți ce rânduială ține la bucătărie! De-acolo 
viu. M-am luptat oleacă cu cratițele, încercând să-mi 
astâmpăr foamea, după bunul obicei călugăresc. 

— Faci ce faci, prietene, a spus Pantagruel, şi nimereşti la 
bucătărie. 

— Corpo di gallina! a răspuns fratele loan. Cunosc prea 
bine toate schimonoselile şi maimuţărelile acestor întâlniri 
cu înaltele doamne: plecăciuni până în pământ, o dată, de 
două ori, îmbrățişări, pupături, sărut frumoasele mâini ale 
înălțimii-voastre, ale măriei-tale, magni, magna, cacabessa, 
să fiți aşa şi pe dincolo... Pârț! Nu zic, nu m-aş da în lături 
de la puțintică giugiuleală. Dreptul meu! Dar de atâtea 
serbede închinăciuni, martor mi-e sfântul Benedict, sunt 
sătul ca de mere acre! Să mă pup cu domnițele, ați dori 
dumneavoastră? Aş face-o bucuros, dacă pentru cinstea 
cuvioasei haine ce port, nu m-aş teme s-o pățesc cum a 
pățit-o seniorul Guyercharois, dacă-l ştiţi. 

— Îl cunosc, a răspuns Pantagruel. E unul din prietenii 
mei cei mai bum. Ce i s-a întâmplat? 

— A fost poftit o dată la un mare ospăț, pe care îl dădea 
unul din vecinii lui, cu care de-altminteri se şi înrudea. 
Veniseră la măritul praznic toți cavalerii, doamnele şi 


domniţele de prin împrejurimi. Înainte de-a sosi seniorul, 
acele doamne şi domnițe au chemat pe toți copiii de casă şi 
i-au îmbrăcat în haine femeieşti, ca pe nişte codane 
spilcuite, sclivisite şi cu grijă dichisite. Copiii de casă, 
preschimbaţi în fetițe, i-au ieşit înainte pe puntea din față a 
castelului, iar domnul Guyercharois i-a pupat pe toţi, cu 
adânci plecăciuni şi cuviincioase îmbrăţțişări. Cucoanele, 
care îl priveau de la fereastră, au pufnit în râs şi au făcut 
semn băieților să-şi dezbrace podoabele. lar vrednicul 
senior, văzându-se păcălit, de ciudă şi de ruşine n-a vrut să 
mai sărute niciun obraz de femeie, spunând că şi doamnele 
celelalte ar putea să fie, la rândul lor, nişte slujitori în haine 
schimbate, mai bine dichisiți decât cei care îl amăgiseră. 
Nu-i mai cuminte, Doamne iartă-mă, da jurandi20%6, să ne 
mutăm cu închinăciunile în sfânta Bucătărie, desfătându-ne 
cu jocul frigărilor şi cu clămpănitul vătraiului? Să luăm 
îndeaproape cercetare cum se prăjeşte slănina, cum fierbe 
ciorba, cum se rumenesc plăcintele, care-i rânduiala 
felurilor de bucate şi ce vinuri s-au ales pentru fiecare fel. 
Beati immaculati in via207. Scrie în cartea de rugăciuni! 


CAPITOLUL XI 


De ce se grăbesc călugării la bucătărie 


— Vorbeşte în neştire, ca la mănăstire, i-a spus 
Epistemon. Eşti călugăr de grătar, nu călugăr de altar. Mi- 
am adus aminte, ascultându-te, de-o întâmplare la care am 
fost de față în Florența, acum vreo douăzeci de ani. Mă 
aflam împreună cu o seamă de oameni înţelepţi, călători 
pătimaşi, dornici de a cerceta meleagurile Italiei, vechile ei 


206 Da jurandi [veniam] — dă-mi voie să jur (lat.). 


207 Fericiţi cei neprihăniți pe drum (lat.). 


aşezări şi pe învățații acelei țări minunate. Pe când priveam 
neasemuitele frumuseți ale Florenței, măreţia domului, 
strălucirea bogată a bisericilor, întrecându-ne în a găsi cele 
mai potrivite cuvinte de laudă, s-a apropiat de noi un 
călugăr din Amiens, anume Bernard, zis şi părintele 
Slănină, spunându-ne foarte aspru şi supărat: „Nu pricep, 
ce găsiți aici de laudă? M-am uitat şi eu, că n-am orbul 
găinilor. Ei şi? Ce vedeţi? Nişte case arătoase. Atâta tot. 
Dumnezeu şi dumnealui sfântul Bernard, ocrotitorul nostru, 
să ne aibă în buna lui pază, dar n-am văzut nicăieri, în tot 
oraşul cât l-am umblat, niciun han şi nicio ospătărie! Am 
stat dinadins să număr şi să socotesc, pe dreapta şi pe 
stânga, de care parte ar fi să fie mai multe plăcintării cu 
plăcinte şi ospătării unde să te ospătezi. Nimic! La Amiens, 
pe-o uliţă de trei ori şi de patru ori mai scurtă decât aceea 
pe unde am mers, aş putea să vă arăt pe puţin paisprezece 
birturi cinstite şi bine aromitoare. Nu-mi intră în cap, ce 
plăcere simţiți privind, lângă turnul de pază al cetăţii, leii şi 
africanii, cum le ziceţi dumneavoastră (tigrii cum li se spune 
pe aici) ori struții şi aricii din grădina seniorului Filip 
Strozzi? Să mă trăsnească Dumnezeu, băieți, dacă nu m-ar 
ispiti mai degrabă un boboc de gâscă rumenindu-se în 
frigare! 

Stâlpii aceştia de porfir şi aceste chipuri de marmură sunt 
frumoase, n-am ce zice. N-am să le ponegresc, dar după 
pofta inimii mele, turtele cu miere, cum se fac la noi la 
Amiens, sunt mai gustoase. Statuile romane or fi cioplite cu 
mult meşteşug, dar martor mi-e sfântul Fereol din Abbeville, 
că mie îmi plac de o mie de ori mai mult plăcintele de la 
noi.” 

— Vrei să zici, i-a tăiat vorba fratele loan, că pe călugări îi 
găseşti totdeauna la bucătărie. Adevărat! Papii şi împărații 
nu dau pe-acolo niciodată. 


— O fi, te pomeneşti, a spus Rizotom, vreo putere 
nevăzută sau vreo însuşire cu totul deosebită, ascunsă 
printre cratițe şi frigări, care îi lasă nepăsători pe papi şi pe 
împărați, în vreme ce pe călugări îi atrage, precum magnetul 
pilitura de fier. Sau, poate, o pornire încuibată în glugă şi în 
anteriu, care îi împinge pe călugări la bucătărie, chiar când 
(bieţii de ei) n-ar fi voit să intre. 

— Aceasta înseamnă, a răspuns Epistemon, că orice 
mişcare porneşte de la materie, după cum arată Averrhoes. 

— Asta e! a spus fratele Ioan. 

— Fără să mă încumeta răspunde la această întrebare, pe 
care o socotesc mult prea spinoasă şi mi-e teamă să nu mă 
înțep (a spus, la rândul lui, Pantagruel), vă voi aminti o 
întâmplare din alte vremuri. Am citit undeva, că regele 
Antigoniu al Macedoniei, venind o dată în bucătăria 
rânduită într-un cort al taberei lui şi văzând pe poetul 
Antagoras care frigea un ţipar şi ţinea el însuşi de coada 
tingirii, l-a întrebat în glumă: — „Homer stătea să vadă cum 
fierb racii, când cânta isprăvile lui Agamemnon?” Dar 
Antagoras i-a răspuns: — „Şi tu crezi, că Agamemnon, când 
îşi săvârşea isprăvile lui, umbla prin corturi să vadă dacă nu 
se află vreunul care fierbe raci?” I se păruse regelui lucru de 
ruşine, ca un poet să-şi facă de lucru la bucătărie; dar 
poetul i-a arătat, că era cu atât mai nepotrivit, ca un rege 
să-şi bage nasul prin cratițe. 

— Am să vă dau gata pe toţi, a spus Panurge, istorisindu- 
vă ce a răspuns într-o zi bretonul Villandry ducelui de 
Guise. Vorbeau amândoi despre bătălia pe care a purtat-o 
regele Francisc împotriva împăratului Carol Quintul, şi în 
care bretonul, deşi înarmat cu platoşă de oţel călit şi 
genunchiere, călare pe un armăsar năstruşnic, nu fusese 
văzut nicăieri. — „Pe cinstea mea, spunea bretonul, n-am fost 
lipsă şi mi-e lesne s-o dovedesc. Numai că mă aflam într-un 
loc unde domnia-voastră n-aţi fi îndrăznit să mă căutați”. 


Ducele, înțelegând pe-alături aceste cuvinte, pe care le 
socotea mult prea îndrăznețe, a ridicat din umeri. Dar 
Villandry a pornit să râdă şi l-a liniştit, spunând: - „Păzeam 
lăzile cu merinde, unde înălțimii-voastre nu i-ar fi trecut 
niciodată prin gând să se ascundă!” 

Tot povestind astfel au ajuns la corăbiile lor. Apoi s-au 
depărtat în grabă de țărmul ostrovului Plăcintelor. 


CAPITOLUL XII 


Cum a trecut Pantagruel prin țara 
Găâlcevilor şi despre ciudatele obiceiuri ale 
numiților cârcotaşi 


Urmându-ne calea, am ajuns în ziua următoare pe țărmul 
Gâlcevilor, într-o ţară al cărei pământ, de la un capăt la 
celălalt, era zgâriat, răscolit şi răvăşit. Am privit în jurul 
meu şi nimic din ce cunoşteam n-am văzut. Aici trăiesc 
judecătorii şi cârcotaşii; oameni amestecați şi de toate 
soiurile. Nu ne-au dat nici să bem, nici să mâncăm. 
Făcându-ne o mulțime de plecăciuni şi de temenele, ne-au 
spus că sunt gata să ne slujească şi să ne pună la 
îndemână orice dorim, dacă le plătim. 

Unul din tălmaci i-a povestit lui Pantagruel felul ciudat 
cum îşi ţineau zilele acest neam de oameni. În vechea Romă 
trăiau o seamă de cetățeni, care îşi câştigau viața bătând, 
ucigând şi vânzând otravă. Cârcotaşii, dimpotrivă, se lasă 
scărmănați în aşa fel, că dacă vreunul nu mănâncă bătaie 
vreme mai îndelungată, moare de foame, el cu femeia şi 
copiii lui. 

— Aceşti oameni, a spus Panurge, seamănă cu cei despre 
care pomeneşte CI. Galien, că nu pot să ridice steagul 
bărbăției spre ecuator, dacă nu sunt biciuiți cumsecade. 
Sfinte Tibalde! Mie să-mi facă unul aşa ceva, la mama 
dracului, n-aş mai fi bun de nimic! 


— Iată care e obiceiul şi deprinderea lor, a spus tălmaciul. 
Când oarecare călugăr, popă, cămătar sau advocat pune 
gând rău vreunui gentilom din ţara lui, îi trimite pe cap 
unul din aceşti cârcotaşi, care îl cheamă la judecată, îl 
descoase, îl amână, îl suduie şi îl ocărăşte fără ruşine, după 
împuternicirea şi îndrumările primite; până când gentilomul 
cu pricina, afară dacă nu-i mai nesimţitor şi mai nătâng 
decât o broască, se vede nevoit să-i pună ciomagul pe 
spinare, să-i cresteze scăfârlia cu sabia, să-i taie picioarele, 
sau fără multă vorbă să-l arunce în şanţ pe fereastra 
castelului. Iată-l astfel pe cârcotaşui nostru pricopsit pe cel 
puţin patru luni, întorcându-se de la chelfăneală ca de la 
culesul grâului! Fiindcă popa, cămătarul, călugărul sau 
advocatul îl despăgubesc cu prisosință, iar gloaba, pe care 
trebuie s-o plătească gentilomul pentru oasele rupte, e 
câteodată atât de mare, încât bietul om îşi pierde tot avutul 
sau moare în temniță, mişeleşte, ca şi cum şi-ar fi omorât 
regele. 

— Eu cunosc un mijloc foarte bun pentru a te apăra de 
asemenea neplăceri, a spus Panurge. Îl ştiu de la seniorul 
din Basche. 

— Anume? a întrebat Pantagruel. 

— Seniorul din Basche, a început Panurge, era un bărbat 
viteaz, drept, cinstit şi darnic. Întorcându-se dintr-un lung 
război în care ducele de Ferrara luptase cu ajutorul 
francezilor împotriva furiilor papei Iuliu al II-lea, s-a pomenit 
zi de zi chemat la judecată, amânat, întrebat, hărțuit, după 
bunul-plac al grăsunului egumen de Saint-Louant. 

Într-o zi, pe când stătea la masă cu slujitorii săi (căci era 
om bun şi cu inimă largă) a chemat la el pe brutarul Loyre şi 
pe femeia lui, apoi pe preotul parohiei, un anume Oudard, 
care era în acelaşi timp şi pivnicerul seniorului (cum se 
obişnuia pe-atunci în Franţa). În faţa tuturor oamenilor săi, 
slujitori şi cavaleri, a vorbit astfel: 


— Băieți, ştiţi cât sânge rău îmi fac mârlanii ăştia de 
cârcotaşi. Sunt atât de hărțuit, încât, dacă nu-mi veniți în 
ajutor, sunt hotărât să părăsesc această ţară şi să plec în 
Sudan, la mama dracului. Aşadar, când vor mai veni să mă 
amărască, dumneata, Loyre, dimpreună cu nevasta 
dumitale, să vă înfățişaţi în sala cea mare a castelului, 
îmbrăcați cu hainele dumneavoastră de nuntă, ca şi cum aţi 
vrea să vă însoțiți, ca altădată. lată aci o sută de scuzi de 
aur pentru cheltuială. Dumneata, părinte Oudard, să nu 
uiţi să-ți îmbraci cele mai frumoase odăjdii şi să aduci apă 
sfințită, ca pentru slujba logodnei. Iar dumneata, Trudon 
(aşa îl chema pe toboşarul castelului), să fii de față cu 
flautul şi cu tamburina. După ce părintele va binecuvânta 
tânăra pereche, iar logodnicul va da logodnicei sale prima 
sărutare, Trudon va bate toba, iar dumneavoastră, ca semn 
de amintire, vă veţi trage în glumă, unul altuia, câțiva 
pumni în spinare. O să vă faceți puţină poftă de mâncare. 
lar când o să vie rândul cârcotaşului, să dați în el ca la 
fasole! Nu-l cruțați, pocniţi-l, bugşiţi-l, scărmănați-l, după 
cum vă rog! V-am pregătit nişte mănuşi de zale, îmbrăcate 
în piele de căprioară. Loviţi-l din toate părţile, unde se 
nimereşte, fără să mai numărați. Cu cât veți da mai vârtos, 
vă voi iubi mai mult. Să n-aveţi teamă de judecată, mă pun 
eu chezaş pentru toţi. Să faceţi însă aşa, ca şi când ar fi o 
joacă, să râdeți şi să glumiți cum se obişnuieşte la orice 
nuntă de-a noastră. 

— Foarte bine, a spus Oudard, dar cum vom deosebi noi 
pe cârcotaş dintre ceilalți, căci în casa dumneavoastră vin în 
fiecare zi fel de fel de oameni? 

— Am dat poruncile cuvenite, a răspuns Basche. Când se 
va arăta la poartă un călăreț descălecat sau călărind pe-o 
mârțoagă, purtând în degetul cel mare un inel de argint, să 
ştiţi că ăla e! Portarul îl va pofti cu plecăciuni şi va trage 


clopotul. Voi să fiți gata şi să vă pregătiți pentru nuntă, aşa 
cum v-am arătat. 

Într-o bună zi, cu voia lui Dumnezeu, s-a înfățișat la 
castel un cârcotaş roşcovan, bătrân şi rotofei. A sunat la 
poartă, iar portarul l-a cunoscut după încălțările lui mari şi 
grele, după iapa lui costelivă, după traista cu hârțoage pe 
care o purta la brâu, şi, mai ales, după inelul de argint de pe 
degetul cel mare de la mâna stângă. 

Portarul l-a întâmpinat cu temenele, l-a poftit să intre şi a 
sunat voios din clopot. Auzind clopotul, brutarul Loyre şi 
nevastă-sa au îmbrăcat hainele lor de la nuntă şi au intrat 
în sala cea mare, zâmbitori şi veseli cum se cuvenea. 
Oudard şi-a pus patrafirul, iar când a dat să intre, s-a 
întâlnit nas în nas cu cârcotaşul, pe care l-a poftit, până 
una-alta, la un păhărel de zăbavă. În vremea aceasta, 
ceilalți îşi trăgeau de zor mănuşile. „Nici nu se putea să 
nimereşti mai bine, i-au spus. Stăpânul nostru e în toane 
bune şi ne vom ospăta pe săturate. Toate vor merge ca pe 
roate: avem nuntă! Ia, bea şi te înveseleşte.” 

Cârcotaşul s-a aşternut pe băutură, iar Basche, văzându-i 
pe toți oamenii lui strânşi laolaltă l-a chemat pe Oudard să 
vie cu apa sfințită. Cârcotaşul, călcând în urma lui, 
împărțea tuturor cuviincioase plecăciuni şi temenele. S-a 
îndreptat cu o hârtie în mână spre Basche, iar acesta l-a 
întâmpinat cu zâmbetul cel mai dulce pe buze. I-a pus în 
palmă un galben şi l-a poftit prieteneşte să fie de față la 
logodnă. Cârcotaşul n-a zis ba. Toate au mers pe şartul lor, 
iar la sfârşitul slujbei au început să curgă pumnii! Când, 
bineînțeles, i-a venit rândul cârcotaşului, l-au mângâiat şi l- 
au dăruit cu atâția ghionţi de mănuşă, încât a rămas năuc 
şi aiurit, cu un ochi învinețit, cu opt coaste stâlcite, cu coşul 
pieptului strivit, cu spinarea ferfeniță şi cu falca în trei 
bucăți. Toți râdeau, iar Trudon bătea toba! Oudard se 
pornise şi el pe treabă, cu ajutorul lui Dumnezeu, 


ascunzând sub pulpana patrafirului mănugşa lui de hermină 
căptușită cu zale. Era voinic, părintele, şi trăgea cu sete! 

Cârcotaşul s-a întors în ostrovul Gâlcevilor vărgat ca un 
tigru, fără să poarte vreo pică seniorului Basche, care îl 
primise atât de prietenos. Cu ajutorul felcerilor pricepuți din 
țara lui s-a înzdrăvenit şi a trăit mai mult decât s-ar fi 
cuvenit. Amintirea lui s-a stins, o dată cu cântecul 
clopotelor care s-au tras când l-au pus în pământ. 


CAPITOLUL XIII 


Cum, după pilda lui Frangois Villon, 
seniorul Basche i-a lăudat pe oamenii lui 


După ce cârcotaşul a ieşit pe poartă călare pe iapa lui 
chioară, Basche s-a dus în grădină sub bolta de viță, şi a 
chemat la sine pe soţia lui, pe domnițe şi pe toți oamenii 
curții. A poruncit să li se dea tuturor vin de băut, plăcinte, 
şuncă, poame şi brânzeturi, a închinat cu ei plin de voie 
bună şi le-a vorbit astfel: 

— Meşterul Frangois Villon, spre sfârşitul anilor săi 
bătrâni, s-a aşezat la Saint-Maixent, în Poitou, unde îl 
poftise preotul din acel loc, un om de ispravă. Pentru a face 
poporul să petreacă, Francois Villon s-a gândit să joace 
Patimile lui Isus, în graiul oamenilor din acel ținut şi după 
înțelegerea lor. A arătat fiecăruia cuvintele pe care trebuia 
să le înveţe, a pregătit locul unde avea să se aşeze podeaua 
şi a înştiințat pe primar şi pe ceilalți sfetnici ai oraşului, că 
vicleimul se va ţine în cea din urmă zi a bâlciului din Niort. 
Rămânea să mai aleagă veşmintele potrivite pentru cei care 
aveau să joace Patimile. Primarul şi sfetnicii oraşului au dat 
poruncile cuvenite. Pentru îmbrăcămintea unui țăran 
bătrân, care făcea pe Dumnezeu-tatăl, meşterul Villon a 
rugat pe fratele Frângegât, paracliserul mănăstirii să-i 
împrumute un anteriu şi o glugă. Frângegât l-a trimis la 


plimbare spunând că avea poruncă de la episcopie, să nu 
dea nici-de-unele comedianțţilor care joacă teatru. 

Villon i-a răspuns că acele rânduieli erau privitoare numai 
la scamatorii, la măscări, şi alte comedii deşănțate, după 
cum el însuşi a văzut la Bruxelles şi prin alte locuri. 
Frângegât nu s-a lăsat înduplecat şi l-a trimis să încerce în 
altă parte, că el din paraclisul lui nu-i dă niciun capăt de 
aţă. Villon a împărtăşit oamenilor săi purtarea duşmănoasă 
a paracliserului, spunând cu mare ciudă, că Dumnezeu va 
şti să-l pedepsească pentru răutatea lui. 

În sâmbăta următoare, aflând că Frângegât, călare pe 
fecioara mănăstirii (aşa îi spunea iepei, care nu fusese dată 
la armăsar), plecase cu talerul să strângă danii la Saint- 
Ligaire, de unde n-avea să se întoarcă decât după-prânz, a 
pornit cu alaiul dracilor de-a lungul oraşului şi prin târg. 
Diavolii, îmbrăcaţi în piei de lup, de vițel şi de oaie, purtând 
capete de miei, coarne de bou şi vătraiuri de bucătărie, 
încinşi cu chimiruri late de piele, la care atârnaseră clopote 
de la gâtul vacii şi zurgălăi de măgar, au stârnit pe ulițe o 
larmă ca aceea. Unii ţineau în mână o bâtă vopsită-n negru, 
în vârful căreia legaseră scăpărători cu capsă şi plesnitori; 
alții câte un lemn aprins, pe care, la fiecare răspântie, îl 
tăvăleau în praf de răşină, scoțând flăcări şi fum ca de sub 
talpa iadului. Înşirându-i astfel spre hazul oamenilor şi 
spaima copiilor, i-a purtat până la o casă de pe drumul care 
duce la Saint-Ligaire, să bea şi să petreacă. Acolo l-au zărit 
de departe pe Frângegât, care se întorcea cu căldăruşa 
plină, rostind stihuri lumeşti: 

Hic est de patria, natus de gente belistra, Qui solet antiquo 
bribas portare bisaco.20%5 


208 Ăsta e de prin partea locului, născut din neam de milogi, ăsta-i unul 
de duce firimituri într-o traistă veche (lat.). 


— Naiba să-l ia! au strigat dracii. N-a vrut să-i împrumute 
lui Dumnezeu patrafirul; să-i vârâm în oase puţină spaimă. 

— Bine v-aţi gândit, a spus Villon, să ne-ascundem până- 
o trece, iar voi pregătiți-vă pocnitoarele şi staţi cu făcliile 
gata. 

Când a ajuns Frângegât în dreptul lor, au țâşnit toți de-a 
valma din ascunzătoare şi i-au ieşit înainte cu zarvă mare, 
împroşcând foc din toate părțile asupra lui şi asupra iepei, 
bătând darabana şi urlând ca nişte diavoli ce erau: „Hu! hu! 
hu! Brrrr! Rrr! Rrr! Hu! hu! hu! Frate paracliserule, plăcut- 
a-ți dracii?” 

Iapa speriată a luat-o la galop, sărind, tropăind, pârțâind, 
smucindu-se,  împleticindu-se, schimbând piciorul şi 
pârâind ca din puşcă; în goana cea mare, l-a zvârlit din şa 
pe Frângegât, care se ținea de oblânc cu amândouă mâinile, 
pe cât îl ajutau puterile. Şaua i s-a răsucit, încălțările i s-au 
încurcat în curele şi, neizbutind să scoată piciorul din scări, 
a rămas agăţat, cu şezutul târşit pe pământ, în vreme ce 
iapa îl sălta ca pe-un sac, târându-l val-vârtej peste garduri, 
prin stufişuri şi prin şanţuri, până i-a zdrobit scăfârlia, 
mânjind cu creierii lui crucea Floriilor. I-a ciopârțit trupul, o 
ciozvârtă ici, una mai încolo, braţele şi picioarele la fel, i-a 
scos afară mațele, măcelărindu-l atât de grozav, că n-a mai 
ajuns din el la mănăstire decât laba piciorului drept şi o 
gheată agățată în cureaua scării. 

Villon, văzând că totul s-a petrecut aşa cum socotise, a 
spus diavolilor săi: — „Aţi jucat bine, domnilor draci, halal să 
vă fie! Aţi jucat bine, n-am ce să spun. Să poftească dracii 
din vorbitoarele de la Saumur, Montmorillon,, Langres, 
Saint-Esprit, Angers şi, Doamne iartă-mă, chiar din Poitiers, 
să se măsoare cu dumneavoastră! Draci mai adevărați ca 
dumneavoastră nici nu se află!” 

— Tot aşa şi eu, iubiții mei prieteni, a încheiat Basche, 
sunt încredințat că aţi fi nişte diavoli minunațţi, de vreme ce, 


la cea dintâi încercare l-aţi scărmănat, l-aţi buşit şi l-aţi 
gâdilat atât de bine pe cârcotaşul meu. Vă măresc tuturor 
simbria de două ori. lar dumneata, draga mea (i-a spus 
soției sale) cinsteşte-i după cum vei crede de cuviință; îţi las 
pe mână şi în bună grijă cheile de la toate cămările. Cât 
despre mine, să-mi îngăduiți să ridic paharul în sănătatea 
voastră a tuturor, dragi prieteni! Vinul e bun şi îndeajuns 
de-rece. Iubitul meu chelar, ține acest vas de argint, ţi-l 
dăruiesc. Scutieri, luați fiecare câte un pocal de argint. 
Copiii de casă să nu fie bătuți la tălpi timp de două luni. 
Draga mea, să le dai câte o pălărie nouă, cu pană albă şi 
fluturi de aur. Părinte Oudard, ţine din partea mea acest şip 
de argint. Să li se împartă şi bucătarilor câte unul. Feciorii 
vor primi câte o cană de argint. Grăjdarilor le dau câte o 
nuia de argint aurit. Portarilor, aceste două talere, 
îngrijitorii catârilor vor primi câte o lingură. Dumneata, 
Trudon, ia aceste lingurițe de argint şi o cutioară pentru 
cofeturi. Argaţilor le dăruiesc câte o solniță frumoasă. M-aţi 
slujit cu credință, prieteni, şi vă sunt recunoscător. lar 
acum vă spun, Dumnezeu mă aude, că mai bine mă 
învoiesc a primi în coif o sută de lovituri de măciucă, 
luptând pentru bunul nostru rege, decât să mai fiu chemat 
în judecată o singură dată de vreo javră de cârcotaş, pentru 
plăcerea cine-ştie cărui egumen pântecos! 


CAPITOLUL XIV 


Urmare la chelfăneala cârcotaşilor în 
casa lui Basche 


Patru zile după aceea, un alt cârcotaş, mai tânăr, lung şi 
deşirat, s-a înfățişat să-i înmâneze lui Basche o chemare în 
judecată din partea aceluiaşi egumen borțos. Portarul l-a 
cunoscut numaidecât şi a tras clopotul. Toţi oamenii curții 
au priceput ce se întâmplă. Loyre tocmai frământa aluatul, 


iar nevastă-sa cernea făina. Oudard şedea la masa lui de 
scris. Cavalerii băteau mingea. Seniorul Basche juca o sută- 
unu cu soția lui; domnițele jucau arşice; căpitanii jucau 
taroc; pajii jucau fripta. Toţi au sărit de la locurile lor, când 
au aflat că intră pe poartă cârcotaşul. Oudard şi-a îmbrăcat 
în grabă anteriul, Loyre cu nevastă-sa au lăsat plămada în 
copaie şi şi-au pus hainele de sărbătoare. Trudon a pornit 
să bată toba şi să sufle în flaut. Toţi râdeau şi făceau haz, 
pregătindu-şi mănuşile. 

Basche a coborât în curte cel dintâi. Cârcotaşul, zărindu-l, 
i-a ieşit în cale, a pus un genunchi la pământ şi i-a ţinut o 
frumoasă cuvântare, rugându-l să nu se supere, dar trebuie 
să îndeplinească porunca egumenului; spunea că el e un 
slujbaş al stăpânirii, împuternicit al cinului monahal, 
portărel al mitrei episcopeşti, gata oricând să-l slujească la 
fel, ca pe oricare din neamul lui, de câte ori seniorul va găsi 
cu cale să-l cheme. - „Nu face nimic, a răspuns Basche. Să 
nu ne despărțim însă, până nu vei gusta un pahar din vinul 
meu cel mai bun de Quinquenais, şi nu vei lua parte la 
nunta care se va săvârşi astăzi în casa mea. Părinte Oudard, 
dă-i oaspelui nostru să bea şi să mănânce, apoi vino cu el 
împreună în sala cea mare. Prietene, fii binecuvântat!” 

Cârcotaşul, după ce şi-a udat bine gâtlejul şi s-a ghiftuit 
cu de-ale gurii, a intrat cu Oudard în sala cea mare, unde se 
aflau adunaţi nuntaşii. Ştia fiecare ce-avea de făcut, ca să 
iasă petrecerea cum se cuvine. Cârcotaşul a fost întâmpinat 
cu râsete şi glume, făcând şi el haz, în rând cu toți ceilalți. 
După ce Oudard a rostit ultimele cuvinte despre taina 
cununiei; după ce, aplecându-se asupra mirilor, le-a 
împreunat mâinile şi i-a stropit cu agheasmă, după ce 
mirele şi-a sărutat mireasa, iar slujitorii au adus tăvile cu 
vin şi cu dulciuri, au început să curgă pumnii din toate 
părțile. Cârcotaşul i-a tras câțiva ghionţi lui Oudard, dar 
părintele stătea pregătit cu mâna înmănuşată sub patrafir, 


şi când i-a venit bine, i-a răspuns cârcotasului cu vârf şi 
îndesat. Ploua asupra lui pumnii din toate părțile, şi fiecare, 
cum îl încolțea şi îl atingea cu o mângâiere înzăuată, îi 
striga: — „Amintire de la nuntă! De la nuntă, de la nuntă! Să 
nu uiţi!” 

L-au dichisit atât de bine, încât îi țâşnise sângele din nas, 
din ochi şi din urechi. 

S-a ales cu şalele frânte, cu umărul scrântit, cu spinarea 
cocoşată, cu țeasta capului crăpată, cu ceafa zdrelită, cu 
pieptul sfărâmat, cu braţele rupte şi cu tot trupul făcut 
ferfeniță. Vă rog să mă credeţi, că nici şcolarii din Avignon, 
în câşlegi, nu-şi cară, jucând leapşa, atâți ghionţi, câți a 
înghiţit la înghesuială bietul cârcotaş! În cele din urmă s-a 
prăbuşit la pământ. L-au stropit cu vin pe obraz, i-au legat 
la subsuoara pieptarului, ca amintire de la nuntă, câteva 
panglici galbene şi verzi, l-au proptit în şa pe-un cal 
răpciugos şi l-au trimis frumuşel acasă. Nu ştiu cum a 
ajuns în ostrovul Gâlcevilor şi cine l-a oblojit, nevasta sau 
felcerii din partea locului; nimic nu s-a mai pomenit de 
atunci despre numele lui. 

A doua zi, altă poveste. Hârtia de chemare în judecată s-a 
găsit neatinsă în traista cârcotasului chelfănit, aşa că 
egumenul cu burtă mare s-a văzut nevoit să trimită un al 
treilea cârcotaş, care să-i înmâneze seniorului Basche hârtia 
cu pricina. l-a mai dat şi doi aprozi să-l însoţească. Portarul 
a tras clopotul spre bucuria tuturor, care au înțeles că 
sosise cârcotaşul. 

Basche stătea la masă cu soţia lui şi cu alți cavaleri. A 
trimis să-l cheme pe cârcotaş şi l-a aşezat lângă el; aprozii 
au rămas cu domnişoarele. Au prânzit cu voie bună şi din 
belşug. La sfârşitul mesei, când s-au adus cofeturile, 
cârcotaşul s-a ridicat şi, în fața celor doi aprozi, i-a înmânat 
lui Basche chemarea în judecată. Basche a primit-o şi a dat 
cârcotasului şi fiecărui aprod câte patru scuzi însoriți. 


Apoi toți s-au împrăştiat, aşteptând să înceapă comedia; 
Trudon pornise să bată din tobă. Basche l-a poftit pe 
cârcotaş să ia parte ca martor la logodna unuia din căpitanii 
castelului, pentru care va fi plătit spre deplina lui 
mulțumire. Cârcotaşul a primit cu plecăciune, şi-a scos 
călimara de la brâu, a cerut hârtie şi a chemat lângă el pe 
cei doi aprozi. Loyre a intrat în sala cea mare pe-o uşă, 
nevastă-sa şi domnişoarele pe-o alta, toți în haine de nuntă. 
Oudard, înveşmântat în odăjdii, a dat binecuvântarea 
mirilor şi i-a stropit cu apă sfințită. Învoiala cununiei s-a 
scris şi s-a iscălit. Dintr-o parte au sosit vinul şi dulciurile, 
de partea cealaltă mărturiile de logodnă, împletite din 
panglici albe şi cafenii; apoi mănuşile de fier au răsărit ca 


din pământ! 
CAPITOLUL XV 


Cum au reinviat cârcotaşii vechile 
obiceiuri ale logodnelor de altădată 


După ce a dat pe gât o cană mare cu vin de Bretania, 
cârcotaşul i-a spus seniorului: 

— Domnule, sunt lucruri care mie nu-mi plac. Unde sunt 
nunțile de altădată? Vai! Toate bunele obiceiuri se duc pe 
apa sâmbetei! Nu mai sunt iepuri în pădure; nu mai găseşti 
prieteni. Aţi văzut cum s-au scos de prin unele biserici 
vechile locuri de adăpare ale cucermnicului din postul 
Crăciunului. Oamenii umblă cu capul prin nori. Se apropie 
sfârşitul lumii. Vedeţi şi dumneavoastră: avem nuntă! 
Nuntă! Şi, râzând, a început să-l pocnească pe Basche, apoi 
pe soția lui, pe domnişoare şi pe Oudard. Mănuşile de zale 
atât au aşteptat să intre în joc; iar până la urmă, cârcotaşul 
a plesnit în nouă locuri. Unul din aprozi s-a ales cu brațul 
rupt, al doilea, cu falca dezghiocată; i se zărea omuşorul şi 


pierduse un mare număr de măsele, ca să nu mai pomenesc 
despre dinți. 

În sunet vesel de tobă, nuntaşii au ascuns mănuşile 
degrabă, iar slujitorii au venit cu alte rânduri de dulciuri. 
Au închinat unii pentru alţii, şi toți de-a rândul, în 
sănătatea cârcotaşului şi a aprozilor. Era nevoie! Oudard 
zicea că s-a săturat de nuntă, fiindcă unul din aprozi îi 
desfincornifistibulizase umărul. Cu toate acestea a ridicat 
paharul şi a băut cu voie bună în cinstea lui. 

Aprodul cu falca scoasă îşi cerea iertare cu mâinile 
împreunate. Loyre, brutarul, se plângea că celălalt aprod (cu 
brațul rupt) îi trăsese un pumn atât de amarnic, încât îi 
zdrobistrevicotonosfărâmutilizase călcâiul. lar  Trudon, 
ascunzându-şi ochiul stâng sub batistă şi arătându-şi toba 
spartă pe-o parte, se văita: — „Ce-au avut cu mine? Ce rău 
le-am făcut? Nu s-au mulțumit să-mi 
umflinvinestâlcitochiorobroscocrucilizeze ochiul, dar mai mi- 
au spart şi toba. Toboşarii sunt chemaţi la nuntă să bată 
toba, nu să fie ei bătuţi! Dracul să vă pieptene!” - „Frate- 
meu, i-a spus aprodul ciung, nu te supăra, am să-ţi dau din 
vechile şi înaltele porunci regeşti, pe care le port în tolbă, 
una scrisă frumos pe piele de vițel, ca să-ți dregi toba. Iartă- 
mă, frate-meu, jur pe Maica Domnului din Riviere, că n-am 
vrut să-ți fac rău! Doamne păzeşte!” 

Unul din scutieri, şchiopătând şi sărind într-un picior (ca 
bunul şi vrednicul senior din Roche-Posay) a spus aprodului 
cu fălcile smulse:-"Ce sunteți voi? Aprozi sunteți sau 
bătăuşi? Mi-aţi 
fărâdezcărstrivibrațojupilungoscobifrânzdrelizit amândouă 
mâinile cu  încălțările voastre grosolane, şi mi-ați 
înbortisfârticârpiboțidesprecurgoliferfenițat fundul 
nădragilor, trăgând în ei la ţintă cu vârful ciubotelor! Astea 
sunt petreceri voiniceşti? Vă mulțumesc de astfel de glume! 


Aprodul cu mâinile împreunate, se ruga de iertare, 
mormăind ca un mormoloc: — „Ia-ia-iar-tă-mă-mă-mă!”... 

Mireasa râdea şi plângea, plângea şi râdea, văitându-se că 
aprodul o pocnise peste toate mădularele fără să mai aleagă, 


îi smulsese conciul şi îi 
mototopipăciufugăurirăvăşidesfăpătrumpinsese părțile 
ruşinoase. 


— Ei, drăcia dracului! a spus Loyre. Măria-sa regele (aşa i 
se spunea cârcotaşului, când venea cu poruncile stăpânirii) 
altă treabă mai bună de făcut n-a găsit, decât să-i 
burduşească neveste-mi spinarea? Dar pot să mă supăr? 
Aşa se glumeşte la nuntă. Mi-ai plăcut, prietene, vorbeşti ca 
un înger şi te baţi ca un diavol! Ai în dumneata ştofă de 
călugăr! Beau în sănătatea dumitale; şi în a dumneavoastră, 
domnilor aprozi. 

— Nu ştiu ce-au avut cu mine, spunea soția lui, de mi-au 
cărat atâția pumni după ceafă? Nu-mi aduc aminte să ne fi 
certat. Nici nu doresc. Ce să vă spun? are o mână grea cum 
încă n-am simțit pe spinarea mea niciodată! 

Bucătarul îşi înfăşurase mâna într-o cârpă şi se văita, 
prăpămototoscărmăbuşit de tot. 

— Dracul m-a pus să viu la nuntă? M-am ales, Doamne 
iartă-mă, cu amândouă mâinile învârfărâmăcelărupte. 
Nuntă-i asta? Fac ceva pe ea! 

Cârcotaşul nu spunea nimic. Tăcea chitic. Aprozii nu 
ştiau cum să-şi mai ceară iertare, jurându-se pe Dumnezeul 
din cer, că nu avuseseră niciun gând rău. Apoi au plecat. 
Întorcându-se în ostrovul Gâlcevilor, la ei acasă, au spus 
tuturor că n-au întâlnit nicicând un bărbat mai de ispravă 
ca seniorul Basche, nici n-au intrat într-o casă mai cinstită 
decât a lui; că n-au fost poftiți în viața lor la o asemenea 
nuntă furtunoasă, şi că toată vina fusese a celor care au 
început să dea. Au mai trăit multă vreme după aceea, dar n- 
aş putea să spun anume cât. 


Din ziua aceea, s-a înrădăcinat printre aprozi şi cârcotaşi 
credința că banii lui Basche erau mai primejdioşi, mai 
blestemaţi şi mai ucigători decât fusese odinioară aurul 
Tuluzei şi calul Sejan, pentru toţi cei care râvniseră să-l 
aibă. Şi de atunci, numitul senior a avut linişte, iar nunțile 
din Basche au rămas de pomină. 


CAPITOLUL XVI 


Cum a dat pe față fratele Ioan firea 
adevărată a cărcotaşilor 


— Povestea aceasta mi s-ar părea plăcută, a spus 
Pantagruel, dacă n-aş purta mereu în suflet teama de 
pedeapsa lui Dumnezeu. 

— Ar fi fost şi mai veselă, a spus Epistemon, dacă 
grindina de pumni ferecaţi s-ar fi abătut pe spinarea 
egumenului celui gras, care îşi cheltuia timpul şi banii 
hărțuindu-l pe Basche şi trimițând pe cârcotaşi să mănânce 
bătaie. I s-ar fi potrivit câţiva ghionți pe scăfârlia lui pleşuvă, 
fiindcă prea au ajuns prădalnici şi apucători aceşti juzi fără 
scaun, care umblă de colo până colo, tăbărând pe capul 
oamenilor! Şi ce pricină de ceartă aveau diavolii aceia 
împotriva lui Basche? 

— Nu ştiu, a spus Pantagruel, dar îmi aduc aminte de 
povestea unui cavaler din Roma de altădată, numit L. 
Neratius. Era coborâtor dintr-un neam de oameni de seamă 
şi bogați. Avea însă un obicei, de care nu se putea dezbăra. 
De câte ori pleca de-acasă, umplea cu aur şi cu bani de tot 
felul pungile slujitorilor care îl însoțeau; apoi, întâlnind pe 
stradă oarecare tineri mai spilcuiți şi mai drăgălaşi, îi lua la 
bătaie fără nicio pricină de ceartă şi le căra pumni în obraz, 
numai aşa ca să facă haz. Când socotea că era de ajuns, se 
oprea; şi ca să nu fie chemat la judecată, împărțea celor 
chelfăniți atâtea pungi de aur, încât aceia plecau mulțumiți 


şi bine  despăgubiți, după cum scrie în legea celor 
Douăsprezece Table. Aşa şi-a cheltuit cavalerul averea, 
luând la bătaie oamenii şi împăcându-i cu bani grei. 

— Pe cuvioasa cizmă a sfântului Benedict, a spus fratele 
loan, nu voi avea linişte, până nu voi vedea ce fel de oameni 
sunt aceştia! 

Coborând pe țărm, a scos din pungă douăzeci de scuzi de 
aur şi a strigat cârcotaşilor, care se strânseseră în număr 
mare împrejurul lui: 

— Care vrea să mănânce o bătaie zdravănă pentru 
douăzeci de scuzi? 

— Eu, eu, eu! au răspuns din toate părțile. Ştim bine că o 
să ne rupi oasele, domnule, dar douăzeci de scuzi sunt bani 
buni! 

Toţi se îngrămădeau şi se îmbrânceau, care de care, s-o ia 
înaintea celorlalți, pentru a mânca bătaie. Fratele loan a 
ales din grămadă un cârcotaş cu botul roşu, care purta la 
mâna dreaptă un inel mare de argint încrustat cu un ochi 
de broască. Ceilalţi, rămaşi pe dinafară, au început să 
murmure; iar unul din ei, mai tânăr, slab şi deşirat, bun 
cărturar şi, după cum spunea lumea, adevărată uşă de 
biserică, mârâia şi se plângea, că bot-roşul le ademeneşte 
muşteriii, iar dacă n-ar fi în toată ţara decât douăzeci şi 
cinci de bețe la fund de câştigat, el ar şti să facă rost de 
treizeci! Toate aceste mârâieli şi plângeri porneau însă 
numai din pizmă. 

Fratele loan i-a cărat cârcotaşului cu bot roşu atâtea 
ciomege pe spinare, pe burtă, pe cap, pe mâini şi pe 
picioare, încât am crezut că l-a lăsat mort. Apoi i-a dat cei 
douăzeci de scuzi. Mârlanul nostru s-a ridicat de jos, vesel 
şi voios ca un rege; ba chiar ca doi. 

Ceilalți i-au spus fratelui Ioan: 

— Domnule părinte al diavolului, dacă vei avea buna- 
plăcere să mai baţi pe câţiva dintre noi, vă facem un preț 


mai scăzut. Suntem toți ai dumitale, cu ghiozdane, cu 
hârtie, cu condeie şi toate celelalte. 

Bot-roşu s-a răstit la ei şi a început să strige în gura 
mare: 

— Huş! Păcătoşilor! Aţi venit să-mi stricaţi treburile? Vreţi 
să-mi luați muşteriii? Am să vă chem pe toți în judecată, la 
Episcopie! Să poftiți la înfăţişare peste opt zile. Să vă 
învățați minte să încercați a mă mai înşela! La! la! la! la! O 
să vă fac să jucaţi tontoroiul, ca diavolii din casa lui 
Vauvert209! (Apoi îndreptându-se spre fratele Ioan, i-a spus:) 
Preacucernice frate întru Satana, domnule, dacă m-ați găsit 
pe gustul dumneavoastră şi v-ar face plăcere să mă mai 
chelfăniți puţin, mă voi mulțumi cu prețul pe jumătate. Vă 
rog să nu mă cruțațţi, sunt al dumneavoastră, domnule drac, 
cu tot ce am: cap, bojoci, mațe şi celelalte. Sunt negustor 
cinstit şi vă dau marfă bună! 

Fratele Ioan nu i-a mai răspuns şi s-a îndreptat în altă 
parte. Cetele de cârcotaşi i-au înconjurat pe Panurge, 
Epistemon, Gimnast şi ceilalți, rugându-i să-i bată, 
mulțumindu-se cu oricât ar binevoi să le plătească, fiind 
amenințați altminteri să rabde de foame cine ştie câtă 
vreme. 

Puțin după aceasta, căutând apă proaspătă pentru 
vâslaşii corăbiei, am întâlnit două babe cârcotaşe, care se 
boceau şi se tânguiau de mama focului. (Pantagruel, care 
rămăsese în corabie, a dat poruncă să sune adunarea.) 
Crezând că sunt nişte neamuri ale cârcotaşilor ciomăgiți, le- 
am întrebat de ce plâng atât de amarnic? Ne-au răspuns că 
jalea lor are o pricină bine-ntemeiată, fiindcă tocmai atunci 
fusese duşi la spânzurătoare, cu ştreangul de gât, doi din 
oamenii cei mai cumsecade din întreg neamul cârcotaşilor. 


209 Hotelul Vauvert, părăsit sub Ludovic al IX-lea, era loc de adăpost 
pentru bandele de răufăcători. 


Voind să aflăm pentru ce faptă fuseseră osândiţi, babele ne- 
au spus, că furaseră odoarele din altar şi le ascunseseră 
sub mâneca parohiei. 

— A parohiei? Iată ce înseamnă să vorbeşti cu subînțeles! 
a spus Epistemon. 


CAPITOLUL XVII 


Cum a ajuns Pantagruel la ostroavele 
Tohu-Bohu şi despre ciudata moarte a lui 
Bringhinarilă, căpcăunul morilor de vânt 


În aceeaşi zi, Pantagruel a trecut prin strâmtoarea dintre 
cele două ostroave: Tohu şi Bohu. Aici n-am putut să 
fierbem niciun fel de mâncare, fiindcă uriaşul Bringhinarilă, 
care trăia pe acele meleaguri, înghițise toate cuptoarele, 
toate grătarele, toate căldările, toate cratițele şi toate 
frigările din ţară (nemaigăsind nicio moară de vânt, cu care 
se hrănea de obicei). Cu o zi înainte, căzuse greu bolnav de- 
o aprindere a stomacului (aşa spuneau felcerii), fiindcă, 
deprins să înfulice mori de vânt întregi, nu putuse să 
mistuie cuptoarele şi frigările. Căldările şi cratițele nu-i 
căzuseră atât de greu; le măcinase destul de bine, după cum 
se vedea din resturile şi tulbureala celor patru butoaie în 
care îşi lăsase udul de două ori. Felcerii încercaseră să-l 
uşureze cu tot felul de leacuri după rânduiala 
doftoricescului  meşteşug, dar boala s-a arătat mai 
îndărătnică decât  leacurile. lar nobilul Bringhinarilă 
răposase în dimineața aceea într-un chip tot atât de ciudat 
ca şi Eschil. Acestuia îi prevestiseră ghicitoarele că va muri 
într-o anumită zi, căzându-i în cap o greutate. Sosind ziua 
aceea, Eschil a ieşit afară din cetate, ferindu-se cu mare 
grijă să nu treacă pe lângă vreo casă sau pe sub vreun 
copac, unde ar fi putut să-l pândească primejdia. S-a oprit 
în mijlocul câmpiei întinse, încrezător în limpezimea 


văzduhului liniştit şi socotind că nu are a se teme de nimic, 
fiindcă n-ar fi putut să-i cadă în cap decât cerul, ceea ce 
socotea el că n-ar fi fost cu putință. (Se spune, că numai 
ciocârliilor li-e frică să nu se prăbuşească bolta cerului peste 
ele, care, dacă s-ar întâmpla, niciuna n-ar scăpa neprinsă.) 
Celţii, care trăiau lângă apa Rinului, erau stăpâniți de 
aceeaşi teamă; iar francezii cei mândri, cutezători şi 
bpătăioşi, învingători în toate războaiele, când i-a întrebat 
Alexandru cel Mare, de ce anume se tem mai mult pe lumea 
aceasta - crezând că din pricina nenumăratelor sale fapte, 
biruinţe şi cuceriri, îl vor numi pe el — au răspuns că nu se 
tem decât de un singur lucru, să nu cadă cerul peste ei; dar 
primesc să lege bună prietenie şi să lupte alături de un rege 
atât de viteaz şi de darnic. Dacă veți da crezare lui Străbun 
şi lui Arian, nu veți pune la îndoială nici spusele lui Plutarh. 
În cartea pe care a scris-o asupra diferitelor înfățişări ale 
lunii, pomeneşte despre un oarecare Fenaciu, care se temea 
să nu cadă luna pe pământ, şi deplângea soarta celor care 
trăiau necontenit cu această primejdie deasupra capului lor, 
ca  etiopienii şi  taprobanienii. Aşa ar putea să se 
prăbuşească cerul şi pământul laolaltă, dacă nu s-ar sprijini 
pe stâlpii lui Atlas, cum credeau cei vechi şi cum arată 
Aristotel (lib. V. Metaphys). 

lar Eschil a fost ucis de o broască-ţestoasă, pe care o 
purta un vultur în gheare, şi care, căzându-i în cap din 
văzduh, i-a zdrobit creierii. 

Tot astfel, Anacreon, dulcele cântăreț al Eladei, şi-a dat 
duhul înecându-se cu un sâmbure de strugure. Fabius, 
pretorul roman, a murit înăbuşit cu un păr de capră, dintr-o 
strachină cu lapte. Un alt bărbat de seamă al Romei a pierit 
cu ruşine în fața împăratului Claudiu, fiindcă s-a ţinut să 
nu tragă un pârț şi n-a dat drumul vânturilor rele. Tot la 
Roma, pe Calea Flamină, se află mormântul unuia care, 
după cum scrie în epitaf, a murit muşcat la degetul mic de-o 


mâţă. Q. Lecanius Bassus s-a sfârşit cu zile înțepându-se la 
degetul cel mare al mâinii drepte cu un ac atât de subțire, 
încât locul abia se vedea. Doftorul Quenelault din 
Normandia s-a prăpădit scoțându-şi cu briceagul o căpuşă 
din palmă. 

Filomen se pregătea să prânzească şi trimisese sclavul să-i 
cumpere smochine proaspete. Văzând apoi că lipseşte vinul 
de la masă, s-a sculat să-şi aducă. În lipsa lui, un măgar 
rătăcit a intrat în casă şi a început să mănânce cu evlavie 
smochinele. Pe când se întorcea cu vinul, Filomen a zărit 
măgarul, şi privind cu câtă gingăşie se ospătează, i-a spus 
sclavului: - „Fiindcă ai lăsat măgarul să mănânce 
smochinele, e drept să-i dai să bea şi vinul cel bun pe care l- 
am adus”. Spunând acestea, a început să râdă cu hohote, 
dar atât de tare, încât i-a plesnit splina, i s-a tăiat răsuflarea 
şi a murit pe loc. Spirius Saufeius s-a prăpădit mâncând un 
ou cleios, după baie. lar Boccaccio pomeneşte despre un 
italian, care s-a sfârşit pe negândite scobindu-se între dinți 
cu un fir de salvie. 


Filip Plăcut era voios, 

Deştept, voinic şi sănătos, 

Dar, datoria şi-a plătit, 

Şi fără veste a murit, 

fără să fi suferit cândva de-o altă boală. 


Meşterul Zeuzis a murit de râs, privind chipul unei babe 
pe care el însuşi îl zugrăvise pe pânză. 

Alte multe întâmplări din acestea veți afla în cele scrise de 
Veres, Pliniu, Valeriu, Baptist Fulgose şi Bachery-bătrânul. 

Vrednicul Bringhinarilă, fie-i țărâna uşoară, a murit 
înecându-se cu o lingură de unt, pe care îl topise la gura 
unui cuptor încins, după cum îl sfătuiseră doftorii. 


Am mai aflat de asemeni, cum regele Curgros din Bohu 
răpusese pe satrapii regelui Mehenghi şi prădase cetatea 
Belimei. 

După aceasta am trecut, rând pe rând, pe lângă ostroavele 
Narg, Zarg, Teneliabin şi Geneliabin (aceste două din urmă 
bogate în clistire), apoi pe lângă ostroavele Enig şi Evig, 
unde landgraful din Hessa a fost însemnat odinioară la 
obraz cu o lovitură de sabie. 


CAPITOLUL XVIII 


Cum a înfruntat Pantagruel o furtună 
cumplită 


A doua zi am întâlnit la tribord nouă corăbii mari, 
încărcate cu călugări iacobini, iezuiți, capuţini, eremiți, 
augustini, bernardini, celestini, cordelieri, carmeliți şi alte 
cuvioase fețe, care plecau la conciliul din Chesil, să 
hotărască despre dreapta-credință împotriva unor eretici 
care se iviseră de curând. 

Panurge s-a bucurat atât de mult văzându-i, ca şi cum 
ziua aceea (şi cele următoare) ar fi fost cele mai norocoase 
din viața lui. A dat binețe sfinților părinți, cerându-le să se 
roage pentru mântuirea sufletului său, apoi le-a azvârlit în 
corabie şaptezeci şi opt de duzini de şunci, mai multe 
grămezi de icre, câțiva stânjeni de caltaboşi, sute de tăvi cu 
plăcinte şi două mii de galbeni pentru sufletele celor 
răposaţi. 

Văzându-l pe Pantagruel gânditor şi îngrijorat, fratele loan 
l-a întrebat despre pricina întristării sale neobişnuite. În 
clipa aceea, cârmaciul a băgat de seamă că vela mică din 
vârful catargului de la pupa se învârtea şi se răsucea, 
vestind volbură vrăjmaşă şi furtună mare. Toţi timonierii, 
vâslaşii, năierii şi ceilalți călători de pe corabie se pregăteau 


să înfrunte primejdia. Au strâns pânzele, au întărit 
catargele, au coborât velele mari şi n-au lăsat decât săgețile. 

Pe negândite marea a început să fiarbă şi să se frământe 
din adânc. Mistralul s-a pornit să urle într-un vârtej 
dezlănțuit, valuri furioase loveau în coasta corăbiei şi pale 
înspăimântătoare de vânt şuierau peste vârfurile catargelor. 
Fulgere sfâşiau bolta cerului, umplând-o de tunet şi de 
lumină, Ploaia s-a pornit cu grindină, văzduhul întreg s-a 
întunecat şi, în noaptea care ne înfăşurase deodată cu 
umbrele ei, nu mai luminau decât sulițele frânte ale 
fulgerelor şi învolburarea norilor cuprinşi de flăcări. 
Trăsnetele se prăbuşeau în valuri, răscolind vârtejuri 
fierbinţi, aprinzând văzduhul şi abătând asupra noastră, de 
jur împrejur, săgeți de foc şi cutremur. Toţi eram în picioare, 
zăpăciţi şi înspăimântați; vântul furios întorcea necontenit 
înapoi valurile care ne purtau. În preajma noastră stăpânea 
noianul fără margini de la începutul lumii. Văzduhul, focul, 
apa, pământul, toate elementele se amestecau şi se războiau 
între ele, într-o cumplită învălmăşeală. 

Panurge, care trimisese înapoi, la mama lor, toți peştii pe 
care îi avea în burtă, stătea pe vine la marginea punţii, 
pleoştit, prăpădit, pe jumătate mort, chemând în ajutor toți 
sfinții şi toate sfintele din calendar, făgăduind să se 
spovedească, de îndată ce se va potoli vremea. Apoi a pornit 
să strige: 

— Hei, bucătar! Prietene, unchiule, tată, adu-mi oleacă de 
sărătură, rogu-te, că după cum văd, o să avem de băut. 
„Mâncarea e fudulie, băutura e ce e!” De-ar da Dumnezeu şi 
sfânta Fecioară curată şi binecuvântată să mă văd viu şi 
sănătos pe pământ, acum o dată şi cât mai repede! Ah! De o 
mie de ori sunt mai fericiți cei care, la timpul ăsta, seamănă 
varză! O, ursitoare ale mele, de ce nu m-aţi făcut grădinar? 
Cât de puţini sunt cei aleşi, cărora le-a hărăzit Jupiter 
soarta să semene varză! Aceia stau cu un picior pe pământ, 


iar cu celălalt pe-aproape. Întrebe-se cine-o vrea, care-i 
mulțumirea şi binele cel mai mare pe lume; eu am zis şi am 
hotărât în clipa de față, că cele mai fericite vietăți ale 
pământului sunt semănătorii de varză! Piron, aflându-se în 
aceeaşi primejdie de moarte ca şi noi, văzând pe țărm un 
purcel care ronțăia orz dintr-o troacă, l-a fericit de două ori: 
mai întâi că avea înaintea lui grăunțe din belşug, şi în al 
doilea rând că nu călătorea pe mare. 

Ah! Nu-i pe lume un palat mai domnesc şi mai 
binecuvântat de Dumnezeu decât grajdul vacilor! Ajută-mă, 
Doamne milostive, că mă duce valul! Daţi-mi o gură de oțet, 
fraților, nu mă lăsați! Sunt asudat leoarcă. Auleo! S-au rupt 
pânzele, parâmele sunt ferfeniță, s-au desfăcut odgoanele, 
arborele mic a căzut în mare, carena e dezgolită, amarele 
sunt vraişte! Auleo! Auleo! Unde-s velele? Ne-am dus pe 
copcă! Catargul dinainte a intrat la apă! Auleo! A cui e 
gheata asta? Flăcăule, ţi-ai pierdut felinarul... Fraţilor, dați- 
mi o apărătoare de valuri! Hei, ţine cârma bine! Nu lăsați să 
vă scape palancul! Pârâie catargul! S-a rupt? Bi, bi, bi! Uită- 
te la acul busolei, meştere cititor al stelelor, de unde s-a 
pornit furtuna asta năprasnică? Doamne-Dumnezeule, mă 
ia cu răcori! Brr, brr, brrr! Sunt un om mort! Mi s-au întors 
maţele pe dos! M-am scăpat pe mine de frică! Bi, bi, bi! Brrr! 
Brr! Brr! Mă înec, mă prăpădesc, oameni buni, m-am dus la 
fund! M-am înecat! 


CAPITOLUL XIX 


Cum s-au luptat Panurge şi fratele Ioan 
cu furtuna 


Pantagruel, după ce s-a închinat lui Dumnezeu-milostivul 
şi a rostit o rugăciune pentru toţi, a trecut la catargul cel 
mare  sprijinindu-l cu toată puterea, după sfatul 
cârmaciului. Fratele Ioan şi-a dezbrăcat anteriul şi a sărit în 


ajutorul năierilor împreună cu Epistemon, Ponocrate şi 
ceilalți. Panurge a rămas la locul lui pe punte, plângând şi 
văicărindu-se. Fratele loan, văzându-l atât de prăpădit, i-a 
spus: 

— Uitaţi-vă la el, Doamne, Doamne! În ce hal a ajuns 
Panurge vițelul, Panurge plângărețul, Panurge bocitoarea! Ai 
face mai bine să dai o mână de ajutor, decât să răgi ca o 
vacă, cu fundul pe cămaşă! 

— Gi, gi, gi! a răspuns Panurge. Frate Ioane, tată, 
prietene, mă înec, mă înec, vericule! Părinte al sufletului 
meu, s-a sfârşit cu mine! Nici sabia ta nu mă mai poate 
mântui. Auleo, am sărit peste vârful scării, dincolo de do- 
diez! Giî, gi, gi! Am coborât de-a berbeleacul până la gama! 
Mi s-au rupt toate strunele! Ah, unchiule, tată, inima vieții 
mele! Mi-a intrat apă în gheată pe la ceafă! Brrr! Brr! Gi! Gi! 
Hapciu. Hu, hu! Hu! Vai! Vai! Vai! Mă înec! Auleo! M-am dus 
cu tălpile în sus şi cu capul la fund! Dumnezeule mare, ce 
bine m-aş simți în corabia preacuvioşilor părinți de azi- 
dimineață! Ce cucernici erau! Ce grăsuţi! Ce dolofani! Ce 
voioşi! Ce lipsiți de griji! Vai! Vai! Vai! Auleo! Ce val al 
dracului! Mea culpa, Deus!210 Se duce corabia la fund! 
Auleo! Frate Ioane, prietene, taică, vreau să mă spovedesc, 
cad în genunchi. Confiteor?1!, dă-mi binecuvântarea din 
urmă... 

— Naiba să te ia, spânzuratule! i-a spus fratele Ioan, vino 
încoace şi ne dă ajutor! O mie de draci împielițați, vii sau nu 
vii? Uite-l, că mai stă la tocmeală! 

— Nu înjura, frate Ioane, tătucule, iubitule, nu-i acum 
timpul potrivit, las-o pe mâine. Vai! Vai! A intrat apa în 
corabie! Mă înec! Auleo! Auleo! Giî, gi, gi! Hu! Hu! Ne 


210 Sunt vinovat, Doamne! (lat.). 


211 Mărturisesc (lat.). 


scufundăm! Auleo, dau optsprezece sute de mii de scuzi, 
bani numărați, dacă se mai găseşte pe lumea asta un om 
cumsecade, care să mă scoată la mal, aşa spârcăcios şi 
cufurit cum mă aflu. Auleo! Confiteor... Auleo! Lasă-mă să- 
mi fac diata... Ultima mea voință este... 

— Călca-te-ar vaca neagră, păcătos încornorat ce eşti! a 
strigat fratele Ioan. Doamne iartă-mă, îți arde de ultima ta 
voință, când suntem în primejdie şi ne silim toți din 
răsputeri să scăpăm cu față curată? Vii, diavole, ori nu vii? 
Hai, voinicule, mititelule, viteazule, fă-te încoa! Gimnast, 
aici, la pupa! Dumnezeule mare, furtuna asta o să ne lase 
dezbrăcați! Mi s-a stins felinarul. Se duc toate la mama 
dracului. 

— Valeu! Valeu! se văicărea Panurge. Bi, bi, bi! Valeu, 
până aici mi-a fost! Vai, oameni buni, mă înec, am murit! 
Consummatum est! S-a sfârşit cu mine! 

— Na! Na i-a spus fratele loan. Urât mai eşti, miorlăitule! 
Băligosule! Musule, băiete, tu întoarce-te sub punte. Te-ai 
lovit? Ţin-te bine de cabestan. Ici, colea, mititelule, aşa... 
Fir-ar al dracului de vânt! 

— Ah, frate Ioane, tata sufletului meu, prietene, nu înjura. 
E păcat. Valeu! Valeu! Brr, brr! Gi, gi! Mă înec! Mor! Iubiții 
mei, vă iert pentru toate câte mi-aţi greşit. Rămâneţi cu 
bine, în manus Domini212! Brr! Of! Of! Sfinte Mihail, sfinte 
Nicolae, ajutați-mă numai acum o dată! Vă făgăduiesc la 
amândoi, şi domnului nostru Isus Cristos de asemenea, 
dacă mă ajutaţi în primejdie şi mă scoateţi pe uscat, vă 
făgăduiesc să vă ridic o mare şi frumoasă bisericuță sau 
chiar două, între Candes şi Montsoreau... 

Şi nimeni n-o să pomenească, 

Pe-acolo vacă să mai pască. 


212 În mâinile Domnului (lat.). 


Auleo şi vai de mine! Am înghiţit pe puţin optsprezece 
găleți de apă, şi încă două. Ptiu, că sărată şi amară mai e! 

— Fire-ar să-ți fie de cap şi de ciolane! Dacă te mai aud o 
dată  miorlăind, încornoratul dracului, te fac peşte! 
Dumnezeule sfinte, ce bine ţi-ar sta în fundul mării! Hei, 
vâslaşule dragă, prietene, nu te lăsa! Ţin-te bine! Tună şi 
fulgeră, de parcă s-au năpustit asupra noastră toate 
duhurile iadului! Ori poate că au apucat-o pe Proserpina 
durerile facerii. Joacă toți dracii, cu zurgălăi la picioare! 


CAPITOLUL XX 


Cum părăsesc năierii corabia în toiul 
furtunii 


— Vai, a oftat Panurge, păcătuieşti cu vorba, scumpul 
meu fost prieten, frate Ioane! Zic că ai fost, fiindcă în clipa 
de față nimic nu mai suntem, nici eu, nici tu. Mă doare în 
inimă că trebuie să ţi-o spun. Ştiu că înjurând ţi se 
uşurează pipota, aşa cum îl ajută, pe tăietorul de lemne, 
unul care stă pe-aproape şi face „hâc!” de câte ori îl vede că 
trage cu toporul; sau cum se simte îndemnat jucătorul de 
popice, când după ce a azvârlit bila greşit, vede lângă el pe 
unul deştept, care se apleacă uşurel spre partea unde ar fi 
trebuit s-o apuce ghiuleaua ca să lovească popicul. Dar e 
păcat să înjuri, cuvioase! Nu crezi, că dacă am gusta dintr-o 
pulpă de căprioară, bine friptă, am înfrunta mai lesne 
furtuna? Am citit undeva, că slujitorii zeilor cabiri, slăviți de 
Orfeu, de Apollonius, de Ferecyde, de Strabon, de Pausanias 
şi de Herodot, nu ştiau ce-i frica şi nici primejduiţi nu erau. 

— Vorbeşti într-aiurea, diavole, a spus fratele Ioan. O mie 
de milioane de draci împielițaţi să te găsească, încornoratul 
naibii! Hai şi ne ajută! Hu! Hu! Tigrule! Vii ori nu vii? la-o la 
stânga! Pocitură de sfânt mucenic, ce maimuțţăreală de 
rugăciune  bolboroseşti între dinți? Numai din pricina 


nebunului ăsta, ucigă-l toaca! s-a pornit toată furtuna, şi 
acum nu vrea, păcătosul, să dea o mână de ajutor la vâsle! 
Doamne, Doamne! Dacă mi-aş pune mintea cu tine, te-aş 
face ferfeniță, diavol vântos! (Ţin-te bine, micuțule, stai să 
fac aici un nod grecesc.) De i-ar da lui Dumnezeu în gând, 
stareț al Pesmeţilor te-ar pune, iar pe cel de acum l-ar 
trimite să păzească vacile la Croullay! (Ponocrat, frățioare, ai 
să-ți rupi degetele... Epistemon, nu sta sub uşă, că te 
trăsneşte!) 

— Strângeți pânzele! 

— Comanda e bună! Strângeți pânzele! Luntrea sus! Sus! 
Sfinte Dumnezeule, ce-i asta? Toată partea din față a 
corăbiei s-a făcut zdrob! Urlaţi, diavolilor! Tunaţi! Pârțâiţi-vă 
şi băligați-vă, val-vârtej! Ca m-aş în el de val, era să mă 
răstoarne! Toţi dracii s-au adunat în sobor, ca la o alegere 
de stareț! 

— Stânga! 

— Bine! Hei, flăcăule, păzeşte-ți  dovleacul! Stânga! 
Stânga! 

— Bi, bi, bi! s-a bâlbâit Panurge. Bi, bi, hi, hî! Hu, hu, hu, 
mă înec! Nu mai văd nici cer, nici pământ! Au! Au! Din cele 
patru elemente, n-au mai rămas decât două: focul şi apa! Aş 
binecuvânta numele Domnului, dacă m-aş găsi acum în via 
de la Seuille sau la plăcintăria lui Inocenţiu din Chinon, 
lângă gârliciul beciului, anevoindu-mă cu mânecile suflecate 
să scot plăcintele din cuptor. Băiete dragă, n-ai putea să mă 
arunci dincolo de țărm, pe pământ sănătos? Eşti priceput la 
toate, după câte am auzit. îți dăruiesc moşia mea de la 
Salmigondinois, cu toate acareturile, dacă mă scoţi la mal. 
Auleu! Auleu!... Mă înec! Dragii şi iubiții mei prieteni, să nu 
mai alegem locul, să aruncăm ancora unde o fi! Coboară 
greutatea, meştere, să măsurăm adâncimea apei. Dă 
drumul firului cu plumb, prietene, pentru numele lui 


Dumnezeu cel sfânt, mai repede... O să bem apă de-a-n- 
picioarele! Nu mai avem mult... 

— Hei, uretac! La catargul mare! a strigat cârmaciul. 
Uretac! Ţineţi cârma! Puneţi corabia în pană! Prova în vânt! 
Jos pânzele! Hei! Uretac! Dezlegați parâmele! Corabia în 
pană! Jos gabia! Ţineţi bine cârma! 

— Nu mai e nicio nădejde? a întrebat Pantagruel. Bunul 
Dumnezeu să ne aibă în paza lui! 

— Ei, puneţi corabia în pană! a strigat Jamet Brayer, 
cârmaciul corăbiei. Jos pânzele! Prova în vânt! Aveţi grija 
sufletelor voastre şi rugaţi-vă lui Dumnezeu să se întâmple o 
minune! 

— Să ne rugăm, a bâlbâit Panurge. Vai şi iar vai! Auleo! 

Bi, bi, bi! Valeu! Să ne pocăim, fraţilor, să dăm de pomană, 
hai, hai, scoateţi fiecare ce aveți în pungă... 
Ei, mişcă, lua-te-ar o mie de draci! a spus fratele Ioan. 
La tribord!  Dezlegaţi parâmele, pentru numele lui 
Dumnezeu! Strângeți pânzele! Puneţi corabia în pană! O să 
avem ce bea! Apa sărată face bine la burtă. Ascultă, 
bucătarule, ia spune ce-ai gătit pentru azi? Ne-am dus 
dracului! Copilaşule, adu-mi tu cartea mea de rugăciuni... 
Aşa, deschide-o aici. A plouat-o şi a bătut-o grindina. Ţine-o 
mai sus. Când o fi căzând ziua celor patruzeci de sfinți? Azi 
e sărbătoarea a patruzeci de milioane de draci! 

— Frate Ioane, iar înjuri! Îți vinzi sufletul iadului pe nimic. 
Ce prieten bun mi se duce! Valeu, valeu, se îngroaşă gluma! 
Am căzut din Scila în Caribda! Vai! Vai! Frate Ioane, 
părintele meu, prietene, meştere filosof, neostenitule călător, 
Achate al sufletului meu, viața mea! Mă înec, mor! Aşteaptă 
puţin, să-mi fac diata, două vorbe şi un cuvânt: Confiteor... 
Stai colea pe scăunel, lângă mine! 


CAPITOLUL XXI 


Cum s-a întețit furtuna şi despre diatele 
făcute pe mare 


— Să te apuci să-ți faci diata, când ar trebui să dai ajutor 
din toate puterile pentru a scăpa corabia de înec, a spus 
Epistemon, mi se pare tot atât de nepotrivit, ca şi purtarea 
căpitanilor şi băiețandrilor lui Cezar, care, pătrunzând cu 
legiunile în Galia, îşi pierdeau vremea scriindu-şi diata şi 
punându-i coadă, jelindu-şi avutul, tânjind de dorul 
femeilor şi al prietenilor din Roma, în loc să ridice armele şi 
să pornească asupra lui Ariovist, vrăjmaşul lor. E o 
neghiobie tot atât de mare ca aceea a cărăuşului, care, 
văzându-şi căruța cu roţile în sus, ar cădea în genunchi şi 
ar cere ajutorul lui Hercule, în loc să pună umărul la roți şi 
să îndemne boii. La ce slujeşte să-ți faci acum diata? 
Fiindcă, din două, una: sau scăpăm cu viață, sau vom pieri 
înecați. Dacă vom scăpa, te-ai frământat degeaba, căci ce 
rost mai are diata, dacă n-ai murit? lar dacă ne vom îneca, 
va pieri în valuri o dată cu noi şi diata ce-ai scris. Cine s-o 
ducă moştenitorilor? 

— Un val prielnic, a răspuns Panurge, care o va azvârli la 
țărm ca pe Ulise; iar fiica unui rege, ducându-se cu paşi 
uşori să se scalde, va găsi-o şi îmi va împlini dorința din 
urmă, înălțând la marginea mării un semn în amintirea 
mea; ca Didona, soțului ei Siceu; ca Andromaca, lui Hector, 
în cetatea Butrat; ca atenienii, lui Euripide şi lui Aristotel, la 
Hermias şi Eubul; ca romanii, lui Drusus în Germania şi 
împăratului Alexandru Sever în Galia; ca lui Argentin, la 
Callaicra; ca lui Xenocrit, la Lisidicia; ca Timor, fiului său, 
Teleutagor; ca Eupolice şi Aristodicia fiului lor Teotim; ca 
Onest lui Timocle şi Calimah, la Sopolis, fiului său Dioclide; 
ca Statius, tatălui său; ca Germain de Brie lui Herve, 
faimosului corăbier al Bretaniei. 


— Aiurezi! s-a răstit fratele loan. Lua-te-ar cinci sute de 
milioane de draci, vino şi ne-ajută! Dare-ar Dumnezeu să ţi 
se umple bărbia de coşuri coapte, să te pricopseşti cu cinci 
coți de şancru şi să-ți faci nădragi noi cu bube la şezut! 
Corabia a rămas în voia valurilor! Cum s-o cârmim din loc? 
Toţi diavolii mării s-au năpustit peste noi! Nu mai scăpăm, 
ne-a luat dracul! 

Atunci a răsunat în vârtejul furtunii glasul lui Pantagruel, 
rugându-se: 

— Dumnezeule, Doamne, vino şi ne mântuieşte, că pierim! 
Ascultă rugăciunea noastră, milostive, şi facă-se voia ta! 

— Dumnezeu şi maica Domnului să fie cu noi! a spus 
Panurge. Vai, mă înec! Bi, bi, bi! Gi, gi, gi! In manus. Sfinte 
tare şi fără de moarte, trimite-mi pe valuri un delfin, să mă 
ducă la țărm ca pe micul şi drăgălaşul Arion. Îţi voi cânta 
din harfă, de n-o avea strunele rupte. 

— Să mă ia o mie de draci! a strigat fratele Ioan. (Doamne 
miluieşte... a murmurat Panurge printre dinți.) Când vom 
ajunge la țărm, o să te duc în fața oglinzii să-ți arăt ce 
desagi de vițel nerod îţi atârnă la fund, încornorat cu coarne 
ce eşti! Vino, blegule, de ne ajută! Nu plânge ca o vacă, lua- 
te-ar o mie de draci! Vii ori nu vii, vițel de apă sărată? Ptiu, 
urât mai eşti, miorlăitule! 

— Alt cântec nu mai ştii? 

— Ia-o din loc, sugaciule, dacă nu vrei să te jupoi în 
răspăr! Beatus vir qui non abiit?l5. Să-i spun povestea 
sfântului domn Nicolae. 

Horrida tempestas montem turbavit acutum?!4. Tempesta îl 
chema pe unul din dascălii de la Montaigu, care bătea pe 


213 Fericit bărbatul care n-a plecat (lat.). 


214 Grozavă furtună l-a bântuit pe Montaigu (lat.) (vezi mai sus, cartea I, 
cap. XXXVII). 


şcolari cu biciul. Dacă sunt vrednici de ocară dascălii care 
bat copii nevinovaţi, şi dacă Ixion stă în Hades la roată 
biciuind câinele scurt de coadă care-o trage, cu atât mai 


vârtos... 
CAPITOLUL XXII 
Sfârşitul furtunii 


— Pământ! Pământ! a strigat Pantagruel. Se zăreşte 
pământul! Băieți, inima sus! Nu vă lăsați! Suntem aproape 
de țărm. Cerul a început să se limpezească la miazănoapte. 
Priviţi spre răsărit. 

— Nu vă lăsați, băieți, a strigat cârmaciul. Furtuna se 
potoleşte. La catargul dinainte! Sus pânzele! Sus! Gabia sub 
vânt! Sus! Parâmele la cabestan! Vira! Vira! La şarturile 
catargului din mijloc! Ţine bine cârma! Luaţi seama la 
buline! Vira! Vira! Murele la babord! Pânzele în bătaia 
vântului! Strânge bulinele la tribord, fecior de lele! 

— Bucură-te, băiete, a spus fratele Ioan, o să ai veşti de la 
maică-ta! 

— Ţineţi bine cârma! 

— Cârma e ținută! au răspuns corăbierii. 

— Prova pe intrare! ineţi-vă beretele, să nu vi le ia 
vântul. Sus pânzele! Sus! 

— Foarte bine! a spus fratele Ioan. Sus! Sus! Băieți, dați-i 
zor! Aşa... Sus! Sus! La babord! 

— Furtuna s-a potolit şi se apropie de sfârşit. Lăudat să 
fie Domnul! Diavolii au început să spele putina. 

— Se vede țărmul! 

— Ţi-a ieşit un porumbel alb din gură! Ţărmul! Ponocrat, 
voinicule, Dumnezeu să te ţie în putere şi să-ți dea numai 
feciori. Eusten, flăcăule, treci la catargul din față. 

— Sus pânzele, sus! 


— Foarte bine! Sus pânzele! Doamne-ajută! Nici prin 
minte nu-mi trece, să-mi mai fie teamă. 

Azi e zi cu soare, 

Azi e sărbătoare! 

— Iată un cântec care îmi place, a spus Epistemon. Ziua 
de azi e o zi sfântă. 

— Sus pânzele, sus! Bine! 

— Să aveți încredere, a spus Epistemon. Zăresc la dreapta 
mea pe Castor, fiul cel bun al Ledei. 

— Bi, bi, bi! a spus Panurge, mi-e teamă să nu fie târfa de 
Elena. 

— E Mixarchahevas, dacă îți sună mai bine în ureche 
vorbirea argivilor. Fiți veseli! Zăresc pământul, zăresc 
țărmul, zăresc oameni pe mal. Văd lumină în vârful unui 
obelisc. 

— Înainte! a strigat cârmaciul. Dublaţi capul şi ocoliți 
stâncile. 

— Am dublat! au răspuns marinarii. 

— Corabia înaintează! a spus căpitanul. Corăbiile din 
urmă de asemeni. Se face vreme bună. 

— Sfinte Ioane! a spus Panurge. Frumoase vorbe ştii să 
rosteşti! 

— Gâl, gâl, gâl! a spus fratele loan. Să mă înghită toți 
dracii, de ţi-oi da să înghiți o picătură! Ai auzit, baliga 
naibii? Ţine, prietene, bea din oală, e vin de cel mai bun. 
Gimnast, adu pahare şi câteva bucăți mai dolofane de 
plăcintă; cu carne sau cu brânză, e tot aia. Bagă de seamă, 
să nu torni pe de lături! 

— Sus inima, copii! a spus Pantagruel. Să fim veseli! 
Priviţi! Se apropie de noi două luntre, trei corăbii mai mici, 
cinci bărci englezeşti, opt caravele, patru gondole şi cinci 
fregate; oamenii de pe ţărmul ostrovului apropiat ni le trimit 
în ajutor. Dar cine-i neisprăvitul care strigă şi se văicăreşte 


ca o bocitoare? N-am ţinut catargul cel mare cu mâinile 
mele, mai strâns decât două sute de odgoane? 

— Pe diavolul ăsta de Panurge l-au apucat frigurile de 
baltă, a răspuns fratele loan. Aşa tremură, de câte ori se 
îmbată. 

— E adevărat că a fost stăpânit de teamă în timpul 
cumplitei furtuni care ne-a primejduit viața, şi nu s-a gândit 
să ne sară în ajutor; eu, totuşi, n-am încetat a-l prețui ca şi 
mai înainte. Numai acela e vrednic de a fi socotit mişel, care 
se teme de nimic; aşa era Agamemnon (pe care Ahile îl 
mustra spunându-i că are ochi de câine şi inimă de cerb). 
Să-ţi fie frică în fața primejdiei, nu-i un semn al lipsei de 
bărbăție. Pot să spun că dintre toate lucrurile de care ne 
temem în viaţă, începând cu mânia lui Dumnezeu, nu 
moartea e cel mai înfricoşător. Nu vreau să spun, ca Socrate 
şi ca filosofii academici, că moartea nu-i prin ea însăşi nici 
rea, nici de temut; dar a pieri înecat e un sfârşit chinuitor, 
groaznic şi nefiresc, aşa cum îl socoteşte şi Homer. Tot astfel 
Enea, surprins de furtună în drum spre Sicilia, spunea că 
mai bine ar fi fost răpus de brațul puternicului Diomed, 
socotindu-i de trei ori mai fericiți pe cei căzuţi în războiul 
Troiei. Dintre noi n-a pierit niciunul. Bunul Dumnezeu, 
pavăza zilelor noastre, să fie lăudat în veci! Dar gospodăria 
noastră e cam răvăşită. Trebuie să facem puţină rânduială. 
Fiți cu grijă, să nu loviți fundul corăbiei de stânci... 


CAPITOLUL XXIII 


Cum s-a făcut Panurge băiat de treabă, 
după ce-a trecut furtuna 


— Ha! Ha! a spus Panurge. Merge bine! Furtuna a trecut. 
Fraţilor, să-mi daţi voie să cobor cel dintâi. Am puţină 
treabă... Staţi, să vă ajut! Adu încoace parâma s-o înnod! Aţi 
văzut că nu mi-e frică? Eu am inimă tare! Dă-mi voie, 


prietene... Ştii, nu mi-e teamă nici cât e negru sub unghie! 
E-adevărat că un val vrăjmaş m-a plimbat oleacă de la prova 
la pupa şi mi-a cam zdruncinat vinele... 

— Strângeți pânzele! 

— Foarte bine! De ce stai degeaba, frate Ioane? Acum e 
vreme de băut? Dacă dălhăucii sfântului Martin stârnesc 
din nou vânturile? Iar o să mă chemați să vă ajut! Să fiu al 
naibii dacă nu-mi pare rău că n-am urmat sfatul cel înțelept 
al filosofilor care spun că a te plimba pe mare fără să te 
depărtezi de țărm e tot atât de plăcut şi de puţin primejdios, 
cum ai merge pe drum, ținând calul de căpăstru. Ha, ha, 
ha! Merge bine! Mai aveţi nevoie de mine? Dă-mi voie, 
băiete, să-ți ajut. Să nu-ţi fie teamă, am mâini dibace, fire- 
aş al dracului! 

Epistemon, ținând cu nădejde parâma, se rănise în palmă 
şi sângera. Auzind cuvintele lui Pantagruel, a spus: 

— Să nu-ţi închipui, stăpâne, că mie mi-a fost mai puţin 
frică decât lui Panurge. Ei şi? Teama nu m-a împiedicat să 
viu în ajutorul corăbierilor. Eu cred cu adevărat că moartea 
e un sfârşit pe care nu-l putem înlătura, şi numai sfânta 
voie a lui Dumnezeu hotărăşte în ce fel şi când vom pieri. 
lată de ce nu trebuie să încetăm nicio clipă a îndrepta spre 
el rugăciunile noastre, cerându-i îndurare şi preamărindu-l. 
Dar nu-i de ajuns atât: „Ajută-te şi Dumnezeu te va ajuta”, a 
spus Mântuitorul. 

Aduceţi-vă aminte de vorbele pe care le-a rostit consulul 
Flaminius, când s-a văzut împresurat de vicleanul Anibal, 
lângă lacul Peruziei, care se chema pe atunci Trazimen: 
„Copii, a spus el ostaşilor săi, să nu nădăjduiţi a ieşi din 
această încercare chemând pe zei în ajutor şi rugându-vă. 
Nu-i decât o singură scăpare: să ne croim drum cu sabia în 
mână prin rândurile vrăjmaşilor!” 

Salustiu tot astfel spune, că nu dobândim ajutorul zeilor 
rugându-i cu umilință şi bocindu-ne ca muierile, ci veghind, 


muncind, străduindu-ne să ducem lucrările noastre la bun 
sfârşit. Dacă în fața constrângerilor şi a primejdiei, omul se 
dovedeşte leneş, vlăguit de puteri şi lăsător, cu cât mai 
amarnic se va jeli, cu atât zeii vor fi, în mânia lor, mai 
neînduplecați. 

— Să mă ia dracul, s-a jurat fratele loan (viu şi eu, a spus 
Panurge) dacă via noastră din Seuille n-ar fi fost jumulită şi 
culeasă de tâlhari, dacă aş fi stat să cânt ca ceilalți diavoli 
de călugări: Contra hostium insidias??? (cum scrie în cartea 
de rugăciuni), în loc să-i iau la goană pe prădalnicii din 
Lerne, punându-le prăjina crucii pe spinare. 

— Corabia înaintează! a strigat Panurge. Toate sunt bune. 
Numai fratele loan stă degeaba. Trândăveşte ca un porc şi 
se uită la mine cum asud dând ajutor acestui om de ispravă, 
cârmaciul cel dintâi al corăbiei. Ei, prietene! Două vorbe, 
dacă nu te superi. Ce grosime au pereții corăbiei? 

— Două degete, a răspuns cârmaciul. N-ai nicio teamă. 

— Sfinte Dumnezeule! Mereu la două degete de moarte! Să 
fie una din cele nouă plăceri ale omului însurat? Ah, 
prietene, bine faci că masori primejdia cu cotul. Cât despre 
mine, nici că îmi pasă! Pe mine mă cheamă Vilhelm- 
Viteazul, ca să ştiţi. Am mai multă vitejie decât îmi trebuie. 
Nu vitejie de iepure, vitejie de lup: rup fără milă! Nu mi-e 
frică decât de primejdie. 


CAPITOLUL XXIV 


Cum fratele Ioan il sileşte pe Panurge să- 
şi mărturisească frica fără rost din timpul 
furtunii 

— Bună ziua, domnilor, a spus Panurge. Bună ziua la toți! 
Cum vă simțiți? Mulţumesc lui Dumnezeu, eu sunt bine. 
Dar dumneavoastră? Să coborâm. Vâslaşi, lăsați jos scara. 
Apropiaţi-vă de caravela din dreapta. Mai aveţi nevoie de 
ajutor? Mi-e o foame de lup! Am muncit cât patru boi! 
Ţinutul e frumos şi oamenii par să fie de treabă. Mai aveți 
nevoie de mine, copii? Lăudat să fie numele Domnului, nu 
cruțați sudoarea frunții mele! Adam, adică Omul, s-a născut 
pentru a munci, după cum pasărea a fost făcută să zboare. 
Aşa a hotărât Domnul-Dumnezeul nostru, să ne câştigăm 
pâinea cea de toate zilele cu truda brațelor, nu ca acest 
călugăr trândav, numit fratele loan, pe care îl vedeți cum 
bea şi tremură de frică. Vremea s-a îndreptat. Abia acum 
îmi dau seama cât de bine şi de întemeiat a gândit marele 
filosof Anacharsis atunci când, fiind întrebat pe ce fel de 
corabie se simte mai puţin primejduit, a răspuns: „Pe 
corabia care a tras la mal!”. 

— Nu numai atât, a întregit Pantagruel. Îndemnat să 
spună dacă numărul celor morți întrece pe-al celor vii, el a 
întrebat: „Pe cei ce călătoresc în largul mării, cum se cuvine 
a-i socoti?” dând astfel a înțelege că aceştia, aflându-se în 
veşnică primejdie de a pieri, trăiesc alături de moarte şi mor 
în fiece clipă. Portius Cato zicea că trei lucruri nu şi-a iertat 
în viață: de câte ori a încredințat o taină unei femei, de câte 
ori a petrecut o zi în trândăvie şi de câte ori a pornit pe 
mare, la un drum pe care ar fi putut să-l facă tot atât de 
bine pe uscat. 

— Jur pe sfânta haină ce-o port, a spus fratele Ioan lui 
Panurge, că ţi-a fost frică degeaba, cocoşelule, fiindcă ursita 
ta nu e să pieri înecat, ci atârnat în văzduh sau prăjit pe foc, 
vesel ca un tată. Doreşti, măria-ta, o haină bună care să te 
apere de ploaie? Leapădă blana de lup şi de bursuc. 
Jupoaie-l pe Panurge şi fă-ţi ipingea din pielea lui. Numai să 
nu te apropii de foc şi să nu treci, Doamne fereşte, pe lângă 


foalele fierăriei, că se preface ipingeaua în cenuşă şi te 
pomeneşti dezbrăcat! În ninsoare şi sub grindină, poţi să 
stai fără grijă. Aruncă-te în gârlă şi n-ai să te uzi. Fă-ţi din 
Panurge cizme şi n-o să-ți intre în ele nicio picătură de apă. 
Croieşte din pielea lui colaci, şi învață-ți copiii să înoate: nu- 
i nicio primejdie! 

— Aşadar, a spus Pantagruel, pielea lui are aceleaşi 
minunate însuşiri ca şi iarba numită Cosița-lui-Venus, care 
nu se udă şi nu se umezeşte niciodată. Oricât de adânc ai 
cufunda-o în apă, rămâne uscată; de aceea îi zice, pe 
greceşte, adiantos. 

— Panurge, scumpul meu prieten, să nu-ţi fie teamă de 
apă niciodată. Viața ta în flăcări se va sfârşi. 

— Adevărat? a spus Panurge. Dar bucătarii iadului nu 
bagă bine de seamă şi greşesc uneori, punând la fiert ce-ar 
trebui să meargă la cuptor; cum se întâmplă adesea pe 
pământ cu unii, care împănează potârnichile, porumbeii şi 
pulpele de căprioară, ca să le pună chipurile în frigare, şi 
când colo le fierb în oală! Potârnichile cu varză, porumbeii 
cu praz şi pulpa de căprioară cu sfeclă. Ascultaţi, prieteni 
buni! În fața dumneavoastră, mă leg ca biserica pe care am 
făgăduit s-o închin sfântului domn Nicolae, s-o zidesc în 
fundul apei, unde încă nu s-a mai văzut Bou sau vacă la 
păscut! 

— Darnic mai eşti! a spus Eusten. Nu-i pe lume altul să-ți 
semene. Vorba italienească: 

Passato el pericolo, gabbato el santo!216 


CAPITOLUL XXV 


216 După ce-a trecut primejdia, le dai sfinţilor cu tifla (it. dialect.). 


Cum a ajuns Pantagruel după furtună în 
ostrovul Macreonilor 


Tocmai atunci am ajuns la țărmul ostrovului care se 
cheamă al Macreonilor. Oamenii din partea locului ne-au 
întâmpinat cu cinste şi cu prietenie. Un bătrân macrob (cum 
se numea primarul lor) l-a poftit pe Pantagruel în casa de 
obşte a cetăţii, spre a se întrema şi a se odihni după 
osteneala drumului. Dar Pantagruel i-a mulțumit şi a rămas 
la țărm, până când au coborât pe uscat toți oamenii lui. 
După ce s-a încredințat că nu lipseşte niciunul, le-a 
poruncit să-şi schimbe veşmintele şi să scoată din cămară 
toate merindele, ca vâslaşii să se ospăteze după pofta inimii. 
Ceea ce s-a îndeplinit fără zăbavă. Şi Dumnezeu ştie, cât au 
mâncat şi au băut! Oamenii locului aduceau din belşug de- 
ale gurii, şi nici ai lui Pantagruel nu se lăsau mai prejos. Am 
avut mare noroc, că merindele nu suferiseră de pe urma 
furtunii. 

Sfârşindu-se ospățul, Pantagruel a rugat pe fiecare să dea 
o mână de ajutor până se vor drege stricăciunile corăbiei. 
Treaba a fost destul de uşoară, fiindcă toți trăitorii acelui 
ostrov erau meşteşugari, mai ales dulgheri buni, cum nu se 
găsesc decât în arsenalul Veneţiei. Ostrovul era foarte 
întins, dar nu cuprindea decât trei cetăți la țărmul mării şi 
alte zece parohii; cea mai mare parte a ostrovului era 
acoperită de o pădure deasă şi neumblată, cum sunt la noi 
codrii Ardenilor. 

La rugămintea noastră, bătrânul macrob ne-a arătat 
clădirile mai de seamă, vrednice de văzut, ale ostrovului. 
Pătrunzând dincolo de pădurea umbroasă şi sălbatecă, am 
întâlnit mai multe altare vechi dărâmate, obeliscuri, 
piramide, morminte strămoşeşti, cu felurite pisanii şi 
epitafuri. Unele scrise cu hieroglife, altele cu semne arabe, 
cu slove slavoneşti şi altele. 


Epistemon le-a buchisit pe toate cu multă luare-aminte, 
iar Panurge i-a spus fratelui loan: 

— Ostrovul acesta se numeşte al macreonilor. Macreon, în 
greceşte, înseamnă bătrân, om încărcat de ani. 

— Numele nu-mi place, dar nu am ce-i face, a spus fratele 
loan. N-am fost de față la botez! 

Bătrânul macrob l-a întrebat pe Pantagruel în graiul ionic, 
prin ce minune a putut să ajungă la țărmul lor, când se 
dezlănțuise în văzduh o furtună atât de aprigă, iar pe mare 
vârtejuri de apă atât de cumplite. Pantagruel a răspuns, că 
Domnul se îndurase de vrednicia şi de sufletul curat al 
oamenilor lui, care nu călătoreau pentru câştig sau schimb 
de mărfuri, ci porniseră pe mare cu gândul cinstit de a 
cerceta oracolul înțeleptei Bacbuc şi de a afla cuvântul 
sfintei Butelci într-o grea cumpănă şi îndoială a unuia din 
ei. Totuşi călătoria lor n-a fost lipsită de mari încercări şi de 
înfricoşata primejdie a înecului. L-a întrebat, aşadar, care 
putea să fie pricina acelei grozave furtuni şi dacă mările 
vecine ale ostrovului erau bântuite adesea de asemenea 
vâltori, cum sunt în Ocean apele repezi de la Saint-Mathieu 
sau Maumusson, iar în Marea-de-Mijloc vârtejurile de la 
Satalia, Montargentan şi Plombin, Capul Melio în Laconia, 
strâmtoarea Gibraltarului, farul din Messina şi altele. 


CAPITOLUL XXVI 


Cum povesteşte bunul macrob lui 
Pantagruel despre viata vitejilor şi 
moartea lor 


Macrobul îndatoritor a răspuns: 

— Prieteni călători, acesta e unul din ostroavele Sporade; 
nu cele pe care le ştiţi din marea noastră Carpatică, ci 
ostroavele Sporade ale Oceanului. În vremile de demult, a 
fost aici o țară rodnică şi ades cercetată, cu mult popor şi 


întinse legături de negoț, supusă cârmuirii Bretaniei. Astăzi, 
după trecerea anilor şi decăderea lumii, e aşa cum o vedeţi, 
săracă şi pustie. În aceste păduri adânci, care se întind în 
fața dumneavoastră până la o depărtare de şaptezeci şi opt 
de mii de parasangi?!7, trăiesc o mulțime de demoni şi de 
mari războinici, acum foarte bătrâni. Fiindcă steaua cu 
coadă, care s-a ivit acum trei zile, nu se mai zăreşte pe cer, 
bănuim că unul dintre ei ar fi răposat. La moartea lui s-a 
dezlănțuit furtuna cu care ați avut de luptat. Cât timp sunt 
în viață, ostrovul nostru şi ostroavele vecine au linişte, iar 
marea e cuminte. Dar când piere unul din ei, se aud 
pornind din adâncul pădurii bocete grozave şi strigăte de 
jale, iar asupra noastră se abat dintr-o dată nenorociri mari: 
ciuma şi alte urgii. Văzduhul se umple de noapte şi peste 
ape se dezlănțuiesc furtuni cumplite. 

— E un miez de adevăr în cele ce spui, a răspuns 
Pantagruel. O torță, câtă vreme arde, răspândeşte în jurul ei 
lumină şi străluceşte în văzul tuturor, bucurându-i pe toți şi 
nevătămând pe nimeni; dar când se stinge, otrăveşte aerul 
cu fumul şi mirosul ei greu, înăbuşind pe toți cei de față şi 
primejduindu-le sănătatea. Aşa se întâmplă cu aceste 
suflete mari şi viteze. Câtă vreme sunt una cu trupurile lor, 
casa în care locuiesc e liniştită, plăcută şi priincioasă; dar în 
clipa desprinderii sufletului de trup, se dezlănțuie în văzduh 
o straşnica tulburare, abătând asupra lumii întunecime, 
fulgere şi grindină; pământul se cutremură şi se prăpădeşte, 
marea se înfurie şi fierbe; popoarele îşi strigă jalea lor, 
credințele cad, domniile se schimbă, țările se prăbuşesc. 

— Am avut şi noi o dovadă despre aceasta la moartea 
viteazului şi dreptului cavaler Guillaume de Bellay; în 
timpul vieţii lui, Franța a fost o ţară fericită, temută şi 

pizmuită de toţi; dar după ce a închis ochii, numai răstrişte 
şi hulă s-a abătut asupra ei, spuse Epistemon. 

— Tot astfel s-a întâmplat, a spus Pantagruel, când a 
pierit Anchise la Trapeni în Sicilia; o furtună cumplită s-a 
abătut asupra lui Enea. Irod, regele crud şi nemilos al 
iudeilor, văzându-se în pragul unui sfârşit scârnav (căci a 
murit de ftiriasis, ros de viermi şi mâncat de păduchi, ca 
mai demult Sylla, apoi Pherekide din Siria, care a fost 
dascălul lui Pitagora, poetul grec Alcman şi alții) — şi prea- 
bine ştiind că poporul la moartea lui va aprinde focuri de 
bucurie în toată ţara, a chemat la el din toate cetăţile, 
oraşele şi castelele Iudeii pe căpitanii şi pe dregătorii săi, 
mințindu-i că ar avea să le împărtăşească lucruri însemnate 
pentru nevoile cârmuirii. Când i-a văzut strânşi la un loc, a 
dat poruncă să fie toți închişi în circul cel mare, spunând 
surorii sale Salomeea şi bărbatului acesteia, Alexandru: 
„Ştiu foarte bine, că iudeii se vor bucura la moartea mea; 
dar dacă veți face aşa cum vă spun, voi fi înmormântat cu 
toată cinstea şi poporul mă va plânge cu jale şi mâhnire. În 
clipa morții mele porunciți arcaşilor, aşa cum i-am 
înştiințat, să ucidă pe toți căpitanii şi dregătorii închişi. 
Aflând despre moartea lor, iudeii, fără să vrea, se vor întrista 
şi vor plânge; iar străinii îşi vor închipui că jelesc pierderea 
marelui şi viteazului lor rege.” 

Un alt tiran ieşit din minţi spusese odinioară: „Focul şi 
pământul să se amestece, când voi muri!” adică să piară 
lumea întreagă. Neron, după cum arată Suetoniu, a spus la 
fel: „Eu să trăiesc!” Dion Nicanus şi Seneca au pus această 
vorbă urâtă în gura împăratului Tiberiu. 


CAPITOLUL XXVII 


Cum vorbeşte Pantagruel despre sfârşitul 
sufletelor vitejeşti şi cumplitele minuni ce 


s-au întâmplat înaintea morții răposatului 
senior din Langey 


— Având de înfruntat eu însumi cumplita vrăjmăşie a 
valurilor, a spus Pantagruel, nu mă încumet să privesc cu 
dispreţ spusele acestui vrednic macrob. Sunt chiar înclinat 
a crede tot ceea ce ne-a povestit despre steaua cu coadă, 
care s-ar fi ivit pe cer în ajunul morţii acelui bătrân 
războinic; sunt focuri ale cerului, care vestesc cu mai multe 
zile înainte pierderea sufletelor mari şi vitejeşti. Aşa face 
doftorul cel bun, care, cunoscând după anumite semne 
vădite apropiatul sfârşit al bolnavului, dă de ştire femeilor şi 
copiilor, rudelor şi prietenilor să fie pregătiţi, iar pe cel care 
mai trăieşte încă îl sfătuieşte să-şi încheie socotelile cu 
viața, să-şi binecuvânteze copiii, să spună un ultim cuvânt 
femeii, să lase cele cuvenite pentru creşterea orfanilor, 
punându-şi casa şi cugetul în bună rânduială. Tot astfel 
cerul îmbietor aprinde focuri de bucurie, meteoruri şi 
comete în cinstea sufletelor fericite pe care se pregăteşte să 
le primească la sânul lui, dând de ştire oamenilor că în 
puţine zile se vor desprinde de trupul lor, părăsind 
pământul. 

Înţelepţii areopagului din Atena, stând să chibzuiască ce 
pedepse se cuvin răufăcătorilor, obişnuiau să folosească 
anumite semne pentru a arăta hotărârile ce-au luat: [...] 
însemna osândă la moarte, T însemna iertare, iar A însemna 
că pricina nu e destul de bine lămurită şi, fiind nevoie de noi 
dovezi, se amână. Aceste semne erau aduse la cunoştinţa 
tuturor, curmând cu un ceas mai devreme grija şi îndoiala 
rudelor, prietenilor şi a tuturor cetățenilor doritori să afle ce 
soartă îi aşteaptă pe cei întemnițați. După cum luminile ce 
se ivesc pe bolta cerului vor să spună oamenilor: „Fiinţe 
muritoare! Dacă vreți să ştiţi, să aflați şi să cunoaşteţi ceea 
ce ar putea să vă mai spună, spre folosul vostru şi spre 


binele obştesc, sufletele fericite care se pregătesc să 
părăsească lumea, grăbiti-vă a le întreba, căci sfârşitul 
trecerii lor prin viață se apropie; iar după ce jalnica poveste 
se va fi încheiat, zadarnice vor mai fi părerile voastre de 
rău”. 

Mai mult decât atât. Pentru a dovedi celor ce trăiesc pe 
pământ, că sunt nevrednici să stea alături şi să se bucure 
de tovărăşia acelor suflete mari, cerul trimite asupra lor 
semne supraomeneşti: groază, minuni şi prăpăd, aşa cum s- 
a întâmplat la moartea învățatului şi viteazului cavaler de 
Langey, despre care ai pomenit. 

— Mă cuprind fiori de spaimă, a spus Epistemon, iar 
inima mea tremură şi acum în găoacea ei, când îmi aduc 
aminte de înfricoşatele semne şi minuni pe care le-am văzut 
cu ochii noştri, cinci sau şase zile înainte de a-şi da 
obştescul sfârşit. Prietenii şi slujitorii lui: seniorii d'Assier, 
Chemant, Mailly chiorul, Saint-Ayl, Villeneuve, Guyart, 
meşterul Gabriel, doftorul Savillan, Rabelais, Cohuau, 
Massuau, Maiorici, Bulou, Cercu zis Burgmaistrul, Francois 
Proust, Ferron, Charles Girard, Francois Bourre, şi atâția 
alții stăteau înmărmuriţi şi se priveau în tăcere fără să 
rostească un cuvânt, stăpâniți de aceleaşi griji şi presimțind 
că în curând cerul va chema la el, ca pe un bun al lui, pe 
cavalerul fără păcat, care fusese al Franţei cel mai strălucit 
ocrotitor. 

— Chelului, tichie de mărgăritar îi trebuie! a spus fratele 
loan. Aş vrea şi eu să ajung om învățat la bătrânețe, că 
minte, slavă Domnului, am destulă. 


Deci vă-ntreb cu întrebare, 
Cum întreabă fiecare: 
Căpitanii pe ostaşi, 
Mamele pe copilaşi: 


E oare cu putinţă ca vitejii-vitejilor şi cei născuți din zei să 
coboare ca şi noi în mormânt? Nu sunt ei, sfântă Fecioară, 
nemuritori ca heruvimii? Dumnezeu să mă ierte, dar parcă 
reverendisimul macrob ne spunea că şi ei, până la urmă, 
mor. 

— Nu toți, a răspuns Pantagruel. Filosofii stoici ne arată 
că orice ființă e pieritoare, afară de una singură, fără 
moarte, netulburată în veşnicia ei nevăzută. Pindar arată 
lămurit, că ursitoarele şi parcele, atât de părtinitoare, au 
tors din caierul lor şi au dăruit zeițelor hamadriade un fir de 
viață mai lung decât al copacilor pe care îi au în pază şi grija 
lor. (Sunt stejarii, din care ele însele s-au născut, cum cred 
Calimah şi Pausanias, iar după ei Martin Capella.) Cât 
despre semizei, satiri, silvani, egipani, spiriduşi, zâne, 
demoni şi eroi, viața multora dintre ei, după socoteala lui 
Hesiod, numără până la nouă mii şapte sute douăzeci de 
ani, adică unu luat de patru ori, înmulțit cu patru şi din 
nou cu cinci pe fiecare latură a triunghiurilor întregi. (Vezi 
Cartea Oracolelor a lui Plutarh.) 

— În cartea mea de rugăciuni, a spus fratele loan, nu se 
pomeneşte nimic despre toate acestea. Eu unul cred, ca să- 
ți fac dumitale plăcere. 

— Eu aşa spun, a întărit Pantagruel, că foarfeca lui 
Atropos cruţă firul vieţii sufletelor atotştiutoare, care sunt 
fără moarte: ale îngerilor, ale demonilor ca şi ale oamenilor. 
Iată, vă voi povesti o întâmplare cu totul ciudată, dar scrisă 
si întărită de mai mulți cronicari învățați. 


CAPITOLUL XXVIII 


Cum povesteşte Pantagruel trista moarte 
întâmplată unui viteaz 


— Epithersiu, tatăl retorului Emilian, călătorea din Grecia 
în Italia pe o corabie încărcată cu mărfuri şi lume de tot 


felul. Vântul, încetând spre seară, în preajma ostroavelor 
Echinade, între Moreea şi Tunis, corabia s-a oprit la Paxes. 
Unii călători se culcaseră; alții beau şi mâncau; când 
deodată s-a auzit, venind de pe acel ostrov un glas care a 
strigat: „Thamun!” Toţi au tresărit înspăimântați. Thamun îl 
chema pe cârmaciul corăbiei, un egiptean; dar prea puţini 
dintre călători îi cunoşteau numele. Acelaşi glas înfricoşat a 
strigat a doua oară: „Thamun!” Nimeni n-a răspuns. Toţi 
tremurau de groază şi tăceau. Glasul a strigat a treia oară şi 
mai puternic: „Thamun!” Atunci, Thamun însuşi a răspuns: 
„Aici sunt. Cine eşti şi ce vrei de la mine?” - „Când vei 
ajunge la Palodes să dai tuturor de veste, că marele zeu Pan 
a murit!” i-a poruncit glasul necunoscut. Epithersiu 
povesteşte că la auzul acestor cuvinte toți oamenii de pe 
corabie s-au înfricoşat şi, cuprinşi de o adâncă tulburare, s- 
au sfătuit ce ar fi mai bine să facă: să ducă vestea, aşa cum 
le poruncise glasul cel tainic, sau să tacă? Văzând vântul 
prielnic, Thamun a hotărât să treacă pe lângă Palodes ca şi 
cum nimic nu s-ar fi întâmplat. Marea era liniştită şi nu se 
arăta nicio primejdie. lată, însă, că în apropierea acelui 
ostrov vântul a căzut şi corabia s-a oprit în loc. Întorcându- 
se cu fața spre țărm, Thamun a dat atunci de ştire că 
marele zeu Pan a murit! Nici n-a apucat să sfârşească vorba 
şi s-au ridicat de pe pământ puternice strigăte de jale şi 
gemete prelungi, dar nu ale unuia singur, ci ale mai multor 
glasuri. 

Cei care au fost atunci de față au povestit întâmplarea 
aceasta mai departe, iar vestea a ajuns până la Roma. 
Tiberiu, cezarul Romei, a chemat la sine pe acel Thamun, şi, 
ascultându-l a dat crezare spuselor lui. Întrebând pe 
învățații de la curtea lui şi pe cei din Roma, a aflat de la ei, 
că Pan era fiul lui Mercur şi al Penelopei (după cum scrisese 
mai demult Herodot, iar mai pe urmă Cicero, în cartea a IIl- 
a Despre zei.) Eu cred că era vorba mai degrabă despre 


marele Mântuitor al credincioşilor, pe care l-au dat morții, în 
Iudeea, pizma şi strâmbătatea saducheilor, fariseilor, popilor 
şi călugărilor legii lui Moise. Această ticluire nu mi se pare 
greşită, căci, pe bună dreptate, se poate spune despre el în 
greceşte „Pan”, adică Totul. Toată viața şi toată nădejdea 
noastră e în el, prin el şi de la el. E bunul zeu Pan, marele 
păstor, care (cum spune Corydon), nu iubeşte numai oile 
sale, ci şi pe ciobanii care le păzesc. La moartea lui au 
suspinat, au plâns şi au gemut cerul şi pământul, mările şi 
iadul însuşi. Potrivirea mi se pare cu atât mai grăitoare, cu 
cât Mântuitorul a murit aproape de Ierusalim, în acele zile 
când stăpânea la Roma împăratul Tiberiu. 

Sfârşind povestirea lui, Pantagruel a păstrat o îndelungă 
tăcere, rămânând adâncit în gânduri. Am zărit curgând din 
ochii lui lacrimi mari, cât oul de struț. Să mă bată 
Dumnezeu dacă mint, măcar cât e negru sub unghie. 


CAPITOLUL XXIX 


Cum a ajuns Pantagruel la ostrovul 
Sobolilor, unde domnea Postul cel Mare 


După ce am dres toate stricăciunile corăbiilor şi ne-am 
împrospătat merindele, lăsând pe macreoni întru totul 
mulțumiți de dărnicia cu care Pantagruel îi răsplătise, 
naierii noştri, mai voioşi decât oricând, au întins pânzele şi 
pornirăm la drum în dimineața următoare, purtaţi din urmă 
de un vânt senin şi mângâietor. Pe la amiază, Xenoman ne-a 
arătat în depărtare ostrovul Sobolilor, unde domneşte Postul 
cel Mare. Pantagruel auzise vorbindu-se despre el şi 
bucuros ar fi voit să-l vadă aievea, dar Xenoman l-a sfătuit 
să se lase păgubaş, ținând seamă, pe de o parte, de ocolul 
pe care trebuia să-l facem, iar pe de altă parte de îndoielnica 
primire cu care am fi fost întâmpinați în acele ţinuturi, şi 
mai ales la curtea Postului cel Mare. În loc de orice ciorbă, a 


spus Xenoman, vă va ieşi înainte un mâncău de mazăre 
frecată, culegător de scoici, vânător de cârtițe şi cărător de 
paie; un soi de uriaş cu tuleie în barbă şi tunsoare în 
creştetul capului, neobosit strângător de mucuri, născut la 
umbra lumânărilor, staroste al mâncătorilor de peşte, 
căpetenia muştarurilor, bătăuş al pruncilor, aprinzător de 
cenuşă, doică şi sugaci de doftori, împărţitor de iertări şi 
lătrător de predici. Altminteri, întru totul cucernic. Boceşte 
trei sferturi din zi, iar pe la praznice nu se arată. E drept că 
un alt meşter mai priceput în grătare şi frigărui n-ai să 
găseşti peste nouă mări şi țări. Acum şase luni, trecând prin 
ostrovul Sobolilor, am luat cu mine o frigare mare şi am 
dus-o măcelarilor din Candes, care mi-au mulțumit pe bună 
dreptate. Când ne-om întoarce acasă, am să vă arăt alte 
două agățate de uşa bisericii. Gămanul se hrăneşte cu 
saramură de coifuri, cu zeamă de zale şi fier fiert în fiere, 
din care pricină suferă câteodată de dureri de băşică. 
Culoarea veşmintelor lui e foarte veselă: cenuşie şi rece. 
Croiala de asemenea: nimic dinainte, nimic în spate, iar 
mânecile la fel. 

— Ți-aş rămâne îndatorat, a spus Pantagruel, dacă, aşa, 
cum mi-ai vorbit despre îmbrăcămintea, despre hrana, 
despre obiceiurile şi deprinderile Postului cel Mare, mi-ai 
zugrăvi în câteva cuvinte înfăţişarea şi diferitele părţi ale 
trupului lui. 

— Te rog şi eu, cocoşelule, a spus fratele loan. Am dat 
peste el în cartea mea de rugăciuni: l-am găsit înaintea 
sărbătorilor schimbătoare. 

— Bucuros, a răspuns Xenoman. De altfel veți auzi 
vorbindu-se mai multe despre el, când vom trece pe lângă 
ostrovul Sălbatic, unde domnesc scrumbiile grase, împotriva 
cărora Postul cel Mare poartă un război cumplit şi fără 
cruțare. Dacă nu le-ar sări să le apere bunul lor vecin şi 


ocrotitor Lăsatul-secului, pe toate le-ar fi zvântat şi le-ar fi 
înghițit până acum. 

— Sunt parte femeiască sau bărbătească? Îngeri sau 
muritoare? Muieri sau fecioare? 

— Sunt parte femeiască, a răspuns Xenoman; născute 
pentru a muri; unele sunt fecioare, altele nu. 

— Să fiu eu al dracului, a spus fratele Ioan, dacă n-am să 
le viu în ajutor! E un lucru împotriva firii să te războieşti cu 
femeile. Să ne întoarcem şi să-i facem de petrecanie acestui 
mârlan! 

— Las-o naibii de treabă, a spus Panurge, eu, unul, nu-s 
nici atât de smintit, nici atât de viteaz, să-mi măsor puterile 
cu Postul cel Mare. Quid juris218 dacă ne vom pomeni striviți 
între Postul cel Mare şi scrumbii, ca între ciocan şi nicovală? 
Mulţumesc. la-o din loc! Să ne vedem de cale. Rămâi cu 
bine, Postule cel Mare! Îţi las în grijă scrumbiile, şi nu uita 
nici de cârnaţi! 


CAPITOLUL XXX 


Despre Postul cel Mare şi părțile trupului 
său 


— Postul cel Mare, a început Xenoman, are părțile 
trupului astfel alcătuite (sau cel puţin aşa le ştiam pe 
vremea mea): 

Creierul din aceeaşi plămadă şi de aceeaşi mărime ca 
fudulia stângă a unei căpuşe de parte bărbătească. 


Ventriculul creierului ca un piron. 
Ieşindurile vermiforme ca un mai. 


218 Ce hotărâre judecătorească? (lat.). 


Membranele ca o glugă de călugăr. 
Gâtlejul ca o targa de zidar. 
Obrazul ca un bostan. 

Mădularul bărbățţiei ca un cimpoi. 
Reţeaua vaselor minunate ca un căpăstru. 
Sfârcul țâțelor ca un bocanc. 
Timpanele ca o morişcă. 

Tâmplele ca un şomoiog. 

Ceafa ca un fanar. 

Nervii ca o cişmea. 

Omuşorul ca o ţeava. 

Cerul gurii ca o macara. 

Scuipatul ca uleiul de rapiță. 
Amigdalele ca nişte ocheane. 

Gura ca o boltă de biserică. 
Beregata ca un coş cu struguri. 
Stomahul ca un chimir. 

Pilorul ca o furcă de fier. 

Artera cea mare ca o custură. 
Gâtul ca un ghem de câlți. 

Bojocii ca o pelerină de canonic. 
Inima ca un patrafir. 

Mediastinul ca un căuş. 

Pleura ca o scoabă. 

Arterele ca o mantie bearneză. 
Diafragma ca o scufie cu cocardă. 
Ficatul ca o secure cu două tăişuri. 
Vinele ca o răsadniță. 

Splina ca o capcană de potârnichi. 
Maţele ca un năvod. 

Băşica fier ii ca o găleată. 
Măruntaiele ca o mănuşă. 
Mezenterul ca o mitră episcopească. 
Maţul-subţire ca un cleşte. 


Maţul-orb ca un pieptar. 

Maţul-gros ca un ulcior. 

Maţul-curului ca un şip călugăresc. 

Rărunchii ca o mistrie. 

Şalele ca un lacăt. 

Porii ureterului ca un cuier. 

Vinele rărunchilor ca două țevi. 

Vasele spermatice ca foile de plăcintă. 

Prostata ca o ulcică. 

Băşica udului ca o arbaletă. 

Gâtul băşicii ca o limbă de clopot. 

Mirachul2!9 ca un fes albanez. 

Sifachul220 ca o mânecă. 

Muşchii ca nişte foaie. 

Vinele ca laba gâştei. 

Încheietura oaselor ca o turbincă. 

Oasele ca nişte pesmeți. 

Măduva ca o desagă. 

Zgârciurile ca o broască țestoasă. 

Gâlcii ca un cosor. 

Bătăile inimii ca nişte ghionţi. 

Puterea de viaţă ca o plesnitură din degete. 

Sângele, iute ca nişte bobârnaci. 

Udul ca un hughenot. 

Prăsila lui era un sac de cuie. 

Doica lui îmi spunea, că, însoțindu-se cu Jumătatea- 
Postului, au dat naştere unui şir întreg de zile flămânde. 

Avea tinere de minte ca o basma. 

Priceperea ca un băț. 

Închipuirea ca o bătaie de clopot. 


219 Muşchii pântecelui. 


220 Membrana stomacului şi ficatului. 


Gândurile ca un zbor de sticleți. 

Cugetul ca un cuib de barză. 

Hotărârea ca nişte foaie de orgă. 
Remuşcarea ca un tun cu două ţevi. 
Sârguința ca un fund de corabie. 

Mintea ca o carte de rugăciuni zdrențuită, 
Înțelegerea ca un melc ieşind din zmeuriş. 
Voința ca trei nuci într-o căldare. 

Pofta cât şase căpiţe de fân. 

Gândirea ca o limbă de pantof. 
Cumpătarea ca un scripete. 

Judecata ca un scăunel cu trei picioare. 


CAPITOLUL XXXI 


Tot despre mădularele Postului cel Mare 


— Postul cel Mare, a spus mai departe Xenoman, e destul 
de bine făcut, iar părțile trupului oarecum potrivite, afară de 
cele şapte coaste, care depăşesc măsura obişnuită la ceilalți 
muritori. 

Are degetele de la picioare ca un țambal. 

Unghiile ca un sfredel. 

Picioarele ca o cobză. 

Călcâiul ca o măciucă. 

Pulpele ca o viță sălbatică. 

Genunchii ca un butuc. 

Coapsele ca un coif. 

Şoldurile ca o coarbă. 

Pântecele încheiat în nasturi, cum se purta mai demult, şi 
petrecut peste piept. 

Buricul ca o lăută. 

Celelalte părți ca o plăcintă. 


Mădularul ruşinos ca un papuc. 

Desagii ca o damigeana. 

Fuduliile ca nişte lopeți. 

Perineul ca un clarinet. 

Gaura şezutului ca o oglindă de cleştar. 

Bucile ca o furcă. 

Rărunchii ca un gavanos. 

Prapurul ca o masă de biliard. 

Spinarea ca un arc încordat. 

Şira spinării ca un cimpoi. 

Coastele ca o vârtelniță. 

Coşul pieptului ca un polog. 

Spata ca o piuă. 

Pieptul ca o harmonică. 

Ţâţele ca un corn de vânătoare. 

Subțţiorile ca un joc de şah. 

Umerii ca o targa. 

Braţele ca o slugă. 

Degetele ca nişte grătare mănăstireşti. 

Oasele mâinii ca nişte picioroange. 

Braţele până la cot ca nişte seceri. 

Coatele ca nişte greble. 

Mâinile ca o ţesala. 

Gâtul ca o ceaşcă. 

Bărbia ca o strecurătoare. 

Mărul lui Adam ca un ciubăr de care atârnau două guşi 
de aramă, rotunde şi frumoase, ca un ornic de soare. 

Barba ca un felinar. 

Bărbia ca un dovleac. 

Urechile ca două mitene. 

Nasul ca o cizmă pe un blazon. 

Nările ca o scufie. 

Sprâncenele ca nişte frigărui. 


Sub sprânceana stângă avea o aluniță ca o oală de noapte 
şi de aceeaşi mărime. 

Pleoapele ca o cobză. 

Ochii ca un toc de pieptene. 

Nervii văzului ca o țeava de puşcă. 

Fruntea ca o ulcea. 

Tâmplele ca o stropitoare. 

Obrajii ca două copite. 

Fălcile ca două ulcioare. 

Dinţii ca nişte târnăcoape. (Unul din ei se găseşte astăzi la 
Colonges-les-Royaux, în Poitou, alți doi sunt la Brosse în 
Saintonge, la uşa pivniței.) 

Limba ca o harfă. 

Gura ca un sac. 

Faţa crestată ca un samar. 

Capul răsucit ca un cazan de fiert rachiu. 

Țeasta ca o tolbă de vânătoare. 

Încheieturile ca nişte inele de năvod. 

Pielea ca o zeghe şi găurită ca ciurul. 

Părul din cap ca o perie de şters cizmele. 

Părul de pe trup, precum am spus. 


CAPITOLUL XXXII 


Unele obiceiuri de-ale Postului cel Mare 


— Felul de a se purta al Postului cel Mare, a spus mai 
departe Xenoman, mi se pare cu totul uimitor şi vrednic de 
a-l cunoaşte. 

Când scuipă, azvârlă panere întregi de vrăbii. 

Când îşi suflă mucii, scoate pe nas numai tipari afumati. 

Când plânge, pică din ochii lui rațe fripte cu sos de 
lacrimi. 


Când tremură, aruncă pe jos ficaţi de iepure. 

Când năduşeşte, sudorile lui sunt scoici în unt proaspăt. 

Când strănută, împroaşcă butoaie de muştar. 

Când tuşeşte, dă din el coşuri de pâine. 

Când sughiță, icneşte grămezi de lăptuci. 

Când cască, scapă printre dinţi străchini de fasole frecată. 

Când suspină, oftările lui sunt limbi de vițel afumate. 

Când sforăie, zboară pe sus castroane cu mazăre bătută. 

Când îl apucă greaţa, varsă picioare de porc cu hrean. 

Când vorbeşte, scoate pe gură valuri de postav călugăresc 
(în loc de mătase purpurie, din care ar fi dorit Parysatis să 
fie țesute cuvintele celor ce vorbeau fiului său Cirus, regele 
perşilor). 

Când răsuflă, îi ies din adâncul bojocilor tejghele întregi 
cu iertări de vânzare. 

Când clipeşte din ochi, cad pe jos pişcoturi şi minciuni. 

Când se supără, îi țâşnesc din gât cozi de dihor. 

Când clatină din cap, pornesc căruțe cu roți ferecate. 

Când strâmbă din nas, se strică vremea. 

Când mormăie, începe Curtea să judece. 

Când tropăie din picioare, amână plata datoriilor pe cinci 
ani. 

Când face un pas înapoi, cad din văzduh prepelițe fripte. 

Când îi lasă gura apă, se duce şi-şi coace pâinea în 
cuptoarele seniorilor. 

Când e răguşit, cheamă să-i joace cadânele. 

Când pârțâie, ies din el botfori de vită încălțată. 

Când îi e greață, varsă cizme de piele de Cordova. 

Când se scarpină, face legi noi. 

Când cântă, scutură fasolea în căldare. 

Când îşi face nevoile, dă din el dovleci şi mânătărci. 

Când îşi iese din fire, bate câmpii. 

Când n-are ce face, se gândeşte la neaua de mai-an. 

Când are vreo grijă, o dă s-o mănânce câinii. 


Când prinde o broască, o jumuleşte de păr. 

Când doarme, visează cai verzi pe pereți. 

Lucru foarte ciudat: se trudeşte nefăcând nimic, şi 
nefăcând nimic, osteneşte. De teamă să nu tabere asupra 
lui scrumbiile, cu care se află într-o veche duşmănie, 
doarme cu ochii deschişi ca preoţii Cibelei, coribanții şi 
iepurii din Champagne. 

Mugşcă râzând şi râde muşcând. 

Ajunează ca să nu mănânce; nu mănâncă, fiindcă 
ajunează. 

Rumegă bănuieli şi se adapă cu aiureală. 

Se scaldă în vârful clopotniței şi se usucă în apă 
curgătoare. 

Pescuieşte în văzduh şi prinde din zbor raci uriaşi. 

Umblă la vânat pe fundul mării şi săgetează în goană, sub 
apă, cocori, țapi sălbatici şi căprioare. Scoate ochii tuturor 
ciorilor care îi cad în lat. 

Nu se teme decât de umbra lui, se joacă cu ciucurii de la 
brâu şi din pumn face măciucă. 

Scrie pe piele de vițel cu pană de gâscă, profeţiii şi 
calendare. 

— Cinstit bărbat! a strigat fratele loan. E omul meu. De 
când îl caut! Am să-i azvârl mănuşa! 

— E o ciudată făptură de om, dacă om poate fi numit, a 
spus Pantagruel. Mi-a venit în minte alcătuirea trupească şi 
felul de a fi al lui Amodunt şi al Discordanţei. 

— Ce purtări aveau şi cum erau? a întrebat fratele Ioan. 
Dumnezeu să mă ierte, dar n-am auzit despre aceste dihănii 
niciodată. 

— Vă voi povesti ce-am citit în cărțile celor vechi, a 
răspuns Pantagruel. Natura, al cărei nume e Physis, a dat 
naştere celor doi copii ai ei, Frumuseţea şi Armonia; fără 
nicio împreunare trupească, fiind ea însăşi din fire 
puternică şi roditoare. Antiphysia, care poartă naturii o ură 


de totdeauna, a fost cuprinsă de ciudă văzând naşterea 
unor odrasle atât de minunate şi de plăcute, şi 
împreunându-se cu Telumon, a adus şi ea pe lume doi copii, 
dar cu totul deosebiți de-ai lui Physis: pe Amodunt şi 
Discordanţa. Capul lor era neted şi rotund ca o minge, puțin 
turtit de-o parte şi de alta, căutând să semene a chip 
omenesc. Aveau urechi mari de măgar. Ochii, ieşiţi din cap, 
porneau dintr-un os asemănător cu al călcâiului; n-aveau 
sprâncene şi erau tari ca un şancru. Picioarele le erau 
umflate ca nişte gheme, iar mâinile şi brațele răsucite 
înapoi, peste umăr. Umblau în cap şi se dădeau de-a tumba, 
cu şezutul pe creştet şi cu picioarele în sus. După cum bine 
ştiţi, părinţilor li se pare totdeauna că pruncii lor sunt 
minunea lumii. Aşijderea şi Antiphysia îşi lăuda plozii în 
gura mare, silindu-se a dovedi tuturor, că sunt neasemănat 
mai frumoşi şi mai plăcuți decât ai lui Physis. Ea zicea 
anume, că o făptură, care are capul rotund ca o minge, 
picioarele date la strung şi merge rostogolindu-se ca o roată, 
e întruparea însăşi a unei părți din dumnezeiasca 
desăvârşire, care în întregimea ei veşnică astfel arată la chip 
şi la înfăţişare. Mersul, cu picioarele în văzduh şi cu capul 
în jos, urmează adică pilda ziditorului lumii, căci rădăcinile 
omului sunt părul lui, iar ramurile lui sunt brațele. Ar putea 
oare copacii să fie mai bine înfipți în pământ cu ramurile, 
decât cu rădăcina? Judecând astfel, Antiphysia voia să 
spună că vlăstarele ce născuse semănau cu nişte copaci în 
picioare, pe când ai potrivnicei sale creşteau de-a-ndoaselea, 
ca nişte copaci răsturnați. Cât despre braţe (zicea ea), e mai 
firesc să fie răsucite peste umăr, întrucât apără astfel partea 
dinapoi a trupului, aşa după cum, pentru a-şi feri partea 
dinainte, omul se slujeşte de dinţi fără ajutorul mâinilor, 
luptând din mers împotriva celor ce-ar încerca să-l vatăme. 
Dobândind sprijinul şi mărturia fiarelor sălbatice, 
Antiphysia a strâns în jurul ei pe toți nebunii şi pe toți 


smintiții, bucurându-se de lauda şi de prețuirea tuturor 
celor lipsiți de măsură şi dreaptă judecata. Din sămânța ei 
s-au prăsit fățarnicii, ipocriţii, fariseii, aiuriții, stricaţii 
lacap, calviniştii vânduți diavolului, neruşinații Genevei?2!, 
câinii turbați din Fontevrault, popii cerşetori, bigoţii, cotoii 
călugăriți, canibalii şi alte dihănii pocite: ruşinea omenirii! 


CAPITOLUL XXXIII 


Cum a întâlnit Pantagruel lângă ostrovul 
Sălbatic un chit uriaş 


Spre miezul zilei, pe când ne apropiam de țărmul 
ostrovului Sălbatic, Pantagruel a zărit de departe un chit 
uriaş, care se îndrepta spre noi, pufnind şi sforăind. Era o 
namilă mai înaltă decât catargul corăbiei, azvârlind înaintea 
ei cu gura plină o trâmbă de apă, care se vărsa în mare ca 
un puhoi rostogolit din vârful muntelui. 

Pantagruel a arătat-o lui Xenoman şi căpitanului corăbiei. 
Căpitanul a poruncit să sune trâmbiţele, şi toți corăbierii au 
fost în picioare, pregătiți pentru luptă. Corăbiile, galioanele, 
caravelele s-au înşiruit în linie de bătaie, aşezându-se, după 
rânduiala războiului pe mare, în chip de Y, semnul lui 
Pitagora. (Tot astfel zboară şi cocorii: în unghi ascuţit.) 

Oamenii se pregăteau să înfrunte primejdia, vitejeşte. 
Fratele loan stătea lângă tunuri la marginea corăbiei în rând 
cu puşcaşii, cutezător şi hotărât. Panurge a pornit din nou 
să se vaite, mai înfricoşat ca oricând. 

— Bi-bi-bi! se bâlbâia voinicul, acum o dată am pățţit-o! Să 
fugim! Oameni buni, ăsta e Leviatanul de care pomeneşte 
marele profet Moise în cartea despre viața sfântului lov. O 
să ne înghită pe toți ca pe-un hap, cum ar lua măgarul pe 

limbă un bob de muştar. Uite-l cum vine! Să ne grăbim! Să 
tragem la mal! E zeul mărilor, pe care îl trimisese Neptun să 
sfâşie pe Andromeda. Suntem pierduţi! Unde e Perseu, să 
ucidă fiara? 

— Perseu sunt eu! a spus Pantagruel. Să n-aveţi teamă! 

— Doamne-ajută! a strigat Panurge. Scapă-ne de 
primejdie şi ai să vezi cum o să-mi treacă frica. 

— Dacă soarta ţi-e aceea despre care vorbea fratele Ioan, 
nu ai a te teme decât de Pyreis, de Heous, de Aethon şi de 
Phlegon, faimoşii telegari ai soarelui, care varsă foc pe nări. 
Chitul, care azvârlă pe gură şi pe urechi numai apă, nu 
poate să-ți primejduiască viaţa. Tu nu de apă vei pieri; apa 
te apără şi te păzeşte, apa nu ţi-e vrăjmaşă. 

— Vorbă să fie! a spus Panurge. S-o spui la alţii! Nu v-am 
arătat destul de lămurit cum se preschimbă elementele între 
ele şi cât de puţină deosebire e să fii fript sau fiert, fiert sau 
fript? Aoleo! Uite-l! Unde să mă ascund? O să pierim cu toţii! 
O văd sus, în vârful catargului, pe ticăloasa de Atropos, cum 
îşi ascute foarfecele şi stă gata să ne reteze firul vieţii! Păzea! 
Uite chitul! Ah, că urât şi groaznic mai eşti! Pe mulți i-ai 
înghițit, şi niciunul nu s-a mai întors să se laude! Măcar de- 
ar țâşni din tine un vin bun, alb ori porfiriu, plăcut şi 
gustos, nu apă sărată, amară şi puturoasă! Ptiu! Aş îndura 
moartea mai uşor, ca acel milord englez, care, fiind osândit 
la moarte pentru fărădelegile lui şi îngăduindu-i-se a-şi 
alege singur felul morţii, a cerut să fie înecat într-un butoi 
cu vin grecesc. Uite-l! Vai! Vai! E Satan! Leviatan! Nu pot să- 
l privesc în față, prea e pocit şi hidos! Pleacă de te judecă, 
urâtule! Du-te la cârcotaşi! 


CAPITOLUL XXXIV 


Cum a răpus Pantagruel chitul cel uriaş 


Chitul, pătrunzând în unghiul deschis al şirului de 
corăbii, azvârlea asupra lor grămezi de apă, cu mai multă 
furie decât căderile Nilului din Etiopia. Săgeţile, sulițele, 
lăncile şi securile zburau asupra lui din toate părțile. Fratele 
loan se silea din răsputeri; Panurge înghețase de frică. 
Puştile tunau şi fulgerau de mama focului ca la nuntă, dar 
fără prea mult folos, căci ghiulelele de fier şi de bronz, oricât 
erau de grele, se topeau în pielea chitului ca zăpada pe un 
acoperiş bătut de soare. 

Atunci a socotit Pantagruel că e prilejul nimerit să ridice 
brațul şi să arate ce-i în stare să facă. 

— V-am auzit o dată spunând - şi stă scris în cărți - că 
împăratul Romei, janghinosul Comod, ştia să tragă atât de 
bine cu arcul, încât punea pe copii să ridice mâna în sus şi 
trimitea săgeata printre degetele lor răsfirate, fără să-i 
vatăme. Ne-aţi spus de asemeni o poveste de pe timpul când 
Alexandru cel Mare cuprinsese India, despre acel arcaş 
indian, care azvârlea de departe, printr-un inel, săgeți lungi 
de trei coți şi atât de grele, încât retezau în două săbiile, 
străpungeau scuturile şi treceau prin platoşe oţelite, fiind 
făurite dintr-un fier tare şi pătrunzător, cum nu s-a mai 
văzut. Ne-aţi amintit de minunata dibăcie a vechilor franci, 
care prețuiau mai mult decât orice meşteşugul de a trage cu 
arcul. Pornind la vânătoare de sălbăticiuni negre ori roşcate, 
ei frecau vârful săgeților cu sabur, ca să fie carnea vânatului 
mai fragedă, mai pătrunsă şi mai gustoasă. Ne-aţi vorbit 
aşijderea despre parți, care trăgeau în urma lor, fugind, mai 
bine decât alte neamuri în luptă deschisă. l-aţi lăudat pe 
sciți pentru neasemănata lor îndemânare. O solie a lor s-a 
înfățişat odinioară lui Darius, regele perşilor, aducându-i în 
dar o pasăre, o broască, un şoarece şi cinci săgeți. Darius a 
întrebat ce însemnau acele daruri, şi dacă solul mai avea 
ceva de spus prin viu grai. Trimisul a tăcut, iar regele a 
rămas foarte nedumerit şi adânc tulburat în gândurile lui. 


Unul din cei şapte căpitani care uciseseră pe magi, anume 
Gobryes, a dat această tălmăcire: „Prin darurile ce-au 
trimis, sciții vor să spună: chiar de veți zbura în văzduh ca 
păsările, chiar de vă veţi furişa pe sub pământ ca şoarecii, 
chiar de vă veți ascunde în apă ca broaştele, tot nu veți 
scăpa cu viață de săgețile noastre”. 

În meşteşugul de a trage la ţintă, marele Pantagruel era 
neîntrecut. Cu lăncile şi sulițele lui — de mărimea bârnelor 
pe care se reazimă podurile din Nantes, Saumur, Bergerac, 
iar la Paris, podul Zarafilor şi al Mojarilor (la fel de groase, 
de lungi, de grele şi de bine ferecate), Pantagruel, de la o 
depărtare de o mie de paşi, desfăcea scoica în două fără să-i 
ştirbească muchile, ţintea flacăra lumânării fără s-o stingă, 
lovea pasărea drept în ochi, dezlega snopii fără să-i 
risipească, dezbrăca pe călugări de glugă fără să-i atingă şi 
întorcea foile din cartea de rugăciuni a fratelui loan, fără să 
le rupă. A prins în mână una din sulițele cele multe pe care 
le avea în corabie, i-a pus vârf de oţel şi, de la cea dintâi 
aruncătură, a izbit chitul drept în frunte, străpungându-i 
deodată amândouă fălcile şi limba, încât fiara n-a mai putut 
nici să deschidă gura, nici să arunce apă din mare asupra 
noastră. Cu cea de-a doua lovitură i-a crăpat ochiul drept; 
cu cea de-a treia pe cel stâng. Toţi priveau cu mare bucurie 
cum se zbătea chitul purtând în frunte cele trei coarne, care 
îi spânzurau dinainte ca un triunghi cu laturile deopotrivă. 
Fiara se zvârcolea când pe o parte, când pe alta, clătinându- 
se pe valuri, zăpăcită, oarbă, trăgând să moară. Pantagruel, 
ca şi cum nu s-ar fi mulțumit cu atât, i-a mai repezit o 
suliță în coadă, apoi alte trei în şira spinării, pieziş, la 
aceeaşi depărtare una de alta. În sfârşit, i-a mai înfipt în 
coaste cincizeci de sulițe de-o parte şi cincizeci de alta. 
Trupul întreg al chitului semăna cu pântecele unei corăbii şi 
priveliştea lui era foarte plăcută. S-a întors cu burta către 
cer, cum fac toți peştii când mor, şi semăna astfel cu 


scolopendra, şarpele cu o sută de picioare, despre care 
vorbeşte bătrânul înțelept Nicandru. 


CAPITOLUL XXXV 


Cum a coborât Pantagruel pe ostrovul 
Sălbatic, în țara Scrumbiilor 


Vâslaşii corăbiei din capăt au legat chitul cu odgoane şi l- 
au cărat pe ostrovul Sălbatic din apropiere, pentru a-l 
căsăpi şi a-i scoate grăsimea de la rărunchi, despre care se 
zice că foloseşte la tămăduirea unei boli, numită de ei 
„sărăcie”. Pantagruel nu s-a mai ostenit să-i urmeze, fiindcă 
în mările Franței văzuse balene tot atât de grozave, dacă nu 
şi mai mari. S-a învoit totuşi să coboare pe ostrovul 
Sălbatic, pentru ca oamenii, udați până la piele şi mânjiți de 
stropeală, să-şi usuce veşmintele şi să se întremeze. Au 
poposit la marginea unui oraş pustiu, aşezat pe țărmul 
mării cu fața spre miazăzi, lângă un petic de pădure cu 
copaci înalți şi frumoşi, la umbra cărora murmura un pârâu 
vesel, cu apă limpede şi argintie. Au înălțat corturile, iar 
bucătarii au aprins focurile, având la îndemână lemne din 
belşug. Corăbierii şi-au schimbat hainele şi s-au primenit; 
iar când fratele Ioan a sunat clopotul, oamenii au întins 
mesele pe țărm şi au început să se ospăteze. Pe când 
Pantagruel, plin de voie-bună, stătea la masă cu oamenii 
lui, a zărit câteva scrumbii mai mici, care se sileau de zor să 
se cațăre într-un copac înalt, nu prea departe de locul unde 
se aflau corăbierii. Neştiind dacă sunt veverițe, nevăstuici, 
dihori sau hermine, l-a întrebat pe Xenoman: 

— Ce fel de jivine sunt acestea? 

— Sunt scrumbii, a răspuns Xenoman. Acesta e ostrovul 
Sălbatic, despre care v-am vorbit azi-dimineaţă. Între 
scrumbii şi Postul cel Mare, vechiul şi vicleanul lor duşman, 
dăinuie de multă vreme un război pe viață şi pe moarte. Îmi 


închipui că loviturile de tun pe care le-am tras asupra 
chitului le-au speriat. Ele se tem, ca nu cumva vrăjmaşul, 
tăbărând asupra lor pe neaşteptate, să le jefuiască ostrovul, 
cum a mai încercat în atâtea rânduri; fără să izbutească pe 
de-a-ntregul, fiindcă scrumbiile au sărit şi s-au apărat. 
Amenințate necontenit de un vecin apucător şi rău, 
scrumbiile sunt nevoite să vegheze zi şi noapte, pentru a nu 
fi lovite fără veste. 

— Pentru Dumnezeu, iubite prietene, dacă ştii vreun 
mijloc drept şi cinstit prin care să curmăm acest război şi să 
facem pace, nu întârzia a mi-l spune. Îmi voi da toată silința 
şi nu voi cruța nicio osteneală pentru a pune capăt unei 
vrăjmăşii care stăruieşte de atâta vreme. 

— Nu cred că va fi cu putință, după câte ştiu, a răspuns 
Xenoman. Răzbind până aici acum vreo patru ani, am 
încercat o împăciuire, măcar pentru o bucată de vreme, 
căutând a statornici între cele două tabere vrăjmaşe legături 
de prietenie şi de bună vecinătate. l-am îndemnat, şi pe 
unul şi pe celelalte, să lase la o parte duşmănia cu care se 
înfruntă. Dar Postul cel Mare n-a primit să cadă la 
înțelegere, nici cu cârnațţii afumațţi, nici cu caltaboşii din 
vale, vechii prieteni şi vecini ai scrumbiilor. Scrumbiile 
ceruseră ca întreaga cetate a Butoiului să treacă sub 
stăpânirea lor, precum şi castelul Saramurii, de unde să fie 
izgoniți toți tâlharii puturoşi care s-au încuibat în el. Postul 
cel Mare nu s-a învoit, şi astfel pacea, fiind socotită 
nedreaptă de amândouă părțile, nu s-a mai încheiat. N-am 
izbutit să curm starea de război, dar parcă în ultima vreme 
vrăjmaşii nu se mai înfruntau cu atâta înverşunare; până la 
răfuiala cea grozavă din sinodul de la Chesil, unde 
scrumbiile au fost chemate la judecată şi scărmănate, iar 
Postul cel Mare a fost batjocorit şi aspru mustrat, că nu vrea 
să facă pace cu scrumbiile. Acuma izbucnit din nou zâzania, 
mai înveninată, mai înăcrită şi mai nepotolită decât oricând. 


Nu-i nimic de făcut. Mai degrabă vei împăca pisicile cu 
şoarecii şi iepurii cu ogarii. 


CAPITOLUL XXXVI 


Cum a fost pândit Pantagruel de 
scrumbiile sălbatice 


În vreme ce Xenoman vorbea, fratele Ioan a zărit pe țărm 
vreo douăzeci si cinci până la treizeci de scrumbii, nu prea 
mari, îndreptându-se în grabă spre cetatea lor. Fratele Ioan 
i-a spus lui Pantagruel: 

— O să petrecem bine, după cum se arată. N-ar fi de 
mirare, ca preacinstitele scrumbii să-şi închipuie că măria- 
ta eşti Postul cel Mare, deşi n-ai cu el nicio asemănare. Să 
lăsăm ospățul şi să ne pregătim de luptă. 

— N-ar fi rău, a spus Xenoman. Scrumbiile sunt femei, şi 
prin aceasta de două ori trădătoare. 

Pantagruel s-a ridicat de la locul său pentru a cerceta ce 
se întâmplă dincolo de liniştea pădurii. Apoi s-a întors, 
spunând că a zărit la stânga un pâlc de scrumbii care 
stăteau la pândă, iar la dreapta, o armie întreagă de alte 
scrumbii uriaşe sub poalele dealului, venind spre noi cu 
gând de luptă, în cântec de cimpoaie, de fluiere, de tobe, de 
trâmbițe şi de surle. Numărând până la şaptezeci şi opt de 
steaguri, am socotit că scrumbiile care ne puseră gând rău 
nu erau mai puţine de patruzeci şi două de mii. Rânduiala 
pe care o păstrau, umbletul lor apăsat, fețele lor hotărâte 
ne-au dat a înțelege că nu erau scrumbii începătoare, ci 
vechi şi încercate luptătoare. Aşa cum le zăream de departe, 
de la primele lor rânduri până dincolo de steaguri, toate 
erau înarmate ca pentru război, cu sulițe uşoare, bine 
ascuțite şi cu vârf oțelit. Aripile erau întărite cu caltaboşi 
înfuriaţi, puternice tobe şi cârnaţi călări, lungi şi binefăcuți, 
tâlhari cruzi, toți născuți şi crescuţi pe-acele meleaguri. 


Pantagruel a fost cuprins de o mare tulburare - şi nu fără 
pricină - deşi Epistemon a încercat să-l liniştească, 
spunând că poate aşa obişnuiesc scrumbiile să-şi arate 
bucuria şi să primească pe oaspeţii străini, cum cinstitele 
noastre oraşe îi întâmpină pe regii Franței după ungerea şi 
încoronarea lor. 

— Poate că sunt străjerele reginei acestui ostrov, care 
aflând de la celelalte scrumbii că a poposit la țărm un alai 
de strălucite corăbii, şi închipuindu-şi că vine s-o cerceteze 
un prinț bogat şi puternic, a ieşit ea însăşi întru 
întâmpinarea noastră. 

Pantagruel nu s-a bizuit pe o asemenea îndoielnică 
presupunere şi a chemat pe oamenii săi cerându-le sfatul 
asupra celor ce-ar fi de făcut în fața primejdiei. Le-a amintit 
în puţine cuvinte că felul acesta de-a ieşi cu arme întru 
întâmpinarea oaspeţilor ascunde adeseori, sub zâmbetul 
prieteniei, vicleşug şi duşmănie. 

— În felul acesta, le-a spus el, a ucis împăratul Antoniu 
Caracalla pe locuitorii Alexandriei; şi tot el a răpus altă dată 
oastea lui Artaban, regele perşilor, mințind că vine să-i 
ceară fata de soție. Fapta lui n-a rămas nepedepsită, căci în 
scurtă vreme şi-a pierdut viața. Fiii lui Iacob, pentru a 
răzbuna răpirea surorii lor Dina, la fel au prădat şi au 
nimicit pe sichimieni. Folosind aceeaşi apucătură fățarnică, 
împăratul Romei, Galien, a răpus oastea Bizanțului. 
Înşelând pe Artababa, regele Armeniei, cu mincinoase dovezi 
de prietenie, Antoniu l-a ademenit în capcană, l-a aruncat în 
lanțuri şi mai târziu l-a dat morţii. Vremurile vechi ne-au 
lăsat o mie de pilde asemănătoare. Şi pe bună dreptate, am 
lăudat în zilele noastre chibzuita purtare a lui Carol VI, 
regele Franţei, care întorcându-se biruitor în frumoasa 
cetate a Parisului, după ce i-a răpus pe flamanzi şi a supus 
Gandul, aflând la Bourget că parizienii, în număr de 
douăzeci de mii, ieşiseră să-l întâmpine înarmaţi cu 


ciomege, n-a vrut să intre în oraş, până n-au lepădat toți 
bâtele şi nu s-au tras pe la casele lor, deşi se juraseră că n- 
aveau niciun gând rău, ci veniseră cu arme asupra lor ca 
să-l primească aşa cum se cuvine unui războinic. 


CAPITOLUL XXXVII 


Cum a chemat Pantagruel în ajutor pe 
căpitanii Taiecârnat şi Prindepeşte; şi o 
cuvântare potrivită despre numele 
locurilor şi ale oamenilor 


Sfatul a hotărât ca oamenii să stea pregătiți pentru orice 
împrejurare. Pantagruel a trimis pe Gimnast şi pe Carpalim 
să cheme de pe corabie ostaşii înarmaţi, printre care se 
aflau căpitanii Prindepeşte şi Taiecârnat. 

— Aş vrea să-l scutesc pe Gimnast de această osteneală, a 
spus Panurge. Aici vă va fi de mai mult folos. 

— Să n-am parte de haina pe care o port în spinare, a 
spus fratele Ioan, dar mi se pare, voinicule, că vrei să dai 
dosul, şi n-ai de gând să te mai întorci! Nu-i nicio pagubă, 
fiindcă n-ai face altceva decât să plângi şi să boceşti, 
tulburând pe ostaşii care vor să lupte. 

— Mă voi întoarce, frate Ioane, a spus Panurge. Mă voi 
întoarce cât mai repede, părinte al sufletului meu. Te rog să 
ai însă grijă ca păcătoasele acestea de scrumbii să nu 
năvălească în corabie. Mă voi ruga pentru biruința voastră, 
după pilda viteazului căpitan Moise, îndrumătorul neamului 
lui Izrael. 

— Numele celor doi războinici, Prindepeşte şi Taiecârnat, 
i-a spus Epistemon lui Pantagruel, sunt o chezăşie de 
biruință, dacă scrumbiile se vor încumeta să ne lovească şi 
vom fi nevoiți să luptăm. 


— Ai dreptate, a spus Pantagruel, şi îmi pare bine că, 
bizuindu-te pe vitejia căpitanilor mei, prevesteşti izbândă. 
Prezicerile întemeiate pe nume de mult nu mai găsesc 
crezare. Odinioară erau folosite de ucenicii lui Pitagora, care 
le țineau în mare cinste. Mulţi oameni de seamă au tras 
folos şi s-au lămurit de pe urma lor. Octavian August, 
împăratul romanilor, a întâlnit o dată un țăran cu numele 
de Euthyche (adică: om cu noroc), ducând de căpăstru un 
măgar pe care îl chema Nicon (ceea ce în greceşte înseamnă: 
biruitor). Şi tălmăcind înțelesul celor două nume, al 
ţăranului şi al măgarului, s-a bucurat că îl aşteaptă în viață 
belşug, fericire şi izbândă. Vespasian, înainte de a ajunge 
împărat al Romei, rugându-se într-o zi singur în templul lui 
Serapis, a înțeles că va dobândi puterea în clipa când a 
văzut venind spre el, pe neaşteptate, unul din sclavi: 
Bazilide (adică: fiu de rege) pe care îl lăsase bolnav acasă. 
Regilian, fără niciun alt temei, a fost ales împărat de ostaşii 
lui, numai din pricina numelui pe care îl purta. Citiţi 
dialogurile lui Platon despre înțelesul numelor. 

— Să-mi ţie Dumnezeu setea, a spus Rizotom, ard de 
nerăbdare să le citesc; te-am auzit în mai multe rânduri 
vorbindu-mi despre ele. 

— Vei vedea cum ucenicii lui Pitagora au dovedit cu 
ajutorul numerelor şi al numelor că Patrocle trebuia să fie 
omorât de Hector, Hector de Ahile, Ahile de Paris şi Paris de 
Filoclet. Sunt tulburat de puținătatea înțelegerii mele, 
văzând minunata ştiinţă a lui Pitagora, care, după numărul 
cu soț sau fără soț al silabelor fiecărui nume, afla care 
oameni sunt şchiopi, orbi, podagroşi, paralitici, ofticoşi sau 
suferinzi de alte boli, aşezând numerele cu soț pe partea 
dreaptă a trupului, iar cele fără soț pe partea stângă. 

— Acest lucru e adevărat, a spus Epistemon. Am văzut o 
întâmplare asemănătoare la Saintes, cu prilejul unui alai la 
care se afla de față bunul, înțeleptul şi dreptul preşedinte 


Briand Valee, seniorul din Douhet. De câte ori trecea un 
şchiop sau o şchioapă, un chior sau o chioară, un cocoşat 
sau o cocoşată, numai întrebând despre numele lor, fără să- 
i vadă, spunea de-a dreptul de care picior şchioapătă, cu 
care ochi nu vede şi pe care parte a umărului poartă 
cocoaşa; pe dreapta, dacă silabele numelui lor erau fără soț, 
pe stânga, dacă erau cu soț. Şi nu s-a înşelat niciodată! 

— Cunoscând această potrivire, a spus Pantagruel, 
învățații au arătat că Ahile, îngenunchind, a fost rănit în 
călcâiul drept de săgeata lui Paris, fiindcă numele lui are 
trei silabe: număr fără soț. Venus, adică Afrodita, a fost 
rănită la mâna stângă de Diomed în fața Troiei fiindcă, în 
greceşte, numele ei are patru silabe. Vulcan şchiopăta de 
piciorul stâng dintr-aceeaşi pricină. Anibal era chior de 
ochiul drept. Tot astfel putem să lămurim orice vătămătură, 
dureri de cap sau de şale, folosind cheia lui Pitagora. Şi, ca 
să ne întoarcem la înțelesul numelor, vă voi spune că 
Alexandru cel Mare, fiul regelui Filip, a izbutit să-şi 
îndeplinească planurile sale prin tălmăcirea unui singur 
nume. El împresurase cetatea Tirului şi purta război greu de 
mai multe săptămâni. Toate încercările şi toate armele lui 
dăduseră greş. Tirienii astupau toate spărturile şi întregeau 
din nou zidurile dărâmate. Alexandru hotărâse să ridice 
tabăra, foarte întristat de ştirbirea pe care o suferise faima 
cuceririlor sale. În prada acestor gânduri tulburătoare, a 
adormit. Atunci i s-a arătat în vis un satir, care pătrunsese 
în cort, sărind şi țopăind pe picioarele lui de țap. Alexandru 
a dat să-l apuce, dar satirul se ferea, fugind. Până în cele 
din urmă, l-a încolțit şi l-a prins; dar în aceeaşi clipă s-a 
trezit. Povestind visul său învățațţilor şi înțelepţilor de la 
curte, aceia i-au spus că zeii i-au făgăduit izbânda, şi Tirul 
în scurtă vreme va cădea: căci cuvântul Satyros, împărțit în 
două, înseamnă: sa Tyros, adică al tău e Tirul. Într-adevăr, 
la cea dintâi năvală pe care a pornit-o din nou, a luat 


cetatea şi a supus acel popor îndărătnic. Şi dimpotrivă, 
aduceţi-vă aminte cum şi-a pierdut nădejdea Pompei, 
desluşind înțelesul unui singur nume. Învins de Cezar în 
lupta de la Pharsale, nu-i mai rămăsese altă scăpare decât 
fuga. Luând calea mării şi ajungând în insula Cipru, în 
apropiere de cetatea Paphos, a zărit pe țărm un palat 
strălucit şi bogat. Întrebând pe cârmaciul corăbiei despre 
numele acelui palat, a aflat că se cheamă „Mormântul 
regilor”. La auzul acestui nume a înțeles că nu va mai scăpa 
cu viață şi a fost cuprins de-o spaimă atât de mare, încât 
corăbierii şi ceilalți călători s-au înfiorat auzind gemetele, 
plânsul şi strigătele lui deznădăjduite. Nu mult după 
această întâmplare, un ţăran necunoscut, anume Achillas, 
l-a prins şi i-a tăiat capul. Aş mai putea să vă povestesc ce i 
s-a întâmplat lui L. Paulus-Aemilius, când senatul roman l- 
a ales împărat şi a pus sub porunca lui oştile trimise 
împotriva lui Perseu, regele Macedoniei. În ziua aceea, spre 
seară, întorcându-se spre casă pentru a se pregăti de 
plecare, a îmbrăţişat pe fiica lui, Tratia, şi văzând-o 
întristată, i-a spus: — „Ce ai tu, Tratia? De ce eşti atât de 
mâhnită?” „Iată, a murit Persa!” a răspuns ea. Persa era o 
cățeluşă, la care fata ţinea mult. Auzind aceste cuvinte, 
Paulus n-a mai avut nicio îndoială că-l va răpune pe Perseu. 
Dacă aş avea mai mult răgaz, v-aş vorbi despre cărțile sfinte 
ale evreilor, unde sunt amintite sute de întâmplări, care 
dovedesc cât preț puneau aceia pe nume şi cu câtă evlavie 
căutau să deosebească înţelesul lor. 

În timpul acesta au sosit cei doi căpitani împreună cu 
ostaşii lor, toți înarmaţi până în dinți şi pregătiți de război. 
Pantagruel le-a spus câteva cuvinte, îndemnându-i să fie 
îndrăzneți în bătaie, dacă va fi nevoie să se lupte (fiindcă nu 
putea încă să creadă în trădarea scrumbiilor), dar, orice s-ar 
întâmpla, să nu lovească ei cei dintâi. Drept semn de 
recunoaştere le-a dat lozinca: Lăsatul secului! 


CAPITOLUL XXXVIII 


Cum se dovedeşte că scrumbiile nu sunt 
de disprețuit 


Veţi râde de mine, beţivilor, şi nu veți da crezare spuselor 
mele. N-am ce să vă fac. Dacă mă veți crede, cu atât mai 
bine; dacă nu, duceți-vă şi vă încredințați singuri. Eu spun 
ce-am văzut. Lucrurile s-au petrecut în ostrovul Sălbatic. Vi 
l-am numit. Şi mi-ați adus aminte, fără să vreţi, de puterea 
neasemuită a uriaşilor care au pornit o dată să ridice 
muntele Pelion peste muntele Ossa, iar pe-acesta să arunce 
adumbritul Olimp, războindu-se cu zeii şi izgonindu-i din 
înaltul cerului. Pentru asemenea ispravă nu era de ajuns o 
putere obişnuită; dar uriaşii aceia, prin o jumătate a 
trupului lor, erau peşti, sau ca să nu mint: şerpi. 

Şarpele care a ispitit pe Eva ţinea de neamul peştilor şi se 
spune, că era cel mai şiret şi mai isteț dintre toate 
dobitoacele. 

Unii învățați mai cred şi astăzi că vicleanul ispititor era un 
tipar, numit itiphel, în care se întrupase preacinstitul 
messer Priap, mare ademenitor de femei prin toate 
paradisurile (paradis, pe greceşte, înseamnă grădină). Cine 
ştie dacă boşii, poporul atât de războinic astăzi, n-au fost 
odinioară caltaboşi? Eu unul nu pun mâna în foc. 
Himantopozii, un neam de frunte al Etiopiei, aşa cum îi 
zugrăveşte Pliniu, sunt - nici mai mult, nici mai puţin — 
decât țipari. 

Dacă spusele mele n-au darul să vă risipească îndoiala 
(nici după câteva pahare), veniți cu mine la Lusignas, 
Parthenay, Vovant, Mervant sau Ponseuges în Poitou. Veţi 
culege acolo mărturii vechi şi de toată încrederea ale unor 
oameni de vază, care, jurând pe brațul sfântului Rigomeu, 
vă vor spune că Mieluzina, cea dintâi descălecătoare a țării 


lor, avea trup de femeie până la buric, iar de acolo în jos era 
peşte cu coadă, adică avea coadă de peşte. Mişcările îi erau 
legănate şi domoale, cum vor să fie astăzi ale saltimbancilor 
bretoni, când se pornesc deodată să cânte şi să dănțuiască. 

Pentru ce credeţi că a născocit Erehteu targa, carul şi 
căruța? Fiindcă Vulcan îl zămislise cu picioare de scrumbie, 
şi voind a le ascunde nu umbla călare, ci în caleaşca. (Pe 
vremea aceea, pasămite, scrumbiile n-aveau căutare.) Zâna 
sciților Ora avea trupul jumătate femeie, jumătate scrumbie. 
Dar era atât de frumoasă, încât Jupiter s-a culcat cu ea şi i- 
a făcut un băiat numit Colaxes. Aşadar, nu mă mai luați 
peste picior şi dezvățaţi-vă de a crede numai ce-i scris în 
Evanghelie. 


CAPITOLUL XXXIX 


Cum s-a însoțit fratele Ioan cu bucătarii 
pentru a lupta împotriva scrumbiilor 


Văzând fratele loan cu câtă furie şi cu ce repeziciune 
veneau asupra lor scrumbiile i-a spus lui Pantagruel: 

— Vom avea de furcă, după cum bag de seamă! Dar câte 
cântece de slavă şi cuvinte de laudă se vor înălța în cinstea 
biruinței noastre! Aş fi dorit să rămâi pe corabie şi să 
priveşti bătălia ce voi da-o cu oamenii mei. 

— Care oameni? a întrebat Pantagruel. 

— Cartea de rugăciuni vorbeşte! a răspuns fratele loan. De 
ce crezi că Putifar, mai-marele bucătarilor de la curtea lui 
Faraon - acel Putifar care l-a cumpărat pe Iosif şi căruia 
acesta, dacă ar fi vrut, i-ar fi pus coarne - de ce crezi că era 
căpetenia călăreților din întreg regatul Egiptului? Pentru ce 
tocmai Nabuzardan, bucătarul regelui Nabucodonosor, a 
fost ales dintre toţi căpitanii de oaste, pentru a bate şi a 
dărâma cetatea Ierusalimului? 

— Ascult, a răspuns Pantagruel. 


— Aş putea să jur, a spus fratele Ioan, că au luptat pe 
vremuri cu scrumbiile sau cu alte vietăți tot atât de temute; 
căci bucătarii ştiu să spintece, să taie şi să toace 
neasemănat mai bine decât toți ostaşii din lume, pedestraşi 
sau călăreți. 

— Cele ce îmi spui mi-au adus aminte de un răspuns 
glumeț al lui Cicero. La Roma, pe timpul războiului civil 
dintre Cezar şi Pompei, Cicero înclina mai mult spre acesta 
din urmă, deşi Cezar căutase să-l câştige şi îl acoperise cu 
daruri. Într-o zi, după o bătălie în care oamenii lui Pompei 
suferiseră pierderi grele, Cicero s-a dus în tabăra lor, unde, 
după cum şi-a dat seama, se aflau puteri puţine, vitejie mai 
de loc şi neorânduială destulă. Prevăzând că lucrurile se vor 
sfârşi rău, cum s-a şi întâmplat, a început să-i 
batjocorească şi să-i ia peste picior, când pe unul, când pe 
altul, cu vorbe tăioase şi usturătoare, cum se pricepea să le 
ticluiască. Câţiva căpitani care îl întovărăşeau, voind să-şi 
laude voinicia, ca şi cum nu s-ar fi îndoit de izbândă, i-au 
spus arătând steagurile: „Vezi câte acvile purtăm cu noi în 
luptă?” „V-ar prinde foarte bine, dacă ați merge la război 
împotriva ciorilor!” a răspuns Cicero. Aşadar, fiindcă vom 
avea de furcă, după cât se pare, cu scrumbiile, dumneata 
socoteşti că cei mai buni ostaşi ar fi bucătarii? Fă cum crezi, 
eu voi aştepta aici să văd cum ai s-o scoţi la capăt. 

Fratele loan s-a îndreptat spre cortul bucătarilor şi le-a 
spus foarte cuviincios şi vesel: 

— Băieți, vreau să vă văd astăzi biruind cu cinste şi cu 
strălucire. Veţi avea de săvârşit fapte de vitejie 
nemaipomenite şi nemaivăzute. Sus inimile! 

Va afla lumea întreagă cine sunt şi ce pot bucătarii! Să 
pornim asupra acestor neruşinate scrumbii! Eu sunt 
căpitanul vostru. Să bem, prieteni! Înainte! 


— Căpitane, au răspuns bucătarii, ai vorbit ca din carte. 
Suntem cu toții gata să-ți ascultăm bunele porunci. Vom 
trăi şi vom muri cu tine! 

— Veţi trăi, a spus fratele Ioan, nu veți muri. Asta-i treaba 
scrumbiilor.  Strângeți rândurile. Parola noastră e: 
„Nabuzardan!”. 


CAPITOLUL XL 


Cum a pregătit fratele Ioan scroafa şi 
despre vitejii bucătari care au intrat în 
burta ei 


La porunca fratelui loan, bucătarii au pus pe roate o 
scroafă mare, luată din corabia care purta drept steag şipul 
călugăresc. Scroafa era o maşină de război minunată, astfel 
întocmită, încât, de pe şoriciul ei, putea să împroaşte 
jurâmprejur ghiulele mari şi săgeți de fier cu vârf oţelit. În 
burta ei încăpeau, adăpostiți, până la două sute de 
luptători. Era făcută după chipul şi asemănarea scroafei din 
Reole, cu ajutorul căreia cetatea Bergeracului a fost smulsă 
din mâinile englezilor, în anii tineri ai regelui Carol al VIl- 
lea. 

Iată aici numele vitejilor bucătari, care, după pilda grecilor 
din calul troian, au intrat în pântecele scroafei: 


Înghitepui Pielescurtă 
Drobdemiel Pârjoală 
Prăjeală Piuliță 
Maţumplut Oalăplină 
Jumară Tigaie 
Capdebou Saramură 
Falcăprăjită Limbădulce 
Ceapărasă Ficăţel 
Pipăruş Frigăruie 


Zeamălungă Cleştenvânt 

(Aceşti bucătari de neam mare aveau drept stemă a lor: un 
câmp de guri căscate, frigărui cu slănină printre ele şi o 
pulpă de căprioară aplecată spre stânga.) Mai erau: 

Slăninăfriptă Taieslănină 

Slăninăprăjită Roadeslănină 

Slăninăarsă Pişcăslănină 

Slăninărâncedă Înghiteslănină 

Slăninăsărată Şoricideslănină 

(Zeamălungă era de felul lui din Rambouillet. Pe marele 
meşter de ciorbe îl chema de acasă numai: Zeamă, dar i s-a 
zis Zeamălungă pentru a-l deosebi de ceilalți frați ai săi: 

Zeamăchioară Zeamădulce 

Zeamăacră Zeamădeasă 

Zeamăgoală Zeamăgrasă 

Nume necunoscute printre evrei şi arabi. Pe alții îi chema: 

Fudulie Lingeblide 

Varzăcreață Burtăplină 

Crăticioară Bagănoală 

Dovlecel Polonic 

Pâinişoară Străchinel 

Lingurică Curcăbeată 

Maţesparte Bobcernut 

Fripturică Gâtuscat 

Crapumplut Ciorbărece 

Sfarmăoase Învârtefrigare 


Apoi: Suflănfoc, luat din bucătăriile nobilului cardinal Le 
Veneur; Gălbenuş (din Mayonne) care a închegat cel dintâi 
maioneza; şi Borcănel, născocitorul sosului cu muştar 
(foarte potrivit şi foarte sănătos pentru spinarea de iepure la 
frisare, rața la tavă, ouăle răscoapte, peştele afumat, 
purcelul de lapte şi alte multe feluri de bucate). 


Toţi aceşti vrednici şi veseli bucătari au intrat în pântecele 
scroafei împreună cu alţii. Fratele Ioan şi-a făcut loc cel din 
urmă, purtând în mână paloşul şi trăgând după el porțile 
ferecate, care aveau încuietori cu arcuri. 


CAPITOLUL XLI 


Cum a rupt Pantagruel picioarele 
scrumbiilor 


În vremea aceasta scrumbiile se apropiaseră atât de mult, 
încât Pantagruel le vedea cum îşi mişcau brațele şi cum 
începuseră să se strecoare pe sub frunzişul pădurii. Atunci 
l-a trimis pe Gimnast să le întrebe ce gânduri aveau şi ce 
pricină de ceartă născociseră, ca să ridice armele din senin 
împotriva unor vechi prieteni, care nu le adusese nicicând 
vreo vătămare? 

Gimnast a ieşit în întâmpinarea primelor rânduri, a făcut 
o adâncă plecăciune şi a strigat cât a putut de tare: 

— De-ai voştri, de-ai voştri, de-ai voştri! Toţi suntem de-ai 
voştri şi la porunca voastră! Noi ținem toți cu vechiul vostru 
prieten Lăsatul secului! (Unii mi-au povestit mai târziu, că 
n-a spus Lăsatul secului, ci Salata lacului.) Oricum ar fi 
fost, la acest cuvânt, un caltaboş voinic şi țâfnos a ieşit din 
rânduri şi a încercat să-l apuce de gât. 

— Blestematule! a strigat Gimnast. Vrei să intri în mine? 
Aşteaptă mai întâi să te fac bucăţi! 

Scoţând din teacă pe Pupămăncur (aşa îşi botezase sabia) 
Gimnast a tăiat caltaboşul în două cât ai zice: peşte! 
Doamne, gras mai era! Avea cel puțin două degete de 
slănină pe burtă! Mi-am adus aminte de taurul??? din Berna, 


222 Se numea taur trâmbițaşul care, suflând în corn, dădea semnalul de 
luptă. 


care a fost ucis în lupta de la Marignan, unde au fost 
înfrânți  elveţienii. Văzând  caltaboşul lor  spintecat, 
scrumbiile au sărit asupra lui Gimnast şi l-ar fi făcut 
tocătură, dacă nu-i sărea în ajutor Pantagruel cu oamenii 
lui. Căpitanul Frângecârnat tăia la cârnaţi de mama focului. 
Căpitanul Taiepeşte a dat iama prin scrumbii. Pantagruel le 
prindea de nas şi le rupea târtița. Fratele loan rămăsese 
ascuns în pântecele scroafei şi urmărea mişcările 
duşmanului. Văzând că un şir de cârnaţi care stăteau la 
pândă ieşiseră din pădure şi tăbărâseră asupra lui 
Pantagruel, a deschis uşile scroafei, şi în fruntea vitejilor săi 
ostaşi s-a repezit la luptă. Unii erau înarmați cu frigări de 
fier, alții cu grătare, cu pirostrii, cu făraşuri, cu vătraiuri, cu 
mături, cu piulițe, cu căldări, cu satâruri, cu frigărui, în cea 
mai deplină rânduială (ca tâlharii care dau foc la case) şi 
strigau toți deodată cu glas înfricoşat: „Nabuzardan! 
Nabuzardan! Nabuzardan!” Într-un iureş cumplit s-au 
năpustit asupra cârnaților, trecând ca un tăvălug peste 
caltaboşi. 

Scrumbiile, în fața noului val de duşmani, au luat-o la 
goană, cu sufletul la gură, ca şi când ar fi văzut pe dracul. 
Fratele Ioan le turtea cu paloşul ca pe muşte. Bucătarii le 
spintecau pe capete. Ce jale şi ce prăpăd! Tot câmpul era 
semănat cu scrumbii moarte ori spintecate. Povestea spune 
că, dacă nu s-ar fi coborât asupra lor, ocrotitoare, mâna lui 
Dumnezeu, neamul scrumbiilor s-ar fi stins pentru 
totdeauna în acel măcel dezlănțuit de bucătari. S-a 
întâmplat însă o minune. Puteţi să credeţi sau să nu credeți. 
lată! 

S-a ridicat în zbor dinspre miazănoapte un porc cu coada 
scurtă, gras pe burtă, rotund ca o turtă, purtat prin văzduh 
peste pământ de aripi uriaşe, ca ale morilor de vânt. Avea 
părul roşu ca penele fenicopterelor, cărora în Languedoc li 
se spune flamanzi. Avea ochii de jăratic, ca nişte rubine 


aprinse, urechile verzi ca smaraldul, dinţii galbeni ca 
topazele, coada neagră ca marmura de Lucullus, picioarele 
albe şi străvezii ca diamantul, semănând cu labele de gâscă 
ale reginei Pedauque din Toulouse. La gât purta un colan de 
aur, având de jur împrejur scrise o seamă de cuvinte cu 
buchi greceşti, dintre care n-am putut desluşi decât: „Porcul 
vestitor al Minervei”. 

Vremea era limpede şi liniştită, dar la ivirea acestei fiare s- 
a pornit în stânga noastră un tunet atât de puternic, încât 
toți am rămas înmărmuriți. Scrumbiile, zărind arătarea, au 
azvârlit armele la pământ şi au căzut toate în genunchi, cu 
mâinile împreunate, fără să spună un cuvânt, ca şi cum i s- 
ar fi rugat. 

Fratele Ioan, cu bucătarii lui, lovea înainte în scrumbii şi 
le lua în frigare. Dar la o poruncă a lui Pantagruel, goarnele 
au sunat încetarea luptei şi măcelul s-a oprit. Fiara din 
văzduh a mai zburat de câteva ori între cele două tabere, a 
aruncat la pământ douăzeci şi şapte de lăzi cu lămâi, apoi s- 
a făcut nevăzută, strigând într-una: „Lăsatul de sec! Lăsatul 
de sec! Lăsatul de sec!” 


CAPITOLUL XLII 


Cum a căzut Pantagruel la întelegere cu 
Nifleset, regina scrumbiilor 


Fiara zburătoare nu s-a mai zărit, iar cele două oşti au 
rămas nemişcate, într-o tăcere deplină. Pantagruel a cerut 
să stea de vorbă cu regina scrumbiilor, doamna Nifleset233, 
care rămăsese în caleaşca ei, pe locul unde erau adunate 
steagurile. Răspunsul ei a fost mulțumitor. Regina a coborât 
din caleaşca şi s-a înclinat înaintea lui Pantagruel cu o 


223 Cuvânt ebraic, desemnând o anume parte a trupului. 


uşoară mlădiere a trupului, mărturisindu-se bucuroasă de 
această întâlnire. Pantagruel i s-a plâns, că fără nicio 
pricină s-a văzut nevoit să poarte un război pe care nu-l 
dorise. Doamna Nifleset şi-a cerut iertare, arătând că lupta 
pornise de la o greşeală a iscoadelor ei, care au venit să-i 
dea de veste că Postul cel Mare a coborât pe țărm şi s-a 
apucat să cerceteze udul balenelor. L-a rugat încă o dată să 
se înduplece şi să-i ierte jignirea ce suferise, încredințându-l 
că scrumbiile nu sunt în stare să poarte ură, iar în burta lor 
poartă mai multe icre decât fiere. Ca o dovadă de prietenie, 
s-a legat ca atât ea, cât şi celelalte Niflesițele care îi vor 
urma să-i închine țara, lui şi urmaşilor lui, ascultându-l cu 
supunere totdeauna şi întru toate, prietenii lui fiind şi 
prietenii ei, duşmanii de-asemeni; ca o dovadă de 
recunoştinţă a făgăduit să-i trimită plocon în fiecare an 
şaptezeci de mii de scrumbii albastre, pentru a sluji la 
începutul mesei timp de şase luni. 

Regina s-a ținut de cuvânt: chiar a doua zi tânăra Nifleset 
moştenitoarea ostrovului şi fiica reginei a pornit să ducă 
marelui Gargantua scrumbiile pomenite mai sus. 

Gargantua le-a trimis în dar regelui din Paris; nu ştiu însă 
de ce, din pricina schimbării aerului sau a lipsei de 
untdelemn, scrumbiile au pierit aproape toate. La porunca 
regelui, au fost înmormântate una lângă alta într-un loc al 
Parisului, care se cheamă şi astăzi Ulița Scrumbiilor. 
Doamnele de la curte au luat sub ocrotirea lor pe tânăra 
Nifleset, care, scăpând cu viaţă, fusese găzduită la curte cu 
toată cinstea cuvenită. S-a măritat cu un şalău frumos şi de 
neam bun, cu care a avut, din mila Domnului, o puzderie de 
urmaşi. 

Pantagruel a mulțumit frumos reginei scrumbiilor şi i-a 
dăruit un cuțitaş de mare preț; apoi a întrebat-o, ce-a 
însemnat acel balaur înaripat, care s-a arătat în văzduh? Ea 
a răspuns, că era o întrupare a Lăsatului de sec, zeul lor 


ocrotitor la vreme de război, întemeietorul şi strămoşul 
întregului neam al scrumbiilor. Se arată în chip de porc, 
fiindcă grăsimea scrumbiilor de la el se trage. Pantagruel a 
vrut apoi să ştie de ce a aruncat pe pământ atâtea lăzi de 
lămâi, la care regina a răspuns că lămâile erau sfântul Graal 
al lor şi adevărată mană cerească. Punând numai câteva 
picături pe-o scrumbie spintecată, se înzdrăvenea dacă era 
numai crestată, şi învia dacă era moartă. 

Pantagruel şi-a luat rămas-bun de la regină şi s-a întors la 
corabie, urmat de toți ceilalți soţi de luptă, cu armele şi cu 


scroafa lor. 
CAPITOLUL XLIII 


Cum a ajuns Pantagruel în ostrovul 
Ruah224 


După două zile de cale am ajuns la ostrovul Ruah. Jur pe 
cloşca cu pui de pe cer că obiceiurile poporului din acea țară 
erau mai ciudate decât aş putea să vă spun în cuvinte. 

Oamenii aceştia trăiesc cu vânt. Nu beau şi nu mănâncă 
decât vânt. Casa lor e o vârtelniță. În grădina lor nu 
seamănă decât două-trei soiuri de păpădie, plivind cu mare 
grijă izmă creaţă şi alte ierburi care se folosesc împotriva 
vânturilor. Poporul de jos îşi potoleşte foamea făcându-şi 
vânt cu evantaie de hârtie, de pânză sau de pene, după 
putinţa fiecăruia. Cei bogați se hrănesc din belşug cu mori 
de vânt. Se ospătează ca la nuntă, şi, mâncând pe săturate, 
vorbesc între ei despre gustul, bunătatea şi felul deosebit al 
vânturilor, aşa cum dumneavoastră, băutori pricepuți, 
judecați vinurile şi ţineţi sfat despre însuşirile lor. 


224 Cuvânt ebraic, care înseamnă: vânt. 


Unii ridicau în slavă sirocul, alții băltărețul; unii lăudau 
crivățul, alții zefirul, unii mistralul, alţii taifunul şi aşa mai 
departe. Îndrăgostiții îşi făceau vânt cu cămăşile. 

Bolnavii înghițeau vântul în hapuri, cum se iau şi pe la 
noi unele leacuri. 

— Ah, îmi spunea unul din ei, umflat în foaie, dacă aş 
putea să fac rost de-o băşică bună plină cu mistral! 
învățatul doftor Scurron, care a călătorit o dată prin țara 
Languedocului, ne povestea că acest vânt suflă uneori cu 
atâta putere, încât răstoarnă o căruță încărcată. Ce bine le- 
ar prinde o copaie cu vânt picioarelor mele bolnave! 

— Ar fi mai bună, a spus Panurge, o vadră de vin de 
Marivaulx-Chanteperdrix sau Frontignan! 

Am văzut apoi un bărbat, destul de chipeş şi cu pântecele 
dolofan, care, cuprins de-o cumplită mânie, bătea de mama 
focului, cu papucul, pe un trepăduş de-al lui, gras şi rotofei 
de altminteri ca şi el. Necunoscând pricina supărării lui, mi- 
am închipuit că în țara aceea, după sfatul doftorilor şi 
pentru buna îngrijire a sănătății, stăpânii la necaz îşi băteau 
slugile; iar slugile mâncau bătaie ca să se îngraşe. Am aflat 
însă că acel trepăduş ticălos îi furase o aripă de vânt uscat, 
pe care o pusese cu grijă la păstrare pentru la iarnă. 

Nimeni nu scuipă, nu varsă, nu-şi lasă udul şi nu-şi 
deşartă mațul pe-acel ostrov; în schimb toți se pârțâie şi 
trag vânturi, pe întrecute! Ei pătimesc de toate acele boli, 
care, după cum arată Hipocrate, în Flatibus, sunt pricinuite 
de oprirea vânturilor. O a mai obişnuită şi mai răspândită e 
pântecăraia, pe care o tămăduiesc cu pahare la şezut, 
uşurându-şi foalele. Toţi mor de dropică: bărbaţii pârțâindu- 
se, femeile dezumflându-se. Sufletul lor pleacă în veşnicie pe 
uşa din dos. 

Plimbându-ne de-a lungul ostrovului, am întâlnit trei 
zvântaţi plecaţi să privească zborul sitarilor, care trăiesc în 
mare număr pe aceste meleaguri şi se hrănesc de-asemeni 


cu vânt. Am băgat de seamă că, aşa după cum 
dumneavoastră, băutorii de vin, porniţi peste coclauri cu 
şipuri şi butelci în buzunar, aceia purtau toţi la cingătoare 
câte o pereche de foale. Dacă se întâmpla să nu mai bată 
vântul, scoteau foalele de la brâu şi, suflând cu ele, se mai 
întăreau cu un pic de adiere. (După cum ştiţi prea bine, 
mişcarea aerului se numeşte vânt.) 

Iar pe când ne pregăteam de plecare, ne-a venit din partea 
regelui porunca sa nu luăm cu noi pe corabie niciun bărbat 
şi nicio femeie din partea locului, fiindcă nu ştiu care din ei 
şterpelise măriei-sale o putină plină cu ultimele resturi din 
faimosul vânt pe care harnicul suflător Eol îl dăruise 
odinioară lui Ulise, să-i poarte pânzele pe vreme liniştită. El 
păstra cu sfințenie acea putină de vânt, ca pe-un potir 
făcător de minuni, mulțumită căruia tămăduise multe boli 
grele, lăsând să treacă prin vrană o undă uşoară, ca un pârț 
de fată mare, sau, cum spun călugărițele, un suspin. 


CAPITOLUL XLIV 


Cum ploaia mică goneşte vântul mare 


Pantagruel a găsit cuvinte de laudă pentru felul de-a trăi 
al acestor oameni, iar cârmuitorului lor, Hypenemian (adică 
plin de vânt), i-a spus: 

— Dacă ați găsi drept înțelepte cuvintele lui Epicur, care 
spune că nu munca grea, ci plăcerile uşoare dau fericirea 
deplină, vă socotesc eu însumi ca pe nişte făpturi fericite; 
căci ființa voastră, hrănindu-se cu vânt, nu vă cere nicio 
trudă sau prea puţină: e de ajuns să suflați. 

— E adevărat, a răspuns stăpânul ostrovului, dar în viața 
noastră pieritoare nimic nu e desăvârşit. Adesea când ne 
aşezăm la masă, ospătându-ne din belşug, după obiceiul 
părinților noştri, cu o aripă de vânt, dulce şi sățioasă ca 


mana cerească, începe să cadă ca din senin o ploaie uşoară 
şi-o goneşte. Ospăţul se sfârşeşte, când nu mai sunt bucate! 

— Aceasta îmi aduce aminte, a spus Panurge, de povestea 
lui Jenin din Quinquenain, care, stropind cu puţin ud pe 
nevastă-sa, a oprit vântul rău-mirositor care ieşea din ea. 
Am ticluit cândva un dizen frumuşel despre această 
întâmplare: 


Jenin, gustând o dată din vinul lui molan 
Care-ncepuse parcă pe drojdie să fiarbă, 

I-a spus femeii sale să coacă un bostan, 

Să curgă tulburelul mai bine pe sub barbă. 
Apoi sfârşind ospățul, s-au tolănit în iarbă, 
Dar n-a putut sărmanul Jenin să ațipească: 
Femeia lui, din goarnă, sufla fără-ncetare! 
Atunci el a stropit puţin, s-o potolească. 

Ea s-a oprit, căci spune o vorbă bătrânească, 
Precum că ploaie mică goneşte vântul mare. 


— Mai avem în fiecare an o pacoste care ne loveşte, a spus 
stăpânul ostrovului. Se află în ostrovul Tohu un uriaş numit 
Branghinarilă, care vine la noi primăvara să-şi curețe 
mațele. Prăpădeşte morile de vânt, pe care le înghite ca pe 
nişte hapuri. Îi plac la nebunie cimpoaiele şi le soarbe cu 
lingura mare, lăsându-ne să postim de trei, patru ori pe an, 
fără slujbe, rugăciuni ori denii. 

— Şi nu vă puteţi apăra? a întrebat Pantagruel. 

— Urmând sfatul doftorilor noştri pricepuţi în boalele 
pântecelui, am ascuns în fiecare moară găini şi cocoşi o 
mulțime. Întâia oară când i-a înghiţit era să moară. Cocoşii 
îi cântau în burtă şi băteau din aripi, cutremurându-i inima 
şi îngrețoşându-l atât de amarnic, ca şi cum ar fi înghițit un 
şarpe. 


— Asemănarea nu mi se pare tocmai potrivită, a spus 
fratele Ioan, căci, după cum am auzit, şarpele care îţi 
alunecă pe gât şi ajunge în stomac nu-ţi pricinuieşte nicio 
supărare, iar dacă te aşezi cu picioarele în sus şi duci la 
gură o strachină cu lapte, şarpele, adulmecând mirosul, iese 
la lumină. 

— Aşa ai auzit, a spus Pantagruel, dar nimeni până astăzi 
n-a văzut şi nici n-a citit în cărți că un asemenea leac e cu 
putință. Hipocrat scrie că în vremea lui a aflat o dată despre 
o asemenea întâmplare, dar omul a murit numaidecât, în 
chinuri şi zvârcoliri cumplite. 

— Nu numai atât, a vorbit mai departe stăpânul insulei. 
Vulpile îi intrau pe gât şi fugeau după găini; uriaşul leşina 
în fiecare clipă, până când, folosind leacul unui solomonar, 
a început să verse vulpile şi să se uşureze. Acum a găsit un 
alt leac. Îşi face un clistir cu zeamă de grâu şi de mei fiert, 
ademenind găinile să iasă. Dacă amestecă în el ficat de 
gâscă, atrage vulpile. Mai înghite el şi nişte hapuri, făcute 
din tocătură de ogari şi câini ciobăneşti. Puteţi să vă 
închipuiți cât suntem de amărâți! 

— Să nu mai aveți teamă de-aici încolo, oameni buni, le-a 
spus Pantagruel. Uriaşul Branghinarilă, căpcăunul morilor 
de vânt, a răposat, pot să v-o spun. A murit sugrumat şi 
înăbuşit, mâncând, la gura cuptorului, o lingură de unt 
proaspăt, după sfatul doftorilor. 


CAPITOLUL XLV 


Cum a ajuns Pantagruel la ostrovul 
Smochiniţilor 


A doua zi de dimineață am întâlnit în cale ostrovul 
Smochiniţilor, nişte oameni care fuseseră o dată bogați şi 
fericiți — pe-atunci li se spunea „voinicii”225. 

Acum sunt săraci, prăpădiți şi supuşi papimanilor226. lată 
cum s-a întâmplat: 

Într-o zi de sărbătoare, al cărei hram se ţinea în fiecare 
an, primarul voinicilor, cu ceilalți sfetnici ai oraşului şi 
câțiva învățați mai de seamă, s-au dus să vadă cum petrec 
papimanii de pe ostrovul vecin. Unul dintre ei, zărind chipul 
zugrăvit al papei, cum era obiceiul să fie arătat poporului în 
zilele de sărbătoare, s-a strâmbat, smochinindu-şi obrazul 
în nasul lui, ceea ce pentru papimani era semn de batjocură 
şi derâdere. 

Pentru a răzbuna această jignire, câteva zile mai târziu 
papimanii au pus mâna pe arme şi au tăbărât, fără veste 
asupra voinicilor, au jefuit şi au prădat ostrovul, trecând 
prin sabie tot ce purta barbă. N-au cruțat decât pe femei şi 
pe flăcăi, dar numai dacă se vor supune aceleiaşi încercări 
ruşinoase, la care Frederic Barbăroşie i-a silit odinioară pe 
milanezi. 

În lipsa lui, milanezii se răzvrătiseră şi izgoniseră din 
cetate pe nevastă-sa, împărăteasa, suind-o în bătaie de joc 
pe-o catârcă bătrână, numită Thacor, călare cu dosul spre 
capul catârcei şi cu fața spre coadă. Întorcându-se în Milan, 
Frederic a pus mâna pe ei şi i-a închis pe toţi, iar după 
îndelungate căutări a dat de urma acelei catârce, Thacor. La 
porunca lui s-a adunat în mijlocul târgului cel mare al 
oraşului tot poporul, dimpreună cu cei osândiți; apoi călăul, 
înfigând o smochină în despicătura ruşinoasă a catârcei, a 
vestit cu glas de trâmbiţi că oricine vrea să scape de moarte 

226 Poreclă dată de Rabelais catolicilor, „maniaci adepți ai papei”. 


va trebui să scoată în văzul tuturor smochina cu dinţii şi s-o 
bage la loc tot astfel, fără ajutorul mâinilor. Cei care nu se 
vor supune vor fi strânşi de gât pe loc sau spânzurați. Unii 
au fost cuprinşi de atâta scârbă şi ruşine, încât au primit 
mai bine moartea decât să îndeplinească scârnava poruncă; 
aceştia au sfârşit în ştreang. La alții frica de moarte a fost 
mai tare decât ruşinea. După ce trăgeau smochina cu toți 
dinții, o arătau călăului s-o vadă, zicând: Ecco Io fico!??7 
Aceeaşi înjosire a mântuit viața unora dintre voinicii care nu 
fuseseră tăiați de sabie. Au ajuns robii şi şerbii papimanilor, 
iar numele de smochiniţi li s-a dat fiindcă îndrăzniseră să se 
strâmbe dinaintea chipului papei! De atunci, sărmanii 
oameni n-au avut decât necazuri şi pagube. I-a bătut 
grindina, i-au bântuit furtunile şi au suferit de foame, loviți 
de toate nenorocirile, ca o veşnică pedeapsă pentru păcatul 
strămoşilor lor. 

Am intrat într-o bisericuță de pe malul mării; era 
dărăpănată, jalnică şi, asemeni bisericii sfântului Petru din 
Roma, fără acoperământ. Am zărit în agheasmatar, 
cufundat în apă până în gât ca o rață, un bărbat cu mai 
multe pelerine pe el. În jurul lui stăteau trei preoţi cu fața 
rasă şi tunşi în creştetul capului, care citeau dintr-o carte 
de rugăciuni, să gonească pe diavol. Lui Pantagruel i s-a 
părut priveliştea ciudată şi a întrebat ce fel de comedie se 
juca acolo? Iată ce-a aflat. Cu trei ani mai înainte bântuise 
pe acel ostrov o ciumă atât de cumplită, încât jumătate din 
țară rămăsese pustie, iar pământurile fără stăpân. Se 
stinsese acum molima, şi acest om ascuns în agheasmatar, 
îşi lucra cu osârdie ogorul lui rodnic pe care semăna grâu. 
Un drăcuşor împielițat, care nu se pricepea să tune şi să 
fulgere decât asupra verzelor, şi care, pe deasupra, nici carte 


227 Iacă smochina! 


nu învățase, a primit de la Lucifer învoirea de a veni pe 
ostrovul Smochiniţilor să se odihnească şi să petreacă, aşa 
cum făceau toți ceilalți draci, primiţi cu prietenie de femeile 
şi de bărbații din partea locului. 

Întâlnindu-l pe câmp, drăcuşorul l-a întrebat pe plugar, 
cu ce se îndeletniceşte? Bietul om i-a spus că seamănă 
grâu, ca să aibă ce mânca la anul. 

— Bine, i-a spus diavolul cel mic, dar câmpul nu-i al tău. 
E al meu, fiindcă din ziua când aţi batjocorit chipul papei, 
această țară ne-a fost dată nouă în deplină stăpânire. E 
adevărat, că eu unul nu mă pricep să semăn grâu; de aceea 
îți las ţie ogorul, dar numai dacă te învoieşti să împărțim 
câştigul amândoi. 

— Mă învoiesc, i-a răspuns plugarul. 

— Adică, uite cum: vom despărți rodul în două, a spus 
dracul cel mic. Unul va lua ce-a rămas în pământ, celălalt 
ce-a crescut deasupra. Alegerea mi se cuvine mie, fiindcă eu 
sunt diavol de spiță veche şi aleasă, pe când tu eşti un 
mârlan. Aşadar, să ştii de pe acum că partea mea va fi cea 
din pământ; tu vei primi pe cea de deasupra. Când va fi 
culesul? 

— La jumătatea lui cuptor, a răspuns plugarul. 

— Voi avea grijă să fiu de față, a spus drăcuşorul. Tu vezi- 
ți de treabă şi munceşte înainte, mârlane, munceşte! Mă 
duc acum să ispitesc cu dulcele păcat al desfrânării pe 
cuvioasele măicuţe de la mănăstirea sfintelor Vânturi, pe 
habotnici şi pe vreo câţiva călugări. Nu mă îndoiesc de buna 
lor primire. Ne vom socoti amândoi la întoarcere. 


CAPITOLUL XLVI 


Cum a fost păcălit diavolul cel mic de 
plugarul smochinit 


La mijlocul lunii iulie, diavolul cel mic s-a înfățişat la locul 
ştiut, însoţit de un pâlc de drăcugşori din stranele iadului. 
Întâlnind pe plugar i-a spus: 

— Ei, mârlanule, purtatu-te-ai bine de când nu ne-am 
văzut? A sosit vremea să facem împărțeala. 

— E drept, a răspuns plugarul. 

Plugarul cu oamenii lui au secerat spicele de grâu; 
drăcuşorii smulgeau din pământ paiele rămase pe mirişte. 
Plugarul a dus grâul la arie, l-a treierat, l-a pus în saci şi l-a 
cărat la târg. Drăcuşorii, socotind că fac la fel, s-au aşezat 
în obor alături de plugar, să-şi vândă şi ei paiele. Plugarul a 
dat grâul lui pe preț bun, iar cu banii primiți şi-a umplut 
vechea pungă ce-o purta la brâu. Drăcugşorii au rămas cu 
paiele nevândute, alegându-se pe deasupra cu batjocura 
țăranilor, care râdeau de ei în mijlocul oborului. 

După ce s-a spart târgul, diavolul cel mic a spus 
plugarului: 

— Mârlanule, m-ai înşelat de data aceasta, dar a doua 
oară n-ai să mă mai păcăleşti. 

— Domnişorule drac, cum aş fi putut să te înşel, când 
dumneata singur ai hotărât partea care ți se cuvine? E 
adevărat, că ţi-a fost în gând să mă tragi pe sfoară, crezând 
că pentru mine nu va răsări nimic din pământ, iar ţie îți vor 
rămâne boabele pe care tot eu le-am semănat. Voiai să 
ispiteşti cu ele pe cei nevoiaşi, pe popi şi pe zgârciți, 
ademenindu-i în capcanele tale! Eşti cam prea tinerel pentru 
un asemenea meşteşug. Sămânța pe care am azvârlit-o în 
pământ a putrezit, dar din inima ei au răsărit grăunțele noi, 
pe care ai văzut că le-am cules. Tu ai ales ce-a fost mai rău, 
pentru că eşti blestemat de cuvântul Evangheliei. 

— Să sfârşim vorba, a spus puiul de drac. Ce vei semăna 
la anul pe moşia noastră? 

— Pentru a scoate un câştig mai bun, m-am gândit să 
semăn sfeclă. 


— Foarte bine, a răspuns drăcuşorul, eşti un mârlan de 
ispravă. Seamănă sfeclă multă, iar eu voi avea grijă s-o 
păzesc de furtuni şi de grindină. Dar, să ne înțelegem. Eu 
voi culege ce creşte deasupra; partea ta va fi ce rămâne în 
pământ. Munceşte, mârlane, munceşte! Mă duc să ispitesc 
pe eretici; sunt suflete dornice de prăjeală. Pe măria-sa 
Lucifer îl cam doare burta: o să-i prindă bine o zeamă caldă. 

Venind din nou timpul culesului, puiul de diavol s-a 
înfățişat însoțit de-o altă ceată de drăcuşori de-acasă. A 
chemat la împărțeală pe plugar, iar el s-a apucat să taie şi 
să culeagă frunzele de sfeclă. În urma lui, plugarul cu 
oamenii lui au săpat pământul, au scos sfeclele una câte 
una şi le-au pus în saci. Apoi au plecat amândoi la târg. 

Plugarul şi-a dat sfeclele pe preț bun. Diavolul cel mic n-a 
vândut nimic şi a rămas de râsul târgului. 

— Văd, mârlane, că m-ai înşelat şi a doua oară, a spus 
drăcuşorul. Desfacem învoiala şi vom vedea al cui va fi 
pământul. Ne vom lupta cu ghearele, şi care din noi va birui, 
va rămâne stăpân pe toată holda. Mă întorc peste o 
săptămână. Pregăteşte-ţi pielea, mârlane, că ai să vezi pe 
dracul! Acum mă duc să ispitesc pe nişte împricinați 
cârcotaşi, măsluitori de pricini, notari scamatori şi advocați 
hoțomani, care mi-au trimis vorbă că mă aşteaptă cu brațele 
deschise. Sunt oamenii mei. Cum Lucifer nu mistuie uşor 
sufletele lor, mai ales când nu sunt îndeajuns de sărate, le 
trimite de obicei la bucătărie dracilor spălători de vase. 

Am auzit spunându-se între oameni, că Lucifer mănâncă 
dimineața şcolari, la prânz advocațţi, la urmă podgoreni, la 
cină negustori şi înainte de culcare vistiernici; cât despre 
popi, aceştia nu lipsesc niciodată de la masa lui. E cât se 
poate de adevărat. Domnul Lucifer gustă câţiva popi la 
începutul fiecărei mese, iar dimineața ia totdeauna o 
tocăniță de şcolari. Dar vai! nu ştiu pentru care nefericită 
pricină şcolarii au început să înveţe din Evanghelie şi nu 


putem să mai prindem niciunul. Cred că dacă popii nu ne 
vor ajuta, smulgând prin amenințări, prin silă şi prin ardere 
pe sfântul Pavel din mâinile lor, nu vom avea multă vreme 
ce ronțăi. La prânz mănâncă advocaţi coțcari şi jefuitori de 
săraci, din care totdeauna găseşte cât îi place. Dar ţi-e 
lehamite să te hrăneşti numai cu pâine! Ne spunea o dată, 
în plin sinod, că s-ar înfrupta bucuros din sufletul unui 
fariseu care a uitat într-o zi să se roage. Ne-a făgăduit 
răsplată bună şi simbrie îndoită, dacă îi vom aduce în dinți 
unul din aceştia. Am căutat şi am răscolit peste tot, dar 
degeaba. Ei sunt de-altminteri atât de vicleni, încât toate 
doamnele fac danii pentru mănăstirea lor. Domnul Lucifer 
mănâncă la cină cu nespusă plăcere cămătari, spiteri, 
plăsmuitori de bani răi şi negustori de marfă stricată. Dacă 
se simte în voia lui, seara, înainte de culcare, gustă dintr-un 
pivnicer, care, după ce-a băut vinul stăpânului, umple 
butoiul cu apă de ploaie. Dă-i zor, mârlane, dă-i zor! Mă duc 
să ispitesc pe seminariştii din Trebizunda, să-şi părăsească 
părinții, să se despartă de orice legătură obştească, să nu se 
mai supună poruncilor regelui, să trăiască în libertate sub 
pământ, să privească lumea cu dispreț, să-şi bată joc de 
toți, şi, îmbrăcând haina veselă a nevinovăţiei, să se 
preschimbe toți în gingaşi călugări-cerşetori. 


CAPITOLUL XLVII 


Cum a fost păcălit diavolul de o bătrână 
smochinită 


Plugarul s-a întors acasă trist şi gânditor. Femeia lui, 
văzându-l astfel, şi-a închipuit că i-a furat cineva banii la 
târg. Aflând însă pricina supărării lui şi zărindu-i la brâu 
punga doldora de bani, l-a îmbărbătat cu blândețe, 
liniştindu-l că nu va păți nimic. L-a rugat să se bizuie pe ea, 
căci va găsi un mijloc să-l scape din încurcătură. 


— Oricum ar fi, eu la cea dintâi zgârietură mă dau bătut 
şi îi las pământul. 

— Nu, nu, a spus femeia, încrede-te în mine şi du-te de te 
culcă. Lasă-mă să-l surchidesc cum ştiu eu. Spuneai că e 
un pui de drac nătăfleț; am să-l fac să se lase păgubaş, iar 
pământul ne va rămâne nouă. Dacă ar fi un diavol bătrân, 
aş mai sta pe gânduri. 

Noi coborâsem pe ostrov tocmai în ziua hotărâtă pentru 
încăierare. Dis-de-dimineaţă, plugarul s-a spovedit ca un 
bun credincios şi, după sfatul sfinţiei-sale, s-a ascuns în 
agheasmatar, aşa cum l-am văzut. Pe când ascultam 
povestea de mai sus, a ajuns la noi vestea că baba păcălise 
pe drăcuşor şi dobândise pământul în felul următor. 

Puiul de drac a bătut la uşa plugarului, strigând: 

— Ei, mârlane, mârlane! Ţi-ai ascuţit ghearele? 

Intrând pe uşă sprinten şi bătăios, dracul a băgat de 
seamă că plugarul lipseşte de acasă şi a văzut-o pe nevastă- 
se trântită la pământ, bocind şi văitându-se. 

— Ce înseamnă asta? Unde-i mârlanul? Ce mai aşteaptă? 

— Of! a început să se vaite baba. Ticălosul! Tâlharul! 
Ucigaşul! M-a schingiuit! M-a dat gata! M-a omorât! 

— Cum aşa? a întrebat diavolul. Am să-l jupoi! Aşteaptă 
puţin! 

— Vai! plângea baba, e un călău, un zbir, un zgârie-draci! 
Mi-a spus că trebuie să se lupte azi în gheare cu dumneata, 
şi, ca să-şi încerce unghiile dacă sunt ascuțite, m-a atins cu 
degetul cel mic, aici între picioare... M-a prăpădit! S-a sfârşit 
cu viața mea, n-o să mă mai vindec niciodată, ia te uită! 
Acum, ca şi când nu i-ar fi fost de ajuns, a plecat la 
potcovar să-i mai ascută vârful unghiilor! Eşti pierdut, 
domnişorule drac, şterge-o cât mai e vreme, că te face 
ferfeniță! Pleacă, te rog... 


Zicând acestea s-a dezgolit până la bărbie, ca mamele din 
Persia de altădată în faţa fiilor care fugeau de luptă, 
arătându-şi ce nu se spune. 

Diavolul, la gândul că ar putea s-o pățească la fel, s-a 
pornit să strige: 

— Mahon! Demiurg! Megera! Alecto! Persefona! N-o să 
pună mâna pe mine. Am luat-o din loc. Nu-mi trebuie 
pământ! 

Aflând sfârşitul poveştii, ne-am întors la corăbiile noastre 
şi n-am mai zăbovit mult pe-acele locuri. Pantagruel, văzând 
nevoile țării şi sărăcia oamenilor, a dăruit pentru trunchiul 
bisericii optsprezece mii ducați de aur. 


CAPITOLUL XLVIII 


Cum a ajuns Pantagruel pe ostrovul 
Papimanilor 


Lăsând în urmă ţinutul amărât al Smochiniților, am mai 
mers o zi întreagă, pe-o vreme plăcută şi senină, când am 
văzut ivindu-se în fața noastră ostrovul Papimanilor. Mai 
înainte de a fi lăsat ancora şi de-a fi legat corăbiile la țărm, 
ne-am pomenit lângă noi cu o luntre, în care se aflau patru 
oameni îmbrăcați felurit. Cel dintâi era un călugăr 
încotoşmănat, fălos şi soios; al doilea, un şoimar, cu 
momeală pe umăr şi mănuşi de zale; al treilea, un portărel, 
ducând în spinare un sac cu chemări de martori, 
întâmpinări, răspunsuri şi amânări; al patrulea, un 
podgorean din Orleans, cu obiele frumoase de pânză, cu un 
paner în mână şi cosor la cingătoare. 

Cum s-au apropiat de corabia noastră, au pornit să strige 
câteşipatru deodată: 

— L-aţi văzut, cinstiți călători? L-aţi văzut? 

— Pe cine? a întrebat Pantagruel. 

— Pe el! 


— Care el? a întrebat fratele Ioan. Să fiu al naibii de nu i- 
oi crăpa capul! Fratele Ioan îşi închipuise că e vorba despre 
un tâlhar, un ucigaş sau un eretic. 

— Cum, cinstiți călători, au întrebat cei patru, nu-l 
cunoaşteţi pe Cel-Fără-Asemănare? 

— Domnilor, a răspuns Epistemon, noi nu pricepem ce 
voiți să spuneți. Vă rog să aveți bunăvoința a ne lamuri 
despre cine e vorba şi vă vom arăta pe față tot ce ştim. 

— E cel ce este, au spus cei patru. Nu l-aţi văzut 
nicicând? 

— Cel ce este, a răspuns Pantagruel, după învățătura 
bisericii noastre e Dumnezeu, care cu aceste cuvinte i s-a 
dezvăluit lui Moise. Nu l-am văzut, fireşte, şi nici nu va fi 
vreodată muritor care să-l vadă. 

— Nu vorbim despre Dumnezeul care stăpâneşte în ceruri, 
au răspuns aceia. Noi vorbim despre Dumnezeul care e mai 
mare pe pământ. Nu l-aţi văzut? 

— Pe cinstea mea, a spus Carpalim, mi se pare că e vorba 
despre papa! 

— Da, da, a răspuns Panurge. În ceea ce mă priveşte, eu, 
domnilor, am văzut cu ochii mei vreo trei; dar m-am ales 
numai cu văzutul. 

— Cum aşa? au şi sărit cei patru. Sfintele canoane spun, 
că în viață nu poate fi decât unul singur! 

— Vreau să spun că am văzut trei, unul după altul, nu pe 
toţi trei deodată. 

— O, oameni de trei ori fericiți! Bine ați venit printre noi! 
au strigat aceia. 

Au îngenuncheat în fața noastră şi au vrut să ne sărute 
picioarele, ceea ce noi n-am primit, spunându-le că nici 
papa însuşi, dacă ar veni să-i cerceteze, n-ar merita atâta 
cinste. 

— Ba da, ba da, au răspuns cei patru; în privința aceasta 
toate sunt dinainte hotarâte. Îi vom pupa sfântul-şezut şi tot 


ce sub frunza de viță se-ascunde, dar trebuie să fie, căci 
altminteri, după canoane, nici papă n-ar fi fost ales. 
Canoanele spun foarte lămurit: „Papei fără fudulii, mitră în 
cap nu i se va pune”. Dacă toți oamenii s-ar naşte fără, nici 
papă pe lume n-ar mai fi! 

Pantagruel a întrebat pe un vâslaş de pe luntre, cine erau 
cei patru? Vâslaşul i-a răspuns că ei înfăţişează cele patru 
stări ale ţării, şi a mai adăugat că vom fi bine primiți şi 
ospătațţi, întrucât am avut fericirea de a-l fi văzut pe papa. 
Panurge i-a şoptit la ureche: 

— Domnul să fie lăudat! Toate vin la rândul lor pentru 
cine ştie să aştepte. N-am câştigat nimic când l-am văzut pe 
papa. De data aceasta, să fie al dracului, mi se pare că ne 
vom alege cu ceva folos. 

Am coborât pe țărm. Tot poporul, bărbaţi şi femei cu copii 
în brațe, ca într-un alai de sărbătoare, au ieşit întru 
întâmpinarea noastră. Cele patru stări vesteau în gura 
mare: 

— L-au văzut! L-au văzut! L-au văzut! 

Mulțimea a îngenuncheat în calea noastră şi, ridicând 
mâinile împreunate spre cer, striga: 

— O, fericiți muritori! Prea fericiți! 

Au strigat astfel vreme de un sfert de ceas. Apoi ne-a ieşit 
înainte mai-marele învățațţilor lor, cu toți ceilalți dascăli şi 
cu şcolarii, care erau purtaţi din urmă cu biciul, cum se 
obişnuieşte pe la noi să fie bătuți copiii ca să țină minte de 
câte ori e dus la spânzurătoare un tâlhar. Pantagruel s-a 
supărat şi le-a spus: 

— Domnilor, dacă mai biciuiți copiii, eu plec. 

Mulțimea s-a minunat auzind acel glas răsunător, iar 
unul mic şi cocoşat, cu degete lungi, a întrebat pe mai- 
marele dascălilor: 


— Minunea minunilor! Toţi câţi îl văd pe papa cresc atât 
de mari ca acest uriaş care ne amenință? Ah! De ce nu-l pot 
vedea şi eu, să ajung la fel? 

Atâta larmă au stârnit strigând, încât episcopul lor, 
Homenas, s-a grăbit să ne întâmpine la rândul lui, călare 
pe-un catâr fără frâu şi înveşmântat în verde. Era însoţit de 
ajutoarele lui, care duceau crucea, praporii, steagurile, 
baldachinul, lumânările şi potirele cu agheasmă. S-a repezit 
şi preasfinția-sa să ne sărute picioarele, spunând că unul 
din hipofeţii lor, vânturător şi ticluitor al sfintelor canoane, 
a lăsat scris, că aşa după cum Mesia cel mult aşteptat li s-a 
arătat evreilor, tot astfel papa va cobori într-o zi pe ostrovul 
lor; iar până va sosi acel ceas fericit, să întâmpine cu cinste 
şi cu slavă pe toți cei care îl vor fi văzut la Roma. 

Noi însă l-am rugat foarte frumos să ne scutească. 


CAPITOLUL XLIX 


Cum Homenas, episcopul papimanilor, 
ne-a lămurit sfintele canoane 


Homenas ne-a spus: 

— Sfintele canoane ne îndrumă şi ne poruncesc să ne 
ducem mai întâi la biserică, nu la cârciumă. lată de ce, 
pentru a nu călca aceste înalte orânduiri, vom merge acum 
să ne rugăm şi numai după aceea ne vom aşeza la masă. 

— Omul lui Dumnezeu, a spus fratele Ioan, ia-o înainte, 
noi te urmăm. Ne-ai cinstit, ca un bun creştin, cu atât de 
frumoase cuvinte, cum de mult nu ne-a fost dat să auzim. 
Mi-e inima plină de bucurie şi cred că mă voi ospăta cu 
poftă. E un lucru minunat, să-ți iasă în cale un om al lui 
Dumnezeu! 

În tinda bisericii am zărit o carte mare, îmbrăcată în aur 
şi încrustată cu felurimi de pietre nestemate: rubine, 
smaralde, diamante şi mărgăritare, cel puţin tot atât de 


frumoase ca cele pe care Octavian August le-a închinat lui 
Jupiter în Capitoliu. Cartea atârna legată cu două lanțuri 
grele de aur sub bolta de la intrarea bisericii. Am privit-o cu 
multă încântare. Pantagruel o mânuia şi o răsfoia cu 
uşurinţă, fiind întocmită parcă pe măsura lui. Ne spunea că, 
atingând acele pietre preţioase, simțea o dulce gâdilare în 
braţe şi o poftă nestăpânită de-a lua la bătaie vreo doi-trei 
paznici, bineînţeles nu din cei tungi în creştetul capului. 

Homenas ne-a vorbit astfel: 

— Odinioară Moise a dat evreilor legea pe care Dumnezeu 
cu mâna lui o scrisese. În oraşul Delfi, pe fruntea templului 
lui Apolo, se găseau aceste cuvinte dumnezeieşti săpate în 
marmură: GNOTHI SE AUTONZ3%. Iar după o bucată de timp, 
o mână cerească a scris dedesubt: „EI”229. Chipul Cibelei a 
coborât din cer pe o câmpie din Frigia, numită Pasimunt. 
Tot astfel s-a strămutat în Tauris chipul Dianei (dacă credeţi 
ce spune Euripide). Flamura sub care regii creştini ai 
Franței au pornit la luptă împotriva necredincioşilor tot din 
cer le-a fost trimisă. Pe timpul domniei lui Numa Pompiliu, 
al doilea rege al Romei, din cer a căzut scutul cel sfânt, de 
care a rămas legată soarta cetăţii. În cetatea Acropolei, la 
Atena, a coborât din cerul empireu statuia Minervei. Aceste 
sfinte canoane, pe care le vedeți aici, au fost scrise de mâna 
unui heruvim. Dumneavoastră, oamenii de dincolo de mare, 
poate că nu credeți... 

— Nu prea, a răspuns Panurge. 

— Ele ne-au fost trimise din cer într-un chip cu totul 
minunat, aşa cum spune Homer, părintele filosofiei (dacă 
lăsăm la o parte sfintele canoane), că a coborât de-a dreptul 
din Jupiter. Şi fiindcă ați văzut pe papa, evanghelistul şi 


228 Cunoaşte-te pe tine însuți (grec). 


229 Tu eşti (grec). 


veşnicul păzitor al canoanelor, vă vom îngădui să le pipăiți 
şi să le sărutați cuprinsul, dacă veți găsi cu cale. Va trebui 
mai întâi să postiți însă timp de trei zile, să vă spovediţi 
mărturisindu-vă păcatele, aşa cum ne învață sfintele 
canoane aici de față. S-ar cuveni, aşadar, să aveți mai mult 
răgaz înaintea dumneavoastră. 

— Omul lui Dumnezeu, a spus Panurge, de canonit, dacă 
mi-e îngăduit să spun astfel, ne canonesc şi pe noi destule 
canoane, scrise pe hârtie sau pe piele de vițel, cu slove de 
mână sau trase la tipar; n-aveţi nevoie să vă osteniți a ni le 
mai arăta pe-ale dumneavoastră. Vă mulțumim pentru 
bunăvoință. 

— Mofturi! a spus Homenas, n-aţi văzut niciodată pe 
acestea scrise cu mână de înger. Ale dumneavoastră sunt 
măsluite după ale noastre, cum au arătat vechii noştri 
scriitori canonici. Vă rog să nu-mi cruțați osteneala. Dar 
trebuie să vă hotărâți, dacă primiţi să vă spovediţi şi să 
postiți trei zile, scurte şi frumoase, de-ale bunului 
Dumnezeu. 

— De spovedit, a răspuns Panurge, ne vom spovedi 
bucuros. Cu postul, însă, o să fie mai anevoie; fiindcă am 
ajunat destule zile pe mare, iar printre dinţii noştri au țesut 
păianjenii pânză. Fratelui loan Spintecătorul, aici de față 
(Homenas l-a îmbrățişat părinteşte), i s-a împietrit gâtlejul şi 
i-a crescut muşchi pe măsele, fiindcă a lăsat prea multă 
vreme fălcile în nelucrare. 

— E adevărat, a răspuns fratele loan, m-am cocoşat de 
atâta post! 

— Să intrăm în biserică, a spus Homenas. Ne veţi ierta 
dacă nu vom sluji leturghia cea mare. A trecut de amiazi şi 
după sfintele canoane această slujbă nu mai e îngăduită. 
Vom face o scurtă rugăciune, fără împărtăşanie. 

— Ce să spun, o gură de vin bun de Anjou ne-ar fi prins 
bine, a spus Panurge. 


— Doamne ajută! a încheiat fratele loan. Numai de un 
lucru îmi pare rău: va trebui să ascult slujba pe nemâncate! 
Scurteaz-o cât mai mult, să nu-şi mânjească poalele; şi încă 
pentru ceva: mi-e cam foame. 


CAPITOLUL L 


Cum ne-a arătat Homenas arhetipul unui 
papă 


Sfârşind slujba, Homenas a scos dintr-un sipet de lângă 
altarul cel mare o legătură de chei şi a descuiat pe rând 
treizeci şi două de broaşte şi paisprezece lacăte, care 
închideau, deasupra altarului, o fereastră oarbă cu zăbrele 
de fier; şi-a pus cu mare evlavie pe umeri un sac ud şi, dând 
la o parte o perdea: de mătase roşie, ne-a arătat o icoană 
(destul de stângaci zugrăvită, după cum mi s-a părut). A 
mângâiat-o uşor cu vârful unui băț lung, şi ne-a dat să 
pupăm capătul care atinsese icoana. Apoi ne-a întrebat: 

— Cu cine seamănă acest chip sfânt? 

— E chipul unui papă, a răspuns Pantagruel. Îl cunosc 
după mitră, după haina ce poartă, după pelerină şi după 
papuc. 

— Adevărat, a spus Homenas, e icoana bunului 
Dumnezeu de pe pământ, a cărui venire o aşteptăm cu 
smerenie, şi pe care nădăjduim să-l vedem într-o zi în țara 
noastră. O! mult dorită zi şi binecuvântată! Voi, fericiți 
muritori, v-aţi născut sub stea norocoasă: voi ați văzut cu 
ochii voştri fața bunului Dumnezeu de pe pământ! Noi 
privim numai chipul lui zugrăvit, spălându-ne pe de-a- 
ntregul de toate păcatele mărturisite, şi cam de-a treia parte 
din cele pe care le-am dat uitării. Nu venim să îngenunchem 
în fața icoanei lui decât la marile sărbători de peste an. 

Pantagruel spunea că e o lucrare vrednică de meşterul 
Dedal. Deşi nefirească şi rău-zugrăvită, avea totuşi în ea 


ceva ascuns şi vrăjit, ca o tainică putere dumnezeiască de a 
împărți iertări. 

— O droaie de cerşetori din Seuille, a spus fratele Ioan, se 
ospătau într-o zi de sărbătoare, în fața bisericii. Unul se 
lăuda că în ziua aceea câştigase şase albi; altul doi gologani; 
al treilea, şapte pitaci. Un cerşetor rotofei se ţinea mândru, 
că partea lui fusese trei arginți. „i-a pus Dumnezeu mâna 
în cap!” au spus ceilalți, ca şi cum Dumnezeu ar fi putut să 
atingă, cu sfânta lui mână, o scăfârlie plină de păduchi şi de 
râie! 

— Altă dată când vei avea de gând să mai spui asemenea 
snoave, s-a supărat Pantagruel, să vii şi cu un lighean. Îmi 
vine să vărs! Cine a mai pomenit să amesteci numele 
Domnului cu râia şi cu păduchii! Ptiu! n-am altceva de zis 
decât „ptiu!” Şi dacă voi, călugării, obişnuiţi să spuneți 
vorbe spurcate, lăsați-vă năravul la mănăstire, nu-l mai 
purtați prin lume. 

— Doftorii cred, a spus Epistemon, că în foarte multe boli 
se arată oarecum voința lui Dumnezeu. Neron avea o mare 
evlavie pentru ciuperci şi le numea pâinea zeilor, fiindcă 
otrăvise cu ajutorul lor pe tatăl lui vitreg, Claudiu, 
împăratul romanilor. 

— Eu găsesc, a spus Panurge, că acest chip aici zugrăvit 
nu seamănă cu niciunul din papii vremii noastre, care, 
după cum i-am văzut eu, nu purtau scufie, ci coif oțelit, 
asemenea unei mitre persane; şi în vreme ce pacea şi buna- 
învoire domneau în toate celelalte țări creştine, ei singuri 
purtau cu sabia în mână, un război sângeros şi mişelnic. 

— Se războiau cu nesupuşii, cu ereticii, cu protestanții 
dezmetici, cu răzvrătiții care se împotrivesc voinței sfinte a 
bunului Dumnezeu de pe pământ, a spus Homenas. Ceea ce 
era nu numai drept şi îngăduit, ci o îndatorire poruncită de 
înseşi sfintele canoane; căci papii sunt ținuți să treacă prin 
foc şi sabie pe toți împărații, regii, ducii, principii, şi 


republicile care se abat măcar cu o iotă de la poruncile lui: 
să le ia pământurile, să-i izgonească din țările lor, să-i 
afurisească şi să-i ucidă pe toţi, cu fiii şi cu neamurile lor, 
trimițându-le blestem şi osândă, să fiarbă în cazanul cel mai 
încins din fundul iadului! 

— Dracul să le poarte de grijă! a spus Panurge. După cum 
bag de seamă, pe la dumneavoastră nu se găsesc eretici de- 
alde Rimanogrobis, nici de soiul celor care s-au prăsit prin 
țara nemților şi prin Anglia. Sunteţi toți creştini cernuți prin 
sită: bob numărat! 

— Slavă Domnului! a răspuns Homenas. Drept aceea toți 
vom fi mântuiți. Veniţi să luaţi agheasmă, şi să ne aşezăm la 


| CAPITOLUL LI 


Cuvinte la ospăț întru lauda canoanelor 


Trebuie să vă spun, cinstiți băutori, că în timpul slujbei 
săvârşite de Homenas, trei epitropi ai bisericii, cu câte un 
taler în mână, au făcut ocolul credincioşilor, spunând: „în 
cinstea fericiților călători care i-au văzut chipul!” La ieşirea 
din biserică i-au adus lui Homenas talerele pline de bani 
papimani. Homenas ne-a spus că vom avea parte de un 
ospăț îmbelşugat, hotărând ca jumătate din ce s-a strâns să 
meargă pe mâncare, iar cealaltă jumătate pe băutură (după 
cum stă scris într-o minunată însemnare pe marginea unei 
file a sfintelor canoane). După cum s-a şi făcut. Era acolo un 
han de toată frumusețea, cam la fel ca al lui Guillet din 
Amiens. Vă rog să credeți, că mâncarea a fost pe săturate, 
iar băutură de ajuns. Voi însemna aici două lucruri care mi- 
au rămas în minte. Mai întâi, că toate felurile de mâncare: 
căprioară, clapon, râmător (nicăieri n-am văzut atâţi porci 
ca în ţara papimanilor), porumbel, iepure, cocoş de India şi 
celelalte, erau puse pe masă dimpreună cu un adaos bogat 


de minciuni călugăreşti. Al doilea, că bucatele, ca şi 
plăcintele, ne-au fost aduse la masă de fete-mari, din partea 
locului, toate bune de măritat. Erau frumuşele, n-am ce 
zice,  sprintene şi  bălăioare, gingaşe şi săritoare, 
înveşmântate în rochii albe, lungi, cu mijlocul strâns în 
cingătoare şi cu capul gol, purtând pe creştet cununi 
împletite din panglici de mătase viorie, presărate cu flori 
plăcut mirositoare, trandafiri, garoafe şi maghiran. Cu 
mişcări mlădioase ne turnau în pahare şi ne îndemnau să 
bem, înclinându-se cu plecăciuni uşoare şi pline de 
cuviință, spre desfătarea ochilor şi încântărea inimii tuturor. 

Fratele Ioan le privea pe sub sprânceană, cum adulmecă 
vulpea găinile. După cel dintâi fel de bucate, au cântat cu 
glasul lor dulce un psalm de preamărire a sfintelor canoane. 
La al doilea fel, Homenas, bucuros şi vesel, a chemat pe 
mai-marele pivnicerilor şi i-a spus: 

— Luminăţia-ta, luminează-mă! 

Una din fecioare i-a înfățişat un potir plin cu vin minunat. 
Homenas l-a prins cu amândouă mâinile şi i-a spus lui 
Pantagruel: 

— Monseniore şi iubiți prieteni, beau în sănătatea 
dumneavoastră din adâncul inimii. Fiți bineveniți! 

A golit paharul, apoi l-a înapoiat gingaşei copile, spunând 
cu glas puternic: 

— O, sfinte şi dumnezeieşti canoane! Mulțumită vouă, 
vinul cel bun e atât de bun! 

— Vinul nu e rău, a încuviințat Panurge. 

— Mai vrednice de laudă ar fi sfintele canoane, a spus 
Pantagruel, dacă ar preschimba vinul cel rău în vin bun. 

— O, serafică şesime!230 a spus Homenas. Cât eşti de 
trebuitoare pentru mântuirea sufletelor noastre! O, carte 


230 „Şesimea” — a şasea carte a canoanelor, adăugată de papa Bonifaciu 
al VII-lea. 


clementină25%!, scrisă cu mâini de heruvim! În tine se 
cuprinde şi se lămureşte viața adevăratului creştin! O, 
minuni îngereşti! Fără voi s-ar pierde sărmanele suflete, pe 
care trupurile muritoare le poartă în rătăcire pe această vale 
a plângerii! Vai! Când le va fi dăruită oamenilor marea 
bucurie de a lăsa la o parte orice alte gânduri şi oricare altă 
îndeletnicire, pentru a vă citi, a vă învăţa, a vă cunoaşte, a 
vă folosi, a vă adânci şi a vă cuprinde, binecuvântându-vă şi 
umplând cu sfințenia voastră adâncul creierului lor, 
măduva oaselor şi întortocheatul labirint al arterelor 
purtătoare de sânge! O, atunci, numai atunci şi numai 
astfel, lumea va fi cu adevărat fericită! 

La aceste cuvinte, Epistemon s-a ridicat şi i-a mărturisit 
cinstit lui Panurge: 

— Scaunul pe care stau n-are gaură şi trebuie să ies puțin 
până afară. Mi-am umplut burta cu gogoşi; nu pot să le mai 
țin în mine! 

— O! a vorbit mai departe Homenas, nu vor mai bântui 
atunci nici înghețul, nici grindina, nici poleiul, nici alte 
nenorociri! Bunăstarea şi belşugul vor înflori pe pământ! 
Pretutindeni va domni pace statornică şi de neînfrânt. Vor 
înceta războaiele, prădăciunile, tâlhăriile. Nimeni nu va mai 
fi trimis la moarte, afară bineînțeles de eretici şi de 
răzvrătiți. O, ce bucurie, ce voie-bună, ce petrecere şi ce 
desfătare vor fi în toată lumea! O, măreață şi binecuvântată 
învățătură! Ştiinţă de neprețuit! Dumnezeiască înțelepciune, 
dăruită nouă de sfintele cărți ale veşnicelor canoane! Citiţi 
numai un sfert de canon, două şiruri dintr-un paragraf, un 
singur cuvânt, şi veți simţi în inima voastră flacăra şi jarul 
iubirii dumnezeieşti; milă pentru aproapele vostru, dacă nu- 
i cumva eretic; dispreț de neclintit pentru toate 


231 Cartea a cincea a canoanelor, decretată de papa Clement al V-lea. 


deşertăciunile lumeşti; înălțare suprapământească sufletelor 
voastre până în al nouălea cer şi deplină împăcare 
îndemnurilor inimii voastre! 


CAPITOLUL LII 


Alte minuni datorite canoanelor 


— Ai vorbit ca un profet! i-a spus Panurge. Dar pe mine 
nu mă mai ajută credința, din ziua când, găsindu-mă la 
Poitiers în casa învățatului scoţian Canonibus, am citit una 
din acele cărți lăudate. Să mă ia naiba, aşa cum mă vedeţi, 
dacă n-am rămas cu mațul încuiat timp de patru-cinci zile! 
Nu ieşeau din mine decât fărâmituri de găinaț uscat! Cum 
spunea Catul despre vecinul său Furius: 


Fac zece baligi într-un an. 

Atât! Dar sunt aşa de tari şi de uscate, 
Că poti să le frămânţți în mâini oricât, 
Şi degetele îți rămân curate. 


— Ah! Ah! a spus Homenas, aveai, după cum cred, iubite 
prietene, un greu păcat care-ţi stătea pe inimă. 

— Asta-i altă mâncare de peşte! a spus Panurge. 

— Într-o zi, pe când eram la Seuille, a spus fratele Ioan, 
m-am şters la fund cu o filă din asprele canoane ale papei 
Clement, pe care părintele Jean Guymard o azvârlise în 
tinda mănăstirii. Atât am suferit şi am sângerat, că era cât 
pe-aici să mă ia dracul. 

— Hm! Hm! a spus Homenas, te-a pedepsit Dumnezeu 
pentru păcatul ce-ai săvârşit, spurcând sfânta carte, pe care 
trebuia s-o cinsteşti şi s-o săruți ca pe o icoană! 

— Jean Chouart, a spus Ponocrat, cumpărase de la 
călugării mănăstirii Saint-Olary din Montpellier nişte 
frumoase canoane scrise pe piele de vițel, din care şi-a 


întocmit tipare ca să toarne bani de aur. Dar n-a avut noroc. 
Printr-o neînțeleasă întâmplare tiparele s-au stricat, niciun 
ban n-a ieşit bun şi turnătorul de aur a rămas păgubaş. 

— Mânia şi pedeapsa lui Dumnezeu! a spus Homenas. 

— La Mans, a început să povestească Eudemon, spițerul 
Franţois Cornu s-a gândit să facă pungi de hârtie din filele 
rupte ale unor pravili mănăstireşti. Să n-am parte de 
Satana, dacă mint: toate mirodeniile pe care le învelea în 
acea hârtie se stricau, se împuțţeau şi se înveninau: tămâia, 
piperul,  cuişoarele,  cimbrul,  şofranul,  scorțişoara, 
ienibaharul, tamarinul şi celelalte. 

— Pedeapsa şi blestemul lui Dumnezeu! a spus încă o 
dată Homenas. Să necinsteşti sfintele scrieri înfăşurând în 
ele marfă de vânzare! 

— La Paris, a spus Carpalim, croitorul Groignet a folosit 
nişte clementine vechi, ca să taie din ele tipare. Toate 
hainele pe care le-a croit astfel, după măsură, le-a greşit şi 
le-a aruncat: rochii, mantale, fuste, scurteici, zăbunuri, 
gulere, pieptare, cazace, turnuri. Pornea să croiască o 
pelerină şi ieşea un crac de nădrag. Se apuca să potrivească 
din foarfeci o jiletcă şi se pomenea cu fundul unei pălării 
țuguiate; din tiparul unui pieptar ieşea o izmană; croia, 
chipurile, pe măsură, o scurteică de lână şi ieşea un burlan. 
Îl dădea la cusut pe mâna calfelor, care-l mai lărgeau, până 
ajungea să semene aidoma cu o sobiță pe care se coc 
castanele. Un guler se făcea papuc; dintr-o fustă ieşea o 
slugă; pornea să croiască o măntăluță şi se pomenea cu o 
tobă elvețiană. Muşteriii l-au pârât şi judecata l-a pedepsit 
să plătească postavul stricat. Acum n-are după ce bea apă. 

— Pedeapsa şi mânia lui Dumnezeu! a zis pentru a treia 
oară Homenas. 

— La Cahusac, a început Gimnast, se hotărâse o întrecere 
de tras la ţintă între seniorul d'Estisac şi vicontele Luzun. 
Unul a rupt o jumătate de filă dintr-un canon în stare bună 


şi a tăiat drept în mijloc un cerc alb pentru semn. Să mă ia 
dracul pe degeaba şi fără arvună, dacă s-a aflat un singur 
arcaş din țara Guyennei, unde sunt numai trăgători de 
mâna întâi, care să nimerească în țintă vreo săgeată! Toţi au 
tras pe-alături! Preasfântul semn alb a rămas neatins, 
nepângărit, negăurit! Feciorul cel mai mare al lui Sansounin 
s-a jurat că a văzut cu ochii lui, lămurit şi limpede, cum 
săgeata lui Carquelin a zburat drept spre mijlocul țintei, 
dar, când să se înfigă, s-a abătut deodată cu o palmă mai 
jos! 

— Minune! a strigat  Homenas, minune, minune! 
Luminăţia-ta, luminează-mă! Beau în sănătatea tuturor. 
Văd că sunteți cu toţii creştini buni. 

Fetele începuseră să se zbenguiască între ele. Fratele Ioan 
necheza cu nările umflate, gata-gata să se arunce asupra 
lor, ca un câine rău sau ca numitul Herbault232 asupra 
oamenilor cumsecade. 

— Îmi pare că ţinta albă n-a fost mai ameninţată decât 
Diogene într-o împrejurare asemănătoare, a spus 
Pantagruel. 

— Cum adică? a întrebat Homenas. Diogene trăia după 
canoane? 

— Nu se potriveşte, a spus Epistemon, care se întorsese 
de la treburile lui de afară. 

— Diogene, (a povestit Pantagruel) într-o zi când n-avea 
altceva mai bun de făcut, a ieşit la plimbare să privească 
arcaşii cum trăgeau la ţintă. 

Se afla printre aceia unul, atât de neîndemânatic şi de 
nepriceput, încât toți de primprejur se fereau să nu fie loviți 
de săgețile lui. Văzând că cea dintâi săgeată a zburat cam la 
un stânjen mai departe de semn, iar la a doua, lumea s-a 


232 Aluzie la Puits Herbault, care îl atacase în scris pe Rabelais. 


risipit speriată care încotro, Diogene a venit şi s-a aşezat 
drept în țintă; singurul loc, zicea el, în care n-avea a se teme 
că va fi atins! 

— Un paj al seniorului d'Estisac, anume Chamouillac, a 
spus Gimnast, a priceput taina. Ascultându-i sfatul, arcaşii 
au schimbat ţinta şi au tăiat alta, din hârtiile unei pricini 
care s-a judecat mai demult la Pouillac. De data aceasta toți 
au nimerit în semn! 

— În Landerousse, la nunta lui Jean Delif, a zis Rizotom, 
fusese un ospăț de pomină, cum se obişnuia pe atunci. 
Petrecerea s-a prelungit cu jocuri, snoave şi tot soiul de 
comedii vesele; cu danțuri arăbeşti în cântec de clopoței şi 
tamburine; cu tot felul de giumbuşlucuri, păcăleli şi 
năzdrăvănii de măscărici. Prietenii mei de şcoală şi cu mine, 
pentru a cinsti sărbătoarea nunții, ne-am gătit cu panglici 
albe şi albastre, iar spre sfârşitul ospăţului am înjghebat un 
vicleim hazliu, prefăcându-ne în scoici de mare şi melci- 
codobelci. Neavând la îndemână nici hârtie, nici frunze de 
brustur, ne-am acoperit fața cu foi din cartea a şasea a 
canoanelor, tăind câte o gaură pentru ochi, pentru gură şi 
pentru nas. Era o frumusețe! Am zburdat cât am zburdat, 
dar după ce am isprăvit cu dănțuitul şi ne-am scos măştile, 
arătam la față mai schimonosiți şi mai pociți decât toţi 
dracii iadului, care joacă tontoroiul în Patimile Domnului, la 
Doue! Foile din carte ne lăsase pe obraz numai carne vie şi 
semne de boală. Unul avea pojar, altul gălbează, unul 
vărsat, altul scarlatină, iar al cincilea o puzderie de buboaie 
coapte. Unul singur din noi scăpase mai uşor: nu-i căzuseră 
decât dinții. 

— Minune! a strigat Homenas, minune! 

— Nu-i de râs şi nici de glumă, a spus Rizotom. Surorile 
mele, Renee şi Caterina spălaseră şi înălbiseră nişte 
guleraşe de horbotă şi nişte mânecuțe de-ale lor; le 
înmuiaseră în scrobeală cum se cuvine şi le puseseră să se 


netezească între filele unor canoane cu scoarțe groase şi 
încuietori ferecate. Dumnezeule... 

— Aşteaptă puţin, i-a tăiat vorba Homenas, despre ce 
Dumnezeu vrei să vorbeşti? 

— Nu-i decât unul singur, a răspuns Rizotom. 

— Cel care stă în ceruri? a spus Homenas. Dar pe pământ 
nu mai avem unul? 

— Fâşt! a spus Rizotom. Uitasem. Aşadar, pe Dumnezeu 
din cer şi pe trimisul lui de pe pământ vă jur, că toată 
horbota, toate guleraşele şi toate mânecuţele, albe ca 
zăpada, săpunite şi scrobite, s-au făcut negre ca un şorț de 
cărbunar! 

— Minune! a strigat Homenas. Luminăţia-ta, luminează- 
mă şi ţine minte aceste frumoase întâmplări. 

— Vorba cântecului, a spus fratele Ioan: 


De când trăim după canoane, 
Şi merg ostaşii cu zorzoane, 
Iar popii umblă de-a călare, 
E-n lume rău şi zarvă mare! 


— Am înțeles, a spus Homenas, acestea sunt glume 
proaste de-ale unor eretici. 


CAPITOLUL LIII 


Cum, cu ajutorul canoanelor, Roma fură 
aurul Franţei 


— Aş vrea să pot să bag atâtea burți de vin în mine, a 
spus Epistemon, până vom ajunge să cercetăm la izvorul lor 
faimoasele capitole: Execrabilis, De multa, Si plures, De 
Annatis per totum, Nisi essent, Cum ad Monasterium, Quod 


dilectio, Mandatum??? şi alte câteva, mulțumită cărora trec 
din Franţa în buzunarele Romei, an de an, patru sute de mii 
de ducați şi mai bine. 

— E ceva mai mult decât nimic, a spus Homenas, şi totuşi 
mi se pare puțin, deoarece Franța drept-credincioasă e doica 
cea bună a Curiei romane. Dar te rog să-mi arăţi, ce alte 
cărți pe lume, de filosofie, de medicină, de drept, de 
matematică, de poveşti, ba chiar, Doamne iartă-mă, sfintele 
Scripturi, au mai adus vreodată atâta câştig! Nici 
pomeneală! Nu se potriveşte! O asemenea vână de aur nu 
veți afla niciunde! Iar acei blestemațţi de eretici mai cutează 
să nu le citească? Puneţi-i pe foc! Strângeţi-i în cleşte! 
Tăiaţi-i cu foarfecă! Înecaţi-i! Spânzuraţi-i! Trageţi-i în ţeapă! 
Rupeți-i în bucăți! Spintecaţi-i! Prăjiți-i! Fierbeţi-i! Scurtaţi-i! 
Răstigniți-i pe cruce! Zdrobiţi-le oasele! Striviţi-i! Ciopârțiți-i! 
Ardeţi de vii pe aceşti eretici ticăloşi, canonofagi, canonucizi, 
mai răi decât antropofagii, mai nemernici decât paricizii, 
canoni-i-ar Satana în adâncurile iadului! Voi toți ceilalți, 
oameni de treabă, dacă sunteți cu adevărat buni creştini, 
cum vă ştie lumea, să nu credeţi, să nu gândiţi, să nu 
spuneţi şi să nu faceţi altceva decât ceea ce arată sfintele 
noastre canoane şi adaosurile lor: şesimea papei Bonifaciu, 
rânduielile papei Clement şi cele  întregitoare ale 
neclintitului nostru Corpus juris canonici234. Toate vă vor fi 
dăruite: mărire, cinste, înălțare, bogăție, putere, locul cel 
dintâi între oameni. 

Slăviți de toți veţi fi şi temuţi de fiecare; prețuiţi, aleşi, 
binecuvântați! Căci în orice țară de sub bolta cerului veți 
merge, nu veți găsi oameni mai vrednici decât aceia, care cu 
ştiinţa lui Dumnezeu şi prin nesfârşita înțelepciune a soartei 


233 Titluri în latină a unor decrete şi hotărâri papale. 


234 Întregul dreptului canonic (lat.). 


s-au dedat învățăturii sfintelor canoane. Doriţi un rege 
viteaz, un dibaci căpitan de oaste, un cârmuitor chibzuit în 
timp de pace şi un bun strateg în vreme de război, care să 
ştie să prevadă toate piedicile, să preîntâmpine toate 
primejdiile, să ducă pe oameni val vârtej în luptă, să nu lase 
nimic la voia întâmplării, să fie învingători totdeauna, să 
cruțe viața ostaşilor lui şi să ştie să folosească biruința? 
Căutaţi un canonit! Nu, nu, vreau să spun un canonic... 

— Tot aia e! a spus Epistemon. 

— Aveţi trebuință în timp de pace de un bărbat priceput 
în a cârmui o republică, un regat, o împărăție? Să reverse 
asupra nobilimii, poporului, bisericii şi senatului pacea, 
belşugul şi prietenia? Să statornicească pretutindeni 
ascultarea, cinstea şi omenia? Chemaţi la voi un ştiutor al 
sfintelor canoane! Doriţi un om care prin pilda vieții lui, prin 
vorbirea lui aleasă, prin cuvioasele lui mustrări, în puţine 
zile şi fără vărsare de sânge, să mântuiască Sfântul Pământ, 
şi să aducă la dreapta credință pe păgânii turci, evrei, tătari, 
moscoviți, mameluci şi saraboviți? Alegeţi un cititor de 
canoane! Cine poartă vina, că în atâtea țări poporul e rău- 
nărăvit şi îndărătnic, slujitorii sunt lacomi şi neascultători, 
şcolarii nerozi şi neştiutori? Vinovaţi sunt cârmuitorii, 
stăpânii şi dascălii lor, fiindcă nu se ţin de canoane. 

Şi, cu mâna pe inimă, răspundeţi: Cine a ctitorit, a ridicat 
şi a sfințit  mărețele biserici care  împodobesc, 
înfrumusețează şi luminează pretutindeni lumea creştină, 
ca stelele când răsar pe bolta cerului? Sfintele canoane! 
Cine a întemeiat, cine ține în viață şi hrăneşte cinul bunilor 
călugări din schituri şi mănăstiri, fără ale căror necontenite 
rugăciuni de zi şi noapte, omenirea s-ar întoarce fără 
îndoială în bezna nopţii dintru început? Sfintele canoane! 
Cine sporeşte în fiecare zi bunurile lumești şi duhul dătător 
de viață veşnică, moştenirea de toți ştiută şi preamărită a 
sfântului Petru? Sfintele canoane! Cine dă sfântului-scaun 


apostolic al Romei de azi şi de totdeauna acea putere atât de 
temută în lume, care face ca toţi regii, împărații” domnii şi 
stăpânii să atârne vrând, nevrând de voința lui? Să fie 
încoronați, înscăunați şi împuterniciți de el, să vină să i se 
închine şi să-i sărute papucul, minunatul papuc pe care l- 
ați văzut zugrăvit? Cine? Sfintele canoane ale Domnului! 

Am să vă mai dezvăluiesc o taină. Toate şcolile înalte ale 
lumii voastre au drept semn şi lozincă a lor o carte, 
câteodată deschisă, alteori închisă. Ştiţi ce carte poate să 
fie? 

— Nu ştiu, a răspuns Pantagruel. N-am citit în ea 
niciodată. 

— Vă voi spune. Sunt canoanele, fără de care acele înalte 
şcoli şi-ar pierde toate drepturile lor! Aşa-i că nu ştiai? Aha, 
ha, ha! 

Homenas a început să râdă şi să pârțâie, să scuipe şi să 
asude. A dat scufia lui cu patru buzunare uneia din fete, 
care şi-a pus-o râzând pe frumoasele ei cosițe, după ce a 
pupat-o mai întâi cu iubire, ca un semn de noroc, că se va 
mărita cea dintâi. 

— Vivat! a strigat Epistemon. Vivat, fifat, pipat! bibat! 
Tainele Apocalipsului! 

— Luminăția-ta, a spus Homenas, luminează-mă! 
Fecioarelor, aduceți poamele! Adevărat vă spun, că dacă veți 
dărui zilele voastre bunei învățături a sfintelor canoane, veți 
fi pe lumea aceasta bogate şi cinstite. Tot astfel vă 
încredințez că veți fi primite toate în împărăția 
binecuvântată a cerului, ale cărui chei au fost date spre 
păstrare sfântului Dumnezeu al canoanelor. O, bunul meu 
Dumnezeu, căruia mă închin şi pe care nu l-am văzut 
niciodată, îndură-te de noi şi deschide-ne măcar în ceasul 
morții binecuvântată comoară a sfintei noastre biserici, 
căreia îi eşti ocrotitor şi paznic, darnic chivernisitor şi 
împărțitor de bunuri. Porunceşte ca prețioasele cărți de 


iertare a păcatelor noastre viitoare să nu ne lipsească, 
pentru ca dracii să nu poată muşca din sufletele noastre, iar 
gura cumplită a iadului să nu ne înghită! lar dacă ne va fi 
dat să trecem prin Purgatoriu, dă-ne răbdare! Căci a ta e 
voința şi puterea de a ne mântui, atunci când vei socoti că e 
vremea. 

Sfârşind vorba, Homenas a pornit să plângă cu lacrimi 
grele şi fierbinţi, bătându-şi pieptul şi sărutându-şi cele 
două degete mari ale mâinilor, puse unul peste altul în chip 


de cruce. 
CAPITOLUL LIV 


Cum a dat Homenas lui Pantagruel perele 
bunului creştin 


Văzând această întorsătură jalnică, Epistemon, fratele 
loan şi Panurge şi-au ascuns fața sub şervete şi au început 
să strige: „Miau! miau! miau!” ştergându-şi ochii ca şi cum 
ar plânge. Fetele, dinadins învățate, le-au pus dinainte câte 
o cupă cu vin de-al papei Clement şi belşug de cofeturi. 
Ospăţul s-a însuflețit din nou. 

La sfârşitul mesei, Homenas ne-a dăruit mai multe pere 
mari şi frumoase, zicând: 

— Luaţi, prieteni! Perele acestea sunt fără asemănare. Nu 
veți mai afla altele la fel în toată lumea, căci nu se coc în 
orice livadă. Fiecare pământ are rodul lui. Abanosul cel 
negru ne soseşte din India. Tămâia cea bună ne-o dăruieşte 
Saba. Insula Lemnos ne dă lutul sfragitid al sigiliilor. Aceste 
pere minunate nu se coc decât pe ostrovul nostru. Ar trebui 
să ducețţi altoi la voi acasă. 

— Cum le spuneţi? a întrebat Pantagruel. Sunt foarte 
bune şi zemoase. Tăiate în patru, coapte la tavă cu puțin 
zahăr şi oleacă de vin, sunt priincioase atât bolnavilor cât şi 
celor sănătoşi. 


— Le spunem pere, ceea ce sunt, a răspuns Homenas. Noi 
suntem săraci cu duhul, aşa cum a vrut Dumnezeu. 
Smochinelor le spunem smochine, prunelor, prune, şi 
perelor, pere. 

— Într-adevăr, a spus Pantagruel, când mă voi întoarce 
acasă - cât mai curând să dea Dumnezeu - le voi altoi în 
grădina mea din Tourraine, pe marginea Loarei, şi le voi 
numi perele „Bunului Creştin”, căci nicăieri n-am întâlnit 
oameni mai drept-credincioşi decât voi, papimanii. 

— N-ar fi rău, a spus fratele Ioan, să luăm cu noi şi vreo 
două-trei căruțe cu fete. 

— Ce să faceţi cu ele? a întrebat Homenas. 

— să le altoim între degetele mari ale picioarelor cu nişte 
puşcaşi de soi. Vom odrăsli astfel urmaşi de buni creştini, 
iar neamul lor se va înmulți în țara noastră, unde bunii 
creştini au ajuns cam rari. 

— Nici pomeneală! a răspuns Homenas. Nu vi le dăm, 
fiindcă pruncii lor or să iasă nişte deşucheațţi. Te cunosc 
după nas, deşi nu te-am văzut niciodată. Vai, fiule, ai putea 
să fii un om cumsecade! De ce îți vinzi sufletul? De ce 
nesocoteşti canoanele? De ce nu încerci să le pătrunzi mai 
bine? 

— Ai răbdare, a spus fratele loan. Eu nu mă tem de omul 
cu barbă, chiar de-ar fi doftor de cucoane ori de canoane, cu 
trei scufii una peste alta. 

Sfârşindu-se ospățul, ne-am luat rămas bun de la 
Homenas şi de la toți ceilalți, mulțumindu-le cu smerenie şi 
făgăduind drept răsplată pentru buna primire, că o dată 
ajunşi la Roma vom stărui pe lângă sfântul-părinte să 
cerceteze țara lor cât mai degrabă. Apoi ne-am întors la 
corăbii. Pantagruel, pentru a cinsti chipul papei şi drept 
recunoştinţă că l-a fost văzut, i-a dăruit lui Homenas nouă 
valuri de postav întrețesut cu fire de aur, să facă din el 
perdea la fereastra cu zăbrele. A umplut trunchiul iertărilor 


cu scuzi mari de aur şi a lăsat pentru fiecare fată care ne-a 
slujit la masă câte nouă sute paisprezece mii de ducați, ca 
zestre pentru ziua când i-o fi dat să se mărite. 


CAPITOLUL LV 


Cum a auzit Pantagruel în largul mării 
nişte cuvinte dezghețate 


Ne aflam în largul mării, deşertând pahare, înfulecând, 
privind zările şi rostind pe rând scurte şi frumoase 
cuvântări, când Pantagruel s-a ridicat în picioare, ca şi cum 
ar fi vrut să cerceteze ce se petrece în jurul nostru. Apoi a 
spus: 

— Prieteni, nu auziți nimic? Mie îmi pare că sunt, undeva 
în văzduh, oameni care vorbesc. Dar nu văd pe nimeni. 
Ascultaţi! 

Am ciulit toți urechile şi am ascultat cu luare-aminte. 
Sorbeam aerul ca pe-o stridie proaspătă, şi pentru a nu 
pierde nicio şoaptă din glasul care ar suna în scoică, 
pusesem mâinile pâlnie la urechi, ca împăratul Antoniu. Şi 
totuşi nu auzeam nimic. Pantagruel stăruia a ne spune, că 
el prinde din văzduh un zvon de glasuri: unele de bărbat, 
altele de femeie. Până la urmă am spus şi noi că sunt, dacă 
nu cumva ne vâjâiau urechile. Nu înțelegeam nimic lămurit; 
dar ascultând mai bine, glasurile se desluşiră din ce în ce 
mai limpezi. Acum auzeam cuvinte întregi. Toţi am rămas 
înspăimântați, căci nu zăream pe nimeni. Erau zgomote 
ciudate, strigăte de bărbați, de femei, de copii, tropot şi 
nechezat de cai. Panurge a strigat: 

— Ei, drăcia dracului! Ce fel de glumă o mai fi şi asta? 
Dumnezeule! Ia ascultați... Trage cu tunul! Să fugim, 
suntem pierduţi! Se dă o bătălie undeva, pe-aproape. Frate 
Ioane, prietene, unde eşti? Stai aici lângă mine, te rog! Unde 
ţi-e sabia? Vezi, să nu fi înțepenit în teacă. Şterge-o de 


rugină... S-a sfârşit cu noi! Să fugim! Nu cu picioarele la 
spinare, cum spunea Brutus despre ai lui în lupta de la 
Pharsale, ci cu toate pânzele sus şi cu mâinile pe vâsle. Să 
fugim! Eu, ca să spun drept, nu mă simt la largul meu pe 
mare. În pivniță am mai mult curaj. Să fugim! Cât mai 
repede! Nu fiindcă mi-ar fi frică! Totdeauna am spus, că eu 
nu mă tem decât de primejdie! Aşa zicea şi arcaşul din 
Bagnolet235. Dar nu-mi place să primesc bobârnace în nas. 
Să fugim! Înapoi! Suceşte cârma, fecior de curvă! Doamne, 
Doamne! ce bine mi-ar sta în clipa de față la Quinquenais, 
chiar de-aş fi osândit să nu mă mai însor niciodată! Să 
fugim! Aici nu-i de noi, suntem unul împotriva a zece, 
ascultați ce vă spun! Ei sunt la ei acasă, iar noi nu 
cunoaştem locurile. O să ne răpună! Să fugim, că nu-i de 
ruşine. Demostene spune că toți ostaşii fugari se vor 
reîntoarce la luptă. Cel puţin, să ne dăm puţin mai înapoi. 
La babord! La tribord! La prova! La mărul catargului! Să 
fugim! La mama dracului! Să fugim! 

Pantagruel, auzindu-l pe Panurge văicărindu-se, a spus: 

— Din ce gaură a ieşit fricosul ăsta? Să vedem mai întâi ce 
fel de oameni sunt. Poate-s de-ai noştri. Nu văd pe nimeni. 
Sunt totuşi în jurul meu o sută de mii! Să ascultăm... Am 
citit undeva despre filosoful Petroniu, care credea că 
hotarele tuturor lumilor alcătuiesc laolaltă un triunghi cu 
laturile egale: drept în mijlocul acestor lumi se află tărâmul 
adevărului, unde trăiesc cuvintele, cugetările, chipul şi 
înfăţişarea lucrurilor trecute şi viitoare; iar în jurul lor se 
întinde vremea însăşi. În unii ani, din când în când, o parte 
din aceste taine se desprind şi se revarsă asupra oamenilor, 
ca o cădere de apă sau ca rouă care a căzut pe creştetul lui 


235 Personaj fricos dintr-un monolog satiric atribuit lui Francois Villon. 
Vezi şi mai sus, cartea a II-a, cap. XXX. 


Ghedeon23%; altă parte rămâne pe seama viitorului, până la 
sfârşitul veacurilor. Aristotel spune, după cât îmi aduc 
aminte, că vorbele lui Homer se mişcă, aleargă şi zboară, 
aşadar, sunt însuflețite. Iar Antifan zicea că învățăturile lui 
Platon seamănă cu nişte cuvinte rostite într-un ținut cu 
iarnă aspră, care ar îngheţa în văzduh şi nu s-ar auzi. În 
acest fel vorbea Platon copiilor, aşteptând ca aceştia să-i 
înțeleagă filosofia, atunci când vor ajunge bătrâni. 

Ar fi poate prilejul să cercetăm cu gândul şi să căutăm a 
şti, dacă nu cumva printr-o norocoasă întâmplare, ne aflăm 
tocmai pe locul unde îngheață cuvintele. Ar fi un lucru 
minunat, dacă am vedea plutind pe întinderea apei capul şi 
lira lui Orfeu. Aduceţi-vă aminte, că femeile din Tracia, 
tăindu-l în bucăţi pe Orfeu, i-au azvârlit capul şi lira în râul 
Ebrului, de unde, purtate pe valuri, au ajuns în marea 
Pontului, iar de aici pe țărmul ostrovului Lesbos. De pe 
buzele celui mort se desprindea fără încetare un cântec de 
jale, în vreme ce lira, atinsă de aripa vântului, însoțea 
cântecul cu tremurul strunelor ei. Să ne uităm, dacă nu 
zărim prin apropiere ce-a mai rămas din Orfeu. 


CAPITOLUL LVI 


Cum printre cuvinte înghețate, a găsit 
Panurge cuvinte învățate 


Cârmaciul corăbiei a spus: 


235 După Biblie, al cincilea judecător al evreilor, care a învins pe 
madianiți. 


— Stăpâne, să n-ai nicio teamă. Ne aflăm la hotarul Mării 
înghețate, unde s-a dat iarna trecută o bătălie aprigă între 
arimaspieni şi nefelibați?37. 

Vorbele şi strigătele oamenilor, bărbaţi şi femei, 
învălmăşeala oştilor, ciocnirea platoşelor de fier şi a 
securilor, nechezatul cailor, toată larma cumplită a bătăliei 
a rămas înghețată în văzduh. 

Acum greul iernii a trecut, vremea s-a înmuiat şi sub 
cerul înseninat zgomotele se topesc şi se aud. 

— Eu, unul, a spus Panurge, nu cred, Doamne fereşte. 
Doar dacă am putea să le şi vedem. Mi-aduc aminte să fi 
citit că pe muntele, unde Moise a primit legea evreilor, 
poporul zărea foarte limpede glasuri... 

— Priviţi! a spus Pantagruel, mai sunt unele, care nu s-au 
topit încă! Pantagruel a cules cu amândouă mâinile şi a 
aruncat pe puntea corăbiei un morman de cuvinte 
înghețate, care semănau cu nişte mărgele de culori felurite. 
Erau cuvinte însângerate, cuvinte de cer albastru, cuvinte 
de nisip, cuvinte aurite, şi toate se topeau în mâinile noastre 
ca nişte fulgi de zăpadă. Atunci am prins să le auzim mai 
bine, dar nu le-am înțeles fiindcă erau ale unei limbi 
barbare. Un cuvânt înghețat, destul de mare, pe care fratele 
Ioan îl încălzise în palme, a trosnit ca o castană coaptă. Toţi 
am tresărit de spaimă. 

— Aceasta a fost odată o lovitură de tun, a spus fratele 
loan. Panurge l-a rugat pe Pantagruel să-i dăruiască şi lui 
câteva cuvinte. 

— Daruri de cuvinte nu fac decât îndrăgostiţii, i-a răspuns 
Pantagruel. 

— Atunci vinde-mi unul, a spus Panurge. 


237 Popoare din vechime, menţionate de Pliniu (VII,2) şi, respectiv, 
Herodot (V,27). 


— Numai advocaţii sunt negustori de cuvinte, a răspuns 
Pantagruel. Ţi-aş vinde mai degrabă, pe preț bun, un adânc 
de tăcere, cum obişnuia câteodată să facă Demostene. 

A azvârlit, totuşi, pe punte trei-patru pumni de cuvinte. 
Le-am văzut. Erau rupte şi sfârtecate; după cum căpitanul 
corăbiei ne-a spus, ele încercau să se întoarcă în pieptul 
celor ce le rostiseră; aceştia aveau însă gâtul tăiat. Erau 
strigăte de spaimă şi hidoase la vedere. Pe măsură ce se 
topeau, amauzit: hin, hin, his, tic, troc, lurg, bred, bredac, frr, 
frrr, bu, bu, bu, bu, bu, trac, trac, tr, trr, trrr, trrrr, trrrrr, un, 
un, un, on, on, on, got, magot şi alte câteva sunete barbare, 
care semănau a strigăte de luptă şi nechezat de cai: apoi am 
auzit altele, mai prelungi, care, topindu-se, sunau asemenea 
tobelor, fluierelor, trâmbițelor şi surlelor. Vă rog să credeți, 
că am stat şi le-am ascultat vreme îndelungată. 

Am vrut să pun câteva cuvinte spre păstrare, în 
untdelemn, aşa cum se înveleşte de obicei gheaţa în cârpe 
curate. Dar Pantagruel m-a oprit, spunând că n-are niciun 
rost să strângi şi să pui deoparte ceea ce niciodată nu-ţi 
lipseşte şi ai la îndemână oricând, cum ar fi vorbele 
dezghețate, pe care le rostesc bunii şi veselii pantagruelişti. 

Fratele loan s-a supărat puțintel pe Panurge, fiindcă a 
încercat să-i ia înapoi un cuvânt pe care i-l dăduse. 

— Ai să pățeşti cum a pățit G. Jousseaume, când a 
încercat să ia înapoi postavul pe care îl vânduse 
preacinstitului Patelin; sau ca un bărbat înşelat, care ar 
vrea să scape de coarne şi nu mai poate! 

Panurge s-a strâmbat la el în bătaie de joc şi i-a spus: 

— Poate că dă Dumnezeu să aud aici cuvântul sfintei 
Butelci, şi să nu fim nevoiți a porni mai departe. 


CAPITOLUL LVII 


Cum a ajuns Pantagruel în țara domnului 
Gaster, meşterul cel mai iscusit din lumea 
întreagă 


În ziua aceea, Pantagruel a ajuns la un ostrov minunat 
între toate, atât prin aşezarea lui, cât şi prin cârmuitorul 
care îl stăpânea. La cea dintâi privire, acel ostrov ni s-a 
părut a fi un ţinut aspru, pietros şi sterp; tot atât de sălbatic 
şi cu urcuşuri tot atât de grele ca şi muntele Dauphine, care 
are înfăţişarea unui dovleac, şi în vârful căruia, de când e 
lumea, nimeni n-a izbutit să ajungă; afară de Doyac, 
căpitanul puşcaşilor de sub regele Carol al VIII-lea. Acest 
Doyac, urcând muntele cu ajutorul unui scripete ce nu se 
mai văzuse, a găsit pe culme un berbec bătrân. Nimeni nu 
ştia să spună cum ajunsese acolo. Unii povesteau că 
vulturul răpise odinioară un miel, care, scăpându-i din 
gheare, a căzut într-un tufiş, unde a trăit de atunci în 
singurătate. Am suit cu multă trudă țărmul stâncos, şi 
asudând din greu am ajuns pe culmea muntelui, într-un loc 
atât de plăcut, de rodnic, de sănătos şi de îmbietor încât 
părea să fie însuşi acel rai pământesc, a cărui aşezare se 
anevoiesc s-o găsească învățații cărților sfinte. Pantagruel 
ne-a spus că ar putea fi ţara Areteii (adică a virtuții) despre 
care pomeneşte Hesiod; să creadă fiecare aşa cum socoteşte 
mai potrivit. 

Ostrovul era cârmuit de domnul Gaster235, cel mai mare 
meşter din întreaga lume. Dacă vă închipuiți că cel dintâi 
meşter al omenirii a fost focul, cum scrie Cicero, vă înşelați. 
(Şi nici Cicero nu credea ce spune.) 

Dacă socotiți că Mercur e  născocitorul tuturor 
meşteşugurilor, cum spuneau odinioară vechii noştri preoți 


238 Stomacul (lat.). 


druizi, sunteți de asemenea pe un drum greşit. Adevărul 
adevărat l-a rostit scriitorul de satire, care a spus că cel mai 
mare meşter din lume e domnul Gaster. Alături de el 
stăpâneşte doamna cu inimă bună, Penia, adică Nevoia, 
mama celor nouă muze, cea care în însoţire cu Porus, 
seniorul Belşugului, a născut pentru noi Iubirea, frumoasa 
copilă, care, cum ne încredințează Platon, poartă solia de 
pace între Cer şi Pământ. 

În fața acelui rege mistuitor trebuie să ne închinăm. Să-i 
jurăm ascultare şi să-i dăm întreaga cinste, fiindcă ştie să 
poruncească; e aprig, împlinit, zdravăn, greu de mulțumit şi 
neîndurător. Degeaba încerci a-l amăgi; nu vei putea să-l 
îndupleci şi nici să-l câştigi cu vorbe. Nu aude! Şi după cum 
egiptenii spuneau despre Harpocras, zeul tăcerii, că e 
astomat, adică n-are gură, tot astfel Gaster a fost zămislit 
fără urechi, aşa cum se vede cioplit în Creta chipul lui 
Jupiter. Nu vorbeşte decât prin semne, dar acestor porunci 
tăcute toată lumea li se supune, mai grabnic decât unui 
edict al pretorului sau unor porunci regeşti. Meşterul Gaster 
îşi cere dreptul lui şi nu îngăduie niciun răgaz! Ştiţi că toate 
dobitoacele se înfioară când aud în apropierea lor răgetul 
leului; stă scris, e adevărat, am văzut. Aşa tresare întreaga 
omenire şi se cutremură tot pământul, când se ridică 
amenințător şi fără glas, domnul Gaster. Porunca lui a fost 
dată: o îndeplineşti fără şovăire, sau mori! 

Cârmaciul corăbiei ne-a povestit că într-o zi, urmând pilda 
picioarelor care se răzvrătiseră împotriva stomacului (cum 
scrie în pilda lui Esop), întreg regatul somaților23 s-a ridicat 
împotriva domnului Gaster, jurând să nu-i mai dea 
ascultare. Dar au avut mult de suferit şi s-au pocăit, 
întorcându-se cu supunere la îndatoririle lor. Altminteri ar fi 


239 Trupul, mâinile şi picioarele. 


pierit de foame. Oriunde s-ar afla, i se dă locul dintâi şi 
toată cinstea cuvenită. El trece înaintea regilor, a 
împăraților, chiar înaintea papei! La sinodul de la Bale, el s- 
a înfățişat cel dintâi, şi, după cum ați auzit spunându-se, 
zarva cea mare s-a iscat din pricina nerăbdării primilor 
veniți. Toată lumea se trudeşte şi îşi dă silința de a-l sluji. 
Drept răsplată, el a născocit toate artele, toate maşinile, 
toate meşteşugurile, toate uneltele şi toate îndemănările. A 
izbutit să dea până şi fiarelor sălbatice o istețime cu care 
firea nu le înzestrase. Pe corbi, pe gaițe, pe papagali şi pe 
grauri i-a făcut oratori, coțofenei i-a dat ghiers şi a deprins-o 
să cânte şi să vorbească omeneşte. Şi toate acestea numai 
pentru pântec! 

Îmblânzeşte cu vorbe dulci păsările călătoare, sălbatice şi 
răpitoare: vulturii, şoimii, ereţii, vultanii, ulii, şi, luându-le 
libertatea cerului, le învață să se ridice în văzduh după 
voința lui, să se oprească din zbor, să plutească deasupra 
norilor şi să se arunce la pământ ca o săgeată. Şi toate 
acestea numai pentru pântec! 

Îi pune pe elefanţi, pe lei, pe rinoceri, pe urşi, pe cai, pe 
câini, să joace, să sară, să lupte, să înoate, să se ascundă, 
să înhaţe tot ce-i place, să-i aducă tot ce doreşte. Şi toate 
acestea numai pentru pântec! 

Scoate afară din adânc peştii de mare şi de apă dulce, 
goneşte pe lupi din pădure, pe urşi din peşteri, pe vulpi din 
vizuina lor, pe şerpi de sub pământ. Şi toate acestea numai 
pentru pântec! 

E atât de cumplit în pornirea lui, încât mănâncă tot: 
dobitoace şi chiar oameni; cum s-a întâmplat pe timpul 
războaielor lui Sertorius, când Metelus i-a lovit pe vasconi, 
cum s-a întâmplat când Anibal i-a împresurat pe sagontini, 
iar romanii pe evrei în Ierusalim, cum s-a mai întâmplat de 
atâtea sute de ori. 

Şi toate acestea numai pentru pântec! 


Când locțţiitoarea lui, Nevoia, porneşte în lume, oriunde se 
arată ea judecăţile nu se mai ţin, edictele amuțesc, 
poruncile rămân zadarnice. Nevoia nu cunoaşte lege, trece 
peste legi! Toţi fug şi se feresc din calea ei, înfruntând 
furtunile mărilor, trecând prin viitoarea focului, cățărându- 
se pe culmile munților şi coborând în prăpăstii - orice mai 
bine decât să-i cadă în gheare! 


CAPITOLUL LVIII 


Cum îi judeca Pantagruel pe 
engastrimiții şi pe gastrolatrii de la curtea 
marelui meşter 


La curtea acestui mare meşter iscoditor, Pantagruel a 
întâlnit două soiuri de oameni plicticoşi şi nepoftiți, din acea 
tagmă pe care niciodată nu putuse să-i sufere. 

Unii se numeau engastrimiţi?+0, ceilalți gastrolatri21. 
Engastrimiţii se lăudau că sunt coborâtori din vechea spiță 
a lui Euricle, şi îşi întemeiau spusele lor pe mărturia lui 
Aristofan din comedia Tăunii sau Viespile. De aceea, în 
vremea veche, li se zicea euricleni (cum scrie Platon şi după 
el Plutarh în cartea sa despre oracoli). În legile sfinte ei 
poartă numele de ventriloci. Aşa îi numeşte în limba 
grecească Hipocrate, fiindcă vorbesc din burtă. Sofocle îi 
numeşte  sternomanți?47. Ei se dădeau drept ghicitori, 
umblau cu farmece şi înşelau poporul sărman, lăsându-l să- 
şi închipuie că nu vorbesc pe gură, ci din burtă. 


240 Ventriloci. 
241 Robii pântecului. 


242 Prezicători din piept. 


Aşa era italianca lacoba Rodogina, o femeie de neam 
prost, pe care am cunoscut-o în anul Domnului 1513. Am 
auzit cu urechile mele, cum din burta ei ieşea glasul unui 
duh necurat, şovăitor şi firav, dar îndeajuns de limpede şi 
de lămurit, răspunzând unor principi bogați şi seniori ai 
Galiei Cisalpine, care o chemaseră să le ghicească. Aceştia, 
pentru a se încredința că nu foloseşte niciun fel de vicleşug 
ascuns sau vreo scamatorie, o dezbrăcaseră până la piele, 
astupându-i nasul şi gura. Creață sau Cincinata, cum îi 
plăcea să i se zică, dădea răspuns la toate întrebările lor. 
Despre întâmplările trecute sau ale timpului de faţă vorbea 
foarte limpede şi foarte hotărât, umplând de uimire pe toți 
cei care o ascultau. 

Despre întâmplările viitoare nu spunea decât minciuni; 
adevărul-adevărat, niciodată. Adeseori îşi mărturisea 
singură neştiința şi, în loc de orice ghicire, trăgea un pârț 
sau mormăia vorbe neînţelese cu iz de limbă barbară. 

Ceilalți gastrolatri umblau laolaltă, în cete vesele sau 
triste, unii sprințari şi rotofei, alții încruntaţi şi amărâți, 
trăind toţi în trândăvie, nefăcând nimic, ca o povară 
netrebnică a pământului, temându-se necontenit (cum 
spunea Hesiod) să nu le sufere pântecele vreo slăbiciune ori 
vreo vătămare, îşi smoleau fața în fel şi chip, îşi 
preschimbau înfăţişarea şi purtau veşminte atât de ciudate, 
încât îți făcea plăcere să-i priveşti. Aţi văzut, după cum atâți 
învățați şi filosofi din vremile vechi au scris, în ce fel de fețe 
şi culori i-a plăcut firii să îmbrace scoicile mărilor, dându-le 
o strălucire şi o frumusețe neîntrecută; nici îmbrăcămintea, 
atât de felurită şi mereu înnoită a gastrolatrilor sidefați, nu 
era mai prejos. Gaster era zeul lor cel mare. I se închinau lui 
şi îi aduceau jertfe, ca unei zeități atotputernice, singura în 
care credeau, singura pe care o slujeau, iubind-o mai 
presus de toate şi slăvind-o ca pe Dumnezeu însuşi. S-ar 
părea, că despre ei a vorbit trimisul Domnului, când a scris 


în Filipini (M): „Mulţi sunt aceia despre care v-am mai 
amintit de atâtea ori: vrăjmaşi ai lui Cristos şi ai Crucii, care 
se vor istovi în moarte şi al căror Dumnezeu e pântecele”. 
Pantagruel îi asemuia cu ciclopul Polifem, pe care 
Euripide îl face să vorbească astfel: „Nu aduc jertfe zeilor, ci 
numai mie şi pântecului meu, cel mai mare dintre zei!” 


CAPITOLUL LIX 


Despre chipul cioplit al Gămanului şi 
jertfele pe care i le aduc gastrolatrii 


Pe când priveam mutrele şi portul acestor gastrolatri 
lacomi şi temători, am auzit spre marea noastră uimire, un 
puternic glas de clopot. Toţi s-au înşiruit ca pentru luptă, 
fiecare după treapta, rostul şi vechimea lui. Unul după altul 
au ieşit întru întâmpinarea domnului Gaster, care venea 
urmat de un flăcău gras şi burtos, purtând în vârful unui 
băț lung, suflat cu aur, un chip de lemn, cioplit grosolan şi 
zugrăvit fără îndemânare, aşa cum ni l-au înfățişat în 
scrierile lor Plaut, Juvenal şi P. Fertus, numindu-l Gămanul 
(La Lyon, în sărbătorile câşlegilor, îi zice Linge-Blide). Era un 
chip caraghios, schimonosit şi hidos, sperietoare pentru 
copiii mici, cu ochii mai umflați decât burta, cu capul mai 
mare decât restul trupului, cu fălci uriaşe şi două rânduri 
de dinți ascuțiți. Prin lăuntrul prăjinii aurite trecea o sfoară, 
care mişca fălcile, făcându-le să clănțănească din dinţi, ca 
balaurul sfântului Clement din Metz. 

M-am apropiat de gastrolatri şi i-am văzut înconjurați de o 
mulțime de slujitori, care purtau cu ei panere, lăzi, oale, 
traiste şi cratițe. Având în fruntea lor pe marele Găman, 
deschideau mereu panerele şi cratițele, cântând un soi de 
psalmi, imnuri de slavă în cinstea lui Bachus şi alte cântece 
de laudă. Aduceau dinaintea zeului lor bunătăţi felurite, 
caracatiță fragedă şi bine friptă, pâine albă, pâine poaspătă, 


pâine de secară, chifle, cărnuri la grătar, muşchi de 
căprioară, capac de vițel rece cu sos de ienupăr, cuşcuş, 
măruntaie, nouă feluri de tocană, plăcintă la tavă, 
trufandale în zeama lor, ciorbă de dafin, varză umplută cu 
măduvă, clapon cu castane şi ghiveci la cuptor. 

Toate aceste măncăruri soseau însoțite de vinuri fără 
istov; la început un vin alb, plăcut şi uşor, apoi un porfiriu 
rece ca gheața turnat în ceşti mari de argint. După care au 
urmat: tipari tăvăliți în muştar, cu tarhon, cârnaţi, limbi de 
vițel afumate, pastramă, muşchi de porc pe mazăre, pulpă 
de vițel împănată, caltaboşi, tobă de creier, salamuri, şuncă, 
cap de mistreț cu verdețuri, vânat cu sos de napi, ficat de 
gâscă, măsline murate. 

Alte băuturi de viață lungă urmau. Apoi au început să-i 
vâre zeului pe gât: spinare de berbec cu mujdei de usturoi; 
aluaturi în sos fierbinte; costițe de purcel cu ceapă prăjită; 
claponi îndopaţi şi fripţi în sucul lor; ştiuci umplute; 
friptură de căprioară, de cerb şi de ied; iepuri şi şoldani, 
prepelițe, fazani şi făzănițe; stârci şi cocostârci; becaţe şi 
becaţine; granguri; cocoşi, găini şi pui de India; porumbei şi 
porumbițe; purcei la tavă; rațe cu sosuri felurite; mierle; 
găinuşe; rațe sălbatice; pescăruşi albi; lişițe; cufundari; 
bâtlani; pescăruşi; ciocârlii; bursuci; spinare de miel; fleici 
de vacă; piept de vițel; rasol de găină şi piftii de clapon; 
bibilici; pui de găină; potârnichi; iepuri de casă; berze; 
dropii; ciute; turturele; porumbei; gâşte şi gâscani; boboci 
de rață sălbatică; lopătari; flamanzi şi lebede; vrăbii; cocori; 
stăncuţe; cormorani; sitari; melci; arici bine stropiți cu oțet. 

La sfârşit veneau plăcintele: cu carne de vânat, de 
ciocârlie, de căprioară, de porumbel, de clapon, gogoşi cu 
jumări, picioare de porc în grăsimea lor, claponi întregi, 
piersici de Corbeil, brânzeturi, anghinare, plăcintă în foaie, 
măruntaie de vițel, clătite, şaisprezece feluri de turte, colaci, 
plăcintă cu miere, gutui coapte, lapte covăsit, smântână 


dulce, fructe zaharisite, peltele şi magiunuri, siropuri albe şi 
roşii, minciuni, douăzeci de soiuri de torturi, dulcețuri de 
şaptezeci de feluri, cofeturi în o sută de culori, caşcaval, 
uscăţele cu praf de zahăr. 

La urmă de tot veneau vinurile care sunt bune împotriva 
gâlcilor; idem2% fripturile. 


CAPITOLUL LX 


Ce fel de jertfe aduceau gastrolatrii 
zeului lor în zilele de post 


Privind această puzderie de jertfitori cu grămezile lor de 
jertfe, Pantagruel s-a scârbit şi a vrut să plece; dar 
Epistemon l-a rugat să mai rămână pentru a vedea cum se 
sfârşeşte vicleimul. 

— Ce jertfe aduc aceşti mârlani zeului lor ventripotent în 
zilele de post? a întrebat Pantagruel. 

— Vă voi spune, a răspuns cârmaciul corăbiei. La 
începutul mesei îi dau icre negre, unt proaspăt, jumări de 
ouă, mazăre bătută, spanac, scrumbii proaspete, scrumbii 
sărate, sardele, stridii, obleți, ghiveci de legume, o sută de 
feluri de salate, lăptuci, untişor, mălură, ruşinea-țigăncii, 
clopoței, sparanghel, caprifoi, apoi somoni şi țipari afumați, 
morun în untdelemn şi varză murată. (Zeul simte nevoia să 
bea, că altminteri îl ia dracul; toți au grijă să-l adape, şi 
udătura nu-i lipseşte.) După aceea îi pun dinainte tipari de 
mare cu sos, stacoji, cegă şi nisetru, somotei, raci, scrumbii 
albastre, păstrăvi, ştiuci, bibani, zvârlugi, cambule, lufari, 
barbuni, ursini, labani, roşioară, păstrugă proaspătă şi 
afumată, mrene, crapi, ciortani, caraşi, stavrizi, şalăi, scoici 

prăjite, scoici, lin, langustă, ton, caracudă, chefali, plătică, 
guvizi, melci, caracatiță şi picioare de broască. 

După atâta pescărie, dacă zeul n-ar bea din nou, ar fi la 
doi paşi de moarte. Şi-ar fi păcat să se prăpădească! Vine 
apoi rândul batogului, al peştelui uscat şi al moluştelor de 
tot soiul, al porcugşorilor, al ştiucilor marinate şi al ouălor 
coapte în spuză, prăjite, înăbugşite, cătrănite. 

Pentru mistuirea mai uşoară a ouălor, zeul toarnă peste 
ele oțet cu nemiluita. Iar ca încheiere, mai înfulecă ceva 
orez, păsat, unt de migdale, fisticuri, smochine, struguri, 
alune, prune, frişca bătută, nuci şi anghinare. 

Şi peste toate, mereu şi totdeauna, băutură pe săturate! 

Toţi îşi dădeau silința să aducă zeului lor, Gaster, jertfe 
mai scumpe şi mai îmbelşugate decât Heliogabal pe altarul 
idolului lui, sau decât regele Baltazar zeului Baal din 
Babilon. 

Şi cu toate acestea, Gaster nu se recunoaşte a fi zeu, ci o 
biată ființă  becisnică şi păcătoasă; după cum regele 
Antigon-întâiul, sătul de laudele unuia Hermodotus, care în 
cântecele lui de slavă îl numea zeu şi fiu al soarelui, i-a 
răspuns: „Slujitorul, care îmi duce oala de noapte, nu te va 
crede!” 

Tot astfel, Gaster trimite pe închinătorii lui să-i cerceteze 
scaunul cu gaură, pentru a vedea mai bine şi a cugeta mai 
adânc asupra duhului sfânt care sălăşluieşte în resturile 
bogatului său ospăț. 


CAPITOLUL LXI 


Cum a născocit Gaster pâinea şi 
meşteşugul de a o păstra 
Diavolii aceia de gastrolatri s-au împrăştiat, iar Pantagruel 


a rămas să privească mai de-aproape, cum arată şi cu ce se 
îndeletniceşte marele meşter Gaster. 


Ştiţi că după rânduiala firii, pâinea cu miezul şi coaja ei i- 
a fost dăruită drept hrană şi întărire, iar cerul l-a 
binecuvântat cu putinţa de-a o dobândi şi a o păstra. El a 
născocit dintru început mijlocul de a lucra pământul şi de a 
culege spicele de grâu. A născocit armele şi ştiinţa de-a le 
mânui pentru a-şi apăra grăunțele; medicina şi astrologia, 
cu matematicile lor, pentru a păstra sămânța veacuri de-a 
rândul şi de-a o pune la adăpost de stricăciunea aerului, de 
năvala fiarelor sălbatice şi de prădăciunea tâlharilor. A 
născocit morile de apă şi de vânt, ca şi pe cele purtate de 
brațul omului, apoi o sumedenie de unelte pentru a măcina 
boabele şi a le preface în făină. A născocit drojdia care face 
să crească aluatul, şi a găsit sarea care îi dă gust (ştiind că 
nimic pe lume nu primejduieşte mai mult sănătatea omului 
decât pâinea nesărată şi nedospită). A născocit focul pentru 
a coace pâinea, fiica cea mai bună a spicului de grâu, şi a 
făurit ceasornicul, care măsoară timpul potrivit pentru 
rumenirea ei. 

Văzând că adesea se întâmplă într-o ţară să lipsească 
grăunțele, a născocit mijlocul de a le purta dintr-o parte în 
alta. Prin istețimea minții lui a împreunat două soiuri de 
dobitoace: iapa şi măgarul, aducând la viață pe-al treilea: 
catârul, un dobitoc mai puternic şi mai puţin gingaş, mai 
răbdător la muncă decât celelalte. A născocit carul şi 
căruța, pentru a purta grâul la moară şi făina la cuptorul 
brutarului; pentru a aduce prisosul de grăunțe din ţările 
barbare şi depărtate, a născocit galerele, corăbiile, 
caravelele, uimind natura însăşi cu îndrăzneala lui. 

S-a întâmplat în anii din urmă, ca ogoarele arate să nu 
aibă ploaie la vreme şi boabele puse în pământ uscat să se 
piardă. În alți ani s-au revărsat prea multe ploi şi-au înecat 
semănătura, apoi a bătut-o piatra, au risipit-o vânturile, a 
împietrit-o înghețul. Cu mult înainte de sosirea noastră, 
meşterul cel mare născocise mijlocul de a chema ploaia din 


cer, cosind pe întinsul păşunilor o iarbă prielnică, pe care 
ne-a arătat-o. Ne-a încredințat că e aceeaşi iarbă, din care 
pontiful Jovial punea odinioară un singur fir în fântâna 
Agriei de pe muntele Lycian din Arcadia; sub arşița zilei firul 
ierbii scotea aburi, aburii se adunau pe cer în nori grei, care 
stropeau cu ploaie întreaga câmpie, atât cât cerea pământul 
însetat. Meşterul Gaster a născocit apoi mijlocul de a opri 
ploaia în văzduh, ori s-o trimită să cadă în mare. A născocit 
mijlocul de-a abate grindina, de a ţine în frâu vânturile, de a 
pune zăgaz furtunilor, la fel cum izbuteau metamensienii2%4 
din Trezena. 

S-a ivit mai târziu o altă nenorocire. Tâlharii furau de pe 
lanuri grăunțele şi pâinea. Atunci a născocit meşteşugul de 
a zidi oraşe, cetăți şi metereze, pentru a pune pâinea şi 
grăuntele la adăpost. 

lar când, nemaigăsind boabele pe câmp, a înțeles că 
fuseseră luate şi duse în alte oraşe, cetăți şi hambare, unde 
erau păzite cu mai multă grijă decât merele de aur din 
grădina Hesperidelor, a născocit meşteşugul de-a dărâma 
zidurile acestor cetăți şi a făurit maşini de război, ca 
berbecii, catapulturile şi carele de luptă. Ne-a arătat câteva 
din ele, pe care nici arhitecţii şi meşterii lui Viturviu nu se 
pricepuseră să le pună pe roate (cum ne-a dovedit messir 
Philipert Delorme, marele arhitect al regelui Franţei). Iar 
după ce în jurul cetăților s-au ridicat întărituri puternice, şi 
uneltele de război cunoscute n-au mai fost îndestulătoare, a 
născocit altele: puşti, serpentine, şopârle, bombarde şi 
bazilice, care azvârlă ghiulele de fier, de plumb şi de bronz 
cântărind mai greu decât o nicovală, cu ajutorul unei 
pulberi cumplite, de puterea căreia natura însăşi s-a 
înspăimântat, mărturisindu-se învinsă de dibăcia omului, 

după ce disprețuise ştiinţa acelor oxidraci din India, care cu 
foc de pulbere, cu trăsnete, cu grindină, cu furtună şi cu 
fulgere îşi ucideau într-o clipă duşmanii, pe întregul întins 
al câmpului de luptă. 

Cu atât mai groaznice, mai înfricoşătoare şi mai drăceşti, 
sunt armele care sfărâmă, sparg, zdrobesc şi omoară, 
stârnind spaimă şi uimire în minţile omeneşti; o singură 
lovitură de tun, dărâmă ziduri mai tari decât cele pe care ar 
fi în stare să le doboare o mie de trăsnete. 


CAPITOLUL LXII 


Cum a născocit Gaster mijlocul de a nu fi 
atins de ghiulele 


S-a întâmplat o dată ca Gaster, aducându-şi acasă 
grăunțele, să se trezească împresurat de vrăjmaşi, iar 
cetatea să i-o nimicească acea de trei ori blestemată şi 
drăcească unealtă de război. O putere neînvinsă i-a răpit 
pâinea şi i-a răvăşit ogoarele. Atunci a născocit mijlocul, nu 
numai de-a feri zidurile, făcându-le să înfrunte bătaia 
puştilor, ci de a opri ghiulele în văzduh: şi chiar dacă ar 
cădea, să nu vatăme nici pe apărători, nici întăririle lor. 
Izbutise în această privință cum nu se poate mai bine. A 
făcut o încercare de față cu noi. Veţi vedea în ce stă 
născocirea. De-acum înainte puteți să-i dați crezare lui 
Plutarh, care spunea, că atunci când o turmă de capre o ia 
la goană, dacă pui un scaiete în botul celei din urmă, toate 
se opresc pe loc numaidecât. 

Într-un tun de bronz, după ce a scos pucioasa din 
amestecul prafului de puşcă şi i-a adăugat o câtime de 
camfor, a aşezat o ghiulea de fier potrivită pe măsura țevii, 
dimpreună cu alte douăzeci de grăunțe de fier, unele 
rotunde ca un bob, altele prelungi ca o lacrimă. Apoi, intind 
în plin de la o depărtare de şaizeci de paşi asupra unuia din 


pajii săi, cam la jumătatea drumului dintre paj şi gura 
tunului, în linie dreaptă, a legat cu sfoară de un stâlp, o 
piatră mare siderită, adică de fier, numită şi herculană, ce s- 
a găsit odinioară, după cum arată Nicandru, în Ida din ţara 
Frigiei, de un oarecare Magnu. Noi îi spunem astăzi: 
magnet. 

A dat foc prafului de puşcă. Şi fiindcă prin arderea 
pulberii se face dintr-o dată un gol, pe care natura nu-l 
îngăduie (altminteri toată maşinăria lumii: cerul, aerul, 
marea şi pământul s-ar întoarce în hău), ghiuleaua şi 
grăunţele de fier au pornit în aceeaşi clipă afară din ţeava, 
pentru ca aerul să poată pătrunde înăuntru şi să umple 
solul rămas după ce pulberea a fost mistuită de foc. 
Glontele şi grăunţele de fier zvârlite cu putere în aer păreau 
că-l vor ucide pe paj, dar în clipa când au ajuns în dreptul 
pietrei sus-amintite şi-au pierdut iuțeala şi au rămas în aer, 
învârtindu-se în jurul magnetului; cu toată puterea cu care 
porniseră, nu ajungeau la țintă! 

Mai mult. A născocit mijlocul de a face ca ghiulelele 
duşmanului să se întoarcă asupra lui însuşi, dezlănțuind 
acelaşi prăpăd ca şi cum ar fi fost trase de-a dreptul. Nu i-a 
fost greu să izbutească, dacă ţinem seama că iarba numită 
etiopis, iarba fiarelor, descuie toate lacătele, iar peştele 
numit echineis, altminteri nu prea isteț, opreşte pe loc în 
mijlocul furtunii corăbiile cele mai mari (după cum carnea 
lui păstrată în sare atrage aurul din văgăunele cele mai 
adânci ale pământului). 

Democrit a scris despre aceasta, iar Teofrast le-a văzut cu 
ochii lui. Etiopis e o iarbă care printr-o singură atingere 
scoate afară din cel mai tare lemn colțul de fier cel mai 
adânc împlântat în el; o folosesc ciocănitoarele de câte ori, 
întorcându-se la cuibul lor, pe care şi-l scobesc în trunchiul 
copacilor bătrâni, îl găsesc astupat cu vreo bucată de fier. 


Cerbii şi căprioarele, purtând în trupul lor săgețile 
vânătorului, dacă izbutesc să găsească undeva pe-aproape 
iarba numită dictam, foarte răspândită în Creta, şi dacă 
ronțăie această iarbă, săgețile se desprind singure, cad şi nu 
lasă nicio urmă de rană. Aşa a vindecat Venus pe fiul ei 
iubit Enea, lovit în coapsa dreaptă de săgeata surorii lui 
Turnus Juturna. 

Trăsnetul nu cade niciodată asupra dafinilor, smochinilor 
şi câinilor de mare, din pricina miresmei pe care aceştia o 
răspândesc în jurul lor. Tot aşa, elefanții îndârjiți se 
liniştesc la vederea unui berbec; taurii înfuriaţi se opresc pe 
loc şi rămân încremeniți, când întâlnesc în goana lor un 
smochin sălbatic; furia viperei se potoleşte dacă o atingi cu 
o creangă de fag. În ostrovul Samos, înainte de a se fi ridicat 
acolo altarul Junonei, trăiau neadele, la al căror glas, cum 
scrie Euforion, pământul se despica în prăpăstii adânci. 
Socul, din al cărui lemn se cioplesc fluierele cele plăcute, 
creşte mai frumos în țările unde nu se aude cântecul 
cocoşului, ca şi cum, după spusele lui Teofrast, cântecul 
cocoşului ar înmuia şi ar vătăma lemnul socului; şi tot astfel 
leul, auzind cocoşul cântând, se opreşte din mers, tulburat 
şi înmărmurit. 

Unii mi-au vorbit despre un soi de soc sălbatic, care creşte 
în locurile depărtate de sate şi oraşe, unde cântecul 
cocoşului nu se aude. Din lemnul acelui soc sălbatic se taie 
flaute cu sunet mult mai frumos decât din socul care creşte 
în preajma caselor sau a colibelor. 

Alţii au dat acestor întâmplări ciudate un înțeles mai 
adânc şi un tâlc mai tainic, urmând gândirea filosofiei lui 
Pitagora. Aşa se spune, că nu din orice fel de lemn se poate 
ciopli chipul lui Mercur, iar Dumnezeu este a se cinsti cu 
sfințenie, nu după măsura obişnuită a vieții de toate zilele. 
Oamenii înţelepţi şi dăruiți învățăturii, nu stau să asculte 
cântecele lumești, greoaie şi grosolane, ci caută muzica 


dumnezeiască a sferelor cereşti, mai înaltă şi venind mai de 
departe, din locurile unde nu se aude cântecul cocoşului. 
După cum, în vorbirea noastră, când voim să amintim un 
ținut neumblat, spunem că pe acele tărâmuri nu s-au auzit 
niciodată cocoşii cântând. 


CAPITOLUL LXIII 


Cum a adormit Pantagruel în apropiere 
de ostrovul Şanefului si ce întrebări şi-a 
pus, trezindu-se din vis 


În ziua următoare, pornind mai departe, am ajuns la 
ostrovul Şanefului24%5. Corabia lui Pantagruel n-a putut să 
tragă la țărm, fiindcă vântul stătuse. Marea era liniştită. 
Înaintam foarte încet, când de la tribord spre babord, când 
de la babord spre tribord, cu toate că înălțasem săgețile 
velelor. Rămăseserăm toți pe gânduri, pleoştiți şi supăraţi, 
fără să spunem unul altuia vreo vorbă. Pantagruel ațipise pe 
un scăunel lângă tambuchiu, ţinând între degete un Eliodor 
scris în limba greacă. Acesta era obiceiul lui: adormea mai 
uşor citind, decât spunând pe dinafară. Epistemon, cu 
astrobalul în mână, cerceta pe care cerc al pământului ne 
aflăm. Fratele Ioan o luase spre bucătărie şi socotea, după 
zodia frigăruilor şi cu horoscopul tocanei, câte ceasuri mai 
puteau să fie până la prânz. 

Panurge sufla printr-o tulpină de pantagruelion şi făcea 
pungi şi băşici în aer. Gimnast tăia scobitori dintr-un lemn 
de mastic. Ponocrat, cu gândul departe, se gâdila ca să râdă 
şi se scărpina după ceafă cu degetul cel mic. Carpalim 
înjghebase dintr-o coajă de nucă o morişcă pitică, 
potrivindu-i patru aripioare din aşchii de anin. Eusten îşi 

plimba buricele degetelor pe ţeava unei flinte, ca şi cum ar fi 
cântat pe strunele lăutei. Rizotom meşterea la un capac de 
broască țestoasă, încercând să-şi facă din ea un căuş. 
Xenoman cârpea cu undreaua un felinar ponosit. Căpitanul 
corăbiei trăgea de limbă pe năierii lui. 

Întorcându-se de la bucătărie, fratele Ioan l-a zărit pe 
Pantagruel, care se trezise din somn. Rupând tăcerea care 
se lăsase peste noi, a întrebat cu tot glasul şi foarte vesel, 
ce-am putea să facem ca să ne treacă timpul mai uşor? 
Panurge l-a întrebat: care e leacul împotriva ciumei? 
Epistemon, mai glumeţ, voia să ştie cum poate să dea 
drumul udului, unul care nu simte nevoia. Gimnast, 
ridicându-se de la locul lui, a cerut un leac împotriva 
amețelii. Ponocrat, frecându-şi uşor fruntea şi ciulind 
urechile, a întrebat ce-ar trebui să facă pentru a nu mai 
dormi câineşte. 

— Aşteaptă puţin, a spus Pantagruel. Iscusiţii filosofi 
peripatetici ne învață, că orice întrebare trebuie să fie 
limpede, lămurită şi bine înțeleasă. Ce înseamnă: a dormi 
câineşte? 

— Adică: la soare şi cu burta goală, cum dorm câinii, a 
răspuns Ponocrat. 

Rizotom stătea pe vine lângă pupă. A ridicat capul şi a 
căscat. Unul de la altul molipsindu-se, au început să caşte 
toți. Rizotom a întrebat, care-i leacul împotriva căscatului? 
Xenoman, slab şi jigărit ca felinarul pe care îl ținea în mână, 
a întrebat dacă s-a născocit vreun mijloc pentru a ţine în 
cumpănă cimpoiul pântecului, oprindu-l să se aplece prea 
mult într-o parte sau alta. Carpalim, jucându-se cu morişca, 
a întrebat care sunt semnele care îl vestesc pe om că începe 
să-i fie foame. Eusten, auzind larma glasurilor, a venit pe 
punte şi, din dreptul cabestanului, a întrebat de ce omul 
flămând muşcat de un şarpe nemâncat, e într-o primejdie 
mai mare de moarte, decât un om bine-hrănit muşcat de un 


şarpe sătul; apoi, de ce scuipatul unui om cu burta goală 
otrăveşte şerpii veninoşi? 

— Prieteni, a spus Pantagruel, la toate întrebările voastre 
nu-i decât un singur răspuns, iar la toate bolile un singur 
leac. lată dezlegarea, fără vorbă multă şi tocmeală: burta 
flămândă n-are urechi s-audă! Mulțumiţi-vă să-i înțelegeți 
semnele, pentru a fi pe deplin lămuriţi. în Roma de altădată, 
(începând Pantagruel să povestească, a sunat clopotul şi 
fratele Ioan a zbughit-o la bucătărie), Tarquiniu cel Trufaş, 
ultimul ei rege, a răspuns printr-un singur semn fiului său 
Sextus, care, aflându-se în cetatea gabinilor, a trimis un 
călăreț să-l întrebe, ce să facă pentru a ţine sub ascultarea 
lui pe vrăjmaşii învinşi. Regele, având îndoieli despre 
credința ostaşului trimis de fiul său, nu i-a dat niciun 
răspuns. L-a dus în grădina palatului şi, în văzul lui, a 
început să reteze cu sabia capetele macilor care se înălțau în 
mijlocul pajiştii înflorite. Trimisul s-a întors aşa-zicând fără 
răspuns, dar povestind lui Sextus toată întâmplarea, acesta 
a înțeles că tatăl său îl sfătuise să taie capetele fruntaşilor 
cetăţii, pentru a înspăimânta poporul şi a-l sili să i se 


supună. 
CAPITOLUL LXIV 


Pentru ce n-a dat răspuns Pantagruel la 
întrebările ce i s-au pus 


Pantagruel a întrebat apoi: 

— Ce fel de oameni locuiesc pe acest ostrov câinesc al 
Şanefului? 

— Ei se numesc ipocriți, a răspuns Xenoman. Habotnici, 
fățarnici, farisei şi pustnici. Nişte prăpădiţi, care trăiesc ca 
sihastrul de la Lormont de lângă Bordeaux, cerând de 
pomană călătorilor de pe aici. 


— Să ştii că eu nu cobor! a spus Panurge. Să-mi sufle 
dracul pe gaura şezutului, dacă cobor! Eremiţi, fățarnici, 
habotnici, farisei să nu văd în ochi! Mi-amintesc câtă zarvă 
au stârnit arhirăii soborului de la Cesil246; ar fi trebuit să-i 
ia Belzebut, Astarot şi Proserpina pe toţi, atâtea furtuni şi 
blestemăţii îndurarăm din pricina lor! Ascultă, dolofanule, 
căprare  Xenoman, spune-mi, rogu-te, aceşti ipocrițţi, 
pustnici, pomanagii, care trăiesc pe-aici, sunt flăcăi sau 
oameni însurați? Ceva muieri nu se găsesc? Nu-i nicio față 
femeiască printre fățarnicii bărbați? 

— Iată o întrebare veselă şi drăgălaşă, a spus Pantagruel. 

— Ba da, a răspuns Xenoman. Sunt destule ipocrite, 
habotnice şi pustnice, nostime şi frumuşele, cucernice şi 
drept-credincioase... 

— Află de la mine o vorbă, a spus fratele Ioan: în orice 
călugăr tânăr stă ascuns un drac bătrân. Înseamnă să nu 
uiţi! 

— ... din care s-au prăsit mici fățarnicei, habotnicei şi 
pustnicei. Altminteri, ostrovul Şanefului ar fi rămas de mult 
pustiu. 

Pantagruel le-a trimis prin Gimnast o danie de şaptezeci 
de mii de jumătăți de scuzi. Apoi a întrebat: 

— Cât e ceasul? 

— Nouă trecute, a răspuns Epistemon. 

— E ceasul prânzului, a spus Pantagruel. Ne apropiem de 
hotarul pe care îl pomeneşte Aristofan într-o comedie a lui 
care se numeşte Preotesele: umbra are o lungime de două 
picioare. Odinioară, în țara perşilor, numai regele avea un 
timp al lui, anume hotărât pentru prânz: ceilalți se aşezau la 
masă după ornicul din burtă. Într-o comedie a lui Plaut, nu 
ştiu care parazit tună şi fulgeră împotriva celui ce-a născocit 


246 Consiliul de la Trente. 


cadranul şi săgeata ceasului, fiindcă nicio altă măsurătoare 
nu arată mai bine timpul, decât pântecele flămând. Diogene, 
întrebat o dată, la care ceasuri ale zilei trebuie omul să se 
hrănească, a răspuns: „Bogatul când simte că îi e foame; 
săracul, când are ce mânca”. Felcerii dau un răspuns mai 
lămurit la această întrebare, spunând: 


Scularea la cinci, 
prânzul la nouă; 
Cina la cinci, 
culcarea la nouă. 


— Faimosul rege Petosiris avea altă socoteală... 

Pantagruel n-a apucat să-şi înceapă povestea. Sufragiii 
întinseseră mesele, aşternuseră peste ele pânzături plăcut 
mirositoare, apoi talere, farfurii, ştergare şi  solnițe, 
aduseseră ploşti, pahare, butelci, ceşti, potire, tăleraşe, 
străchini, ulcioare. Fratele Ioan, ajutat de bucătari, sufragii, 
pivniceri şi ceilalți slujitori, a căror grijă era să împartă 
pâinea, să taie fripturile şi să toarne în pahare, a venit 
purtând patru şunci uriaşe, coapte în aluat, care mi-au 
adus aminte de cele patru turnuri ale cetății Turinului. 

Doamne, Doamne, zdravăn am mai mâncat şi am băut! 
Nici nu ajunsesem încă la dulciuri, şi vântul de apus 
început să umfle pânzele, trinca dinainte, straiul 
zburătorului şi balansinele catargului din față. Am pus 
deoparte paharele şi am cântat un imn de laudă şi de 
mulțumire lui Dumnezeu din cer. După ce s-au adus 
poamele, Pantagruel a întrebat: 

— Spuneţi-mi, prieteni, dacă îngrijorările voastre s-au 
risipit. 

— Slavă Domnului, m-a lăsat căscatul, a spus Rizotom. 

— N-am să mai dorm câineşte, s-a bucurat Ponocrat. 

— Nu mai am amețeli, a spus Gimnast. 


— Nu mai simt burta goală, a încheiat Eusten. Nu mai au 
a se teme de scuipatul meu nici viperele, nici nevăstuicile, 
nici şopârlele, nici cantaridele, nici omizile, nici crocodilii, 
nici broaştele râioase, nici câinii turbațţi, nici şoarecii, nici 
salamandrele, nici balaurii, nici scorpionii, nici lipitorile, 
nici scolopendrele! 


CAPITOLUL LXV 


Cum îşi petreceau vremea Pantagruel şi 
însoțitorii săi 


— În rândul căror jivine veninoase o punem pe viitoarea 
nevastă a lui Panurge? a întrebat fratele Ioan. 

— Vorbeşti de rău femeile, ai? Javră călugărească! 
Maimuţoiule! a strigat Panurge. 

— Euripide scrie, şi Andronache la fel, a spus Epistemon, 
că omul, cu ajutorul zeilor, a găsit leac împotriva tuturor 
fiarelor veninoase; numai împotriva femeii n-a născocit 
niciunul. 

— Nerodul ăla de Euripide, a spus Panurge, a clevetit 
totdeauna împotriva femeilor. De-aceea l-a ajuns pedeapsa 
zeilor şi a fost mâncat de câini, cum îl ocărăste Aristofan. Să 
pornim cu vorba mai departe. Al cui e rândul? Spune! 

— De-acum încolo, voi da drumul udului oricând şi 
oriunde. 

— Am un stomac pus pe cântar, a spus Xenoman. Nu 
atârnă mai greu în nicio parte. 

Cu pâinea şi cu vinul n-am ce face; 

Am pus, cu foamea şi cu setea, pace! 

— Mulțumită lui Dumnezeu şi vouă, mi-a trecut 
supărarea, a spus Panurge. Sunt vesel ca un pițigoi. 

Voios ca pasărea în zbor 

Ca fluturele de uşor. 


— Euripide al vostru, drăguțul de el, scrie, iar Silen, 
băutorul băutorilor, aşa zice: 

Îşi face sânge rău şi se prosteşte, 

Cel care bea şi nu se-nveseleşte. 

Să preamărim deci pe Domnul, tatăl nostru, mântuitorul 
şi păzitorul vieții noastre, care ne-a dat pâinea cea bună, 
vinul cel bun, mâncarea cea bună, ferind trupul şi sufletul 
nostru de orice tulburare; fără să mai punem la socoteală 
plăcerea şi bucuria pe care le simțim, bând şi mâncând. Dar 
n-aţi răspuns la întrebarea pe care a pus-o blajinul nostru 
frate Ioan: Ce-am putea să facem ca să ne treacă timpul mai 
lesne? 

— Fiindcă v-aţi mulțumit atât de uşor cu răspunsul pe 
care l-am dat nedumeririlor voastre, a spus Pantagruel, nici 
eu nu voi merge mai departe. Altă dată şi aiurea vom vorbi 
mai pe larg, dacă veți găsi cu cale. Aşadar, să dezlegăm 
întrebarea fratelui loan: Ce-am putea să facem ca să ne pară 
timpul mai lesne? Au trecut până acum zilele, după pofta 
inimii noastre, nu-i aşa? Priviţi mărul catargului! Priviţi 
unduirea pânzelor! Priviţi încordarea parâmelor! Priviţi cum 
străluceşte tambuchiul! Vinul curgea în pahare, iar timpul, 
printr-o tainică legătură a firii, făcea la fel. Nici Atlas şi nici 
Hercule nu şi-au petrecut vremea altminteri, dacă se cuvine 
să dăm crezare înțelepţilor care ne-au învățat mitologia. Atât 
numai că ei au întrecut măsura cu o jumătate de treaptă: 
Atlas bea de dragul oaspelui său, iar Hercule din pricina 
setei pe care o îndurase în deşertul Libiei. 

— Aia e! a spus fratele loan, tăindu-i vorba. Am auzit pe 
mai mulți învățați de seamă spunând că Sfredeluş, unul din 
pivnicerii bunului dumitaie părinte, pune deoparte an de an 
mai mult de opt sute de vedre de vin pentru a da de băut 
oaspeţilor lui şi slujitorilor, mai înainte de a li se face 
acelora sete. 


— Cămilele, care duc în spatele lor povara caravanelor, 
beau pe seama setei lor de ieri, de azi şi de mâine, a spus 
Pantagruel. Aşa făcea şi Hercule. În felul acesta însă, printr- 
o depăşire a timpului, se stârneşte o mişcare nouă în lumea 
cerească, şovăiri şi cutremure, dând nebunilor de astrologi 
prilej de neînțelegere şi ceartă. 

— Vorba cântecului, a spus Panurge: 

Pe când golim la masă paharele cu vin, 

Trec vremurile grele şi vremuri bune vin. 

— Dar nu ne-am trecut vremea numai bând şi mâncând, 
ci am uşurat într-un chip simțitor încărcătura corăbiei; nu 
cum şi-a descărcat panerul Esop, răsturnând pe jos 
merindele, ci, dimpotrivă, încetând de a mai ajuna. 

Căci aşa după cum trupul omului mort e mai greu decât 
al celui viu, omul flămând trage la cântar mai mult decât cel 
sătul. Şi nu greşesc cei care, pornind la drum, încep să bea 
şi să mănânce dis-de-dimineaţă, „ca să tragă caii mai bine”. 

Vă aduceţi aminte, că amicleienii de altădată preamăreau 
mai presus de toţi zeii pe tata Bachus, şi pe bună dreptate îl 
numeau Psila, ceea ce în limba dorică înseamnă aripi. Căci 
după cum păsările, slujindu-se de aripi, se ridică şi zboară 
în înaltul cerului, tot astfel pe aripile lui Bachus (vinul cel 
bun şi gustos) sufletele oamenilor se înalță, trupurile lor se 
fac mai uşoare şi tot ceea ce e pământesc în ei se limpezeşte 
şi se mlădiază. 


CAPITOLUL LXVI 


Cum am dat binețe muzelor, trecând pe 
lângă ostrovul Ganabin247 


247 În limba ebraică ganabin - pungaş. 


Vântul prielnic stăruia să ne poarte şi călătorii depanau în 
voie poveştile lor vesele, când Pantagruel a zărit în depărtare 
umbra unui țărm muntos. L-a chemat pe Xenoman şi l-a 
întrebat: 

— Vezi înaintea noastră, la babord, acea stâncă înaltă, ai 
cărei umeri seamănă aidoma cu ai muntelui Parnas? 

— Foarte bine. E ostrovul Ganabin. Doreşti să ne oprim? 

— Nu, a răspuns Pantagruel. 

— Ai dreptate, a spus Xenoman. Nu ai ce vedea. Oamenii 
din partea locului sunt hoți şi potlogari. Totuşi, pe umărul 
din dreapta al muntelui se află cea mai frumoasă fântână 
din lume, în mijlocul unei păduri mari. Vâslaşii noştri ar 
putea să coboare să aducă apă proaspătă şi lemne pentru 
foc. 

— Înţelepte cuvinte, a spus Panurge. Ah! Ah! Ah! Ce să 
căutăm în țara hoților şi a potlogarilor? Vă încredințez că 
nici n-ar trebui să poarte alt nume. Am văzut mai demult 
ostroavele Cerq şi Herm între Bretania şi Englitera; am 
văzut Poneroplisul?4% lui Filip în Tracia: ostroave pline de 
hoți, de tâlhari, de ucigaşi, drojdia închisorilor. Să nu 
coborâm, vă rog! ineţi seamă de sfatul bunului şi 
înțeleptului Xenoman. Să mă fulgere, dacă nu sunt mai răi 
decât mâncătorii de oameni! Or să ne frigă de vii! Vă rog, să 
nu coborâm! Ar fi mai bine pentru dumneavoastră toți să 
poposim la Averna. Aud bătând clopotele în dungă, cumplite 
sunete de clopot, clopotele pe care le trăgeau odinioară 
gasconii din Bordeaux împotriva perceptorilor şi a zapciilor! 

Îmi vâjâie urechile! Să ne vedem de drum. Ei! Înainte! 

— Coboară, a spus fratele loan, coboară! Hai! Hai să 
mergem. Nu vom duce lipsă de gazde. Îi snopim pe toţi! Să 
coborâm. 


248 Cetatea oamenilor răi (grec). 


— Să coboare dracul! a spus Panurge. Diavolul ăsta de 
călugăr, călugărul ăsta vândut diavolului e turbat. Nu se 
teme de nimic. E cutezător ca orice diavol, iar la alții nu se 
gândeşte. Îşi închipuie că toți suntem călugări ca 
dumnealui! 

— Ia-o din loc, viteazule, lua-te-ar o mie de draci, a spus 
fratele Ioan. Măcar de ţi-ar crăpa capul şi ţi-ar face creierii 
tocană! Bezmeticul ăsta e atât de fricos şi de rău, că se 
scapă pe el de spaimă în fiecare clipă! Dacă ţi-e teamă şi de 
umbra ta, nu cobori, rămâi aici şi păzeşte lăzile sau du-te 
mai bine de te ascunde sub fustele Proserpinei, printre miile 
de draci ai iadului! 

Auzind aceste aspre cuvinte, Panurge s-a făcut nevăzut, 
ascunzându-se în cămara corăbiei, printre resturile de 
pâine, coji şi fărâmituri. 

— Simt parcă în mine, a spus Pantagruel, o strângere de 
inimă, un glas venind de departe care îmi spune că nu 
trebuie să coborâm. De câte ori am simțit în inima mea o 
asemenea prevestire, m-am bucurat că am ascultat-o. Nu 
m-am căit niciodată. 

— E demonul lui Socrate, a spus Epistemon. Academicii 
credeau în el. 

— Ascultaţi, a spus fratele loan, în vreme ce vâslaşii 
coborâseră să ia apă, Panurge a coborât în pântecele 
corăbiei şi face pe mortul în păpuşoi. Vreţi să râdem puţin? 
Daţi foc tunului celui mare de lângă cabestan. Să 
întâmpinăm sărbătoreşte muzele din acest nou Parnas. Şi 
aşa se umezeşte pulberea, stând degeaba. 

— Foarte bine! a răspuns Pantagruel. Să vie la mine 
primul tunar. 

Pantagruel a poruncit să dea foc tunului celui mare, 
încărcându-l cu pulbere proaspătă. Ceea ce s-a îndeplinit. 
La prima lovitură a tunului de pe corabia lui Pantagruel, au 
început să tragă toate celelalte galioane şi caravele din 


urmă. Vă rog să mă credeţi, că a fost o petrecere dintre cele 
mai frumoase. 


CAPITOLUL LXVII 


Cum s-a scăpat pe el Panurge de frică şi 
cum a crezut că motanul e dracul 


Ca un tap lovit în moalele capului, Panurge a ieşit din 
cămară numai în cămaşă, pe jumătate dezbrăcat, cu 
fărâmituri de pâine în barbă, ţinând în mână un cotoi mare, 
cu părul lucios, care i se agățase cu ghearele de ciorap. 

Bătând din buze ca o maimuţă care se purică, tremurând 
şi clănțănind din dinţi, s-a repezit spre fratele loan, care 
şedea pe un spiraj la tribord, rugându-l cu glas plângător 
să-i fie milă de el şi să-l ia sub paza săbiei lui, jurându-se pe 
partea lui de papimanie, că văzuse cu ochii dănțuind în jur 
toți dracii iadului. 

— Priveşte, prietene, iubite frate, bunul meu părinte 
sufletesc, diavolii au astăzi nuntă, n-ai mai văzut de când 
eşti un asemenea ospăț drăcesc! Uite, colo, aburul de la 
bucătăriile iadului! (Şi arăta cu mâna fumul prafului de 
puşcă, plutind deasupra corăbiilor.) Ai mai pomenit 
vreodată atâtea suflete osândite? Priveşte, prietene, cât sunt 
de gingaşe, de rotunjoare şi de bălaie: ai zice că e ambrozia 
Styxului! Am crezut, Dumnezeu să mă ierte! că sunt suflete 
de englezi. Mă gândeam că poate chiar azi-dimineaţă, 
seniorii de Termes şi Dessay vor fi trecut prin foc şi sabie 
ostrovul Cailor din Scoţia, dimpreună cu toți englezii care se 
aflau pe el. 

Fratele loan, apropiindu-se de Panurge, a simţit un 
oarecare miros, care nu era al prafului de puşcă. L-a 
scuturat puțin şi a băgat de seamă că îşi spurcase cămaşa. 
Puterea de reținere a mușchiului numit sfincter (adică borta 
şezutului) amorţise cu totul de frica grozavă pe care o 


simţise în năzdrăvanele lui vedenii. S-a mai adăugat la 
acestea şi tunetul împuşcăturilor, care face totdeauna să se 
cutremure mai tare pântecele corăbiei decât puntea ei. 

Tot aşa a pățit signor Pantolfo din Cassin, care trecând cu 
căruța poştei prin Chambry şi intrând în curtea unui 
gospodar cumsecade, numit Vinet, a pus mâna pe o furcă 
din grajd şi i-a spus: 

— Da Roma in qua, io non son andato del corpo. Di grazia, 
piglia in mano questa forcha et fami paura249. 

Vinet a luat furca din mâna lui Pantolfo şi a început s-o 
poarte, ca şi cum ar fi vrut să-l lovească dinadins. Signor 
Pantolfo i-a spus: 

— Se tu non fai altrimente, tu non fai nulla. Pero sforzati di 
adoperlarli piu guagliardamente250. 

Vinet l-a pălit atunci zdravăn cu furca în gât şi l-a azvârlit 
la pământ, cu potcoavele în sus. Apoi, râzând cu poftă mare, 
i-a spus: 

— Ține minte,  voinicule, asta se cheamă Datum 
Camberiaci?51. 

Noroc că seniorul şi-a descheiat repede nădragii, fiindcă 
dintr-o dată a dat din el mai mult decât s-ar fi slobozit nouă 
bivoli şi paisprezece episcopi din Hostia. I-a mulțumit cât 
mai frumos lui Vinet spunându-i: 

— lo ti ringratio, bel niessere. Cosi facendo tu mihai 
esparmiata la speza d'un servitiale252. 


249 De la Roma, până aici, n-am avut unde să-mi fac nevoile. Fie-ţi milă, 
ia furca ia mână şi sperie-mă (it.). 


250 Numai cu atât, n-ai făcut nimic. la-o mai voiniceşte! (it.). 
251 Dată în Chambry (latinizat). 


252 Îți mulțumesc, frumosul meu domn, mi-ai cruțat cheltuiala unui 
clistir (it). 


Regele Engliterei, Eduard al V-lea, ne-a lăsat amintire o 
altă întâmplare. 

Meşterul Francois Villon, surghiunit din Franţa, i-a cerut 
adăpost. Eduard al V-lea l-a primit cu atâta prietenie, încât 
i-a îngăduit să cerceteze cele mai ascunse încăperi ale 
locuinţei lui regeşti. Într-o zi, aflându-se pe celălalt tron al 
său, regele i-a arătat lui Villon stema regelui Franţei, 
zugrăvită pe un perete. 

— Vezi, câtă cinste port regelui tău. Am aşezat stema lui 
în acest loc tainic, lângă scaunul găurit, unde îmi fac 
nevoile. 

— Foarte bine, a răspuns Villon. Eşti un bărbat înțelept şi 
prevăzător, măria-ta, iar învățatul doftor Thomas Lincer, 
care poartă grija sănătății măriei-tale, a ştiut ce face. 
Văzând că în anii bătrâneţii ți s-a lenevit mațul şi că în 
fiecare zi e nevoit să-ți bage un spițer pe uşa din dos - adică 
un clistir — te-a sfătuit să zugrăveşti pe perete stema regilor 
Franţei. Numai văzând-o în față, te cuprinde o frică atât de 
cumplită, încât dai din măria-ta cât optsprezece vaci din 
Peonia. Dacă ai fi zugrăvit-o în altă încăpere, în odaia de 
culcare, în sala tronului, în paraclis, sau aiurea, te-ai fi 
scăpat pe măria-ta oriunde ai fi dat cu ochii de ea. După 
cum cred, că de-ai fi zugrăvit şi steagul cel mare al Franței, 
ţi-ai fi dat afară toate maţele! 

Fratele Ioan, ținându-se de nas cu mâna stângă, îi arăta 
lui Pantagruel cu mâna dreaptă cămaşa lui Panurge. 
Pantagruel, văzându-l astfel înfricoşat, prăpădit, tremurând, 
abia putând să vorbească, spârcâit şi zgâriat de ghearele 
cumplitului cotoi Roadeslănină, nu s-a putut opri să nu 
râdă şi l-a întrebat: 

— Ce vrei să faci cu cotoiul? 

— Care cotoi? a întrebat Panurge. Să fiu eu al dracului, 
dacă n-am crezut că-i un pui de diavol cu puf în barbă, pe 


care l-am înhățat pe furiş din lada de pâine a iadului. Să-l ia 
dracul de drac, că mi-a făcut pielea ferfeniță! 

Foarte supărat, a aruncat cât colo cotoiul. 

— Haide, haide, l-a îmbărbătat Pantagruel, ce Dumnezeu! 
Freacă-te şi spală-te, pune-ţi o cămaşă curată, primeneşte- 
te şi vino-ți în fire. 

— Hai să bem! 


SFÂRŞITUL CELEI DE-A IV-A 
CĂRŢI A FAPTELOR ŞI PILDELOR 
MARI ALE VREDNICULUI 
PANTAGRUEL 


CARTEA A CINCEA 


ŞI CEA DIN URMĂ CARTE DESPRE FAPTELE ŞI 
PILDELE MARI ALE BUNULUI PANTAGRUEL, ALCĂTUITĂ 
DE DOMNUL FRANCOIS RABELAIS, DOCTOR ÎN 
MEDICINĂ, CUPRINZÂND ORACOLUL SFINTEI BACBUC 
ÎMPREUNĂ CU RĂSPUNSUL BUTELCII PENTRU AFLAREA 
CĂRUIA S-A ÎNTREPRINS LUNGA CĂLĂTORIE 
ÎNFĂȚIŞATĂ AICI AŞA CUM A FOST. 


Epigramă 


Rabelais nu-i mort! 

Ne dă o nouă carte, 

Iar mintea lui mai vie străluceşte! 
L-am regăsit şi scrisul său trăieşte, 


Căci el e, printre noi, cel fără moarte. 
NATURE QUTTE253 


PRECUVÂNTAREA 
SCRIITORULUI CĂTRE CITITORII 
DE BUNĂVOIE 


Băutori neosteniţi şi voi, sfrințiți mult prețuiți, întrucât văd 
că vă bucurati de puţin răgaz (şi nici eu n-am altceva mai bun 
de făcut), am să vă pun o întrebare întrebătoare: De ce se 
spune azi pretutindeni, că lumea s-a deşteptat? Dacă s-a 
deşteptat, înseamnă că s-a trezit din somn şi nu mai doarme; 
dar înseamnă, în acelaşi timp, că e mai cuminte, vede şi 
judecă mai bine, e mai înțeleaptă. Aţi putea să-mi răspundeți, 
ce ne îndreptățeşte să spunem că lumea e mai cuminte astăzi 
decât înainte? Ce-o făcea până acum să fie proastă? Ce ar fi 
trebuit să îndeplinească, pentru a se deştepta? De ce era 
neroadă? De ce e acum înțeleaptă? După ce se cunoştea 
nerozia ei de ieri? După ce se vede istețimea ei de astăzi? 
Cine o ţinea nepricepută? Cine a trezit-o din prostie? Şi care 
sunt mai mulți? Cei care o voiau nătângă sau cei care o 
doresc luminată? De unde îi venea sminteala dinainte? De 
unde a izvorât înțelepciunea de acum? De ce tocmai în zilele 
noastre a luat sfârşit prostia şi n-a mai zăbovit? Ce rele 
veneau din nerozia de ieri? Ce bunătăți va rodi 
deşteptăciunea care i-a urmat? Cum s-a risipit zăpăceala de 
altădată? În ce fel s-a înstăpânit dreapta judecată de acum? 


253 Semnătură considerată ca fiind o anagrama a lui Jean Turquet, 
obscur poet din acea vreme. 


Răspundeţi dacă găsiţi cu cale. Nu vă iau cu zorul, ca să nu 
stârnesc setea luminăţiilor-voastre. Nu vă sfiiţi. Judecați-l cu 
toată asprimea pe Herr del Tyfel, duşmanul raiului, 
protivnicul adevărului. Sus inima, flăcăi! Dacă sunteți de-ai 
mei, beti de trei ori pe rând, ca să vă dregeţi glasul şi apoi 
cuvântați. Dacă sunteți din tabăra vrăjmaşă, vă zic Avalisque 
Satanas25! Căraţi-vă! lar dacă nu-mi veți da o mână de 
ajutor întru dezlegarea întrebărilor ce v-am spus, vă jur pe 
barba tuturor sfinților că mă voi simţi foarte mâhnit. E ca şi 
cum m-aţi lăsa să apuc singur lupul de urechi. Aţi spus ceva? 
Nu v-aţi hotărât să-mi răspundeţi? Vă voi arăta aici, 
nepricopsiţilor, cele scrise de un prea cinstit învățat, în cartea 
lui care se cheamă Cimpoierul feţelor bisericeşti. Ce spune, 
păcătosul? Ascultati, capete de măgari, şi luaţi aminte: 


Veni-va Anul Jubiliar cu rost, 

După 30, dar nu va fi an prost, 

Cum lumea l-a bârfit în neştiință; 

Ci stăruind în lege şi-n credință, 

Nici rău, nici lacom, anul nu va fi; 

Iar floarea primăverii timpurii 

Rodi-va poame dulci, cum n-au mai fost. 


Aţi auzit? Aţi înțeles? Învăţatul care a scris stihurile acestea 
a trăit demult; cuvintele sunt puține, dar înțelesul lor e plin de 
taine şi de ascunzişuri, căci gândurile pe care vrea să le 
înfățişeze sunt adânci şi anevoioase. Unii tălmăcitori pricepuți 
ai bătrânului înțelept spun, că precizarea lui urmează să se 
îndeplinească între anul 1530 şi anul în care ne aflăm, 1550. 
Aşadar, la primăvara viitoare lumea va înceta de a mai fi 
proastă! Smintiţii, al căror număr, după cum spune Solomon, 


254 Piei, Satană! (lat.). (Imprecaţie magică.). 


e nesfârşit, vor muri de turbare, şi orice soi de nebunie va 
înceta. Căci smintelile, cum arată Avicena, sunt fără număr: 
Maniae infinitae sunt species. Iarna, ele se trag mai la 
adânc, dar mustează şi ies din nou la iveală ca sucul din 
tulpina copacilor. Cercetaţi şi veți vedea că bătrânul Hipocrate 
avea dreptate. Lumea se va cuminţi (puteți s-o credeți cu ochii 
în lacrimi şi cu paharul în mână); nu se va mai teme să vadă 
înflorind fasolea primăvara, adică în postul mare. Puzderia de 
cărți, care umblau printre noi ca un roi de fluturi, mai 
plicticoase, mai primejdioase şi mai spinoase decât ale lui 
Heraclit (mai neînțelese decât chiar numerii lui Pitagora, cel 
dintâi care a dat cu bobii, după spusele lui Horaţiu) — vor pieri 
fără urmă şi nu se vor mai citi. Aşa le-a fost scris! 

În urma lor vor curge din păstăi boabele pline: cărţile vesele 
şi roditoare despre Pantagruel, care, până să vină aşteptatul 
An Jubiliar, se vând pretutindeni ca pâinea caldă, spre 
deplina mulțumire a cititorilor. (Toată lumea spune, că sunt 
încărcate de înțelepciune.) Acesta e răspunsul la întrebare. 
Aşadar, binevoiți a vă face oameni de treabă. Tuşiţi bine o 
dată şi beţi de nouă ori paharul plin, fără grijă, fiindcă viile 
făgăduiesc rod bogat, iar cămătarii au început, unul câte 
unul, să se spânzure. O să mă coste cam scump frânghia, 
fiindcă nu vreau să le-o vând pe bani, le-o dau degeaba, 
oricâți vor voi să-şi pună lațul de gât. (Cruțăm, va să zică, 
plata călăului.) 

Aşadar, dacă voiți să vă înfruptați din înțelepciunea zilei de 
mâine tămăduindu-vă de orice sminteală, dați afară din casa 
voastră icoana bătrânului filosof cu bucile de aur, care vă 
opreşte să mâncaţi defrupt. E în afară de orice îndoială — 
lucru adevărat şi mărturisit între toți bunii prieteni de pahar — 
că opreliştea lui nu se deosebeşte de aceea a doftorului de 
apă chioară, Amer, nepotul advocatului din Camelotiere, care 
nu dădea voie bolnavilor lui să se înfrupte din aripi de 
potârniche, târtiță de găină şi piept de porumbel, zicând: ala 


mala, cropium dubium, collum bonum pelle remota?55. În 
schimb, punea la o parte pentru el bucățile bune, lăsând pe 
suferinzi să roadă oasele. Tot astfel unii popi, care i-au urmat 
pilda, vă opresc să mâncaţi de dulce, adică să gustați din 
cărţile lui Pantagruel. Aşa făceau Filoxen şi Gnato Sicilianul, 
gămani ai desfătării burţii lor călugăreşti, care în mijlocul 
ospățului, când cele mai gustoase feluri erau aduse la masă, 
scuipau în bucate, ca ceilalți, de scârbă, să nu se mai atingă 
de ele. Aşa fac toți aceşti fățarnici hidoşi, răpciugoşi, băloşi şi 
găunoşi, care, în auzul lumii ca şi între patru ochi afurisesc 
cărțile mele plăcute şi, cu gură spurcată scuipă asupra lor, 
fără ruşine. Dar eu, unul, deşi văd că se tipăresc acum în 
limba noastră franțuzească atâtea scrieri minunate, şi de 
toate felurile, rămânând prea puține resturi din fățărnicia 
veacului gotic, mi-am pus în gând să fluier şi să gângăvesc 
partea mea, ca o gâscă printre lebede, ca să nu rămân mut în 
fata atâtor cântăreți cu viers plăcut şi alături de atâți iscusiți 
meşteri ai cuvântului. Mai bine să mă aflu în treabă, asemeni 
unui țăran prost printre cărturari pricepuţi, decăt să fiu pus în 
rândul celor care fac degeaba umbră pământului, şi cască 
gura după muşte, mulțumindu-se să mişte din urechi la auzul 
cântecului, ca măgarii din Arcadia. 

Alegând această cale, socot că nu fac un lucru de 
disprețuit, dând de-a dura butoiul lui Diogene; n-o să mai 
spuneți că pierd vremea fără niciun rost. Mă uit la atâți poeți 
şi povestitori francezi, ca Marot, Drouet, Colinei, Saint-Gelais, 
de Salel, Massuel, şi alţi o sută ca ei. După ce, de-a lungul 
anilor, au învățat meşteşugul de-a potrivi stihurile la şcoala 
lui Apolo sub îndrumarea voioaselor muze, şi s-au adăpat din 
belşug la fântâna Cabalină, când au pornit să înfrumuseţeze 


255 Aripa e rea, târtița îndoielnică, gâtul e bun dacă-i scoţi pielea (lat.). 


vorbirea noastră cea de toate zilele au folosit numai marmură 
de Parian, alabastru, porfir şi pietre nestemate. 

Ei povestesc fapte de vitejie şi isprăvi îndrăznețe, lămuresc 
gândiri adânci şi pline de tâlc, într-un grai mlădios şi colorat. 
Scrisul lor e asemenea nectarului zeiesc: un vin minunat, 
răzător, aromat, dulce şi desfătător. lar din această faimă nu 
s-au împărtăşit numai bărbații, ci şi unele doamne, printre 
care se cuvine a fi amintită în locul cel mai de cinste acea 
coborâtoare a regilor Franţei?%6, care a uimit veacul nostru cu 
scrierile ei adânc gândite, înveşmântate în podoaba graiului 
celui mai strălucit. Urmati-i pilda, cei ce sunteţi vrednici. Eu 
nu mă simt în stare. Nu-i dat oricui în lume să vadă Corintul! 
La zidirea templului lui Solomon a adus fiecare un siclu de 
aur; atât cât a putut. Şi fiindcă văd că a face la fel nu sunt în 
stare, m-am hotărât să dau ajutor la înălțarea clădirii, după 
pilda lui Regnault de Montauban: slujind pe zidari şi 
pregătindu-le de mâncare. Tovarăş neputând a le fi, voi 
rămâne cititorul plin de râvnă al minunatelor lor scrieri. 

N-aveţi decât să plesniţi de ciudă, voi toți, Zoili clevetitori şi 
pizmaşi! Alegeţi-vă singuri craca pe care să vă spânzurați; 
Jrânghia n-o să vă lipsească. Jur aici, înaintea Heliconului 
meu şi în auzul muzelor cereşti, că de-mi va fi dat să trăiesc 
sănătos şi zdravăn măcar vârsta unui câine şi a trei ciori 
laolaltă — ca sfântul căpitan al evreilor Xerofil-Cântărețul sau 
ca Demonax cel înțelept - mă voi strădui, cu pilde de 
nezdruncinat şi cu dovezi grăitoare, să dovedesc sub nasul 
tuturor cârpacilor de petice, de sute de ori cusute şi 
descusute, în ciuda tuturor strângătorilor de fiare vechi 
latineşti şi a tuturor vânzătorilor de cuvinte moarte, reci şi 
mucegâite, că graiul poporului nu-i atât de sărac, atât de 
grosolan şi atât de nevrednic, după cum îl disprețuiesc 


256 Margareta de Navaria. 


dumnealor. De aceea, cu toată smerenia îi rog, ca aşa cum 
altădată Apolo, împărțindu-şi darurile sale, i-a găsit lui Esop 
o slujbă de pilduitor, să se milostivească a mă primi şi pe 
mine ca pe un biet ucenic de-al zugravului Pyreicus257. Nu mă 
vor izgoni, că sunt toţi, până la unul, buni, darnici şi 
drăgălaşi, cum nu se mai găsesc alții pe lume! lată de ce, 
beţivilor, iată de ce, hodorogilor, voind dumnealor să se 
bucure pe de-a-ntregul de aceste cărţi, le citesc în adunările 
lor, le învață pe dinafară şi tot scotocind adâncul lor înțeles, 
năzuiesc la acel renume pe care şi l-a câştigat Alexandru cel 
Mare cu cele dintâi scrieri de filosofie ale lui Aristotel. 

Burtă peste burtă! Ce mai ticăloşi! Ce mai cârpaci! 

Aşadar vă vestesc din bună vreme, sugacilor, să puneţi la o 
parte spre păstrare cât mai multe din aceste cărți, de îndată 
ce veți afla că sunt de vânzare; să nu le răsfoiți în pripă, ci să 
vă înfruptați din ele ca dintr-un leac întăritor, lăsându-le să 
vă pătrundă de-a dreptul în inimă; veţi vedea ce bucurie le-a 
fost dată culegătorilor de boabe pline! Vă pun aici dinainte 
câteva coşuri adunate din aceeaşi grădină ca şi celelalte, 
rugându-vă ca darul meu să-l primiți cu plăcere şi să 
aşteptaţi în linişte întoarcerea rândunelelor. 


CAPITOLUL I 


Cum a ajuns Pantagruel la ostrovul 
Clopotelor 


Urmându-ne mai departe calea pe mare, am mai mers 
încă trei zile, fără să întâlnim alte ţinuturi. A patra zi am 
zărit uscatul, iar căpitanul corăbiei ne-a spus că am ajuns 
la ostrovul Clopotelor. Am desluşit un zgomot care venea de 
departe, năvalnic şi stăruitor. Ascultându-l, ni se părea că 


257 Pictor roman, despre care pomeneşte şi Pliniu. 


sunt clopote. Clopote mari şi mici, cântând toate deodată, ca 
la Paris, la Tours, la Jargeau sau la Nantes, în zilele de 
sărbătoare mare. Cu cât ne apropiam, cu atât larma lor se 
înteţea. 

Ne întrebam ce putea să fie? Dodona cu ale ei căldări? 
Poarta Heptafonului din Olimpia? Murmurul neîntrerupt al 
uriaşului ridicat deasupra mormântului lui Memnon la 
Teba? Sau, poate, acelaşi freamăt care se auzea odinioară 
lângă cripta din Lipari, unul dintre ostroavele eoliene? 
Înfăţişarea locurilor era însă alta. 

— Bănuiesc, a spus Pantagruel, că e vremea când albinele 
roiesc pe-aceste meleaguri, iar oamenii, pentru a le opri 
zborul, au pornit să sune din căldări, din cratițe şi din 
lighene, ca din talgerele preoţilor coribanți ai Cibelei, bunica 
tuturor zeilor. 

Apropiindu-ne mai mult, am auzit străbătând prin glasul 
clopotelor un cântec stăruitor, pesemne al oamenilor care 
trăiau în acele părți. Pantagruel a găsit de cuviință, ca 
înainte de a pune piciorul pe pământ, să îndreptăm corabia 
în apropierea unei stânci mai mici, unde se zărea aşezarea 
unui schit, în mijlocul unei grădini. Aici am dat peste un 
pustnic puţintel şi bătrân, care ne-a spus că îl cheamă 
Prohabus şi e de fel din Glenay. Pustnicul ne-a dat lămuriri 
depline asupra sunetelor ce auzisem şi s-a îmbiat să ne 
găzduiască, dar într-un chip foarte ciudat. Ne-a pus să 
ajunăm patru zile de-a rândul, spunându-ne că altminteri 
nu vom fi primiți pe ostrovul Clopotelor. Nimerisem tocmai 
în postul celor Patru-Timpuri! 

— Nu pricep cum vine vorba, a spus Panurge. Ar trebui 
să-i zică mai degrabă postul celor Patru-Vânturi, căci de 
patru zile, de când ajunăm, numai vânt am înghițit. Cum 
adică? Nu ştiţi să vă petreceți vremea pe aici, decât postind? 
Slabă treabă! Mi se pare că o să ne lăsăm păgubaşi de 
ospățul care ne aşteaptă la palat. 


— În gramatica lui Donatus, a spus fratele Ioan, n-am 
găsit decât trei timpuri: timpul de față, timpul trecut şi 
viitorul. Al patrulea ar fi să fie timpul când li se dă vin 
slugilor. 

— Al patrulea timp, a spus Epistemon, e mai mult decât 
imperfectul grecilor şi al latinilor. E un trecut umflat şi 
răsuflat. Răbdare! cum spun leproşii. 

— E aşa cum v-am arătat, a răspuns pustnicul. Cine 
crede altfel e un eretic şi bun de pus la foc. 

— Înţelegi, părinte, a spus Panurge că, fiind călători pe 
mare, noi ne temem mai mult să nu ne udăm decât să 
ardem. O să postim, cu ajutorul lui Dumnezeu, dar de atâta 
post ce-am ţinut, am ajuns numai piele şi os. S-ar putea, 
până la urmă, să slăbească stâlpii de tot şi să se dărâme 
şandramaua! Şi mai am o teamă, să nu-ți aduc vreo 
supărare; fiindcă de când ajunez m-am făcut cam cârcotaş. 
Mi-au mai spus-o câțiva şi îi cred. 

Dinspre partea mea, ajunez cât poftiți şi nici nu-mi pasă! 
Nimic nu-i mai lesne şi mai la îndemână decât să nu 
mănânci. Mi-e teamă însă că, neavând cu ce să leg gura 
pânzei şi ce să macin la moară, se duce postul pe copcă! 

Să răbdăm, cu voia şi cu ajutorul lui Dumnezeu, dacă am 
nimerit tocmai în sărbătorile Postului. E multă vreme de 
când nu le mai ținusem! 

— lar dacă vom fi nevoiți să ajunăm, a spus Pantagruel, 
n-avem altceva de făcut, decât să căutăm a ajunge cu bine 
la capăt, ca pe un drum desfundat, între timp, voi cerceta 
cărțile mele pentru a vedea dacă ştiinţa despre apă e tot atât 
de folositoare ca aceea despre uscat, fiindcă Platon, voind să 
înfățişeze pe omul nerod, nepriceput şi neştiutor, îl 
aseamănă cu unul care ar trăi într-un butoi şi ar privi 
lumea prin crăpătura doagelor. 

Postul nostru a fost lung şi cumplit: în prima zi am ajunat 
pe apucate, a doua zi cu săbiile îndoite; a treia zi ca fierul 


dat la tocilă, iar a patra zi, ca pe jeratic. Aşa era rânduiala 
sărbătorilor. 


CAPITOLUL II 


Cum era locuit ostrovul Clopotelor de 
bocitoare şi cum s-au prefăcut în păsări 


Sfârşindu-se cele patru zile de post, pustnicul ne-a dat la 
mână o dovadă către un oarecare Albian Camat, zis 
Aeditus255, paracliserul ostrovului, pe care Panurge l-a 
botezat Antitus259. 

Era un biet unchiaş pleşuv, cu nasul stacojiu şi îmbujorat 
la față. Ne-a primit bine, fiindcă pustnicul îl înştiințase că 
ținusem postul cu toată străşnicia. 

După ce ne-a ospătat cum nu se poate mai bine, ne-a 
vorbit depre unele ciudățenii ale ostrovului. Vechii lui 
locuitori fuseseră siticinii, adică bocitori şi bocitoare, dar 
cum toate pe lume sunt schimbătoare, s-au prefăcut în 
păsări. Abia atunci am înțeles cele spuse de Atteius Capito, 
Paulus, Marcellus, Aulu-Gellu, Atheneu, Suidas, Amonius şi 
alții, despre bocitorii siticini şi dănţuitorii sicinişti, şi nu mi-a 
mai fost greu să cred în întrupările lui Nyctimen, Prognu, 
Itys, Alcmena, Antigona, Tereus?6 şi alte zburătoare. Nu m- 
am mai îndoit că fetele Matabrunei au fost preschimbate în 
lebede şi că oamenii care se scaldă de nouă ori în mlaştinile 
lui Triton din Tracia, la Palena, se prefac în păsări. 


258 Paracliser, paznic. 
259 Antitus de Cressoniere, un erou ridicol al anecdotelor vremii. 


260 Personaje mitologice, prefăcute de zei în plante sau păsări. 


Paracliserul ne-a vorbit apoi despre colivii şi despre 
păsări. Coliviile erau arătoase, bogate, împodobite cu multă 
îndemânare şi bine clădite. Păsările erau mari, frumoase, 
vesele şi binecrescute, semănând aidoma cu oamenii de pe 
la noi. Mâncau şi beau ca oamenii, se găinățau ca oamenii, 
mistuiau ca oamenii, zburdau, dormeau şi pârțâiau ca 
oamenii. Într-un cuvânt, uitându-te la ele, ai fi putut să-i iei 
drept oameni. Dar nu erau. Cel puţin aşa ne-a încredințat 
paracliserul, care a spus că nu sunt nici laici, nici mireni. 
Frumuseţea penelor lor era de asemeni, uimitoare. Unele 
aveau pene albe; altele în întregime negre; altele, cenuşii; 
unele, jumătate albe, jumătate negre, altele în întregime 
roşii; altele, jumătate albe, jumătate albastre. Ţi-era mai 
mare dragul să le priveşti! Bărbătuşii se numeau: călugărei, 
stăriței, episcopoi, cardinalăi şi papagău, acesta din urmă 
fiind numai unul singur. Femeiuştile se numeau: călugărele, 
stărițele, episcopele, cardinaline şi papagaițe. Precum însă 
printre albine se amestecă şi trântorii, care nu ştiu decât să 
mănânce şi să spurce stupul, tot astfel, de vreo trei sute de 
ani se abătuse asupra acestor păsări vesele o puzderie de 
jivine fățarnice, care din cinci în cinci luni murdăreau şi 
necinsteau întreg ostrovul. Atât erau de pocite şi de hidoase, 
încât toate celelalte păsări fugeau să nu le vadă. Aveau gâtul 
strâmb, labele păroase, gheare şi pântece de scorpie, târtiță 
de stimfalidă261. Zadarnic au încercat să scape de ele: 
omorau una, şi răsăreau în loc alte douăzeci şi patru! 

Le-am urat să aibă parte de un alt Hercule, care să le 
stârpească. Fratele Ioan, văzându-le, îşi ieşise din minți, iar 
Pantagruel, a pățit ca messir Priap, când a stat să se uite la 
jertfele zeiței Ceres şi i s-a scurtat pielea. 


CAPITOLUL III 


261 Păsări cu o groaznică diaree (Virg. f., VIII, 214). 


Cum în ostrovul Clopotelor nu se află 
decât un singur papagău 


Am întrebat apoi pe meşterul Aeditus, paracliserul, de ce 
printre atâtea cinstite păsări de toate soiurile, care se 
împerechează şi se înmulțesc, nu se află decât un singur 
papagău. Ne-a răspuns că aşa a fost, de la începutul- 
începutului, hotărârea şi destinul stelelor: din călugărei se 
nasc stăriței (fără împreunare trupească, aşa cum după 
spusa lui Aristeu, albinele pot să nască un tăuraş cu 
aripioare); din stăriței se nasc episcopoii, din aceştia 
cardinalăii, iar cardinalăii, dacă nu mor cu zile, ajung 
papagăi. Papagăul nu-i însă decât unul singur, după cum 
într-un stup de albine nu se află decât o singură matcă şi pe 
cer un singur soare. Când moare papagăul, se zămisleşte 
altul în locul lui, dintre cardinalăi: dar ţineţi minte, fără 
împreunare trupească! Acest neam de pasăre, mărginindu- 
se la o singură făptură, se reînnoieşte astfel necontenit, ca 
pasărea Fenix din Arabia. E drept, că acum vreo două mii 
şapte sute şaizeci de ani s-au ivit pe lume doi papagăi, dar 
aceea a fost cea mai mare pacoste ce s-a abătut vreodată 
asupra ostrovului. 

— Căci, ne spunea meşterul Aeditus, toate păsările s-au 
încăierat şi s-au jumulit între ele, iar bătălia a ţinut atât 
demult, încât ostrovul părea amenințat să rămână pustiu. 
Unele păsări ţineau cu papagăul cel dintâi şi se băteau 
pentru el; altele se dăduseră cu cel de-al doilea şi-l apărau 
până la moarte; multe din ele tăceau ca peştii, iar clopotele 
amuțţite n-au mai cântat. În timpul acelei răzmerițe, păsările 
din amândouă taberele au chemat în ajutorul lor pe 
împărați, pe regi, pe duci, pe marchizi, pe conți, pe baroni şi 
cetățile de pe uscat; iar dihonia n-a încetat, până în ceasul 
când nu ştiu care din cei doi papagăi a răposat, lăsând din 
nou pe celălalt de unul singur. 


Am întrebat apoi, ce anume le îndemna pe-acele păsări să 
cânte şi mereu să cânte, fără oprire. Paracliserul ne-a 
lămurit, că ţin isonul clopotelor care atârnă deasupra 
coliviilor lor. Apoi ne-a întrebat: 

— Doriţi să  auziți cum cântă aceşti  călugărei 
bardocuculiți262, care poartă pe cap o glugă, ca ciocârliile? 

— Cu plăcere! am răspuns noi. 

Paracliserul a sunat de cinci ori din clopot, iar călugăreii 
s-au strâns numaidecât laolaltă şi au început să cânte. 

— Dacă trag şi eu clopotul, a întrebat Panurge, cântă? Aş 
vrea să-i aud pe ăia cu pene de culoarea scrumbiei afumate. 

— Bineînţeles, a răspuns paracliserul. 

Panurge a tras clopotul şi păsările cu pricina au început 
să cânte. Glasul lor era însă răguşit şi supărător. 
Paracliserul ne-a lămurit că erau al cincilea soi de jivine 
fățarnice, care se aciuiaseră de curând pe ostrov şi se 
hrăneau cu peşte, ca stârcii şi  cormoranii. Robert 
Valbringue, care trecuse pe-acolo venind din Africa, le-a dat 
de veste, nu de mult, că se va abate asupra lor, în curând, 
al şaselea neam, al capuțţinilor, mai prăpădit, mai ciufut şi 
mai rău decât toți ceilalți musafiri nepoftiți ai ostrovului. 

— Africa are însuşirea de-a scoate la iveală tot felul de 
lucruri nemaivăzute şi pocite, a spus Pantagruel. 


CAPITOLUL IV 


Cum toate păsările de pe ostrovul 
Clopotelor sunt călătoare 


Pantagruel a vorbit mai departe: 


— Ne-ai arătat cum cardinalăii zămislesc pe papagău, 
cum cardinalăii, la rândul lor, purced din episcopoi, 


262 Călugări purtînd glugile numite bardocucullus. 


episcopoii din stăriței, iar stărițeii din călugărei. Aş vrea să 
ştiu cum se ivesc pe lume călugăreii? 

— Sunt păsări călătoare şi vin de pe alte meleaguri, a 
răspuns paracliserul. Unele sunt dintr-o țară foarte întinsă, 
care se cheamă a Flămânzilor. Altele dintr-un ţinut de la 
Soare-Apune, numit al Nepricopsiţilor. În fiecare an, 
călugăreii sosesc în stoluri, părăsindu-şi părinţii, rudele şi 
prietenii. Aceasta se întâmplă mai ales, când în acele părți 
ale lumii se nasc prunci prea mulți: băieți şi fete. Cum, 
după voia lui Dumnezeu şi după legea firii, averea 
părintească urmează să se împartă între toți deopotrivă, 
moştenirea s-ar fărâmița curând; de aceea țările leapădă din 
ce prisoseşte, trimițând pe călugărei în acest ostrov, pe care 
l-au poreclit al gheboşilor, fiindcă toţi sunt cocoşațţi, chiori, 
şchiopi,  ciungi, boşorogi, schilozi, răpciugoşi, făcând 
degeaba umbră pământului. 

— Fecioarele vestale se alegeau cu totul altminteri, spuse 
Pantagruel. Labeo Antistius arată, că în această tagmă a 
preoteselor nu era primită nicio fată care să fi avut sufletul 
întunecat de patimi, vreunul din simțuri în scădere sau vreo 
meteahnă trupească oricât de neînsemnată. 

— Mult mă mir, a spus mai departe paracliserul, cum 
mamele din acele părți ale lumii poartă nouă luni odraslele 
lor în pântece, iar după ce le-au dat naştere, nu pot să le 
sufere pe lângă ele mai mult de nouă ani, câteodată nici 
şapte. Le îmbracă într-o singură cămaşă, le taie nu ştiu câte 
smocuri de păr din creştetul capului, bolborosesc nişte 
descântece de pocăință, ca egiptenii, şi, fără nicio vătămare 
sau  însângerare, prin metempsihoza lui Pitagora, le 
preschimbă de-a dreptul în păsări aşa cum le vedeţi. Un 
singur lucru nu l-am desluşit încă: de unde vin femeiuştile: 
călugărelele, stărițelele, papagaițele şi toate celelalte? Pentru 
ce în loc să cânte imnuri închinate grațiilor sau motete 
luminoase cum se obişnuia pe timpul lui Oromasis, se 


oțărăsc în tânguiri jalnice şi în blesteme, parcă s-ar închina 
diavolului Ariman? Şi de ce — vorbesc despre cele tinere ca şi 
despre cele bătrâne - se roagă necontenit pentru neamurile 
şi prietenii lor, care le-au prefăcut în păsări? 

Aproape toate vin din țara Flămânzilor, unde trăiesc 
oamenii cei mai mulți. Ei se numesc asafizi, adică 
întunecați. Când nu mai au ce să mănânce şi când foamea 
rău-sfătuitoare îi chinuieşte, în loc să învețe un meşteşug 
sau să slujească unui om de ispravă, fiindu-le silă să 
muncească, nu se apucă de nicio treabă, ci vin aici să 
trăiască la adăpost de griji. Tot aşa se întâmplă cu cei care 
n-au avut noroc în dragoste, ori au dat greş în cele ce-au 
întreprins; cu cei care au săvârşit vreo fărădelege şi sunt 
căutați pentru a fi dați unei morți mişeleşti. Toţi aleargă şi 
se adăpostesc aici, unde li-e traiul îndestulat; vin slabi ca 
nişte ogari şi se îngraşă ca nişte porci, găsind prea lesne 
ceea ce căutau: tihnă, simbrie şi iertare. 

— Dar toate aceste mândre păsări care se aciuiază aici, nu 
se mai întorc niciodată în lumea unde s-au născut? a 
întrebat Pantagruel. 

— Câte unele, a răspuns Aeditus. Mai demult plecau 
foarte puţine; târziu şi cu părere de rău. De la o vreme 
încoace, de când au început să fie tot mai dese întunecimile 
de stele, au început să ia drumul întoarcerii din ce în ce mai 
multe. Dar nu-i nicio supărare, fiindcă în aceeaşi măsură 
creşte tainul celor care-au rămas; iar cele ce îşi iau zborul 
îşi lasă penele prin urzici şi mărăcini. 

Am zărit şi noi vreo câteva, printre care, căutând mai 
bine, am găsit, cu vârful în sus, pana unui grămătic. 


CAPITOLUL V 


Despre căpeteniile ostrovului Clopotelor, 
lipsite de grai 


Abia şi-a sfârşit vorba paracliserul şi am văzut zburând în 
apropierea noastră vreo douăzeci şi cinci-treizeci de păsări, 
împodobite cu pene în fel şi fel de culori, cum nu mai 
întâlnisem încă pe tot ostrovul. Veşmântul lor împăunat se 
schimba la față din ceas în ceas, ca pielea cameleonului sau 
ca floarea de tripolion. Toate purtau sub aripa stângă un 
semn, alcătuit din două linii întretăiate, una culcată şi alta 
în picioare. Acest semn nu lipsea nici uneia, dar era de 
culori deosebite: la unele alb, la altele verde, la altele roşu, 
vioriu sau albastru. 

— Ce sunt aceste păsări şi cum le numiți? a întrebat 
Pantagruel. 

— Sunt corcituri! a răspuns paracliserul. Noi le zicem: 
cavaleri. Aveţi şi pe la voi din aceştia, de diferite soiuri. 

— Fă-le, rogu-te, să cânte. Aş dori să le aud ghiersul. 

— Cavalerii nu cântă niciodată! a răspuns Aeditus. În 
schimb, mănâncă de două ori mai mult. 

— Femeiuştile unde sunt? am întrebat eu. 

— N-au parte femeiască. 

— Cum aşa? s-a mirat Panurge. Or fi, poate, plini de râie 
sau mâncaţi de sfrinție, te pomeneşti? 

— În adevăr, aceste racile sunt foarte obişnuite la acest 
neam de păsări, din pricina aerului de mare care nu le 
prieşte. S-au apropiat de noi, ca să vadă dacă nu se află 
printre dumneavoastră vreuna din acele păsări răpitoare, 
care nu-s încă deprinse să apuce momeala, nu cunosc 
mănuşa şoimarului şi, după credința lor, trăiesc în lumea 
de unde veniți dumneavoastră. Unele din aceste păsări de 
pradă poartă sub genunchi o panglică frumoasă şi de preţ, 
cu un inel pe care scrie: „Afurisit să fie cine se gândeşte la 
rău”265! Altele poartă pe fulgii gâtului un diavol răpus în 


263 Aluzie la ordinul Jartierei: „Honni soit qui maly pense”. 


luptă264. Altora, în sfârşit, le atârnă pe piept o blană de 
berbec 265, 

— Meştere paracliser, a spus Panurge, o fi cum le 
tălmăceşti dumneata, dar noi nu le-am văzut niciodată. 

— Am vorbit destul, a încheiat Aeditus. Hai să bem! 

— Pe nemâncate? a întrebat Panurge. 

— Să bem şi să mâncăm; să mâncăm şi să bem. Nimic 
nu-i mai prețios decât timpul. Se cuvine, deci, să-l folosim 
pentru cele bune. 

Ne-a dus mai întâi să ne îmbăiem, în feredeul 
cardinalăilor, care e cu adevărat minunat şi încântător. 
Băieşii ne-au uns pe trup cu uleiuri îmbălsămate, dar 
Pantagruel spunea că ar fi băut şi-altminteri cu destulă 
sete. Paracliserul ne-a poftit apoi într-o sufragerie foarte 
frumoasă şi ne-a spus: 

— Am aflat de la pustnicul Prohabus că ați ajunat timp de 
patru zile. De acum înainte va fi dimpotrivă. Veţi bea şi veți 
mânca fără încetare, patru zile împlinite. 

— Fără să dormim? a întrebat cu îngrijorare Panurge. 

— Voia dumneavoastră! a spus paracliserul. Cel ce 
doarme - bea. 

Doamne, Dumnezeule, ce-am mai băut şi-am mai mâncat! 
Nimerisem peste un om cumsecade. 


CAPITOLUL VI 


Cum se hrănesc păsările din ostrovul 
Clopotelor 


264 Ordinul arhanghelului Mihail. 


265 Ordinul Lânii de aur. 


Pantagruel se întunecase la față şi nu părea de fel împăcat 
cu acel ospăț de patru zile, la care ne osândise Aeditus. 
Acesta a cam băgat de seamă şi i-a spus: 

— Înălțimea-ta, precum bine ştii, şapte zile înainte şi 
şapte zile după ceaţă, nu-i niciodată furtună pe mare. 
Aceasta e o înlesnire, pe care văzduhul o dăruieşte alcionilor, 
păsările închinate lui Thetis. În timpul de față ele îşi clocesc 
ouăle pe țărm şi puii lor ies din găoace. Apoi marea se 
răzbună după o linişte atât de lungă, şi patru zile în şir se 
frământă amarnic, ori de câte ori sosesc pe țărmul nostru 
călători străini. lar aceştia sunt nevoiți să rămână în 
mijlocul nostru, fiind bine găzduiţi şi înfruptându-se din 
bunurile ostrovului Clopotelor. Să nu vă temeți însă că veți 
fi siliți a pierde vremea fără folos. Veţi rămâne vrând- 
nevrând, dacă nu doriți să vă războiți pe apă cu Junona, 
Neptun, Doris, Eol şi ceilalți zei răzbunători. Hotărâţi-vă, 
aşadar, să beți şi să mâncaţi din plin. 

După cele dintâi îmbucături, fratele Ioan l-a întrebat pe 
paracliser: 

— N-am văzut pe acest ostrov decât păsări şi colivii. Nicio 
pasăre nu ară, niciuna nu seamănă; zburdă, ciripesc şi 
cântă. De unde se revarsă asupra lor, acest corn al 
belşugului, încărcat cu atâtea bunătăţi de soi? 

— De pe tărâmul celălalt, a răspuns paracliserul; numai 
unele ținuturi de la miazănoapte ne pun, de câţiva ani, bețe 
în roate. 

— Mac, mac! a spus fratele Ioan. Ce-or să se mai căiască, 
şi pe dinainte şi pe dinapoi. Să bem, fraților! 

— Dumneavoastră din care țară sunteți? a întrebat 
paracliserul. 

— Din Tourraine, a răspuns Panurge. 

— Bună cloşcă ați avut, dacă-n Tourraine v-aţi născut! 
Binecuvântată țară! Ne trimite în fiecare an atâtea bogății! 
Am auzit de la un om din partea locului, călător pe-aici, că 


ducele de Tourraine s-a văzut nevoit să-şi mai strângă 
brăcinarul, în urma darurilor pe care le-au trimis înaintaşii 
lui acestor sfinte păsări, îndopându-le cu fazani, potârnichi, 
prepelițe, găini de India, claponi graşi, vânat de toate 
felurile, cu pene şi cu păr. 

Să bem, prieteni! Priviţi această mulțime de păsări 
dolofane şi grăsuțe; din daniile primite s-au îngrăşat şi în 
cinstea celor care le-au trimis cântă atât de frumos. Nici 
privighetorile nu ronțăie mai dulce mâncarea lor ca aceste 
cântărețe, când trag clopotul cel mare din turla coliviei! Să 
bem, prieteni! Ziua de azi e prielnică băuturii ca şi toate 
celelalte. Să bem! Beau în sănătatea dumneavoastră din 
toată inima. Bine-aţi venit! 

— Să nu vă fie teamă că vor lipsi bucatele şi vinul. Chiar 
de s-ar fereca bolta cerului şi s-ar preface pământul în 
aramă, suntem îndestulați pentru un şir lung de ani, de-ar 
fi şapte, de-ar fi opt, mai mult decât a ţinut pe vremuri 
foametea în Egipt. Să bem împreună şi iubirea de oameni să 
ne ținăstrânşi laolaltă. 

— Ei, drăcia dracului, bine o mai duceți pe lumea asta! a 
spus Panurge. 

— Pe lumea cealaltă va fi şi mai bine, a răspuns 
paracliserul. Câmpiile elizee ne-aşteaptă. Să bem, prieteni! 
Închin paharul în sănătatea voastră! 

— Duhul cel sfânt a coborât asupra strămoşilor voştri, 
bocitorii, dezvăluindu-le mijlocul de a avea din belşug tot 
ceea ce, îndeobşte, oamenii doresc. Această înlesnire n-a 
fost dată multora; sau, ca să vorbim drept, nimănui. O, 
fericiți muritori! O, zei din oameni născuţi! Al vostru e raiul 
pe pământ şi va fi şi pe lumea cealaltă. Să-mi dea şi mie 
Dumnezeu la fel. 


CAPITOLUL VII 


Panurge povesteşte paracliserului 
îintămplarea cu măgarul şi armăsarul 


După ce am mâncat şi am băut zdravăn, Aeditus ne-a 
poftit într-o încăpere frumos dichisită cu aşternut de 
covoare şi cu pereții înveşmântațţi în aur. Ne-a pus dinainte 
fructe uscate, dulciuri, ienupăr zaharisit, băuturi felurite şi 
un vin minunat. Ne-a poftit să gustăm din acele leacuri, 
care, ca şi apa râului Lete ne vor face să uităm toată 
osteneala ce-am îndurat în lungul nostru drum pe mare. A 
trimis de asemeni merinde din plin corăbiilor trase la țărm. 
Ne-am lăsat odihnei; dar n-a fost chip să ațipim, din pricina 
clopotelor care cântau fără istov. 

La miezul nopții, Aeditus a venit să ne trezească şi ne-a 
poftit să bem. Ridicând cel dintâi paharul, a spus: 

— Voi, vietăţile de pe tărâmul celălalt, spuneţi că neştiința 
e mama tuturor relelor. Adevărat! Şi cu toate acestea, n-aţi 
izgonit-o cu totul din mintea voastră. În ea trăiţi. Cu ea şi 
prin ea. lată de ce vă încearcă zi de zi atâtea suferințe. 
Mereu vă plângeți şi mereu vă tânguiți. Nicicând nu sunteți 
îndestulați. Şi tot astfel văd că se întâmplă în clipa de față, 
căci numai neştiința vă ţine în aşternut, cum Vulcan l-a 
legat odinioară în lanțuri pe zeul războaielor. Nu înțelegeți, 
că sunteți datori să cruțați somnul şi să nu lăsaţi să se 
irosească belşugul acestui ostrov minunat? S-ar fi cuvenit 
să vă ospătați până acum de trei ori. Luaţi aminte la cele ce 
vă spun: pentru a vă înfrupta din toate bunătăţile ostrovului 
Clopotelor, cuvine-se cu adevărat să vă sculaţi o dată cu 
zorile. Mâncând, bucatele sporesc. Lăsându-le la o parte, se 
împuținează. Iarba cosită în primăvară creşte mai deasă şi 
aduce mai mult folos; lăsată în voia ei, tânjeşte şi o 
năpădeşte muşchiul. Să bem, prieteni! Să bem cu toţii! 
Păsările noastre cele mai gingaşe cântă în cinstea 
dumneavoastră. Să bem, dacă nu vă supăraţi, în sănătatea 


lor. Luaţi şi beți! Cu cât veţi bea mai mult, cu atât veţi 
scuipa mai bine. Să bem! O dată, de două ori, de nouă ori! 
Non zelus, sed charitas26$6! 

În zorii zilei ne-a trezit din nou şi ne-a poftit la o ciorbă de 
burtă. Apoi ne-am aşezat din nou la masă şi am lungit 
ospăţțul toată ziua, trecând din una în alta, fără popas de 
odihnă, de la gustare la ojină, de la ojină la prânz, de la 
prânz la cină şi aşa mai departe. Din când în când mai 
dădeam o raită pe cărările ostrovului, ca să privim acele 
binecuvântate zburătoare şi să ascultăm cântecele lor 
voioase. 

Spre seară, Panurge i-a spus paracliserului: 

— Prietene, îngăduie-mi să-ți povestesc o întâmplare cu 
haz, care s-a petrecut la Chatelleraudois, acum vreo 
douăzeci şi trei de luni: 

Într-o dimineaţă de aprilie, grăjdarul unui cavaler plimba 
caii pe câmp, când s-a întâlnit cu o păstoriță, care 


stând la umbra unui tei, 
îşi păzea turma de miei, 


cu măgarul lângă ea şi vreo câteva capre. 

Intrând în vorbă cu păstorița, grăjdarul a poftit-o să se 
urce cu el în şa, îmbiind-o să-i arate grajdurile şi să ia 
împreună o fărâmă de gustare, la botul calului. În vreme ce 
glumeau amândoi despre câte toate, calul i-a şoptit 
măgarului la ureche (căci în anul acela, dobitoacele, pe 
alocuri, vorbeau): - „Mi-e milă de tine, urecheatule, şi te 
plâng. Eşti mic şi prăpădit, munceşti cât e ziua de mare şi 
de atâta trudă, ţi s-a ros spinarea. N-ai ce face, dacă aşa te- 
a lăsat Dumnezeu, să fii slugă la oameni. Eşti un măgar 


266 Nu râvnă, ci milostenie! (lat.). 


cumsecade. Dar - oricum! — să nu fii țesălat niciodată, decât 
în răspăr, să porți pe greabăn o povară atât de grea şi să 
flămânzeşti mereu, mi se pare un lucru nedrept şi fără 
noimă. Te văd ciufulit, deşelat, costeliv şi hrănit ca vai de 
lume, numai cu ciulini şi cu rogoz. Întinde pasul, măgarule, 
şi hai cu mine să-ți arăt cum suntem ținuți şi îngrijiţi noi, 
cei care ne-am născut pentru războaie şi luptă. Nici n-o să-ți 
vină să crezi, când vei vedea porția mea de ovăz!” - „Viu 
bucuros, domnule cal”. — „Zi «domnule armăsar», măgarule!” 
- „lertați-mă, domnule armăsar, noi ăştia de la țară nu prea 
ştim să potrivim vorbele cum se cuvine. Fiindcă sunteți însă 
atât de bun să mă poftiți, voi veni bucuros în urma 
dumneavoastră, ceva mai departe, să nu mă loviți (vă rog să 
mă credeţi că mi-e pielea ferfeniță!)” 

Păstorița s-a suit călare, iar măgarul a luat-o după 
armăsar, în nădejdea că, ajungând acasă, o să-i facă şi lui 
parte din traista de ovăz. Grăjdarul, văzându-l, a poruncit 
însă argaţilor să-l ia la goană cu furca şi cu ciomege pe 
spinare. Măgarul a luat-o la sănătoasa, chemând în ajutor 
pe Neptun, zeul ocrotitor al călăreților. „Are dreptate, 
spunea în gândul lui. Nu se cuvine măgarului să meargă în 
rând cu domnii cei mari. Soarta mea e să slujesc pe cei 
săraci. Aşa m-a învățat Esop, şi ar fi din partea mea o 
îndrăzneală prea mare. N-am altceva de făcut decât s-o iau 
din loc, şi cât mai repede, până nu începe să-mi joace 
ciomagul pe spinare!” Şi măgarul a început să fugă, sărind, 
tropăind şi pârțâind. 

Păstorița, zărindu-l cum fuge, a spus grăjdarului că 
măgarul e al ei, şi dacă nu se poartă frumos cu el, se lasă 
păgubaşă de gustare. Ca să-i facă pe voie, grăjdarul a 
poruncit să i se dea măgarului cât o putea să mănânce, 
chiar de-ar rămâne caii fără ovăz timp de opt zile. A fost însă 
mai greu să-l cheme pe măgar înapoi. Degeaba îl îmbiau 
băieții: - „Hai, măgăruşule, hai! Vino, să-ți dăm ovăz!” 


Măgarul zicea: - „Nu viu, că mi-e ruşine”. Cu cât îl pofteau 
mai drăgălaş, cu atât sărea şi pârțâia mai tare. Şi dus ar fi 
fost, dacă păstorița nu i-ar fi îndemnat pe argaţi să sune în 
mers ovăzul pe fundul baniței. Ceea ce au şi făcut. Măgarul 
s-a întors dintr-o dată cu urechile spre ei şi le-a spus: — 
„Ovăz? Vreau ovăz. Numai furca să n-o văz! Stati! Staţi că 
viu!” Şi măgarul a venit, cântând cu acel glas frumos şi 
mlădios, pe care, după cum ştiţi, îl au dobitoacele din 
Arcadia. 

L-au luat şi l-au dus în grajd, alături de armăsar; l-au 
şters, l-au frecat, l-au țesălat şi l-au periat; i-au aşternut pe 
jos culcuş de paie până sub burtă, i-au umplut ieslele cu 
fân şi i-au pus dinainte o baniță de ovăz, pe care argațţii au 
avut grijă să-l cearnă. Măgarul mişca din urechi, voind să 
spună că i se face o cinste prea mare şi că el ar fi mâncat 
ovăzul, cu aceeaşi poftă, şi necernut. După ce s-au săturat 
bine amândoi, calul l-a întrebat pe măgar: — „Ei, urechiatule, 
cum te simți? Plăcutu-ţi-a ovăzul? Şi mai făceai mofturi! Ce 
zici?” — „Jur pe smochinele pe care le-a mâncat strămoşul 
meu făcându-l pe Filimon să moară de râs, că nici regii şi 
împărații nu prânzesc mai bine. Un singur lucru mai 
lipseşte, ca să fie plăcerea întreagă. Dumneavoastră, 
domnilor cai, vă rog să iertați, unde vă bălegați?” - „Ce 
vorbă e asta? s-a supărat armăsarul. Ţi s-au încins creierii? 
Mă iei drept măgar?” — „I-a! I-a! a spus măgarul pe limba lui. 
Sunt cam tare de cap şi n-am învăţat să vorbesc pe ocolite, 
ca domnii cai. Să fie cu iertare, unde vă faceți nevoile, 
domnilor armăsari? Aici în grajd, e voie?” — „Vorbeşte mai 
încet, mintosule, că te aud domnii argați şi-or să-ți tragă 
vreo câteva cu furca, să-ți treacă pofta de bălegat! Noi, nici 
udul nu îndrăznim să ni-l lăsăm în grajd, de frica bătăii! 
Altminteri, după cum vezi, trăim ca în sânul lui Avram!” — 
„Jur pe muchea samarului pe care îl port în spate, ca mă 
lipsesc de aşternutul, de fânul şi de ovăzul vostru. Trăiască 


ciulinii câmpului, unde poți să-ți faci nevoile cum îţi place! 
Eu am o vorbă: mâncarea e fudulie, bălegatul e ce e! E fânul 
şi ovăzul nostru. Hei, domnule armăsar, dacă ne-ai vedea 
când ne adunăm la sfat în zilele de târg, cu ce voie bună ne 
uşurăm, în timp ce stăpânele noastre îşi vând gâştele şi 
puii. Şi cu asta, basta! Am zis.” 

Panurge a tăcut. Pantagruel l-a rugat să ne spună tâlcul 
povestirii. Dar paracliserul a răspuns: 

— Pentru cine ştie să priceapă e de-ajuns. Am înţeles 
foarte bine unde vrei să baţi cu pilda calului şi a măgarului. 
S-ar cuveni să ai puțină ruşine! Ce doreşti dumneata nu se 
poate. Să nu mai vorbim. 

— Văzui adineauri pe-aici, a spus Panurge, o stareță albă, 
pe care mai bucuros aş umbla călare, decât s-o port de 
mână. Atât e de frumoasă şi de curată, încât aş păcătui cu 
ea fără grijă, o dată sau de două ori. Nu m-am gândit la 
nimic rău, Doamne fereşte! Să dea Dumnezeu să m-ajungă 
în orice clipă, răul la care m-am gândit! 


CAPITOLUL VIII 


Cum am izbutit cu mare greutate să-l 
vedem pe papagău 


A treia zi am petrecut-o ca şi pe cele două dinainte: 
mâncând şi bând. Pantagruel a cerut cu stăruință să-l vadă 
pe papagău, dar paracliserul a răspuns că nu-i lucru atât de 
Uşor. 

— Cum adică? a întrebat Pantagruel. Poartă coiful lui 
Pluto pe cap, inelul lui Gyges în gheară sau un cameleon în 
sân, ca să se facă nevăzut? 

Nu, dar prin firea lucrurilor e anevoie să ajungă cineva 
până la el. Voi face totuşi astfel ca să-l vedeţi, dacă va fi cu 
putinţă. 


Spunând acestea, ne-a lăsat sa ne luptăm cu paharele. 
După vreun sfert de ceas s-a întors, spunând că papagăul 
poate fi văzut la acea vreme. Ne-a dus în tăcere şi pe furiş 
până la colivia unde papagăul şedea pe vine, înconjurat de 
doi cardinalăi mai mărunțţei şi vreo şase episcopoi înfoiati şi 
graşi. Panurge i-a privit cu uimire înfăţişarea, mişcările, 
statura, apoi a strigat: 

— Ducă-se pe pustii! Seamănă cu o pupăză! 

— Vorbeşte mai încet, pentru Dumnezeu! a spus 
paracliserul. E o pasăre cu urechi, cum bine a băgat de 
seamă înțeleptul Michel din Macon. 

— E o pu-pă-ză... a şoptit Panurge. 

— Dacă v-aude cum îl bârfiți sunteţi pierduţi, oameni 
buni! Vedeţi în colțul coliviei o căldăruşă? 

În ea sunt numai fulgere şi trăsnete, tunete şi furtună, e 
diavolul însuşi, pe care îl va asmuţi asupra dumneavoastră 
şi într-o clipă vă veţi prăvăli în prăpastie, la douăzeci de 
stânjeni sub pământ! 

— Ar fi mai bine, a spus fratele Ioan, să ne aşezăm din 
nou la masă. 

Panurge rămăsese într-o adâncă smerenie în fața 
papagăului şi a celorlalți sfetnici ai lui, când a zărit 
deasupra coliviei o cucuvea. Atunci a spus: 

— Ajută-ne, Doamne, că ne ia dracul! Suntem pierduţi! 
Am murit! Ne cântă cucuvaia! Asta-i țara ielelor, nu-i a 
păsărelelor! E țara belelelor, țara cucuvelelor! 

— Vorbeşte mai încet, s-a răstit paracliserul. Nu-i o 
cucuvea, e un cuvios! 

— Dar papagăul nu cântă? a întrebat Pantagruel. Mult am 
dori să-i auzim sfântul glas. 

— Are zilele lui când cântă şi ceasurile lui când se aşază 
la masă, a răspuns Aeditus. 

— Mie nu mi se potriveşte, a spus Panurge. Pentru mine 
toate ceasurile sunt bune. Hai să bem! 


— lată, acum ai grăit înțelepțeşte. Vorbind astfel, nu vei 
cădea în erezie nicicând. Ai dreptate. Să mergem! 

Întorcându-ne la paharele noastre, am zărit stând turceşte 
un bătrân episcopoi cu moțul verde, însoțit de un suflegau 
şi trei onocrotali267, păsări vesele; episcopoiul sforăia la 
umbră. Lângă el şedea o stărețică nostimioară, care atât de 
dulce cânta, încât am fi vrut să fim numai urechi din cap 
până în picioare, să nu pierdem nicio picătură din viersul ei. 

— Stăreţică îşi sparge pieptul cântând, a spus Panurge, 
iar episcopoiul sforăie ca un porc. Să vedeţi, cum o să-l fac 
eu acum să cânte! 

Panurge a început să tragă clopotul cel mare care atârna 
deasupra coliviei, dar cu cât suna mai tare, cu atât 
episcopoiul sforăia mai cu nădejde, şi nici gând să cânte. 

— Stai, cimpoi bătrân, că am eu ac de cojocul tău! s-a 
supărat Panurge, şi ridicând un bolovan de pe jos, a vrut să 
i-l azvârle în burtă. Dar paracliserul a strigat: 

— Ce faci, omule? Loveşte, turteşte, ucide pe toţi regii şi 
împărații din lume; jupoaie-le pielea şi dă-le otravă, când 
vrei şi cum vrei; ia la goană îngerii din cer; pentru toate te 
va ierta papagăul. Dar să nu te atingi de păsările sfinte, 
dacă ţii la viața ta şi a neamurilor tale, la sufletele 
prietenilor tăi morți sau vii; căci nici urmaşii urmaşilor lor 
nu vor scăpa de urgia osândei! Priveşte căldăruşa asta... 

— Ar fi mai bine să bem şi să mâncăm, a spus Panurge. 

— Aşa e, domnule paracliser, a întărit fratele Ioan. Privind 
aceste păsări drăceşti, ispitiți suntem a cârti şi a striga 
blesteme; bând vinul din ulcea, pe Domnul vom lăuda. Să 
bem din pahar, ce vorbă cu har! 

Trei zile de-a rândul ne-am războit cu paharele (aşa după 
cum bănuiți), după care paracliserul ne-a dat voie să 


267 Un sufragant şi trei protonoiari. 


plecăm. I-am dăruit o custură frumoasă, care i-a făcut mai 
multă plăcere decât ulciorul cu apă proaspătă pe care un 
țăran, odată, i l-a întins lui Artaxerxe, dându-i să bea. Ne-a 
mulțumit cu vorbe din adâncul inimii şi ne-a încărcat 
corabia cu toate de care aveam nevoie. Ne-a poftit călătorie 
bună şi ne-a urat să ajungem sănătoşi la capătul drumului. 
Ne-a pus să jurăm pe Jupiter-Petru, că la întoarcere ne vom 
opri din nou la ei. Când să ne despărțim, ne-a spus: 

— Prieteni, nu uitaţi, că în lumea aceasta sunt mai multe 
păcate decât oameni. Să ţineti minte! 


CAPITOLUL IX 


Cum am ajuns la ostrovul Ferecat 


Am pornit din nou la drum, cu burta plină şi cu vântul în 
spate. Am întins pânzele şi în mai puţin de două zile am 
ajuns la ostrovul Ferecat. Era un ţinut pustiu, în care am 
văzut cu ochii o sumedenie de copaci purtând pe crengile 
lor: târnăcoape, cazmale, hârlețe, seceri, sape, mistrii, 
securi, cosoare, ferăstraie, foarfeci, custuri, cleşti, lopeţi, 
sfredele şi burghie. 

În alți copaci am zărit pumnale, junghere, paloşe, bricege, 
sule, săbii, iatagane, spade, cuțite şi săgeți. 

N-aveai decât să scuturi copacii, şi toate acele fiare 
cădeau ca prunele, iar din cădere nimereau într-un fel de 
trestie, ce-i mai zice şi teacă. Trebuia să bagi bine de seamă 
să nu-ți pice vreunul în cap, peste picioare sau altă parte a 
trupului, fiindcă, aşa cum pornea cu vârful în jos, putea să 
te sfârtece. Sub nişte alți arbori, nu ştiu cum le spune, am 
văzut un alt soi de ierburi, care semănau cu nişte sulițe, 
lănci, halebarde, baltaguri, furci, ţepi şi ţepoaie. Creşteau 
atât de înalte, încât creştetul lor atingea ramurile copacilor, 
unindu-se cu tăişurile şi vârfurile care li se potriveau. 
Copacii le ţineau dinadins pregătite, cum păstrezi la 


îndemână hainele copilului, când a crescut şi vrei să-l scoţi 
din scutece. Mai mult decât atât. Ca şi cum ar fi voit să 
adeverească spusele lui Platon, Anaxagora şi Democrit 
(filosofi de lepădat să fi fost aceştia?) copacii de pe ostrovul 
Ferecat semănau cu nişte vietăți ale pământului, 
deosebindu-se de ele nu fiindcă n-ar fi avut carne, grăsime, 
vine, artere, încheieturi, nervi, zgârciuri, oase, măduvă, 
sânge, mitră, creieri sau alte mădulare, căci pe acestea, cum 
a arătat Teofrast, le aveau; ci fiindcă stăteau cu capul (adică 
tulpina) în jos, cu părul (adică rădăcina) în pământ şi cu 
picioarele (adică ramurile) în văzduh: întocmai ca un om 
care s-ar răsturna cu crăcii în sus. 

Aşa cum podagroşii se pricep să spună când se strică 
vremea ori se îndreaptă, după durerile pe care le simt în 
genunchi sau prin şale, tot astfel acei copaci, datorită 
rădăcinilor, sucului şi măduvei lor, ştiu ce fel de teci vor 
creşte sub ei, pregătindu-le fierul nimerit. E drept că în 
toate (afară de cele ale lui Dumnezeu) se întâmplă uneori 
câte o greşeală. Natura însăşi n-o nimereşte totdeauna şi dă 
la iveală câteodată lucruri şi ființe pocite sau hidoase. 
Copacii ostrovului Ferecat au şi ei câteva cusururi, pe care 
le-am însemnat, aşa cum le-am văzut: un crâmpei de suliță, 
care creştea pe o creangă purtătoare de felurite fiare, s-a 
împreunat cu o mătură. (Nu-i nicio pagubă, va sluji la 
curățatul hornurilor.) Un cuţit s-a lipit de-o foarfecă. (Bună 
îmbinare pentru curățatul omizilor.) Un mâner de halebardă 
a atins un tăiş de seceră, parcă ar fi fost un fătălău! (Sculă 
potrivită pentru cositul ierbii.) Mare lucru e să crezi în 
Dumnezeu! 

Întorcându-ne la corăbiile noastre, mi s-a năzărit că în 
dosul nu ştiu cărui tufiş erau niscava oameni, care 
ascuțeau parcă nişte fiare, pe care le țineau nu ştiu unde şi 
nici n-aş putea să spun în ce fel. 


CAPITOLUL X 


Cum a ajuns Pantagruel la ostrovul 
Norocului 


Părăsind ostrovul Ferecat, ne-am urmat călătoria mai 
departe, iar a doua zi am ajuns la ostrovul Norocului. Acest 
ținut seamănă aidoma cu Fontainebleau-ul, iar pământul 
lui e atât de sărac, că oasele (adică stâncile) îi ies prin piele. 
E un ostrov nisipos, sterp, nesănătos şi urât. Cârmaciul ne- 
a arătat două stânci pătrate, însemnate pe fiecare față cu 
nişte puncte mici şi negre, iar în întregimea lor atât de albe, 
încât mi s-au părut a fi tăiate în alabastru sau acoperite pe 
de-a-ntregul cu zăpadă. Cârmaciul ne-a spus că sunt zaruri. 
Ne-a mai lămurit că în acele stânci cu şase fețe se află 
cuibul celor douăzeci şi patru de diavoli ai norocului, atât de 
temuți în ţara noastră. Cei mari, doi frați gemeni, merg 
alături şi se numesc Şase-Şase. Celor mai mici le zice: Unu- 
Unu, Doi-Doi, Trei-Trei, Patru-Patru, Cinci-Cinci; pe ceilalți 
îi cheamă: Şase-Cinci, Şase-Patru, Şase-Trei, Şase-Doi, 
Şase-Unu, Cinci-Patru, Cinci-Trei şi aşa mai departe. Mi-am 
adus aminte, că prea puţini sunt jucătorii care nu-l 
pomenesc pe dracul, aruncând cele două zaruri cu ceaşca şi 
strigând, de pildă: Senes265, prietenul meu! (adică dracul cel 
mare), Ambezar269, puştiule! (adică diavolul cel mic) „Patru- 
Doi, băiețaşii mei” şi aşa mai departe, fiecare cu porecla şi 
cu numărul lui. Nu numai că jucătorii le spun tuturor pe 
nume, dar sunt cu ei prieteni şi cunoscuţi. E drept că dracul 
nu vine totdeauna când îl chemi, ba adeseori trimite pe altul 
în loc, el fiind în altă parte, unde fusese poftit mai din 


268 Şase-şase. 


269 Jec. 


vreme. Aceasta nu înseamnă că dracii au simțurile tocite şi 
că nu aud. Dimpotrivă. 

Ne-a mai spus, că de jur împrejurul ostrovului aceluia şi 
prin apropierea stâncilor, s-au înecat mai multe corăbii şi 
au pierit mai multe vieți decât pe meleagurile tuturor 
Caribdelor,  Sirtelor,  Sirenelor,  Scilelor, Strofadelor şi 
celorlalte vârtejuri şi genuni ale mării. L-am crezut fără 
greutate, amintindu-mi că odinioară înțelepţii Egiptului 
scriau cu ieroglife numele lui Neptun pe o față a zarurilor. 
Apoi, pe rând: Apolo era unu, Diana doi, Minerva şase şi aşa 
mai departe. Am mai aflat că se găsea pe ostrov un şip cu 
sânge din vasul sfântului Graal, moaşte dumnezeieşti, pe 
care puțini le cunosc. Panurge s-a rugat cu atâta stăruință 
de paznici, încât aceştia s-au înduplecat să ni-l arate, cu 
pregătiri şi închinăciuni de trei ori mai mari decât la 
Florența pentru Pandectele lui Justinian sau la Roma 
pentru sfânta Veronica. N-am văzut de când sunt atâtea 
lumânări şi atâtea făclii. Toate acestea, ca să ne arate, ce? O 
buză de iepure fript. Altceva vrednic de luare-aminte n-am 
văzut, decât pe mucalitul Haz, fiul tristului cavaler de 
Necaz; apoi găoacele celor două ouă pe care le-a clocit pe 
vremuri Leda şi din care au ieşit Castor şi Pollux, fraţii 
frumoasei Elena. Paznicii ne-au dăruit câte o aşchie, s-o 
bem cu apă neîncepută. La plecare, am cumpărat o ladă cu 
fesuri, nişte tichii şi broboade din care se poartă pe ostrovul 
Norocului. Nu cred că o să am vreun câştig din vânzarea lor. 
Puţini o să se grăbească să le cumpere, şi nimeni n-o să 
vrea să le poarte. 


CAPITOLUL XI 


Cum am coborât în vizuina Pisihoţului, 
mai-marele cotoilor îmblăniti 


Câteva zile mai târziu, după ce era cât pe-aici să ne 
ducem la fund de vreo două-trei ori, am trecut pe lângă 
ostrovul Pedepselor - un ţinut tot atât de pustiu - şi am 
ajuns la ostrovul Judecăţilor. 

Pantagruel n-a vrut să coboare din corabie şi foarte bine a 
făcut, fiindcă pe noi ne-a prins şi ne-a închis căpetenia 
cotoilor-îmblăniţi, Pisihoţul, pe cuvânt că cineva din ai 
noştri ar fi încercat să vândă unui polițai fesuri din ostrovul 
Norocului. Cotoii îmblănițţi sunt nişte fiare cumplite şi 
înfricoşătoare: mănâncă copii mici şi pasc pe trepte de 
marmură. Puteţi să vă închipuiți, beţivilor, cât de cârn le e 
nasul! Nu le creşte părul pe piele, ci sunt îmblăniți pe 
dinăuntru, iar fiecare din ei poartă, ca semn de 
recunoaştere şi drept lozincă o turbincă larg deschisă. N-o 
poartă însă toți în acelaşi fel. Unii şi-o leagă la gât, ca pe-o 
băsmăluță; alţii o încing peste burtă; unii şi-o atârnă pe 
şold; alții la şezut, nu se ştie de ce. Au gheare atât de 
puternice, de lungi şi de ascuțite, că nimic nu le scapă, când 
apucă. Unii poartă pe cap o tichie cu patru streşini şi în 
patru colțuri; alții, o scufie cu marginile răsfrânte; alții un 
fel de coif de catifea neagră, ca un potcap turtit. 


Intrând în vizuina lor, 
ne-a spus aşa un cerşetor, 


căruia i-am dat o lețcaie la ieşirea din biserică: 

— Oameni buni, să vă ajute Dumnezeu, să nu vă lăsaţi 
oasele pe-aici? Uitaţi-vă la mutrele acestor straşnici 
împărțitori ai dreptăţii încotoşmănate. Luaţi seama! Numai 
şase olimpiade de veți mai avea de trăit, înainte de a împlini 
vârsta a doi câini la un loc, o să vedeți cum aceşti cotoi- 
îmblăniți vor pune gheara pe toată Europa şi vor stăpâni 
după poftă toate bunurile ei, afară numai dacă prin vreo 
pedeapsă a cerului nu se vor irosi în mâinile urmaşilor lor 


câştigurile ce-au dobândit prin vicleşug şi strâmbătate. 
Ascultaţi vorba unui cerşetor cinstit. S-a sălăşluit printre ei 
un al şaselea simț, cu ajutorul căruia înhaţă, înfulică şi 
spurcă tot. Pun pe rug. Trag pe roată. Taie capetele. Aruncă 
în temniță. Schingiuiesc, prigonesc şi sărăcesc lumea, fără 
să mai deosebească binele de rău. Păcatul la ei se cheamă 
cinste; cruzimea se numeşte omenie; trădarea îmbracă 
veşmintele credinței; hoția e dărnicie. Legea lor e jaful, iar 
când îl săvârşesc, toți oamenii se închină, afară de eretici. 
Stăpânirea lor e atotstăpânitoare; judecata lor n-are 
judecător. Uitaţi-vă la ei şi veți vedea, că troaca lor stă în 
grajd, deasupra ieslelor. Să vă aduceţi aminte despre 
aceasta, iar dacă veți vedea abătându-se asupra lumii: 
ciuma, foametea, războaiele, cutremurele de pământ, atâtea 
nenorociri şi sfâşieri între oameni, să ştiţi că nu-i de vină 
nici aşezarea rău prevestitoare a stelelor, nici volniciile 
Curiei de la Roma, nici tirania prinților care stăpânesc 
pământul, nici fățărnicia fariseilor, a ereticilor şi a profeților 
mincinoşi, nici lăcomia cămătarilor, nici îndrăzneala 
plăsmuitorilor de bani, nici neştiința, neruşinarea şi 
nesocotința felcerilor sau a spițerilor, nici stricăciunea 
femeilor desfrânate, care îşi otrăvesc bărbații şi îşi sugrumă 
pruncii, nu! Pricina nefericirilor omeneşti căutați-o în 
răutatea fără margini a acestor cotoi-îmblăniţi, care ascunşi 
în vizuinile lor, mai tainice decât cabala evreilor, nu sunt 
nici îndeajuns de disprețuiţi, nici bine ţinuţi în frâu şi nici 
pedepsiți cum s-ar cuveni. Dar dacă, într-o zi, poporul va 
ajunge a-i cunoaşte aşa cum sunt, nu se va găsi pe lume 
nici vorbitori atât de pricepuţi, nici legiuiri atât de aspre, 
nici judecători atât de puternici, ca să-i poată ocroti, 
cruțându-i de a fi arşi de vii fără milă în hrubele lor! Înşişi 
copiii lor, puii de cotoi, ca şi celelalte neamuri ale lor, se vor 
lepăda de ei şi îi vor blestema. Precum Anibal, la porunca 
tatălui său Amilcar, a jurat în fața zeilor că va prigoni pe 


romani, din toate puterile lui, până la ultima suflare a vieţii, 
tot astfel am primit de la fie-iertatul meu părinte îndemnul 
de a sta departe de aceşti cotoi-îmblăniţi, aşteptând să cadă 
asupra lor trăsnetul din cer şi să-i prefacă în cenuşă, ca pe 
ceilalți titani păgâni, vrăjmaşi ai lui Dumnezeu. Oamenii au 
ajuns atât de puţin simţitori, încât nu-şi mai amintesc 
despre suferințele pe care le-au îndurat şi nu se gândesc la 
răul pe care îl vor mai suferi; şi chiar dacă şi-ar duce 
aminte, nu îndrăznesc, nu vor sau nu pot să-l stârpească. 

— Aşa stau lucrurile? a spus Panurge. Să fugim! Hai, hai! 
Pentru numele lui Dumnezeu-sfântul, aici nu-i de noi. S-o 
ştergem! 


Acest calic de treabă atât m-a minunat, 
De parcă-n plină iarnă în cer ar fi tunat. 


Voind să ne întoarcem la corabie, am găsit poarta 
încuiată. Am aflat astfel că, de intrat, se putea intra uşor în 
vizuinea cotoilor-îmblăniţi, dar de ieşit, nu era chip fără o 
dovadă de descărcare. Din bâlciul care ține o zi întreagă, nu 
poţi să pleci, murdar şi cu picioarele pline de praf, tot atât 
de lesne ca dintr-o dugheană în care târguieşti la repezeală. 
Mai rău a fost când ne-am înfățişat la judecată, ca să ne dea 
hârtie la mână pentru plecare. Ne-am pomenit în fața unei 
fiare mai hidoase decât se poate spune. Îi zicea Pisihoţul. N- 
aş putea să-l asemăn decât cu Himera, cu Sfinxul, cu 
Cerberul infernului sau cu chipul lui Osiris, aşa cum l-au 
închipuit egiptenii, având trei capete lipite unul de altul: un 
cap de leu care rage, altul de câine care înoată şi al treilea 
de lup cu gura căscată, iar toate trei înlănțuite de un balaur 
care îşi muşcă coada şi împrăştie raze scânteietoare în jurul 
lui. Avea mâinile pline de sânge; gheare de scorpie, botul ca 
un plisc de corb, colții unui mistreț de patru ani şi ochii 
învăpăiați ca o gură de iad. Jeţul în care şedea, ca şi al 


cotoilor din dreapta şi din stânga lui, avea înfăţişarea unor 
iesle, deasupra cărora atârna o troacă frumoasă şi 
încăpătoare, aşa cum ne spusese cerşetorul. Deasupra 
jeţului din mijloc se zărea chipul unei femei bătrâne, care 
ținea în mâna dreaptă o seceră?70, iar în cea stângă o 
cumpănă. Pe nas purta ochelari. Talgerele cumpenei erau 
întocmite din două tolbe de catifea, una plină de bani, 
atârnând greu, cealaltă ridicată mult deasupra limbii 
cântarului, şi goală. Era, după cum socot eu, icoana 
dreptății încotoşmănite, pe care vechii tebani o blestemau. 
Ei ciopleau în aur, argint sau marmură chipul judecătorilor 
răposaţi, amintindu-l pe fiecare după vrednicia lui. Dar pe 
toți îi înfățişau fără mâini! 

Am fost duşi, aşadar, înaintea Pisihoţului. Un soi ciudat 
de oameni, purtând saci şi tolbe pline cu vrafuri de hârtie, 
ne-au poftit să ne aşezăm pe-o laviță. Panurge le-a spus: 

— Golanilor şi iubiți prieteni, dați-mi voie să rămân în 
picioare. Lavita asta e prea joasă pentru unul care poartă 
izmene noi şi pieptarul scurt. 

— Stai jos şi nu mai lungi vorba, s-a răstit unul din ei. O 
să vă înghită pământul de vii, dacă nu veţi răspunde cum se 


CAPITOLUL XII 


Cum ne-a cerut Pisihoţul să-i dezlegăm o 
ghicitoare 


După ce ne-am aşezat cu toţii la rând, Pisihoţul, care avea 
alături pe cotoii lui îmblăniţi, s-a răstit la noi cu glas furios 
şi răguşit: 

— Ascultaţi aici, care va să zică! („Care va să zică, toarnă 
în ulcică”, a murmurat Panurge, cântând printre dinți.) 
Ascultaţi: 


O tânără fetiţă bălăioară 

A zămislit un negru fără tată, 

Şi facerea i-a fost, oricum, uşoară. 

Dar pruncul, ca o viperă-nsetată, 
Nerăbdător să iasă la lumină 

I-a sfârtecat din burtă o bucată. 

Căi multe-a mers apoi, fără hodină 
Zburând prin ceruri şi pe jos umblând, 
Uimind pe înțeleptul fără vină, 

Ce-l socotea drept om, la trup şi-n gând. 


— Care va să zică, a spus Pisihoţul, vă poftesc să 
răspundețţi la această întrebare, şi cât mai grabnic, care va 
să zică. 

Eu am răspuns: 

— Dacă aş ţine, ca să zic aşa, ca Verres27!, un sfinx la 
mine acasă, aş şti, ca să zic aşa, cum să răspund. Dar 
habar n-am şi, prin urmare, ca să zic aşa, sunt bun 
nevinovat. 

— Altceva n-ai de spus? O să-ți pară rău, care va să zică. 
Mai bine ajungeai în iad, pe mâna lui Lucifer, care va să 
zică, decât să cazi în ghearele noastre. Priveşte aici!... 
Aşadar şi prin urmare, susţii, derbedeule, că eşti nevinovat; 
ca să scapi de pedeapsă! Hm! Trebuie, care va să zică, să 
ştii, că legile noastre sunt ca nişte pânze de păianjen; 
fluturii şi gâzele se prind lesne, care va să zică, numai 


271 Verres (C. Licinius) (sec. II î.e.n.) - militar roman cu funcțiuni 
administrative, de tristă memorie: delapidator de importante bunuri 
publice ori particulare, implicat în procese celebre. 


bondarii cei răi şi puternici rup pânza şi trec prin ea. 
Tâlharii cei mari şi tiranii nu-s pentru noi, care va să zică. 
Sunt greu de mistuit, care va să zică, şi ne-ar face să ne 
pierdem mințile. Nouă ne place fragedă şi nevinovată, fără 
vine care va să zică! Aşadar şi prin urmare, s-a sfârşit cu 
voi! Satana o să vă cânte prohodul! 

Întărâtat de vorbirea Pisihoţului, fratele Ioan a spus: 

— Hei, diavol îmbrobodit, cum vrei să-ți răspundă omul, 
dacă nu ştie? Nu te mulțumeşti cu adevărul? 

Pisihoțul a sărit ca ars: 

— Îndrăzneşti, care va să zică? Află că de când domnesc 
peste aceste judecăţi, nu mi s-a întâmplat, care va să zică, 
să răspundă cineva neîntrebat. Cine l-a adus aici pe 
nebunul ăsta? 

— Ai minţit, a spus fratele Ioan, fără să mişte buzele. 

— Ce îți închipui, mârlane, că te găseşti, care va să zică, 
în grădinile lui Akademos, laolaltă cu vânătorii pierde-vară 
şi cu hăitaşii care umblă după adevăruri prin tufişuri şi le 
iau la goană? Noi avem altceva de făcut, care va să zică! 
Nouă să nu ne spui ce ştii, să ne spui ce nu ştii, ai înțeles? 
Să mărturiseşti ce n-ai făcut. Să răspunzi ce n-ai învățat. Să 
stai pe ghimpi şi să ai răbdare. Să smulgi, care va să zică, 
pana din coada gâştei, fără s-o doară! De ce vorbeşti, dacă 
n-ai împuternicire, scutura-te-ar frigurile şi însura-te-ai cu 
ele? 

— O mie şi unu de draci, de arhidraci, de protodraci şi de 
papadraci! Te-ai apucat să-i însori pe călugări? Hu! Hu! Hu! 


Ereticule! 
CAPITOLUL XIII 


Cum a dezlegat Panurge ghicitoarea 
Pisihoțului 


Pisihoţul, ca şi cum n-ar fi auzit vorbele fratelui Ioan, l-a 
întrebat pe Panurge: 

— Dar tu, maț-umplut, n-ai, care va să zică, nimic de 
spus? 

Panurge a răspuns: 

— Văd că ne-am întâlnit cu ciuma, şi ca să zic aşa, o să 
ne ia dracul, de vreme ce dreptatea noastră a fost pusă sub 
obroc, iar Satana o să ne cânte, care va să zică, prohodul. 
Aşadar şi prin urmare, vă rog să-mi dați voie să plătesc 
pentru toți, şi să ne îngădui să plecăm. Sunt sătul de 
dracul, ca să zic aşa, până peste cap! 

— Să plecaţi? s-a zborşit Pisihoţul. De trei sute de ani, 
care va să zică, nu s-a întâmplat până acum să scape 
vreunul de-aici, fără să lase, care va să zică, măcar un smoc 
de păr, sau o bucăţică de piele. Aveţi neruşinarea să spuneți 
că ați fost aduşi în fața noastră fără temei, iar noi, care va 
să zică, vă facem nedreptate? Eşti destul de prăpădit şi- 
altminteri, care va să zică; dar nenorociri mult mai mari te 
vor ajunge, dacă nu vei izbuti să dezlegi ghicitoarea pe care 
ţi-am pus-o. Aşadar şi prin urmare, ce răspunzi? 

— E un gândac negru, care s-a născut, ca să zic aşa, 
dintr-un bob de fasole albă, ieşind prin gaura pe care a ros- 
o, a răspuns Panurge. Câteodată zboară, altă dată, ca să zic 
aşa, umblă pe pământ. Căci, după cum arată Pitagora, cel 
dintâi iubitor de înțelepciune nevinovată (grecii îl numeau 
filosof), gândacul acesta e întruparea, ca să zic aşa, prin 
metempsihoză, a unei ființe omeneşti. După credinţa lui 
Pitagora, dacă voi înşivă aţi fi oameni, ca să zic aşa, şi 
moartea v-ar răpune, sufletele voastre, ca să zic aşa, s-ar 
întrupa într-un gândac: căci după cum în viața de-acum ați 
ros şi ați mâncat, într-o altă viață va fi, prin urmare, la fel: 


Ca o năpârcă ce pândeşte-n cale, 
Muşca-vei însuşi sânul maicii tale. 


— Dă, Doamne! a spus fratele loan. Aş vrea să-mi crească 
un bob de fasole unde nu mă arde soarele şi să mi-l roadă 
sgângăniile astea! 

Panurge, sfârşindu-şi vorba, a azvârlit pe podea o pungă 
de piele plină cu galbeni însoriți. Auzind punga sunând toți 
cotoii îmblăniţi s-au repezit asupra ei, parcă s-ar fi pornit să 
cânte cu ghearele pe-o lăută fără gât. Apoi au început să 
strige: 

— Sunt dovezi! Dovezi întemeiate! Judecata e luminată: 
oamenii aceştia sunt nevinovați. 

— E aur curat, a spus Panurge. Galbeni însoriți. 

— Aşadar şi prin urmare, Curtea a hotărât, a spus 
Pisihoțul. Să trecem mai departe. Aţi văzut că dracul, care 
va să zică, nu-i atât de negru cum credeţi? Sunteţi liberi, 
care va să zică! 

Ne-am întors la corăbii, însoțiți de câţiva dulăi. Înainte de 
a ne despărți, dulăii ne-au spus, că nu vom putea ridica 
ancora până nu vom trimite unele daruri doamnei Pisihoața 
şi celorlalte mâțe îmblănite. Altminteri au poruncă să ne 
întoarcă din nou la judecată. 

— Pârţ! a spus fratele Ioan. Vom scotoci pe fundul lăzii şi 
vom face aşa ca toată lumea să fie mulțumită. 

— Şi să nu uitaţi aldămaşul nostru, au spus dulăii. 

— În nicio ţară şi la nicio vreme, a răspuns fratele loan, 
aldămaşul nu lipseşte! 


CAPITOLUL XIV 


Cum trăiesc din vânat cotoii îmblăniți 


Bine vorba nu sfârşise, când fratele Ioan a văzut trăgând 
la mal şaizeci şi opt de galere şi alte corăbii mai uşoare. S-a 
îndreptat în grabă spre ele şi cercetând încărcătura lor, a 
băgat de seamă că erau pline cu vânat: iepuri, claponi, 


porumbei, mistreți, căprioare, sitari, pui, rațe, boboci de 
gâscă şi alte sălbăticiuni şi orătănii. A mai ochit de-asemeni 
mai multe valuri de catifea, de mătase şi de damasc. 
Iscodind pe corăbieri şi voind să ştie pentru cine au fost 
aduse atâtea bunătăți şi scumpeturi, a aflat că sunt trimise 
Pisihoțului, cotoilor şi mâţelor îmblănite. 

— Ce sunt aceste bunătăți şi scumpeturi, care se văd aici? 
a întrebat fratele Ioan. 

— Vânat! au răspuns corăbierii. 

— Vânat? a spus fratele loan. Nu s-au mai săturat, 
Doamne iartă-mă? Nu-i multă vreme, de când părinții lor i- 
au mâncat pe acei vrednici cavaleri, care după felul 
îndeletnicirii lor vânau cu şoimii şi trăgeau cu arcul, 
pregătindu-se astfel pentru ostenelile războiului şi mânuirea 
armelor. Căci vânătoarea nu-i altceva decât o deprindere a 
luptei, iar Xenofon n-a mințit când a spus că toți vitejii 
căpitani de oaste, care au coborât din burta calului în Troia, 
fuseseră vânători dibaci. Eu nu sunt mare cărturar, dar am 
auzit lucrurile acestea de la alţii şi nu le pun la îndoială. 
Aşadar, Pisihoţul crede că sufletele acelor cavaleri răposați 
s-au întrupat după moarte în mistreți, cerbi, cocori, 
potârnichi şi în tot soiul de alte sălbăticiuni, pe care ei, în 
timpul vieţii, le-au îndrăgit şi le-au căutat. Acum, după ce 
cotoii aceştia îmblăniți le-au prăpădit şi le-au înghițit 
castelele, pământurile, bunurile, câştigurile şi tot bănetul, 
umblă să le mai sugă încă o dată sângele şi să le mănânce 
sufletul, într-o altă viață. O, câtă dreptate avea acel cerşetor 
de omenie, şi cât de bine ştia ce spune, când ne-a arătat 
troaca lor aşezată deasupra ieslelor! 

— Bine, bine, a spus Panurge, dar după câte ştiu, marele 
nostru rege a dat poruncă să fie spânzurați toți cei care s-ar 
mai atinge de mistreți, cerbi, capre şi căprioare. 

— E adevărat, a răspuns pentru ceilalți unul din corăbieri, 
dar marele nostru rege e atât de bun şi de îngăduitor! Iar 


aceşti cotoi îmblăniți sunt atât de turbaţi şi atât de lacomi 
de sânge omenesc, încât mai bine călcăm poruncile regeşti, 
decât să-i lăsăm fără vânatul pe care-l râvesc. Mai ales că 
mâine Pisihoțul îşi mărită pe una din mâțişoarele lui cu un 
motan de seamă, cotoi bine îmblănit. Mai demult, aceşti 
cotoi îmblăniți se mulțumeau să roadă hârtie. Acum 
mănâncă iepuri, potârnichi, becaţe, fazani, pui, căprioare, 
purcei; nici nu vor să mai audă de alte bucate. 

— Măi, să fie al dracului! a spus fratele Ioan. La anul o să 
mănânce găinaț, baligă şi aşa mai departe. Nu credeţi? 

— O fi, au răspuns aceia. 

— lată ce vom face: vom pune mâna mai întâi pe tot 
vânatul care se află aci. Mi s-a urât şi mie de atâtea cărnuri 
sărate! Mi s-au aprins vintrele! Vă vom plăti, bineînţeles, 
preţul cuvenit. În al doilea rând, ne vom întoarce la 
Judecată să-i scărmănăm puțin pe toți diavolii ăştia de cotoi 
îmblăniți! 

— Eu nu merg! a spus Panurge. Sunt cam temător din 


fire... 
CAPITOLUL XV 


Cum voia fratele Ioan să-i scarmene pe 
cotoii îmblăniti 


— Anafura şi anteriul! a strigat fratele loan, ce fel de 
călători sunteți voi? Nişte căcăcioşi! Vă pârțâiți, vă cufuriți, 
vă spârcâiți şi trândăviți. Atâta ştiţi. Ei, drăcie cu pălărie! 
Eu sunt obişnuit altminteri. Dacă trece o zi fără să fac o 
faptă vitejească, nu pot să dorm toată noaptea. M-aţi luat cu 
voi la drum să vă ţiu slujbe şi să vă spovedesc? Pastele şi 
grijania voastră! Pe cel dintâi care o veni la împărtăşanie o 
să-l trimit cu capul în jos să bată mătănii în fundul mării şi 
să dea arvună Purgatoriului! Care au fost isprăvile 
nepieritoare care i-au adus lui Hercule faimă şi cinste peste 


toate veacurile? A călătorit în toată lumea şi a dezrobit 
popoarele, scăpându-le de tirani, de prigoană, de primejdii şi 
de minciună. A stârpit pe tâlhari şi pe căpcăuni, şerpii 
veninoşi şi fiarele răpitoare. A răpus, de-a rândul, păsările 
sălbatice de pe lacul Stymfaiului, hidra din Lerna, pe uriaşii 
Cacus şi Anteu, pe Centauri. Aşa spun învățații; eu nu sunt 
învățat. De ce să nu-i urmăm pilda şi să nu facem la fel, ori 
pe unde vom trece? De ce să nu-i răpunem, ca Hercule, pe 
aceşti cotoi îmblăniți, scărmănându-i bine? Sunt nişte cutre 
de draci împielițați. Să mântuim lumea de pacostea lor! Ah, 
dacă aş avea puterea lui Mahomet - afurisit să-i fie numele! 
N-aş mai cere sprijinul şi ajutorul vostru. Ei, mergem? Fiți 
încredințaţi că-i vom stârpi lesne şi fără împotrivire. Au 
înghițit de la noi mai multe ocări, decât zece scroafe dintr- 
un hârdău de lături. Haidem! 

— De ocări, am spus eu, nici că le pasă, iar galbenii pe 
care i-au pus în turbincă i-ar fi cules şi din lături. l-am 
răpune, după pilda lui Hercule, dacă am avea un căpitan ca 
Euriteu; şi aş dori ca Jupiter să dea o raită printre ei, vreo 
două ceasuri, în felul cum i-a apărut ibovnicei sale Semela, 
mama cea dintâi a drăgălaşului Bachus. 

— Să mulțumim lui Dumnezeu că am scăpat teferi din 
ghearele lor! a spus Panurge. Eu, unul, nu mă mai întorc să 
dau ochii cu ei. Mă simt foarte tulburat şi m-a ajuns o arşiță 
cumplită pe urma ostenelilor ce-am avut. Nu mă mişc de- 
aici, din trei anumite pricini: mai întâi fiindcă sunt supărat, 
al doilea fiindcă sunt foarte supărat şi al treilea fiindcă 
niciodată n-am fost atât de supărat. Frate Ioane, fudulia 
mea stângă, ascultă-mă cu urechea dreaptă şi crede-mă, că 
oricând şi de câte ori vei dori să te duci dracului, în fața 
judecății lui Minos, a lui Eac, a lui Radamante şi a lui Dis, 
sunt gata să te însoțesc cu credință; să trec cu tine 
dimpreună Acheronul, Stixul şi Cocitul; să beau cu găleata 
din apa Letei, să plătesc pentru amândoi trecerea cu luntrea 


lui Caron; dar dacă vrei să te întorci la cotoii îmblăniți, de ți- 
a trăsnit prin cap una ca asta, alege-ți un alt tovarăş de 
drum, eu nu merg! Hotărârea mea e nestrămutată, ca un zid 
de aramă! Doar să mă duci pe sus, cu puterea, sau mort pe 
năsălie, altminteri nu mă mişc de aici, cum nu porneşte 
Calpa să se întâlnească cu Abila?2! Mă rog dumitale: 
întorsu-s-a Ulise să-şi mai caute sabia în peştera 
Ciclopului? Ferit-a sfântul! Eu n-am uitat nimic în ieslele 
Pisihoțului. Nu merg! 

— O, inimă miloasă şi prieten de nădejde! Mortăciune! a 
spus fratele loan. Ascultă, scotistule275 iscusit şi învățat, ce 
ţi-a venit să scoţi punga cu galbeni? Ne dau afară banii din 
casă? Nu era destul să le fi aruncat câţiva șfanți găuriți? 

— Ce mi-a venit? a spus Panurge. Tu n-ai văzut că la 
fiecare zece vorbe, care va să zică, Pisihoţul deschidea 
mereu turbinca lui de catifea? Am priceput, aşadar şi prin 
urmare, că pentru a scăpa trebuia să-i arunc în față, care va 
să zică, bani de aur. Într-o turbincă de catifea nu poţi să 
bagi şfanți găuriți, nici mărunțiş. Catifeaua cere aur! Mă 
înţelegi, frate Ioane? Când ţi-o fi pielea argăsită ca a mea, o 
să vorbeşti o altă limbă, cocoşelule! Cât despre amenințările 
lor, să nu mai pomenim! 

Smoliții care ne însoțeau rămăseseră pe țărm în 
aşteptarea aldămaşului. Văzând că întindem pânzele şi ne 
pregătim de drum, s-au apropiat de fratele Ioan, spunându-i 
că nu ne dau voie să plecăm, până nu vom plăti băutura 
cuvenită aprozilor pentru treaba ce făcuseră. 


272 Promontorii stâncoase pe coastele Asiei Mici, pomenite frecvent în 
literatura antică, cum sunt pomenite Scila şi Caribda. 


273 Adept al filozofului englez Duns Scot (1274-1308). 


— Auleo! Sfinte Sisoie! Tot aici sunteți, dulăii dracului? 
Nu sunt destul de necăjit, mai veniți şi voi să mă stârniți? 
Mamă-Doamne! O să vă dau o băutură să vă iasă pe nas! 

Trăgând sabia, a coborât din corabie, hotărât să-i taie în 
bucăţi fără nicio milă. Dar voinicii au luat-o la sănătoasa şi 
s-au făcut nevăzuți. 

Am mai avut între timp şi un alt necaz. Pe când noi ne 
găseam la judecata cotoilor îmblăniţi, câțiva din vâslaşii 
noştri, cu învoirea lui Pantagruel, intraseră într-un han din 
apropiere să-şi ude gâtlejul şi să se ospăteze puţin. Nu ştiu 
dacă plătiseră sau nu mâncarea şi băutura, dar hangița, o 
babă colțoasă, zărindu-l pe fratele loan, a început să se 
văicărească în gura mare, aducând ca martori pe un polițist, 
ginere de cotoi îmblănit, şi pe alți doi portărei, că oamenii 
noştri o păgubiseră. Fratele Ioan, plictisit de plângerile şi de 
larma lor, a spus: 

— Cum adică, prăpădiților? Vreţi să spuneţi că oamenii 
noştri sunt pungaşi? Eu zic altfel, şi am să vă dovedesc cu 
sabia că am dreptate. 

Fratele Ioan a început să învârtească paloşul printre ei, iar 
gloata care se strânsese a intrat în pământ. A rămas numai 
baba care acum întorsese vorba, spunând că oamenii de pe 
corabie erau muşterii cinstiți, dar au uitat să plătească 
patul în care se odihniseră după-masă. Nu cerea mai mult 
de cinci soli. 

— Nu-i prea scump, a spus fratele Ioan. Rău au făcut că 
n-au plătit. Un pat atât de ieftin n-or să mai găsească 
nicăieri. Voi plăti eu pentru ei, dar mai întâi să văd patul. 

Bătrâna hangioaică l-a dus în casă şi i-a arătat patul. L-a 
lăudat în toate felurile, mai spunând o dată că n-a cerut 
mult cinci soli. Fratele loan i-a numărat banii, apoi a 
sfârtecat cu sabia fața plăpumii şi a pernei, aruncând fulgii 
pe fereastră în bătaia vântului. Fără să-i pese de viscoleala 
fulgilor care zburau prin văzduh şi pierzându-şi urma în 


mijlocul ninsorii, a luat plapuma, salteaua şi două 
cearşafuri, dându-le oamenilor de pe corabie. lar lui 
Pantagruel i-a spus că aşternuturile erau mult mai ieftine în 
țara aceea decât în Chinonais, cu toate că la noi cresc 
faimoasele gâşte din Pautile. Hangioaica nu ceruse pentru 
pat decât cinci soli, pe când în Chinonais nu l-ar fi luat fără 
doisprezece franci. 

De îndată ce fratele Ioan şi ceilalți vâslaşi s-au întors pe 
corabie, Pantagruel a dat poruncă să se ridice ancora. S-a 
abătut însă asupra noastră un vânt atât de aprig, încât am 
rătăcit drumul. Pornisem parcă înapoi spre ostrovul cotoilor 
îmblăniți, când am intrat într-un vârtej adânc şi învolburat, 
iar unul din corăbieri, suit în vârful catargului dinainte, ne- 
a strigat că zăreşte din nou spurcatele case ale Pisihoţului. 
La care, Panurge, tremurând de spaimă, a strigat: 

— Prietene, stăpâne, ţine calea dreaptă, peste valuri şi 
împotriva vântului! Nu cumva să ajungem iar în țara aceea 
blestemată, unde mi-am lăsat punga! 

Vântul ne-a purtat apoi până în preajma unui alt ostrov, 
unde n-am mai îndrăznit să coborâm. Am tras lângă un şir 
de stânci înalte, la o milă depărtare de țărm. 


CAPITOLUL XVI 


Cum a ajuns Pantagruel la ostrovul 
Apedefţților274 cu degete încârligate şi 
despre grozăviile ce-a văzut aici 

Am aruncat ancora şi am pus corabia la adăpost; apoi am 
coborât luntrea şi după ce bunul nostru Pantagruel a 


mulțumit Domnului că ne-a ajutat să scăpăm dintr-o mare 
primejdie, ne-am îndreptat cu toții spre țărm. Marea era 


274 Neştiutori de carte (elină). 


cuminte şi vântul contenise. Am ajuns repede şi fără nicio 
piedică la stâncile din apropiere. Am pus piciorul pe uscat, 
iar  Epistemon, privind aşezarea locurilor acelora şi 
înfăţişarea ciudată a stâncilor, a zărit câțiva oameni, trăitori 
pe acel ostrov. Cel dintâi cu care am intrat în vorbă purta, o 
haină scurtă, de culoarea purpurii, un pieptar din piele de 
căprioară, cu mâneci de mătase, şi o scufie cu stemă în 
frunte. Părea să fie un om de seamă. Am aflat mai târziu că 
îl chema Pungăplină. Epistemon l-a întrebat cum se 
numeau acele ținuturi ciudate. Pungăplină a răspuns că era 
aşezarea unor oameni veniți din țara împuternicirilor, iar 
locul se numea al Condicilor. Dincolo de stânci, trecând 
printr-un vad nu prea adânc, am ajuns la ostrovul 
Apedefţilor. 

— Mare-i grădina lui Dumnezeu! a spus fratele Ioan. 
Oameni buni, voi cu ce trăiţi pe-aici? O să ne dați să gustăm 
din vinul vostru? Nu văd alte scule, decât condeie, suluri de 
hârtie şi pergamente. 

— Din acestea trăim, a răspuns Pungăplină, căci toţi cei 
care vin cu treburi în ostrovul vecin trec mai întâi prin 
mâinile noastre. 

— De ce? a întrebat Panurge. Sunteţi bărbieri şi-i tundeți 
pe toți? 

— Da, a răspuns Pungăplină, le tundem buzunarele. 

— Păzeşte-mă, Doamne! a spus Panurge. De la mine n-o 
să scoateţi nicio firfirică! Frumosule cavaler, vrei să ne duci 
la aceşti apedefți? Venim din ţara Cărturarilor, unde n-am 
câştigat nimic. 

Astfel vorbind, am trecut vadul şi am ajuns la ostrovul 
Apedefţilor. 

Pantagruel a fost cuprins de o mare uimire văzând cum 
trăiesc aceşti oameni. Locuiau unii peste alții, de-a valma, 
într-un teasc, ridicat pe cincizeci de trepte. Înainte de a 
ajunge la teascul cel mare (căci erau mai multe şi de mărimi 


diferite), am trecut printre două şiruri de stâlpi, dincolo de 
care am zărit, în depărtare, ziduri prăbuşite şi dărâmături 
aduse din lumea întreagă, tâlhari în ştreang, unelte de 
caznă şi o puzderie de spânzurători. Simțeam fiori de groază 
privindu-le. 

Pungăplină, văzându-l pe Pantagruel atât de tulburat, i-a 
spus: 

— Domnul meu, să mergem mai departe, aici nu-i mare 
lucru de văzut. 

— Nu-i mare lucru? a izbucnit fratele loan. Să n-am parte 
de brăcinarul nădragilor mei, dacă mă mai țin pe picioare de 
foame! Panurge, asemenea. Am vrea mai bine să bem decât 
să privim aceste grozăvii! 

— Veniți cu mine, a spus Pungăplină. 

Ne-a dus la un teasc mai mic, care se afla în spatele 
celorlalte şi căruia oamenii din partea locului îi spuneau: 
pithies275. Nu e nevoie să vă mai spun cu câtă poftă s-au 
înfruptat Panurge şi fratele Ioan din bunătăţile ce-au găsit 
pe masă: claponi, dropii, vin dulce din ostroavele greceşti, fel 
de fel de mâncăruri şi băuturi, gata pregătite şi cu meşteşug 
dichisite. Un sufragiu mic şi drăgălaş, văzând pe fratele Ioan 
ochind o butelcă plină pusă mai la o parte alături de 
suratele ei, i-a spus lui Pantagruel: 

— Domnul meu, văd că unul dintre oamenii 
dumneavoastră dă târcoale acestei butelci. Vă rog să-i 
spuneţi să nu se atingă de ea. E pusă la păstrare pentru 
seniorii noştri. 

— Cum? a întrebat Panurge. Aveţi şi seniori pe aici? De 
unde i-ați cules? 

Pungăplină ne-a dus pe-o scară dosnică într-o încăpere a 
catului de sus, unde seniorii cu pricina stăteau în jurul 


275 Burduf (elină). 


teascului. Nimeni n-avea voie să pătrundă în acea odaie, 
fără încuviințare scrisă. Abia ni s-a îngăduit să privim 
printr-o ferestruică, de unde am putut să vedem ce se 
petrece înăuntru, fără ca să fim văzuți. 

În jurul teascului erau vreo douăzeci şi cinci-treizeci şi 
cinci gealați, printre care un gâde pântecos în straie verzi. 
Toţi aveau picioare lungi de cocostârc şi unghiile crescute 
cel puțin de-un cot. Fiindcă n-aveau voie să şi le roadă, li se 
încovoiaseră ca nişte iatagane sau ca nişte vârfuri de 
ancoră. 

N-am avut mult de aşteptat şi am văzut venind un 
ciorchine mare de strugure, dintr-un soi de viță care creşte 
pe pământul celor spânzurați pentru jafuri de război. 
Gealaţii au pus strugurele la teasc şi din fiecare bob a 
început să curgă o zeamă de aur. Atât au strâns teascul, 
până n-a mai rămas în ciorchinele uscat şi strivit niciun 
strop de must. 

Pungăplină ne-a spus că asemenea ciorchini nu le sosesc 
în fiecare zi; totdeauna găsesc însă ce să pună sub teasc. 

— Vă sosesc multe soiuri din acest altoi, cumetre? l-a 
întrebat Panurge. 

— Destule, a răspuns Pungăplină. Vezi ciorchinele ăla 
mic, pe care îl pun acum la teasc? E din soiul zeciuielilor. L- 
au mai stors o dată ieri, dar dumnealor nu le place; dă 
zeamă puţină şi are un iz de ladă bisericească. 

— Atunci de ce-l mai pun la teasc? a întrebat Pantagruel. 

— Să vadă dacă n-a mai rămas puțin must în drojdie, a 
răspuns Pungăplină. 

— Minunea lui Dumnezeu! a spus fratele loan. Pe aceştia 
îi numiți dumneavoastră neştiutori? Sunt în stare să stoarcă 
vin şi din piatră seacă! 

— Aşa se şi întâmplă uneori, a spus Pungăplină. Pun la 
teasc ziduri de cetate, livezi, păduri şi din toate scot aur 
curat. 


— Aur furat, vrei să spui! l-a îndreptat Epistemon. 

— Am spus: aur curat, adică bun de băut, din care se 
umplu atâtea butelci, câte nici nu izbutesc dumnealor să 
bea. Sunt atât de multe soiuri de viță, încât le-am pierdut 
socoteala. Luaţi-o pe aici şi priviți podgoria: mii şi mii de 
ciorchini îşi aşteaptă rândul la teasc. Sunt soiuri obişnuite 
şi soiuri alese. Altoiuri din zidurile cetăților, din 
împrumuturi, din danii, din câştiguri întâmplătoare, din 
pământuri, din jocuri, din poştalioane, din daruri ale 
regelui. 

— Dar acea viță bătrână, în jurul căreia cresc toate 
celelalte? 

— E un tămâios-de-ciorap, cel mai bun altoi din ţara 
întreagă, a răspuns Pungăplină. Când punem la teasc câțiva 
ciorchini din aceştia, au ce sa bea seniorii timp de şase luni. 

Isprăvindu-şi gealaţii lucrul lor, Pantagruel l-a rugat pe 
Pungăplină să ne arate teascul cel mare. Pungăplină s-a 
învoit bucuros. Îndată ce am ajuns, Epistemon, care 
vorbeşte toate limbile, i-a arătat lui Pantagruel devizele 
scrise pe teasc. Teascul era frumos şi cuprinzător, cioplit din 
lemnul pe care a fost răstignit Isus Cristos (după cum ne-a 
încredințat Pungăplină). Pe fiecare parte alcătuitoare a 
teascului era scris câte un cuvânt în limba țării aceleia. Pe 
şurub scria: „încasări”, pe uluc: „Bani datorați şi neprimiți” 
pe jgheab: „în aşteptare”, pe berbeci: „Radietur”276, pe 
mâner: „Recuperetur”, pe cadă: „Prisosuri”, pe toarte: 
„Condica datornicilor”, pe storcător: „Dovezi de primire”, pe 
coşuri: „Drepturi”, pe care: „Hotarâri”, pe ciubere: „Puterea”, 
pe pâlnii: „Quitus”. 

— Pe mărita regină a scrumbiilor! a strigat Panurge, nici 
ieroglifele Egiptului nu erau mai greu de înțeles. Dar ia 


276 Radietur etc — încasări, etc (lat.), termeni din vocabularul profesional 
al podgorenilor şi al contabililor. 


spune, cumetre dragă, de ce li se spune acestor oameni: 
neştiutori? 

— Fiindcă n-au nici voie, nici nevoie, să fie învățați, a 
răspuns Pungăplină. Aici totul se îndeplineşte sub semnul 
neştiinței. Un singur cuvânt hotărăşte despre toate, fără 
ajutorul gândirii: Domnii au spus! Domnii au voit! Domnii 
au poruncit! 

— Doamne miluieşte! a zis Pantagruel. Dacă strugurii dau 
must atât de mult, înseamnă că lăstarii sunt sănătoşi. 

— Mai ai vreo îndoială? Viile noastre dau lăstari în fiecare 
lună, nu ca ale voastre, numai o dată pe an. 

Am cercetat apoi alte o mie de teascuri mai mărunte, 
având fiecare câte un gâde mai mărunțel, ajutat de patru- 
cinci nerozi, jegosi şi țâfnoşi ca nişte măgari cărora le-ai pus 
iască aprinsă sub coadă. Strângeau teascul şi mai storceau 
o dată drojdia rămasă din ajun. Pe limba țării aceleia se 
numesc: secătuitori277. 

La o puzderie de alte teascuri, am văzut cum culegătorii 
adunau boabele cu ajutorul unei scule, care se cheamă 
strângătoare de biruri. În sfârşit, am ajuns într-o încăpere 
scundă, unde stătea de pază o cățea zdravănă, cu două 
capete, cu pântece de lup, păroasă ca un drac, pe care o 
hrăneau cu lapte de migdale dulci. Aşa dăduseră poruncă 
stăpânii, fiindcă preţuia pentru fiecare cât o moşie. În limba 
Neştiinței se numea: Dobândă. Cățeaua cea bătrână, care o 
fătase, îi semăna aidoma, dar avea patru capete şi îi ziceau: 
Amenda. Nu era în partea locului o fiară mai cumplită şi mai 
primejdioasă, afară de bunică-sa, pe care o ţineau legată în 
cuşcă şi pe care o chema: Întărzierea. 

Fratele loan, care avea totdeauna în burtă zece coţi de 
mațe goale, foarte încăpătoare pentru o tocană bună de 


277 Socotitori. 


advocațţi, începuse să dea semne de supărare, spunând 
mereu lui Pantagruel că ar fi vremea să se aşeze la masă. 
leşind pe uşa din dos, însoțiți bineînţeles de Pungăplină, am 
zărit un bătrân în lanțuri, pe jumătate neştiutor, pe 
jumătate învăţat, un fel de diavol-fătălău. Era înzăuat cu 
ochelari ca o broască-țestoasă, şi se hrănea cu un fel de 
mâncare numită Judecată. 

Dând cu ochii de el, Pantagruel l-a întrebat pe Pungăplină 
din ce neam era acel mare-notar şi cum se numea? 
Pungăplină i-a spus că din vremuri vechi, de când se ține 
minte, fusese ţinut în lanțuri, spre marele necaz al 
seniorilor, care bucuroşi l-ar fi lăsat să moară de foame. 
Numele lui era Revisit278. 

— Pe sfintele fudulii ale papei, a spus fratele Ioan, nu mă 
mir că toți seniorii neştuitori de pe-aici îl urăsc pe acest 
fariseu. la uită-te la el, frate Panurge, mie mi se pare, 
Doamne iartă-mă, că seamănă cu Pisihoţul! Neştiutorii 
aceştia se pricep la răutăți mai bine decât mulți alții. I-aş 
trimite pe toți de unde au venit, cu biciul pe spinare. 

— Să n-am parte de ochelarii mei dinspre răsărit, a spus 
Panurge, dacă nu-ți dau dreptate. Priveşte mutra acestui 
viclean Revisit. E mai neghiob şi mai rău decât toți ceilalți, 
pe care i-ai văzut culegând via fără multă vorbă, punând 
ciorchini la teasc fără judecată lungă; ceea ce cotoilor 
îmblăniți câtuşi de puţin nu le place. 


CAPITOLUL XVII 


Cum am trecut prin tara îmbuibaților si 
cum Panurge era să fie omorât 


278 Revizuit, judecat din nou (lat.). 


N-am mai zăbovit mult şi ne-am urmat calea mai departe, 
povestind întâmplările noastre lui Pantagruel, care cu multă 
bunăvoință a stat să ne asculte; ca să-i treacă timpul mai 
uşor s-a apucat să le aştearnă pe hârtie. Ajungând la 
ostrovul îmbuibaţilor ne-am oprit să ne întremăm puţin, să 
luăm apă proaspătă şi să căutăm lemne pentru foc. 
Judecând după înfăţişarea lor, trăitorii de prin partea 
locului ni s-au părut a fi oameni de ispravă şi bine hrăniți. 
Toţi erau umflați şi plesneau de graşi. Am văzut (ce nu mai 
pomenisem nicăieri) cum unii îşi crestau pielea şi lăsau să 
se scurgă osânza, ca acei mârlani de pe la noi, care îşi 
retează poalele nădragilor ca să se vadă pe dedesubt 
căptuşeala de mătase. Îmbuibaţii ne-au spus că ei nu se 
ciopârţesc din trufie sau ca să pară mai frumoşi, ci fiindcă 
nu-şi mai încap în piele. În felul acesta cresc mai repede, ca 
pomii cărora grădinarii le scurtează ramurile ca să se înalțe 
mai sus tulpina. 

Nu prea departe de țărm se afla un han frumos, cu multă 
grijă ţinut, spre care am zărit îndreptându-se o mulțime de 
îmbuibați de toate vârstele şi de toate treptele, bărbaţi şi 
femei. Am crezut mai întâi că se duc la vreo cumetrie sau la 
vreo petrecere de zile mari. Am aflat însă că toată lumea 
aceea se grăbea să ia parte la crăpătoarea gazdei, unde 
fuseseră poftiți toți prietenii şi rudele mai apropiate. 
Necunoscând felul de a vorbi al oamenilor din țara aceea, 
ne-am închipuit că ospăţul lor se cheamă crăpătoare, cum 
se spune la noi însurătoare, şezătoare, mulsoare, tunsoare, 
sărbătoare şi aşa mai departe. 

Ne-am dumirit însă că gazda, care fusese la vremea lui un 
chefliu-renumit, mare mâncău şi ciorbagiu fără pereche, 
priceput să socotească timpul stând zi şi noapte la masă, 
dădea afară, de vreo zece ani, atâta grăsime, încât acum, 
după obiceiul pământului, îşi sfârşea zilele crăpând. De- 
atâtea spintecături, nici pielea de pe pântece şi nici praporul 


nu mai puteau să ţină măruntaiele, iar mațele se 
revărsaseră din el ca dintr-un butoi desfundat. 

— De ce nu i-ați legat burta, oameni buni? a întrebat 
Panurge. Să-l fi încins cu un brăcinar de piele, cu nuiele de 
corn sau cu cercuri de fier, la nevoie. l-aţi fi strâns matele în 
chingi şi n-ar mai fi crăpat atât de repede. 

Nici n-a apucat să sfârşească vorba şi am auzit brăzdând 
văzduhul un sunet pătrunzător şi ascuţit, ca şi cum un lanț 
greu ar fi plesnit, rupându-se în două! Cei din jurul nostru 
ne-au spus că în clipa aceea se săvârşise crăpătoarea; iar 
acea grozavă pârâitură fusese ultima suflare a mortului. 

Mi-am amintit de cucernicul părinte din Casilliers care 
nu-şi înghesuia niciodată slujnicele decât înveşmântat în 
odăjdii, şi care, spre sfârşitul zilelor sale, fiind îndemnat de 
rude şi de prieteni să lase parohia, a răspuns că vrea să 
moară slujind, aşa ca cel din urmă pârț al sfinţiei-sale să 
miroasă a tămâie. 


CAPITOLUL XVIII 


Cum s-a împotmolit corabia noastră şi 
cum am fost ajutaţi de nişte călători din 
țara Chintesenţei 


Împuţinând din pânze şi strângând parâmele, ne-am lăsat 
purtaţi mai departe pe aripile uşoare ale zefirului. Dar abia 
străbătusem vreo 222 de mile, când s-a pornit un vârtej 
repede şi vânturi potrivnice, în rotirea cărora ne-am potolit 
mersul, păstrând numai vela mică a catargului dinainte. Am 
ascultat sfatul cârmaciului, care ne spusese, pentru a ne 
linişti, că vânturile erau blânde, jocul lor o glumă şi valurile 
potolite; ceea ce nu ne ajută, dar nici nu ne primejduieşte. 
Ne-am adus aminte de vorba unui vechi filosof, care zicea că 
sunt multe împrejurări ale vieţii, când trebuie să-ți păstrezi 
cumpătul şi să rabzi, în aşteptarea clipei prielnice. Totuşi 


această încrâncenare de vânturi a ținut atât de mult, încât, 
la rugămintea noastră, cârmaciul a încercat să iasă din 
volbură şi să-şi urmeze calea mai departe. A ridicat, aşadar, 
pânzele catargului cel mare şi, văzând că acul busolei se 
abătea spre stânga, a ţinut strâns cârma şi, printr-o 
smucitură puternică, a ieşit din învălmăşeala vuiturilor. 
Norocul însă nu ne-a ajutat. Ca şi cum, ferindu-ne de 
vârtejul Caribdei, ne-am fi ciocnit de stâncile Scilei, la două 
mile mai departe corabia noastră s-a împotmolit în nisip. 

Năierii noştri se dădeau de ceasul morții şi vântul umfla 
zadarnic pânzele. Fratele loan, care nu se pierduse cu firea, 
trecea de la unul la altul, îmbărbătându-i cu vorbe 
prietenoase; le-a spus că a zărit steaua gemenilor lucind 
deasupra catargului, semn că cerul în curând ne va ajuta. 

— De-ar da Dumnezeu să mă văd odată pe uscat! a strigat 
Panurge. Mai mult nu doresc. Tuturor celor care ați îndrăgit 
marea, Domnul să vă dăruiască câte două sute de mii de 
scuzi. Eu, în cinstea întoarcerii voastre, voi tăia vițelul cel 
mai gras şi voi pune să se răcească o sută de vedre din vinul 
cel mai bun. Uite, jur să nu mă mai însor niciodată dacă mă 
veți scoate la uscat şi îmi veți da un cal să ajung acasă. De 
ține-cal n-am nevoie. Încalec mai bine fără ajutor. Plaut n-a 
mințit când a spus că toate supărările, nefericirile şi mâniile 
noastre ni le pricinuiesc slugile, chiar când sunt lipsite de 
limbă (care e partea lor cea mai rea şi mai primejdioasă). 
Drept pedeapsă pentru păcatele slugilor s-au născocit 
caznele, tragerea pe roată şi focul Gheenei, deşi tălmăcitorii 
de legi ai vremii noastre le-au schimbat rostul într-un chip 
cu totul nepotrivit şi fără noimă. 

În vremea aceasta văzurăm venind spre noi o corabie 
încărcată cu tamburine. Am recunoscut pe punte câțiva 
călători de neam bun, printre care şi pe Henri Cotiral, un 
vechi prieten al meu. Purta la cingătoare un cap de măgar, 
cum poartă femeile de la noi mătăniile; în mâna stângă ținea 


o scufie mare, soioasă, veche şi murdară, plină de mătreaţă, 
iar în mâna dreaptă un cocean de varză. 

Când a dat cu ochii de mine, a strigat bucuros: 

— Mă vezi? Uite aici pe adevăratul Algamana?9 (şi mi-a 
arătat capul de măgar). Această scufie de doftor e izvorul 
tămăduirii: Elixo250. (Apoi mi-a arătat miezul de varză.) 
Acesta se numeşte lunaria major%3l. Vom găti-o la 
întoarcerea noastră. 

— De unde veniţi? l-am întrebat. Încotro vă îndreptaţi? Ce 
duceți cu voi? Cum a fost marea? 

— Din țara Chintesenţei. Spre 'Tourraine. Alchimie până în 
borta şezutului. 

— Ce fel de oameni aveţi pe punte? 

— Cântăreţi, muzicanți, poeţi, astrologi, alchimişti şi 
ceasornicari. Toţi se întorc din țara Chintesenţei şi au 
asupra lor măgulitoare scrisori de recunoaştere. 

N-a sfârşit bine vorba, şi Panurge i-a strigat, plin de 
mânie: 

— Hei, tu, ăla, care te pricepi să faci copii şi vreme 
frumoasă, cum treci aşa pe lângă noi, fără să ne dai o mână 
de ajutor ca să ieşim din adânc? 

— Tocmai aveam de gând, a răspuns Henri Cotiral. 
Aşteptaţi o clipă. Vă despotmolesc numaidecât. 

A dat poruncă să se desfunde şapte milioane cincizeci şi 
două de mii opt sute zece tamburine şi le-a îndreptat cu 
partea spartă spre puntea din față; le-a înnodat zdravăn pe 
toate de parâme, apoi, luând prova corăbiei noastre în pupa 
corăbiei lui şi legând parâmele de cabestan, ne-a scos afară 


279 Numele unui zeu oriental, cu atributele lui Mercur. 
280 Elixir. 


281 Plantă din familia cruciferelor. 


din nisip, nu numai cu mare uşurinţă, ci în chipul cel mai 
plăcut, căci sunetul dulce al tamburinelor, împletindu-se cu 
murmurul valurilor şi cu poruncile strigate ale năierilor, 
alcătuiau laolaltă o muzică mai frumoasă decât a stelelor (pe 
care Platon spune că ar fi auzit-o în vis nopţi de-a rândul). 

Nevoind a întârzia să le dovedim recunoştinţa noastră 
pentru binele ce ni-l făcuseră, am împărțit cu ei scrumbiile, 
le-am umplut tamburinele cu cârnaţi şi le-am suit pe punte 
şaizeci şi două de butoaie cu vin. Din nefericire, două balene 
uriaşe au trecut valvârtej pe lângă corabia lor, revărsând 
peste punte mai multă apă decât curge pe Viena de la 
Chinon până la Saumur. Toate tamburinele s-au umplut de 
apă, pânzele s-au udat leoarcă, iar călătorilor le-a pătruns 
marea în nădragi, pe la ceafă. 

Panurge a râs atât de tare, şi atât de rău, i s-a zdruncinat 
splina, că l-au ţinut durerile aproape două ceasuri. 

— Mă gândisem să le dau vin, dar apa le-a sosit tocmai la 
vreme. Apa dulce nu le place: abia dacă se spală cu ea pe 
mâini. Apa sărata însă are în ea borax, salpetru şi țipirig: e 
tocmai potrivită pentru bucătăria lui Jeber282. 

N-am avut răgaz să schimbăm cu ei mai multe cuvinte. 
Vârtejul prin care trecusem ne stricase cârma şi nu era timp 
de zăbavă. Căpitanul ne-a rugat să-l lăsăm de-acum înainte 
să poarte corabia singur, noi mulțumindu-ne să bem şi să 
mâncăm după pofta inimii. Era vorba, zicea el, să se 
ferească de volbura valurilor şi să taie de-a curmezişul 
creasta lor, dacă voiam să ajungem cu fața curată în țara 


Chintesenţei. 
CAPITOLUL XIX 


282 Geber - (Abu Mussah Jafar al Sofi) (si. sec. VIII - Snc. sec. IX) — 
alchimist arab. 


Cum am ajuns cu bine în țara 
Chintesenţei, căreia îi mai zice şi 
Entelehia 


Ocolind cu băgare de seamă vârtejul timp de-o jumătate 
de zi, ne-am urmat calea, iar a treia zi vântul s-a mai potolit 
şi am ajuns pe țărmul Matheotehniei285, la o mică depărtare 
de palatul Chintesenţei. 

Am coborât pe uscat şi ne-am trezit deodată întâmpinați 
de-o mulțime de arcaşi şi alți oameni înarmaţi, care, 
pasămite, păzeau cetatea. La început ne-a încercat puţină 
teamă, fiindcă ne-au cerut să punem jos armele şi cu un 
glas aspru ne-au întrebat: 

— De unde veniti, fraților? 

— Dragă vere, a răspuns Panurge, suntem de felul nostru 
din Tourraine şi am părăsit pământul Franţei, doritori de a 
ne închina măriei sale Chintesenţa şi a vedea prearenumitul 
regat al Entelehiei?84. 

— Cum ai spus: Entelehia sau Endelehia285? 

— Iubite vere, a spus Panurge, noi suntem nişte oameni 
proşti şi săraci cu duhul, de aceea te rugăm să ne ierți 
pentru nepriceperea noastră. Inimile noastre sunt curate şi 
cinstite. 

— Nu v-am întrebat fără temei despre această deosebire, 
căci mulți din ţara voastră au trecut pe-aici şi ni s-au părut 
oameni de treabă, vorbind fără greşeală, dar de prin alte ţări 
veniră unii neobrăzațţi şi fuduli ca nişte scoțieni, încercând 


283 Metheotehnie -— ştiinţă zadarnică (elină). 
284 Enthelahia — desăvârşire (elină). 


285 Enitlahia — stăruinţă (elină). 


să se ia la harţă cu noi; dar pe cât s-au arătat de îndărătnici 
pe-atât i-am scărmănat de bine; să se învețe minte! Aveţi, 
după cât se vede, atâta vreme de pierdut în lumea voastră, 
încât, în lipsa altor îndeletniciri, n-aţi găsit altceva mai bun 
de făcut, decât să bârfiți fără ruşine pe regina noastră, 
scriind tot felul de minciuni despre ea! Era oare nevoie, ca 
Cicero să lase la o parte cartea lui despre Republică, şi să se 
apuce de asemenea treburi? Iar în urma lui, Diogene Laerte, 
Teodor Gaca, Argirofil, Besarion, Politian, Buda, Lascaris şi 
toți diavolii de filosofi ţicniţi, al căror număr, ca şi când n-ar 
fi fost destul de mare, a mai sporit cu Scaliger, Brigot, 
Chambrier, Francois Fleury şi nu mai ştiu câți alți derbedei 
cu lumânări la nas. Li s-a încuibat în gât anghina şi li s-a 
pus de-a curmezişul omuşorului. Noi, care... 

— Ei comedie! a murmurat Panurge printre dinţi. Ăsta s-a 
apucat acum să-i tămâieze pe diavoli! 

— Nu cred că ați venit aici să le apărați sminteala şi, după 
cum se pare, nici nu vi s-a dat vreo împuternicire pentru 
aceasta; aşadar, să nu mai vorbim despre ei. Aristotel, cel 
dintâi dintre oameni şi întruparea desăvârşită a 
înțelepciunii, a fost naşul reginei noastre. El a botezat-o: 
Entelehia, căci acesta e numele ei cel adevărat. Să-i crape 
mațul cui i-o spune altfel şi să se plimbe prin toate vămile 
văzduhului! Dumneavoastră domnilor, fiți bineveniți. 

Ne-am îmbrățişat cu toții şi ne-am bucurat. Panurge mi-a 
suflat la ureche: 

— Frate-meu, nu te-a îngrijorat puţin această primire? 

— Oarecum, am răspuns eu. 

— Am simţit mai multă teamă decât ostaşii lui Efraim, 
când fură ucişi şi înecați galadiţii, fiindcă au spus Şiboloth, 
în loc de Siboleth356. Ca să mărturisesc adevărat, mi s-a 
părut că mă scap pe mine! 


286 E vorba de legenda biblică din Cartea judecătorilor (XII, 6). 


Căpitanul care ne-a întâmpinat ne-a dus pe tăcute, cu tot 
alaiul, până la palatul reginei. Pantagruel ar fi vrut să-i 
vorbească, dar căpitanul, neputând să-i ajungă până la 
umăr, a cerut o scară sau măcar nişte picioroange. Apoi i-a 
spus: 

— Dacă regina noastră ar da poruncă, am creşte şi noi, tot 
atât de înalți ca şi tine; aşa va fi, când ea va voi. 

Pătrunzând în palat am văzut în mai multe încăperi o 
puzderie de oameni bolnavi, împărțiți după felul suferințelor 
lor: de o parte leproşii, de altă parte cei otrăviți, alături 
ciumații, în cele dintâi rânduri sfrințiții şi aşa mai departe. 


CAPITOLUL XX 


Cum vindeca Chintesenta bolile cu 
ajutorul cântecelor 


În a doua încăpere, căpitanul ne-a arătat o doamnă 
tânără, de vreo o mie opt sute de ani, cel puţin; frumoasă, 
gingaşă, cu grijă înveşmântată, care aştepta înconjurată de 
mai multe domnişoare şi de cavalerii ei. Căpitanul ne-a 
spus: 

— Nu-i vorbiţi, ci priviţi cu luare-aminte ceea ce face. În 
țara noastră au fost mulţi regi, care ca prin minune, printr-o 
singură atingere a mâinilor, vindecau fel de fel de boli, 
precum gâlcii, ducă-se pe pustii, frigurile de baltă şi altele! 
Regina noastră tămăduieşte bolnavii fără să-i atingă, 
cântându-le după felul racilei de care sufăr. Ne-a arătat apoi 
orga, cu ajutorul căreia vindecase atâți suferinzi. 

Orga aceasta era alcătuită într-un chip destul de ciudat: 
ţevile erau făcute din păstăi de mană, lada din rădăcină de 
gaiac, clapele din revent, pedalele din siminichie, claviatura 
din sacâz. 

În vreme ce priveam cu uimire înjghebarea ei minunată, 
au fost aduşi leproşii. În urma lor veneau slujitorii 


credincioşi ai Chintesenţei: abstractori, alchimişti, gustători, 
bucătari, înalți dregători, tineri prinți, spătari, cavaleri, 
eunuci, căpitani. Regina a început să cânte nu ştiu ce 
cântec, şi leproşii s-au tămăduit de-ndată. Apoi au intrat 
otrăviţii. Le-a cântat alt cântec şi s-au înzdrăvenit toți. Au 
venit la rând: orbii, surzii, muţii şi la urmă ologii. Ne-am 
simţit atât de cutremuraţi, încât am căzut cu fața la 
pământ, pătrunşi de o adâncă evlavie, văzând minunile pe 
care regina le săvârşise. N-am fi fost în stare să rostim 
niciun cuvânt. Am rămas aşa, înmărmuriți, cu fruntea 
plecată, până când regina, atingând pe Pantagruel cu un 
mănunchi de trandafiri albi, ne-a adus în fire şi ne-am 
ridicat de la pământ. Apoi în cuvinte mătăsoase, ca acelea 
pe care Parysalis le folosea când vorbea fiului său Cirus, ne- 
a spus: 

— Strălucita cinste pe care o văd luminând în jurul ființei 
dumneavoastră, mă încredințează despre însuşirile tainice 
pe care le purtaţi în adâncul sufletului. Văzând plăcuta 
mlădiere a cuviincioaselor dumneavoastră plecăciuni, am 
înțeles că inima dumneavoastră nu e stricată de patimi şi 
nici de stearpa deşertăciune a ştiinţei disprețuitoare, ci plină 
de acele învățături alese, pe care, cunoscând relele 
deprinderi ale poporului neluminat, mai mult le dorim decât 
le vedem înflorind. lată pentru ce vă întâmpin cu aceste 
cuvinte, care izvorau altădată dintr-o simțire curată, dar 
care au ajuns astăzi o urare cu prea multă uşurinţă folosită: 
„Fiţi bine, şi mai mult decât bineveniți!” 

— Răspunde tu, mi-a şoptit Panurge, eu nu mă pricep. 

N-am răspuns nimic. Nici Pantagruel. Toţi am rămas fără 
cuvânt. Atunci regina a vorbit din nou: 

— Din tăcerea voastră am înțeles că sunteți din şcoala lui 
Pitagora, leagănul în care au văzut lumina zilei, pe rând, toți 
strămoşii mei. După pilda înaltă a filosofilor din Egipt, v-aţi 
mulțumit să vă roadeţi unghiile şi să vă scărpinaţi cu 


degetul după ceafă. Învățătura lui Pitagora spune că tăcerea 
e semnul recunoştinței; egiptenii o socoteau drept o laudă 
adusă cerului; la Hieropolis preoţii închinau jertfe zeului lor 
cel mare, fără să rostească un singur cuvânt, departe de 
orice larmă lumească. Dorința mea nu e să pătrund în 
cugetul vostru pentru a vă sili să-mi fiți mulțţumitori, ci, 
desprinzându-mă din alcătuirea mea trupească, să vă 
împărtăşesc, printr-o mărturisire vie, gândurile mele. 

Vorbind astfel, s-a întors spre slujitorii ei şi le-a spus: 
„Tabachini287! La panaceu!” 

Bucătarii ne-au rugat să nu ne supărăm dacă regina nu 
va veni să prânzească împreună cu noi, căci ea nu mănâncă 
decât abstracțiuni, diferite categorii, înțelesuri, 
subînțelesuri, antiteze, metempsihoze şi judecăți 
transcendentale. Am fost duşi într-o mică încăpere, ai cărei 
pereți erau împodobiți de jur împrejur cu clopoței. 
Dumnezeu ne e martor cât de bine ne-am ospătat! 

Se spune că Jupiter a însemnat toată povestea lumii pe 
pielea caprei care l-a alăptat în Creta, şi care i-a slujit drept 
scut când s-a războit cu titanii (pentru care a fost 
supranumit Egiuchus). Jur pe sfânta mea Sete, bețivilor şi 
iubiți prieteni, că nici optsprezece piei de capră, chiar dacă 
aş scrie cu slove mai mărunte decât ale Iliadei pe care zice 
că a citit-o Cicero (atât de mici încât le puteai acoperi pe 
toate cu o coajă de nucă) — tot nu mi-ar ajunge să vă înşir 
bucatele gustoase şi dulciurile minunate ce ne-au fost puse 
dinainte, nici să vă arăt cu de-amănuntul ospățul 
îmbelşugat cu care am fost omeniti. 

În ceea ce mă priveşte, chiar de-aş avea o sută de limbi, o 
sută de perechi de buze, glas de aramă şi graiul dulce ca 
mierea al lui Platon, n-aş putea nici în patru cărți să vă 


287 Bucătari (ebr.). 


povestesc măcar o treime de clipă din ceasurile petrecute 
atunci. Pantagruel spunea că, după tălmăcirea lui, regina, 
poruncind bucătarilor: „La panaceu!”, a dat acestui cuvânt 
un înțeles adânc, adică de putere atotstăpânitoare. Tot 
astfel rostea Luculus numele lui Apolo, de câte ori ospăta 
sărbătoreşte pe prietenii lui, chiar atunci când picau la 
masă pe neaşteptate, cum se întâmpla câteodată cu Cicero 
şi cu Hortensiu. 


CAPITOLUL XXI 


Cum îşi petrecea regina ceasurile de 
după-masă 


Sfârşindu-se ospățul, am fost duşi de un slujitor în iatacul 
reginei. Am găsit-o stând, cum obişnuia după-prânz, în 
mijlocul domnițelor şi al prinților de la curte, alegând şi 
cernind timpul printr-o sită de mătase albă şi albastră. Am 
mai văzut că, reînviind datina din vremuri străvechi, tineri 
şi fete petreceau jucând frumoasele danţuri de odinioară ca 
emelia,  coradacul, sicina, iambica, persana, frigiana, 
nicatina, tracica, calabreza, moloşița, cornoforul, mongasa, 
florula şi încă alte o mie. 

Regina a poruncit apoi unui slujitor să ne arate palatul, 
unde am văzut lucruri atât de nevăzute, de minunate şi de 
ciudate, încât, numai amintindu-mi-le, sufletul meu e 
cuprins de încântare. Mai mult ne-a uimit slujba cavalerilor 
de la curtea reginei — abstractorii, alchimiştii şi ceilalți — care 
ne-au spus că regina nu ia pe seama ei decât racilele fără 
leac, dându-şi toată silința pentru a le tămădui, iar ei, 
căpitanii, îngrijesc şi vindecă pe toate celelalte. 

Am văzut cum un tânăr alchimist vindeca pe bolnavii de 
sfrinţie (pe cei de mâna-ntâi, cum spuneți dumneavoastră la 
Rouen) atingându-le de trei ori noada şirei spinării cu o 
aşchie dintr-o copită. 


Am văzut pe altul care vindeca dropica, lovind bolovanii pe 
burtă de trei ori în şir cu o secure cu două tăişuri. 

Un altul vindeca orice soi de friguri, atârnând o coadă de 
vulpe în partea stângă a cingătorii bolnavului. 

Un altul lua cu mâna durerea de măsele, stropind 
rădăcina dureroasă cu oțet de flori de soc şi lăsând-o să se 
înfierbânte jumătate de ceas la soare. 

Un altul vindeca toate felurile de podagră, caldă ori rece, 
mai veche sau mai nouă, punând pe bolnav să caşte ochii şi 
să închidă gura. 

Am văzut pe unul vindecând în câteva ceasuri nouă 
cavaleri care sufereau de boala sfântului Francisc28, 
curățindu-i frumos de toate datoriile şi atârnând de gâtul 
fiecăruia câte o pungă cu zece mii de galbeni. 

Un altul, printr-o armă făcătoare de minuni, arunca odăile 
pe fereastră şi împrospăta aerul stricat din casă. 

Un altul, fără băi, fără lapte, fără prafuri, fără siropuri sau 
altfel de leacuri, vindeca pe slăbănogi, pe stafidiți şi pe 
neputincioşi, călugărindu-i pe timp de trei luni. Dacă nici la 
mănăstire nu se întremează, spunea el, niciun alt leac nu le 
mai putea ajuta! 

Am văzut pe altul, care venea urmat de o mare mulțime de 
femei, împărţite în două cete. Unele erau fetişcane drăguțe, 
plăcute, bălăioare, sprintene, şi (după cum mi s-a părut) 
îmbietoare. Celelalte, nişte babornițe ştirbe, răpciugoase, 
zbârcite, gălbejite, adevărate mortăciuni. Alchimistul i-a 
spus lui Pantagruel că el întinerea pe cele bătrâne cu atât 
meşteşug, încât păreau toate fete-mari, ca şi cele de-alături, 
pe care chiar în ziua aceea le înnoise şi le redase 
frumusețea, statura şi zveltețea, potrivindu-le boiul şi toate 
mădularele trupului aşa cum le avuseseră la cincisprezece 

ani. Numai călcâiele le rămâneau mai scurte decât în cea 
dintâi tinerețe. De aceea, la întâlnirile lor cu bărbații, 
cădeau mult mai lesne pe spate decât înainte. Ceata babelor 
aştepta cu nerăbdare să le vină rândul la retopit, spunând 
că e o nedreptate a firii ca frumusețea să lipsească unor 
şolduri atât de bucuroase de oaspeți. 

Vraciul îşi îndeplinea meşteşugul fără nicio clipă de 
odihnă, iar câştigul lui era neînsemnat. Pantagruel l-a 
întrebat dacă în cuptoarele şi în alambicurile lui ar putea să 
întinerească şi pe bărbați. Acela i-a răspuns că nu, dar 
bărbaţii pot să-şi împrospăteze puterea, viețuind cu una din 
femeile întinerite. Molipsindu-se de la ele cu acel (al cincilea) 
soi de sfrinţie care se cheamă şerpariță (pe greceşte ophisias) 
li se schimbă părul şi pielea, ca şerpilor o dată pe an. 
Renasc întocmai ca pasărea Fenix din Arabia. Cei care astfel 
fac, găsesc fântâna Tinereţii, la al cărei izvor, orice bătrân, 
cât de hodorogit, îşi redobândeşte bărbăţia, vioiciunea şi 
frăgezimea, cum spune Euripide că i s-a întâmplat lui 
Iolaus. 

Tot astfel, binecuvântat de Venus, a întinerit frumosul 
Phaon, iubitul lui Safo; apoi Titan, cu ajutorul Aurorei, iar 
mai târziu Eson, vrăjit de Medeea, aceeaşi care l-a atras în 
mrejele ei şi pe Iason, redându-i tinerețea, după cum arată 
Ferikide şi Simonide. Eschil spune că tot aşa au întinerit 
doicile lui Bachus, dimpreună cu bărbaţii lor. 


CAPITOLUL XXII 


Cu ce se îndeletniceau slujitorii 
Chintesenţei şi cum am fost primiți în 
tagma abstractorilor 


Am văzut pe unii vraci cum albeau în câteva ceasuri pielea 
etiopienilor, frecându-i pe burtă cu fundul unui paner. 


Alţii, cu trei perechi de vulpi în jug, arau nisipul de pe 
țărm şi semănau fără să piardă niciun bob. Alţii spălau 
cărămizile şi le puneau la înălbit. Alţii scoteau apă din 
piatră seacă, pisând-o îndelung într-o piuă de marmură şi 
preschimbându-i substanța. Alții tundeau măgarii şi 
strângeau o lână destul de bună. Alţii culegeau struguri de 
pe scaieți şi smochine de prin ciulini. Alții mulgeau tapii şi 
strângeau laptele într-un ciur, pentru  trebuințele 
gospodăriei. Alții spălau în hârdău capete de măgari şi 
păstrau cu grijă lăturile. Alții pescuiau cu năvodul pe 
undele vântului şi prindeau nişte raci cât toate zilele. 

Am văzut un tânăr alchimist, care scotea pârțuri dintr-un 
măgar mort şi le vindea cu cinci gologani cotul. 

Altul punea melci la putrezit. Ah! cât erau de fragezi! 

Panurge a vărsat ca un porc, văzând pe un slujitor al 
Chintesenţei aşezând la dospit baligă de cal, într-o putină 
cu ud de creştin drept-credincios. Ptiu! Să-i fie ruşine 
golanului. Dar tot golanul ne-a spus că din acea licoare 
binecuvântată dădea de băut regilor şi prinților, lungindu-le 
viața cu cel puţin doi stânjeni. 

Unii tundeau părul de pe broască şi prindeau peştii de 
călcâi. Alţii tăiau flacăra cu ferăstrăul şi cărau apă cu 
ciurul. Alții împleteau site de mătase din coadă de câine şi 
topeau din nori zurgălăi de aramă. Am văzut doisprezece 
inşi care se desfătau la umbră, bând din cupe frumoase 
patru feluri de vin rece şi gustos în sănătatea cui se 
nimerea. Aşa îşi petreceau vremea, după obiceiul 
pământului, la fel ca Hercule când s-a întâlnit cu Atlas. 

Unii dădeau cinstea pe ruşine; schimbul era bun şi le 
aducea folos. 

Alţii făceau alchimie cu dinții şi tot nu izbuteau să umple 
oalele de noapte. 

Câţiva, pe cuprinsul unei pajişti, măsurau cât sare 
puricele. După spusa lor, această socoteală era de o mare 


însemnătate pentru buna cârmuire a împărăţiilor şi 
gospodărirea republicilor. Ei porneau de la învățătura lui 
Socrate, care cel dintâi a coborât filosofia din cer pe pământ, 
dându-i un rost folositor, şi şi-a petrecut jumătate din viață 
măsurând săritura purecelui (după cum ne încredințează 
chintesențialul Aristotel). 

Am văzut în vârful unui foişor doi vlăjgani care stăteau de 
strajă; ne-au spus că păzesc luna să n-o mănânce lupii. 

Am întâlnit pe alți patru într-un colț al grădinii: se 
ciorovăiau de mama focului şi cât pe-aici să se încaiere. I- 
am întrebat din ce pricină se sfădeau? Mi-au răspuns că de 
patru zile încheiate  vânturau trei mari întrebări, 
făgăduindu-şi unul altuia munți de aur, dacă vor putea să 
le dezlege. Cea dintâi era o nedumerire cu privire la umbra 
măgarului. A doua privea fumul felinarului. A treia, dacă 
părul de capră se numeşte lână. Tot ei ne-au spus că două 
cugetări care par potrivnice, dacă sunt amândouă adevărate 
în timp şi în înțeles, ajung să se împace între ele foarte bine. 
lată ceea ce sofiştii din Paris, decât să recunoască, mai 
bucuroşi s-ar răsboteza. 


CAPITOLUL XXIII 


Cum a fost slujit ospățul reginei şi ce 
bucate am mâncat 


Regina s-a întors către slujitorii ei şi le-a spus: 

— Punga stomacului, care împarte hrana trebuincioasă 
tuturor mădularelor noastre, aşteaptă cu nerăbdare să-i 
dăm înapoi ceea ce prin ardere fără răgaz s-a istovit. 
Alchimişti! credincioşii mei slujitori, vouă vi se cuvine 
cinstea de a întinde cât mai repede mesele şi de a le încărca 
din belşug cu de-ale gurii. Voi aşijderea, iscusiți gustători, 
mi-ați arătat, cu ajutorul harnicilor sufragii, atâtea dovezi 


despre îndemânarea şi priceperea voastră, încât nu am 
nevoie a vă mai da porunci pentru îndeplinirea grijilor şi 
îndatoririlor ce aveți. Urmați mai departe ca şi până acum. 

Spunând acestea, s-a depărtat pentru câtăva vreme 
împreună cu celelalte domnițe. Am aflat că s-a dus să se 
îmbăieze. În vremurile mai vechi această deprindere era tot 
atât de răspândită cum e azi la noi obiceiul de a te spăla pe 
mâini înainte de a te aşeza la masă. Mesele s-au întins 
degrabă, iar sufragiii au aşternut deasupra pânzături 
scumpe şi frumos împodobite. Regina, lăsând la o parte 
celelalte feluri de bucate, n-a gustat decât puţină ambrozie 
zeiască şi n-a băut decât nectar ceresc. Cavalerii şi 
domnițele de la curte s-au ospătat ca şi noi, cu bucate alese, 
atât de gustoase, atât de bine potrivite, cum nici Apicius n-a 
visat. 

La începutul prânzului ne-a fost pus dinainte un fel de 
ghiveci măreț, cu feluri de bucate amestecate, pentru pofta 
de mâncare a celor flămânzi. Era o oală atât de 
cuprinzătoare, încât n-ar fi acoperit-o pe de-a-ntregul nici 
tava de aur pe care Pythius Bitynius o dăruise cândva 
regelui Darius. În oala aceea erau fel de fel de ciorbe, salate, 
tocane, fripturi de căprioară, carne fiartă, fleici la grătar, felii 
de muşchi afumat, şuncă fragedă, bucăţi alese de peşte 
prăjit, aluaturi, turte, cuşcuş, brânzeturi, dulciuri şi fructe 
de felurite soiuri. Toate mi s-au părut minunate. N-am 
mâncat prea mult, fiindcă eram şi-altminteri sătul şi 
îmbuibat. Trebuie să vă spun însă că am văzut ce nu mai 
văzusem: un aluat copt în alt aluat, din care bineînțeles că 
am luat. Pe fundul tăvii erau rânduite câteva perechi de 
zaruri, cărți de joc şi de taroc, table de şah şi de ţintar, 
precum şi o câtime de farfurioare cu scuzi de aur însoriţi, 
pentru cei care voiau să-şi încerce norocul. 

În acelaşi timp am zărit în curte un mare număr de catâri 
frumos înşăuațţi cu teltii de catifea, precum şi buiestraşi cu 


şei pentru bărbați şi femei; apoi nu mai ştiu câte lectice cu 
perne de mare preţ şi carete italieneşti, pentru cei care 
aveau poftă să se plimbe. 

Toate acestea nu mi-au părut prea ciudate; m-a mirat 
numai felul cum se hrănea regina. Nu mesteca mâncarea: 
nu fiindcă n-ar fi avut dinţi buni, sau bucatele n-aveau 
nevoie să fie mestecate, ci fiindcă aşa îi era obiceiul. 
Gustătorii încercau bucatele şi le treceau căpitanilor. (Gâtul 
lor era înfăşurat în mătase roşie, ţesută cu fire de aur, iar în 
gură aveau dinți albi şi strălucitori, de fildeş.) Căpitanii 
mestecau cu grijă mâncarea şi o turnau pe gâtlejul reginei 
printr-o pâlnie de aur, de-a dreptul în stomac. Am auzit de 
asemeni că regina nu se punea pe oală niciodată; se uşura 
printr-un împuternicit. 


CAPITOLUL XXIV 


Cum s-a ţinut în fața reginei un bal, în 
chip de intrecere la luptă 


Sfârşindu-se ospățul, s-a desfăşurat în fața reginei un 
dant în chip de întrecere la luptă, nu numai vrednic de a fi 
privit, ci într-adevăr de neuitat. 

Înainte de a începe danţul, slujitorii au aşternut pe 
pardoseala sălii un covor mare de catifea, împărțit ca o tablă 
de şah, adică în pătrate de aceeaşi mărime, jumătate albe, 
jumătate galbene, având fiecare latură a pătratului o 
lungime de trei coți. 

Treizeci şi doi de dănțuitori s-au înşirat înaintea reginei. 
Şaisprezece erau înveşmântaţi în postav țesut cu fire de aur. 
Opt dintre ei purtau aceeaşi îmbrăcăminte ca şi nimfele pe 
care cei vechi şi le închipuiau ca însoțitoare ale Dianei; mai 
erau de față un rege, o regină, doi călăreţi, doi arcaşi şi doi 
străjeri. 


Ceilalți şaisprezece erau îmbrăcați la fel, în straie de 
argint. 

Dănţuitorii s-au rânduit în felul următor: regii, față în 
față, pe şirul de pătrate de la marginea covorului, şi anume 
pe al patrulea pătrat; regele de aur stătea pe pătratul alb, 
iar regele de argint pe pătratul galben; reginele s-au alăturat 
regelui lor, regina de aur pe pătratul galben, iar regina de 
argint pe pătratul alb. Cei doi arcaşi stăteau de o parte şi de 
alta, păzind pe regele şi regina lor. Lângă arcaşi au trecut 
călăreţii, iar lângă călăreţi, străjerii. În fața acestora, pe un 
singur rând, s-au înşiruit nimfele, opt de o parte şi opt de 
cealaltă, lăsând între cele două tabere patru pătrate goale. 

La spatele fiecărei tabere de jucători se aflau muzicanții, 
îmbrăcaţi la fel, unii în damasc portocaliu, alții în damasc 
alb: erau câte opt de fiecare parte, purtând în mâini 
instrumente plăcute, minunat potrivite la sunet între ele, 
schimbând cântecul, timpul şi măsura după cum cerea 
desfăşurarea danțului. Paşii înainte, paşii înapoi, salturile în 
lături şi  săriturile,  întoarcerile, alergările, pândele, 
surprinderile şi retragerile mi s-au părut de o mare 
frumusețe. Era cu adevărat uimitor cât de repede înțelegeau 
jucătorii sunetul după care trebuiau să meargă înainte sau 
să dea înapoi: nici nu începea bine cântecul, şi ei se găseau 
la locul cuvenit, deşi acest loc nu era niciodată acelaşi. 
Nimfele care stăteau înşirate în rândul întâi al oastei, gata 
să înceapă lupta, mergeau de-a dreptul împotriva 
duşmanului de pe un pătrat pe altul, afară de cea care, 
pornind cea dintâi, putea să înainteze cu două pătrate; 
nimfele nu păşeau niciodată înapoi. Dacă vreuna din ele 
pătrundea până în rândul regelui duşman, era încoronată 
regina regelui ei, având aceleaşi drepturi ca şi prima regină; 
nimfele nu loveau duşmanul decât pieziş, şi numai înainte. 
Nu li se îngăduia însă să doboare pe vreunul din potrivnici, 


dacă mergând asupra lui, lăsa regina fără apărare, 
amenințată de a fi prinsă. 

Regii mergeau şi îşi loveau duşmanii în toate cele patru 
părți, dar nu treceau decât de pe un pătrat pe altul, de pe 
cel alb pe cel galben, sau de pe cel galben pe cel alb; înainte 
de a fi făcut o altă mişcare, când între rege şi unul din 
străjeri rămâneau toate pătratele goale, putea să aducă 
lângă el pe străjer şi să sară pe deasupra lui pe pătratul 
rămas gol. 

Reginele aveau voie să alerge mai mult decât toţi, în linie 
dreaptă, cât de departe voiau, înainte şi înapoi, la dreapta şi 
la stânga, dacă nu întâlneau în cale vreunul din proprii lor 
supuşi. Acelaşi drum puteau să-l facă şi pieziş, înaintând 
sau dând înapoi, fără să treacă însă de pe o culoare pe alta. 

Arcaşii mergeau atât înainte cât şi înapoi, dar numai 
pieziş şi numai pe pătratele de aceeaşi culoare cu a 
pătratului de unde porneau la început. 

Călăreţii săreau şi loveau în chip de spânzurătoare, 
trecând adică peste un pătrat - chiar dacă se afla pe el un 
duşman - iar ajungând la pătratul al doilea, o luau spre 
dreapta ori spre stânga, schimbând culoarea, ceea ce era 
destul de primejdios şi cerea mare băgare de seamă. 

Străjerii mergeau şi loveau de-a dreptul în față, la dreapta 
sau la stânga, înainte sau înapoi, cât de departe voiau, de 
câte ori găseau drumul deschis. 

Lupta dintre cele două tabere se sfârşea în clipa când 
unul din regi era împresurat şi prins, fără ca vreunul din ai 
lui să-i poată veni în ajutor. Pentru a-l feri de această 
înfrângere, fiecare din supuşii lui era gata oricând să-şi dea 
viața. Se doborau unii pe alții oriunde îi trimitea cântecul. 
Când unul prindea în luptă pe duşman, făcea o 
închinăciune, îl bătea uşor pe umăr cu mâna dreaptă, îl 
aşeza dincolo de marginea covorului şi îi lua locul. Dacă se 
întâmpla ca regele să fie primejduit, duşmanul n-avea 


dreptul să-l lovească, iar cel care îl amenința era ținut să 
facă o plecăciune şi să-l vestească, spunându-i: „Dumnezeu 
să te aibă în pază!” pentru ca supuşii lui să-i poată veni în 
ajutor, sau, dacă acesta n-ar fi în stare să se ferească 
singur, mutându-se în alt loc. Regele nu era lovit niciodată 
şi i se da toată cinstea cuvenită, chiar când era prins. 
Biruitorul îi spunea: „Bună-ziua”! şi aceasta însemna că 
lupta se sfârşise. 


CAPITOLUL XXV 


Cum s-au luptat între ei cei treizeci si doi 
de jucători 


Cele două oşti s-au aşezat față în față, iar muzicanţii au 
început să cânte un imn măreț şi înfricoşător, ca o chemare 
la război. Jucătorii au ridicat frunţile şi şi-au încordat 
puterile, hotărâți să lupte vitejeşte. Dintr-o dată, muzicanțţii 
din spatele taberei de argint au tăcut; cei din spatele taberei 
de aur au cântat mai departe. Aceasta însemna că oastea de 
aur avea să înceapă lupta. Ceea ce s-a şi întâmplat fără 
întârziere. La un semn al cântecului, una din nimfele de aur 
a făcut o întoarcere la stânga spre regele ei, ca şi cum i-ar fi 
cerut învoire, apoi, după ce a trimis un salut soţilor ei de 
luptă, a înaintat două pătrate, făcând o plecăciune în fața 
taberei duşmane. Muzicanţii taberei de aur au tăcut. 
Muzicanțţii taberei de argint au început să cânte. N-aş vrea 
să uit să vă mai spun că nimfa de aur, închinându-se 
înaintea regelui ei şi a întregii tabere, a înţeles a le da de 
veste să fie pregătiți de luptă. Ceilalţi au răspuns 
întorcându-se spre stânga, afară de regină, care s-a întors 
spre dreapta, către regele ei. Astfel s-au salutat jucătorii tot 
timpul danțului, şi dintr-o parte şi dintr-alta. 

În cântecul muzicanţilor albi, nimfa de argint din faţa 
reginei s-a închinat înaintea regelui şi a întregii tabere. Soții 


de luptă au răspuns la fel ca cei din tabăra de aur, cu 
singura deosebire că s-au întors spre dreapta, iar regina la 
stânga. Nimfa de argint s-a aşezat pe al doilea pătrat 
dinaintea ei, față în față cu nimfa potrivnică, fără nicio 
depărtare între ele, ca şi cum ar fi fost gata să-şi măsoare 
puterile. Celelalte nimfe din amândouă taberele le-au urmat. 
S-au strecurat unele printre altele, începând lupta. Nimfa de 
aur, care dăduse semnalul bătăliei, a atins cu mâna nimfa 
de argint din stânga ei şi a scos-o din câmpul de luptă, 
luându-i locul. Dar, la un alt semnal al muzicii albe, fu ea 
însăşi lovită de unul din arcaşii de argint. O nimfă de aur l-a 
silit pe arcaş să dea înapoi; călărețul de argint a ieşit din 
stânga taberei. Regina de aur s-a aşezat în fața regelui. 

Regele de argint şi-a schimbat locul, temându-se de mânia 
reginei de aur şi s-a aşezat în dreapta, după străjerul lui, 
socotindu-se astfel mai adăpostit. 

Cei doi călăreți din stânga, atât cel de aur, cât şi cel de 
argint s-au pus în mişcare şi au făcut prăpăd printre 
nimfele potrivnice, care nu mai puteau să dea înapoi. 
Călărețul de aur, mai cu seamă, s-a dovedit plin de avânt. 
Călărețul de argint a făcut o mişcare isteață şi, lăsând să 
treacă pe lângă el o nimfă de aur, pe care ar fi putut s-o 
doboare, s-a aşezat în fața oastei duşmane într-un loc de 
unde a trimis regelui de aur închinarea: „Dumnezeu să te 
aibă în pază!” 

Oastea de aur, văzând primejdia, s-a cutremurat toată, nu 
fiindcă n-ar fi fost în stare să-şi apere regele, ci pentru că 
unul din străjeri, sărind în luptă, se jertfise, fără putinţa de 
a mai fi mântuit. Regele de aur a făcut un pas la stânga iar 
călărețul de argint a pus mâna pe străjerui de aur. Aceasta 
era o pierdere simţitoare. Hotărâtă să răzbune pierderea 
străjerului, oastea de aur a împresurat din toate părțile pe 
călărețul de argint, ca să nu mai poată fugi. S-a silit în fel şi 
chip să iasă la larg, ai lui i-au sărit în ajutor cu fel de fel de 


vicleşuguri, dar în cele din urmă regina de aur l-a scos din 
luptă. 

Oastea de aur, lipsită de unul din stâlpii ei, s-a 
înverşunat, şi într-o îndrăzneață învălmăşeală a pricinuit 
duşmanului pierderi grele. Dar oastea de argint, 
prefăcându-se că stă în apărare, aştepta clipa prielnică să 
lovească. 

A trimis în calea reginei de aur pe una din nimfe, 
întinzându-i o capcană; în aşa fel încât, scoțând din luptă 
nimfa, regina de aur era cât pe-aci să fie prinsă de călărețul 
de argint. Călărețul de aur s-a îndreptat atunci spre regina 
şi spre regele de argint, spunându-le: „Bună-ziua!” Călărețul 
de argint i-a scăpat de primejdie, dar a fost doborât de o 
nimfă de aur, care la rândul ei a căzut atinsă de o nimfă de 
argint.  Străjerii au sărit în ajutor şi s-a încins o 
învălmăşeală cumplită. Oastea de argint a înaintat până 
aproape de cortul regelui de aur, dar a fost repede împinsă 
înapoi. Din partea cealaltă, regina de aur a făcut minuni de 
vitejie, a doborât de-a dreptul pe unul din arcaşii duşmani, 
apoi, izbind pieziş a scos din luptă pe străjerul de argint. 
Văzând primejdia, regina de argint şi-a luat avânt şi, 
repezindu-se ca un fulger, a prins pe ultimul străjer de aur 
dimpreună cu mai multe nimfe. 

Cele două regine s-au luptat îndelung, încercând să se 
surprindă, pentru a se pune la adăpost ele înşile şi pentru a 
păzi fiecare pe regele ei. În cele din urmă, regina de aur a 
scos din luptă pe regina de argint, dar a fost ea însăşi atinsă 
de arcaşul duşman. Nu-i mai rămăsese regelui de aur decât 
trei nimfe, un arcaş şi un străjer. Regele de argint mai avea 
numai trei nimfe şi călărețul din dreapta. Lupta s-a mai 
domolit şi războinicii s-au făcut mai prevăzători. 

Cei doi regi păreau foarte mâhniți de pierderea reginelor 
lor multiubite, de aceea şi-au încordat toate puterile pentru 
a ridica la această treaptă pe una din nimfe, făgăduindu-le 


dragostea lor deplină dacă vor izbuti să ajungă până la 
marginea cea mai depărtată a taberei duşmane. 

Nimfele de aur au izbutit cele dintâi. Una din ele, 
ajungând regină, şi-a pus coroana pe frunte şi şi-a schimbat 
veşmintele. Noua regină de aur şi-a început domnia cu fapte 
mari şi îndrăzneţe. S-a avântat cu mult curaj pe câmpul de 
luptă; dar între timp călărețul de argint a pus mâna pe 
străjerul de aur care păzea marginile taberei. Astfel s-a 
încoronat o nouă regină de argint, care s-a străduit să se 
arate tot atât de vitează ca şi protivnica ei. Lupta a pornit 
din nou cu o sporită înverşunare. Fel de fel de vicleşuguri, 
fel de fel de loviri, fel de fel de pânde au urmat şi de o parte 
şi de alta. Regina de argint a pătruns pe neaşteptate în 
cortul regelui de aur, strigând: „Dumnezeu să te aibă în 
pază!” iar regele de aur cu greu a fost scăpat de primejdie de 
noua lui regină. 

Călărețul de argint, în mai multe sărituri, a venit lângă 
regina lui şi împreună au tăbărât asupra regelui de aur, 
punându-l într-o cumpănă atât de grea, încât acesta a fost 
silit să-şi jertfească regina; regele de aur a doborât pe 
călărețul de argint. Arcaşul de aur şi cele două nimfe ce-i 
mai rămăseseră au apărat cu toată puterea pe regele lor, dar 
au fost prinşi până la urmă şi scoşi afară din luptă. Regele 
de aur a rămas singur. Toată oastea de argint i-a făcut o 
adâncă plecăciune, zicându-i: „Bună-ziua!” 

Regele de argint biruise. Cele două muzici au pornit să 
cânte deodată, vestind izbânda. Prima parte a danțului s-a 
încheiat în mijlocul unei veselii a tuturor. Mişcările atât de 
plăcute ale jucătorilor, ținuta lor atât de cuviincioasă şi 
întreaga lor înfăţişare atât de atrăgătoare ne-au umplut 
sufletul cu o negrăită mulțumire. Ni se părea, într-adevăr, 
că ne aflăm sub cerul Olimpului, înfruptându-ne din înaltele 
şi zeieştile lui desfătări. 


Sfârşindu-se întâia parte a luptei, oștile s-au înşiruit din 
nou pe cele două rânduri ale taberei lor, stând gata să-şi 
măsoare încă o dată puterile. Pasul muzicii s-a scurtat cu o 
jumătate de timp, iar desfăşurarea bătăliei a fost şi ea cu 
totul alta. Am privit cum regina de aur, voind parcă să 
răzbune înfrângerea pe care o suferise mai înainte oastea ei, 
s-a ridicat în sunetul cântecului şi a pornit în frunte, 
însoțită de un arcaş şi un călăreț. Puțin a lipsit ca regele de 
argint să nu fie încolțit în mijlocul căpitanilor săi. Văzând că 
cea dintâi încercare a ei n-a izbutit, regina de aur s-a pornit 
să hărțuiască rândurile duşmane şi a doborât atâtea nimfe 
şi atâți căpitani, încât te cuprindea jalea. Ai fi zis că e 
Penthesileia, trecând ca un fulger prin tabăra grecească. 

Această răfuială n-a ţinut mult, căci oastea de argint, 
adânc zguduită de pierderile îndurate, dar înfrânându-şi 
durerea, a întins reginei de aur o capcană într-un colț mai 
îndepărtat, unde a fost prinsă de un arcaş şi un călăreț 
duşman, care au azvârlit-o dincolo de câmpul de luptă. 
Restul oastei a fost repede înfrânt. Regina a învățat minte, 
ca altă dată să stea mai aproape de regele ei, sa nu se 
depărteze atât de mult şi, mai ales, să nu plece neînsoțită. 
Oastea de argint a rămas pentru a doua oară biruitoare. 

La a treia şi cea din urmă întrecere, ostile s-au avântat cu 
şi mai multă înverşunare. Muzica a pornit pe o măsură şi 
mai repede, dând cântecului acel vitejesc răsunet frigian, pe 
care Marsias cel dintâi l-a chemat la viață. Jucătorii se 
mişcau cu atâta sprinteneală, încât într-un timp al 
cântecului făceau câte patru paşi. Săreau, se încurau şi 
alergau necontenit. Îi priveam cum se răsucesc într-un 
picior şi îi asemuiam în gând cu sfârlezele pe care copiii le 
fac să se învârtească, plesnindu-le cu sfârcul biciului. 
(Sfârleaza se învârteşte atât de repede, încât pare că ar sta 
pe loc, iar stropul de vopsea de pe muche se mişcă cu atâta 
iuțeală, încât se ajunge din urmă pe el însuşi alcătuind o 


linie neîntreruptă. (Nicolae Cusanul a fost cel dintâi care a 
băgat de seamă această ciudățenie şi a trecut-o în 
însemnările sale atotştiutoare.) 

Am văzut şi am auzit apoi, de-o parte şi de alta, vesele 
bătăi din palme şi felurite mişcări mereu reînnoite. Caton cel 
neînduplecat dacă ar fi fost de față, sau bătrânul Crassus 
care nu râdea niciodată, Timon din Atena, duşmanul 
oamenilor, sau Heraclit care ura cea mai firească însuşire a 
omului: râsul, oricare din ei şi-ar fi uitat felul, privind în 
sunetul muzicii săltărețe acele sute şi sute de mişcări 
sprintene ale tinerilor, care în danţ, în salt, în învârtiri şi în 
alergare, jucau alături de reginele şi nimfele lor, cu atâta 
dibăcie, că niciodată nu se stinghereau unii pe alții. 

Cu cât era mai mic numărul celor rămaşi pe câmpul de 
luptă, cu atât mai multă vioiciune arătau, născocind tot 
felul de vicleşuguri şi apucături istețe, pentru a se surprinde 
unii pe alții, după cum îi îndruma cântecul. 

Vă voi mai aminti încă ceva: dacă acea privelişte, mai 
presus de orice închipuire, ne-a încântat cu adevărat 
simțurile, ne-a uimit şi ne-a făcut să ne uităm pe noi înşine, 
mai mult încă ne-a înfiorat şi ne-a cucerit inimile glasul 
cântecului. Aşa cred că i-a cântat Ismeneu lui Alexandru cel 
Mare, când l-a făcut să se ridice de la ospăț, să lase bucatele 
începute şi să-şi părăsească tihna, ca să prindă în mâini 
armele şi să pornească la luptă, în a treia încercare a biruit 
regele de aur. 

Pe nesimţite, în timpul danțului, regina, gazda noastră, s- 
a făcut nevăzută şi nici nu s-a mai arătat ochilor noştri. 
Ajutoarele marelui Geber ne-au arătat drumul la bucătărie, 
unde am fost trecuţi în catastife, după cum regina însăşi 
poruncise. Am coborât pe țărmul Mateotenei şi am intrat în 
corăbii. Văzând că se ridică un vânt prielnic şi aflând că nu- 
l vom mai avea decât peste trei pătrare de lună, am hotărât 
să-l folosim fără întârziere şi am plecat mai departe. 


CAPITOLUL XXVI 


Cum am ajuns la ostrovul Odelor, unde 
drumurile umblă 


Călătorind pe mare încă două zile, am ajuns la ostrovul 
Odelor. Aici am văzut un lucru vrednic de a fi amintit: 
drumurile ostrovului sunt vii! (Dacă e adevărată gândirea lui 
Aristotel, care spunea cu hotărâre că tot ce se mişcă de la 
sine are viață.) 

Aşadar, ca nişte ființe însufleţite, drumurile din ostrovul 
Odelor umblă. Unele sunt drumuri rătăcitoare ca planetele; 
altele sunt drumuri de răspântie, drumuri care se întretaie. 
Am auzit, cum unii călători străini, ca şi oamenii din partea 
locului, întrebau: „Unde duce drumul ăsta? Dar celălalt?” Şi 
primeau răspunsul: „De la Midi la Fontenelle; la biserică, la 
sârlă, în oraş”. Apoi, apucând drumul cel bun, fără nicio 
grijă sau osteneală, se pomeneau ajungând la locul dorit, 
aşa cum ai pleca, să zicem, din Lyon la Avignon sau la Arles, 
cu luntrea pe Ron. Dar, după cum bine ştiţi, niciun lucru 
nu e fără cusur, şi nici mulțumirea nu se găseşte pe toate 
drumurile; astfel am aflat că mişunau, prin partea locului, 
un soi rău de oameni, care bat câmpii şi pândesc pe la 
răscruci. Sărmanele drumuri se temeau şi se fereau de 
aceşti tâlhari, aşa cum se tem şi se feresc lupii de capcane şi 
potârnichile de clei. Am văzut pe unul judecat foarte aspru, 
fiindcă trecând pe lângă Pallas, greşise şi, ocolind, apucase 
drumul şcolii; un altul se lăuda că a ales calea armelor, care 
i se păruse mai lesnicioasă pentru a-l purta unde râvnise. 

Am zărit drumul de țară care duce la Bourges, şi l-am 
recunoscut uşor, după umbletul lui de popă; l-am văzut 
cum a luat-o la goană, ferindu-se de cărăuşii care îl 
prindeau sub pasul cailor şi-i treceau cu căruțele peste 


burtă. (Cum a trecut Tullius cu carul peste pieptul tatălui 
său, Servius Tullius, cel de-al şaselea rege al Romei.) 

Am văzut bătrânul drum, care duce de la Peronne la 
Saint-Quentin, şi mi s-a părut că arată încă destul de bine. 

Am văzut, printre stânci, celălalt drum, cuminte ca un 
bunic, mergând spre Ferrata călare pe un cogeamite urs. L- 
aş fi asemuit, de departe, cu chipul zugrăvit al sfântului 
Jerome, dacă în loc de urs ar fi călărit pe un leu. Era slab şi 
vlăguit, cu o barbă mare, albă şi încâlcită, semănând cu 
nişte ţurțuri de gheață; purta mătănii noduroase din lemn 
de molift sălbatic; nu stătea nici în picioare, nici culcat, ci în 
genunchi; se bătea în piept cu nişte bolovani grei şi 
colțuroşi. Ne cuprinsese mila şi spaima deodată. 

În timp ce-l priveam, un băiețandru care venea de-acasă 
ne-a arătat un alt drum, neted, alb, presărat cu paie, 
spunându-ne: 

— De-acum înainte să nu mai nesocotiți adevărul dovedit 
de 'Thales din Milet, care ne-a învățat că apa e începutul 
tuturor lucrurilor, şi nici vorbele lui Homer, care spunea că 
lumea s-a născut din valurile mării. Drumul pe care îl vedeți 
a răsărit din adâncul apei, după cum în apă se va întoarce. 
Până acum două luni purta pe unda lui corăbii; acum duce 
căruţe. 

— Nu-i cine ştie ce minune mare, a spus Pantagruel. În 
lumea noastră se întâmplă în fiecare an sute de asemenea 
prefaceri. 

Pe când priveam astfel curgerea drumurilor călătoare, 
Pantagruel ne-a împărtăşit credința lui că în acel ostrov 
veniseră pe vremuri să caute adevărul filosofii Philolaus şi 
Aristarc, după ce Seleucus arătase că pământul se 
învârteşte în jurul osiei sale, iar nu cerul, cum am fi 
îndemnați să credem. Când plutim pe apa Loarei, ni se pare 
că arborii de pe mal se fugăresc, dar ei nu se mişcă, ci 
luntrea în care noi plutim. 


Întorcându-ne la corăbiile noastre, am văzut în apropierea 
țărmului cum erau traşi pe roată trei răufăcători care 
fuseseră dovediţi că tăiaseră un drum; tot acolo se prăjea pe 
foc scăzut un derbedeu, care scurta drumurile tăindu-le 
coastele. Am aflat mai târziu că era vorba de calea care trece 
de-a-lungul Nilului, în Egipt. 


CAPITOLUL XXVII 


Cum am coborât pe ostrovul Galenţilor şi 
despre călugării fredoni 


Am coborât apoi pe ostrovul Galenţilor, ai cărui locuitori 
se hrăneau numai cu ciorbă de peşte. Regele acelui ostrov, 
Benius, al treilea cu acest nume, ne-a primit şi ne-a găzduit 
cum se cuvine. După ce ne-a dat de băut ne-a dus să vedem 
noua mănăstire a fraților fredoni, întemeiată şi ridicată 
după îndrumările lui. Lămurindu-ne pentru ce i-a numit 
astfel pe călugări, ne-a spus că pe uscat trăiau fraţii prieteni 
şi slujitori ai sfintei Stăpâne vrednicii şi frumoşii frați 
minoriți, născuţi dintr-o jumătate de bulă a papei, frații 
minimişti, mari mâncăi de scrumbii afumate, şi fraţii 
dominicani, cei lungi de mână. Voind să le scurteze măcar 
numele, le-a zis fredoni. În temeiul legilor şi al încuviințării 
primite din partea Chintesenţei, frații fredoni sunt 
înveşmântaţi ca nişte salahori, dărâmători de case. Aşa 
după cum, în Anjou, meşterii care învelesc casele poartă 
genunchiere, frații fredoni îşi pingelesc burţile şi niciunul nu 
umblă altminteri decât cu pântecele argăsit. Nădragii lor au 
două prohaburi, croite ca nişte papuci; unul în față şi altul 
în spate, spunând că în această îndoită despicătură se 
ascunde un tâlc plin de tainic şi tulburător înţeles. Purtau 
încălțări cu talpă ferecată, rotunde ca nişte străchini, cum 
se obişnuieşte pe țărmurile nisipoase. Barba şi-o rad. Voind 
să arate cât de puțin se sinchisesc dacă norocul le întoarce 


spatele, îşi smulg părul de pe partea dinapoi a capului, 
rămânând din creştet până în ceafă golaşi ca nişte purcei. 
Părul, de la frunte în sus pe-o jumătate de scăfârlie, îl lasă 
să crească în voie. Vor să arate în felul acesta că 
disprețuiesc bunurile pământeşti. 

Pentru a dovedi şi mai bine că înfruntă puterea Fortunei 
schimbătoare, poartă, dar nu în mână ca zeița, ci la brâu ca 
pe mătănii, un brici al cărui tăiş îl ascut de două ori pe zi şi 
îl trag pe curea de trei ori pe noapte. 

Îşi leagă o ghiulea peste laba piciorului, fiindcă Fortuna 
are şi ea una sub picioare. Gluga o poartă atârnând pe 
dinainte şi îşi acoperă cu ea obrazul, bătându-şi joc de 
noroc şi de norocoşi, cum fac domnişoarele noastre, când îşi 
ascund chipul sub mască. Aşa cum umblăm noi cu fața 
descoperită, ei îşi descoperă partea dinapoi a capului. 
Umblă cu fundul sau cu burta dinainte, după cum poftesc. 
Văzându-i mergând cu fundul dinainte, ai zice că e umbletul 
lor firesc, atât din pricina încălțărilor rotunde, cât şi a 
despicăturii de la spate a nădragilor. Îşi încondeiază ceafa, 
zugrăvind pe ea ochi şi gură, semănând aidoma cu nişte 
nuci de India. Când umblă cu burta înainte, parcă sunt 
nişte băiețandri care se joacă de-a baba-oarba. E o privelişte 
foarte plăcută. 

lată cum i-am văzut trăind: 

De îndată ce lumina luceafărului de seară răsărea 
deasupra pământului, fraţii fredoni îşi trăgeau cizmele şi, 
milostivi cum sunt, îşi potriveau unul altuia pintenii. Astfel 
încălțați şi împintenațţi, se culcau şi dormeau (sau cel puţin 
sforăiau), iar în somn purtau pe nas ochelari (cu hulube, 
dacă nu găseau alții). 

Această deprindere ni s-a părut cu totul ciudată, dar ei 
ne-au răspuns că judecata de apoi îi va apuca pe ceilalți 
oameni dormind şi odihnindu-se. Pentru a fi gata să se 
înfățişeze Judecătorului laolaltă cu cei fericiți, ei îşi trăgeau 


cizmele şi îşi puneau pintenii, ca să încalece numaidecât ce 
vor auzi sunând vestirea trâmbiței. 

Când bătea ceasul de amiază (trebuie să vă spun că toate 
clopotele mănăstirii, ale bisericii, ale ceasornicului şi ale 
prânzitorului erau făcute din puf, iar limba dintr-o coadă de 
vulpe), aşadar, când erau chemaţi la masă, se trezeau din 
somn şi se descălțau. Care îşi făcea nevoile, care tuşea, care 
strănuta, după plac. Toţi însă, fără deosebire, erau ținuți să 
caşte cât mai mult, cu gura până la urechi, ospătându-se 
căscând. Priveliştea mi s-a părut foarte hazlie. Rânduindu-şi 
cizmele şi pintenii la rastel, coborau în arhondaric, se 
spălau cu grijă pe mâini şi îşi clăteau gura, apoi se aşezau 
în şir pe o laviță lungă şi se apucau să se scobească în dinți, 
până când starețul făcea un semn şi sufla în palme. Atunci 
deschideau toți gura cât puteau mai mare şi mai căscau o 
dată vreme de o jumătate de ceas, uneori mai mult, alteori 
mai puțin, cum socotea starețul că trebuie să ţină prânzul, 
după sfântul din calendarul zilei aceleia. După aceea se 
înşirau în alai, purtând în frunte doi prapuri. Pe unul din ei 
era zugrăvit chipul Virtuţii, pe celălalt al Norocului. Cel 
dintâi frate care deschidea alaiul ducea prapurul Norocului. 
În urma lui păşea al doilea, purtând prapurul Virtuţii şi 
ținând în mână busuiocul înmuiat în apă de argint-viu, de 
care pomeneşte Ovidiu în Fastele lui; cu acea sfântă 
agheasmă stropea tot timpul pe fratele dinaintea lui. 

— Această rânduială a alaiului, a spus Panurge, e 
potrivnică învățăturii lui Cicero şi a filosofilor academici, 
care spun că Virtutea trebuie să aibă pasul înaintea 
Norocului. 

Fraţii ne-au lămurit că Virtutea trebuie să lase întâietate 
Norocului, ca să-l poată ajunge cu biciul din urmă. 

În timpul cât treceau în alai, frații murmurau un cântec 
printre dinţi, dar nu ştiu ce axion era, fiindcă nu înţelegeam 
limba pe care o vorbeau. Ascultându-i mai bine, am băgat 


de seamă că nu cântau decât din urechi. Ce muzică plină de 
frumusețe! Cât de bine se împletea cu sunetul clopotelor! Nu 
se ivea nicio nepotrivire. 

Pantagruel a rostit câteva vorbe înțelepte despre alaiul lor: 

— Aţi băgat de seamă, ce minte subțire au aceşti frați? Au 
ieşit cu alaiul lor pe o uşă a bisericii şi s-au întors pe alta. 
Îți dau cuvântul meu că sunt oameni subțiri: subțiri şi 
suflați cu aur, subţiri ca un jungher de plumb, subțiri, nu 
subțiați, cernuți prin sită subțire. 

— Această  subțirime izvorăşte dintr-o filosofie prea 
ascunsă, a spus fratele Ioan. S-o ia dracul! Nu pricep nimic. 

— Tocmai de aceea mi se pare de temut, fiindcă e 
neînțeleasă. Căci subțirimea văzută, cunoscută şi de toți 
ştiută, pierde nu numai însuşirea, dar şi numele ei: se 
cheamă grosolănie. Nici vorbă despre aşa ceva la aceştia. 

Alaiul încheindu-se, ca o plimbare sau ca o mişcare 
prielnică sănătăţii, fraţii fredoni au trecut în prânzitor şi s- 
au aşezat în genunchi sub masă, sprijinindu-şi pieptul şi 
burta pe un felinar. Atunci intra marele Galent, purtând în 
mână o furcă cu care le dădea să mănânce. Începeau masa 
cu brânză şi o sfârşeau cu muştar şi lăptuci, după obiceiul 
celor vechi, pe care îl aminteşte Marţial. La sfârşitul mesei 
primea fiecare câte o porţie bună de muştar. 

Mâncărurile lor erau acestea: 

Duminica: scrumbii, caltaboşi, cârnaţi, fripturi felurite, 
ficat de gâscă la frigare, potârnichi, şi, ca de obicei, brânză 
la începutul mesei şi muştar la sfârşit. 

Lunea: mazăre cu slănină şi bogate adnotări între boabe. 

Marţea: anafura, plăcintă, dulciuri, pesmeţi şi pişcoturi. 

Miercurea: capete de miel, de vițel, de bursuc (bursuci se 
găsesc mulți în acele locuri). 

Joia: şapte feluri de ciorbe şi, ca încheiere, nelipsitul 
muştar. 


Vinerea: nimic decât coarne, şi (după cum le-am văzut la 
față) nu tocmai bine coapte. 

Sâmbăta rodeau oase, dar nu fiindcă ar fi fost săraci sau 
suferinzi; dimpotrivă, toți erau înzestrați cu burți bine 
împlinite. 

Băutura lor era un vin „împotriva-norocului”, cum îl 
numeau ci. 

Când voiau să mănânce sau să bea, îşi lăsau glugile pe 
piept cum se lasă în jos fereastra coifului. 

După masă se rugau lui Dumnezeu murmurând. În restul 
zilei aşteptau judecata de apoi şi făceau fapte de milostenie. 
Duminica se luau la bătaie. Luni îşi dădeau bobârnace. 
Marţi se scărpinau unii pe alții. Miercuri se trăgeau de 
limbă. Joi îşi suflau unii altora nasul. Vineri se gâdilau între 
ei. Sâmbătă se biciuiau care pe care. 

Aşa trăiau în cuprinsul mănăstirii. lar când, la porunca 
starețului, ieşeau în lume, nu aveau voie, sub amenințare 
de cumplită pedeapsă, nici să se atingă de peşte, nici să-l 
mănânce (dacă se aflau pe mare sau în altă parte pe apă) şi 
nici carne oricare ar fi fost (dacă se găseau pe uscat). Era 
bine ştiut pentru fiecare că, întrucât aveau parte la ei acasă 
de toate bunătăţile, nu le era îngăduit să fie nici hrăpitori, 
nici lacomi. În privința aceasta erau de neclintit, ca Stânca 
Marpeziană. Pe toate le făceau cu măsură şi la timp potrivit, 
cântând din urechi, aşa precum am spus. Când soarele 
apunea în mare, îşi trăgeau cizmele şi îşi potriveau unul 
altuia pintenii; îşi aşezau ochelarii pe nas şi se pregăteau de 
culcare. La miezul nopții, Galentul intra în dormitor şi toată 
lumea călugărească era în picioare. Fraţii îşi ascuțeau 
bricele, iar după săvârşirea slujbei îşi aşezau mesele 
dinainte şi mâncau aşa cum am spus. 

Fratele loan Retezătorul, privind pe veselii călugăraşi şi 
văzând rânduiala mănăstirii, nu s-a putut stăpâni şi a 
strigat cât a putut: 


— Ah, ce mai şobolani de bucătărie! Frânge-le-aş gâtul şi 
duce-m-aş după ei! Of, de ce nu-i aici Priap, ca în 
sărbătoarea de noapte a Canidiei, să-i asculte cum 
murmură din şezut, cu basul şi cu contrabasul! Abia acum 
îmi dau seama că ne găsim la capătul pământului. În țara 
nemțească se dărâmă mănăstirile şi se răspopesc călugării; 
aici ei sunt sfințiți de-a-n-doaselea şi în răspăr! 


CAPITOLUL XXVIII 


Cum Panurge, punând întrebări unui 
frate fredon, a primit răspunsuri scurte 


În timpul acesta Panurge n-a făcut altceva decât să 
privească mutrişoarele acestor minunaţi fredoni. Apucând 
de mânecă pe unul din ei, sfrijit ca o scrumbie afumată, l-a 
întrebat: 


Panurge — Fraier fredon fredonel, unde-s fetele? 
Fratele a răspuns scurt — Jos. 

Panurge - Sunt multe? 

Fratele — Nu. 

Panurge - Câte sunt cu toate? 

Fratele — Opt. 


Fratele — Albi. 

Panurge - Ciorapii? 

Fratele — Lungi. 

Panurge — Cu ce se îndeletnicesc toata ziua? 

Fratele — Stau. 

Panurge - les câteodată să se plimbe? 

Panurge - Să trecem acum în bucătăria fețelor. Nu te 
grăbi. 

Panurge - Ce fac mai înainte? 


Fratele — Foc. 

Panurge — Ce le trebuie ca sa aprindă focul? 

Fratele — Jar. 

Panurge — Ce le dați să ardă? 

Fratele — Lemn. 

Panurge — Ce fel de lemn? 

Fratele — Fag. 

Panurge — Şi pentru surcele? 

Fratele — Brad. 

Panurge - Dar în chilii ce fel de lemn ardeți? Să ştii că eu 
fac parte pe din două cu fetele; cât e tainul lor? 

Fratele — Mult. 

Panurge — Ce le daţi? 

Fratele — Pâini. 

Panurge — De grâu sau de secara? 

Fratele — Grâu. 

Panurge — Dimineaţa ce le dați? 

Fratele — Terci. 

Panurge - La prânz ce carne manâncă? 

Fratele — Miel. 

Panurge — Cum îl gătesc? 

Fratele - Fript. 

Panurge — Ce fel de ciorba? 

Fratele — Borş. 

Panurge — Ce fel de peşte? 

Fratele — Crap. 

Panurge — Alt peşte, nu? 

Fratele — Somn. 

Panurge — Şi mai ce? 

Fratele — Raci. 

Panurge — Afară de raci? 

Fratele — Scoici. 

Panurge — Cum le plac fetelor ouăle? 

Fratele — Tari. 


Panurge — Asta-i tot ce mănâncă? 
Fratele — Nu. 

Panurge — Dar ce mai mănâncă? 
Fratele — Pui. 

Panurge - Şi altceva? 

Fratele — Porc. 

Panurge - Numai atât? 

Fratele — Curci. 

Panurge — Alte păsări? 

Fratele —- Gâşţti. 

Panurge — Pentru prăjeală ce le dați? 
Fratele - Unt. 

Panurge — Şi ce fel de plăcinte? 
Fratele - Dulci. 

Panurge - Struguri mănâncă? 
Fratele - Mulți. 

Panurge - Cum le place să fie? 
Fratele — Copţi. 

Panurge — Alte poame, nu le dați? 
Fratele - Nuci. 

Panurge - De băut, beau? 

Fratele — Rar. 

Panurge — Ce beau mai bucuros? 
Fratele — Vin. 

Panurge — Ce fel de vin? 

Fratele - Bun. 

Panurge - Alb sau roşu? 

Fratele — Alb. 

Panurge — În timpul iernii, ce fel de vin beau? 
Fratele - Sfânt. 

Panurge — Primăvara? 

Fratele — Nou. 

Panurge - Vara? 

Fratele — Vechi. 


Panurge — Şi toamna, la culesul viilor? 

Fratele — Must. 

Panurge — Mulţumesc. 

— Ei drăcie cu pălărie! a strigat fratele loan, dar bine mai 
trăiesc ştrengărițele! Grăsuţ trebuie sa le fie fredonețul şi 
grăbit la aşternut, după atâta belşug de băutură şi de 
mâncare, 

— Aşteaptă puţin, a spus Panurge, că n-am sfârşit. 

Panurge — Care-i ceasul la care se culcă fetele? 

Fratele — Opt. 

Panurge - lar la sculare? 

Fratele — Opt. 

— Uitaţi-vă la el! a spus Panurge. E cel mai drăguţ 
fredonel, pe care o să umblu călare la vară. Să dea 
Dumnezeu şi  binecuvântatul sfântul Fredon şi 
binecuvântata cuvioasa Fredonica, să ajungi într-o zi cel 
dintâi judecător al Parisului! Maica ta, Cristoase! Cum ai 
mai grăbi judecățile! Cum ai mai scurta pricinile! Cum ai 
mai vântura hârtiile! Cum ai mai da peste cap dovezile! Ei, 
să trecem acum la alte bunătăți şi să vorbim mai pe şleau 
despre milostivele noastre surori sus-pomenite. 

Panurge — Cum e trupul lor? 

Fratele — Plin. 

Panurge — Şi mai cum? 

Fratele — Cald. 

Panurge — Pântecele? 

Fratele — Larg. 

Panurge - Buricul? 

Fratele — Mic. 

Panurge - Sub buric ce au? 

Fratele — Păr. 

Panurge — Ce fel de păr? 

Fratele — Cret. 

Panurge — Ce culoare? 


Fratele — Blond. 

Panurge - lar cele bătrâne? 

Fratele — Alb. 

Panurge - Cum sunt la aşternut? 

Fratele — luţi. 

Panurge — Sunt rele de muscă? 

Fratele - Cam. 

Panurge — De câte ori le cercetaţi? 

Fratele — Des. 

Panurge — Şi cum le ţineţi în braţe? 

Fratele — Strâns. 

Panurge — Şi ele ce spun? 

Fratele — Tac. 

Panurge — Copii fac? 

Fratele — Nu. 

Panurge - Cum vă culcaţi? 

Fratele — Goi. 

Panurge - Gândeşte-te la jurământul pe care l-ai făcut şi 
spune: câte binecuvântări pe brânci le dați fetelor în fiecare 
zi? 

Fratele — Cinci. 

Panurge — Şi noaptea? 

Fratele — Opt. 

— la te uită, păcătosul! a spus fratele loan. Parcă s-ar 
teme să nu treacă peste treisprezece. Mai mare ruşinea! 

Panurge — Să fie cu putinţă, frate Ioane? Tu te-ai încumeta 
să te masori cu vitejia lui? Ceilalţi fac la fel? 

Fratele — Toți. 

Panurge — Care-i cel mai harnic dintre toți? 

Fratele —- Eu. 

Panurge — Şi nu dai greş niciodată? 

Fratele — Nici. 


Panurge - Mărturisesc drept că m-ai cam pus pe gânduri 
şi nu mai ştiu ce să cred. Ia spune, după ce ţi-ai vărsat tot 
focul în ajun, mai ai şi pentru a doua zi? 

Fratele - Mai. 

Panurge - Aţi găsit faimoasa iarbă din India, despre care 
pomeneşte Teofrast? Dar dacă, zic, printr-o împrejurare 
oarecare, eşti nevoit să scurtezi numărul rugăciunilor, cum 
te simți? 

Fratele - Rău. 

Panurge — Şi fetele, ele ce zic? 

Fratele — Cer. 

Panurge — Adică mai vor? 

Fratele — Vor. 

Panurge — Şi dacă nu le binecuvântaţi, ce fac? 

Fratele — Plâng. 

Panurge — Şi ce le dați? 

Fratele - Pumni. 

Panurge - Iar ele ce fac ca să se apere? 

Fratele — Pârț! 

Panurge — Aminteşte-ţi de jurământul ce-ai făcut şi spune: 
în care zi a săptămânii te simți mai moleşit? 

Fratele — Luni. 

Panurge - Şi care-i luna anului în care eşti mai în putere? 

Fratele - Mai. 

Panurge — Am înţeles. 

Panurge a zâmbit şi a spus: 

— Aveţi în fața dumneavoastră pe fratele cel mai 
strâmtorat din lume. L-aţi auzit cât e de scurt, de strâns la 
vorbă şi de zgârcit în răspunsuri. Cred că ar fi în stare să 
împartă în patru un fir de muştar! 

— O fi, a spus fratele Ioan, dar cu fetele lui vorbeşte mai 
pe îndelete. Zici că ar fi în stare să taie un fir de muştar în 
patru? Sfinte Sisoie! Cred că ar înfulica o pulpă de vițel din 


două înghițituri şi ar da de duşcă dintr-o dată o vadră de 
vin! Uită-te la el, cât e de deşelat! 

— Călugării ăştia, a spus Epistemon, sunt soi rău. Se 
arată lacomi la mâncare şi spun că n-au altceva pe lume 
decât viața. Ce naiba mai au atunci regii şi împărații? 


CAPITOLUL XXIX 


De ce lui Epistemon nu-i plac posturile 


— L-aţi auzit pe acest mârlan de frate, că luna martie e 
cea mai prielnică destrăbălării? 

— Da, a spus Pantagruel, deşi martie nu lipseşte niciodată 
din post, iar postul a fost rânduit tocmai pentru a potoli 
poftele trupului, a pune stavilă simțurilor şi a înfrâna 
pornirile cărnii. 

— Aşadar, poţi să-ți dai seama ce anapoda a judecat papa 
care cel dintâi ne-a poruncit să postim, deoarece acest 
prăpădit de călugăr mărturiseşte că în niciun alt timp al 
anului nu se simte mai îmboldit de ispita plăcerilor trupeşti. 
Şi e firesc să fie aşa întrucât, după cum toți bunii şi 
pricepuţii doftori spun, bucatele cele mai ațâțătoare la 
dragoste  trupească se mănâncă tocmai în timpul 
săptămânilor postului, precum mazărea, fasolea, ceapa, 
scoicile, scrumbiile, sălățile şi toate celelalte verdețuri, 
prielnice împreunării, ca varza creaţă, lăptuca, tarhonul, 
loboda, macul, untişorul, păpădia; de asemeni, hameiul, 
smochinele, orezul şi strugurii. 

— Te va cuprinde mirarea aflând, a spus Pantagruel, că 
bunul nostru papă a aşezat dinadins postul cel mare în acel 
timp al anului, când căldura păstrată în sânul pământului 
de-a lungul lunilor înghețate ale iernii iese la iveală şi se 
răspândeşte în toate mădularele odată cu sucul care 
musteşte în carnea copacilor; astfel, el a poruncit 
credincioşilor să mănânce în post tocmai acele bucate care, 


cum spuneai, ajută la înmulțirea neamului omenesc. Acum 
îmi amintesc că în catastiful de botezuri din Thouars, după 
cum am văzut cu ochii, numărul celor nou-născuţi e mai 
mare în octombrie şi în noiembrie decât în toate celelalte 
zece luni ale anului. Socotind vremea înapoi, înseamnă că 
au fost zămisliți în timpul postului! 

— Am ascultat cu multă plăcere vorbele ce-ai rostit, a 
spus fratele Ioan, dar popa din Jambert credea altminteri. El 
zicea că femeile sunt mai puioase la vremea aceea, nu din 
pricina mâncărurilor amintite, ci numai şi numai fiindcă toți 
duhovnicii răpănoşi, predicatorii încălțați şi alți pleşcari mai 
mărunți ameninţă cu blestemul iadului şi cu ghearele lui 
Scaraoțchi pe bărbaţii însurați care săvârşesc în post 
păcatul preacurviei, iar aceştia, neîndrăznind să se mai 
întindă cu slujnicele, sunt nevoiți a rămâne pe lângă 
muierile lor. Am zis! 

— Tălmăciţi fiecare aşezarea postului după cum vă 
trăsneşte prin cap, a spus Epistemon, născocind tot felul de 
pilde în sprijinul susținerilor dumneavoastră. Adevărul e că 
dacă s-ar şterge posturile, ceea ce găsesc că ar fi cu cale, cei 
dintâi care s-ar împotrivi ar fi, după cât cunosc, tocmai 
doftorii. Fiindcă oamenii nemaipostind nu s-ar mai 
îmbolnăvi, iar doftoricescul meşteşug nemaifiind la preț, 
felcerii ar muri de foame. 'Toate bolile se prăsesc în timpul 
postului. Postul e răsadnița şi patul prielnic, în care 
încolțesc toate racilele! Nu numai atât. Ajunarea nu slăbeşte 
numai sănătatea trupului, dar mai ales tulbură liniştea 
sufletelor. Diavolii îşi găsesc de lucru, habotnicii scot capul 
şi popii îşi fac mendrele cu puzderia lor de sinoade, predici, 
spovediri, iertări, canoane, afurisenii. Nu vreau să spun că 


arismaspienii?8% ar fi în privința aceasta mai buni decât noi. 
Vorbesc numai ce e drept. 

— Ascultă, cocoşel cocoşat, fredonel fredonat, omul acesta 
nu ţi se pare că e un eretic? 

Fratele — E! 

Panurge - Şi pentru a-şi primi pedeapsa ce-ar trebui să 
fie? 

Fratele — Ars! 

Panurge — Şi cât mai repede? 

Fratele — Cât. 

Panurge — Fără să-l mai fierbem? 

Fratele — Da. 

Panurge — Şi cum să-l punem pe foc? 

Fratele - Viu. 

Panurge — Şi cum să-l scoatem? 

Fratele — Mort. 

Panurge - Te-a supărat rău? 

Fratele - Rău. 

Panurge — Şi ce ţi se pare a fi? 

Fratele — Drac. 

Panurge - Mai rău decât nebun? 

Fratele - Mai. 

Parurge — Cum trebuie să piară, aşadar? 

Fratele — Fript. 

Panurge — Au mai fost şi alții ca el? 

Fratele — Mulţi. 

Panurge - Şi au fost arşi? 

Fratele — Toți. 


289 Popor din nord. Probabil aluzie la faptul că, primind Reforma, nu mai 
țineau postul catolic. 


— Nu pricep ce plăcere îţi face, a spus Epistemon, să stai 
la sfat cu acest călugăr janghinos, şi te-aş ţine de rău dacă 
nu te-aş cunoaşte. 

— Ba nu, zău, a spus Panurge, flăcăul îmi place şi 
bucuros l-aş duce să i-l arăt lui Gargantua. Când mă voi 
însura îl voi da nevestei mele să-l țină pe lângă ea. 

— Adică să se ţină cu ea, a spus Epistemon. 

— Panurge, iubitule, ce-ai căutat ai găsit, a spus fratele 
loan. De ce ţi-a fost scris n-ai să scapi. Ai să porți coarne 
până şi-n călcâie! 


CAPITOLUL XXX 


Cum am ajuns în țara Mătăsurilor 


Bucuroşi că am cunoscut credința cea nouă a fraților 
fredoni, ne-am urmat calea pe apă încă două zile. A treia zi, 
cârmaciul nostru a desluşit în zare un alt ostrov, mai 
frumos şi mai plăcut decât toate cele întâlnite până atunci. 
Ostrovul se numeşte al Postavurilor, fiindcă toate drumurile 
lui sunt aşternute cu postav. Tot acolo se afla şi ţinutul 
Mătăsurilor, cel mult lăudat de pajii de la curte. Copacii şi 
ierburile mari nu-şi leapădă niciodată podoaba florilor, nici 
frunzele lor, care sunt de catifea şi de damasc. Dobitoacele 
şi păsările sunt țesute la gherghef. Multe din ele, ca şi 
copacii de altminteri, semănau cu păsările şi dobitoacele de 
la noi. Mai erau şi altele pe care nu le văzusem niciodată: 
elefanți mişeându-se greu - şase de parte bărbătească, şase 
de parte femeiască - dintre cei arătați de îmblânzitorul lor în 
circ, la Roma, pe timpul lui Germanicus, nepotul 
împăratului Tiberiu. Am văzut elefanți ştiutori de carte, 
muzicanți, dănțuitori, filosofi. Stăteau la masă în bună 
rânduială, mâncau şi beau în tăcere, ca nişte călugări 
cuminţi în prânzitorul lor mănăstiresc. Au un nas lung de 
doi coți (noi îi zicem trompă) cu care beau apă, apucă prune, 


curmale şi altele de-ale gurii. Se apără şi lovesc cu el, cum 
lovim şi ne apărăm noi cu brațul. Când pornesc la luptă, 
azvârlă oamenii în văzduh şi-i lasă să cadă la pământ, 
făcându-i să crape de râs. Au urechi mari şi frumoase, ca 
nişte tărăboanţe. Îndoaie picioarele şi din genunchi şi din 
glezne. Cei care îi înfăţişează altfel nu i-au văzut niciodată, 
decât zugrăviți pe pânză. În gură, printre dinţi, poartă două 
coarne. Aşa le numeşte Juba, iar Pausanias spune de 
asemeni că sunt coarne, nu sunt dinți; Filostrat, dimpotrivă, 
că sunt dinți, nu coarne. Mie totuna mi-e, dar trebuie să 
aflați că sunt de fildeş curat, au o lungime de trei până la 
patru coți şi pornesc din falca de sus, iar nu din cea de jos. 
Dacă v-aţi lăsat amăgiţi de cei care spun altfel, ați nimerit-o 
mai rău decât Elian, şoimanul minciunilor. Pliniu a văzut 
elefanți cu clopoței jucând pe frânghie ca saltimbancii şi 
călcând peste mese, în plin ospăț, fără să facă vreun rău 
băutorilor. 

Am văzut un rinocer aidoma cu cel pe care mi l-a arătat 
oarecând Henri Clerberg: nu se deosebea mult de un vier 
bătrân pe care l-am văzut în târg la Limoges, atât numai că 
avea deasupra botului un corn ascuţit la vârf, lung de vreun 
cot, cu care se bizuia să lupte chiar împotriva elefantului, 
spintecându-i burta (care-i partea lui cea mai slabă) şi 
lăsându-l mort-înțepenit. 

Am văzut treizeci şi doi de inorogi. Inorogul e o fiară de-o 
cruzime nemaipomenită; seamănă la trup cu un armăsar 
voinic, are capul ca al cerbului, picioare de elefant, coada în 
sfredel ca mistrețul, iar în frunte poartă un corn negru şi 
ascuțit, lung de vreo şase sau şapte picioare, atârnându-i ca 
creasta unui cocoş de India. Când porneşte la luptă sau 
vrea să se slujească de el în alt chip, îl ridică în sus, iar 
cornul se întăreşte ca un os. Am văzut pe unul într-o haită 
de alte fiare sălbatice, dărâmând cu cornul o fântână. 


Panurge îmi spunea că unul din mădularele lui ar semăna 
cu acel corn, dar nu în lungime, ci în cealaltă însuşire a lui. 

Am văzut lâna de aur pe care a răpit-o lason. Cei care 
spun că nu era lână, ci un măr de aur, n-au fost niciodată 
pe ostrovul Postavurilor. 

Am văzut un cameleon, aşa cum îl zugrăveşte Aristotel şi 
cum mi l-a arătat şi mie o dată Charles Marais (un felcer de 
mare renume de pe Ron). Cameleonul se hrănea cu aer ca şi 
alții de soiul lui. 

Am văzut trei hidre, aidoma cu cele pe care le ştiam din 
alte părți; sunt nişte şerpi având fiecare câte şapte capete. 

Am văzut paisprezece fenicşi. În cărți scrie că nu-i pe 
lume decât unul singur; dar după slaba mea judecată, cei 
care spun astfel, numească-se ei chiar Firmien Lactance, n- 
au văzut fenicşi decât în țara basmelor. 

Am văzut pielea măgarului lui Apuleius. Am văzut trei 
sute nouă pelicani şi şase mii şaisprezece păsări ale 
paradisului, mergând în şir şi ciugulind lăcustele din grâu; 
am văzut pasărea cu cap de câine, pițigoi, mulgătoarea- 
caprelor, ulii, crotonotari (vreau să spun: onocrotali) cu 
gâtul lung, stimfalide, scorpii, pantere, dorcade, cerbi, 
cinocefali, satiri, cartozoni, tauri negri, monopede, pefagi, 
cefagi, neari, steri, cercopiteci, bizoni, musimoni, bituri, 
ofiri, păsări de noapte şi grifoni. 

Am văzut Jumătatea-Postului călare; Mărţişor şi Cireşar îi 
țineau scara. Am văzut oameni-lupi, centauri, tigri, leoparzi, 
hiene, camelo-pardali, licorni. 

Am văzut un peşte mic, numit opritor (grecii îi spun 
echeneis). Se proptise înaintea unei corăbii mari şi o ţinea pe 
loc, deşi corabia plutea în larg cu toate pânzele sus, 
desfăşurate în bătaia vântului. Cred că era corabia lui 
Periandru, tiranul pe care un peştişor l-a împiedicat să-şi 
urmeze calea. Mutianus l-a văzut tot în țara Mătăsurilor, nu 
în altă parte. Fratele loan spunea că în grădinile 


Parlamentului, unde se țin judecăţile, trăiesc două soiuri de 
peşti. Unii care rod carnea şi otrăvesc inimile împricinaților, 
seniori şi țărani, bogați şi săraci, mari şi mici; aceştia sunt 
rechinii. Ceilalți sunt peşti-opritori, care se pun de-a 
curmezişul judecăților şi le ţin în loc la nesfârşit. 

Am mai văzut maimuțe, pantere, râşi şi cefalopozi (care au 
picioarele dinainte ca nişte mâini şi labele dinapoi ca nişte 
picioare de om); apoi cucorute şi eali, mari ca nişte 
hipopotami, cu coada ca a elefantului, cu fălci ca ale 
mistrețului şi coarne mişcătoare ca urechile de măgar. 
Cucorutele sunt nişte dobitoace foarte sprintene, de 
mărimea catârilor din Mirebalais, au gâtul, coada şi pieptul 
de leu, picioare de cerb, botul despicat până la urechi, iar în 
gură numai doi dinți, unul sus şi altul jos. Se zice că au glas 
de om, dar eu nu le-am auzit vorbind. (Unii spun că nimeni 
n-a văzut vreodată un cuib de vultur; eu am văzut 
unsprezece, să ţineţi minte.) 

Am văzut halebarde potrivite dinadins pentru mâna 
stângă, ceea ce nu ştiam să fie. 

Am văzut manticori, nişte animale foarte ciudate: au trup 
de leu, părul roşu, fața şi urechi de om, trei şiruri de dinți 
petrecându-se unii într-alţii, cum vâri degetele de la o mână 
printre degetele celeilalte. Poartă un ac în coadă, împungând 
cu el, ca scorpia, şi au glasul frumos. 

Am văzut catoblepi, alte fiare sălbatice, cu trupul mic şi 
capul peste măsură de mare, abia se pot ridica de la 
pământ. Ochii le sunt atât de veninoşi, încât oricine îi 
priveşte moare pe loc, ca cei trăsniți de căutătura şarpelui- 
bazilic. 

Am văzut dobitoace cu două spinări, care mi s-au părut 
nespus de vesele şi de jucăuşe; îşi săltau târtițele în vânt ca 
nişte cozi de codobatură. 


Am văzut - ce nu mai pomenisem până atunci - raci de 
apă dulce mergând ca soldații în rând, unul lângă altul. Nu 
mă mai săturam privindu-i! 


CAPITOLUL XXXI 


Cum am văzut în țara Mătăsurilor pe Se- 
Zice şi despre şcoala martorilor 


Trecând mai departe prin ţara Mătăsurilor, am văzut 
înaintea noastră, despicându-se până în adânc valurile 
Mării-de-Mijloc, aşa cum, în largul noianului de ape al 
Arabiei s-a despărțit în două Marea Roşie, ca să lase calea 
deschisă evreilor la ieşirea lor din Egipt. Am zărit pe Triton 
cântând din scoica lui uriaşă, pe Glauco, pe Proteu, pe 
Nereu şi pe ceilalți zei şi balauri ai mărilor. O puzderie fără 
număr de peşti de tot soiul jucau, zburdau, săltau, se 
războiau, răsuflau, se împreunau, vânau, se hărțuiau, se 
pândeau, se sfătuiau, se sfădeau, se împăcau, se hârjoneau 
şi petreceau. 

În alt loc, nu prea departe, am zărit pe Aristotel cu un 
felinar în mână, aidoma pustnicului zugrăvit de Saint- 
Cristophe: privea în jurul lui cu luare-aminte şi însemna tot 
ce vedea. În spatele lui stăteau ca nişte ciraci ai lui alți 
filosofi: Apian,  Eliodon, Atheneu, Porfir,  Pancraţiu, 
Arhadian, Numenius,  Poseidonius, Ovidius,  Opian, 
Olympius, Seleucus, Leonida, Agatocle, Teofrast, Demostrat, 
Mutianus, Nimfodor, Elian şi alți cinci sute de oameni fără 
treabă, ca Chrysip şi Aristarc din Sola, care vreme de 
cincizeci şi opt de ani a privit zborul albinelor, fără ca 
altceva să mai facă. Am zărit printre ei pe Pierre Gilles, care 
ținea în mână o oală şi cerceta cu multă luare-aminte udul 
peştilor. 

Privind încă o dată minunata țară a Mătăsurilor, 
Pantagruel a spus: 


— Privirile mele s-au îmbătat de atâtea frumuseți, dar de 
săturat, nu m-am săturat. Îmi chiorăie maţele de foame! 

— Să încercăm, am spus eu, să gustăm din aceste frunze 
de anacam-serote2%, care ne sunt la îndemână. Ptiu! nu-s 
bune de nimic! 

Am cules câteva corcoduşe care atârnau pe un colț de 
covor, dar n-am izbutit nici să le mestec, nici să le înghit. Aş 
fi jurat că-s jurubițe de mătase! N-aveau niciun fel de gust. 
Îmi vine să cred că în acest loc învățase Heliogabal să 
ospăteze pe flămânzi. După ce-i ţinea  neînfricaţi 
făgăduindu-le feluri alese, îmbelşugate, împărăteşti, le 
punea dinainte bucate plăsmuite din ceară, din marmură şi 
din lut sau zugrăvite pe fața de masă. 

Cutreierând, aşadar întreg ținutul pentru a găsi ceva de 
mâncare, am auzit deodată un zgomot răsunător şi 
împrăştiat, ca şi cum ne-am fi aflat la Bazacle, lângă 
Toulouse, unde spală femeile rufe cu lopăţica. 

Fără să mai stăm pe gânduri, ne-am îndreptat spre partea 
de unde pornea larma aceea. Am dat peste o babă cocoşată, 
strâmbă şi pocită. Numele ei era Se-Zice. Avea gura 
lăbărțată până la urechi, în gură îi jucau şapte limbi şi 
fiecare limbă era despicată în alte şapte. Vorbea necontenit 
despre orice, cu toate limbile şi în toate graiurile lumii. 
Întreg trupul ei, din cap până-n picioare, era numai urechi; 
avea atâtea urechi, câți ochi avea pe vremuri Argus. Baba 
era oarbă şi oloagă de picioare. 

Am văzut în jurul ei o mulțime nemăsurată de bărbați şi 
de femei, ascultând-o cu luare-aminte. Am deosebit printre 
ei câțiva care păreau a fi oameni în toată firea; unul ţinea în 
mână un glob al pământului şi, arătându-l celorlalți, le 
împărțea lămuriri despre tot ce vedea pe el. În câteva 

ceasuri, ascultătorii ajungeau învățați. Omul acela avea o 
tinere de minte nemaipomenită şi vorbea frumos despre o 
seamă de lucruri minunate, pe care, dacă ai vrea să le 
cunoşti tu însuţi, nicio viață de om nu ţi-ar ajunge şi nici a 
o suta parte din ele nu le-ai şti: despre piramidele Nilului şi 
ale Babilonului, despre troglodiţi, himantopozi, blemiţi, 
pigmei, canibali, despre munți  hiporboreeni; despre 
oegipanzi şi alte drăcii pe care le aflase de la doamna Se- 
Zice. 

Am văzut, tot acolo, pe Herodot, pe Pliniu, pe Solon, pe 
Filostrat, pe Mela, pe Strabon şi pe alţii din cei vechi; apoi 
pe marele iacobin Albert, pe Pierre Temoin, papa Pius II, 
Volateran, pe bărbatul viteaz Polo Iovio, Jacques Cartier, 
Şafton Armeanul, Marco-Polo Veneţianul, Ludovic Romanul, 
Pietro Alvarez şi nu mai ştiu pe câți alții dintre cronicarii de 
astăzi, ascunşi după un covor şi scriind pe furiş fel de fel de 
isprăvi mari, toate auzite de la Se-Zice. 

În dosul unei perdele de catifea, pe care erau zugrăvie 
frunze de izmă-creață, se strânseseră în jurul lui Se-Zice o 
mulțime de şcolari silitori şi destul de tineri, din Perche şi 
din Manceau. Întrebându-i ce învaţă, am aflat că din frageda 
lor pruncie se pregătesc şi se deprind să fie martori. Ei 
ajung să stăpânească atât de bine acest meşteşug, încât, 
întorcându-se acasă, reuşesc să trăiască în chip cinstit din 
meseria de martor, vânzând mărturii învățate de la Se-Zice, 
celor care le plătesc mai mult ziua de lucru. 

Puteţi să-mi spuneți despre ei orice veţi vrea, dar nouă ne- 
au dat să ne înfruptăm din pâinea lor şi ne-au îmbiat să 
bem din ulciorul lor, pe săturate. Ne-au sfătuit apoi 
prieteneşte să mai ocolim adevărul, pe cât ne va fi cu 
putință, dacă dorim să ajungem binevăzuți la curtea marilor 


CAPITOLUL XXXII 


Cum am nimerit în țara Luminilor 


Răuprimiți şi prosthrăniți în țara Mătăsurilor, am pornit 
mai departe pe mare şi am mers astfel vreme de trei zile. A 
patra zi, dis-de-dimineaţă, ajungând în apropiere de 
ostrovul Luminilor, am zărit pe deasupra valurilor un joc 
uşor de focuri zburătoare. În ceea ce mă priveşte, mi-am 
închipuit că sunt nu felinare, ci peşti, ale căror cozi 
înflăcărate se zbăteau peste ape; sau poate licurici care 
scânteiau de departe, cum lucesc către asfinţit, la noi în 
țară, boabele de orz când dau în pârg. Cârmaciul ne-a spus 
însă că erau felinare de strajă. Întreg ţinutul era luminat de 
jur împrejur de aceste felinare din partea locului, care 
călăuzeau alte felinare străine, de cordelieri şi iacobini, 
venite să ia parte la conciliul ce se ținea acolo. 

Ne-am temut să nu fie vreun semn de furtună; dar 
cârmaciul ne-a liniştit, spunându-ne să n-avem nicio grijă. 


CAPITOLUL XXXIII 


Cum am coborât pe țărmul Lihnobienilor 
şi am intrat în țara Luminilor 


Ajungând la ostrovul Luminilor, Pantagruel a zărit în 
vârful unui foişor înalt fanarul de la Rochelle, care ne-a 
luminat calea. Am mai văzut fanarul de la Păros din 
Nauplia, şi pe cel din Atena, aprins pe Acropole în cinstea 
Minervei. Aproape de țărm se află un mic sat unde locuiesc 
lihnobienii, un neam de oameni care trăiesc din lumină, ca 
în țara noastră călugării-cerşetori din pantahuza maicilor. 
Sunt oameni cumsecade şi harnici. (Demostene tot aici s-a 
luminat.) Din satul acela şi până la palat am fost însoțiți de 
trei obeliscolihniți care sunt străjile înarmate ale țărmului, 
purtând fesuri înalte ca albanezii. Le-am arătat pricina 
călătoriei noastre şi dorința ce-aveam de a primi din partea 


reginei Luminilor un felinar, care să ne lumineze calea şi să 
ne călăuzească până la oracolul Butelcii. Ne-au făgăduit că 
ne vor sta în ajutor, adăugind că am sosit într-un ceas 
priincios, când vom putea să alegem un felinar de mâna 
întâi, întrucât tocmai atunci se ţinea un sinod al lor. 

Ajungând la palatul domnesc, ne-am înfățişat reginei, 
însoțiți de două felinare de onoare: unul era felinarul lui 
Aristofan, celălalt, felhuarul lui Cleante. Panurge, care 
cunoştea graiul lor, le-a arătat, în puţine cuvinte, ţinta 
călătoriei noastre. Regina ne-a făcut parte de-o primire 
prietenoasă şi ne-a poftit în seara aceea la masă, având a ne 
alege totodată felinarul dorit. Ne-am bucurat şi am primit 
poftirea, fără să uităm însă a cerceta şi a însemna cu grijă 
îmbrăcămintea, purtarea, mişcările ei, precum şi întreaga 
rânduială a ospățului. 

Regina era înveşmântată într-un strai de cleştar limpede, 
frumos şlefuit şi încrustat cu diamanturi mari. Felinarele de 
sânge regesc erau îmbrăcate, unele în sticlă limpede şi 
sclipitoare, altele în marmoră străvezie de Capadochia. 
Celelalte, în aşchii subțiri de unghie, în foi de hârtie şi în 
pânză ceruită. Lămpile erau înşiruite după tagma şi 
vechimea neamului lor. Am văzut una plămădită din lut, ca 
o oală, stând printre cele mai de frunte; mult m-am mirat 
când am aflat că era lampa lui Epictet, pe care odinioară 
nimeni nu voia să dea trei mii de drahme. 

Am privit cu luare-aminte întocmirea şi înfăţişarea lămpii 
cu mai multe fitiluri a lui Marţial, ca şi lampa cu douăzeci 
de flăcări, pe care a închinat-o zeilor fiica lui Tisias, Canope. 
N-am trecut fără să privim lampa care atârna altădată la 
Teba în altarul lui Apolo Palatinul, şi strămutată mai târziu 
de Alexandru Cuceritorul la Cumes în Eolida. Am mai zărit o 
alta, vrednică de luare-aminte din pricina ciucurelui frumos 
de mătase roşie pe care îl purta: am aflat că e lampa lui 
Bertol, lumina legilor. Am mai însemnat pe răbojul minţii 


alte două, diferite de celelalte, fiindcă aveau la brâu două 
clistire. Mi s-a spus că una era lumânarea-mare, cealaltă 
lumânarea-mică?%, a spițerilor. 

Venind ceasul de cină o dată cu asfinţitul, regina s-a 
aşezat în fruntea mesei, iar celelalte lămpi şi felinare, după 
treapta slujbelor lor. Fiecăruia i s-a pus dinainte, drept 
gustare, o lumânare groasă, afară de regină, pentru care s-a 
adus o făclie aprinsă, de ceară albă, mare şi vânjoasă, puţin 
înroşită la capăt. Felinarele de sânge regesc şi-au primit şi 
dumnealor partea ce li se cuvenea; felinarului episcopesc 
din Mirebalais i s-a dat o lumânare din unt de nucă, iar 
celui din Poitou o lumânare ferecată. Dumnezeu mi-e martor 
câtă lumină puteau să răspândească feştilele lor! Nu mai 
vorbesc despre alte felinare mai tinerele, care păreau să stea 
sub ascultarea unei lămpi bătrâne, şi luminau într-un fel 
deosebit de celelalte, în nişte culori care mie mi s-au părut 
cam deşucheate. 

După cină ne-am dus să ne odihnim. A doua zi dimineața, 
cu învoirea reginei, ne-am ales drept călăuză unul din 
felinarele cele mai de seamă. Apoi ne-am luat rămas bun şi 
am pornit mai departe. 


Mi s-a dus vestea de prost. 

Unde eşti, iubita mea? 

Fie-ți milă! 

Nu mai cred în iubire. 

M-am despărțit de ea plângând în dragoste am suferit. 
Cânt şi oftez. 

Nu ştiu de ce? 

Hai, iubito, hai! 

Rumenă şi argăsită Frumoasa Francoise. 


29 Luminare majus şi Luminare apothecarium (lat.) - celebre 

Aşa gândesc. 

Nădejdea mea. 

Aşa-mi place! 

Mielul pocăit. 

Daruri din Spania. 

Rămas bun. 

Să nu-ţi fie frică. 

Cu ce-a greşit iubirea mea? 
A sosit vremea să plâng 
M-a făcut mama să-ți seamăn 
Mărturisesc 

Mă voi întoarce Dulcis amica 
Pampeluna 

Ai minţit! 

Bucuria mea 

Pe jumătate 

Verişoara Revino! 

Cântecele mele dragi 
Vâră-te-n mine 

Castelul De-a-ndoaselea! 
Norocul chior Nemţțoaica 
Gândul dragii mele Frumoasa mea, n-ai făcut bine! 
Doamne, rea-i muierea mea 
Când inima va vorbi 
Măntăluța verde 

Tulburelul 

Triste plăceri 

Durerea mea 

Ţesătoarea 

Păstoriţo, 

draga mea Pavana 

La anii ce-au trecut 
Freamăt de pădure 

Va veni ziua aceea 


Mixandra 

La căldurică 

Ce bine-i să iubeşti 
Pe toate părțile 


l-am mai văzut jucând după un cântec din Poitou, pe 
care-l cânta un felinar din Saint-Maxent şi o gură-cască din 
Parthenay-le-Vieux. Trebuie să mai aflați, beţivilor, că 
felinarele ţineau foarte bine pasul danțului şi țopăiau cum 
nu se poate mai frumos pe piciorul lor de lemn. 

La sfârşit, am mai închinat un pahar la botul-calului, iar 
regina ne-a dat să ne călăuzească pe unul din felinarele ei, 
care ne-o plăcea. Am ales unul, pe care-l ştiam prieten de-al 
cuviosului părinte Lamy şi pe care îl cunoşteam ca pe un 
om de ispravă. El m-a recunoscut de asemeni, şi mi s-a 
părut a fi cel mai luminat, cel mai săritor, cel mai învățat, 
cel mai chibzuit, cel mai bun vorbitor, sufletul cel mai ales 
şi felinarul cel mai potrivit dintre care se aflau acolo. 

La ieşirea din palat am auzit glasul unui felinar cu picior 
răsucit, care spunea că nu s-ar lipsi de o noapte bună, să-i 
dea cineva atâtea bună-dimineaţa, câte castane au intrat în 
tocătura de ficat de gâscă, de la potop încoace. Voia să ne 
lase a înțelege că nu poate să mănânce şi să bea cu poftă 
decât noaptea, când felinarele sunt la locul lor, în tovărăşia 
lămpilor drăgălaşe. Soarele nu vede cu ochi buni asemenea 
ospețe, dovadă că Jupiter, când a fost să se culce cu 
Acmena, mama lui Hercule, l-a ţinut ascuns vreme de două 
zile, după ce, nu demult, aflase că Venus s-a dat în dragoste 


cu Marte. 
CAPITOLUL XXXIV 


Cum am ajuns la oracolul Butelcii 


Luminaţi şi călăuziți cu multă voioşie de acel vrednic 
felinar, am sosit la ostrovul căutat, unde sălăşluia oracolul 
Butelcii. Punând piciorul pe uscat, Panurge s-a învârtit o 
dată ca o sfârlează şi i-a spus lui Pantagruel: 

— După atâtea osteneli şi atâta trudă, iată-ne ajunşi la 
locul ce-am dorit! 

A mulțumit cu multă cuviință felinarului, iar acesta ne-a 
îndemnat să avem încredere şi să nu ne înspăimântăm de 
cele ce vom vedea. 

Pentru a pătrunde până la templul sfintei Butelci, a 
trebuit să trecem printr-o întinsă podgorie, în care se aflau 
cele mai felurite soiuri de viță, Falern, Malvoise, Muscadet, 
Tago, Beaune Mireveaux, Orleans, Picardent, Arbois, Coussi, 
Anjou, Graves, Vierron, Nerac şi altele. Via fusese sădită 
odinioară de însuşi Bachus, care a hărăzit-o să poarte 
frunze, flori şi ciorchini în toate timpurile anului, ca 
portocalii din San Remo. Bunul nostru felinar ne-a 
îndemnat să gustăm fiecare câte trei struguri, să ne învelim 
încălțările în foi de viță şi să prindem în mâna stângă câte o 
coardă verde. La capătul podgoriei am trecut pe sub o 
poartă bătrână, pe care era cioplit cu multă gingăşie chipul 
unui băutor. De o parte stăteau rânduite tot felul de şipuri, 
butelci, clondire, butoaie, poloboace, oale, vedre şi amfore; 
apoi, atârnând la umbra unei bolți de viță, de partea 
cealaltă grămezi de usturoi, de arpagic, de ceapă, de şunci, 
de caltaboşi, de brânzeturi, de limbi afumate şi un fel de 
magiun amestecat cu foi de viță. Chipul era înrămat cu 
multă migală într-un chenar împletit din coarde de viță. 
Alături erau înşirate vreo sută de feluri de pahare: pahare 
cu picior, pahare cu talpă, ulcioare, pocale, potire, găvane, 
căuşuri, ploşti, ulcele şi alte arme de-ale lui Bachus. Pe 


pragul de sus al porţii, sub zoofor2%2, erau scrise aceste 
două stihuri: 


De vrei să treci această poartă, 
Să tii un felinar de toartă! 


— Am avut grijă, a spus Pantagruel; în toată ţara 
Luminilor nu-i un felinar mai bun şi mai sfânt ca al nostru. 

Poarta dădea spre o boltă largă şi frumoasă de viță, 
încărcată cu struguri în cinci sute de culori şi de cinci sute 
de soiuri, potrivite şi alese de meşteşugul podgoreanului: 
galbeni, albaştri, ruginii, portocalii, liliachii, negri, albi, 
verzi, viorii, bulbucațţi, pistruiaţi, lungi ca ţâța-vacii, 
băşicați, înspicaţi, despicațţi, țuguiați, brumațţi, înfloraţi. La 
capătul ei, bolta era perdeluită cu trei tulpini de iederă 
bătrână, iar printre frunze se deschideau o puzderie de 
luminişuri. Ajunşi aici, strălucitul nostru fanar ne-a poftit 
să ne întocmim câte un fes albanez din frunze de iederă şi 
să ni-l punem pe cap. Ceea ce, fără zăbavă, am făcut. 

— Niciodată, în cele trecute vremuri, preotesele lui Jupiter 
nu s-ar fi încumetat să treacă pe sub această boltă de viță! a 
spus Pantagruel. 

— Credinţa lor însăşi le-ar fi oprit, a răspuns luminatul 
nostru felinar. Trecând pe sub bolta cu struguri, le-ar fi stat 
vinul deasupra capului, şi ar fi însemnat să se lase 
stăpânite de puterea lui; preoţii, ca şi toţi cei ce-şi închină 
viața lor adâncind tainele dumnezeirii, trebuie să-şi păstreze 
sufletul liniştit, departe de tot ce-ar putea să le răscolească 
simțurile; iar dintre toate patimile trupeşti, cea mai 
tulburătoare de minte e beţia. Nici voi, trecând pe sub 
această boltă, nu veți fi vrednici a pătrunde în altarul sfintei 


292 Friză împodobită cu reprezentări de animale. 


Butelci dacă marea preoteasă Bacbuc nu va vedea frunze de 
viță pe talpa picioarelor voastre, ca semn că nu vă e teamă 
de puterea vinului, ci, tocmai dimpotrivă, călcând peste ea, 
o stăpâniți. 

— Nu sunt un mare învățat, a spus fratele loan, şi îmi 
pare rău; dar în cartea rugăciunilor mele, în Apocalips, 
scrie, ca despre un lucru minunat, cum o femeie mergea 
având luna sub picioarele ei: aceasta vrea să însemne, după 
cum Bigot ne-a lămurit, că nu era din soiul celor cu capul în 
lună, adică lunatice cum s-ar zice. lată de ce mă simt 
îndemnat să cred cele ce-ai spus, domnule felinar şi iubite 
prietene. 


CAPITOLUL XXXV 


Cum am coborât sub pământ pentru a 
pătrunde în altarul Butelcii şi pentru ce 
Chinon e cel dintâi oraş din lume 


Am coborât apoi sub pământ, pe un drum sfredeluit în 
stânci de var. Pe peretele alb era zugrăvit, fără prea multe 
podoabe, un alai de femei şi de satiri, însoțind pe bătrânul 
Silene, care trecea râzând, călare pe măgar. l-am spus lui 
Pantagruel: 

— Tinda aceasta îmi aminteşte o hrubă care se află în cel 
mai vechi oraş din lume, şi unde se găsesc chipuri tot atât 
de frumos zugrăvite ca şi cele de-aici. 

— Unde? a întrebat Pantagruel. Care e cel mai vechi oraş 
din lume despre care vorbeşti? 

— Chinon! am răspuns eu. Sau cum i se mai spune: 
Cainon, în Tourraine. 

— Ştiu unde e Chinon-ul, a spus Pantagruel. Cunosc şi 
acel beci cu chipuri zugrăvite. Am deşertat acolo multe cupe 


de vin bun şi rece. Nu mă îndoiesc că e un oraş foarte vechi, 
după cum arată stema lui, pe care scrie: 


Chinon, Cainon, străveche aşezare, 
E mic oraşul, faima lui e mare. 
Sus, străjuiesc pădurile-nverzite 
Jos, curge Viena-n unde liniştite. 


Dar de unde ai scos-o, că e cel mai vechi oraş din lume? 
Scrie undeva? Ce dovadă ai? 

— Am citit în Sfânta Scriptură, că cel mai vechi ziditor de 
oraşe a fost Cain; şi nu e greu de înțeles că a dat numele lui 
cetății pe care a întemeiat-o mai întâi: Cainon. După cum, 
mai târziu, urmându-i pilda, toți ceilalți ctitori de oraşe şi 
cetăți au făcut la fel. Astfel, Atena şi-a primit numele ei de la 
Minerva, căreia grecii îi spun Atena, Alexandria de la 
Alexandru; Constantinopol de la Constantin; Pompeiopolis 
din Cilicia, de la Pompei; tot astfel s-au numit Canaaenii de 
la Cana; Sabeianii de la Saba; Asirienii de la Asur; apoi 
Ptolemais, Cezareea, Tiberium şi Herodium din Iudeea. 

În timp ce schimbam între noi aceste cuvinte, am văzut 
ieşind un clondir mare - (felinarul nostru spunea că e 
filosof, sfetnicul sfintei Butelci), însoţit de străjile altarului, 
nişte butelcuțe franțuzeşti. Văzându-ne înarmaţi cu coarde 
de viță şi încununațţi cu frunze de iederă (aşa cum am 
arătat), cunoscând de-asemeni pe renumitul nostru felinar, 
ne-a poftit să intrăm fără sfială, dând poruncă să fim duşi 
de-a dreptul la prințesa Bacbuc, însoțitoarea sfintei Butelci 
şi marea preoteasă a tuturor tainelor lumii. Ceea ce s-a 


îndeplinit. 
CAPITOLUL XXXVI 


Cum am coborât treptele numerelor şi 
despre spaima care l-a cuprins pe Panurge 


Am coborât o scară de marmură, care ducea sub pământ: 
aici am ajuns la un loc neted şi ne-am oprit puţin. După 
aceea au urmat alte patru scări la fel. Panurge a întrebat: 

— Am ajuns? 

— Câte scări ați numărat? 

— Una, două, trei, patru, a răspuns Pantagruel. 

— Adună aceste numere, a spus felinarul. Cât fac? 

— Zece, a răspuns Pantagruel. 

— Urmează socoteala căreia Pitagora i-a spus tetradă, şi 
înmulțeşte aceleaşi numere cu zece. 

— Zece, douăzeci, treizeci, patruzeci. 

— Adună-le şi pe acestea. 

— O sută. 

— Înmulţeşte cu opt, şi când vei ajunge la acest număr 
predestinat, vom fi la poarta templului. Aceasta e adevărata 
psihogonie a lui Platon, atât de lăudată de învățații 
academici, şi totuşi atât de puţin înțeleasă: fiecare jumătate 
a ei e alcătuită din unitatea a două numere prime, din două 
ridicate la pătrat şi două la cub. 

De mare folos la coborârea acestor trepte ne-au fost mai 
întâi picioarele, căci altminteri ne-am fi dus la vale de-a 
rostogolul, ca nişte butoaie, iar în al doilea rând, felinarul 
nostru neprețuit, căci nicio altă lumină n-am zărit. Parcă 
ne-am fi aflat în hruba sfântului Patriciu în Hibemia sau în 
groapa lui Trofoniu din Beoţia. 

Coborâsem cam şaptezeci şi opt de trepte, când Panurge a 
început să strige deodată către luminatul nostru felinar: 

— Minunate domn, te rog din adâncul inimii mele 
îngrijorate să ne întoarcem! Maică, măiculița mea, mor de 
frică! Jur că nu mă mai însor! Ţi-ai dat destulă osteneală 
pentru mine, Dumnezeu te va răsplăti pe lumea cealaltă şi 
nici eu nu te voi uita dacă voi scăpa cu viață din această 
vizuină de troglodiți; dar să ne întoarcem! Fie-ţi milă! Mi-e 
teamă să nu fi ajuns pe ţărmul Tanarei, unde coboară 


drumul în iad. Mi se pare că aud pe Cerber cum latră. El e! 
Au început să-mi vâjâie urechile! N-am pentru javra asta 
nicio evlavie. De câte ori văd un câine repezindu-se la 
picioarele mele să mă înhaţe, mă apucă o durere cumplită 
de măsele. Am nimerit în groapa lui Trofoniu, o să ne 
mănânce de vii strigoii şi vârcolacii, cum l-au înghițit 
odinioară pe unul din arcaşii lui Demetrius, fiindcă nu luase 
cu el nimic de mâncare... Unde eşti, frate Ioane? Borţosule, 
stai aici lângă mine, că mor de frică. Unde ţi-e sabia? Eu n- 
am nicio armă: nici ca să dau, nici ca să mă apăr. Să ne 
întoarcem! 

— Aici sunt, a răspuns fratele loan, nu-ţi fie teamă. Te ţin 
bine de chică şi nici optsprezece draci nu vor fi în stare să te 
smulgă din mâinile mele, măcar că n-am sabia la mine. De 
sabie n-ai nevoie niciodată, când ţi-e brațul voinic şi inima 
tare. Primi-vom întru ajutor armele cerului! Aşa a plouat cu 
pietre (care se mai văd şi astăzi în Provența, pe câmpul de la 
Crau, lângă gropile Mariane) — când Hercule n-a mai avut la 
îndemână alte arme să lupte împotriva celor doi fii ai lui 
Neptun. Cum, adică? Am ajuns în stihiile unde se duc 
sufletele nou-născuţilor care mor nebotezaţi? (Păzeşte-ne, 
Doamne, or să ne spârcâie pe toţi!) Suntem la talpa iadului, 
în bârlogul diavolilor? Las' pe mine, am să le frâng oasele la 
toți, că am foi de viță pe tălpi! Nu mă dau! Unde sunt? Să-i 
văd! Nu mi-e teamă decât de coarnele lor. Dar când mă 
gândesc la coarnele pe care le va purta Panurge când s-o 
însura, mă simt la adăpost. Cu duhul meu cel prevestitor, îl 
şi văd ca pe Acteon, încornorat, cornificat. 

— la seama, frater, a spus Panurge, până li s-o îngădui 
călugărilor să se însoare, nu cumva să te cununi cu 
frigurile. Eu am să-ți fiu naşul, dacă voi scăpa cu viață din 
gaura asta! Mă tem că frigurile nu sunt neveste tocmai 
vesele. După cum mi-aduc aminte, şi Pisihoţul voia să te 
însoare cu ele, când l-ai făcut eretic. 


Strălucitul nostru felinar ne-a curmat cearta, spunându- 
ne că în acel loc trebuia să păstrăm tăcerea, punând strajă 
gurii şi înghițindu-ne vorbele. Totodată ne-a liniştit, 
încredințându-ne că n-avem a ne teme şi vom auzi oracolul 
Butelcii, de vreme ce suntem încălțaţi cu foi de viță. 

— Să mergem, a spus Panurge. Să înfruntăm mânia 
diavolilor! O singură dată moare omul. Eu, unul, spun 
drept, aş fi dorit să cad în luptă. Înainte! Înainte! Am curaj 
cât îmi trebuie şi chiar mai mult. Adevărat că-mi cam 
tremură inima, dar de răceala şi umezeala beciului. Nu de 
frică, ci de frig. Înainte şi fără teamă să bă... Eu sunt 
Panurge-lnimă-de-Leu! 


CAPITOLUL XXXVII 


Cum s-au deschis singure porțile 
templului 


La capătul scărilor am dat peste o poartă tăiată în piatră 
de matostat, sprijinită pe columne dorice. Pe pragul de sus 
scria cu litere de aur această cugetare: in vino veritas (în vin 
e adevărul). Cele două aripi ale porții erau făurite din aramă 
de Corint şi împodobite cu chipuri frumos turnate şi şlefuite 
după legile minunatului meşteşusg al sculpturii. Uşile, prinse 
în țâțânile lor, se îmbinau fără lacăt, zăvor sau altă legătură. 
Deasupra lor atârna un diamant indian de mărimea unui 
bob de fasole egipteană, încrustat în aur curat; iar de fiecare 
parte, către pereți, atârna câte o funie de usturoi. 

Felinarul nostru şi-a cerut iertare că nu ne poate însoți 
mai departe, dar de-acum încolo nu vom mai avea altceva de 
făcut decât să ne supunem îndrumărilor marii preotese 
Bacbuc. După cum am înțeles, acelui felinar nu-i era 
îngăduit să pătrundă în templu, dintr-o pricină pe care nu 
găsea cu cale s-o împărtăşească muritorilor de rând. Pentru 
orice întâmplare, ne-a sfătuit să nu ne pierdem cu firea şi să 


n-avem nicio teamă; ne-a mai spus că putem să ne bizuim 
din nou pe ajutorul lui, când vom dori să ne înapoiem. Apoi 
a luat diamantul care atârna la împreunarea celor două uşi 
şi l-a aruncat într-o cutie de argint, dinadins pregătită 
pentru a-l primi. Pe pragul fiecărei uşi a tras de un şnur de 
mătase roşie, lung de vreun stânjen şi jumătate, la capătul 
căruia spânzura o căpățână de usturoi. A legat şnurul de 
două inele de aur (care se aflau acolo), apoi s-a depărtat. 

Ca prin farmec, poarta s-a deschis singură, fără a scoate 
acel sunet ascuţit, pe care îl fac, scrâşnind, porțile grele de 
aramă, ci numai un murmur uşor şi dulce, care a tremurat 
prelung sub bolta templului. Pantagruel a înțeles fără 
greutate de unde venea murmurul acela, văzând pe muchea 
dinspre perete a fiecărei uşi, de-a lungul pervazului, un mic 
cilindru, care se învârtea cu uşa deodată, pe o lespede de 
marmură, tare şi netedă, lustruită de-atâta frecare. 

Mult m-am mirat privind cum se deschid porțile, fără ca 
cineva să le fi împins; şi pentru a dezlega taina, m-am 
apropiat să văd cu ce putere sau prin ce maşinărie se 
închiseseră din nou, bănuind că îndatoritorul nostru felinar, 
deschizându-le, folosise iarba-fiarelor, numită ethiopis, care 
deschide orice încuietoare. Dar, în partea unde cele două 
aripi ale porţii se prindeau în canatul lor, n-am deosebit 
decât o lamă de oțel subțire, îmbucată în țâțâna de bronz. 

Am mai zărit două bucăți lungi de magnet indian, groase 
de o jumătate de palmă, de culoarea cerului, netede şi bine 
lustruite, care erau înfipte pe toată lărgimea lor în pereţii 
templului, unde porțile, deschizându-se, întâlneau zidul şi 
se opreau. 

Aşadar, atrase cu putere de acel magnet, lamele de oţel, 
printr-o minunată şi tainică lege a naturii, porneau 
mişcarea uşilor. Dar nu oricând şi oricum; căci atunci când 
magnetul era scos de la locul lui, oţelul nu i se mai 
supunea; după cum, dimpotrivă, căpățânile de usturoi (care 


ucid puterea magnetului şi îi răpesc puterea de a atrage), 
trebuiau înlăturate; ceea ce felinarul nostru făcuse trăgând 
de funia în care erau legate. 

Pe magnetul din dreapta era scris, cu litere latine frumos 
săpate, acest stih în metru iambic: 

Ducunt volentem fata, nolentem trahunt293. 

Pe celălalt magnet am citit această cugetare însemnată cu 
litere mari: TOATE LUCRURILE SE ÎNDREAPTĂ SPRE 
SFÂRŞITUL LOR. 


CAPITOLUL XXXVIII 


Cum era alcătuită pardoseala templului 
şi înstemată cu pietre rare 


După ce am citit acele pisanii ale mărețului templu, am 
stat şi am privit minunata întocmire a pardoselii, cu care 
nicio altă lucrare a mâinilor omeneşti nu se poate asemui; 
nici pavelele templului Fortunei din Perenesta, zidit pe 
vremea lui Sylla, nici podeaua pe care a aşternut-o Sosistrat 
la Pergam, şi căreia grecii îi spun Asarotum?%. Era un 
mozaic îmbinat din lespezi de piatră rară, tăiate în patru 
muchii şi frumos lustruite, păstrând fiecare culoarea ei 
firească. Unele de jasp roşu, stropit cu felurite culori plăcute 
ochiului; altele de ofită; unele de porfir; altele de licoftalm, 
cu sclipiri de aur lucitor, mărunte ca firele de nisip; unele de 
agată cu râuri şerpuitoare de culoarea laptelui; altele de 
caledoniu, piatră de mare preț; altele de matostat verde, cu 
vine galbene şi roşii. Se înşirau unele lângă altele şi se 


293 Destinul îl poartă pe cel ce i se supune, pe cel ce-i stă împotrivă îl 
Urăşte (lat.). 


294 Nemăturată (din elină). 


întretăiau în linii piezişe, îmbinate şi potrivite fiecare la locul 
ei. 

În dreptul stâlpilor porţii se afla un alt mozaic, alcătuit din 
fărâme de piatră, adunate laolaltă cu atâta dibăcie, încât 
întocmeau împreună chipul pe care meşterul îl dorise. Ai fi 
zis, văzându-le, că o mână azvârlise pe pardoseală, în 
neorânduială, o risipă de frunze de viță. În unele părți 
căzuseră mai multe, în alte părți mai puţine, dar aceeaşi 
podoabă de frunze se vedea pretutindeni. 

În lumina scăzută se zăreau, ici şi colo, melci suindu-se 
pe ciorchini, şopârle alergând printre ramuri, struguri pe 
jumătate copţi şi alții pârguiţi, potriviți cu atâta iscusință de 
meşterul pietrar, încât graurii şi oricare alte păsări ale 
câmpului s-ar fi înşelat, tot atât de lesne ca şi surioarele lor, 
pe care le-au amăgit chipurile zugrăvite de Zeuxis din 
Heracleea. Noi înşine ne-am înşelat, căci ajungând pe locul 
unde pietrarul aşternuse frunze mai dese, temându-ne să 
nu le luăm în picioare, am început să facem paşii mari, cum 
am fi mers pe un drum desfundat de ploi şi semănat cu 
pietre. Am privit apoi bolta templului, ai cărui pereți, 
împodobiţi cu mozaicuri de marmură şi porfir, înfățişau un 
şirag întreg de chipuri minunate, începând din partea 
stângă a intrării. Aici era închipuită bătălia în care vrednicul 
Bachus i-a biruit pe indieni; şi anume în felul următor. 


CAPITOLUL XXXIX 
Cum era înfățişat războiţii biruitor pe 
care Bachus l-a purtat împotriva indienilor 


Mai întâi erau înfăţişate oraşele, satele, castelele, cetățile, 
câmpiile şi pădurile mistuite de flăcări. Am văzut o mulțime 
de femei dezmetice şi hămesite, care spintecau viței, miei şi 
mioare vii, muşcând cu lăcomie din carnea lor însângerată. 
Toate acestea voiau să însemne, după cum am înțeles, că 


Bachus, pătrunzând în India, a lăsat în urma lui numai foc 
şi sânge. 

La început, indienii nu l-au luat în seamă şi nu i-au 
aținut calea, înştiințaţi fiind de iscoadele lor că le-a călcat 
hotarul nu o oaste de războinici, ci numai un bătrânel 
dolofan ca o muiere şi mereu beat, însoțit de o ceată de 
tineri pădureţi, goi, cu coarne şi cu coadă ca iezii, sărind şi 
țopăind, de gât cu o haită de femei bete. Indienii hotărâseră 
să-i lase să treacă şi să nu li se împotrivească în luptă, 
sgândind că o biruință asupra unei asemenea gloate n-ar fi 
fost un lucru de cinste, ci mai degrabă de ruşine. Astfel 
disprețuit, Bachus a pătruns tot mai adânc în inima țării, 
punând pretutindeni foc şi vărsând valuri de sânge. Foc, 
fiindcă focul şi pulberea care arde sunt armele părintești ale 
lui Bachus. El de la naştere a fost întâmpinat de fulgerele 
lui Jupiter, pe când casa mamei sale Semeia se mistuia în 
flăcări. Sânge, fiindcă Bachus sânge dăruieşte în vreme de 
pace şi sânge varsă în timp de război. Dovadă stau câmpiile 
ostrovului Samos, numite Panena (adică pline de sânge), 
unde Bachus, ajungând din urmă amazoanele fugite de pe 
meleagurile  Efesului, le-a răpus însângerând întreaga 
câmpie. Aceste spuse, veți înțelege mai bine decât din 
vorbele lui Aristotel tâlcul vechii înțelepciuni: „Pe timp de 
război, nici să nu mănânci, nici să nu semeni izmă”. Şi iată 
de ce, în învălmăşeala luptei, lovit poate fi oricare, fără 
deosebire; dar nu-i cu putință, sau e foarte greu, să opreşti 
sângele unui rănit care în ziua aceea a cules sau a băut 
izmă. 

Pe-acel perete Bachus era înfățişat, aşadar, pornind la 
război într-un car măreț, tras de trei perechi de leoparzi 
tineri, înhămaţți unul lângă altul. Obrazul lui era al unui 
copil, arătând astfel ca bețivii adevărați nu îmbătrânesc 
niciodată; avea obrazul roşu ca al heruvimilor, fără un fir de 
păr în barbă. Purta pe frunte coarne ascuţite, iar peste ele o 


cunună împletită din frunze de viță şi struguri, cu o mitră 
roşie pe creştet. Încălțările lui erau de aur. 

În jurul lui Bachus nu se zărea niciun bărbat. Straja şi 
toată oastea lui se alcătuia din femei deşănţate, zălude şi 
turbate: basaride, evande, euniade, edonide, trieteride, 
ogide, mimalone, menade, tiade şi bachide2%. Purtau la 
cingătoare şopârle şi şerpi vii; umblau cu părul despletit şi 
cu năframe în foi de viță. Erau înveşmântate în piei de cerb 
şi căprioare, țineau în mâini securi, tirsuri, împodobite cu 
iederă şi viță, cârlige de fier şi halebarde, aidoma ştiuleților 
de brad. Unele purtau scuturi uşoare, care răsunau la cea 
mai uşoară atingere; băteau cu ele toba ca în nişte 
tamburine. 

Femeile erau în număr de şaptezeci şi nouă de mii două 
sute douăzeci şi şapte. Vârful oastei stătea sub porunca lui 
Silen, în care Bachus avea o încredere deplină; îi pusese de 
multe ori la încercare vitejia, mărinimia şi chibzuinţă. Era 
un bătrân mărunțel, burtos şi hodorogit, adus din spate 
rotund, ca un samar de măgar. Avea urechi mari şi țuguiate, 
nas vulturesc şi ascuţit, sprâncene lungi şi aspre, umbla 
fudul călare pe un măgar şi ţinea în mână o bâtă, 
rezemându-se în ea, gata de bătaie. Când umbla pe jos se 
îmbrăca muiereşte şi purta o rochie galbenă. Oastea lui era 
alcătuită din flăcăi pădureţi, cu coarne de cerb, cruzi ca 
nişte lei, care jucau, săreau şi țopăiau în pielea goală. Se 
numeau titiri sau satiri şi erau în număr de optzeci şi cinci 
de mii o sută patruzeci şi trei. 

Pan, un fel de om strâmb şi pocit, venea cu cea din urmă 
ceată. De la brâu în jos semăna cu un țap, coapsele îi erau 
acoperite de păr şi purta coarnele în sus. Faţa îi era roşie şi 
aprinsă, barba stufoasă ca a unui bărbat îndrăzneț şi viteaz, 

necugetat şi grabnic la mânie; în mâna stângă ţinea un 
fluier, iar în mâna dreaptă o cârjă; ostaşii lui erau satirii, 
hemipanii, egipanii, argipanii, silvanii, faunii, lemurii, larii, 
Jfarjadeții şi spiriduşii, în număr de şaptezeci şi opt de mii o 
sută paisprezece. Deviza lor era un singur cuvânt: Evohe29%! 


CAPITOLUL XL 


Cum s-a luptat Bachus cu indienii 


Bachus era înfățişat, aşadar, lovind cu război pe indieni. 
După cum mi-am dat seama, Silen, căpetenia călărimii, era 
asudat leoarcă, iar măgarul îl necăjea cumplit, suflând greu, 
zbătându-se, zvâcnind şi smucindu-se de mama focului, ca 
şi cum i-ar fi vârât cineva un tăun sub coadă. 

Satirii, căpitanii, sutaşii, căprarii sunau din corn strigări 
de luptă, dădeau ocol în goană grosului oastei, sărind, 
pufnind, năvălind, pârțâind şi îndemnându-şi soţii la luptă. 
[...] au năpustit cele dintâi asupra indienilor, scoțând țipete 
înfricoşate, în larma cumplită a scuturilor şi tobelor lor; tot 
cerul răsuna de strigătul lor! Să nu mai spuneți că numai 
Apelle, Aristide din Teba şi ceilalți meşteri se pricepeau să 
zugrăvească  fulgerele,  trăsnetele,  tunetul, furtunile, 
cuvintele, firea oamenilor şi gândurile lor! 

Indienii au fost înştiințați că Bachus face prăpăd pe unde 
trece. Atunci s-au urnit în luptă elefanții, purtând în spinare 
turnuri de cetate, cu un număr neînchipuit de războinici în 
ele. Întreaga oaste s-a pus în mişcare, iar înaintea şi în 
urma ei mergeau elefanții, întâmpinați de strigătele grozave 
ale bacantelor care, înspăimântate, îşi pierduseră capul. 

Să-l fi văzut pe Silen înfuriat, dând de zor pinteni 
măgarului şi învârtind bâta ca pe-un paloş! Măgarul dădea 

târcoale elefanților, gâfâia cu gura căscată şi zbiera 
semnalul de luptă. (Tot atât de vitejeşte s-a trezit din somn 
şi nimfa Lotis, în timpul bacanalelor de altădată, apărându- 
se împotriva lui Priapcare încerca s-o priapuțuiască pe când 
dormea.) 

Să-l fi văzut pe Pan, cum sălta pe picioarele lui strâmbe în 
jurul menadelor, îndemnându-le cu fluierul la luptă! Să fi 
văzut cum un satir mai tânăr înhățase şaptesprezece regi şi 
cum o bacantă încolăcise cu şerpii ei patruzeci şi doi de 
căpitani indieni; cum un faun numai de-o şchioapă ducea 
pe braţe douăsprezece steaguri smulse duşmanului şi cum 
nenea Bachus se plimba în carul lui fără să-i pese, de-a 
lungul câmpului de bătaie, râzând, glumind şi bând în 
sănătatea tuturor. 

La sfârşit era închipuită biruința veselului Bachus şi 
prada luată în război. Carul lui de învingător era împodobit 
cu iederă culeasă de pe muntele Meros; iederă care în India 
nu se află. Tot astfel s-a înfățişat şi Alexandru, după ce i-a 
supus pe indieni: carul lui era tras de patru elefanți 
înhămați în şir, unul după altul. Aşa a intrat şi Pompei-cel- 
Mare în Roma, când s-a întors biruitor din Africa. Bachus, 
stând în carul lui, bea dintr-o amforă (ca şi Caius Marius 
mai târziu, după izbânda lui asupra cimbrilor la Aix, în 
Provența). Toţi din oastea lui Bachus purtau pe frunte 
cununi de iederă. Toate scuturile, toate tobele, toate 
buzduganele erau împodobite cu iederă; până şi măgarul lui 
Silen se îmbrăcase în frunză verde. 

În dreapta şi în stânga carului lui Bachus mergeau regii 
prinşi în luptă, cu lanţuri de aur la picioare. Întreaga oaste 
înainta în alai de sărbătoare, fremătând de bucurie, cărând 
o pradă nesfârşită şi cântând cântece voioase de război, 
doine păstoreşti şi imnuri răsunătoare de slavă. 

Tot pe-acel perete era arătată țara Egiptului: cu Nilul lui, 
cu crocodilii lui, cu maimuţele lui fără coadă, cercopitecii, 


ibişii, ihneumonii, hipopotamii şi celelalte fiare îmblânzite de 
Bachus. lar Bachus străbătea aceste ținuturi tras de doi boi: 
pe unul scria cu litere de aur Apis, iar pe celălalt, Osiris. 

Înainte de venirea lui Bachus, nu se pomeniseră în Egipt 
nici boi, nici vaci. 


CAPITOLUL XLI 


Cum era templul luminat de o lampă 
minunată 


Înainte de a vă împărtăşi răspunsul Butelcii, voi încerca a 
vă vorbi despre o lampă minunată, a cărei lumină se 
răspândea cu atâta dărnicie în toată încăperea templului, 
încât, deşi ne aflam sub pământ, vedeam ca în plină amiază, 
când soarele limpede şi netulburat îmbrățişează cu razele 
lui zarea întreagă a pământului. În mijlocul bolţii atârna un 
inel de aur greu; de mărimea unui pumn de bărbat, de care 
erau legate trei lanțuri frumos împletite, mai subțiri decât 
inelul, lungi de două picioare şi jumătate, cuprinzând într- 
un triunghi o tăblie de aur rotundă, al cărei diametru 
depăşea doi coţi. Tăblia de aur avea patru găuri şi în fiecare 
din ele se afla câte un glob scobit pe dinăuntru, cu o 
deschizătură pe partea de deasupra ca o mică lampă, 
măsurând de jur împrejur două palme. Globurile erau tăiate 
din piatră nestemată: unul de ametist, al doilea de marmură 
străvezie de India, al treilea de opal, al patrulea de antracit. 
Fiecare glob era umplut cu apă-de-foc2%, trecută de cinci ori 
prin alambic şi care, ca uleiul lămpii de aur a lui Pallas din 
acropola Atenei, nu scade niciodată. În apă pluteau cinci 
fitiluri, făcute din azbest (la fel cu cele din templul lui 
Jupiter-Amon, pe care cică le-ar fi văzut istețul filosof 

Cleombrat) şi din in carpazian, pe care flacăra nu le mistuie, 
ci mai degrabă le împrospătează. 

Cam la două picioare sub această lampă, cele trei lanțuri 
de aur treceau prin cele trei toarte ale unei lămpi mai mari, 
de cleştar curat, măsurând în lărgimea ei un cot şi 
jumătate. Un vas mai mic de cleştar asemănător, având 
înfăţişarea unui dovleac, sau mai degrabă a unei oale de 
noapte, cobora până în fundul lămpii celei mari, cu atâta 
câtime de apă, ca flacăra azbestului să se ridice până în 
mijlocul lămpii celei mari. Astfel părea că întreaga sferă a 
acesteia ardea, fiindcă flacăra se afla tocmai în punctul ei 
mijlociu. 

Aşa precum nu te poți uita la soare, era cu neputinţă să 
priveşti de-a dreptul acea lampă. Datorită alcătuirii 
meşteşugite a lucrării, lumina de-o limpezime desăvârşită a 
celor patru lămpi mici, cu răsfrângerea feluritelor culori ale 
pietrelor prețioase, era trimisă în lampa cea mare de sub ele. 
Strălucirea luminii umplea cu tremurul ei neîntrerupt toate 
ungherele templului, iar pe luciul marmurei care acoperea 
pereții încăperii, jucau culorile curcubeului, ca în zilele când 
soarele atinge cu razele lui coama norilor purtători de ploaie. 

Era o născocire minunată. Şi mai mult m-a umplut însă 
de uimire bătălia sprintenă şi glumeaţă a unor copii, cu care 
meşterul împodobise, de jur-împrejur, brâul de cleştar al 
lămpii celei mari. Copiii stăteau călări pe căişori de lemn, 
purtând în mâini sulițe din cârcei de viță şi scuturi 
înjghebate din ciorchini împletiți cu frunze. Pornirea lor la 
luptă şi mişcările lor ştrengăreşti erau cu atâta dibăcie 
arătate, cum natura însăşi n-ar fi izbutit mai bine. Nu 
păreau a fi numai tăiate pe fața cleştarului, ci păreau 
cioplite pe de-a-ntregul, ca o sculptură de chipuri vesele, 
însuflețite de lumina care pătrundea prin ele dinlăuntrul 
lămpii. 


CAPITOLUL XLII 


Cum ne-a arătat marea preoteasă Bacbuc 
fântâna luminoasă din mijlocul templului 


Pe când priveam cu sufletul înfiorat de uimire acea lampă 
nemaivăzută şi acel templu minunat, s-a apropiat de noi, 
bucuroasă şi surâzătoare, preacinstita mare preoteasă, 
însoțită de toate ajutoarele ei. Văzându-ne înveşmântați aşa 
cum înțeleptul felinar ne sfătuise, ne-a dus numaidecât 
până în mijlocul templului, sub lampa amintită, unde se 
afla o fântână mai măreață şi mai minunată decât ar fi visat 
vreodată Dedal însuşi. Ghizdurile fântânii, pereţii şi temelia 
ei erau tăiate din cel mai curat şi mai străveziu alabastru. 
Fântâna, înaltă de trei palme, avea şapte laturi şi era 
împodobită de jur împrejur cu stilobate, arulete, cimeze şi 
frize dorice. Peretele dinăuntru al fântânii era rotund. La 
unghiurile de întâlnire ale celor şapte laturi, pe marginea 
fântânii, se înălța câte o columnă, îngroşată spre mijloc, 
alcătuind o balustradă de fildeş (pe care meşterii de azi o 
numesc protri). Erau cu totul şapte columne, după cum 
şapte erau şi colțurile fântânii. Înălțimea lor de la temelie 
până la arhitrave era de cel puţin şapte palme, la o 
depărtare potrivită de linia de mijloc a cercului şi a 
rotundului dinafară. 

Cea dintâi columnă ce s-a ivit privirii noastre la intrarea în 
templu era tăiată în safir albastru ca lumina cerului. 

A doua, de hiacint, amintind culoarea florii în care s-a 
prefăcut sângele mâniat al lui Ajax. 

A treia, de diamant vrăjit, izbăvitor de otravă, care 
scânteia şi lucea ca un fulger. 

A patra, de rubin străveziu, cu răsfrângeri de ametist, ale 
cărui flăcări se topeau într-o lumină de purpură viorie. 


A cincea, de smarald; de cinci sute de ori mai măreață 
decât a zeului Serapis din labirintul Egiptului şi mai 
strălucitoare decât smaraldele înfipte în ochii leului care 
străjuieşte mormântul regelui Hermias. 

A şasea, de agată; mai veselă şi în mai felurite culori decât 
aceea la care atât de mult ținea Pirus, regele Epirului. 

A şaptea, de selenit străveziu cu limpezimi de smarald alb, 
strălucitor ca mierea albinelor de pe muntele Hymet, 
răsfrângând în apele lui chipul lunii cum se iveşte pe cer: 
plină, nouă, în creştere, în descreştere. 

După credința vechilor caldeieni şi a magilor de odinioară, 
aceste şapte nestemate sunt semnele celor şapte planete ale 
cerului. 

Pe columna cea dintâi, deasupra capitelului, se înălța 
chipul turnat în plumb curat al lui Saturn, care ținea în 
mână coasa şi avea la picioare un cocor cu totul şi cu totul 
de aur, smălțuit în culorile fireşti ale păsării saturnine. 

Pe a doua, de hiacint, în partea stângă se ridica Jupiter, 
turnat în cositor şi purtând pe piept un vultur de aur, 
smălțuit cum îi sunt penele adevărate. Pe a treia se înălța 
Febus, plămădit din aurul cel mai curat şi ținând în mână 
un cocoş alb. 

Pe a patra stăpânea Marte, îmbrăcat în cupru de Corint, 
cu un leu culcat la picioare. 

Pe a cincea, apărea Venus în veşmânt de aramă (metalul 
pe care l-a folosit Aristot, când a turnat chipul lui Athamos, 
voind să înfățişeze îmbujorarea ruşinii ce-a simțit, văzând 
pe fiul său Learh mort dintr-o nepricepută cădere). La 
picioarele lui Venus se afla o porumbiţă. 

Pe a şasea strălucea Mercur, învăluit în argint viu şi 
aşteptând în nemişcare, cu un cocostâre la picioare. 

Pe a şaptea, lumina Luna, având la picioarele ei un ogar. 

Statuile depăşeau cu o treime înălțimea columnelor pe 
care erau aşezate. Măsurile erau atât de bine socotite după 


planurile geometriei, încât nici Policlet cu toată ştiinţa lui, 
n-ar fi putut să izbutească mai bine. 

Temelia columnelor, capitelurile, arhitravele, frizele şi 
cornişele erau alcătuite după tiparele greceşti, din aurul cel 
mai curat, mai ales, cum nu se găseşte nici în nisipul Ledei, 
lângă Montpellier, nici în Gangele din India, nici în apele 
Padului din Italia, nici ale Hebrului din Tracia, ale Tagului 
din Spania sau ale Patoclului din Lidia. 

Aripile care legau columnele între ele erau tăiate din 
aceleaşi pietre preţioase ca şi columnele în felul următor: 
aripa de safir se arcuia până deasupra columnei de hiacint, 
aripa de hiacint se întindea până la columna de diamant şi 
aşa mai departe. 

Pe partea dinăuntru a acestor aripi arcuite şi între 
capitelurile columnelor se întindea o boltă de cleştar, care 
acoperea fântâna. Temelia ei avea şapte laturi, ca şi fântâna, 
apoi se rotunjea spre creştet în chipul unei jumătăți de 
sferă. Cleştarul era atât de limpede şi de curat, atât de bine 
şlefuit şi atât de desăvârşit în apele lui, fără umbre, fără 
brumă, fără aburi şi fără vine, încât pot să spun că nici 
Xenocrat însuşi n-a cunoscut un altul asemănător. 

Pe marginea boltii de cleştar erau înfăţişate, în chipuri şi 
slove cu meşteşug tăiate, cele douăsprezece semne ale 
Zodiacului, cele douăsprezece luni ale anului cu însuşirile 
lor, cele două solstiţii, cele două echinoxuri, calea pe care o 
urmează pământul şi cele mai frumoase stele de pe cerul 
polului de miazăzi şi de-aiurea; cu atâta meşteşusg, cu atâta 
adevăr redate, încât părea să fie lucrarea regelui Necepsos 
sau a bătrânului astrolog Petosiros. 

Pe creştetul bolţii, tocmai deasupra mijlocului fântânii, 
atârnau trei nestemate, şlefuite în chip de pară, limpezi ca 
lacrima şi alcătuind prin înclinarea lor o floare de crin de 
mărimea unei palme. Din potirul crinului răsărea o piatră 
de granată, mare cât un ou de struț, tăiată în şapte fețe 


(care e numărul cel mai prielnic), atât de minunată şi de 
strălucitoare, încât ridicând privirea pentru a o cuprinde, 
era să pierdem lumina ochilor. Nici fulgerul, nici flacăra 
focului, nici soarele însuşi nu revarsă atâta orbitoare văpaie! 
Pe bună dreptate am socotit cu gândul că Asia întreagă, 
Africa şi Europa laolaltă nu cuprind atâta bogăţie şi atâtea 
minuni nemaivăzute, ca acea fântână şi acele lămpi ale 
templului. Scânteietorul potir de lumină ar fi lăsat în umbră 
până şi pantarbul, faimoasa piatră de mare preț a 
vrăjitorului larhac din India, tot aşa cum se ascund stelele 
când luceşte pe bolta cerului soarele de amiază. Nici 
Cleopatra, regina Egiptului, n-ar putea să se mai laude cu 
cele două diamanturi de India, care îi spânzurau la urechi. 
Pe unul din ele, dăruit de triumvirul Antoniu, l-a băut topit 
în apă neîncepută; fusese prețuit la o sută de sesterți. 

Zadarnic se fudulea Lullia Paulina cu haina ei țesută în 
mărgăritare şi smaralde, stârnind cu acel scump veşmânt 
uimirea întregii Rome (despre care se spunea că ar fi fost 
vizuina şi hambarul tâlharilor biruitori al lumii întregi). 

Apa fântânii curgea prin trei ţevi şi trei jgheaburi, 
alcătuite din mărgăritare şi aşezate în chipul a trei unghiuri 
cu laturile egale. Jgheaburile aveau înfăţişarea unei spirale 
retezată în două. 

Ne pregăteam să ne îndreptăm privirile în altă parte, când 
Bacbuc ne-a îndemnat să ascultăm curgerea apei. Am prins 
cu urechea, la început, un sunet minunat, dar încă 
nedesluşit şi întrerupt, ca şi cum ar fi venit de sub pământ 
şi de departe. Murmurul acesta tainic nu ni s-ar fi părut 
atât de plăcut, dacă l-am fi ascultat mai de aproape şi mai 
lămurit. 

Precum inima noastră se bucurase la vederea atâtor 
lucruri minunate, asemenea ne încânta sufletul acea muzică 
desfătătoare pe care o ascultam. 

Bacbuc ne-a spus: 


— Filosofii voştri nu vor să creadă că priveliştile sunt 
născătoare de mişcare. Priviţi, ascultați şi vă veți încredința. 
Aceste jgheaburi în chip de melc, pe care le vedeţi tăiate în 
două, alcătuind o încincită împerechere, sunt puse în 
mişcare de fiecare val pornind din adânc, şi aşa cum ar 
pătrunde în vâna cavă în loc de a intra în ventricolul drept 
al inimii, fac să curgă apa sfintei fântâni; iar curgerea ei 
trezeşte acea cântare minunată, care străbate până la mările 
lumii voastre. 


CAPITOLUL XLIII 


Cum apa din fântână lua gustul vinului 
dorit de băutor 


Bacbuc a poruncit să ni se împartă pocale, căni şi ulcele: 
de aur, de argint, de cleştar şi de porțelan; apoi ne-a poftit 
să bem apă din fântână, ceea ce am făcut bucuroşi. 

E de prisos să vă mai spunem că nu suntem nici din 
neamul acelor păsărele care nu mănâncă până nu le mângâi 
pe coadă, nici al vițeilor, care nu beau şi nu mănâncă până 
nu le pui ciomagul pe spinare. Nimeni nu s-a ostenit până 
acum degeaba poftindu-ne să bem. 

l-am răspuns că apa acelei fântâni ni s-a părut mai 
proaspătă şi mai plăcută, mai limpede şi mai cristalină 
decât a Argirondei din Etolia, a Peneului din Tesalia, a 
Axiului din Migdonia şi a Cidnului din Cilicia (pe care 
Alexandru, văzând-o atât de îmbietoare şi mai ales atât de 
rece pentru timpul verii, a fost ispitit să se scalde în undele 
ei, cu toate că avea să plătească scump această plăcere de-o 
clipă). 

— Ah, a spus Bacbuc, cât de mult greşesc cei care nu 
privesc în ei înşişi, ca şi cei care nu stau să asculte 
mişcările pe care le face limba, când vinul se prelinge de-a 
lungul ei, pentru a cobori, nu în plămâni prin artera- 


neegală, cum credea Platon, Plutarh, Macrob şi alţii, ci prin 
esofag în stomac. Călătorilor, aveți oare gâtul argăsit, 
pardosit sau smălțuit (ca altădată Phitilus, despre care 
pomeneşte 'Theutus) de n-aţi deosebit gustul şi buchetul 
acestei licori cereşti? Aduceţi aici răzătoarele pe care le ştiţi 
(a spus ea ajutoarelor ei), să răzuim, să spălăm şi să 
curățim cerul gurii acestor nepricepuți! 

Aşadar, ni s-au adus două şunci frumoase, plinuțe şi 
vesele, urmate de câteva limbi afumate, vesele şi plinuțe şi 
frumoase,  sărături felurite,  caltaboşi, icre, cârnaţi 
vânătoreşti şi alte răzătoare ale gâtlejului. După porunca ce- 
am primit am mâncat, am mâncat, am mâncat, până când 
ne-am simțit stomacurile bine răzuite şi ne-a cuprins o sete 
aprigă. 

Bacbuc ne-a spus: 

— Un căpitan al evreilor, înțelept şi cutezător, a călăuzit 
odinioară prin deşert poporul său, care suferea de-o foame 
cumplită. El s-a rugat, şi din ceruri a căzut mană; iar mana 
atât de bună li s-a părut, încât îşi închipuiau că e carne. Tot 
astfel, bând din această licoare vrăjită, veți simți pe limbă 
gustul vinului la care vă veți gândi fiecare. Daţi aripi 
închipuirii, şi beţi! 

Ceea ce am făcut. Panurge a strigat: 

— Dumnezeu să mă ţie! E cel mai bun vin din Beaune pe 
care l-am băut în viața mea. Să mă ia o sută unu de draci 
dacă mint! Ca să-i simt mai îndelung gustul, ar trebui să am 
un gâtlej de trei coţi, cum l-ar fi vrut Filoxen, sau măcar ca 
un cocostârc, cum şi-l dorea Melantius! 

— Pot să jur pe fitilul felinarului nostru, a spus fratele 
loan, că beau vin din Graves, voios şi săltăreț! Pentru 
numele lui Dumnezeu, învață-mă şi pe mine, surato, cum 
faci? 

— Mie îmi pare că beau vin de Mirevaux, pentru că la el 
m-am şi gândit. Atât numai, că e mult prea rece; mai rece 


decât gheața, mai rece decât apa fântânii Contoporiei din 
Corint, care îți îngheţa stomacul şi toate măruntaiele 
nutritoare. 

— Luaţi şi beţi! a spus Bacbuc. O dată, de două ori, de 
trei ori! Schimbându-vă dorința, se va schimba şi vinul, 
luând gustul, buchetul şi tăria pe care vi le închipuiți. Să 
mai spuneți de-acum încolo că la Dumnezeu nu-i totul cu 
putinţă! 

— Asemenea vorbe n-am rostit niciodată. Noi spunem şi 
credem că Dumnezeu e atotputernic. 


CAPITOLUL XLIV 


Cum l-a înveşmântat Bacbuc pe Panurge 
pentru a primi cuvântul Butelcii 


Sfârşindu-se deodată şi vorbele şi băutura, Bacbuc a 
întrebat: 

— Care dintre voi doreşte să afle cuvântul Butelcii? 

— Eu, nevrednicul tău băutor, a răspuns Panurge. 

— Prietene, n-am a-ți da decât un singur sfat. 
Înfățişându-te oracolului, să-l asculți numai cu o ureche. 

— Urechea la care duce vinul, a spus fratele Ioan. 

Bacbuc i-a dat lui Panurge să îmbrace o zeghe țărănească, 
i-a pus în cap o glugă albă şi frumoasă, i-a dat să tragă 
nişte nădragi de viață lungă, de care a atârnat un ciucure 
cu trei obeliscuri, i-a dat nişte mănuşi făcute din două 
buzunare vechi, l-a încins cu trei cimpoaie legate unul de 
altul, l-a pus să-şi spele fața în fântână de trei ori, i-a 
azvârlit în obraz un pumn de făină, i-a înfipt trei pene de 
cocoş în pulpana din dreapta a nădragilor, l-a trimis să 
ocolească fântâna de nouă ori, să sară în sus de trei ori, l-a 
dat de şapte ori cu fundul de pământ, murmurând nu ştiu 
ce cuvinte vrăjite în limba etruscă şi citind de câteva ori 


dintr-o carte pe care i-o ținea dinainte una din ajutoarele 
sale. 

Nici Numa Pompiliu, al doilea rege al Romei, nici preoţii 
din Toscana de altădată şi nici sfântul căpitan al evreilor 
nu-şi îndeplineau slujbele închinate cerului, după un tipic 
mai sărbătoresc; nici profeţii zeului egiptean Apis din 
hMemifis, nici  euboienii din cetatea lui Ramnes în 
Ramnuzia, nici slujitorii altarului lui Jupiter-Amon, nici cei 
din Feronia, nu păzeau cu atâta grijă rânduiala sfintelor lor 
închinăciuni. 

Panurge, astfel dichisit, s-a despărțit de ceata noastră, iar 
Bacbuc, prinzându-i mâna dreaptă, l-a scos afară din 
templu pe-o poartă de aur, într-un paraclis rotund zidit din 
marmură străvezie de Capodochia, prin care, fără uşi şi fără 
ferestre, lumina soarelui pătrundea cu atâta strălucire şi cu 
atâta uşurinţă, ca şi cum ar fi izvorât dinăuntru, nu 
dinafară. Lucrarea nu era mai puțin minunată ca templul 
sfânt din Ravena de odinioară, nici mai prejos de-acela din 
ostrovul Chemnis al Egiptului. Voi spune numai atât, că 
acest locaş rotund era cu atâta măiestrie zidit, încât 
lărgimea temeliei nu întrecea nici cu un vârf de unghie 
înălțimea bolții. 

În mijloc se afla o altă fântână frumoasă de alabastru, cu 
şapte laturi, pe ghizdurile căreia erau încrustate felurite 
frunze, care de care mai ciudate. Fântâna era plină cu o apă 
limpede, iar în apă stătea cufundată până în brâu sfânta 
Butelcă, în cel mai luminos veşmânt de cleştar, rotunjoară 
la trup şi cu mijlocul puţin mai împlinit decât s-ar fi potrivit 


cu statura ei. 
CAPITOLUL XLV 


Cum s-a înfățişat Panurge înaintea 
sfintei Butelci 


Marea preoteasă Bacbuc, după ce l-a pus pe Panurge să 
facă o adâncă închinăciune şi să sărute ghizdurile fântânii, 
i-a poruncit să se ridice şi să joace trei danturi repezi în 
cinstea lui Bachus. Apoi l-a aşezat cu fundul pe pământ, 
între două şei. A deschis o carte de rugăciuni şi, suflându-i 
la urechea stângă, l-a învăţat să cânte astfel: 


Butelcă sfântă, 

Ce porți în tine 

Marea minune, 

Priveşte-n mine, 

Şi-n taină-mi spune 

Veştile bune, 

Pe care, smerit, le aştept, 
În pântecul tău înțelept 
Se-ascunde nectarul în care 
Bătrânul Bachus cel Mare 
A spus adevărul cel drept, 
În vinul ce curge-n pahare 
Urâta minciună lipseşte, 
Iar arca lui Noe pluteşte 
Departe de orice-ntristare. 
Licoare cerească, vorbeşte! 
Durerea din mine-o răpune, 
Zâmbeşte în cupele pline, 
Vin alb, ca şi roşu mă-ncântă! 
Butelcă sfântă, 

Ce porți în tine 

Marea minune, 

Taina ţi-o spune, 

Vino spre mine, 

Vorbeşte şi cântă! 


După acest cântec, Bacbuc a aruncat nu ştiu ce în 
fântână, şi dintr-o dată apa a început să fiarbă, asemeni 
cratiței celei mari din Bourgeuil când pornesc călugării cu 
crucea în frunte cu prapurii în vânt. Panurge asculta în 
tăcere, cu o singura ureche. 

Bacbuc stătea în genunchi lângă el. Când, deodată, din 
adâncul Butelcii a pornit un zumzet ca al albinelor care s-au 
născut din trupul taurului ucis şi grijit după pilda lui 
Aristeu; ca săgeata care porneşte din arbaletă vâjâind, sau 
ca ropotul de ploaie, care se porneşte vara, fără veste. Am 
desluşit atunci cuvântul „Gâl-gâl!” 

— Pentru numele lui Dumnezeu! a spus Panurge. Să ştiţi 
că s-a spart! Mai bine zis: a crăpat... Aşa vorbesc la noi 
butelcile, când pleznesc la foc. 

Bacbuc s-a ridicat, l-a prins pe Panurge de braț şi i-a 
spus: 

— Prietene, mulţumeşte lui Dumnezeu cum se cuvine. 
Sfânta Butelcă şi-a rostit cuvântul ei. Cuvântul cel mai 
vesel, cel mai zeiesc dintre toate, cel mai lămurit din câte am 
auzit de când mă găsesc în slujba sfintei. Ridică-te! Să 
mergem şi să căutăm în Cartea cea Mare pagina unde se 
găseşte tâlcuirea acestui cuvânt. 

— Să mergem, a spus Panurge. N-am fost niciodată un 
copil mai ascultător ca astăzi. Luminează-mă: unde-i Cartea 
cea Mare? Arată-mi pagina! Unde-i mica şi drăgălaşa 


tâlcuire? 
CAPITOLUL XLVI 


Cum a tălmăcit Bacbuc cuvântul Butelcii 


Bacbuc a mai azvârlit nu ştiu ce în apă, şi dintr-o dată 
fierberea apei s-a domolit. L-a dus apoi pe Panurge în 
templul cel mare, pe locul unde se găseşte fântâna cea 
luminoasă. 


— Filosofii, predicatorii şi învățații lumii voastre vă 
hrănesc cu vorbe frumoase, care vă intră pe-o ureche şi ies 
pe alta. Noi vă turnăm înțelepciunea noastră pe gât. De 
aceea, nu te voi îndemna să citeşti cu glas tare această 
pagină, nici să asculți tâlcuirea cărții, ci îți voi spune: ridică 
această carte şi soarbe tălmăcirea ei! Un profet evreu din 
trecutele vremi a rumegat o dată o carte şi a ajuns cărturar 
din tălpi şi până în creştet. Eu îţi voi da una s-o bei, şi vei fi 
învățat până în măduva oaselor. Deschide gura! 

Panurge a căscat ciocul şi Bacbuc a luat în mână o carte 
de argint. Adică aşa ne-am închipuit că ar fi: o carte de 
rugăciuni. Era însă un şip plin cu vin de Falern, din care i-a 
dat lui Panurge să bea. 

— lată o carte înțeleaptă şi o tălmăcire limpede! a strigat 
Panurge. Aceasta vrea să însemne cuvântul Butelcii de trei 
ori sfinte? Sunt foarte mulțumit! 

— Atât şi nimic mai mult, a răspuns Bacbuc. Gâl-gâl e un 
cuvânt pe care-l înțeleg toate neamurile lumii. înseamnă: 
Bea! Voi, cei din lumea voastră, spuneți că vorba sac se 
găseşte în toate limbile şi e primită de toate popoarele. Căci, 
după cum spune Esop în pilda lui, toți oamenii vin pe lume 
cu un sac de gât, săraci din născare, cerşind unul de la 
altul. Nu-i sub cerul atotputernic niciun împărat, care să n- 
aibă nevoie de nimeni; niciun sărac atât de fudul, ca să nu 
primească de la altul mai bogat, numească-se el Hippian, 
filosoful care ştia să le facă pe toate. De sac poți să te 
lipseşti însă mai lesne decât de băutură. Firea omului nu e 
să râdă, ci să bea: înțeleg prin aceasta vin bun - şi rece! Nu 
uita, prietene, că însuşi cuvântul divin purcede de la vin 
(căci un pahar de vin e divin), iar puterea harului e-n fundul 
paharului.  Academicii noştri spun, cercetând obârşia 
cuvântului [...], îl caută în greceşte în [...] ceea ce pe 
latineşte se spune vis, adică putere. Căci vinul e putere [...] 
umple sufletul cu adevăr, ştiinţă şi înțelepciune. Dacă ai 


citit cu băgare de seamă cele scrise cu litere greceşti 
deasupra porții acestui templu, ai putut înțelege că adevărul 
în vin se ascunde. Sfânta Butelcă te îndrumă ea însăşi cu- 
aceste cuvinte, în care vei găsi tâlcul celor ce vrei să 
întreprinzi. 

— Nici nu se pot închipui vorbe mai înțelepte decât cele pe 
care le rosteşte această preacinstită preoteasă, a spus 
Pantagruel. Am înţeles acest lucru de la început şi nu vi l- 
am ascuns. Aşadar: Gâl-găl! Ce-ţi spune inima însuflețită de 
puterea lui Bachus? 

— Să bem! a spus Panurge. 


Trăiască Bachus! Hai să bem! 
De bucă lată nu mă tem! 

Voi mângâia-o peste burtă 
C-un retevei de piele scurtă, 
Voi pune zurgălăii mei 

La jucăria dumneaei, 

Şi vesel o să joace patul 

Cum o să-i cânte subsemnatul! 
Îmi spune inima curat 

Că-s numai bun de însurat; 
Femeia mea abia aşteaptă 

Să ne luăm la luptă dreaptă, 
Şi se va-ncinge între noi 

Al dragostei plăcut război. 

Din câţi au fost pe lume soți, 
Voi fi mai harnic decât toți, 
Cel mai voinic, mai năzdrăvan! 
Pan să trăiască! lo Pan! 
Trăiască partea bărbătească, 
Însurătoarea să trăiască! 
Oracolul ce-am auzit 


Adevărat a prevestit, 
Ehei, ascultă, frate Ioane, 
Îți jur pe sfintele canoane, 
Că vorba lui se va-mplini: 
Aşa e scris şi-aşa va fi! 


CAPITOLUL XLVII 


Beţia poetică a lui Panurge şi a celorlalți 


— Ai căpiat sau te-a deocheat careva? a spus fratele Ioan. 
Uite-l cum face clăbuci la gură şi scoate stihuri pe nas! O 
mie de draci! Ce-ai mâncat azi? Dai ochii peste cap, ca o 
capră când îi vine să moară! Dă-te mai încolo şi fă-ți nevoile 
în altă parte! Mestecă iarba-câinelui, să te uşurezi, sau, 
după obiceiul mănăstiresc, bagă-ți pumnul pe gât, până în 
cot, şi deşartă-ți hipocondrii! Ia şi afumă părul câinelui care 
te-a muşcat! 

Pantagruel l-a mustrat pe fratele Ioan astfel: 


Beţia lui poetică te miră? 

Vinul e bun, şi Bachus îl inspiră, 
În stihuri dându-i glas de cântăreț. 
Dulcea licoare îmbietoare, 
Ameţitoare, 

Mintea i-o-ncântă; 

Vesel făcându-l, 

Şi îndemnându-l 

Să-şi schimbe gândul, 

Îi spune: Cântă! 

Ca o regină, 

Inima-i plină 

Ne dă lumină. 

Când versul lui e-atât de îndrăzneț, 
Cum pot să las să fie scărmănat 


Un cântăreț atât de minunat? 


— Cum? a spus fratele loan, face şi măria-ta stihuri? 
Martor mi-e Domnul, că am rămas cu gura căscată! Să 
mulțumim lui Dumnezeu că bunul Gargantua nu ne vede în 
această stare! Mă întreb dacă aş fi cu adevărat vrednic să- 
mi măsor puterile cu măria-ta? Cum văd, am nimerit cu toții 
la stihărie. Sfinte Ioane, voi face şi eu rime ca toată lumea, 
şi să iertați dacă stihurile mele nu roşesc. 


Părinte, sfinte Dumnezeu, 

Ce-ai prefăcut, din apă, vinul, 

Fă un fanar din fundul meu, 

Să pot să-mi luminez vecinul! 

Panurge, la rândul său, şi-a depănat stihurile mai 
departe: 

Nici Pithia, în templul ei, 

Pe vremea anticilor zei 

N-a dat, de când s-a pomenit, 

Răspuns mai bine lămurit. 

Ai crede că-n acest izvor 

Stă duhul ei prevestitor 

Şi-ai fi îndreptățit să zici 

Că Delfi s-a mutat aici! 

Aici Plutarh să fi băut, 

N-ar fi-ntrebat, nepriceput, 

De ce la Delfi a rămas 

Acel oracol fără glas, 

De ce e mut şi nu vorbeşte, 

Ci tace, tace ca un peşte? 

Acum Plutarh s-ar lămuri 

Că Delphes, Delfi e aci! 

Vrăjitul scaun din altar, 

Menit cu-al profeției dar, 


Cum însuşi Atheneu spunea 
Chip de Butelcă, zău, avea, 
Umplută până-ntr-o ureche 
Cu vin ales, de viță veche, 

Cu tainic înțeles divin; 

Căci Adevărul e în Vin! 

Nu e pe lume ghicitor, 

Mai fără greş prezicător, 

Ca vorba fără-asemănare 

Ce din Butelcă doar răsare! 
Deci, frate Ioane, eu te-ndemn 
Să-i ceri Butelcii tale-un semn 
Să afli şi să ştii curat, 

Dacă eşti bun de însurat. 

Iar dacă, vrând să-ți iei muiere, 
Te temi de-a dragostei plăcere 
Şi ţi-e puterea prea puţină, 
Azvârle-o mână de făină! 


Fratele loan a răspuns cu mânie: 
Să mă însor? Fac jurământ 

Pe cizma lui Benoit cel Sfânt, 

Şi martori iau pe câți mă ştiu, 

Că ras în cap aş vrea să fiu, 

De râsul lumii-ntregi, 

decât Juvăţul să mi-l pun de gât! 
Ştiu eu prea-bine ce-i aceia, 

Să-ţi iei pe cap, stăpân, femeia. 
Eu n-aş primi poruncitor 

Asupra mea, niciun senior, 

Să fie el suit pe tron, 

Ca Alexandru Machedon, 

Şi nici pe Cezar, pot s-o spui, 
De-aş fi chiar ginerele lui! 


Panurge şi-a scos din cap gluga pe care o purta de când se 
juruise, şi a răspuns: 

Aşa vei fi, dulău scârbos, 

Ca cel din urmă păcătos, 

Zvârlit în iad, spurcată marfă! 

Pe când, serafic ca o harfă, 

Eu mă voi duce drept în rai, 

Şi, răsfățat în vesel trai, 

De sus, m-oi uşura pe tine!! 

Iar tu, aşa cum se cuvine, 

Când vei ajunge printre draci, 

Şi Proserpinei o să-i placi, 

(Că nici această întâmplare 

N-ar fi un lucru de mirare), 

Vei altoi-o pe sub burtă, 

Din cele trei cu cea mai scurtă; 

Când pe-a infernului podea 

Vei face dragoste cu ea, 

Şi când o vei pofti la cină 

Pe pofticioasa Proserpină, 

Vei bea din vinul blestemat 

Pe datorie cumpărat 

La crâşma unde Lucifer 

E cântăreţ şi temnicer. 

Aşa cum ştiu şi-mi stă în gând, 

Cu drăgălaşii frați, nicicând 

N-a fost zgârcită Proserpina; 

Şi e frumoasă, bat-o vina! 


— Ajunge! a strigat fratele Ioan. La naiba! Nu mai pot! 
Atâta-m stihărit, că mi-au rămas stihurile în gât. Să le 


udăm! 
CAPITOLUL XLVIII 


Cum ne-am despărțit de Bacbuc şi de 
sfânta Butelcă 


— Să plătim acum ce-am băut, a spus fratele Ioan. 

— Grija aceasta să vă lipsească, a răspuns Bacbuc. Plata 
noastră e să vă ştim mulţumiţi. În cercul lumii noastre, al 
cărui punct de mijloc e oriunde, plăcerea cea mai mare e de 
a da, nu de a primi; ne socotim fericiți, nu când apucăm de 
la alții (cum e deprinderea lumii voastre), ci când dăruim 
altora cât mai mult. Vă rugăm numai atât, să scrieți în 
această carte numele vostru şi țara de unde veniți. 

A deschis înaintea noastră o condică mare şi frumoasă, în 
care cuvintele noastre vorbite s-au înşirat prin mijlocirea 
uneia din preotesele lui Bacbuc, ca şi cum ar fi fost scrise 
cu un stilet de aur; dar ceea ce rămăsese scris nu se vedea. 

Bacbuc ne-a umplut trei vase din acea apă vrăjită şi ne-a 
spus: 

— Mergeţi cu bine, iubiți prieteni, sub paza sferei 
gânditoare pe care o numim Dumnezeu, şi care e în tot locul 
şi pretutindeni. Întorcându-vă în lumea voastră, să puneţi 
mărturie despre comorile şi minunile pe care le-aţi întâlnit 
sub pământ. Ceres (cea preamărită în lumea întreagă, 
fiindcă a învăţat pe oameni să semene grâul, dezvățându-i 
de a mânca ghindă) n-a jelit degeaba când fiica i-a fost 
răpită şi dusă în ţinuturile noastre subpământene - ştia 
zeița că va găsi aici bunuri pe care nici ea, maică-sa, nu i le 
dăruise pământului! Voi ce-aţi făcut cu puterea de-a smulge 
fulgerul din cer şi cu focul născocit odinioară de Prometeu? 
Nepricepuţi aţi fost şi le-aţi pierdut; au coborât în pământ şi 
sunt în folosința noastră. Zadarnic vă miraţi, văzând cum 
ard câteodată oraşele aprinse de fulgerele şi de focul care 
vouă vi se pare că se revarsă din văzduh. Voi nu ştiţi de 
unde vine această urgie care vă înspăimântă, dar pe care 
noi o găsim prielnică şi trebuitoare. 


Filosofii voştri se plâng că toate cele ce se pot şti au fost 
cunoscute mai demult de cei vechi, iar lor nimic nu le-a mai 
rămas de aflat. Greşesc! Tot ce se întâmplă în cer - şi pe 
care voi le numiți fenomene -— tot ce v-arată pământul şi tot 
ceea ce mările şi râurile cuprind nu se poate asemăna cu 
ceea ce se mai află încă ascuns în pământ. 

De aceea stăpânul din adâncul pământului e numit în fel 
şi chip de neamurile lumii. Când filosofii voştri se vor trudi 
şi îşi vor da silința să caute adevărul cu ajutorul lui 
Dumnezeu cel atotputernic (căruia egiptenii în limba lor îi 
spuneau Abscons, adică cel ascuns, şi astfel numindu-l îl 
rugau să li se dezvăluiască) — cunoaşterea lor va spori, iar ei 
vor fi călăuziți de inima lor bună. Căci filosofii cei vechi, 
pentru a străbate mai repede calea înţelegerii celor sfinte şi 
spre a culege mai uşor roadele înțelepciunii, socoteau că 
sunt de trebuință două lucruri: ajutorul lui Dumnezeu şi 
tovărăşia oamenilor. 

lată pentru ce, în căile pe care le-a cercetat, filosoful 
Zoroastru şi-a luat ca însoțitor pe Arimasp; Esculap, pe 
Mercur; Orfeu, pe Muzeu; Pitagora, pe Agleofem. Războinicii 
şi regii, la fel: Hercule, în cele mai grele încercări ale sale l-a 
avut alături pe Tezeu; Ulise, pe Diomed; Enea, pe Achate, 

Voi ați făcut la fel, luând drept călăuză pe strălucitul 
vostru însoțitor, Felinarul. Mergeţi cu bine, Dumnezeu să vă 
aibă în paza lui! 

Încheind aceste cuvinte, ne-a încredințat scrisori întărite 
cu peceți şi, după mulțumirile aduse atotputernicului, ne-a 
însoțit până la poarta templului. 

Am străbătut apoi un ţinut plin de încântătoare 
frumuseți, mai blând decât Tempe din Tesalia; mai sănătos 
decât acea parte a Egiptului care priveşte spre Libia; mai 
verde decât Thermishria; mai mănos decât valea apărată de 
crivăț a muntelui Taurus sau decât ostrovul Hiperboreu din 


Marea ludaică; tot atât de înflorit, de senin şi de râzător ca 
țara Tourraine-i. 
Astfel am ajuns la țărmul unde aşteptau corăbiile noastre. 

